मत्तीए छाबुबा

नुःयायेन्

येशू ख्रीष्‍टमी बुमीलो

लूका ३:२३-३८

१

१ अब्राहाममी वथक्‍छा, दाऊदमी वथक्‍छा, येशू ख्रीष्‍टमी बुमीलोः

२ इसहाकमी पापा अब्राहाम,

याकूबमी पापा इसहाक,

यहूदा नुङ् आकोमी बु-नेछाचीमी पापा याकूब चुअ्आ।

३ फारेस नुङ् जाहेरमी पापा यहूदा चुअ्आ। अखाचीमी मामा तामार चुअ्आ।

हेस्रोनमी पापा फारेस,

आराममी पापा हेस्रोन,

४ अम्मीनादाबमी पापा आराम,

नहशोनमी पापा अम्मीनादाब,

सल्मोनमी पापा नहशोन,

५ बोअजमी पापा सल्मोन चुअ्आ। आकोमी मामा राहाब चुअ्आ।

ओबेदमी पापा बोअज चुअ्आ। आकोमी मामा रूथ चुअ्आ।

यिशैमी पापा ओबेद,

६ दाऊद हाङ्मी पापा यिशै चुअ्आ।

सोलोमनमी पापा दाऊद चुअ्आ। सोलोमनमी मामा उरियाहमी थप्मा चुअ्आ।

७ रहबाममी पापा सोलोमन,

अबियामी पापा रहबाम, आसामी पापा अबिया,

८ यहोशापातमी पापा आसा,

यहोराममी पापा यहोशापात,

उज्जियाहमी पापा यहोराम,

९ योताममी पापा उज्जियाह,

आहाजमी पापा योताम,

हिजकियामी पापा आहाज,

१० मनश्शेमी पापा हिजकिया,

अमोनमी पापा मनश्शे,

योशियाहमी पापा अमोन,

११ यकोनियास नुङ् आकोमी वथक्‍पा नेछाचीमी पापा योशियाह चुअ्आ। यहूदीची थुबुचीमीमाङ् बेबिलोन याखेअ्मा पैल्हे नोअ् अखाची लोलीतामीही।

१२ थुबुचीमीमाङ् बेबिलोनबीअ् याखेतुचीमीमाङ्,

शालतिएलमी पापा यकोनियास चुअ्आ,

यरूबाबेलमी पापा शालतिएल,

१३ अबिउदमी पापा यरूबाबेल,

एल्याकीममी पापा अबिउद,

आजोरमी पापा एल्याकीम,

१४ सादोकमी पापा आजोर,

आखिममी पापा सादोक,

एलिउदमी पापा आखिम,

१५ एलाजारमी पापा एलिउद,

मत्तानमी पापा एलाजार,

याकूबमी पापा मत्तान चुअ्आ।

१६ मरियममी थप्पा योसेफ चुअ्आ। कोओनोअ् मरियमलम् येशू लोलीता, आको ख्रीष्‍ट लीअ्नोअ्।

योसेफमी पापा याकूब चुअ्आ।

१७ कोओपारे अब्राहामलम् दाऊदधारी चौध पुस्ता पुगामी, मोलम् दाऊदमी समइलम् थुबुचीमीमाङ् बेबिलोनबीअ् याखेअ्मामी समइधारी चौध पुस्ता, मोलम् थुबुचीमीमाङ् बेबिलोनबीअ् याखेतुचीमीही समइलम् ख्रीष्‍टमी समइधारी चौध पुस्ता पुगामी।

येशू ख्रीष्‍टमी लोलीमा

लूका २:१-७

१८ येशू ख्रीष्‍ट कोओपारे लोलीता, उमी मामा मरियम सुरीखा मुःमामी योक्‍सेअ् योसेफए ङागुबा, तोकोना अखाचीमी सुरीखा पुअ्माभन्दा पैल्हे नोअ् मरियम पवित्र सनीअ्वाबाङ् बोअ् खीत्‍तीराबा योसेफए लेःतोकु।

१९ तोकोना आकोमी थप्पा योसेफ धर्मती मीना पुगाबासेअ् मरियम ङेचेअ्वा मासीअ्मीअ्ये आसेअ् ने मालेःये वीद्‍दामा मीत्‍तु।

२० तोकोना उसेअ् कोओ खनावा मीत्‍तुलो, सेम्माक्‍पी परमप्रभुमी दूत खाङ्मुसा, मोलम् उ कोरोअ् लीत्‍तु, “योसेफ, दाऊदमी वथक्‍छा, मरियम तक्‍पम‍ी थप्मा मानामुःमा अकीस्सीए, मालेअ्माभने आकोमी बोक्‍पी असा चुःअ्लो, उ पवित्र सनीअ्वालप्पा ने।

२१ आकोसेअ् इक्‍कु वथक्‍छा लोलीङ्‍कुबाने, मोलम् आनेअ् उमी न‍़ीङ् येशू युङ्‍कुनाबाने, मालेअ्माभने उसेअ् तक्‍पम् मीनाची अखाचीमी हीःवामाङ्बाङ् लेत्‍चामीकुचीहीने।”

२२ अगमवक्तालम् परमप्रभुए इःसुबा याङेब‍़ पूरा पुअ्मामी योक्‍सेअ् नोअ् खआ छप्‍प‍ै पुगाह ने,

२३ “खाक्‍सानुम्‍ये, इक्‍कु कन्या बोअ् खीत्‍तीक्‍पाने, मोलम् आकोसेअ् इक्‍कु वथक्‍छा लोलीङ्‍कुबाने, मोलम् आकोमी न‍़ीङ् इम्‍मानुएल युङ‍्नोक्पाने, कोओमी अर्थ ‘परमेश्‍वर इकीनुङ्’।”

२४ योसेफ इम्‍माबाङ् हुक्‍‍पोका, मोलम् परमप्रभुमी दूतए लीत्‍तीतोअ्नोअ् उसेअ् मरियम तक्‍पम् थप्मा पुअ्मीतु।

२५ मरियमए वथक्‍छा मालोलीप्‍पाधारी योसेफ आकोनुङ् माइप्‍चा। तोअ्माङ् योसेफए उमी न‍़ीङ् येशू युक्‍सु।

ज्योतिषीची येशू तुब्सी ताअ्आमीही

२

१ हेरोद हाङ्मी समइबीअ् यहूदियामी बेथलेहेमबीअ् येशूमी लोलीमा पुगा, आकोबेले नाम्‍केत्‍थाप्‍पीअ्युगेहे ज्योतिषीची यरूशलेमबीअ् तायाक्‍ताअ्आमी मोलम् अखाचेअ् इःसुची,

२ “यहूदीचीमी हाङ‍् पुक्‍तोअ् लोलीङ्‍कबा हाबीअ् चुःक्‍पा? मालेअ्माभने एकाए उमी साङ्‍गीमा नाम्‍केत्‍थाप्‍पी खाक्‍सुका मोलम् उ सेःमीसीअ् ताअ्इकाह ने।”

३ कोओ येनुमाङ् हेरोद हाङ‍् ङथासीरा, मोलम् आकोनुङ् यरूशलेमपेच्‍चीबीही छुत्‍तीङ् मीनाची ने ङथासीरामी।

४ तोअ्माङ् आकोसेअ् छप्‍प‍ै मुद्‍दे पुजारीची नुङ् मीनाचीमी शास्त्रीची खोमुची, मोलम् “ख्रीष्‍टमी लोलीमा हाबीअ् पुअ्नोक्‍‍पालो?” इःतोअ् छीमुची।

५ अखाचेअ् आको लीत्‍तुची, “यहूदियामी बेथलेहेमबीअ्। मालेअ्माभने अगमवक्ताए कोओपारे छाबुबा चुःअ्,

६ “‘ए बेथलेहेम, यहूदा देःनमी तेम्,

आना इमाङ्पारे होसाङ् ने यहूदाबीअ् राज्य मुःकाहचीमी माझाबीअ् इमाङ‍् खनावाबीअ् ने मेछुके माअ्आना।

मालेअ्माभने राज्य मुःकबा इप्‍पाङ् आनाबाङ् अप्पोअ्नोक्‍‍पाने,

आकोसेअ् इस्राएलबीही कङी मीनाची रेखदेख मुःकुचीहीने’।”

७ मोबाके हेरोदए अखा ज्योतिषीची एक्‍ताबीअ् छेःतुचीमाङ् साङ्‍गीमा इमाङ‍् समइबीअ् खाङ्मुसाबा लो, आको अखाचीलम् दुब्‍तीसु।

८ आकोसेअ् अखाची कोरोअ् लीत्‍तुचीमाङ् बेथलेहेमबीअ् पाङ्‍हाक्‍सुची, “खरानीये, मोलम् नुःरो आको छाचा योगानुम्‍ये। आको तुब्कानुम्‍माङ् कङा यायेन् पीअ्माये, मोलम् का ने आको सेःमीसीअ् खेअ्ङाअँक्‍पाने।”

९ मोबाके हाङ्मी खनावा येनुचीमाङ् अखाची लाम् लगालीसामी। अखाचेअ् नाम्‍केत्‍थाप्‍पी खाक्‍सुचीबा साङ्‍गीमा अखाचीमी अघि-अघि खरा, मोलम् छाचा चुःथाम् सीःधा मुत्‍तु ताअ्आमाङ् आकोबीअ्नोअ् एत्‍तीसा।

१० अखाचेअ् आको साङ्‍गीमा खाक्‍सुची, मोलम् कोद्‍द‍़ो खुशी पुक्‍तोअ् रमालीसामी।

११ तोअ्माङ् ख‍़ीम्‍भित्रअ्यु बेनामीमाङ् अखाचेअ् छाचा ओम्‍मा मरियमनुङ् खाक्‍सुची, तोअ्माङ् पोब्‍युसामीमाङ् आको सेःमीतुची। तोअ्माङ् तक्‍पम‍ी कन्‍तुर्ना हेम्‍बोकुचीमाङ् उ सुन, नाम्‍नीकबा धूप नुङ् मूर्रमी भेटी पीत्‍तुची।

१२ तोअ्माङ् हेरोदबीअ् अएखरानीये नेबा सेम्माक्‍पी दाम्‍देप्‍पलाअ्वा तोक्‍कुचीमाङ् अखाची अर्कुनोअ् लाम् पुक्‍तोअ् तक्‍पम‍ी देःन‍बीअ् एखरामी।

योसेफ मिश्र खराबा

१३ अखा ज्योतिषीची खैतामीमाङ्, परमप्रभुमी इक्‍कु दूत योसेफमी सेम्माक्‍पी खाङ‍्मुसा, मोलम् आकोसेअ् कोरोअ् लीत्‍तु, “पोःअ्लीते, मेछुके छाचा नुङ् ओम्‍मा त‍़ीअ्मानुङ् मिश्रबीअ् खुःल्‍हेरे, मोलम् आना कङेअ् ताअ्ए मालीप्‍पाधारी आकोबीअ् नोअ् चुअ्ए। मालेअ्माभने हेरोदए छाचा सेअ्मामी योक्‍सेअ् योक्‍सी बेखेअ्लीता।”

१४ मोबाके आको पोःअ्लीतामाङ् मेछुके छाचा नुङ् ओम्‍मा त‍़ीअ्मानुङ् युताअ् नोअ् मिश्र देःन खैता।

१५ तोअ्माङ् हेरोद मास्सीःबाधारी आको आकोबीअ्नोअ् चुअ्आ। अगमवक्ता परमप्रभुए इःमीतुबा याङेब‍़ कोओपारे पूरा पुगा, “कङेअ् तक्‍पम् वथक्‍छा मिश्र देःन‍लम् छेःतुङ्।”

हेरोदए छाचाची सेअ्मीतुचीही

१६ मोबाके ज्योतिषीचेअ् आको होरोङ्बोक्‍सीतुचीबा खनावा हेरोदए लेःतोकु, मोलम् आको धेरुअ्नोअ् हाङ‍ु। तोअ्माङ् ज्योतिषीचेअ् साङ्‍गीमा खाक्‍सुचीबा समइ लेःसुबासेअ् हेरोदए बेथलेहेम नुङ् आकोमी कोअ्योङ्मोअ्योङ्बीही ह‍़ीक्‍‍बोम् दोङ् याक्‍काह नुङ् आकोलम् खुअ्माअ्मुहुची छप्‍प‍ै छाचाची सेअ्मीतुची।

१७ आकोबेले यर्मिया अगमवक्ताए कोओपारे इःसुहु याङेब‍़ पूरा पुगा,

१८ “रामाबीअ् इक्‍कु सम्‍ला य‍़ीङ्मुसा,

खाब्‍कबा नुङ् धेप्‍प‍़ तुक्‍तुवामी सम्‍ला,

राहेल तक्‍पम‍ी छाचाचीमी योक्‍सेअ् खाब्‍धीताबा,

आको आसेअ् ने ढुक्‍‍क यीक्‍थाम् न‍़ीङ्वा मापीअ्हीसुची,

मालेअ्माभने आकोमी छाचाची सीःइतामी।”

योसेफ मिश्रलम् एखराबा

१९ हेरोद सीःसामाङ्, परमप्रभुमी इक्‍कु स्वर्गदूत योसेफमी सेम्माक्‍पी खाङ्मुसा,

२० मोलम् कोरोअ् लीत्‍तु, “पोःअ्लीते, छाचा नुङ् ओम्‍मा त‍़ीअ्मानुङ् इस्राएल देःन‍बीअ् खरे, मालेअ्माभने छाचामी ज्यान लाःमा योक्‍काहची सीःखेइतामी।”

२१ मोबाके आको पोःअ्लीतामाङ् छाचा नुङ् ओम्‍मा त‍़ीअ्मानुङ् इस्राएल देःन‍बीअ् एत्‍ताअ्आ।

२२ तोकोना यहूदियाबीअ् तक्‍पम‍ी पापा हेरोदमी थम्बीअ् अर्खिलाउसए राज्य मुःधीङ्‍कुबा येनुमाङ् आको आकोबीअ् खेअ्मा कीस्‍सीआ, तोअ्माङ् सेम्माक्‍पी दाम्‍देप्‍पलाअ्वा तोक्‍कुमाङ् आको गालील जिल्‍लाबीअ् खरा,

२३ मोलम् नासरत लीप्‍पलाअ्वा सहरबीअ् चुअ्आ। कोओपारे “उ मीनाचेअ् नासरी लीक्‍कुचीबाने” इःतोअ् अगमवक्ताचेअ् इःसुचीही याङेब‍़ पूरा पुगा।

बप्‍तिस्मा पीक्‍कबा यूहन्‍नामी प्रचार

मर्कूस १:२-८; लूका ३:१-९, १५-१८; यूहन्‍ना १:१९-२८

३

१ आकोनोअ् समइबीअ् बप्‍तिस्मा पीक्‍कबा यूहन्‍ना यहूदियामी बलउती-बलउतीतेअ् चुःथाप्‍पी ताअ्आ, तोअ्माङ् कोरोअ् इःतोअ् प्रचार मुःसु,

२ “हीःवामाङ् यैतानुम्‍येमाङ् परमेश्‍वरबीअ् एनानीये, मालेअ्माभने स्वर्गमी राज्य कोअ्योङ् ताखेइत‍ा।”

३ मालेअ्माभने कोओनोअ् यूहन्‍नामी न‍़ीक्‍थुप्‍पी यशैया अगमवक्ताए कोरोअ् इःसुबा,

“बलउती-बलउतीतेअ् चुःथाप्‍पी काःधीङ‍्कबा इप्‍पाङ्मी सम्‍ला,

‘परमप्रभुमी लाम् त्‍याद‍़ी मुःसानुम्‍ये,

उमी गल्‍लीह सोःजो बनामुःसानुम्ये’।”

४ यूहन्‍ना उँटमी मीअ्मी तेःअ् चाङ्युक्‍सा मोलम् छाक्‍बीअ् साहोअ्मी छाक्‍छीम्‍मा छीय्युक्‍सा। आकोमी चाःमाकोअ् लुक्‍खी नुङ् छेवेअ्मामी खुदु चुअ्आ।

५ यरूशलेम, छप्‍प‍ै यहूदिया नुङ् यर्दनमी कोअ्योङ्मोअ्योङ्बीही तेम्‍बाङ् छुत्‍तीङ् मीनाची आकोबीअ् खरामी,

६ तोअ्माङ् तक्‍पम‍ी हीःवामाङ्‍ह मानामुःतोअ् यर्दन युवाबीअ् आकोबाङ् बप्‍तिस्मा लाःसामी।

७ तोकोना फरिसीची नुङ् सदुकीचीमध्ये धेरुन् जना बप्‍तिस्मा लाःसी माःरी ताअ्आमीही खाक्‍सुचीमाङ् आकोसेअ् अखाची लीत्‍तुची, “ए पुमी छाचा चो, ताखेअ्लीताबा परमेश्‍वरमी धेप्‍प‍़ छुरीअ्लम् खुःल्‍हेअ्मा आसेअ् आनीन् दाम्‍देदानीही?

८ मोसेअ्नोअ् तक्‍पम‍ी हीःवामाङ् यैतानुम्‍माङ् परमेश्‍वरबीअ् एनानीहीनोअ् भने होनेअ् हीःवामाङ् अमुःसानीये।

९ अब्राहाम नोअ् इकीम् पापा चुःअ् नेमाङ् आनी-आनीपी अइःसानुम्‍ये। मालेअ्माभने कङेअ् आनीन् लीक्‍कानीन्, परमेश्‍वरए खआ लोकोअ्वालम् अब्राहाममी योक्‍सेअ् सन्तान लाःलीहीकु।

१० हो नोअ् स‍़ीङ्‍हमी सप्पी बेत्थी सीख‍ेअ्इता, मोसेअ्नोअ् नुःरो चसी मास्सेःकाह स‍़ीङ‍्‍दोअ् देअ्‍लाङ्नोहोने, तोअ्माङ् म‍़ीबीअ् वेत्‍तीहीने।

११ “कङेअ्चैँ आनीन् तक्‍पम‍ी हीःवामाङ् यैअ्मामाङ् परमेश्‍वरबीअ् एत्‍तामामी योक्‍सेअ् कुङ्वाए बप्‍तिस्मा पीक्‍कानीन्। तोकोना कङी द्‍याक्‍पी ताकबा काभन्दा धेरुन् शक्ति चुःकबा ने, उमी सीअ्माली खीम्‍मा ने खेच्‍चालोक्‍पा का माअ्उङ्। उसेअ् आनीन् पवित्र सनीअ्वा नुङ् म‍़ीए बप्‍तिस्मा पीक्‍कानीहीने।

१२ थाःब्मीअ्मामी योक्‍सेअ् उमी नाङ्‍लो उमीनोअ् हुक्‍‍पी चुःअ्, मोलम् उसेअ् तक्‍पम‍ी खला पूरानोअ् स्याङ्बोकुबाने, मोलम् छोङ् तक्‍पम‍ी चाम्‍युक्‍थाप्‍पी खोम्‍भुङ्‍कुहुने, तोकोना भुसदोहाङ् उसेअ् हानीम् ने मास्सीःकबा म‍़ीबीअ् द‍़ीक्‍थ‍़ङ‍्कुहुने।”

येशूमी बप्‍तिस्मा

मर्कूस १:९-११; लूका ३:२१-२२

१३ मोबाके येशू गालीललम् यूहन्‍नामी हुक्‍‍पाङ् बप्‍तिस्मा लाःसी यर्दनबीअ् ताअ्आ।

१४ तोकोना यूहन्‍नाए कोरोअ् लीत्‍तोअ् उ छ्याअ्मा योगु, “आनेअ् ली कङा बप्‍तिस्मा पीअ्मा पुक्‍कबा ने, कङेअ् गो आना हेअ्‍नी। काबीअ् आना बप्‍तिस्मा लाःसी इमाङ‍्लेअ्मा ताअ्आन्‍बा?”

१५ तोकोना येशूए आको लीत्‍तु, “होबामी योक्‍सेअ् कोरोअ्नोअ् पुअ्‍मीते। मालेअ्माभने कोओ पारेअ्नोअ् परमेश्‍वरए इच्छा मुःसुबा छप्‍प‍ै खनावा कची ह‍़ी‍क्‍पाङ‍्ए मुःमापुअ्नो।” मोबाके यूहन्‍नाए येशू बप्‍तिस्मा पीअ्मा राजी पुगा।

१६ तोअ्माङ् येशू बप्‍तिस्मा लाःसामाङ् वाअ्ल्याक्‍तोअ् कुङ्वालम् अप्पोका, तोअ्माङ् स्वर्ग ओग्‍बोका, मोलम् परमेश्‍वरमी सनीअ्वा कुक्‍‍खीअ्वादोअ्नोअ् लेत्‍तोअ् तक्‍पम्चप्पी पेस्सी माःरी कुक्‍‍साबा उसेअ् खाक्‍सु।

१७ तोअ्माङ् स्वर्गबाङ् इक्‍कु कोरोक्‍पा सम्‍ला ताअ्आ, “कोओ कङी नेच्‍चाकुक्‍‍पा वथक्‍छा ने, कोओनुङ् का कोद्‍द‍़ो खुशी यीङ्‍ङाअँ।”

येशूमी जाँच

मर्कूस १:१२-१३; लूका ४:१-१३

४

१ मोबाके शैतानए जाँचे मामुःसुहोउ नेमाङ् सनीअ्वाए येशू बलउती-बलउतीतेअ् चुःथाप्‍पी त‍़ीखेतु।

२ उ चालीस लेन् मोलम् चालीस युताअ्धारी उपवास चुःइतामाङ् उ सागेअ्सीसु।

३ तोअ्माङ् जाँचे म‍ुःकबा ताअ्आमाङ् उ लीत्‍तु, “आना परमेश्‍वरमी वथक्‍छा नने भने, खआ लोकोअ्वा सोफ्याङ् पुखरानीये इःतोअ् लीत्‍तुचे।”

४ तोकोना उसेअ् झ्‍वाप पीत्‍तु, “परमेश्‍वरमी याङेब‍़बीअ् छाप्‍पलाअ्वा चुःअ्, ‘मीना सोफ्याङ‍्ए तेअ् हेअ्‍नी, तोकोना परमेश्‍वरमी यालम् अप्पोकाह छप्‍प‍ै याङेब‍़ए जिउँदो पुअ्‍नो’।”

५ मोबाके शैतानए येशू पवित्र सहरबीअ् त‍़ीखेतुमाङ् परमेश्‍वर पुजेमुःथाम् ख‍़ीम्‍मी छोक्‍पी येब्‍मीतु,

६ मोलम् उ लीत्‍तु, “आना परमे‍श्‍वरमी वथक्‍छा नने भने, कुबाङ् मुअ्मु पीय्युसे, मालेअ्माभने परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्,

“‘आम्‍मी योक्‍सेअ् उसेअ् तक्‍पम‍ी स्वर्गदूतची खत‍़ेमुःकुचीहीने

मोलम् अखाचेअ् आना तक्‍पम् हुअ्-हुक्‍‍पीअ्नोअ् ताब्‍भुङ्नोअ्मीपाने,

नभ गो आम् लाङ् लोकोअ्‍वाबीअ् तोःअ्नोहोने’।”

७ येशूए आको लीत्‍तु, “परमेश्‍वरमी याङेब‍़बीअ् छाप्‍पलाअ्वा चुःअ्, ‘आनेअ् परमप्रभु तक्‍पम‍ी परमेश्‍वर जाँचे अमुःसे’।”

८ होनेअ् शैतानए उ इक्‍कु भेक्‍कबा बोब्बोपाबीअ् त‍़ीखेतुमाङ् खाम्‍पुम्‍माबीही छप्‍प‍ै राज्य नुङ् आकोमी महिमा खाङ्मीतु,

९ मोलम् आकोसेअ् उ लीत्‍तु, “आनेअ् कङा पोब्‍युअ्नामाङ् सेःमीअ्ङाना भने, खआ छप्‍प‍ै कोअ् कङेअ् आना पीअ्नोअ्नाबाने।”

१० मोबाके येशूए आको लीत्‍तु, “शैतान, आना मुअ्यु खैते! मालेअ्माभने परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, ‘आनेअ् परमप्रभु तक्‍पम‍ी परमेश्‍वर सेःमीअ्‍म‍ाबा, मोलम् उमी तेअ् सेवा मुःम्‍बा’।”

११ मोबाके शैतानए उ यैदुमाङ् खैता, मोलम् स्वर्गदूतची ताअ्आमीमाङ् उमी सेवा मुःसुची।

येशूए तक्‍पम‍ी याव मुःलीतुबा

मर्कूस १:१४-१५; लूका ४:१४-१५

१२ यूहन्‍ना झ्यालखानाबीअ् सीत्‍ता नेबा खनावा येनुमाङ् येशू गालीलयुगे खरा।

१३ तोअ्माङ् येशू नासरत यैदुमाङ् बाजुवामी वाथाप्‍खाबीअ् चुःकबा कफर्नहुमबीअ् खरा, मोलम् आकोबीअ् बास पेना। कोओ सहर जबूलून नुङ् नप्‍तालीमी इलाकाबीअ् सीक्‍कु।

१४ यशैया अगमवक्ताए इःसुबा याङेब‍़ कोओपारे पूरा पुगा,

१५ “जबूलून नुङ् नप्‍तालीमी देःन,

यर्दन पारि, बाजुवामी कोअ्योङ्मोअ्योङ् चुःकाह मीनाची,

मोलम् गालीलबीही अरु तोःखाची,

१६ नाप्‍चीग‍़ीक्‍पाबीअ् चुःकाह मीनाचेअ्

इक्‍कु धेप्‍प‍़ ज्योति खाङ्‍इतुची।

सीःमाङ्वामी लाग्‍दुमाबीअ् सीक्‍काह मीनाचीबीअ्

इक्‍कु ज्योति केअ्इता।”

१७ आकोबेलेपालम् येशूए कोरोअ् इःतोअ् प्रचार मुःलीतु, “हीःवामाङ् यैतानुम्‍येमाङ् परमेश्‍वरबीअ् एनानीये, मालेअ्माभने स्वर्गमी राज्य कोअ्योङ् ताखेइत‍ा।”

येशूमी पहिले सीच्‍चेची

मर्कूस १:१६-२०; लूका ५:१-११

१८ गालील बाजुवामी क्‍याक्‍पीअ्युगे येशू लाम्धुधीतालो उसेअ् पत्रुस लीप्‍पलाअ्वा सिमोन नुङ् आकोमी वथक्‍पा नेछा अन्द्रियास ह‍़ी‍क्‍पाङ‍्नोअ् बाजुवाबीअ् जाल माःरी ङेबाचीही खाक्‍सुची। मालेअ्माभने अखा ह‍़ीक्‍‍पाक्‍चीमी याव नोअ् ङा सेअ्मामी याव चुअ्आ।

१९ उसेअ् अखाची लीत्‍तुची, “कङा त‍़ीङ्माये, आनाचेअ् ङा लबीतोअ्नोअ् कङेअ् आनाची मीनाची लब्‍कबा बनामुःक्‍चीनाहने।”

२० मोरोअ्लोअ्नोअ् जालह वीद‍्दाआचुमाङ् अखाचेअ् उ त‍़ीङाचु।

२१ आकोबाङ् खरा-खरालोअ्‍नोअ् येशूए जब्दियामी वथक्‍पा पछाची याकूब नुङ् आकोमी वथक्‍पा नेछा यूहन्‍ना अखाचीमी पापा जब्दियानुङ् नावबीअ् जाल थ‍़ीअ्धीतामीही खाक्‍सुची, तोअ्माङ् येशूए अखाची छेःतुची।

२२ आकोरोअ्बेलेअ् नोअ् नाव नुङ् तक्‍पम् पापा वीद‍्दाआचुमाङ् अखाचेअ् येशू त‍़ीङाचु।

गालीलबीअ् येशूए मुःसुहु याव

लूका ६:१७-१९

२३ तोअ्माङ् अखाचीमी यायुङ्माख‍़ीम्‍हबीअ् इःतोअ्, राज्यमी नुःयायेन् प्रचार मुःतोअ्, तोअ्माङ् मीनाचीबीअ् चुःकाह पर-पारेहे तुअ्माङ्वा नुङ् सरीलबीअ् कमजोरह नुःलीमीतोअ् उ गालीलपेच्‍ची खरा।

२४ उमी नुःयावमी न‍़ीक्‍थुप्‍पी सिरियापेच्‍ची य‍़ीङ्बोका। तोअ्माङ् तुक्‍चेची अर्थात् पर-पारेहे तुअ्माङ्वा नुङ् तुअ्माङ्वाए दुक्‍ख तोक्‍काहची, भूत तुप्‍सीकाहची, नाप्‍तेपे तेम्‍काहची, सरील मासोङ्‍काहची मीनाचेअ् उबीअ् याक्‍तेतुचीमी। तोअ्माङ् उसेअ् अखा छुत्‍तीङ् मीनाची नुःलीमीतुची।

२५ तोअ्माङ् गालील, डेकापोलिस, यरूशलेम, यहूदिया नुङ् यर्दन पारिलम् मीनाचीमी ओइरु उमी द्‍याक्‍पी लगालीसामी।

येशूए बोब्बोपाबीअ् इःतुचीही खनावा

लूका ६:२०-२३

५

१ ओइरु खाक्‍सुचीमाङ् येशू बोब्बोपाबीअ् थाङामाङ् पेना, मोलम् उमी सीच्‍चेची उबीअ् ताअ्आमी।

२ तोअ्माङ् उसेअ् कोरोअ् इःतोअ् अखाची इःअ्लीतुची,

३ “सनीअ्वाबीअ् गरीप पुक्‍काहची अलाङ् तोक्‍काहची ने,

मालेअ्माभने स्वर्गबीपा राज्य अखाचीमी नोअ् ने।

४ सोग् मुःकाहची अलाङ् तोक्‍काहची ने,

मालेअ्माभने अखाचेअ् ढुक्‍‍क यीक्‍थाम् न‍़ीङ्वा तोक्‍कुचीबाने।

५ नम्र पुक्‍काहची अलाङ् तोक्‍काहची ने,

मालेअ्माभने अखाचेअ् खाम्‍पुम्‍माबीअ् अधिकार तोक्‍कुचीबाने।

६ परमेश्‍वरए इच्छा मुःसुबा खनावा मुःमा सागेअ्सीकाहची नुङ् वेःअ्मेसीकाहची अलाङ् तोक्‍काहची ने,

मालेअ्माभने अखाची सन्तोक पुअ्नोअ्मीहीने।

७ नम्‍नम्‍वा मुःकाहची अलाङ् तोक्‍काहची ने,

मालेअ्माभने अखाचेअ् ने नम्‍नम्‍वा तोक्‍कुचीबाने।

८ सख्खर् न‍़ीङ्वा खीङ‍्काहची अलाङ् तोक्‍काहची ने,

मालेअ्माभने अखाचेअ् परमेश्‍वर खाङ्‍कुचीबाने।

९ तोङ‍्मीकाहची अलाङ् तोक्‍काहची ने,

मालेअ्माभने अखाची परमेश्‍वरमी वथक्छा लीअ्नोअ्मीहीने।

१० परमेश्‍वरए इच्छा मुःसुबा खनावा मुःअ्मीलोअ् सतावट तोक्‍काहची अलाङ् तोक्‍काहची ने,

मालेअ्माभने स्वर्गमी राज्य अखाचीमी नोअ् ने।

११ “कङा विश्‍वास मुःङानीपा कारणए मीनाचेअ् आनीन् बेइज्जत मुःकानीमीलो, सतावट पीक्‍कानीमीलो मोलम् होरोङ् बोङ्नोअ्मीमाङ् आनीमी विरूद्धबीअ् खल-खालेहे दुष्‍ट खनावा यामुअ्मीलो आनीन् अलाङ् तोक्‍काह पुक्‍कानीन्।

१२ आकोबेले रमालीसानीये, तोअ्माङ् खुशी पुगानीये, मालेअ्माभने स्वर्गबीअ् आनीमी इनाम धेप्‍प‍़ पुअ्नोक्‍‍पाने। आकोरोअ् नोअ् आनीन्भन्दा पैल्हे अगमवक्ताची ने अखाचेअ् सतामुःसुचीमीही।

युम् नुङ् ज्योति

मर्कूस ९:५०; लूका १४:३४-३५

१३ “आनीन् खाम्‍पुम्‍माबीपा युम्‍नी ने, तोकोना युम्‍मी चानीकबा खैता भने आको इमाङ्ए युम्‍युम्‍पा मुःम्‍बा? आको गो बैरा वेम्माबा नुङ् मीनामी लाङ्ए स‍़ीअ्माबाहेक इमाङ्ने यावमी पुअ्नी।

१४ “आनीन् खाम्‍पुम्‍माबीपा ज्योतिनी ने, बोब्बोपाबीअ् युक्‍पलाअ्वा सहर कुम्‍हीनी।

१५ मीनाचेअ् बत्ती ओब्तीकुचीमाङ् पाथीए द‍ेःबुचीनी, तोकोना बत्ती युक्‍थाप्‍पी युङ‍्कुची, तोअ्माङ् ख‍़ीबीअ् चुःकाह छुत्‍तीङ्मी योक्‍सेअ् आकोसेअ् ज्योति पीक्‍कुची।

१६ कोरोअ्नोअ् आनीमी ज्योति मीनाचीमी अघि चीम्ल्यावे मालेअ्होउ, अखाचेअ् आनीमी नुःयाव माखाक्‍सुचीहोउ मोलम् स्वर्गबीअ् चुःकबा आनीमी पापामी महिमा मामुःसुचीहोउ।

मोशामी व्यवस्थामी न‍़ीक्‍थुप्‍पी

१७ “मोशामी व्यवस्था अथवा अगमवक्ताची इन्‍नामे बनामुःसी कङा ताउक्‍पा अमीअ्माये। का आको इन्‍नामे बनामुःसी हेअ्‍नी, तोकोना पूरा मुःसी ताउक्‍पा ने।

१८ नीच्‍चानोअ्, कङेअ् आनीन् लीक्‍कानीन्, स्वर्ग नुङ् खाम्‍पुम्‍मा माछीखेप्‍पाधारी व्यवस्थाबीअ् छाप्‍पलाअ्वा मेछुके-मेछुके खनावाह पूरा मापुक्‍पा यैतुनीहीने।

१९ मोसेअ्नोअ् आसेअ् खआ अग्गेबीहीमध्ये छप्‍पैभन्दा मेछुकेबा मानामुःसुनीलो, तोअ्माङ् मीनाची ने मोरोअ्नोअ् मुःमा इःकुचीलो, स्वर्गमी राज्यबीअ् आको छुत्‍तीङ्भन्दा मेछुके पुअ्नोक्‍‍पाने। तोकोना आसेअ् खआ अग्गे मानामुःकुलो, मोलम् मीनाची ने मोरोअ्नोअ् मुःमा इःकुचीलो, स्वर्गमी राज्यबीअ् आको धेप्‍प‍़ पुअ्नोक्‍‍पाने।

२० मालेअ्माभने कङेअ् आनीन् लीक्‍कानीन्, आनीमी व्यवस्था मानामुःमामी याव शास्त्री नुङ् फरिसीचीमी भन्दा धेरुअ् मापुअ् भने आनीन् स्वर्गमी राज्यबीअ् बेन्‍हीसानीनीहीने।

हाङ्मावामी न‍़ीक्‍थुप्‍पी

२१ “पैल्हे मीनाची कोरोअ् लीप्‍पलाअ्वाची आनीसेअ् येन्‍इतानुम्, ‘आनेअ् मीना असेदे, मीना सेक्‍कबा कासीमी योक्‍सेअ् खेच्‍चालो पुअ्नोक्‍‍पाने।’

२२ तोकोना कङेअ् आनीन् लीक्‍कानीन्, तक्‍पम‍ी वथक्‍पा नेछानुङ् हाङ‍्कबा मीना कासीमी योक्‍सेअ् खेच्‍चालो पुअ्नोक्‍‍पाने। तक्‍पम‍ी वथक्‍पा नेछा इःचाकबा मीनाए धेप्‍प‍़ यायुङ‍्माबीअ् झ्‍वाप पीअ्मा पुअ्नोक्‍‍पाने। तोकोना तक्‍पम‍ी वथक्‍पा नेछा ‘आना मूर्ख’ लीक्‍कबा मीना नरकमी म‍़ीबीअ् सीअ्नोक्‍‍पाने।

२३ “मोसेअ्नोअ् आनेअ् परमेश्‍वर भेटी पीत्‍थाप्‍पी भेटी तीःकुनालो विश्‍वास मुःकबा आम्‍मी वथक्‍पा नेछामी न‍़ीङ्वाबीअ् आम्‍मी विरूद्धबीअ् इमाङ्लो चुःअ् नेमाङ् आनेअ् लेःतोकुना भने,

२४ आम्मी भेटी आको थम्मी अघि यैदे, मोलम् खरे। पैल्हे आम्मी विश्‍वासी वथक्‍पा नेछानुङ् तोखराचे, तोअ्माङ् ताअ्एमाङ् आम्मी भेटी तीःसे।

२५ “आना मुद्दा तेःअ्मामी उजुर मुःकबानुङ् ययोक्‍खाबीअ् खेअ्नोक्‍‍चीनालो लाप्‍पी नोअ् तोखराचे, नभ गो आकोसेअ् आना न्यायाधीशमी हुक्‍‍पी सीअ्मीनोक्‍‍पाने मोलम् न्यायाधीशए तीलीङ‍्गामी हुक्‍‍पी सो‍ँपेमुःक्‍पाने, तोअ्माङ् आना झ्यालखानाबीअ् सीअ्नोन्बाने।

२६ नीच्‍चानोअ्, कङेअ् आना लीअ्नोअ्ना, आनेअ् फोङ‍्मा पुक्‍काह याङ् छप्‍प‍ै माफोक्‍पाधारी आना आकोलम् अप्पोक्‍‍तोअ्नानीबाने।

व्यभिचारमी न‍़ीक्‍थुप्‍पी

२७ “कोरोअ् लीप्‍पलाअ्वाची आनीसेअ् येन्‍इतानुम्, ‘आनेअ् व्यभिचार अमुःसे।’

२८ तोकोना कङेअ् आनीन् कोरोअ् लीक्‍कानीन्, मीम्‍छा कअ्इकबा विचारए खाङ्‍कबा मीनाए आथुबालम् नोअ् तक्‍पम‍ी न‍़ीङ्वाबीअ् आको मीम्‍छानुङ् व्यभिचार मुःइकुबा पुअ्नो।

२९ आम्‍मी चुप्‍त‍़‌ीङ‍‍् म‍़ीअ्ए आना हीःवामाङ् मुःमीअ्नो भने, आको लाःलीतेमाङ् वेल्‍लाक्‍से, मालेअ्माभने आम्‍मी छप्‍प‍ै सरील नरकबीअ् वेन्‍धीम्मा खेन्‍तुम्‍माभन्दा बरु आम्‍मी अङ्‍गहमध्ये इक्‍कु अचुःमा आम्‍मी योक्‍सेअ् नुःक्‍पा ने।

३० आम्‍मी चुप्‍त‍़‌ीङ‍‍् हुअ्ए आना हीःवामाङ् मुःमीअ्नो भने, आको ह्‍यागेमाङ् वेल्‍लाक्‍से। मालेअ्माभने आम्‍मी छप्‍प‍ै सरील नरकबीअ् खेअ्माभन्दा बरु आम्‍मी अङ्‍गहमध्ये इक्‍कु अचुःमा आम्‍मी योक्‍सेअ् नुःक्‍पा ने।

सुरीखा मुःमामाङ् फअ्ल्हेमामी न‍़ीक्‍थुप्‍पी

मत्ती १९:९; मर्कूस १०:११-१२; लूका १६:१८

३१ “कोरोअ् ने इःबलाअ्वा चुःअ्, ‘तक्‍पम‍ी थप्मा यैकबा मीनाए आको यैअ्मामी छाअ्प्‍माल‍़ीङ् माछाप्‍पीतुहोउ।’

३२ तोकोना कङेअ् आनीन् इमाङ‍् लीक्‍कानीन् भने, व्यभिचारमी फत्‍तुर माच्‍चुःकबा थप्मा यैकबा मीनाए आको व्यभिचार मुःकबा मीम्‍छा बनामुःकुबाने, मोलम् थप्पालम् यैइपलाअ्वा मीम्‍छा सुरीखा मुःकबा मीनाए ने व्यभिचार मुःकु।

पस्तान् चाःमामी न‍़ीक्‍थुप्‍पी

३३ “होनेअ् आनीसेअ् येन्‍इतानुम्, पैल्हे मीनाची कोरोअ् लीअ्युक्‍पलाअ्वा चुअ्आमी, ‘आनेअ् होरोङ् पस्तान् अचाःम्बा, तोकोना परमप्रभुमी योक्‍सेअ् मुःसुन्‍बा नम्‍एचामा पूरा मुःम्‍बा।’

३४ तोकोना कङेअ् आनीन् लीक्‍कानी, पस्तान् अन्‍अचाःम‍ाबा। स्वर्गमी न‍़ीक्‍पी पस्तान् अचाःम‍ाबा, मालेअ्माभने आको परमेश्‍वरमी सिंहासन ने,

३५ खाम्‍पुम्‍मामी न‍़ीक्‍पीअ् ने पस्तान् अचाःम‍ाबा, मालेअ्माभने आको उमी लाङ् युक्‍थाम् ने, मोलम् यरूशलेममी न‍़ीक्‍पीअ् ने पस्तान् अचाःम‍ाबा, मालेअ्माभने आको धेप्‍प‍़ हाङ‍्मी सहर ने।

३६ तक्‍पम‍ी तख्रोअ् दील्‍लाअ्मामाङ् पस्तान् अचाःम‍ाबा, मालेअ्माभने आनेअ् इक्‍कु ने ताङाअ् बायाप्के लु मक्‍थ्रोके बनामुःहीसुनानी।

३७ आनीसेअ् ‘हेअ्नो’ भने ‘हेअ्नो’ इःम्बा ‘हेअ्‍नी’ भने ‘हेअ्‍नी’ इःम्बा। कोओभन्दा ल्‍हेअ्लो खनावाचैँ दुष्‍टबाङ् ताअ्।

बद‍्ली एम्‍मामी न‍़ीक्‍थुप्‍पी

लूका ६:२७-३०

३८ “आनीसेअ् कोरोअ् इःबलाअ्वा खनावा येन्‍इतानुम्, ‘म‍़ीअ्मी बद‍्लीबीअ् म‍़ीअ्, तोअ्माङ् क्‍याङ्मी बद‍्लीबीअ् क्‍याङ्।’

३९ तोकोना कङेअ् आनीन् कोरोअ् लीक्‍कानीन्, आनीन् कअ्इअ्लो मुःकबा कअ्इअ्लो अमुःसानुम्‍ये। आसेअ् आम् चुप्‍त‍़‌ीङ‍‍् यापोअ्वाबीअ् ल्याःअ्नोअ्लो, आको अर्कु यापोअ्वा ने ताब्‍तीते।

४० मुद्दा मुःअ्माङ् कोइ मीनाए आम्मी लोअ्लीङ् याखेअ्मा योगु भने, आको आम् खास्टो ने पीअ्इते।

४१ कोइए आना इअ् किलो मिटर खेअ्मा कर तेःता भने, ह‍़ीक्‍‍बोम् किलो मिटर खेप्‍पीते।

४२ आनानुङ् ङाकबा पीत्‍ते, तोअ्माङ् आनानुङ् लोअ्मा ङाकबा माअ्अँ अलीत्‍ते।

४३ “आनीसेअ् कोरोअ् इःबलाअ्वा खनावा येन्‍इतानुम्, ‘तक्‍पम‍ी बुदीअ्क्‍छा नेच्‍चाआनुम्‍ये, मोलम् तक्‍पम‍ी ङेन् चीसीतानुम्‍ये।’

४४ तोकोना कङेअ् आनीन् कोरोअ् लीक्‍कानीन्, तक्‍पम‍ी ङेच्‍ची नेच्‍चाआनुप्चे, मोलम् आनीन् सतामुःकाहचीम् योक्‍सेअ् प्रार्थना मुःसानीये,

४५ तोअ्माङ् आनीन् स्वर्गबीअ् चुःकबा तक्‍पम‍ी पापामी सन्तान पुक्‍कानीहीने। उसेअ् इ़ःकबा नुङ् नुःकबा मीना ह‍़ी‍क्‍पाङ‍्नोअ् नाम्‍मी कुःमोअ्वा पीक्‍कुची, तोअ्माङ् धर्मती नुङ् हीःवाछा ह‍़ी‍क्‍पाङ‍्नोअ् वरी पीक्‍कुची।

४६ आनीन् नेच्‍चाकबाची तेअ् आनीसेअ् ने नेच्‍चाआनुप्‍ची भने, आनीन् इमाङ‍् इनाम चुःक्‍पा? इमाङ‍् तिरो लाःकाहचेअ् ने आकोरोअ्नोअ् मुःसुचीनीबा हे?

४७ आनीसेअ् तक्‍पम् बुबु-नेछाची तेअ् सेःमीकानुप्‍ची भने, अरुचेअ् भन्दा ल्‍हेअ्लो इमाङ‍् मुःसानुम्‍माङ्? अरु तोःखाचेअ् ने आकोरोअ्नोअ् मुःसुचीनीबा हे?

४८ मोसेअ्‍नोअ् आनीमी स्वर्गबीअ् चुःकबा पापा छप्‍प‍ै खनावाबीअ् नुःसीतोअ्नोअ् आनीन् ने नुःमा पुअ्नो।”

दान पीअ्मामी न‍़ीक्‍थुप्‍पी

६

१ “होश मुःसानुम्‍ये, आनीसेअ् मीनाची खाङ्मीअ्मामी योक्‍सेअ् धर्मती याव अमुःसानुम्‍ये। नभ गो स्वर्गबीअ् चुःकबा आनीमी पापाबाङ् आनीसेअ् इमाङ्ने इनाम तोक्‍कानुम्‍नीपाने।

२ “मोसेअ्नोअ् आनीसेअ् गरीपची दान पीक्‍कानुप्‍चीलो तक्‍पम‍ी अघि तुरै अदुबानीये। पाखण्डीचेअ् यायुङ्‍माख‍़ीम्‍हबीअ् नुङ् लाप्‍पी मीनाचीलम् योङ् तोअ्मामी योक्‍सेअ् आकोरोअ्नोअ् मुःकुची। नीच्‍चानोअ् कङेअ् आनीन् लीक्‍कानीन्, अखाचेअ् तक्‍पम‍ी इनाम तोखेअ्इतुची।

३ तोकोना आनीसेअ् गरीपची दान पीक्‍कानुप्‍चीलो आनीमी चुप्‍त‍़‌ीङ‍‍् हुअ्ए पीक्‍कुचीही ब्याङ्माङ् हुअ्ए मालेःतोअ्येमाच्‍चुहोउ।

४ आसेअ् ने मालेःतोअ्ये गरीपची दान पीत्‍तानुप्चे मोलम् आसेअ् ने माखाक्‍तोहीथाप्‍पी खाङ्‍कबा आनीमी पापाए आनीन् आकोरोअ् नोअ् इनाम पीक्‍कानीहीने।

प्रार्थनामी न‍़ीक्‍थुप्‍पी

लूका ११:२-४

५ “आनीसेअ् प्रार्थना मुःकानुम्‍लो पाखण्डीचेअ्दोअ् अमुःसानुम्‍ये, मालेअ्माभने अखाची यायुङ्‍माख‍़ीम्‍हबीअ् नुङ् लाम्‍मी कुनाबीअ् मीनाचेअ् माखाक्‍सीकामीहोउ नेमाङ् येब्‍सेअ् प्रार्थना मुःमा नेच्‍चोकुची। नीच्‍चानोअ् कङेअ् आनीन् लीक्‍कानीन्, अखाचेअ् तक्‍पम‍ी इनाम तोखेअ्इतुची।

६ तोकोना आनीसेअ् प्रार्थना मुःकानुम्‍लो तक्‍पम् कोठाभित्रअ्यु बेनानीये, तोअ्माङ् दैलु छ्यागानुम्‍येमाङ् म‍़ीअ्ए अखाक्‍‍तोहीमाबा आनीमी पापा प्रार्थना मुःसानुम्‍ये, मोलम् छप्‍प‍ै कोअ् खाङ्‍कबा आनीमी पापाए आनीन् इनाम पीक्‍कानीहीने।

७ “तोअ्माङ् आनीसेअ् प्रार्थना मुःकानुम्‍लो अरु तोःखाचीदोअ् धीङ‍्गाने अकाःसानीये। मालेअ्माभने धेरुअ् शब्द इःतोअ् प्रार्थना मुःमालो परमेश्‍वरए येङ्‍कु नेमाङ् अखाचेअ् मीक्‍कुची।

८ मोसेअ्नोअ् आनीन् अखाचीदोअ् अपुगानीये। मालेअ्माभने आनीसेअ् ङाअ्माभन्दा पैल्हेलम् नोअ् आनीन् इमाङ‍्-इमाङ‍् खनावामी खाँचो पुअ्नोहो, आको आनीमी पापाए लेःकु।

९ तोकोना आनीन् चैँ कोओपारे प्रार्थना मुःसानीये,

“‘स्वर्गबीअ् चुःकबा एकामी पापा,

आम्मी न‍़ीङ् पवित्र मापुअ्होउ।

१० आम्मी राज्य मात्‍ताहोउ।

आम्मी न‍़ीङ्वा स्वर्गबीअ् इमाक्‍‍तोअ् चुःअ्लो,

मोरोअ्नोअ् कोओ खाम्‍पुम्‍माबीअ् ने पूरा मापुअ्होउ।

११ एका पाप्‍कबा लेन्पीच्‍छेबा चाःमा आयु ने पीअ्माये।

१२ एकामी विरूद्धबीअ् हीःवा मुःकाहची एकाए क्षमा मुःसीतोअ्नोअ्

एकामी हीःवाह क्षमा मुःबीअ्माये।

१३ एका जाँचबीअ् अयाखेअ्माये,

तोकोना दुष्‍टबाङ् फअ्माये।

[मालेअ्माभने राज्य, शक्ति नुङ् महिमा नीम्‍माङ् आम्मीनोअ् ने। आमेन।’]a

१४ “मालेअ्माभने आनीसेअ् मीनाचीमी हीःवाह क्षमा मुःसानुम् भने, आनीमी स्वर्गबीअ् चुःकबा पापाए ने आनीन् क्षमा मुःकानीहीने।

१५ तोकोना आनीसेअ् मीनाचीमी हीःवाह क्षमा मामुःसानुम् भने, आनीमी पापाए आनीमी हीःवाह क्षमा मुःसुनीहीने।

उपवास चुःमामी न‍़ीक्‍थुप्‍पी

१६ “आनीन् उपवास चुःकानीन्लो पाखण्डीचीदोअ् तुखीन्खीन् ङच्‍याअ् अखाङ्मुसानुम्‍ये। मालेअ्माभने मीनाची उपवास चुःअ्मीही खाङ्मीअ्मामी अखाचेअ् मोरोअ् मुःकुची। नीच्‍चानोअ् कङेअ् आनीन् लीक्‍कानीन्, अखाचेअ् तक्‍पम‍ी इनाम तोखेअ्इतुची।

१७ तोकोना आनीन्चैँ उपवास चुःकानीन्लो तक्‍पम‍ी तख्रोक्‍पी केवा तीःसानुम्‍ये, तोअ्माङ् ङच्‍याअ् छोःगानीये।

१८ कोओपारे आनीन् उपवास चुअ्आनीन् भने मीनाचेअ् हेअ्‍नी, तोकोना म‍़ीअ्ए अखाक्‍‍तोहीमाबा पापाए खाङ्‍कानी, मोलम् छप्‍प‍ै खाङ्‍कबा आनीमी पापाए आनीन् इनाम पीक्‍कानीहीने।

स्वर्गबीपा छेबेवामी न‍़ीक्‍थुप्‍पी

लूका १२:३२-३४

१९ “तक्‍पम‍ी योक्‍सेअ् खाम्‍पुम्‍माबीअ् छेबेवा अखोम्भुक्‍सानुम्‍ये, आकोबीअ् प‍़ीछेअ्मा नुङ् खियाए सुद‍्धम् मुःकु, मोलम् खुःचाकाहचेअ् ख‍़ीम् होःतीकुचीमाङ् खुःकुची।

२० तोकोना तक्‍पम‍ी योक्‍सेअ् स्वर्गबीअ् छेबेवा खोम्‍भुक्‍सानुम्‍ये, आकोबीअ् प‍़ीछेअ्माए अथवा खियाए सुद‍्धम् मुःसुनी मोलम् खुःचाकाहचेअ् ने ख‍़ीम् होःतीलोङ् खुःसुचीनी।

२१ मालेअ्माभने हाबीअ् आम्‍मी छेबेवा चुःअ्लो, आकोबीअ् नोअ् आम्‍मी न‍़ीङ्वा ने चुःक्‍पाने।

सरीलमी बत्तीमी न‍़ीक्‍थुप्‍पी

लूका ११:३३-३६

२२ “सरीलमी बत्ती म‍़ीअ् ने। मोसेअ्नोअ् आम्‍मी म‍़ीअ् नुःसा भने, आम्‍मी छप्‍प‍ै सरील उज्यालो पुअ्नोक्‍‍पाने।

२३ तोकोना आम्‍मी म‍़ीअ् इ़ःअ् भने, आम्‍मी छप्‍प‍ै सरील नाप्‍चीग‍़ीक्‍पा पुअ्नोक्‍‍पाने। मोसेअ्नोअ् आनाअ्यु चुःकबा उज्यालो नाप्‍चीग‍़ीक्‍पा पुगा भने, आको नाप्‍चीग‍़ीक्‍पा एअ्वा कीअ्मालाम्‍लोक्‍पा पुअ्नोअ्लो!

परमेश्‍वर नुङ् छेबेवामी न‍़ीक्‍थुप्‍पी

लूका १६:१३

२४ “आसेअ् ने ह‍़ी‍क्‍पाङ‍् मालिकमी सेवा मुःहीसुनी। मालेअ्माभने आकोसेअ् इक्‍कु चीसीकुबाने मोलम् इक्‍कु नेच्‍चाकुबाने। अथवा आकोसेअ् इक्‍कुमी खनावा येङ‍्कुबाने मोलम् इक्‍कु ल्याक्‍खा मुःसुनीबाने। आनीसेअ् परमेश्‍वर नुङ् छेबेवा हीच्‍चीमीनोअ् सेवा मुःहीसानुम्‍नी।

ल्याक्‍खा नुङ् सोग्मी न‍़ीक्‍थुप्‍पी

लूका १२:२२-३१

२५ “मोसेअ्नोअ् कङेअ् आनीन् लीक्‍कानीन्, तक्‍पम‍ी जुनीमी योक्‍सेअ् ‘इमाङ‍् चाःम्‍बा अथवा इमाङ‍् दुङ्बा’ मोलम् तक्‍पम‍ी सरीलमी योक्‍सेअ् ‘इमाङ‍् चाङ्बा’ इःतोअ् सोग् अमुःसानीये। जुनी चाःमाकोअ्भन्दा नुङ् सरील तेःअ्भन्दा धेप्‍प‍़ हेअ्नेहे?

२६ नम्‍बुङ्ल‍़ीङ्वाबीअ् पेःकाह छोङ‍्वाची खाक्‍सानुप्चे। अखाचेअ् चलेन् तुबुचीनी, चसुम् चुब्‍मीनी मोलम् चाम्‍युक्‍थाप्‍पी खोनेखोम्‍धीतुचीनी, तोकोना आनीमी स्वर्गबीपा पापाए अखाची याक्‍कुची। इमाङ‍् आनीन् अखाची भन्दा ने धेरुअ्नोअ् दाम सीक्‍कबा हेत्‍तानीनी हे?

२७ आनीबीअ् आसेअ् चैँ सोग् मुःकुमाङ् तक्‍पम‍ी आयु मेछुअ् येत्‍तीहीकुबा?

२८ “तोअ्माङ् तेःअ्मी योक्‍सेअ् मालेअ्मा आनीन् सोग् मुःकानीहीन्? नेब्‍नेब्‍के जीमीन्बीपा लिली बुङ्‍ह खाक्‍सानुम्‍ये, अखा इमाक्‍‍तोअ् देःहे। अखाची याव ने मुःमीनी मोलम् खीः ने सेअ्मीनी।

२९ तोकोना कङेअ् आनीन् लीक्‍कानीन्, सोलोमन हाङ‍् आकोरोअ् सप्चाकबा पुगामाङ् ने, अखा बुङ्दोअ् माचाअ्ही।

३० आयु नेब्‍नेब्‍केबीअ् चुःकबा मोलम् वीन्‍दा म‍़ीबीअ् वेत्‍तीम्बा घाँस परमेश्‍वरए कोओपारे चाक्‍भुङ‍्कु भने, नुःरो विश्‍वास मामुःहीकाह चो, आनीन् झन आकोभन्दा धेरुन् उसेअ् चागानीनी हे?

३१ “मोसेअ्नोअ् ‘इमाङ‍् चाःम्‍बा, इमाङ‍् दुङ्बा मोलम् इमाङ‍् चाङ्बा?’ इःतोअ् सोग् अमुःसानीये।

३२ मालेअ्माभने अरु तोःखाचेअ् खआ छप्‍प‍ै कोअ् योक्‍कुची, तोकोना आनीमी स्वर्गबीअ् चुःकबा पापाए आनीन् खआ छप्‍प‍ै कोअ्मी खाँचो सीक्‍कानी नेमाङ् लेःतोकु।

३३ तोकोना पहिले उमी राज्य मोलम् उसेअ् इच्छा मुःसुबा खनावा योगानुम्‍ये, तोअ्माङ् खआ छप्‍प‍ै कोअ् परमेश्‍वरए आनीन् येत्‍तीबीकानीहीने।

३४ आकोसेअ्नोअ् वीन्‍दा इमाङ‍् पुअ्नोअ् नेमाङ् सोग् अमुःसानीये, मालेअ्माभने वीन्‍दाक्‍पा लेन्‍ए तक्‍पम‍ी सोग् उम्‍तक्‍पेअ्नोअ् मुःकुबाने। आयुबा दुक्‍ख आयुबामी योक्‍सेअ् खेःअ्लो चुःअ्।”

a 

६:१३ एअ्वा पुरानो पण्डुलीपीबीअ् कोओ त्याअ्वा तोअ्नी।

अरुची नीया अमुःमाचीही

लूका ६:३७-३८, ४१-४२

७

१ “अरुमी नीया अमुःसानुम्‍ये, मोलम् आनीमी ने नीया पुअ्नीबाने।

२ मालेअ्माभने आनीसेअ् अरुचीमी नीया मुःसीतोअ्नोअ् आनीमी ने नीया पुअ्नोक्‍‍पाने। इमाक्‍‍तोक्‍पा छ‍़ीःक्‍थाम्‍ए आनीसेअ् अरुची छ‍़ीःकानुप्‍चीलो, मोरोअ्नोअ् आनीमी योक्‍सेअ् ने छ‍़ीःक्‍थाम् पुअ्नोक्‍‍पाने।

३ “आनेअ् तक्‍पम् वथक्‍पा नेछामी म‍़ीक्‍पी चुःकबा छेस्को खाङ‍्कुना, तोकोना आम्मीनोअ् म‍़ीक्‍पी चुःकबा मूढाचैँ मालेअ्मा खाक्‍सुनानीबा?

४ अथवा आम्मी म‍़ीक्‍पी मूढा चुःअ्माङ् ने ‘कङा आम्मी म‍़ीक्‍पीपा छेस्को लाःलीमीअ्माये’ इःतोअ् आम्मी वथक्‍पा नेछा आनेअ् इमाक्‍‍तोअ् लीअ्हीकुन्‍बा?

५ आना पाखण्डी! पहिले तक्‍पमीनोअ् म‍़ीक्‍पाङ् मूढा लाःलीते, तोअ्माङ् आम् वथक्‍पा नेछामी म‍़ीक्‍पाङ् छेस्को लाःलीपीअ्मामी योक्‍सेअ् नुःरो खाक्‍तोहीकुनाबाने।

६ “पवित्र कोअ् कोचुमाची अपीत्‍तानुप्चे, आकोरोअ् मुःकानुम् भने, अखाची एन्दाब्नोअ्मीमाङ् आनीन् नोअ् ङ्याक्‍कानीमीहीने। तोअ्माङ् मोती बाक्‍‍चीमी अघि अवेनानुम्‍ये, आकोरोअ् मुःसानुम् भने, अखाचेअ् आको स‍़ीक्‍कुचीबाने।

ङागानुम्‍ये, योगानुम्‍ये मोलम् ध‍़ोक्‍ध‍़ोक् मुःसानुम्‍ये

लूका ११:९-१३

७ “ङागानुम्‍ये, आनीसेअ् तोक्‍कानुहुम्‍ने। योगानुम्‍ये, आनीसेअ् योक्‍तोकानुहुम्‍ने। दैलु ध‍़ोक्‍ध‍़ोक् मुःसानुम्‍ये, आनीमी योक्‍सेअ् अग्बोअ्नोक्‍‍पाने।

८ मालेअ्माभने आसेअ् ङाकुलो, आकोसेअ् तोक्‍कु, आसेअ् योक्‍कुलो, आकोसेअ् योक्‍तोकु, आसेअ् ध‍़ोक्‍ध‍़ोक् मुःकुलो, आकोमी योक्‍सेअ् दैलु अग्बोअ्नोक्‍‍पाने।

९ “आनीन्मध्ये हाबीपा मीनाए तक्‍पम् वथक्‍छाए सोफ्याङ् ङाकुलो लोकोअ्वा पीक्‍कुबा त?

१० अथवा ङा ङाकुलो आको पु पीक्‍कुबा हे त?

११ मोसेअ्नोअ् आनीन् दुष्‍ट पुक्‍कानीन्‍माङ् ने तक्‍पम‍ी पछाची कम्‍नीकाह कोअ् पीअ्मा लेःकानुप्‍ची भने, स्वर्गबीअ् चुःकबा आनीमी पापाए उनुङ् ङाकाहची झन धेरुअ्नोअ् कम्‍नीकाह कोअ् पीक्‍कुची।

१२ “मीनाचेअ् आनीन्‍नुङ् इमाक्‍‍तोअ् मुःमा योक्‍कानुम्‍लो, आनीसेअ् ने अखाचीनुङ् मोरोअ्नोअ् मुःसानुम्‍ये, मालेअ्माभने व्यवस्था नुङ् अगमवक्ताचेअ् इःतीमीही खनावा ने कोओनोअ् ने।

चुक्‍सीकबा दैलु

लूका १३:२४

१३ “चुक्‍सीकबा दैलुबाङ् बेनानीये, मालेअ्माभने सुद‍्धम्बीअ् लाःलीङ‍्कबा दैलु धब्‍कबा नुङ् लाम् ताःलेकबा पुअ्नो, तोअ्माङ् कुबाङ् बेङ‍्काहची धेरुअ्नोअ् पुअ्नोअ्मी।

१४ मालेअ्माभने जुनीबीअ् लाःलीङ‍्कबा दैलु चुक्‍सीकबा नुङ् लाम् माताःलेकबा पुअ्नो, मोलम् आको तोक्‍काहची मेछुक्‍तेअ् पुअ्नोअ्मी।

चसीलम् स‍़ीङ् चीनामुःहीअ्

लूका ६:४३-४४

१५ “होरोङ् अगमवक्ताचीलम् नुःरो चुअ्आनीये, अखाची भेडामी तेःअ्पी आनीबीअ् ताअ्मी, तोकोना न‍़ीङ्वाबीअ् चैँ अखाची कीअ्मालाम्‍लोहो याबेन्‍चीदोअ्नोअ् पुअ्नोअ्मी।

१६ आनीसेअ् अखाचीमी यावलम् नोअ् अखाची चीनामुःकानुप्चीहीने। इमाङ‍् त‍़ीत‍़ीङ्मी बोटबीअ् अङ‍्गुर‍ अथवा सिउँडीमी बोटबीअ् वाराफुः तोअ्नो हे त?

१७ मोसेअ्नोअ् नुःकबा स‍़ीङ्ए नुःकबा चसी सेःमीकु, तोकोना इ़ःकबा स‍़ीङ्ए इ़ःकबा चसी सेःमीकु।

१८ नुःकबा स‍़ीङ्ए इ़ःकबा चसी सेःमीहीसुनी मोलम् इ़ःकबा स‍़ीङ्ए नुःकबा चसी सेःमीहीसुनी।

१९ नुःरो चसी मास्सेःमीकाह स‍़ीङ‍्दोअ् देअ्नोअ्माङ् म‍़ीबीअ् वेत्‍तीहीने।

२० कोओपारे आनीसेअ् अखाचीमी यावलम् नोअ् अखाची चीनामुःकानुप्चीहीने।

कङेअ् आनीन् हानीम् ने चीनामामुःतीतानी

लूका १३:२५-२७

२१ “कङा ‘प्रभु, प्रभु’ लीक्‍काहची स्वर्गमी राज्यबीअ् छप्‍प‍ै बेम्मीनीहीने। तोकोना स्वर्गबीअ् चुःकबा कङी पापामी न‍़ीङ्वादोअ् मुःकबा मीनातेअ् स्वर्गमी राज्यबीअ् बेन्‍नोक्‍पाने।

२२ आको लेन् धेरुअ्ए कङा लीअ्ङाअँमीपाने, ‘प्रभु, प्रभु, इमाङ‍् एकाए आम्मी न‍़ीक्‍पी अगमवाणी मायामुसीका हे? इमाङ‍् आम्मी न‍़ीक्‍पी भूतची माय‍़ीगुकामी हे? मोलम् आम्मी न‍़ीक्‍पी धेरुन् खाले इल्‍लासीमी याव मामुःसुका हे?’

२३ तोअ्माङ् कङेअ् अखाची नुःरो लीक्‍कुक्‍‍चीहीने, ‘कङेअ् आनीन् हानीम् ने चीनामामुःतीतानी। ए धर्मती याव मामुःकाह चो, काबाङ् खैतानीये।’

ह‍़ीक्‍‍बोम् खाले जग

लूका ६:४६-४९

२४ “मोसेअ्नोअ् आसेअ् कङी खआ याङेब‍़ येङ‍्कुलो मोलम् मानामुःकुलो, आको मीना लोकोअ्वामी चप्पीतु तक्‍पम‍ी ख‍़ीम् हेक्‍‍कबा इप्‍पाङ् तयाबुङ् चुःकबा मीना दोक्‍पा ने।

२५ तोअ्माङ् वरी ताअ्आ मोलम् भोल् ताअ्आ, तोअ्माङ् हुअ्वापा लोःसामाङ् आको ख‍़ीम् वेनु, मोलम् ने आको ख‍़ीम् मात्‍याअ्यु। मालेअ्माभने आको मीनाए तक्‍पम‍ी ख‍़ीम् लोकोअ्वामी चप्पीतु हेदुबा चुअ्आ।

२६ मोसेअ्नोअ् आसेअ् कङी खआ याङेब‍़ येङ्‍कुमाङ् ने मानामुःसुनीलो, आको मीना तक्‍पम् ख‍़ीम् बलउतीमी चप्पीतु हेक्‍‍कबा इप्‍पाङ् मूर्ख मीना दोक्‍पा ने।

२७ तोअ्माङ् वरी ताअ्आ मोलम् भोल् ताअ्आ, तोअ्माङ् हुअ्वापा लोःसामाङ् आको ख‍़ीम् वेम्मादोहो आको ख‍़ीम् त्याअ्युसामाङ् सुद‍्धम् पुगा।”

२८ येशूए खआ खनावा इःसाक्‍‍सुमाङ् उसेअ् इःतुचीही खनावा येनुचीमाङ् मीनामी ओइरु अखेतु।

२९ मालेअ्माभने उसेअ् अखाचीमी शास्त्रीचेअ् दोअ् हेअ्‍नी, तोकोना अधिकार चुःकबा मीनाए इःतीतोअ् इःतुचीही।

इप्‍पाङ् छुक्‍तोमाङ् मीक्‍कबा मीना नुःलीताबा

मर्कूस १:४०-४५; लूका ५:१२-१६

८

१ उ बोब्बोपाबाङ् कुक्‍‍सामाङ् मीनामी धेप्‍प‍़ ओइरुए उ त‍़ीङु।

२ इप्‍पाङ् छुक्‍तोमाङ् मीक्‍कबा मीना उबीअ् ताअ्आ, तोअ्माङ् उमी अघि घुँडा त‍़ोगामाङ् कोरोअ् लीत्‍तु, “प्रभु, आनेअ् मीत्‍तुनाभने, कङा नुःलीमीअ्हीङाअँना।”

३ उसेअ् तक्‍पम् हुअ् छोङ्‍लीतुमाङ् आको दील्‍लापु, मोलम् लीत्‍तु, “आना नुःलीइते नेमाङ् कङेअ् मीक्‍कुङ्।” मोबाके वाअ्ल्याक्‍तोअ् आकोमी छुक्‍तोमाङ् नुःलीखरा।

४ मोबाके येशूए आको कोरोअ् लीत्‍तु, “कोओ खनावा असा ने माइःअ्ये खरेमाङ् तक्‍प पुजारीबीअ् खाङ्मुसे, मोलम् मोशाए इःसीतोअ्नोअ् आना नुःलीखरान्‍बा खनावा छुत्‍तीङ् खाङ्मीअ्मामी योक्‍सेअ् भेटी तीःसे।”

कप्‍तानमी सेउते नुःलीताबा

लूका ७:१-१०; यूहन्‍ना ४:४३-५४

५ येशू कफर्नहुम बेनालो इप्‍पाङ् कप्‍तान उबीअ् ताअ्आमाङ् कोरोअ् इःतोअ् बिन्ती मुःसु,

६ “प्रभु, सरील मासोङ्‍कबा तुअ्माङ्वा लगालीसामाङ् कङी सेउतेए धेरुन् दुक्‍ख तोक्‍कुमाङ् ख‍़ीबीअ् थलालीखेइता।”

७ उसेअ् आको लीत्‍तु, “का ताङाअँमाङ् आको नुःलीमीकुक्‍‍पाने।”

८ तोकोना कप्‍तानए लीत्‍तु, “प्रभु, आना कङी ख‍़ीबीअ् लाप्‍तुमा मुःमामी खेच्‍चालोक्‍पा का माअ्उङ्। तोकोना याङेब‍़ इःबीअ्माये, मोलम् कङी सेउते नुःलीनोक्‍‍पाने।

९ मालेअ्माभने का ने अधिकार चुःकबा मीनामी हुक्‍‍पी चुःकबा मीनाङा ने, तोअ्माङ् कङी हुक्‍‍पी तीलीङ्‍गाची चुःअ्मी। कङेअ् इप्‍पाङ् ‘खरे’ लीक्‍कुङ्, तोअ्माङ् आको खेअ्नो, तोअ्माङ् अर्कुबा ‘दाबे’ लीक्‍कुङ्, आको दाब्‍नो। कङी कमारा ‘कोरोअ् मुःसे’ लीक्‍कुङ्, तोअ्माङ् आकोसेअ् आको मुःकु।”

१० आकोमी खनावा येनुमाङ् येशू अखेतु, तोअ्माङ् उमी द्‍याक्‍पी ताकाहची लीत्‍तुची, “नीच्‍चानोअ् कङेअ् आनीन् लीक्‍कानीन्, कोरोक्‍पा विश्‍वास मुःकबा मीना गो इस्राएलबीअ् ने कङेअ् मातोक्‍तीअ्ङा।

११ कङेअ् आनीन् लीक्‍कानीन्, नाम्‍केत्‍थाम् नुङ् नाम्‍दाथाम्‍बाङ् धेरुन् मीनाची ताअ्मीहीने, तोअ्माङ् अब्राहाम, इसहाक मोलम् याकूबनुङ् स्वर्गबीपा राज्यबीअ् भोज चाःसी पेन्‍नोअ्मीहीने।

१२ तोकोना उमी राज्यबीअ् चुःमा पुक्‍काह मीनाची परमेश्‍वरए बैरा नाप्‍चीग‍़ीक्‍पाबीअ् वेन्हाङ्‍कुचीहीने। आकोबीअ् अखाची खाब्‍नोअ्मीहीने मोलम् क्‍याङ् य‍़ीःअ्नोअ्मीहीने।”

१३ मोबाके येशूए कप्‍तान लीत्‍तु, “खरे, आनेअ् विश्‍वास मुःसीतोअ्नोअ् मापुअ्होउ।” तोअ्माङ् आको सेउते आको बेलेनोअ् नुःलीखरा।

धेरुअ्नोअ् मीनाची नुःलीतामीही

मर्कूस १:२९-३४; लूका ४:३८-४१

१४ येशू पत्रुसमी ख‍़ीबीअ् ताअ्आलो, पत्रुसमी छदीमा दीच्‍माङ्वाए थलालीदार्माङ् इम्‍धीत्बा खाक्‍सु।

१५ उसेअ् उमी हुअ् दील्‍लापु, तोअ्माङ् उ दीच्‍माङ्वाए यैदु। तोअ्माङ् उ पोःगामाङ् उमी सेवा मुःलीतु।

१६ वाथक्‍सी युसुमाङ् मीनाचेअ् भूत तुप्‍सीकाह धेरुन् तुक्‍काहची येशूबीअ् तेःतुचीमी। उसेअ् याङेब‍़लम् नोअ् भूत सनीअ्वाची य‍़ीगुची, तोअ्माङ् तुक्‍काहचीदोअ् छप्‍प‍ै नुःलीमीतुची।

१७ यशैया अगमवक्ताए इःसुबा अगमवाणी पूरा पुअ्मामी योक्‍सेअ् कोओ पुगाबा ने,

“उम् तक्‍पेअ्नोअ् इकीमी सरीलबीही कमजोर लाःसु,

तोअ्माङ् इकीमी तुअ्माङ्वाह लाःखेतु।”

येशू त‍़ीङ्मालो फोङ‍्मा पुक्‍काह दाम

लूका ९:५७-६२

१८ येशूए तक्‍पम‍ी कोअ्योङ्मोअ्योङ् मीनाचीमी धेप्‍प‍़ ओइरु खाक्‍सु, मोबाके उसेअ् तक्‍पम‍ी सीच्‍चेची लीत्‍तुची, “लु, इकीन् पारिपोत‍़ी खेअ्माइन्।”

१९ इप्‍पाङ् शास्त्री उबीअ् ताअ्आ, मोलम् उ लीत्‍तु, “गुरु ओ, आना हाबी-हाबीअ् खेअ्नोनालो, कङेअ् आना त‍़ीङ्नोअ्नाबाने।”

२० येशूए आको लीत्‍तु, “वालम्‍चीम् चुःथाम् लुम्‍भुअ्माह चुःअ् मोलम् नम्‍बुङ्ल‍़ीङ्वाबीही छोङ्वाचीमी खाब्‍बाङ्‍ह चुःअ्, तोकोना मीनामी वथक्‍छामी तख्रोअ् युक्‍थाम् ने माअ्अँ।”

२१ उमी सीच्‍चेचीमध्येबीपा इप्‍पाङ्ए उ लीत्‍तु, “प्रभु, सीःखेकबा कङी पापा न्‍याःक्‍सी पैल्हे खेअ्मा पीअ्माये।”

२२ तोकोना येशूए आको लीत्‍तु, “आनेअ् कङा त‍़ीङ्माये, सीःखेकाहची सीःखेकाहचेअ् नोअ् मान्‍याःगुचीमीहोउ।”

येशूए हुन्द‍़री सक्‍सेम् मुःसुबा

मर्कूस ४:३५-४१; लूका ८:२२-२५

२३ उ नावबीअ् थाङामाङ् उमी सीच्‍चेची ने थ‍ाङामी।

२४ मान्‍मामीत्‍तुचीलो बाजुवाबीअ् धेप्‍प‍़ हुन्द‍़री ताअ्आ, मोलम् वाफ्याङ्लेङ्माए नाव द‍ेःब्‍धेमा योगु। आकोरोअ्लोअ् येशू इप्‍तीखराबा।

२५ सीच्‍चेची ताअ्आमीमाङ् कोरोअ् इःतोअ् उ हुक्‍‍पोकुची, “एका लेत्‍चामीअ्माये प्रभु! इकीन् लुम्‍धेअ्लीती।”

२६ उसेअ् अखाची लीत्‍तुची, “नुःरो विश्‍वास मामुःहीकाह चो, आनीन् मालेअ्मा कीस्‍सीकानीही?” मोबाके पोःगामाङ् उसेअ् हुअ्वापा नुङ् बाजुवा पेःतुची मोलम् आको पूरानोअ् सक्‍सेम् पुखरा।

२७ “कोओ गो माक्‍तोक्‍पा मीना रीछ? हुअ्‍वापा नुङ् बाजुवाए ने कोओमी अग्गे मानामुःक्‍चुबा रीछ” इःतोअ् अखा मीनाची अखेतुची।

भूत तुप्‍सीकबा मीना नुःलीताबा

मर्कूस ५:१-२०; लूका ८:२६-३९

२८ येशू पारिपोत‍़ी गदरिनीचीमी देःन‍बीअ् ताअ्आ, मोबाके ह‍़ी‍क्‍पाङ‍् भूत तुप्‍सीकाह मीनाचेअ् उ तुप्‍पाचु, अखाची येअ्मा घारीबाङ् माःरी अप्पोअ्ङेकाचीही। अखाची कोरोअ् कीअ्मालाम्‍लो ङीत्‍ताची, असा ने आकोबाङ् तामा खेअ्मा माहेःयुक्‍सुची।

२९ अखाची कोरोअ् इःतोअ् धेप्‍प‍़ सम्‍लाए काःसाची, “आना परमेश्‍वरमी वथक्‍छा, कचीगानुङ् आम्‍मी इमाङ‍् याव चुःक्‍पा? कचीगामी समइ मासाप्‍पानोअ् कचीगा दुक्‍पीसी कुबीअ् ताअ्आन्‍बा हे?”

३० अखाचीलम् मीः मोअ्योङ्‍के बाक्‍‍चीमी धेप्‍प‍़ बगाल चरालीधीतामीही।

३१ भूतचेअ् उ कोरोअ् लीत्‍तोअ् बिन्ती मुःसुची, “आनेअ् एका लाःलीनोक्‍‍चीमी भने, एका अखा बाक्‍‍चीमी बगालबीअ् पाङ्‍हाङ्‍माये।”

३२ तोअ्माङ् उसेअ् अखाची लीत्‍तुची, “खरानीये।” मोबाके अखाची अप्पोकामीमाङ् बाक्‍‍चीबीअ् बेनामी, तोअ्माङ् बाक्‍‍ची दाप्‍तोअ् नुङ् चेब्‍तोअ् थङ्याक्‍पाङ् मुअ्मुगे खरामीमाङ् बाजुवामी कुङ्वाबीअ् लुप्‍सीआमी।

३३ बाअ् कुःकाहची पीखराम‍ीमाङ् अखा भूत तुप्‍सीकाह मीनाचीबीअ् इमाङ‍् पुगाहलो अखा छप्‍प‍ै खनावा सहरपेच्‍ची येम्‍मीतुचीमी।

३४ तोअ्माङ् सहरबीअ् पेङ्‍काह छुत्‍तीङ् मीनाची येशू तुब्सी ताअ्आमी, मोबाके उ खाक्‍सुचीमाङ् मीनाचेअ् “एकामी इलाकाबाङ् खैते” इःतोअ् उनुङ् बिन्ती मुःसामी।

येशूए सरील मासोङ्‍कबा मीना नुःलीमीतुबा

मर्कूस २:१-१२; लूका ५:१७-२६

९

१ मोबाके येशू नावबीअ् थाङामाङ् पारि खरा, तोअ्माङ् तक्‍पम् सहरबीअ् ताअ्आ।

२ मीनाचेअ् खाटबीअ् इम्‍धीत्बा इप्‍पाङ् सरील मासोङ्‍कबा मीना येशूबीअ् तेःतुची। येशूए अखाचीमी विश्‍वास खाक्‍सुमाङ् सरील मासोङ्‍कबा मीना लीत्‍तु, “वथक्‍पछो, बोल् पुगे। आम्मी हीःवामाङ्‍ह क्षमा पुअ्इता।”

३ शास्त्रीचीमध्येबीअ् एअ्वाए उची-उचीबीअ् कोरोअ् इःसुची, “कोसेअ् गो परमेश्‍वरमी लालुवा ली माःरी मुःकु!”

४ येशूए अखाचीमी न‍़ीङ्वाबीपा खनावा लेःतोकुमाङ् लीत्‍तुची, “आनीसेअ् मालेअ्मा तक्‍पम‍ी न‍़ीङ्वाबीअ् दुष्‍ट खनावा मीक्‍कानुप्पा?

५ ‘आम्मी हीःवामाङ्‍ह क्षमा पुगा’ लीअ्मा ताःलेअ्नोक्‍‍पा लु ‘पोःगेमाङ् लाम्धुसे’ लीअ्मा ताःलेअ्नोक्‍‍पा?

६ तोकोना मीनामी वथक्‍छा खाम्‍पुम्‍माबीअ् हीःवामाङ्‍ह क्षमा मुःमामी अधिकार चुःअ् नेमाङ् आनीसेअ् लेःसानुम्‍ये।” मोबाके उसेअ् सरील मासोङ्‍कबा मीना लीत्‍तु, “पोःगे, आम्मी इप्‍थाम् खीम्‍मानुङ् ख‍़ीम् खरे।”

७ तोअ्माङ् आको पोःअ्लीतामाङ् तक्‍पम‍ी ख‍़ीम् खरा।

८ कोओ खनावा खाङ्‍काह छुत्‍तीङ् मीनाची कीस्‍सीआमी, तोअ्माङ् मीनाची कोरोक्‍पा अधिकार पीक्‍कबा परमेश्‍वर महिमा मुःसुची।

येशूए मत्ती छेःतुबा

मर्कूस २:१३-१७; लूका ५:२७-३२

९ येशू आकोबाङ् खरालो मत्ती लीप्‍पलाअ्वा इप्‍पाङ् मीना कर लाःथाम् ययोक्‍खाबीअ् पेन्‍धीताबा खाक्‍सु, मोलम् आको लीत्‍तु, “कङा त‍़ीङ्माये।” तोअ्माङ् आको पोःअ्लीतामाङ् येशू त‍़ीङु।

१० येशू मत्तीमी ख‍़ीबीअ् चाःसी पेनालो, धेरुन् जना कर लाःकाहची मोलम् हीःवाछाची ताअ्आमीमाङ् येशू नुङ् उमी सीच्‍चेचीनुङ् चाःसी पेनामी।

११ फरिसीचेअ् आको खाक्‍सुचीमाङ् येशूमी सीच्‍चेची लीत्‍तुचीमी, “मालेअ्मा आनीमी गुरु कर लाःकाहची नुङ् हीःवाछाचीनुङ्सुःरी चाःक्‍पा?”

१२ कोओ येनुमाङ् येशूए लीत्‍तुची, “मातुक्‍काहची वैद्यमी आवश्यक सीअ्मीनी, तोकोना तुक्‍काहची आवश्यक सीअ्नोअ्मी।

१३ खरानीयेमाङ् कोओमी अर्थ इमाङ‍् नेमाङ् आनीन् चीनानीये, ‘जीवाँत सेप्‍पलाअ्वामाङ् तीःबलाअ्वा का पाब्‍ङानी, तोकोना नम्‍नम्‍वा पाब्‍ङाअँ।’ मालेअ्माभने का धर्मतीची हेअ्‍नी, तोकोना हीःवाछाची छेःसीअ् ताउक्‍पा ने।”

उपवास चुःमामी न‍़ीक्‍थुप्‍पी

मर्कूस २:१८-२२; लूका ५:३३-३९

१४ मोबाके यूहन्‍नामी सीच्‍चेची येशूबीअ् ताअ्आमीमाङ् उ छीमुची, “एका नुङ् फरिसीची उपवास चुःकीका, तोकोना आम्मी सीच्‍चेची चैँ मालेअ्मा उपवास चुःमीनीही?”

१५ येशूए अखाची लीत्‍तुची, “दाङ्पा खीर्तीअ्वा खेक्‍काहचीनुङ् चुःलोधारी, इमाङ‍् अखाची सोग् मुःअ्मी हे? तोकोना इअ् लेन् अखाचीबाङ् दाङ्पा त‍़ीअ्ल्‍हेनोअ्माङ् अखाची उपवास चुःअ्मीहीने।

१६ “आसेअ् ने पुरानो तेःअ्पी ओप्‍चोङ् तेःअ्मी अलम्‍ए लेःबुनी। मालेअ्माभने ओप्‍चोङ् अलम्‍ए तेःअ् पेअ्मीकु, मोलम् तेःअ् झन धेरुअ् पेअ्नो।

१७ आसेअ् ने पुरानो साहोअ्मी सुप्‍बीअ् अङ्‍गुरमी ओप्‍चोङ् मद्य युक्‍सुनी, नभ गो सुप् पोअ्ल्‍हेअ्नोअ्माङ् अङ्‍गुरमी मद्य बोब्ल्हेअ्नो, मोलम् सुप् इन्‍नामे पुअ्नो। तोकोना अङ्‍गुरमी ओप्‍चोङ् मद्य ओप्‍चोङ् साहोअ्मी सुप्‍बीअ् नोअ् युङ्नो, तोअ्माङ् हीच्‍चीनोअ् इमाङ्ने पुक्‍चीनी।”

यहूदी पाहाङ्मी मीम्‍छा पछा नुङ् इप्‍पाङ् मीम्‍छा नुःलीताबा

मर्कूस ५:२१-४३; लूका ८:४०-५६

१८ येशूए खआ खनावा माःरी इःङेकुलो, यायुङ्माख‍़ीबीपा इप्‍पाङ् पाहाङ् ताअ्आमाङ् येशूमी अघि घुँडा त‍़ोक्‍तोअ् कोरोअ् लीत्‍तु, “कङी मीम्‍छा पछा हो नोअ् सीःसा, तोकोना आना ताअ्एमाङ् आकोमी चप्पी तक्‍पम‍ी हुअ् युक्‍पीअ्माये, होनेअ् आको जिउँदो पुअ्नोक्‍‍पाने।”

१९ येशू पोःअ्लीतामाङ् तक्‍पम‍ी सीच्‍चेचीनुङ् आको मीनामी द‍़्याङ्-द‍़्याङ् खरा।

२० आकोरोअ्लोअ्नोअ् बारो दोङ‍्लम् हेरुवा छीःकबा तुअ्माङ्वा लगालीकबा इक्‍कु मीम्‍छाए द‍्याक्‍पीअ्युगेपालम् ताअ्आमाङ् येशूमी तेःअ्मी फेरू दील्‍लापु।

२१ मालेअ्माभने आकोसेअ् न‍़ीङ्वाअ्यु मीत्‍तु, “कङेअ् उमी तेःअ्तेअ् दील्‍लापुङ‍्होसाङ् ने नुःलीङाअँक्‍पाने।”

२२ येशू चीम्‍ल्याक्‍तो हीङ‍्लीतामाङ् खाक्‍सुलो आको मीम्‍छा खाक्‍तोकु, तोअ्माङ् लीत्‍तु, “मीम्‍छा पछो, बोल् पुगे, आम्‍मी विश्‍वासए आना नुःलीमीइता।” आको मीम्‍छा आकोरोअ्लोअ् नोअ् नुःलीखरा।

२३ तोअ्माङ् येशू यहूदी पाहाङ्मी ख‍़ीबीअ् तायाक्‍ताअ्आलो उसेअ् बाँसुरी दुब्‍काहची नुङ् केलेङ्मेलेङ् काःकाहचीमी ओइरु खाक्‍सु।

२४ उसेअ् अखाची लीत्‍तुची, “बैरा खैतानीये, मालेअ्माभने मेछुके मीम्‍छा छाचा मास्सीःतीअ्, तोकोना इम्धीनोअ्।” उमी खनावा येनुचीमाङ् अखाची येःसामी।

२५ मीनामी ओइरु बैरा लाःलीतुचीमाङ् उ भित्रअ्यु बेना, मोलम् आको मीम्‍छा छाचामी हुक्‍‍पी लबु, मोलम् मेछुके मीम्‍छा छाचा सोप्‍ल्याक्‍‍तोअ् पोःअ्लीता।

२६ मोबाके कोओ खनावामी यायेन् देःन‍पेच्‍ची य‍़ीङ्बोका।

ह‍़ी‍क्‍पाङ‍् म‍़ीक्‍सीपाची नुःलीताचीही

२७ येशू आकोबाङ् खरालो ह‍़ी‍क्‍पाङ‍् म‍़ीक्‍सीपा मीनाची धेप्‍प‍़ सम्‍लाए कोओपारे काःतोअ् उमी द‍़्याङ्-द‍़्याङ् खराची, “दाऊदमी वथक्‍छा, कचीगा नम्‍नम् मीस्‍सीअ्माये!”

२८ येशू भित्रअ्यु वाङामाङ् अखा म‍़ीक्‍सीपा मीनाची उबीअ् ताअ्आची। येशूए अखाची छीमुची, “कङेअ् आनाची नुःलीमीहीक्‍‍चीना नेमाङ् विश्‍वास मुःक्‍चुन्‍बा हे?”

अखाचेअ् उ लीत्‍ताचु, “विश्‍वास मुःक्‍चुगा, प्रभु।”

२९ मोबाके उसेअ् अखाचीमी म‍़ीअ् दील्‍लापुमाङ् लीत्‍तुची, “आनाचीमी विश्‍वासदोअ्नोअ् आनाची पुगाचे।”

३० तोअ्माङ् अखाचीमी म‍़ीअ् द‍ेःअ्लीता। तोकोना येशूए कोरोअ् लीत्‍तोअ् छोःलो अग्गे पीत्‍तुची, “कोओ खनावा आसेअ् ने मालेःतोअ्ये माच्‍चुहोउ।”

३१ तोकोना अखाची खराची, तोअ्माङ् आको खनावा देःन‍पेच्‍ची य‍़ीङ्बोकाचु।

येशूए इप्‍पाङ् लाटा नुःलीमीतुबा

३२ उची अप्पोकाचीमाङ् माःरी खराचीलो भूत तुप्सीआमाङ् लाटा पुखेकबा इप्‍पाङ् मीना येशूबीअ् मीनाचेअ् त‍़ीक्‍तेतुची।

३३ येशूए भूत लाःलीइपीतुमाङ् आको लाटा यामुलीता। तोअ्माङ् “इस्राएलबीअ् हानीम् ने कोरोक्‍पा माखाङ्मुबा चुअ्आ” इःतोअ् मीनाचीमी ओइरु अखेतु।

३४ तोकोना फरिसीचेअ् कोरोअ् इःलीतुची, “भूतचीमी मालिकलम् आकोसेअ् भूतची लाःलीङ‍्कुची।”

येशूमी नम्‍नम्‍वा

३५ येशू सहर-सहर नुङ् तेम्-तेम्‍बीही अखाचीमी यायुङ्माख‍़ीम्‍हबीअ् इःतोअ्, राज्यमी नुःयायेन् प्रचार मुःतोअ्, तोअ्माङ् मीनाचीबीअ् चुःकाह पर-पारेहे तुअ्माङ्वा नुङ् सरीलबीअ् कमजोरह नुःलीमीतोअ् खरा।

३६ तोकोना मीनाचीमी ओइरुची खाक्‍सुमाङ् उमी न‍़ीङ्वा अखाचीमी योक्‍सेअ् नम्‍नम्‍वाए चेप्‍तेतु। मालेअ्माभने अखाची गोठाला मेद्‍दीके भेडाचीदोअ्नोअ् याःक्‍तेखेकाह मोलम् इमाङ‍् मामुःहीकाह पुखरामीही।

३७ मोबाके उसेअ् तक्‍पम‍ी सीच्‍चेची लीत्‍तुची, “खोम्‍मा पुक्‍काह चसुम् धेरुअ् चुःअ्, तोकोना याव मुःकाहची खेःअ्लो माअ्आमी।

३८ मोसेअ्नोअ् चसुम्‍मी प्रभु प्रार्थना मुःसानुम्‍ये, तोअ्माङ् तक्‍पम‍ी चसुम् खोम्‍मामी योक्‍सेअ् उसेअ् याव मुःकाहची मापाङ्‍हाक्‍सुचीहोउ।”

बारो जना प्रेरितचीमी याव

मर्कूस ६:७-१३; लूका ९:१-६

१०

१ उसेअ् तक्‍पम‍ी बारो जना सीच्‍चेची छेःतुचीमाङ् सख्खर् मापुक्‍कबा सनीअ्वाची लाःलीङ‍्कबा, खल-खाले तुक्‍काहची मोलम् सरीलबीअ् कमजोरह नुःलीमीअ्मामी अधिकार अखाची पीत्‍तुची।

२ बारो प्रेरितचीमी न‍़ीङ् खआ नेः पहिला, पत्रुस लीप्‍पलाअ्वा सिमोन मोलम् आकोमी वथक्‍पा नेछा अन्द्रियास, जब्दियामी वथक्‍छा याकूब नुङ् आकोमी वथक्‍पा नेछा यूहन्‍ना,

३ फिलिप नुङ् बारथोलोमाइ, थोमा नुङ् कर लाःकबा मत्ती, अल्फयसमी वथक्‍छा याकूब नुङ् थेदियस,

४ सिमोन कनानी मोलम् यहूदा इस्करियोत। यहूदा इस्करियोतए येशू लब्‍मीतुची।

५ येशूए खआ बारो जना कोरोअ् इःतोअ् पाङ्‍हाक्‍सुची, “अरु तोःखाचीमी माझाबीअ् अखरानीये, मोलम् सामरीचीमी सहरबीअ् अबेनानीये।

६ तोकोना माःखेकाह भेडाचीदोअ्नोअ् पुक्‍तोअ् चुःकाह इस्राएलीचीबीअ् खरानीये।

७ ‘स्वर्गमी राज्य कोअ्योङ् ताखेइत‍ा’ इःतोअ् प्रचार मुःसानुम्‍ये।

८ तुक्‍काहची नुःलीमीतानुप्चे, सीःखेकाहची जिउँदो मुःसानुप्चे, छुक्‍तोमाङ् मीक्‍काहची सख्खर् मुःसानुप्चे मोलम् भूतची लाःलीतानुप्चे। आनीसेअ् मोरोअ्नोअ् तोक्‍कानुम् मोलम् मोरोअ्नोअ् मीनाची पीत्‍तानुप्चे।

९ आनीसेअ् तक्‍पम‍ी छाक्‍छीम्‍माबीअ् सुन, चाँदी नुङ् ताँबोमी ढेकी अखीनानुम्‍ये,

१० लाप्‍पी याङ्मामी योक्‍सेअ् जर्बाअ्, ह‍़ीक्‍‍बोम् लोअ्लीङ्, सीअ्माली मोलम् तोङ‍्बीरी अखीनानुम्‍ये। मालेअ्माभने याव मुःकबासेअ् चाःमाकोअ् तोअ्मापुअ्नो।

११ “आनीन् बेङ्‍‍कानीही सहर अथवा तेम्‍बीअ् आनीन् युङ्मा मीक्‍कबा कोइ चुःअ्मीही लु नेमाङ् योगानुप्चे, मोबाके आनीमी याव माछीप्‍पाधारी आकोबीअ् नोअ् चुःम्‍बा।

१२ आको ख‍़ीबीअ् बेङ्‍कानीन्लो आको ख‍़ीबीही मीनाची सेःमीतानुप्चे।

१३ आको ख‍़ीबीही मीनाचेअ् आनीन् युङ्मा मीक्‍कानीमी भने, उचेअ् आनीमी शान्ति मातोक्‍कुचीहोउ, हेअ्‍नी भने आको शान्ति आनीन्‍नुङ् नोअ् माएन्दाप्‍खेहोउ।

१४ आसेअ् ने आनीन् तक्‍पम‍ी ख‍़ीबीअ् मायुक्‍सानीन् अथवा आनीमी खनावा मायेप्‍पीतानी भने, आको ख‍़ीम् अथवा सहरबाङ् अप्पोकानीन्लो आनीमी लाक्‍पीही धुलो फोप्‍ताङ्दाआनुप्चे।

१५ नीच्‍चानोअ्, कङेअ् आनीन् लीक्‍कानीन्, नीयामी लेन्बीअ् आको सहरमी भन्दा बरु सदोम नुङ् गमोरामी तालुक धेरुअ् नोअ् आङ्‍हीलोक्‍पा पुअ्नोक्‍‍पाने।

सतावट ताअ्हने

मर्कूस १३:९-१३; लूका २१:१२-१७

१६ “खाक्‍सानुम्‍ये, कङेअ् आनीन् याबेन्‍चीमी माझाबीअ् भेडादोअ् माःरी पाङ‍्हाङ‍्कानीन्, मोसेअ्नोअ् आनीन् पु दोअ् चङ्‍खो मोलम् कुक्‍‍खीअ्वादोअ् सोःजो पुगानीये।

१७ तोकोना मीनाचीलम् नुःरो चुअ्आनीये, मालेअ्माभने अखाचेअ् आनीन् ययोक्‍खाहबीअ् पीक्‍कानीमीहीने, तोअ्माङ् अखाचीमी यायुङ्‍माख‍़ीम्‍हबीअ् आनीन् लोअ्मासीङ्ए मोक्‍कानीमीहीने।

१८ कङा विश्‍वास मुःङानीपासेअ् आनीन् मीनाचेअ् धेप्‍प‍़ हाकिमची नुङ् हाङ‍्चीमी अघि लाःलीङ‍्कानीमीहीने मोलम् आनीन् उची नुङ् अरु तोःखाचीमी योक्‍सेअ् साछी पुक्‍कानीहीने।

१९ तोकोना मीनाचेअ् आनीन् लब्‍कानीमीलो इमाङ‍् यामुम्बा अथवा इमाक्‍‍तोअ् यामुम्‍बा नेमाङ् आनीन् सोग् अमुःसानीये। आनीसेअ् यामुमा पुक्‍कबा खनावा आको बेलेअ्नोअ् आनीसेअ् तोक्‍कानुप्पाने।

२० मालेअ्माभने यामुकबा आनीन् तक्‍पेअ्नोअ् पुगानीनीहीने, तोकोना आनीमी पापामी सनीअ्वा आनीन्लम् यामुक्‍पाने।

२१ “वथक्‍पा नेछाए वथक्‍पा नेछा सेअ्मामी योक्‍सेअ् लब्‍मीकुचीबाने। तोअ्माङ् पापाए तक्‍पम‍ी पछाची। तोअ्माङ् पछाची तक्‍पम‍ी मामा-पापामी विरोधबीअ् पोःअ्नोअ्मीहीने मोलम् सेअ्मीकुचीमीहीने।

२२ कङा विश्‍वास मुःङानीपासेअ् छुत्‍तीङ्ए आनीन् चीसीकानीमीहीने, तोकोना द्‍याङ्पीधारी आक्‍‍तोअ् काबीअ् चुःधीङ्‍कबा चैँ लेत्‍चाक्‍पाने।

२३ अखाचेअ् आनीन् इक्‍कु सहरबीअ् सतामुःकानीमीलो अर्कु सहरबीअ् खुःल्‍हेरानीये। नीच्‍चानोअ् कङेअ् आनीन् लीक्‍कानीन्, मीनामी वथक्‍छा तामाभन्दा पैल्हे आनीन् इस्राएलबीअ् चुःकाह सहरपेच्‍ची मालेस्सीखाबानोअ् चुःकानीहीने।

२४ “सीच्‍चे तक्‍पम‍ी गुरुभन्दा नुङ् कमारा तक्‍पम‍ी मालिकभन्दा धेप्‍प‍़ पुअ्नी।

२५ सीच्‍चे तक्‍पम‍ी गुरुदोक्‍पा तोअ्माङ् कमारा तक्‍पम‍ी मालिकदोक्‍पा पुअ्मा नुःक्‍पा ने। मीनाचेअ् ख‍़ीबीपा मालिक नोअ् बालजिबुल लीक्‍कुची भने, उमी ख‍़ीबीही अरु मीनाची झन इमाङ‍् लीक्‍कुचीमीहीलो?

असानुङ् कीस्‍सीम्‍बा?

लूका १२:२-७

२६ “मोसेअ्नोअ् अखाचीनुङ् अकीस्सीआनीये। मालेअ्माभने द‍ेःब्‍मामाङ् माखाङ्मुकबा नुङ् त्‍याअ्मामाङ् अलेःतोअ्हीमाबा खनावा इमाङ्ने माअ्अँ।

२७ कङेअ् इमाङ‍् खनावा आनीन् नाप्‍चीग‍़ीक्‍पाबीअ् लीक्‍कानीन्लो, आको आनीसेअ् उज्यालोबीअ् इःसानुम्‍ये, मोलम् इमाङ‍् खनावा आनीसेअ् सुलुक्‍कै नबाक्‍‍पी येङ्‍कानुम्‍लो, आको ख‍़ीम्‍मी मार्खुङ‍्हलम् प्रचार मुःसानुम्‍ये।

२८ सरीलतेअ् सेअ्हीकबा, तोकोना सनीअ्वा मासेअ्हीकबानुङ् आनीन् अकीस्सीआनीये। तोकोना सनीअ्वा नुङ् सरील हीच्‍चीनोअ् नरकबीअ् सुद‍्धम् मुःहीकबानुङ् कीस्‍सीआनीये।

२९ इअ्बेअ्पी ह‍़ीक्‍‍बोम् भँगेरा देच्‍चाहीमीनी हे? आनीमी पापामी न‍़ीङ्वामेद्‍दीङ् अखाचीमध्ये इक्‍कु ने बाक्‍‍खाअ्मु हेअ्युनीबाने।

३० तोकोना झन आनीमी गो तख्रोक्‍पीही ताङाअ् ने छप्‍प‍ै ङेप्‍इपलाअ्वा चुःअ्।

३१ मोसेअ्नोअ् आनीन् अकीस्सीआनीये, आनीन् धेरुन् भँगेराची भन्दा ने धेरुन् दाम सीअ्इतानीन्।

मीनामी अघि ख्रीष्‍ट मानामुःमाबा

लूका १२:८-९

३२ “मोसेअ्नोअ् आसेअ् कङा मीनाचीमी अघि मानामुःङाअँलो, कङेअ् ने आको स्वर्गबीअ् चुःकबा कङी पापामी अघि मानामुःकुक्‍‍पाने।

३३ तोकोना आसेअ् कङा मीनाचीमी अघि मानामुःङानीलो, कङेअ् ने आको स्वर्गबीअ् चुःकबा कङी पापामी अघि मानामुःङानीबाने।

शान्ति हेअ्‍नी तोकोना सोम्फोअ्मा

लूका १२:४९-५३; १४:२६-२७

३४ “का खाम्‍पुम्‍माबीअ् शान्ति पीस्सी ताउक्‍पा नेमाङ् अमीअ्माये। शान्ति पीस्सी हेअ्‍नी, तोकोना तरवाल्‍ली याक्‍सी ताउक्‍पाङा ने।

३५ का गो मीना तक्‍पम‍ी पापामी विरूद्धबीअ्, मीम्‍छा पछा उमी मामामी विरूद्धबीअ्, नाम्‍मे उमी छदीमामी विरूद्धबीअ् पोःअ्लीमीसी ताउक्‍पाङा ने।

३६ मीनामी ङेच्‍ची उमी ख‍़ीबीअ्युहुचीनोअ् पुअ्नोअ्मीहीने।

३७ “आसेअ् काभन्दा ल्‍हेअ्लो तक्‍पम् पापा अथवा मामा नेच्‍चाकुलो, आको कङा खेच्‍चालोक्‍पा पुअ्नी। आसेअ् काभन्दा तक्‍पम् वथक्‍छा अथवा मीम्‍छा पछा नेच्‍चाकुलो, आको कङा खेच्‍चालोक्‍पा पुअ्नी।

३८ आसेअ् तक्‍पम् क्रूस खीम्‍मानुङ् कङा त‍़ीङ्‍ङानीलो, आको कङा खेच्‍चालोक्‍पा पुअ्नी।

३९ आसेअ् खाम्‍पुम्‍माबीपा तक्‍पम‍ी जुनी जोगामुःमा योक्‍कुलो, आकोसेअ् स्वर्गबीपा जुनी लेअ्लाहाङ्‍कुबाने, तोकोना खाम्‍पुम्‍माबीपा तक्‍पम‍ी जुनी कङी योक्‍सेअ् लेअ्लाहाङ्‍कबाए स्वर्गबीपा जुनी तोक्‍कुबाने।

सीच्‍चेए तोअ्माबा इनाम

मर्कूस ९:४१

४० “आनीन् ग्रहण मुःकबासेअ् कङा ग्रहण मुःङाअँ, कङा ग्रहण मुःकबासेअ् कङा पाङ्‍हाङ्‍कबा ग्रहण मुःकु।

४१ अगमवक्ता अगमवक्ता नोअ् मीक्‍कुमाङ् ग्रहण मुःकबासेअ् अगमवक्तामी इनाम तोक्‍कुबाने। धर्मती मीना धर्मती मीना नोअ् मीक्‍कुमाङ् ग्रहण मुःकबासेअ् धर्मती मीनामी इनाम तोक्‍कुबाने।

४२ नीच्‍चानोअ्, कङेअ् आनीन् लीक्‍कानीन्, खआ मेछुकेचीमध्ये इप्‍पाङ् कङी सीच्‍चे मीक्‍कुमाङ् इअ् चोमनी यीप्‍छीकबा कुङ्वातेअ् दुङ्मा पीक्‍कबा मीनाए तक्‍पम‍ी इनाम हानीम् ने लेअ्लाहाक्‍सुनीबाने।”

११

१ तक्‍पम‍ी बारो जना सीच्‍चेची अग्गे पीस्साक्‍सुचीमाङ् येशू आकोबाङ् अरु सहरबीअ् इःसीअ् नुङ् नुःयायेन् येम्‍मीसीअ् खरा।

बप्‍तिस्मा पीक्‍कबा यूहन्‍नाए इःसुबा यायेन्

लूका ७:१८-३५

२ यूहन्‍नाए ख्रीष्‍टमी यावहमी खनावा झ्यालखानाबीअ् येनु, तोअ्माङ् तक्‍पम‍ी सीच्‍चेची उबीअ् कोओ खनावा छीप्‍सी पाङ्‍हाक्‍सुची,

३ “ताकबा चैँ आना नोअ् लु, कि एकाए अर्कु नोअ् हुङ्माबा?”

४ येशूए अखाची लीत्‍तुची, “खरानीये, आनीसेअ् खाक्सानुहुम् नुङ् येनानुहुम् खनावा यूहन्‍ना इःतानुम्‍ये,

५ म‍़ीक्‍सीपाचेअ् खाङ्‍कुची, ओखोङ्‍गेची लाम्धुअ्मी, छुक्‍तोमाङ् मीक्‍काहची सख्खर् पुअ्इतामी, नबाअ् मायेङ्‍‍काहची येङ्‍काह पुअ्इतामी, सीःखेकाहची जिउँदो पुगामीमाङ् पोःइतामी मोलम् गरीपचेअ् नुःयायेन् येन्‍इतुची।

६ काबीअ् नीम्‍माङ् विश्‍वास मुःधीङ्‍कबासेअ् अलाङ् तोक्‍कु।”

७ तोअ्माङ् अखाची खरामीमाङ् येशूए यूहन्‍नामी न‍़ीक्‍थुप्‍पी मीनाचीमी ओइरु लीत्‍तु, “आनीन् बलउती-बलउतीतेअ् चुःथाप्‍पी इमाङ‍् खाक्‍सी अप्पोकानीही? हुअ्वापाए सोङ्मीअ्धीङ्‍कुहु द‍़ीक्‍फोअ्वा खाङ्मामी योक्‍सेअ्?

८ आकोरोअ् ने भने आनीन् मालेअ्मा बैरा अप्पोकानीही? कम्‍नीकबा नुङ् महँगो तेःअ् चाङ्‍कबा मीना खाक्‍सी? आकोरोहो तेःअ् चाङ्‍काहची गो हाङ्चीमी ख‍़ीबीअ् ली चुःअ्मी।

९ आकोरोअ् ने भने आनीन् मालेअ्मा बैरा अप्पोकानीही? अगमवक्ता खाक्‍सी हे? हँ, कङेअ् आनीन् लीक्‍कानीन्, अगमवक्ताभन्दा ने धेप्‍प‍़ मीना खाक्‍सी आनीन् बैरा अप्पोकानीही ने।

१० आको मीना आकोनोअ् ने, आकोमी न‍़ीक्‍थुप्‍पी धर्मशास्त्रबीअ् कोअोपारे छाप्‍पलाअ्वा चुःअ्,

“‘खाक्‍से, कङेअ् कङी दूत आम्‍मी अघि-अघि पाङ‍्हाङ‍्कुङ्,

आकोसेअ् आम् अघिबा लाम् त्‍याद‍़ी मुःकुबाने।’

११ नीच्‍चानोअ्, कङेअ् आनीन् लीक्‍कानीन्, मीम्‍छालम् लोलीङ‍्काहचीबीअ् बप्‍तिस्मा पीक्‍कबा यूहन्‍नाभन्दा धेप्‍प‍़ अरु असा ने मापुक्‍तीअ्मी। मोरोहोसाङ् ने स्वर्गमी राज्यबीअ् मेछुकेलम् ने मेछुके पुक्‍कबा चैँ कोओभन्दा धेप्‍प‍़ पुअ्नो।

१२ बप्‍तिस्मा पीक्‍कबा यूहन्‍नामी पालालम् होधारी स्वर्गमी राज्य सफ्फी अघि खेअ्धीन्‍नो, मोलम् विरोध मुःकाह मीनाचेअ् आको खनावा तक्‍पम् हुक्‍‍पी सीअ्मीअ्मामी योक्‍सेअ् बोल् पुअ्नोअ्मी।

१३ मालेअ्माभने यूहन्‍नामी पालाधारी छप्‍प‍ै अगमवक्ताची नुङ् व्यवस्थाए अगमवाणी मुःसुचीबा चुअ्आ।

१४ आनीसेअ् ग्रहण मुःमा इच्छा मुःकानुम् भने, तामा पुक्‍कबा एलिया कोओनोअ् ने।

१५ असामी येत्‍थाम् नबाअ् चुःअ्लो, आकोसेअ् मायेनुहोउ।

१६ “हो कोओ पुस्ता कङेअ् असानुङ् दाँजे मुःम्‍बा? कोओ गो हाटबीअ् पेन्‍धीङ्‍काह मेछुके छाचाची दोक्‍पा ने, अखाचेअ् तक्‍पम‍ी लकप्‍ची छेःकुचीमी,

१७ “मोलम् कोरोअ् लीक्‍कुचीमी,

‘एकाए आनीम् योक्‍सेअ् बाँसुरी दुबुका,

तोकोना आनीन् माम्‍बासानीन्!

एकाए सोग्मी छाम् लोःसुका,

तोकोना आनीन् तुक्‍तुवा मामुःसानीन्!’

१८ मालेअ्माभने बप्‍तिस्मा पीक्‍कबा यूहन्‍ना चाःतोअ् नुङ् दुक्‍तोअ् मात्‍ता, मोलम् उ भूत तुप्‍सीइता इःतोअ् अखाचेअ् लीक्‍कुची।

१९ मीनामी वथक्‍छा चाःतोअ् नुङ् दुक्‍तोअ् ताअ्आ मोलम् ‘कोओ गो चाःसुक्‍पा, सेअ्ङेतोअ् लाम्धुकबा, कर लाःकाहची नुङ् हीःवाछाचीमी लकम् ने’ इःतोअ् अखाचेअ् लीक्‍कुची। तयाबुङ् नुःअ् नेबा खनावा आकोमी यावहए नोअ् खाङ्‍मुकु।”

हीःवामाङ् यैदालोङ् माएङ्‍काह सहर

लूका १०:१३-१५

२० हाबी-हाबीही सहरबीअ् उसेअ् अखेअ्मीथाम् धेरुन् यावह मुःसुलो, आको खाक्‍सुचीमाङ् ने हीःवामाङ् यैलोङ् परमेश्‍वरयुगे माएङ्‍काह सहर कोरोअ् लीत्‍तोअ् धिक्‍‍कारे मुःलीतु,

२१ “धिक्‍‍कार आना खोराजीन! धिक्‍‍कार आना बेथसेदा! मालेअ्माभने आनीबीअ् कङेअ् मुःसुहुङ् अखेअ्मीथाम् याव टुरोस नुङ् सिदोनबीअ् मुःसुक्‍पा गो, अखाची उइले नोअ् भाङ्‍ग्राङ् चाङामीमाङ् तोअ्माङ् थाबीअ् हीनामीमाङ् परमेश्‍वरबीअ् एन्दाप्‍खरामीही।

२२ तोकोना कङेअ् आनीन् लीक्‍कानीन्, नीयामी लेन्बीअ् आनीमी भन्दा गो टुरोस नुङ् सिदोनमी तालुक धेरुअ् नोअ् आङ्‍हीलोक्‍पा पुअ्नोक्‍‍पाने।

२३ आना कफर्नहुम! का नम्‍बुङ‍्ल‍़ीङ्वाधारी लेङ्‍ङाअँ नेमाङ् मीन्‍नोअ्नाबा हे? आना पातालबीअ् हेअ्युअ्नाबाने। मालेअ्माभने आनाबीअ् कङेअ् मुःसुहुङ् अखेअ्मीथाम् याव सदोमबीअ् मुःसुहुङ् गो आको आयुधारी चुःधीताबा।

२४ तोकोना कङेअ् आनीन् लीक्‍कानीन्, नीयामी लेन्बीअ् आम्मी भन्दा गो सदोम देःनमी तालुक धेरुअ् नोअ् आङ्‍हीलो पुअ्नोक्‍‍पाने।”

काबीअ् ताअ्आनीये मोलम् नाःचाआनीये

लूका १०:२१-२२

२५ आकोबेले येशूए इःसु, “पापा, स्वर्ग नुङ् खाम्‍पुम्‍मामी प्रभु, कङेअ् आना अलाक्‍छुमा पीअ्नोअ्ना, मालेअ्माभने आनेअ् खआ खनावा तयाबुङ् चुःकाह नुङ् खनावा वाब्‍काह मीनाचीलम् त्‍यागुना, तोकोना छाचाची खाङ्मीतुचीना।

२६ नीच्‍चानोअ्, पापा, आना कोओनोअ् कम्‍नीअ्लो यीङा।

२७ “कङी पापाए कङा छप्‍प‍ै कोअ् पीअ्इङा। पापाए बाहेक वथक्‍छा आसेअ् ने चीनामुःसुनी, मोलम् वथक्‍छाए बाहेक पापा आसेअ् ने चीनामुःसुनी, तोकोना वथक्‍छाए हाबीही मीनाची पापामी न‍़ीक्‍थुप्‍पी इःअ्मा मीक्‍कुचीलो, अखाचेअ् पापा चीनामुःकुची।

२८ “आनीन् छप्‍प‍ै याःक्‍तेकाह नुङ् भारीए तीब्‍काह, काबीअ् ताअ्आनीये, कङेअ् आनीन् नाःचामीकानीहीने।

२९ कङी जुवा खीनानुम्‍ये, मोलम् कानुङ् चीनानीये, मालेअ्माभने का नम्‍नम् मीस्‍सीकबा नुङ् मेछुके पुअ्हीकबा न‍़ीङ्वा चुःकबाङा ने। तोअ्माङ् आनीन् तक्‍पम् सनीअ्वाबीअ् नाःचातोकानीहीने।

३० मालेअ्माभने कङी जुवा खीम्‍मा ताःलेअ्नो, तोअ्माङ् कङी भारी सोप्‍नो।”

नाःचामामी लेन्मी प्रभु

मर्कूस २:२३-२८; लूका ६:१-५

१२

१ इक्‍खेप्‍पा नाःचामामी लेन्बीअ् चसुम्‍मी रोपा पुक्‍तोअ् येशू खरा। आकोरोअ्लोअ्नोअ् उमी सीच्‍चेची सागेअ्सीसुचीमाङ् चसुम्‍मी बालाह लाब्‍चुची।

२ तोकोना फरिसीचेअ् कोओ खाक्‍सुचीमाङ् उ कोरोअ् लीत्‍तुची, “खाक्‍से, आम्मी सीच्‍चेचेअ् नाःचामामी लेन्बीअ् मुःमा मान्‍नुःकबा याव मुःधीङ्‍कुची।”

३ तोकोना उसेअ् अखाची लीत्‍तुची, “दाऊद नुङ् उमी लकप्‍ची सागेअ्सीसुचीलो दाऊदए इमाङ‍् मुःसुबा नेमाङ् आनीसेअ् पोद‍़ामामुःतीतानुप्पा हे?

४ उ परमेश्‍वरमी ख‍़ीम्‍भित्रअ्यु बेनामाङ् तीःबलाअ्वा सोफ्याङ् चोयु, आको सोफ्याङ् न उसेअ् चाःमा नुःसा, न उमी लकप्‍चेअ् चाःमा नुःसा, तोकोना पुजारीचेअ् तेअ् चाःमा नुःसाबा।

५ अथवा आनीसेअ् व्यवस्था पोद‍़ामामुःतीतानुप्पा हे? पुजारीचेअ् नाःचामामी लेन्बीअ् परमेश्‍वर पुजेमुःथाम् ख‍़ीबीअ् याव मुःअ्मीमाङ् व्यवस्थाअन्सार आको लेन् अपवित्र मुःकुची, मोलम् ने अखाची फत्‍तुर सीअ्मीनी, हेअ्नेहे?

६ तोकोना कङेअ् आनीन् लीक्‍कानीन्, परमेश्‍वर पुजेमुःथाम् ख‍़ीम्भन्दा ने वेक्‍कबा कुबीअ् इप्‍पाङ् चुःअ्।

७ ‘जीवाँत सेप्‍पलाअ्वामाङ् तीःबलाअ्वा का पाब्‍ङानी, तोकोना नम्‍नम्‍वा पाब्‍ङाअँ’ इःबलाअ्वामी अर्थ इमाङ‍् आको आनीसेअ् लेःसानुप्पा गो आनीसेअ् फत्‍तुर माच्‍चुःकबा मीना फत्‍तुर मान्मातेःतानुम्।

८ मालेअ्माभने मीनामी वथक्‍छा नाःचामामी लेन्मी प्रभु ने।”

हुअ् छोब्‍खेकबा मीना नुःलीताबा

मर्कूस ३:१-६; लूका ६:६-११

९ आकोबाङ् अप्पोकामाङ् उ अखाचीमी यायुङ्मा ख‍़ीबीअ् खरा।

१० आकोबीअ् इप्‍पाङ् हुअ् छोब्‍खेकबा मीना चुअ्आ। अखाचेअ् येशू फत्‍तुर तेःअ्मामी विचारए उ छीमुची, “इमाङ‍् नाःचामामी लेन्बीअ् ने तुक्‍कबा नुःलीमीअ्मा नुःक्‍पा हे?”

११ येशूए अखाची लीत्‍तुची, “आनीन्मध्येबीअ् इप्‍पाङ्मी इक्‍कु भेडा चुःअ्, मोलम् नाःचामामी लेन्बीअ् आको भेडा खावाबीअ् सीत्‍ता भने, इमाङ‍् आनीसेअ् आको सेअ्लीतानुम्‍नीपा हे?

१२ भेडाभन्दा मीना एअ्वा धेरुअ् दाम सीअ्नोक्‍‍पा! मोसेअ्नोअ् नाःचामामी लेन्बीअ् नुःलो मुःमा नुःअ्।”

१३ तोअ्माङ् उसेअ् आको मीना लीत्‍तु, “आम्मी हुअ् छोङ्लीते।” आकोसेअ् हुअ् छोङ्लीतु, तोअ्माङ् आको हुअ् अर्कुबादोअ्नोअ् पुखरा।

१४ तोकोना फरिसीची बैरा अप्पोकामीमाङ् येशू इमाक्‍‍तोअ् सेअ्माबा इःतोअ् उमी विरोधबीअ् सल्‍ला मुःलीतामी।

परमेश्‍वरए स्यागुबा सेउते

१५ आको खनावा लेःतोकुमाङ‍् येशू आकोबाङ् खैता, मोलम् धेरुन् जनाए उ त‍़ीङुची, तोअ्माङ् उसेअ् अखाची छप्‍प‍ै नुःलीमीतुची।

१६ उसेअ् अखाची कोरोअ् लीत्‍तोअ् दाम्‍देदुची, “कङी न‍़ीक्‍थुप्‍पी असा ने अइःतानुप्चे।”

१७ यशैया अगमवक्ताए कोओपारे इःसुबा याङेब‍़ पूरा पुअ्मामी योक्‍सेअ् नोअ् कोओ पुगाबा ने,

१८ “कङेअ् स्यागुक्‍पा कङी सेउते,

कङेअ् नेच्‍चाकुक्‍‍पा मीना, कोओनुङ् का रमालीङाअँ,

कङेअ् कोओबीअ् कङी सनीअ्वा युक्‍पीकुक्‍‍पाने,

तोअ्माङ् कोसेअ् तोःखा-तोःखाची नीयामी न‍़ीक्‍थुप्‍पी दुप्‍पीकुचीहीने।

१९ कोसेअ् खेच्‍बुङ् मुःसुनीबाने, धेप्‍प‍़ सम्‍लाए ने काःनीबाने,

आसेअ् ने कोओमी सम्‍ला गल्‍लीहबीअ् येनुनीबाने।

२० पोअ्ल्‍हेकबा द‍़ीक्‍फोअ्वा कोसेअ् एदुनीबाने,

मोलम् सीःखेअ्मा योक्‍कबा बत्ती कोसेअ् सेदुनीबाने,

मोलम् लेस्‍सीकबा समइबीअ् नीया कोसेअ् कोक्‍थाप्‍पी लाःलीङ‍्कुबाने।

२१ कोओमी न‍़ीक्‍पी तोःखा-तोःखाचेअ् आशा युङ्‍कुचीबाने।”

येशू नुङ् बालजिबुल

मर्कूस ३:२०-३०; लूका ११:१४-२३

२२ मोबाके भूत तुप्सीआमाङ् म‍़ीक्‍सीपा नुङ् लाटा पुखेकबा इप्‍पाङ् मीना येशूबीअ् मीनाचेअ् त‍़ीक्‍तेतुची। तोअ्माङ् उसेअ् आको मीना खाङ्‍कबा नुङ् यामुकबा बनामुःसु।

२३ तोअ्माङ् मीनाचीमी ओइरु इल्‍लासी यीङुमाङ् कोरोअ् इःसु, “कोओ नोअ् दाऊदमी वथक्‍छा लु इमाङ‍्?”

२४ तोकोना कोओ येनुचीमाङ् फरिसीचेअ् इःसुची, “भूतचीमी मालिक बालजिबुललम् तेअ् कोओ मीनाए भूतची लाःलीङ‍्कुची।”

२५ तोकोना अखाचीमी न‍़ीङ्वाबीही खनावा लेःतोकुमाङ् अखाची येशूए लीत्‍तुची, “तक्‍प-तक्‍पबीअ् नोअ् फोअ्नोअ्मीमाङ् मातोङ्‍काह राज्य सुद‍्धम् पुखेअ्नोअ्मी, मोरोअ्नोअ् सहर अथवा बुद‍़ीक्‍छा ने त‍क्‍त‍़ुप्‍चानीबाने।

२६ फोअ्नोक्‍‍चीमाङ् शैतानए शैतान नोअ् लाःलीङ‍्कु भने, आकोमी राज्य इमाक्‍‍तोअ् त‍क्‍त‍़ुप्‍चाहीक्‍‍पा?

२७ कङेअ् बालजिबुललम् भूतची लाःलीङ‍्कुक्‍‍ची भने, आनीमी वथक्‍छाचेअ् चैँ असालम् अखाची लाःलीङ‍्कुचीमीही? आकोरोअ् पुअ्नोअ्लो अखाचेअ् नोअ् आनीमी नीया मुःकुचीबाने।

२८ तोकोना परमेश्‍वरमी सनीअ्वालम् कङेअ् भूतची य‍़ीक्‍कुक्‍‍ची भने, परमेश्‍वरमी राज्य आनीबीअ् ताखेइत‍ा।

२९ “पैल्हे बोल्मी मीना माथुप्‍सीपा, आकोमी ख‍़ीबीअ्यु बेम्मामाङ् आसेअ् आकोमी छेबेवा लुब्‍हीकुबा? आको बोल्मी मीना थुप्सीअ्मामाङ् तेअ् आकोमी ख‍़ीबीही छेबेवा लुब्‍हीअ्।

३० “असा काअ्युगे माअ्आलो, आको कङी विरोधी ने। आसेअ् कानुङ् खोमुनीलो, आकोसेअ् छतर्भङ‍्ग मुःकु।

३१ मोसेअ्नोअ् कङेअ् आनीन् लीक्‍कानीन्, मीनाचेअ् मुःकुचीही छप्‍प‍ै हीःवामाङ्‍ह नुङ् परमेश्‍वरमी लालुवा क्षमा पुअ्नोहोने, तोकोना पवित्र सनीअ्वामी विरोधबीअ् मुःबलाअ्वा लालुवा क्षमा पुअ्नीबाने।

३२ मीनामी वथक्‍छामी विरोधबीअ् इमाङ‍् यामुकबा क्षमा पुअ्नोक्‍‍पाने, तोकोना पवित्र सनीअ्वामी विरोधबीअ् इमाङ‍् यामुकबा कोओ जुगबीअ् नुङ् ताकबा जुगबीअ् ने क्षमा पुअ्नीबाने।

स‍़ीङ् नुङ् आकोमी चसी

लूका ६:४३-४५

३३ “स‍़ीङ् नुःसा भने, आकोमी चसी ने नुःकबा पुअ्नो। स‍़ीङ् इ़ःसा भने, आकोमी चसी ने इ़ःकबा पुअ्नो। मालेअ्माभने माक्‍तोक्‍पा खालेबा स‍़ीङ् नेमाङ् आकोमी चसीबाङ् चीनामुःहीअ्।

३४ ए पु ओप्‍छा चो! आनीन् तक्‍पनोअ् दुष्‍ट पुक्‍कानीन्, कम्‍नीअ्लो खनावा माक्‍तोअ् यामुहीकानीही? मालेअ्माभने न‍़ीङ्वाअ्यु चुःकाह खनावा नोअ् याबाङ् अप्पोअ्नो।

३५ नुःकबा मीनाए उमी न‍़ीङ्वाअ्यु चुःकबा नुःकबा खनावामी चुक्‍चुअ्माबाङ् नुःकबा खनावा नोअ् लाःलीङ‍्कु, मोलम् इ़ःकबा मीनाए उमी न‍़ीङ्वाअ्यु चुःकबा इ़ःकबा खनावामी चुक्‍चुअ्माबाङ् इ़ःकबा खनावा नोअ् लाःलीङ‍्कु।

३६ “कङेअ् आनीन् लीक्‍कानीन्, धीङ्‍गानेहे खनावा यामुकाह मीनाचेअ् नीयामी लेन्बीअ् अखाचेअ् आकोमी हीसाप पीअ्मापुअ्नो।

३७ मालेअ्माभने आनेअ् इःसुनाहँ याङेब‍़ए नोअ् आना फत्‍तुर माअ्आन्बा नुङ् फत्‍तुर चुःअ्नाबा नेमाङ् इःइकुहुने।”

च्‍याक्‍सीङ् खाङ्मामी न‍़ीङ्वा

मर्कूस ८:११-१२; लूका ११:२९-३२

३८ मोबाके शास्त्रीची नुङ् फरिसीचीमध्ये कोइ-कोइए येशू कोरोअ् लीत्‍तुची, “गुरु ओ, एकाए आनाबाङ् इक्‍कु च्‍याक्‍सीङ् खाङ्मा मीक्‍कुका।”

३९ येशूए अखाची लीत्‍तुची, “दुष्‍ट नुङ् व्यभिचार मुःकबा पुस्ताए च्‍याक्‍सीङ् योक्‍कु। तोकोना कोओ पुस्ताए अगमवक्ता योनामी च्‍याक्‍सीङ्भन्दा अर्कु च्‍याक्‍सीङ् खाक्‍तोकुनीबाने।

४० मालेअ्माभने इमाक्‍‍तोअ् योना धेप्‍प‍़ ङामी बोक्‍पीअ्यु सुङ्बोम् लेन् नुङ् सुङ्बोम् युताअ् चुअ्आलो, मोरोअ्नोअ् मीनामी वथक्‍छा ने खाम्‍पुम्‍मामी बोक्‍पीअ्यु सुङ्बोम् लेन् नुङ् सुङ्बोम् युताअ् चुःक्‍पाने।

४१ निनबेबीही मीनाची नीयामी लेन्बीअ् कोओ पुस्ताबीही मीनाचीनुङ् येब्‍लीनोअ्मीमाङ् अखाची फत्‍तुर तेःकुचीमीहीने, मालेअ्माभने निनबेबीही मीनाचेअ् योनाए प्रचार मुःसुहु खनावा विश्‍वास मुःसुचीमाङ् हीःवामाङ्बाङ् एनामीही। तोकोना खाक्‍सानुम्‍ये, योनाभन्दा ने धेप्‍प‍़ कोइ कुबीअ् चुःअ्।

४२ पोप्‍युम् देःनबीपा हाङ्मेअ् नीयामी लेन्बीअ् कोओ पुस्तानुङ् येब्‍लीनोअ्माङ् आको फत्‍तुर तेःकुबाने, मालेअ्माभने खाम्‍पुम्‍मामी मोअ्योङ्‍लाकेपालम् सोलोमनमी तयाबुङ्मी खनावा येस्‍सी ताअ्आबा ने। तोकोना खाक्‍सानुम्‍ये, सोलोमनभन्दा ने धेप्‍प‍़ इप्‍पाङ् कुबीअ् चुःअ्।

सख्खर् मापुक्‍कबा सनीअ्वा एत्‍ताअ्आबा

लूका ११:२४-२६

४३ “दुष्‍ट सनीअ्वा मीनाबाङ् अप्पोनोअ्माङ् खेअ्नो मोलम् स्याक्‍चे थम्युगे खेअ्नोमाङ् सक्‍सेम् चुःथाम् योक्‍कु। तोकोना आकोरोक्‍पा थम् हाबीअ् ने तोक्‍कुनी।

४४ मोबाके आकोसेअ् इ‍ःकु, ‘का हाबीपा मीनाबाङ् अप्पोकुङ्माङ् ताउङ्लो, आको मीनाबीअ्नोअ् एखेङाअँक्‍पाने।’ आको एत्‍ताअ्लो माङ्मेद‍्दीकेबा, ब्याःइपलाअ्वा नुङ् चाअ्इपलाअ्वा ख‍़ीम् दोक्‍पा आकोसेअ् आको मीना तुब्कु।

४५ तोअ्माङ् आको खेअ्नो मोलम् तक्‍पभन्दा ने धेरुन् दुष्‍ट साथोत‍़ा भूत सनीअ्वाची तक्‍पनुङ् त‍़ीक्‍तेकुची, तोअ्माङ् आको मीनाअ्यु बेन्‍नोअ्मीमाङ् अखाची बास पेन्‍नोअ्मी। मोबाके आको मीनामी दोसा पैल्हे भन्दा ने झन इ़ःलो पुअ्नो। कोओ दुष्‍ट पुस्ताबीपा मीनाचीमी जुनी ने आकोरोअ्नोअ् पुअ्नोक्‍‍पाने।”

येशूमी मामा नुङ् वथक्‍पा नेछाची

मर्कूस ३:३१-३५; लूका ८:१९-२१

४६ येशू मीनाचीमी ओइरुनुङ् यामुधीता बेले, उमी मामा नुङ् वथक्‍पा नेछाची बैरा येब‍ामीही, मालेअ्माभने अखाची उनुङ् यामुमा मीन‍ामीही।

४७ इप्‍पाङ् मीनाए येशू कोरोअ् लीत्‍तु, “खाक्‍से, आम्मी मामा नुङ् आम्मी वथक्‍पा नेछाची आनानुङ् यामुमा मीन्‍नोअ्मीमाङ् बैरा येब्‍धीन्‍नोअ्मी।”

४८ तोकोना उसेअ् आको कोरोअ् लीत्‍तु, “कङी मामा असा? कङी वथक्‍पा नेछा असाची?”

४९ तोअ्माङ् तक्‍पम् हुअ्ए सीच्‍चेची खाङ्मीतोअ् उसेअ् लीत्‍तुची, “खाक्‍सानुम्‍ये, कङी मामा नुङ् कङी वथक्‍पा नेछाची।

५० मालेअ्माभने स्वर्गबीअ् चुःकबा कङी पापामी न‍़ीङ्वा दोअ् मुःकबा नोअ् कङी वथक्‍पा नेछा, कङी मीम्‍छा नेछा मोलम् कङी मामा ने।”

चलेन् तुब्‍कबामी सन्था

मर्कूस ४:१-९; लूका ८:४-८

१३

१ आको लेन् येशू ख‍़ीबाङ् अप्पोकामाङ् बाजुवामी वाथाप्‍खाबीअ् पेना।

२ मीनाचीमी धेप्‍प‍़ ओइरु उमी कोअ्योङ् खोमामीहीसेअ्, येशू नावबीअ् थाङामाङ् पेना, तोअ्माङ् छप्‍प‍ै मीनाची बाजुवामी वाथाप्‍खाबीअ् येबामी।

३ उसेअ् अखाची सन्थाहबाङ‍् धेरुन् खनावा इःतुची।

उसेअ् कोओपारे इःसु, “इप्‍पाङ् चलेन् तुब्‍कबा मीना चलेन् तुब्सी अप्पोका।

४ तोअ्माङ् कोओपारे चलेन् तुबुलो कोइ चलेन्ह लाप्‍पीअ्युगे सीत्‍ता, मोलम् छोङ‍्वाची ताअ्आमीमाङ् कोप्‍चोइतुची।

५ कोइ चलेन्हचैँ लोकोअ्वातेअ् चुःथाम् बाक्‍‍खाबीअ् सीत्‍ता, आकोबीअ् इःसीतोअ् बाक्‍‍खा माच्‍चुबा कारणए अखा चलेन् चोप्‍फाङ‍्नोअ् करा।

६ तोअ्माङ् नाम् ङीमादोहो द‍़ीगामाङ् लीःप्‍खेतु, मालेअ्माभने आकोमी सम् माथ‍़ुङ्युक्‍तोअ्।

७ अरु चलेन्हचैँ त‍़ीत‍़ीङ्‍हमी माझाबीअ् सीत्‍ता, तोकोना त‍़ीत‍़ीङ्‍ह देःलीतामाङ् अखा चलेन्ह मोप्‍साक्‍सु।

८ अरु चलेन्हचैँ नुःकबा बाक्‍खाबीअ् सीत्‍ता, तोअ्माङ् कोइए सइ, कोइए साठी मोलम् कोइए तीस गुणा चसी सेःमीतु।

९ असामी नबाअ् चुःअ्लो, आकोसेअ् मायेनुहोउ।”

सन्थाहमी अर्थ

मर्कूस ४:१०-१२; लूका ८:९-१०

१० तोअ्माङ् उमी सीच्‍चेची ताअ्आमीमाङ् उ लीत्‍तुची, “आना मालेअ्मा उचीनुङ् सन्थाहबीअ् यामुअ्नाबा?”

११ उसेअ् अखाची झ्‍वाप पीत्‍तुची, “आनीसेअ् गो स्वर्गमी राज्यमी भित्रअ्युहु खनावा लेःमामी सन‍़ीङ्वा तोअ्इतानुम्, तोकोना उचेअ् गो मातोक्‍तीतुची।

१२ मालेअ्माभने असानुङ् चुःअ्लो, आको होनेअ् पीअ्नोक्‍‍पाने, मोलम् आकोनुङ् खेःअ्लो पुअ्नोहोने। तोकोना असानुङ् माअ्आलो, आकोनुङ् चुःकबा ने आकोबाङ् ङाब्‍इनोक्‍‍पाने।

१३ मोसेअ्नोअ् का उचीनुङ् सन्थाहबीअ् यामुसुक्‍पाङा ने,

“‘मालेअ्माभने अखाचेअ् खाङ्मा गो खाङ्‍कुची, तोकोना खाक्‍तोकुचीनी,

येम्‍मा गो येङ्‍कुची, तोकोना वाबुचीनी।’

१४ यशैयाए इःसुहु अगमवाणी अखाचीबीअ् पूरा पुअ्इता,

‘येम्‍मा गो आनीसेअ् येङ‍्कानुम्, तोकोना हानीम् ने वाबानुम्‍नी,

खाङ्मा गो खाङ्‍कानुम्, तोकोना हानीम् ने खाक्‍तोकानुम्‍नी।

१५ मालेअ्माभने खआ मीनाचीमी न‍़ीङ्वा मुध‍़ुने पुखेअ्इता,

मोलम् अखाचीमी नबाअ् मायेङ‍्काह पुअ्इता,

मोलम् अखाचीमी म‍़ीअ् ल्याखेइतु,

नभ गो अखाचीमी म‍़ीअ्ए खाक्‍सुचीही,

तक्‍पम् नबाअ्ए येनुचीही,

तक्‍पम् न‍़ीङ्वाए लेःतोकुचीही,

मोलम् एन्दापामीही,

तोअ्माङ् कङेअ् अखाची नुःलीमीतुक्‍चीही।’

१६ तोकोना आनीन् अलाङ् तोक्‍कबानीन् ने, मालेअ्माभने आनीसेअ् तक्‍पम‍ी म‍़ीअ्ए खाङ्‍कानुम् मोलम् नबाअ्ए येङ‍्कानुम्।

१७ नीच्‍चानोअ्, कङेअ् आनीन् लीक्‍कानीन्, आनीसेअ् खाक्‍तोकानुप्पा खनावा धेरुन् अगमवक्ताचेअ् नुङ् धर्मती मीनाचेअ् खाङ्मा धेरुन् मीत्‍तुचीबा, तोकोना माखाक्‍तोकुची, तोअ्माङ् आनीसेअ् येनानुहुम् खनावा येम्‍मा धेरुन् मीत्‍तुचीबा, तोकोना मायेत्‍तोकुची।

चलेन् तुब्‍कबा सन्थामी अर्थ

मर्कूस ४:१३-२०; लूका ८:११-१५

१८ “चलेन् तुब्‍कबामी सन्था येनानुम्‍ये,

१९ कोइए राज्यमी याङेब‍़ येङ्‍कुमाङ् ने वाबुनी भने, दुष्‍ट ताअ्माङ् अखाचीमी न‍़ीङ्वाबीअ् तुप्‍पलाअ्वा आको याङेब‍़ ङाब्‍ल्‍हेकु। लाप्‍पी तुप्‍पलाअ्वा चलेन्चैँ खआ नोअ् ने।

२० लोकोअ्वातेअ् चुःकबा बाक्‍खाबीअ् तुप्‍पलाअ्वा चलेन्चैँ खआ नोअ् ने, कोइए याङेब‍़ येम्‍मादोहो खुशी पुक्‍तोअ् वाअ्ल्याक्‍तोअ् मानामुःकु।

२१ तोकोना अखाचेअ् सम् माथ‍़ुङ्‍धीतोकुचीहीसेअ् मेछुक्‍तेअ् तक्‍त‍़ुम्‍नोअ्मी, मोलम् याङेब‍़मी कारणए कष्‍ट अथवा सतावट तामादोहो द्‍याक्‍पी सेअ्ल्हेनोअ्मी।

२२ त‍़ीत‍़ीङ्‍हमी माझाबीअ् तुप्‍पलाअ्वा चलेन्चैँ खआ नोअ् ने, आसेअ् याङेब‍़ येङ‍्कुचीलो, तोकोना कोओ खाम्‍पुम्‍मामी सोग् नुङ् छेबेवामी छलए याङेब‍़ मोप्‍धाङ्‍कु, तोअ्माङ् आको याङेब‍़ चसी मास्सेःकबा पुअ्नो।

२३ तोकोना नुःकबा बाक्‍खाबीअ् तुप्‍पलाअ्वा चलेन्चैँ खआ नोअ् ने, आसेअ् याङेब‍़ येङ‍्कुचीलो, मोलम् वाब्‍कुचीलो। तोअ्माङ् नीच्‍चानोअ् सइ गुणा, साठी गुणा मोलम् तीस गुणा चसी सेःमीकुची।”

सामामी सन्था

२४ येशूए होनेअ् अखाची अर्कु सन्था येम्‍मीतुची, “स्वर्गमी राज्य तक्‍पम‍ी रोपाबीअ् नुःकबा चलेन् तुब्‍कबा इप्‍पाङ् मीनादोक्‍पा ने।

२५ तोकोना मीनाची इमामीलो उमी ङेन् ताअ्आमाङ् उसेअ् तुबुहु छोङ्मी माझा-माझाबीअ् सामाह तुब्‍दुमाङ् खरा।

२६ छोङ् करामाङ् लेल्‍लीमा बेले गो सामाह ने खाङ्मुसा।

२७ “ख‍़ीबीपा मालिकमी कमाराची ताअ्आमीमाङ् उ कोरोअ् लीत्‍तुची, ‘मालिक, आनेअ् तक्‍पम् रोपाबीअ् नुःकाह चलेन् तुबुना हेअ्नेहे? आकोबीअ् सामा हाबाङ् ताअ्आह?’

२८ “ख‍़ीबीपा मालिकए अखाची लीत्‍तुची, ‘ङेन्‍ए कोरोअ् मुःसुबा ने।’

“कमाराचेअ् आको लीत्‍तुची, ‘एका खेअ्माइकामाङ‍् अखा सअ्मा हे?’

२९ “तोकोना उसेअ् लीत्‍तुची, ‘आकोरोअ् अमुःसानुम्‍ये, नभ गो आनीसेअ् अखा सामा सक्‍कानुम्‍लो छोङ् ने सअ्लीइकानुहुम्ने।

३० चसुम् खोप्‍तीमा बेलेधारी हीच्‍चीनोअ्सुःरी देःमीतानुम्‍ये। आकोबेले चसुम् चुब्‍काहची कङेअ् कोरोअ् लीक्‍कुक्‍‍चीहीने, द‍़ीअ्मामी योक्‍सेअ् पहिला अखा सामा सागानुम्‍येमाङ् द‍़ोङ्‍भुक्‍सानुम्‍ये, तोकोना छोङ्चैँ कङी चाम्‍युक्‍थाप्‍पी युक्‍सानुम्‍ये’।”

पासइमी चलेन् नुङ् खमिरमी सन्था

मर्कूस ४:३०-३२; लूका १३:१८-२१

३१ येशूए अखाची अर्कु सन्था येम्‍मीतुची, “स्वर्गमी राज्य इप्‍पाङ् मीनाए तक्‍पम‍ी रोपाबीअ् याखेकुमाङ् तुब्‍कुबा पासइमी चलेन्मी चसीदोक्‍पानोअ् ने।

३२ आको चलेन् छप्‍प‍ै चलेन्भन्दा मेछुके पुअ्नोहोसाङ् ने देःअ्माङ् छप्‍प‍ै खेम्बाअ्वायुबाअ्वा भन्दा धेप्‍प‍़ पुअ्नो मोलम् स‍़ीङ् नोअ् पुखेअ्नो। तोअ्माङ् आकोमी हाँगाहबीअ् नम्‍बुङ्ल‍़ीङ्वाबीही छोङ‍्वाची ताअ्मीमाङ् खाब्‍बाङ् हेअ्नोअ्मी।”

३३ उसेअ् अखाची अर्कु सन्था येम्‍मीतुची, “स्वर्गमी राज्य खमिरदोक्‍पा ने। इप्‍पाङ् मीम्‍छाए पच्‍चीस किलो खअ्मीबीअ् आको खमिर थोःतीसु, तोअ्माङ् आको जम्माङ् खअ्मी खमिरए माहोम्‍बोअ्मीपाधारी इअ् थम्‍बीअ् युक्‍सु।”

३४ येशूए खआ छप्‍प‍ै खनावा मीनाची सन्थाहबाङ‍् दुप्‍पीतुची। उ अखाचीनुङ् सन्था मेद्‍दीङ् इमाङ्ने मायामुयुहुङ्।

३५ अगमवक्ताए इःसुबा खनावा कोओपारे पूरा पुगा,

“का अखाचीनुङ् सन्थाहलम् यामुङाअँक्‍पाने,

खाम्‍पुम्‍मा बनालीसाबालम् मालेःबलाअ्वाह खनावा कङेअ् इःकुहुङ्ने।”

सामामी सन्थामी अर्थ

३६ मोबाके येशूए मीनाचीमी ओइरु यैदुमाङ् ख‍़ीबीअ् खरा, तोअ्माङ् उमी सीच्‍चेची ताअ्आमीमाङ् कोरोअ् लीत्‍तुची, “रोपाबीअ् केक्‍काह सामामी सन्थामी अर्थ एका दुप्‍पीअ्माये।”

३७ उसेअ् अखाची झ्‍वाप पीत्‍तुची, “नुःकबा चलेन् तुब्‍कबाचैँ मीनामी वथक्‍छा ने।

३८ रोपाचैँ खाम्‍पुम्‍मा ने। नुःकबा चलेन्चैँ परमेश्‍वरमी राज्यमी सन्तान ने, मोलम् सामाचैँ दुष्‍टमी सन्तान ने।

३९ सामा लेःकबा ङेन्चैँ शैतान ने। तोअ्माङ् चसुम् खोप्‍तीमा चीत्‍तीमा बेलेचैँ जुगमी लेस्‍सीकबा समइ ने, मोलम् चसुम् चुब्‍काहची चैँ स्वर्गदूतची ने।

४० “माक्‍तोअ् सामा सअ्लीन्‍नोअ्माङ् म‍़ीबीअ् द‍़ीक्‍तीअ्लो, कोओ जुगमी लेस्‍सीकबा समइ ने आकोरोअ्नोअ् पुअ्नोक्‍‍पाने।

४१ मीनामी वथक्‍छाए तक्‍पम‍ी दूतची पाङ‍्हाङ‍्कुचीहीने, तोअ्माङ् हीःवामाङ् मुःमीकाहची नुङ् दुष्‍ट याव मुःकाह छप्‍प‍ै अखाचेअ् उमी राज्यलम् लाःलीङ‍्कुचीमीहीने,

४२ मोलम् उची म‍़ीमी म‍़ीचुलुप्‍पी वेत्‍तीअ्मीहीने। आकोबीअ् उची खाब्‍तोअ् नुङ् क्‍याङ् य‍़ीःक्‍तोअ् चुःअ्मीहीने।

४३ आकोबेले धर्मती मीनाची तक्‍पम‍ी पापामी राज्यबीअ् नाम्दोअ्नोअ् ङीतोअ् चुःअ्मीहीने। असामी नबाअ् चुःअ्लो, आकोसेअ् मायेनुहोउ।

न्याःक्‍पलाअ्वामाङ् युक्‍पलाअ्वा छेबेवामी सन्था

४४ “स्वर्गमी राज्यचैँ इक्‍कु रोपाबीअ् न्याःग्‍धीन्दापलाअ्वा छेबेवादोक्‍पा ने, इप्‍पाङ् मीनाए आको तोक्‍कुमाङ् त्याअ्दोकु, मोलम् खुशी पुक्‍तोअ् खेअ्नोमाङ् तक्‍पनुङ् चुःकाह छप्‍प‍ै देङ्‍कु, तोअ्माङ् आको रोपा खेःकु।

धेरुअ् दाम सीक्‍कबा मोतीमी सन्था

४५ “होनेअ् स्वर्गमी राज्य नुःकाह मोती योक्‍कबा इक्‍कु बेपारीदोक्‍पा ने।

४६ आकोसेअ् इक्‍कु धेरुअ् दाम सीक्‍कबा मोती तोक्‍कुमाङ् खरामाङ् तक्‍पनुङ् चुःकाह छप्‍प‍ै देत्‍तु, मोलम् आको मोती खेःदु।

ङा लप्‍थाम् जालमी सन्था

४७ “स्वर्गमी राज्य गो बाजुवाबीअ् ङेप्‍पलाअ्वा इक्‍कु जालदोक्‍पा ने, तोअ्माङ् आकोबीअ् छप्‍प‍ै खाले ङाची सीअ्नोअ्मी।

४८ तोअ्माङ् जाल ङाचेअ् चेप्‍पुचीमाङ् मीनाचेअ् आको वाथाप्‍खाबीअ् सेत्‍तेतुची, मोलम् पेनामीमाङ् नुःकाहदोअ् फुर्लुक्‍पी खोम्‍धीतुचीमी, तोकोना इ़ःकाहदोअ् बैरा वेल्‍लाक्‍सुचीमी।

४९ कोओ जुगमी लेस्‍सीकबा समइबीअ् ने कोरोअ्नोअ् पुअ्नोक्‍‍पाने, आकोरोअ्लोअ् स्वर्गदूतची ताअ्मीहीने, मोलम् दुष्‍टची धर्मतीचीलम् फक्‍कुचीमीहीने,

५० मोलम् उची म‍़ीमी म‍़ीचुलुप्‍पी वेत्‍तीअ्मीहीने। आकोबीअ् उची खाब्‍तोअ् नुङ् क्‍याङ् य‍़ीःक्‍तोअ् चुःअ्मीहीने।”

५१ येशूए अखाची छीमुची, “इमाङ‍् आनीसेअ् खआ छप्पै खनावा वाबानुहुम् हे?”

अखाचेअ् उ झ्‍वाप पीत्‍तुची, “वाबुका।”

५२ तोअ्माङ् उसेअ् अखाची लीत्‍तुची, “कोसेअ्नोअ् स्वर्गमी राज्यमी न‍़ीक्‍थुप्‍पी लेःकबा शास्त्री ख‍़ीबीपा इक्‍कु मालिकदोक्‍पा ने, आकोसेअ् तक्‍पम् चुक्‍चुअ्मालम् ओप्‍चोङ् नुङ् पुरानो धेरुअ् दाम सीक्‍काह कोक्‍छुम् बैरा लाःलीङ‍्कु।”

नासरतबीअ् येशू मानामामुःसुचीबा

मर्कूस ६:१-६; लूका ४:१६-३०

५३ खआ सन्था इःसाक्‍‍सुमाङ् येशू आकोबाङ् खरा।

५४ तोअ्माङ् तक्‍पम‍ी सहरबीअ् ताअ्आमाङ् उसेअ् अखाचीमी यायुङ्माख‍़ीबीअ् इःतुची। उसेअ् इःतुचीही खाक्‍सुचीमाङ् अखेतोअ् अखाचेअ् कोरोअ् इःसुची, “कोसेअ् कोओ तयाबुङ् नुङ् अखेअ्मीथाम् यावह मुःथाम् शक्ति हाबाङ् तोक्‍कुबा?

५५ कोओ स‍़ीङ्मी याव मुःकबामी वथक्‍छा हेअ्नीबा हे? कोओमी मामा मरियम, मोलम् वथक्‍पा नेछाची याकूब, योसेफ, सिमोन नुङ् यहूदा हेअ्मीनी हे?

५६ कोओमी छप्‍प‍ै मीम्‍छा नेछाची ने इकीनुङ्सुःरी माअ्आमी हे? कोसेअ् खआ छप्‍प‍ै खनावा हाबाङ् तोक्‍कुहु?”

५७ तोअ्माङ् अखाची येशूनुङ् सारुन् हाङुची।

तोकोना येशूए अखाची लीत्‍तुची, “अगमवक्ता तक्‍पम‍ी देःन नुङ् तक्‍पम‍ी ख‍़ीबीअ् बाहेक अरु छप्‍प‍ै थम्बीअ् योङ् पुअ्नो।”

५८ तोअ्माङ् अखाचेअ् विश्‍वास मामुःसुचीबासेअ् येशूए आको थम्बीअ् अखेअ्मीथाम् धेरुअ्नोअ् याव मामुःसु।

बप्‍तिस्मा पीक्‍कबा यूहन्‍नामी सीःमाङ्वा

मर्कूस ६:१४-२९; लूका ९:७-९

१४

१ आकोरोअ्लोअ्नोअ् गालील राज्यबीपा पाहाङ् हेरोदए येशूए मुःसुहु यावमी न‍़ीक्‍थुप्‍पी येनु।

२ तोअ्माङ् हेरोदए तक्‍पम‍ी याव मुःकाहची कोरोअ् लीत्‍तुची, “कोओ बप्‍तिस्मा पीक्‍कबा यूहन्‍ना ने। कोओ सीःसाबाबाङ् जिउँदो पुअ्इता। मोसेअ्नोअ् कोओबाङ् कोरोहो शक्तिमी याव पुक्‍धीन्‍नोअ्।”

३ मालेअ्माभने हेरोदए तक्‍पमीन् वथक्‍पा नेछा फिलिपमी थप्मा हेरोदियासमी कारणए यूहन्‍ना लबु, मोलम् थुबुमाङ् झ्यालखानाबीअ् तीःसुबा।

४ मालेअ्माभने यूहन्‍नाए हेरोद कोरोअ् लीत्‍तुबा, “आको आनेअ् युङ्मा नियमए पीअ्नी।”

५ मोसेअ्नोअ् हेरोदए यूहन्‍ना सेअ्मा मीत्‍तुबा, तोकोना मीनाचीलम् उ कीस्‍सीआ, मालेअ्माभने यूहन्‍ना अगमवक्ता मीअ्युक्‍सुची।

६ हेरोद लोलीताबा लेन्‍बीअ् हेरोदियासमी मीम्‍छा पछा अखाचीमी माझाबीअ् बासामाङ् हेरोद खुशी पुअ्मीतु।

७ मोसेअ्नोअ् आको मीम्‍छा छाचाए इमाङ‍् ङाकुहोसाङ् ने पीअ्मामी पस्तान् चाअ्आमाङ् हेरोदए नम्‍एचामा मुःसु।

८ तोअ्माङ् आको मीम्‍छा छाचाए तक्‍पम‍ी मामाए इःतुबा खनावा येनुमाङ् कोरोअ् इःसु, “कङा हो नोअ् बप्‍तिस्मा पीक्‍कबा यूहन्‍नामी तख्रोअ् कोओ चाखोङ्बीअ् युक्‍सेमाङ् पीअ्माये।”

९ कोओ येनुमाङ् हाङ‍् सैदादा पुगा। तोकोना धेरुन् ताबाङ्चीमी अघि पस्तान् चाअ्आबासेअ् आकोसेअ् मोरोअ्नोअ् मुःमामी हुकुम पीत्‍तुची।

१० तोअ्माङ् आकोसेअ् यूहन्‍नामी तख्रोअ् झ्यालखानाबीअ् नोअ् द‍़ाङ‍्मीतु।

११ तोअ्माङ् यूहन्‍नामी तख्रोअ् खोङ‍्कबासेअ् द‍़ाङुमाङ् चाखोङ्बीअ् तेःअ्लोङ् आको मीम्‍छा छाचा पीत्‍तु, मोलम् आको मीम्‍छा छाचाए तक्‍पम‍ी मामा पीत्‍तु।

१२ मोबाके यूहन्‍नामी सीच्‍चेची ताअ्आमी, मोलम् आकोमी सीःखेकबा सरील याखेतुचीमाङ् न्‍याःगुची। तोअ्माङ् अखाची खरामीमाङ् येशू कोओ खनावा येम्‍मीतुची।

येशूए पाँच हजार यागुचीही

मर्कूस ६:३०-४४; लूका ९:१०-१७; यूहन्‍ना ६:१-१३

१३ कोओ खनावा येनुमाङ् येशू नावबीअ् थाङामाङ् पीक्‍पीङ‍्लोलोक्‍पा थम्बीअ् इप्‍पाङ्तेअ् खरा। येशू माःरी खेअ्नोक्‍‍पा लेःतोकुचीमाङ् मीनाचीमी ओइरुए सहरहबाङ् लाम्धुतोअ् उ त‍़ीङु।

१४ येशू वाथाप्‍खाबीअ् लेत्‍तालो मीनाचीमी धेप्‍प‍़ ओइरु खाक्‍सुमाङ् उमी न‍़ीङ्वा अखाचीमी योक्‍सेअ् नम्‍नम्‍वाए चेप्‍तेतु। तोअ्माङ् अखाचेअ् त‍़ीक्‍तेतुचीमीही तुक्‍चेची उसेअ् नुःलीमीतुची।

१५ वाथक्‍सी युसुमाङ् सीच्‍चेची ताअ्आमीमाङ् उ लीत्‍तुची, “कुबीअ् इमाङ्ने तोअ्नी, मोलम् वाथक्‍सी ने युखेतु। खआ मीनाचीमी ओइरु पाङ्‍हाक्‍से, खची तेम्-तेम्‍बीअ् माखेअ्मीमाङ् तक्‍पम‍ी योक्‍सेअ् चाःमाकोअ् माखेःचामीहोउ।”

१६ तोकोना येशूए अखाची लीत्‍तुची, “खची खेअ्मा पाब्‍मीनी। आनीसेअ् नोअ् खची चाःमा पीत्‍तानुप्चे।”

१७ अखाचेअ् उ लीत्‍तुची, “एकानुङ् गो पाँछोत‍़ा सोफ्याङ् नुङ् ह‍़ीक्‍‍बोम् तेअ् ङा चुःक्‍ची।”

१८ येशूए लीत्‍तुची, “अखा सोफ्याङ् नुङ् ङा काबीअ् याक्‍तेतानुम्‍ये।”

१९ येशूए मीनाचीमी ओइरु चउरमी घाँस चप्पी पेम्‍मामी अग्गे पीत्‍तु। तोअ्माङ् अखा पाँछोत‍़ा सोफ्याङ् नुङ् ह‍़ीक्‍‍बोम् ङा हुक्‍‍पी याङुचीमाङ् स्वर्गतुगेअ् खाक्‍तोअ् परमेश्‍वर अलाक्‍छुमा पीत्‍तु। तोअ्माङ् उसेअ् सोफ्याङ्‍ह त्याअ्वा-त्याअ्वा मुःसुमाङ् सीच्‍चेची पीत्‍तुची, मोलम् सीच्‍चेचेअ् मीनाची पीत्‍तुचीमी।

२० अखा छुत्‍तीङ् मीनाचेअ् बोअ्खालो चोःची, मोलम् एम्‍भुखेकाह त्याअ्वा अखाचेअ् खोमुचीलो बारो बुप्खोङ् ली पुगा।

२१ मीम्‍छाची नुङ् छाचाचीबाहेक चाःकाहची पाँच हजारदोअ् वथक्‍पाची चुअ्आमी।

येशू कुङ्‍वामी चप्पी लाम्धुसाबा

मर्कूस ६:४५-५२; यूहन्‍ना ६:१६-२१

२२ उसेअ् मीनाचीमी ओइरुची बिदा पीत्‍तुचीलो उभन्दा पैल्हे नोअ् वाअ्ल्याक्‍तोअ् नावबीअ् थाङ्मामाङ् सीच्‍चेची पारिपोत‍़ी खेअ्मीतुची।

२३ मीनाचीमी ओइरु बिदा पीस्साक्‍सुचीमाङ् उ इप्‍पाङ्तेअ् प्रार्थना मुःसी बोब्बोपाबीअ् खरा। वाथक्‍सी युसुलो उ इप्‍पाङ्तेअ् बोब्बोपाबीअ् चुअ्आबा।

२४ आकोरोअ्लोधारीबीअ् उमी सीच्‍चेची नावबीअ् थाङामीमाङ् वाथाप्‍खाबाङ् धेरुन् मुअ्यु लेखरामीही, आकोबेले हुअ्वापा बीब्लेथो लोःसाबासेअ् वाफ्याङ्ल्याङ्माए नाव अघि खेअ्मा मापीत्‍तुबा।

२५ भ्यानीबा सुङ्बोम् बजेयुगे येशू कुङ्‍वामी चप्पी लाम्धुतोअ् सीच्‍चेची थाङामीही नावबीअ् ताअ्आ।

२६ येशू बाजुवामी चप्पी लाम्धुधीताबा खाक्‍सुचीमाङ् सीच्‍चेची कीस्‍सीआमी तोअ्माङ् “कोओ गो भूत ने” इःतोअ् धेप्‍प‍़ सम्‍लाए काःसामी।

२७ तोअ्माङ् येशूए वाअ्ल्याक्‍तोअ् अखाची लीत्‍तुची, “बोल् पुगानीये, का नोअ् ने, अकीअ्माये।”

२८ कोओ येनुमाङ् पत्रुसए लीत्‍तु, “प्रभु, आना नोअ् भने, कङा ने कुङ्‍वामी चप्पी लाम्धुतोअ् आनाबीअ् दाअ्मामी योक्‍सेअ् अग्गे पीअ्माये।”

२९ येशूए लीत्‍तु, “दाबे।”

पत्रुस नावबाङ् अप्पोकामाङ् कुङ्‍वामी चप्पी लाम्धुतोअ् येशूबीअ् खरा।

३० तोकोना धेप्‍प‍़ हुअ्वापा सफ्फी लोःसाबा खाक्‍सुमाङ् आको कीस्‍सीआ, मोलम् कुङ्वाबीअ् लुम्‍धेअ्मा योगा। आकोबेले धेप्‍प‍़ सम्‍लाए काःतोअ् कोरोअ् लीत्‍तु, “प्रभु, कङा लेत्‍चामीअ्माये।”

३१ येशूए वाअ्ल्याक्‍तोअ् तक्‍पम‍ी हुअ् छोङ्‍लीतुमाङ् आको थ्याप्‍तो लबु मोलम् कोरोअ् लीत्‍तु, “हाबा आम्‍मी विश्‍वास? मालेअ्मा शंका मुःकुन्‍बा?”

३२ मोबाके येशू पत्रुसनुङ् नावबीअ् थाङा, तोअ्माङ् हुअ्वापा ने एत्‍तीखरा।

३३ मोबाके नावबीअ् चुःकाह छप्‍प‍ै सीच्‍चेचेअ् उ सेःमीतोअ् लीत्‍तुची, “नीच्‍चानोअ् आना परमेश्‍वरमी वथक्‍छा नोअ् रीछ!”

३४ तोअ्माङ् उची पारि तरालीसामीमाङ् गनेसरेत लीप्‍पलाअ्वा थम्बीअ् खरामी।

३५ आको थम्बीही मीनाचेअ् उ चीनामुःसुची। मोबाके अखाचेअ् कोअ्योङ्मोअ्योङ्‍केहे इलाकाबीअ् यायेन् पाङ्‍हाक्‍सुची, तोअ्माङ् मीनाचेअ् छप्‍प‍ै तुक्‍चेची येशूबीअ् तेःतुचीमी।

३६ अखाचेअ् “तुक्‍चेची तक्‍पम‍ी तेःअ्मी फेरोतेअ् होसाङ् ने दील्‍लाप्‍मीतुचे” इःतोअ् उबीअ् बिन्ती मुःसामी। उमी तेःअ् दील्‍लाप्‍काहचीदोअ् छप्‍प‍ै नुःलीतामी।

रीतिथितिमी खनावाह

मर्कूस ७:१-२३

१५

१ यरूशलेमबाङ् ताकाह फरिसीची नुङ् शास्त्रीची येशूबीअ् ताअ्आमी, मोलम् छीमुची,

२ “उइलेबालम् पीतुप्‍खाचेअ् मुःदापुचीही रीतिथिति आम्‍मी सीच्‍चेचेअ् मालेअ्मा मानामुःसुचीनीबा? मालेअ्माभने अखाची चाःमा चाःमाभन्दा पैल्हे हुअ् छोःअ्मीनी।”

३ उसेअ् अखाची लीत्‍तुची, “आनीसेअ् ने तक्‍पम‍ी रीतिथिति मानामुःमामी योक्‍सेअ् परमेश्‍वरमी अग्गे मालेअ्मा मानामुःसानुम्‍नीपा?

४ मालेअ्माभने परमेश्‍वरए इःइतु, ‘तक्‍पम‍ी पापा नुङ् मामामी योङ् मुःसानुम्‍ये, तोअ्माङ् पापा अथवा मामामी विरूद्धबीअ् दुष्‍ट खनावा यामुकबा मीना सेअ्मानोअ् पुअ्नो।’

५ तोकोना कोइ मीनाए तक्‍पम‍ी पापा अथवा मामा, ‘काबाङ् आनीसेअ् तोअ्मा पुक्‍काह छप्‍प‍ै खनावा परमेश्‍वर पीअ्इतुङ्’ इःकु भने,

६ आकोसेअ् तक्‍पम‍ी पापामी योङ् मुःमा पाब्‍नी इःतोअ् आनीसेअ् इःकानुम्। कोओ खाले आनीसेअ् तक्‍पम‍ी रीतिथितिमी योक्‍सेअ् परमेश्‍वरमी याङेब‍़ इन्‍नामे बनामुःइतानुम्।

७ इःसुप्पा चो! यशैयाए इःसुबा कोओ खनावा आनीमी योक्‍सेअ् ठीक्‍‍क तोङ्नो,

८ “‘खआ मीनाचेअ् कङा याए तेअ् योङ् मुःङाअँमी,

तोकोना अखाचीमी न‍़ीङ्वा काबाङ् मुअ्यु चुःअ्।

९ अखाचेअ् धीङ‍्गाने कङी आराधना मुःकुची,

तोकोना अखाचेअ् इःतुचीमीही खनावा मीनाचेअ् बनामुःसुचीही नियमतेअ् ने’।”

१० येशूए मीनाची तक्‍पबीअ् छेःतुचीमाङ् लीत्‍तुची, “कङी खनावा येनानुम्‍ये, मोलम् वाबानुम्‍ये।

११ इमाङ‍् खनावा याअ्यु बेन्‍नोअ्लो, आकोसेअ् मीना सख्खर् मामुःकबा हेअ्नी। तोकोना याबाङ् बैरा अप्पोकबा खनावाए मीना सख्खर् मुःसीनी।”

१२ मोबाके सीच्‍चेची ताअ्आमीमाङ् उ लीत्‍तुची, “फरिसीचेअ् आम्मी खनावा येनुचीमाङ् हाङ‍्इतुची नेमाङ् आनेअ् लेःकुन्‍बा हे?”

१३ तोकोना उसेअ् इःसु, “स्वर्गबीअ् चुःकबा कङी पापाए मालेतुहु छप्‍प‍ै बोट उसेअ् सम्बाङ् नोअ् सअ्लाङ्‍कुहुने।

१४ अखाचीमी ल्याक्‍खा अमुःसानुम्‍ये! अखाची गो म‍़ीक्‍सीपा लाम्‍लोमीची ने। म‍़ीक्‍सीपाए म‍़ीक्‍सीपा त‍़ीकु भने, ह‍़ी‍क्‍पाङ‍्नोअ् खावाबीअ् सीअ्नोक्‍‍चीहीने।”

१५ पत्रुसए उ लीत्‍तु, “कोओ सन्थामी अर्थ एका इःअ्माये।”

१६ उसेअ् लीत्‍तुची, “इमाङ‍् आनीसेअ् होनेअ् मावाप्‍तीतानुम्‍हे?

१७ इमाङ‍् आनीसेअ् लेःसानुम्‍नी हे, इमाङ‍् याबीअ् बेन्‍नोअ्लो, आको बोक्‍पी खेअ्नो, तोअ्माङ् बैरा अप्पोअ्नो?

१८ तोकोना माक्‍तोक्‍पा खनावा याबाङ् बैरा अप्पोअ्नोलो, आको न‍़ीङ्वाबाङ् अप्पोअ्नो, तोअ्माङ् आकोसेअ् मीना सख्खर् मुःसीनी।

१९ मालेअ्माभने न‍़ीङ्वाबाङ् नोअ् कअ्इकाह विचार, मीना सेअ्मामी खनावाह, व्यभिचार मुःमामी खनावाह, खुःमामी खनावाह, होरोङ् साछी पीअ्मामी खनावाह नुङ् लालुवा मुःमामी खनावाह बैरा अप्पोअ्नो।

२० खआ खनावाए चैँ मीना सख्खर् मापुक्‍कबा मुःकी, तोकोना हुअ् माछोःअ्ये चाःमालो मीना सख्खर् मापुक्‍कबा हेअ्नी।”

इप्‍पाङ् कनानी मीम्‍छामी विश्‍वास

मर्कूस ७:२४-३०

२१ तोअ्माङ् येशू आकोबाङ् अप्पोका, मोलम् टुरोस नुङ् सिदोनमी इलाकायुगे खरा।

२२ आकोअ्युगेपालम् इप्‍पाङ् कनानी मीम्‍छा ताअ्आमाङ् धेप्‍प‍़ सम्‍लाए काःतोअ् इःलीतु, “प्रभु, दाऊदमी वथक्‍छा, कङा नम्‍नम् मीस्‍सीअ्माये! कङी मीम्‍छा पछा भूतए सारुनोअ् दुक्‍पीइतु।”

२३ येशूए आको इमाङ्ने मालीत्‍तु। उमी सीच्‍चेची ताअ्आमीमाङ् उबीअ् बिन्ती मुःसामी, “कोओ पाङ्इहाक्‍से, मालेअ्माभने आको काःतोअ् इकीन् त‍़ीङ्‍धीङ‍्की।”

२४ उसेअ् इःसु, “माःखेकाह भेडाचीदोअ् पुखेकबा इस्राएल तोःखा योक्‍सी परमेश्‍वरए कङा पाङ्‍हाङ्‍ङाबा ने।”

२५ तोकोना आको मीम्‍छा ताअ्आमाङ् उमी अघि पोब्‍युसामाङ् लीत्‍तु, “प्रभु, कङा सघामुःमाये।”

२६ उसेअ् इःसु, “पछाचीमी सोफ्याङ् ङाब्‍मामाङ् कोचुमाची वेत्‍तेअ्मा नुःलो पुअ्नी।”

२७ आको मीम्‍छाए लीत्‍तु, “हँ प्रभु, तोकोना कोचुमाचेअ् ने त तक्‍पम् मालिकमी टेबुलबाङ् हेअ्युकाह त्याअ्वा चोःकुची।”

२८ मोबाके येशूए आको झ्‍वाप पीत्‍तु, “मीम्‍छो, आम् विश्‍वास धेप्‍प‍़ रीछ। आनेअ् मीत्‍तीतोअ्नोअ् आना पुगे।” आकोमी मीम्‍छा पछा आकोरोअ्लोअ्नोअ् नुःलीइता।

येशूए धेरुन् मीनाची नुःलीमीतुचीही

२९ येशू आकोबाङ् अप्पोकामाङ् गालील बाजुवामी वाथाप्‍खा पुक्‍तोअ् खरा, तोअ्माङ् बोब्बोपातु थाङामाङ् आकोबीअ् पेना।

३० मोबाके धेरुअ् मीनाचीमी धेत्‍त‍़ेहे ओइरु उबीअ् ताअ्आमी, तोअ्माङ् अखाचेअ् तेःतुचीमीही ओखोङ्‍गेची, म‍़ीक्‍सीपाची, हलओङ्जेची, लाटाची नुङ् अरु धेरुअ् तुक्‍चेची येशूमी लाङ्मी क्‍याक्‍पी युक्‍पीतुची, तोअ्माङ् उसेअ् अखाची नुःलीमीतुची।

३१ लाटाची यामुसामीही, हलओङ्जेची नुःलीतामीही, ओखोङ्‍गेची लाम्धुसामीही नुङ् म‍़ीक्‍सीपाचेअ् खाक्‍तोअ्लीतुचीही खाक्‍सुचीमीमाङ् मीनाची अखेतुची, मोलम् अखाचेअ् इस्राएलमी परमेश्‍वरमी महिमा मुःसुची।

येशूए चार हजार यागुचीही

मर्कूस ८:१-१०

३२ येशूए तक्‍पम‍ी सीच्‍चेची छेःतुचीमाङ् लीत्‍तुची, “मीनाचीमी कोओ ओइरु खाक्‍सुङ्माङ् कङा सारुनोअ् नम्‍नम्‍वा यीङ्‍ङाअँ। मालेअ्माभने खची कानुङ् चुःअ्मीही आयु सुङ्बोम् लेन् याखेतुची, तोअ्माङ् खचीनुङ् चाःमाकोअ् इमाङ्ने माअ्अँ। खची साअ्मेचानोअ् पाङ‍्हाङ्माची कङी न‍़ीङ्वाए पीअ्ङानी। माङ्ने माचाःए खरामी भने गो अखाची सागेअ् लाप्‍पी त्याअ्ल्हेनोअ्मीहीने।”

३३ सीच्‍चेचेअ् उ लीत्‍तुची, “कोरोअ् धेरुअ् मीनाचीमी ओइरु याअ्मामी योक्‍सेअ् इमाङ्ने मातोक्‍थाप्‍पी एकाए हाबाङ् सोफ्याङ् याक्‍तेअ्माह?”

३४ येशूए अखाची छीमुची, “आनीन्‍नुङ् एअ्वाकोत‍़ा सोफ्याङ् चुःहु?” अखाचेअ् इःसुची, “साथोत‍़ा सोफ्याङ् नुङ् मेछुअ् मेछु-मेछुके ङा चुःअ्मी।”

३५ तोअ्माङ् उसेअ् मीनाचीमी ओइरु बाक्‍‍खाबीअ् पेम्‍मीतुची।

३६ उसेअ् अखा साथोत‍़ा सोफ्याङ् नुङ् ङा याङुमाङ् परमेश्‍वर अलाक्‍छुमा पीत्‍तु। तोअ्माङ् सोफ्याङ् त्याअ्वा-त्याअ्वा मुःसुमाङ् सीच्‍चेची पीत्‍तुची, मोलम् सीच्‍चेचेअ् मीनाचीमी ओइरु हाबीतुचीमी।

३७ अखा छप्‍प‍ै मीनाचेअ् बोअ्खालो चोःचीमाङ् एम्‍भुखेकाह त्याअ्वा खोमुचीलो सात बुप्खोङ्पेच्‍ची ली पुगा।

३८ मीम्‍छाची नुङ् छाचाचीबाहेक चाःकाहची चार हजार वथक्‍पाची चुअ्आमी।

३९ मोबाके मीनाचीमी ओइरु बिदा पीत्‍तुमाङ् उ नावबीअ् थाङा, मोलम् मगादानमी इलाकाअ्युगे खरा।

च्‍याक्‍सीङ् खाङ्मामी न‍़ीङ्वा

मर्कूस ८:११-१३; लूका १२:५४-५६

१६

१ फरिसीचीनुङ् सदुकीची ताअ्आमीमाङ् येशू जाँचे मुःमामी योक्‍सेअ् स्वर्गलप्पा इक्‍कु च्‍याक्‍सीङ् एका खाङ्मीअ्माये इःतोअ् ङागुची।

२ तोकोना उसेअ् अखाची झ्‍वाप पीत्‍तुची, “वाथक्‍सी युकुमाङ् आनीसेअ् इःकानुम्, ‘वीन्‍दाक्‍पा लेन् नुःक्‍पा रीछ, मालेअ्माभने नम्‍बुङ्ल‍़ीङ्वा हरप्के पुअ्इता।’

३ तोअ्माङ् भ्यानी पुअ्नोअ्लो आनीसेअ् इःकानुम्, ‘आयु धेप्‍प‍़ हुअ्वापा लोःक्‍पाने, मालेअ्माभने नम्‍बुङ्ल‍़ीङ्वा हरप्के नुङ् खीम्‍सुवाए द‍ेःब्‍खेतु।’ आनीसेअ् नम्‍बुङ्ल‍़ीङ्वा खाङ्‍कानुम्‍माङ् लेन् माक्‍तोअ् पुअ्नोअ् नेमाङ् लेःतोकानुम्, तोकोना समइमी च्‍याक्‍सीङ् खाङ्‍कानुम्‍माङ् आकोमी अर्थ हेम्‍बोहीसानुम्‍नी।

४ दुष्‍ट नुङ् व्यभिचार मुःकबा पुस्ताए च्‍याक्‍सीङ् योक्‍कु, तोकोना कोओ पुस्ताए योनामी च्‍याक्‍सीङ्भन्दा अर्कु च्‍याक्‍सीङ् खाक्‍तोकुनीबाने।” तोअ्माङ् अखाची यैदुचीमाङ् उ आकोबाङ् खरा।

फरिसी नुङ् सदुकीचीमी खमिर

मर्कूस ८:१४-२१

५ सीच्‍चेची पारिपोत‍़ी लेत्‍तामीमाङ् सोफ्याङ् याक्‍तेअ्मा मेथ‍ाङ्दुचीबा लेःतोकुची।

६ येशूए अखाची लीत्‍तुची, “चङ्‍खो पुगानीये, फरिसीची नुङ् सदुकीचीमी खमिरलम् जोगालीसानीये।”

७ “इकीए सोफ्याङ् याक्‍तेअ्मा मेथ‍ाङ्‍दाआहासेअ् उसेअ् कोरोअ् लीक्‍कीही लु” इःतोअ् उची-उचीबीअ् काःसामी।

८ येशूए कोओ लेःतोकुमाङ् लीत्‍तुची, “नुःरो विश्‍वास मामुःहीकाह चो! आनीन्‍नुङ् सोफ्याङ् माअ्अँ नेमाङ् मालेअ्मा तक्‍प-तक्‍पबीअ् खनावा इःधीङ्‍कानुप्पा?

९ आनीसेअ् होधारी मावाप्‍तीतानुप्पा हे? पाँच हजार मीनाचेअ् पाँछोत‍़ा सोफ्याङ् चोःचीही खनावा आनीसेअ् मेथ‍ाक्‍सानुप्पा हे? तोअ्माङ् चाःसाक्‍सामीमाङ् आनीसेअ् एअ्वा बुप्खोङ् खोमानुहुम्?

१० तोअ्माङ् चार हजारमी योक्‍सेअ् साथोत‍़ा सोफ्याङ् एदुङ् बेले एअ्वा बुप्खोङ्पेच्‍ची खोमानुहुम्?

११ कङेअ् आनीन् सोफ्याङ्मी न‍़ीक्‍थुप्‍पी लीक्‍कानीही हेअ्नी नेमाङ् आनीसेअ् मालेअ्मा वाबानुम्‍नीपा? तोकोना फरिसीची नुङ् सदुकीचीमी खमिरलम् चङ्‍खो चुअ्आनीये।”

१२ मोबाके ली येशूए सोफ्याङ‍्बीअ् देप्‍पलाअ्वा खमिरलम् हेअ्‍नी, तोकोना फरिसी नुङ् सदुकीचेअ् इःकानीमीही खनावाबाङ् चङ्‍खो चुःम्‍बा इःकुबा रीछ नेमाङ् अखाचेअ् लेःतोकुची।

पत्रुसए येशू मानामुःसुबा

मर्कूस ८:२७-३०; लूका ९:१८-२१

१३ येशू कैसरिया फिलिप्पीमी देःन‍बीअ् ताअ्आमाङ्, उसेअ् तक्‍पम‍ी सीच्‍चेची छीमुची, “मीनाचेअ् मीनामी वथक्‍छा असा नेमाङ् इःकुचीबा त?”

१४ तोअ्माङ् अखाचेअ् झ्‍वाप पीत्‍तुची, “कोइए बप्‍तिस्मा पीक्‍कबा यूहन्‍ना, कोइए एलिया, तोअ्माङ् कोइए यर्मिया अथवा अगमवक्ताचीमध्ये इप्‍पाङ् ने इःतोअ् लीअ्नोअ्मी।”

१५ उसेअ् अखाची छीमुची, “आनीसेअ् कङा असा नेमाङ् मीअ्ङाअँनीपा?”

१६ सिमोन पत्रुसए झ्‍वाप पीत्‍तु, “आना जिउँदो परमेश्‍वरमी वथक्‍छा ख्रीष्‍ट ने।”

१७ येशूए आको लीत्‍तु, “योनामी वथक्‍छा सिमोन, आना अलाङ् तोक्‍कबा नने। मालेअ्माभने कोओ खनावा आम् तक्‍पेअ्नोअ् यामुसान्‍बा हेअ्‍नी, तोकोना स्वर्गबीअ् चुःकबा कङी पापाए आना खाङ्मीताबा ने।

१८ कङेअ् आना लीअ्नोअ्ना, आना पत्रुस ने। कङेअ् कङी मण्डली कोओ चालेत्‍‍रोमीचप्पी हेक्‍‍कुक्‍‍पाने, मोलम् नरकबीही शक्ति आकोनुङ् कोङ्नीहीने।

१९ कङेअ् आना स्वर्गमी राज्यमी हेस्स‍ीङ्‍ह पीअ्नोअ्नाबाने। आनेअ् खाम्‍पुम्‍माबीअ् इमाङ‍् थुप्कुनालो, आको स्वर्गबीअ् थुब्‍इनोक्‍‍पाने, तोअ्माङ् आनेअ् खाम्‍पुम्‍माबीअ् इमाङ‍् वाग्बोकुनालो, आको स्वर्गबीअ् वाग्बोअ्इनोक्‍‍पाने।”

२० मोबाके उ ख्रीष्‍ट ने इःतोअ् असा ने अइःअ्माचीही इःतोअ् येशूए तक्‍पम‍ी सीच्‍चेची छोःलो दाम्‍देदुची।

येशूए तक्‍पम‍ी सीःमाङ्वामी न‍़ीक्‍थुप्‍पी इःसुबा

मर्कूस ८:३१—९:१; लूका ९:२१-२७

२१ आकोबेलेपालम् नोअ् तक्‍पए तोअ्मा पुक्‍काह कष्‍टमी न‍़ीक्‍थुप्‍पी तक्‍पम‍ी सीच्‍चेची येशूए कोरोअ् लीत्‍तुची, “यरूशलेम खेअ्मामाङ् धर्म इःकाहची, मुद्‍दे पुजारीची मोलम् शास्त्रीचीमी हुक्‍‍पाङ् का सीःमा पुअ्नोक्‍‍पाने मोलम् तेस्रो लेन्‍बीअ् जिउँदो पुअ्म‍ामाङ् पोःअ्मा पुअ्नोक्‍‍पाने।”

२२ येशूए आकोरोअ् इःसुमाङ् पत्रुसए उ मीः मोअ्योङ्‍के त‍़ीखेतु, मोलम् “परमेश्‍वरए कोरोअ् मामुःयेमाच्‍चु, प्रभु, आना हानीम् ने कोरोअ् पुअ्नानीबाने” इःतोअ् पेःअ्लीतु।

२३ तोकोना येशू हीङ्लीतामाङ् पत्रुस लीत्‍तु, “शैतान, कङी अघिलम् खैते, आना कङी योक्‍सेअ् छ्याक्‍सीकबा पुअ्इताना। मालेअ्माभने आना परमेश्‍वरमी खनावाबीअ् हेअ्‍नी, तोकोना मीनाचीमी खनावाबीअ् न‍़ीङ्वा तीःकुना।”

२४ मोबाके येशूए तक्‍पम‍ी सीच्‍चेची लीत्‍तुची, “कोइ मीना कङ् द्‍याक्‍पी तामा मीन्‍नोअ् भने, उसेअ् तक्‍पनोअ् मैमारेमामुःइतुहोउ, मोलम् तक्‍पम‍ी क्रूस खीम्‍मानुङ् कङी द्‍याक्‍पी मालाम्धुहोउ।

२५ मालेअ्माभने आसेअ् खाम्‍पुम्‍माबीपा तक्‍पम‍ी जुनी जोगामुःमा योक्‍कुलो, आकोसेअ् स्वर्गबीपा जुनी लेअ्लाहाङ्‍कुबाने, तोकोना खाम्‍पुम्‍माबीपा तक्‍पम‍ी जुनी कङी योक्‍सेअ् लेअ्लाहाङ्‍कबाए स्वर्गबीपा जुनी तोक्‍कुबाने।

२६ मीनाए छप्‍प‍ै खाम्‍पुम्‍मा तोक्‍कुमाङ् ने स्वर्गबीपा जुनी लेअ्लाहाक्‍सु भने, उ इमाङ‍् फाइदा पुअ्नोक्‍‍पा? अथवा लेअ्‍लाहाक्‍पलाअ्वा स्वर्गबीपा जुनी तोअ्मामी योक्‍सेअ् मीनाए इमाङ‍् पीअ्हीकुबा?

२७ मालेअ्माभने मीनामी वथक्‍छा तक्‍पम‍ी पापामी महिमाबीअ् तक्‍पम‍ी स्वर्गदूतचीनुङ् ताक्‍पाने, मोलम् मीनाचेअ् इमाङ‍्-इमाङ‍् याव मुःसुचीलो, अखा यावमी इनाम अखाची आकोबेले उसेअ् पीक्‍कुचीहीने।

२८ नीच्‍चानोअ्, कङेअ् आनीन् लीक्‍कानीन्, कुबीअ् येब्‍काहचीमध्ये एअ्वाए मीनामी वथक्‍छा तक्‍पम‍ी राज्यबीअ् माःरी ताक्‍पा माखाक्‍पाधारी सीःमीनीहीने।”

येशूमी रूप फेरालीसाबा

मर्कूस ९:२-८; लूका ९:२८-३२

१७

१ कोओमी छ लेन् द्‍याक्‍पी येशूए पत्रुस, याकूब नुङ् आकोमी वथक्‍पा नेछा यूहन्‍ना तक्‍पनुङ् इक्‍कु भेक्‍कबा बोब्बोपातु त‍़ीखेतुची।

२ अखाचीमी अघि उमी रूप फेरालीसा। तोअ्माङ् उमी ङच्‍याअ् नाम्‍दोअ्नोअ् ङीसा, मोलम् उसेअ् चाङुबा तेःअ् सारुनोअ् बायाप्के पुगा।

३ तोअ्माङ् मोशा नुङ् एलिया उनुङ् यामुधीताचीही अखाचेअ् खाक्‍सुचीमी।

४ पत्रुसए येशू कोरोअ् लीत्‍तु, “प्रभु, इकीन् कुबीअ् नोअ् चुःमा नुःअ्। आनेअ् मीत्‍तुनाभने, कङेअ् कुबीअ् सुम्जी चुःथाम् हेक्‍‍कुहुङ्ने, इक्‍कु आम्मी योक्‍सेअ्, इक्‍कु मोशामी नुङ् इक्‍कु एलियामी योक्‍सेअ्।”

५ पत्रुस यामुसा-यामुसालोअ्नोअ्, सारुनोअ् बायाप्पा खीम्‍सुवाए अखाची द‍ेःब्‍धेतुची, मोलम् आको खीम्‍सुवाबाङ् इक्‍कु कोरोक्‍पा सम्‍ला ताअ्आ, “कोओ कङेअ् नेच्‍चाकुक्‍‍पा कङी वथक्‍छा ने, कोओनुङ् का आक्‍खै खुशी यीङ्‍ङाअँ, कोसेअ् इःकुहु खनावा येनानुम्‍ये।”

६ सीच्‍चेचेअ् कोओ येनुची, तोअ्माङ् अखाची धेरुअ्नोअ् कीस्‍सीआमीमाङ् पोब्‍दारामी।

७ तोकोना येशू ताअ्आमाङ् दील्‍लाप्‍तोअ् अखाची लीत्‍तुची, “पोःगानीये, अकीस्सीआनीये।”

८ पोःअ्लीतामीमाङ् अखाचेअ् खाक्‍सुचीलो गो येशूतेअ् खाक्‍सुची, अरु असा ने माखाक्‍सुचीमी।

९ उची बोब्बोपाबाङ् माःरी कुक्‍‍सामीलो, येशूए अखाची अग्गे पीत्‍तुची, “मीनामी वथक्‍छा सीःमाङ्वालम् जिउँदो पुअ्नोअ्माङ् मापोःक्‍पाधारी आनीसेअ् खाक्‍सानुप्पा कोओ दर्शन असा ने अइःतानुप्चे।”

१० मोबाके सीच्‍चेचेअ् उ कोरोअ् इःतोअ् छीमुची, “शास्त्रीचेअ् पहिले एलिया तामापुअ्नोअ् नेमाङ् मालेअ्मा इःकुचीबा?”

११ उसेअ् अखाची लीत्‍तुची, “हँ, एलिया ताअ्, मोलम् आकोसेअ् छप्‍प‍ै खनावा तोङ‍्कुहुने।

१२ तोकोना कङेअ् आनीन् लीक्‍कानीन्, एलिया पैल्हे नोअ् ताखेअ्इता, तोअ्माङ् मीनाचेअ् आको चीनामामुःसुची, तोकोना अखाचेअ् इमाक्‍‍तोअ् मीत्‍तुचीलो आको मोरोअ्नोअ् मुःसुची। मोरोअ्नोअ् मीनामी वथक्‍छाए ने अखाचीमी हुक्‍‍पाङ् कष्‍ट आङ्मा पुअ्नोक्‍‍पाने।”

१३ मोबाके उसेअ् बप्‍तिस्मा पीक्‍कबा यूहन्‍नामी न‍़ीक्‍थुप्‍पी इःकुबा रीछ नेमाङ् सीच्‍चेचेअ् वाबुची।

भूत तुप्सीकबा वेच्‍चा पीच्‍छा नुःलीताबा

मर्कूस ९:१४-२९; लूका ९:३७-४३

१४ तोअ्माङ् उची मीनाचीमी ओइरु पुक्‍थाप्‍पी ताअ्आमीलो इप्‍पाङ् मीना येशूबीअ् ताअ्आमाङ् घुँडा त‍़ोक्‍तोअ् कोरोअ् लीत्‍तु,

१५ “प्रभु, कङी वथक्‍छा नम्‍नम् मीस्‍सीपीअ्माये, मालेअ्माभने आको नप्‍तेपा तेम्‍कुमाङ् धेप्‍प‍़ कष्‍ट आङ्‍धीङ्‍कुबा। आको कोइबेले म‍़ीबीअ् सीअ्नो, मोलम् कोइबेले कुङ्वाबीअ् बेन्‍नो।

१६ कङेअ् आको आम्मी सीच्‍चेचीबीअ् याक्‍तेतुङ्, तोकोना अखाचेअ् आको मानुःलीमीहीसुची।”

१७ तोअ्माङ् येशूए लीत्‍तुची, “नुःरो विश्‍वास मामुःहीकाह नुङ् नहोरी पुस्तामी मीना चो, का आनीन्‍नुङ् हानीम्धारी चुःम‍ामाङ् आनीन् आङ्मानीही? हाबा आको काबीअ् त‍़ीक्‍तेतानुम्‍ये।”

१८ येशूए भूत पेःतु, तोअ्माङ् आको वेच्‍चा पीच्‍छालम् आको अप्पोकामाङ् खैता। आकोबेले नोअ् आको वेच्‍चा पीच्‍छा नुःलीअ्इता।

१९ मोबाके आसेअ् ने मालेःतोअ्ये सीच्‍चेची येशूबीअ् ताअ्आमी, मोलम् छीमुची, “एकाए आको मालेअ्मा मालाःलीहीसुकबा?”

२० उसेअ् अखाची लीत्‍तुची, “आनीसेअ् नुःरो विश्‍वास मामुःहीसानुप्पासेअ् ने। नीच्‍चानोअ् कङेअ् आनीन् लीक्‍कानीन्, पासइमी चसीदोक्‍पा आनीमी विश्‍वास चुःक्‍पा गो, आनीसेअ् कोओ बोब्बोपा ‘कुबाङ् खैते’ लीत्‍तानुम् भने, आको खैनोक्‍‍पाने। आनीसेअ् अमुःहीमाह याव इमाङ्ने माअ्अँ।

२१ [मोरोहोसाङ् ने कोरोक्‍पा खाले भूतचैँ प्रार्थना नुङ् उपवासए तेअ् य‍़ीअ्हीअ्।”]

येशूए होनेअ् तक्‍पम‍ी सीःमाङ्वामी न‍़ीक्‍थुप्‍पी इःसुबा

मर्कूस ९:३०-३२; लूका ९:४४-४५

२२ उची गालीलबीअ् खोमामीलो येशूए सीच्‍चेची लीत्‍तुची, “मीनामी वथक्‍छा मीनाचेअ् लब्‍भुङ्‍लीतुची।

२३ तोअ्माङ् अखाचेअ् उ सेक्‍कुचीबाने, तोकोना सुङ्बोम् लेन्‍बीअ् उ जिउँदो पुअ्नोअ्माङ् पोःअ्नोक्‍‍पाने।” कोओ येम्‍मादोहो उमी सीच्‍चेचीमी न‍़ीङ्वा खाबा।

परमेश्‍वर पुजेमुःथाम् ख‍़ीम्‍मी कर

२४ येशू नुङ् उमी सीच्‍चेची कफर्नहुमबीअ् ताअ्आमी, तोअ्माङ् परमेश्‍वर पुजेमुःथाम् ख‍़ीम्‍मी कर लाःकाहचेअ् पत्रुसबीअ् ताअ्आमीमाङ् छीमुची, “इमाङ‍् आनीमी गुरुए कर फोङुनी हे?”

२५ आकोसेअ् इःसु, “फोङ‍्कुहुदे।”

पत्रुस ख‍़ीबीअ् वाङामाङ् येशूए आको पहिले लीत्‍तु, “सिमोन, आनेअ् इमाङ‍् मीक्‍कुन्‍बा? खाम्‍पुम्‍माबीही हाङ्चेअ् कर असालम् लाःकुचीही? तक्‍पम् वथक्‍छाचीलम् लु अरुचीलम्?”

२६ “अरुचीलम्” पत्रुसए झ्‍वाप पीत्‍तु।

येशूए आको लीत्‍तु, “आकोरोअ् ने भने वथक्‍छाचेअ् गो कर अफोङ्माहोसाङ् नुःक्‍पारीछ।

२७ तोकोना अखाची इकीबाङ् माहाङ्ये माच्‍चुमीहोउ इःतोअ्, बाजुवाबीअ् खरेमाङ् ख्‍याअ्वा वेने, तोअ्माङ् ख्‍याअ्वाबीअ् सीक्‍कबा पहिलाबा ङा याक्‍तेते। आकोमी या आग्बोकुनालो आनेअ् इक्‍कु चाँदीमी ढेकी तोक्‍कुनाबाने, आको याखेतेमाङ् आम्मी नुङ् कङी योक्‍सेअ् अखाची पीत्‍तुचे।”

स्वर्गमी राज्यबीअ् छप्‍पैभन्दा धेप्‍प‍़ असालो?

मर्कूस ९:३३-३७; लूका ९:४६-४८

१८

१ मोरोअ्लोअ्नोअ् सीच्‍चेची येशूबीअ् ताअ्आमीमाङ् छीमुची, “स्वर्गबीपा राज्यबीअ् छप्‍पैभन्दा धेप्‍प‍़ असालो?”

२ उसेअ् इप्‍पाङ् छाचा छेःतुमाङ् उचीमी माझाबीअ् येब्‍मीतु,

३ मोलम् लीत्‍तुची, “नीच्‍चानोअ् कङेअ् आनीन् लीक्‍कानीन्, तक्‍पम‍ी न‍़ीङ्वा फेङ‍्कानुम्माङ् खआ छाचाचीदोअ्नोअ् मापुगानी भने, हानीम् ने स्वर्गमी राज्यबीअ् आनीन् बेनानीनीहीने।

४ मोसेअ्नोअ् कोओ छाचादोअ्नोअ् तक्‍पनोअ् नम्र पुक्‍कबाचैँ स्वर्गमी राज्यबीअ् छप्‍पैभन्दा धेप्‍प‍़ पुअ्नोक्‍‍पाने।

५ कङी न‍़ीक्‍पी कोरोक्‍पा इक्‍कु छाचा ग्रहण मुःकबासेअ् कङा ग्रहण मुःङाअँ।

हीःवामाङ् मुःमीकबा जाँच

मर्कूस ९:४२-४८; लूका १७:१-२

६ “तोकोना आसेअ् काबीअ् विश्‍वास मुःकबा खआ मेछुके छाचाचीमध्ये इप्‍पाङ् हीःवामाङ् मुःमीकुलो, आको गो उमी पेअ्लाबीअ् धेप्‍प‍़ ल‍़ीङ्दुअ् थुअ्मामाङ् लुम्‍कबा बाजुवाबीअ् लुम्‍धीमा नुःक्‍पाने।

७ “हीःवामाङ् मुःमीकाह जाँचमी योक्‍सेअ् कोओ खाम्‍पुम्‍मा धिक्‍‍कार! हीःवामाङ् मुःमीकाह जाँच गो तान्‍ताअ्, तोकोना हीःवामाङ् मुःमीअ्मामी योक्‍सेअ् जाँच तेःकबा मीना धिक्‍‍कार!

८ “आम्‍मी हुअ् अथवा लाङ्ए आना हीःवामाङ् मुःमीअ्नो भने, आको ह्‍यागेमाङ् वेल्‍लाक्‍से। हीच्‍चीनोअ् हुअ् अथवा हीच्‍चीनोअ् लाङ्नुङ् हानीम् ने मास्सीःकबा म‍़ीबीअ् सीअ्माभन्दा बरु हुअ् मेद्‍दीके अथवा लाङ् मेद्‍दीके पुअ्मामाङ् जुनीभित्र बेम्मा नोअ् आम्‍मी योक्‍सेअ् नुःक्‍पा ने।

९ आम्‍मी म‍़ीअ्ए आना हीःवामाङ् मुःमीअ्नो भने, आको लाःलीतेमाङ् वेल्‍लाक्‍से। मालेअ्माभने आम्‍मी हीच्‍चीनोअ् म‍़ीअ्नुङ्सुःरी नरकबीअ् वेन्‍धीम्मा खेन्‍तुम्‍माभन्दा बरु इक्‍कु म‍़ीअ्नुङ् जुनीबीअ् बेम्मा आम्‍मी योक्‍सेअ् नुःक्‍पा ने।

१० “चङ्‍खो पुगानीये, आनीसेअ् खआ मेछुकेचीमध्ये इप्‍पाङ् ने अफेस्सीतानुप्चे। मालेअ्माभने कङेअ् आनीन् लीक्‍कानीन्, अखा छाचाचीमी स्वर्गदूतचेअ् स्वर्गबीअ् चुःकबा कङी पापा नीम्‍माङ् तुब्धीङ्‍कुची।

११ [मालेअ्माभने मीनामी वथक्‍छा माःखेकाहची लेत्‍चामीसी ताअ्आबा ने।]

माःखेकबा भेडामी सन्था

लूका १५:१-७

१२ “आनीसेअ् इमाङ‍् मीक्‍कानुप्पा? कोइ मीनाए सइ कोत‍़ा भेडाचीबीअ् इक्‍कु ङाङ‍्लेरा भने, आकोसेअ् उनान्सय कोत‍़ा भेडाची यैदालोङ् बोब्बोपातुगे खेअ्नोमाङ् आको भेडा योगुनीबा हे?

१३ उसेअ् आको योक्‍तोकु भने, नीच्‍चानोअ् कङेअ् आनीन् लीक्‍कानीन्, अखा माङाङ‍्ल्‍हेकाह उनान्सय कोत‍़ा भेडाची भन्दा उसेअ् योक्‍तोकुबा आको इक्‍कु भेडामी योक्‍सेअ् उ धेरुअ् रमालीअ्।

१४ कोरोअ्नोअ् स्वर्गबीअ् चुःकबा आनीमी पापाए ने खआ मेछुकेचीमध्ये इप्‍पाङ् ने सुद‍्धम् मापुअ्येमाच्‍चुहोउ नेबा मीक्‍कु।

हीःवामाङ् मुःकबा वथक्‍पा नेछा

लूका १७:३

१५ “आम्मी वथक्‍पा नेछाए आम्मी विरूद्धबीअ् हीःवामाङ् मुःसु भने, खरेमाङ् आनाची ह‍़ी‍क्‍पाङ‍् तेअ् चुःक्‍चीनालो उमी फत्‍तुर खाङ्मीते। उसेअ् आम्मी खनावा येनु भने, आम्मी वथक्‍पा नेछा आम्मीनोअ् पुगा।

१६ तोकोना उसेअ् मायेनु भने, तक्‍पनुङ् अरु इप्‍पाङ् अथवा ह‍़ी‍क्‍पाङ‍् त‍़ीखेतुचेमाङ् खरे, कोओपारे ह‍़ी‍क्‍पाङ‍् अथवा सुम्बाङ् साछी युक्‍सुचेमाङ् छप्‍प‍ै खनावा पक्‍‍का मुःसे।

१७ उसेअ् अखाचीमी खनावा ने येम्‍मा मानामामुःसु भने, आको खनावा मण्डलीबीअ् इःसे। उसेअ् मण्डलीए इःकुबा खनावा ने येम्‍मा मानामामुःसु भने, उ आम्मी योक्‍सेअ् परमेश्‍वर मानामामुःकबा नुङ् कर लाःकबादोअ् मापुअ्होउ।

१८ “नीच्‍चानोअ्, कङेअ् आनीन् लीक्‍कानीन्, आनीसेअ् खाम्‍पुम्‍माबीअ् इमाङ‍् थुप्कानुम्‍लो, आको स्वर्गबीअ् थुब्‍इनोक्‍‍पाने, तोअ्माङ् आनीसेअ् खाम्‍पुम्‍माबीअ् इमाङ‍् वाग्बोकानुम्‍लो, आको स्वर्गबीअ् वाग्बोअ्इनोक्‍‍पाने।

१९ “होनेअ् कङेअ् आनीन् लीक्‍कानीन्, खाम्‍पुम्‍माबीअ् आनाची ह‍़ी‍क्‍पाङ‍् इक्‍कु न‍़ीङ्वा पुक्‍तोअ् इमाङ‍् कोअ् ङागाचुना भने, स्वर्गबीअ् चुःकबा कङी पापाए आनाचीमी योक्‍सेअ् मुःबीनोक्‍‍चीहीने,

२० मालेअ्माभने हाबीअ् ह‍़ी‍क्‍पाङ‍् अथवा सुम्बाङ् कङी न‍़ीक्‍पी खोम्‍नोअ्मीलो, आकोबीअ् का अखाचीमी माझाबीअ् चुःङाअँ।”

क्षमा मापीक्‍कबा सेउतेमी सन्था

लूका १७:४

२१ मोबाके उबीअ् ताअ्आमाङ् पत्रुसए लीत्‍तु, “प्रभु, कङी वथक्‍पा नेछाए कङी विरूद्धबीअ् एअ्वा खेप्‍पाधारी हीःवामाङ् मुःसु भने कङेअ् आको क्षमा मुःम्‍बा? इमाङ‍् सात खेप्‍पाधारी?”

२२ येशूए आको लीत्‍तु, “कङेअ् आना लीअ्नोअ्ना, सात खेप्‍पातेअ् हेअ्‍नी, तोकोना सत्तरी गुणा सात खेप्‍पा आनेअ् क्षमा पीअ्मापुअ्नो।

२३ “मोसेअ्नोअ् स्वर्गबीपा राज्यचैँ तक्‍पम‍ी सेउतेचीनुङ् हीसाप लाःमा योक्‍कबा इप्‍पाङ् हाङ्नुङ् दाँजे मुःहीअ्।

२४ आको हाङ्ए हीसाप लाःलीङ्‍कुमाङ्, दश हजार सुनमी ढेकी नाअ् लाःखेकबा इप्‍पाङ् मीना उबीअ् मीनाचेअ् त‍़ीक्‍तेतुची।

२५ तोकोना आको नाअ् याखेकबा मीनाए नाअ् माफोङ‍्हीसुबासेअ् आकोमी मालिकए, आको ओप्‍तक्‍पेअ्, आकोमी थप्मा नुङ् ओप्‍छाची तोअ्माङ् आकोनुङ् चुःकाह छप्‍प‍ै देल्‍लोङ् तक्‍पम‍ी नाअ् केल्‍लीमामी हुकुम मुःसुची।

२६ मोबाके आको सेउतेए मालिकमी अघि घुँडा त‍़ोक्‍तोअ् कोरोअ् लीत्‍तु, ‘मालिक, मेछुअ् समइधारी हुक्‍‍पीअ्माये, कङेअ् आम्‍मी छप्‍प‍ै नाअ् फोङ‍्कुहुङ्ने।’

२७ मोबाके मालिकए नम्‍नम् मीस्‍सीतुमाङ् नाअ् फोङ्मा मापाब्‍ये आको सेउते यैतु।

२८ “तोकोना आको सेउते आकोबाङ् खरालो तक्‍पलम् इअ् सइ चाँदीमी ढेकी नाअ् लाःकबा इप्‍पाङ् तक्‍पमीन् लकम् लाप्‍पी तुप्‍पु। तोअ्माङ् आकोसेअ् नाअ् लाःकबा तक्‍पम् लकम्‍मी घोक्रोबीअ् लबुमाङ् कोरोअ् लीत्‍तु, ‘कालम् याखेतुना‍बा नाअ् वाअ्ल्याक्‍तोअ् फोङे।’

२९ नाअ् लाःकबासेअ् तक्‍पम‍ी लकम्‍मी अघि घुँडा त‍़ोक्‍तोअ् कोरोअ् लीत्‍तु, ‘मीः समइधारी हुक्‍‍पीअ्माये, कङेअ् आम्‍मी छप्‍प‍ै नाअ् फोङ‍्कुहुङ्ने।’

३० तोकोना आको मानामाल्‍ली, तोअ्माङ् नाअ् माफोक्‍सीपाधारी उ याखेतुमाङ् झ्यालखानाबीअ् छ्याक्‍तीसु।

३१ “आकोमी लकम् सेउतेचेअ् अखा छप्‍प‍ै खनावा खाक्‍सुचीमाङ् उचीमी न‍़ीङ्वा सारुनोअ् तुक्‍का। अखाची खरामीमाङ् आकोबीअ् पुक्‍‍काहदोअ् छप्‍प‍ै खनावा तक्‍पम‍ी मालिक दुप्‍पीतुची।

३२ मोबाके मालिकए आको सेउते छेःतुमाङ् लीत्‍तु, ‘आना दुष्‍ट सेउते, आनेअ् कानुङ् बिन्ती मुःसाना, तोअ्माङ् कङेअ् आम्मी नाअ् फोङ्मा मापाप्कबा मुःबीताना।

३३ कङेअ् आना नम्‍नम् मीस्‍सीतीतोअ्नोअ् आनेअ् ने आम्‍मी लकम् सेउते नम्‍नम् मीस्‍सीअ्मा मापाप्पा हे?’

३४ तोअ्माङ् आकोमी मालिक हाङुमाङ् आकोसेअ् छप्‍प‍ै नाअ् माफोक्‍पाधारी झ्यालखानाबीअ् छ्याक्‍तीसु।

३५ “आनीसेअ् तक्‍पम‍ी वथक्‍पा नेछा तक्‍पम् न‍़ीङ्वालम् नोअ् क्षमा मापीत्‍तानुप्‍ची भने, स्वर्गबीअ् चुःकबा कङी पापाए ने आनीन् मोरोअ्नोअ् मुःकानीहीने।”

थप्पा थप्मा फअ्ल्हेअ्मामी न‍़ीक्‍थुप्‍पी

मर्कूस १०:१-१२

१९

१ येशूए खआ खनावा इःसाक्‍‍सुमाङ्, उ गालीलबाङ् यर्दनपारि यहूदियामी इलाकायुगे खरा।

२ मीनाचीमी धेप्‍प‍़ ओइरुचेअ् उ त‍़ीङुची, तोअ्माङ् आकोबीअ् उसेअ् मीनाची नुःलीमीतुची।

३ फरिसीची येशूबीअ् ताअ्आमीमाङ् उ जाँचे मुःमामी योक्‍सेअ् उ छीमुची, “इमाक्‍‍तोक्‍पा कारणए होसाङ् ने तक्‍पम‍ी थप्मा यैअ्मा नुःक्‍पा हे?”

४ तोकोना उसेअ् लीत्‍तुची, “छप्‍प‍ै कोअ् बनामुःकबासेअ् सुरुबीअ् नोअ् वथक्‍पा नुङ् मीम्‍छा बनामुःसुची इःतोअ् इमाङ‍् आनीसेअ् पोद‍़ामामुःतीतानुप्पा हे?

५ तोअ्माङ् उसेअ् लीत्‍तुची, ‘मोसेअ्नोअ् मीनाए तक्‍पम‍ी पापा नुङ् मामा यैकुचीमाङ् तक्‍पम‍ी थप्मानुङ् तोङ्धीन्‍नोक्‍‍ची, तोअ्माङ् अखा ह‍़ी‍क्‍पाङ‍् इक्‍कुनोअ् सरील पुअ्नोक्‍‍चीहीने।’

६ अखाची हो हीच्‍ची हेच्‍चीनी, तोकोना इक्‍कुनोअ् सरील पुअ्नोक्‍‍ची। मोसेअ्नोअ् परमेश्‍वरए इक्‍कुनोअ् बनामुःसुचीही अखा ह‍़ीक्‍‍पाक्‍‍ची मीनाए माफअ्ये माच्‍चुचीहोउ।”

७ अखाचेअ् उ लीत्‍तुची, “यैअ्मामी छाअ्प्‍माल‍़ीङ् पीअ्मामाङ् मीनाए तक्‍पम‍ी थप्मा यैअ्मा नुःअ् इःतोअ् मोशाए मालेअ्मा मीनाची अग्गे पीत्‍तुचीही?”

८ उसेअ् अखाची लीत्‍तुची, “आनीमी न‍़ीङ्वा लोकोअ्वादोक्‍पा पुअ्नोक्‍‍पासेअ् नोअ् आनीन् थप्मा यैअ्मामी अग्गे मोशाए पीत्‍तानीही ने। तोकोना पैल्हेलम् नोअ् कोरोक्‍पा माच्‍चु।

९ कङेअ् आनीन् लीक्‍कानीन्, व्यभिचारमी कारणबाहेक अरु कारणए तक्‍पम‍ी थप्मा यैकुमाङ् अर्कु सुरीखा मुःकबा मीनाए व्यभिचार मुःकु। [तोअ्माङ् थप्पालम् यैइपलाअ्वा मीम्‍छा सुरीखा मुःकबा मीनाए ने व्यभिचार मुःकु।]”

१० सीच्‍चेचेअ् उ लीत्‍तुची, “थप्पा थप्मामी माझाबीपा खनावा कोरोक्‍पानोअ् भने गो, सुरीखा मामुःबलाअ्वानोअ् नुःअ्।”

११ येशूए अखाची झ्‍वाप पीत्‍तुची, “छुत्‍तीङ् मीनाचेअ् कोओ खनावा ग्रहण मुःहीसुचीनी। तोकोना परमेश्‍वरबाङ् कोओ खनावा तोक्‍काह मीनाचेअ् तेअ् ग्रहण मुःहीकुची।

१२ मालेअ्माभने कोइ लोलीन्‍नोअ्मीलो नोअ् नपुंसक पुअ्नोअ्मी, कोइचैँ मीनाए नपुंसक बनामुःकुचीही पुअ्नोअ्मी मोलम् कोइचैँ स्वर्ग राज्यमी योक्‍सेअ् तक्‍पनोअ् नपुंसक पुअ्नोअ्मी। हो कोओ खनावा ग्रहण मुःहीकबाए ग्रहण मामुःसुहोउ।”

छाचाची येशूए अलाङ् पीत्‍तुचीही

मर्कूस १०:१३-१६; लूका १८:१५-१७

१३ मीनाचेअ् तक्‍पम‍ी छाचाचीबीअ् हुअ् युक्‍तोअ् येशूए प्रार्थना मामुःबीतीकाहोउ नेमाङ् उबीअ् त‍़ीक्‍तेतुचीमीही। तोकोना सीच्‍चेचेअ् अखा मीनाची पेःतुचीमी।

१४ तोकोना येशूए लीत्‍तुची, “छाचाची काबीअ् तामीतानुप्चे, अखाची अछ्यागानुप्चे। मालेअ्माभने स्वर्गमी राज्य कोरोहोचीमीनोअ् ने।”

१५ तोअ्माङ् अखाचीबीअ् तक्‍पम‍ी हुअ् युक्‍सुमाङ् उ आकोबाङ् खरा।

सप्चाकबा वेच्‍चा

मर्कूस १०:१७-३१; लूका १८:१८-३०

१६ इप्‍पाङ् मीना येशूबीअ् ताअ्आमाङ् उ लीत्‍तु, “गुरु, हानीम् ने मास्सीःकबा जुनी कङेअ् तोअ्मामी योक्‍सेअ् इमाङ‍् नुःयाव मुःमापुअ्नोक्‍‍पा?”

१७ येशूए आको लीत्‍तु, “नुःकबा इमाङ‍् नेमाङ् कङा मालेअ्मा छीम्‍ङाअँन्‍बा? नुःकबा गो इप्‍पाङ्तेअ् चुःअ्। तोकोना जुनीबीअ् बेम्मा मीन्‍नोअ्ना भने, आनेअ् अग्गेह मानामुःमापुअ्नो।”

१८ आकोसेअ् उ लीत्‍तु, “माक्‍तोहो-माक्‍तोहो अग्गे चैँ?”

येशूए लीत्‍तु, “आना मीना असेदे, व्यभिचार अमुःसे, अखुःसे, होरोङ् साछी अपीत्‍ते,

१९ तक्‍पम‍ी पापा नुङ् मामामी योङ् मुःसे, मोलम् तक्‍पम‍ी बुदीअ्क्‍छा तक्‍पदोअ्नोअ् नेच्‍चे।”

२० आको वेच्‍चा मीनाए उ लीत्‍तु, “खआ छप्‍प‍ै कङेअ् मानामुःइतुङ्। हो कङेअ् मुःमा पुक्‍कबा इमाङ‍् चुःक्‍पा?”

२१ येशूए आको लीत्‍तु, “आना नुःलो पुअ्मा मीन्‍नोअ्ना भने, खरेमाङ् आनानुङ् चुःकाह दोअ् छप्‍प‍ै देल्‍लाक्‍सेमाङ् गरीपची पीत्‍तुचे, तोअ्माङ् आनेअ् स्वर्गबीपा छेबेवा तोक्‍कुनाबाने। तोअ्माङ् ताअ्एमाङ् कङा त‍़ीङ्माये।”

२२ आको वेच्‍चा मीनाए येशूए इःसुहु खनावा येनु, मोलम् दुक्‍खी पुगामाङ् खैता, मालेअ्माभने आकोमी धेरुअ् नोअ् छेबेवा चुअ्आ।

२३ तोअ्माङ् येशूए तक्‍पम‍ी सीच्‍चेची लीत्‍तुची, “नीच्‍चानोअ् कङेअ् आनीन् लीक्‍कानीन्, स्वर्गमी राज्यबीअ् सप्चाकबा मीना बेम्मा एअ्वा गाह्रो पुअ्नोक्‍‍पा!”

२४ होनेअ् कङेअ् आनीन् लीक्‍कानीन्, “सप्चाकबा मीना परमेश्‍वरमी राज्यबीअ् बेम्माभन्दा गो बरु छामेअ्मी साःखी लेत्‍तीथाप्‍पाङ् उँट लेखेअ्मा ताःलेअ्नो।”

२५ कोओ येनुचीमाङ् कोद्‍द‍़ो अखेतोअ् सीच्‍चेचेअ् उ छीमुची, “आकोरोअ्भने आसेअ् मुलुवा तोअ्हीकुबा त?”

२६ तोकोना येशूए अखाची कोरोअ् खाक्‍तोअ् लीत्‍तुची, “कोओ गो मीनाचीमी योक्‍सेअ् अपुअ्हीमाबा खनावा ने, तोकोना परमेश्‍वरमी योक्‍सेअ् गो छप्‍प‍ै खनावा पुअ्हीअ्।”

२७ तोअ्माङ् पत्रुसए उ लीत्‍तु, “खाक्‍से, एकाए छप्‍प‍ै कोअ् यैदाउकामाङ् आम्‍मी द्‍याक्‍पी लगालीअ्इतीका। एकाए चैँ इमाङ‍् तोक्‍कुकाह?”

२८ येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, कङा त‍़ीङ‍्कबा आनीन् छप्‍प‍ै ओप्‍चोङ् जुगबीअ् मीनामी वथक्‍छा तक्‍पम‍ी महिमामी सिंहासनबीअ् पेन्‍नोअ्लो आनीन् ने इस्राएलमी बारो कुलमी नीया मुःतोअ् सिंहासनबीअ् पेङ्‍कानीहीने।

२९ कङा विश्‍वास मुःङाअँनीपासेअ् ख‍़ीम् अथवा बु-नेछा अथवा ना-नेछा अथवा पापा अथवा मामा अथवा पछाची अथवा जग्गा जीमीन् यैकबासेअ् सइ गुणा ल्‍हेअ्लो तोक्‍कुबाने, मोलम् हानीम् ने मास्सीःकबा जुनीमी अधिकार तोक्‍कुबाने।

३० तोकोना धेरुअ् जना पहिला पुक्‍काहची द्‍याक्‍पी पुअ्नोअ्मीहीने, मोलम् द्‍याक्‍पी पुक्‍काहची पहिला पुअ्नोअ्मीहीने।”

अङ‍्गुरखाबीअ् याव मुःकाहचीमी सन्था

२०

१ “स्वर्गमी राज्य भ्यास्‍सेरी तक्‍पम‍ी अङ‍्गुरखाबीअ् याव मुःकाहची मुःमासीङ्बीअ् याव मुःमीसी बैरा अप्पोकबा जीमीन्मी इप्‍पाङ् मालिकदोक्‍पा ने।

२ याव मुःकाहचेअ् इअ् लेन्बीअ् तोअ्माह मुःमासीङ् कोरोअ् ने इःतोअ् उसेअ् अखाची तक्‍पम‍ी अङ‍्गुरखाबीअ् याव मुःसी पाङ्‍हाक्‍सुची।

३ “नौ बजेयुगे मालिक हाटयुगे अप्पोका, आकोरोअ्लोअ् हाटयुगे अरु मीनाची मोरोअ्नोअ् येब्‍धीतामीही खाक्‍सुची,

४ तोअ्माङ् उसेअ् अखाची लीत्‍तुची, ‘आनीन् ने अङ‍्गुरखाबीअ् खरानीये, मोलम् कङेअ् आनीन् खेच्‍चालोक्‍पा तोअ्मासीङ् पीक्‍कानीहीने।’

५ तोअ्माङ् अखाची यावबीअ् खरामी।

“होनेअ् उसेअ् बारो बजेयुगे नुङ् सुङ्बोम् बजेयुगे बैरा अप्पोकामाङ् मोरोअ्नोअ् मुःसु।

६ पाँच बजेयुगे उ बैरा अप्पोका बेलेअ् ने उसेअ् अरुची येब्‍धीतामीही तुप्‍पुची, तोअ्माङ् अखाची लीत्‍तुची, ‘आनीन् मालेअ्मा लेल्‍लेन् मोरोअ्नोअ् येब्‍धीङ‍्कानीही?’

७ “अखाचेअ् उ लीत्‍तुची, ‘आसेअ् ने एका मुःमासीङ्बीअ् याव मुःमा मापीत्‍तीतीका।’

“उसेअ् अखाची लीत्‍तुची, ‘आनीन् ने अङ‍्गुरखाबीअ् खरानीये।’

८ “वाथक्‍सी युसुमाङ् मालिकए अङ‍्गुरखाबीअ् याव मुःकाहचीमी रेखदेख मुःकबा लीत्‍तु, ‘द्‍याक्‍पी ताकाह याव मुःकाहचीलम् पहिला ताकाह याव मुःकाहची छप्‍प‍ै छेःतुचेमाङ् अखाचीमी मुःमासीङ् पीत्‍तुचे।’

९ “पाँच बजेयुगे ताअ्आमीमाङ् याव मुःकाह छप्‍पैसेअ् लेल्‍लेन्मीनोअ् मुःमासीङ् तोक्‍कुची।

१० मोबाके पहिले याव मुःसी खेक्‍काहची ताअ्आमी। अखाचेअ् गो अरुचेअ् भन्दा धेरुअ् मुःमासीङ् तोक्‍कुका नेमाङ् मीत्‍तुचीबा, तोकोना अखा छप्‍पैसेअ् ने इअ् लेन्‍मी मुःमासीङ् तोक्‍कुची।

११ मुःमासीङ् तोक्‍कुचीमाङ् जीमीन्मी मालिकमी विरोधबीअ् अखाची ङेल्‍लीतामी।

१२ अखाचेअ् लीअ्लीतुची, ‘एकाभन्दा द्‍याक्‍पी याव मुःसी ताकाह खचेअ् इअ् घण्टा तेअ् याव मुःसुची, तोकोना त‍़ीक्‍त‍़ीङ्ए नाप्‍पी लेल्‍लेन् भारी खीत्‍तोअ् याव मुःकबा एकाए दोअ्नोअ् आनेअ् अखाची ने मुःमासीङ् पीत्‍तुचीना।’

१३ “तोकोना उसेअ् अखाचीमध्येबीपा इप्‍पाङ् झ्‍वाप पीत्‍तु, ‘लकमो, कङेअ् आनाबीअ् इमाङ्ने इ़ःलो मामुःतीअ्ङा। इमाङ‍् आनेअ् लेल्‍लेन् याव मुःकुक्‍‍पामी मुःमासीङ् कोरोअ् नोअ् लाःअ्ना इःतोअ् इःसुन्बा हेअ्नेहे?

१४ आनेअ् तोअ्माबा मुःमासीङ् याखेतेमाङ् खरे। द्‍याक्‍पी याव मुःसी ताकबा ने आना पीत्‍तीतोअ्नोअ् मुःमासीङ् पीअ्मा कङेअ् मीक्‍कुङ्।

१५ काबीअ् एअ्वा चुःअ्लो, आको कङेअ् मीत्‍तीतोअ् मुःहीङानीबा हे? कङेअ् मीत्‍तीतोअ् कोइ पीक्‍कुक्‍‍चीलो आना मालेअ्मा हाङ्नोक्‍‍पा?’

१६ कोरोअ् नोअ् द्‍याक्‍पी पुक्‍काहची पहिला पुअ्नोअ्मीहीने, मोलम् पहिला पुक्‍काहची द्‍याक्‍पी पुअ्नोअ्मीहीने।”

येशूए होनेअ् तक्‍पम‍ी सीःमाङ्वामी न‍़ीक्‍थुप्‍पी इःसुबा

मर्कूस १०:३२-३४; लूका १८:३१-३४

१७ यरूशलेमयुगे माःरी खरामीलो येशूए बारो जना सीच्‍चेची मीः मोअ्योङ्‍के त‍़ीखेतुचीमाङ् अखाची कोरोअ् लीत्‍तुची,

१८ “इकीन् माःरी यरूशलेमयुगे खेक्‍कीहीने। हो मीनामी वथक्‍छा मुद्‍दे पुजारीची नुङ् शास्त्रीचीमी हुक्‍‍पी सीअ्नोक्‍‍पाने, तोअ्माङ् अखाचेअ् उ सेअ्मामी योक्‍सेअ् फत्‍तुर तेःकुचीबाने।

१९ उ इःचामामी, लोअ्मासीङ्ए मोअ्मामी नुङ् क्रूसबीअ् क्‍याङ‍्‍धीमामी योक्‍सेअ् अखाचेअ् अरु तोःखाचीमी हुक्‍‍पी पीक्‍कुचीबाने, तोअ्माङ् सुङ्बोम् लेन्बीअ् उ सीःखेथाप्पाङ् जिउँदो पुअ्नोअ्माङ् पोःअ्नोक्‍‍पाने।”

याकूब नुङ् यूहन्‍नामी बिन्ती

मर्कूस १०:३५-४५

२० मोबाके जब्दियामी वथक्‍छाचीमी मामाए तक्‍पम‍ी वथक्‍छाची येशूमी अघि तेःतुचीमाङ् घुँडा त‍़ोक्‍तोअ् उनुङ् बिन्ती मुःसा।

२१ उसेअ् आको छीमु, “आना इमाङ‍् पाब्‍नोन्‍बा?”

आकोसेअ् उ लीत्‍तु, “आम्‍मी राज्यबीअ् कङी खआ ह‍़ी‍क्‍पाङ‍् वथक्‍छाची इप्‍पाङ् आम्‍मी चुप्‍त‍़‌ीङ‍‍् हुक्‍‍पीअ्युगे तोअ्माङ् इप्‍पाङ् आम्‍मी ब्याङ्माङ् हुक्‍‍पीअ्युगे पेम्‍मीतुचे।”

२२ तोकोना येशूए झ्‍वाप पीत्‍तुची, “आनाची इमाङ‍् ङाअ्धीन्‍नोक्‍‍चीना नेमाङ् आनाचेअ् नोअ् लेःचुनानी। कङेअ् दुङ्मा योक्‍कुक्‍‍पा चोमनी इमाङ‍् आनाचेअ् दुङ‍्हीक्‍‍चुन्‍बा हे?”

अखाचेअ् लीत्‍ताचु, “हेःक्‍‍चुगा।”

२३ उसेअ् लीत्‍तुची, “कङी चोमनी आनाचेअ् दुङ्मा गो हेःक्‍‍चुनाबाने, तोकोना कङी चुप्‍त‍़‌ीङ‍‍् हुक्‍‍पीअ्युगे नुङ् ब्याङ्माङ् हुक्‍‍पीअ्युगे आनाची युङ्मामी खनावा कङी हुक्‍‍पी माअ्अँ। खआ थम् गो कङी पापाए त्‍याद‍़ी मुःसुचीही मीनाचीमी योक्‍सेअ् ने।”

२४ कोओ येनुचीमाङ् अरु दश जना सीच्‍चेची अखा ह‍़ीक्‍‍पाक्‍चीलम् धेरुन् हाङुची।

२५ तोकोना येशूए अखाची छेःतुचीमाङ् लीत्‍तुची, “आनीसेअ् लेन्लेःकानुम्, अरु तोःखाचीमी पाहाङ्चेअ् अखाचीबीअ् नीङ्मेअ्मे शासन मुःकुची, तोअ्माङ् धेप्‍प‍़ मीनाचेअ् अखाचीबीअ् अधिकार मुःकुची।

२६ आनीमी माझाबीअ् कोरोअ् पुअ्नीबाने, तोकोना असा आनीमी माझाबीअ् धेप्‍प‍़ पुअ्मा मीन्‍नोअ्लो, आको आनीमी सेवा मुःकबा पुअ्मापुअ्नो।

२७ आनीमी माझाबीअ् पहिलो पुअ्मा मीङ्‍कबा चैँ आनीमी कमारा पुअ्मापुअ्नो।

२८ मोरोअ्नोअ् मीनामी वथक्‍छा ने सेवा तोअ्मामी योक्‍सेअ् हेअ्‍नी, तोकोना सेवा मुःमामी योक्‍सेअ् नुङ् धेरुअ्नोअ् मीनाची लेत्‍चामीअ्मामी योक्‍सेअ् तक्‍पम‍ी ज्यान पीस्सी ताअ्आबा ने।”

ह‍़ी‍क्‍पाङ‍् म‍़ीक्‍सीपाची नुःलीताचीही

मर्कूस १०:४६-५२; लूका १८:३५-४३

२९ उची यरीहोबाङ् माःरी खरामीलो मीनाचीमी धेप्‍प‍़ ओइरुए उ त‍़ीङु।

३० लाम्‍मी क्‍याक्‍पी पेन्धीङ‍्काह ह‍़ी‍क्‍पाङ‍् म‍़ीक्‍सीपा मीनाचेअ् येशू आको लाप्‍पाङ् माःरी खेअ्नोक्‍‍पा नेबा खनावा येनाचुमाङ् कोरोअ् काःतोअ् पेःदाची, “प्रभु, दाऊदमी वथक्‍छा, कचीगा नम्‍नम् मीस्‍सीअ्माये!”

३१ मीनाचीमी ओइरुए अखाची अकाःसाचे लीत्‍तोअ् पेःतुचीमी, तोकोना अखाची कोरोअ् काःतोअ् झन पेःदाची, “प्रभु, दाऊदमी वथक्‍छा, कचीगा नम्‍नम् मीस्‍सीअ्माये!”

३२ तोअ्माङ् येशू येबामाङ् अखाची छेःतुची मोलम् कोरोअ् लीत्‍तुची, “आनाची इमाङ‍् पाब्‍नोक्‍‍चीनाहँ? आनाचीमी योक्‍सेअ् कङेअ् इमाङ‍् मुःबीअ्माचीनाहँ?”

३३ अखाचेअ् उ लीत्‍ताचु, “हे प्रभु, कचीगा खाक्‍तोहीकबा बनामुःमाये।”

३४ मोबाके उसेअ् नम्‍नम् मीस्‍सीतुचीमाङ् अखाचीमी म‍़ीअ् दील्‍लाप्‍पीतुची, मोलम् मोरोअ्लोअ्नोअ् अखाची म‍़ीअ् द‍ेःअ्हीकबा पुगाची। मोबाके अखाचेअ् उ द‍़्याङ्-द‍़्याङ् त‍़ीङाचु।

यरूशलेमबीअ् येशू इज्जतए बेनाबा

मर्कूस ११:१-११; लूका १९:२८-४०; यूहन्‍ना १२:१२-१९

२१

१ उची यरूशलेम कोअ्योङ्‍केपा जैतून बोब्बोपाबीपा बेथफागे लेत्‍तामीमाङ् येशूए ह‍़ी‍क्‍पाङ‍् सीच्‍चेची कोरोअ् लीत्‍तुचीमाङ् पाङ्‍हाक्‍सुची,

२ “आनाचेअ् खाङ्नोक्‍‍चुन्‍बा आको तेम्‍बीअ् खराचे। तोअ्माङ् मोरोअ्लोअ्नोअ् आनाचेअ् इक्‍कु गदाहा नुङ् आकोमी ओप्‍छा ख्‍याःक्‍भुक्‍पलाअ्वा खाक्‍तोअ्नोक्‍‍चुनाबाने। अखाची हेनानुप्चेमाङ् कुबीअ् काबीअ् याक्‍तेताचे।

३ कोइ मीनाए आनाची इमाङ‍् लीत्‍ताची भने, ‘प्रभु खचीमी खाँचो सीत्‍ता’ लीअ्माबा, तोअ्माङ् आकोसेअ् अखाची वाअ्ल्याक्‍तोअ् पाङ‍्हाङ‍्कुचीहीने।”

४ अगमवक्ताए कोरोअ् इःसुबा खनावा पूरा पुअ्मामी कोरोअ् पुगाबा ने,

५ “सियोनबीही मीनाची लीत्‍तानुप्चे,

‘खाक्‍सानुम्‍ये, आनीमी हाङ‍् आनीबीअ् माःरी ताक्‍पा,

उ नम्र पुक्‍तोअ् गदाहामी चप्पी थाङ्नोअ्माङ्,

गदाहामी ओप्‍छाम् चप्पी थाङ्नोअ्माङ् माःरी ताक्‍पा’।”

६ अखा ह‍़ी‍क्‍पाङ‍् सीच्‍चेची खराचीमाङ् येशूए लीत्‍तुचीदोअ्नोअ् मुःसाचु।

७ अखा ह‍़ी‍क्‍पाक्‍चेअ् गदाहा नुङ् आकोमी ओप्‍छा तेःताचु, तोअ्माङ् अखाचीमी चप्पीतु तक्‍पम‍ी तेःअ् द‍़ीङ‍्धीताचु। तोअ्माङ् आकोमी चप्पी येशू पेना।

८ मीनाचीमी ओइरुबीही धेरुअ्ए तक्‍पम‍ी तेःअ् लाप्‍पी द‍़ीङ्धीतुची, अरुचेअ् चैँ स‍़ीङ्मी हाँगाह च्‍याङुचीमाङ् द‍़ीङ्धीतुची।

९ उमी अघि नुङ् द्‍याक्‍पी लाम्धुकाह मीनाचीमी ओइरुचेअ् कोरोअ् इःतोअ् काःसामी,

“दाऊदमी वथक्‍छा होसन्‍ना!

परमप्रभुमी न‍़ीक्‍पी ताकबासेअ् अलाङ् मातोक्‍कुहोउ!

छप्‍पैभन्दा मुत्‍तु स्वर्गबीअ् होसन्‍ना!”

१० उ यरूशलेमबीअ् बेनालो आको सहरपेच्‍चीबीही मीनाचीमी माझाबीअ् केलेङ्मेलेङ् पुगा। तोअ्माङ् कोओ खनावा येनुचीमाङ् मीनाचेअ्, “कोओ असालो?” इःतोअ् छीमुची।

११ मीनाचीमी ओइरुचेअ् इःसुची, “कोओ गालीलमी नासरतबाङ् ताअ्आबा अगमवक्ता येशू ने।”

येशू परमेश्‍वर पुजेमुःथाम् ख‍़ीबीअ्

मर्कूस ११:१५-१९; लूका १९:४५-४८; यूहन्‍ना २:१३-२२

१२ येशू परमेश्‍वर पुजेमुःथाम् ख‍़ीबीअ् बेना मोलम् आकोबीअ् कोक्‍छुम् खेःकाहची नुङ् देच्‍चाकाहची छप्‍प‍ै आकोबाङ् य‍़ीअ्हाक्‍सुची, मोलम् उसेअ् याङ् लेङ‍्काहचीमी टेबुलह नुङ् परेवा देच्‍चाकाहचीमी पेत्‍थाम्‍ह गोङ्लाक्‍पीतुची।

१३ उसेअ् अखाची लीत्‍तुची, “परमेश्‍वरमी याङेब‍़बीअ् कोरोक्‍पा छाप्‍पलाअ्वा चुःअ्, ‘कङी ख‍़ीम् प्रार्थनामी ख‍़ीम् नेमाङ् चीनालीक्‍पाने।’ तोकोना आनीसेअ् गो कोओ लुप्‍चाकाहचीमी लुम्‍भुअ्मा बनामुःइतानुम्।”

१४ मोबाके म‍़ीक्‍सीपाची नुङ् ओखोङ्‍गेची परमेश्‍वरमी ख‍़ीबीअ् येशूबीअ् ताअ्आमी, तोअ्माङ् उसेअ् अखाची नुःलीमीतुची।

१५ तोकोना मुद्‍दे पुजारीची नुङ् शास्त्रीचेअ् येशूए मुःसुहु इल्‍लासीमी यावह खाक्‍सुची, मोलम् परमेश्‍वर पुजेमुःथाम् ख‍़ीबीअ् छाचाचेअ् “दाऊदमी वथक्‍छा होसन्‍ना!” काःतोअ् पेःदामीही येनुचीमीमाङ् अखाची कोद्‍द‍़ो हाङुची।

१६ तोअ्माङ् अखाचेअ् येशू कोरोअ् लीत्‍तुची, “येङ‍्कुनाहे, खआ छाचाचेअ् माःरी इमाङ‍् इःकुचीही?”

येशूए अखाची लीत्‍तुची, “हँ, माःरी येङ्‍कुङ्। आनीसेअ् धर्मशास्त्रबीअ् पोद‍़ामामुःतीतानुप्पा हे? आकोबीअ् कोओपारे छाप्‍पलाअ्वा चुःअ्,

“‘छाचाची नुङ् दुदु फीप्काहचीम् याप्‍सीमाबाङ्

आनेअ् तक्‍पम‍ी पूरा प्रशंसा लाःलीइतुना’।”

१७ मोबाके उसेअ् अखाची यैदुचीमाङ् सहरबाङ् अप्पोका, तोअ्माङ् बेथानिया खरामाङ् बास पेना।

येशूए वाराफुःमी स‍़ीङ् माक्‍साकुबा

मर्कूस ११:१२-१४, २०-२४

१८ वीन्‍दालप्के सहरयुगे एखरालो येशू सागेअ्सीसु।

१९ लाम्‍मी क्‍याक्‍पी इक्‍कु वाराफुःमी स‍़ीङ् उसेअ् खाक्‍सु। आको स‍़ीङ्मी क्‍याक्‍पी ताअ्आलो उसेअ् आकोबीअ् स‍़ीङ‍्बाअ्बाहेक अरु इमाङ‍् ने मातोक्‍कु। मोबाके उसेअ् आको लीत्‍तु, “होबालम् मुइगे आनानुङ् हानीम् ने चसी मास्सेःयेमाच्‍चु!” आकोरोअ् इःसुमाङ् आको वाराफुःमी स‍़ीङ् वाअ्ल्याक्‍तोअ् लीःप्‍खेतु।

२० कोओ खाक्‍सुचीमाङ् उमी सीच्‍चेची इल्‍लासी यीक्‍तोअ् कोरोअ् इःसुची, “कोओ वाराफुःमी स‍़ीङ् माक्‍तोअ्माङ् कोरोअ् चोप्‍फाङ‍् लीःप्‍खेतुबा?”

२१ तोअ्माङ् येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, आनीसेअ् न‍़ीङ्वाबीअ् शंका मामीअ्ये विश्‍वास मुःसानुम् भने, वाराफुःमी स‍़ीङ् इमाङ‍् पुअ्इतालो, आकोरोक्‍‍तेअ् हेअ्‍नी, तोकोना कोओ बोब्बोपा ‘बोङ्‍लेरेमाङ् बाजुवाबीअ् हेअ्युसी’ लीत्‍तानुम् भने, आको आकोरोअ्नोअ् पुअ्नोक्‍‍पाने।

२२ विश्‍वास मुःकानुम्‍माङ् प्रार्थनाबीअ् ङाकानुहुम् खनावा आनीसेअ् तोक्‍कानुहुम्‍ने।”

येशूमी अधिकार

मर्कूस ११:२७-३३; लूका २०:१-८

२३ येशू परमेश्‍वर पुजेमुःथाम् ख‍़ीबीअ् बेनामाङ् इःतुचीलोअ् मुद्‍दे पुजारीची नुङ् मीनाचीमी धर्म इःकाहची उबीअ् ताअ्आमीमाङ् कोरोअ् लीत्‍तुची, “हाबीपा अधिकारए आनेअ् खआ याव माःरी मुःकुनाहँ, मोलम् आसेअ् आना कोओ अधिकार पीत्‍ताबा?”

२४ येशूए अखाची झ्‍वाप पीत्‍तुची, “कङेअ् ने आनीन् इक्‍कु खनावा छीम्‍कानीहीने। कङा आकोमी झ्‍वाप पीअ्ङानी भने, हाबीपा अधिकारए कङेअ् खआ याव मुःकुहुङ् नेमाङ् कङेअ् ने आनीन् इःकानीहीने।

२५ यूहन्‍नाए पीत्‍तुचीही बप्‍तिस्मा हाबाङ् ताअ्आबा? स्वर्गबाङ् लु मीनाबाङ्?”

तोअ्माङ् अखाची तक्‍प-तक्‍पबीअ् कोरोअ् काःलीतामी, “इकीए स्वर्गबाङ् इःसा भने, आकोसेअ् इकीन् कोरोअ् लीक्‍कीहीने, ‘मोरोअ्भने आनीसेअ् उ मालेअ्मा विश्‍वास मुःसानुम्‍नीपा?’

२६ तोकोना इकीए मीनाबाङ् इःमा भने, इकीन् मीनाचीबाङ् कीस्‍सीकीन्। मालेअ्माभने यूहन्‍ना अगमवक्ता नेमाङ् अखाची छप्‍पैसेअ् विश्‍वास मुःकुची।”

२७ मोसेअ्नोअ् अखाचेअ् येशू लीत्‍तुची, “एकाए लेःसुकानी।”

मोबाके उसेअ् अखाची लीत्‍तुची, “आकोरोअ् भने, कङेअ् ने हाबीपा अधिकारए खआ याव मुःकुहुङ् नेमाङ् आनीन् इःतानीनी।”

ह‍़ी‍क्‍पाङ‍् वथक्‍छाचीमी सन्था

२८ येशूए कोरोअ् इःसु, “आनीमी न‍़ीङ्वाबीअ् इमाङ‍् मीक्‍कानुप्पा? इप्‍पाङ् मीनामी ह‍़ी‍क्‍पाङ‍् वथक्‍छा चुअ्आची। आको मीना तक्‍पम‍ी तुम्‍मी वथक्‍छाबीअ् खरामाङ् लीत्‍तु, ‘वथक्‍पा पछो, आना खरेमाङ् आयु अङ‍्गुरखाबीअ् याव मुःसे।’

२९ उमी वथक्‍छाए झ्‍वाप पीत्‍तु, ‘का खेअ्ङानी।’ तोकोना द्‍याक्‍पी उमी न‍़ीङ्वा एत्‍ताअ्आमाङ् खाबीअ् याव मुःसी खरा।

३० तोअ्माङ् आको मीना अर्कु वथक्‍पा पछाबीअ् खरामाङ् मोरोअ्नोअ् लीत्‍तु, उमी वथक्‍पा पछाए लीत्‍तु, ‘का खेअ्ङाअँ।’ तोकोना याव मुःसी माखेअ्।

३१ हो खची ह‍़ीक्‍‍पाक्‍चीमध्ये हाबीपासेअ् तक्‍पम‍ी पापाए इःसुबा खनावा मानामुःसाचुबा?”

अखाचेअ् इःसुची, “पहिलाबा वथक्‍छाए।”

येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, कर लाःकाहची नुङ् वेश्याची आनीन् भन्दा पहिले परमेश्‍वरमी राज्यबीअ् बेन्‍नोअ्मी।

३२ मालेअ्माभने धर्मती बनामुःकबा लाम् आनीन् खाङ्मीसी यूहन्‍ना ताअ्आबा, तोकोना आनीसेअ् उबीअ् विश्‍वास मामुःसानुम्, तोकोना कर लाःकाहची नुङ् वेश्याचेअ् विश्‍वास मुःसुची। आनीसेअ् आको खाक्‍सानुम्‍माङ् ने हीःवामाङ् यैलोङ् परमेश्‍वरयुगे माएनानी, तोअ्माङ् उसेअ् इःसुहु खनावा विश्‍वास मामुःसानुम्।”

अधे मुःकाहचीमी सन्था

मर्कूस १२:१-१२; लूका २०:९-१९

३३ येशूए लीत्‍तुची, “अर्कु सन्था ने येनानुम्‍ये। उइले-उइले इप्‍पाङ् ख‍़ीबीपा मालिकए अङ्‍गुरमी खेती तीःसु, तोअ्माङ् आकोमी चारैपोत‍़ी बार बाङुमाङ् अङ‍्गुर‍ य‍़ीप्थाम् इक्‍कु कोला त‍़ोसु, मोलम् अङ‍्गुर‍ हुक्‍‍थाम् इक्‍कु फार्दोक्‍चेम् ने हेदु। मोबाके उसेअ् खेती मुःकाहची आको अधेबीअ् पीद‍्दुचीमाङ् तक्‍प इदेन्पीअ्युगे खरा।

३४ अङ‍्गुर‍ तुम्‍मा बेला साप्पुमाङ् तक्‍पम‍ी भाग लाःसी अङ‍्गुरखामी मालिकए तक्‍पम‍ी कमाराची खेती मुःकाहचीबीअ् पाङ्‍हाक्‍सुची।

३५ “तोकोना अखाचेअ् उमी कमाराची लबुचीमीमाङ् कोइ मोगुचीमी, कोइ सेदुचीमी तोअ्माङ् कोइ लोकोअ्वाए चीःबुचीमी।

३६ होनेअ् उसेअ् पैल्हेभन्दा धेरुअ्नोअ् कमाराची पाङ्‍हाक्‍सुची। अखाचेअ् अखा कमाराची ने पैल्हे ताकाहचीदोअ्नोअ् मुःसुचीमी।

३७ द्‍याङ्पी ‘अखाचेअ् कङी वथक्‍छा गो योङ् मुःकुचीबा लु’ इःतोअ् उसेअ् तक्‍पमीनोअ् वथक्‍छा अखाचीबीअ् पाङ्‍हाक्‍सु।

३८ “तोकोना खेती मुःकाहचेअ् अङ‍्गुरखामी मालिकमी वथक्‍छा खाक्‍सुचीमाङ् उची-उचीबीअ् कोरोअ् काःसामी, ‘कोओ गो अङ‍्गुरखामी मालिकमी हकवाला ने। ताअ्आनीये, इकीए कोओ सेअ्मा, तोअ्माङ् आकोमी छेबेवा इकीम् हुक्‍‍पी सीअ्मीअ्मा।’

३९ तोअ्माङ् अखाचेअ् आको अङ्‍गुरखाबाङ् लबुचीमाङ् बैरा लाःलीतुची, मोलम् सेदुची।

४० “हो आको अङ‍्गुरखामी मालिक ताअ्माङ् अखा खेती मुःकाहची इमाङ‍् मुःकुचीही?”

४१ अखाचेअ् उ लीत्‍तुची, “उ ताअ्माङ् अखा दुष्‍टची सुद‍्धम् मुःकुचीहीने, तोअ्माङ् अङ‍्गुरखा अरु मीनाची मुःचामा पीक्‍कुचीहीने। अखाचेअ् अङ‍्गुरखामी मालिकए तोअ्माह चसीमी भाग ठीक समइबीअ् पीक्‍कुचीबाने।”

४२ येशूए अखाची लीत्‍तुची, “इमाङ‍् आनीसेअ् हानीम् ने परमेश्‍वरमी याङेब‍़बीअ् छाप्‍पलाअ्वा खनावा पोद‍़ामामुःतीतानुप्पा हे?

“‘ख‍़ीम् हेक्‍‍काहचेअ् इन्‍नामे इःतोअ् वेल्‍लाक्‍सुचीबा लोकोअ्वा नोअ्

सुरबीअ् युङ्माबा लोकोअ्वा पुगा।

कोओ परमप्रभुए मुःसुबा ने,

तोअ्माङ् कोओ गो इकीमी म‍़ीअ् अघि अखेअ्मीथाम् खनावा ने।’

४३ “मोसेअ्नोअ् कङेअ् आनीन् लीक्‍कानीन्, परमेश्‍वरमी राज्य आनीबाङ् ङाब्‍कुमाङ् आकोबाङ् चसी सेःमीकबा इक्‍कु तोःखा पीअ्इनोक्‍‍पाने।

४४ कोओ लोकोअ्वामी चप्पी हेअ्युकबाचैँ त्याअ्वा-त्याअ्वा पुअ्नोक्‍‍पाने, तोकोना असाबीअ् कोओ लोकोअ्वा हेअ्युलो, कोओ लोकोअ्वाए आको धुलो खअ्मी बनामुःकुबाने।”

४५ मुद्‍दे पुजारीची नुङ् फरिसीचेअ् उसेअ् दुमुहु सन्था येनुची, मोबाके अखाचीमीनोअ् विरोधबीअ् इःधीङ्‍कुबा नेमाङ् लेःतोकुची।

४६ मोसेअ्नोअ् अखाचेअ् उ लब्‍मा योग्‍धीतुचीबा होसाङ् ने अखाची मीनामी ओइरुबाङ् कीस्सीआमीही। मालेअ्माभने मीनाचेअ् उ अगमवक्ता ने मीत्‍तुचीबा।

सुरीखामी भोजमी सन्था

लूका १४:१५-२४

२२

१ तोअ्माङ् येशूए होनेअ् सन्थाहबीअ् अखाची कोरोअ् लीत्‍तुची,

२ “स्वर्गमी राज्य तक्‍पम् वथक्‍छामी सुरीखामी भोज त्‍याद‍़ी मुःकबा इप्‍पाङ् हाङ्नुङ् दाँजे मुःहीअ्।

३ आको हाङ्ए भोजबीअ् ताअ्आनीये लीत्‍तोअ् निम्तो पीत्‍तुचीही मीनाची छेःसीअ् तक्‍पम् कमाराची पाङ्‍हाक्‍सुची, तोकोना अखाची तामा मामीम्‍मी।

४ “होनेअ् आकोसेअ् अरु कमाराची कोरोअ् लीत्‍तोअ् पाङ्‍हाक्‍सुची, ‘निम्तो तोक्‍काह मीनाची लीत्‍तानुप्चे, कङेअ् भोज त्‍याद‍़ी मुःइतुङ्, याम्‍नीका-याम्‍नीकाह जीवाँतची सेदुकाम‍ीमाङ् भोजमी योक्‍सेअ् छप्‍प‍ै कोअ् त्‍याद‍़ी पुखरा। हो सुरीखामी भोज चाःसी ताअ्आनीये।’

५ “तोकोना अखाचेअ् ल्याक्‍खानोअ् मामुःसुची। इप्‍पाङ् तक्‍पम‍ी रोपाअ्युगे मोलम् अर्कु तक्‍पम् व्यापारयुगे खरा।

६ अरुचेअ् चैँ भोज चाःमामी योक्‍सेअ् त‍़ीक्‍सी खेक्‍काह कमाराची लबुचीमीमाङ् बेइज्जत मुःसुचीमी, तोअ्माङ् अखाची सेदुचीमी।

७ मोबाके हाङ‍् हाङ‍ु, मोलम् तक्‍पम् तीलीङ्‍गाची पाङ‍्हाक्‍सुचीमाङ् उमी कमाराची सेक्‍काहची छप्‍प‍ै सेदुचीमीमाङ् अखाची चुःथाम् सहर ने द‍़ीक्‍धाक्‍पीतुचीमी।

८ “मोबाके उसेअ् तक्‍पम‍ी कमाराची लीत्‍तुची, ‘सुरीखामी भोज त्‍याद‍़ी चुःअ्, तोकोना निम्तो तोक्‍काहची भोज चाःमा खेच्‍चालोहोची माअ्आमी।

९ मोसेअ्नोअ् आनीन् धेप्‍प‍़ लाम्‍हअ्युगे खरानीये, मोलम् एअ्वा तुब्कानुप्‍चीलो, अखाची छप्‍प‍ै भोज चाःमामी निम्तो पीत्‍तानुप्चे।’

१० मोबाके अखा कमाराची खरामीमाङ् लाप्‍पी तुप्‍पुचीमीहीदोअ् नुःकबा नुङ् इ़ःकाह छुत्‍तीङ् मीनाची खोमुचीमीमाङ् सुरीखामी ख‍़ीम् ताबाङ्चेअ् चेप्‍पुची।

११ “तोकोना ताबाङ्ची तुब्सी सुरीखामी भोज चाःथाम् ख‍़ीबीअ् हाङ‍् ताअ्आलो, सुरीखाबीअ् चाङ्माह तेःअ् माचाङ्‍कबा इप्‍पाङ् मीना उसेअ् खाक्‍सु।

१२ तोअ्माङ् आको छीमु, ‘लकमो, सुरीखाबीअ् चाङ्माह तेःअ् माचाङ्ये आना इमाक्‍‍तोअ् कुबीअ् ताअ्आन्बा?’ आको मीना गो इमाङ‍् इःम्बा इमाङ‍् अइःम्‍बा पुखरा।

१३ “मोबाके हाङ्ए याव मुःकाहची लीत्‍तुची, ‘आकोमी हुअ्-लाङ् थुबानुम्‍येमाङ् बैरा नाप्‍चीग‍़ीक्‍पाबीअ् वेत्‍तीसानुम्, आकोबीअ् खाब्‍तोअ् क्‍याङ् य‍़ीःक्‍तोअ् माच्‍चुहोउ।’

१४ मालेअ्माभने निम्तो तोक्‍काहची धेरुअ् नोअ् चुःअ्मी, तोकोना स्याक्‍पलाअ्वाची मेछुअ् तेअ् चुःअ्मी।”

रोमी धेप्‍प‍़हाङ् पीअ्मापुक्‍कबा कर

मर्कूस १२:१३-१७; लूका २०:२०-२६

१५ मोबाके फरिसीची खरामीमाङ् उसेअ् इःसुहुनोअ् खनावाबीअ् येशू नाअ्धीमामी योक्‍सेअ् सल्‍ला मुःसामी।

१६ अखाचेअ् तक्‍पम‍ी सीच्‍चेची हेरोद हाङ्मी मीनाचीनुङ्नोअ् उबीअ् पाङ‍्हाक्‍सुचीमी, मोलम् अखाचेअ् उ कोरोअ् लीत्‍तुची, “गुरु, एकाए लेःकुका, आना सत्य ने, तोअ्माङ् आनेअ् परमेश्‍वरमी लाम्‍मी खनावा नुःरो इःअ्नोक्‍‍चीमी। मीनाचेअ् इमाङ‍्-इमाङ‍् इःकुची नेमाङ् आनेअ् ल्याक्‍खा मुःसुनानी। मालेअ्माभने आनेअ् मीना खाक्‍तोअ् याव मुःसुनानी।

१७ मोसेअ्नोअ् एका लीअ्माये, आम्‍मी न‍़ीङ्वाअ्यु इमाङ‍् चुःक्‍पा? रोमी धेप्‍प‍़हाङ् कर फोङ‍्मा नुःक्‍पा लु नुःनीबा?”

१८ तोकोना येशूए अखाचीमी न‍़ीङ्वाबीही इःसुप्पा खनावा लेःतोकुमाङ् कोरोअ् लीत्‍तुची, “आनीन् इःसुप्पानीन्! आनीसेअ् मालेअ्मा कङा जाँचे मुःङाअँनीपा?

१९ कर फोक्‍थाम् इक्‍कु ढेकी कङा खाङ्मीअ्माये।” अखाचेअ् इक्‍कु ढेकी याक्‍तेतुचीमाङ् येशू पीत्‍तुची।

२० तोअ्माङ् येशूए अखाची छीमुची, “कोओ ढेकीबीअ् असामी ङच्‍याअ् चुःक्‍पा? मोलम् असामी न‍़ीङ् छाप्‍पलाअ्वा चुःक्‍पा?”

२१ अखाचेअ् उ लीत्‍तुची, “रोमी धेप्‍प‍़हाङ्मी।”

तोअ्माङ् येशूए अखाची लीत्‍तुची, “मोसेअ्नोअ् इमाङ‍्-इमाङ‍् खनावा रोमी धेप्‍प‍़हाङ्मी लो, उ नोअ् पीत्‍तानुम्‍ये, मोलम् इमाङ‍्-इमाङ‍् खनावा परमेश्‍वरमी लो, उ नोअ् पीत्‍तानुम्‍ये।”

२२ येशूए कोरोअ् इःसुबा येनुचीमाङ् अखाची अखेतुची, तोअ्माङ् अखाचेअ् उ यैदुचीमाङ् तक्‍प-तक्‍पम‍ी लाम् खरामी।

सीःखेअ्मामाङ् जिउँदो पुअ्मामी खनावा

मर्कूस १२:१८-२७; लूका २०:२७-४०

२३ मीना सीःखेअ्मामाङ् जिउँदो पुगीनी इःकाह सदुकीची आको लेन् नोअ् उबीअ् ताअ्आमीमाङ् कोओपारे छीमुची,

२४ “गुरु, मोशाए इःइतु, कोइ मीना सन्तान मातोक्‍पानोअ् सीःसा भने, उमी वथक्‍पा नेछाए लाङ्मेअ्मा तक्‍पम‍ी कीअ्ना सुरीखा मुःमापुअ्नो मोलम् बुबुमी योक्‍सेअ् सन्तान लोलीपीअ्मा पुअ्नो।

२५ हो कोओपारे इःमा, इकीमी माझाबीअ् सात बु-नेछाची चुअ्आमी। तुम्‍मी सुरीखा मुःसामाङ् सन्तान मातोक्‍पानोअ् सीःसा। कोओपारे उमी थप्‍मा तक्‍पम‍ी वथक्‍पा नेछामी योक्‍सेअ् यैदुमाङ् खैता।

२६ मोरोअ्नोअ् छलुप्‍पा नुङ् अदेप्पा ने मोरोअ्नोअ् पुगाची। कोरोअ् नोअ् सात बु-नेछाची नोअ् सन्तान मातोक्‍पा सीःसामी।

२७ अखाची छप्‍प‍ै सीःसामीमाङ् द्‍याङ्पी आको मीम्‍छा ने सीःसा।

२८ मोसेअ्नोअ् सीःखेकाहची जिउँदो पुअ्नोअ्मीमाङ् पोःअ्नोअ्मीलो आको मीम्‍छा असामी थप्मा पुअ्नोक्‍‍पा? मालेअ्माभने आको सात जनाए नोअ् थप्मा बनामुःसुचीबा।”

२९ येशूए अखाची झ्‍वाप पीत्‍तुची, “आनीसेअ् गल्ती मुःइतानुम्, मालेअ्माभने आनीसेअ् परमेश्‍वरमी याङेब‍़ नुङ् उमी शक्ति लेःसानुम्‍नी।

३० मालेअ्माभने सीःखेकाहची जिउँदो पुअ्नोअ्मीलो अखाची सुरीखा मुःमीनी, तोअ्माङ् सुरीखा ने मुःबीपीतुचीमीनी। तोकोना अखाची गो स्वर्गदूतचीदोअ्नोअ् पुअ्नोअ्मी।

३१ सीःखेअ्मामाङ् जिउँदो पुअ्मामी खनावामी न‍़ीक्‍थुप्‍पी परमेश्‍वरए आनीन् इमाङ‍् लीअ्इतानीही नेमाङ् पोद‍़ामामुःतीतानुप्पा हे? उसेअ् कोरोअ् इःइतु,

३२ ‘का अब्राहाममी परमेश्‍वर, इसहाकमी परमेश्‍वर तोअ्माङ् याकूबमी परमेश्‍वरङा ने।’ मोसेअ्नोअ् उ गो सीःखेकाहचीमी परमेश्‍वर हेअ्‍नी, तोकोना जिउँदाचीमी ने।”

३३ आकोबीअ् ताकाह मीनाची येशूए इःतुचीही खनावाबीअ् अखेतुची।

छप्‍पैभन्दा धेप्‍प‍़ अग्गे

मर्कूस १२:२८-३४

३४ येशूए सदुकीची इमाङ्ने झ्‍वाप मापीअ्हीकबा मुःइतुचीही खनावा येनुचीमाङ् फरिसीची येशूबीअ् ताअ्आमी।

३५ तोअ्माङ् अखाचीमध्ये इप्‍पाङ् मोशामी व्यवस्था धेरुन् लेःकबासेअ् येशू जाँचे मुःमामी विचारए छीमु,

३६ “गुरु, मोशामी व्यवस्थाबीअ् छप्‍पैभन्दा धेप्‍प‍़ अग्गे हाबीपा लो?”

३७ येशूए आको लीत्‍तु, “‘आनेअ् परमप्रभु तक्‍पम‍ी परमेश्‍वर आम्‍मी छप्‍प‍ै न‍़ीङ्वाए, आम्‍मी छप्‍प‍ै प्राणए नुङ् आम्‍मी छप्‍प‍ै विचारए नेच्‍चे।’

३८ कोओचैँ मोशामी व्यवस्थामी छप्‍पैभन्दा धेप्‍प‍़ पहिलेबा अग्गे ने।

३९ दोस्रो ने मोरोक्‍पानोअ् चुःअ्, ‘आनेअ् तक्‍पम‍ी बुदीअ्क्‍छा तक्‍पदोअ्नोअ् नेच्‍चे।’

४० मोशामी व्यवस्थामी छप्‍प‍ै खनावा नुङ् अगमवक्ताचेअ् इःसुचीही खनावा खआ हीच्‍ची अग्गेलम् नोअ् ताअ्आह ने।”

ख्रीष्‍ट असामी वथक्‍छा?

मर्कूस १२:३५-३७; लूका २०:४१-४४

४१ फरिसीची खोम्‍भुखरामी बेले येशूए अखाची छीमुची,

४२ “ख्रीष्‍टमी न‍़ीक्‍थुप्‍पी आनीसेअ् इमाङ‍् विचार मुःकानुप्पा? उ असामी वथक्‍पा पछा लो?”

अखाचेअ् उ लीत्‍तुची, “दाऊदमी वथक्‍पा पछा।”

४३ येशूए अखाची लीत्‍तुची, “आकोरोअ् भने दाऊदए सनीअ्वाबीअ् उ इमाक्‍‍तोअ् ‘प्रभु’ लीक्‍कुबा त? मालेअ्माभने दाऊदए कोरोअ् इःइतु,

४४ ‘परमप्रभुए कङी प्रभु लीत्‍तु,

आना कङी चुप्‍त‍़‌ीङ‍‍् हुक्‍पीयुगे पेने,

हानीम्धारी कङेअ् आम्‍मी ङेच्‍ची

आम्‍मी लाङ् खुअ्माअ्मु सीअ्मीअ्ङाचीनीलो।’

४५ कोओपारे दाऊदए उ ‘प्रभु’ लीक्‍कु भने, इमाक्‍‍तोअ्‍माङ् आको दाऊदमी वथक्‍छा पुगाबा त?”

४६ आसेअ् ने झ्वापबीअ् इमाङ्ने माअ्इःहीसु, मोलम् आको लेन्‍लम् आसेअ् ने उ अरु खनावा छीम्‍मामी आँट मामुःहीसु।

शास्त्रीची नुङ् फरिसीची धिक्‍‍कार

मर्कूस १२:३८-४०; लूका २०:४५-४७

२३

१ मोबाके येशूए मीनाचीमी ओइरुची नुङ् तक्‍पम‍ी सीच्‍चेची कोरोअ् लीत्‍तुची,

२ “शास्त्रीची नुङ् फरिसीची मोशामी पेत्थाप्‍पी पेन्‍नोअ्मी।

३ मोसेअ्नोअ् अखाचेअ् इःकुचीही खनावा मुःसानुम्‍ये, मोलम् मानामुःसानुम्‍ये, तोकोना अखाचेअ् मुःसीतोअ्चैँ अमुःसानुम्‍ये, मालेअ्माभने अखाचेअ् इःअ्मा गो इःकुचीमी, तोकोना इःतीतोअ् मुःसुचीनी।

४ अखाचेअ् अखीन्हीमाह भारी थुप्‍कुचीमाङ् मीनाचीमी बाक्‍‍त‍ाक्‍पी युक्‍पीकुचीमी। तोकोना उचीमी तक्‍पेअ्नोअ् चैँ आको भारी थेअ्लीमामी योक्‍सेअ् इक्‍कु थ‍ेत्‍थ‍ेए ने दील्‍लापुचीनी।

५ “तोकोना अखाचेअ् इमाङ‍् मुःकुचीलो, अखा खनावा मीनाची खाङ्मीअ्मामी योक्‍सेअ् मुःकुची। अखाची तक्‍पम‍ी ङच्‍याअ् नुङ् हुक्‍‍पी परमेश्‍वरमी याङेब‍़ युक्‍पलाअ्वा साहोअ्मी बाकस थुप्‍कुची, मोलम् मीनाचेअ् माखाक्‍सुचीहोउ नेमाङ् अखा मीः वेअ्लो बनामुःकुची, तोअ्माङ् तक्‍पए चाङ्‍कुचीही तेःअ्मी झुम्पा भेअ्लो-भेअ्लो बनामुःकुची,

६ अखाचेअ् भोजहबीअ् योङ्मी थम् नुङ् यायुङ्माख‍़ीम्‍हबीअ् धेप्‍प‍़ मीना पेत्‍थाम्‍ह नेच्‍चोकुची,

७ हाटहबीअ् मीनाचीलम् सेःमीअ्मा योक्‍कुची, तोअ्माङ् मीनाचेअ् अखाची ‘गुरु’ लीत्‍तोअ् यामीकुचीमीही नेच्‍चोकुची।

८ “तोकोना आनीन् आसेअ् ने ‘गुरु’ मालीअ्येमाच्‍चुमीहोउ, मालेअ्माभने आनीमी ‘गुरु’ इप्‍पाङ्तेअ् चुःअ्, तोअ्माङ् आनीन् छप्‍प‍ै बु-नेछानी ने।

९ आनीसेअ् खाम्‍पुम्‍माबीअ् असा ने ‘पापा’ अलीत्‍तानुप्चे, मालेअ्माभने आनीमी ‘पापा’ इक्‍कुतेअ् चुःअ्, मोलम् उ गो स्वर्गबीअ् ली चुःअ्।

१० आनीन् आसेअ् ने ‘मालिक’ मालीअ्येमाच्‍चुमीहोउ, मालेअ्माभने आनीमी इप्‍पाङ् तेअ् ‘मालिक’ ख्रीष्‍ट चुःअ्।

११ आनीमी माझाबीअ् छप्‍पैभन्दा धेप्‍प‍़ पुक्‍कबाचैँ आनीमी सेवा मुःकबा पुअ्मा पुअ्नोक्‍‍पाने।

१२ का धेप्‍प‍़ङा ने काःकबाचैँ मेछुके पुअ्नोक्‍‍पाने, मोलम् मेछुकेङा ने काःकबाचैँ धेप्‍प‍़ पुअ्नोक्‍‍पाने।

१३ “धिक्‍‍कार, शास्त्री नुङ् फरिसीची, आनीन् इःसुप्पानीन् ने! मालेअ्माभने आनीसेअ् मीनाचीमी अघि स्वर्गमी दैलु छ्याक्‍कानुम्। न त आनीम् तक्‍पेअ् बेङ्‍कानीन्, न त बेम्मा योक्‍काहची नोअ् बेम्मीकानुप्ची। [

१४ धिक्‍‍कार, शास्त्री नुङ् फरिसीची, आनीन् इःसुप्पानीन् ने! मालेअ्माभने आनीसेअ् लाङ्मेअ्माचीमी ख‍़ीम् चाइपीकानुप्‍ची, तोअ्माङ् खाङ्मुमामी योक्‍सेअ् भेअ्लो-भेअ्लो प्रार्थना मुःसीतोअ् लेक्‍कानीन्। मोसेअ्नोअ् अरुचेअ् भन्दा आनीसेअ् धेरुअ्नोअ् कासी तोक्‍कानुप्पाने।]

१५ “धिक्‍‍कार, शास्त्री नुङ् फरिसीची, आनीन् इःसुप्पानीन् ने! मालेअ्माभने आनीसेअ् इप्‍पाङ् मीना आनीमी धर्मबीअ् तेःअ्मामी योक्‍सेअ् बाजुवा नुङ् जीमीन्मी लाम् पुक्‍तोअ् छप्‍प‍ै थम् बाक्‍तीकानीन्, तोअ्माङ् आको मीना आनीमी धर्मबीअ् ताअ्माङ् आको आनीन् भन्दा ह‍़ीक्‍‍बोम् गुणा ल्‍हेअ्लो नरकमी कासी तोक्‍कबा बनामुःकानुम्।

१६ “धिक्‍‍कार, आनीन् म‍़ीक्‍सीपा लाम्‍लोमी चो! ‘परमेश्‍वर पुजेमुःथाम् ख‍़ीम् दील्‍लाअ्मामाङ् पस्तान् चाःमालो इमाङ्ने पुअ्नी, तोकोना आकोबीपा सुन दील्‍ल‍ाअ्मामाङ् पस्तान् चाःमालो आको पस्तान् लगालीअ्’ इःतोअ् आनीसेअ् इःकानुम्।

१७ आनीन् मूर्ख नुङ् म‍़ीक्‍सीपा चो! सुन लु सुन पवित्र मुःथाम् परमेश्‍वरमी ख‍़ीम् धेप्‍प‍़ लो?

१८ ‘भेटी तीःथाम् दील्‍लाअ्मामाङ् पस्तान् चाःमालो इमाङ्ने पुअ्नी, तोकोना आकोबीअ् तीःबलाअ्वा भेटी दील्‍लाअ्मामाङ् पस्तान् चाःमालो आको पस्तान् लगालीअ्’ इःतोअ् आनीसेअ् इःकानुम्।

१९ आनीन् म‍़ीक्‍सीपा चो! तीःबलाअ्वा भेटी लु भेटी पवित्र मुःथाम् आको थम् धेप्‍प‍़?

२० मोसेअ्नोअ् भेटी तीःथाम् दील्‍लाप्‍कुमाङ् पस्तान् चाःकबासेअ् भेटी तीःथाम् नुङ् आकोबीअ् चुःकाह छप्‍पैमी न‍़ीक्‍पी पस्तान् चोःकु।

२१ मोरोअ्नोअ् परमेश्‍वर पुजेमुःथाम् ख‍़ीम् दील्‍लाप्‍कुमाङ् पस्तान् चाःकबासेअ् आकोबीअ् बास चुःकबामी न‍़ीक्‍पी पस्तान् चोःकु।

२२ तोअ्माङ् स्वर्गमी न‍़ीक्‍पी पस्तान् चाःकबासेअ् परमेश्‍वरमी सिंहासन नुङ् आकोबीअ् चुःकबामी न‍़ीक्‍पी पस्तान् चोःकु।

२३ “धिक्‍‍कार, शास्त्री नुङ् फरिसीची, आनीन् इःसुप्पानीन् ने! मालेअ्माभने आनीसेअ् पदेना, सोँप नुङ् जिरामी दशांश तीःकानुम्, तोकोना व्यवस्थाबीअ् छाप्‍पलाअ्वा ध‍़ेत्‍त‍़ेहे खनावा अर्थात् नीया, नम्‍नम्‍वा नुङ् विश्‍वासमी ल्याक्‍खा मुःसानुम्‍नी। आनीसेअ् दशांश गो तीःमानोअ् पुक्‍कबा ने, तोअ्माङ् आको व्यवस्थाबीअ् छाप्‍पलाअ्वा धेप्‍प‍़-धेप्‍प‍़ खनावा ने आनीसेअ् ल्याक्‍खा मुःमा पुगाबा।

२४ आनीन् म‍़ीक्‍सीपा लाम्‍लोमी चो! आनीसेअ् खसुअ्मा स्याअ्लीङ्‍कानुम्‍माङ् वेल्‍लाङ्‍कानुम्, तोकोना उँटचैँ लीन्धेकानुम्।

२५ “धिक्‍‍कार, शास्त्री नुङ् फरिसीची, आनीन् इःसुप्पानीन् ने! मालेअ्माभने आनीसेअ् चोमनी नुङ् चाखोङ्मी बैरापोत‍़ी स्याङ्‍कानुम्, तोकोना न‍़ीङ्वाअ्युचैँ लोभ नुङ् छाडा खनावाहए आनीन् चेप्‍खेकबा पुक्‍कानीन्।

२६ म‍़ीक्‍सीपा फरिसी चो! पहिले, चोमनी नुङ् चाखोङ्मी भित्रपोत‍़ी स्याङानुम्‍ये मोलम् आकोमी बैरापोत‍़ी ने केङ्‍केङ् मापुअ्होउ।

२७ “धिक्‍‍कार, शास्त्री नुङ् फरिसीची, आनीन् इःसुप्पानीन् ने! मालेअ्माभने आनीन् नेरुम्‍मेए ल्याक्‍पलाअ्वा येअ्मादोहोनीन् ने। अखा येअ्मा खाङ्मालो बैरा कम्‍नीअ्लो खाङ्मुअ्, तोकोना आकोमी भित्रअ्युचैँ सीःखेकबा मीनाचीमी त‍़ीप्रीअ्ह नुङ् छप्‍प‍ै सख्खर् मापुक्‍काह खनावाए चेप्‍खेपलाअ्वा पुअ्नो।

२८ मोरोअ्नोअ् आनीन् ने बैरा मीनाचीमी अघि धर्मती खाङ्मुकानीन्, तोकोना आनीमी न‍़ीङ्वाअ्युचैँ छल नुङ् सख्खर् मापुक्‍काह खनावाए चेप्‍खेपलाअ्वा पुक्‍कानीन्।

२९ “धिक्‍‍कार, शास्त्री नुङ् फरिसीची, आनीन् इःसुप्पानीन् ने! मालेअ्माभने आनीसेअ् अगमवक्ताचीमी येअ्माह बनामुःकानुम्, तोअ्माङ् धर्मतीचीमी येअ्माह चाक्‍कानुम्,

३० मोलम् कोरोअ् इःकानुम्, ‘एकामी पीतुप्‍खाचीमी पालाबीअ् एका चुअ्इका गो, एकाए अगमवक्ताची सेअ्मामी यावबीअ् अखाची मामुःबाकुकामीही।’

३१ कोओपारे ‘एका अगमवक्ताची सेक्‍कबामी सन्तानइका ने’ इःतोअ् आनीम् तक्‍पेअ्नोअ् साछी पीक्‍कानुम्।

३२ हो आनीमी पीतुप्‍खाचेअ् सुरु मुःसुचीही हीःवामाङ्मी याव पूरा मुःसानुम्‍ये।

३३ “आनीन् पु मोलम् छीःअ्नुक्‍पा पुमी सन्ताननीन्! आनीन् नरकमी कासीबाङ् इमाक्‍‍तोअ् लेअ्लेहीकानीही?

३४ मोसेअ्नोअ् कङेअ् आनीबीअ् अगमवक्ताची, तयाबुङ् चुःकाह मीनाची नुङ् शास्त्रीची पाङ्‍हाङ्‍कुक्‍‍ची। अखाचीमध्ये एअ्वा जना आनीसेअ् सेक्‍कानुप्चीहीने मोलम् क्रूसबीअ् ख‍़ीक्‍तीकानुप्‍चीहीने, मोलम् एअ्वा जना आनीमी यायुङ्‍माख‍़ीबीअ् लोअ्मासीङ् तेःकानुप्‍चीहीने मोलम् इक्‍कु सहरलम् अर्कु सहरबीअ् य‍़ीअ्हाङ‍्कानुप्‍चीहीने।

३५ खाम्‍पुम्‍माबीअ् आनीसेअ् ओङ‍्मीतानुहुम् छप्‍प‍ै धर्मतीचीमी हेरुवा अर्थात् फत्‍तुर माचुःकबा हाबिलमी हेरुवालम् परमेश्‍वर पुजेमुःथाम् ख‍़ीम् नुङ् जीवाँत सेअ्मामाङ् तीःथाम्मी माझाबीअ् आनीसेअ् सेदानुप्पा बेरेक्‍याहमी वथक्‍छा जकरियामी हेरुवाधारीबीपा कासी आनीमी तख्रोक्‍पी सीअ्नोक्‍पाने।

३६ नीच्‍चानोअ्, कङेअ् आनीन् लीक्‍कानीन्, खआ छप्‍प‍ै खनावा कोओ पुस्ताबीअ् नोअ् ताअ्हने।

यरूशलेममी योक्‍सेअ् येशूमी तुक्‍तुवा

लूका १३:३४-३५

३७ “यरूशलेम, यरूशलेम, आना अगमवक्ताची सेक्‍कबा मोलम् परमेश्‍वरए पाङ्‍हाक्‍सुचीही लोकोअ्वे चीःब्‍कबा! वाम्‍रुअ्मे तक्‍पम् वाप्छुअ्माची तक्‍पम् ल्याप्रेङ् खुअ्माअ्मु खोमीतोअ्नोअ् कङेअ् धेरुन् खेप्‍पा आम्‍मी पछाची खोम्‍मा विचार मुःसुक्‍चीही, तोकोना आना मानामाल्‍लीना।

३८ खाक्‍सानुम्‍ये, आनीमी ख‍़ीम् नाङ‍्गे मुःदाबलाअ्वा चुःअ्।

३९ मालेअ्माभने आनीन् कङेअ् लीक्‍कानीन्, ‘परमप्रभुमी न‍़ीक्‍पी ताकबासेअ् अलाङ् मातोक्‍कुहोउ’ माअ्इःबाधारी आनीसेअ् होनेअ् कङा खाङ्‍ङानीनीपाने।”

परमेश्‍वर पुजेमुःथाम् ख‍़ीम् होःमामी न‍़ीक्‍थुप्‍पी

मर्कूस १३:१-२; लूका २१:५-६

२४

१ मोबाके येशू परमेश्‍वर पुजेमुःथाम् ख‍़ीबाङ् अप्पोखेअ्मा बेले, उमी सीच्‍चेची आकोबीअ् चुःकाह ख‍़ीम् खाङ्मीअ्मामी योक्‍सेअ् उबीअ् ताअ्आमी।

२ तोकोना उसेअ् अखाची लीत्‍तुची, “आनीसेअ् खआ छप्‍प‍ै खाङ्‍कानुम्, हेअ्नेहे त? नीच्‍चानोअ् कङेअ् आनीन् लीक्‍कानीन्, इक्‍कु लोकोअ्वाम् चप्पी अर्कु लोकोअ्वा माच्‍चुये छप्‍प‍ै होःधेअ्नोहोने।”

विपत्तिहमी सुरु

मर्कूस १३:३-१३; लूका २१:७-१९

३ येशू जैतून बोब्बोपाबीअ् पेनालो सीच्‍चेची आसेअ् ने मालेःये ताअ्आमीमाङ् उ छीमुची, “एका इःअ्माये, खआ खनावा हानीम् पुअ्नोहो, मोलम् आना होनेअ् ताअ्नाबा नुङ् कोओ जुगमी द्‍याङ्पीपा च्‍याक्‍सीङ् इमाङ‍् पुअ्नोहो?”

४ मोबाके येशूए अखाची झ्‍वाप पीत्‍तुची, “चङ्‍खो चुअ्आनीये, आसेअ् ने आनीन् मानाःधीयेमाच्‍चुहोउ।

५ मालेअ्माभने धेरुन् जना मीनाची ‘का नोअ् ख्रीष्‍ट ने’ इःतोअ् कङी न‍़ीक्‍पी ताअ्मीमाङ् धेरुन् मीनाची नाःधीङ्‍कुचीमीहीने।

६ आनीसेअ् लडाइँ पुअ्धीन्‍नोहो नुङ् लडाइँहमी केलेङ्मेलेङ् येङ्‍कानुहुम्‍ने। आकोबेले आनीन् अकीस्सीआनीये। मालेअ्माभने कोओ खनावा पुअ्मान् पुअ्नो। तोकोना आकोबेले नोअ् गो लेस्‍सेअ्नी।

७ मालेअ्माभने तोःखामी विरूद्धबीअ् तोःखा नुङ् राज्यमी विरूद्धबीअ् राज्य पोःअ्नोक्‍‍पाने। तोअ्माङ् धेरुन् थम्बीअ् सखीरी पुअ्नोक्‍‍पाने, मोलम् लुक्‍दीमा खेअ्नोक्‍‍पाने।

८ तोकोना खआ खनावा गो कुप्‍समा बेथा सुरु पुगीतोअ्नोअ् दुक्‍खमी सुरुतेअ् ने।

९ “मोबाके अखाचेअ् आनीन् कष्‍ट पीअ्मामी नुङ् सेअ्मामी योक्‍सेअ् लब्‍मीकानीमीहीने, मोलम् कङा विश्‍वास मुःङानीपासेअ् आनीन् छुत्‍तीङ् मीनाचेअ् चीसीकानीमीहीने।

१० आकोबेले धेरुन् विश्‍वासीचेअ् तक्‍पम‍ी विश्‍वास यैकुचीहीने, तोअ्माङ् अखाचेअ् इप्‍पाङ्ए अर्कु नाःधीकाले, मोलम् फेस्सीकाले तोःअ्मीहीने।

११ धेरुअ्नोअ् होरोङ् अगमवक्ताची पोःअ्नोअ्मीहीने, तोअ्माङ् अखाचेअ् धेरुअ्नोअ् मीनाची नाःधीङ्‍कुचीमीहीने।

१२ दुष्‍ट याव देःतोअ् खराबासेअ् मीनाचीमी माझाबीपा प्रेम येप्‍खेअ्नोक्‍‍पाने।

१३ तोकोना द्‍याङ‍्पीधारी आक्‍‍तोअ् चुःकबाचैँ लेत्‍चाक्‍पाने।

१४ तोअ्माङ् परमेश्‍वरमी राज्यमी नुःयायेन् छप्‍प‍ै तोःखाची साछीमी योक्‍सेअ् खाम्‍पुम्‍मापेच्‍ची नोअ् येम्‍मीअ्मा पुअ्नोअ्मीहीने, मोबाके खाम्‍पुम्‍मा छीअ्नोक्‍‍पाने।

कीअ्मालाम्‍लोक्‍पा कष्‍टमी समइ

मर्कूस १३:१४-२३; लूका २१:२०-२४

१५ “मोसेअ्नोअ् इमाङ‍् बेले आनीसेअ् दानिएल अगमवक्ताए इःसुबा सुद‍्धम् मुःकबा चीसीअ्मालाम्‍लोक्‍पा खनावा परमेश्‍वर पुजेमुःथाम् ख‍़ीम्‍मी पवित्र थम्बीअ् येब्‍नोक्‍‍पा खाङ्‍कानुम् (कोओमी अर्थ पोद‍़ामुःकबासेअ् मालेःसुहोउ!),

१६ आकोबेले यहूदियाबीअ् चुःकाहची बोब्बोपातुगे माखुःल्‍हेअ्मीहोउ।

१७ ख‍़ीबीतु चुःकबासेअ् ख‍़ीम्‍भित्रअ्युबाङ् इमाङ‍् कोअ् लाःलीमामी योक्‍सेअ् मुअ्मु मायुयेमाच्‍चुहोउ।

१८ रोपाबीअ् चुःकबासेअ् तक्‍पम‍ी तेःअ् लाःसी ख‍़ीम् माएखेअ्येमाच्‍चुहोउ।

१९ अखा लेन्‍बीअ् बोक्‍पी छाचा चुःकाह मीम्‍छाची नुङ् दुदु याअ्धीङ्‍काह मामाचीमी इमाङ‍् तालुक पुअ्नोअ्लो!

२० तोकोना चुङ्नाप्‍पी अथवा नाःचामाबा लेन्बीअ् आनीन् खुःल्‍हेअ्मा मापुअ्येमाच्‍चुहोउ इःतोअ् प्रार्थना मुःसानीये।

२१ मालेअ्माभने आकोबेले धेप्‍प‍़ कष्‍ट ताक्‍पाने। कोरोक्‍पा कष्‍ट गो खाम्‍पुम्‍मामी सुरुलम् होधारी हानीम् ने मापुक्‍तीअ्, तोअ्माङ् द्‍याक्‍पी ने हानीम् ने पुअ्नीबाने।

२२ अखा लेन् मेछुअ् मापुक्‍ता गो, असा ने मालेत्‍चातोक्‍पा, तोकोना उसेअ् स्यागुचीही मीनाचीमी योक्‍सेअ् अखा लेन् मेछुअ् पुअ्नोहोने।

२३ “आकोबेले आनीन् कोइए ‘ख्रीष्‍ट कुबीअ् चुःअ्!’ अथवा ‘आकोबीअ् चुःअ्!’ लीत्‍तानीमी भने, विश्‍वास अमुःसानुम्‍ये।

२४ मालेअ्माभने होरोङ् ख्रीष्‍टची नुङ् होरोङ् अगमवक्ताची अप्पोअ्नोअ्मीहीने। परमेश्‍वरए स्यागुचीही मीनाची ने नाःधीमा हेःअ्मीही लु नेमाङ् अखाचेअ् धेप्‍प‍़-धेप्‍प‍़ च्‍याक्‍सीङ् नुङ् इल्‍लासीमी याव मुःकुचीहीने।

२५ मीत्‍तीसानुम्‍ये, कङेअ् आनीन् कोओ खनावा अघि नोअ् लीअ्इतानीही।

२६ “आनीन् कोइए ‘खाक्‍सानुम्‍ये, ख्रीष्‍ट गो बलउती-बलउतीतेअ् चुःथाप्‍पी चुःअ्’ इःतोअ् लीत्‍तानी भने, बैरा अप्पोअ्लोङ् अखरानीये। तोअ्माङ् ‘उ गो कोठाअ्यु ली चुःअ्’ इःकुचीहोसाङ् ने विश्‍वास अमुःसानुम्‍ये।

२७ मालेअ्माभने नाप्‍चीम्‍ल्याअ्वा चीम्‍ल्याक् लेअ्नोअ्लो नाम्‍केत्‍थाम् नाम्‍दाथाम् नम्‍बुङ्ल‍़ीङ्वापेच्‍ची खाङ्मुसीतोअ्नोअ् मीनामी वथक्‍पा पछा ताक्‍पाने।

२८ हाबीअ् सीनु चुःअ्लो, आकोबीअ् गिद्धची खोम्‍नोअ्मी।

मीनामी वथक्‍छा तामामी लेन्

मर्कूस १३:२४-२७; लूका २१:२५-२८

२९ “धेप्‍प‍़ कष्‍टमी अखा लेन्‍मी ओक्‍सेअ् द्‍याक्‍पी, नाम् नाप्‍चीग‍़ीक्‍पा पुअ्नोक्‍‍पाने, लाः ङीहीनीबाने, साङ‍्गीमाची नम्‍बुङ्ल‍़ीङ्वाबाङ् हेअ्युअ्मीहीने, तोअ्माङ् नम्‍बुङ्ल‍़ीङ्वाबीअ् चुःकाह शक्ति सोङ्नोहोने।

३० आकोबेले मीनामी वथक्‍छा तामामी च्‍याक्‍सीङ् नम्‍बुङ्ल‍़ीङ्वाबीअ् खाङ्मुक्‍पाने, तोअ्माङ् खाम्‍पुम्‍माबीही छप्‍प‍ै तोःखाची तुक्‍तुवा मुःअ्मीहीने। मीनामी वथक्‍छा नम्‍बुङ्ल‍़ीङ्वामी खीम्‍सुवाबीअ् शक्ति मोलम् धेप्‍प‍़ योङ्नुङ् माःरी ताक्‍पा मीनाचेअ् खाङ्‍कुचीबाने।

३१ तोअ्माङ् उसेअ् तक्‍पम‍ी दूतची तुरैमी धेप्‍प‍़ सम्‍लानुङ् पाङ‍्हाङ‍्कुचीहीने, तोअ्माङ् अखाचेअ् नम्‍बुङ्ल‍़ीङ्वामी इअ् क्‍याक्‍पाङ् अर्कु क्‍याक्‍पीधारीबीही चारै कुनाबाङ् उसेअ् स्यागुचीही मीनाची खोम्‍कुचीहीने।

वाराफुःमी स‍़ीङ्बाङ् चीम्‍माबा खनावा

मर्कूस १३:२८-३१; लूका २१:२९-३३

३२ “तोकोना वाराफुःमी स‍़ीक्‍पाङ् इक्‍कु खनावा चीनानीये। आकोमी हाँगा कलिलो पुअ्नोअ्माङ् आकोबीअ् स‍़ीङ्बाअ् लीलीनोअ्माङ्, नुअ्नाम् ताअ्आबा नेमाङ् आनीसेअ् लेःतोकानुम्।

३३ आकोरोअ्नोअ् आनीसेअ् ने खआ छप्‍प‍ै खनावा खाङ्‍कानुम्‍माङ् उ कोअ्योङ्नोअ् चुःअ्, दैलुबीअ् नोअ् चुःअ् नेमाङ् लेःसानुम्‍ये।

३४ नीच्‍चानोअ्, कङेअ् आनीन् लीक्‍कानीन्, खआ छप्‍प‍ै खनावा मापुक्‍पाधारी कोओ पुस्ता छीखेअ्नीबाने।

३५ नम्‍बुङ्ल‍़ीङ्वा नुङ् खाम्‍पुम्‍मा छीखेअ्नोहोने, तोकोना कङी याङेब‍़ छीखेअ्नीहीने।

आसेअ् ने मालेःबलाअ्वा लेन् नुङ् समइ

मर्कूस १३:३२-३७; लूका १७:२६-३०, ३४-३६

३६ “तोकोना आको लेन् नुङ् आको बेलामी न‍़ीक्‍थुप्‍पी स्वर्गबीही दूतचेअ् नुङ् वथक्‍छाए ने लेःसुनी, तोकोना पापाए तेअ् लेःकु।

३७ मीनामी वथक्‍छा होनेअ् ताअ्लो नोआमी पालाबीअ् पुगीतोअ्नोअ् पुअ्नोक्‍‍पाने।

३८ मालेअ्माभने वरी ताअ्आमाङ् धेप्‍प‍़ भोल् तामाभन्दा अघि नोआ जहाजभित्र माम्‍बेप्‍पा लेन्‍धारी मीनाची चाःधीतामीही, दुङ्धीतामीही, सुरीखा मुःधीतामीही मोलम् सुरीखा मुःबीअ्धीतुचीमीही।

३९ तोअ्माङ् धेप्‍प‍़ भोल् ताअ्आमाङ् मीनाची स्वात्तै माथेप्‍खेप्‍पाधारी अखाचेअ् मानोमालेःतोकुची। मीनामी वथक्‍छा ताअ्लोअ् ने कोरोअ्नोअ् पुअ्नोक्‍‍पाने।

४० आकोबेले रोपाबीअ् याव मुःकाह ह‍़ीक्‍‍पाक्‍चीमध्ये इप्‍पाङ् परमेश्‍वरए त‍़ीखेकुबाने, मोलम् इप्‍पाङ् यैदोकुबाने।

४१ ल‍़ीङ्दुअ् य‍ी़ःअ्धीङ्‍काह ह‍़ी‍क्‍पाङ‍् मीम्‍छाचीमध्ये इप्‍पाङ् परमेश्‍वरए त‍़ीखेकुबाने, मोलम् इप्‍पाङ् यैदोकुबाने।

४२ “मोसेअ्नोअ् आनीन् चङ्‍खो पुक्‍तोअ् चुअ्आनीये, मालेअ्माभने आनीमी प्रभु हानीप्पा लेन् ताक्‍पा नेमाङ् आनीसेअ् लेःसानुम्‍नी।

४३ तोकोना कोओ खनावा लेःसानुम्‍ये, खुःचाकबा इमाङ‍् बेले ताक्‍पा नेमाङ् ख‍़ीबीपा मालिकए लेःसुबा गो, माइप्‍थेअ्ये चुःतोअ् तक्‍पम‍ी ख‍़ीबीअ् खुःचाकबा बेम्मा नोअ् मापीत्‍तु।

४४ मोसेअ्नोअ् आनीन् ने त्‍याद‍़ी पुगानीयेमाङ् चुअ्आनीये, मालेअ्माभने आनीसेअ् मीत्‍तानुम्‍नीपा बेले मीनामी वथक्‍छा ताक्‍पाने।

पोत्‍ते मुःहीम्‍बा नुङ् पोत्‍ते अमुःहीमाबा कमारा

लूका १२:४१-४८

४५ “पोत्‍ते मुःहीम्‍बा नुङ् तयामी कमारा असालो? आको आकोनोअ् ने, हाबीपा कमारा मालिकए तक्‍पम‍ी ख‍़ीबीही अरु सेउतेची ठीक-ठीक समइबीअ् चाःमा पीअ्माचीही लीत्‍तोअ् अधिकार पीक्‍कुबा पुअ्नो।

४६ उमी मालिक ताअ्लो मोरोअ्नोअ् मुःधीङ्‍कबा कमारा नोअ् अलाङ् तोक्‍कबा कमारा ने।

४७ नीच्‍चानोअ्, कङेअ् आनीन् लीक्‍कानीन्, उमी मालिकए उ तक्‍पम‍ी छप्‍प‍ै छेबेवामी जिम्मा पीक्‍कुबाने।

४८ तोकोना आको दुष्‍ट कमाराए ‘कङी मालिक मतेम्‍बु पुअ्नो’ नेबा न‍़ीङ्वाबीअ् मीक्‍कुमाङ्,

४९ तक्‍पनुङ् सुःरी याव मुःकाह कमाराची मोअ्लीङ‍्कुची, तोअ्माङ् सेअ्ङेखेकाहचीनुङ् चाःलीनोअ् दुङ्लीनोअ् भने,

५० आको सेउतेए मामीत्‍तुबा लेन् नुङ् ल्याक्‍खानोअ् मुःसुनीबा बेले उमी मालिक ताक्‍पाने।

५१ तोअ्माङ् मालिकए आको माआङ्‍हीयेबा कासी पीक्‍कुबाने, मोलम् इःसुप्पाचीमी माझाबीअ् वेत्‍तीकुबाने, आकोबीअ् मीनाची क्‍याङ् य‍़ीःक्‍तोअ् खाब्‍नोअ्मीहीने।”

दश कन्यामी सन्था

२५

१ येशूए होनेअ् इःसु, “स्वर्गमी राज्यचैँ बत्ती याखेअ्म्‍माङ् दाङ्पा तुब्सी खेक्‍काह दश कन्याचीदोक्‍पानोअ् ने।

२ अखाचीबीअ् पाँच जना तयाबुङ् मेद‍्दीकेची नुङ् पाँच जना तयाबुङ् चुःकाहची चुअ्आमी।

३ अखा पाँच जना तयाबुङ् मेद्‍दीकेचेअ् बत्ती गो याखेतुची, तोकोना येत्‍तीअ्माह केवा तक्‍पनुङ् मायाखेतुची।

४ तोकोना तयाबुङ् चुःकाहचेअ् चैँ बत्ती नुङ् येत्‍तीअ्माह केवा खोक्‍पी याखेतुची।

५ दाङ्पा तामा मतेम्‍बु पुगाबासेअ् अखाची इम्‍मेअ् मापेन्‍हीमी, तोअ्माङ् छप्‍प‍ै इप्‍तीरामी।

६ “तोकोना सेत्‍ताअ् कोरोक्‍पा सम्‍ला ताअ्आ, ‘दाङ्पा माःरी ताक्‍पा, उ तुब्सी ताअ्आनीये।’

७ “मोबाके अखा छप्‍प‍ै कन्याची हुक्‍‍पोकामी, मोलम् तक्‍प-तक्‍पम‍ी बत्ती त्‍याद‍़ी मुःसुची।

८ आकोबेले तयाबुङ् मेद्‍दीके कन्याचेअ् तयाबुङ् चुःकाह कन्याची कोरोअ् लीत्‍तुचीमी, ‘आनीमी केवा एका ने मेअ्मेछुअ् पीअ्माये, मालेअ्माभने एकामी बत्ती सीःखेअ्लीता।’

९ “तोकोना तयाबुङ् चुःकाहचेअ् कोरोअ् लीत्‍तुचीमी, ‘आनीमी योक्‍सेअ् नुङ् एकामी योक्‍सेअ् खेःअ्लो केवा एकानुङ् माअ्अँ, बरु दोकानबीअ् खरानीये, मोलम् तक्‍पम‍ी योक्‍सेअ् केवा खेःदानीये।’

१० “तोअ्माङ् अखाची दोकानबीअ् केवा खेःसी खरामी बेला दाङ्पा ताखरा, तोअ्माङ् त्‍याद‍़ी पुक्‍काह कन्याची उनुङ् सुरीखामी भोज‍यु बेनामी। तोअ्माङ् दैलु छ्याक्‍तीरा।

११ “मोबाके ली अरु कन्याची तायाक्‍ताअ्आमी, मोलम् कोरोअ् काःसामी, ‘प्रभु, प्रभु, एकामी योक्‍सेअ् दैलु हेम्‍बोक्‍‍पीअ्माये!’

१२ “तोकोना उसेअ् कोरोअ् इःतोअ् झ्‍वाप पीत्‍तुची, ‘नीच्‍चानोअ् कङेअ् आनीन् लीक्‍कानीन्, कङेअ् आनीन् चीनामुःसानीनी।’

१३ “मोसेअ्नोअ् आनीन् चङ्‍खो पुक्‍तोअ् चुअ्आनीये, मालेअ्माभने आको लेन् नुङ् आको बेलामी न‍़ीक्‍थुप्‍पी आनीसेअ् लेःसानुम्‍नी।

ढेकीमी सन्था

लूका १९:११-२७

१४ “होनेअ् येशूए इःसु, कोओचैँ तक्‍पम‍ी कमाराची छेःकुचीमाङ् तक्‍पम‍ी छेबेवामी जिम्मा अखाची पीद‍्दोकुचीमाङ् इदेन् खेक्‍कबा इप्‍पाङ् मीनादोक्‍पा ने।

१५ आकोसेअ् तक्‍पम‍ी कमाराचेअ् जिम्मा लाःहीमाहदोहो इप्‍पाङ् पाँच, इप्‍पाङ् ह‍़ीक्‍‍बोम् मोलम् इप्‍पाङ् इक्‍कु ढेकी पीद‍्दुचीमाङ् आको वाअ्ल्याक्‍तोअ् इदेन् खरा।

१६ तोअ्माङ् पाँछोत‍़ा ढेकी तोक्‍कबाए खरामाङ् व्यापारबीअ् तीःसु तोअ्माङ् अरु पाँच ढेकी दुब्‍भुक्‍सु।

१७ आकोरोअ्नोअ् ह‍़ीक्‍‍बोम् ढेकी तोक्‍कबासेअ् ने आकोरोअ्नोअ् अरु ह‍़ीक्‍‍बोम् ढेकी दुब्‍भुक्‍सु।

१८ तोकोना इक्‍कु ढेकी तोक्‍कबासेअ् चैँ खरामाङ् बाक्‍खा तोःसुमाङ् तक्‍पम‍ी मालिकमी ढेकी त्‍यागुमाङ् युक्‍सु।

१९ “धेरुन् लेन् द्‍याक्‍पी अखाचीमी मालिक ताअ्आ, मोलम् अखाचीनुङ् हीसाप ङागु।

२० तोअ्माङ् पाँच ढेकी तोक्‍कबासेअ् अरु पाँच ढेकी याङुमाङ् मालिकमी अघि ताअ्आ, मोलम् लीत्‍तु, ‘मालिक, आनेअ् पीअ्ङान्‍बा पाँच ढेकीए अरु पाँच ढेकी दुब्‍भुङ्इतुङ‍्।’

२१ “उमी मालिकए उ लीत्‍तु, ‘स्याबास! नुःकबा नुङ् पोत्‍ते मुःहीलोक्‍पा कमारा! आनेअ् मेछुअ् खनावाबीअ् ने मीनाए पोत्‍ते मुहीलोक्‍पा याव मुःसुन्‍बासेअ्, हो कङेअ् आना अरु धेरुन् जिम्मा पीअ्नोन्‍बाने। तक्‍पम् मालिकनुङ् रमालीतोअ् चुअ्ए!’

२२ “तोअ्माङ् ह‍़ीक्‍‍बोम् ढेकी तोक्‍कबासेअ् मालिकमी अघि ताअ्आमाङ् लीत्‍तु, ‘मालिक, आनेअ् पीअ्ङान्‍बा ह‍़ीक्‍‍बोम् ढेकीए अरु ह‍़ीक्‍‍बोम् ढेकी दुब्‍भुङ्इतुङ‍्।’

२३ “उमी मालिकए उ लीत्‍तु, ‘स्याबास! नुःकबा नुङ् पोत्‍ते मुःहीलोक्‍पा कमारा! आनेअ् मेछुअ् खनावाबीअ् ने मीनाए पोत्‍तेमुहीलोक्‍पा याव मुःसुन्‍बासेअ्, हो कङेअ् आना अरु धेरुन् जिम्मा पीअ्नोन्‍बाने। तक्‍पम् मालिकनुङ् रमालीतोअ् चुअ्ए!’

२४ “इक्‍कु ढेकी तोक्‍कबासेअ् मालिकमी अघि ताअ्आमाङ् लीत्‍तु, ‘मालिक, आना चलेन् मातुप्पलाअ्वा जग्गालम् चसुम् खोम्‍मा योक्‍कबा नुङ् छतर्भङ‍्ग मापुक्‍पलाअ्वा खनावा खोम्‍मा योक्‍कबा लोकोअ्वादोअ्नोअ् न‍़ीङ्वा पुक्‍कबा मीना नेमाङ् कङेअ् लेःसाना।

२५ मोसेअ्नोअ् का कीस्‍सीउङ्माङ् आनेअ् पीअ्ङान्बा ढेकी बाक्‍‍ख‍ाबीअ् न्याःगुङ्माङ् युङ्इतुङ्, आको ढेकी कुबीअ् नोअ् चुःअ्, न लाःखेते।’

२६ “उमी मालिकए उ कोरोअ् लीत्‍तु, ‘आना दुष्‍ट नुङ् एस्‍सीकबा कमारा! का चलेन् मातुप्‍पलाअ्वा जग्गाबाङ् चसुम् खोम्‍मा योक्‍कबा मीनाङा नेमाङ् आनेअ् लेन्‍लेःङाना।

२७ मोसेअ्नोअ् कङेअ् आना पीत्‍तान्‍बा ढेकी मालेअ्मा याखेतुनामाङ् बेङ‍्क‍ाबीअ् मायुक्‍सुन्‍बा? आकोरोअ् मुःसुनाबा गो कङेअ् आकोमी सुत् गो तोक्‍कुङ्!’

२८ मोबाके मालिकए लीत्‍तुची, ‘आको ढेकी आकोबाङ् ङाबानुम्‍येमाङ् दश ढेकी चुःकबा पीअ्इतानुम्‍ये।

२९ मालेअ्माभने असानुङ् चुःअ्लो, आको होनेअ् पीअ्नोक्‍‍पाने, मोलम् आकोनुङ् खेःअ्लो पुअ्नोहोने। तोकोना असानुङ् माअ्आलो, आकोनुङ् चुःकबा ने आकोबाङ् ङाब्‍इनोक्‍‍पाने।

३० आको इन्‍नामे कमारा बैरा नाप्‍चीग‍़ीक्‍पाबीअ् वेत्‍तीसानुम्‍ये, आकोबीअ् मीनाची खाब्‍तोअ् नुङ् क्‍याङ् य‍़ीःक्‍तोअ् चुःअ्मीहीने।’

छप्‍पैभन्दा द्‍याक्‍पीपा नीया

३१ “मीनामी वथक्‍छा तक्‍पम‍ी महिमाबीअ् छप्‍प‍ै स्वर्गदूतचीनुङ् ताअ्माङ् महिमाए चेप्‍खेकबा तक्‍पम् सिंहासनबीअ् पेन्‍नोक्‍‍पाने।

३२ तोअ्माङ् उमी अघि छप्‍प‍ै तोःखाबीही मीनाची खोम्‍नोअ्मीहीने, तोअ्माङ् गोठालाए भेडा नुङ् छाग्रा फगीतोअ्नोअ् उसेअ् अखा मीनाची ने फक्‍‍कुचीहीने।

३३ उसेअ् भेडाची तक्‍पम‍ी चुप्‍त‍़ीङ‍्पोत‍़ी मोलम् छाग्राची तक्‍पम‍ी ब्याङ्माङ्पोत‍़ी युङ्‍कुचीहीने।

३४ “मोबाके हाङ‍्ए तक्‍पम‍ी चुप्‍त‍़ीङ‍्पोत‍़ी चुःकाहची कोरोअ् लीक्‍कुचीहीने, ‘ताअ्आनीये, कङी पापालम् अलाङ् तोक्‍काहची! खाम्‍पुम्‍मामी सुरुलम् नोअ् आनीमी योक्‍सेअ् त्‍याद‍़ी मुःबलाअ्वा राज्यबीअ् अधिकार मुःसानुम्‍ये।

३५ मालेअ्माभने कङा सागेअ्सीङालो आनीसेअ् चाःमा पीअ्ङानी, कङा वेःअ्मेसीङालो आनीसेअ् कुङ्वा पीअ्ङानी, का इदेन्प पुगुङ्लो आनीसेअ् बास पीअ्ङानी,

३६ का नाङ‍्गुते चुअ्उङ्लो आनीसेअ् तेःअ् पीअ्ङानी, का तुगुङ्लो आनीसेअ् कङी रेखदेख मुःसानुम् मोलम् का झ्यालखानाबीअ् चुअ्उङ्लो आनीन् तुब्सी ताअ्आनीन्।’

३७ “तोअ्माङ् धर्मती मीनाचेअ् उ कोरोक्‍पा झ्‍वाप पीक्‍कुचीबाने, ‘प्रभु, आना हानीम् सागेअ्सीसाबा एकाए खाक्‍चीमीपा मोलम् चाःमा पीच्‍चीमीपा, अथवा हानीम् वेःअ्मेसीसाबा एकाए खाक्‍चीमीपा मोलम् दुङ्मा पीच्‍चीमीपा?

३८ हानीम् एकाए आना इदेन्प खाक्‍चीमीपा मोलम् बास पीच्‍चीमीपा, अथवा हानीम् नाङ‍्गुते पुगान्‍बा खाक्‍चीमीपा मोलम् तेःअ् पीच्‍चीमीपा,

३९ हानीम् एकाए आना तुगान्‍बा अथवा झ्यालखानाबीअ् चुअ्आनाबा खाक्‍चीमीपा, मोलम् तुब्सी ताअ्इकाह?’

४० “मोबाके हाङ्ए अखाची कोओपारे झ्‍वाप पीक्‍कुचीहीने, ‘नीच्‍चानोअ् कङेअ् आनीन् लीक्‍कानीन्, आनीसेअ् खआ कङी वथक्‍पा नेछाचीमध्ये छप्‍पैभन्दा मेछुके इप्‍पाङ् इमाङ‍्-इमाङ‍् मुःसानुम्‍लो, आको कङा नोअ् मुःङानीन्।’

४१ “मोबाके उसेअ् तक्‍पम‍ी ब्याङ्माङ्पीअ्युगेहे मीनाची लीक्‍कुचीहीने, ‘माक्‍साङ्वा सीक्‍कबा मीना चो! काबाङ् मुअ्यु खैतानीये। शैतान नुङ् आकोमी दूतचीमी योक्‍सेअ् त्‍याद‍़ी मुःबलाअ्वा हानीम् ने मास्सीःकबा म‍़ीबीअ् खरानीये।

४२ मालेअ्माभने कङा सागेअ्सीङालो आनीसेअ् चाःमा मापीअ्ङानी, कङा वेःअ्मेसीङालो आनीसेअ् कुङ्वा मापीअ्ङानी,

४३ का इदेन्प पुगुङ्लो आनीसेअ् बास मापीअ्ङानी, का नाङ‍्गुते चुअ्उङ्लो आनीसेअ् तेःअ् मापीअ्ङानी, का तुगुङ्लो नुङ् झ्यालखानाबीअ् चुअ्उङ्लो आनीसेअ् कङी रेखदेख मामुःसानुम्।’

४४ “अखाचेअ् ने कोरोअ् इःतोअ् झ्‍वाप पीक्‍कुचीबाने, ‘प्रभु, हानीम् आना सागेअ्सीसाबा अथवा हानीम् वेःअ्मेसीसाबा अथवा हानीम् इदेन्प पुगान्‍बा अथवा हानीम् नाङ‍्गुते पुगान्‍बा अथवा हानीम् तुगान्‍बा अथवा हानीम् झ्यालखानाबीअ् चुअ्आनाबा एकाए खाक्‍चीमीपा मोलम् आम्मी सेवा मामुःसुकबा?’

४५ “मोबाङ् उसेअ् अखाची झ्‍वाप पीक्‍कुचीहीने, ‘नीच्‍चानोअ् कङेअ् आनीन् लीक्‍कानीन्, आनीसेअ् खआ मेछुकेचीमध्ये इप्‍पाङ् इमाङ‍्-इमाङ‍् मामुःसानुम्‍लो, आको कङा नोअ् मामुःङानीन्।’

४६ “मोबाके खचेअ् हानीम् ने माछीक्‍कबा कासी तोक्‍कुचीबाने, तोकोना धर्मती मीनाचेअ् चैँ हानीम् ने मास्सीःकबा जुनी तोक्‍कुचीबाने।”

येशू सेअ्मामी दाउ

मर्कूस १४:१-२; लूका २२:१-२; यूहन्‍ना ११:४५-५३

२६

१ येशूए खआ छप्‍प‍ै खनावा इःसाक्‍‍सुमाङ् तक्‍पम‍ी सीच्‍चेची कोरोअ् लीत्‍तुची,

२ “आनीसेअ् लेन्लेःकानुम्, होबाम् ह‍़ीक् लेन् द्‍याक्‍पी निस्तार चाड ताक्‍पाने, मोलम् मीनामी वथक्‍छा क्रूसबीअ् क्‍याङ‍्‍धीमामी योक्‍सेअ् मीनाचेअ् लब्‍कुचीबाने।”

३ मोबाके मुद्‍दे पुजारीची नुङ् अरु यहूदी लाम्‍लोमीची कैयाफा न‍़ीङ् पुक्‍कबा छप्‍पैभन्दा धेप्‍प‍़ पुजारीमी हाङ्‍ख‍़ीबीअ् खोमामी,

४ मोलम् आसेअ् ने मालेःये येशू लब्‍मामाङ् सेअ्मामी दाउ अखाचेअ् योगुची।

५ तोकोना अखाचेअ् कोरोअ् इःसुची, “चाडमी समइबीअ् हेअ्‍नी, नभ गो मीनाचीबीअ् केलेङ्मेलेङ् पुअ्नोक्‍‍पाने।”

बेथानियाबीअ् येशू अत्तर हीत्‍तीपलाअ्वा

मर्कूस १४:३-९; यूहन्‍ना १२:१-८

६ येशू बेथानियाबीअ् छुक्‍तोमाङ्ए तुक्‍कबा सिमोनमी ख‍़ीबीअ् चुअ्आलो,

७ इप्‍पाङ् मीम्‍छा सिङ्‍गमरमरमी इक्‍कु खोक्‍पी निकै महँगो सीक्‍कबा अत्तर याङ्मानुङ् उबीअ् ताअ्आ, मोलम् येशू चाःमा चाःसी पेनालो तक्‍पए याक्‍तेतुबा अत्तर उमी तख्रोक्‍पी तुक्‍देतु।

८ कोओ खाक्‍सुचीमाङ् येशूमी सीच्‍चेची निकै हाङ्लीतुची, तोअ्माङ् कोरोअ् इःसुची, “इमाङ्मी योक्‍सेअ् कोरोअ् धेरुअ् नोक्‍सानी?

९ मालेअ्माभने कोओ अत्तर धेरुन् याङ्बीअ् देम्‍मामाङ् गरीपची पीअ्माची गो नुःसाबा।”

१० तोकोना येशूए कोओ लेःतोकुमाङ् अखाची कोरोअ् लीत्‍तुची, “आनीसेअ् कोओ मीम्‍छा मालेअ्मा दुक्‍पीकानुप्पा? कोसेअ् गो कङी योक्‍सेअ् इक्‍कु नुःयाव मुःइतु।

११ मालेअ्माभने गरीपची गो आनीन्‍नुङ् नीम्‍माङ् चुःअ्मी, तोकोना का गो आनीन्‍नुङ् नीम्‍माङ् चुःङानी।

१२ कोसेअ् कोओ अत्तर कङी सरीलबीअ् छीप्‍तीसुमाङ् कङा न्‍याःअ्मामी योक्‍सेअ् त्‍याद‍़ी मुःसुबा ने।

१३ नीच्‍चानोअ्, कङेअ् आनीन् लीक्‍कानीन्, खाम्‍पुम्‍मापेच्‍ची हाबी-हाबीअ् कोओ नुःयायेन् प्रचार पुअ्नोअ्लो, आकोबीअ्-आकोबीअ् कोओ मीम्‍छा मीत्‍तोअ्मामी योक्‍सेअ् कोसेअ् मुःसुबा याव ने इःमा पुअ्नोक्‍‍पाने।”

येशू नाःधीमामी योक्‍सेअ् यहूदा त्‍याद‍़ी पुगाबा

मर्कूस १४:१०-११; लूका २२:३-६

१४ मोबाके बारो जनामध्ये यहूदा इस्करियोत लीप्‍पलाअ्वा इप्‍पाङ् सीच्‍चेचैँ मुद्‍दे पुजारीचीबीअ् खरा,

१५ मोलम् लीत्‍तुची, “कङेअ् उ आनीमी हुक्‍‍पी सीअ्मीतुङ् भने, आनीसेअ् कङा इमाङ‍् पीअ्ङाअँनीपा?” तोअ्माङ् अखाचेअ् आको चाँदीमी तीस ढेकी पीत्‍तुची।

१६ आकोबेलेपालम् नोअ् यहूदाए उ नाःधीमामी दाउ योअ्लीतु।

तक्‍पम‍ी सीच्‍चेचीनुङ् येशू निस्तार चाडमी भोज चाअ्आबा

मर्कूस १४:१२-२१; लूका २२:७-१३; यूहन्‍ना १३:२१-३०

१७ खमिर मातीःबलाअ्वा सोफ्याङ् चाःमामी चाडमी पहिलो लेन् उमी सीच्‍चेची येशूबीअ् ताअ्आमीमाङ् लीत्‍तुची, “आम्मी योक्‍सेअ् निस्तार चाडमी भोज चाःमामी एकाए हाबीअ् त्‍याद‍़ी मुःम्‍बा?”

१८ उसेअ् लीत्‍तुची, “सहरबीअ् इप्‍पाङ् मीनाबीअ् खरानीये, मोलम् आको लीत्‍तानुम्‍ये, ‘गुरुए कोरोअ् इःइतु, कङी समइ कोअ्योङ् ताअ्इता। हो का तक्‍पम‍ी सीच्‍चेचीनुङ् आम्मी ख‍़ीबीअ् निस्तार चाड मानामुःङाअँक्‍पाने’।”

१९ येशूए इःसीतोअ्नोअ् उमी सीच्‍चेचेअ् निस्तार चाडमी भोज त्‍याद‍़ी मुःसुची।

२० तोअ्माङ् वाथक्‍सी युसुमाङ् बारो जनानुङ्नोअ् उ भोज चाःसी पेना।

२१ उची माःरी चाअ्आमीलो येशूए कोरोअ् लीत्‍तुची, “नीच्‍चानोअ् कङेअ् आनीन् लीक्‍कानीन्, आनीन्मध्येबीपा इप्‍पाङ्ए कङा नाःधीङाअँक्‍पाने।”

२२ मोबाके अखाची धेरुन् दुक्‍खी पुगामी, मोलम् छप्‍पैए पालैपालो कोरोअ् इःतोअ् छीमुची, “प्रभु, आको का हे?”

२३ तोअ्माङ् उसेअ् कोरोअ् लीत्‍तुची, “कानुङ्सुःरी चाखोङ्बीअ् सोफ्याङ् छोक्‍कबासेअ् कङा नाःधीङाअँक्‍पाने।

२४ मीनामी वथक्‍छा गो छाबीतोअ्नोअ् खेअ्मा नोअ् पुअ्नो। तोकोना मीनामी वथक्‍छा नाःधीङ्‍कबा आको मीना धिक्‍‍कार! आको मीना गो मालोलीप्पाहोसाङ् ने नुःसाबा।”

२५ उ नाःधीमा योक्‍कबा यहूदाए छीमु, “गुरु, आको का हे?”

उसेअ् आको लीत्‍तु, “आनेअ् आप्‍तक्‍पेअ्नोअ् आकोरोअ् इःकुना!”

प्रभु भोज

मर्कूस १४:२२-२५; लूका २२:१४-२०; १ कोरिन्थी ११:२३-२५

२६ तोअ्माङ् उची माःरी चाअ्आमीलो, येशूए सोफ्याङ् याङु मोलम् अलाक्‍छुमा पीत्‍तुमाङ् उसेअ् आको एदु, मोलम् सीच्‍चेची कोरोअ् इःतोअ् पीत्‍तुची, “नायानु‍म्‍ये, चाअ्आनुम्‍ये, कोओ कङी सरील ने।”

२७ मोबाके उसेअ् चोमनी याङुमाङ् अलाक्‍छुमा पीत्‍तु, तोअ्माङ् उसेअ् अखाची कोरोअ् लीत्‍तोअ् पीत्‍तुची, “आनीन् छप्‍पैए कोओबाङ् दुङानुम्‍ये।

२८ मालेअ्माभने कोओचैँ ओप्‍चोङ् करारमी कङी हेरुवा ने, कोओ हेरुवा धेरुन् मीनाचीमी हीःवामाङ् क्षमा मुःमामी योक्‍सेअ् ओङ्मीअ्नो।

२९ कङेअ् आनीन् कोरोअ् लीक्‍कानीन्, कङी पापामी राज्यबीअ् आनीन्‍नुङ् ओप्‍चोङ् पाराए दुङ्मामी लेन् मात्‍ताबाधारी कङेअ् होनेअ् अङ्‍गुरमी कोओ मद्य दुङ्‍ङानीबाने।”

३० तोअ्माङ् इक्‍कु भजन लोःसामीमाङ् उची जैतून बोब्बोपायुगे खरामी।

पत्रुसए कङा मानामुःङानीबाने इःतोअ् येशूए इःसुबा

मर्कूस १४:२७-३१; लूका २२:३१-३४; यूहन्‍ना १३:३६-३८

३१ मोबाके येशूए अखाची लीत्‍तुची, “कङी कारणए आयु युताअ् आनीन् छप्‍प‍ै खुःल्‍हेकानीहीने। मालेअ्माभने कोओपारे छाप्‍पलाअ्वा चुःअ्, ‘कङेअ् गोठाला ज्याङ्‍कुक्‍‍पाने, तोअ्माङ् बगालबीही भेडाची छतर्भङ‍्ग पुअ्नोअ्मीहीने।’

३२ तोकोना का सीःङाअँमाङ् जिउँदो पुअ्लोङ् आनीन् भन्दा अघि का गालीलबीअ् खेअ्ङाअँक्‍पाने।”

३३ पत्रुसए उ झ्‍वाप पीत्‍तु, “आम्‍मी कारणए छप्‍प‍ै जना खुःल्‍हेनोअ्मीहोसाङ् ने, का हानीम् ने खुःल्‍हेअ्ङानीबाने।”

३४ येशूए आको लीत्‍तु, “नीच्‍चानोअ् कङेअ् आना लीअ्नोअ्ना, आयु युताअ् पोङ्वापा ओःअ्माभन्दा पैल्हे आनेअ् कङा सुङ्बोम् खेप्‍पा चीनामुःङानी इःतोअ् लीअ्ङाअँनाबाने।”

३५ पत्रुसए उ लीत्‍तु, “आनानुङ् का सीःमा नोअ् पुअ्नोहोसाङ् ने, आना चीनामुःङानी इःतोअ् कङेअ् इःङानीबाने।” तोअ्माङ् अरु छप्‍प‍ै सीच्‍चेचेअ् ने आकोरोअ्नोअ् लीत्‍तुची।

गेतसमनीबीअ् येशूमी प्रार्थना

मर्कूस १४:३२-४२; लूका २२:३९-४६

३६ मोबाके येशू अखाचीनुङ् गेतसमनी लीप्‍पलाअ्वा थम्बीअ् खरा, मोलम् उसेअ् तक्‍पम‍ी सीच्‍चेची लीत्‍तुची, “का मीः मोअ्योङ्‍के खेअ्ङाअँमाङ् प्रार्थना मुःङाअँक्‍पा, आनीन्चैँ कुबीअ्नोअ् चुअ्आनीये।”

३७ येशूए पत्रुस नुङ् जब्दियामी ह‍़ी‍क्‍पाङ‍् वथक्‍छाची तक्‍पम् पसबीअ् त‍़ीखेतुची, मोलम् उ सोग्‍ए धेप्‍प‍़ कष्‍टबीअ् सीअ्मा योगा।

३८ तोअ्माङ् उसेअ् अखाची कोरोअ् लीत्‍तुची, “न‍़ीङ्वामी धेप्‍प‍़ सोग्‍ए कङी सोअ्मा नोअ् तेअ्ल्‍हेअ्मादोअ् पुगा। आनाची कुबीअ्नोअ् पेनाचेमाङ् कानुङ् चेनाचे।”

३९ उ मीः मोअ्योङ्‍के खरामाङ् पोब्‍युसामाङ् कोरोअ् इःतोअ् प्रार्थना मुःसा, “कङी पापा, पुअ्हीअ् भने, कोओ चोमनी कालम् माखैहोउ। मोरोहोसाङ् ने कङेअ् मीत्‍तीतोअ् हेअ्‍नी, आनेअ् मीत्‍तीतोअ् मापुअ्होउ।”

४० मोबाके येशू तक्‍पम‍ी सीच्‍चेची चुःथाप्‍पी ताअ्आलो अखाची इम्‍धीतामीही तुप्‍पुची, तोअ्माङ् येशूए पत्रुस लीत्‍तु, “आनीन् इअ् घण्टा ने कानुङ् चेन्‍हीसानीनी हे?

४१ जाँचबीअ् असीअ्मामी योक्‍सेअ् चेनानीये, मोलम् प्रार्थना मुःसानीये, सनीअ्वा गो नीच्‍चानोअ् त्‍याद‍़ी चुःअ्, तोकोना सरीलचैँ कमजोर पुअ्नो।”

४२ होनेअ् दोस्रो खेप्‍पा खरामाङ् कोरोअ् इःतोअ् उसेअ् प्रार्थना मुःसु, “कङी पापा, कोओ चोमनी कङेअ् मान्‍दुक्‍पा पुअ्नी भने, आनेअ् मीत्‍तीतोअ् मापुअ्होउ।”

४३ उ होनेअ् आकोबीअ् ताअ्आलो, आकोबेलेअ् ने तक्‍पम‍ी सीच्‍चेची इम्‍धीतामीही तुप्‍पुची, मालेअ्माभने इम्‍मेअ् अखाचीमी म‍़ीअ् नोअ् माओबोहीसुची।

४४ तोअ्माङ् होनेअ् येशूए अखाची आकोबीअ् नोअ् यैदुची, मोलम् खरामाङ् तेस्रो खेप्‍पा पैल्हे दोअ्नोअ् प्रार्थना मुःसा।

४५ मोबाके उ तक्‍पम‍ी सीच्‍चेचीबीअ् ताअ्आमाङ् कोरोअ् लीत्‍तुची, “आनीन् होनेअ् इम्‍धीङ्‍कानीही नुङ् नाःचाधीङ्‍कानीही हे? समइ कोअ्योङ्नोअ् चुःअ्, मोलम् मीनामी वथक्‍छा हीःवाछाचीमी हुक्‍‍पी सीखेअ्लीता।

४६ पोःगानीये, हो इकीन् खेअ्माइन्। कङा लब्‍कबा मीना कोअ्योङ्नोअ् चुःअ्!”

येशू लबुचीबा

मर्कूस १४:४३-५०; लूका २२:४७-५३; यूहन्‍ना १८:३-११

४७ येशू यामुसा-यामुसालोअ्नोअ् बारोमध्येबीपा इप्‍पाङ् यहूदा लीक्‍कुचीबा तायाक्‍ताअ्आ। मुद्‍दे पुजारीची नुङ् यहूदी लाम्‍लोमीचेअ् पाङ‍्हाक्‍सुचीमीही तरवाल्‍ली नुङ् तोङ्बीरी खीङ‍्काहचीमी धेप्‍प‍़ ओइरु आकोनुङ् आकोबीअ् ताअ्आ।

४८ नाःधीङ्‍कबाए, “कङेअ् हाबीपा मीना चुप्‍प पीक्‍कुङ्लो, आको मीना नोअ् ने, आनीसेअ् आकोनोअ् लब्‍माबा” इःतोअ् अखाची म‍़ीअ्खाब् मुःसुची।

४९ मोबाके वाअ्ल्याक्‍तोअ् उ येशूबीअ् खरामाङ् लीत्‍तु, “गुरु, कङेअ् आना सेःमीनोअ्ना!” तोअ्माङ् उ चुप्‍प पीत्‍तु।

५० येशूए आको लीत्‍तु, “लकमो, आना इमाङ‍् मुःसी ताअ्आन्‍बा, आको मुःइतो।”

तोअ्माङ् अखाची अघि ताअ्आमीमाङ् येशू लबुची, मोलम् तक्‍पम‍ी हुक्‍‍पी युक्‍सुची।

५१ येशूनुङ् चुःकाहचीमध्येबीपा इप्‍पाङ्ए तक्‍पम‍ी हुअ् छोङ्‍लीलोङ् तरवाल्‍ली स्वात्तै ब‍़ीअ्लीतुमाङ् छप्‍पैभन्दा धेप्‍प‍़ पुजारीमी सेउतेमी नबाअ् स्वयक्‍तो ह्‍याअ्लाक्‍‍पीतु।

५२ येशूए आको लीत्‍तु, “आम्‍मी तरवाल्‍ली दाबुबीअ् ब‍़ीअ्धाक्‍से। मालेअ्माभने तरवाल्‍ली याङ‍्काहची छप्‍प‍ै तरवाल्‍लीबाङ् नोअ् सीःअ्मीहीने।

५३ कङेअ् बिन्ती मुःसुङ् भने, कङी पापाए बारो पल्टनभन्दा ने धेरुअ् उमी स्वर्गदूतची कङी योक्‍सेअ् वाअ्ल्याक्‍तोअ् पाङ‍्हाक्‍सुचीनी हे? आनीसेअ् इमाङ‍् मीक्‍कानुप्पा?

५४ तोकोना कङेअ् आकोरोअ् मुःसुङ् भने, कोरोअ्नोअ् पुअ्मापुअ्नो इःतोअ् परमेश्‍वरमी याङेब‍़बीअ् छाप्‍पलाअ्वा खनावा इमाक्‍‍तोअ् पूरा पुअ्नोहो?”

५५ मोरोअ्लोअ्नोअ् येशूए मीनाचीमी ओइरु लीत्‍तुची, “लुप्‍चाकबामी विरोधबीअ् ताअ्इतोअ्नोअ् तरवाल्‍लीह नुङ् तोङ्बीरीह याङ्मानुङ् आनीन् कङा लब्‍सी ताअ्आनीहीन् हे? कङेअ् नीम्‍माङ् परमेश्‍वर पुजेमुःथाम् ख‍़ीबीअ् इःअ्धीतुक्‍ची बेले आनीसेअ् कङा मालब्‍ङानीन्।

५६ अगमवक्ताचीमी कीतापबीअ् छाप्‍पलाअ्वा छप्‍प‍ै खनावा पूरा पुअ्मामी योक्‍सेअ् खआ छप्‍प‍ै पुगाह ने।”

मोबाके छप्‍प‍ै सीच्‍चेचेअ् उ यैदुचीमाङ् खुःल्‍हेरामी।

यहूदी धेप्‍प‍़ यायुङ्मामी अघि येशू

मर्कूस १४:५३-६५; लूका २२:५४-५५, ६६-७१; यूहन्‍ना १८:१२-१४, १९-२४

५७ मोबाके येशू लब्‍काहचेअ् उ छप्‍पैभन्दा धेप्‍प‍़ पुजारी कैयाफाबीअ् याखेतुची। आकोबीअ् शास्त्रीची नुङ् यहूदी लाम्‍लोमीची ने खोमामीही।

५८ तोकोना पत्रुस मुअ्युगेपालम् नोअ् उ त‍़ीक्‍तोअ् छप्‍पैभन्दा धेप्‍प‍़ पुजारीमी ख‍़ीम्‍मी पाङ‍्लुपाधारीनोअ् लेत्‍ता। द्‍याङ्पीपा समइबीअ् आकोबीअ् इमाङ‍् पुक्‍खाक्‍पा रीछ इःतोअ् खाङ्मामी योक्‍सेअ् भित्रअ्यु बेनामाङ् आकोबीही चौकीदारचीनुङ् पेना।

५९ आकोबीअ् मुद्‍दे पुजारीची नुङ् धेप्‍प‍़ यायुङ्माबीही छप्‍प‍ै मीनाचेअ् येशू सेअ्मामी योक्‍सेअ् उमी विरोधबीअ् होरोङ् साछी योअ्लीतुची।

६० होरोङ् साछी पीक्‍काहची धेरुअ् जना नोअ् अघि ताअ्आमी, तोकोना अखाचेअ् येशू सेअ्मा नोअ् पुअ्नोअ् नेबा इमाङ्ने दासी मायोक्‍तोकुची।

द्‍याङ्पी ह‍़ी‍क्‍पाङ‍् अघि ताअ्आची,

६१ तोअ्माङ् कोरोअ् इःसाचु, “कोओ मीनाए ‘कङेअ् परमेश्‍वर पुजेमुःथाम् ख‍़ीम् होःलाङ‍्लोङ् सुङ्बोम् लेन्‍बीअ् हेअ्हीकुङ्’ इःसुबा।”

६२ तोअ्माङ् छप्‍पैभन्दा धेप्‍प‍़ पुजारी पोःगामाङ् कोरोअ् लीत्‍तु, “आनेअ् इमाङ्ने झ्‍वाप पीत्‍तुचीनानी हे? खआ मीनाचेअ् आम्‍मी विरोधबीअ् पीप्‍पलाअ्वा साछी इमाङ‍्?”

६३ तोकोना येशू इमाङ्ने मायामुये पेना।

तोअ्माङ् छप्‍पैभन्दा धेप्‍प‍़ पुजारीए उ छीमु, “कङेअ् आना जिउँदो परमेश्‍वरमी न‍़ीक्‍पी पस्तान् चाःमीनोअ्नामाङ् इःमीनोअ्ना, ‘आना परमेश्‍वरमी वथक्‍छा ख्रीष्‍ट हे’?”

६४ येशूए आको लीत्‍तु, “आनेअ् मोरोअ्नोअ् इःसाक्‍‍सुना। तोकोना कङेअ् आनीन् लीक्‍कानीन्, होबालम् मुइगे आनीसेअ् मीनामी वथक्‍छा छप्‍पैभन्दा धेरुअ् शक्ति चुःकबामी चुप्‍त‍़‌ीङ‍‍् हुअ्पोत‍़ी पेन्‍नोक्‍‍पा नुङ् नम्‍बुङ्ल‍़ीङ्वामी खीम्‍सुवाहबीअ् माःरी ताक्‍पा खाङ्‍कानुप्पाने।”

६५ मोबाके छप्‍पैभन्दा धेप्‍प‍़ पुजारीए तक्‍पम‍ी तेःअ् नाःक्‍तोअ् कोरोअ् इःसु, “कोसेअ् गो परमेश्‍वरमी लालुवा ली मुःसु। इकीए कोओभन्दा अरु साछी इमाङ‍् योअ्माबा? कोसेअ् परमेश्‍वरमी लालुवा मुःसुबा आनीसेअ् नोअ् येन्‍इतानुम्।

६६ कुबीअ् आनीमी इमाङ‍् विचार चुःक्‍पा?”

अखाचेअ् झ्‍वाप पीत्‍तुची, “कोओ गो सीःमा नोअ् पुअ्नो।”

६७ तोअ्माङ् अखाचेअ् येशूमी ङच्‍याक्‍पी थ्वामे दोक्‍तोअ् घुस्‍सीए दुबुची। तोअ्माङ् कोइ-कोइए कोरोअ् इःतोअ् उमी यापोअ्वाबीअ् ल्याःगुची,

६८ “आना ख्रीष्‍ट नने! लु, अगमवाणी यामुखाए त! आना मोक्‍कबा असा?”

पत्रुसए येशू मानामामुःसुबा

मर्कूस १४:६६-७२; लूका २२:५४-६२; यूहन्‍ना १८:१५-१८, २५-२७

६९ पत्रुस बैरा पाङ्‍लुपाबीअ् पेन्‍धीताबा। तोअ्माङ् इप्‍पाङ् सेउतेनी मीम्‍छा आकोमी अघि ताअ्आमाङ् लीत्‍तु, “आना ने गालीलबीपा येशूनुङ‍्सुःरी चुःकबा नने।”

७० तोकोना आकोसेअ् अखाची छप्‍पैमी अघि कोरोअ् इःतोअ् मानामामुःसु, “आनेअ् इमाङ‍् इःकुन्‍बा, कङेअ् वाब्‍ङानी।”

७१ पत्रुस बैरा अप्पोअ्मा बेला अर्कुबा सेउतेनी मीम्‍छाए खाक्‍सुमाङ् आकोबीअ् पेङ्‍काह मीनाची कोरोअ् लीत्‍तुची, “कोओ मीना ने नासरतबीपा येशूनुङ‍्सुःरी चुअ्आ।”

७२ आकोसेअ् पस्तान् चाःतोअ् होनेअ् कोरोअ् इःतोअ् मानामामुःसु, “कङेअ् आको मीना चीनामुःङानी।”

७३ इच्छीन्माङ् आकोबीअ् पेङ्‍काह मीनाची पत्रुसमी कोअ्योङ् खरामीमाङ् लीत्‍तुची, “पक्‍‍का आना ने अखाचीमध्येबीपा इप्‍पाङ् नने, मालेअ्माभने आम्मी खाब्‍ए नोअ् आको खनावा इःकु।”

७४ मोबाके आकोसेअ् उम्तक्‍पेअ्नोअ् माक्‍साक्‍तोअ् कोरोअ् इःसुमाङ् पस्तान् चाअ्आ, “आको मीना कङेअ् चीनामुःङानी।” आकोरोअ् इःमादोहो पोङ्वापा ओःखरा।

७५ तोअ्माङ् येशूए आको कोरोअ् लीत्‍तुबा पत्रुसए मीत्‍तोकु, “पोङ्वापा ओःअ्माभन्दा पैल्हे आनेअ् कङा चीनामुःङानी इःतोअ् सुङ्बोम् खेप्‍पा मानामुःङानानीबाने।” तोअ्माङ् पत्रुस बैरा अप्पोकामाङ् हुँहुँए खाबा।

येशू पिलातसमी अघि

मर्कूस १५:१-५; लूका २३:१-५; यूहन्‍ना १८:२८-३८

२७

१ भ्यास्‍सेरी, छप्‍प‍ै मुद्‍दे पुजारीची नुङ् यहूदी धर्म इःकाहचेअ् येशू सेअ्मामी योक्‍सेअ् उमी विरोधबीअ् सल्‍ला मुःसामी।

२ तोअ्माङ् अखाचेअ् येशू थुब‍ुचीमाङ् याखेतुची, मोलम् पिलातस धेप्‍प‍़ हाकिममी हुक्‍‍पी सो‍ँपेमुःसुची।

यहूदा सीःसाबा

प्रेरित १:१८-१९

३ येशू लब्‍मीकबा यहूदाए येशू सेअ्मापुअ्नोअ् नेमाङ् पक्‍‍का पुगाबा खनावा लेःतोकुमाङ् तक्‍पम‍ी न‍़ीङ्वाअ्यु ताङ्ल्हेचालीता, तोअ्माङ् मुद्‍दे पुजारीची नुङ् यहूदी धर्म इःकाहचीबीअ् तीस चाँदीमी ढेकी एल्‍लाक्‍सी याक्‍तेतु,

४ मोलम् कोरोअ् लीत्‍तुची, “कङेअ् फत्‍तुरमेद‍्दीकेबा मीना नाःधीतुङ्माङ् हीःवामाङ् मुःइतुङ्।”

तोकोना अखाचेअ् लीत्‍तुची, “एका इमाङ‍् सीत्‍तीकामाङ् त? आनेअ् आप्‍तक्‍पेअ्नोअ् आकोरोअ् मुःसुन्‍बा ने।”

५ मोसेअ्नोअ् यहूदाए आको ढेकी परमेश्‍वर पुजेमुःथाम् ख‍़ीम्‍भित्रअ्यु वेत्‍तीसुमाङ् खरा, मोबाके उ क्‍याक्‍सीआ।

६ तोकोना मुद्‍दे पुजारीचेअ् आको ढेकी कोबुचीमाङ् कोरोअ् इःसुची, “कोओ गो परमेश्‍वर पुजेमुःथाम् ख‍़ीम्मी चाम्‍युक्‍थाप्‍पी युङ्मा खेच्‍चुनी, मालेअ्माभने कोओ गो हेरुवामी दाम ने।”

७ अखाची सल्‍ला मुःसामीमाङ् आको ढेकीए सीःखेकाह इदेन्पची न्याःअ्मामी योक्‍सेअ् कुमालेमी जीमीन् खेःदुची।

८ मोसेअ्नोअ् होधारी आको जीमीन् हेरुवामी जीमीन् नेमाङ् लीअ्नोअ्।

९ कोओपारे अगमवक्ता यर्मियाए कोरोअ् इःसुबा खनावा पूरा पुगा, “अखाचेअ् चाँदीमी तीस ढेकी लाःसुची, आकोचैँ इस्राएलबीही मीनाचेअ् उमी योक्‍सेअ् युक्‍सुचीबा दाम चुअ्आ,

१० तोअ्माङ् परमप्रभुए कङा लीअ्ङाबा दोअ्नोअ् कुमालेमी जीमीन् खेअ्मामी अखाचेअ् आको ढेकी याङुची।”

पिलातसए येशू छीमुबा

मर्कूस १५:२-५; लूका २३:३-५; यूहन्‍ना १८:३३-३८

११ येशू धेप्‍प‍़ हाकिममी अघि येबा, मोलम् धेप्‍प‍़ हाकिमए उ छीमु, “आना यहूदीचीमी हाङ‍् हे?”

येशूए झ्‍वाप पीत्‍तु, “आनेअ् आप्‍तक्‍पेअ्नोअ् आकोरोअ् इःसुना।”

१२ तोअ्माङ् मुद्‍दे पुजारीची नुङ् यहूदी धर्म इःकाहचेअ् उ फत्‍तुर तेःतुची, तोकोना उसेअ् अखाची इमाङ्ने झ्‍वाप मापीत्‍तुची।

१३ मोबाके पिलातसए उ लीत्‍तु, “खचेअ् आम्मी विरोधबीअ् खल-खाले खनावामी साछी माःरी पीक्‍कुची, इमाङ‍् आनेअ् येनुनानीही हे?”

१४ तोकोना उसेअ् आको इमाङ‍् ने फत्‍तुर तेःतुचीबा खनावामी झ्‍वाप मापीत्‍तु। कोओ खाक्‍सुमाङ् धेप्‍प‍़ हाकिम ने अखेतु।

येशू क्रूसबीअ् ख‍़ीक्‍तीमामी फैसेला

मर्कूस १५:६-१५; लूका २३:१३-२५; यूहन्‍ना १८:३९—१९:१६

१५ हो निस्तार चाडमी बेले मीनाचीमी ओइरुए ङागीतोअ्नोअ् झ्यालखानाबीअ् छ्याक्‍कबा इप्‍पाङ् मीना धेप्‍प‍़ हाकिमए लेब्‍बेपीअ्मामी चलन चुःयुक्‍सा।

१६ आकोबेले इ़ःयाव मुःसामाङ् न‍़ीङ् चलालीकबा बारब्बा न‍़ीङ् पुक्‍कबा इप्‍पाङ् मीना झ्यालखानाबीअ् चुअ्आ।

१७ मीनाची खोप्‍ताअ्आमीमाङ् पिलातसए अखाची छीमुची, “आनीसेअ् इमाङ‍् मुःमा मीक्‍कानुप्पा? कङेअ् असा लेब्‍बेपीअ्मानीही? बारब्बा लु ख्रीष्‍ट लीप्पलाअ्वा येशू?”

१८ मालेअ्माभने अखाचेअ् उ आँखीमी कारणए नोअ् कङा सो‍ँपेमुःङामीपा नेमाङ् आकोसेअ् लेःसु।

१९ पिलातस नीया मुःथाम् तक्‍पम‍ी थम्बीअ् पेन्धीता बेले आकोमी थप्‍माए कोरोक्‍पा यायेन् पाङ्‍हाक्‍सु, “आको फत्‍तुरमेद‍्दीके मीना इमाङ्ने अमुःसे, मालेअ्माभने आयु युताअ् कङी सेम्माक्‍पी आकोमी कारणए कङेअ् धेरुन् कष्‍ट तोअ्इतुङ्।”

२० तोकोना मुद्‍दे पुजारीची नुङ् यहूदी धर्म इःकाहचेअ् बारब्बा लेब्‍बेम्‍बा मोलम् येशू सेअ्माबा नेमाङ् ङाअ्मामी योक्‍सेअ् मीनाचीमी ओइरु चोप्‍तीसुचीमी।

२१ धेप्‍प‍़ हाकिमए होनेअ् अखाची छीमुची, “खची ह‍़ीक्‍‍पाक्‍पी कङेअ् असा लेब्‍बेअ्पीअ्मानी नेमाङ् आनीसेअ् मीक्‍कानुप्पा?”

अखाचेअ् इःसुची, “बारब्बा।”

२२ पिलातसए अखाची लीत्‍तुची, “आकोरोअ्भने ख्रीष्‍ट लीप्पलाअ्वा येशूचैँ कङेअ् इमाङ‍् मुःमाबा?”

अखा छप्‍पैसेअ् कोरोअ् लीत्‍तुची, “क्रूसबीअ् ख‍़ीक्‍तीसे।”

२३ तोअ्माङ् उसेअ् लीत्‍तुची, “मालेअ्मा? उसेअ् इमाङ‍् दुष्‍ट याव मुःइतुमाङ्?”

तोकोना अखाची झन काःतोअ् कोरोअ् लीत्‍तुची, “आको क्रूसबीअ् ख‍़ीक्‍तीसे!”

२४ हो इमाङ्ने मुःहीनी नेबा खनावा पिलातसए खाक्‍सु, बरु हो ने केलेङ्मेलेङ् पुअ्मामी कीमाङ्वाए कुङ्वाए तक्‍पम् हुअ् छोःक्‍तोअ् आकोसेअ् मीनाचीमी ओइरु कोरोअ् लीत्‍तुची, “कोओ मीनामी हेरुवामी फत्‍तुर कङा सीअ्ङानी, तोकोना आनीन् नोअ् मासीत्‍तानीन्होउ!”

२५ छुत्‍तीङ् मीनाचेअ् कोरोअ् इःसुची, “कोओमी हेरुवामी फत्‍तुर एकाबीअ् नुङ् एकामी सन्तानचीबीअ् मासीअ्होउ।”

२६ मोबाके आकोसेअ् अखाचीमी योक्‍सेअ् बारब्बा लेब्‍बेपीतुची, तोकोना येशू चैँ लोअ्मासीङ्ए मोअ्मीतुचीमाङ् क्रूसबीअ् क्‍याङ‍्‍धीमामी योक्‍सेअ् अखाचीमी हुक्‍‍पी पीत्‍तुची।

तीलीङ‍्गाचेअ् येशू छेप्‍चुचीबा

मर्कूस १५:१६-२०; यूहन्‍ना १९:२-३

२७ मोबाके धेप्‍प‍़ हाकिममी तीलीङ‍्गाचेअ् येशू हाङ्‍ख‍़ीबीअ्यु याखेतुची, मोलम् छप्‍प‍ै पल्टन उमी कोअ्योङ्मोअ्योङ् खोम्‍मीतुची।

२८ अखाचेअ् उसेअ् चाङुहु तेःअ् बील्‍लाक्‍पीतुची, मोलम् हरप्के तेःअ् चाअ्द‍़ेतुची।

२९ अखाचेअ् त‍़ीत‍़ीङ्मी श्रीपेच बनामुःसुचीमाङ् उमी तख्रोक्‍पी खाब्‍देतुची, मोबाके उमी चुप्‍त‍़‌ीङ‍‍् हुक्‍‍पीअ्युगे द‍़ीक्‍फोअ्वामी तोङ्बीरी पीत्‍तुची। तोअ्माङ् उमी अघि घुँडा त‍़ोगामीमाङ् उ छेप्‍चातोअ् कोरोअ् लीत्‍तुची, “यहूदीचीमी हाङ्मी जय मापुअ्होउ!”

३० तोअ्माङ् अखाचेअ् उ थ्वामे दोगुची, मोलम् द‍़ीक्‍फोअ्वामी तोङ्बीरीए उमी तख्रोक्‍पी मोगुची।

३१ उ छेप्‍साक्‍सुचीमाङ् अखाचेअ् चाअ्द‍़ेतुचीही तेःअ् बील्‍लाक्‍पीतुची, मोलम् उमी नोअ् तेःअ् चाअ्द‍़ेतुची, तोअ्माङ् उ क्रूसबीअ् क्‍याङ‍्धीसी याखेतुची।

येशू क्रूसबीअ् क्‍याङ‍्धीतुचीबा

मर्कूस १५:२१-३२; लूका २३:२६-४३; यूहन्‍ना १९:१७-२७

३२ लाप्‍पी खरामी खरामीलोअ्नोअ् अखाचेअ् कुरेनीबीपा सिमोन न‍़ीङ् पुक्‍कबा इप्‍पाङ् मीना तुप्‍पुची, मोलम् अखाचेअ् आको मीना उमी क्रूस खीम्‍मा कर तेःतुची।

३३ अखाची गलगथा लीप्‍पलाअ्वा थम्बीअ् तायाक्‍ताअ्आमी, गलगथामी अर्थ खप्परमी थम् ने।

३४ अखाचेअ् उ ख‍़ीअ् थोःतीबलाअ्वा अङ्‍गुरमी मद्य दुङ्मीतुची, तोकोना उसेअ् छेबुमाङ् आको मान्दुङु।

३५ अखाचेअ् उ क्रूसबीअ् ख‍़ीक्‍थाक्‍सुचीमाङ्, चिठ्ठा देत्‍तामीमाङ् उमी तेःअ् उची-उचीबीअ् हासुची।

३६ तोअ्माङ् अखाची आकोबीअ् नोअ् चुअ्आमीमाङ् उ हुङ्लीतुची।

३७ “कोओ यहूदीचीमी हाङ‍् येशू ने” इःतोअ् फत्‍तुर तेःअ्मामी खनावा छाबुचीमाङ् उमी तख्रोअ्मी मीः मोतोङ‍्के एप्‍तीबीतुची।

३८ उनुङ्सुःरी ह‍़ी‍क्‍पाङ‍् खुःचाकाहची ने इप्‍पाङ् उमी चुप्‍त‍़ीङ‍्पोत‍़ी मोलम् अर्कु ब्याङ्माङ्पोत‍़ी क्रूसबीअ् ख‍़ीक्‍तीसुचीमी।

३९ आको लाम् पुक्‍तोअ् ताकाह-खेक्‍काह मीनाचेअ् तक्‍पम‍ी तख्रोअ् ह‍ी़क्‍‍तोअ् येशू छेप्‍चुची,

४० तोअ्माङ् कोरोअ् लीत्‍तुची, “आना परमेश्‍वर पुजेमुःथाम् ख‍़ीम् होःलाङ‍्लोङ् सुङ्बोम् लेन्‍बीअ्नोअ् हेक्‍‍कबा, आना आप्‍तक्‍पेअ्नोअ् लेत्‍चाए! आना परमेश्‍वरमी वथक्‍छा नने भने, क्रूसबाङ् कुअ्मु कुक्‍‍से!”

४१ आकोरोअ्नोअ् मुद्‍दे पुजारीची, शास्त्रीची नुङ् यहूदी धर्म इःकाहचेअ् ने कोरोअ् इःतोअ् उ छेप्‍चुची,

४२ “कोसेअ् अरुची लेत्‍चामीतुची, तोकोना ओप्‍तक्‍पेअ्नोअ् लेत्‍चामीहीसुनी। उ इस्राएलबीपा हाङ‍् ने! हो नोअ् क्रूसबाङ् माकुखेअ्होउ, तोअ्माङ् एकाए ने कोओ विश्‍वास मुःकुकबाने।

४३ कोसेअ् परमेश्‍वरबीअ् विश्‍वास मुःइतु। परमेश्‍वरए मीत्‍तु भने, उसेअ् हो नोअ् कोओ मालेत्‍चामीतुहोउ, मालेअ्माभने कोसेअ् ‘का परमेश्‍वरमी वथक्‍छाङा ने’ इःतोअ् इःयुक्‍सु।”

४४ तोअ्माङ् उनुङ्सुःरी क्रूसबीअ् ख‍़ीङ्‍काहचेअ् ने मोपारेनोअ् उमी लालुवा मुःसाचु।

येशू सीःसाबा

मर्कूस १५:३३-४१; लूका २३:४४-४९; यूहन्‍ना १९:२८-३०

४५ लेत्‍ताक्‍पा बारो बजेलम् सुङ्बोम् बजेधारी देःन‍पेच्‍ची नाप्‍चीग‍़ीक्‍पा पुगा।

४६ सुङ्बोम् बजेयुगे येशू धेप्‍प‍़ सम्‍लाए कोरोअ् इःतोअ् काःसा, “एली, एली, लामा सबखथनी?” कोओमी अर्थ ने, “कङी परमेश्‍वर, कङी परमेश्‍वर, आनेअ् कङा मालेअ्मा यैङान्बा?”

४७ आकोबीअ् चुःकाह मीनाची कोइ-कोइचेअ् कोओ येनुचीमाङ् कोरोअ् इःसुची, “कोसेअ् गो एलिया ली माःरी छेःकु।”

४८ वाअ्ल्याक्‍तोअ् अखाचीमध्ये इप्‍पाङ् मीना पीखरामाङ् इक्‍कु तेःअ्पी अङ्‍गुरमी सीङ‍्कबा मद्य छोगु, मोलम् द‍़ीक्‍फोअ्वाबीअ् थुबुमाङ् उ दुङ्मीतु।

४९ तोकोना अरुचेअ् कोरोअ् इःसुची, “खाक्‍खम्‍बद‍़े, एलिया कोओ लेत्‍चामीसी ताक्‍पा लु!”

५० मोबाके होनेअ् येशू धेप्‍प‍़ सम्‍लाए काःसा, मोलम् उमी सोअ्मा खरा।

५१ आकोबेले परमेश्‍वर पुजेमुःथाम् ख‍़ीबीअ् क्‍याङ्धीपलाअ्वा पर्दामी माझाबीअ् टुप्प‍ालम् ओम्‍लाङ्धारीनोअ् ह‍़ीक्‍‍बअ् पुगामाङ् नाःगा। तोअ्माङ् खाम्‍पुम्‍मा सोङा, मोलम् लोकोअ्वाह पोगा,

५२ येअ्माह आग्बोका, तोअ्माङ् पैल्हे सीःकाह पवित्र मीनाची जिउँदो पुक्‍तोअ् पोःगामी,

५३ मोलम् अखाची येअ्‍माबाङ् बैरा अप्पोकामी, तोअ्माङ् येशू सीःखेथाप्पाङ् जिउँदो पुक्‍तोअ् पोःगामाङ् अखाची पवित्र सहरबीअ् बेनामी, मोलम् धेरुअ्नोअ् मीनाचीबीअ् खाङ्मुसामी।

५४ आकोबीपा रोमी कप्‍तान मोलम् आकोनुङ् येशू हुङ्‍काहची लुक्‍दीमा खराबा नुङ् आकोबीअ् पुगाह छप्‍प‍ै खनावा खाक्‍सुचीमाङ् धेरुअ् नोअ् कीस्‍सीआमी। अखाचेअ् कोरोअ् इःसुची, “नीच्‍चानोअ् कोओ गो परमेश्‍वरमी वथक्‍छा नोअ् रीछ!”

५५ आकोबीअ् धेरुन् मीम्‍छाची ने चुअ्आमी। अखाचेअ् मुअ्युगेपालम् खाङ्धीतुचीबा नुङ् गालीललम् नोअ् येशू सघामुःतोअ् द‍़्याङ्-द‍़्याङ् ताअ्आमीही।

५६ अखाचीमध्ये मरियम मग्दलिनी, याकूब नुङ् योसेफमी मामा मरियम मोलम् जब्दियामी वथक्‍छाचीमी माम‍ा चुअ्आ।

येशू येअ्माबीअ् युक्‍पलाअ्वा

मर्कूस १५:४२-४७; लूका २३:५०-५६; यूहन्‍ना १९:३८-४२

५७ वाथक्‍सी युसुमाङ् अरिमाथियाबाङ् इप्‍पाङ् योसेफ न‍़ीङ् पुक्‍कबा सप्चाकबा मीना आकोबीअ् ताअ्आ। आको ने येशूमी सीच्‍चे चुअ्आ।

५८ आको पिलातसबीअ् खरामाङ् येशूमी सीःखेकबा सरील ङागु मोलम् पिलातसए आको याखेअ्मामी हुकुम पीत्‍तु।

५९ योसेफए येशूमी सीःखेकबा सरील याखेतुमाङ् सुतीमी केङ‍्केङ‍्बा तेःअ्ए य‍़ीक्‍तीसु।

६० तोअ्माङ् आकोसेअ् तक्‍पमीनोअ् योक्‍सेअ् इःतोअ् लोकोअ्वा पेनुमाङ् त्‍याद‍़ी मुःसुबा ओप्‍चोङ् येअ्माबीअ् येशूमी सीःखेकबा सरील युक्‍सु, मोलम् इक्‍कु धेप्‍प‍़ लोकोअ्वा येअ्मामी याबीअ् युङ्दुमाङ् खरा।

६१ मरियम मग्दलिनी नुङ् अर्कु मरियम येअ्मामी अघि पेन्धीताचीही।

तीलीङ‍्गाचेअ् येशूमी येअ्मा हुङुचीबा

६२ आकोमी वीन्‍दालप्के, नाःचामामी लेन्बीअ् मुद्‍दे पुजारीची नुङ् फरिसीची पिलातस तुब्सी खरामी,

६३ मोलम् अखाचेअ् आको लीत्‍तुची, “‘का सुङ्बोम् लेन् द्‍याक्‍पी जिउँदो पुअ्ङाअँमाङ् पोःअ्ङाअँक्‍पाने’ इःसुमाङ् आको ठगाहाए जिउँदो चुअ्आलो इःसुबा खनावा होनेअ् एकाए मीक्‍कुका।

६४ मोसेअ्नोअ् सुङ्बोम् लेन्‍धारी नुःलो आको येअ्मा हुङ्मामी योक्‍सेअ् आनेअ् अग्गे पीत्‍तुचे। आकोरोअ् मामुः भने आकोमी सीच्‍चेची ताअ्मीमाङ् आकोमी सीःखेकबा सरील खुःखेकुची, तोअ्माङ् ‘आको गो सीःसामाङ् जिउँदो पुगामाङ् पोःगा’ इःतोअ् मीनाची लीक्‍कुचीमीहीने। कोओमी द्‍याक्‍पीपा नाःधीमा पैल्हेबा भन्दा झन कअ्इअ्लो पुअ्नोक्‍‍पाने।”

६५ पिलातसए अखाची लीत्‍तुची, “आनीमी तीलीङ्‍गाची चुन्चुःअ्मी। अखाची त‍़ीखेतानुप्चेमाङ् आनीसेअ् इःसीतोअ्नोअ् सफ्फी हुङ्मीतानुप्चे।”

६६ तोअ्माङ् अखाची खरामीमाङ् येअ्मामी याबीअ् युक्‍पलाअ्वा लोकोअ्वाबीअ् छाप तीःसुची, मोलम् तीलीङ्‍गाची नुःलो येअ्मा हुङ‍्मीतुचीमी।

येशू सीःखेथाप्पाङ् जिउँदो पुगाबा

मर्कूस १६:१-८; लूका २४:१-१२; यूहन्‍ना २०:१-१०

२८

१ नाःचामाबा लेन् छीदामाङ् सातामी पहिलो लेन् भ्यानी चेमीअ्चेमीअ् उज्यालो पुगालोअ् मरियम मग्दलिनी नुङ् अर्कु मरियम येशूमी येअ्मा खाक्‍सी खराची।

२ आकोबेले धेप्‍प‍़ लुक्‍दीमा खरा, मालेअ्माभने परमप्रभुमी इक्‍कु दूत स्वर्गलम् मुअ्मु कुक्‍‍सामाङ् लोकोअ्वा गाङ‍्लाङ्लोङ् आकोमी चप्पी पेना।

३ आकोमी ङच्‍याअ् नाप्‍चीम्‍ल्याअ्वादोअ् चीम्‍ल्यावेपा नुङ् आकोमी तेःअ् नङ्दोअ् बायाप्पा ङीत्‍ता।

४ आको खाक्‍सुचीमाङ् येशूमी येअ्मा हुङ्‍काहची कीस्‍सीमाङ्वे योङुची, मोलम् सीःखेकबा मीनादोअ्नोअ् पुगामी।

५ तोकोना स्वर्गदूतए अखा मीम्‍छाची लीत्‍तुची, “आनाची अकीस्सीआचे, मालेअ्माभने क्रूसबीअ् ख‍़ीक्‍सीतुचीबा येशू आनाचेअ् माःरी योअ्नोक्‍‍चुन्बा नेमाङ् कङेअ् लेःकुङ्।

६ उ गो कुबीअ् माअ्अँ, उसेअ् पैल्हे नोअ् इःसीतोअ्नोअ्, उ जिउँदो पुगामाङ् पोःअ्इता। दाबाचेमाङ् उ युक्‍पलाअ्वा थम् खाक्‍साचे।

७ हो चोप्‍फाङ‍् खराचेमाङ् उमी सीच्‍चेची कोओ यायेन् येम्‍मीतानुप्चे, ‘उ सीःखेथाप्पाङ् जिउँदो पुगामाङ् पोःअ्इता। उ गो आनाची भन्दा अघि नोअ् गालीलबीअ् माःरी खेअ्नो, आनाचेअ् उ आकोबीअ् तुब्नोक्‍‍चुन्बाने!’ कङेअ् आनाची लीअ्माचीनाहँ खनावा कोरोअ् नोअ् ने।”

८ तोअ्माङ् अखाची कीस्‍सीतोअ् नुङ् कोद्‍द‍़ो खुशी पुक्‍तोअ् येअ्‍माबाङ् वाअ्ल्याक्‍तोअ् अप्पोकाचीमाङ् उमी सीच्‍चेची कोओ यायेन् इःसीअ् पीखराची।

९ अचानक येशूए अखाची तुप्‍पुचीमाङ् लीत्‍तुची, “आनाची शान्ति पुगाचो!” अखाची खराचीमाङ् येशूमी लाङ् लब्तोअ् सेःमीताचु।

१० तोअ्माङ् येशूए अखाची लीत्‍तुची, “अकीस्सीआचे, आनाची खराचेमाङ् कङी वथक्‍पा नेछाची गालीलबीअ् खेअ्मामोने लीत्‍तानुप्चे, मोलम् आकोबीअ् अखाचेअ् कङा तुब्ङाअँमीपाने।”

येअ्मा हुङ्‍काहचेअ् तेःतुचीबा यायेन्

११ अखा मीम्‍छाची आकोबाङ् खैताचीमाङ् येशूमी येअ्मा हुङ‍्काह तीलीङ्‍गाची ने सहर बेनामी, मोलम् आकोबीअ् पुक्‍काह छप्‍प‍ै खनावा मुद्‍दे पुजारीची इःतुचीमी।

१२ मुद्‍दे पुजारीची नुङ् यहूदी धर्म इःकाहची खोमामी, मोलम् सल्‍ला मुःसामीमाङ् अखाचेअ् तीलीङ्‍गाची धेरुअ् याङ् पीत्‍तुचीमी,

१३ मोलम् “‘एका युताअ् इप्‍तीरीकालो उमी सीच्‍चेची ताअ्आमीमाङ् आकोमी सीःखेकबा सरील खुःल्‍हेतुचीबा रीछ’ इःतोअ् आनीसेअ् इःसानुम्‍यो।

१४ धेप्‍प‍़ हाकिममी नबाक्‍‍पी कोओ खनावा लेन्लेखरा भने, एकाए उमी सोम्‍चीम्‍कुकामाङ् आनीन् जोगामुःइनोक्‍‍चीमी।”

१५ अखा येअ्मा हुङ्‍काहचेअ् याङ् ताबुचीमाङ् अखाचेअ् इःसीतोअ्नोअ् इःसुची, मोलम् यहूदीचीमी माझाबीअ् आयुबा लेन्धारी ने कोओनोअ् खनावा य‍़ीङ्बोइता।

येशूमी छप्‍पैभन्दा धेप्‍प‍़ अग्गे

मर्कूस १६:१४-१८; लूका २४:३६-४९; यूहन्‍ना २०:१९-२३; प्रेरित १:६-८

१६ अखा एघारोनोअ् सीच्‍चेची येशूए खरानीये लीत्‍तुचीही गालीलमी बोब्बोपाबीअ् खरामी।

१७ अखाचेअ् येशू खाक्‍सुचीमाङ् उ सेःमीतुची, तोकोना कोइ-कोइए गो येशू हेअ्नोक्‍‍पा लु हेअ्नी नेमाङ् शंका मीत्‍तुची।

१८ तोअ्माङ् येशू ताअ्आ, मोलम् अखाची लीत्‍तुची, “स्वर्ग नुङ् खाम्‍पुम्‍माबीही छप्‍प‍ै अधिकार परमेश्‍वरए कङा पीअ्इङा।

१९ मोसेअ्नोअ् आनीन् खरानीये, छप्‍प‍ै तोःखाबीही मीनाची सीच्‍चे बनामुःसानुप्चे, मोलम् अखाची पापा, वथक्‍छा नुङ् पवित्र सनीअ्वामी न‍़ीक्‍पी बप्‍तिस्मा पीत्‍तानुप्चे।

२० कङेअ् आनीन् अग्गे पीत्‍तानीही छप्‍प‍ै खनावा मानामुःमा अखाची इःतानुप्चे। का कोओ जुग माछीप्‍पाधारी आनीन्‍नुङ् चुःङाअँ।”

मर्कूसए छाबुबा

नुःयायेन्

१

१ परमेश्‍वरमी वथक्‍छा येशू ख्रीष्‍टमी नुःयायेन् कोओपारे पुअ्लीता।

बप्‍तिस्मा पीक्‍कबा यूहन्‍नामी प्रचार

मत्ती ३:१-१२; लूका ३:१-९, १५-१८; यूहन्‍ना १:१९-२८

२ अगमवक्ता यशैयामी कीतापबीअ् कोअोपारे छाप्‍पलाअ्वा चुःअ्,

“खाक्‍से, कङेअ् कङी दूत आम्‍मी अघि-अघि पाङ‍्हाङ‍्कुक्‍‍पाने,

आकोसेअ् आम्‍मी लाम् त्‍याद‍़ी मुःकुबाने।

३ बलउती-बलउतीतेअ् चुःथाप्‍पी काःधीङ‍्कबा इप्‍पाङ्मी सम्‍ला,

‘परमप्रभुमी लाम् त्‍याद‍़ी मुःसानुम्‍ये,

उमी गल्‍लीह सोःजो बनामुःसानुम्ये’।”

४ बप्‍तिस्मा पीक्‍कबा यूहन्‍ना, हीःवामाङ्‍ह यैतानुम्‍येमाङ् क्षमा तोअ्मामी योक्‍सेअ् परमेश्‍वरबीअ् एनानीयेमाङ् बप्‍तिस्मा लाःसानीये इःसुमाङ् प्रचार मुःतोअ् बलउती-बलउतीतेअ् चुःथाप्‍पी खाङ‍्मुसा।

५ यहूदिया नुङ् यरूशलेमबीही छुत्‍तीङ् मीनाची यूहन्‍नाबीअ् खरामी। अखाचेअ् तक्‍प-तक्‍पम‍ी हीःवामाङ्‍ह मानामुःतोअ् यर्दन युवाबीअ् आकोबाङ् बप्‍तिस्मा लाःसामी।

६ यूहन्‍ना उँटमी मीअ्मी तेःअ् चाङ्युक्‍सा मोलम् छाक्‍बीअ् साहोअ्मी छाक्‍छीम्‍मा छीय्युक्‍सा। आकोसेअ् लुक्‍खी नुङ् छेवेअ्मामी खुदु चोःयुक्‍सु।

७ आकोसेअ् कोरोअ् इःतोअ् येम्‍मीअ्लीतुची, “कङी द्‍याक्‍पी ताकबा काभन्दा धेरुन् शक्ति चुःकबा ने। का गो पोब्‍युङाअँमाङ् उमी सीअ्मालीमी तुना हेम्‍मा ने खेच्‍चाङानी।

८ कङेअ् गो आनीन् कुङ्वाए बप्‍तिस्मा पीअ्इतानी, तोकोना उसेअ् आनीन् पवित्र सनीअ्वाए बप्‍तिस्मा पीक्‍कानीहीन्‍ने।”

येशूमी बप्‍तिस्मा

मत्ती ३:१३-१७; लूका ३:२१-२२

९ यूहन्‍नाए माःरी कोरोअ् इःङेकुलो येशू गालीलमी नासरतबाङ् ताअ्आमाङ् यर्दन युवाबीअ् यूहन्‍नामी हुक्‍‍पाङ् बप्‍तिस्मा लाःसा।

१० कुङ्वाबाङ् अप्पोअ्मादोहो स्वर्ग ओग्‍बोकबा मोलम् सनीअ्वा कुक्‍‍खीअ्वादोअ्नोअ् लेत्‍तोअ् तक्‍पम्चप्पी ताअ्आबा उसेअ् खाक्‍सु।

११ आकोरोअ्लोअ्नोअ् स्वर्गबाङ् इक्‍कु कोरोक्‍पा सम्‍ला ताअ्आ, “आना कङेअ् नेच्‍चाअ्नाबा कङी वथक्‍छा नने, आनालम् कङी न‍़ीङ्वा धेरुन् खुशी पुअ्इता।”

येशूमी जाँच

मत्ती ४:१-११; लूका ४:१-१३

१२ तोअ्माङ् सनीअ्वाए वाअ्ल्याक्‍तोअ् उ बलउती-बलउतीतेअ् चुःथाप्‍पी त‍़ीखेतु।

१३ शैतानए मुःसुहु जाँच आक्‍‍तोअ् उ आको बलउती-बलउतीतेअ् चुःथाप्‍पी चालीस लेन्धारी चुअ्आ। येशू आकोबीअ् थाब्नाम्बीअ् चुःकाह जीवाँतचीनुङ्सुःरी चुअ्आ, मोलम् स्वर्गदूतचेअ् उ सघामुःसुची।

येशूए तक्‍पम‍ी याव मुःलीतुबा

मत्ती ४:१२-१७; लूका ४:१४-१५

१४ यूहन्‍ना झ्यालखानाबीअ् सीत्‍तामाङ् येशूए परमेश्‍वरमी नुःयायेन् इःतोअ् गालीलयुगे खरा।

१५ उसेअ् इःसु, “समइ पूरा पुअ्इता, मोलम् परमेश्‍वरमी राज्य कोअ्योङ् ताखेइत‍ा। आनीन् तक्‍पम‍ी हीःवामाङ् यैतानुम्‍येमाङ् परमेश्‍वरबीअ् एनानीये, मोलम् नुःयायेन्बीअ् विश्‍वास मुःसानुम्‍ये।”

येशूमी पहिले सीच्‍चेची

मत्ती ४:१८-२२; लूका ५:१-११

१६ गालील बाजुवामी क्‍याक्‍पीअ्युगे पुक्‍तोअ् येशू खरालो उसेअ् सिमोन नुङ् आकोमी वथक्‍पा नेछा अन्द्रियास बाजुवाबीअ् जाल माःरी ङेबाचीही खाक्‍सुची। मालेअ्माभने अखा ह‍़ीक्‍‍पाक्‍चीमी याव नोअ् ङा सेअ्मामी याव चुअ्आ।

१७ येशूए अखाची लीत्‍तुची, “कङा त‍़ीङ्माये, आनाचेअ् ङा लबीतोअ्नोअ् कङेअ् आनाची मीनाची लब्‍कबा बनामुःक्‍चीनाहने।”

१८ तोअ्माङ् मोरोअ्लोअ्नोअ् जालह वीद‍्दाआचुमाङ् अखाचेअ् उ त‍़ीङाचु।

१९ तोअ्माङ् मीः मोअ्योङ्‍के खरामाङ् उसेअ् जब्दियामी वथक्‍पा पछाची याकूब नुङ् आकोमी वथक्‍पा नेछा यूहन्‍ना नावबीअ् जाल थ‍़ीअ्धीताचीही खाक्‍सुची।

२० अखा ह‍़ीक्‍‍पाङ्ची येशूए वाअ्ल्याक्‍तोअ् छेःतुची, मोलम् तक्‍पम् पापा जब्दिया उमी याव मुःकाह मीनाचीनुङ् नावबीअ् नोअ् वीद‍्दुचीमीमाङ् अखाचेअ् येशू त‍़ीङाचु।

येशूए इप्‍पाङ् सख्खर् मापुक्‍कबा सनीअ्वा लगालीकबा मीना नुःलीमीतुबा

लूका ४:३१-३७

२१ येशू तक्‍पम् सीच्‍चेचीनुङ् कफर्नहुमबीअ् खरा, मोलम् नाःचामामी लेन्बीअ् यायुङ्मा ख‍़ीबीअ् खरामाङ् इःअ्लीतुची।

२२ उसेअ् इःतुचीही खनावाबीअ् अखाची अखेतुची। मालेअ्माभने उसेअ् अखाची शास्त्रीचेअ् दोअ् हेअ्‍नी, तोकोना अधिकार चुःकबा मीनाए इःतीतोअ् इःतुचीही।

२३ आको यायुङ्माख‍़ीबीअ् सख्खर् मापुक्‍कबा सनीअ्वाए दील्‍लापुबा इप्‍पाङ् मीना चुअ्आ।

२४ आको कोरोअ् इःतोअ् काःसा, “आना नासरतबीपा येशू, आनेअ् एका इमाङ‍् मुःमा योअ्नोक्‍‍चीम्‍पा? एका सुद‍्धम् मुःसी ताअ्आन्बा हे? आना परमेश्‍वरमी पवित्र मीना नेमाङ् कङेअ् चीनामुःअ्ना।”

२५ तोकोना येशूए आको कोरोअ् लीत्‍तोअ् पेःतु, “आना माङ् माकाःये चुअ्ए, मोलम् आकोबाङ् अप्पोकेमाङ् खैते।”

२६ तोअ्माङ् सख्खर् मापुक्‍कबा सनीअ्वाए आको मीना चेब्‍तोअ्-थेअ्लीतोअ् मुःसु, मोलम् धेप्‍प‍़ सम्‍लाबीअ् काःतोअ् आको मीनाबाङ् अप्पोकामाङ् खरा।

२७ “कोओ इमाङ‍् लो? कोओ गो ओप्‍चोङ् खनावा ली रीछ! कोओनुङ् अधिकार चुःक्‍पासेअ् सख्खर् मापुक्‍कबा सनीअ्वाची उसेअ् अग्गे मुःमादोहो अप्पोनोअ्मीमाङ् खेअ्नोअ्मी” इःतोअ् तक्‍प-तक्‍पबीअ् खनावा इःतोअ् मीनाची अखेतुची।

२८ तोअ्माङ् उमी खनावा गालील कोअ्योङ्मोअ्योङ् चुःकाह छप्‍प‍ै इलाकाबीही मीनाचेअ् वाअ्ल्याक्‍तोअ् येनुची।

धेरुअ्नोअ् मीनाची नुःलीतामीही

मत्ती ८:१४-१७; लूका ४:३८-४१

२९ येशू यायुङ्माख‍़ीम्‍बाङ् अप्पोअ्मादोहो याकूब नुङ् यूहन्‍नानुङ् सिमोन नुङ् अन्द्रियासमी ख‍़ीबीअ् बेना।

३० सिमोनमी छदीमा दीच्‍माङ्वाए थलालीदार्माङ् इमाबा, तोअ्माङ् आकोमी न‍़ीक्‍थुप्‍पी वाअ्ल्याक्‍तोअ् अखाचेअ् उ लीत्‍तुची।

३१ येशू सिमोनमी छदीमामी क्‍याक्‍पी खरामाङ् आकोमी हुक्‍‍पी लबुमाङ् सेप्‍पोकु, मोरोअ्लोअ्नोअ् आको दीच्‍माङ्वाए यैदु। तोअ्माङ् आको पोःअ्लीतामाङ् उचीमी सेवा मुःलीतु।

३२ नाम् दाखारामाङ् मीनाचेअ् तुक्‍काह मीनाची अथवा भूत तुप्‍सीकाह छप्‍प‍ै येशूबीअ् तेःतुचीमी।

३३ छप्‍प‍ै सहरबीही मीनाची ख‍़ीम्‍मी दैलु सीःधा खोम्‍भुखरामी।

३४ येशूए खल-खाले तुअ्माङ्वाए सारो मुःसुचीही तुक्‍काहची नुःलीमीतुची, मोलम् धेरुन् भूतची य‍़ीगुची। तोकोना भूतचेअ् येशू चीनामुःसुचीबासेअ् उसेअ् अखाची इमाङ्ने यामुमा मापीत्‍तुची।

येशूए प्रचार मुःसुबा

लूका ४:४२-४४

३५ भ्यानी उज्यालो पुअ्माभन्दा धेरुन् अघि येशू पोःगामाङ् बैरा सुन्‍नी थम्बीअ् खरा, मोलम् आकोबीअ् प्रार्थना मुःसा।

३६ सिमोन नुङ् आकोनुङ् चुःकाहचेअ् उ योखेतुची।

३७ उ तुप्‍पुचीमाङ् अखाचेअ् कोरोअ् लीत्‍तुची, “छप्‍पैसेअ् आना माःरी योअ्नोअ्मी।”

३८ तोअ्माङ् उसेअ् अखाची लीत्‍तुची, “ताअ्आनीये, इकीन् कोअ्योङ् चुःकाह सहरयुगे खेअ्माइन् मोलम् आकोबीअ् ने कङेअ् याङेब‍़ प्रचार मामुःतोअ्ङाहोउ, मालेअ्माभने का गो कोओ याव मुःमामी योक्‍सेअ् नोअ् ताउक्‍पा ने।”

३९ तोअ्माङ् उ गालीलपेच्‍चीबीही यायुङ्माख‍़ीम्‍हबीअ् प्रचार मुःतोअ् नुङ् भूतची य‍़ीक्‍तोअ् लोःतीता।

इप्‍पाङ् छुक्‍तोमाङ् मीक्‍कबा मीना नुःलीताबा

मत्ती ८:१-४; लूका ५:१२-१६

४० तोअ्माङ् इप्‍पाङ् छुक्‍तोमाङ् मीक्‍कबा मीना येशूबीअ् ताअ्आ, मोलम् उमी अघि घुँडा त‍़ोगामाङ् कोरोअ्, इःतोअ् बिन्ती मुःसु, “आनेअ् मीत्‍तुनाभने, कङा नुःलीमीअ्हीङाअँना।”

४१ तोअ्माङ् नम्‍नम्‍वा मुःतोअ् तक्‍पम् हुअ् छोङ्‍लीतुमाङ् आको मीना दील्‍लाप्‍तोअ् येशूए कोरोअ् लीत्‍तु, “आना नुःलीइते नेमाङ् कङेअ् मीक्‍कुङ्।”

४२ मोरोअ्लोअ्नोअ् उमी छुक्‍तोमाङ् नुःलीखरा।

४३ तोअ्माङ् उसेअ् आको छोःलो अग्गे पीत्‍तुमाङ् कोरोअ् लीत्‍तोअ् वाअ्ल्याक्‍तोअ् पाङ्‍हाक्‍सु,

४४ “कोओ खनावा असा ने माइःअ्ये खरेमाङ् तक्‍प पुजारीबीअ् खाङ्मुसे, मोलम् मोशाए इःसीतोअ्नोअ् आना नुःलीखरान्‍बा खनावा छुत्‍तीङ् खाङ्मीअ्मामी योक्‍सेअ् भेटी तीःसे।”

४५ तोकोना आको मीना खरा, मोलम् येशूमी न‍़ीक्‍थुप्‍पी असाची तुप्‍पुचीलो अखाची नोअ् इःतुची। मोसेअ्नोअ् येशू सहरबीअ् माम्‍बेन्‍हीमाङ् असा ने माच्‍चुःथाप्पी खरामाङ् पेना। तोकोना आकोबीअ् ने येशू तुब्मामी योक्‍सेअ् मीनाची चारैपोत‍़ीलम् ताअ्आमी।

येशूए सरील मासोङ्‍कबा मीना नुःलीमीतुबा

मत्ती ९:१-८; लूका ५:१७-२६

२

१ मीः लेन् द्‍याक्‍पी येशू कफर्नहुम एखरा, तोअ्माङ् मीनाचेअ् उ ख‍़ीबीअ्नोअ् चुःअ् नेबा खनावा येनुची।

२ तोअ्माङ् दैलुमी बैरा ने पेत्‍थाम् माच्‍चुये मीनाची आकोबीअ् खोमामी। आकोबेले येशूए परमेश्‍वरमी याङेब‍़ माःरी येम्‍मीधीतुचीही।

३ आकोरोअ्लोअ्नोअ् इप्‍पाङ् सरील मासोङ्‍कबा मीना येशूबीअ् चारजना मीनाचेअ् खीत्‍तेतुची।

४ अखाचेअ् मीनाचीमी ओइरु पुगाबासेअ् आको मीना उमी कोअ्योङ् मायाखेअ्हीसुची, मोलम् ख‍़ीम्‍मी चप्पीतु थाङामीमाङ् येशू चुअ्आबा सीःधा मुत्‍तुगेप्‍पा छाना ओअ्बोक्‍‍तोअ् उ इप्‍थाम्नुङ्नोअ् आको मुअ्मु लाःधीतुची।

५ तोअ्माङ् येशूए अखाचीमी विश्‍वास खाक्‍सुमाङ् आको सरील मासोङ्‍कबा मीना कोरोअ् लीत्‍तु, “वथक्‍पछो, आम्मी हीःवामाङ्‍ह क्षमा पुअ्इता।”

६ तोकोना आकोबीअ् पेन्धीङ‍्काह कोइ-कोइ शास्त्रीचेअ् तक्‍पम‍ी न‍़ीङ्वाबीअ् कोरोअ् नेमाङ् मीअ्धीतुचीही,

७ “कोओ मीना मालेअ्मा कोओपारे यामुक्‍पा? कोसेअ् गो परमेश्‍वरमी लालुवा ली माःरी मुःकु! परमेश्‍वरबाहेक अरु आसेअ् हीःवामाङ् क्षमा मुःहीकुमाङ्?”

८ तोअ्माङ् अखाचीमी न‍़ीङ्वाबीपा खनावा येशूए सनीअ्वाबीअ् वाअ्ल्याक्‍तोअ् लेःतोकुमाङ् कोरोअ् लीत्‍तुची, “आनीसेअ् मालेअ्मा तक्‍पम‍ी न‍़ीङ्वाबीअ् कोरोहो खनावा मीक्‍कानुहुम्?

९ सरील मासोङ्‍कबा आको मीना ‘आम्‍मी हीःवामाङ्‍ह क्षमा पुगा’ लीअ्मा ताःलेअ्नोक्‍‍पा लु ‘आम्‍मी इप्‍थाम् लीप्‍खेतेमाङ् लाम्धुसे’ लीअ्मा ताःलेअ्नोक्‍‍पा?

१० मीनामी वथक्‍छा खाम्‍पुम्‍माबीअ् हीःवामाङ्‍ह क्षमा मुःमामी अधिकार चुःअ् नेमाङ् आनीसेअ् लेःसानुम्‍ये।” तोअ्माङ् येशूए सरील मासोङ्‍कबा मीना लीत्‍तु,

११ “कङेअ् आना लीअ्नोअ्ना, पोःगे, आम्मी इप्‍थाम् खीम्‍मानुङ् ख‍़ीम् खरे।”

१२ आको मीना पोःअ्लीता, मोलम् वाअ्ल्याक्‍तोअ् तक्‍पम‍ी इप्‍थाम् खीम्‍मानुङ् छप्‍पैसेअ् खाक्‍सुची खाक्‍सुचीलोअ्नोअ् आकोबाङ् खैता। मोसेअ्नोअ् अखाची छुत्‍तीङ् अखेतुची, मोलम् कोरोअ् इःतोअ् अखाचेअ् परमेश्‍वरमी महिमा मुःसुची, “एकाए कोरोक्‍पा गो हानीम् ने माखाक्‍तीतुका।”

येशूए लेवी छेःतुबा

मत्ती ९:९-१३; लूका ५:२७-३२

१३ येशू होनेअ् इक्‍खेप्‍पा बाजुवामी वाथाप्‍खाबीअ् खरा। आकोबीअ् मीनामी धेप्‍प‍़ ओइरु पुगाबासेअ् उसेअ् अखाची इःअ‍्लीतुची।

१४ मोबाके येशू आकोबाङ् खरालो अल्फयसमी वथक्‍पा पछा लेवी कर लाःथाम् ययोक्‍खाबीअ् पेन्‍धीताबा खाक्‍सु, मोलम् आको कोरोअ् लीत्‍तु, “कङा त‍़ीङ्माये।” तोअ्माङ् आको पोःअ्लीतामाङ् येशू त‍़ीङु।

१५ येशू लेवीमी ख‍़ीबीअ् चाःमा चाःसी पेनालो धेरुन् जना कर लाःकाहची मोलम् हीःवाछाची ने येशू नुङ् उमी सीच्‍चेचीनुङ् पेन्धीतामीही। मालेअ्माभने उ त‍़ीङ्‍काहची धेरुअ् नोअ् चुअ्आमी।

१६ हीःवाछाची मोलम् कर लाःकाहचीनुङ् सुःरी येशू माःरी चाअ्आबा खाक्‍सुचीमाङ् फरिसी दलबीही शास्त्रीचेअ् येशूमी सीच्‍चेची कोरोअ् लीत्‍तुचीमी, “मालेअ्मा आको कर लाःकाहची नुङ् हीःवाछाचीनुङ्सुःरी चाःक्‍पा?”

१७ कोओ येनुमाङ् येशूए अखाची लीत्‍तुची, “मातुक्‍काहची बैधमी खाँचो सीअ्मीनी, तोकोना तुक्‍काहची खाँचो सीअ्नोअ्मी। का गो धर्मतीची हेअ्‍नी, तोकोना हीःवाछाची छेःसीअ् ताउक्‍पा ने।”

उपवास चुःमामी न‍़ीक्‍थुप्‍पी

मत्ती ९:१४-१७; लूका ५:३३-३९

१८ यूहन्‍नामी सीच्‍चेची नुङ् फरिसीची उपवास चुःयुक्‍सामी। मीनाची ताअ्आमीमाङ् येशू कोरोअ् लीत्‍तुची, “यूहन्‍नामी सीच्‍चेची नुङ् फरिसीमी सीच्‍चेची उपवास चुःअ्मी, तोकोना आम्मी सीच्‍चेची चैँ मालेअ्मा उपवास चुःमीनीही?”

१९ येशूए अखाची लीत्‍तुची, “दाङ्पा खीर्तीअ्वा खेक्‍काहचीनुङ् चुःलोधारी, इमाङ‍् अखाची उपवास चुःअ्मी हे? दाङ्पा अखाचीनुङ् चुःअ्लो गो अखाची उपवास चुःमीनी।

२० तोकोना इअ् लेन् अखाचीबाङ् दाङ्पा त‍़ीअ्ल्‍हेअ्नोक्पाने, मोलम् आको लेन् अखाची उपवास चुःअ्मीहीने।

२१ “आसेअ् ने पुरानो तेःअ्पी ओप्‍चोङ् तेःअ्मी अलम्‍ए लेःबुनी। मालेअ्माभने ओप्‍चोङ् अलम्‍ए तेःअ् पेअ्मीकु, मोलम् तेःअ् झन धेरुअ् पेअ्नो।

२२ आसेअ् ने पुरानो साहोअ्मी सुप्‍बीअ् अङ्‍गुरमी ओप्‍चोङ् मद्य युक्‍सुनी, नभ गो सुप् पोअ्ल्‍हेअ्नोअ्माङ् अङ्‍गुरमी मद्य बोब्ल्हेअ्नो, मोलम् सुप् इन्‍नामे पुअ्नो। तोकोना अङ्‍गुरमी ओप्‍चोङ् मद्य ओप्‍चोङ् साहोअ्मी सुप्‍बीअ् नोअ् युङ्नो।”

नाःचामामी लेन्मी प्रभु

मत्ती १२:१-८; लूका ६:१-५

२३ नाःचामामी लेन्‍बीअ् चसुम्‍मी रोपा पुक्‍तोअ् येशू खरा। लाप्‍पी उमी सीच्‍चेचेअ् चसुम्‍मी बाला लाम्‍लीतुची।

२४ तोअ्माङ् फरिसीचेअ् कोओ खाक्‍सुचीमाङ् उ कोरोअ् लीत्‍तुची, “खाक्‍से, अखाचेअ् नाःचामामी लेन्बीअ् मुःमा मान्‍नुःकबा याव मालेअ्मा मुःधीङ्‍कुचीबा?”

२५ तोअ्माङ् उसेअ् अखाची कोरोअ् झ्‍वाप पीत्‍तुची, “दाऊद नुङ् उमी लकप्‍चीनुङ् इमाङ्ने चाःमाकोअ् माच्‍चु बेले मोलम् उची सागेअ्सीसुचीलो दाऊदए इमाङ‍् मुःसुबा नेमाङ् आनीसेअ् पोद‍़ामामुःतीतानुप्पा हे?

२६ छप्‍पैभन्दा धेप्‍प‍़ पुजारी अबियाथारमी पालाबीअ् उ परमेश्‍वरमी ख‍़ीम्‍भित्रअ्यु बेनामाङ् तीःबलाअ्वा सोफ्याङ् चोयु, आको सोफ्याङ् चाःमा असा ने माखेच्‍चुबा, तोकोना पुजारीची तेअ् खेच्‍चुचीही, तोअ्माङ् उसेअ् तक्‍पनुङ् चुःकाहची ने पीत्‍तुची।”

२७ तोअ्माङ् येशूए अखाची कोरोअ् लीत्‍तुची, “नाःचामाबा लेन् मीनामी योक्‍सेअ् पुगाबा ने, तोकोना मीना नाःचामामी लेन्‍मी योक्‍सेअ् हेअ्‍नी।

२८ मोसेअ्नोअ् मीनामी वथक्‍छा नाःचामामी लेन्मी ने प्रभु ने।”

हुअ् छोब्‍खेकबा मीना नुःलीताबा

मत्ती १२:९-१४; लूका ६:६-११

३

१ द्‍याक्‍पी होनेअ् येशू यायुङ्मा ख‍़ीबीअ् बेना। आकोबीअ् इप्‍पाङ् हुअ् छोब्‍खेकबा मीना चुअ्आ।

२ येशूए नाःचामामी लेन्बीअ् आको मीना नुःलीमीतु भने फत्‍तुर तेःअ्मामी विचारए एअ्वा मीनाचेअ् गो उ चोब‍ुचीबा।

३ येशूए आको हुअ् छोब्‍खेकबा मीना कोरोअ् लीत्‍तु, “कुबीअ् दाबे।”

४ तोअ्माङ् येशूए अखाची लीत्‍तुची, “नाःचामामी लेन्‍बीअ् नुःलो मुःमाबा लु इ़ःलो मुःमाबा अथवा लेत्‍चामीअ्माबा लु सेअ्माबा, इमाङ‍् मुःमालो नुःक्‍पा?” तोकोना अखा मीनाची माङ्ने माकाःये चुअ्आमी।

५ अखा मीनाचीमी लोकोअ्वादोक्‍पा न‍़ीङ्वा खाक्‍सुमाङ् येशू दुक्‍खी पुगा, मोलम् उ हाङ्लीतु, तोअ्माङ् अखा मीनाची खाक्‍तोअ् हुअ् छोब्‍खेकबा मीना कोरोअ् लीत्‍तु, “आम्मी हुअ् छोङ्लीते” तोअ्माङ् आकोसेअ् तक्‍पम‍ी हुअ् छोङ्लीतु, मोलम् आकोमी हुअ् नुःलीइता।

६ मोबाके वाअ्ल्याक्‍तोअ् फरिसीची बैरा अप्पोकामीमाङ् येशू इमाक्‍‍तोअ् सेअ्माबा इःतोअ् हेरोद हाङ्मी मीनाचीनुङ् उमी विरोधबीअ् सल्‍ला मुःलीतामी।

मीनाचीमी ओइरुए येशू त‍़ीङुबा

७ मोबाके येशू तक्‍पम‍ी सीच्‍चेचीनुङ् बाजुवायुगे खरालो गालीलबाङ् मीनाचीमी ओइरु उमी द्‍याक्‍पी लगालीसा।

८ अखाची यहूदिया, यरूशलेम, इदुमिआ, यर्दनपारि नुङ् टुरोस तोअ्माङ् सिदोन कोअ्योङ्मोअ्योङ्बीही मीनाची चुअ्आमी। येशूए मुःधीतुहु छप्‍प‍ै खनावा येनुचीमाङ् अखाची उबीअ् ताअ्आमी।

९ मीनाचीमी ओइरुए माय‍़ीःक्‍सीअ्ये माच्‍चुङाहोउ नेमाङ् तक्‍पम‍ी योक्‍सेअ् इक्‍कु नाव त्‍याद‍़ी मुःबीअ्माये नेमाङ् तक्‍पम‍ी सीच्‍चेची लीत्‍तुची।

१० उसेअ् धेरुअ्नोअ् मीनाची नुःलीमीतुचीहीसेअ् छप्‍प‍ै तुक्‍चेचेअ् येशू दील्‍लाअ्मामी योक्‍सेअ् चोक्‍काले-चोक्‍काले तोःसामी।

११ सख्खर् मापुक्‍कबा सनीअ्वाचेअ् येशू खाक्‍सुचीमाङ् उमी अघि पोब्‍युसामीमाङ् कोरोअ् इःतोअ् काःसामी, “आना परमेश्‍वरमी वथक्‍छा ने।”

१२ तोकोना “कङी न‍़ीक्‍थुप्‍पी असा ने अइःतानुप्चे” लीत्‍तोअ् येशूए अखाची छोःलो दाम्‍देदुची।

येशूए बारो जना प्रेरितची स्यागुचीही

लूका ६:१२-१६

१३ मोबाके येशू मुत्‍तु बोब्बोपातु खरा मोलम् उसेअ् पाब्‍काहचीदोअ् छेःतुची, तोअ्माङ् अखाची उबीअ् ताअ्आमी।

१४ तक्‍पनुङ्नोअ् चुःमामी नुङ् प्रचार मुःमामी उसेअ् बारो जना स्यागुची, मोलम् अखाची प्रेरित इःतोअ् लीत्‍तुची।

१५ तोअ्माङ् अखाची भूत य‍़ीक्‍थाम् अधिकार ने पीत्‍तुची।

१६ उसेअ् स्यागुचीही बारो जना खचीनोअ् नेः सिमोन (येशूए पत्रुस इःतोअ् न‍़ीङ् वेःतीतु),

१७ जब्दियामी वथक्‍छा याकूब नुङ् आकोमी वथक्‍पा नेछा यूहन्‍ना (उसेअ् अखा ह‍़ीक्‍‍पाङ्ची बोअनर्गेश अर्थात् गर्जनमी वथक्‍छाची इःतोअ् न‍़ीङ् वेःतीतुची),

१८ मोलम् अन्द्रियास, फिलिप, बारथोलोमाइ, मत्ती, थोमा, अल्फयसमी वथक्‍छा याकूब नुङ् थेदियस, सिमोन कनानी,

१९ मोलम् यहूदा इस्करियोत। यहूदा इस्करियोतए येशू लब्‍मीतुची।

येशू नुङ् बालजिबुल

मत्ती १२:२२-३२; लूका ११:१४-२३

२० मोबाके येशू होनेअ् तक्‍पम‍ी ख‍़ीबीअ् एखरा। आकोबीअ् ने मीनाचीमी ओइरुमी कारणए उचीसेअ् चाःतीखेअ्मा ने मातोक्‍कुची।

२१ कोओ खनावा येनुचीमाङ् उमी बुद‍़ीक्‍छाची येशू त‍़ीक्‍सी खरामी, मालेअ्माभने अखाचेअ् येशूमी न‍़ीङ्वा टुङ्गोबीअ् माअ्अँ नेमाङ् मीत्‍तुचीबा।

२२ यरूशलेमबाङ् ताकाह शास्त्रीचेअ् कोरोअ् इःसुची, “आको गो बालजिबुल लीप्‍पलाअ्वा भूत तुप्‍सीइता! तोअ्माङ् भूतचीमी मालिकलम् आकोसेअ् भूतची लाःलीङ‍्कुची।”

२३ तोकोना उसेअ् अखाची तक्‍पबीअ् छेःतुचीमाङ् सन्थाहलम् लीत्‍तुची, “शैतानए शैतान नोअ् इमाक्‍‍तोअ् लाःलीहीकुबा?

२४ तक्‍प-तक्‍पबीअ् नोअ् फोअ्नोअ्माङ् मातोङ्‍कबा राज्य चुःधीहीनी।

२५ मोरोअ्नोअ् तक्‍प-तक्‍पबीअ् फोअ्नोअ्माङ् मातोङ्‍कबा बुद‍़ीक्‍छा ने त‍क्‍त‍़ुप्‍चानीबाने।

२६ फोअ्नोक्‍‍चीमाङ् शैतानए शैतान नोअ् विरोध मुःकु भने, उ चुःधीहीनी, तोकोना सुद‍्धम् पुअ्मानोअ् योअ्नोक्‍‍पा पुअ्नो।

२७ “पैल्‍हे बोल्मी मीना माथुप्‍सीपा, आकोमी ख‍़ीबीअ्यु बेम्मामाङ् आसेअ् ने आकोमी छेबेवा लुब्‍हीसुनी। आको बोल्मी मीना थुप्सीअ्मामाङ् तेअ् आकोमी ख‍़ीबीही छेबेवा लुब्‍हीकु।

२८ “नीच्‍चानोअ्, कङेअ् आनीन् लीक्‍कानीन्, मीनाचेअ् मुःकुचीही छप्‍प‍ै हीःवामाङ्‍ह नुङ् परमेश्‍वरमी लालुवा क्षमा पुअ्नोहोने,

२९ तोकोना पवित्र सनीअ्वामी विरोधबीअ् लालुवा मुःकबासेअ् हानीम् ने क्षमा तोक्‍कुनीबाने। आकोसेअ् हानीम् ने मात‍़ुअ्ल्हेकबा हीःवामाङ्मी फत्‍तुर तोक्‍कुबाने।”

३० अखाचेअ् येशू सख्खर् मापुक्‍कबा सनीअ्वा लगालीइता इःसुचीबासेअ् उसेअ् कोओ खनावा इःसुबा ने।

येशूमी मामा नुङ् वथक्‍पा नेछाची

मत्ती १२:४६-५०; लूका ८:१९-२१

३१ आकोबेले येशूमी मामा नुङ् वथक्‍पा नेछाची उ चुःथाप्‍पी ताअ्आमी। अखाची बैरा येबामीमाङ् येशू छेःसीअ् मीना पाङ्‍हाक्‍सुची।

३२ येशूमी कोअ्योङ्मोअ्योङ् मीनाचीमी ओइरु चुअ्आ, मोलम् अखाचेअ् उ लीत्‍तुची, “खाक्‍से, आम्मी मामा, वथक्‍पा नेछाची नुङ् मीम्‍छा नेछाचेअ् बैरा आना योअ्धीन्‍नोअ्मी।”

३३ तोअ्माङ् उसेअ् अखाची कोरोअ् झ्‍वाप पीत्‍तुची, “कङी मामा मोलम् कङी वथक्‍पा नेछा असाची?”

३४ तोअ्माङ् तक्‍पम‍ी कोअ्योङ्मोअ्योङ् चुःकाह मीनाची खाक्‍सुचीमाङ् कोरोअ् लीत्‍तुची, “खाक्‍सानुम्‍ये, खची नोअ् कङी मामा नुङ् कङी वथक्‍पा नेछाची ने।

३५ मालेअ्माभने परमेश्‍वरमी न‍़ीङ्वा दोअ् मुःकबा नोअ् कङी वथक्‍पा नेछा, कङी मीम्‍छा नेछा मोलम् कङी मामा ने।”

चलेन् तुब्‍कबामी सन्था

मत्ती १३:१-९; लूका ८:४-८

४

१ येशूए मीनाची बाजुवामी वाथाप्‍खाबीअ् होनेअ् इःअ्लीतुची। उमी अघि नुङ् द्‍याक्‍पी मीनाचीमी ओइरु खोमामीहीसेअ् उ बाजुवाबीअ् चुःकबा इक्‍कु नावबीअ् थाङामाङ् पेना। आकोबीअ् ताकाह मीनाची चैँ बाजुवामी वाथाप्‍खाबीअ् नोअ् पेनामी।

२ उसेअ् अखाची सन्थाहबाङ‍् धेरुअ् नोअ् खनावा इःतुची। उसेअ् कोरोअ् इःसुमाङ् अखा मीनाची इःतुची,

३ “नुःरो येनानुम्‍ये! इप्‍पाङ् चलेन् तुब्‍कबा मीना चलेन् तुब्सी अप्पोका।

४ तोअ्माङ् कोओपारे चलेन् तुबुलो कोइ चलेन्ह लाप्‍पीअ्युगे सीत्‍ता, मोलम् छोङ‍्वाची ताअ्आमीमाङ् कोप्‍चोइतुची।

५ कोइ चलेन्‍हचैँ लोकोअ्वातेअ् चुःथाम् बाक्‍‍खाबीअ् सीत्‍ता, आकोबीअ् इःसीतोअ् बाक्‍‍खा माच्‍चुबा कारणए अखा चलेन् चोप्‍फाङ‍्नोअ् करा।

६ तोअ्माङ् नाम् ङीमादोहो द‍़ीगामाङ् लीःप्‍खेतु, मालेअ्माभने आकोमी सम् मा‍थ‍़ुङ्युक्‍तोअ्।

७ कोइ चलेन्हचैँ त‍़ीत‍़ीङ्‍हमी माझाबीअ् सीत्‍ता, तोकोना त‍़ीत‍़ीङ्‍ह देःलीतामाङ् अखा चलेन्ह मोप्‍साक्‍सु। मोसेअ्नोअ् आकोबीअ् इमाङ्ने चसी मास्‍सेः।

८ तोकोना अरु चलेन्हचैँ नुःकबा बाक्‍खाबीअ् सीत्‍तामाङ् करा, मोलम् देःलीतामाङ् कोइए तीस, कोइए साठी मोलम् कोइए सइ गुणा चसी सेःमीतु।”

९ तोअ्माङ् उसेअ् इःसु, “असामी येत्‍थाम् नबाअ् चुःअ्लो, आकोसेअ् मायेनुहोउ।”

सन्थाहमी अर्थ

मत्ती १३:१०-१७; लूका ८:९-१०

१० उ इप्‍पाङ्तेअ् पुगामाङ् बारो जना सीच्‍चेची मोलम् उमी कोअ्योङ्मोअ्योङ् चुःकाह कोइ मीनाचेअ् उसेअ् इःसुहु सन्थाहमी न‍़ीक्‍थुप्‍पी उ छीमुची।

११ उसेअ् अखाची लीत्‍तुची, “आनीसेअ् गो परमेश्‍वरमी राज्यमी भित्रअ्युबा खनावा लेःमामी सन‍़ीङ्वा तोअ्इतानुम्, तोकोना बैराबीहीचीनुङ् चैँ का सन्थाहबीअ् यामुङाअँ।

१२ “‘मोसेअ्नोअ् अखाचेअ् खाङ्मा गो खाङ्‍कुची, तोकोना खाक्‍तोकुचीनी,

मोलम् येम्‍मा गो येङ्‍कुची, तोकोना वाबुचीनी।

नभ गो अखाची परमेश्‍वरबीअ् एन्‍एन्दापामीही, मोलम् तक्‍पम‍ी हीःवामाङ्मी क्षमा तोक्‍कुचीबा’।”

चलेन् तुब्‍कबा सन्थामी अर्थ

मत्ती १३:१८-२३; लूका ८:११-१५

१३ उसेअ् अखाची लीत्‍तुची, “आनीसेअ् कोओ सन्थामी अर्थ वाबानुम्‍नीपा हे? आकोरोअ् भने अरु सन्थाहमी अर्थ इमाक्‍‍तोअ् वाब्‍कानुप्पा?

१४ चलेन् तुब्‍कबासेअ् परमेश्‍वरमी याङेब‍़ तुब्‍कु।

१५ कोइ-कोइ मीनाची लाप्‍पी सीक्‍काह चलेन् दोहोचीनोअ् ने। अखाचेअ् परमेश्‍वरमी याङेब‍़ येम्‍मादोहो शैतान ताअ्माङ् अखाचीमी न‍़ीङ्वाबाङ् याङेब‍़ याङ्ल्‍हेकु।

१६ लोकोअ्वातेअ् चुःकबा बाक्‍खाबीअ् तुप्‍पलाअ्वा चलेन्‍हचैँ खआ नोअ् ने, अखाचेअ् याङेब‍़ येम्‍मादोहो खुशी पुक्‍तोअ् वाअ्ल्याक्‍तोअ् मानामुःकुची।

१७ तोकोना अखाचेअ् सम् माथ‍़ुङ्‍धीतोकुचीहीसेअ् मेछुक्‍तेअ् तक्‍त‍़ुम्‍नोअ्मी, मोलम् याङेब‍़मी कारणए कष्‍ट अथवा सतावट तामादोहो अखाची द्‍याक्‍पी सेअ्ल्हेनोअ्मी।

१८ त‍़ीत‍़ीङ्‍हमी माझाबीअ् तुप्‍पलाअ्वा चलेन्हचैँ खआ ने, आसेअ् याङेब‍़ येङ‍्कुचीलो,

१९ तोकोना कोओ खाम्‍पुम्‍मामी सोग्, छेबेवामी छल नुङ् अरु कोअ्मी लोभ मुःमामी खनावाहए याङेब‍़ मोप्‍धाङ्‍कुची, मोलम् आको याङेब‍़ चसी मास्सेःकबा पुअ्नो।

२० तोकोना नुःकबा बाक्‍खाबीअ् तुप्‍पलाअ्वा चलेन्हचैँ अखा ने, आसेअ् याङेब‍़ येङ‍्कुचीलो, मोलम् मानामुःकुचीलो। तोअ्माङ् तीस गुणा, साठी गुणा मोलम् सइ गुणा चसी सेःमीकुची।”

बत्तीमी सन्था

लूका ८:१६-१८

२१ उसेअ् अखाची लीत्‍तुची, “आसेअ् ने बत्ती ओब्तीकुमाङ् पाथीखुअ्माअ्मु अथवा खाटखुअ्माअ्मु युक्‍सुनी, तोकोना बत्ती युक्‍थाप्‍पी युङ्‍कु।

२२ त्‍याक्‍भुङ्इपलाअ्वा खनावा माखाङ्मुकबा इमाङ‍् ने माअ्अँ, मोलम् अवाब्हीमाबा खनावा अलेःतोअ्हीमाबा इमाङ्ने माअ्अँ।

२३ असामी येत्‍थाम् नबाअ् चुःअ्लो, आकोसेअ् मायेनुहोउ।”

२४ तोअ्माङ् येशूए होनेअ् कोरोअ् इःसु, “आनीसेअ् येनानुप्पा खनावाबीअ् न‍़ीङ्वा तीःसानुम्‍ये। इमाक्‍‍तोक्‍पा छ‍़ीःक्‍थाम्‍ए आनीसेअ् अरुची छ‍़ीःकानुप्‍चीलो, मोरोअ्नोअ् आनीमी योक्‍सेअ् ने छ‍़ीःक्‍थाम् पुअ्नोक्‍‍पाने, मोलम् आकोभन्दा ने धेरुअ् आनीसेअ् तोक्‍कानुहुम्‍ने।

२५ असानुङ् चुःअ्लो, आको होनेअ् पीअ्नोक्‍‍पाने, तोकोना असानुङ् माअ्आलो, आकोनुङ् चुःकबा ने आकोबाङ् ङाब्‍इनोक्‍‍पाने।”

देःकबा चलेन्मी सन्था

२६ येशूए होनेअ् इःसु, “परमेश्‍वरमी राज्य कोरोक्‍पा ने, इप्‍पाङ् मीनाए तक्‍पम‍ी खाबीअ् चलेन् तुब्‍कु,

२७ मोलम् उ इम्‍नो होसाङ् ने, चेङ‍्कु होसाङ् ने, सेत्‍ताअ्लेत्‍ताअ् आको चलेन् केअ्नोअ्माङ् देःअ्, तोकोना आको इमाक्‍‍तोअ् देःक्‍पा, आको उसेअ् लेःसुनी।

२८ बाक्‍‍खाए उम्तक्‍पेअ्नोअ् केअ्मीकु। पैल्हे लीङ् केअ्नो, मोबाके बाला। तोअ्माङ् बालाबीअ् पूरा चसी तेःकु।

२९ चसुम् तुम्‍नोअ्माङ् उसेअ् कच्‍चेए चुब्‍लीङ‍्कु, मालेअ्माभने चसुम् खोम्‍मामी समइ ताक्‍पा पुअ्नो।”

पासइमी चलेन्‍मी सन्था

मत्ती १३:३१-३२; लूका १३:१८-२१

३० येशूए होनेअ् इःसु, “परमेश्‍वरमी राज्य कङेअ् इमाङ्नुङ् दाँजे मुःमाबा? अथवा माक्‍तोक्‍पा सन्थाबाङ‍् इःम्बा?

३१ कोओ गो बाक्‍‍खाबीअ् तुप्‍पलाअ्वा पासइमी चलेन्‍मी चसीदोक्‍पानोअ् ने। आको गो खाम्‍पुम्‍माबीपा छप्‍प‍ै चलेन्‍भन्दा मेछुके पुअ्नो।

३२ आको मेछुके पुअ्नोहोसाङ् ने देःअ्माङ् छप्‍प‍ै खेम्‍बाअ्वायुबाअ्वा भन्दा धेप्‍प‍़ पुअ्नो, मोलम् धेत्‍त‍़ेहे हाँगा याङ्नो। तोअ्माङ् आकोमी हाँगाहमी छहारीबीअ् नम्‍बुङ्ल‍़ीङ्वाबीही छोङ‍्वाचेअ् खाब्‍बाङ् हेक्‍‍कुची।”

३३ अखाचेअ् सफ्फी मावाबुचीहोउ नेमाङ् येशूए धेरुअ्नोअ् सन्थालम् परमेश्‍वरमी याङेब‍़ अखाची येम्‍मीयुक्‍सुची।

३४ उ अखाचीनुङ् सन्था मेद्‍दीङ् इमाङ्ने मायामुयुहुङ्। तोकोना उमी सीच्‍चेचीनुङ् इप्‍पाङ्‍तेअ् चुःयुक्‍सालो उसेअ् अखाची अखा सन्थामी अर्थ हेम्‍बोक्‍‍पीअ्युक्‍सुची।

येशूए हुन्द‍़री सक्‍सेम् मुःसुबा

मत्ती ८:२३-२७; लूका ८:२२-२५

३५ आको लेन् वाथक्‍सी युसुमाङ् येशूए तक्‍पम‍ी सीच्‍चेची लीत्‍तुची, “लु, इकीन् पारिपोत‍़ी खेअ्माइन्।”

३६ तोअ्माङ् अखाची मीनाचीमी ओइरुबाङ् हाबोकामीमाङ् येशू पेनाबा नावबीअ् नोअ् उमी सीच्‍चेची ने थ‍ाङामी, तोअ्माङ् येशू त‍़ीअ्मानुङ् पारि खरामी, मोलम् अरु नाव ने उमी पसबीअ् चुअ्आ।

३७ तोअ्माङ् आकोबीअ् धेप्‍प‍़ हुन्द‍़री ताअ्आ, मोलम् वाफ्याङ्लेङ्माह ङाङामाङ् नाव कुङ्वाए चेप्‍खेअ्मा योगु।

३८ आकोरोअ्लोअ् येशू नावमी द्‍याक्‍पीअ्युगे ताकोङ् कोङ्मानुङ् इप्‍तीखराबा। उमी सीच्‍चेची खरामीमाङ् कोरोअ् इःतोअ् उ हुक्‍‍पोकुची, “गुरु, इकीन् लुम्‍धेअ्लीतीही खनावा आनेअ् ल्याक्‍खा मुःसुनानीबा हे?”

३९ येशू हुक्‍‍पोकामाङ् हुअ्वापा पेःतु, मोलम् बाजुवा लीत्‍तु, “चीः चुअ्ए, मोलम् एत्‍तीरे।” तोअ्माङ् हुअ्वापा एत्‍तीरा, मोलम् पूरानोअ् सक्‍सेम् पुखरा।

४० उसेअ् अखाची लीत्‍तुची, “आनीन् मालेअ्मा कीस्‍सीकानीही? होमाङ् ने आनीबीअ् विश्‍वास माअ्आबा हे?”

४१ अखाची धेरुअ्नोअ् कीस्‍सीआमी, मोलम् उची-उचीबीअ् कोरोअ् इःलीतुची, “कोओ असालो? हुअ्‍वापा नुङ् बाजुवाए ने कोओमी अग्गे मानामुःक्‍चुबा रीछ!”

भूत तुप्‍सीकबा मीना नुःलीताबा

मत्ती ८:२८-३४; लूका ८:२६-३९

५

१ येशू उमी सीच्‍चेचीनुङ् बाजुवामी पारिपोत‍़ी गेरासेनस देःन‍बीअ् ताअ्आ।

२ येशू नावबाङ् बैरा अप्पोअ्मादोहो सख्खर् मापुक्‍कबा सनीअ्वाए दील्‍लापुबा इप्‍पाङ् मीना येअ्मा घारीबाङ् उ तुब्सी ताअ्आ।

३ आको मीना अखालम् नोअ् चुःयुक्‍सा, मोलम् आसेअ् ने आको साङ‍्लीए धारी माथुप्‍सीहीसुचीबा।

४ मालेअ्माभने आको मीना धेरुन् खेप्‍पा नेलह नुङ् साङ्लीहए थुब्‍इखेपलाअ्वा चुअ्आ, मोरोहोसाङ् ने आकोसेअ् साङ्लीह तेअ्लाङ्युक्‍सुमाङ् त्याअ्वा-त्याअ्वा मुःइयुक्‍सु। आसेअ् ने आको हुक्‍‍पी मायुङ्‍हीसुचीबा।

५ आको मीना सेत्‍ताअ्लेत्‍ताअ् येअ्मा घारी-घारीबीअ् मोलम् बोब्बोपाहबीअ् या काःतोअ् लोकोअ्वाहए तक्‍पम‍ी सरील तक्‍पेअ्नोअ् खुब्‍लाक्‍तोअ् लाम्धुयुक्‍सा।

६ तोअ्माङ् आकोसेअ् येशू मुअ्युगेपालम् नोअ् खाक्‍तोकु, मोलम् पीखरामाङ् उ सेःमीतु।

७ तोअ्माङ् कोरोअ् इःतोअ् धेप्‍प‍़ सम्‍लाए काःसा, “छप्‍पैभन्दा धेप्‍प‍़ परमेश्‍वरमी वथक्‍छा येशू, कानुङ् आम्‍मी इमाङ‍् याव चुःक्‍पा? कङेअ् परमेश्‍वरमी न‍़ीङ् इःकुङ्माङ् आनानुङ् बिन्ती मुःङाअँ, कङा अदुक्‍पीअ्माये।”

८ मालेअ्माभने येशूए आको “आना सख्खर् मापुक्‍कबा सनीअ्वा, आको मीनाबाङ् अप्पोकेमाङ् खरे!” इःतोअ् लीत्‍तुबा।

९ तोअ्माङ् येशूए आको छीमु, “आम्मी न‍़ीङ् इमाङ‍्?”

आकोसेअ् झ्‍वाप पीत्‍तु, “कङी न‍़ीङ् फौज ने, मालेअ्माभने एका धेरुअ्नोअ् चुःकीका।”

१० आकोसेअ् कोरोअ् इःसुमाङ् येशू बिन्ती मुःसु, “कुबाङ् एका अलाःलीमाये।”

११ आकोबीअ् कोअ्योङ्‍केपा बोब्बोपाबीअ् बाक्‍‍चीमी धेप्‍प‍़ बगाल चरालीधीतामीही।

१२ अखाचेअ् उ कोरोअ् लीत्‍तोअ् बिन्ती मुःसुची, “एका बाक्‍‍चीबीअ् पाङ्‍हाङ्‍माये, एका आकोबीअ् खेक्‍कीका।”

१३ तोअ्माङ् उसेअ् अखाची आकोबीअ् खेअ्मामी अनुमति पीत्‍तुची। मोबाके सख्खर् मापुक्‍कबा सनीअ्वाची बैरा अप्पोकामीमाङ् बाक्‍चीबीअ् बेनामी, तोअ्माङ् ह‍़ीक्‍‍बोम् हजारदोअ् बाक्‍ची दाप्‍तोअ् नुङ् चेब्‍तोअ् थङ्याक्‍पाङ् मुअ्मुगे खरामीमाङ् बाजुवाबीअ् लुप्‍सीआमी।

१४ अखा बाअ् कुःकाहची पीखरामी, तोअ्माङ् अखाचेअ् सहर नुङ् तेम्-तेम्‍बीअ् कोओ खनावा छुत्‍तीङ् येम्‍मीतुचीमी, मोलम् इमाङ‍् पुगाबा नेमाङ् खाक्‍सी मीनाची आकोबीअ् ताअ्आमी।

१५ अखाची येशूबीअ् ताअ्आमीमाङ् पैल्हे भूत तुप्‍सीकबा मीना नुःखेअ्लोङ् तेःअ् चाङामाङ् पेन्धीताबा खाक्‍सुची, मोलम् अखाची कीस्‍सीआमी।

१६ कोओ खाङ्‍काह मीनाचेअ् आको भूत तुप्‍सीकबा मीना मोलम् बाक्‍चीबीअ् पुगाबा खनावा अखाची दुप्‍पीतुचीमी।

१७ तोअ्माङ् “एकामी इलाकाबाङ् खैते” इःतोअ् अखाचेअ् येशू बिन्ती मुःसुची।

१८ येशू नावबीअ् माःरी थाङ्मा योगालोअ् भूत तुप्सीआमाङ् नुःलीताबा मीना ने उनुङ्नोअ् खेअ्मामी योक्‍सेअ् बिन्ती मुःसा।

१९ तोकोना येशूए उ कोरोअ् लीत्‍तुमाङ् माखेअ्मीतु, “आम्‍मी ख‍़ीम् एखरे, तोअ्माङ् प्रभुए आना मुःबीताबा धेप्‍प‍़ याव नुङ् खाङ्मीताबा नम्‍नम्‍वा आम्‍मी बुद‍़ीक्‍छाची ने येम्‍मीतुचे।”

२० मोबाके आको मीना खैता, तोअ्माङ् येशूए उ एअ्वा धेप्‍प‍़ याव मुःबीतुबा नेमाङ् डेकापोलिसपेच्‍ची इःलीतु, मोलम् छप्‍प‍ै मीनाची अखेतुची।

यहूदी पाहाङ्मी मीम्‍छा पछा नुङ् इप्‍पाङ् मीम्‍छा नुःलीताबा

मत्ती ९:१८-२६; लूका ८:४०-५६

२१ येशू होनेअ् नावबाङ् बाजुवामी पारिपोत‍़ी खरालो मीनाचीमी धेप्‍प‍़ ओइरु उमी कोअ्योङ्मोअ्योङ् खोमामी। उचैँ बाजुवामी वाथाप्‍खाबीअ् चुअ्आबा।

२२ यायुङ्माख‍़ीबीपा पाहाङ्‍चीमध्ये याइरस न‍़ीङ् पुक्‍कबा इप्‍पाङ् मीना येशूबीअ् ताअ्आ, मोलम् उ खाक्‍सुमाङ् उमी लाक्‍पीअ्मु पोब्‍युसा,

२३ मोलम् कोरोअ् इःतोअ् बिन्ती मुःसु, “कङी मेछुके मीम्‍छा पछा सीःखेअ्लीताबा। आना ताअ्एमाङ् आकोमी चप्पी तक्‍पम‍ी हुअ् युक्‍पीअ्माये, मोलम् आको नुःलीनोअ्माङ् मालेत्‍चाहोउ।”

२४ मोबाके येशू उनुङ् खरा। मीनाचीमी इक्‍कु धेप्‍प‍़ ओइरु उमी द‍़्याङ्-द‍़्याङ् खरा, मोलम् उमी कोअ्योङ्मोअ्योङ् चोक्‍काले-हीक्‍‍काले तोःसामी।

२५ आको ओइरुबीअ् बारो दोङ‍्लम् हेरुवा छीःकबा तुअ्माङ्वा लगालीकबा इक्‍कु मीम्‍छा ने चुअ्आ।

२६ आकोसेअ् धेरुअ्नोअ् बैधचीमी हुक्‍‍पाङ् खल-खाले कष्‍ट तोक्‍कुमाङ् ने मानुःलीहीबा। आकोसेअ् तक्‍पम‍ी छप्‍प‍ै खनावा नुःलीमीअ्मामी यावबीअ् याङ‍्इतुमाङ् ने आकोमी तालुक झन इ़ःलो पुक्‍तोअ् खराबा चुअ्आ।

२७ येशूमी न‍़ीक्‍थुप्‍पी आकोसेअ् येनुबासेअ्, आको मीनाचीमी ओइरुमी द‍्याक्‍पीअ्युगेपालम् ताअ्आमाङ् उमी तेःअ् दील्‍लापु।

२८ मालेअ्माभने आकोसेअ् तक्‍पम‍ी न‍़ीङ्वाअ्यु कोरोअ् मीत्‍तुबा, “कङेअ् उमी तेःअ्तेअ् दील्‍लापुङ‍्होसाङ् ने नुःलीङाअँक्‍पाने।”

२९ तोअ्माङ् येशूमी तेःअ् दील्‍लाअ्मादोहो तक्‍पम् सरीलबीअ् चुःकबा तुअ्माङ्वा नुःलीइतामाङ् हेरुवा छीःमा‍ यैतुबा आकोसेअ् लेःतोकु।

३० तक्‍पलम् शक्ति बैरा अप्पोकबा येशूए ओक्‍सेअ् लेःतोकु, मोलम् द्‍याक्‍पीअ्युगे हीङ्लीतामाङ् ओइरु खाक्‍तोअ् छीमुची, “आसेअ् कङी तेःअ् दील्‍लापुबा?”

३१ सीच्‍चेचेअ् उ लीत्‍तुची, “मीनाचीमी ओइरुए चोक्‍काले हीङ्‍काले तोःअ्मीही गो आनेअ् ने खान्‍खाङ‍्कुना, मोलम् ने ‘आसेअ् कङा दील्‍लाप्‍ङाबा’ इःतोअ् आनेअ् इःकुन्‍बा हे?”

३२ तक्‍प दील्‍लाप्‍कबा असालो इःतोअ् उसेअ् चारैपोत‍़ी खाक्‍सु।

३३ तोअ्माङ् तक्‍पम‍ी सरीलबीअ् पुगाबा खनावा लेःतोकुमाङ् कीस्‍सीमाङ्वे योक्‍तोअ् आको मीम्‍छा ताअ्आमाङ् येशूमी अघि पोब्‍युसा, मोलम् छप्‍प‍ै सत्य खनावा येशू इःतु।

३४ तोअ्माङ् येशूए आको लीत्‍तु, “मीम्‍छा पछो, आम्मी विश्‍वासए आना नुःलीमीइता। शान्तिनुङ् खरे। आम्मी तुअ्माङ्वा मानुःलीइखेअ्होउ।”

३५ येशू यामुङेकालो पाहाङ्मी ख‍़ीबाङ् मीनाची ताअ्आमी, मोलम् पाहाङ् कोरोअ् लीत्‍तुची, “आम्मी मीम्‍छा पछा सीःखरा। हो गुरु मालेअ्मा दुक्‍पीकुन्‍बा?”

३६ तोकोना अखाचीमी खनावा ल्याक्‍खा मामुःये येशूए यायुङ्मा ख‍़ीबीपा पाहाङ् कोरोअ् लीत्‍तु, “अकीस्सीए, विश्‍वास तेअ् मुःसे।”

३७ तोअ्माङ् येशूए पत्रुस, याकूब मोलम् याकूबमी वथक्‍पा नेछा यूहन्‍ना बाहेक अरु असा ने तक्‍पम् पसबीअ् तामा मापीत्‍तुची।

३८ उची यायुङ्मा ख‍़ीबीपा पाहाङ्मी ख‍़ीबीअ् ताअ्आमी, मोलम् केलेङ्मेलेङ् काःकाहची, खाब्‍काहची नुङ् धेप्‍प‍़ सम्‍लाए तुक्‍तुवा मुःकाहची उसेअ् खाक्‍सुची।

३९ येशू ख‍़ीम् भित्रअ्यु बेनामाङ् अखाची लीत्‍तुची, “आनीन् मालेअ्मा केलेङ्मेलेङ् काःकानीही मोलम् खाब्‍धीङ्‍कानीही? मेछुके मीम्‍छा छाचा मास्सीःतीअ्, तोकोना इम्धीनोअ्।”

४० तोकोना उमी खनावा येनुचीमाङ् अखाची येःसामी। तोअ्माङ् येशूए अखाची छप्‍प‍ै बैरा लाःलीतुचीमाङ् मेछुके मीम्‍छा छाचामी पापा, मामा नुङ् तक्‍पनुङ् चुःकाहची त‍़ीखेतुचीमाङ् मेछुके मीम्‍छा छाचा चुःथाप्‍पीअ्यु बेना।

४१ उसेअ् आको मेछुके मीम्‍छा छाचामी हुक्‍‍पी लबु, मोलम् कोरोअ् लीत्‍तु, “तालिता कुमी” आकोमी अर्थ “ए मेछुके मीम्‍छा छाचा, कङेअ् लीअ्नोअ्ना, पोःगे!”

४२ तोअ्माङ् आको मेछुके मीम्‍छा छाचा सोप्‍ल्याक्‍‍तोअ् पोःअ्लीता। तोअ्माङ् लाम्धुलीता। आको मेछुके मीम्‍छा छाचा बारो दोङ् याक्‍कुबा, मोलम् कोओ खाक्‍सुचीमाङ् अखाची अखेतुची।

४३ मोबाके येशूए अखाची “कोओ खनावा असा ने अइःअ्माचीही” इःतोअ् छोःलो अग्गे पीत्‍तुची। तोअ्माङ् “मेछुके मीम्‍छा छाचा इमाङ्लो चाःमाकोअ् पीत्‍तानुम्‍ये” इःतोअ् अखाची लीत्‍तुची।

नासरतबीअ् येशू मानामामुःसुचीबा

मत्ती १३:५३-५८; लूका ४:१६-३०

६

१ आकोबाङ् अप्पोकामाङ् येशू तक्‍पम‍ी सहरबीअ् खरा। उमी सीच्‍चेची ने उनुङ्नोअ् खरामी।

२ नाःचामामी लेन्बीअ् उसेअ् यायुङ्माख‍़ीबीअ् इःअ्लीतुची। उसेअ् इःतुचीही खनावा येङ्‍काह धेरुन् मीनाची अखेतोअ् कोरोअ् इःसुची, “कोसेअ् खआ खनावा हाबाङ् चीनुहु? माक्‍तोक्‍पा खाले सन‍़ीङ्वा तोक्‍कुबा रीछ! तोअ्माङ् इमाक्‍‍तोअ् अखेअ्मीथाम् याव ने मुःहीसुहु?

३ कोओ स‍़ीङ्मी याव मुःकबा हेअ्नीबा हे? कोओ गो मरियममी वथक्‍छा अथवा याकूब, योसेफ, यहूदा नुङ् सिमोनमी बुबु हेअ्नीबा हे? कोओमी मीम्‍छा नेछाची ने इकीनुङ्सुःरी माअ्आमी हे?” इःतोअ् अखाची येशूनुङ् हाङुची।

४ तोअ्माङ् येशूए कोरोअ् लीत्‍तुची, “अगमवक्ता तक्‍पम‍ी देःन, तक्‍पम‍ी नातेदारचीमी माझाबीअ् नुङ् तक्‍पम‍ी ख‍़ीबीअ् बाहेक अरु हाबीअ् ने इ़ःयोङ् पुअ्नी।”

५ तोअ्माङ् उसेअ् आकोबीअ् कोइ-कोइ तुक्‍चेचीबीअ् तक्‍पम‍ी हुअ् युक्‍सुमाङ् अखाची नुःलीमीतुची, मोलम् आकोभन्दा अरु इल्‍लासीमी याव मामुःहीसु।

६ अखाचेअ् विश्‍वास मामुःसुचीबा खाक्‍सुमाङ् उ अखेतु। तोअ्माङ् येशू तेम्-तेम्‍बीही मीनाची इःतोअ् खरा।

बारो जना प्रेरितचीमी याव

मत्ती १०:१, ५-१५; लूका ९:१-६

७ येशूए बारो जना छेःतुचीमाङ् ह‍़ी-ह‍़ीक्‍‍पाङ् मुःतोअ् पाङ्‍हाक्‍सुची, मोलम् सख्खर् मापुक्‍कबा सनीअ्वाचीबीअ् अधिकार अखाची पीत्‍तुची।

८ अखाची उसेअ् कोरोअ् अग्गे पीत्‍तुची, “लाप्‍पी याङ्मामी योक्‍सेअ् इमाङ्ने अखीनानुम्‍ये, अर्थात् सोफ्याङ्, जर्बाअ्, छाक्‍छीम्‍माबीअ् याङ् इमाङ्ने अखीनानुम्‍ये, तोकोना इक्‍कु तोङ्बीरी चैँ खीनानुम्‍ये।

९ सीअ्माली चाङानीये, तोकोना ह‍़ीक्‍‍बोम् लोअ्लीङ् चैँ अखीनानुम्‍ये।”

१० उसेअ् अखाची लीत्‍तुची, “आनीन् हाबीपा ख‍़ीबीअ् बेन्‍कानीन्लो, आनीमी याव माछीप्‍पाधारी आकोबीअ् नोअ् चुःम्‍बा।

११ हाबीअ् ने आनीमी लाप्‍तुमा मापुअ्, मोलम् मीनाचेअ् आनीमी खनावा मायेनुची भने, आको थम्बाङ् अप्पोकानीन्लो अखाचीमी विरूद्धबीअ् साछीमी योक्‍सेअ् आनीमी लाक्‍पीही धुलो फोप्‍ताङ्दाआनुप्चे।”

१२ मोबाके अखाची अप्पोकामीमाङ् खरामी, मोलम् मीनाचेअ् हीःवामाङ् यैलोङ् परमेश्‍वरबीअ् माएम्‍मीहोउ इःतोअ् अखाचेअ् प्रचार मुःसुची।

१३ अखाचेअ् धेरुअ् नोअ् भूतची य‍़ीगुचीमी, मोलम् धेरुअ् नोअ् तुक्‍चेची केवा सीःतीसेअ् प्रार्थना मुःबीतुचीमीमाङ् नुःलीमीतुचीमी।

बप्‍तिस्मा पीक्‍कबा यूहन्‍नामी सीःमाङ्वा

मत्ती १४:१-१२; लूका ९:७-९

१४ हेरोद हाङ्ए येशूमी न‍़ीङ् हाबीको मुबीअ् य‍़ीङ‍्बोकबा खनावा येनु, एअ्वाए कोरोअ् इःयुक्‍सुची, “बप्‍तिस्मा पीक्‍कबा यूहन्‍ना सीःसाबाबाङ् जिउँदो पुअ्इता। मोसेअ्नोअ् कोओबाङ् कोरोहो शक्तिमी याव पुक्‍धीन्‍नोअ्।”

१५ तोकोना कोइचेअ् इःसुची, “कोओ गो एलिया ने।”

अरुचेअ् इःसुची, “कोओ गो उइलेबा अगमवक्तामध्येबीपा इप्‍पाङ् अगमवक्ता ने।”

१६ तोकोना कोओ खनावा येनुमाङ् हेरोदए कोरोअ् इःसु, “कोओ गो यूहन्‍ना नोअ् ने। कङेअ् नोअ् उमी तख्रोअ् द‍़ाङ्मीतुक्‍चीही, तोकोना जिउँदो पुगामाङ् पोःगाबाछ!”

१७ हेरोदए तक्‍पमीन् वथक्‍पा नेछा फिलिपमी थप्मा हेरोदियासमी कारणए यूहन्‍ना लब्‍मीतुची, मोलम् थुब‍ुचीमाङ् झ्यालखानाबीअ् तीःसुचीबा। मालेअ्माभने हेरोदए हेरोदियास सुरीखा मुःसुबा।

१८ यूहन्‍नाए हेरोद कोरोअ् लीत्‍तुबा, “तक्‍पमीनोअ् वथक्‍पा नेछामी थप्मा आनेअ् युङ्मा नियमए पीअ्नी।”

१९ मोसेअ्नोअ् हेरोदियास यूहन्‍नाबाङ् सन्तोक मापुक्‍पा, मोलम् आकोसेअ् यूहन्‍ना सेअ्मा मीत्‍तुबा, तोकोना माहेःसुबा।

२० मालेअ्माभने यूहन्‍ना धर्मती नुङ् पवित्र मीना नेमाङ् लेःसुबासेअ् हेरोद यूहन्‍नालम् कीस्‍सीआबा, मोलम् उ जोगामुःसुमाङ् युक्‍सुबा। हेरोदए यूहन्‍नामी खनावा येनुलो तक्‍पम‍ी न‍़ीङ्वा धेरुअ्नोअ् खल्‍बालेलीयुक्‍साहोसाङ् ने खुशी पुक्‍तोअ् येन्युक्‍सु।

२१ द्‍याक्‍पी हेरोदियासए तक्‍पए मीत्‍तुबादोक्‍पा समइ तोक्‍कु। हेरोदए तक्‍प लोलीताबा लेन्‍बीअ् इक्‍कु धेप्‍प‍़ भोज तीःसु। आको भोजबीअ् उसेअ् इज्जती तक्‍पम‍ी मीनाची, कप्‍तानची मोलम् गालीलबीही धेप्‍प‍़-धेप्‍प‍़ मीनाची छेःतुचीही।

२२ आको भोजबीअ् हेरोदियासमी मीम्‍छा पछा ताअ्आमाङ् बासा। आकोमी सीली खाक्‍सुचीमाङ् हाङ‍् नुङ् भोज चाःसी ताकाह उमी ताबाङ्ची छुत्‍तीङ् खुशी पुगामी। मोसेअ्नोअ् आको छाचा मीम्‍छा हाङ्ए लीत्‍तु, “आनेअ् इमाङ‍् नेच्‍चाकुनालो आको ङागे, मोलम् कङेअ् आना आकोनोअ् पीअ्नोअ्नाबाने।”

२३ हाङ्ए पस्तान् चाअ्आमाङ् आको लीत्‍तु, “आना कानुङ् इमाङ‍् ङाअ्नोअ्नालो, कङेअ् आना पीअ्‍नोअ्नाबाने, इअ्बअ् राज्यधारी ने आना पीअ्नोअ्नाबाने।”

२४ तोअ्माङ् आको बैरा खरामाङ् तक्‍पम‍ी मामा छीमु, “कङेअ् इमाङ‍् ङाअ्माबा?”

आकोमी मामाए लीत्‍तु, “बप्‍तिस्मा पीक्‍कबा यूहन्‍नामी तख्रोअ्।”

२५ वाअ्ल्याक्‍तोअ् खत‍़ीअ्वा खेत्‍तोअ् आको मीम्‍छा छाचा हाङ्बीअ् खरामाङ् कोरोअ् इःसु, “कङा हो नोअ् बप्‍तिस्मा पीक्‍कबा यूहन्‍नामी तख्रोअ् चाखोङ्बीअ् पीअ्माये नेमाङ् कङेअ् मीक्‍कुङ्।”

२६ कोओ येनुमाङ् हाङ‍् धेरुन् सैदादा पुगा। तोकोना धेरुन् ताबाङ्चीमी अघि पस्तान् चाअ्आबासेअ् आको होनेअ् पीअ्नानी माअ्इःहीसु।

२७ हाङ्ए यूहन्‍नामी तख्रोअ् द‍़ाक्‍तेते इःतोअ् वाअ्ल्याक्‍तोअ् तक्‍पम‍ी तीलीङ‍्गा हुकुम मुःसु। तोअ्माङ् आको तीलीङ‍्गा झ्यालखानाबीअ् खरामाङ् यूहन्‍नामी तख्रोअ् द‍़ाङु,

२८ तोअ्माङ् यूहन्‍नामी तख्रोअ् खोङ‍्कबासेअ् द‍़ाङुमाङ् चाखोङ्बीअ् तेःअ्लोङ् आको मीम्‍छा छाचा पीत्‍तु, मोलम् आको मीम्‍छा छाचाए तक्‍पम‍ी मामा पीत्‍तु।

२९ कोओ खनावा येनुचीमाङ् यूहन्‍नामी सीच्‍चेची ताअ्आमी, मोलम् आकोमी सीःखेकबा सरील याखेतुचीमाङ् येअ्माबीअ् न्याःगुची।

येशूए पाँच हजार यागुचीही

मत्ती १४:१३-२१; लूका ९:१०-१७; यूहन्‍ना ६:१-१३

३० तोअ्माङ् प्रेरितची येशूबीअ् ताअ्आमीमाङ् अखाचेअ् मुःसुचीही नुङ् इःतुचीही छप्‍प‍ै खनावा उ इःतुची।

३१ तोअ्माङ् उसेअ् अखाची लीत्‍तुची, “आनीमी तक्‍पेअ् नोअ् कानुङ् पीक्‍पीङ‍्लोलोक्‍पा थम्बीअ् ताअ्आनीये, मोलम् मीः समइ नाःचाआनीये।” मालेअ्माभने आकोबीअ् ताकाह खेक्‍काह मीनाची धेरुन् पुगामीहीसेअ् उसेअ् मोलम् उमी सीच्‍चेचेअ् चाःतीखेअ्मा ने खनीमातोक्‍कुचीबा।

३२ तोअ्माङ् उची नावबीअ् थाङामीमाङ् पीक्‍पीङ‍्लोलोक्‍पा थम्बीअ् खरामी।

३३ तोकोना धेरुअ् नोअ् मीनाचेअ् उची माःरी खरामीही खाक्‍सुचीमी, मोलम् उची चीनामुःतोखेतुचीमी। तोअ्माङ् मीनाची सहरहबाङ् पीत्‍तोअ् मुइगे खरामी, मोलम् उची भन्दा ने पैल्हे आकोबीअ् लेखरामी।

३४ येशू वाथाप्‍खाबीअ् लेत्‍तालो मीनाचीमी इक्‍कु धेप्‍प‍़ ओइरु खाक्‍सुमाङ् उमी न‍़ीङ्वा अखाचीमी योक्‍सेअ् नम्‍नम्‍वाए चेप्‍तेतु। मालेअ्माभने अखाची गोठाला मेद्‍दीके भेडाचीदोअ्नोअ् चुअ्आमी। तोअ्माङ् उसेअ् अखाची धेरुअ् नोअ् खनावा इःअ्लीतुची।

३५ वाथक्‍सी युखेअ्मा योगुलोअ् उमी सीच्‍चेची ताअ्आमीमाङ् उ लीत्‍तुची, “कुबीअ् इमाङ्ने तोअ्नी, मोलम् वाथक्‍सी ने युखेतु।

३६ खआ मीनाची पाङ्‍हाक्‍सुचे, अखाची कुइगे-मुइगे ते‍म्‍युगे माखेअ्मीमाङ् तक्‍पम‍ी योक्‍सेअ् चाःमाकोअ् माखेःचामीहोउ।”

३७ तोकोना उसेअ् अखाची लीत्‍तुची, “आनीसेअ् नोअ् खची चाःमा पीत्‍तानुप्चे।”

तोकोना अखाचेअ् उ लीत्‍तुची, “एका खेअ्मामाङ् ह‍़ीक् सइ चाँदीमी ढेकीमी सोफ्याङ् खेःअ्मामाङ् अखाची चाःमा पीअ्माचीही?”

३८ उसेअ् अखाची लीत्‍तुची, “आनीन्‍नुङ् एअ्वा कोत‍़ा सोफ्याङ् चुःहु? खरानीयेमाङ् खाक्‍सानुम्‍ये।”

अखाचेअ् खाक्‍सुचीमाङ् येशू लीत्‍तुची, “पाँछोत‍़ा सोफ्याङ् नुङ् ह‍़ीक्‍‍बोम् ङा चुःक्‍ची।”

३९ तोअ्माङ् उसेअ् मीनाची छप्‍प‍ै खीर्तीती पुक्‍तोअ् फीफीके घाँस चप्पी पेम्‍मामी अग्गे पीत्‍तुची।

४० अखाची सइ-सइ नुङ् पचास-पचास जनामी खीर्तीती पेनामी।

४१ तोअ्माङ् अखा पाँछोत‍़ा सोफ्याङ् नुङ् ह‍़ीक्‍‍बोम् ङा हुक्‍‍पी याङुचीमाङ् स्वर्गतुगेअ् खाक्‍तोअ् परमेश्‍वर उसेअ् अलाक्‍छुमा पीत्‍तु। तोअ्माङ् अखा सोफ्याङ् त्याअ्वा-त्याअ्वा मुःसुमाङ् मीनाचीमी अघि युक्‍पीतानुप्चे इःतोअ् तक्‍पम‍ी सीच्‍चेची पीत्‍तुची। मोरोअ्नोअ् अखा ह‍़ीक्‍‍बोम् ङाची ने उसेअ् छुत्‍तीङ् हाबीतुची।

४२ अखा छुत्‍तीङ् मीनाचेअ् बोअ्खालो चोःची,

४३ मोलम् एम्‍भुखेकाह सोफ्याङ् नुङ् ङामी त्याअ्वा अखाचेअ् खोमुचीलो बारो बुप्खोङ् ली पुगा।

४४ सोफ्याङ् चाःकाहची पाँच हजारदोअ् वथक्‍पाची चुअ्आमी।

येशू कुङ्‍वाचप्पी लाम्धुसाबा

मत्ती १४:२२-३३; यूहन्‍ना ६:१६-२१

४५ उसेअ् मीनाचीमी ओइरु बिदा पीत्‍तुलो उभन्दा पैल्हे नोअ् वाअ्ल्याक्‍तोअ् नावबीअ् थाङ्मामाङ् सीच्‍चेची पारिपोत‍़ी बेथसेदाबीअ् खेअ्मीतुची।

४६ अखाची बिदा पीस्‍साक्‍सुचीमाङ् उ प्रार्थना मुःसी बोब्बोपाबीअ् खरा।

४७ वाथक्‍सी युसुलो नाव बाजुवामी माझाबीअ् लेत्‍ता, येशूचैँ इप्‍पाङ्‍तेअ् पाखाबीअ् पेन्‍धीता।

४८ हुअ्वापा बीब्लेथो लोःसाबासेअ् सीच्‍चेचेअ् नाव अघि मायाखेअ‍्हीसुचीबा येशूए खाक्‍सु। भ्यानीबा सुङ्बोम् बजेयुगे येशू कुङ्‍वामी चप्पी लाम्धुतोअ् सीच्‍चेची थाङामीही नावबीअ् ताअ्आ, मोलम् अखाची काअ्लेखेअ्मा योगुची।

४९ उ बाजुवामी चप्पी लाम्धुधीताबा खाक्‍सुचीमाङ् अखाचेअ् “कोओ गो भूत ने!” इःतोअ् धेप्‍प‍़ सम्‍लाए काःसामी।

५० मालेअ्माभने अखाची धेरुअ्नोअ् कीस्‍सीआमीही।

तोअ्माङ् येशूए वाअ्ल्याक्‍तोअ् अखाची लीत्‍तुची, “बोल् पुगानीये, का नोअ् ने, अकीअ्माये।”

५१ मोबाके उ अखाचीनुङ् नावबीअ् थाङा, तोअ्माङ् हुअ्वापा ने एत्‍तीखरा। कोओ खाक्‍सुचीमाङ् अखाची झन अखेतुची।

५२ मालेअ्माभने अखाचेअ् सोफ्याङ्मी न‍़ीक्‍थुप्‍पी खनावा नोअ् मावाप्‍पा चुअ्आ, तोकोना अखाचीमी न‍़ीङ्वा लोकोअ्वादोक्‍पा पुगाबा।

५३ बाजुवापारि तरामुःसुचीमाङ् उची गनेसरेत लीप्‍पलाअ्वा थम्बीअ् खरामी, मोलम् अखाचेअ् नाव वाथाप्‍खाबीअ् युक्‍सुची।

५४ उची नावबाङ् अप्पोअ्मादोहो मीनाचेअ् येशू वाअ्ल्याक्‍तोअ् चीनामुःइतुची।

५५ अखाची कोअ्योङ्मोअ्योङ्‍केहे इलाकाबीअ् पीखरामी, मोलम् हाबीअ् येशू चुःअ् नेमाङ् अखाचेअ् येनुचीलो, आकोबीअ् मीनाचेअ् छुत्‍तीङ् तुक्‍चेची इप्‍थाम्नुङ्नोअ् खीत्‍तेतुचीमी।

५६ तेम्-तेम्, सहर-सहर अथवा रोपाबीअ् हाबी-हाबीअ् येशू बेय्युक्‍सालो, मीनाचेअ् तुक्‍चेची खुल्‍ला थम्हबीअ् युक्‍पीअ्युक्‍सुची। तोअ्माङ् अखाचेअ् “तुक्‍चेची तक्‍पम‍ी तेःअ्मी फेरोतेअ् होसाङ् ने दील्‍लाप्‍मीतुचे” इःतोअ् उबीअ् बिन्ती मुःसामी, मोलम् उमी तेःअ् दील्‍लाप्‍काहचीदोअ् छुत्‍तीङ् नुःलीतामी।

रीतिथितिमी खनावा

मत्ती १५:१-२०

७

१ यरूशलेमबाङ् ताकाह फरिसीची नुङ् शास्त्रीची येशूमी कोअ्योङ्मोअ्योङ् खोमामी,

२ मोलम् येशूमी कोइ-कोइ सीच्‍चेचेअ् चीस्‍फाअ्वा हुअ् अथवा हुअ् माछोःअ्ये नोअ् चाःमा चाअ्आमीही अखाचेअ् खाक्‍सुचीमी।

३ फरिसीची नुङ् छप्‍प‍ै यहूदीचेअ् उचीमी पीतुप्‍खाचीलम् नोअ् मुःदापुचीही रीतिअन्सार नुःरो हुअ् माछोःक्‍पा चाःमा चाःमीनी।

४ हाटबाङ‍् ताअ्मीमाङ् माछोःक्‍पा अखाचेअ् इमाङ्ने चोःचीनी, मोलम् कोरोहो अरु ने चलन मानामुःकुची अर्थात् चोमनीह, कुङ्वा युक्‍थाम् खोङ्‍ह नुङ् काँसामी खोङ्‍ह ने चोख्‍खेमामुःबा याङुचीनी।

५ मोबाके फरिसी नुङ् शास्त्रीचेअ् उ छीमुची, “उइलेबालम् पीतुप्‍खाचेअ् मुःदापुचीही रीतिथिति आम्‍मी सीच्‍चेचेअ् मालेअ्मा मानामुःसुचीनीबा? मालेअ्माभने अखाची चाःमा चाःमाभन्दा पैल्हे हुअ् छोःअ्मीनी।”

६ येशूए अखाची लीत्‍तुची, “यशैयाए इःसुबा कोओ खनावा आनीन् इःसुप्पाचीनुङ् ठीक्‍‍क तोङ्नो,

“‘खआ मीनाचेअ् कङा याए तेअ् योङ् मुःङाअँमी,

तोकोना अखाचीमी न‍़ीङ्वा काबाङ् मुअ्यु चुःअ्।

७ अखाचेअ् धीङ‍्गाने कङी पुजा मुःकुची,

तोकोना अखाचेअ् इःकुचीही खनावा मीनाचेअ् बनामुःसुचीही नियम तेअ् ने।’

८ आनीन् परमेश्‍वरमी अग्गे मानामुःमा यैकानुम्‍माङ् मीनाचीमी रीतिथिति मानामुःकानुम्।”

९ येशूए अखाची लीत्‍तुची, “आनीन् छेःबा ल्याङ‍्कानीमाङ् तक्‍पम‍ी रीतिथिति मानामुःमामी योक्‍सेअ् परमेश्‍वरमी अग्गे लाःलाङ‍्कानुम्।

१० मालेअ्माभने मोशाए कोरोअ् इःइतु, ‘तक्‍पम‍ी पापा नुङ् मामामी योङ् मुःसानुम्‍ये, तोअ्माङ् पापा अथवा मामामी विरूद्धबीअ् दुष्‍ट खनावा यामुकबा मीना सेअ्मानोअ् पुअ्नो।’

११ तोकोना कोइ मीनाए तक्‍पम‍ी पापा नुङ् मामा, ‘काबाङ् आनीसेअ् तोअ्मा पुक्‍काह छप्‍प‍ै खनावा कुर्बान ने’ (अर्थात् परमेश्‍वर पीप्‍पलाअ्वा भेटी ने) इःकु भने,

१२ आकोसेअ् तक्‍पम‍ी मामा नुङ् पापामी योक्‍सेअ् इमाङ्ने मुःमा पाब्‍नी इःतोअ् आनीसेअ् छ्याक्‍कानुम्।

१३ कोओ खाले आनीसेअ् मुःदापानुहुम् तक्‍पम‍ी रीतिथितिमी योक्‍सेअ् परमेश्‍वरमी याङेब‍़ इन्‍नामे बनामुःइतानुम्। तोअ्माङ् कोरोहोनोअ् अरु धेरुअ्नोअ् खनावा ने आनीसेअ् मुःकानुम्।”

१४ येशूए मीनाची होनेअ् तक्‍पबीअ् छेःतुचीमाङ् लीत्‍तुची, “आनीन् छप्‍पैसेअ् कङी खनावा येनानुम्‍ये, मोलम् वाबानुम्‍ये।

१५ बैरालम् मीनाबीअ् बेङ‍्कबा इमाङ‍् खनावाए मीना सख्खर् मामुःहीकबा हेअ्नी, तोकोना मीनाबाङ् बैरा अप्पोकाह खनावाए मीना सख्खर् मापुक्‍कबा मुःकी।

१६ [असामी नबाअ् चुःअ्लो, आकोसेअ् मायेनुहोउ।”]

१७ येशूए मीनाची यैदुचीमाङ् ख‍़ीबीअ्यु बेनामाङ् उमी सीच्‍चेचेअ् कोओ सन्थामी न‍़ीक्‍थुप्‍पी उ छीमुची।

१८ उसेअ् अखाची लीत्‍तुची, “इमाङ‍् आनीसेअ् होनेअ् मावाप्‍तीतानुम् हे? इमाङ‍् आनीसेअ् लेःसानुम्‍नी हे, इमाङ‍् मीनाम्‍भित्र बेन्‍नोअ्लो, आकोसेअ् उ सख्खर् मामुःहीकबा हेअ्नी।

१९ मालेअ्माभने आको उमी न‍़ीङ्वाबीअ् हेअ्‍नी, बोक्‍पी खेअ्नो, तोअ्माङ् बैरा अप्पोअ्नो।” (आकोपारे येशूए छप्‍प‍ै चाःमाकोअ् सख्खर् चुःअ् नेमाङ् इःसु।)

२० उसेअ् इःसु, “माक्‍तोक्‍पा खनावा मीनाबाङ् बैरा अप्पोअ्नोलो, आकोसेअ् मीना सख्खर् मापुक्‍कबा मुःकी।

२१ मालेअ्माभने मीनामी न‍़ीङ्वाबाङ् नोअ् कअ्इकाह विचार,

२२ व्यभिचार मुःमामी खनावाह, खुःमामी खनावाह, मीना सेअ्मामी खनावाह, लोभ मुःमामी खनावाह, दुष्‍ट खनावाह, नाःधीमामी खनावाह, छाडा पुअ्मामी खनावाह, इबी खीम्‍मामी खनावाह, लालुवा मुःमामी खनावाह, छाक्‍छाअ्वा मुःमामी खनावाह नुङ् मूर्ख खनावाह अप्पोअ्नो।

२३ खआ छप्‍प‍ै दुष्‍ट खनावा भित्रबाङ् अप्पोअ्नो, मोलम् मीना सख्खर् मापुक्‍कबा मुःकी।”

इप्‍पाङ् मीम्‍छामी विश्‍वास

मत्ती १५:२१-२८

२४ आकोबाङ् येशू पोःगामाङ् टुरोस नुङ् सिदोनमी इलाकायुगे खरामाङ् इक्‍कु ख‍़ीबीअ् बेना। कोओ खनावा आसेअ् ने मालेःतोअ्येमाच्‍चुहोउ नेमाङ् उसेअ् मीअ्युक्‍सु, तोकोना कुमामाङ् माच्‍चुःही।

२५ मोरोअ्लोअ्नोअ् इप्‍पाङ् मीम्‍छाए येशूमी न‍़ीक्‍थुप्‍पी येनु, मोलम् ताअ्आमाङ् उमी अघि पोब्‍युसा। मालेअ्माभने आको मीम्‍छामी मीम्‍छा पछा सख्खर् मापुक्‍कबा सनीअ्वा तुप्सीआबा।

२६ आकोचैँ सिरियामी फोनिसियाबीअ् लोलीङ्‍कबा इप्‍पाङ् ग्रीक मीम्‍छा चुअ्आ। आको मीम्‍छाए तक्‍पम‍ी मीम्‍छा पछाबाङ् भूत लाःलीपीअ्माये इःतोअ् येशूबीअ् बिन्ती मुःसु।

२७ येशूए आको लीत्‍तु, “पैल्हे पछाची चाःमीअ्मापुअ्नोअ्मी। मालेअ्माभने पछाचीमी सोफ्याङ् ङाब्‍मामाङ् कोचुमाची वेत्‍तेअ्मा नुःलो पुअ्नी।”

२८ आको मीम्‍छाए लीत्‍तु, “हँ प्रभु, तोकोना कोचुमाचेअ् ने त पछाचेअ् टेबुलबाङ् हेअ्धीङ्‍कुचीही त्याअ्वाह चोःकुची।”

२९ कोओ येनुमाङ् येशूए आको लीत्‍तु, “आनेअ् कोरोअ् इःसुन्बासेअ् नोअ् आम् ख‍़ीम् खरे, आम्मी मीम्‍छा पछाबाङ् भूत अप्पोकामाङ् खैइता।”

३० आको ख‍़ीम् खरा, मोलम् तक्‍पम‍ी मीम्‍छा पछा इप्‍थाप्पी इम्‍ङेकबा तुप्‍पु, तोअ्माङ् आकोबाङ् भूतचैँ अप्पोखेअ्ङेकबा चुअ्आ।

येशूए नबाअ् मायेङ‍्कबा नुङ् लाटा मीना नुःलीमीतुबा

३१ मोबाके उ टुरोस इलाकाबाङ् अप्पोकामाङ् सिदोन पुक्‍तोअ् डेकापोलिस इलाकाबीअ् चुःकबा गालील बाजुवाबीअ् खरा।

३२ आकोबीअ् मीनाचेअ् इप्‍पाङ् नबाअ् मायेङ‍्कबा नुङ् लाटा मीना उबीअ् तेःतुची, मोलम् उबीअ् हुअ् युक्‍पीअ्माये इःतोअ् येशूबीअ् बिन्ती मुःसुची।

३३ आको ओइरुबाङ् मीः मोअ्योङ्‍के त‍़ीखेतुमाङ् येशूए तक्‍पम‍ी थेत्थेह आकोमी नबाअ्हपी सोक्‍तीबीतु मोलम् थ्वामे दोगुमाङ् आकोमी लेम् दील्‍लाप्‍पीतु।

३४ तोअ्माङ् मुत्‍तु स्वर्गतुगेअ् खाक्‍सुमाङ् येशूए भेअ्लो सोअ्मा सेत्‍तोअ् आको लीत्‍तु, “इफ्फाता!” कोओमी अर्थ “हेम्‍बोखरे!”

३५ आकोरोअ्लोअ्नोअ् आकोमी नबाअ्ह हेम्‍बोखरा, मोलम् आकोमी लेम् ने वाअ्ल्याक्‍तोअ् नुःलीखरामाङ् नुःरो यामुलीता।

३६ तोअ्माङ् येशूए “कोओ खनावा असाची ने अइःअ्माचीही” इःतोअ् अखाची अग्गे पीत्‍तुची। तोकोना उसेअ् अइःम्‍बा नेमाङ् एअ्वा इःसुहोसाङ् ने अखाचेअ् झन इःतोअ् खरामी।

३७ कोओ खनावा येङ्‍काहची छुत्‍तीङ् धेरुअ् अखेतुचीमाङ् कोरोअ् इःसुची, “उसेअ् छप्‍प‍ै कम्‍नीअ्लो मुःइतु। उसेअ् नबाअ् मायेङ‍्कबा येङ्‍कबा बनामुःसु, मोलम् लाटा यामुहीकबा बनामुःसु।”

येशूए चार हजार यागुचीही

मत्ती १५:३२-३९

८

१ अखा लेन्बीअ् होनेअ् मीनाचीमी इक्‍कु धेप्‍प‍़ ओइरु खोम‍ा। अखाचीनुङ् चाःमाकोअ् इमाङ्ने माच्‍चुहुसेअ् येशूए तक्‍पम‍ी सीच्‍चेची तक्‍पबीअ् छेःतुचीमाङ् लीत्‍तुची,

२ “खआ मीनाची खाक्सुक्चीमाङ् कङा सारुनोअ् नम्‍नम्‍वा यीङ्‍ङा। मालेअ्माभने खची कानुङ् चुःअ्मीही आयु सुङ्बोम् लेन् याखेतुची, तोअ्माङ् खचीनुङ् चाःमाकोअ् इमाङ्ने माअ्अँ।

३ कङेअ् खची साअ्मेचानोअ् ख‍़ीम् पाङ‍्हाक्‍सुक्‍ची भने गो खची सागेअ् लाप्‍पी त्याअ्ल्हेनोअ्मीहीने, मालेअ्माभने खची कोइ-कोइ गो निकै मुअ्युगेपालम् ताअ्इतामी।”

४ उमी सीच्‍चेचेअ् उ लीत्‍तुची, “इमाङ्ने मातोक्‍थाप्‍पी खआ मीनाची इमाक्‍‍तोअ् सोफ्याङ् याअ्माचीही?”

५ उसेअ् अखाची छीमुची, “आनीन्‍नुङ् एअ्वाकोत‍़ा सोफ्याङ् चुःहु?” अखाचेअ् इःसुची, “साथोत‍़ा चुःअ्।”

६ तोअ्माङ् उसेअ् मीनाचीमी ओइरु बाक्‍‍खाबीअ् पेम्‍मीतुची। उसेअ् अखा साथोत‍़ा सोफ्याङ् याङुमाङ् परमेश्‍वर अलाक्‍छुमा पीत्‍तु। तोअ्माङ् सोफ्याङ् त्याअ्वा-त्याअ्वा मुःसुमाङ् मीनाची हाबीअ्मामी योक्‍सेअ् सीच्‍चेची पीत्‍तुची, मोलम् सीच्‍चेचेअ् मीनाचीमी ओइरु हाबीतुचीमी।

७ उचीनुङ् मेछुअ् मेछुके-मेछुके ङाची ने चुअ्आमी, येशूए परमेश्‍वर अलाक्‍छुमा पीत्‍तुमाङ् अखा ङाची ने मीनाचीमी अघि युङ्मीतुची।

८ अखा मीनाचेअ् बोअ्खालो चोःचीमाङ् एम्‍भुखेकाह त्याअ्वाह खोमुचीलो सात बुप्खोङ्पेच्‍ची ली पुगा।

९ आकोबीअ् चार हजार दोअ् वथक्‍पाची चुअ्आमी। तोअ्माङ् उसेअ् अखाची बिदा पीत्‍तुची।

१० मोबाके उ तक्‍पम‍ी सीच्‍चेचीनुङ् वाअ्ल्याक्‍तोअ् नावबीअ् थाङा, मोलम् दलमनुथा इलाकाअ्युगे खरा।

च्‍याक्‍सीङ् खाङ्मामी न‍़ीङ्वा

मत्ती १६:१-४; लूका १२:५४-५६

११ फरिसीची येशूबीअ् ताअ्आमीमाङ् उनुङ् यामुसामी। तोअ्माङ् येशू जाँचे मुःमामी योक्‍सेअ् स्वर्गलप्पा इक्‍कु च्‍याक्‍सीङ् ङागुची।

१२ कोओ येनुमाङ् तक्‍पम‍ी सनीअ्वाबीअ् भेअ्लो सोअ्मा सेत्‍तोअ् उसेअ् अखाची लीत्‍तुची, “कोओ पुस्ताए मालेअ्मा च्‍याक्‍सीङ् योक्‍कुबा? नीच्‍चानोअ् कङेअ् आनीन् लीक्‍कानीन्, कोओ पुस्ताए इमाङ्ने च्‍याक्‍सीङ् खाक्‍तोकुनीबाने।”

१३ तोअ्माङ् अखाची यैदुचीमाङ् उ होनेअ् नावबीअ् थाङा, मोलम् पारि खरा।

फरिसीची नुङ् हेरोदमी खमिर

मत्ती १६:५-१२

१४ सीच्‍चेचेअ् सोफ्याङ् याक्‍तेअ्मा मेथ‍ाक्‍सुचीहीसेअ् नावबीअ् अखाचीनुङ् इक्‍कु तेअ् सोफ्याङ् चुअ्आ।

१५ उसेअ् अखाची कोरोअ् लीत्‍तोअ् दाम्‍देदुची, “चङ्‍खो पुगानीये, फरिसीची नुङ् हेरोदमी खमिरलम् जोगालीसानीये।”

१६ “इकीनुङ् सोफ्याङ् माअ्आहसेअ् उसेअ् कोरोअ् लीक्‍कीही लु” इःतोअ् उची-उचीबीअ् काःसामी।

१७ येशूए अखाचीमी न‍़ीङ्वाबीपा खनावा लेःतोकुमाङ् लीत्‍तुची, “आनीन्‍नुङ् सोफ्याङ् माअ्अँ नेमाङ् मालेअ्मा खनावा इःधीङ्‍कानुप्पा? आनीसेअ् होनेअ् वाबानुम्नी हे अथवा लेःसानुम्‍नी हे? आनीमी न‍़ीङ्वा लोकोअ्वादोअ् छाक्‍कबा पुखेअ्इताबा?

१८ म‍़ीअ् चुःअ्माङ‍् ने आनीसेअ् खाक्‍सानुम्‍नीपा हे? नबाअ् चुःअ्माङ् ने आनीसेअ् येनानुम्‍नीपा हे? आनीसेअ् मीत्‍तानुम्‍नीपा हे?

१९ कङेअ् पाँच हजारमी योक्‍सेअ् पाँछोत‍़ा सोफ्याङ् एदुङ्लो, एअ्वा बुप्खोङ्पेच्‍ची त्याअ्वा खोमानुहुम्?”

अखाचेअ् इःसुची, “बारो बुप्खोङ्।”

२० तोअ्माङ् “चार हजारमी योक्‍सेअ् साथोत‍़ा सोफ्याङ् एदुङ्लो, एअ्वा बुप्खोङ्पेच्‍ची त्याअ्वा खोमानुहुम्?”

अखाचेअ् इःसुची, “सात बुप्खोङ्।”

२१ उसेअ् अखाची छीमुची, “आनीसेअ् होनेअ् मावाप्‍तीतानुप्पा हे?”

बेथसेदाबीअ् म‍़ीक्‍सीपा मीना येशूए नुःलीमीतुबा

२२ येशू उमी सीच्‍चेचीनुङ् बेथसेदाबीअ् तायाक्‍ताअ्आ, तोअ्माङ् इप्‍पाङ् म‍़ीक्‍सीपा मीना त‍़ीअ्मानुङ् मीनाची येशूबीअ् ताअ्आमी, तोअ्माङ् उचेअ् आको म‍़ीक्‍सीपा मीना दील्‍लापीअ्माये इःतोअ् येशूबीअ् बिन्ती मुःसुची।

२३ उसेअ् आको म‍़ीक्‍सीपा मीना आकोमी हुक्‍‍पी लबुमाङ् तेम्‍लम् बैरा त‍़ीखेतु। तोअ्माङ् येशूए आको मीनामी म‍़ीक्‍पी थ्वामे दोअ्लोङ् तक्‍पम‍ी हुअ् आकोमी चप्पी युक्‍सुमाङ् आको छीमु, “आनेअ् मेअ्मेछुअ् खाङ‍्लीतुन्बा हे?”

२४ तोअ्माङ् मुत्‍तुगे खाक्‍तोअ् उसेअ् इःसु, “स‍़ीङ्‍ह लाम्धुसीतोअ्नोअ् मीनाची लाम्धुअ्मीही कङेअ् खाङ‍्कुक्‍‍ची।”

२५ येशूए होनेअ् आको मीनामी म‍़ीक्‍पी हुअ् युक्‍सु, मोलम् आकोसेअ् एकोरी खाक्‍पोखेतु, तोअ्माङ् म‍़ीअ् द‍ेःकबा पुगामाङ् छप्‍प‍ै कोअ् छ्याङ्‍गै खाक्‍सु।

२६ मोबाके येशूए आको मीना ते‍म्‍युगे खेअ्मा मापीत्‍तुमाङ् उमी ख‍़ीबीअ् पाङ्‍हाक्‍सु।

पत्रुसए येशू मानामुःसुबा

मत्ती १६:१३-२०; लूका ९:१८-२१

२७ तोअ्माङ् येशू तक्‍पम‍ी सीच्‍चेचीनुङ् कैसरिया फिलिप्पीबीही तेम्‍बीअ् खरा। लाप्‍पी माःरी खरामीलो उसेअ् अखाची छीमुची, “मीनाचेअ् का असा ने इःतोअ् लीअ्ङाअँमीपा त?”

२८ तोअ्माङ् अखाचेअ् उ लीत्‍तुची, “कोइए बप्‍तिस्मा पीक्‍कबा यूहन्‍ना, कोइए एलिया, तोअ्माङ् कोइए अगमवक्ताचीमध्ये इप्‍पाङ् ने इःतोअ् लीअ्नोअ्मी।”

२९ उसेअ् अखाची छीमुची, “आनीसेअ् कङा असा नेमाङ् मीअ्ङाअँनीपा?” तोअ्माङ् पत्रुसए झ्‍वाप पीत्‍तु, “आना ख्रीष्‍ट ने।”

३० उसेअ् अखाची तक्‍पम‍ी खनावा असा ने अइःअ्माचीही इःतोअ् छोःलो दाम्‍देदुची।

येशूए तक्‍पम‍ी सीःमाङ्वामी न‍़ीक्‍थुप्‍पी इःसुबा

मत्ती १६:२१-२८; लूका ९:२१-२७

३१ येशूए कोरोअ् इःसुमाङ् अखाची इःतुची, “मीनामी वथक्‍छाए धेरुअ् नोअ् दुक्‍ख आङ्मा पुअ्नोक्‍‍पाने, धर्म इःकाहची, मुद्‍दे पुजारीची नुङ् शास्त्रीचेअ् उ मानामुःसुचीनीबाने, मोलम् उ सीःमा पुअ्नोक्‍‍पाने। तोअ्माङ् सुङ्बोम् लेन्बीअ् होनेअ् जिउँदो पुअ्म‍ामाङ् पोःअ्मा आवश्यक चुःअ्।”

३२ कोओपारे उसेअ् कोओ खनावा छ्याङ्‍गै इःसु। कोओ येनुमाङ् पत्रुसए उ मीः मोअ्योङ्‍के त‍़ीखेतु, मोलम् पेःअ्लीतु।

३३ तोकोना द्‍याक्‍पी हीङ्लीतामाङ् तक्‍पम‍ी सीच्‍चेची खाक्‍तोअ् पत्रुस कोरोअ् लीत्‍तुमाङ् उसेअ् पेःतु, “शैतान, कङी अघिलम् खैते, मालेअ्माभने आना परमेश्‍वरमी खनावाबीअ् हेअ्‍नी, तोकोना मीनाचीमी खनावाहबीअ् न‍़ीङ्वा तीःकुना।”

३४ मोबाके येशूए तक्‍पम‍ी सीच्‍चेची नुङ् मीनाचीमी ओइरु छेःतुमाङ् लीत्‍तु, “कोइ मीना कङ् द्‍याक्‍पी तामा मीन्‍नोअ्मी भने, उसेअ् तक्‍पनोअ् मैमारेमामुःइतुहोउ, मोलम् तक्‍पम‍ी क्रूस खीम्‍मानुङ् कङी द्‍याक्‍पी मालाम्धुहोउ।

३५ मालेअ्माभने आसेअ् खाम्‍पुम्‍माबीपा तक्‍पम‍ी जुनी जोगामुःमा योक्‍कुलो, आकोसेअ् स्वर्गबीपा जुनी लेअ्लाहाङ्‍कुबाने, तोकोना खाम्‍पुम्‍माबीपा तक्‍पम‍ी जुनी कङी योक्‍सेअ् नुङ् नुःयायेन्‍मी योक्‍सेअ् लेअ्लाहाङ्‍कबाए स्वर्गबीपा जुनी तोक्‍कुबाने।

३६ मालेअ्माभने मीनाए छप्‍प‍ै खाम्‍पुम्‍मा तोक्‍कुमाङ् ने स्वर्गबीपा जुनी लेअ्लाहाक्‍सु भने, उ इमाङ‍् फाइदा पुअ्नोक्‍‍पा?

३७ अथवा लेअ्‍लाहाक्‍पलाअ्वा स्वर्गबीपा जुनी तोअ्मामी योक्‍सेअ् मीनाए इमाङ‍् पीअ्हीकुबा?

३८ तोअ्माङ् आसेअ् कोओ व्यभिचारी नुङ् हीःवाछा पुस्ताबीअ् कङी न‍़ीङ् इःमा नुङ् कङी याङेब‍़ह मानामुःमा ङीस्‍सीकुलो, मीनामी वथक्‍छा तक्‍पम‍ी पापामी महिमाबीअ् पवित्र दूतचीनुङ् ताअ्लो आको ‘कङी मीना ने’ इःमा उ ने ङीस्‍सीक्‍पाने।”

९

१ तोअ्माङ् उसेअ् अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, कुबीअ् येब्‍काहचीमध्ये एअ्वाए परमेश्‍वरमी राज्य शक्तिबीअ् ताक्‍पा माखाक्‍पाधारी सीःमीनीहीने।”

येशूमी रूप फेरालीसाबा

मत्ती १७:१-८; लूका ९:२८-३२

२ कोओमी छ लेन् द्‍याक्‍पी येशूए पत्रुस, याकूब नुङ् यूहन्‍ना तक्‍पनुङ् इक्‍कु भेक्‍कबा बोब्बोपातु अलग्‍गु त‍़ीखेतुची।

३ अखाचीमी अघि उमी रूप फेरालीसा। तोअ्माङ् उसेअ् चाङुबा तेःअ् सारुनोअ् बायाप्के पुगा। खाम्‍पुम्‍माबीअ् आसेअ् ने तेःअ् छोःक्‍कुमाङ् आकोरोअ् बायाप्के गो मुःहीसुनी।

४ आकोबीअ् एलिया नुङ् मोशा अखाचीनुङ् खाङ्मुसाची। उची येशूनुङ् यामुधीताचीही।

५ पत्रुसए येशू कोरोअ् लीत्‍तु, “गुरु, इकीन् कुबीअ् नोअ् चुःमा नुःअ्। इकीए कुबीअ् सुम्जी चुःथाम् हेअ्मा, इक्‍कु आम्मी योक्‍सेअ्, इक्‍कु मोशामी योक्सेअ् नुङ् इक्‍कु एलियामी योक्‍सेअ्।”

६ अखाची निकै नोअ् कीस्‍सीआमीहीसेअ् इमाङ‍् यामुम्‍बा नेमाङ् आकोसेअ् नोअ् मालेःचु।

७ तोअ्माङ् इक्‍कु खीम्‍सुवाए अखाची द‍ेःब्‍धेतुची, मोलम् आको खीम्‍सुवाबाङ् इक्‍कु कोरोक्‍पा सम्‍ला ताअ्आ, “कोओ कङेअ् नेच्‍चाकुक्‍‍पा कङी वथक्‍छा ने, कोसेअ् इःकुहु खनावा येनानुम्‍ये।”

८ तोअ्माङ् वाअ्ल्याक्‍तोअ् कोअ्योङ्मोअ्योङ् खाक्‍सुचीलो गो अखाचेअ् तक्‍पनुङ् असा ने माखाक्‍सुचीमी, आकोबीअ् येशूतेअ् चुअ्आ।

९ उची बोब्बोपाबाङ् माःरी कुक्‍‍सामीलो, येशूए अखाची अग्गे पीत्‍तुची, “मीनामी वथक्‍छा सीःमाङ्वालम् जिउँदो पुअ्नोअ्माङ् मापोःक्‍पाधारी आनीसेअ् खाक्‍सानुप्पा कोओ खनावा असा ने अइःतानुप्चे।”

१० अखाचेअ् कोओ खनावा तक्‍पम‍ी न‍़ीङ्वाबीअ् युक्‍सुची, तोकोना सीःमामाङ् जिउँदो पुअ्मा इःबलाअ्वा चैँ इमाङ‍्लो इःतोअ् उची-उचीबीअ् खनावा इःसुची।

११ तोअ्माङ् अखाचेअ् उ कोरोअ् इःतोअ् छीमुची, “शास्त्रीचेअ् पहिले एलिया तामापुअ्नोअ् नेमाङ् मालेअ्मा इःकुचीबा?”

१२ उसेअ् अखाची लीत्‍तुची, “छप्‍प‍ै खनावा तोङ‍्मामी योक्‍सेअ् एलिया पहिला तामापुअ्नो। तोकोना मीनामी वथक्‍छाए धेरुअ् नोअ् कष्‍ट आङ्मा पुअ्नोक्‍‍पाने, मोलम् अरुबाङ् बेइज्जत पुअ्मा पुअ्नोअ् नेमाङ् परमेश्‍वरमी याङेब‍़बीअ् मालेअ्मा छाप्‍पलाअ्वा लो?

१३ तोकोना कङेअ् आनीन् लीक्‍कानीन्, एलिया ताखेअ्इता, तोअ्माङ् उमी न‍़ीक्‍थुप्‍पी छाप्‍पलाअ्वादोअ्नोअ् अखाचेअ् इमाक्‍‍तोअ् मीत्‍तुचीलो आको मोरोअ्नोअ् मुःसुची।”

सख्खर् मापुक्‍कबा सनीअ्वा तुप्सीकबा वेच्‍चा पीच्‍छा नुःलीताबा

मत्ती १७:१४-२१; लूका ९:३७-४३

१४ तोअ्माङ् उची अरु सीच्‍चेचीबीअ् एत्‍ताअ्आमीलो अखाची मीनाचीमी इक्‍कु धेप्‍प‍़ ओइरुए घेरामुःधीचीमीही नुङ् शास्त्रीची अखाचीनुङ् यामुधीतामीही उचीसेअ् खाक्‍सुचीमी।

१५ जम्‍माङ् ओइरुचेअ् उ खाङ्मादोहो धेरुअ् नोअ् अखेतुची, मोलम् पीखराम‍ीमाङ् उ सेःमीतुची।

१६ तोअ्माङ् उसेअ् तक्‍पम‍ी सीच्‍चेची छीमुची, “खचीनुङ् इमाङ‍् खनावा आनीसेअ् इःधीङ्‍कानुहुम्?”

१७ मीनाचीमी आको ओइरुलम् इप्‍पाङ्ए येशू कोरोअ् लीत्‍तु, “गुरु, कङी वथक्‍छा लाटा बनामुःकबा सनीअ्वाए दील्‍लाप्‍इतु, मोलम् आनाबीअ् त‍़ीक्‍तेइतुक्‍पा।

१८ आकोसेअ् कङी वथक्‍छा लब्‍कु, मोलम् बाक्‍‍खाबीअ् चेब्‍कु। तोअ्माङ् आकोसेअ् याबाङ् खपीच्‍याअ्मा योलीङ्‍कु, मोलम् क्‍याङ् य‍़ीःअ्नोअ्माङ् थ‍़ेत्ककअ् पुअ्नो। आकोबाङ् भूत सनीअ्वा मालाःलीपीतुचीहोउ इःतोअ् कङेअ् आम्मी सीच्‍चेची बिन्ती मुःसुक्‍ची, तोकोना अखाचेअ् माहेःसुची।”

१९ तोअ्माङ् उसेअ् अखाची लीत्‍तुची, “नुःरो विश्‍वास मामुःहीकाह मीना चो, का आनीन्‍नुङ् हानीम्धारी चुःम‍ामाङ् आनीन् आङ्मानीही? हाबा आको काबीअ् त‍़ीक्‍तेतानुम्‍ये।”

२० अखाचेअ् आको छाचा उबीअ् त‍़ीक्‍तेतुची।

येशू खाक्‍तोअ्मादोहो आको सनीअ्वाए छाचा चेब्‍तोअ्-दाप्‍तोअ् मुःसु, मोलम् आको छाचा बाक्‍‍खाबीअ् चेबामाङ् याबाङ् खपीच्‍याअ्मा योलीतोअ् पुल्‍लुए द‍़ीलीता।

२१ येशूए आकोमी पापा छीमु, “हानीप्पालम् कोओ कोरोअ् पुअ्लीताबा?”

आकोसेअ् इःसु, “मेछुके छाचालम् नोअ्।”

२२ तोअ्माङ् सुद‍्धम् मुःमामी योक्‍सेअ् आकोसेअ् कङी वथक्‍छा कोइबेले म‍़ीबीअ् वेत्‍तीकु, मोलम् कोइबेले कुङ्वाबीअ् वेत्‍तीकु। आनेअ् इमाङ‍् मुःहीकुना भने, नम्‍नम् मीस्‍सीअ्मायेमाङ् एका सघामुःमाये।

२३ येशूए आको लीत्‍तु, “‘आनेअ् हेःकुन‍ा!’ इःतोअ् इमाङ‍् इःकुन्‍बा? विश्‍वास मुःकबामी योक्‍सेअ् गो छप्‍प‍ै पुअ्हीअ्।”

२४ मोबाके आको छाचामी पापाए कोरोअ् इःसु, “कङेअ् विश्‍वास मुःकुङ्। कङेअ् पूरा विश्‍वास मुःहीङानीबा कोओ बेले कङा सघामुःमाये।”

२५ मोबाके मीनाचीमी ओइरु उअ्युगे पीन्‍दापामीही खाक्‍सुचीमाङ् येशूए आको दुष्‍ट सनीअ्वा कोरोअ् इःतोअ् पेःतु, “आना यामुमा मापीक्‍कबा नुङ् येम्‍मा मापीक्‍कबा सनीअ्वा, कङेअ् आना अग्गे मुःअ्ना, आको छाचालम् अप्पोकेमाङ् खरे, मोलम् होनेअ् हानीम् ने आकोभित्रअ्यु अबेने।”

२६ तोअ्माङ् आको छाचा धेरुअ्नोअ् चेब्‍तोअ्-दाप्‍तोअ् मुःसुमाङ् काःतोअ् आको दुष्‍ट सनीअ्वा अप्पोका, मोलम् आको छाचा सीःखरीतोअ्नोअ् पुगा। मोसेअ्नोअ् धेरुन् मीनाचेअ् “आको सीःखराबा रीछ” मीत्‍तुची।

२७ तोकोना येशूए आको छाचामी हुक्‍‍पी लबुमाङ् स्वाक्‍तोअ् सेप्‍पोकु, मोलम् आको पोःगा।

२८ तोअ्माङ् येशू ख‍़ीबीअ् खरामाङ् उमी सीच्‍चेचेअ् आसेअ् ने मालेःतोअ्ये उ छीमुची, “एकाए आको मालेअ्मा मालाःलीहीसुकबा?”

२९ उसेअ् अखाची लीत्‍तुची, “कोरोक्‍पा खाले सनीअ्वाचैँ प्रार्थनाए बाहेक अरु इमाङ‍् पाराए ने य‍़ीअ्हीनी।”

येशूए होनेअ् तक्‍पम‍ी सीःमाङ्वामी न‍़ीक्‍थुप्‍पी इःसुबा

मत्ती १७:२२-२३; लूका ९:४४-४५

३० तोअ्माङ् येशू उमी सीच्‍चेचीनुङ् आकोबाङ् अप्पोकामाङ् गालील पुक्‍तोअ् खरा। कोओ खनावा आसेअ् ने मालेःतोअ्येमाच्‍चुहोउ नेमाङ् उसेअ् मीत्‍तुबा।

३१ मालेअ्माभने येशूए तक्‍पम‍ी सीच्‍चेची कोरोअ् इःतोअ् माःरी इःअ्ङेकुची, “मीनामी वथक्‍छा मीनाचेअ् लब्‍भुङ्‍लीइतुची। तोअ्माङ् अखाचेअ् उ सेक्‍कुचीबाने, तोकोना सेप्‍पलाअ्वामी सुङ्बोम् लेन् द्‍याक्‍पी उ जिउँदो पुअ्नोअ्माङ् पोःअ्नोक्‍‍पाने।”

३२ तोकोना येशूए इःसुबा खनावा अखाचेअ् मावाब्‍हीसुची, मोलम् अखाचेअ् उ छीम्‍मा ने कीत्‍तुची।

छप्‍पैभन्दा धेप्‍प‍़ असा लो?

मत्ती १८:१-५; लूका ९:४६-४८

३३ उची कफर्नहुम ताअ्आमीमाङ् ख‍़ीबीअ् चुअ्आलो येशूए तक्‍पम‍ी सीच्‍चेची छीमुची, “लाप्‍पी आनीसेअ् इमाङ‍् खनावा इःधीतानुहुम्?”

३४ तोकोना अखाची माङ्ने माकाःये चुअ्आमी, मालेअ्माभने लाप्‍पी “इकीन्मध्ये छप्‍पैभन्दा धेप्‍प‍़ असालो?” इःतोअ् तक्‍प-तक्‍पबीअ् खनावा इःसुचीबा।

३५ तोअ्माङ् उ पेय्युसामाङ् बारो जना नोअ् छेःतुचीमाङ् कोरोअ् लीत्‍तुची, “पहिलो पुअ्मा मीङ्‍कबाए छप्‍पैभन्दा द्‍याक्‍पी पुअ्मापुअ्नो मोलम् छप्‍पैमी सेवा मुःकबा पुअ्मापुअ्नो।”

३६ तोअ्माङ् इप्‍पाङ् छाचा त‍़ीक्‍तेतुमाङ् उसेअ् अखाचीमी माझाबीअ् येब्‍मीतु, तोअ्माङ् तक्‍पम‍ी पोप्‍पी युक्‍सुमाङ् अखाची लीत्‍तुची,

३७ “कङी न‍़ीक्‍पी कोरोक्‍पा इक्‍कु छाचा ग्रहण मुःकबासेअ् कङा ग्रहण मुःङाअँ, मोलम् कङा ग्रहण मुःकबासेअ् कङा हेअ्‍नी, तोकोना कङा पाङ्‍हाङ्‍कबा ग्रहण मुःकु।”

इकीमी विरोधबीअ् खनावा मामुःकबा इकीमी मीना ने

लूका ९:४९-५०

३८ यूहन्‍नाए उ लीत्‍तु, “गुरु, इक्‍कु मीनाए आम्मी न‍़ीक्‍पी भूतची माःरी लाःलीतुचीही एकाए खाक्‍सुका, मोलम् आकोरोअ् अमुःसे इःतोअ् एकाए छ्यागुका, मालेअ्माभने आको मीना इकीन् त‍़ीङ‍्कबा मीना हेअ्‍नी।”

३९ तोकोना येशूए लीत्‍तु, “आको अछ्यागानुम्‍ये, मालेअ्माभने कङी न‍़ीक्‍पी इल्‍लासीमी याव मुःकबाए वाअ्ल्याक्‍तोअ् कङी विरोधबीअ् इ़ःलो खनावा यामुनी।

४० मालेअ्माभने इकीमी विरोध मामुःकबा मीना इकीपोत‍़ी पुअ्नो।

४१ मालेअ्माभने नीच्‍चानोअ् कङेअ् आनीन् लीक्‍कानीन्, आसेअ् आनीन् ख्रीष्‍टमी ने लीक्‍कानीन्‍माङ् आनीन् इअ् चोमनी कुङ्वातेअ् दुङ्मा पीत्‍तानीमी भने ने आकोसेअ् तक्‍पम‍ी इनाम इमाक्‍‍तोअ् होसाङ् ने लेअ्लाहाक्‍सुनीबाने।”

हीःवामाङ् मुःमीकबा जाँच

मत्ती १८:६-९; लूका १७:१-२

४२ “आसेअ् काबीअ् विश्‍वास मुःकबा खआ मेछुके छाचाचीमध्ये इप्‍पाङ् हीःवामाङ् मुःमीकुलो, आको गो उमी पेअ्लाबीअ् धेप्‍प‍़ ल‍़ीङ्दुअ् क्‍याङ्धीमामाङ् बाजुवाबीअ् चीत्‍थाङ्दामा नुःक्‍पाने।

४३ आम्‍मी हुअ्ए आना हीःवामाङ् मुःमीअ्नो भने, आको ह्‍यागेमाङ् वेल्‍लाक्‍से। मालेअ्माभने आम्‍मी हीच्‍चीनोअ् हुअ्नुङ्सुःरी नरकमी हानीम् ने मास्सीःकबा म‍़ीबीअ् सीअ्माभन्दा बरु हुअ् मेद्‍दीके पुअ्मामाङ् जुनीभित्र बेम्मा आम्‍मी योक्‍सेअ् नुःक्‍पा ने। [

४४ नरकबीअ् गो प‍़ीछेअ्माची ने सीःमीनी मोलम् म‍़ी ने हानीम् ने सीःनी।]

४५ आम्‍मी लाङ्ए हीःवामाङ् मुःमीअ्नो भने आको ह्‍यागेमाङ् वेल्‍लाक्‍से। मालेअ्माभने आम्‍मी हीच्‍चीनोअ् लाङ्नुङ् नरकबीअ् वेन्‍धीम्मा खेन्‍तुम्‍माभन्दा बरु लाङ् मेद्‍दीके जुनीभित्र बेम्मा आम्‍मी योक्‍सेअ् नुःक्‍पा ने।

४६ नरकबीअ् गो प‍़ीछेअ्माची ने सीःमीनी मोलम् म‍़ी ने हानीम् ने सीःनी।

४७ आम्‍मी म‍़ीअ्ए आना हीःवामाङ् मुःमीअ्नो भने, आको लाःलीतेमाङ् वेल्‍लाक्‍से। मालेअ्माभने आम्‍मी हीच्‍चीनोअ् म‍़ीअ्नुङ्सुःरी नरकबीअ् वेन्‍धीम्मा खेन्‍तुम्‍माभन्दा बरु इक्‍कु म‍़ीअ्नुङ् परमेश्‍वरमी राज्यबीअ् बेम्मा आम्‍मी योक्‍सेअ् नुःक्‍पा ने।

४८ नरकबीअ् गो म‍़ी ने हानीम् ने सीःनी मोलम् प‍़ीछेअ्माची ने सीःमीनी।

४९ “मालेअ्माभने छप्‍प‍ै म‍़ीए नोअ् सख्खर् मुःकीहीने।

५० “युम् नुःकबा ने, तोकोना युम्‍मी चानीकबा खैता भने आको होनेअ् इमाङ्ए युम्‍युम्‍पा मुःम्‍बा?

“आनीबीअ् चुःकबा युम् जोगामुःभुक्‍सानुम्‍ये, मोलम् तक्‍प-तक्‍पबीअ् शान्तिबीअ् चुअ्आनीये।”

थप्पा थप्मा फअ्ल्हेअ्मामी न‍़ीक्‍थुप्‍पी

मत्ती १९:१-१२

१०

१ उसेअ् आको थम् यैदुमाङ् यर्दनपारि यहूदियामी इलाकायुगे खरा। तोअ्माङ् मीनाचीमी ओइरुची होनेअ् उबीअ् ताअ्आमी, मोलम् उसेअ् तक्‍पम‍ी चलनअन्सार अखाची होनेअ् इःतुची।

२ फरिसीची येशूबीअ् ताअ्आमीमाङ् उ जाँचे मुःमामी योक्‍सेअ् उ छीमुची, “मीनाए तक्‍पम‍ी थप्‍मा यैअ्मा नुःक्‍पा हे?”

३ “मोशाए आनीन् इमाङ‍् अग्गे पीत्‍तानीही?” इःतोअ् येशूए अखाची झ्‍वाप पीत्‍तुची।

४ अखाचेअ् इःसुची, “यैअ्मामी छाअ्प्‍माल‍़ीङ् पीअ्मामाङ् तक्‍पम‍ी थप्मा यैअ्मा नुःअ् इःतोअ् मोशाए इःसुबा चुःअ्।”

५ येशूए अखाची कोरोअ् लीत्‍तुची, “आनीमी न‍़ीङ्वा लोकोअ्वादोक्‍पा पुअ्नोक्‍‍पासेअ् उसेअ् आनीन् कोओ अग्गे छाप्‍पीतानीही ने।

६ तोकोना सुरुबीअ् छप्‍प‍ै खनावा बनामुःमा बेले नोअ् परमेश्‍वरए वथक्‍पा नुङ् मीम्‍छा बनामुःसुची।

७ ‘मोसेअ्नोअ् मीनाए तक्‍पम‍ी पापा नुङ् मामा यैकुचीमाङ् तक्‍पम‍ी थप्मानुङ् तोङ्धीन्‍नोक्‍‍ची,

८ मोलम् अखा ह‍़ीक्‍‍पाङ् इक्‍कुनोअ् सरील पुअ्नोक्‍‍चीहीने।’ अखाची हो होनेअ् हीच्‍ची हेच्‍चीनी, तोकोना इक्‍कुनोअ् सरील पुअ्नोक्‍‍ची।

९ मोसेअ्नोअ् परमेश्‍वरए इक्‍कुनोअ् बनामुःसुचीही अखा ह‍़ीक्‍‍पाक्‍‍ची मीनाए माफअ्ये माच्‍चुचीहोउ।”

१० उची ख‍़ीबीअ् चुअ्आमीलो उमी सीच्‍चेचेअ् होनेअ् कोओमी न‍़ीक्‍थुप्‍पी येशू छीमुची।

११ तोअ्माङ् उसेअ् अखाची लीत्‍तुची, “तक्‍पम‍ी थप्मा यैकुमाङ् अर्कु सुरीखा मुःकबा मीनाए उमी थप्मामी विरोधबीअ् व्यभिचार मुःकु।

१२ तोअ्माङ् तक्‍पम‍ी थप्पा यैकुमाङ् अर्कुनुङ् सुरीखा मुःकबा मीम्‍छाए ने व्यभिचार मुःकु।”

छाचाची येशूए अलाङ् पीत्‍तुचीही

मत्ती १९:१३-१५; लूका १८:१५-१७

१३ तोअ्माङ् मीनाचेअ् तक्‍पम‍ी छाचाची येशूए मान्दील्‍लाप्‍पीतीकाहोउ नेमाङ् उबीअ् माःरी त‍़ीक्‍तेतुचीमीही, तोकोना सीच्‍चेचेअ् अखाची पेःतुचीमी।

१४ कोओ खाक्‍सुमाङ् येशू हाङ‍ु, मोलम् सीच्‍चेची कोरोअ् लीत्‍तुची, “छाचाची काबीअ् तामीतानुप्चे, अखाची अछ्यागानुप्चे। मालेअ्माभने परमेश्‍वरमी राज्य कोरोहोचीमीनोअ् ने।

१५ नीच्‍चानोअ्, कङेअ् आनीन् लीक्‍कानीन्, परमेश्‍वरमी राज्य इक्‍कु छाचादोअ्नोअ् पुक्‍तोअ् ग्रहण मामुःकबासेअ् आकोभित्रअ्यु हानीम् ने बेन्‍हीनीबाने।”

१६ तोअ्माङ् उसेअ् अखाची तक्‍पम‍ी पोप्‍पी युक्‍तोअ् अखाचीबीअ् तक्‍पम‍ी हुअ् युक्‍सुमाङ् उसेअ् अखाची अलाङ् पीत्‍तुची।

सप्चाकबा मीना

मत्ती १९:१६-२९; लूका १८:१८-३०

१७ येशू लाप्‍पी माःरी खरालो, इप्‍पाङ् मीना पीत्‍ताअ्आ, मोलम् उमी अघि घुँडा त‍़ोगामाङ् उ छीमु, “नुःकबा गुरु, हानीम् ने मास्सीःकबा जुनी तोअ्मामी योक्‍सेअ् कङेअ् इमाङ‍् मुःमापुअ्नोक्‍‍पा?”

१८ येशूए आको लीत्‍तु, “आनेअ् मालेअ्मा कङा नुःकबा लीअ्ङाअँन्‍बा? इक्‍कु तेअ् परमेश्‍वरबाहेक नुःकबा असा ने माअ्आमी।

१९ आनेअ् अग्गे गो लेःकुना नी, अर्थात् मीना असेदे, व्यभिचार अमुःसे, अखुःसे, होरोङ् साछी अपीत्‍ते, थ‍़गाअलीसे, तक्‍पम‍ी माम‍ा नुङ् पापामी योङ् मुःसे।”

२० तोअ्माङ् आकोसेअ् उ लीत्‍तु, “गुरु, खआ छप्‍प‍ै गो कङेअ् छाचालम् नोअ् मानामुःदाप्‍इतुङ्।”

२१ तोअ्माङ् येशूए आको मीना खाक्‍सु, मोलम् आको नम्‍नम् मीस्‍सीतुमाङ् लीत्‍तु, “आनेअ् मुःमा पुक्‍कबा होनेअ् इक्‍कु खनावा चुःअ्। खरेमाङ् आनानुङ् चुःकाह दोअ् छप्‍प‍ै देल्‍लाक्‍सेमाङ् गरीपची पीत्‍तुचे, मोलम् आनेअ् स्वर्गबीपा छेबेवा तोक्‍कुनाबाने, तोअ्माङ् ताअ्एमाङ् कङा त‍़ीङ्माये।”

२२ तोकोना कोओ खनावा येनुमाङ् आकोसेअ् तक्पमी ङच्‍याअ् नाप्‍चीग‍़ीक्‍पा मुःसु, मोलम् दुक्‍खी पुगामाङ् खैता, मालेअ्माभने आकोमी धेरुअ् नोअ् छेबेवा चुअ्आ।

२३ येशूए कोअ्योङ्मोअ्योङ् खाक्‍सुमाङ् तक्‍पम‍ी सीच्‍चेची लीत्‍तुची, “सप्चाकबा मीनाची परमेश्‍वरमी राज्यबीअ् बेम्मा एअ्वा गाह्रो पुअ्नोक्‍‍पा!”

२४ उसेअ् इःसुहु खआ खनावाबीअ् उमी सीच्‍चेची अखेतुची। तोकोना येशूए अखाची होनेअ् लीत्‍तुची, “छाचा चो, परमेश्‍वरमी राज्यबीअ् बेम्मा एअ्वा गाह्रो पुअ्नोक्‍‍पा!

२५ सप्चाकबा मीना परमेश्‍वरमी राज्यबीअ् बेम्माभन्दा गो बरु छामेअ्मी साःखी लेत्‍तीथाप्‍पाङ् उँट लेखेअ्मा ताःलेअ्नो।”

२६ कोओ खनावा येनुचीमाङ् येशूमी सीच्‍चेची कोद्‍द‍़ो अखेतोअ् उची-उचीबीअ् कोरोक्‍पा खनावा पुगा, “आकोरोअ्भने आसेअ् मुलुवा तोअ्हीकुबा त?”

२७ येशूए अखाची कोरोअ् खाक्‍तोअ् लीत्‍तुची, “कोओ गो मीनाचीमी योक्‍सेअ् अपुअ्हीमाबा खनावा ने, तोकोना परमेश्‍वरमी योक्‍सेअ् गो हेअ्‍नी। परमेश्‍वरमी योक्‍सेअ् गो छप्‍प‍ै खनावा पुअ्हीअ्।”

२८ पत्रुसए उ लीअ्लीतु, “खाक्‍से, एकाए छप्‍प‍ै कोअ् यैदाउकामाङ् आम्‍मी द्‍याक्‍पी लगालीअ्इतीका।”

२९ येशूए लीत्‍तुची, “नीच्‍चानोअ् कङेअ् आनीन् लीक्‍कानीन्, कङा विश्‍वास मुःङाअँनीपासेअ् नुङ् नुःयायेन्‍मी कारणए ख‍़ीम् अथवा बु-नेछा अथवा ना-नेछा अथवा मामा-पापा अथवा पछाची अथवा जग्गा जीमीन् यैकबासेअ्

३० सतावटनुङ्नोअ् सइ गुणा ल्‍हेअ्लो ख‍़ीम्, बु-नेछा, ना-नेछा, मामा, पछाची नुङ् जग्गा जीमीन् कोओनोअ् समइबीअ् तोक्‍कुबाने, मोलम् ताकबा जुगबीअ् हानीम् ने मास्सीःकबा जुनी तोक्‍कुबाने।

३१ तोकोना धेरुन् जना पहिला पुक्‍काहची द्‍याक्‍पी पुअ्नोअ्मीहीने, मोलम् द्‍याक्‍पी पुक्‍काहची पहिला पुअ्नोअ्मीहीने।”

येशूए होनेअ् तक्‍पम‍ी सीःमाङ्वामी न‍़ीक्‍थुप्‍पी इःसुबा

मत्ती २०:१७-१९; लूका १८:३१-३४

३२ उची यरूशलेमयुगे माःरी खरामीलो, येशूचैँ तक्‍पम‍ी सीच्‍चेचीभन्दा अघि-अघि माःरी लाम्धुसाबा। उमी सीच्‍चेची अखेतुचीही मोलम् उ त‍़ीङ्‍काहची कीस्‍सीआमीही, तोअ्माङ् बारो जना मीः मोअ्योङ्‍के त‍़ीखेतुचीमाङ् तक्‍पबीअ् पुअ्मा योक्‍काह खनावा इःलीतु।

३३ उसेअ् इःसु, “इकीन् माःरी यरूशलेमयुगे खेक्‍कीहीने। हो मीनामी वथक्‍छा मुद्‍दे पुजारीची नुङ् शास्त्रीचीमी हुक्‍‍पी सीअ्नोक्‍‍पाने, तोअ्माङ् अखाचेअ् उ सेअ्मामी योक्‍सेअ् फत्‍तुर तेःकुचीबाने, मोलम् अरु तोःखाचीमी हुक्‍‍पी पीक्‍कुचीबाने।

३४ तोअ्माङ् अखाचेअ् उ इःचोकुचीबाने, थ्वामे दोक्‍चोकुचीबाने, लोअ्मासीङ्ए मोक्‍कुचीबाने मोलम् सेक्‍कुचीबाने। तोअ्माङ् सुङ्बोम् लेन्बीअ् उ सीःखेथाप्पाङ् जिउँदो पुअ्नोअ्माङ् पोःअ्नोक्‍‍पाने।”

याकूब नुङ् यूहन्‍नामी बिन्ती

मत्ती २०:२०-२८

३५ जब्दियामी वथक्‍छाची याकूब नुङ् यूहन्‍ना उबीअ् ताअ्आचीमाङ् लीत्‍ताचु, “गुरु, कचीगाए आनानुङ् इमाङ‍् ङाअ्नोक्‍‍चुगालो आकोनोअ् पीअ्माये नेमाङ् कचीगा मीन्‍नोक्‍‍चीगा।”

३६ उसेअ् अखाची लीत्‍तुची, “कङेअ् आनाचीमी योक्‍सेअ् इमाङ‍् मुःबीअ्माचीनाहँ नेमाङ् मीन्‍नोक्‍‍चीनाहँ?”

३७ अखाचेअ् उ लीत्‍ताचु, “आम्‍मी महिमामी राज्यबीअ् कचीगा ह‍़ीक्‍‍पाङ्मध्ये इप्‍पाङ् आम्‍मी चुप्‍त‍़‌ीङ‍‍् हुक्‍‍पीअ्युगे तोअ्माङ् इप्‍पाङ् आम्‍मी ब्याङ्माङ् हुक्‍‍पीअ्युगे पेम्‍मीअ्माये।”

३८ तोकोना येशूए अखाची झ्‍वाप पीत्‍तुची, “आनाची इमाङ‍् ङाअ्धीन्‍नोक्‍‍चीना नेमाङ् आनाचेअ् नोअ् लेःचुनानी। कङेअ् दुङ्मा योक्‍कुक्‍‍पा चोमनी इमाङ‍् आनाचेअ् दुङ‍्हीक्‍‍चुन्‍बा हे? अथवा कङेअ् लाःसुक्‍पा बप्‍तिस्मा आनाचेअ् लाःहीक्‍‍चुन्‍बा हे?”

३९ अखाचेअ् लीत्‍ताचु, “हेःक्‍‍चुगा।”

येशूए अखाची लीत्‍तुची, “कङेअ् दुङ्मा योक्‍कुक्‍‍पा चोमनी आनाचेअ् दुङ‍्नोक्‍‍चुन्‍बाने, मोलम् कङेअ् लाःसुक्‍पा बप्‍तिस्मा आनाचेअ् लाःक्‍चुन्‍बाने।

४० तोकोना कङी चुप्‍त‍़‌ीङ‍‍् हुक्‍‍पीअ्युगे अथवा ब्याङ्माङ् हुक्‍‍पीअ्युगे आनाची युङ्मामी खनावा कङी हुक्‍‍पी माअ्अँ। खआ थम् गो कङी पापाए त्‍याद‍़ी मुःसुचीही मीनाचीमी योक्‍सेअ् ने।”

४१ कोओ येनुचीमाङ् अरु दश जना सीच्‍चेची याकूब नुङ् यूहन्‍नालम् हाङ‍्लीतुची।

४२ मोबाके येशूए अखाची तक्‍पबीअ् छेःतुचीमाङ् लीत्‍तुची, “आनीसेअ् लेन्लेःकानुम्, अरु तोःखाचीमी पाहाङ्चेअ् अखाचीबीअ् नीङ्मेअ्मे शासन मुःकुची, तोअ्माङ् धेप्‍प‍़ मीनाचेअ् अखाचीबीअ् अधिकार मुःकुची।

४३ तोकोना आनीमी माझाबीअ् कोरोअ् पुअ्नीबाने, तोकोना असा आनीमी माझाबीअ् धेप्‍प‍़ पुअ्मा मीन्‍नोअ्लो, आको आनीमी सेवा मुःकबा पुअ्मापुअ्नो।

४४ आनीमी माझाबीअ् पहिलो पुअ्मा मीङ्‍कबा चैँ आनीन् छप्‍पैमी कमारा पुअ्मापुअ्नो।

४५ मालेअ्माभने मीनामी वथक्‍छा ने सेवा तोअ्मामी योक्‍सेअ् हेअ्‍नी, तोकोना सेवा मुःमामी योक्‍सेअ् नुङ् धेरुअ्नोअ् मीनाची लेत्‍चामीअ्मामी योक्‍सेअ् तक्‍पम‍ी ज्यान पीस्सी ताअ्आबा ने।”

म‍़ीअ् मान्‍देःकबा बारतिमै नुःलीताबा

मत्ती २०:२९-३४; लूका १८:३५-४३

४६ मोबाके उची यरीहो ताअ्आमी। तक्‍पम‍ी सीच्‍चेची मोलम् मीनाचीमी धेप्‍प‍़ ओइरुनुङ् उ यरीहोलम् अप्पोखेअ्मा योगालोअ्, तिमैमी वथक्‍छा बारतिमै लीप्‍पलाअ्वा म‍़ीक्‍सीपा मीना ङाक्‍चातोअ् लाम्‍मी क्‍याक्‍पी पेन्‍ध‍ीत्‍बा।

४७ आकोसेअ् उ नासरतबीपा येशू चुःअ् नेमाङ् येनु, मोलम् कोरोअ् काःतोअ् पेःदा, “दाऊदमी वथक्‍छा, कङा नम्‍नम् मीस्‍सीअ्माये!”

४८ मोबाके धेरुअ्ए आको अकाःसे लीत्‍तोअ् पेःतुची, तोकोना उसेअ् कोरोअ् काःतोअ् झन पेःदा, “दाऊदमी वथक्‍छा, कङा नम्‍नम् मीस्‍सीअ्माये!”

४९ तोअ्माङ् येशू लाम्धुसा लाम्धुसालोअ्नोअ् येब्‍तीरा, मोलम् लीत्‍तुची, “आको छेःतानुम्‍ये।”

मोसेअ्नोअ् अखाचेअ् आको म‍़ीक्‍सीपा छेःतुचीमाङ् कोरोअ् लीत्‍तुची, “आम्‍मी न‍़ीङ्वा धेप्‍प‍़ मुःसे, मोलम् पोःगे, उसेअ् आना माःरी छेःअ्नोक्‍‍पा!”

५० तोअ्माङ् आको मीनाए तक्‍पम‍ी बोर्की वेल्‍लाङ्दुमाङ् सोप्‍ल्याक्‍‍तोअ् पोःगा मोलम् येशूयुगे खरा।

५१ येशूए आको छीमु, “आना इमाङ‍् पाब्‍नोन्‍बा? आम्मी योक्‍सेअ् कङेअ् इमाङ‍् मुःबीअ्मान्‍बा?” आकोसेअ् उ लीत्‍तु, “गुरु, कङा खाक्‍तोहीकबा बनामुःमाये।”

५२ येशूए आको लीत्‍तु, “आम् लाम् खरे। आम्‍मी विश्‍वासए आना नुःलीमीइता।” मोरोअ्लोअ्नोअ् उमी म‍़ीअ् द‍ेःअ्लीता, मोलम् लाप्‍पी येशूमी द‍़्याङ्-द‍़्याङ् लाम्धुसा।

यरूशलेमबीअ् येशू योङ्ए बेनाबा

मत्ती २१:१-११; लूका १९:२८-४०; यूहन्‍ना १२:१२-१९

११

१ उची यरूशलेम कोअ्योङ्‍केपा जैतून बोब्बोपाबीपा बेथफागे नुङ् बेथानिया लीप्‍पलाअ्वा थम्बीअ् लेत्‍तामीमाङ् येशूए तक्‍पम‍ी ह‍़ीक्‍‍पाङ् सीच्‍चेची कोरोअ् लीत्‍तुचीमाङ् पाङ्‍हाक्‍सुची,

२ “आनाचेअ् खाङ्नोक्‍‍चुन्‍बा आको तेम्‍बीअ् खराचे। तोअ्माङ् आकोबीअ् लेम्मादोहो आनाचेअ् इक्‍कु गदाहामी ओप्‍छा ख्‍याःक्‍भुक्‍पलाअ्वा खाक्‍तोअ्नोक्‍‍चुनाबाने। आकोमी चप्पीतु होधारी असा ने मापेत्‍तीअ्मी। आको हेनाचेमाङ् काबीअ् याक्‍तेताचे।

३ कोइ मीनाए आनाची ‘आनाचेअ् मालेअ्मा कोरोअ् माःरी मुःक्‍चुन्‍बा?’ इःतोअ् लीत्‍ताची भने, ‘प्रभु कोओमी खाँचो सीअ्इता मोलम् उसेअ् चोप्‍फाङ‍्नोअ् कुबीअ् एन्‍इहाङ्‍कुबाने’ लीत्‍ताचे।”

४ अखा ह‍़ीक्‍‍पाङ् खराची, मोलम् गदाहामी ओप्‍छा दैलु बैरा लाप्‍पी ख्‍याःक्‍पलाअ्वा खाक्‍तोकाचु, मोलम् अखाचेअ् आको हेम्‍बोकाचु।

५ आकोबीअ् येब्काह मीनाचीमध्ये कोइए अखाची छीमुचीमी, “आको ख्‍याःक्‍पलाअ्वा गदाहामी ओप्‍छा हेम्‍बोअ्नोक्‍‍चुन्माङ् इमाङ‍् माःरी मुःक्‍चुन्बा?”

६ येशूए लीत्‍तुचीदोअ्नोअ् अखाचेअ् इःसाचु, मोलम् मीनाचेअ् गदाहामी ओप्‍छा याखेअ्मीतुची।

७ अखा ह‍़ीक्‍‍पाक्‍‍चेअ् गदाहामी ओप्‍छा येशूबीअ् तेःताचु, तोअ्माङ् आकोमी चप्पीतु तक्‍पम‍ी तेःअ् युक्‍साचु, मोलम् उ आकोमी चप्पी पेना।

८ धेरुअ् मीनाचेअ् तक्‍पम‍ी तेःअ्ह लाप्‍पी द‍़ीङ्धीतुची, अरुचेअ् चैँ रोपाहबाङ् स‍़ीङ्मी हाँगाह च्‍याङुचीमाङ् द‍़ीङ्धीतुची।

९ तोअ्माङ् उमी अघि नुङ् द्‍याक्‍पी लाम्धुकाह मीनाचेअ् कोरोअ् इःतोअ् काःसामी,

“होसन्‍ना!

परमप्रभुमी न‍़ीक्‍पी ताकबाए अलाङ् मातोक्‍कुहोउ!

१० इकीमी पापा दाऊदमी तामान् योक्‍कबा राज्यए अलाङ् मातोक्‍कुहोउ!

छप्‍पैभन्दा मुत्‍तु स्वर्गबीअ् होसन्‍ना!”

११ उ यरूशलेमबीअ् ताअ्आमाङ् परमेश्‍वर पुजेमुःथाम् ख‍़ीबीअ् बेना। उसेअ् कुइगे-मुइगे छप्‍प‍ै खनावा खाक्‍सुमाङ् अबेला पुखराबासेअ् बारो जनानुङ् बेथानिया खरा।

येशूए वाराफुःमी स‍़ीङ् माक्‍साकुबा

मत्ती २१:१८-१९

१२ आकोमी वीन्‍दालप्के उची बेथानियाबाङ् ताअ्आमीलो येशू सागेअ्सीसु।

१३ तोअ्माङ् मीः मोअ्योङ्‍के स‍़ीङ्बाअ्ए चेप्‍खेपलाअ्वा इक्‍कु वाराफुःमी स‍़ीङ् उसेअ् खाक्‍सु। आकोबीअ् इमाङ‍् तोअ्नोहो लु नेमाङ् उ आकोबीअ् खरा। तोकोना उसेअ् आकोबीअ् स‍़ीङ‍्बाअ्बाहेक अरु इमाङ‍् ने मातोक्‍कु।

१४ मालेअ्माभने आकोबेले चसी सेःमामी समइ माच्‍चु। मोबाके उसेअ् आको लीत्‍तु, “होबालम् मुइगे होनेअ् आनाबाङ् आसेअ् ने चसी माचाःएमाच्‍चुहोउ।” कोओ खनावा उमी सीच्‍चेचेअ् येनुची।

येशू परमेश्‍वर पुजेमुःथाम् ख‍़ीबीअ्

मत्ती २१:१२-१७; लूका १९:४५-४८; यूहन्‍ना २:१३-२२

१५ तोअ्माङ् अखाची यरूशलेम ताअ्आमी। मोबाके उ परमेश्‍वर पुजेमुःथाम् ख‍़ीबीअ् बेना। तोअ्माङ् आकोबीअ् कोक्‍छुम् खेःकाहची नुङ् देच्‍चाकाहची उसेअ् य‍़ीअ्लीतुची, मोलम् याङ् लेङ‍्काहचीमी टेबुलह नुङ् परेवा देच्‍चाकाहचीमी पेत्‍थाम्‍ह गोङ्लाक्‍पीतुची।

१६ उसेअ् असा ने परमेश्‍वर पुजेमुःथाम् ख‍़ीम्‍लम् इमाङ‍् खनावा ने मायाखेअ्मीतुची।

१७ उसेअ् अखाची इःतोअ् कोरोअ् लीत्‍तुची, “परमेश्‍वरमी याङेब‍़बीअ् कोरोक्‍पा छाप्‍पलाअ्वा माअ्आबा हे? ‘कङी ख‍़ीम् छप्‍प‍ै तोःखामी योक्‍सेअ् प्रार्थनामी ख‍़ीम् नेमाङ् चीनालीक्‍पाने।’ तोकोना आनीसेअ् गो लुप्‍चाकाहचीमी लुम्‍भुअ्मा बनामुःइतानुम्।”

१८ तोअ्माङ् मुद्‍दे पुजारीची नुङ् शास्त्रीचेअ् कोओ खनावा येनुची, मोलम् उ सेअ्मामी योक्‍सेअ् लाम् योग्‍धीतुचीबा। अखाची उबाङ् कीस्सीआमीही, मालेअ्माभने छप्‍प‍ै मीनाचीमी ओइरु उसेअ् इःतुबा खनावाबीअ् अखेतुबा।

१९ वाथक्‍सी युसुलो येशू सहरलम् अप्पोकामाङ् बैरा खरा।

वाराफुःलम् येशूए इःतुचीही

मत्ती २१:२०-२२

२० आकोमी वीन्‍दालप्के भ्यास्‍सेरी पैल्हेबानोअ् लाम् पुक्‍तोअ् उची खरामीलो आको वाराफुःमी स‍़ीङ् सम्बाङ् नोअ् स्याखराबा उचेअ् खाक्‍सुची।

२१ तोअ्माङ् येशूए आको स‍़ीङ् लीत्‍तुबा खनावा पत्रुसए मीत्‍तोकु, मोलम् उ कोरोअ् लीत्‍तु, “गुरु, आनेअ् माक्‍साकुन्‍बा वाराफुःमी स‍़ीङ् गो स्यागाबाछ!”

२२ तोअ्माङ् येशूए अखाची लीत्‍तुची, “परमेश्‍वरबीअ् विश्‍वास मुःसानुम्‍ये।

२३ नीच्‍चानोअ्, कङेअ् आनीन् लीक्‍कानीन्, आसेअ् ने तक्‍पम‍ी न‍़ीङ्वाबीअ् शंका मामीअ्ये विश्‍वास मुःकुमाङ् कोओ बोब्बोपा ‘बोङ्‍लेरेमाङ् बाजुवाबीअ् हेअ्युसी’ लीक्‍कु भने, आकोमी योक्‍सेअ् आकोरोअ्नोअ् पुअ्नोक्‍‍पाने।

२४ मोसेअ्नोअ् कङेअ् आनीन् लीक्‍कानीन्, प्रार्थनाबीअ् ङाकानुहुम् खनावा तोअ्इतुका नेमाङ् विश्‍वास मुःसानुम् भने, आको आनीमी यो‍क्‍सेअ् पुअ्नोक्‍‍पाने।

२५ आनीन् प्रार्थना मुःसी येब्‍लीङ‍्कानीलो अरुचीनुङ् आनीमी न‍़ीङ्वा मातोक्‍तीअ् भने, क्षमा मुःसानुम्‍ये, मोलम् स्वर्गबीअ् चुःकबा पापाए ने आनीमी हीःवाह क्षमा मामुःबीतानीन्होउ। [

२६ तोकोना आनीसेअ् क्षमा मामुःसानुप्‍ची भने, स्वर्गबीअ् चुःकबा पापाए ने आनीमी हीःवाह क्षमा मुःसुनीहीने।”]

येशूमी अधिकार

मत्ती २१:२३-२७; लूका २०:१-८

२७ उची होनेअ् यरूशलेम ताअ्आमी। तोअ्माङ् परमेश्‍वर पुजेमुःथाम् ख‍़ीम्‍मी कोअ्योङ्मोअ्योङ् लाम्धुधीतामीलो मुद्‍दे पुजारीची, शास्त्रीची मोलम् मीनाचीमी धर्म इःकाहची उबीअ् ताअ्आमी,

२८ मोलम् कोरोअ् लीत्‍तुची, “हाबीपा अधिकारए आनेअ् खआ याव माःरी मुःकुनाहँ अथवा खआ याव मुःमामी योक्‍सेअ् आसेअ् आना अधिकार पीत्‍ताबा?”

२९ येशूए अखाची लीत्‍तुची, “कङेअ् आनीन् इक्‍कु खनावा छीम्‍कानीहीने, मोलम् आनीसेअ् कङा आकोमी झ्‍वाप पीअ्माये, मोलम् हाबीपा अधिकारए कङेअ् खआ याव मुःकुहुङ् नेमाङ् कङेअ् ने आनीन् इःकानीहीने।

३० यूहन्‍नाए पीत्‍तुचीही बप्‍तिस्मा स्वर्गबाङ् लु मीनाबाङ्? कङा आकोमी झ्‍वाप पीअ्माये।”

३१ तोअ्माङ् अखाची तक्‍प-तक्‍पबीअ् कोरोअ् काःलीतामी, “इकीए स्वर्गबाङ् इःसा भने, आकोसेअ् कोरोअ् लीक्‍कीहीने, ‘मोरोअ्भने आनीसेअ् उ मालेअ्मा विश्‍वास मुःसानुम्‍नीपा?’

३२ तोकोना इकीए ‘मीनाबाङ्’ इःमा भने इमाङ्पारे इःमाबा?” अखाची मीनाचीबाङ् कीस्‍सीआमीही। मालेअ्माभने यूहन्‍ना नीच्‍चानोअ् अगमवक्ता नेमाङ् छुत्‍तीङ्ए विश्‍वास मुःसुचीबा।

३३ मोसेअ्नोअ् अखाचेअ् येशू लीत्‍तुची, “एकाए लेःसुकानी।”

मोबाके येशूए अखाची लीत्‍तुची, “आकोरोअ् भने, कङेअ् ने हाबीपा अधिकारए खआ याव मुःकुहुङ् नेमाङ् आनीन् इःतानीनी।”

अधे मुःकाहचीमी सन्था

मत्ती २१:३३-४६; लूका २०:९-१९

१२

१ तोअ्माङ् उसेअ् अखाचीनुङ् सन्थाहबीअ् कोअोपारे यामुलीता, “उइले-उइले इप्‍पाङ् मीनाए अङ्‍गुरमी खेती तीःसु, तोअ्माङ् आकोमी चारैपोत‍़ी बार बाङुमाङ् अङ‍्गुर‍ य‍़ीप्थाम् कोलामी योक्‍सेअ् इक्‍कु खावा त‍़ोसु, मोलम् अङ‍्गुर‍ हुक्‍‍थाम् इक्‍कु फार्दोक्‍चेम् ने हेदु। मोबाके उसेअ् खेती मुःकाहची आको अधेबीअ् पीद‍्दुचीमाङ् तक्‍प इदेन्पीअ्युगे खरा।

२ अङ‍्गुर‍ तुम्‍मा बेला साप्पुमाङ् अङ्‍गुरखाबाङ् तक्‍पम‍ी भाग लाःसी अङ‍्गुरखामी धेप्‍प‍़ए तक्‍पम‍ी इप्‍पाङ् कमारा खेती मुःकाहचीबीअ् पाङ्‍हाक्‍सु।

३ तोअ्माङ् खेती मुःकाहचेअ् आको लबुचीमाङ् मोगुची, मोलम् होप्रेअ्वा हुअ् एन्हाक्‍सुची।

४ होनेअ् उसेअ् अखाचीबीअ् अर्कु कमारा पाङ्‍हाक्‍सु, तोअ्माङ् अखाचेअ् आकोमी तख्रोक्‍पी ज्याङुची, मोलम् आकोमी बेइज्जत मुःसुची।

५ तोअ्माङ् उसेअ् अर्कु पाङ्‍हाक्‍सु मोलम् अखाचेअ् आको सेदुची। मोरोअ्नोअ् उसेअ् अरु धेरुअ्नोअ् कमाराची पाङ्‍हाक्‍सुची, तोकोना अखाचेअ् कोइ ज्याङुचीमी, मोलम् कोइ सेदुचीमी।

६ उनुङ् इप्‍पाङ् अर्कु चुअ्आ, आकोचैँ उसेअ् नेच्‍चुबा तक्‍पमीनोअ् वथक्‍छा चुअ्आ। द्‍याङ्पी ‘अखाचेअ् आको गो योङ् मुःकुचीबा लु’ इःतोअ् उसेअ् आको अखाचीबीअ् पाङ्‍हाक्‍सु।

७ “तोकोना अखा खेती मुःकाहचेअ् उची-उचीबीअ् कोरोअ् काःसामी, ‘कोओ गो अङ‍्गुरखामी मालिकमी हकवाला ने। ताअ्आनीये, इकीए कोओ सेअ्मा, तोअ्माङ् आकोमी छेबेवा इकीम् पुअ्नोहोने।’

८ तोअ्माङ् अखाचेअ् आको लबुचीमाङ् सेदुची, मोलम् अङ्‍गुरखाबाङ् बैरा वेल्‍लाक्‍सुची।

९ “हो आको अङ‍्गुरखामी मालिकए इमाङ‍् मुःकुचीही?” उ ताक्‍पाने, मोलम् अखा खेती मुःकाहची सुद‍्धम् मुःकुचीहीने, मोलम् अङ‍्गुरखा अरु मीनाची मुःचामा पीक्‍कुचीहीने।

१० इमाङ‍् आनीसेअ् परमेश्‍वरमी याङेब‍़बीअ् छाप्‍पलाअ्वा खनावा पोद‍़ामामुःतीतानुप्पा हे?

“‘ख‍़ीम् हेक्‍‍काहचेअ् इन्‍नामे इःतोअ् वेल्‍लाक्‍सुचीबा लोकोअ्वा नोअ्

सुरबीअ् युङ्माबा लोकोअ्वा पुगा।

११ कोओ परमप्रभुए मुःसुबा ने,

तोअ्माङ् कोओ गो इकीमी म‍़ीअ् अघि अखेअ्मीथाम् खनावा ने’।”

१२ मोबाके अखाचेअ् उ लब्‍मा योग्‍धीतुचीबा। मालेअ्माभने उसेअ् दुमुबा सन्था अखाचीमीनोअ् विरोधबीअ् इःकुबा नेमाङ् अखाचेअ् लेःतोकुचीबा। तोकोना अखाची मीनाचीबाङ् कीस्‍सीआमीही। मोसेअ्नोअ् अखाचेअ् उ यैदुचीमाङ् खैतामी।

रोमी धेप्‍प‍़हाङ् पीअ्मापुक्‍कबा कर

मत्ती २२:१५-२२; लूका २०:२०-२६

१३ तोअ्माङ् उसेअ् इःसुहु खनावाबीअ् नोअ् उ नाअ्धीमामी योक्‍सेअ् अखाचेअ् फरिसीची नुङ् हेरोद हाङ्मी कोइ मीनाची उबीअ् पाङ‍्हाक्‍सुचीमी।

१४ अखाची ताअ्आमीमाङ् उ कोरोअ् लीत्‍तुची, “गुरु, एकाए लेःकुका, आना सत्य ने, मोलम् मीनाचेअ् इमाङ‍्-इमाङ‍् इःकुची नेमाङ् आनेअ् ल्याक्‍खा मुःसुनानी। मालेअ्माभने आनेअ् मीना खाक्‍तोअ् याव मुःसुनानी, तोकोना परमेश्‍वरमी लाम्‍मी खनावा नुःरो इःअ्नोक्‍‍चीमी। रोमी धेप्‍प‍़हाङ् कर फोङ‍्मा नुःक्‍पा लु नुःनीबा? एकाए अखाची कर फोङ्माचीही लु अफोङ्माचीही?”

१५ तोकोना अखाचीमी न‍़ीङ्वाबीही इःसुप्पा खनावा लेःतोकुमाङ् कोरोअ् लीत्‍तुची, “आनीसेअ् मालेअ्मा कङा जाँचे मुःङाअँनीपा? इक्‍कु ढेकी याक्‍तेतानुम्‍येमाङ् कङा खाङ्मीअ्माये।”

१६ अखाचेअ् आको याक्‍तेतुची, मोलम् उसेअ् अखाची कोरोअ् लीत्‍तुची, “कोओ ढेकीबीअ् असामी ङच्‍याअ् चुःक्‍पा? मोलम् असामी न‍़ीङ् छाप्‍पलाअ्वा चुःक्‍पा?”

अखाचेअ् उ लीत्‍तुची, “रोमी धेप्‍प‍़हाङ्मी।”

१७ तोअ्माङ् येशूए अखाची लीत्‍तुची, “मोसेअ्नोअ् इमाङ‍्-इमाङ‍् खनावा रोमी धेप्‍प‍़हाङ्मी लो, उ नोअ् पीत्‍तानुम्‍ये, मोलम् इमाङ‍्-इमाङ‍् खनावा परमेश्‍वरमी लो, उ नोअ् पीत्‍तानुम्‍ये।” उमी कोओ खनावा येनुचीमाङ् अखाची अखेतुची।

सीःखेअ्मामाङ् जिउँदो पुअ्मामी खनावा

मत्ती २२:२३-३३; लूका २०:२७-४०

१८ तोअ्माङ् मीना सीःअ्मीमाङ् जिउँदो पुअ्मीनी इःकाह सदुकीची उबीअ् ताअ्आमीमाङ् कोओपारे छीमुची,

१९ “गुरु, मोशाए एका छाप्‍पीतीकाह चुःअ्, कोइ मीनामी बुबु सुरीखा मुःअ्माङ् सन्तान मातोक्‍पानोअ् सीःसा भने, आको मीनाए तक्‍पम‍ी कीअ्ना सुरीखा मुःमापुअ्नो मोलम् बुबुमी योक्‍सेअ् सन्तान लोलीपीअ्मा पुअ्नो।

२० इअ् समइ आकोबीअ् सात बु-नेछाची चुअ्आमी। तुम्‍मी सुरीखा मुःसामाङ् सन्तान मातोक्‍पानोअ् सीःसा।

२१ तोअ्माङ् छलुप्‍पाए लाङ्मेअ्मा तक्‍पम‍ी कीअ्ना सुरीखा मुःसु, मोलम् सन्तान मातोक्‍पा सीःसा। मोबाके अदेप्पा ने मोरोअ्नोअ् पुगा।

२२ कोरोअ् नोअ् सात बु-नेछाची नोअ् सन्तान मातोक्‍पा सीःसामी। द्‍याङ्पी आको मीम्‍छा ने सीःसा।

२३ मोसेअ्नोअ् सीःखेकाहची होनेअ् जिउँदो पुअ्नोअ्मीमाङ् पोःअ्नोअ्मीलो आको मीम्‍छा असामी थप्मा पुअ्नोक्‍‍पा? मालेअ्माभने आको सात जनाए नोअ् थप्मा बनामुःसुचीबा।”

२४ येशूए अखाची लीत्‍तुची, “आनीसेअ् गल्ती मुःसानुप्पा कारण गो कोओनोअ् हेअ्नेहे? मालेअ्माभने आनीसेअ् परमेश्‍वरमी याङेब‍़ नुङ् उमी शक्ति लेःसानुम्‍नी।

२५ मालेअ्माभने सीःखेकाहची जिउँदो पुअ्नोअ्मीलो अखाची सुरीखा मुःमीनी, तोअ्माङ् सुरीखा ने मुःबीपीतुचीमीनी। तोकोना अखाची गो स्वर्गदूतचीदोअ्नोअ् पुअ्नोअ्मी।

२६ सीःखेअ्मामाङ् जिउँदो पुअ्मामी खनावामी न‍़ीक्‍थुप्‍पी आनीसेअ् मोशामी कीतापबीअ् पोद‍़ामामुःतीतानुप्पा हे? दाअ्मी न‍़ीक्‍थुप्‍पी छाप्‍पलाअ्वा थम्बीअ् परमेश्‍वरए मोशा कोरोअ् लीत्‍तु, ‘का अब्राहाममी परमेश्‍वर, इसहाकमी परमेश्‍वर तोअ्माङ् याकूबमी परमेश्‍वरङा ने।’

२७ मोसेअ्नोअ् उ गो सीःखेकाहचीमी परमेश्‍वर हेअ्‍नी तोकोना जिउँदाचीमी ने। कोओ खनावाबीअ् आनीन् थाप्‍सीइतानीन्।”

छप्‍पैभन्दा धेप्‍प‍़ अग्गे

मत्ती २२:३४-४०

२८ मोबाके शास्त्रीचीमध्ये इप्‍पाङ् ताअ्आ, तोअ्माङ् येशू नुङ् सदुकीचीमी माझाबीअ् खेतोअ्-वातोअ् सीत्‍तामीही येनुची। तोअ्माङ् येशूए सदुकीची नुःरो झ्‍वाप पीत्‍तुचीही खाक्‍सुमाङ् आकोसेअ् उ छीमु, “छप्‍पैभन्दा धेप्‍प‍़ अग्गे हाबीपा लो?”

२९ येशूए आको लीत्‍तु, “छप्‍पैभन्दा धेप्‍प‍़चैँ कोओ ने, ‘आना इस्राएलए येने, परमप्रभु इकीमी परमेश्‍वर इक्‍कुतेअ् परमप्रभु चुःक्‍पा ने।

३० आनेअ् परमप्रभु तक्‍पम‍ी परमेश्‍वर आम्‍मी छप्‍प‍ै न‍़ीङ्वाए, आम्‍मी छप्‍प‍ै प्राणए, आम्‍मी छप्‍प‍ै विचारए, मोलम् आम्‍मी छप्‍प‍ै शक्तिए नेच्‍चे।’

३१ दोस्रो ने आकोरोक्‍पानोअ् चुःअ्, ‘आनेअ् तक्‍पम‍ी बुदीअ्क्‍छा तक्‍पदोअ्नोअ् नेच्‍चे।’ खआ अग्गे भन्दा धेप्‍प‍़ अरु इमाङ्ने माअ्अँ।”

३२ आको शास्त्रीए उ लीत्‍तु, “गुरु, आनेअ् नुःरोअ्नोअ् इःसुना, परमेश्‍वर इक्‍कुतेअ् चुःअ्, तोअ्माङ् उबाहेक अरु असा ने माअ्आमी।

३३ उ छप्‍प‍ै न‍़ीङ्वाए, छप्‍प‍ै विचारए मोलम् छप्‍प‍ै शक्तिए नेच्‍चामाबा, मोलम् तक्‍पम‍ी बुदीअ्क्‍छा तक्‍पदोअ्नोअ् नेच्‍चामाबाचैँ द‍़ोलुन् जीवाँत द‍़ीअ्मामाङ् तोअ्माङ् जीवाँत सेप्‍पलाअ्वामाङ् तीःबलाअ्वा छप्‍प‍ै खनावा भन्दा नुःकबा ने।”

३४ आकोसेअ् तयाबुङ्ए झ्‍वाप पीत्‍तुबा येनुमाङ् येशूए लीत्‍तु, “आना परमेश्‍वरमी राज्यलम् मुअ्यु माअ्आना।” मोबाके आसेअ् ने उ अरु खनावा छीम्‍मामी आँट मामुःसु।

ख्रीष्‍ट असामी वथक्‍छा?

मत्ती २२:४१-४६; लूका २०:४१-४४

३५ येशूए परमेश्‍वर पुजेमुःथाम् ख‍़ीबीअ् इःतुचीलोअ् कोरोअ् लीत्‍तुची, “शास्त्रीचेअ् ख्रीष्‍ट दाऊदमी वथक्‍पा पछा नेमाङ् इमाक्‍‍तोअ्‍माङ् इःकुचीबा?

३६ मालेअ्माभने दाऊद उम्तक्‍पेअ्नोअ् पवित्र सनीअ्वाबीअ् कोरोअ् इःइतु,

“परमप्रभुए कङी प्रभु लीत्‍तु,

‘आना कङी चुप्‍त‍़‌ीङ‍‍् हुक्‍पीयुगे पेने,

हानीम्धारी कङेअ् आम्‍मी ङेच्‍ची

आम्‍मी लाङ् खुअ्माअ्मु सीअ्मीअ्ङाचीनीलो।’

३७ कोओपारे दाऊद ओप्‍तक्‍पेअ् उ ‘प्रभु’ लीक्‍कु। मोसेअ्नोअ् इमाक्‍‍तोअ्‍माङ् आको दाऊदमी वथक्‍छा पुगाबा त?”

तोअ्माङ् मीनाचीमी धेप्‍प‍़ ओइरुए उमी याङेब‍़ खुशी पुक्‍तोअ् येनुची।

शास्त्रीची धिक्‍‍कार

मत्ती २३:१-३६; लूका २०:४५-४७

३८ उसेअ् इःतुचीलोअ् कोरोअ् इःसु, “शास्त्रीचीबाङ् नुःरो चुअ्आनीये। अखाची भेअ्लोहो तेःअ् चाङ्नोअ्मीमाङ् कुइगे-मुइगे लाम्‍धुमा नेच्‍चोकुची, हाटहबीअ् मीनाचीबाङ् सेःमीअ्मा योक्‍कुची,

३९ यायुङ्माख‍़ीम्‍हबीअ् धेप्‍प‍़ मीना पेत्‍थाम्‍ह नुङ् भोजहबीअ् योङ्मी थम्ह नेच्‍चोकुची।

४० अखाचेअ् लाङ्मेअ्मा मीम्‍छाचीमी ख‍़ीम्‍नाम् चोइपीकुचीमी मोलम् खाङ्मुमामी योक्‍सेअ् भेअ्लो-भेअ्लो प्रार्थना मुःअ्मी। कोरोहो मीनाचेअ् झन धेप्‍प‍़ कासी तोक्‍कुचीबाने।”

लाङ्मेअ्माए तीःसुबा भेटी

लूका २१:१-४

४१ तोअ्माङ् उ भेटी तीःथाम् बाकसमी अघि पेना, मोलम् मीनाचेअ् भेटी तीःथाम् बकासबीअ् भेटी माःरी तीःसुचीही खाक्‍सुची। धेरुन् जना सप्चाकाह मीनाचेअ् धेप्‍प‍़ फ्याअ्वाह तीःसुचीही।

४२ तोअ्माङ् इप्‍पाङ् गरीप लाङ्मेअ्मा मीम्‍छा ताअ्आमाङ् ह‍़ीक्‍‍बोम् ढेकी अर्थात् इअ्बेअ् तीःसु।

४३ तोअ्माङ् तक्‍पम‍ी सीच्‍चेची तक्‍पबीअ् छेःतुचीमाङ् लीत्‍तुची, “नीच्‍चानोअ् कङेअ् आनीन् लीक्‍कानीन्, भेटी तीःथाम् बकासबीअ् भेटी तीःकाहचीमध्ये छप्‍पैभन्दा ल्‍हेअ्लो कोओ गरीप लाङ्मेअ्मा मीम्‍छाए तीःसु।

४४ मालेअ्माभने खआ छप्‍पैए गो तक्‍पनुङ् चुःकाह धेरुअ्लम् भेटी तीःसुची, तोकोना गरीप कोओ मीम्‍छाए चैँ तक्‍पम‍ी बोअ् कुःमामी योक्‍सेअ् तक्‍पनुङ् चुःकाह छप्‍प‍ै तीःथाक्‍सु।”

परमेश्‍वर पुजेमुःथाम् ख‍़ीम् होःमामी न‍़ीक्‍थुप्‍पी

मत्ती २४:१-२; लूका २१:५-६

१३

१ येशू परमेश्‍वर पुजेमुःथाम् ख‍़ीबाङ् अप्पोकामाङ् माःरी खरा बेले, उमी सीच्‍चेचीमध्ये इप्‍पाङ् ताअ्आमाङ् उ लीत्‍तु, “गुरु, इमाङ‍् वेत्‍ताह लोकोअ्वा नुङ् इल्‍लासी यीङ्‍लोहो ख‍़ीम्!”

२ येशूए आको लीत्‍तु, “आनीसेअ् खआ धेत्‍त‍़ेहे ख‍़ीम् खाङ्‍कानुम्, हेअ्नेहे त? इक्‍कु लोकोअ्वाम् चप्पी अर्कु लोकोअ्वा माच्‍चुये छप्‍प‍ै होःधेअ्नोहोने।”

विपत्तिहमी सुरु

मत्ती २४:३-१४; लूका २१:७-१९

३ तोअ्माङ् येशू परमेश्‍वर पुजेमुःथाम् ख‍़ीम् पारिबीपा जैतून बोब्बोपाबीअ् पेनालो पत्रुस, याकूब, यूहन्‍ना नुङ् अन्द्रियासए उ आसेअ् ने मालेःये छीमुची,

४ “एका इःअ्माये, खआ खनावा हानीम् पुअ्नोहो, मोलम् पुअ्मा योक्‍काह खआ छप्‍प‍ै खनावामी च्‍याक्‍सीङ् इमाङ‍् पुअ्नोहो?”

५ तोअ्माङ् येशूए अखाची लीअ्लीतुची, “चङ्‍खो चुअ्आनीये, आसेअ् ने आनीन् मानाःधीयेमाच्‍चुमीहोउ।

६ मालेअ्माभने धेरुन् जना मीनाची ‘का उ नोअ् ने’ इःतोअ् कङी न‍़ीक्‍पी ताअ्मीमाङ् धेरुन् मीनाची नाःधीङ्‍कुचीमीहीने।

७ तोअ्माङ् लडाइँ पुअ्धीन्‍नोहो नुङ् लडाइँहमी केलेङ्मेलेङ् येङ्‍कानुम्‍लो आनीन् अकीस्सीआनीये। कोओ खनावा पुअ्मान् पुअ्नो, तोकोना आकोबेले नोअ् गो लेस्‍सेअ्नीबाने।

८ मालेअ्माभने तोःखामी विरूद्धबीअ् तोःखा नुङ् राज्यमी विरूद्धबीअ् राज्य पोःअ्नोक्‍‍पाने। तोअ्माङ् धेरुन् थम्बीअ् लुक्‍दीमा खेअ्नोक्‍‍पाने, मोलम् सखीरी पुअ्नोक्‍‍पाने। तोकोना खआ खनावा गो कुप्‍समा बेथा सुरु पुगीतोअ्नोअ् दुक्‍खमी सुरुतेअ् ने।

९ “आनीन् नुःरो चुअ्आनीये। मालेअ्माभने अखाचेअ् आनीन् ययोक्‍खाहबीअ् पीक्‍कानीमीहीने, मोलम् अखाचीमी यायुङ्‍माख‍़ीम्‍हबीअ् आनीन् मोक्‍कानीमीहीने। कङा विश्‍वास मुःङानीपासेअ् आनीन् मीनाचेअ् धेप्‍प‍़ हाकिमची नुङ् हाङ‍्चीमी अघि येब्‍मीकानीमीहीने, मोलम् आनीन् उचीमी योक्‍सेअ् साछी पुक्‍कानीहीने।

१० तोकोना पहिले छप्‍प‍ै तोःखाची नुःयायेन् येम्‍मीअ्मा पुअ्नोअ्मीहीने।

११ मीनाचेअ् आनीन् लब्‍कानीमीमाङ् मुद्दा तेःकानीमीलो इमाक्‍‍तोअ् यामुम्‍बा नेमाङ् पैल्हेबालम् नोअ् सोग् अमुःसानीये। तोकोना आको बेलेअ्नोअ् आनीन् पीप्‍पलाअ्वा खनावा यामुसानीये। मालेअ्माभने यामुकबा आनीन् हेत्‍तानीनी, तो‍कोना पवित्र सनीअ्वा यामुक्‍पाने।

१२ “तोअ्माङ् वथक्‍पा नेछाए वथक्‍पा नेछा सेअ्मामी योक्‍सेअ् लब्‍मीकुचीबाने, मोलम् पापाए तक्‍पम‍ी पछाची। तोअ्माङ् पछाची तक्‍पम‍ी मामा-पापामी विरोधबीअ् पोःअ्नोअ्मीहीने मोलम् सेअ्मीकुचीमीहीने।

१३ कङा विश्‍वास मुःङानीपा कारणए छुत्‍तीङ्चेअ् आनीन् चीसीकानीमीहीने, तोकोना द्‍याङ‍्पीधारी आक्‍‍तोअ् चुःकबाचैँ लेत्‍चाक्‍पाने।

कीअ्मालाम्‍लोक्‍पा कष्‍टमी समइ

मत्ती २४:१५-२८; लूका २१:२०-२४

१४ “तोकोना इमाङ‍् बेले आनीसेअ् सुद‍्धम् मुःकबा चीसीअ्मालाम्‍लोक्‍पा खनावा अचुःमा पुक्‍कबा थम्बीअ् येब्‍नोक्‍‍पा खाङ्‍कानुम् (कोओमी अर्थ पोद‍़ामुःकबासेअ् मालेःसुहोउ!), आकोबेले यहूदियाबीअ् चुःकाहची बोब्बोपातुगे माखुःल्‍हेअ्मीहोउ।

१५ ख‍़ीबीतु चुःकबा मुअ्मु मायुयेमाच्‍चुहोउ मोलम् इमाङ‍् कोअ् लाःलीमामी योक्‍सेअ् ख‍़ीम्‍भित्रअ्यु माबेन्‍येमाच्‍चुहोउ।

१६ रोपाबीअ् चुःकबासेअ् तक्‍पम‍ी तेःअ् लाःसी ख‍़ीबीअ् माएखेअ्येमाच्‍चुहोउ।

१७ अखा लेन्‍बीअ् बोक्‍पी छाचा चुःकाह मीम्‍छाची नुङ् दुदु याअ्धीङ्‍काह मामाचीमी इमाङ‍् तालुक पुअ्नोअ्लो!

१८ आकोचैँ चुङ्नाप्‍पी मासीअ्येमाच्‍चुहोउ नेमाङ् प्रार्थना मुःसानीये।

१९ मालेअ्माभने अखा लेन्‍बीअ् कोरोक्‍पा कष्‍ट ताक्‍पाने, आकोरोक्‍पा कष्‍ट गो परमेश्‍वरए छप्‍प‍ै खनावा बनामुःसुहु लेन्‍लम् होधारी हानीम् ने मापुक्‍तीअ्, तोअ्माङ् द्‍याक्‍पी ने हानीम् ने पुअ्नीबाने।

२० अखा लेन् परमप्रभुए मेछुअ् मामुःबीतुची गो, असा ने मालेत्‍चातोक्‍पा, तोकोना उसेअ् स्यागुचीही मीनाचीमी योक्‍सेअ् उसेअ् अखा लेन् मेछुअ् मुःबीपीइतुची।

२१ “आकोबेले आनीन् कोइचेअ् ‘ख्रीष्‍ट कुबीअ् चुःअ्!’ अथवा ‘खाक्‍सानुम्‍ये, आकोबीअ् चुःअ्!’ लीत्‍तानीमी भने, विश्‍वास अमुःसानुम्‍ये।

२२ मालेअ्माभने होरोङ् ख्रीष्‍टची नुङ् होरोङ् अगमवक्ताची अप्पोअ्नोअ्मीहीने। परमेश्‍वरए स्यागुचीही मीनाची ने नाःधीमा हेःअ्मीही लु नेमाङ् अखाचेअ् च्‍याक्‍सीङ्‍ नुङ् इल्‍लासीमी याव मुःकुचीहीने।

२३ तोकोना नुःरो चुअ्आनीये, कङेअ् आनीन् खआ छप्‍प‍ै खनावा अघि नोअ् लीअ्इतानीही।

मीनामी वथक्‍छा तामामी लेन्

मत्ती २४:२९-३१; लूका २१:२५-२८

२४ “तोकोना धेप्‍प‍़ कष्‍टमी अखा लेन् द्‍याक्‍पी नाम् नाप्‍चीग‍़ीक्‍पा पुअ्नोक्‍‍पाने, लाः ङीहीनीबाने,

२५ साङ‍्गीमाची नम्‍बुङ्ल‍़ीङ्वाबाङ् हेअ्युअ्मीहीने, तोअ्माङ् नम्‍बुङ्ल‍़ीङ्वाबीअ् चुःकाह शक्ति सोङ्नोहोने।

२६ आकोबेले मीनामी वथक्‍छा धेप्‍प‍़ शक्ति मोलम् योङ्नुङ् खीम्‍सुवाहबीअ् माःरी ताक्‍पा मीनाचेअ् खाङ्‍कुचीबाने।

२७ मोबाके उसेअ् दूतची पाङ‍्हाङ‍्कुचीहीने, तोअ्माङ् अखाचेअ् खाम्‍पुम्‍मामी इअ् क्‍याक्‍पाङ् नम्‍बुङ्ल‍़ीङ्वामी अर्कु क्‍याक्‍पीधारीबीही चारै कुनाबाङ् उसेअ् स्यागुचीही मीनाची खोम्‍कुचीहीने।

वाराफुःमी स‍़ीङ्बाङ् चीम्‍माबा खनावा

मत्ती २४:३२-३५; लूका २१:२९-३३

२८ “तोकोना वाराफुःमी स‍़ीक्‍पाङ् इक्‍कु खनावा चीनानीये। आकोमी हाँगा कलिलो पुअ्नोअ्माङ् आकोबीअ् स‍़ीङ्बाअ् लीलीनोअ्माङ्, नुअ्नाम् ताअ्आबा नेमाङ् आनीसेअ् लेःतोकानुम्।

२९ आकोरोअ्नोअ् आनीसेअ् खआ खनावा पुक्‍तोअ् खेअ्नोहो खाङ्‍कानुम्‍माङ् उ कोअ्योङ्नोअ् चुःअ्, दैलुबीअ् नोअ् चुःअ् नेमाङ् लेःसानुम्‍ये।

३० नीच्‍चानोअ्, कङेअ् आनीन् लीक्‍कानीन्, खआ छप्‍प‍ै खनावा मापुक्‍पाधारी कोओ पुस्ता छीखेअ्नीबाने।

३१ नम्‍बुङ्ल‍़ीङ्वा नुङ् खाम्‍पुम्‍मा छीखेअ्नोहोने, तोकोना कङी याङेब‍़ छीखेअ्नीहीने।

आसेअ् ने मालेःबलाअ्वा लेन् नुङ् समइ

मत्ती २४:३६-४४; लूका १७:२६-३०, ३४-३६

३२ “तोकोना आको लेन् अथवा आको बेलामी न‍़ीक्‍थुप्‍पी स्वर्गबीही दूतचेअ् नुङ् वथक्‍छाए ने लेःसुनी, तोकोना पापाए तेअ् लेःकु।

३३ मोसेअ्नोअ् आनीन् चङ्‍खो पुक्‍तोअ् चेनानीये, मालेअ्माभने आको समइ हानीम् ताक्‍पा नेमाङ् आनीसेअ् लेःसानुम्‍नी।

३४ कोओचैँ तक्‍पम‍ी सेउतेची तक्‍पम‍ी ख‍़ीबीही छप्‍प‍ै याव जिम्मा पीक्‍कुचीमाङ् चौकीदार चेम्‍माबा इःतोअ् अग्गे पीद‍्दोकुमाङ् इदेन् खेक्‍कबा इप्‍पाङ् मीनादोक्‍पा ने।

३५ मोसेअ्नोअ् आनीन् चङ्‍खो पुक्‍तोअ् चुअ्आनीये, मालेअ्माभने ख‍़ीबीपा मालिक हानीम् ताक्‍पा नेमाङ् आनीसेअ् लेःसानुम्‍नी। वाथक्‍सीलो अथवा सेत्‍ताअ् अथवा पोङ्वापा ओःअ्मा बेले अथवा भ्यानी इमाङ‍् बेले होसाङ् ने उ ताहीअ्।

३६ आनीसेअ् ल्याक्‍खा मुःसानुम्‍नी बेले उ ताअ्माङ् आनीन् इम्‍धीङ‍्कानीही माछीप्‍सीअ्येमाच्‍चुहोउ।

३७ कङेअ् आनीन् इमाङ‍् लीक्‍कानीन्लो, छप्‍प‍ै आकोरोअ्नोअ् लीक्‍कुक्‍‍ची, ‘चेनानीयेमाङ् चुअ्आनीये’।”

येशू सेअ्मामी दाउ

मत्ती २६:१-५; लूका २२:१-२; यूहन्‍ना ११:४५-५३

१४

१ हो निस्तार चाड नुङ् खमिर मातीःबलाअ्वा सोफ्याङ् चाःमामी चाड तामा ह‍़ीक् लेन् तेअ् बाँकी चुअ्आ। मुद्‍दे पुजारीची नुङ् शास्त्रीचेअ् येशू इमाक्‍‍तोअ् आसेअ् ने मालेःये लब्‍मामाङ् सेअ्माबा इःतोअ् लाम् योग्‍धीतुचीबा।

२ अखाचेअ् कोरोअ् इःसुची, “चाडमी समइबीअ् हेअ्‍नी, नभ गो मीनाचीबीअ् केलेङ्मेलेङ् पुअ्नोक्‍‍पाने।”

बेथानियाबीअ् येशू अत्तर हीत्‍तीपलाअ्वा

मत्ती २६:६-१३; यूहन्‍ना १२:१-८

३ उ बेथानियाबीअ् छुक्‍तोमाङ्ए तुक्‍कबा सिमोनमी ख‍़ीबीअ् चुअ्आलो, इप्‍पाङ् मीम्‍छा सिङ्‍गमरमरमी इक्‍कु खोक्‍पी सख्खर् नुङ् निकै महँगो सीक्‍कबा जटामसीमी अत्तर याङ्मानुङ् ताअ्आ, मोलम् येशू चाःमा चाःसी पेनालो तक्‍पए याक्‍तेतुबा खोङ् पोगुमाङ् आको जटामसीमी अत्तर उमी तख्रोक्‍पी तुक्‍देतु।

४ कोओ खाक्‍सुचीमाङ् एअ्वा मीनाची छुर्देए उची-उचीबीअ् कोरोअ् इःसुची, “इमाङ्मी योक्‍सेअ् कोओ अत्तर नोक्‍‍सानी मुःकुबा?

५ मालेअ्माभने कोओ अत्तर सुङ्बोम् सइ ढेकी भन्दा धेरुक्‍पी देम्‍मामाङ् गरीपची पीप्‍पलाअ्वाची गो नुःसाबा।” तोअ्माङ् अखाचेअ् आको मीम्‍छा पेःतुची।

६ तोकोना येशूए कोरोअ् लीत्‍तुची, “कोओ आकोरोअ्नोअ् मुःमीतानुम्‍ये। आनीसेअ् कोओ मीम्‍छा मालेअ्मा दुक्‍पीकानुप्पा? कोसेअ् गो कङी योक्‍सेअ् इक्‍कु नुःयाव मुःइतु।

७ मालेअ्माभने गरीपची गो आनीन्‍नुङ् नीम्‍माङ् चुःअ्मी, मोलम् आनीसेअ् इःकानुम् बेले हानीम् होसाङ् ने अखाची सघामुःहीकानुप्ची। तोकोना का गो आनीन्‍नुङ् नीम्‍माङ् चुःङानी।

८ कोओ मीम्‍छाए तक्‍पए मुःहीसुबा याव मुःइतु। कोसेअ् कोओ अत्तर कङी सरीलबीअ् छीप्‍तीसुमाङ् कङी सरील न्‍याःअ्मामी योक्‍सेअ् पैल्हेबालम् नोअ् त्‍याद‍़ी मुःइतु।

९ तोअ्माङ् नीच्‍चानोअ् कङेअ् आनीन् लीक्‍कानीन्, खाम्‍पुम्‍मापेच्‍ची हाबी-हाबीअ् कोओ नुःयायेन् प्रचार पुअ्नोअ्लो, आकोबीअ्-आकोबीअ् कोओ मीम्‍छा मीत्‍तोअ्मामी योक्‍सेअ् कोसेअ् मुःसुबा याव ने इःमापुअ्नोक्‍‍पाने।”

येशू नाःधीमामी योक्‍सेअ् यहूदा त्‍याद‍़ी पुगाबा

मत्ती २६:१४-१६; लूका २२:३-६

१० मोबाके बारो जनामध्ये यहूदा इस्करियोत लीप्‍पलाअ्वा इप्‍पाङ् सीच्‍चेचैँ उ नाःधीम्‍माङ् अखाचीमी हुक्‍‍पी सीअ्मीअ्मामी योक्‍सेअ् मुद्‍दे पुजारीचीबीअ् खरा,

११ अखाचेअ् कोओ खनावा येनुची, मोलम् खुशी पुगामीमाङ् आको याङ् पीअ्मा कबोल मुःसुची। तोअ्माङ् आकोसेअ् उ नाःधीमामी दाउ योअ्लीतु।

तक्‍पम‍ी सीच्‍चेचीनुङ् येशू निस्तार चाडमी भोज चाअ्आबा

मत्ती २६:१७-२५; लूका २२:७-१३; यूहन्‍ना १३:२१-३०

१२ तोअ्माङ् खमिर मातीःबलाअ्वा सोफ्याङ् चाःमामी चाडमी पहिलो लेन् अखाचेअ् निस्तार चाडमी थुँबा सेत्‍तीअ्मा बेले उमी सीच्‍चेची येशूबीअ् ताअ्आमीमाङ् लीत्‍तुची, “आम्मी योक्‍सेअ् निस्तार चाडमी भोज चाःमामी एकाए हाबीअ् त्‍याद‍़ी मुःम्‍बा?”

१३ तोअ्माङ् उसेअ् तक्‍पम‍ी ह‍़ीक्‍‍पाङ् सीच्‍चेची कोरोअ् लीत्‍तोअ् पाङ्‍हाक्‍सुची, “आनाची सहरबीअ् खराचे, मोलम् गाग्रीबीअ् कुङ्वा खीन्‍धीङ्‍कबा इप्‍पाङ् मीनाए आनाची तुब्नोक्‍‍चीहीने। आको त‍़ीखेताचे।

१४ आको मीना हाबीपा ख‍़ीबीअ् बेन्‍नोअ्लो, आनाचेअ् आको ख‍़ीबीपा मालिक कोरोअ् लीत्‍ताचे, ‘गुरुए कोरोअ् इःकु, कङी सीच्‍चेचीनुङ् कङेअ् निस्तार चाडमी भोज चाःथाम् कङी ताबाङ् कोठा हाबीअ् चुःक्‍पा?’

१५ उसेअ् आनाची मोत्‍त‍़ोके तलाबीअ् चाक्‍भुक्‍पलाअ्वा इक्‍कु धेप्‍प‍़ कोठा खाङ्मीअ्नोक्‍‍चीहीने, मोलम् आकोबीअ् नोअ् इकीमी योक्‍सेअ् त्‍याद‍़ी मुःसाचे।”

१६ तोअ्माङ् सीच्‍चेची खराचीमाङ् सहरबीअ् बेनाची, मोलम् उसेअ् इःसीतोअ्नोअ् अखाचेअ् तोक्‍काचु, मोलम् निस्तार चाडमी भोज त्‍याद‍़ी मुःसाचु।

१७ तोअ्माङ् वाथक्‍सी युसुमाङ् बारो जनाचीबीअ् उ ताअ्आ।

१८ उची नेत्‍तोअ् माःरी चाअ्आमीलो येशूए कोरोअ् लीत्‍तुची, “नीच्‍चानोअ् कङेअ् आनीन् लीक्‍कानीन्, कानुङ् माःरी चाःकबा आनीन्मध्येबीपा इप्‍पाङ्ए कङा नाःधीङाअँक्‍पाने।”

१९ अखाची दुक्‍खी पुअ्लीतामी, मोलम् छप्‍पैए पालैपालो कोरोअ् इःतोअ् छीमुची, “आको का हे?”

२० उसेअ् अखाची कोरोअ् लीत्‍तुची, “कानुङ्सुःरी चाखोङ्बीअ् सोफ्याङ् छोक्‍धीङ्‍कबा बारोमध्ये इप्‍पाङ् ने।

२१ मालेअ्माभने मीनामी वथक्‍छा गो छाबीतोअ्नोअ् खेअ्मा नोअ् पुअ्नो। तोकोना मीनामी वथक्‍छा नाःधीङ्‍कबा आको मीना धिक्‍‍कार! आको मीना गो मालोलीन्होसाङ् नुःसाबा।”

प्रभु भोज

मत्ती २६:२६-३०; लूका २२:१४-२०; १ कोरिन्थी ११:२३-२५

२२ तोअ्माङ् उची माःरी चाअ्आमीलो, उसेअ् सोफ्याङ् याङु, मोलम् अलाक्‍छुमा पीत्‍तुमाङ् उसेअ् आको एदु, मोलम् अखाची पीत्‍तुची, मोलम् लीत्‍तुची, “नायानु‍म्‍ये, चाअ्आनुम्‍ये, कोओ कङी सरील ने।”

२३ मोबाके उसेअ् चोमनी याङुमाङ् अलाक्‍छुमा पीत्‍तु, तोअ्माङ् उसेअ् अखाची पीत्‍तुची, तोअ्माङ् अखाची छप्‍पैए कोओबाङ् दुङुची।

२४ तोअ्माङ् उसेअ् अखाची लीत्‍तुची, “कोओ हेरुवा धेरुन् मीनाचीमी हीःवामाङ् क्षमा मुःमामी योक्‍सेअ् ओङ्मीअ्नो।

२५ कङेअ् आनीन् कोरोअ् लीक्‍कानीन्, परमेश्‍वरमी राज्यबीअ् आनीन्‍नुङ् ओप्‍चोङ् पाराए दुङ्मामी लेन् मात्‍ताबाधारी कङेअ् होनेअ् अङ्‍गुरमी कोओ मद्य दुङ्‍ङानीबाने।”

२६ तोअ्माङ् इक्‍कु भजन लोःसामीमाङ् उची जैतून बोब्बोपायुगे खरामी।

पत्रुसए कङा मानामुःङानीबाने इःतोअ् येशूए इःसुबा

मत्ती २६:३१-३५; लूका २२:३१-३४; यूहन्‍ना १३:३६-३८

२७ तोअ्माङ् येशूए अखाची लीत्‍तुची, “आनीन् छप्‍प‍ै खुःल्‍हेकानीहीने। मालेअ्माभने कोओपारे छाप्‍पलाअ्वा चुःअ्, ‘कङेअ् गोठाला ज्याङ्‍कुक्‍‍पाने, तोअ्माङ् भेडाची छतर्भङ‍्ग पुअ्नोअ्मीहीने।’

२८ तोकोना का सीःङाअँमाङ् जिउँदो पुअ्लोङ् आनीन् भन्दा अघि का गालीलबीअ् खेअ्ङाअँक्‍पाने।”

२९ पत्रुसए उ लीत्‍तु, “छप्‍प‍ै जना खुःल्‍हेनोअ्मीहोसाङ् ने, का खुःल्‍हेअ्ङानीबाने।”

३० तोअ्माङ् येशूए आको लीत्‍तु, “नीच्‍चानोअ् कङेअ् आना लीअ्नोअ्ना, आयु युताअ् ह‍़ीक् खेप्‍पा पोङ्वापा ओःअ्माभन्दा पैल्हे आनेअ् कङा सुङ्बोम् खेप्‍पा चीनामुःङानी इःतोअ् लीअ्ङाअँनाबाने।”

३१ तोकोना आकोसेअ् झन सफ्फी लीत्‍तु, “आनानुङ् का सीःमा नोअ् पुअ्नोहोसाङ् ने, आना चीनामुःङानी इःतोअ् कङेअ् इःङानीबाने।” तोअ्माङ् अखाची छप्‍पैसेअ् आकोरोअ्नोअ् लीत्‍तुची।

गेतसमनीबीअ् येशूमी प्रार्थना

मत्ती २६:३६-४६; लूका २२:३९-४६

३२ तोअ्माङ् उची गेतसमनी लीप्‍पलाअ्वा थम्बीअ् खरामी, मोलम् उसेअ् तक्‍पम‍ी सीच्‍चेची लीत्‍तुची, “कङेअ् प्रार्थना मुःकुक्‍‍पा बेलाधारी आनीन् कुबीअ्नोअ् चुअ्आनीये।”

३३ तोअ्माङ् उसेअ् पत्रुस, याकूब नुङ् यूहन्‍ना तक्‍पम् पसबीअ् त‍़ीखेतुची, मोलम् धेप्‍प‍़ सैदादा नुङ् कष्‍टबीअ् सीअ्मा योगा।

३४ तोअ्माङ् उसेअ् अखाची कोरोअ् लीत्‍तुची, “न‍़ीङ्वामी धेप्‍प‍़ सोग्‍ए कङी सोअ्मा नोअ् तेअ्ल्‍हेअ्मादोअ् पुगा। आनीन् कुबीअ्नोअ् पेनानीयेमाङ् चेनानीये।”

३५ उ मीः मोअ्योङ्‍के खरामाङ् बाक्‍‍खाअ्मु पोब्‍युसामाङ् कोरोअ् इःतोअ् प्रार्थना मुःसा, “पुअ्हीअ् भने, कोओ समइ कालम् माखैहोउ।”

३६ तोअ्माङ् उसेअ् इःसु, “अब्‍बा, पापा, आम्‍मी योक्‍सेअ् छप्‍प‍ै खनावा पुअ्हीअ्। कोओ चोमनी कालम् लाःलाक्‍पीअ्माये। तोकोना कङेअ् मीत्‍तीतोअ् हेअ्‍नी, आनेअ् मीत्‍तीतोअ् मापुअ्होउ।”

३७ मोबाके येशू ताअ्आलो अखाची इम्‍धीतामीही तुप्‍पुची, तोअ्माङ् येशूए पत्रुस लीत्‍तु, “सिमोन, आना मथ्थ‍़ु इम्‍माबीअ् चुःन्‍बा हे? इअ् घण्टा ने चेन्‍हीनानीबा हे?

३८ जाँचबीअ् असीअ्मामी योक्‍सेअ् चेनानीये, मोलम् प्रार्थना मुःसानीये, सनीअ्वा गो नीच्‍चानोअ् त्‍याद‍़ी चुःअ्, तोकोना सरीलचैँ कमजोर पुअ्नो।”

३९ होनेअ् खरामाङ् पैल्हे दोअ्नोअ् मुःतोअ् उसेअ् प्रार्थना मुःसु।

४० उ होनेअ् आकोबीअ् ताअ्आलो, आकोबेलेअ् ने तक्‍पम‍ी सीच्‍चेची इम्‍धीतामीही तुप्‍पुची, मालेअ्माभने इम्‍मेअ् अखाचीमी म‍़ीअ् नोअ् माओबोहीसुचीही, मोलम् उ इमाक्‍‍तोअ् झ्‍वाप पीअ्माबा नेबा खनावा ने अखाचेअ् मालेःसुची।

४१ तोअ्माङ् उ तेस्रो खेप्‍पा ने ताअ्आमाङ् अखाची कोरोअ् लीत्‍तुची, “आनीन् होनेअ् इम्‍धीङ्‍कानीही नुङ् नाःचाधीङ्‍कानीही हे? हो साप्पु, समइ ताअ्आ। मीनामी वथक्‍छा हीःवाछाचीमी हुक्‍‍पी सीखेअ्लीता।

४२ पोःगानीये, हो इकीन् खेअ्माइन्। कङा लब्‍कबा मीना कोअ्योङ्नोअ् चुःअ्!”

येशू लबुचीबा

मत्ती २६:४७-५६; लूका २२:४७-५३; यूहन्‍ना १८:३-११

४३ येशू यामुसा-यामुसालोअ्नोअ् बारोमध्येबीपा इप्‍पाङ् यहूदा लीप्‍पलाअ्वा तायाक्‍ताअ्आ। मुद्‍दे पुजारीची, शास्त्रीची नुङ् यहूदी लाम्‍लोमीचेअ् पाङ‍्हाक्‍सुचीमीही तरवाल्‍लीह नुङ् तोङ्बीरीह खीङ‍्काहचीमी ओइरु आकोनुङ् अचानक आकोबीअ् ताअ्आमी।

४४ नाःधीङ्‍कबाए, “कङेअ् हाबीपा मीना चुप्‍प पीक्‍कुङ्लो, आको मीना नोअ् ने, आनीसेअ् आकोनोअ् लब्‍माबा मोलम् रेखदेख मुःतोअ् याखेअ्माबा” इःतोअ् अखाची म‍़ीअ्खाब् मुःसुची।

४५ मोबाके उ सरासर उबीअ् खरामाङ् लीत्‍तु, “गुरु!” तोअ्माङ् उ चुप्‍प पीत्‍तु।

४६ तोअ्माङ् अखाचेअ् उ लबुची, मोलम् तक्‍पम‍ी हुक्‍‍पी युक्‍सुची।

४७ आकोबीअ् येब्‍काहचीमध्येबीपा इप्‍पाङ्ए तरवाल्‍ली स्वात्तै ब‍़ीअ्लीतुमाङ् छप्‍पैभन्दा धेप्‍प‍़ पुजारीमी सेउतेमी नबाअ् स्वयक्‍तो ह्‍याअ्लाक्‍‍पीतु।

४८ तोअ्माङ् येशूए अखाची लीत्‍तुची, “लुप्‍चाकबामी विरोधबीअ् ताअ्इतोअ्नोअ् तरवाल्‍लीह नुङ् तोङ्बीरीह याङ्मानुङ् आनीन् कङा लब्‍सी ताअ्आनीहीन् हे?

४९ कङेअ् नीम्‍माङ् परमेश्‍वर पुजेमुःथाम् ख‍़ीबीअ् इःअ्धीतुक्‍ची बेले आनीसेअ् कङा मालब्‍ङानीन्। तोकोना परमेश्‍वरमी याङेब‍़बीअ् छाप्‍पलाअ्वा खनावाह पूरा मापुअ्होउ।”

५० तोअ्माङ् छप्‍प‍ै सीच्‍चेचेअ् उ यैदुचीमाङ् खुःल्‍हेरामी।

५१ तक्‍पम‍ी सरील इक्‍कु सुतीमी तेःअ्ए य‍़ीक्‍पलाअ्वा इप्‍पाङ् वेच्‍चाए येशू त‍़ीङु। अखाचेअ् आको ने लबुची।

५२ तोकोना उमी तेःअ् यैदुमाङ् नाङ‍्गुते नोअ् आको खुःल्‍हेरा।

यहूदी धेप्‍प‍़ यायुङ्मामी अघि येशू

मत्ती २६:५७-६८; लूका २२:५४-५५, ६६-७१; यूहन्‍ना १८:१२-१४, १९-२४

५३ तोअ्माङ् अखाचेअ् येशू छप्‍पैभन्दा धेप्‍प‍़ पुजारीबीअ् याखेतुची। आकोबीअ् छप्‍प‍ै मुद्‍दे पुजारीची, यहूदी लाम्‍लोमीची नुङ् शास्त्रीची ने खोम्‍ङेकामीही।

५४ तोअ्माङ् पत्रुसए मुअ्युगेपालम् नोअ् उ छप्‍पैभन्दा धेप्‍प‍़ पुजारीमी ख‍़ीम्‍मी पाङ‍्लुपाधारीनोअ् त‍़ीङु। तोअ्माङ् उ आकोबीही चौकीदारचीनुङ् म‍़ी हुङ्धीताबा।

५५ आकोबीअ् मुद्‍दे पुजारीची नुङ् धेप्‍प‍़ यायुङ्माबीही छप्‍प‍ै मीनाचेअ् येशू सेअ्मामी योक्‍सेअ् उमी विरोधबीअ् साछी योअ्लीतुची। तोकोना अखाचेअ् येशू सेअ्मा नोअ् पुअ्नोअ् नेबा इमाङ्ने दासी मायोक्‍तोकुची।

५६ धेरुअ् नोअ् मीनाचेअ् उमी विरोधबीअ् होरोङ् साछी पीत्‍तुची, तोकोना अखाचेअ् पीत्‍तुचीही साछी मातोङ्।

५७ तोअ्माङ् कोइ-कोइ पोःगामीमाङ् उमी विरोधबीअ् कोरोअ् इःतोअ् होरोङ् साछी पीत्‍तुची,

५८ “कोओ मीनाए ‘कङेअ् हुअ्ए हेप्पलाअ्वा परमेश्‍वर पुजेमुःथाम् कोओ ख‍़ीम् होःलाङ‍्लोङ् सुङ्बोम् लेन्‍बीअ् हुअ्ए माहेप्‍पलाअ्वा परमेश्‍वर पुजेमुःथाम् अर्कु ख‍़ीम् हेक्‍‍कुक्‍‍पाने’ इःसुबा।”

५९ कुबीअ् ने अखाचीमी साछी मातोङ्।

६० तोअ्माङ् छप्‍पैभन्दा धेप्‍प‍़ पुजारी माझाबीअ् पोःगामाङ् येशू कोरोअ् लीत्‍तु, “आनेअ् इमाङ्ने झ्‍वाप पीत्‍तुचीनानी हे? खआ मीनाचेअ् आम्‍मी विरोधबीअ् पीक्‍कुचीबा साछी इमाङ‍्?”

६१ तोकोना उ इमाङ्ने मायामुये पेना, इमाङ्ने माअ्इःसु।

होनेअ् छप्‍पैभन्दा धेप्‍प‍़ पुजारीए उ छीमु, “आना प्रशंसा मुःमा खेच्‍चालोक्‍पा परमेश्‍वरमी वथक्‍छा ख्रीष्‍ट हे?”

६२ तोअ्माङ् येशूए लीत्‍तुची, “का नोअ् ने, मोलम् आनीसेअ् मीनामी वथक्‍छा छप्‍पैभन्दा धेरुअ् शक्ति चुःकबामी चुप्‍त‍़‌ीङ‍‍् हुअ्पोत‍़ी पेन्‍नोक्‍‍पा नुङ् नम्‍बुङ्ल‍़ीङ्वामी खीम्‍सुवाहबीअ् माःरी ताक्‍पा खाङ्‍कानुप्पाने।”

६३ तोअ्माङ् छप्‍पैभन्दा धेप्‍प‍़ पुजारीए तक्‍पम‍ी तेःअ् नाःक्‍तोअ् कोरोअ् इःसु, “इकीए कोओभन्दा अरु साछी इमाङ‍् योअ्माबा? कोसेअ् परमेश्‍वरमी लालुवा मुःसुबा आनीसेअ् नोअ् येन्‍इतानुम्।

६४ कुबीअ् आनीमी इमाङ‍् विचार चुःक्‍पा?”

तोअ्माङ् अखा छप्‍पैसेअ् फत्‍तुर तेःतुचीमाङ् कोरोअ् इःसुची, “कोओ गो सीःमा नोअ् पुअ्नो।”

६५ तोअ्माङ् कोइ-कोइए उ थ्वामे दोअ्लीतुची मोलम् उमी ङच्‍याअ् द‍ेःबुचीमाङ् मोक्‍तोअ् कोरोअ् लीत्‍तुची, “लु, अगमवाणी यामुखाए त!” तोअ्माङ् चौकीदारचेअ् उ घुस्‍सीए दुप्‍तोअ् जिम्मा लाःसुची।

पत्रुसए येशू मानामामुःसुबा

मत्ती २६:६९-७५; लूका २२:५४-६२; यूहन्‍ना १८:१५-१८, २५-२७

६६ पत्रुस मुअ्मु पाङ्‍लुपाबीअ् चुअ्आ बेले छप्‍पैभन्दा धेप्‍प‍़ पुजारीमी इप्‍पाङ् सेउतेनी मीम्‍छा आकोबीअ् ताअ्आ।

६७ आकोबेले पत्रुस म‍़ी हुङ्धीताबा आकोसेअ् खाक्‍सुमाङ् पत्रुस कोरो खाक्‍तोअ् लीत्‍तु, “आना ने नासरतबीपा येशूनुङ‍्सुःरी चुःकबा नने।”

६८ तोकोना आकोसेअ् कोरोअ् इःतोअ् मानामामुःसु, “आनेअ् इःकुन्‍बा खनावा कङेअ् लेःङानी मोलम् वानेवाब्‍ङानी।” आकोरोअ् इःमादोहो पत्रुस बैराबीपा धेप्‍प‍़ दैलुबीअ् मालेस्‍सीखाबानोअ् पोङ्वापा ओःखरा।

६९ तोअ्माङ् सेउतेनी मीम्‍छाए आको खाक्‍सुमाङ् आकोबीअ् पेङ्‍काह मीनाची होनेअ् कोरोअ् लीत्‍तुची, “कोओ मीना ने अखाचीमध्येबीपा इप्‍पाङ् ने।”

७० तोकोना आकोसेअ् होनेअ् मानामामुःसु।

इच्छीन्माङ् आकोबीअ् पेङ्‍काह मीनाचेअ् पत्रुस होनेअ् लीत्‍तुची, “पक्‍‍का आना ने अखाचीमध्येबीपा इप्‍पाङ् नने। मालेअ्माभने आना इप्‍पाङ् गालीली नने।”

७१ तोकोना आकोसेअ् उम्तक्‍पेअ्नोअ् माक्‍साक्‍तोअ् कोरोअ् इःसुमाङ् पस्तान् चाअ्आ, “आनेअ् इःकुन्‍बा कोओ मीना कङेअ् चीनामुःङानी।”

७२ आकोरोअ् इःमादोहो दोस्रो खेप्‍पा पोङ्वापा ओःखरा। तोअ्माङ् “पोङ्वापा ह‍़ीक्‍‍खेप्‍पा ओःअ्माभन्दा पैल्हे आनेअ् कङा चीनामुःङानी इःतोअ् सुङ्बोम् खेप्‍पा मानामुःङानानीबाने” इःतोअ् येशूए आको लीत्‍तुबा खनावा पत्रुसए मीत्‍तोकु। तोअ्माङ् आको हुँहुँए खाबा।

येशू पिलातसमी अघि

मत्ती २७:१-२, ११-१४; लूका २३:१-५; यूहन्‍ना १८:२८-३८

१५

१ भ्यास्‍सेरी, मुद्‍दे पुजारीचेअ् यहूदी धर्म इःकाहची नुङ् शास्त्रीची मोलम् धेप्‍प‍़ यायुङ्‍माबीही छप्‍प‍ै मीनाचीनुङ् सल्‍ला मुःलोङ् येशू थुब‍ुचीमाङ् याखेतुची, मोलम् पिलातसबीअ् सो‍ँपेमुःसुची।

२ तोअ्माङ् पिलातसए उ छीमु, “आना यहूदीचीमी हाङ‍् हे?”

उसेअ् झ्‍वाप पीत्‍तु, “आनेअ् आप्‍तक्‍पेअ्नोअ् आकोरोअ् इःसुना।”

३ तोअ्माङ् मुद्‍दे पुजारीचेअ् उ धेरुन् खनावामी फत्‍तुर तेःतुची।

४ तोअ्माङ् पिलातसए उ होनेअ् छीमु, “आनेअ् इमाङ्ने झ्‍वाप पीत्‍तुचीनानी हे? खाक्‍से, आम्मी विरोधबीअ् एअ्वा धेरुअ् फत्‍तुर अखाचेअ् तेःकुचीही।”

५ तोकोना येशूए इमाङ्ने खनावामी झ्‍वाप मापीत्‍तुची। कोओ खाक्‍सुमाङ् पिलातस ने अखेतु।

येशू क्रूसबीअ् ख‍़ीक्‍तीमामी फैसेला

मत्ती २७:१५-२६; लूका २३:१३-२५; यूहन्‍ना १८:३९—१९:१६

६ हो निस्तार चाडमी बेले अखाचेअ् ङागीतोअ्नोअ् अखाचीमी योक्‍सेअ् झ्यालखानाबीअ् छ्याक्पलाअ्वा इप्‍पाङ् मीना उसेअ् लेब्‍बेपीअ्मामी चलन चुःयुक्‍सा।

७ सरकारमी विरोध मुःबलाअ्वालो मीना सेक्‍काहची झ्यालखानाबीअ् चुअ्आमी। अखाचीमध्ये बारब्बा न‍़ीङ् पुक्‍कबा इप्‍पाङ् मीना ने आकोबीअ् चुअ्आ।

८ तोअ्माङ् मीनाचीमी ओइरु ताअ्आमाङ् पैल्हे दोअ्नोअ् मुःतोअ् इप्‍पाङ् मीना एकामी योक्‍सेअ् लेब्‍बेपीअ्माये इःतोअ् पिलातस बिन्ती मुःसुची।

९ तोअ्माङ् उसेअ् अखाची कोओपारे झ्‍वाप पीत्‍तुची, “आनीमी योक्‍सेअ् यहूदीचीमी हाङ‍् कङेअ् लेब्‍बेकुगोये मीङ्‍कानीन् हे?”

१० मालेअ्माभने मुद्‍दे पुजारीचेअ् उ आँखीमी कारणए नोअ् कङा सो‍ँपेमुःङामीपा नेमाङ् उसेअ् लेःसुबा।

११ तोकोना बारब्बा अखाचीमी योक्‍सेअ् उसेअ् मालेब्‍बेपीतीकाहोउ मीत्‍तुचीमाङ् मुद्‍दे पुजारीचेअ् मीनाचीमी ओइरु चोप्‍तीसुचीमी।

१२ तोअ्माङ् पिलातसए होनेअ् अखाची लीत्‍तुची, “आकोरोअ्भने आनीसेअ् यहूदीचीमी हाङ‍् लीक्‍कानुप्पा मीना चैँ कङेअ् इमाङ‍् मुःमाबा?”

१३ अखा छप्‍पैसेअ् होनेअ् कोरोअ् इःतोअ् काःसामी, “क्रूसबीअ् ख‍़ीक्‍तीसे।”

१४ तोअ्माङ् पिलातसए अखाची लीत्‍तुची, “मालेअ्मा? उसेअ् इमाङ‍् दुष्‍ट याव मुःइतुमाङ्?”

तोकोना अखाची झन काःतोअ् कोरोअ् लीत्‍तुची, “आको क्रूसबीअ् ख‍़ीक्‍तीसे!”

१५ मोबाके मीनाचीमी ओइरु खुशी मुःमामी उसेअ् अखाचीमी योक्‍सेअ् बारब्बा लेब्‍बेपीतुची, तोकोना येशू चैँ लोअ्मासीङ्ए मोअ्मीतुचीमाङ् क्रूसबीअ् क्‍याङ‍्‍धीमामी योक्‍सेअ् अखाचीमी हुक्‍‍पी पीत्‍तुची।

तीलीङ‍्गाचेअ् येशू छेप्‍चुचीबा

मत्ती २७:२७-३१; यूहन्‍ना १९:२-३

१६ मोबाके तीलीङ‍्गाचेअ् येशू हाङ्‍ख‍़ीबीअ्यु याखेतुची, मोलम् छप्‍प‍ै पल्टन खोम्‍मीतुची।

१७ तोअ्माङ् अखाचेअ् उ हर्पोके रङ्मी तेःअ् चाअ्द‍़ेतुची, मोलम् त‍़ीत‍़ीङ्मी श्रीपेच बनामुःसुचीमाङ् उमी तख्रोक्‍पी खाब्‍देतुची।

१८ मोबाके अखाचेअ् उ “यहूदीचीमी हाङ्मी जय मापुअ्होउ!” इःतोअ् सेःमीअ्लीतुची।

१९ तोअ्माङ् अखाचेअ् उमी तख्रोक्‍पी द‍़ीक्‍फोअ्वामी तोङ्बीरीए मोक्‍तोअ् उ थ्वामे दोगुची। तोअ्माङ् घुँडा त‍़ोगामीमाङ् अखाचेअ् येशू सेःमीतुची।

२० उ छेप्‍साक्‍सुचीमाङ् अखाचेअ् चाअ्द‍़ेतुचीही हर्पोके रङ्मी तेःअ् बील्‍लाक्‍पीतुची, मोलम् उमी नोअ् तेःअ् चाअ्द‍़ेतुची, तोअ्माङ् उ क्रूसबीअ् क्‍याङ‍्धीमा योक्‍सेअ् बैरा याखेतुची।

येशू क्रूसबीअ् क्‍याङ‍्धीतुचीबा

मत्ती २७:३२-४४; लूका २३:२६-४३; यूहन्‍ना १९:१७-२७

२१ तोअ्माङ् तेम्‍बाङ् माःरी ताअ्आबा अलेक्‍जेन्डर नुङ् रूफसमी पापा कुरेनीबीपा सिमोन न‍़ीङ् पुक्‍कबा मीना उमी क्रूस खीखेअ्मा अखाचेअ् कर तेःतुची।

२२ तोअ्माङ् अखाचेअ् उ गलगथा लीप्‍पलाअ्वा थम्बीअ् त‍़ीक्‍तेतुची, गलगथामी अर्थ खप्परमी थम् ने।

२३ तोअ्माङ् अखाचेअ् उ मूर्र थोःतीबलाअ्वा अङ्‍गुरमी मद्य दुङ्मीतुची, तोकोना उसेअ् आको मान्दुङु।

२४ अखाचेअ् उ क्रूसबीअ् ख‍़ीङुची, मोलम् उमी तेःअ् असा-असामी भागबीअ् सीअ्नोहो रीछ नेमाङ् चिठ्ठा देत्‍तामीमाङ् उची-उचीबीअ् हासुची।

२५ अखाचेअ् उ क्रूसबीअ् क्‍याङ‍्धीतुचीलो भ्यानीबा नौ बजालीखराबा।

२६ उ कोरोक्‍पा खनावा छाबुचीमाङ् अखाचेअ् फत्‍तुर तेःतुचीबा, “यहूदीचीमी हाङ‍्।”

२७ तोअ्माङ् उनुङ्सुःरी ह‍़ीक्‍‍पाङ् खुःचाकाहची ने इप्‍पाङ् उमी चुप्‍त‍़ीङ‍्पोत‍़ी मोलम् अर्कु ब्याङ्माङ्पोत‍़ी क्रूसबीअ् ख‍़ीक्‍तीसुचीमी। [

२८ परमेश्‍वरमी याङेब‍़बीअ् छाप्‍पलाअ्वा खनावा कोओपारे पूरा पुगा, “उ हीःवाछाचीनुङ् ङेब्‍तीरा।”]

२९ आको लाम् पुक्‍तोअ् खेक्‍काह मीनाचेअ् तक्‍पम‍ी तख्रोअ् ह‍ी़क्‍‍तोअ् येशू छेप्‍चुची, तोअ्माङ् कोरोअ् लीत्‍तुची, “हँ, आना परमेश्‍वर पुजेमुःथाम् ख‍़ीम् होःलाङ‍्लोङ् सुङ्बोम् लेन्बीअ्नोअ् हेक्‍‍कबा,

३० क्रूसबाङ् कुअ्मु कुक्‍‍से, मोलम् आना आप्‍तक्‍पेअ्नोअ् लेत्‍चाए!”

३१ मोरोअ्नोअ् मुद्‍दे पुजारीची नुङ् शास्त्रीची उची-उचीबीअ् कोरोअ् इःतोअ् उ छेप्‍चुची, “कोसेअ् अरुची लेत्‍चामीतुची, तोकोना ओप्‍तक्‍पेअ्नोअ् लेत्‍चामीहीसुनी।

३२ इस्राएलबीपा हाङ‍्, ख्रीष्‍ट हो नोअ् क्रूसबाङ् माकुखेअ्होउ, तोअ्माङ् आको खाङ्‍कुकामाङ् एकाए ने विश्‍वास मुःकुकबाने।”

तोअ्माङ् उनुङ्सुःरी क्रूसबीअ् ख‍़ीङ्‍काहचेअ् ने उमी लालुवा मुःसाचु।

येशू सीःसाबा

मत्ती २७:४५-५६; लूका २३:४४-४९; यूहन्‍ना १९:२८-३०

३३ लेत्‍ताक्‍पा बारो बजेलम् सुङ्बोम् बजेधारी देःन‍पेच्‍ची नाप्‍चीग‍़ीक्‍पा पुगा।

३४ तोअ्माङ् सुङ्बोम् बजेयुगे येशू धेप्‍प‍़ सम्‍लाए कोरोअ् इःतोअ् काःसा, “एली, एली, लामा सबखथनी?” कोओमी अर्थ ने, “कङी परमेश्‍वर, कङी परमेश्‍वर, आनेअ् कङा मालेअ्मा यैङान्बा?”

३५ आकोबीअ् चुःकाह मीनाची कोइ-कोइचेअ् कोओ येनुचीमाङ् कोरोअ् इःसुची, “खाक्‍सानुम्‍ये, कोसेअ् गो एलिया ली माःरी छेःकु।”

३६ तोअ्माङ् इप्‍पाङ् मीना पीखरामाङ् इक्‍कु तेःअ्पी अङ्‍गुरमी सीङ‍्कबा मद्य छोगु, मोलम् द‍़ीक्‍फोअ्वाबीअ् थुबुमाङ् कोरोअ् इःतोअ् उ दुङ्मीतु, “खाक्‍खम्‍बद‍़े, बा एलिया कोओ त‍़ीक्‍सी ताक्‍पा लु!”

३७ तोअ्माङ् येशू धेप्‍प‍़ सम्‍लाए काःसा, मोलम् उमी सोअ्मा खरा।

३८ आकोबेले परमेश्‍वर पुजेमुःथाम् ख‍़ीबीअ् क्‍याङ्धीपलाअ्वा पर्दामी माझाबीअ् टुप्प‍ालम् ओम्‍लाङ्धारीनोअ् ह‍़ीक्‍‍बअ् पुगामाङ् नाःगा।

३९ येशूमी सोअ्मा कोओपारे खराबा खाक्‍सुमाङ् उमी अघि येब्‍कबा रोमी कप्‍तानए कोरोअ् इःसु, “नीच्‍चानोअ् कोओ मीना गो परमेश्‍वरमी वथक्‍छा नोअ् रीछ!”

४० आकोबीअ् मुअ्युगेपालम् खाङ‍्धीङ‍्काह मीम्‍छाची ने चुअ्आमी। अखाचीमध्ये मरियम मग्दलिनी, मेछुके याकूब नुङ् योसेफमी मामा मरियम मोलम् सलोमी चुअ्आमी।

४१ उ गालीलबीअ् चुअ्आलो अखाचेअ् उ सघामुःतोअ् उमी द‍़्याङ्-द‍़्याङ् लाम्धुसामीही। तोअ्माङ् आकोबीअ् यरूशलेमबीअ् ताकाह अरु ने धेरुन् मीम्‍छाची उनुङ् चुअ्आमी।

येशू येअ्माबीअ् युक्‍पलाअ्वा

मत्ती २७:५७-६१; लूका २३:५०-५६; यूहन्‍ना १९:३८-४२

४२ आको लेन् चैँ त्‍याद‍़ीमी लेन्, अर्थात् नाःचामामी लेन्‍मी अघिबा लेन् चुअ्आ। नाम् कीखेअ्मा योगालोअ्,

४३ अरिमाथियाबीपा योसेफ माकीस्‍सीये पिलातसमी अघि खरामाङ् येशूमी सीःखेकबा सरील ङागु। उ धेप्‍प‍़ यायुङ्माबीपा इज्जती मीना मोलम् परमेश्‍वरमी राज्यमी लाम् खाङ्धीङ‍्कबा मीना चुअ्आ।

४४ येशू आथु नोअ् सीःखराबा नेबा खनावा येनुमाङ् पिलातस अखेतु, मोलम् रोमी कप्‍तान तक्‍पबीअ् छेःतुमाङ् उ नीच्‍चानोअ् सीःखराबा लु नेमाङ् छीमु।

४५ उ सीःखराबा नेबा खनावा कप्‍तानलम् येनुमाङ् पिलातसए योसेफ येशूमी सीःखेकबा सरील याखेअ्मा पीत्‍तु।

४६ योसेफए सुतीमी तेःअ् खेःदु, मोलम् येशूमी सीःखेकबा सरील मुअ्मु लाःधीतुमाङ् तेःअ्ए य‍़ीक्‍तीसु। तोअ्माङ् आकोसेअ् लोकोअ्वा पेनुमाङ् त्‍याद‍़ी मुःसुबा येअ्माबीअ् येशूमी सीःखेकबा सरील युक्‍सु, मोलम् येअ्मामी याबीअ् लोकोअ्वा युङ्दुमाङ् खरा।

४७ मरियम मग्दलिनी नुङ् योसेफमी मामा मरियमए उ युक्‍पलाअ्वा थम् खाक्‍साचुबा।

येशू सीःखेथाप्पाङ् जिउँदो पुगाबा

मत्ती २८:१-१०; लूका २४:१-१२; यूहन्‍ना २०:१-१०

१६

१ नाःचामाबा लेन् छीदामाङ् मरियम मग्दलिनी, याकूबमी मामा मरियम, मोलम् सलोमीए येशूमी सीःखेकबा सरीलबीअ् हीम्‍मामी नाम्‍नीकाह अत्तर खेःदुची।

२ सातामी पहिलो लेन् भ्यानी नाम् करालो येशूमी येअ्माबीअ् अखाची खरामी।

३ तोअ्माङ् उची-उचीबीअ् इःसुची, “इकीमी योक्‍सेअ् येअ्मामी याबीअ् युक्‍पलाअ्वा लोकोअ्वा आसेअ् गाङ्लाक्‍पीकीहीनी?”

४ तोअ्माङ् मुत्‍तुगे खाक्‍सुचीलो लोकोअ्वा गाङ्लाङ्दाबलाअ्वा अखाचेअ् खाक्‍सुची। आको लोकोअ्वा निकै वेत्‍ताबा।

५ अखाची येअ्मायु बेनामीलो, इप्‍पाङ् बायाप्पा तेःअ् चाङ्‍कबा वेच्‍चा मीना चुप्‍त‍़ीङ‍्पोत‍़ी पेन्धीताबा खाक्‍सुची। आको खाक्‍सुचीमाङ् अखाची कीस्‍सीआमी।

६ तोअ्माङ् आकोसेअ् अखाची कोरोअ् लीत्‍तुची, “अकीस्सीआनीये, क्रूसबीअ् ख‍़ीक्‍सीतुचीबा नासरतबीपा येशू आनीसेअ् माःरी योक्‍कानुम्। उ जिउँदो पुगामाङ् पोःअ्इता, उ गो कुबीअ् माअ्अँ। दाबानीयेमाङ् उ युक्‍पलाअ्वा थम् खाक्‍सानुम्‍ये।

७ तोअ्माङ् खरानीयेमाङ् उमी सीच्‍चेची नुङ् पत्रुस कोओ यायेन् येम्‍मीतानुप्चे, ‘उसेअ् इःसीतोअ् उ गो आनीन् भन्दा अघि नोअ् गालीलबीअ् माःरी खेअ्नो, आनीसेअ् उ आकोबीअ् तुब्कानुप्पाने’।”

८ अखाची येअ्माबाङ् पील्‍लीतामी, मालेअ्माभने अखाची अखेतोअ् कीस्‍सीमाङ्वे योङ्‍धीतुचीही। अखाचेअ् असाची ने इमाङ्ने मालीत्‍तुचीमी, मालेअ्माभने अखाची कीस्‍सीआमीही।

येशू मरियम मग्दलिनीनुङ् खाङ्मुसाबा

यूहन्‍ना २०:११-१८

[

९ सातामी पहिलाबा लेन् भ्यास्‍सेरी येशू जिउँदो पुगामाङ् मरियम मग्दलिनीबीअ् पहिले खाङ्मुसा। आको नोअ् मरियम मग्दलिनीबाङ् साथोत‍़ा भूतची उसेअ् य‍़ीगुचीही।

१० आको खरामाङ् उनुङ् चुःकाहची कोओ यायेन् इःतुची। अखाची तुक्‍तुवा मुःतोअ् खाब्‍धीतामीही।

११ उ जिउँदो पुगामाङ् मरियमबीअ् खाङ्मुइता नेमाङ् यायेन् अखाचेअ् येनुची, तोकोना अखाचेअ् कोओ खनावा पोत्‍ते मामुःसुची।

ह‍़ीक्‍‍पाङ् सीच्‍चेचीनुङ् येशू खाङ्मुसाबा

लूका २४:१३-३५

१२ मोबाके ह‍़ीक्‍‍पाङ् उमी सीच्‍चेची ते‍म्‍युगे माःरी खराचीलो उ अर्कु नोअ् रूपबीअ् अखाचीबीअ् खाङ्मुसा।

१३ तोअ्माङ् अखाची एखेअ्लोङ् अरुचीबीअ् कोओ खनावा दुमाचु। तोकोना अखाचेअ् विश्‍वास मामुःसुची।

येशूमी छप्‍पैभन्दा धेप्‍प‍़ अग्गे

मत्ती २८:१६-२०; लूका २४:३६-४९; यूहन्‍ना २०:१९-२३; प्रेरित १:६-८

१४ द्‍याङ्पी एघार जना माःरी चाःमा चाअ्आमीलो उ ओप्‍तक्‍पेअ्नोअ् अखाचीबीअ् खाङ्मुसा। तोअ्माङ् अखाचीमी कमजोर विश्‍वास नुङ् लोकोअ्वा दोक्‍पानोअ् न‍़ीङ्वा खाक्‍सुमाङ् उसेअ् अखाची पेःतुची। मालेअ्माभने उ सीःलोङ् जिउँदो पुगामाङ् उ खाङ‍्काहचीम‍ी खनावा अखाचेअ् विश्‍वास मामुःसुचीबा।

१५ तोअ्माङ् उसेअ् अखाची लीत्‍तुची, “खाम्‍पुम्‍मापेच्‍ची खरानीये, मोलम् छप्‍प‍ै तोःखाबीही मीनाची नुःयायेन् येम्‍मीतानुप्चे।

१६ विश्‍वास मुःकबा नुङ् बप्‍तिस्मा लाःकबासेअ् मुलुवा तोक्‍कुबाने, तोकोना विश्‍वास मामुःकबा फत्‍तुरधारी पुअ्नोक्‍‍पाने।

१७ तोअ्माङ् विश्‍वास मुःकाहचीबीअ् कोरोहो च्‍याक्‍सीङ् खाङ्मुहुने— कङी न‍़ीक्‍पी अखाचेअ् भूतची य‍़ीक्‍कुचीमीहीने, ओप्‍चोङ् प‍़ीअ्ह यामुअ्मीहीने,

१८ अखाचेअ् पुक्‍ची लब्‍कुचीमीहीने, छीःअ् चुःकाह दुङ‍्कुचीहोसाङ् ने अखाची इमाङ्ने हान्ती पुअ्मीनीहीने, अखाचेअ् तुक्‍काहचीबीअ् तक्‍पम‍ी हुअ् युङ्‍कुचीहीने मोलम् अखा तुक्‍काहची नुःलीनोअ्मीहीने।”

येशू स्वर्ग खराबा

लूका २४:५०-५३; प्रेरित १:९-११

१९ प्रभु येशू अखाचीनुङ् यामुसाक्‍सामाङ् स्वर्ग खरा, मोलम् परमेश्‍वरमी चुप्‍त‍़‌ीङ‍‍् हुअ्पोत‍़ी पेना।

२० तोअ्माङ् अखाची खरामीमाङ् छप्‍प‍ै थम्बीअ् प्रचार मुःसुची। प्रभु अखाचीनुङ् सुःरी चुअ्आमाङ् याव मुःसा, मोलम् अखाचेअ् प्रचार मुःसुचीही याङेब‍़ नीच्‍चानोक्‍पा नेमाङ् खाङ्मुमामी योक्‍सेअ् प्रभुए अखाचीमी यावबीअ् च्‍याक्‍सीङ‍्ह येत्‍तीबीतुची।]

लूकाए छाबुबा

नुःयायेन्

१

१ एकामी माझाबीअ् पुखेकाह खनावा छाब्मामाङ् युङ्मामी योक्‍सेअ् धेरुअ् जनाए हुअ् लाःइतुची।

२ अखाची सुरुलम् नोअ् तक्‍पमीनोअ् म‍़ीगेअ् खआ खनावा खाङ्‍काहची ने मोलम् याङेब‍़ प्रचार मुःकाहची ने। अखाचेअ् नोअ् खआ खनावा एका इःतीकामीहीने।

३ मोसेअ्नोअ् तुम्‍मीहाङ् थियोफिलस, सुरुलम् नोअ् नुःरो कङेअ् छप्‍प‍ै खनावा योगुङ्, मोलम् आम्‍मी योक्‍सेअ् अखा खनावा तोङ्‍लो छाप्‍पीअ्मा कङा नुःरो यीङ्‍ङा।

४ आकोरोअ् मुःसुङ् भने मीनाचेअ् आना इःतामीपा खनावाह नीच्‍चानोहो रीछ इःतोअ् आनेअ् लेःतोकुन्‍बाने।

बप्‍तिस्मा पीक्‍कबा यूहन्‍ना लोलीन्‍नोअ् नेबा खनावा

५ यहूदियाबीपा हाङ‍्, हेरोदमी पालाबीअ्, अबियामी दलबीपा जकरिया न‍़ीङ् पुक्‍पलाअ्वा इप्‍पाङ् पुजारी चुअ्आ। उमी थप्मा एलीशिबा हारून बुमीलोबीपा चुअ्आ।

६ उची ह‍़ीक्‍‍पाङ् नोअ् परमेश्‍वरमी खाङ्मावाबीअ् धर्मती चुअ्आची, तोअ्माङ् परमप्रभुमी छप्‍प‍ै अग्गे मोलम् नियमह मायैये मानामुःयुक्‍साचु।

७ एलीशिबा हानीम् ने पछा मातोक्‍कबा पुगाबासेअ् उचीमी सन्तान माच्‍चुमी, मोलम् अखा ह‍़ीक्‍‍पाङ्मी नोअ् उमेर खैताह।

८ जकरियाए परमेश्‍वरमी अघि तक्‍पम‍ी दलमी पालाबीअ् पुजारीमी याव मुःधीतालोअ्,

९ पुजारीमी सेवा मुःमामी चलनअन्सार चिठ्ठा देप्‍पलाअ्वालो परमेश्‍वर पुजेमुःथाम् ख‍़ीबीअ्यु बेम्मामाङ् धूप इअ्मामी याव जकरियाबीअ् सीत्‍ता।

१० धूप इअ्मा बेले छप्‍प‍ै मीनाची बैरा प्रार्थना मुःधीतामीही।

११ आकोबेले परमप्रभुमी इप्‍पाङ् स्वर्गदूत धूप इथ्‍थाम्‍मी चुप्‍त‍़ीङ‍्पोत‍़ी येब्‍धीताबा खाङ्मुसा।

१२ जकरिया आको खाक्‍सुमाङ् इमाङ‍् मुःम्‍बा इमाक्‍‍तोअ् मुःम्‍बा पुगा, मोलम् कीमाङ्वाए उमी होश नोअ् माःखरा।

१३ तोकोना स्वर्गदूतए उ लीत्‍तु, “अकीस्सीए जकरिया, मालेअ्माभने परमेश्‍वरए आम्‍मी प्रार्थना येन्‍इतु। हो आम्‍मी थप्‍मा एलीशिबाए आम्‍मी योक्‍सेअ् इक्‍‌कु वथक्‍छा लोलीङ्‍कुबाने, तोअ्माङ् आनेअ् आकोमी न‍़ीङ् यूहन्‍ना युक्‍पीअ्माबा।

१४ तोअ्माङ् आना रमालीअ्नाबाने मोलम् खुशी पुअ्नोअ्नाबाने। आको लोलीताबासेअ् धेरुन् जना रमालीअ्मीहीने।

१५ मालेअ्माभने परमप्रभुमी खाङ्मावाबीअ् आको धेप्‍प‍़ मीना पुअ्नोक्‍‍पाने। आकोसेअ् अङ्‍गुरमी मद्य अथवा सेअ्ङेथाम् खनावा दुङुनीहीने मोलम् तक्‍पम‍ी मामामी बोक्‍पाङ् नोअ् आको पवित्र सनीअ्वाए चेप्‍खेकबा पुअ्नोक्‍‍पाने।

१६ आकोसेअ् इस्राएल तोःखाबीही धेरुन् परमप्रभु अखाचीमी परमेश्‍वरयुगे एन्हाङ्‍कुचीहीने,

१७ प्रभुमी योक्‍सेअ् इक्‍कु तोःखा त्‍याद‍़ी मुःमामी योक्‍सेअ् पापाचीमी न‍़ीङ्वा पछाचीअ्युगे मोलम् अग्गे मानामामुःकाहची धर्मतीमी सन‍़ीङ्वायुगे एम्‍मामी आको एलियाबीअ् चुःकबा सनीअ्वा नुङ् शक्तिबीअ् उमी अघि खेअ्नोक्‍‍पाने।”

१८ तोअ्माङ् जकरियाए स्वर्गदूत लीत्‍तु, “कङेअ् कोओ खनावा इमाक्‍‍तोअ् लेःतोअ्माबा? का थाप्कोक्‍पा पुखरुङ्, तोअ्माङ् कङी थप्मामी ने उमेर खैइता।”

१९ स्वर्गदूतए उ लीत्‍तु, “का परमेश्‍वरमी अघि येब्‍कबा गब्रिएलङा ने। आनानुङ् खनावा इःसीअ् मोलम् कोओ नुःयायेन् आना येम्‍मीअ्मामी योक्‍सेअ् उसेअ् कङा पाङ्‍हाङ्‍ङाबा ने।

२० हानीप्पा लेन्धारी खआ खनावा पूरा पुअ्नीलो, आको लेन्धारी आना लाटा पुअ्नोअ्नामाङ् यामुहीनानीबाने। मालेअ्माभने तक्‍पम‍ी समइबीअ् पूरा पुक्‍काह कङी याङेब‍़ह आनेअ् विश्‍वास मामुःसुना।”

२१ मीनाचेअ् जकरिया हुङ्धीतुचीबा, मोलम् उ परमेश्‍वर पुजेमुःथाम् ख‍़ीम् भित्रअ्युबाङ् बैरा तामा मतेम्‍बु पुगाबासेअ् अखाची अखेतुचीही।

२२ उ बैरा अप्पोकालो अखाचीनुङ् मायामुहीकबा पुगाबा, मोलम् परमेश्‍वर पुजेमुःथाम् ख‍़ीबीअ्यु उसेअ् दर्शन खाक्‍सुबाछ नेमाङ् अखाचेअ् लेःतोकुची। तोअ्माङ् उसेअ् अखाचीनुङ् म‍़ीअ्खाब् मुःधीतु, मोलम् लाटा पुअ्धीता।

२३ तोअ्माङ् पुजारीमी तक्‍पम‍ी सेवा छीदुमाङ् उ तक्‍पम‍ी ख‍़ीबीअ् खरा।

२४ मोबाके उमी थप्मा एलीशिबा बोअ्दीमा पुगा, मोलम् पाँच लाधारी कुप्‍तोअ् चुअ्आ, मोलम् कोरोअ् इःसु,

२५ “मीनाचीमी माझाबीअ् कङी ङीस्‍सीमाङ्वा द‍ेःब्‍मामी योक्‍सेअ् परमप्रभुए काबीअ् कोरोक्‍पा नम्‍नम्‍वा मुःसुबा ने।”

येशू लोलीन्‍नोअ् नेबा खनावा

२६ एलीशिबा बोअ् खीत्‍तीसाबा छ ला याक्‍कुलो परमेश्‍वरए गब्रिएल स्वर्गदूत गालीलबीपा नासरत न‍़ीङ् पुक्‍कबा सहरबीअ् पाङ्‍हाक्‍सु।

२७ तोअ्माङ् आको दूत दाऊदमी कुलबीपा योसेफ न‍़ीङ् पुक्‍कबा इप्‍पाङ् मीनानुङ् मगनी मुःइपलाअ्वा कन्या मीम्‍छाबीअ् खरा। आको कन्यामी न‍़ीङ् मरियम चुअ्आ।

२८ तोअ्माङ् आको स्वर्गदूत आकोबीअ् खरामाङ् लीत्‍तु, “परमेश्‍वरलम् नम्‍नम्‍वा तोक्‍कबा आना सेवाफो! परमप्रभु आनानुङ् चुःअ्।”

२९ तोकोना आको दूतए इःसुबा खनावाए मरियममी न‍़ीङ्वाबीअ् धेरुन् दुक्‍ख पुगा। तोअ्माङ् कोओ इमाक्‍‍तोक्‍पा खालेबा सेवा नेमाङ् तक्‍पम‍ी न‍़ीङ्वाबीअ् मीत्‍तु।

३० स्वर्गदूतए आको लीत्‍तु, “अकीस्सीए मरियम! मालेअ्माभने आनेअ् परमेश्‍वरलम् नम्‍नम्‍वा तोअ्इतुना।

३१ हो खाक्‍से, आना बोअ्दीमा पुअ्नोन्बाने मोलम् इक्‍‌कु वथक्‍छा लोलीङ्‍कुनाबाने, मोलम् आनेअ् उमी न‍़ीङ् येशू युङ्‍कुनाबाने।

३२ उ धेप्‍प‍़ मीना पुअ्नोक्‍‍पाने, तोअ्माङ् मीनाचेअ् उ छप्‍पैभन्दा धेप्‍प‍़ परमेश्‍वरमी वथक्‍छा लीक्‍कुचीबाने। तोअ्माङ् परमप्रभु परमेश्‍वरए उ उमी पीतुप्‍खा दाऊदमी सिंहासन पीक्‍कुबाने।

३३ उसेअ् याकूबमी कुलबीअ् नीम्‍माङ् राज्य मुःकुबाने, तोअ्माङ् उमी राज्य हानीम् ने छीअ्नीबाने।”

३४ तोअ्माङ् मरियमए स्वर्गदूत कोरोअ् लीत्‍तु, “कोओ इमाक्‍‍तोअ् पुअ्हीक्‍‍पा, मालेअ्माभने का गो कन्याङा ले?”

३५ स्वर्गदूतए आको झ्‍वाप पीत्‍तु, “पवित्र सनीअ्वा आनाबीअ् ताक्‍‌पाने, मोलम् छप्‍पैभन्दा धेप्‍प‍़ परमेश्‍वरमी शक्तिमी लाग्‍द‍़ुमा आनाबीअ् सीअ्नोक्‍‍पाने। मोसेअ्नोअ् लोलीङ्‍कबाचैँ मीनाचेअ् पवित्र अर्थात् परमेश्‍वरमी वथक्‍छा लीक्‍कुचीबाने।

३६ हानीम् ने पछा मातोक्‍कबा आम्मी नातेदार एलीशिबाए ने थप्मा द‍़ुक्‍सीबीअ् इक्‍कु वथक्‍छा बोअ् खीत्‍तीसुबा कोरोअ्लोअ् छ ला याखेतु।

३७ मालेअ्माभने परमेश्‍वरए अमुःहीमाबा खनावा इमाङ‍् ने माअ्अँ।”

३८ तोअ्माङ् मरियमए लीत्‍तु, “खाक्‍से, का गो परमप्रभुमी सेउतेनीङा ने, आनेअ् इःसुन्बा खनावा कङी जुनीबीअ् मापुअ्होउ।” मोबाके स्वर्गदूत आकोबाङ् हाबोका।

मरियम एलीशिबा तुब्सी खराबा

३९ आको लेन्बीअ् मरियम खत‍़ीअ्वानुङ् चोङ्युगे यहूदियामी इक्‍‌कु तेम्‍बीअ् खरा।

४० तोअ्माङ् आको जकरियामी ख‍़ीबीअ् बेना मोलम् एलीशिबा सेःमीतु।

४१ एलीशिबाए मरियमए सेःमीतुबा येम्‍मादोहो आकोमी बोक्‍पी चुःकबा छाचा सोङा, मोलम् एलीशिबा पवित्र सनीअ्वाए चेप्‍पु।

४२ एलीशिबाए छेल्‍लो सम्‍लाबीअ् कोरोअ् लीत्‍तु, “मीम्‍छाचीबीअ् अलाङ् तोक्‍कबा आना नोअ् ने, मोलम् आम्मी बोक्‍‌पीपा छाचा ने अलाङ् तोक्‍कबा ने!

४३ कोओ कङी योक्‍सेअ् योङ्मी खनावा ने, मालेअ्माभने कङी प्रभुमी मामा कङा तुब्सी ताअ्आ।

४४ मालेअ्माभने आनेअ् सेःमीअ्ङान्बा कङेअ् येम्‍मादोहो कङी बोक्‍पी चुःकबा छाचा रमालीसामाङ् सोङा।

४५ परमप्रभुए आना लीत्‍ताबा खनावा पूरा पुअ्नोअ् नेमाङ् विश्‍वास मुःकबा आना धेरुन् अलाङ् तोक्‍कबा नने!”

परमेश्‍वरमी महिमामी योक्‍सेअ् मरियममी छाम्

४६ तोअ्माङ् मरियमए कोरोअ् इःसु,

“परमप्रभु छप्‍पैभन्दा धेप्‍प‍़ चुःअ् नेमाङ् कङी न‍़ीङ्वाए इःकु,

४७ मोलम् कङी सनीअ्वा कङा मुलुवा पीक्‍कबा परमेश्‍वरबीअ् रमालीअ्,

४८ मालेअ्माभने उसेअ् तक्‍पम‍ी सेउतेनीमी नम्र स्वभावबीअ् नम्‍नम् मीस्‍सीइतु।

मालेअ्माभने आयुबालम् मुइगे छप्‍प‍ै पुस्ताचेअ् अलाङ् तोक्‍कबा नेमाङ् कङा लीअ्ङाअँमीपाने,

४९ मालेअ्माभने छप्‍प‍ै खनावा मुःहीकबासेअ् कङी योक्‍सेअ् धेप्‍प‍़ खनावा मुःबीपीइङा,

मोलम् उमी न‍़ीङ् पवित्र चुःअ्।

५० उमी कीमाङ्वा युङ्‍काहचीमी योक्‍सेअ् उमी नम्‍नम्‍वा पुस्तालम् पुस्ताधारी चुःक्‍पाने।

५१ उसेअ् तक्‍पम‍ी हुगेअ् शक्तिमी याव मुःइतु,

उसेअ् न‍़ीङ्वाअ्यु छाक्‍छाअ्वा मुःकाहची छतर्भङ‍्ग मुःइतुची,

५२ उसेअ् राज्य मुःकाहची उचीमी सिंहासनहलम् लाःलाङ्इतुची,

मोलम् नम्र पुक्‍काहची थेअ्लीइतुची,

५३ उसेअ् सागेअ् सीकाहची नुःकाह कोअ्ए साब्मीइतुची,

मोलम् सप्चाकाहची होप्रेअ्वा हुअ् पाङ्‍इहाङ्इतुची।

५४ उसेअ् तक्‍पम‍ी नम्‍नम्‍वा मीत्‍तुमाङ् तक्‍पम‍ी सेवा मुःकबा इस्राएल सघामुःइतु,

५५ मोलम् इकीमी पीतुप्‍खाची उसेअ् लीत्‍तीतोअ्नोअ्,

अब्राहाम नुङ् उमी सन्तान नीम्‍माङ्मी योक्‍सेअ् नम्‍नम्‍वा खाङ्मीइतुची।”

५६ तोअ्माङ् मरियम आकोनुङ् सुङ्बोम् ला दोअ् चुअ्आमाङ् तक्‍पम‍ी ख‍़ीम् एखरा।

बप्‍तिस्मा पीक्‍कबा यूहन्‍नामी लोलीमा

५७ हो एलीशिबामी कुप्‍समा पुअ्मा बेला साप्पु मोलम् आकोसेअ् इक्‍कु वथक्‍छा लोलीतु।

५८ परमप्रभुए आकोबीअ् धेप्‍प‍़ नम्‍नम्‍वा खाङ्मुइतु नेबा येनुचीमाङ् आकोमी बुदीअ्क्‍छाची नुङ् नातेदारची आकोनुङ् रमालीसामी।

५९ आको छाचा लोलीताबा आठ लेन् पुगालोअ् उ खतना मुःबीसी मीनाची ताअ्आमी। तोअ्माङ् उमी न‍़ीङ् ने ओप्‍पामी दोअ्नोअ् जकरिया युङ्मा योगुची।

६० तोकोना ओम्‍माए इःसु, “हेअ्‍नी, उमी न‍़ीङ् गो यूहन्‍ना ली युङ्मापुअ्नोक्‍‍पाने।”

६१ आकोबीअ् ताकाह मीनाचेअ् आको लीत्‍तुची, “आम्मी नातेदारचीबीअ् कोरोक्‍पा न‍़ीङ् पुक्‍कबा असा ने माअ्आमी।”

६२ तोअ्माङ् अखाचेअ् उमी पापा म‍़ीअ्खाब्‍ए छीमुची, “आनेअ् कोओमी न‍़ीङ् इमाङ‍् युङ्मा नेच्‍चाकुन्‍बा?”

६३ उसेअ् इक्‍‌कु छाब्थाम् फलेअ् ङागुमाङ् कोरोअ् छाबु, “उमी न‍़ीङ् यूहन्‍ना युङ्मा पुअ्नोक्‍‍पाने।” कोओ खाक्‍सुचीमाङ् अखाची छप्‍प‍ै अखेतुची।

६४ तोअ्माङ् वाअ्ल्याक्‍तोअ् उमी या हेम्‍बोका मोलम् यामुहीकबा पुगामाङ् परमेश्‍वरमी प्रशंसा मुःलीतु।

६५ मोसेअ्नोअ् अखाचीमी छप्‍प‍ै बुदीअ्क्‍छाची कीस्‍सीलीतामी। तोअ्माङ् खआ छप्‍प‍ै खनावा यहूदियामी चोङ्बीपा छप्‍प‍ै तेम्‍पेच्‍ची य‍़ीङ्बोका।

६६ कोओ खनावा येङ्‍काह छप्‍पैए तक्‍पम‍ी न‍़ीङ्वाअ्यु कोरोअ् मीत्‍तुची, “कोओ छाचा द्‍याक्‍पी माक्‍तोअ् पुअ्नोक्‍‍पालो?” मालेअ्माभने परमप्रभुमी हुअ् उबीअ् चुअ्आ।

परमेश्‍वरमी महिमामी योक्‍सेअ् जकरियामी छाम्

६७ उमी पापा जकरिया पवित्र सनीअ्वाए चेप्‍पुमाङ् कोओपारे अगमवाणी यामुलीता,

६८ “इस्राएलमी परमप्रभु परमेश्‍वर अलाक्‍छुमा मापुअ्होउ,

मालेअ्माभने उ ताअ्आ मोलम् तक्‍पम‍ी मीनाची मुलुवा पीत्‍तुची।

६९ उसेअ् इकीमी योक्‍सेअ् उमी सेउते दाऊदमी कुलबीअ्

इप्‍पाङ् शक्ति चुःकबा मुलुवा पीक्‍कबा पोःअ्मीइतु।

७० कोओपारे उसेअ् पैल्हेबालम् नोअ् तक्‍पम‍ी पवित्र अगमवक्ताचीमी यालम् कोरोक्‍पा खनावा यामुसाबा।

७१ हो इकीन् इकीमी ङेच्‍चीलम्,

मोलम् इकीन् फेस्सीकाह छप्‍पैचीमी हुक्‍‍पाङ् इकीन् लेत्‍चाकीहीने।

७२ इकीमी पीतुप्‍खाचीनुङ् नम्‍एचामा मुःसुबा नम्‍नम्‍वा खाङ्मीअ्मामी,

मोलम् तक्‍पम‍ी पवित्र करार मीअ्मामी योक्‍सेअ्,

७३ उसेअ् इकीमी पीतुप्‍खा अब्राहामनुङ् इकीमी योक्‍सेअ् पस्तान् चाअ्आबा।

७४ इकीन् इकीमी ङेच्‍चीमी हुक्‍‍पाङ् लेत्‍चाइती,

मोसेअ्नोअ् इकी माकीस्‍सीये,

७५ उमी अघि पवित्र नुङ् नुःरो पुक्‍तोअ्

जुनीभरि उमी सेवा मुःहीअ्।

७६ आना छाचा, मीनाचेअ् आना छप्‍पैलम् धेप्‍प‍़ परमेश्‍वरमी अगमवक्ता लीअ्नोअ्मीपाने,

मालेअ्माभने आना प्रभुमी अघि उमी योक्‍सेअ् लाम्‍ह त्‍याद‍़ी मुःसी खेअ्नोअ्नाबाने,

७७ मोलम् हीःवामाङ् क्षमा तोअ्मामाङ् मुलुवा तोअ्नोअ् नेबा सन‍़ीङ्वा

आनेअ् उमी मीनाची इःकुचीनाहने।

७८ इकीमी परमेश्‍वरमी नम्‍नम्‍वामी कारण

मुत्‍तुगेप्‍पालम् भ्यानीबा ज्योति इकीबीअ् ताक्‍पाने।

७९ तोअ्माङ् आको ज्योतिए नाप्‍चीग‍़ीक्‍पा नुङ् सीःमाङ्वामी लाग्‍दुमाबीअ् चुःकाहची ज्योति पीक्‍कुचीहीने,

मोलम् इकीमी लाङ्‍ह शान्तिमी लाप्‍पी लाम्धुमीकुबाने।”

८० तोअ्माङ् छाचा देःतोअ् खरा मोलम् सनीअ्वाबीअ् त‍़थ‍़ीलो पुक्‍तोअ् खरा, तोअ्माङ् इस्राएलबीही मीनाचीबीअ् खुल्‍ला रूपबीअ् माखाङ्मुबाधारी उ बलउती-बलउतीतेअ् चुःथाप्‍पी चुअ्आ।

येशूमी लोलीमा

मत्ती १:१८-२५

२

१ अखा लेन्बीअ् रोमी धेप्‍प‍़हाङ् अगस्टसए तक्‍पम‍ी छप्‍प‍ै मीनाची ङेअ्माचीही इःतोअ् हुकुम मुःसुची।

२ कुरेनियस सिरियामी धेप्‍प‍़ हाकिम चुअ्आलो मीना ङेअ्मामी कोओ याव पहिलोखेप्‍पा पुगाबा।

३ तोअ्माङ् छप्‍पैजना न‍़ीङ् छाब्मीसी तक्‍प-तक्‍पम‍ी सहर खरामी।

४ योसेफ ने गालीलबीपा नासरतबाङ् यहूदियामी बेथलेहेम लीप्‍पलाअ्वा दाऊदमी सहरबीअ् खरा, मालेअ्माभने आको दाऊदमी कुलबीपा सन्तान चुअ्आ।

५ न‍़ीङ् छाब्मीअ्मामी योक्‍सेअ् तक्‍पनुङ् मगनी मुःबलाअ्वा मरियम ने त‍़ीखेतु। मरियम बोअ्दीमा चुअ्आ।

६ अखाची बेथलेहेमबीअ् चुअ्आचीलोअ् नोअ् मरियम छाचा तोअ्मा बेला साप्‍खेतु।

७ तोअ्माङ् मरियमए तक्‍पम‍ी तुम्‍मी वथक्‍छा लोलीतु, तोअ्माङ् तेःअ्ए यीगुमाङ् बाक्‍‍खोक्‍‍पी युक्‍सु, मालेअ्माभने अखाचीमी योक्‍सेअ् अखाबाङ् हाबीअ् ने बास चुःथाम् माच्‍चु।

गोठालाची नुङ् स्वर्गदूतची

८ आकोनोअ् इलाकाबीअ् गोठालाची युताअ् चउरबीअ् तक्‍पम‍ी भेडाचीमी रेखदेख मुःतोअ् पेन्धीतामीही।

९ प्रभुमी इप्‍पाङ् स्वर्गदूत अखाचीबीअ् खाङ्मुसा। तोअ्माङ् अखाचीमी कोअ्योङ्मोअ्योङ् प्रभुमी ज्योति चीम्‍ल्याअ्ए लेत्‍ता, मोलम् आको खाक्‍सुचीमाङ् अखाची सारुन् कीस्‍सीआमी।

१० तोअ्माङ् स्वर्गदूतए अखाची कोरोअ् लीत्‍तुची, “अकीस्सीआनीये, मालेअ्माभने छप्‍प‍ै मीनाची धेप्‍प‍़ सक्सेम् पीक्‍कबा इक्‍कु नुःयायेन् कङेअ् आनीन् येम्मीकानीहीने।

११ आयु दाऊदमी सहरबीअ् आनीमी योक्‍सेअ् इक्‍‌कु मुलुवा पीक्‍कबा लोलीइता, उ ख्रीष्‍ट प्रभु ने।

१२ आनीसेअ् छाचा तेःअ्ए य‍़ीक्‍पलाअ्वामाङ् बाक्‍‍खोक्‍‍पी इम्‍धीपलाअ्वा तुब्कानुप्पाने। कोओपारे आनीसेअ् आको छाचा चीनामुःकानुप्पाने।”

१३ आकोरोअ्लोअ्नोअ् अचानक आको स्वर्गदूतनुङ् अरु स्वर्गदूतचीमी इक्‍कु हुद‍़्द‍़ा खाङ्मुसामी, मोलम् कोरोअ् इःतोअ् अखाचेअ् परमेश्‍वरमी प्रशंसा मुःसुची,

१४ “छप्‍पैभन्दा मुत्‍तु चुःकबा परमेश्‍वरमी महिमा मापुअ्होउ,

तोअ्माङ् खाम्‍पुम्‍माबीअ् हाबीपा मीनाचीनुङ् उ खुशी पुअ्नोअ्लो, उची शान्ति मापुअ्‍मीहोउ!”

१५ तोअ्माङ् स्वर्गदूतची उचीनुङ् हाबोकामीमाङ् स्वर्ग खैतामीमाङ् गोठालाची तक्‍प-तक्‍पबीअ् कोरोअ् काःसामी, “लु, इकीन् बेथलेहेमधारी खेअ्माइन्, तोअ्माङ् परमप्रभुए इकी लीत्‍तीही आकोबीअ् पुक्‍काह खनावा खाङ्मा।”

१६ तोअ्माङ् अखाची खत‍़ीअ्वानुङ् खरामी। तोअ्माङ् मरियम, योसेफ नुङ् बाक्‍‍खोक्‍‍पी इम्‍धीपलाअ्वा छाचा तुप्‍पुची।

१७ आको खाक्‍सुचीमाङ् स्वर्गदूतए अखाची लीप्‍पलाअ्वा आको छाचामी न‍़ीक्‍थुप्‍पी अरु मीनाची ने अखाचेअ् दुप्‍पीतुचीमी।

१८ गोठालाचेअ् इःसुचीही खनावा येङ्‍काहची छप्‍प‍ै अखेतुची।

१९ तोकोना मरियमए अखा छप्‍प‍ै खनावा तक्‍पम‍ी न‍़ीङ्वाभित्रअ्युनोअ् युक्‍सु।

२० स्वर्गदूतए अखाची लीत्‍तीतोअ्नोअ् छप्‍प‍ै खनावा अखाचेअ् येनुचीही नुङ् खाक्‍सुचीहीसेअ् परमेश्‍वरमी महिमा नुङ् प्रशंसा मुःतोअ् गोठालाची तक्‍पम‍ी गोत्‍थ‍़ाबीअ् एनामी।

२१ छाचा लोलीत्‍बा आठ लेन्‍बीअ् उमी खतना पुगालोअ् उमी न‍़ीङ् येशू वेःतीतुची, आको न‍़ीङ् उमी तक्‍पम‍ी मामामी बोक्‍पी तामाभन्दा पैल्हे नोअ् स्वर्गदूतए युक्‍पीतुबा।

परमेश्‍वर पुजेमुःथाम् ख‍़ीबीअ् येशूमी अर्पण

२२ मोशामी व्यवस्थाअन्सार अखाचीमी सख्खर् पुक्‍थाम् समइ पूरा पुगामाङ् अखाचेअ् छाचा यरूशलेमबीअ् परमप्रभुमी अघि अर्पण मुःसी याक्‍तेताचु।

२३ मालेअ्माभने “पहिला लोलीङ्‍कबा वथक्‍छा परमप्रभु अर्पण मुःमापुअ्नो” इःतोअ् परमप्रभुमी व्यवस्थाबीअ् छाप्‍पलाअ्वा चुःअ्।

२४ तोअ्माङ् परमप्रभुमी व्यवस्थाबीअ् इःसीतोअ्नोअ् इअ्जोर कुक्‍‍खीअ्वा अथवा परेवामी ह‍़ीक्‍‍बोम् ओप्‍छाची तीःमा पुअ्युक्सा।

२५ यरूशलेमबीअ् शिमियोन न‍़ीङ् पुक्‍कबा धर्मती मोलम् परमेश्‍वरबीअ् तेअ् न‍़ीङ्वा तीःकबा इप्‍पाङ् मीना चुअ्आ। उसेअ् इस्राएल ढुक्‍‍क यीक्‍थाम् न‍़ीङ्वा पीक्‍कबा हुङ्धीतुबा, तोअ्माङ् पवित्र सनीअ्वा उबीअ् चुःयुक्‍सा।

२६ “परमप्रभुमी ख्रीष्‍ट माखाक्‍पाधारी आना सीःनानीबाने” इःतोअ् पवित्र सनीअ्वाए उमी न‍़ीङ्वाअ्यु लेःतोअ्मीतुबा।

२७ उ सनीअ्वाए अरामुःसुबाअन्सार परमेश्‍वर पुजेमुःथाम् ख‍़ीम्‍भित्रअ्यु ताअ्आ। तोअ्माङ् व्यवस्थाबीअ् छाप्‍पलाअ्वाअन्सार येशूमी मामा-पापाए छाचा येशू आकोबीअ् त‍़ीक्‍तेताचुलो,

२८ उसेअ् छाचा तक्‍पम‍ी पोप्‍पी थेदुमाङ् परमेश्‍वर अलाक्‍छुमा पीत्‍तोअ् कोरोअ् इःसु,

२९ “परमेश्‍वर, आम्मी तक्‍पम‍ी याङेब‍़अन्सार

हो आनेअ् तक्‍पम‍ी कमारा शान्तिनुङ् बिदा पीअ्माये।

३० मालेअ्माभने कङी म‍़ीगेअ् आम्मी मुलुवा खाङ्इतु,

३१ आकोचैँ छप्‍प‍ै मीनाचीमी अघि आनेअ् त्‍याद‍़ी मुःइतुना,

३२ उ नोअ् अरु तोःखाचीमी योक्‍सेअ् लाम् खाङ्मीकबा ज्योति,

मोलम् आम्मी मीना इस्राएलीचीमी महिमा ने।”

३३ उमी न‍़ीक्‍थुप्‍पी शिमियोनए इःसुबा खनावा येनाचुमाङ् उमी मामा नुङ् पापा अखेतुची।

३४ शिमियोनए अखाची अलाङ् पीत्‍तुचीमाङ् उमी मामा मरियम कोरोअ् लीत्‍तु, “खाक्‍से, कोओ छाचा इस्राएलबीही धेरुन् मीनाचीमी सुद‍्धम् मुःमा नुङ् पोःअ्लीमीअ्मा योक्‍सेअ् स्याक्‍पलाअ्वा ने, मोलम् परमेश्‍वरमी यावमी योक्‍सेअ् इक्‍कु च्‍याक्‍सीङ् पुअ्नोक्‍‍पाने, मोलम् धेरुन् मीनाचेअ् उमी विरोध मुःकुचीबाने।

३५ मोसेअ्नोअ् धेरुन् न‍़ीङ्वाबीही विचार लेःतोअ्नोहोने। तोअ्माङ् तरवाल्‍लीए हेःअ्मामाङ् तुगीतोअ्नोअ् आम्मी न‍़ीङ्वा तुअ्नोक्‍‍पाने।”

३६ आशेरमी कुलबीअ् फनुएलमी मीम्‍छा पछा हन्‍ना न‍़ीङ् पुक्‍कबा इप्‍पाङ् अगमवाणी यामुकबा मीम्‍छा चुअ्आ। आको उमेरबीअ् मासीङ् चुअ्आ। आको कन्या तालुकबीअ् सुरीखा मुःसामाङ् सात दोङ्तेअ् तक्‍पम‍ी थप्पानुङ् चुअ्आबा।

३७ आको चौरासी दोङ् याक्‍कबा लाङ्मेअ्मा चुअ्आ। आको सेत्‍ताअ् लेत्‍ताअ् उपवास मोलम् प्रार्थनानुङ् परमेश्‍वरमी प्रशंसा मुःतोअ् परमेश्‍वर पुजेमुःथाम् ख‍़ीम् मायैयुक्‍सु।

३८ आकोरोअ्लोअ्नोअ् आको ताअ्आमाङ् परमेश्‍वर अलाक्‍छुमा पीत्‍तु, मोलम् यरूशलेमबीही मुलुवा हुङ्धीङ्‍काह छुत्‍तीङ् छाचामी न‍़ीक्‍थुप्‍पी इःतुची।

नासरतबीअ् एनाबा

३९ तोअ्माङ् अखाचेअ् परमप्रभुमी व्यवस्थाअन्सार छप्‍प‍ै याव मुःसाक्‍सुचीमाङ् अखाची गालीलबीपा तक्‍पमीन् सहर नासरतबीअ् एखरामी।

४० तोअ्माङ् छाचा देःतोअ् खरा, त‍़थ‍़ीलो पुक्‍तोअ् खरा मोलम् उमी तयाबुङ् देःतोअ् खरा। तोअ्माङ् परमेश्‍वरमी नम्‍नम्‍वा उबीअ् चुअ्आ।

छाचा येशू परमेश्‍वर पुजेमुःथाम् ख‍़ीबीअ्

४१ उमी मामा-पापा निस्तार-चाडमी बेले दोङ‍्पीच्‍छे यरूशलेम खेअ्युक्‍साची।

४२ उ बारो दोङ् याक्‍कुलो चलनअन्सार उची आको चाडबीअ् खरामी।

४३ चाडमी लेन् छीदामाङ् अखाची एनामीलो छाचा येशू यरूशलेमबीअ् नोअ् चुयाका। कोओचैँ उमी मामा-पापाचेअ् मालेःचाचु।

४४ उ हुद‍्द‍़ाबीअ् नोअ् चुःअ् नेबा विचारए अखाची इअ् लेन्मी लाप्‍पी खराची। मोबाके ली अखाचेअ् उ तक्‍पम‍ी नातेदार नुङ् चीनामुःसुचीमीहीमी माझाबीअ् योगाचु,

४५ तोकोना उ मायोक्‍तोकाचुलो अखाची उ योक्‍तोअ् होनेअ् यरूशलेमबीअ् एखराची।

४६ सुङ्बोम् लेन् द्‍याक्‍पी अखाचेअ् उ परमेश्‍वर पुजेमुःथाम् ख‍़ीबीअ् इःकाहचीमी माझाबीअ् पेनामाङ् उचीमी खनावा येत्‍तोअ् नुङ् उची खनावाह छीप्‍तोअ् चुङेकबा तुप्‍पाचु।

४७ उसेअ् छप्‍प‍ै खनावा लेःसुहु नुङ् झ्‍वापह पीत्‍तुचीही खाक्‍सुचीमाङ् छुत्‍तीङ् येङ्‍काहची अखेतुची।

४८ उ खाक्‍साचुमाङ् उमी मामा-पापा अखेतुची, मोलम् ओम्‍माए उ लीत्‍तु, “वथक्‍पछो, आनेअ् कचीगा कोओ इमाङ‍् मुःक्‍चीम्‍पा? खाक्‍से, आप्‍पा नुङ् का थप्थप्बोब्बो पुक्‍तोअ् आना योग्धीचीम्‍पा।”

४९ उसेअ् अखाची लीत्‍तुची, “आनाचेअ् कङा मालेअ्मा योअ्ङाअँचीन्‍बा? का कङी पापामी ख‍़ीबीअ् चुःमापुअ्नोअ् नेमाङ् आनाचेअ् लेःचुनानीबा हे?”

५० उसेअ् इःसुबा खनावा उमी मामा नुङ् पापाए मावाब्‍हीचु।

५१ मोबाके उ अखाचीनुङ् नासरत खरा, मोलम् अखाचीमी अग्गे मानामुःतोअ् चुअ्आ। उमी मामाए खआ छप्‍प‍ै खनावा तक्‍पम् न‍़ीङ्वाबीअ् युक्‍सु।

५२ तोअ्माङ् परमेश्‍वर नुङ् मीनामी नम्‍नम्‍वाबीअ् येशूमी तयाबुङ् देःतोअ् खरा मोलम् सरीलबीअ् देःतोअ् खरा।

बप्‍तिस्मा पीक्‍कबा यूहन्‍नामी प्रचार

मत्ती ३:१-१२; मर्कूस १:२-८; यूहन्‍ना १:१९-२८

३

१ रोमी धेप्‍प‍़हाङ् तिबेरिअसए शासन मुःसुबा पन्ध्र दोङ् याक्‍कुलो पन्तियस पिलातस यहूदियाबीपा धेप्‍प‍़ हाकिम चुअ्आ। आकोबेले हेरोद गालीलबीपा पाहाङ् चुअ्आ, उमी नेछा फिलिप इतुरिया नुङ् त्राखोनितिस इलाकाहबीपा पाहाङ् चुअ्आ, मोलम् लुसानियास अबिलेने इलाकाबीपा पाहाङ् चुअ्आ।

२ हन्‍नास नुङ् कैयाफा छप्‍पैभन्दा धेप्‍प‍़ पुजारी पुगाचीलो परमेश्‍वरमी याङेब‍़ बलउती-बलउतीतेअ् चुःथाप्‍पी जकरियामी वथक्‍छा यूहन्‍नाबीअ् ताअ्आ।

३ “हीःवामाङ्‍ह यैतानुम्‍येमाङ् क्षमा तोअ्मामी योक्‍सेअ् परमेश्‍वरबीअ् एनानीयेमाङ् बप्‍तिस्मा लाःसानीये” इःतोअ् प्रचार मुःतोअ् यर्दनमी कोअ्योङ्मोअ्योङ् चुःकाह छप्‍प‍ै इलाकाबीअ् उ लेत्‍ता।

४ यशैया अगमवक्तामी याङेब‍़मी कीतापबीअ् कोओपारे छाप्‍पलाअ्वा चुःअ्,

“बलउती-बलउतीतेअ् चुःथाप्‍पी काःधीङ‍्कबा इप्‍पाङ्मी सम्‍ला,

‘परमप्रभुमी लाम् त्‍याद‍़ी मुःसानुम्‍ये,

उमी गल्‍लीह सोःजो बनामुःसानुम्ये।

५ छप्‍प‍ै खाल्टा-खुल्टी न्‍याःअ्मा पुअ्नोहोने,

तोअ्माङ् छप्‍प‍ै भ‍ेक्‍काह-त्‍याक्‍काह तोङ्धीमा पुअ्नोहोने,

खोक्‍चीङ्-वाक्‍चीङ् लाम् सोःजोबा बनामुःमा पुअ्नोहोने,

माताःलेकाह लाम् ताःलेअ्लो बनामुःमा पुअ्नोहोने,

६ तोअ्माङ् छुत्‍तीङ्ए परमेश्‍वरमी मुलुवा खाङ्‍कुचीबाने’।”

७ मोसेअ्नोअ् तक्‍पनुङ् बप्‍तिस्मा लाःसी ताकाह ओइरुची उसेअ् लीत्‍तुची, “ए पुमी छाचा चो, ताखेअ्लीताबा परमेश्‍वरमी धेप्‍प‍़ छुरीअ्लम् खुःल्हेअ्मा आसेअ् आनीन् दाम्‍देदानीही?

८ मोसेअ्नोअ् तक्‍पम‍ी हीःवामाङ् यैतानुम्‍माङ् परमेश्‍वरबीअ् एनानीहीनोअ् भने होनेअ् हीःवामाङ् अमुःसानीये। अब्राहाम नोअ् इकीम् पापा चुःअ् नेमाङ् आनी-आनीपी अइःसानुम्‍ये। मालेअ्माभने कङेअ् आनीन् लीक्‍कानीन्, परमेश्‍वरए खआ लोकोअ्वालम् अब्राहाममी योक्‍सेअ् सन्तान लाःलीहीकुची।

९ हो नोअ् स‍़ीङ्‍हमी सप्पी बेत्थी सीख‍ेअ्इता, मोसेअ्नोअ् नुःरो चसी मास्सेःकाह स‍़ीङ‍्‍दोअ् देअ्‍लाङ्नोहोने, तोअ्माङ् म‍़ीबीअ् वेत्‍तीहीने।”

१० तोअ्माङ् मीनाचीमी ओइरुचेअ् उ छीमुची, “आकोरोअ् भने एकाए इमाङ‍् मुःमाबा?”

११ उसेअ् अखाची झ्‍वाप पीत्‍तुची, “ह‍़ीक्‍‍बोम् लोअ्लीङ् चुःकबासेअ् माच्‍चुःकबा इक्‍कु पीअ्मापुअ्नो, तोअ्माङ् चाःमाकोअ् चुःकबासेअ् ने आकोरोअ्नोअ् पीअ्मापुअ्नो।”

१२ कर लाःकाहची ने बप्‍तिस्मा लाःसी ताअ्आमी, तोअ्माङ् उ छीमुची, “गुरु, एकाए इमाङ‍् मुःमाबा?”

१३ उसेअ् अखाची लीत्‍तुची, “आनीन् एअ्वा लीप्‍पलाअ्वा चुःअ्लो, आकोभन्दा ल्‍हेअ्लो अलाःमाबा।”

१४ तीलीङ‍्गाचेअ् ने उ छीमुची, “एकाए चैँ इमाङ‍् मुःमाबा?”

तोअ्माङ् उसेअ् अखाची लीत्‍तुची, “धम्‍केमुःमामाङ् अथवा होरोङ् फत्‍तुर तेःअ्मामाङ् असालम् ने याङ् अलाःमाबा, तोअ्माङ् तक्‍पम‍ी तलपाबीअ् सन्तोक्‍ए चुःमाबा।”

१५ मीनाचेअ् हुङ्‍धीतुचीबा, मोलम् “कोओ नोअ् ख्रीष्‍ट लु” इःतोअ् छप्‍पैए तक्‍पम‍ी न‍़ीङ्वाअ्यु यूहन्‍नामी न‍़ीक्‍थुप्‍पी मीअ्धीतुचीबा,

१६ यूहन्‍नाए अखाची छप्‍प‍ै कोरोअ् लीत्‍तोअ् झ्‍वाप पीत्‍तुची, “कङेअ् आनीन् कुङ्वाए बप्‍तिस्मा पीक्‍कानीन्, काभन्दा धेरुन् शक्ति चुःकबा माःरी ताअ्। कङा गो उमी सीअ्मालीमी तुना हेम्‍मा ने खेच्‍चाङानी। उसेअ् आनीन् पवित्र सनीअ्वा नुङ् म‍़ीए बप्‍तिस्मा पीक्‍कानीहीन्‍ने।

१७ थाःब्मीअ्मामी योक्‍सेअ् उमी नाङ्‍लो उमीनोअ् हुक्‍‍पी चुःअ्, आकोबाङ् उसेअ् तक्‍पम‍ी खला पूरानोअ् स्याङ्बोकुबाने मोलम् छोङ् तक्‍पम‍ी चाम्‍युक्‍थाप्‍पी खोम्‍भुङ्‍कुहुने, तोकोना भुसदोहाङ् उसेअ् हानीम् ने मास्सीःकबा म‍़ीबीअ् द‍़ीक्‍थ‍़ङ‍्कुहुने।”

१८ कोओपारे अरु धेरुन् सुलाम्प‍़ीअ्नुङ्सुःरी उसेअ् मीनाची नुःयायेन् प्रचार मुःसुची।

१९ तोकोना पाहाङ् हेरोदए तक्‍पमीन् वथक्‍पा नेछामी थप्‍मा हेरोदियास युक्‍सुबासेअ् नुङ् आकोसेअ् मुःसुहु छप्‍प‍ै दुष्‍ट यावमी योक्‍सेअ् यूहन्‍नाए आको पेःतुबा।

२० कोओपारे यूहन्‍ना झ्यालखानाबीअ् छ्यागुमाङ् हेरोदए तक्‍पम‍ी दुष्‍ट यावहबीअ् अर्कु दुष्‍ट याव येत्‍तीसु।

येशूमी बप्‍तिस्मा

मत्ती ३:१३-१७; मर्कूस १:९-११

२१ छुत्‍तीङ् मीनाची बप्‍तिस्मा लाःसामीमाङ् येशूए ने बप्‍तिस्मा लाःसु मोलम् प्रार्थना मुःधीता बेले स्वर्ग ओग्‍बोका,

२२ मोलम् पवित्र सनीअ्वा सरीलबीअ् कुक्‍‍खीअ्वादोअ्नोअ् लेत्‍तोअ् उम्चप्पी ताअ्आ। तोअ्माङ् स्वर्गबाङ् इक्‍कु कोरोक्‍पा सम्‍ला ताअ्आ, “आना कङेअ् नेच्‍चाअ्नाबा कङी वथक्‍छा नने, आनालम् कङी न‍़ीङ्वा धेरुअ्नोअ् खुशी पुअ्इता।”

येशूमी बुमीलो

मत्ती १:१-१७

२३ येशूए तक्‍पम‍ी सेवामी याव मुःलीतुलो उ हत्‍थ‍़अ् तीस दोङ् याक्‍कुबा, मीनाचेअ् उ योसेफमी ओप्‍छा नेमाङ् मीअ्युक्‍सुचीबा।

योसेफ एलीमी वथक्‍छा चुअ्आ,

२४ एली मत्तातमी वथक्‍छा, मत्तात लेवीमी वथक्‍छा, लेवी मल्कीमी वथक्‍छा, मल्की यान्‍नामी वथक्‍छा, यान्‍ना योसेफमी वथक्‍छा,

२५ योसेफ मत्ताथियासमी वथक्‍छा, मत्ताथियास आमोसमी वथक्‍छा, आमोस नहूममी वथक्‍छा, नहूम इसलीमी वथक्‍छा, इसली नग्गैमी वथक्‍छा,

२६ नग्गै माथमी वथक्‍छा, माथ मत्ताथियासमी वथक्‍छा, मत्ताथियास सेमैनमी वथक्‍छा, सेमैन योसेखमी वथक्‍छा, योसेख योदामी वथक्‍छा,

२७ योदा योआननमी वथक्‍छा, योआनन रेसामी वथक्‍छा, रेसा यरूबाबेलमी वथक्‍छा, यरूबाबेल शालतिएलमी वथक्‍छा, शालतिएल नेरीमी वथक्‍छा,

२८ नेरी मल्कीमी वथक्‍छा, मल्की अद्दीमी वथक्‍छा, अद्दी कोसाममी वथक्‍छा, कोसाम एलमादममी वथक्‍छा, एलमादम एर्‌मी वथक्‍छा,

२९ एर् यहोशूमी वथक्‍छा, यहोशू एलीएजरमी वथक्‍छा, एलीएजर योरीममी वथक्‍छा, योरीम मत्तातमी वथक्‍छा, मत्तात लेवीमी वथक्‍छा,

३० लेवी शिमियोनमी वथक्‍छा, शिमियोन यहूदामी वथक्‍छा, यहूदा योसेफमी वथक्‍छा, योसेफ योनानमी वथक्‍छा, योनान एल्याकीममी वथक्‍छा,

३१ एल्याकीम मलेआमी वथक्‍छा, मलेआ मिन्‍नामी वथक्‍छा, मिन्‍ना मत्ताथामी वथक्‍छा, मत्ताथा नातानमी वथक्‍छा, नातान दाऊदमी वथक्‍छा,

३२ दाऊद यिशैमी वथक्‍छा, यिशै ओबेदमी वथक्‍छा, ओबेद बोअजमी वथक्‍छा, बोअज सल्मोनमी वथक्‍छा, सल्मोन नहशोनमी वथक्‍छा,

३३ नहशोन अम्मीनादाबमी वथक्‍छा, अम्मीनादाब आराममी वथक्‍छा, आराम हेस्रोनमी वथक्‍छा, हेस्रोन फारेसमी वथक्‍छा, फारेस यहूदामी वथक्‍छा,

३४ यहूदा याकूबमी वथक्‍छा, याकूब इसहाकमी वथक्‍छा, इसहाक अब्राहाममी वथक्‍छा, अब्राहाम तेरहमी वथक्‍छा, तेरह नाहोरमी वथक्‍छा,

३५ नाहोर सरूगमी वथक्‍छा, सरूग रऊमी वथक्‍छा, रऊ पेलेगमी वथक्‍छा, पेलेग एबेरमी वथक्‍छा, एबेर शेलहमी वथक्‍छा,

३६ शेलह केनानमी वथक्‍छा, केनान अर्पक्षदमी वथक्‍छा, अर्पक्षद शेममी वथक्‍छा, शेम नोआमी वथक्‍छा, नोआ लेमेखमी वथक्‍छा,

३७ लेमेख मतूशेलहमी वथक्‍छा, मतूशेलह हनोकमी वथक्‍छा, हनोक येरेदमी वथक्‍छा, येरेद महलालेलमी वथक्‍छा, महलालेल केनानमी वथक्‍छा,

३८ केनान एनोशमी वथक्‍छा, एनोश शेतमी वथक्‍छा, शेत आदममी वथक्‍छा मोलम् आदम परमेश्‍वरमी वथक्‍छा चुअ्आ।

येशूमी जाँच

मत्ती ४:१-११; मर्कूस १:१२-१३

४

१ येशू पवित्र सनीअ्वाए चेप्‍पुमाङ् यर्दन युवालम् एल्‍लीता। तोअ्माङ् उ सनीअ्वाए बलउती-बलउतीतेअ् चुःथाप्‍पी त‍़ीखेतु,

२ मोलम् चालीस लेन्धारी शैतानए जाँचे मुःसु। अखा लेन्बीअ् उ इमाङ्ने माच्‍चाःये चुअ्आ। मोबाके उ सागेअ्सीसु।

३ तोअ्माङ् शैतानए उ लीत्‍तु, “आना परमेश्‍वरमी वथक्‍छान ने भने, कोओ लोकोअ्वा सोफ्याङ् पुखरे इःतोअ् लीत्‍ते।”

४ तोअ्माङ् येशूए आको झ्‍वाप पीत्‍तु, “परमेश्‍वरमी याङेब‍़बीअ् छाप्‍पलाअ्वा चुःअ्, ‘मीना सोफ्याङ‍्ए तेअ् जिउँदो पुगीनी’।”

५ तोअ्माङ् शैतानए उ मुत्‍तु त‍़ीखेतुमाङ् इच्छोक्‍पीअ्नोअ् खाम्‍पुम्‍माबीही छप्‍प‍ै राज्य खाङ्मीतु,

६ तोअ्माङ् आकोसेअ् उ लीत्‍तु, “कङेअ् आना खआ छप्‍प‍ै अधिकार नुङ् आकोमी महिमा पीअ्नोअ्नाबाने। मालेअ्माभने खआ छप्‍प‍ै कोअ् कङी पुअ्इता, मोलम् असा पीअ्मा मीक्‍कुङ्लो, उनोअ् कङेअ् पीक्‍कुङ्।

७ आनेअ् कङा सेःमीअ्ङाना भने, खआ छप्‍प‍ै आम्‍मी पुअ्नोहोने।”

८ तोअ्माङ् येशूए आको झ्‍वाप पीत्‍तु, “परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्, ‘आनेअ् परमप्रभु तक्‍पम‍ी परमेश्‍वर सेःमीअ्‍म‍ाबा, मोलम् उमी तेअ् सेवा मुःम्‍बा’।”

९ तोअ्माङ् आकोसेअ् येशू यरूशलेमबीअ् त‍़ीखेतुमाङ् परमेश्‍वर पुजेमुःथाम् ख‍़ीम्‍मी छोक्‍पी येअ्‍मीतु, मोलम् उ लीत्‍तु, “आना परमे‍श्‍वरमी वथक्‍छान ने भने, कुबाङ् मुअ्मु पीय्युसे,

१० परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्,

“‘आना जोगामुःमामी योक्‍सेअ् उसेअ् तक्‍पम‍ी स्वर्गदूतची खत‍़ेमुकुचीहीने,

११ मोलम् अखाचेअ् आना तक्‍पम् हुअ्-हुक्‍‍पीअ्नोअ् ताब्‍भुङ्नोअ्मीपाने,

नभ गो आम् लाङ् लोकोअ्‍वाबीअ् तोःअ्नोहोने’।”

१२ तोअ्माङ् येशूए आको लीत्‍तु, “कोरोअ् इःबलाअ्वा चुःअ्, ‘आनेअ् परमप्रभु तक्‍पम‍ी परमेश्‍वर जाँचे अमुःसे’।”

१३ तोअ्माङ् शैतानए येशू छप्‍प‍ै जाँचे मुःसाक्‍सुमाङ् अर्कु समइ मातोक्‍पाधारी उ यैदुमाङ् खैता।

येशूए तक्‍पम‍ी याव मुःलीतुबा

मत्ती ४:१२-१७; मर्कूस १:१४-१५

१४ येशू सनीअ्वामी शक्तिए गालील लीप्‍पलाअ्वा थम्बीअ् एखरा। तोअ्माङ् उमी खनावा कोअ्योङ्मोअ्योङ् छप्‍प‍ै थम्बीअ् यीङ्बोका।

१५ तोअ्माङ् उसेअ् अखाचीमी यायुङ्माख‍़ीम्‍हबीअ् इःतुची, मोलम् छुत्‍तीङ्चेअ् उमी प्रशंसा मुःसुची।

नासरतबीअ् येशू मानामामुःसुचीबा

मत्ती १३:५३-५८; मर्कूस ६:१-६

१६ येशू नासरत लीप्‍पलाअ्वा थम्बीअ् ताअ्आ, उ द‍ेःसाबा पोःसाबा थम् ने नासरत नोअ् चुअ्आ। तोअ्माङ् येशू नाःचामामी लेन्बीअ् पैल्हेलम् मुःदापीतोअ्नोअ् यायुङ्माख‍़ीबीअ् बेना, मोलम् परमेश्‍वरमी याङेब‍़ पोद‍़ामुःसी येब्‍लीता।

१७ तोअ्माङ् यशैया अगमवक्तामी कीताप आसेअ्लो उ पीत्‍तुची। उसेअ् आको कीताप फेःबोकु, मोलम् कोरोक्‍पा छाप्‍पलाअ्वा थम् लाःलीतु,

१८ “परमप्रभुमी सनीअ्वा काबीअ् चुःअ्,

मालेअ्माभने गरीपची नुःयायेन् येम्‍मीअ्मामी योक्‍सेअ् उसेअ् कङा अभिषेक मुःइङा।

छ्याक्‍काहची हेम्बोकानीही नेमाङ् इःमामी,

म‍़ीक्‍सीपाची द‍ेःअ्लीमीअ्मामी,

हीनामीनाबीअ् सीक्‍काहची फअ्बोक्‍सी,

१९ तोअ्माङ् परमप्रभुमी नम्‍नम्‍वामी दोङ् प्रचार मुःमामी योक्‍सेअ्

उसेअ् कङा पाङ्‍हाङ्‍ङाबा ने।”

२० तोअ्माङ् उसेअ् कीताप ब्याक्‍थाक्‍सु, मोलम् आकोबीअ् याव मुःकबा इप्‍पाङ् पीत्‍तुमाङ् पेना। आकोबीअ् यायुङ्माख‍़ीबीअ् चुःकाह छप्‍पैसेअ् उ खाक्‍सुची।

२१ तोअ्माङ् उसेअ् अखाची कोरोअ् लीअ्लीतुची, “परमेश्‍वरमी याङेब‍़बीअ् छाप्‍पलाअ्वा कोओ खनावा आयु आनीसेअ् येनानुम्-येनानुम्‍लोअ्नोअ् पूरा पुअ्इता।”

२२ तोअ्माङ् छुत्‍तीङ्ए उमी प्रशंसा मुःसुची, मोलम् उमी याबाङ् अप्पोकाह नम्‍नम्‍वाए चेप्‍खेपलाअ्वा खनावाबीअ् अखेतुची। मोबाके उचेअ् कोरोअ् इःसुची, “इमाङ‍् कोओ योसेफमी वथक्‍छा हेअ्नीबा हे?”

२३ तोअ्माङ् उसेअ् अखाची कोरोअ् लीत्‍तुची, “पक्‍‍का ने आनीसेअ् कङा कोओ सन्था लीअ्ङाअँनीपाने, ‘ए वैद्य, आम्‍तक्‍पेअ्नोअ् नुःलीमीते। कफर्नहुमबीअ् आनेअ् मुःसुनाहँ छप्‍प‍ै खनावा एकाए येनुकाह। अखा छप्‍प‍ै कुबीअ् तक्‍पम‍ी सहरबीअ् ने मुःसे’।”

२४ तोअ्माङ् उसेअ् लीत्‍तुची, “नीच्‍चानोअ् कङेअ् आनीन् लीक्‍कानीन्, अगमवक्ता तक्‍पम‍ी देःन‍बीअ् लाप्‍तुमा पुअ्नी।

२५ तोकोना खास्‍बीअ् कङेअ् आनीन् लीक्‍कानी, एलियामी समइबीअ् इस्राएलबीअ् धेरुअ् नोअ् लाङ्मेअ्माची चुअ्आमी, आकोरोअ्लोअ् सुङ्बोम् दोङ् छ ला वरी मात्‍तामाङ् छप्‍प‍ै थम्बीअ् सखीरी सीत्‍ताबा।

२६ तोकोना सिदोन देःनबीपा सारपत लीप्‍पलाअ्वा थम्बीअ् चुःकबा लाङ्मेअ्माबीअ् तेअ् परमेश्‍वरए एलिया पाङ्‍हाक्‍सु, अरु असाचीबीअ् ने मापाङ्‍हाक्‍सु।

२७ एलिशा अगमवक्तामी समइबीअ् इस्राएलबीअ् छुक्‍तोमाङ् मीक्‍काहची धेरुन् मीनाची चुअ्आमी। तोकोना सिरियाबीपा नामान न‍़ीङ् लीप्‍पलाअ्वा मीनातेअ् परमेश्‍वरए नुःलीमीतु, अरु असा ने मानुःलीमीतुची।”

२८ कोओ खनावा येनुचीमाङ् यायुङ्माख‍़ीबीअ् चुःकाह छप्‍प‍ै मीनाची धेरुन् हाङुची।

२९ तोअ्माङ् अखाची पोःगामी, मोलम् उ सहरबाङ् बैरा लाःलीतुची, मोलम् उ चोअ्मामाङ् मुअ्मु हेअ्धीमामी योक्‍सेअ् अखाचीमी सहर चुःकबा बोब्बोपामी छोक्‍पी उ त‍़ीखेतुची।

३० तोकोना अखाचीमी माझाबाङ् अप्पोकामाङ् उ खैता।

येशूए इप्‍पाङ् सख्खर् मापुक्‍कबा सनीअ्वा लगालीकबा मीना नुःलीमीतुबा

मर्कूस १:२१-२८

३१ तोअ्माङ् उ गालीलमी इक्‍‌कु सहर कफर्नहुमबीअ् खरा। तोअ्माङ् उसेअ् नाःचामामी लेन्बीअ् अखाची इःअ्धीतुची।

३२ तोअ्माङ् उसेअ् इःतुचीही खनावाबीअ् अखाची अखेतुची, मालेअ्माभने उ अधिकार चुःकबा मीनादोअ् यामुसाबा।

३३ तोअ्माङ् यायुङ्माख‍़ीबीअ् भूत सनीअ्वाए दील्‍लापुबा इप्‍पाङ् मीना चुअ्आ, आकोसेअ् छेल्‍लो सम्‍लाबीअ् कोरोअ् इःतोअ् काःसा,

३४ “आना नासरतबीपा येशू, आनेअ् एका इमाङ‍् मुःमा योअ्नोक्‍‍चीम्‍पा? एका सुद‍्धम् मुःसी ताअ्आन्बा हे? आना परमेश्‍वरमी पवित्र मीना नेमाङ् कङेअ् आना चीनामुःअ्ना।”

३५ तोकोना येशूए आको कोरोअ् लीत्‍तोअ् पेःतु, “आना माङ् माकाःये चुअ्ए, मोलम् आकोबाङ् अप्पोकेमाङ् खैते।” तोअ्माङ् आको मीना छप्‍पैमी माझाबीअ् चेबुमाङ् आको इमाङ्ने मामुःये आको भूत आको मीनाबाङ् अप्पोकामाङ् खैता।

३६ “कोओ इमाक्‍‍तोक्‍पा खाले याङेब‍़ लो? मालेअ्माभने अधिकार मोलम् शक्तिनुङ् उसेअ् सख्खर् मापुक्‍कबा सनीअ्वाची अग्गे मुःकुची, मोलम् अखाची अप्पोनोअ्मीमाङ् खैनोअ्मी” इःतोअ् तक्‍प तक्‍पबीअ् खनावा इःतोअ् मीनाची अखेतुची।

३७ तोअ्माङ् उमी खनावा कोअ्योङ्मोअ्योङ् चुःकाह छप्‍प‍ै इलाकाबीअ् य‍़ीङ्बोका।

धेरुअ्नोअ् मीनाची नुःलीतामीही

मत्ती ८:१४-१७; मर्कूस १:२९-३४

३८ उ यायुङ्माख‍़ीबाङ् अप्पोकामाङ् सिमोनमी ख‍़ीबीअ् बेना। आको बेले सिमोनमी छदीमा अदील्‍लाप्हीमाबा दीच्‍माङ्वाए थलालीदाराबा, तोअ्माङ् आकोबीअ् चुःकाह मीनाचेअ् आको नुःलीमीपीअ्माये नेमाङ् बिन्ती मुःसुची।

३९ तोअ्माङ् येशू सिमोनमी छदीमामी क्‍याक्‍पी येबामाङ् दी‍च्‍माङ्वा पेःअ्मादोहो उ दीच्‍माङ्वाए यैदु। तोअ्माङ् उ वाअ्ल्याक्‍तोअ् पोःगामाङ् उचीमी सेवा मुःलीतु।

४० नाम्‍दामा योगालोअ् खल-खाले तुअ्माङ्वा लगालीकाह छुत्‍तीङ् मीनाची अखाचेअ् येशूबीअ् तेःतुचीमी। तोअ्माङ् येशूए अखाचीबीअ् तक्‍पम् हुअ् युक्‍सुमाङ् अखाची नुःलीमीतुची।

४१ आकोबीअ् चुःकाह धेरुअ् मीनाचीलम् भूतची या काःतोअ् नुङ् कोरोअ् इःतोअ् अप्पोकामी, “आना परमेश्‍वरमी वथक्‍छा नने।” तोकोना येशूए अखाची पेःतुचीमाङ् इमाङ्ने यामुमा मापीत्‍तुची, मालेअ्माभने अखाचेअ् उ नोअ् ख्रीष्‍ट नेमाङ् चीनामुःइतुचीबा।

येशूए प्रचार मुःसुबा

मर्कूस १:३५-३९

४२ भ्यानी उज्यालो पुगामाङ् येशू अप्पोकामाङ् सुन्‍नी थम्बीअ् खरा। मीनाचीमी ओइरुए येशू योक्‍तोअ् उ चुःथाप्‍पी लेत्‍ता, मोलम् कोरोअ् इःतोअ् छ्याअ्मा योगुची, “एका यैदातोअ् अखरे।”

४३ तोकोना उसेअ् अखाची लीत्‍तुची, “कङेअ् परमेश्‍वरमी राज्यमी नुःयायेन् अर्कु सहरहबीअ् ने येम्‍मीअ्मापुअ्नोअ्मी, मालेअ्माभने कोओ याव मुःमामी योक्‍सेअ् नोअ् परमेश्‍वरए कङा पाङ्‍हाङ्‍ङाबा ने।”

४४ तोअ्माङ् येशूए यहूदियाबीपा यायुङ्माख‍़ीम्‍हबीअ् प्रचार मुःतोअ् लाम्धुसा।

येशूमी पहिले सीच्‍चेची

मत्ती ४:१८-२२; मर्कूस १:१६-२०

५

१ उ गनेसरेत लीप्‍पलाअ्वा तम्‍ङाअ्वामी क्‍याक्‍पी येब्‍धीताबा बेला परमेश्‍वरमी याङेब‍़ येम्‍मामी मीनाची उमी कोअ्योङ्मोअ्योङ् चोक्‍काले-हीक्‍‍काले तोःधीतामीही।

२ तोअ्माङ् उसेअ् तम्‍ङाअ्वामी वाथाप्‍खाबीअ् ह‍़ीक्‍‍बोम् नाव खाक्‍सु, तोकोना ङा सेक्‍काहची चैँ नाव बैरा खरामीमाङ् तक्‍पम‍ी जालह माःरी छोःगुचीही।

३ अखा ह‍़ीक्‍‍बोम्मध्येबीही इक्‍कु नावचैँ सिमोनमी चुअ्आ। उ आकोबीअ् नोअ् थाङामाङ् नाव वाथप्‍खालम् मीः मोअ्योङ् याखेतानुम्‍ये इःतोअ् अखाची लीत्‍तुची, मोलम् नावबीअ् पेनामाङ् उसेअ् मीनाची इःअ्लीतुची।

४ उ यामुसाक्‍सामाङ् सिमोन लीत्‍तु, “लुप्‍थाप्‍पी याखेतेमाङ् ङा सेअ्मामी योक्‍सेअ् तक्‍पम‍ी जाल ङेबे।”

५ तोअ्माङ् सिमोनए झ्‍वाप पीत्‍तु, “गुरु, एकाए सेस्सेन् सीःलोमालोमाङ् ने इमाङ्ने मातोअ्हीसुका, तोकोना आनेअ् इःसुन्बासेअ् कङेअ् जाल ङेब्‍कुक्‍‍पाने।”

६ कोरोअ् मुःसाक्‍सुचीमाङ्, तक्‍पम‍ी जाल नाःअ्ल्‍हेअ्लो अखाचेअ् धेरुन् ङाची लबुचीमी।

७ अखाचेअ् म‍़ीअ्खाब् मुःसुचीमाङ् अर्कु नावबीअ् चुःकाह तक्‍पम‍ी लकप्‍ची गुहार ङागुचीमी। तोअ्माङ् अखाची ताअ्आमीमाङ् ह‍़ीक्‍‍बुअ्नोअ् नाव लुम्‍धेअ्मा योअ्लो ङाचेअ् चेप्खेतु।

८ तोकोना सिमोन पत्रुसए कोओ खाक्‍सुमाङ् कोरोअ् इःतोअ् येशूमी लाक्‍पी पोब्‍युसा, “प्रभु, काबाङ् खैते, मालेअ्माभने का इप्‍पाङ् हीःवाछाङा ने।”

९ कोरोअ् ल्‍हेअ्लो ङा लबुचीमीही खाक्‍सुचीमाङ् सिमोन नुङ् उनुङ् चुःकाह छुत्‍तीङ् मीनाची अखेतुची।

१० तोअ्माङ् सिमोनमी लकप्‍ची जब्दियामी वथक्‍छा याकूब नुङ् यूहन्‍ना ने अखेतुची। तोअ्माङ् येशूए सिमोन लीत्‍तु, “अकीस्सीए, आयुबालम् मुइगे आनेअ् मीनाची लब्‍कुचीनाहने।”

११ तोअ्माङ् अखाचेअ् तक्‍पम‍ी नावह बैरा लाःलीतुची, मोलम् छप्‍प‍ै कोअ् वीद्‍दुचीमाङ् उ त‍़ीङुची।

इप्‍पाङ् छुक्‍तोमाङ् मीक्‍कबा मीना नुःलीताबा

मत्ती ८:१-४; मर्कूस १:४०-४५

१२ उ इक्‍कु सहरबीअ् चुअ्आलो इप्‍पाङ् छुक्‍तोमाङ् मीक्‍कबा मीना ताअ्आ। तोअ्माङ् उसेअ् येशू खाक्‍सु, मोबाके पोब्‍युसामाङ् कोरोअ् इःतोअ् बिन्ती मुःसु, “प्रभु आनेअ् मीत्‍तुनाभने, कङा नुःलीमीअ्हीङाअँना।”

१३ उसेअ् तक्‍पम् हुअ् छोङ्‍लीतुमाङ् आको दील्‍लापु, मोलम् लीत्‍तु, “आना नुःलीइते नेमाङ् कङेअ् मीक्‍कुङ्।” मोबाके वाअ्ल्याक्‍तोअ् आकोमी छुक्‍तोमाङ्ए उ लेब्‍बेतु।

१४ तोअ्माङ् उसेअ् आको कोरोक्‍पा अग्गे पीत्‍तु, “कोओ खनावा असा ने माइःअ्ये खरेमाङ् तक्‍प पुजारीबीअ् खाङ्मुसे, मोलम् मोशाए इःसीतोअ्नोअ् आना नुःलीखरान्‍बा खनावा छुत्‍तीङ् खाङ्मीअ्मामी योक्‍सेअ् भेटी तीःसे।”

१५ तोकोना उमी खनावा होनेअ् हाबी-हाबीअ् य‍़ीङ्बोकामाङ् खरा, तोअ्माङ् मीनाचीमी धेप्‍प‍़ ओइरुची उमी खनावा येस्‍सी नुङ् तक्‍प-तक्‍पम‍ी तुअ्मावाहबाङ् नुःलीसी ताअ्आमी।

१६ तोकोना येशूचैँ मीना माच्‍चुःथाम्हबीअ् खेअ्युक्‍सामाङ् प्रार्थना मुःयुक्‍सा।

येशूए सरील मासोङ्‍कबा मीना नुःलीमीतुबा

मत्ती ९:१-८; मर्कूस २:१-१२

१७ इअ् लेन् उसेअ् मीनाची माःरी इःअ्ङेकुचीलो, फरिसीची नुङ् व्यवस्था इःकाहची आकोबीअ् पेन्‍धीतामीही। अखाची चैँ गालील नुङ् यहूदियाबीही छप्‍प‍ै तेम्‌लम् मोलम् यरूशलेमबाङ् ताअ्आमीही। उनुङ् परमप्रभुमी नुःलीमीथाम् शक्ति चुअ्आ।

१८ मीनाचेअ् इप्‍पाङ् सरील मासोङ्‍कबा मीना उमी खाटनुङ्नोअ् तेःतुची, मोलम् आको ख‍़ीम्‍भित्रअ्यु याखेअ्म्‍माङ् येशूमी अघि युङ्मा योगुची।

१९ अखाचेअ् आको मीना मीनाचीमी ओइरु पुगाबासेअ् भित्रअ्यु मायाखेअ्हीसुची। मोसेअ्नोअ् अखाची ख‍़ीम्‍मी चप्पीतु थाङामीमाङ् लोकोअ्वामी छाना ओअ्बोक्‍‍तोअ् उ इप्‍थाम्नुङ्नोअ् आको मीना येशूमी अघि मुअ्मु लाःधीतुची।

२० तोअ्माङ् येशूए अखाचीमी विश्‍वास खाक्‍सुमाङ् आको मीना कोरोअ् लीत्‍तु, “मीनो, आम्मी हीःवामाङ्‍ह क्षमा पुअ्इता।”

२१ मोबाके शास्त्रीची नुङ् फरिसीचेअ् कोरोअ् मीअ्लीतुची, “परमेश्‍वरमी लालुवा मुःकबा कोओ असा लो? परमेश्‍वरबाहेक अरु आसेअ् हीःवामाङ् क्षमा मुःहीकुमाङ्?”

२२ येशूए अखाचीमी न‍़ीङ्वाबीपा खनावा लेःतोकुमाङ् अखाची छीमुची, “आनीसेअ् मालेअ्मा तक्‍पम‍ी न‍़ीङ्वाबीअ् कोरोअ् मीक्‍कानुप्पा?

२३ ‘आम्मी हीःवामाङ्‍ह क्षमा पुगा’ लीअ्मा ताःलेअ्नोक्‍‍पा लु ‘पोःगेमाङ् लाम्धुसे’ लीअ्मा, हाबीपा चैँ ताःलेअ्नोक्‍‍पा?

२४ मीनामी वथक्‍छा खाम्‍पुम्‍माबीअ् हीःवामाङ्‍ह क्षमा मुःमामी अधिकार चुःअ् नेमाङ् आनीसेअ् लेःसानुम्‍ये।” तोअ्माङ् येशूए सरील मासोङ्‍कबा मीना लीत्‍तु, “कङेअ् आना लीअ्नोअ्ना, पोःगे, आम्मी इप्‍थाम् खीम्‍मानुङ् ख‍़ीम् खरे।”

२५ तोअ्माङ् इम्‍धीत्बा आको मीना वाअ्ल्याक्‍तोअ् अखाचीमी अघि पोःअ्लीता, मोलम् उनुङ् चुःकबा कोअ् खीम्‍मानुङ् परमेश्‍वरमी महिमा मुःतोअ् तक्‍पम‍ी ख‍़ीम् खरा।

२६ छुत्‍तीङ् अखेतोअ् कीमाङ्वानुङ्नोअ् कोरोअ् इःतोअ् परमेश्‍वरमी महिमा मुःसुची, “आयु एकाए इल्‍लासीमी खनावा खाक्‍सुका।”

येशूए लेवी छेःतुबा

मत्ती ९:९-१३; मर्कूस २:१३-१७

२७ तोअ्माङ् कोओ खनावा पुक्‍सीरामाङ् येशू बैरा अप्पोका, तोअ्माङ् लेवी लीप्‍पलाअ्वा इप्‍पाङ् मीना कर लाःथाम् ययोक्‍खाबीअ् पेन्‍धीताबा खाक्‍सु, मोलम् आको लीत्‍तु, “कङा त‍़ीङ्माये।”

२८ तोअ्माङ् आको मीनाए तक्‍पम‍ी छप्‍प‍ै कोअ् यैदु, मोलम् पोःअ्लीतामाङ् येशू त‍़ीङु।

२९ मोबाके लेवीए तक्‍पम‍ी ख‍़ीबीअ् उमी योक्‍सेअ् धेप्‍प‍़ भोजमी व्यवस्था मुःसु। आको भोजबीअ् धेरुन् जना कर लाःकाहची मोलम् अरु मीनाची ने पेनामीही।

३० फरिसीची नुङ् अखाचीमी शास्त्रीचेअ् येशूमी सीच्‍चेचीमी विरोधबीअ् कोरोअ् इःतोअ् ङेनामी, “मालेअ्मा आनीन् कर लाःकाहची नुङ् हीःवाछाचीनुङ् चाःसी नुङ् दुक्‍सी पेङ्‍कानीही?”

३१ तोकोना येशूए अखाची लीत्‍तुची, “मातुक्‍काहची बैधमी खाँचो सीअ्मीनी, तोकोना तुक्‍काहची खाँचो सीअ्नोअ्मी।

३२ का गो धर्मतीची हेअ्‍नी, तोकोना हीःवामाङ् यैलोङ् परमेश्‍वरबीअ् माएम्‍मीहोउ इःतोअ् हीःवाछाची छेःसीअ् ताउक्‍पा ने।”

उपवास चुःमामी न‍़ीक्‍थुप्‍पी

मत्ती ९:१४-१७; मर्कूस २:१८-२२

३३ तोअ्माङ् अखाचेअ् येशू कोरोअ् लीत्‍तुची, “यूहन्‍नामी सीच्‍चेची घरि-घरि उपवास चुःअ्मी, मोलम् प्रार्थना मुःअ्मी। फरिसीमी सीच्‍चेची ने मोरोअ्नोअ् लेअ्नोअ्मी, तोकोना आम्मी सीच्‍चेची चैँ चाअ्मी मोलम् दुङ्नोअ्मी।”

३४ येशूए अखाची लीत्‍तुची, “दाङ्पा खीर्तीअ्वा खेक्‍काहचीनुङ् चुःलोधारी, आनीसेअ् खीर्तीअ्वा खेक्‍काहची उपवास पेम्‍मीहीकानुप्‍ची हे?

३५ तोकोना अखाचीबाङ् दाङ्पा त‍़ीअ्ल्‍हेनोक्‍‍पा लेन्हबीअ् अखाची उपवास चुःअ्मीहीने।”

३६ उसेअ् इक्‍कु सन्था ने दुमु, “आसेअ् ने ओप्‍चोङ् तेःअ् नाःक्‍कुमाङ् पुरानो तेःअ्पी लेःबुनी। आकोरोअ् मुःसाभने ओप्‍चोङ् तेःअ् ने पेअ्ल्‍हेअ्नो, मोलम् ओप्‍चोङ् तेःअ् नुङ् पुरानो तेःअ् त‍ोनेतोङ्नी।

३७ आसेअ् ने पुरानो साहोअ्मी सुप्‍बीअ् अङ्‍गुरमी ओप्‍चोङ् मद्य युक्‍सुनी, नभ गो सुप् पोअ्ल्‍हेअ्नोअ्माङ् अङ्‍गुरमी मद्य बोब्ल्हेअ्नो, मोलम् सुप् इन्‍नामे पुअ्नो।

३८ तोकोना अङ्‍गुरमी ओप्‍चोङ् मद्य ओप्‍चोङ् साहोअ्मी सुप्‍बीअ् नोअ् युङ्नो।

३९ आसेअ् ने अङ‍्गुर‍ छीप्‍कबा मद्य दुङ्‍कुमाङ् अङ्‍गुरमी ओप्‍चोङ् मद्य दुङ्मा मीत्‍तुनी। ‘अङ्‍गुरमी छीप्खेकबा मद्य नो चानीअ्नोअ्’ इःतोअ् अखाचेअ् इःकुचीबाने।”

नाःचामामी लेन्मी प्रभु

मत्ती १२:१-८; मर्कूस २:२३-२८

६

१ नाःचामामी लेन्बीअ् तक्‍पम‍ी सीच्‍चेचीनुङ् चसुम्‍मी रोपा पुक्‍तोअ् येशू खरालो, उमी सीच्‍चेचेअ् चसुम्‍मी बालाह हुक्‍‍पी नुगुचीमाङ् चोःलीतुची।

२ तोकोना फरिसीचीमध्ये कोइ-कोइचेअ् कोरोअ् लीत्‍तुचीमी, “नाःचामामी लेन्बीअ् मुःमा मान्‍नुःकबा याव आनीसेअ् मालेअ्मा मुःधीङ्‍कानुप्पा?”

३ तोअ्माङ् येशूए अखाची कोरोअ् झ्‍वाप पीत्‍तुची, “दाऊद नुङ् उमी लकप्‍ची सागेअ्सीसुचीलो उसेअ् इमाङ‍् मुःसुबा नेमाङ् आनीसेअ् पोद‍़ामामुःतीतानुप्पा हे?

४ उ परमेश्‍वरमी ख‍़ीम्‍भित्रअ्यु बेनामाङ् तीःबलाअ्वा सोफ्याङ् लाःसुमाङ् चोयु, आको सोफ्याङ् चाःमा आसेअ् ने मान्‍नुःबा, तोकोना पुजारीचेअ् तेअ् चाःमा नुःसाबा, तोअ्माङ् उसेअ् तक्‍पनुङ् चुःकाहची ने पीत्‍तुची।”

५ तोअ्माङ् येशूए अखाची लीत्‍तुची, “मीनामी वथक्‍छा नाःचामामी लेन्मी प्रभु ने।”

हुअ् छोब्‍खेकबा मीना नुःलीताबा

मत्ती १२:९-१४; मर्कूस ३:१-६

६ येशू अर्कु नाःचामामी लेन्बीअ् यायुङ्मा ख‍़ीबीअ् बेनामाङ् माःरी इःतुचीलोअ् आकोबीअ् चुप्‍त‍़‌ीङ‍‍् हुअ् छोब्‍खेकबा इप्‍पाङ् मीना ने चुअ्आ।

७ येशूए नाःचामामी लेन्बीअ् आको मीना नुःलीमीतु भने फत्‍तुर तेःअ्मामी विचारए शास्त्रीची नुङ् फरिसीचेअ् उ चोब‍ुचीबा।

८ तोकोना अखाचीमी न‍़ीङ्वाअ्युहु खनावा येशूए वाबुमाङ् आको हुअ् छोब्‍खेकबा मीना कोरोअ् लीत्‍तु, “कुबीअ् दाबेमाङ् येबे।” तोअ्माङ् आको मीना पोःअ्लीतामाङ् आकोबीअ् येबा।

९ तोअ्माङ् येशूए अखाची लीत्‍तुची, “कङेअ् आनीन् छीम्कानीन्, नाःचामामी लेन्बीअ् नुःलो मुःमाबा लु इ़ःलो मुःमाबा अथवा लेत्‍चामीअ्माबा लु सेअ्माबा, इमाङ‍् मुःमालो नुःक्‍पा?”

१० तोअ्माङ् येशूए कोअ्योङ्मोअ्योङ् चुःकाह छप्‍प‍ै खाक्‍सुची, मोलम् आको मीना कोरोअ् लीत्‍तु, “आम्‍मी हुअ् छोङ्लीते।” तोअ्माङ् आकोसेअ् तक्‍पम‍ी हुअ् छोङ्लीतु, मोलम् आकोमी हुअ् नुःलीइता।

११ तोअ्माङ् अखाची धेरुन् हाङ्लीतुची, मोलम् येशू इमाङ‍् मुःमाबा इःतोअ् तक्‍प-तक्‍पबीअ् सल्‍ला मुःलीतामी।

येशूए बारो जना प्रेरितची स्यागुचीही

मर्कूस ३:१३-१९

१२ आको लेन्बीअ् प्रार्थना मुःमामी योक्‍सेअ् येशू मुत्‍तु बोब्बोपातु खरा, मोलम् परमेश्‍वरनुङ् प्रार्थना मुःतोअ् युताअ् ने आकोबीअ्नोअ् य‍़ीगु।

१३ तोअ्माङ् भ्यानी पुगामाङ् उसेअ् तक्‍पम‍ी सीच्‍चेची छेःतुचीमाङ् अखाचीमध्ये बारो जना स्यागुची, तोअ्माङ् अखाची प्रेरित इःतोअ् लीत्‍तुची।

१४ अखाची सिमोन (येशूए पत्रुस इःतोअ् न‍़ीङ् वेःतीतु), आकोमी वथक्‍पा नेछा अन्द्रियास, याकूब, यूहन्‍ना, फिलिप, बारथोलोमाइ,

१५ मत्ती, थोमा, अल्फयसमी वथक्‍छा याकूब, देःनमी योक्‍सेअ् सीःहीकबा सिमोन,

१६ याकूबमी वथक्‍छा यहूदा, मोलम् यहूदा इस्करियोत। यहूदा इस्करियोतए येशू लब्‍मीतुची।

गालीलबीअ् येशूए मुःसुहु याव

मत्ती ४:२३-२५

१७ येशू तक्‍पम‍ी सीच्‍चेचीनुङ् मुअ्मु युसामाङ् इक्‍कु नेब्‍नेब्‍के थम्बीअ् येबा। आकोरोअ्लोअ् उमी सीच्‍चेची, यहूदिया नुङ् यरूशलेमपेच्‍चीबीही तोअ्माङ् बाजुवामी क्‍याक्‍पी चुःकाह टुरोस नुङ् सिदोनलम् मीनाचीमी ओइरु

१८ येशूमी याङेब‍़ येम्‍मामी नुङ् तक्‍प-तक्‍पम‍ी तुअ्माङ्वालम् नुःलीमामी योक्‍सेअ् ताअ्आमीही। आकोरोअ्लोअ्नोअ् सख्खर् मापुक्‍कबा सनीअ्वाए दुक्‍पीकाहची ने येशूए नुःलीमीतुची।

१९ छुत्‍तीङ् मीनाचेअ् येशू दील्‍लाअ्मा योगुचीबा, मालेअ्माभने उलम् शक्ति अप्पोक्‍धीताबा, मोलम् छुत्‍तीङ् मीनाची नुःलीमीतुचीही।

अलाङ् नुङ् अफत्

मत्ती ५:१-१२

२० तोअ्माङ् उसेअ् तक्‍पम‍ी सीच्‍चेची कोरो खाक्‍तोअ् लीत्‍तुची,

“आनीन् सनीअ्वाबीअ् गरीप पुक्‍काह अलाङ् तोक्‍कबानीन् ने, मालेअ्माभने परमेश्‍वरमी राज्य आनीमी नोअ् ने।

२१ “आनीन् हो सागेअ्सीकबा, अलाङ् तोक्‍कबानीन् ने, मालेअ्माभने आनीन् सन्तोक पुक्‍कानीहीने।

“आनीन् हो खाब्‍कबा, अलाङ् तोक्‍कबानीन् ने, मालेअ्माभने आनीन् येकानीहीने।

२२ “मीनामी वथक्‍छा विश्‍वास मुःसानुप्पा कारणए मीनाचेअ् आनीन् फेस्सीकानीमीलो, तेम्‍बाङ् लाःलीङ‍्कानीमीलो मोलम् बेइज्जत मुःकानीमीलो आनीन् अलाङ् तोक्‍काह पुक्‍कानीन्।

२३ आको लेन् रमालीसानीये, तोअ्माङ् खुशी पुगानीयेमाङ् पील्‍लीतानीये, मालेअ्माभने स्वर्गबीअ् आनीमी इनाम धेप्‍प‍़ पुअ्नोक्‍‍पाने। अखाचीमी पीतुप्‍खाचेअ् ने अगमवक्ताची मोरोअ्नोअ् मुःसुचीमीही।

२४ “तोकोना धिक्‍‍कार, आनीन् सप्चाकबा! मालेअ्माभने आनीसेअ् सुख-चैन तोखेअ्इतानुम्।

२५ “धिक्‍‍कार, आनीन् कोरोअ्लोअ् बोअ् खाखेकबा! मालेअ्माभने आनीन् सागेअ्सीकानीहीने।

“धिक्‍‍कार, आनीन् कोरोअ्लोअ् येकबा! मालेअ्माभने आनीन् सोग् मुःकानीहीने मोलम् खाब्‍कानीहीने।

२६ “धिक्‍‍कार, आनीन् मीनाचीबाङ् प्रशंसा तोक्‍काहची! मालेअ्माभने आनीमी पीतुप्‍खाचेअ् होरोङ् अगमवक्ताची मोरोअ् नोअ् प्रशंसा मुःयुक्‍सुचीमी।

तक्‍पम‍ी ङेच्‍ची नेच्‍चामाचीही

मत्ती ५:३८-४८

२७ “तोकोना आनीन् येङ्‍कबा कङेअ् कोरोअ् लीक्‍कानीन्, तक्‍पम‍ी ङेच्‍ची नेच्‍चाआनुप्चे, आनीन् चीसीकाहचीमी योक्‍सेअ् नुःरो मुःबीतानुप्चे,

२८ आनीन् माक्‍साकाहची अलाङ् पीत्‍तानुप्चे, मोलम् आनीमी इ़ःलो मुःकबामी योक्‍सेअ् प्रार्थना मुःसानीये।

२९ आना इक्‍कु यापोअ्वाबीअ् ल्याःकाबा अर्कु ने ताब्‍तीते, मोलम् आम् खास्टो ङाब्‍कबा आम्‍मी लोअ्लीङ् ने याखेअ्मीते।

३० आनानुङ् ङाकाहची छप्‍प‍ै पीत्‍तुचे, मोलम् आम्‍मी कोक्‍छुम् याखेकबानुङ् फिर्ता अङागे।

३१ तोअ्माङ् मीनाचेअ् आनीन्‍नुङ् इमाक्‍‍तोअ् मुःमा योक्‍कानुम्‍लो, आनीसेअ् ने अखाचीनुङ् मोरोअ्नोअ् मुःसानुम्‍ये।

३२ “आनीन् नेच्‍चाकबाची तेअ् आनीसेअ् ने नेच्‍चाकानुप्‍ची भने, आनीमी इमाङ‍् फाइदा चुःक्‍पा? मालेअ्माभने हीःवाछाचेअ् ने तक्‍प नेच्‍चाकबाची तेअ् नेच्‍चोकुचीमी।

३३ आनीन् कम्‍नीअ्लो मुःबीकबा तेअ् कम्‍नीअ्लो मुःबीकानुम् भने, आकोसेअ् आनीन् इमाङ‍् फाइदा पीक्‍कानीहीन्? मालेअ्माभने हीःवाछाचेअ् ने आकोरोअ्नोअ् मुःकुची।

३४ फोङ्‍हीकबा तेअ् नाअ् पीक्‍कानुम् भने, आनीन् इमाङ‍् फाइदा? हीःवाछाचेअ् ने मोरोअ्नोअ् तोअ्मामी योक्‍सेअ् हीःवाछाची नाअ् पीक्‍कुचीमी।

३५ “तोकोना तक्‍पम‍ी ङेच्‍ची नेच्‍चाआनुप्चे, मोलम् नुःरो मुःबीतानुप्चे। इमाङ‍् तोअ्मामी आशाबीअ् नाअ् अपीत्‍तानुप्चे। तोअ्माङ् आनीमी इनाम धेप्‍प‍़ पुअ्नोक्‍‍पाने, मोलम् आनीन् छप्‍पैभन्दा धेप्‍प‍़ परमेश्‍वरमी सन्तान पुक्‍कानीहीने। मालेअ्माभने उसेअ् बैगुनी नुङ् दुष्‍ट ने नम्‍नम्‍वा मुःकुची।

३६ आनीमी पापा नम्‍नम्‍वा मुःकबा पुगीतोअ्नोअ् आनीन् ने नम्‍नम्‍वा मुःकबा पुगानीये।

अरुची नीया अमुःमाचीही

मत्ती ७:१-५

३७ “अरुमी नीया अमुःसानुम्‍ये, मोलम् आनीमी ने नीया पुअ्नीबाने। अरु फत्‍तुर अतेःतानुप्चे मोलम् आनीसेअ् ने फत्‍तुर तोक्‍कानुम्‍नीपाने। क्षमा पीत्‍तानुप्चे, मोलम् आनीसेअ् ने क्षमा तोक्‍कानुप्पाने।

३८ पीत्‍तानुप्चे, मोलम् परमेश्‍वरए आनीन् ने पीक्‍कानीहीने। उसेअ् हुप्‍तोअ् नुङ् सोक्सी-सोक्सी खेःअ्लो मोलम् बोब्ल्हेअ्लो आनीमी पोल्त‍़ुबीअ् युक्‍पीकानीन्। मालेअ्माभने इमाक्‍‍तोक्‍पा छ‍़ीःक्‍थाम्‍ए आनीसेअ् अरुची छ‍़ीःकानुप्‍चीलो, मोरोअ्नोअ् आनीमी योक्‍सेअ् ने छ‍़ीःक्‍थाम् पुअ्नोक्‍‍पाने।”

३९ उसेअ् इक्‍कु सन्था ने अखाची दुप्‍पीतुची, “म‍़ीक्‍सीपाए म‍़ीक्‍सीपा त‍़ीअ्हीकुबा हे? आकोरोअ् मुःसाचु भने अखा ह‍़ीक्‍‍पाङ‍्नोअ् खावाबीअ् सीच्‍चीनी हे?”

४० सीच्‍चे तक्‍पम‍ी गुरुभन्दा धेप्‍प‍़ पुअ्नी, तोकोना पूरा तालिम तोक्‍कुमाङ् उ तक्‍पम‍ी गुरुदोअ्नोअ् पुअ्नो।

४१ “आनेअ् तक्‍पम् वथक्‍पा नेछामी म‍़ीक्‍पी चुःकबा छेस्को खाङ‍्कुना, तोकोना आम्मीनोअ् म‍़ीक्‍पी चुःकबा मूढाचैँ मालेअ्मा खाक्‍सुनानीबा?

४२ तक्‍पम‍ी म‍़ीक्‍पीपा मूढा माखाङ्‍कबासेअ् ‘वथक्‍पा नेछा, आम्मी म‍़ीक्‍पीपा छेस्को कङा लाःलीमीअ्माये’ इःतोअ् आम्मी वथक्‍पा नेछा इमाक्‍‍तोअ् लीअ्हीकुन्‍बा? आना पाखण्डी! पहिले तक्‍पमीनोअ् म‍़ीक्‍पाङ् मूढा लाःलीते, तोअ्माङ् आम् वथक्‍पा नेछामी म‍़ीक्‍पाङ् छेस्को लाःलीपीअ्मामी योक्‍सेअ् नुःरो खाक्‍तोहीकुनाबाने।

चसीलम् स‍़ीङ् चीनालीअ्

मत्ती ७:१५-२०; १२:३३-३५

४३ “मालेअ्माभने नुःकबा स‍़ीङ्ए इ़ःकबा चसी सेःमीतुनी, मोलम् इ़ःकबा स‍़ीङ्ए नुःकबा चसी सेःमीतुनी।

४४ माक्‍तोक्‍पा खालेबा स‍़ीङ् नेमाङ् आकोमी चसीबाङ् चीनामुःहीअ्। त‍़ीत‍़ीङ्मी बोटबीअ् वाराफुःमी चसी तोअ्नी मोलम् दाअ्बीअ् अङ‍्गुर‍ तोअ्नी।

४५ नुःकबा मीनाए उमी न‍़ीङ्वाअ्यु चुःकबा नुःकबा खनावामी चुक्‍चुअ्माबाङ् नुःकबा खनावा नोअ् लाःलीङ‍्कु, मोलम् इ़ःकबा मीनाए उमी न‍़ीङ्वाअ्यु चुःकबा इ़ःकबा खनावामी चुक्‍चुअ्माबाङ् इ़ःकबा खनावा नोअ् लाःलीङ‍्कु। मालेअ्माभने न‍़ीङ्वाअ्यु चुःकाह खनावा नोअ् याबाङ् अप्पोअ्नो।

ह‍़ीक्‍‍बोम् खाले जग

मत्ती ७:२४-२७

४६ “मालेअ्मा आनीसेअ् कङा ‘प्रभु, प्रभु’ लीअ्ङाअँनीपा मोलम् कङेअ् इःकुहुङ् खनावाचैँ मुःसानुम्‍नीही?

४७ काबीअ् ताकबा नुङ् कङी याङेब‍़ येङ्‍कुमाङ् मोरोअ्नोअ् मुःकबा मीना इमाक्‍‍तोअ् पुअ्नोक्‍‍पा नेमाङ् कङेअ् आनीन् खाङ्मीकानीहीने।

४८ आको मीना लुम्‍लो तोःकुमाङ् लोकोअ्वामी चप्पीतु तक्‍पम‍ी ख‍़ीम्‍मी जग युङ्‍कबा दोक्‍पा ने। मोलम् धेप्‍प‍़ भोल् ताअ्आमाङ् आको ख‍़ीम् वेनुमाङ् ने इमाङ्ने मापुअ्, मालेअ्माभने आको मीनाए तक्‍पम‍ी ख‍़ीम् पक्‍‍की मुःसुमाङ् हेदुबा।

४९ तोकोना येङ्‍कुमाङ् ने मोरोअ् मामुःकबा मीनाचैँ जीमीन्मी चप्पी जग मेद्‍दीके ख‍़ीम् हेक्‍‍कबा दोक्‍पा ने। तोअ्माङ् धेप्‍प‍़ भोल् ताअ्माङ् आको ख‍़ीम् वेम्मादोहो आको ख‍़ीम् त्याअ्युसामाङ् सुद‍्धम् पुगा।”

कप्‍तानमी सेउते नुःलीताबा

मत्ती ८:५-१३; यूहन्‍ना ४:४३-५४

७

१ तक्‍पम‍ी छप्‍प‍ै खनावा मीनाची येम्‍मीतुचीमाङ् येशू कफर्नहुम बेना।

२ इप्‍पाङ् कप्‍तानए आक्‍खै नेच्‍चुबा उमी सेउते तुगामाङ् सीःमा योगाबा चुअ्आ।

३ येशूमी न‍़ीक्‍थुप्‍पी कप्‍तानए येनुमाङ्, “ताअ्एमाङ् कङी कमारा नुःलीमीपीअ्माये” इःतोअ् यहूदी लाम्‍लोमीची येशूबीअ् बिन्ती मुःसी पाङ्‍हाक्‍सुची।

४ अखाची येशूमी अघि लेत्‍तामीमाङ् कोरोअ् इःतोअ् बिन्ती मुःसामी, “उ आम्मी सहयोग तोअ्मा खेच्‍चाकबा मीना ने,

५ मालेअ्माभने उसेअ् एकामी मीनाची नेच्‍चोकुची मोलम् एकामी यायुङ्मा ख‍़ीम् ने हेप्पीतीकाह ने।”

६ तोअ्माङ् येशू अखाचीनुङ्सुःरी खरा। उ कप्‍तानमी ख‍़ीम् कोअ्योङ् लेत्‍तालो, उ कोरोअ् लीअ्मामी योक्‍सेअ् कप्‍तानए तक्‍पम‍ी लकप्‍ची पाङ्‍हाक्‍सुची, “प्रभु, दुक्‍ख अमुःसे, मालेअ्माभने आना कङी ख‍़ीबीअ् लाप्‍तुमा मुःमामी खेच्‍चालोक्‍पा का माअ्उङ्।

७ कङ्तक्‍पेअ् ने आनाबीअ् तामा खेच्‍चालोक्‍पा मामीअ्ङा। तोकोना याङेब‍़ इःबीअ्माये, मोलम् कङी सेउते नुःलीनोक्‍‍पाने।

८ मालेअ्माभने का ने अधिकार चुःकबा मीनामी हुक्‍‍पी चुःकबा मीनाङा ने, तोअ्माङ् कङी हुक्‍‍पी तीलीङ्‍गाची चुःअ्मी। कङेअ् इप्‍पाङ् ‘खरे’ लीक्‍कुङ्, तोअ्माङ् आको खेअ्नो, तोअ्माङ् अर्कुबा ‘दाबे’ लीक्‍कुङ्, आको दाब्‍नो। कङी कमारा ‘कोरोअ् मुःसे’ लीक्‍कुङ्, तोअ्माङ् आकोसेअ् आको मुःकु।”

९ येशूए खआ खनावा येन्‍इतुमाङ् उनुङ् उ अखेतु, तोअ्माङ् उमी द्‍याक्‍पी ताकाहचीयुगे हीक्‍‍तीसामाङ् कोरोअ् लीत्‍तुची, “कङेअ् आनीन् लीक्‍कानीन्, इस्राएलबीअ् ने कोरोअ् धेप्‍प‍़ विश्‍वास कङेअ् मातोक्‍तीअ्ङा।”

१० कप्‍तानए पाङ्‍हाक्‍सुचीही मीनाची एखरामीमाङ् ख‍़ीबीअ् लेत्‍तामीलो कमारा गो नुःलीइङेकबा अखाचेअ् खाक्‍सुची।

येशूए लाङ्मेअ्मामी वथक्‍छा जिउँदो मुःसुबा

११ वीन्‍दालप्के उ नाइन लीप्‍पलाअ्वा सहरबीअ् खरा, तोअ्माङ् उमी सीच्‍चेची नुङ् मीनाचीमी ओइरु उनुङ्नोअ् खरामी।

१२ उ सहरमी दैलु कोअ्योङ् लेत्‍तालो इक्‍कु लाङ्मेअ्मामी इक्‍कु तेअ्पा वथक्‍छामी लाश मीनाचेअ् माःरी याखेअ्ङेकुचीबा। सहरमी निकै धेप्‍प‍़ ओइरु उनुङ् चुअ्आ।

१३ तोअ्माङ् प्रभुए आको मीम्‍छा खाक्‍सुमाङ् नम्‍नम् मीस्‍सीतु, मोलम् कोरोअ् लीत्‍तु, “आना अखाबे।”

१४ तोअ्माङ् कोअ्योङ् खरामाङ् लाश खीत्‍थाम् सीचीयोङ्मा उसेअ् दील्‍लापु, मोलम् खीङ‍्काहची ठ्याक्‍‍कै येब्‍तीरामी। तोअ्माङ् उसेअ् लीत्‍तु, “आना वेच्‍चा मीना, कङेअ् आना लीअ्नोअ्ना, पोःगे।”

१५ येशूए कोरोअ् इःसुमाङ् आको सीःखेकबा मीना पोःगा, मोलम् यामुलीता, तोअ्माङ् येशूए आको ओम्‍मा जिम्मा पीत्‍तु।

१६ मोबाके छप्‍प‍ै मीनाची कीस्‍सीआमी, मोलम् परमेश्‍वरमी महिमा मुःतोअ् कोरोअ् इःसुची, “इप्‍पाङ् धेप्‍प‍़ अगमवक्ता इकीमी माझाबीअ् खाङ्मुइता” मोलम् “परमेश्‍वर तक्‍पम‍ी मीनाची सघामुःसी ताअ्इता।”

१७ उमी खनावा यहूदियापेच्‍ची मोलम् आकोमी कोअ्योङ्मोअ्योङ्बीही छप्‍प‍ै इलाकाबीअ् य‍़ीङ्बोका।

बप्‍तिस्मा पीक्‍कबा यूहन्‍नाए पाङ्‍हाक्‍सुचीही मीनाची

मत्ती ११:२-१९

१८ यूहन्‍नामी सीच्‍चेचेअ् खआ छप्‍प‍ै खनावा यूहन्‍ना इःतुची। तोअ्माङ् यूहन्‍नाए तक्‍पम‍ी ह‍़ीक्‍‍पाङ् सीच्‍चेची छेःतुचीमाङ् कोरोक्‍पा खनावा छीप्‍सी पाङ्‍हाक्‍सुची,

१९ “ताकबा चैँ आना नोअ् लु, कि एकाए अर्कु नोअ् हुङ्माबा?”

२० तोअ्माङ् अखा मीनाची उबीअ् ताअ्आचीमाङ् लीत्‍ताचु, “बप्‍तिस्मा पीक्‍कबा यूहन्‍नाए कचीगा कोओ खनावा छीप्‍सी आनाबीअ् पाङ्‍इहाक्‍साचीगा, ‘ताकबा चैँ आना नोअ् लु, एकाए अर्कु नोअ् हुङ्माबा’?”

२१ आकोरोअ्लोअ् येशूए धेरुन् मीनाचीमी तुअ्माङ्वा नुङ् दुष्‍ट सनीअ्वाए दील्‍लाप्‍काह मीनाची नुःलीमीतुची, मोलम् म‍़ीक्‍सीपाचीमी म‍़ीअ् देःअ्लीम्‍मीतु।

२२ तोअ्माङ् उसेअ् अखाची लीत्‍तुची, “खराचे, आनाचेअ् येनाचुनाहँ नुङ् खाक्‍साचुनाहँ खनावा यूहन्‍ना इःताचे, अर्थात् म‍़ीक्‍सीपाचेअ् खाङ्‍कुची, ओखोङ्‍गेची लाम्धुअ्मी, छुक्‍तोमाङ् मीक्‍काहची सख्खर् पुअ्इतामी, नबाअ् मायेङ्‍‍काहचेअ् येङ्‍कुची, सीःखेकाहची जिउँदो पुगामीमाङ् पोःअ्इतामी मोलम् गरीपचेअ् नुःयायेन् येन्‍इतुची।

२३ काबीअ् नीम्‍माङ् विश्‍वास मुःधीङ्‍कबासेअ् अलाङ् तोक्‍कु।”

२४ यूहन्‍नाए पाङ्‍हाक्‍सुचीही सीच्‍चेची खैताचीमाङ् येशूए यूहन्‍नामी न‍़ीक्‍थुप्‍पी मीनाचीमी ओइरु लीत्‍तु, “आनीन् बलउती-बलउतीतेअ् चुःथाप्‍पी इमाङ‍् खाक्‍सी अप्पोकानीही? हुअ्वापाए सोङ्मीअ्धीङ्‍कुहु द‍़ीक्‍फोअ्वा खाङ्मामी योक्‍सेअ्?

२५ आकोरोअ् ने भने, आनीन् मालेअ्मा बैरा अप्पोकानीही? नुःकबा तेःअ् चाङ्‍कबा मीना खाक्‍सी? चीम्‍ल्याअ्वेहे आकोरोहो तेःअ् चाङ्‍काहची नुङ् सुख विलासबीअ् चुःकाहची गो हाङ्मी हाङ्‍ख‍़ीम्हबीअ् ली चुःअ्मी।

२६ आकोरोअ् ने भने, आनीन् मालेअ्मा बैरा अप्पोकानीही? अगमवक्ता खाक्‍सी हे? हँ, कङेअ् आनीन् लीक्‍कानीन्, अगमवक्ताभन्दा ने धेप्‍प‍़ मीना खाक्‍सी आनीन् बैरा अप्पोकानीही ने।

२७ आको मीना आकोनोअ् ने, आकोमी न‍़ीक्‍थुप्‍पी कोअोपारे छाप्‍पलाअ्वा चुःअ्,

“‘खाक्‍से, कङेअ् कङी दूत आम्‍मी अघि-अघि पाङ‍्हाङ‍्कुङ्,

आकोसेअ् आम् अघिबा लाम् त्‍याद‍़ी मुःकुबाने।’

२८ कङेअ् आनीन् लीक्‍कानीन्, ‘मीम्‍छालम् लोलीङ‍्काहचीबीअ् यूहन्‍नाभन्दा धेप्‍प‍़ अरु असा ने माअ्आमी। मोरोहोसाङ् ने परमेश्‍वरमी राज्यबीअ् मेछुकेलम् ने मेछुके पुक्‍कबा चैँ कोओभन्दा धेप्‍प‍़ पुअ्नो’।”

२९ छप्‍प‍ै मीनाची नुङ् कर लाःकाहचेअ् कोओ खनावा येनुचीमाङ् परमेश्‍वरए नुःरो नीया मुःकु इःतोअ् पोत्‍ते मुःसुची, मालेअ्माभने अखाचेअ् यूहन्‍नामी हुक्‍‍पाङ् बप्‍तिस्मा लाःसुचीबा,

३० तोकोना फरिसीची नुङ् व्यवस्था इःकाहचेअ् चैँ अखाचीमी योक्‍सेअ् परमेश्‍वरए मुःलीतुहु याव मानामामुःसुची, मालेअ्माभने अखाचेअ् यूहन्‍नामी हुक्‍‍पाङ् बप्‍तिस्मा मालाःमीही।

३१ “हो कोओ पुस्ताबीपा मीनाची माक्‍तोहोची नेमाङ् कङेअ् असानुङ् दाँजे मुःम्‍बा?

३२ अखाची गो हाटबीअ् पेन्‍धीङ्‍काह मेछुके छाचाची दोहोची ने, अखाचेअ् तक्‍पम‍ी लकप्‍ची छेःकुचीमी, मोलम् कोरोअ् लीक्‍कुचीमी,

“‘एकाए आनीम् योक्‍सेअ् बाँसुरी दुबुका,

तोकोना आनीन् माम्‍बासानीन्!

एकाए सोग्मी छाम् लोःसुका,

तोकोना आनीन् माखाबानीन्!’

३३ मालेअ्माभने बप्‍तिस्मा पीक्‍कबा यूहन्‍ना सोफ्याङ् चाःतोअ् नुङ् अङ्‍गुरमी मद्य दुक्‍तोअ् मात्‍ता, मोलम् ‘उ भूत तुप्‍सीइता’ इःतोअ् आनीसेअ् लीक्‍कानुम्।

३४ मीनामी वथक्‍छा चाःतोअ् नुङ् दुक्‍तोअ् ताअ्आ मोलम् ‘कोओ गो चाःसुक्‍पा, सेअ्ङेतोअ् लाम्धुकबा, कर लाःकाहची नुङ् हीःवाछाचीमी लकम् ने’ इःतोअ् आनीसेअ् लीक्‍कानुम्।

३५ तयाबुङ् नुःअ् नेमाङ् आकोअन्सार लाम्धुकाहचेअ् नोअ् खाङ्मुकुची।”

हीःवाछा मीम्‍छा क्षमा पुगाबा

३६ फरिसीचीमध्ये इप्‍पाङ्ए तक्‍पम‍ी ख‍़ीबीअ् चाःमा चाःमामी योक्‍सेअ् उ छेःतु। तोअ्माङ् उ फरिसीमी ख‍़ीबीअ् खरा, मोलम् चाःमा चाःसी पेना।

३७ आको सहरबीअ् इप्‍पाङ् हीःवाछामेअ् मीम्‍छा चुअ्आ। येशू फरिसीमी ख‍़ीबीअ् चाःमा चाःसी पेन्‍इता नेमाङ् येनु मोलम् सिङ्‍गमरमरमी इक्‍कु खोक्‍पी अत्तर याङ्मानुङ् आकोबीअ् ताअ्आ।

३८ तोअ्माङ् येशूमी द्‍याक्‍पीअ्युगे ताअ्आमाङ् उमी लाङ् क्‍याक्‍पी येबा, मोलम् खाब्‍तोअ् तक्‍पम‍ी म‍़ीअ्वाए उमी लाङ् ताबु। तोअ्माङ् तक्‍पम‍ी ताङाअ्ए तुःक्‍तोअ् चुप्‍प पीत्‍तुमाङ् तक्‍पए याक्‍तेतुबा अत्तर तीःसु।

३९ चाःमा चाःसी छेःकबा फरिसीए कोओ खाक्‍सुमाङ् तक्‍पम‍ी न‍़ीङ्वाबीअ् कोरोअ् इःसु, “कोओ मीना अगमवक्ता ने भने गो उ दील्‍लाप्‍कबा माक्‍तोक्‍पा मीम्‍छा लो नेमाङ् उसेअ् लेःतोअ्मा पर्ने! मालेअ्माभने आको मीम्‍छा हीःवाछामेअ् ने।”

४० तोअ्माङ् येशूए आको कोओपारे झ्‍वाप पीत्‍तु, “सिमोन, कङेअ् आनानुङ् इथ्‍थोका इमाङ्लो खनावा इःमा चुःअ्।”

तोअ्माङ् उसेअ् लीत्‍तु, “गुरु, इःसे न।”

४१ “इप्‍पाङ् साहुए ह‍़ीक्‍‍पाङ् आसामीची नाअ् पीत्‍तुची। इप्‍पाङ्ए पाँच सइ ढेकी मोलम् अर्कुए पचास ढेकी लाःसाचुहु।

४२ अखाचेअ् नाअ् फोङ‍्मा माहेःसाचुमाङ् साहुए अखा ह‍़ीक्‍‍पाङ्मी नाअ् मीनाह मुःबीतुची। हो अखा ह‍़ीक्‍‍पाङ्मध्ये हाबीपासेअ् साहु धेरुअ् नेच्‍चाक्‍चुबा पुअ्नोक्‍‍पा?”

४३ सिमोनए लीत्‍तु, “ल्‍हेअ्लो नाअ् मीनाह तोक्‍कबासेअ् दोअ् यीङ्‍ङाअँ।” तोअ्माङ् उसेअ् आको लीत्‍तु, “आनेअ् नुःरोअ्नोअ् मीत्‍तुन्‍बा ने।”

४४ तोअ्माङ् आको मीम्‍छायुगे हीक्‍‍तीसामाङ् उसेअ् सिमोन लीत्‍तु, “कोओ मीम्‍छा आनेअ् खाङ्‍कुन्‍बा हे? का आम् ख‍़ीबीअ्यु ताउङ्लो कङी लाङ् छोःअ्मामी योक्‍सेअ् आनेअ् कङा कुङ्वा मापीअ्ङाना, तोकोना कोओ मीम्‍छाए गो तक्‍पम‍ी म‍़ीअ्वाए कङी लाङ् छोःगु मोलम् तक्‍पम‍ी ताङाअ्ए तुःगु।

४५ आनेअ् कङा चुप्‍प मामुःङाना, तोकोना कोसेअ् गो का ताउक्‍पालम् नोअ् कङी लाक्‍पी चुप्‍प मुःधीङ्‍कु।

४६ आनेअ् कङी तख्रोक्‍पी केवा मासीतीबीअ्ङाना, तोकोना कोसेअ् गो कङी लाक्‍पी अत्तर तीःबीअ्ङा।

४७ मोसेअ्नोअ् कङेअ् आना लीअ्नोअ्ना, कोओ मीम्‍छामी धेरुन् हीःवामाङ् चुअ्आह, छप्‍प‍ै क्षमा पुअ्इता, मालेअ्माभने उसेअ् धेरुन् प्रेम खाङ्मुइतु। तोकोना मेछुक्‍तेअ् क्षमा तोक्‍कबासेअ् मेछुक्‍तेअ् नोअ् नेच्‍चोकु।”

४८ तोअ्माङ् उसेअ् आको मीम्‍छा लीत्‍तु, “आम्मी हीःवामाङ्‍ह क्षमा पुअ्इता।”

४९ मोबाके उनुङ् आकोबीअ् चाःमा चाःकाहचेअ् तक्‍प-तक्‍पबीअ् कोरोअ् इःलीतुची, “हीःवामाङ्‍ह क्षमा पीक्‍कबा कोओ असा लो?”

५० तोअ्माङ् उसेअ् आको मीम्‍छा लीत्‍तु, “आम्मी विश्‍वासए आना लेत्‍चामीइता, शान्तिनुङ् खरे।”

येशू सघामुःकाह मीम्‍छाची

८

१ मोबाके येशूए सहर-सहर नुङ् तेम्-तेम्‍बीअ् परमेश्‍वरमी राज्यमी नुःयायेन् प्रचार मुःतोअ् खरा। उनुङ् बारो जनानोअ् सीच्‍चेची चुअ्आमी,

२ तोअ्माङ् भूत सनीअ्वाची नुङ् तुअ्माङ्वाबाङ् नुःलीङ्‍काह कोइ मीम्‍छाची ने उनुङ् चुअ्आमी। मग्दलिनी लीप्‍पलाअ्वा मरियम ने आकोबीअ् चुअ्आ। आकोबाङ् साथोत‍़ा भूतची अप्पोकामीही,

३ मोलम् हेरोदमी ख‍़ीम्‍मी रेखदेख मुःकबा खुजासमी थप्मा योअन्‍ना नुङ् सुसन्‍ना ने चुअ्आची। खचेअ् नुङ् अरुचेअ् तक्‍पम‍ी याङ् पीअ्युक्‍सुचीमीमाङ् येशू नुङ् उमी सीच्‍चेची सघामुःयुक्‍सुचीमी।

चलेन् तुब्‍कबामी सन्था

मत्ती १३:१-९; मर्कूस ४:१-९

४ सहर-सहरहबाङ् मीनाचीमी धेप्‍प‍़ ओइरु उबीअ् ताअ्आलो येशूए अखाची इक्‍‌कु सन्था दुप्‍पीतुची।

५ “इप्‍पाङ् चलेन् तुब्‍कबा मीना चलेन् तुब्सी अप्पोका। तोअ्माङ् कोओपारे चलेन् तुबुलो कोइ चलेन्‍ह लाप्‍पीअ्युगे सीत्‍ता, मोलम् मीनाचेअ् स‍़ीगुची, तोअ्माङ् नम्‍बुङ्ल‍़ीङ्वाबीही छोङ‍्वाची ताअ्आमीमाङ् कोप्‍चोइतुची।

६ अरु चलेन्‍हचैँ लोकोअ्वातेअ् चुःथाम् बाक्‍‍खाबीअ् सीत्‍ता, मोलम् केअ्मादोहो लीःप्‍खेतु, मालेअ्माभने आको बाक्‍‍खा स्याक्‍चे चुअ्आ।

७ कोइ चलेन्हचैँ त‍़ीत‍़ीङ्‍हमी माझाबीअ् सीत्‍ता, मोलम् त‍़ीत‍़ीङ्‍ह ने सु-सुःरी द‍ेःसाह कारणए अखा चलेन्ह मोप्‍साक्‍सु।

८ कोइ चलेन्‍हचैँ नुःकबा बाक्‍खाबीअ् सीत्‍ता, मोलम् देःलीतामाङ् सइ गुणा चसी सेःमीतु।” कोरोअ् इःसुमाङ् उसेअ् धेप्‍प‍़ सम्‍लाए कोरोअ् इःसु, “असामी येत्‍थाम् नबाअ् चुःअ्लो, आकोसेअ् मायेनुहोउ।”

सन्थाहमी अर्थ

मत्ती १३:१०-१७; मर्कूस ४:१०-१२

९ उमी सीच्‍चेचेअ् कोओ सन्थामी अर्थ इमाङ्लो इःतोअ् उ छीमुची।

१० उसेअ् अखाची लीत्‍तुची, “आनीसेअ् गो परमेश्‍वरमी राज्यमी भित्रअ्युहु खनावा लेःमामी सन‍़ीङ्वा तोअ्इतानुम्, तोकोना अरुचीनुङ् चैँ का सन्थाहबीअ् यामुङाअँ। कोओपारे ‘अखाचेअ् खाङ‍्कुचीमाङ् ने माखाक्‍तोअ्ये माच्‍चुमीहोउ, मोलम् येङ्‍कुचीमाङ् ने मावाब्‍ये माच्‍चुमीहोउ।’

चलेन् तुब्‍कबा सन्थामी अर्थ

मत्ती १३:१८-२३; मर्कूस ४:१३-२०

११ “कोओ सन्थामी अर्थ कोओ ने, चलेन्चैँ परमेश्‍वरमी याङेब‍़ ने।

१२ लाप्‍पी सीक्‍काह चलेन्‍हचैँ याङेब‍़ येङ्‍काह मीनाची ने। अखाचेअ् परमेश्‍वरमी याङेब‍़ येङ्‍कुचीमाङ् विश्‍वास मामुःयेमाच्‍चुमीहोउ मोलम् मालेत्‍चाये माच्‍चुमीहोउ नेमाङ् शैतान ताअ्माङ् अखाचीमी न‍़ीङ्वाबाङ् याङेब‍़ याङ्ल्‍हेकु।

१३ लोकोअ्वातेअ् चुःकबा बाक्‍खाबीअ् तुप्‍पलाअ्वा चलेन्‍चैँ खआ नोअ् ने, आसेअ् याङेब‍़ येम्‍मादोहो खुशी पुक्‍तोअ् मानामुःकुची। तोकोना अखाची सम् माच्‍चुःकबा बोटदोअ्नोअ् पुगामीहीसेअ् इच्‍छोअ्मी योक्‍सेअ् तेअ् विश्‍वास मुःकुची, मोलम् जाँच ताअ्लो अखाची द्‍याक्‍पी सेअ्ल्हेनोअ्मी।

१४ त‍़ीत‍़ीङ्‍हमी माझाबीअ् तुप्‍पलाअ्वा चलेन्चैँ खआ ने, आसेअ् याङेब‍़ येङ‍्कुचीलो, तोकोना द्‍याक्‍पी कोओ जुनीमी सोग्, छेबेवा नुङ् सुख चैनमी खनावाए याङेब‍़ मोप्‍धाङ्‍कु, मोलम् आकोमी चसी तुप्‍तोअ्नी।

१५ तोकोना नुःकबा बाक्‍खाबीअ् तुप्‍पलाअ्वा चलेन्चैँ अखा ने, आसेअ् याङेब‍़ येङ्‍कुचीमाङ् केङ्‍केङ् नुङ् नुःकबा न‍़ीङ्वाए विश्‍वास मुःतोअ् जोगामुःधीङ्‍कुचीलो, मोलम् थप्थप्बोब्बो मापुअ्ये हुङ्‍कुचीमाङ् चसी सेःमीकुची।”

बत्तीमी सन्था

मर्कूस ४:२१-२५

१६ “आसेअ् ने बत्ती ओब्तीकुमाङ् खोङ्ए देःबुनी अथवा खाटखुअ्माअ्मु ने युक्‍सुनी। तोकोना ख‍़ीबीअ् बेङ्‍काह छप्‍पैमी योक्‍सेअ् उज्यालो मापुअ्होउ नेमाङ् बत्ती युक्‍थाप्‍पी युङ्‍कु।

१७ त्‍याक्‍भुङ्इपलाअ्वा खनावा माखाङ्मुकबा इमाङ‍् ने माअ्अँ, मोलम् अवाब्हीमाबा खनावा अलेःतोअ्हीमाबा इमाङ्ने माअ्अँ।

१८ आकोरोअ् पुगाबासेअ् नुःरो येनानुम्‍ये, मालेअ्माभने असानुङ् चुःअ्लो, आको होनेअ् पीअ्नोक्‍‍पाने, तोकोना असानुङ् माअ्आलो, ‘कानुङ् चुःअ्’ इःतोअ् आकोसेअ् मीक्‍कुबा खनावा ने आकोबाङ् ङाब्‍इनोक्‍‍पाने।”

येशूमी मामा नुङ् वथक्‍पा नेछाची

मत्ती १२:४६-५०; मर्कूस ३:३१-३५

१९ येशूमी मामा नुङ् वथक्‍पा नेछाची उ चुःथाप्‍पी ताअ्आमी, तोकोना मीनाचीमी ओइरुमी कारणए उमी कोअ्योङ् मात्‍ताहीमी।

२० कोइ मीनाए येशू कोरोअ् लीत्‍तु, “आम्मी मामा नुङ् वथक्‍पा नेछाची आना तुब्मा मीन्‍नोअ्मीमाङ् बैरा येब्‍धीन्‍नोअ्मी।”

२१ तोकोना उसेअ् अखाची कोरोअ् झ्‍वाप पीत्‍तुची, “परमेश्‍वरमी याङेब‍़ येङ्‍कबा मोलम् मानामुःकबा नोअ् कङी मामा नुङ् वथक्‍पा नेछाची ने।”

येशूए हुन्द‍़री सक्‍सेम् मुःसुबा

मत्ती ८:२३-२७; मर्कूस ४:३५-४१

२२ इअ् लेन् येशू तक्‍पम‍ी सीच्‍चेचीनुङ् नावबीअ् थाङा तोअ्माङ् अखाची लीत्‍तुची, “लु, इकीन् बाजुवामी पारिपोत‍़ी खेअ्माइन्।” तोअ्माङ् उची नावबीअ् थाङामीमाङ् खरामी।

२३ उची नावबाङ् माःरी खरामीलो येशू इप्‍तीखराबा। बाजुवाबीअ् धेप्‍प‍़ हुन्द‍़री ताअ्आ, मोलम् नावबीअ् कुङ्वा चेप्‍मा योगुबासेअ् सीच्‍चेची इमाङ‍् मुःमा इमाङ‍् मुःमा पुगामी।

२४ तोअ्माङ् अखाची खरामीमाङ् कोरोअ् इःतोअ् उ हुक्‍‍पोकुची, “गुरु, गुरु, इकीन् लुम्‍धेअ्लीती।” येशू पोःगामाङ् हुअ्वापा नुङ् कीअ्मालाम्‍लोहो वाफ्याङ्लेङ्माह पेःअ्मादोहो अखा एत्‍तीरा, मोलम् पूरानोअ् सक्‍सेम् पुखरा।

२५ उसेअ् अखाची लीत्‍तुची, “आनीमी विश्‍वास हाबीअ् खराबा?”

कीस्‍सीमाङ‍्वाए अखेतोअ् उची-उचीबीअ् कोरोअ् इःलीतुची, “कोओ असालो? हुअ्‍वापा नुङ् वाफ्याङ्‍ल्याङ्मा पेःकुचीलोअ् ने अखाचेअ् कोओमी अग्गे मानामुःक्‍चुबा रीछ!”

भूत तुप्‍सीकबा मीना नुःलीताबा

मत्ती ८:२८-३४; मर्कूस ५:१-२०

२६ येशू उमी सीच्‍चेचीनुङ् गालील बाजुवामी पारिपोत‍़ी गेरासेनस देःन‍बीअ् ताअ्आ।

२७ येशू नावबाङ् बैरा अप्पोअ्मादोहो भूत सनीअ्वाए दील्‍लापुबा इप्‍पाङ् मीना सहरबाङ् उ तुब्सी ताअ्आ। आको मीनाए धेरुन् लेन्लम् तेःअ् माचाक्‍पा चुअ्आ, मोलम् ख‍़ीबीअ् माच्‍चुःयुङ्माङ् येअ्मा घारीयुगे चुःयुक्‍सा।

२८ आकोसेअ् येशू खाक्‍सु, तोअ्माङ् धेप्‍प‍़ सम्‍लाए काःतोअ् येशूमी लाक्‍पी पोब्‍युसामाङ् कोरोअ् लीत्‍तु, “छप्‍पैभन्दा धेप्‍प‍़ परमेश्‍वरमी वथक्‍छा येशू, कानुङ् आम्‍मी इमाङ‍् याव चुःक्‍पा? आनानुङ् बिन्ती मुःङाअँ, कङा अदुक्‍पीअ्माये।”

२९ मालेअ्माभने येशूए आको “आना सख्खर् मापुक्‍कबा सनीअ्वा, आको मीनाबाङ् अप्पोकेमाङ् खरे!” इःतोअ् अग्गे मुःसुबासेअ् आकोरोअ् इःसुबा। आको मीना धेरुन् खेप्‍पा आको दुष्‍ट सनीअ्वाए लब्‍युक्‍सु। उ साङ्लीह नुङ् नेलहए थुब्लोङ् हुक्‍पलाअ्वा चुअ्आबा, तोकोना उसेअ् अखा तेअ्लाङ्युक्‍सु। तोअ्माङ् आको भूतए उ बलउती-बलउतीतेअ् चुःथाम्युगे लाःखेअ्युक्‍सु।

३० येशूए आको छीमु, “आम्मी न‍़ीङ् इमाङ‍्?” आकोसेअ् झ्‍वाप पीत्‍तु, “फौज ने।” मालेअ्माभने आकोबीअ् धेरुन् भूतची बेखरामीही।

३१ तोअ्माङ् अखाचेअ् कोरोअ् इःसुचीमाङ् येशू बिन्ती मुःसुची, “एका पातालबीअ् खेअ्मा अग्गे अपीअ्माये।”

३२ आकोबीअ् कोअ्योङ्‍केपा बोब्बोपाबीअ् बाक्‍‍चीमी इअ् बगाल चरालीधीतामीही। अखाचेअ् उ कोरोअ् लीत्‍तोअ् बिन्ती मुःसुची, “एका बाक्‍‍चीमी बगालबीअ् पाङ्‍हाङ्‍माये।” तोअ्माङ् उसेअ् आकोबीअ् खेअ्मामी अनुमति पीत्‍तुची।

३३ मोबाके भूतची आको मीनाबाङ् बैरा अप्पोकामीमाङ् अखाचीबीअ् बेनामी, तोअ्माङ् आको बगाल दाप्‍तोअ् नुङ् चेब्‍तोअ् थङ्याक्‍पाङ् मुअ्मुगे खरामीमाङ् बाजुवाबीअ् लुप्‍सीआमी।

३४ अखा बाअ् कुःकाहचेअ् आकोबीअ् पुगाबा खनावा खाक्‍सुची, मोलम् पीखराम‍ीमाङ् अखाचेअ् सहर नुङ् तेम्-तेम्‍बीअ् कोओ खनावा छुत्‍तीङ् येम्‍मीतुचीमी।

३५ आकोबीअ् पुगाबा खनावा खाङ्मामी योक्‍सेअ् मीनाची येशूबीअ् ताअ्आमी, मोलम् आकोबाङ् भूत अप्पोकबा तोक्‍कुची, मोलम् नुःखेअ्लोङ् तेःअ् चाङामाङ् येशूमी अघि पेन्धीताबा खाक्‍सुची, मोलम् अखाची कीस्‍सीआमी।

३६ खाङ्‍काह मीनाचेअ् भूत तुप्‍सीकबा मीना इमाक्‍‍तोअ् नुःलीताबा नेबा खनावा अखाची दुप्‍पीतुचीमी।

३७ गेरासेनस कोअ्योङ्मोअ्योङ्बीही छप्‍प‍ै तेम्‌बीही मीनाचेअ् “कोओबाङ् खैते” इःतोअ् येशू बिन्ती मुःसुची, मालेअ्माभने अखाची सारुन् कीस्‍सीआमीही। मोसेअ्नोअ् नावबीअ् थाङामाङ् उ एखरा।

३८ तोकोना हाबीपा मीनाबाङ् भूतची अप्पोकामीमाङ् खरामीहीलो, आको मीनाए उनुङ्नोअ् खेअ्मामी योक्‍सेअ् बिन्ती मुःसु। तोकोना येशूए कोरोअ् लीत्‍तोअ् पाङ्‍हाक्‍सु,

३९ “आना तक्‍पम‍ी ख‍़ीम् एखरे, तोअ्माङ् परमेश्‍वरए आना एअ्वा धेप्‍प‍़ याव मुःबीताबा नेमाङ् दुमे।” मोबाके आको मीना खैता, तोअ्माङ् येशूए उ एअ्वा धेप्‍प‍़ याव मुःबीतुबा नेमाङ् सहरपेच्‍ची दुम्‍लीतु।

यहूदी पाहाङ्मी मीम्‍छा पछा नुङ् इप्‍पाङ् मीम्‍छा नुःलीताबा

मत्ती ९:१८-२६; मर्कूस ५:२१-४३

४० येशू एन्दापालो मीनाचीमी ओइरुए उ लाप्‍तुमा मुःसुची, मालेअ्माभने उची छुत्‍तीङ्ए येशू हुङ्धीतुचीबा।

४१ याइरस न‍़ीङ् पुक्‍कबा यायुङ्माख‍़ीबीपा इप्‍पाङ् पाहाङ् ताअ्आमाङ् येशूमी लाक्‍पीअ्मु पोब्‍युसा, मोलम् कङी ख‍़ीबीअ् ताअ्ए इःतोअ् बिन्ती मुःसु।

४२ मालेअ्माभने बारो दोङ् याक्‍कबा आकोमी इक्‍कुतेअ् मीम्‍छा पछा सीःखेअ्मा योगाबा।

येशू आकोनुङ् माःरी खरालो मीनाचेअ् उ चोक्‍धीतुचीबा।

४३ आको ओइरुबीअ् बारो दोङ‍्लम् हेरुवा छीःकबा तुअ्माङ्वा लगालीकबा इक्‍कु मीम्‍छा ने चुअ्आ। आकोसेअ् तक्‍पम‍ी छप्‍प‍ै खनावा बैधचीबीअ् याङ‍्इतुमाङ् ने आसेअ् ने मानुःलीमीहीसुचीबा।

४४ तोअ्माङ् आको मीम्‍छा द‍्याक्‍पीअ्युगेपालम् ताअ्आमाङ् येशूमी तेःअ्मी फेरू दील्‍लापु, मोलम् आकोबेलेअ्नोअ् आकोमी हेरुवा छीःकबा तुअ्माङ्वा नुःलीखरा।

४५ येशूए इःसु, “आसेअ् कङा दील्‍लाप्‍ङाबा?”

“कङेअ् गो हेअ्‍नी” इःतोअ् छप्‍पैसेअ् लीत्‍तुची। तोअ्माङ् पत्रुसए येशू लीत्‍तु, “गुरु, मीनाचीमी ओइरुए आना चोक्‍धीनोअ्मीपा।”

४६ तोकोना येशूए लीत्‍तु, “आसेअ्लो कङा दील्‍लाप्‍ङामीपा नोअ् ने, मालेअ्माभने कालम् शक्ति बैरा अप्पोकबा कङेअ् लेःतोइतुङ्।”

४७ कुप्‍तोअ् माच्‍चुःहीबासेअ् कीस्‍सीमाङ्वे योक्‍तोअ् आको मीम्‍छा ताअ्आमाङ् येशूमी अघि पोब्‍युसा, मोलम् तक्‍पए येशू दील्‍लापुबा नुङ् वाअ्ल्याक्‍तोअ् नुःलीइताबा छप्‍प‍ै खनावा मीनाचीमी अघि दुमु।

४८ उसेअ् आको लीत्‍तु, “मीम्‍छा पछो, आम्मी विश्‍वासए आना नुःलीमीइता। शान्ति पुक्‍तोअ् खरे।”

४९ येशू यामुङेकालो पाहाङ्मी ख‍़ीबाङ् इप्‍पाङ् मीना ताअ्आ, मोलम् पाहाङ् कोरोअ् लीत्‍तु, “आम्मी मीम्‍छा पछा सीःखरा। हो गुरु अन्दुक्‍पीते।”

५० तोकोना येशूए कोओ येनुमाङ् उ कोरोअ् लीत्‍तु, “अकीस्सीए, विश्‍वास तेअ् मुःसे, तोअ्माङ् आको नुःलीनोक्‍‍पाने।”

५१ येशू ख‍़ीबीअ् लेत्‍तामाङ् पत्रुस, याकूब, यूहन्‍ना नुङ् मीम्‍छा छाचामी पापा, मामा बाहेक अरु असा ने तक्‍पम् पसबीअ् ख‍़ीबीअ्यु माबेम्‍मीतुची।

५२ आको बेले छप्‍प‍ै खाब्‍धीतामीही नुङ् तुक्‍तुवा मुःधीतामीही, तोकोना येशूए कोरोअ् लीत्‍तुची, “अखाबानीये, आको मीम्‍छा छाचा मास्सीःतीअ्, तोकोना इम्धीनोअ्।”

५३ आको मीम्‍छा छाचा सीःखराबा लेःतोकुचीमाङ् अखाचेअ् येशू छेम्‍लीतुची।

५४ तोकोना येशूए आको मीम्‍छा छाचामी हुक्‍‍पी लबुमाङ् यामीतु, “ए मीम्‍छा छाचा, आना पोःअ्लीते” लीत्‍तु।

५५ नीच्‍चानोअ्, आको जिउँदो पुगामाङ् वाअ्ल्याक्‍तोअ् पोःगा। तोअ्माङ् मीम्‍छा छाचा इमाङ्लो चाःमाकोअ् पीत्‍तानुम्‍ये इःतोअ् अखाची लीत्‍तुची।

५६ आको मीम्‍छा छाचामी मामा-पापा अखेतुची। “कोओ खनावा असा ने अइःअ्माचीही” इःतोअ् उसेअ् अखाची छोःलो अग्गे पीत्‍तुची।

बारो जना प्रेरितचीमी याव

मत्ती १०:१, ५-१५; मर्कूस ६:७-१३

९

१ मोबाके येशूए बारो जना इच्‍चेतेअ् छेःतुचीमाङ् छप्‍प‍ै भूतचीबीअ् मोलम् तुक्‍काहची नुःलीमीअ्मामी शक्ति नुङ् अधिकार अखाची पीत्‍तुची।

२ उसेअ् अखाची परमेश्‍वरमी राज्यमी प्रचार मुःसीअ् नुङ् तुक्‍काहची नुःलीमीसी पाङ्‍हाक्‍सुची।

३ उसेअ् अखाची कोरोअ् लीत्‍तुची, “तक्‍पम‍ी योक्‍सेअ् लाप्‍पी याङ्मामी इमाङ्ने अखीनानुम्‍ये। तोङ्बीरी, जर्बाअ्, सोफ्याङ्, याङ् नुङ् ह‍़ीक्‍‍बोम् लोअ्लीङ् अखीनानुम्‍ये।

४ तोअ्माङ् आनीन् हाबीपा ख‍़ीबीअ् बेन्‍कानीन्लो, आनीमी याव माछीप्‍पाधारी आकोबीअ् नोअ् चुःम्‍बा।

५ हाबीअ् आनीमी लाप्‍तुमा पुअ्नीलो, आको सहरबाङ् अप्पोकानीन्लो अखाचीमी विरूद्धबीअ् साछीमी योक्‍सेअ् आनीमी लाक्‍पीही धुलो फोप्‍ताङ्दाआनुप्चे।”

६ तोअ्माङ् उची आकोबाङ् खरामीमाङ् नुःयायेन् प्रचार मुःतोअ् नुङ् तेम्-तेम्‍बीही छप्‍प‍ै थम्बीअ् तुक्‍काहची नुःलीमीतोअ् खरामी।

हेरोदमी इबी

मत्ती १४:१-१२; मर्कूस ६:१४-२९

७ गालील राज्यबीपा पाहाङ् हेरोदए खआ छप्‍प‍ै खनावा येनुमाङ् इमाङ‍् पुअ्मान्पुअ्मा पुगा। मालेअ्माभने यूहन्‍ना सीःसाबाबाङ् जिउँदो पुअ्इता नेमाङ् कोइ-कोइए इःयुक्‍सुची।

८ तोअ्माङ् कोइचेअ् इःसुची, “एलिया खाङ्मुइता।” अरुचेअ् इःसुची, “कोओ गो उइलेबा अगमवक्तामध्येबीपा इप्‍पाङ् जिउँदो पुअ्इता।”

९ तोकोना हेरोदए कोरोअ् इःसु, “कङेअ् नोअ् यूहन्‍नामी तख्रोअ् द‍़ाङ्मीतुक्‍चीही, तोकोना कोओचैँ असा लो? कोओमी खनावा कङेअ् धेरुन् येङ्‍कुङ्” मोलम् आकोसेअ् उ तुब्मा योगु।

येशूए पाँच हजार यागुचीही

मत्ती १४:१३-२१; मर्कूस ६:३०-४४; यूहन्‍ना ६:१-१३

१० तोअ्माङ् प्रेरितची एत्‍ताअ्आमीमाङ् अखाचेअ् मुःसुचीही छप्‍प‍ै खनावा उ इःतुची। तोअ्माङ् येशूए अखाची तक्‍पनुङ् त‍़ीखेतुचीमाङ् बेथसेदा लीप्‍पलाअ्वा सहरबीअ् खरा।

११ तोकोना आको लेःतोकुचीमाङ् मीनाचीमी ओइरुचेअ् उ त‍़ीङुची। येशूए अखा मीनाची लाप्‍तुमुची, तोअ्माङ् परमेश्‍वरमी राज्यमी न‍़ीक्‍थुप्‍पी येम्‍मीतुची, तोअ्माङ् छप्‍प‍ै तुक्‍चेची नुःलीम्‍मीतुची।

१२ लेन् खैमा बेले बारो जना ताअ्आमीमाङ् उ लीत्‍तुची, “खआ मीनाचीमी ओइरु पाङ्‍हाक्‍से मोलम् अखाची खेअ्नोअ्मीमाङ् कुइगे-मुइगे ते‍म्‍युगे बास मापेम्‍मीहोउ, मोलम् चाःमाकोअ्मी व्यवस्था मामुःसुचीहोउ। मालेअ्माभने कुबीअ् इमाङ्ने तोअ्नी।”

१३ तोकोना उसेअ् अखाची लीत्‍तुची, “आनीसेअ् नोअ् खची चाःमा पीत्‍तानुप्चे।”

मोबाके उमी सीच्‍चेचेअ् कोरोअ् लीत्‍तुची, “एकानुङ् पाँछोत‍़ा सोफ्याङ् नुङ् ह‍़ीक्‍‍बोम् ङा तेअ् चुःक्‍ची, आकोरोअ् भने एका खेअ्मामाङ् खआ छप्‍प‍ै मीनाचीमी योक्‍सेअ् चाःमाकोअ् खेःअ्लो पुगा।”

१४ अखाची पाँच हजारदोअ् वथक्‍पाची चुअ्आमी। येशूए तक्‍पम‍ी सीच्‍चेची लीत्‍तुची, “अखा मीनाची पचास-पचास जनामी खीर्तीती पुक्‍तोअ् पेम्‍मीतानुप्चे।”

१५ तोअ्माङ् अखाचेअ् आकोरोअ्नोअ् मुःसुची।

१६ मोबाके अखा पाँछोत‍़ा सोफ्याङ् नुङ् ह‍़ीक्‍‍बोम् ङा हुक्‍‍पी याङुचीमाङ् स्वर्गतुगेअ् खाक्‍तोअ् परमेश्‍वर उसेअ् आकोमी योक्‍सेअ् अलाक्‍छुमा पीत्‍तु। तोअ्माङ् अखा सोफ्याङ् त्याअ्वा-त्याअ्वा मुःसुमाङ् मीनाचीमी अघि युक्‍पीतानुप्चे इःतोअ् तक्‍पम‍ी सीच्‍चेची पीत्‍तुची।

१७ अखा छप्‍प‍ै मीनाचेअ् बोअ्खालो चोःची, मोलम् एम्‍भुखेकाह त्याअ्वा अखाचेअ् खोमुचीलो बारो बुप्खोङ् ली पुगा।

पत्रुसए येशू मानामुःसुबा

मत्ती १६:१३-२०; मर्कूस ८:२७-३०

१८ इअ् लेन् येशू इप्‍पाङ्तेअ् माःरी प्रार्थना मुःसाबा, आकोरोअ्लोअ् उमी सीच्‍चेची ने उनुङ् नोअ् चुअ्आमी, तोअ्माङ् उसेअ् अखाची छीमुची, “मीनाचीमी ओइरुचेअ् का असा ने इःतोअ् लीअ्ङाअँमीपा त?”

१९ तोअ्माङ् अखाचेअ् झ्‍वाप पीत्‍तुची, “कोइए बप्‍तिस्मा पीक्‍कबा यूहन्‍ना, कोइए एलिया, तोअ्माङ् कोइए उइलेबा अगमवक्ताचीमध्ये इप्‍पाङ् सीःखरामाङ् जिउँदो पुगाबा ने इःतोअ् लीअ्नोअ्मी।”

२० मोबाके उसेअ् अखाची लीत्‍तुची, “आनीसेअ् कङा असा नेमाङ् मीअ्ङाअँनीपा?” तोअ्माङ् पत्रुसए झ्‍वाप पीत्‍तु, “आना परमेश्‍वरए पाङ्‍हाक्‍साबा ख्रीष्‍ट ने।”

येशूए तक्‍पम‍ी सीःमाङ्वामी न‍़ीक्‍थुप्‍पी इःसुबा

मत्ती १६:२१-२८; मर्कूस ८:३१—९:१

२१ कोओ खनावा असा ने अइःअ्माचीही नेमाङ् अखाची छोःलो दाम्‍देत्‍तोअ् अग्गे पीत्‍तुची।

२२ तोअ्माङ् उसेअ् कोरोअ् इःसु, “मीनामी वथक्‍छाए धेरुअ् नोअ् दुक्‍ख आङ्मा पुअ्नोक्‍‍पाने, धर्म इःकाहची, मुद्‍दे पुजारीची नुङ् शास्त्रीचेअ् उ मानामुःसुचीनीबाने, मोलम् उ सीःमा पुअ्नोक्‍‍पाने मोलम् सुङ्बोम् लेन्बीअ् जिउँदो पुअ्म‍ामाङ् पोःअ्मा पुअ्नोक्‍‍पाने।”

२३ तोअ्माङ् येशूए छप्‍प‍ै मीनाची लीत्‍तुची, “कोइ मीना कङ् द्‍याक्‍पी तामा मीन्‍नोअ् भने, उसेअ् तक्‍पनोअ् मैमारेमामुःइतुहोउ, मोलम् लेन्‍पीच्‍छे तक्‍पम‍ी क्रूस खीम्‍मानुङ् कङी द्‍याक्‍पी मालाम्धुहोउ।

२४ मालेअ्माभने आसेअ् खाम्‍पुम्‍माबीपा तक्‍पम‍ी जुनी जोगामुःमा योक्‍कुलो, आकोसेअ् स्वर्गबीपा जुनी लेअ्लाहाङ्‍कुबाने, तोकोना खाम्‍पुम्‍माबीपा तक्‍पम‍ी जुनी कङी योक्‍सेअ् लेअ्लाहाङ्‍कबाए स्वर्गबीपा जुनी तोक्‍कुबाने।

२५ मीनाए छप्‍प‍ै खाम्‍पुम्‍मा तोक्‍कुमाङ् ने स्वर्गबीपा तक्‍पम‍ी जुनी सुद‍्धम् मुःसु अथवा लेअ्लाहाक्‍सु भने, उ इमाङ‍् फाइदा?

२६ तोकोना आसेअ् कङी न‍़ीङ् इःमा नुङ् कङी याङेब‍़ह मानामुःमा ङीस्‍सीकुलो, मीनामी वथक्‍छा तक्‍पम‍ी महिमाबीअ्, पापामी महिमाबीअ् मोलम् पवित्र दूतचीमी महिमाबीअ् ताअ्लो आको ‘कङी मीना ने’ इःमा उ ने ङीस्‍सीक्‍पाने।

२७ तोकोना नीच्‍चानोअ् कङेअ् आनीन् लीक्‍कानीन्, कुबीअ् येब्‍काहचीमध्ये एअ्वाए परमेश्‍वरमी राज्य माखाक्‍पाधारी सीःमीनीहीने।”

येशूमी रूप फेरालीसाबा

मत्ती १७:१-८; मर्कूस ९:२-८

२८ कोओमी आठ लेन्दोअ् खैतामाङ् येशूए पत्रुस, यूहन्‍ना नुङ् याकूब त‍़ीखेतुचीमाङ् प्रार्थना मुःसी बोब्बोपातु खरा।

२९ येशू प्रार्थना मुःधीता बेले उमी रूप फेरालीसा मोलम् उमी तेःअ् ने माखाङ्‍हीयेमु बायाप्के पुगा।

३० तोअ्माङ् आकोबीअ् ह‍़ीक्‍‍पाङ् मीना उनुङ् यामुधीताचीही, उची मोशा नुङ् एलिया चुअ्आची।

३१ उची स्वर्गबीपा उज्यालोबीअ् खाङ्मुसामी, मोलम् यरूशलेमबीअ् येशू सीःमा पुअ्नोअ् नेबा न‍़ीक्‍थुप्‍पी खनावा इःधीतुचीबा।

३२ पत्रुस मोलम् उनुङ् चुःकाहची इम्‍मेअ् म्‍याक्‍सेतुचीही, तोकोना अखाची हुप्पोकामीमाङ् उमी रूप कोद्‍द‍़ो उज्यालो पुगाबा नुङ् उनुङ् येब‍‍्काहची ह‍़ीक्‍‍पाङ् खाक्‍सुचीमी।

३३ मोबाके अखा ह‍़ीक्‍‍पाङ् मीनाची उनुङ् फग्बोअ्मा योगाचीलो, पत्रुसए येशू कोरोअ् लीत्‍तु, “मालिक, इकीन् कुबीअ् नोअ् चुःमा नुःअ्। इकीए कुबीअ् सुम्जी चुःथाम् हेअ्मा, इक्‍कु आम्मी योक्‍सेअ्, इक्‍कु मोशामी योक्सेअ् नुङ् इक्‍कु एलियामी योक्‍सेअ्।” तोकोना आको यामुसाबा खनावा आकोसेअ् नोअ् मालेःचु।

३४ आकोसेअ् खआ खनावा यामुसा-यामुसालोअ्नोअ्, इक्‍कु ख‍ीम्‍सुवा ताअ्आमाङ् अखाची द‍ेःब्‍धेतुची, मोलम् खीम्‍सुवाअ्यु बेखेअ्मा बेले अखाची कीस्‍सीआमी।

३५ तोअ्माङ् आको खीम्‍सुवाबाङ् इक्‍कु कोरोक्‍पा सम्‍ला ताअ्आ, “कोओ कङेअ् स्यागुक्‍पा कङी वथक्‍छा ने, कोसेअ् इःकुहु खनावा येनानुम्‍ये।”

३६ तोअ्माङ् कोओ सम्‍ला येनुचीमाङ्, आकोबीअ् येशू इप्‍पाङ्‍तेअ् पुखरा। अखाची चीः चुअ्आमी, मोलम् अखाचेअ् खाक्‍सुचीही खनावा अखा लेन्बीअ् अरु असा ने माअ्इःतुचीमी।

सख्खर् मापुक्‍कबा सनीअ्वा तुप्सीकबा वेच्‍चा पीच्‍छा नुःलीताबा

मत्ती १७:१४-२१; मर्कूस ९:१४-२९

३७ वीन्‍दालप्के उची बोब्बोपाबाङ् कुक्‍‍सामीलो, मीनाचीमी इक्‍कु धेप्‍प‍़ ओइरु उ तुब्सी ताअ्आ।

३८ मीनाचीमी ओइरुबाङ् इप्‍पाङ् मीना कोओपारे काःसा, “गुरु, इक्‍कुतेअ् चुःक्‍पा कङी वथक्‍छा नम्‍नम् मीस्‍सीपीअ्माये इःतोअ् बिन्ती मुःअ्ना।

३९ मालेअ्माभने इक्‍कु सनीअ्वाए आको लाप्‍कुलो अचानक पेःअ्लीन्‍नोअ् मोलम् याबाङ् खपीच्‍याअ्मा लाःलीतोअ् पुल्‍लुए द‍़ीअ्। मोबाके आको चेब्‍तोअ्-दाप्‍तोअ् मुःतोअ् बोल्‍लु-बोल्‍लु आकोसेअ् लेब्‍बेकु।

४० आको मालाःलीपीतुचीहोउ इःतोअ् कङेअ् आम्मी सीच्‍चेची बिन्ती मुःसुक्‍ची, तोकोना अखाचेअ् माहेःसुची।”

४१ येशूए लीत्‍तुची, “नुःरो विश्‍वास मामुःहीकाह नुङ् नहोरी पुस्तामी मीना चो, का आनीन्‍नुङ् हानीम्धारी चुःम‍ामाङ् आनीन् आङ्मानीही? हाबा आम्मी वथक्‍छा कुबीअ् त‍़ीक्‍तेते।”

४२ आको वेच्‍चा पीच्‍छा उमी अघि खराखरालोअ्नोअ् भूत सनीअ्वाए लबुमाङ् बाक्‍खाबीअ् चेबु। तोकोना येशूए आको दुष्‍ट सनीअ्वा पेःतुमाङ् आको वेच्‍चा पीच्‍छा नुःलीमीतु, मोलम् उमी पापा एप्‍पीतु।

४३ परमेश्‍वरए मुःसुबा कोरोअ् वेक्‍कबा शक्तिमी याव खाक्‍सुचीमाङ् छप्‍प‍ै मीनाची अखेतुची। तोकोना उसेअ् मुःधीतुहु छप्‍प‍ै खनावाबीअ् अखाची अखेअ्धीतुचीलो येशूए तक्‍पम‍ी सीच्‍चेची कोरोअ् लीत्‍तुची,

येशूए होनेअ् तक्‍पम‍ी सीःमाङ्वामी न‍़ीक्‍थुप्‍पी इःसुबा

मत्ती १७:२२-२३; मर्कूस ९:३०-३२

४४ “कङेअ् इःमा योक्‍कुक्‍‍पा खनावा नुःरो येनानुम्‍ये, मालेअ्माभने मीनामी वथक्‍छा मीनाचेअ् लब्‍भुङ्‍लीतुची।”

४५ तोकोना येशूए इःसुबा खनावा अखाचेअ् मावाब्‍हीसुची। मालेअ्माभने कोओ खनावा अखाचेअ् मावाब्‍हीयेमाच्‍चुमीहोउ नेमाङ् अखाचीबाङ् त्‍याक्‍पलाअ्वा चुअ्आ। अखाचेअ् उ कोओ खनावामी न‍़ीक्‍थुप्‍पी छीम्‍मा ने कीत्‍तुची।

छप्‍पैभन्दा धेप्‍प‍़ असा लो?

मत्ती १८:१-५; मर्कूस ९:३३-३७

४६ आकोबेले अखाचीमध्ये छप्‍पैभन्दा धेप्‍प‍़ असालो नेबा न‍़ीक्‍थुप्‍पी खनावा पुअ्लीता।

४७ तोकोना येशूए अखाचीमी न‍़ीङ्वाबीपा विचार लेःतोकुमाङ् इप्‍पाङ् छाचा त‍़ीक्‍तेतुमाङ् तक्‍पम‍ी क्‍याक्‍पी युक्‍सु,

४८ तोअ्माङ् येशूए अखाची कोरोअ् लीत्‍तुची, “कङी न‍़ीक्‍पी कोओ छाचा ग्रहण मुःकबासेअ् कङा ग्रहण मुःङाअँ, मोलम् कङा ग्रहण मुःकबासेअ् कङा पाङ्‍हाङ्‍कबा ग्रहण मुःकु।” मालेअ्माभने आनीन्‍मध्ये छप्‍पैभन्दा मेछुके पुक्‍कबा चैँ धेप्‍प‍़ पुअ्नो।

इकीमी विरोधबीअ् खनावा माइःकबा इकीमी मीना ने

मर्कूस ९:३८-४०

४९ तोअ्माङ् यूहन्‍नाए लीत्‍तु, “गुरु, इक्‍कु मीनाए आम्मी न‍़ीक्‍पी भूतची माःरी लाःलीतुचीही एकाए खाक्‍सुका, मोलम् आकोरोअ् अमुःसे इःतोअ् एकाए छ्यागुका, मालेअ्माभने आको मीना इकीन् त‍़ीङ‍्कबा मीना हेअ्‍नी।”

५० तोकोना येशूए आको लीत्‍तु, “आको अछ्यागानुम्‍ये, मालेअ्माभने आम्मी विरोध मामुःकबा मीना आनापोत‍़ी पुअ्नो।”

सामरीबाङ् येशूमी विरोध

५१ येशू स्वर्ग खेअ्मामी लेन् तामा योगालोअ् उ यरूशलेमयुगे खेअ्मा मीना।

५२ तोअ्माङ् यायेन् याखेकाहची उसेअ् पैल्हे नोअ् पाङ्‌हाक्‍सुची। उची खरामीमाङ् येशूमी योक्‍सेअ् छप्‍प‍ै त्‍याद‍़ी मुःमामी सामरीचीमी इक्‍‌कु तेम्‍बीअ् बेनामी।

५३ तोकोना यरूशलेम खेअ्मामी उमी न‍़ीङ्वा लेःतोकुचीमाङ् आको तेम्‍बीही मीनाचेअ् उ लाप्‍तुमा मामुःसुची।

५४ कोओ खाक्‍सुचीमाङ् उमी सीच्‍चेची याकूब नुङ् यूहन्‍नाए लीत्‍ताचु, “प्रभु, खची सुद‍्धम् मापुअ्मीहोउ नेमाङ् स्वर्गबाङ् म‍़ी हेध्धीमामी अग्गे इकीए मुःमा नेबा आनेअ् मीक्‍कुन्‍बा हे?”

५५ तोकोना येशू हीङ्‍लीतामाङ् अखाची पेःतुची।

५६ तोअ्माङ् उची अर्कु ते‍म्‍युगे खरामी।

येशू त‍़ीङ्मालो फोङ‍्मा पुक्‍काह दाम

मत्ती ८:१८-२२

५७ उची लाप्‍पाङ् माःरी खरामीलो इप्‍पाङ् मीनाए कोरोअ् लीत्‍तु, “आना हाबी-हाबीअ् खेअ्नोनालो, कङेअ् आना त‍़ीङ्नोअ्नाबाने।”

५८ येशूए आको लीत्‍तु, “वालम्‍चीम् चुःथाम् लुम्‍भुअ्माह चुःअ् मोलम् नम्‍बुङ्ल‍़ीङ्वाबीही छोङ्वाचीमी खाब्‍बाङ्‍ह चुःअ्, तोकोना मीनामी वथक्‍छामी तख्रोअ् युक्‍थाम् ने माअ्अँ।”

५९ तोअ्माङ् अर्कु उसेअ् लीत्‍तु, “कङा त‍़ीङ्माये।” तोकोना उसेअ् लीत्‍तु, “प्रभु, सीःखेकबा कङी पापा न्‍याःक्‍सी पैल्हे खेअ्मा पीअ्माये।”

६० येशूए आको लीत्‍तु, “सीःखेकाहची सीःखेकाहचेअ् नोअ् मान्‍याःगुचीमीहोउ।” तोकोना आना खरेमाङ् परमेश्‍वरमी राज्यमी नुःयायेन् प्रचार मुःसे।

६१ अर्कुए ने कोरोअ् लीत्‍तु, “प्रभु, कङेअ् आना त‍़ीङ्नोअ्नाबाने। तोकोना कङी ख‍़ीबीपा मीनाचीनुङ् बिदा ङाक्‍सी पैल्हे खेअ्मीअ्माये।”

६२ येशूए आको कोरोअ् लीत्‍तु, “तक्‍पम‍ी हुअ् हलोबीअ् युक्‍तोअ् द्‍याक्‍पी खाङ्‍कबा मीना परमेश्‍वरमी राज्यबीअ् खेअ्मा खेच्‍चुनी।”

येशूए बहत्तर जना पाङ्‍हाक्‍सुचीही

१०

१ मोबाके प्रभुए अरु बहत्तर जना स्यागुची, मोलम् उ खेअ्मा योगाबा सहरहबीअ् नुङ् तेम्‍हबीअ् अखाची ह‍़ी-ह‍़ीक्‍‍पाङ् मुःतोअ् तक्‍पभन्दा अघि पाङ्‍हाक्‍सुची।

२ तोअ्माङ् येशूए अखाची लीत्‍तुची, “खोम्‍मा पुक्‍काह चसुम् धेरुअ् चुःअ् तोकोना याव मुःकाहची खेःअ्लो माअ्आमी। मोसेअ्नोअ्, चसुम्‍मी प्रभु प्रार्थना मुःसानुम्‍ये, तोअ्माङ् तक्‍पम‍ी चसुम् खोम्‍मामी योक्‍सेअ् उसेअ् याव मुःकाहची मापाङ्‍हाक्‍सुचीहोउ।

३ हो तक्‍पम‍ी लाम् खरानीये। खाक्‍सानुम्‍ये, कङेअ् आनीन् याबेन्‍चीमी माझाबीअ् भेडामी पछाची दोअ्नोअ् माःरी पाङ‍्हाङ‍्कानीन्,

४ याङ्मी सुप्, जर्बाअ्, सीअ्माली इमाङ्ने अखीनानुम्‍ये मोलम् लाप्‍पी असा ने असेःमीतानुप्चे।

५ “आनीन् हाबीपा ख‍़ीबीअ् बेङ्‍कानीन्लो, ‘कोओ ख‍़ीम् शान्ति मापुअ्होउ!’ इःतोअ् पहिला इःसानुम्‍ये।

६ आकोबीअ् शान्ति नेच्‍चाकबा मीना चुःअ् भने, आनीमी शान्ति उनुङ् चुःक्‍पाने, हेअ्‍नी भने, आको आनीन्‍नुङ् नोअ् एन्दाप्‍खेअ्नोक्‍‍पाने।

७ अखाचेअ् पीक्‍कानीही चाःमाकोअ् चाःकानीन्माङ् आको ख‍़ीबीअ् नोअ् चुअ्आनीये। मालेअ्माभने याव मुःकबासेअ् तोअ्मासीङ् तोअ्मापुअ्नो। ख‍़ीबीअ्-ख‍़ीबीअ् बास चुःतोअ् अबाक्‍‍तीतानीये।

८ “आनीन् कोइ सहरबीअ् बेङ्‍कानीन्लो मीनाचेअ् लाप्‍तुमा मुःकानीमीमाङ् आनीमी अघि इमाङ‍् युक्‍पीकानीमीलो, आको चाअ्आनुम्‍ये,

९ आकोबीअ् चुःकाह तुक्‍काहची नुःलीमीतानुप्चे, तोअ्माङ् अखाची कोरोअ् लीत्‍तानुप्चे, ‘आनीमी योक्‍सेअ् परमेश्‍वरमी राज्य कोअ्योङ् ताखेइत‍ा।’

१० तोकोना आनीन् कोइ सहरबीअ् बेङ्‍कानीन्लो आकोबीअ् आनीमी लाप्‍तुमा मापुअ् भने, अप्पोकानीयेमाङ् आको सहरमी लाप्‍पी खरानीये, मोलम् इःसायुम्ये,

११ ‘एकामी लाक्‍पी बोक्‍‍काह आनीमी सहरबीही धुलो ने आनीमी विरूद्धबीअ् फोब्‍लाङ्‍दाकुका, मोरोअ्माङ् ने परमेश्‍वरमी राज्य कोअ्योङ् ताखेइत‍ा नेमाङ् आनीसेअ् लेःतोकानुम्‍ये।’

१२ कङेअ् आनीन् लीक्‍कानीन्, आको लेन्बीअ् आको सहरमी भन्दा बरु सदोममी तालुक धेरुअ् नोअ् आङ्‍हीलोक्‍पा पुअ्नोक्‍‍पाने।

हीःवामाङ् यैअ्मामाङ् माएङ्‍काह सहर

मत्ती ११:२०-२४

१३ “धिक्‍‍कार आना खोराजीन! धिक्‍‍कार आना बेथसेदा! मालेअ्माभने आनीबीअ् कङेअ् मुःसुहुङ् अखेअ्मीथाम् याव टुरोस नुङ् सिदोनबीअ् मुःसुक्‍पा गो, अखाची उइले नोअ् भाङ्‍ग्राङ् चाङामीमाङ् तोअ्माङ् थाबीप्पी पेनामीमाङ् परमेश्‍वरबीअ् एन्दाप्‍खरामीही।

१४ तोकोना नीयामी लेन्बीअ् आनीमी भन्दा गो टुरोस नुङ् सिदोनमी तालुक धेरुअ् नोअ् आङ्‍हीलोक्‍पा पुअ्नोक्‍‍पाने।

१५ आना कफर्नहुम! का नम्‍बुङ‍्ल‍़ीङ्वाधारी लेङ्‍ङाअँ नेमाङ् मीक्‍कुन्‍बा हे? आना पातालबीअ् हेअ्युअ्नाबाने।

१६ “आनीमी खनावा येङ्‍कबासेअ् कङी खनावा येङ्‍कु, मोलम् आनीन् मानामामुःकबासेअ् कङा मानामुःङानी, तोअ्माङ् कङा मानामामुःकबासेअ् कङा पाङ्‍हाङ्‍कबा मानामुःसुनी।”

१७ अखा बहत्तर जना रमालीतोअ् एत्‍ताअ्आमीमाङ् कोरोअ् लीत्‍तुची, “प्रभु, भूतची ने आम्मी न‍़ीक्‍पी एकामी हुक्‍‍पी ताअ्मी।”

१८ तोअ्माङ् उसेअ् अखाची लीत्‍तुची, “कङेअ् शैतान नम्‍बुङ्ल‍़ीङ्वाबाङ् नाप्चीम्‍ल्याअ्वा दोअ्नोअ् हेअ्युसाबा खाक्‍सुङ्।

१९ पुक्‍ची नुङ् छोग‍़ीब्‍ची स‍़ीअ्मामी नुङ् ङेच्‍चीमी छप्‍प‍ै शक्तिबीअ् कोक्‍थाम् अधिकार कङेअ् आनीन् पीअ्इतानी, मोलम् इमाङ‍् खनावाए ने आनीमी हान्ती मुःसुनीबाने।

२० मोरोहोसाङ् ने, सनीअ्वाची आनीमी हुक्‍‍पी ताअ्मी नेमाङ् रमाअलीसानीये, तोकोना आनीमी न‍़ीङ् स्वर्गबीअ् छाप्‍पलाअ्वा चुःअ् नेमाङ् रमालीसानीए।”

येशू रमालीसाबा

मत्ती ११:२५-२७

२१ आकोरोअ्लोअ्नोअ् उ पवित्र सनीअ्वाबीअ् रमालीसामाङ् कोरोअ् इःसु, “पापा, स्वर्ग नुङ् खाम्‍पुम्‍मामी प्रभु, कङेअ् आना अलाक्‍छुमा पीअ्नोअ्ना, मालेअ्माभने आनेअ् खआ खनावा तयाबुङ् चुःकाह नुङ् खनावा वाब्‍काह मीनाचीलम् त्‍यागुना, तोकोना छाचाची खाङ्मीतुचीना। नीच्‍चानोअ् पापा, आना कोओनोअ् कम्‍नीअ्लो यीङा।

२२ “कङी पापाए कङा छप्‍प‍ै कोअ् पीअ्इङा। वथक्‍छा असा नेमाङ् पापाए बाहेक अरु आसेअ् ने चीनामुःसुनी, अथवा पापा असा नेमाङ् वथक्‍छाए बाहेक अरु आसेअ् ने चीनामुःसुनी, तोकोना वथक्‍छाए हाबीही मीनाची पापामी न‍़ीक्‍थुप्‍पी इःअ्मा मीक्‍कुचीलो, अखाचेअ् पापा चीनामुःकुची।”

२३ सीच्‍चेचीअ्युगे हीक्‍‍तीसामाङ् उसेअ् अखाची सुलुक्‍कै लीत्‍तुची, “छप्‍प‍ै खनावा खाङ्‍काह आनीन् अलाङ् तोक्‍कबानीन् ने।”

२४ कङेअ् आनीन् लीक्‍कानीन्, आनीसेअ् खाक्‍तोकानुप्पा खनावा धेरुन् अगमवक्ताचेअ् नुङ् हाङ्चेअ् खाङ्मा धेरुन् मीत्‍तुचीबा, तोकोना माखाक्‍तोकुची, तोअ्माङ् आनीसेअ् येनानुहुम् खनावा येम्‍मा धेरुन् मीत्‍तुचीबा, तोकोना मायेत्‍तोकुची।

नुःकबा सामरीमी सन्था

२५ तोअ्माङ् इप्‍पाङ् मोशामी व्यवस्था धेरुन् लेःकबा पोःगामाङ् येशू जाँचे मुःमामी योक्‍सेअ् कोरोअ् लीत्‍तु, “गुरु, हानीम् ने मास्सीःकबा जुनी तोअ्मामी योक्‍सेअ् कङेअ् इमाङ‍् मुःमापुअ्नोक्‍‍पा?”

२६ उसेअ् आको लीत्‍तु, “व्यवस्थाबीअ् इमाङ‍् छाप्‍पलाअ्वा चुःअ् नेमाङ् आनेअ् पोद‍़ामामुःसुन्‍बा?”

२७ आकोसेअ् झ्‍वाप पीत्‍तु, “आनेअ् परमप्रभु तक्‍पम‍ी परमेश्‍वर आम्‍मी छप्‍प‍ै न‍़ीङ्वाए, आम्‍मी छप्‍प‍ै प्राणए, आम्‍मी छप्‍प‍ै शक्तिए, मोलम् आम्‍मी छप्‍प‍ै विचारए नेच्‍चे, मोलम् तक्‍पम‍ी बुदीअ्क्‍छा तक्‍पदोअ्नोअ् नेच्‍चे।”

२८ येशूए लीत्‍तु, “आनेअ् नुःरो झ्‍वाप पीअ्ङाना। आनेअ् आकोरोअ्नोअ् मुःसुना भने, हानीम् ने मास्सीःकबा जुनी तोक्‍कुनाबाने।”

२९ तोकोना तक्‍प धर्मती खाङ्मुमा मीत्‍तुमाङ् आकोसेअ् येशू लीत्‍तु, “कङी बुदीअ्क्‍छा चैँ असा त?”

३० येशूए लीत्‍तु, “इप्‍पाङ् मीना यरूशलेमबाङ् यरीहोयुगे माःरी खराबा, तोअ्माङ् आको मीना लुप्‍चाकबाचीमी हुक्‍‍पी सीत्‍ता, मोलम् अखाचेअ् आको नाङ‍्गुते मुःसुचीमाङ् मोगुची, मोलम् ह‍़ीकोक्‍‍के मुःसुचीमाङ् यैदुची।

३१ इमाक्‍‍तोअ्लो इप्‍पाङ् पुजारी आको लाम् पुक्‍तोअ् माःरी खराबा, मोलम् उसेअ् आको मीना खाक्‍सुमाङ् ने माखाक्‍सीतोअ् लेत्‍तामाङ् अर्कु लाम् खरा।

३२ मोरोअ्नोअ् इप्‍पाङ् लेवी ने आको थम्बीअ् ताअ्आलो आको मीना खाक्‍सुमाङ् ने माखाक्‍सीतोअ् लेत्‍तामाङ् अर्कु लाम् खरा।

३३ तोकोना इप्‍पाङ् सामरी आको लाम् पुक्‍तोअ् माःरी खरालो आको मीना चुःथाप्‍पी तायाक्‍ताअ्आ, मोलम् आको मीना खाक्‍सुमाङ् उमी न‍़ीङ्वा नम्‍नम्‍वाए चेप्‍पु।

३४ मोबाके आको मीना खरामाङ् उमी खुवाबीअ् जैतूनमी केवा नुङ् अङ्‍गुरमी मद्य तीःबीतु, मोलम् तेःअ्ए थुप्पीतु। उ थाक्‍तोअ् ताअ्आबा गदाहाबीअ् नोअ् उ थेत्‍तीसुमाङ् बास चुःथाप्‍पी याखेअ्लोङ् उम्तक्‍पेअ्नोअ् रेखदेख मुःसु।

३५ आकोमी वीन्‍दालप्के आको मीनाए बास चुःथाम्बीपा ख‍़ीम् मालिक ह‍़ीक्‍‍बोम् ढेकी पीत्‍तोअ् लीत्‍तु, ‘कोओ मीनामी रेखदेख मुःबीअ्माये, कोरोअ्ए माखेःतु भने, का एत्‍ताङाअँलो आना फोक्‍‍तेनोअ्नाबाने’।”

३६ कोरोअ् इःसुमाङ् येशूए आको छीमु, “आम्‍मी विचारबीअ् खआ सुम्बाङ्मध्ये हाबीपा चैँ लुप्‍चाकबामी हुक्‍‍पी सीक्‍कबा मीनामी बुदीअ्क्‍छा पुगाबा?”

३७ आकोसेअ् झ्‍वाप पीत्‍तु, “नम्‍नम्‍वा खाङ्मुकबा चैँ।” तोअ्माङ् येशूए लीत्‍तु, “आना ने खरेमाङ् मोरोअ्नोअ् मुःसे।”

येशू मार्था नुङ् मरियममी ख‍़ीबीअ्

३८ उची माःरी खरामीलो येशू इक्‍‌कु तेम्‍बीअ् बेना, मोलम् मार्था न‍़ीङ् पुक्‍कबा इप्‍पाङ् मीम्‍छाए उ तक्‍पम‍ी ख‍़ीबीअ् लाप्‍तुमु।

३९ तोअ्माङ् मरियम न‍़ीङ् पुक्‍कबा आकोमी इप्‍पाङ् मीम्‍छा नेछा चुअ्आ। आको येशूमी लाङ् खुअ्माअ्मु पेय्युक्‍सामाङ् उमी याङेब‍़ येन्‍युक्‍सु।

४० तोकोना मार्थाचैँ ताबाङ्मी सेवा मुःमामी यावबीअ् निकै मथ्थ‍़ु चुअ्आ। आको उबीअ् ताअ्आमाङ् कोरोअ् लीत्‍तु, “प्रभु, ख‍़ीम्‍मी यावबीअ् कङी मीम्‍छा नेछाए इमाङ्ने मुःबाअ्ङानी, आनेअ् ल्याक्‍खा मुःसुनानीबा हे? कङा मुःबाअ्मामी योक्‍सेअ् आको अरामुःबीअ्माये।”

४१ तोकोना प्रभुए आको लीत्‍तु, “मार्था, मार्था, आनेअ् तक्‍पम‍ी न‍़ीङ्वाबीअ् धेरुन् खनावामी सोग् मुःकुना, मोलम् आम्मी न‍़ीङ्वा तुअ्नो।

४२ तोकोना पाब्‍कबा खनावा इक्‍कुतेअ् चुःअ्, मरियमए आको कम्‍नीकबा खनावा स्याअ्इतु, आको खनावा आसेअ् ने आकोबाङ् ङाब्‍खेतुनीबाने।”

येशूए इःतीही प्रार्थना

मत्ती ६:९-१३; ७:७-११

११

१ येशू इअ् थम्बीअ् प्रार्थना मुःधीताबा। उसेअ् प्रार्थना मुःसाक्‍सुमाङ् उमी सीच्‍चेचीमध्ये इप्‍पाङ्ए लीत्‍तु, “प्रभु, यूहन्‍नाए तक्‍पम‍ी सीच्‍चेची इःतीतोअ्नोअ् एका ने प्रार्थना मुःमा इःअ्माये।”

२ उसेअ् उची कोरोअ् लीत्‍तुची, “आनीसेअ् प्रार्थना मुःकानुम्‍लो कोरोअ् इःसानुम्‍ये,

“‘पापा, आम्मी न‍़ीङ् पवित्र मापुअ्होउ,

आम्मी राज्य मात्‍ताहोउ,

३ एका पाप्‍काह लेन्पीच्‍छेबा चाःमा पीअ्माये।

४ तोअ्माङ् एकामी हीःवामाङ्‍ह क्षमा मुःबीअ्माये,

मालेअ्माभने एकामी विरूद्धबीअ् हीःवा मुःकाहची एकाए ने क्षमा मुःकुकामी।

एका जाँचबीअ् अयाखेअ्माये’।”

५ तोअ्माङ् उसेअ् उची लीत्‍तुची, “मीअ्मा, आनीन् असामीलो इप्‍पाङ् लकम् चुःअ्। आको खेअ्नोअ्माङ् सेत्‍ताअ् उमी लकम् लीक्‍कु, ‘लकमो, कङा सुङ्बोम् सोफ्याङ् लोअ्मा पीअ्माये।

६ मालेअ्माभने इप्‍पाङ् कङी लकम् कङी ख‍़ीबीअ् ताअ्इताबा। उ याअ्मामी कानुङ् इमाङ‍् ने माअ्अँ।’

७ “तोअ्माङ् उसेअ् ख‍़ीम् भित्रबाङ् झ्‍वाप पीत्‍तु, ‘कङा झिजो अपीअ्माये। ख‍़ीम् छ्याक्‍थाक्‍सुङ्माङ् का कङी छाचाचीनुङ् इप्‍चाइतुक्‍पा। का पोःअ्ङाअँमाङ् आना इमाङ‍् ने पीअ्हीनानी।’

८ कङेअ् आनीन् लीक्‍कानीन्, लकम्-लकम् होसाङ् ने उ पोःअ्मामाङ् तक्‍पम‍ी लकम् इमाङ‍्लो पीअ्मान्पुअ्नोअ् नेबा माअ्अँ। मोरोहोसाङ् ने आको ढिपीन् ङाअ्धीनोक्पासेअ् उ पोःअ्नोअ्माङ् तक्‍पम‍ी लकम् पाब्‍नोक्‍‍पा दोअ् पीक्‍कुबाने।

९ “कङेअ् आनीन् लीक्‍कानीन्, ङागानुम्‍ये, आनीसेअ् तोक्‍कानुहुम्‍ने। योगानुम्‍ये, आनीसेअ् योक्‍तोकानुहुम्‍ने। दैलु ध‍़ोक्‍ध‍़ोक् मुःसानुम्‍ये, आनीमी योक्‍सेअ् अग्बोअ्नोक्‍‍पाने।

१० मालेअ्माभने आसेअ् ङाकुलो, आकोसेअ् तोक्‍कु, आसेअ् योक्‍कुलो, आकोसेअ् योक्‍तोकु, आसेअ् ध‍़ोक्‍ध‍़ोक् मुःकुलो, आकोमी योक्‍सेअ् दैलु अग्बोअ्नोक्‍‍पाने।

११ “आनीन्मध्ये हाबीपा पापाए तक्‍पम् वथक्‍छाए ङा ङाकुलो आकोमी सट्टाबीअ् आको पु पीक्‍कुबा?

१२ तोअ्माङ् आकोसेअ् वादीन् ङाकुलो छोग‍़ीब् पीक्‍कुबा हे?

१३ मोसेअ्नोअ् आनीन् दुष्‍ट पुक्‍कानीन्‍माङ् ने तक्‍पम‍ी पछाची कम्‍नीकाह कोअ् पीअ्मा लेःकानुप्‍ची भने, स्वर्गबीअ् चुःकबा आनीमी पापाए उनुङ् ङाकाहची झन धेरुअ्नोअ् पवित्र सनीअ्वा पीक्‍कुची।”

येशू नुङ् बालजिबुल

मत्ती १२:२२-३२; मर्कूस ३:२०-३०

१४ उसेअ् मीना लाटा बनामुःकबा भूत माःरी लाःलीङेकुबा। आको भूत अप्पोकामाङ् आको लाटा यामुलीता मोलम् मीनाची अखेतुची।

१५ तोकोना अखाचीमध्ये कोइ-कोइए कोरोअ् इःसुची, “भूतचीमी मालिक बालजिबुललम् आकोसेअ् भूतची लाःलीङ‍्कुची।”

१६ अरुचेअ् चैँ उ जाँचे मुःमामी योक्‍सेअ् उनुङ् स्वर्गलप्पा इक्‍कु च्‍याक्‍सीङ् ङागुची।

१७ तोकोना अखाचीमी न‍़ीङ्वाबीही खनावा लेःतोकुमाङ् अखाची उसेअ् लीत्‍तुची, “तक्‍प-तक्‍पबीअ् नोअ् फोअ्नोअ्मीमाङ् मातोङ्‍काह राज्य सुद‍्धम् पुअ्ल्हेअ्नोअ्। मोरोअ्नोअ् तक्‍प-तक्‍पबीअ् फोअ्नोअ्माङ् मातोङ्‍कबा बुद‍़ीक्‍छा ने सुद‍्धम् पुअ्ल्हेअ्नोअ्।

१८ फोअ्नोक्‍‍चीमाङ् शैतानए शैतान नोअ् विरोध मुःकु भने, आकोमी राज्य इमाक्‍‍तोअ् त‍क्‍त‍़ुप्‍चाहीक्‍‍पा? मालेअ्माभने कङेअ् बालजिबुलमी शक्तिए भूतची य‍़ीक्‍कुक्‍‍ची नेमाङ् आनीसेअ् इःकानुम्।

१९ कङेअ् बालजिबुललम् भूतची लाःलीङ‍्कुक्‍‍ची भने, आनीमी वथक्‍छाचेअ् चैँ असालम् अखाची लाःलीङ‍्कुचीमीही? आकोरोअ् पुअ्नोअ्लो अखाचेअ् नोअ् आनीमी नीया मुःकुचीबाने।

२० तोकोना परमेश्‍वरमी शक्तिलम् कङेअ् भूतची य‍़ीक्‍कुक्‍‍ची भने, परमेश्‍वरमी राज्य आनीबीअ् ताखेइत‍ा।

२१ “पूरा हथ‍़ेरू चुःकबा बोल्मी मीनाए तक्‍पम‍ी ख‍़ीम् सुरक्षा मुःकु भने, आकोमी छेबेवा आसेअ् ने माङ्ने मुःसुनी।

२२ तोकोना आको भन्दा बोल्मी अर्कु मीना ताअ्माङ् चुङ्‍नोअ्माङ् आको हेःचोइतु भने, उसेअ् भरोसा मुःकुहु छप्‍प‍ै उमी हथ‍़ेरू ङाब्‍ल्‍हेकु, मोलम् आकोमी छेबेवा ने लुब्‍कुमाङ् हाकु।

२३ “असा काअ्युगे माअ्आलो, आको कङी विरोधी ने। आसेअ् कानुङ् खोमुनीलो, आकोसेअ् छतर्भङ‍्ग मुःकु।

सख्खर् मापुक्‍कबा सनीअ्वा एत्‍ताअ्आबा

मत्ती १२:४३-४५

२४ “दुष्‍ट सनीअ्वा मीनाबाङ् अप्पोनोअ्माङ् खेअ्नो मोलम् स्याक्‍चे थम्युगे खेअ्नोमाङ् सक्‍सेम् चुःथाम् योक्‍कु। तोअ्माङ् आकोरोक्‍पा थम् हाबीअ् ने तोक्‍कुनी। मोबाके आकोसेअ् इ‍ःकु, ‘का हाबीपा मीनाबाङ् अप्पोकुङ्माङ् ताउङ्लो, आको मीनाबीअ्नोअ् एखेङाअँक्‍पाने।’

२५ आको एत्‍ताअ्लो ब्याःइपलाअ्वा नुङ् चाअ्इपलाअ्वा ख‍़ीम् दोक्‍पा आकोसेअ् आको मीना तुब्कु।

२६ तोअ्माङ् आको खेअ्नो मोलम् तक्‍पभन्दा ने धेरुन् दुष्‍ट साथोत‍़ा भूत सनीअ्वाची त‍़ीक्‍तेकुची, तोअ्माङ् आको मीनाअ्यु बेन्‍नोअ्मीमाङ् अखाची बास चुःअ्मी। मोबाके आको मीनामी दोसा पैल्हे भन्दा ने झन इ़ःकबा पुअ्नो।”

नीच्‍चानोक्‍पा अलाङ्

२७ येशूए कोओ खनावा इःसु-इःसुलोअ्नोअ् मीनाचीमी ओइरुबाङ् इप्‍पाङ् मीम्‍छाए धेप्‍प‍़ सम्‍ला मुःसुमाङ् कोरोअ् इःसु, “आना लोलीङ्‍कबा नुङ् दुदु फीब्मीकबा मीम्‍छा अलाङ् तोक्‍कबा मीम्‍छा ने।”

२८ तोकोना उसेअ् लीत्‍तु, “परमेश्‍वरमी याङेब‍़ येङ्‍कबा नुङ् मानामुःकाहची ली अलाङ् तोक्‍काहची ने!”

च्‍याक्‍सीङ् खाङ्मामी न‍़ीङ्वा

मत्ती १२:३८-४२; १६:१-४; मर्कूस ८:११-१२

२९ मीनाचीमी ओइरु येत्‍तीतोअ् खरामीलो उसेअ् कोरोअ् लीअ्लीतुची, “कोओ पुस्ता दुष्‍ट पुस्ता ने। कोसेअ् च्‍याक्‍सीङ् योक्‍कु, तोकोना योनामी च्‍याक्‍सीङ्भन्दा अर्कु च्‍याक्‍सीङ् खाक्‍तोकुनीबाने।”

३० मालेअ्माभने योना निनबेबीपा मीनाचीमी योक्‍सेअ् च्‍याक्‍सीङ् पुगीतोअ्नोअ् मीनामी वथक्‍छा ने कोओ पुस्तामी योक्‍सेअ् च्‍याक्‍सीङ् पुअ्नोक्‍‍पाने।

३१ पोप्‍युम् देःनबीपा हाङ्मेअ् नीयामी लेन्‍बीअ् कोओ पुस्ताबीही मीनाचीनुङ् येब्‍लीनोअ्माङ् अखाची फत्‍तुर तेःकुचीहीने, मालेअ्माभने खाम्‍पुम्‍मामी मोअ्योङ्‍लाकेपालम् सोलोमनमी तयाबुङ्मी खनावा येस्‍सी ताअ्आबा ने। तोकोना खाक्‍सानुम्‍ये, सोलोमनभन्दा ने धेप्‍प‍़ इप्‍पाङ् कुबीअ् चुःअ्।

३२ निनबेबीही मीनाची नीयामी लेन्बीअ् कोओ पुस्ताबीही मीनाचीनुङ् येब्‍लीनोअ्मीमाङ् अखाची फत्‍तुर तेःकुचीमीहीने, मालेअ्माभने निनबेबीही मीनाचेअ् योनाए प्रचार मुःसुहु खनावा विश्‍वास मुःसुचीमाङ् हीःवामाङ्बाङ् एनामीही। तोकोना खाक्‍सानुम्‍ये, योनाभन्दा ने धेप्‍प‍़ इप्पाङ् कुबीअ् चुःअ्।

सरीलमी बत्तीमी न‍़ीक्‍थुप्‍पी

मत्ती ५:१५; ६:२२-२३

३३ “आसेअ् ने बत्ती ओब्तीकुमाङ् मान्‍देःथाप्पी अथवा पाथीए द‍ेःब्‍कुमाङ् युक्‍सुनी, तोकोना ख‍़ीबीअ् बेङ्‍काह छप्‍पैमी योक्‍सेअ् उज्यालो मापुअ्होउ नेमाङ् बत्ती युक्‍थाप्‍पी युङ्‍कु।

३४ आम्‍मी सरीलमी बत्ती आम्‍मी म‍़ीअ् ने। मोसेअ्नोअ् आम्‍मी म‍़ीअ् नुःसा भने, आम्‍मी छप्‍प‍ै सरील उज्यालो पुअ्नो। तोकोना अखा इ़ःसा भने, आम्‍मी सरील पूरानोअ् नाप्‍चीग‍़ीक्‍पा पुअ्नो।

३५ मोसेअ्नोअ् नुःरो पुगानीये, आनाबीअ् चुःकबा उज्यालो नाप्‍चीग‍़ीक्‍पा मापुअ्येमाच्‍चुहोउ।

३६ आनीमी पूरानोअ् सरील उज्यालो पुगा भने अर्थात् हाबीपा ने भाग नाप्‍चीग‍़ीक्‍पा माअ्अँ भने, बत्तीमी ज्योतिए उज्यालो पीत्‍तीतोअ्नोअ्, आनीमी पूरानोअ् सरील उज्यालो पुअ्नोक्‍‍पाने।”

फरिसीची नुङ् व्यवस्था इःकाहची धिक्‍‍कार

मत्ती २३:१-३६; मर्कूस १२:३८-४०; लूका २०:४५-४७

३७ येशू यामुधीतालो, इप्‍पाङ् फरिसीए उ चाःमा चाःसी छेःतु। तोअ्माङ् उ ख‍़ीबीअ्यु बेनामाङ् चाःमा चाःसी पेना।

३८ तोकोना चाःमा चाःमाभन्दा पैल्हे उसेअ् हुअ् माछोःगुबा खाक्‍सुमाङ् आको फरिसी अखेतु।

३९ तोअ्माङ् प्रभुए आको लीत्‍तु, आनीन् फरिसी, चोमनी नुङ् चाखोङ्मी बैरापोत‍़ी गो स्याङ्‍कानुम्, तोकोना न‍़ीङ्वाअ्युचैँ लोभ नुङ् दुष्‍ट खनावाहए आनीन् चेप्‍खेपलाअ्वा पुक्‍कानीन्।

४० मूर्ख मीना चो, बैरा बनामुःकबासेअ् नोअ् भित्रअ्यु ने बनामुःसुबा हेअ्नेहे?

४१ आनीसेअ् न‍़ीङ्वालम् नोअ् गरीपची दान पीत्‍तानुप्चे, मोलम् आनीमी योक्‍सेअ् छप्‍प‍ै सख्खर् पुअ्नो।

४२ “धिक्‍‍कार, आनीन् फरिसी! मालेअ्माभने आनीसेअ् पदेना, मसला मोलम् अरु छप्‍प‍ै सीद‍्कुद‍्मी दशांश तीःकानुम्, तोकोना नीया नुङ् परमेश्‍वरमी प्रेममी ल्याक्‍खा मुःसानुम्‍नी। आनीसेअ् दशांश गो तीःमानोअ् पुक्‍कबा ने, तोअ्माङ् अखा अरु खनावा ने आनीसेअ् ल्याक्‍खा मुःमा पुगाबा।

४३ “धिक्‍‍कार, आनीन् फरिसीनीन्! मालेअ्माभने आनीन् यायुङ्माख‍़ीम्‍हबीअ् धेप्‍प‍़ मीना पेत्‍थाम् नेच्‍चाकानुम्, मोलम् हाटहबीअ् मीनाचीलम् सेःमीअ्मा योक्‍कानुम्।

४४ धिक्‍‍कार, आनीन्! मालेअ्माभने आनीन् माखाङ्मुकाह येअ्मादोहोनीन् ने। आकोरोहो माखाङ्मुकाह येअ्माचप्पी मीनाची ल्याक्‍खा मामुःये लाम्धुअ्मी।”

४५ मोशामी व्यवस्था इःकाहचीमध्ये इप्‍पाङ्ए उ लीत्‍तु, “गुरु, कोरोहो खनावा इःसुनामाङ् एकामी गो बेइज्जत ली मुःसुना!”

४६ तोअ्माङ् उसेअ् इःसु, “धिक्‍‍कार, आनीन् मोशामी व्यवस्था इःकाहची! मालेअ्माभने अखीन्हीमाह भारी थुप्‍कानुम्‍माङ् मीनाची खीम्‍मीकानुप्‍ची, तोकोना आनीम् तक्‍पेअ्नोअ् चैँ आको भारी थेअ्लीमामी योक्‍सेअ् इक्‍कु थ‍ेत्‍थ‍ेए ने दील्‍लापानुम्‍नी।

४७ “धिक्‍‍कार, आनीन्! मालेअ्माभने आनीमी पीतुप्‍खाचेअ् सेदुचीमीही अगमवक्ताचीमी येअ्माह आनीसेअ् बनामुःकानुम्।

४८ कोओपारे आनीमी पीतुप्‍खाचेअ् मुःसुचीही यावबीअ् सहमत पुक्‍कबा खनावामी आनीम् तक्‍पेअ्नोअ् साछी पीक्‍कानुम्। उचेअ् अगमवक्ताची सेदुचीमी, तोअ्माङ् आनीसेअ् अखाचीमी येअ्माह बनामुःकानुम्।

४९ मोसेअ्नोअ् परमेश्‍वरमी तयाबुङ्ए ने कोरोअ् इःकु, ‘कङेअ् अखाचीबीअ् अगमवक्ताची नुङ् प्रेरितची पाङ्‍हाङ्‍कुक्‍‍चीहीने। अखाचीमध्ये एअ्वा जना अखाचेअ् सेक्‍कुचीमीहीने मोलम् एअ्वा जना सतामुःकुचीहीने’

५० खाम्‍पुम्‍मामी सुरुलम् सेप्‍पलाअ्वा अगमवक्ताचीमी हेरुवा,

५१ मोलम् हाबिलमी हेरुवालम् जीवाँत सेअ्मामाङ् तीःथाम् नुङ् परमेश्‍वर पुजेमुःथाम् ख‍़ीम्‍मी माझाबीअ् सेप्‍पलाअ्वा जकरियामी हेरुवाधारीबीपा कासी कोओ पुस्तामी मीनाचीबीअ् ताक्‍पाने।

५२ “धिक्‍‍कार, आनीन् मोशामी व्यवस्था इःकबा! मालेअ्माभने आनीसेअ् मीनाचीमी योक्‍सेअ् परमेश्‍वर चीनामुःथाम् लाम् छ्याक्‍साक्‍पीतानुप्ची, आनीम् तक्‍पेअ् ने आको भित्रअ्यु माम्‍बेनानीन्, मोलम् बेम्मा योक्‍काहची ने माम्‍बेम्‍मीतानुप्‍ची।”

५३ उ आकोबाङ् अप्पोका बेले शास्त्रीची नुङ् फरिसीचेअ् उमी धेरुन् विरोध मुःसुचीमाङ् धेरुन् खनावा छीम्‍लीतुची,

५४ तोअ्माङ् उसेअ् इःसुहु खनावाबीअ् नोअ् उ लब्‍मामी अखाचेअ् दाउ योगुची।

इःसुप्पाचीमी विरूद्धबीअ् दाम्‍देअ्मा

१२

१ आको बेले हजारौँ मीनाची खोमामीहीसेअ् तक्‍प-तक्‍पबीअ् स‍़ीअ्धीङ्‍काले तोःलीतामीही। तोअ्माङ् उसेअ् पहिला तक्‍पम‍ी सीच्‍चेची कोरोअ् लीत्‍तुची, “फरिसीचीमी खमिरलम् जोगालीसानीये, आको खमिरचैँ उचीमी इःसुप्पा सुरीवा ने।”

२ द‍ेःब्‍मामाङ् युक्‍पलाअ्वा खनावा माखाङ्मुकबा नुङ् त्‍याक्‍भुक्‍पलाअ्वा खनावा अलेःतोअ्हीमाबा इमाङ्ने माअ्अँ।

३ मोसेअ्नोअ् इमाङ‍् खनावा आनीसेअ् नाप्‍चीग‍़ीक्‍पाबीअ् इःकानुम्‍लो, आको उज्यालोबीअ् येन्‍नोक्‍‍पाने, मोलम् इमाङ‍् खनावा आनीसेअ् कोठाभित्रअ्यु सुलुक्‍कै नबाक्‍‍पी यामुकानीलो, आको खनावा ख‍़ीम्‍मी मार्खुङ‍्हलम् प्रचार पुअ्नोक्‍‍पाने।

असाबाङ् कीस्‍सीमापुअ्नोअ् नेबा न‍़ीक्‍थुप्‍पी

मत्ती १०:२८-३१

४ “कङी लकम् चो, कङेअ् आनीन् कोरोअ् लीक्‍कानीन्, सरीलतेअ् सेअ्हीकबानुङ् अकीस्सीआनीये, अखाचेअ् आकोभन्दा अरु इमाङ्ने मुःहीसुचीनी।

५ तोकोना असानुङ् कीस्‍सीमापुअ्नोअ् नेमाङ् कङेअ् आनीन् दाम्‍देक्‍कानीन्, सरील सेक्‍कुमाङ् नरकबीअ् वेत्‍तीमामी अधिकार चुःकबानुङ् कीस्‍सीआनीये।

६ ह‍़ीक्‍‍बेअ्पी पाँछोत‍़ा भँगेरा देच्‍चाहीमीनी हे? अखाचीमध्ये इक्‍कु ने परमेश्‍वरए मेथ‍ाक्‍सुनी।

७ झन आनीमी गो तख्रोक्‍पीही ताङाअ् ने छप्‍प‍ै ङेप्‍इपलाअ्वा चुःअ्। आनीन् अकीस्सीआनीये, आनीन् धेरुन् भँगेराची भन्दा ने धेरुन् दाम सीअ्इतानीन्।

मीनाचीमी अघि ख्रीष्‍ट मानामुःमामी न‍़ीक्‍थुप्‍पी

मत्ती १०:३२-३३

८ “तोअ्माङ् कङेअ् आनीन् लीक्‍कानीन्, आसेअ् कङा मीनाचीमी अघि मानामुःङाअँलो, मीनामी वथक्‍छाए ने आको परमेश्‍वरमी स्वर्गदूतचीमी अघि मानामुःकुबाने।

९ तोकोना आसेअ् कङा मीनाचीमी अघि मानामुःङानीलो, उ ने परमेश्‍वरमी स्वर्गदूतचीमी अघि मानामुःनीबाने।

१० मीनामी वथक्‍छामी विरोधबीअ् यामुकबासेअ् क्षमा तोक्‍कुबाने, तोकोना पवित्र सनीअ्वामी विरोधबीअ् लालुवा मुःकबासेअ् क्षमा तोक्‍कुनीबाने।

११ “तोअ्माङ् मीनाचेअ् आनीन् यायुङ्माख‍़ीम्‍ह, पाहाङ्ची नुङ् अधिकारीचीमी अघि याखेकानीमीलो तक्‍पनोअ् जोगालीमामी योक्‍सेअ् इमाङ‍् यामुम्‍बा नेमाङ् सोग् अमुःसानीये।

१२ मालेअ्माभने आको बेलेअ्नोअ् आनीसेअ् यामुमा पुक्‍कबा खनावा पवित्र सनीअ्वाए इःकानीहीने।”

मूर्ख सप्चाकबा मीनामी सन्था

१३ मीनाचीमी ओइरुलम् आसेअ्लो उ लीत्‍तु, “गुरु, कङी बुबु कोरोअ् लीप्‍पीअ्माये, उसेअ् कङा कङी अंश मापीअ्ङाहोउ।”

१४ तोकोना उसेअ् आको मीना कोरोअ् लीत्‍तु, “लकमो, आसेअ् कङा आनीमी नीया मुःकबा अथवा आनीमी छेबेवा अंश हाबीकबा बनामुःङाबा?”

१५ तोअ्माङ् उसेअ् अखाची कोरोअ् लीत्‍तुची, “नुःरो पुगानीये, छप्‍पैखाले लोभलम् जोगालीसानीये, मालेअ्माभने मीनामी जुनी ल्‍हेअ्लो पुक्‍कबा उमी छेबेवाबीअ् चुःनी।”

१६ तोअ्माङ् उसेअ् अखाची कोओपारे इक्‍‌कु सन्था दुप्‍पीतुची, “इप्‍पाङ् सप्चाकबा मीनामी जग्गाबीअ् धेरुअ् चसुम् सेःसा।

१७ आको मीनाए तक्‍पम‍ी न‍़ीङ्वाबीअ् कोरोअ् विचार मुःसु, ‘कङेअ् इमाङ‍् मुःम्‍बा? मालेअ्माभने कानुङ् चसुम् युक्‍थाम् नोअ् माअ्अँ!’

१८ तोअ्माङ् आको मीनाए कोरोअ् इःसु, ‘हो कङेअ् कङी चाम्‍युक्‍थाम् होःलाङ्‍कुङ्माङ् अर्कु धेप्‍प‍़ चाम्‍युक्‍थाम् बनामुःकुक्‍पाने, तोअ्माङ् कङी छप्‍प‍ै चसुम् नुङ् कोक्‍छुम् आकोबीअ् युङ्‍कुहुङ्ने।’

१९ तोअ्माङ् कङेअ् कङ्तक्‍पेअ् कोरोअ् इःकुक्‍‍पाने, ‘धेरुन् दोङ् खेःकबा छेबेवा आम्मी योक्‍सेअ् खोम्‍इता। इप्‍चाए, चाअ्ए, द‍ुङे मोलम् मोज्‍जा मुःसे।’

२० “तोकोना परमेश्‍वरए आको कोरोअ् लीत्‍तु, ‘ए मूर्ख, आयु युताअ् नोअ् आम्‍मी जुनी आनालम् कङेअ् लाःकुङ्’ तोअ्माङ् आनेअ् त्‍याद‍़ी मुःसुनाहँ छप्‍प‍ै कोअ् असामी योक्‍सेअ् पुअ्नोहो?

२१ “तक्‍पम‍ी योक्‍सेअ् छेबेवा मुङ्भुङ्‍कबा मीना कोरोअ्नोअ् पुअ्नो। तोअ्माङ् कोरोक्‍पा मीना परमेश्‍वरमी अघि सप्चाकबा पुअ्नी।”

ल्याक्‍खा नुङ् सोग्मी न‍़ीक्‍थुप्‍पी

मत्ती ६:२५-३४

२२ तोअ्माङ् उसेअ् तक्‍पम‍ी सीच्‍चेची कोरोअ् लीत्‍तुची, “मोसेअ्नोअ् कङेअ् आनीन् लीक्‍कानीन्, तक्‍पम‍ी जुनीमी योक्‍सेअ् ‘इमाङ‍् चाःम्‍बा अथवा इमाङ‍् दुङ्बा’ मोलम् तक्‍पम‍ी सरीलमी योक्‍सेअ् ‘इमाङ‍् चाङ्माबा’ इःतोअ् सोग् अमुःसानीये।

२३ जुनी चाःमाकोअ्भन्दा नुङ् सरील तेःअ्भन्दा धेप्‍प‍़ ने।

२४ आरअ्वाची विचार मुःसानुप्चे, अखाचेअ् चलेन् हेःतुचीनी, चसुम् चुब्‍मीनी मोलम् खोम्‍भुक्‍थाम् भकारी ने अखाचीनुङ् माअ्अँ, मोरोहोसाङ् ने परमेश्‍वरए अखाची याक्‍कुची। आनीन् छोङ‍्वाची भन्दा ने धेरुअ्नोअ् दाम सीक्‍कबानीन् ने!

२५ आनीबीअ् आसेअ् चैँ सोग् मुःकुमाङ् तक्‍पम‍ी आयु मेछुअ् येत्‍तीहीकुबा?

२६ आनीसेअ् कोरोक्‍पा मेछुके याव ने मुःहीसानुम्‍नी भने, अरु खनावामी योक्‍सेअ् मालेअ्मा सोग् मुःकानीही?

२७ “लिली बुङ्‍ह खाक्‍सानुम्‍ये, अखा इमाक्‍‍तोअ् देःहे। अखाची याव ने मुःमीनी मोलम् खीः ने सेअ्मीनी। तोकोना कङेअ् आनीन् लीक्‍कानीन्, सोलोमन हाङ‍् आकोरोअ् सप्चाकबा पुगामाङ् ने, अखा बुङ्दोअ् माचाअ्ही।

२८ तोकोना आयु नेब्‍नेब्‍केबीअ् चुःकबा मोलम् वीन्‍दा म‍़ीबीअ् वेत्‍तीम्बा घाँस परमेश्‍वरए कोओपारे चाक्‍भुङ‍्कु भने, नुःरो विश्‍वास मामुःकाह चो, आनीन् झन आकोभन्दा धेरुन् उसेअ् चाक्‍भुङ्‍कानीन्।

२९ तोअ्माङ् आनीसेअ् चाःमाकोअ् नुङ् दुङ्माह कोअ् अयोगानुम्‍ये, मोलम् आकोमी सोग् ने अमुःसानीये।

३० मालेअ्माभने खाम्‍पुम्‍माबीही छुत्‍तीङ् मीनाचेअ् खआ छप्‍प‍ै कोअ् योक्‍कुची, तोकोना आनीमी पापाए आनीन् खआ छप्‍प‍ै कोअ्मी खाँचो सीक्‍कानी नेमाङ् लेःतोकु।

३१ तोकोना उमी राज्य योगानुम्‍ये, तोअ्माङ् खआ छप्‍प‍ै कोअ् परमेश्‍वरए आनीन् येत्‍तीबीकानीहीने।

३२ “मेछुके बगाल, अकीस्सीआनीये! मालेअ्माभने आनीन् राज्य पीअ्मामी आनीमी पापा खुशी पुअ्नो।

३३ आनीसेअ् तक्‍पम‍ी छेबेवा देत्‍तानुम्‍येमाङ् दान पीत्‍तानुप्चे। हानीम् ने माछीखेकाह छेबेवा स्वर्गबीअ् जोगामुःमामी तक्‍पम‍ी योक्‍सेअ् हानीम् ने मापेक्‍काह सुप् बनामुःसानुम्ये। आकोबीअ् खुःचाकबाए खुःसुनी, मोलम् प‍़ीछेअ्माए ने चोःनी।

३४ मालेअ्माभने हाबीअ् आम्मी छेबेवा चुःअ्लो, आकोबीअ् नोअ् आम्मी न‍़ीङ्वा ने चुःक्‍पाने।

चेङ्‍काह सेउतेची

मत्ती २४:४२-४४

३५ “आनीसेअ् तक्‍पम‍ी छाक् चीङानुम्‍येमाङ् चुअ्आनीये, मोलम् तक्‍पम‍ी बत्तीह ओब्धीतानुम्‍ये।

३६ आनीन् सुरीखामी भोजलम् तक्‍पम‍ी मालिक एत्‍ताअ्माङ् दैलु ध‍़ोक्‍ध‍़ोक् मुःकुलो आकोमी योक्‍सेअ् वाअ्ल्याक्‍तोअ् दैलु हेम्‍बोक्‍पीकबा मीनाचीदोअ् पुगानीये।

३७ तक्‍पम‍ी मालिक एत्‍ताअ्लो चेङ्‍काह सेउतेची अलाङ् तोक्‍काहची ने। नीच्‍चानोअ् कङेअ् आनीन् लीक्‍कानीन्, मालिक ओप्‍तक्‍पेअ्नोअ् छाक्‍छीम्‍मा छीन्‍नोअ्माङ् चाःमा चाःसी अखाची टेबुलबीअ् पेम्‍मीकुचीहीने, मोलम् ताअ्माङ् अखाचीमी सेवा मुःकुबाने।

३८ उ सेत्‍ताअ् अथवा आकोभन्दा मतेम्‍बु ताअ्लोअ् ने चेङ्‍काह सेउतेची अलाङ् तोक्‍काहची ने!

३९ “तोकोना कोओ खनावा लेःसानुम्‍ये, खुःचाकबा इमाङ‍् बेले ताक्‍पा नेमाङ् ख‍़ीबीपा मालिकए लेःकुबा गो, तक्‍पम‍ी ख‍़ीबीअ् खुःचाकबा बेम्मा नोअ् मापीत्‍तुबा।

४० आनीन् ने त्‍याद‍़ी पुगानीयेमाङ् चुअ्आनीये, मालेअ्माभने आनीसेअ् मीत्‍तानुम्‍नीपा बेले मीनामी वथक्‍पछा ताक्‍पाने।”

४१ तोअ्माङ् पत्रुसए लीत्‍तु, “प्रभु, कोओ सन्था एकामी योक्‍सेअ् तेअ् इःधीङ्‍कुन्‍बा लु अरु छुत्‍तीङ्मी योक्‍सेअ् ने लो?”

४२ तोअ्माङ् प्रभुए लीत्‍तु, “पोत्‍ते मुःहीम्‍बा नुङ् तयामी मुद्‍दे मीना असालो? आको आकोनोअ् ने, हाबीपा मुद्‍दे मीना मालिकए तक्‍पम‍ी अरु सेउतेची ठीक-ठीक समइबीअ् अखाचीमी भागबीअ् सीक्‍काह चाःमा पीअ्माचीही लीत्‍तोअ् अधिकार पीक्‍कुबा पुअ्नो।

४३ उमी मालिक ताअ्लो मोरोअ्नोअ् मुःधीङ्‍कबा कमारा नोअ् अलाङ् तोक्‍कबा कमारा ने।

४४ नीच्‍चानोअ्, कङेअ् आनीन् लीक्‍कानीन्, उमी मालिकए उ तक्‍पम‍ी छप्‍प‍ै छेबेवामी जिम्मा पीक्‍कुबाने।

४५ तोकोना आको कमाराए ‘कङी मालिक तामा मतेम्‍बु पुअ्नो’ इःतोअ् उनुङ् याव मुःकाह सेउते सेउतेनीची मोअ्लीङ‍्कुची मोलम् चाःतोअ्, दुक्‍तोअ् सेअ्ङेअ्लीतु भने,

४६ आको सेउतेए मीत्‍तुनीबा लेन् नुङ् ल्याक्‍खानोअ् मुःसुनीबा बेले उमी मालिक ताक्‍पाने। तोअ्माङ् मालिकए आको माआङ्‍हीयेबा कासी पीक्‍कुबाने। आको मीनामी तालुक विश्‍वास मामुःकाहचीदोअ्नोअ् पुअ्नोक्‍‍पाने।

४७ “उमी मालिकमी इच्छा वाब्‍कुमाङ् ने मोरोअ्नोअ् मुःमा त्‍याद‍़ी मापुक्‍कबा कमाराए धेरुअ्नोअ् मोअ्माखेन्‍तुम्‍कुबाने।

४८ तोकोना मालिकमी इच्छा वाबुनीमाङ् मोअ्माखेन् तुम्‍लोक्‍पा याव मुःकबाए मेछुक्‍तेअ् मोअ्माखेन्‍तुम्‍कुबाने। असा धेरुन् पीप्‍पलाअ्वा चुःअ्लो, आकोबाङ् धेरुन् ङाअ्नोहोने, मोलम् असा धेरुन् सो‍ँपेमुःबलाअ्वा चुःअ्लो, आकोबाङ् धेरुन् नोअ् लाःहाने।

येशूबीअ् सोम्फोअ्मा

मत्ती १०:३४-३६

४९ “का खाम्‍पुम्‍माबीअ् म‍़ी लःप्‍तीसी ताउक्‍पाङा ने, मोलम् आको म‍़ी पैल्हेलम् नोअ् लःबाबा गो नुःसाबा!

५० इक्‍‌कु बप्‍तिस्मा चुःक्‍पा, आको बप्‍तिस्मा कङेअ् लाःमा नोअ् पुअ्नोक्‍‍पाने। तोअ्माङ् आको बप्‍तिस्मा कङेअ् मालाःबाधारी का धेप्‍प‍़ सैदादाबीअ् चुःङाअँ।

५१ का खाम्‍पुम्‍माबीअ् शान्ति पीस्सी ताउक्‍पा नेमाङ् आनीसेअ् मीक्‍कानुप्पा? हेअ्‍नी, कङेअ् आनीन् लीक्‍कानीन्, का गो फोअ्मीसी ली ताउक्‍पाङा ने।

५२ मालेअ्माभने आयुबालम् मुइगे इक्‍कुनोअ् बुद‍़ीक्‍छाबीपा पाँच जनामी माझाबीअ् फोअ्नोअ्मीहीने, ह‍़ीक्‍‍पाङ्मी विरूद्धबीअ् सुम्बाङ् नुङ् सुम्बाङ्मी विरूद्धबीअ् ह‍़ीक्‍‍पाङ् पुअ्नोअ्मीहीने।

५३ उचीबीअ् फोअ्नोअ्मीहीने, वथक्‍छामी विरूद्धबीअ् पापा मोलम् पापामी विरूद्धबीअ् वथक्‍छा, मीम्‍छा पछामी विरूद्धबीअ् मामा मोलम् मामामी विरूद्धबीअ् मीम्‍छा पछा, छदीमामी विरूद्धबीअ् नाम्‍मे मोलम् नाम्‍मेअ्मी विरूद्धबीअ् छदीमा पुअ्नोअ्मीहीने।”

समइमी च्‍याक्‍सीङ्

मत्ती १६:१-४; मर्कूस ८:११-१३

५४ उसेअ् मीनाचीमी ओइरु ने लीत्‍तुची, “आनीसेअ् नाम् दाथाप्‍पी ख‍ीम्‍सुवा माःरी पोःअ्नोक्‍‍पा खाक्‍सानुम् भने, आनीसेअ् वाअ्ल्याक्‍तोअ् कोरोअ् इःकानुम्, ‘वरी ताक्‍पा रीछ।’ तोअ्माङ् मोरोअ्नोअ् पुअ्नो।

५५ आनीसेअ् पोप्‍युम्‍युगे हुअ्वापा लोःक्‍पा खाक्‍सानुम् भने, कोरोअ् इःकानुम्, ‘नुअ्नाम् पुअ्नोक्‍‍पा रीछ।’ तोअ्माङ् मोरोअ्नोअ् पुअ्नो।

५६ आनीन् इःसुप्पानीन्! आनीसेअ् खाम्‍पुम्‍मा नुङ् नम्‍बुङ्ल‍़ीङ्वा खाङ्‍कानुम्‍माङ् लेन् माक्‍तोअ् पुअ्नोअ् नेमाङ् लेःतोकानुम्, तोकोना कोरोअ्लोक्पा समइमी अर्थ तीःमा मालेअ्मा हेःसानुम्‍नीपा?

तक्‍प मुद्दा तेःकबानुङ् तोङे

मत्ती ५:२५-२६

५७ “हाबीपा खनावा ठीक नेमाङ् आनीमी तक्‍पेअ्नोअ् मालेअ्मा इःहीसानुम्‍नीपा?

५८ आना मुद्दा तेःअ्मामी उजुर मुःकबानुङ् हाकिमबीअ् खेअ्नोक्‍‍चीनालो लाप्‍पी नोअ् तोखराचे, नभ गो आकोसेअ् आना सेखेअ्नोअ्माङ् न्यायाधीशमी हुक्‍‍पी लाःलीनोक्‍‍पाने, मोलम् न्यायाधीशए तीलीङ‍्गामी हुक्‍‍पी सो‍ँपेमुःक्‍पाने, तोअ्माङ् आकोसेअ् आना झ्यालखानाबीअ् तीःक्‍पाने।

५९ कङेअ् आना लीअ्नोअ्ना, आनेअ् फोङ‍्मा पुक्‍काह याङ् छप्‍प‍ै माफोक्‍पाधारी आना आकोलम् अप्पोक्‍‍तोअ्नानीबाने।”

हीःवामाङ् यैअ्मामाङ् परमेश्‍वरबीअ् एम्‍माबा लु सुद‍्धम् पुअ्माबा

१३

१ आकोरोअ्लोअ् आकोबीअ् ताकाहचेअ् गालीलीचीमी न‍़ीक्‍थुप्‍पी उ लीत्‍तुची, असा पिलातसए सेअ्लोङ् अखाचीमी हेरुवा सेत्‍तीपलाअ्वामाङ् तीःबलाअ्वा जीवाँतमी हेरुवानुङ् थोःसुहु।

२ तोअ्माङ् उसेअ् अखाची लीत्‍तुची, “खआ गालीलीचेअ् कोओपारे कष्‍ट तोक्‍कुचीहीसेअ् खची अरु छप्‍प‍ै गालीलीची भन्दा धेरुन् हीःवाछा चुअ्आमी नेमाङ् आनीसेअ् मीक्‍कानुप्‍ची हे?

३ हेअ्‍नी, कङेअ् आनीन् कोरोअ् लीक्‍कानीन्, तक्‍पम‍ी हीःवामाङ् यैअ्मामाङ् परमेश्‍वरबीअ् माएनानी भने, कोओपारे नोअ् आनीन् छप्‍प‍ै सुद‍्धम् पुक्‍कानीहीने।

४ अथवा शिलोआमबीपा धरहरा अखा अठार जनामी चप्पी त्याअ्युसामाङ् सीःकाहची कोओ यरूशलेमबीअ् चुःकाहची अरु छप्‍पैभन्दा धेरुन् हीःवाछाची चुअ्आमी नेमाङ् आनीसेअ् मीक्‍कानुप्‍ची हे?

५ हेअ्‍नी, कङेअ् आनीन् कोरोअ् लीक्‍कानीन्, तक्‍पम‍ी हीःवामाङ् यैअ्मामाङ् परमेश्‍वरबीअ् माएनानी भने, कोओपारे नोअ् आनीन् छप्‍प‍ै सुद‍्धम् पुक्‍कानीहीने।”

६ तोअ्माङ् उसेअ् कोरोक्‍पा सन्था दुप्‍पीतुची, “इप्‍पाङ् मीनाए उमी अङ‍्गुर‍ खाबीअ् इक्‍कु वाराफुःमी बिरूवा लेःतु, मोलम् सेःसाबा लु मास्सेःबा इःतोअ् खाक्‍सी खरालो उसेअ् इमाङ‍् ने मातोक्‍कु।

मास्सेःकबा वाराफुःमी स‍़ीङ्मी सन्था

७ “तोअ्माङ् आकोसेअ् अङ‍्गुरखा खाङ्‍कबा मीना कोरोअ् लीत्‍तु, ‘कोओ वाराफुःमी स‍़ीक्‍पी चसी सेःसाबा लु मास्सेःबा नेमाङ् कङेअ् खाङ्धीङ्‍कुक्‍‍पा कोरोअ्लोअ् सुङ्बोम् दोङ् याक्‍कु, मोलम् कङेअ् इमाङ्ने तोअ्ङानी। कोओ देअ्लाक्‍सी। कोसेअ् मालेअ्मा थम् त‍़ाअ्मीम्‍बा?’

८ तोकोना आको अङ‍्गुरखा खाङ्‍कबा मीनाए लीत्‍तु, ‘मालिक, कोओ होनेअ् इअ् दोङ् चुःमीते, कङेअ् कोओमी कोअ्योङ्मोअ्योङ् द‍़ोःक्‍कुङ्माङ् मोल्‍लु तीःकुङ्,

९ मोबाके चसी सेःसा भने नुःक्‍पा, नभ कोओ देअ्लाक्‍से’।”

नाःचामाबा लेन्बीअ् नुःलीमीअ्मामी याव

१० इअ् लेन् नाःचामाबा लेन्बीअ् इक्‍कु यायुङ्मा ख‍़ीबीअ् उसेअ् माःरी इःअ्धीतुचीही।

११ आकोबीअ् अठार दोङ्लम् कमजोर मुःकबा सनीअ्वा तुप्‍सीकबा इप्‍पाङ् मीम्‍छा चुअ्आ। उ खोखेतुबा मोलम् ओप्‍तक्‍पेअ्नोअ् सोःजो मापुअ्हीकबा चुअ्आ।

१२ येशूए आको मीम्‍छा खाक्‍सु, तोअ्माङ् छेःतुमाङ् कोरोअ् लीत्‍तु, “मीम्‍छो, आम्मी तुअ्माङ्वाबाङ् नुःलीइताना।”

१३ तोअ्माङ् उसेअ् उबीअ् तक्‍पम‍ी हुअ् युक्‍सु, मोलम् वाअ्ल्याक्‍तोअ् उ सोःजो पुगामाङ् परमेश्‍वरमी महिमा मुःसु।

१४ तोकोना यायुङ्मा ख‍़ीबीपा पाहाङ् कोद्‍द‍़ो हाङ‍ु, मालेअ्माभने येशूए नाःचामामी लेन्‍बीअ् तुक्‍कबा नुःलीमीतुबा। तोअ्माङ् आको पाहाङ्ए मीनाची कोरोअ् लीत्‍तुची, “याव मुःमामी लेन् छ लेन् चुःअ्, मोसेअ्नोअ् अखा लेन्‍बीअ् ताअ्आनीयेमाङ् नुःलीतानीये, तोकोना नाःचामामी लेन्‍बीअ् हेअ्‍नी।”

१५ तोकोना प्रभुए आको झ्‍वाप पीत्‍तु, “आनीन् इःसुप्पानीन्! आनीन्मध्ये कोइए नाःचामामी लेन्‍बीअ् गोत्थ‍़ाबाङ् तक्‍पम‍ी गोरू अथवा गदाहा हेम्‍बोकुचीमाङ् कुङ्वा दुक्‍सी याखेतुचीनीबा हे?

१६ अब्राहाममी कोओ मीम्‍छा पछा अठार दोङ्धारी शैतानमी बन्धनबीअ् चुअ्आ, नाःचामामी लेन्‍बीअ् कोओ मीम्‍छा कोओ बन्धनबाङ् छुटकारा पीअ्मा तोङ्नीबा हे?”

१७ उसेअ् खआ खनावा इःसाक्‍‍सुमाङ् उमी विरोधीची छप्‍प‍ै ङीस्‍सीआमी, तोअ्माङ् उसेअ् मुःसुहु छप्‍प‍ै इल्‍लासीमी याव खाक्‍सुचीमाङ् मीनाची खुशी पुगामी।

पासइमी चलेन् नुङ् खमिरमी सन्था

मत्ती १३:३१-३२; मर्कूस ४:३०-३२

१८ तोअ्माङ् येशूए इःसु, “परमेश्‍वरमी राज्य इमाक्‍‍तोअ् ङीअ्नोक्‍‍पा? आको कङेअ् इमाङ्नुङ् दाँजे मुःमाबा?

१९ कोओ गो इप्‍पाङ् मीनाए तक्‍पम‍ी रोपाबीअ् तुप्‍पलाअ्वा पासइमी चलेन्‍मी चसीदोक्‍पानोअ् ने। द‍़‍्याक्‍पी आको देःअ्माङ् इक्‍कु धेप्‍प‍़ स‍़ीङ् पुअ्नो मोलम् कोओमी हाँगाहबीअ् नम्‍बुङ्ल‍़ीङ्वाबीही छोङ‍्वाचेअ् खाब्‍बाङ् हेक्‍‍कुची।”

२० तोअ्माङ् होनेअ् उसेअ् लीत्‍तुची, “परमेश्‍वरमी राज्य कङेअ् इमाङ्नुङ् दाँजे मुःमाबा?

२१ कोओ गो खमिरदोक्‍पा ने। इप्‍पाङ् मीम्‍छाए पच्‍चीस किलो खअ्मीबीअ् आको खमिर थोःतीसु, तोअ्माङ् आको छप्‍प‍ै खअ्मी खमिरए माहोम्‍बोअ्मीपाधारी इअ् थम्बीअ् युक्‍सु।”

२२ उ सहर-सहर नुङ् तेम्-तेम् बेनामाङ् मीनाची इःतोअ् यरूशलेमयुगे खरा।

२३ तोअ्माङ् इप्‍पाङ्ए उ कोरोअ् लीत्‍तु, “प्रभु, लेत्‍चाकाहची मेछुक्‍तेअ् चुःअ्मीही?”

चुक्‍सीकबा दैलु

मत्ती ७:१३-१४

उसेअ् आको लीत्‍तु,

२४ “चुक्‍सीकबा दैलुबाङ् बेम्मामी योक्‍सेअ् बोल् पुगानीये, मालेअ्माभने कङेअ् आनीन् लीक्‍कानीन्, धेरुअ्नोअ् मीनाची कुबाङ् बेम्मा योअ्नोअ्मीहीने, तोकोना बेन्‍हीमीनीहीने।

२५ ख‍़ीबीपा मालिक पोःअ्नोअ्माङ् दैलु छ्याक्‍थाङ्‍कुमाङ् आनीन् बैरा येब्‍कानीमाङ् कोरोअ् इःतोअ् दैलु ध‍़ोक्‍ध‍़ोक् मुःलीङ्‍कानुप्पाने, ‘प्रभु, एकामी योक्‍सेअ् दैलु हेम्‍बोक्‍‍पीअ्माये!’ तोअ्माङ् उसेअ् झ्‍वाप पीक्‍कानीहीने, ‘कङेअ् आनीन् चीनामुःसानीनी, आनीन् हाबाङ् ताअ्आनीही।’

२६ तोअ्माङ् आनीसेअ् कोरोअ् इःकानुप्पाने, ‘एका आनानुङ्सुःरी चाःयुक्‍सीका मोलम् दुङ्युक्‍सीका, तोअ्माङ् आनेअ् एकामी गल्‍लीहबीअ् इःअ्युक्‍सुचीना।’

२७ तोकोना उसेअ् लीक्‍कानीहीने, कङेअ् आनीन् लीक्‍कानीन्, ‘कङेअ् आनीन् चीनामुःसानीनी, आनीन् हाबाङ् ताअ्आनीही। आनीन् दुष्‍ट याव मुःकाह चो, काबाङ् खैतानीये।’

२८ “आनीसेअ् अब्राहाम, इसहाक, याकूब मोलम् छप्‍प‍ै अगमवक्ताची परमेश्‍वरमी राज्यअ्यु खाङ्‍कानुप्‍चीलो आनीन् चैँ बैरा वेम्माखेन्तुम्कानुप्पाने, खाब्‍कानीहीने मोलम् क्‍याङ् य‍़ीःकानीहीने।

२९ तोअ्माङ् नाम्‍केत्‍थाम् नुङ् नाम्‍दाथाप्पाङ् मोलम् पोप्‍ती नुङ् पोप्युम्बाङ् मीनाची ताअ्मीहीने, मोलम् परमेश्‍वरमी राज्यबीअ् भोज चाःसी पेन्‍नोअ्मीहीने।

३० खाक्‍सानुम्‍ये, द्‍याक्‍पी पुक्‍काहची पहिला पुअ्नोअ्मीहीने, मोलम् पहिला पुक्‍काहची द्‍याक्‍पी पुअ्नोअ्मीहीने।”

३१ आकोरोअ्लोअ्नोअ् फरिसीची ताअ्आमीमाङ् उ कोरोअ् लीत्‍तुची, “आना कुबाङ् खैते, मालेअ्माभने हेरोदए आना सेअ्मा मीअ्नो।”

३२ येशूए अखाची लीत्‍तुची, “खरानीये मोलम् आको वालम् लीत्‍तानुम्‍ये, ‘आयु नुङ् वीन्‍दा कङेअ् भूतची य‍़ीक्‍कुक्‍‍ची तोअ्माङ् नुःलीमीअ्मामी याव मुःकुङ्, मोलम् सुङ्बोम् लेन्‍बीअ् चैँ कङेअ् कङी याव छीक्‍कुङ्।

३३ मोरोहोसाङ् ने आयु, वीन्‍दा मोलम् छीन्दा का लाम्धुमा नोअ् पुअ्नो, मालेअ्माभने यरूशलेमभन्दा बैरा इप्‍पाङ् ने अगमवक्ता सीःहीनी।’

यरूशलेममी योक्‍सेअ् येशूमी तुक्‍तुवा

मत्ती २३:३७-३९

३४ “यरूशलेम, यरूशलेम, आना अगमवक्ताची सेक्‍कबा मोलम् परमेश्‍वरए पाङ्‍हाक्‍सुचीही लोकोअ्वे चीःब्‍कबा! वाम्‍रुअ्मे तक्‍पम् वाप्छुअ्माची तक्‍पम् ल्याप्रेङ् खुअ्माअ्मु खोमीतोअ्नोअ् कङेअ् धेरुन् खेप्‍पा आम्‍मी पछाची खोम्‍मा विचार मुःसुक्‍चीही, तोकोना आना मानामाल्‍लीना।

३५ आनीमी ख‍़ीबीअ् असा ने माच्‍चुःतीअ्मी। आनीन् कङेअ् लीक्‍कानीन्, ‘परमप्रभुमी न‍़ीक्‍पी ताकबासेअ् अलाङ् मातोक्‍कुहोउ’ माअ्इःबाधारी आनीसेअ् कङा खाङ्‍ङानीनीपाने।”

येशूए सरील होम्‍मामी तुअ्माङ्वा लगालीकबा मीना नुःलीमीतुबा

१४

१ इअ् नाःचामामी लेन्बीअ् फरिसीचीमी इप्‍पाङ् पाहाङ्मी ख‍़ीबीअ् उ चाःमा चाःसी खरा। आकोबेले फरिसीचेअ् उ चोब्‍धीतुचीबा।

२ तोअ्माङ् सरील होम्‍मामी तुअ्माङ्वाए दील्‍लापुबा इप्‍पाङ् मीना येशूमी अघि चुअ्आ।

३ तोअ्माङ् येशूए व्यवस्था इःकाहची नुङ् फरिसीची छीमुची,

“नाःचामामी लेन्बीअ् नुःलीमीअ्मा नुःक्‍पा लु नुःनीबा?”

४ तोकोना अखाची इमाङ्ने मायामुये चुअ्आमी, येशूए आको तुक्‍कबा लबुमाङ् नुःलीमीतु, मोलम् आको पाङ्‍हाक्‍सु।

५ येशूए अखाची लीत्‍तुची, “आनीन्मध्येबीअ् इप्‍पाङ्मी इक्‍कु वथक्‍छा चुःअ् अथवा इक्‍कु गोरू चुःअ्, नाःचामामी लेन्बीअ् आको इनारमु हेअ्युसा भने, आनीसेअ् आको वाअ्ल्याक्‍तोअ् सेअ्लीतानुम्‍नीपा हे?”

६ तोअ्माङ् अखाचेअ् आको खनावामी झ्‍वाप मापीअ्हीसुची।

७ तोअ्माङ् भोजबीअ् ताकाह ताबाङ्चेअ् योङ्मी थम् स्यागुचीबा लेःतोकुमाङ् उसेअ् अखाची इक्‍‌कु सन्था येम्‍मीतुची,

८ “आना आसेअ्लो सुरीखामी भोजबीअ् निम्तो पीत्‍ता भने, योङ्मी थम्बीअ् अपेने। आको थम्बीअ् पेम्‍मामी योक्‍सेअ् आनाभन्दा ल्‍हेअ्लो योङ्मी मीनाए निम्तो तोक्‍कुबा पुअ्हीअ्।

९ तोअ्माङ् आनाची ह‍़ीक्‍‍पाङ‍्नोअ् छेःकबा मीना ताअ्माङ् आना कोरोअ् लीअ्नोक्‍‍पाने, ‘आना पेन्‍नोन्बा थम् आको मीना पीत्‍ते’ मोलम् आनाचैँ ङीस्‍सीम्‍लाम्‍लो पुक्‍तोअ् छप्‍पैभन्दा मोअ्मोकेपा थम्बीअ् पेम्मा पुअ्नोक्‍‍पाने।

१० तोकोना आनेअ् निम्तो तोक्‍कुनालो खरेमाङ् छप्‍पैभन्दा मोअ्मोकेपा थम्बीअ् पेने, मोसेअ्नोअ् आना छेःकबा मीना ताअ्माङ् कोरोअ् लीअ्नोक्‍‍पाने, ‘लकमो, मोत्‍त‍़ोकेपा थम्बीअ् पेने।’ आकोबेले आनानुङ् चाःसी पेङ्‍काह छप्‍पैमी अघि आम्‍मी इज्जत पुअ्नोक्‍‍पाने।

११ मालेअ्माभने का धेप्‍प‍़ङा ने काःकबाचैँ मेछुके पुअ्नोक्‍‍पाने, मोलम् मेछुकेङा ने काःकबाचैँ धेप्‍प‍़ पुअ्नोक्‍‍पाने।”

१२ तोअ्माङ् उसेअ् तक्‍प निम्तो पीक्‍कबा मीना कोरोअ् लीत्‍तु, “आनेअ् भ्यानी अथवा वाथक्‍सीबीअ् भोज तीःकुनालो, तक्‍पम‍ी लकप्‍ची अथवा तक्‍पम‍ी बु-नेछाची अथवा तक्‍पम‍ी नातागोताची अथवा सप्चाकाह बुदीअ्क्‍छाची निम्तो अपीत्‍तुचे, आनेअ् आकोरोअ् मुःसुना भने, अखाचेअ् ने आना निम्तो पीअ्नोअ्मी मोलम् एच्‍चोअ्वा एङ्‍कुची।

१३ तोकोना आनेअ् भोज तीःकुनालो गरीप, हलओङ्जे, ओखोङ्‍गे मोलम् म‍़ीक्‍सीपा निम्तो पीत्‍तुचे,

१४ तोअ्माङ् आनेअ् अलाङ् तोक्‍कुनाबाने, मालेअ्माभने अखाचेअ् आना एच्‍चोअ्वा एन्हीमीनी। तोकोना धर्मतीची सीःखेथाप्पाङ् जिउँदो पुअ्नोअ्मीलो आनेअ् एच्‍चोअ्वा तोक्‍कुनाबाने।”

धेप्‍प‍़ भोजमी सन्था

मत्ती २२:१-१४

१५ उनुङ् चाःमा चाःसी पेङ्‍काहचीमध्ये इप्‍पाङ् मीनाए खआ खनावा येनुमाङ् येशू कोरोअ् लीत्‍तु, “परमेश्‍वरमी राज्यबीअ् भोज चाःतोकबासेअ् अलाङ् तोक्‍कु।”

१६ तोकोना उसेअ् आको कोरोअ् लीत्‍तु, “इप्‍पाङ् मीनाए इक्‍कु भोज त्‍याद‍़ी मुःसु, तोअ्माङ् धेरुअ् मीनाची निम्तो पीत्‍तुची।

१७ भोज चाःमा बेले साप्‍पुमाङ् आकोसेअ् भोजबीअ् ताअ्आनीये लीत्‍तोअ् निम्तो पीत्‍तुचीही मीनाची छेःसीअ् तक्‍पम् कमारा कोरोअ् लीस्‍सी पाङ्‍हाक्‍सु, ‘ताअ्आनीये, हो छप्‍प‍ै कोअ् त्‍याद‍़ी चुःअ्।’

१८ “तोकोना अखाची छुत्‍तीङ्चेअ् इक्‍कुनोअ् खाले अक्‍‍तेन् लब्‍सी बेनामी। पहिलाबा मीनाए कोरोअ् इःसु, ‘कङेअ् इक्‍कु रोपा खेःइतुङ्, मोलम् का आको खाक्‍सी खेअ्मा नोअ् पुअ्नो। का बिन्ती मुःङाअँ, का माफ पीअ्माये।’

१९ “तोअ्माङ् अर्कु मीनाए लीत्‍तु, ‘कङेअ् पाँच हल गोरू खेःइतुक्‍ची, का अखाची खाक्‍सी खेअ्ङाअँ। का बिन्ती मुःङाअँ, का माफ पीअ्माये।’

२० “अर्कु मीनाए ने लीत्‍तु, ‘का सुरीखा मुःइतुङ्, मोसेअ्नोअ् का ताहीङानी।’

२१ “मोबाके कमारा ताअ्आमाङ् उमी मालिक छप्‍प‍ै खनावा इःतु। तोअ्माङ् ख‍़ीबीपा मालिक हाङ्‍लीतुमाङ् तक्‍पम‍ी कमारा कोरोअ् लीत्‍तु, ‘सहरमी गल्‍लीह नुङ् लाम्‍हबीअ् चोप्‍फाङ‍् खरे, मोलम् गरीपची, ओखोङ्‍गेची, म‍़ीक्‍सीपाची मोलम् हलओङ्जेची त‍़ीक्‍तेतुचे।’

२२ “तोअ्माङ् कमाराए लीत्‍तु, ‘मालिक आनेअ् इःसीतोअ्नोअ् याव पूरा पुगा, तोकोना होनेअ् कुबीअ् पेत्‍थाम् खाली नोअ् चुःअ्।’

२३ “मालिकए कमारा लीत्‍तु, ‘धेप्‍प‍़ लाम्‍ह नुङ् गल्‍लीहबीअ् खरे, मोलम् मीनाची भित्र दाअ्मा कर तेःतुचे, मोलम् कङी ख‍़ीम् माचेप्‍पुहोउ।

२४ मालेअ्माभने कङेअ् आनीन् लीक्‍कानीन्, निम्तो तोक्‍काहचीमध्ये आसेअ् ने कङी भोजमी चानीकबा छेब्‍तोकुनीबाने’।”

ख्रीष्‍टमी सीच्‍चेचेअ् आङ्मा पुक्‍काह खनावा

मत्ती १०:३७-३९

२५ मीनाचीमी धेप्‍प‍़ ओइरु उनुङ् चुअ्आ मोलम् द्‍याक्‍पीअ्युगे ह‍़ीक्‍‍तीसामाङ् उसेअ् अखाची लीत्‍तुची,

२६ “काबीअ् ताकबासेअ् तक्‍पम‍ी पापा, मामा, थप्मा, पछाची, बु-नेछाची नुङ् ना-नेछाची मोलम् तक्‍पमीनोअ् प्राण फेस्सीतुनी भने, उ कङी सीच्‍चे पुअ्हीनी।

२७ आसेअ् तक्‍पम् क्रूस खीम्‍मानुङ् कङा त‍़ीङ्‍ङानीलो, आको कङी सीच्‍चे पुअ्हीनी।

२८ “आनीन्मध्येबीअ् आसेअ्लो इक्‍कु धरहरा हेअ्मा इच्छा मुःकु भने, आको धरहरा हेस्सीअ्मामी याङ् तक्‍पनुङ् चुःहु लु माअ्आह नेमाङ् आकोसेअ् पेन्‍नोअ्माङ् पहिले नोअ् हीसाप मुःसुनीबा हे?

२९ उसेअ् आकोरोअ् मामुःसु भने जग पेन्धीङ्‍कुमाङ् छीअ्हीसुनी मोलम् खाङ्‍काह छप्‍पैसेअ् कोरोअ् इःतोअ् इःचोलीङ्‍कुची,

३० ‘कोओ मीनाए ख‍़ीम् हेअ्मा सुरु गो मुःसु, तोकोना माहेस्सीहीसु।’

३१ “अथवा इप्‍पाङ् हाङ्ए अर्कु हाङ्नुङ् चुक्‍सी खेअ्नोअ्लो तक्‍पनुङ् चुःकाह दश हजारए तक्‍पम‍ी विरूद्धबीअ् ताकाह बीस हजारचीनुङ् चुङ्‍हीङाअँक्‍पा लु चुङ्‍हीङानीबा इःतोअ् पेन्‍नोअ्माङ् पहिले नोअ् सल्‍ला मुःनीबा हे?

३२ तोअ्माङ् अहेःमादोअ् पुगा भने, अर्कु हाङ‍् मुअ्यु चुःअ्लो नोअ् तोखेअ्मामी योक्‍सेअ् इमाङ‍्-इमाङ‍् मुःमापुअ्नोअ् नेमाङ् छीप्‍सी तक्‍पम‍ी दूतची पाङ्‍हाङ्‍कुची।

३३ मोसेअ्नोअ् आनीन्मध्ये आसेअ्लो तक्‍पबीअ् चुःकाह छप्‍प‍ै कोअ् यैतुनी भने, आको कङी सीच्‍चे पुअ्हीनी।

चानीकबा मेद्‍दीके युम्

मत्ती ५:१३; मर्कूस ९:५०

३४ “युम् नुःकबा ने, तोकोना युम्‍मी चानीकबा खैता भने, आको होनेअ् इमाङ्ए युम्‍युम्‍पा मुःम्‍बा?

३५ आको गो बाक्‍‍खामी योक्‍सेअ् ने मोलम् मोल्‍लुमी योक्‍सेअ् ने इन्‍नामे पुअ्नो। मीनाचेअ् आको वेल्‍लाङ्‍कुची।

“असामी येत्‍थाम् नबाअ् चुःअ्लो, आकोसेअ् मायेनुहोउ।”

माःखेकबा भेडामी सन्था

मत्ती १८:१२-१४

१५

१ कर लाःकाहची नुङ् हीःवाछाची छप्‍प‍ै येशूमी याङेब‍़ येम्‍मामी योक्‍सेअ् उमी कोअ्योङ् माःरी दाबामीही।

२ तोअ्माङ् “कोओ मीनाए हीःवाछाची ग्रहण मुःकुची मोलम् अखाचीनुङ्नोअ् चाःअ्” इःतोअ् फरिसीची नुङ् शास्त्रीची ङेनामी।

३ मोबाके येशूए कोओ सन्था दुमु,

४ “आनीन्मध्ये असामीलो इअ् सइ कोत‍़ा भेडाची चुःअ्मी, अखाचीमध्ये इक्‍कु माःखरा भने, उनान्सय कोत‍़ा भेडाची खुल्‍ला थम्बीअ् यैदाकुचीमाङ् माःखेकबा आको भेडा मायोक्‍तोक्‍पाधारी आकोसेअ् योगुनीबा हे?

५ तोअ्माङ् आकोसेअ् माःखेकबा भेडा योक्‍तोकुमाङ् रमालीतोअ् आको भेडा तक्‍पम‍ी बाक्‍त‍ाक्‍पाङ् खीत्‍तेकु।

६ तोअ्माङ् उ ख‍़ीबीअ् ताअ्माङ् तक्‍पम‍ी लकप्‍ची नुङ् बुदीअ्क्‍छाची छेःकुची मोलम् कोरोअ् लीक्‍कुची, ‘कानुङ् रमालीसानीये, मालेअ्माभने कङी माःखेकबा भेडा कङेअ् योक्‍तोइतुङ्।’

७ कङेअ् आनीन् लीक्‍कानीन्, हीःवामाङ् यैअ्मामाङ् परमेश्‍वरबीअ् एम्‍मा मापाब्‍कबा उनान्सय जना धर्मती मीनाचीमी योक्‍सेअ् भन्दा हीःवामाङ् यैकुमाङ् परमेश्‍वरबीअ् एङ्‍कबा इप्‍पाङ् हीःवाछामी योक्‍सेअ् स्वर्गबीअ् धेरुअ् सक्सेम् पुअ्नोक्‍‍पाने।

माःखेकबा ढेकीमी सन्था

८ “इप्‍पाङ् मीम्‍छानुङ् चाँदीमी दश ढेकी चुःअ्, आकोसेअ् अखा ढेकीमध्ये इक्‍कु माःइतु भने, बत्ती ओब्तीकुमाङ् आको ढेकी मायोक्‍तोक्‍पाधारी ख‍़ीम् ब्याःक्‍तोअ्-ब्याःक्‍तोअ् माय्योअ् मीत्‍तुनीबा हे?

९ तोअ्माङ् आकोसेअ् आको माःखेकबा ढेकी तोक्‍कुमाङ् तक्‍पम् लकप्‍ची नुङ् बुदीअ्क्‍छाची छेःकुची मोलम् कोरोअ् लीक्‍कुची, ‘कानुङ् रमालीसानीये, मालेअ्माभने कङी माःखेकबा ढेकी तोअ्इतुङ्।’

१० कङेअ् आनीन् लीक्‍कानीन्, हीःवामाङ् यैअ्मामाङ् परमेश्‍वरबीअ् एखेकबा इप्‍पाङ् हीःवाछामी योक्‍सेअ् परमेश्‍वरमी स्वर्गदूतचेअ् ने सक्सेम् मानामुःकुची।”

माःखेकबा वथक्छामी सन्था

११ उसेअ् कोरोअ् इःसु, “इप्‍पाङ् मीनामी ह‍़ीक्‍‍पाङ् वथक्‍छाची चुअ्आची।

१२ छेरेपाएचैँ तक्‍पम् पापा लीत्‍तु, ‘पापो, कङी भागबीअ् सीक्‍काह छेबेवा कङा पीअ्माये।’ तोअ्माङ् पापाए तक्‍पम् छेबेवा ह‍़ीक्‍‍पाङ्ची हाबीतुची।

१३ “धेरुन् लेन् मापुक्‍पानोअ् तक्‍पम‍ी भागबीअ् सीक्‍काह छप्‍प‍ै छेबेवा खोमुमाङ् छेरेपा वथक्‍छा मुअ्यु अर्कु नोअ् देःन‍बीअ् खरा, मोलम् इमाङ्ने मामुःये पेत्‍तोअ् नुङ् चाःतोअ् चुअ्आमाङ् छप्‍प‍ै छेबेवा येअ्इतु।

१४ तोअ्माङ् तक्‍पनुङ् चुःकाह छप्‍प‍ै कोअ् छीखरा बेले, उ चुअ्आबा देःन‍बीअ् ने धेप्‍प‍़ सखीरी पुगा, मोलम् उ चाःमा दुङ्मामी खाँचो सीत्‍ता।

१५ तोअ्माङ् उ चुअ्आबा देःनबीपा इप्‍पाङ् मीनाबीअ् उ खरा मोलम् याव ङागा। आको मीनाए तक्‍पम‍ी रोपाहबीअ् बाक्‍‍ची कुःमामी याव पीत्‍तु।

१६ आसेअ् ने उ इमाङ‍् ने मापीत्‍तुचीबासेअ् बाक्‍‍चेअ् चाःमाह चासीङ् नोअ् चाःम्‍माङ् उसेअ् तक्‍पम‍ी बोअ् चेप्‍मीअ्मा मीत्‍तु।

१७ “आकोबेले ली उमी होश ताअ्आमाङ् कोरोअ् इःसु, ‘कङी पापामी सेउतेचीनुङ् ने पाब्‍काह भन्दा ने ल्‍हेअ्लो चाःमाकोअ् चुःअ्, तोकोना काचैँ कुबीअ् सागेअ् सीःखेअ्लीतुङ्!

१८ हो का पोःखेअ्ङाअँमाङ् कङी पापाबीअ् खेअ्ङाअँक्‍पाने मोलम् लीक्‍कुक्‍‍पाने, पापो, स्वर्गमी विरोधबीअ् नुङ् आम्मी अघि कङेअ् हीःवामाङ् मुःइतुङ्।

१९ का गो आम्मी वथक्‍छा ने इःमा ने खेच्‍चाङानी। कङा आम्मी सेउतेचीमध्ये इप्‍पाङ् दोअ्नोअ् मुःमाएमाङ् युङ्माये।’

२० “तोअ्माङ् उ पोःखरामाङ् तक्‍पम‍ी पापाबीअ् खरा।

“उ मुअ्यु चुअ्आलोअ् नोअ् पापाए उ खाक्‍तोकु, मोलम् उमी न‍़ीङ्वा नम्नम्वाए चेप्‍पु, मोलम् पीखरामाङ् उसेअ् हेब्तोअ् चुप्‍प पीत्‍तु।

२१ “ओप्‍छाए उ लीत्‍तु, ‘पापो, स्वर्गमी विरोधबीअ् नुङ् आम्‍मी अघि कङेअ् हीःवामाङ् मुःइतुङ्। का गो आम्‍मी वथक्‍छा ने इःमा ने खेच्‍चाङानी।’

२२ “तोकोना उमी पापाए सेउतेची लीत्‍तुची, ‘चोप्‍फाङ‍्नोअ् छप्‍पैभन्दा कम्‍नीकबा तेःअ् याक्‍तेतानुम्‍येमाङ् उ चाअ्द‍़ेतानुम्ये, मोलम् उमी थेत्थेबीअ् औँठी नुङ् लाक्‍पी सीअ्माली चाअ्द‍़ेतानुम्ये।

२३ तोअ्माङ् याम्‍नीकबा जीवाँत याक्‍तेतानुम्‍येमाङ् सेदानुम्‍ये, मोलम् इकीन् चाःमामाङ् रमालीमाइन्।

२४ मालेअ्माभने सीःखेकबा कोओ कङी वथक्‍छा होनेअ् लेत्‍चाइता, मोलम् माःखेकबा कङी वथक्‍छा कङेअ् तोअ्इतुङ्।’ तोअ्माङ् अखाची रमालीलीतामी।

२५ “आकोरोअ्लोअ् तुम्‍मी वथक्‍छा चैँ रोपाबीअ् चुअ्आ। उ एत्‍ताअ्आमाङ् ख‍़ीम् कोअ्योङ् तायाक्‍ताअ्आलो गो, उसेअ् लोःतोअ् बातोअ् लेअ्धीतामीही सम्‍ला ली येनु।

२६ तोअ्माङ् नोकरचीमध्ये इप्‍पाङ् छेःतुमाङ् छीमु, ‘कुबीअ् माःरी इमाङ‍् पुअ्नोक्‍‍पा?’

२७ उसेअ् लीत्‍तु, ‘आम्मी वथक्‍पा नेछा ताअ्इता, मोलम् आम्मी पापाए याम्‍नीकबा जीवाँत चैँ सेअ्इतु, मालेअ्माभने उसेअ् तक्‍पम‍ी छेरेपा वथक्‍छा नुःचाकबानोअ् तोअ्इतु।’

२८ “तोकोना बुबुचैँ हाङ‍ु, मोलम् ख‍़ीम् भित्रअ्यु खेअ्मा मानामाल्‍ली। तोअ्माङ् ओप्‍पा बैरा अप्पोकामाङ् उ लेम्‍लीतु।

२९ तोकोना उसेअ् तक्‍पम‍ी पापा कोओपारे झ्‍वाप पीत्‍तु, ‘खाक्‍से, कोरोअ् दोङ् कङेअ् आम्‍मी सेवा मुःसुङ्, मोलम् आनेअ् इःसुनाहँ खनावा मानामामुःतीअ्ङाह इमाङ्ने माअ्अँ। मोरोहोसाङ् ने कङी लकप्‍चीनुङ् पेम्‍मामाङ् खुशी मानामुःमा आयुधारी आनेअ् कङा इक्‍कु पाठा ने मापीत्‍तीअ्ङाना।

३० तोकोना आम्मी छेबेवा वेश्याचीनुङ् पेःकबा आम्मी वथक्‍छा ख‍़ीम् एत्‍ताअ्लो चैँ कुःभुक्‍पलाअ्वा याम्‍नीकबा जीवाँत सेक्‍कुना।’

३१ “पापाए उ लीत्‍तु, ‘खाक्‍से वथक्‍छा, आना गो नीम्‍माङ् कानुङ् चुःअ्ना, कानुङ् चुःकाह दोअ् छप्‍प‍ै आम्‍मीनोअ् ने।

३२ इकी रमालीमाबा नुङ् खुशी पुअ्मा नोअ् पुगाबा, मालेअ्माभने सीःखराबा कोओ आम्मी वथक्‍पा नेछा लेत्‍चाइता मोलम् माःखेकबा आम्मी वथक्‍पा नेछा कङेअ् तोअ्इतुङ्’।”

रेखदेख मुःकबा मीनामी सन्था

१६

१ येशूए तक्‍पम् सीच्‍चेची लीत्‍तुची, “इप्‍पाङ् सप्चाकबा मीनामी छेबेवा रेखदेख मुःकबा इप्‍पाङ् मीना चुअ्आ। आको तक्‍पम‍ी मालिकमी छेबेवा मोरोअ्नोअ् फेअ्लाङ्‍धीङ्‍कु नेबा फत्‍तुर सीत्‍ताबा।

२ तोअ्माङ् मालिकए छेःतुमाङ् आको लीत्‍तु, आम्‍मी न‍़ीक्‍थुप्‍पी कङेअ् येङ्‍कुहुङ् खनावा इमाङ‍् लो? आम्‍मी छप्‍प‍ै हीसाप कीताप कङा पीअ्माये। होबालम् आनेअ् कङी छेबेवामी रेखदेख मुःतोकुनानीबाने।”

३ “तोअ्माङ् आको रेखदेख मुःकबाए तक्‍पम‍ी न‍़ीङ्वाबीअ् कोरोअ् इःसु, ‘हो कङेअ् इमाङ‍् मुःम्‍बा? मालेअ्माभने कङी मालिकए कङी याव काबाङ् ङाब्‍इलीतु। द‍़ोःक्‍चामा चेच्‍चामा कङी बोल् माअ्अँ, मोलम् ङाक्‍चामा का ङीस्‍सीङाअँ।

४ हो इमाङ‍् मुःम्‍बा नेमाङ् कङेअ् मीअ्इतुङ्। आकोरोअ् मुःसुङ् भने, मालिकए कङी याव ङाब्‍इकुहोसाङ् ने मीनाचेअ् कङा अखाचीमी ख‍़ीबीअ् युङ्‍ङाअँमीपाने।’

५ “मोसेअ्नोअ् आकोसेअ् तक्‍पम‍ी मालिकमी नाअ् याखेकाहची इ-इप्‍पाङ् मुःतोअ् छेःतुची। तोअ्माङ् पहिलाबा उसेअ् लीत्‍तु, ‘आनानुङ् कङी मालिकमी नाअ् एअ्वा चुःहु?’

६ “उसेअ् इःसु, ‘सुङ्बोम् हजार लिटर जैतूनमी केवा।’

“तोअ्माङ् रेखदेख मुःकबाए उ लीत्‍तु, ‘न आम्‍मी तमसुक, मोलम् पेनेमाङ् चोप्‍फाङ‍् पन्ध्र सइ लिटर छाब्तीसे।’

७ “मोबाके आकोसेअ् अर्कु ने लीत्‍तु, ‘आम्‍मी नाअ् एअ्वा चुःहु?’

“उसेअ् इःसु, ‘सुङ्बोम् सइ पचास क्‍विन्टल छोङ्।’

“रेखदेख मुःकबाए उ लीत्‍तु, ‘न आम्‍मी तमसुक, मोलम् सुङ्बोम् सइ क्‍विन्टल छाब्तीसे।’

८ “आको अधर्मती रेखदेख मुःकबा मीनामी तयाबुङ् खाक्‍सुमाङ् मालिकए आकोमी प्रशंसा मुःसु। मालेअ्माभने कोओ खाम्‍पुम्‍माबीपा मीनाचेअ् तक्‍पम् पुस्ताबीही मीनाचीनुङ् याव मुःअ्मीलोअ् ज्योतिमी मीनाची भन्दा ल्‍हेअ्लो तयामी पुअ्नोअ्मीमाङ् याव मुःअ्मी।

९ तोअ्माङ् कङेअ् आनीन् लीक्‍कानीन्, खाम्‍पुम्‍माबीपा छेबेवाए तक्‍पम‍ी योक्‍सेअ् लकप्‍ची बनामुःसानुप्चे, खाम्‍पुम्‍माबीपा आको छेबेवा छीअ्नो बेले अखाचेअ् आनीन् नीम्‍माङ् चुःधीङ‍्‍काह ख‍़ीबीअ् लाप्‍तुमा मुःकानीमीहीने।

१० “मेछुअ् खनावाबीअ् पोत्‍ते मुःहीम्‍बा मीना धेरुन् खनावाबीअ् ने पोत्‍ते मुःहीअ्, मेछुअ् खनावाबीअ् पोत्‍ते अमुःहीमाबा मीना धेरुअ् खनावाबीअ् ने पोत्‍ते मुःहीनी।

११ कोसेअ्नोअ् आनीन् खाम्‍पुम्‍मामी छेबेवाबीअ् पोत्‍ते मुःहीलोक्‍पा मापुगानी भने, नीच्‍चानोक्‍पा छेबेवामी योक्‍सेअ् आसेअ् आनीन् पोत्‍ते मुःहीकानीही?

१२ आनीन् अरुमी छेबेवाबीअ् पोत्‍ते मुःहीलोक्‍पा मापुगानी भने, आनीमी तक्‍पमीन् छेबेवा आसेअ् पीक्‍कानीही?

१३ “हाबीपा सेउतेए ने ह‍़ीक्‍‍पाङ् मालिकमी सेवा मुःहीसुनी। मालेअ्माभने आकोसेअ् इक्‍कु चीसीकुबाने मोलम् इक्‍कु नेच्‍चाकुबाने, अथवा आकोसेअ् इक्‍कुमी खनावा येङ‍्कुबाने मोलम् इक्‍कु ल्याक्‍खा मुःसुनीबाने। आनीसेअ् परमेश्‍वर नुङ् छेबेवा हीच्‍चीमीनोअ् सेवा मुःहीसानुम्‍नी।”

व्यवस्था नुङ् परमेश्‍वरमी राज्य

मत्ती ११:१२-१३

१४ याङ्मी लोभ मुःकाह फरिसीचेअ् खआ छप्‍प‍ै खनावा येनुची, मोलम् उ इःचुची।

१५ तोअ्माङ् अखाची उसेअ् लीत्‍तुची, “मीनाचीमी अघि तक्‍पनोअ् धर्मती बनामुःकबा आनीन् नोअ् ने, तोकोना परमेश्‍वरए आनीमी न‍़ीङ्वा लेःकु। मालेअ्माभने मीनाचीमी माझाबीअ् मुत्‍तु पुक्‍कबा खनावा परमेश्‍वरमी खाङ्मावाबाङ् मुअ्मु पुअ्नो।

१६ “यूहन्‍नामी समइधारी मोशामी व्यवस्था नुङ् अगमवक्ताचेअ् इःतुचीही खनावा पुक्‍दापाह। आकोबेलेपालम् परमेश्‍वरमी राज्यबीपा नुःयायेन् प्रचार पुगाबा, मोलम् छप्‍प‍ै जना आकोभित्रअ्यु बेम्मा बोल् पुअ्नोअ्मी।

१७ तोकोना व्यवस्थाबीअ् छाप्‍पलाअ्वा इमाङ‍् ने खनावा फीस्सु पुअ्माभन्दा स्वर्ग नुङ् खाम्‍पुम्‍मा छीखेअ्मा ताःलेअ्नो।

१८ “तक्‍पम‍ी थप्मा यैकुमाङ् अर्कु सुरीखा मुःकबा मीनाए व्यभिचार मुःकु। तोअ्माङ् थप्पालम् यैइपलाअ्वा मीम्‍छा सुरीखा मुःकबा मीनाए ने व्यभिचार मुःकु।

सप्चाकबा मीना नुङ् लाजरसमी सन्था

१९ “इप्‍पाङ् महँगो-महँगो तेःअ् नुङ् नुःकबा सुतीमी तेःअ् चाङ्‍कबा सप्चाकबा मीना चुअ्आ, उ लेन्पीच्‍छे मोज्‍मोज्‍जा मुःतोअ् चुःयुक्‍सा।

२० तोअ्माङ् उमी दैलुबीअ् इप्‍पाङ् लाजरस न‍़ीङ् पुक्‍कबा गरीप मीना कोइए त‍़ीखीअ्युक्‍सुची। आको लाजरस खुवै खुवाए चेप्‍खेपलाअ्वा चुअ्आ।

२१ आको सप्चाकबा मीनामी टेबुलबाङ् हेअ्युकाह त्याअ्वा चाःम्‍माङ् उसेअ् तक्‍पम‍ी बोअ् चेप्‍मीअ्मा मीअ्युक्‍सु। कोचुमाची ने तायुक्‍सामीमाङ् उमी खुवाह ल्याक्‍पीअ्युक्‍सुची।

२२ “आको गरीप मीना सीःसा, तोअ्माङ् स्वर्गदूतचेअ् आको याखेतुचीमाङ् अब्राहाममी पसबीअ् युक्‍सुची। तोअ्माङ् आको सप्चाकबा मीना ने सीःसा, मोलम् मीनाचेअ् न्याःगुची।

२३ नरकबीअ् अआङ्‍हीलोक्‍पा दुक्‍ख तोक्‍धीतु बेले, उसेअ् तक्‍पम‍ी म‍़ीअ् थेअ्लीतुमाङ् खाक्‍सु, तोअ्माङ् अब्राहाम नुङ् उमी पसबीअ् लाजरस खाक्‍सुची।

२४ तोअ्माङ् उसेअ् धेप्‍प‍़ सम्‍लाबीअ् कोरोअ् इःसु, ‘पापो अब्राहाम, कङा नम्‍नम् मीस्‍सीअ्माये, तोअ्माङ् तक्‍पम‍ी थेत्थेमी टुप्प‍ा कुङ्वाबीअ् छोगेमाङ् कङी लेम् यीप्‍छीअ्लो मुःमामी लाजरस पाङ्‍हाक्‍पीअ्माये, मालेअ्माभने का कोओ म‍़ीच्‍वाम्‍लअ्वाबीअ् अआङ्‍हीमाबा दुक्‍खबीअ् चुःङाअँ।’

२५ “तोकोना अब्राहामए लीत्‍तु, ‘वथक्‍पा पछो, मीत्‍ते, आना लेत्‍चालोअ्धारी नुःकाह-नुःकाह खनावा तोक्‍कुना, मोलम् मोरोअ्नोअ् लाजरसए दुक्‍खै-दुक्‍ख तोक्‍कु। हो आको कुबीअ् सक्‍सेम्बीअ् चुःअ्, तोअ्माङ् आनाचैँ अआङ्‍हीलोक्‍पा दुक्‍खबीअ् चुःअ्ना।

२६ तोअ्माङ् खआ छप्‍प‍ै खनावा बाहेक कुबाङ् आनीबीअ् खेअ्मा योक्‍काहची माखेअ्हीयेमाच्‍चुमी मोलम् आकोबाङ् कुबीअ् एकाबीअ् मात्‍ताहीयेमाच्‍चुमी इःतोअ् एकामी नुङ् आनीमी माझाबीअ् इक्‍कु धेप्‍प‍़ खावा युक्‍पलाअ्वा चुःअ्।’

२७ “उसेअ् लीत्‍तु, ‘आकोरोअ् भने पापो, कङेअ् आना बिन्ती मुःअ्ना, लाजरस कङी पापामी ख‍़ीबीअ् पाङ्‍हाक्‍पीअ्माये।

२८ मालेअ्माभने कङी पाँच जना बु-नेछाची चुःअ्मी। तोअ्माङ् आकोसेअ् अखाची दाम् मादेदुचीहोउ, नभ गो अखाची ने कोओ अआङ्‍हीमाबा कष्‍टमी थम्बीअ् ताअ्मी।’

२९ “आकोबेले अब्राहामए कोरोअ् लीत्‍तु, ‘अखाचीमी पसबीअ् मोशा नुङ् अगमवक्ताचीमी कीताप चुःअ्। अखाचेअ् आकोनोअ् मायेनुचीहोउ।’

३० “तोकोना आकोसेअ् कोरोअ् लीत्‍तु, ‘आकोरोअ् हेअ्‍नी, पापा अब्राहाम, सीःखेकबाबाङ् इप्‍पाङ् अखाचीबीअ् खरा भने, अखाचेअ् हीःवामाङ् यैकुचीमाङ् परमेश्‍वरबीअ् एन्‍नोअ्मीहीने।’

३१ “तोअ्माङ् अब्राहामए आको कोरोअ् लीत्‍तु, ‘मोशा नुङ् अगमवक्ताचीमी खनावा अखाचेअ् येनुचीनी भने, सीःखेथाप्पाङ् कोइ जिउँदो पुअ्नोअ्मी होसाङ् ने अखाचेअ् विश्‍वास मुःसुचीनीबाने’।”

येशूए इःसुहु खनावा

मत्ती १८:६-९; मर्कूस ९:४२-४८

१७

१ येशूए उमी सीच्‍चेची लीत्‍तुची, “हीःवामाङ् मुःमीकाह जाँच गो तान्‍ताअ्, तोकोना हीःवामाङ् मुःमीअ्मामी योक्‍सेअ् जाँचह तेःकबा मीना धिक्‍‍कार!

२ आसेअ् खआ मेछुके छाचाचीमध्ये इप्‍पाङ् हीःवामाङ् मुःमीकुलो, आको गो उमी पेअ्लाबीअ् धेप्‍प‍़ ल‍़ीङ्दुअ् क्‍याङ्धीमामाङ् बाजुवाबीअ् चीत्‍थाङ्दामा नुःक्‍पाने।

३ तक्‍पम‍ी न‍़ीक्‍थुप्‍पी आनीन् नुःरो चुअ्आनीये!

“आम्‍मी वथक्‍पा नेछाए हीःवामाङ् मुःकु भने, आको पेःते, मोलम् आकोसेअ् हीःवामाङ् मुःमा यैतु भने, आको क्षमा पीत्‍ते।

४ आम्‍मी वथक्‍पा नेछाए इअ् लेन्‍बीअ् सात खेप्‍पा आम्‍मी विरोधबीअ् हीःवामाङ् मुःकु, मोलम् सात खेप्‍पा नोअ् आनानुङ् ताअ्माङ् ‘कङेअ् हीःवामाङ् मुःमा यैकुङ्’ इःकु भने आको क्षमा पीत्‍ते।”

५ प्रेरितचेअ् प्रभु कोरोअ् लीत्‍तुची, “एकामी विश्‍वास देःलीमीपीअ्माये!”

६ तोअ्माङ् प्रभुए लीत्‍तुची, “पासइमी चसीदोक्‍पा आनीमी विश्‍वास चुःक्‍पा गो, आनीसेअ् कोओ सुक्‍सीरीम्माफु ‘आना बोङ्‍लेरेमाङ् बाजुवाबीअ् लेःअ्युसे’ लीत्‍तानुम् भने, आकोसेअ् मानामुःकुबाने।

७ “आनीन्‍मध्ये कोइमी इप्‍पाङ् कमारा चुःअ्, मोलम् आको कमारा रोपा चेत्‍थाप्‍पाङ् अथवा भेडा कुःथाप्‍पाङ् रोपाबाङ् ताअ्लो, ‘चोप्‍फाङ‍् ताअ्ए मोलम् चाःसी पेने’ इःतोअ् आकोसेअ् लीक्‍कुबा हे?

८ आकोसेअ् आको कमारा कोरोअ् ली लीत्‍तुनीबा हे? ‘कङी योक्‍सेअ् चाःमा त्‍याद‍़ी मुःसे, मोलम् छाक्‍छीम्‍मा छीने, मोलम् कङेअ् चाःमा माचाःसीपाधारी कङी सेवा मुःसे। मोबाके आना चाअ्ए।’

९ तक्‍पए इःसीतोअ् याव मुःसुबासेअ् उसेअ् आको कमारा अलाक्‍छुमा पीक्‍कुबा हे?

१० आकोरोअ्नोअ् आनीन् अरामुःबलाअ्वा छप्‍प‍ै याव छीअ्नोअ्माङ् आनीसेअ् ने कोरोअ् इःसानुम्‍ये, ‘एका गो इमाङ्ने मामुःहीकबा कमाराइका ने, एकाए गो एकामी याव तेअ् पूरा मुःसुकबा ने’।”

दश छुक्‍तोमाङ् मीक्‍काहची

११ येशू यरूशलेम माःरी खरालो सामरिया नुङ् गालीलमी बीच पुक्‍तोअ् खरा।

१२ उ इक्‍कु तेम्‍बीअ् बेनालो, उसेअ् दश जना छुक्‍तोमाङ्ए तुक्‍काहची तुप्‍पुची। अखाची मुअ्यु येबामीमाङ्

१३ छेल्‍लो सम्‍लाए लीत्‍तुची, “येशू गुरु, एका नम्‍नम् मीस्‍सीअ्माये।”

१४ येशूए अखाची खाक्‍सुचीमाङ् लीत्‍तुची, “खरानीये, मोलम् पुजारीचीमी अघि तक्‍पनोअ् खाङ्मुसानीये।” तोअ्माङ् अखाची लाप्‍पी खरामी-खरामीलोअ्नोअ् नुःलीइतामी।

१५ मोबाके अखाचीमध्ये इप्‍पाङ्ए तक्‍प नुःलीइताबा खाक्‍तोकु, मोलम् धेप्‍प‍़ सम्‍लाए परमेश्‍वरमी महिमा मुःतोअ् येशूअ्युगे एत्‍ताअ्आ,

१६ मोलम् उ अलाक्‍छुमा पीत्‍तोअ् येशूमी लाक्‍पी आको पोब्‍युसा। आको इप्‍पाङ् सामरी मीना चुअ्आ।

१७ मोबाके येशूए झ्‍वाप पीत्‍तु, “नुःलीङ्‍काह दश जना हेत्‍तानीनी हे? नौ जनाची चैँ हाबा?

१८ कोओ इदेन्प बाहेक एत्‍ताम्‍माङ् परमेश्‍वर अलाक्‍छुमा पीस्सी ताकाह अरु असा ने मापुअ्मी हे?”

१९ तोअ्माङ् उसेअ् आको लीत्‍तु, “पोःगे, मोलम् तक्‍पम‍ी लाम् य‍़ीखेते, आम्मी विश्‍वासए आना नुःलीमीइता।”

परमेश्‍वरमी राज्य

मत्ती २४:२३-२८, ३७-४१

२० परमेश्‍वरमी राज्य हानीम् ताक्‍पा इःतोअ् फरिसीचेअ् येशू छीमुची। उसेअ् अखाची झ्‍वाप पीत्‍तुची, “परमेश्‍वरमी राज्य गो खाङ्मुलो तानी।

२१ ‘खाक्‍सानुम्‍ये, परमेश्‍वरमी राज्य कुबीअ् चुःअ्, मोलम् आकोबीअ् चुःअ्’ इःतोअ् आसेअ् ने इःहीसुनी। मालेअ्माभने परमेश्‍वरमी राज्य गो आनीमीनोअ् माझाबीअ् चुःअ्।”

२२ तोअ्माङ् उसेअ् तक्‍पम‍ी सीच्‍चेची लीत्‍तुची, “आकोरोहो समइ ने ताअ्हने, अखा लेन्‍बीअ् इअ् लेन् आनीसेअ् मीनामी वथक्‍छा खाङ्मा मीक्‍कानुप्पाने, तोकोना खाक्‍तोकानुम्‍नीपाने।

२३ तोअ्माङ् मीनाचेअ् आनीन् कोरोअ् लीक्‍कानीमीहीने, ‘खाक्‍सानुम्‍ये, उ आकोबीअ् चुःअ्!’ अथवा ‘उ कुबीअ् चुःअ्!’ तोकोना आनीन् बैरा अखरानीये, मोलम् अखाची अत‍़ीङानुप्चे।

२४ मालेअ्माभने नाप्‍चीम्‍ल्याअ्वा चीम्‍ल्याअ् लेअ्नोअ्लो नम्‍बुङ्ल‍़ीङ्वामी इअ् क्‍याक्‍पाङ् अर्कु क्‍याक्‍पीधारी उज्यालो पुगीतोअ्नोअ् तक्‍पम‍ी समइबीअ् मीनामी वथक्‍पा पछा ताअ्लोअ् ने आकोरोअ्नोअ् पुअ्नोक्‍‍पाने।

२५ तोकोना पहिलो मीनामी वथक्‍छाए धेरुन् कष्‍ट आङ्मा पुअ्नोक्‍‍पाने मोलम् कोओ पुस्ताए उ मानामुःसुनीबाने।

२६ “नोआमी पालाबीअ् पुगीतोअ्नोअ् मीनामी वथक्‍छामी समइबीअ् ने पुअ्नोक्‍‍पाने।

२७ नोआ जहाजभित्र माम्‍बेप्‍पाधारी मीनाची चाःधीतामी, दुङ्धीतामी, सुरीखा मुःधीतामी मोलम् सुरीखा मुःबीअ्धीतुचीमीही। तोअ्माङ् वरी ताअ्आमाङ् धेप्‍प‍़ भोल् ताअ्आ, मोलम् छप्‍प‍ै सुद‍्धम् मुःसुची।

२८ “लोतमी समइबीअ् ने आकोरोअ्नोअ् पुगा, मीनाची चाःधीतामी, दुङ्धीतामी, खेःअ्धीतामी, याव मुःधीतामी मोलम् ख‍़ीम् हेअ्धीतामीही,

२९ तोकोना लोत सदोमलम् अप्पोकबा लेन्बीअ् स्वर्गबाङ् म‍़ी नुङ् गन्धक हेअ्युसामाङ् आकोबीही छप्‍प‍ै मीनाची सुद‍्धम् मुःसुची।

३० “मीनामी वथक्‍छा खाङ्मुमामी समइबीअ् ने कोरोअ्नोअ् पुअ्नोक्‍‍पाने।

३१ आको लेन्‍बीअ् ख‍़ीबीतु चुःकबासेअ् तक्‍पम‍ी कोक्‍छुम् ख‍़ीम्‍भित्रअ्युबाङ् लाःलीसी मुअ्मु मायुयेमाच्‍चुहोउ। मोरोअ्नोअ् रोपाबीअ् चुःकबा ख‍़ीबीअ् माएखेअ्येमाच्‍चुहोउ।

३२ लोतमी थप्मा मीत्‍तानुम्‍ये।

३३ आसेअ् खाम्‍पुम्‍माबीपा तक्‍पम‍ी जुनी जोगामुःमा योक्‍कुलो, आकोसेअ् स्वर्गबीपा जुनी लेअ्लाहाङ्‍कुबाने, तोकोना खाम्‍पुम्‍माबीपा तक्‍पम‍ी जुनी लेअ्लाहाङ्‍कबाए स्वर्गबीपा जुनी तोक्‍कुबाने।

३४ कङेअ् आनीन् लीक्‍कानीन्, आको युताअ् इक्‍कुनोअ् इप्‍थाप्पी इम्‍काह ह‍़ीक्‍‍पाक्‍‍पी इप्‍पाङ् परमेश्‍वरए त‍़ीखेकुबाने, मोलम् इप्‍पाङ् यैदोकुबाने।

३५ ल‍़ीङ्दुअ् य‍ी़ःअ्धीङ्‍काह ह‍़ीक्‍‍पाङ् मीम्‍छाचीमध्ये इप्‍पाङ् परमेश्‍वरए त‍़ीखेकुबाने, मोलम् इप्‍पाङ् यैदोकुबाने। [

३६ कोरोअ् मुःतोअ्नोअ् रोपाबीअ् चुःकाह ह‍़ीक्‍‍पाङ् मीनाचीबीअ् इप्‍पाङ् परमेश्‍वरए त‍़ीखेकुबाने मोलम् इप्‍पाङ् यैदोकुबाने।]”

३७ अखाचेअ् उ छीमुची, “खआ छप्‍प‍ै खनावा हाबीअ् पुअ्नोहो, प्रभु?”

येशूए अखाची लीत्‍तुची, “हाबीअ् सीनु चुःअ्लो, आकोबीअ् गिद्धची खोम्‍नोअ्मी।”

लाङ्मेअ्मा नुङ् न्यायाधीशमी सन्था

१८

१ अखाचेअ् नीम्‍माङ् प्रार्थना मामुःधीमीहोउ मोलम् सैदादा मापुअ्येमाच्‍चुमीहोउ नेमाङ् उसेअ् अखाची इक्‍कु कोरोक्‍पा सन्था दुप्‍पीतुची,

२ “इक्‍‌कु सहरबीअ् परमेश्‍वर माकीक्‍कबा मोलम् मीनामी ल्याक्‍खा ने मामुःकबा इप्‍पाङ् न्यायाधीश चुअ्आ।

३ आको सहरबीअ् इप्‍पाङ् लाङ्मेअ्मा चुअ्आ। आको लाङ्मेअ्मा आकोबीअ् नीम्‍माङ् तायुक्‍सा, मोलम् कोरोअ् इःधीयुक्‍सु, ‘कङी विरोधीमी विरोधबीअ् कङा नीया मुःबीअ्माये।’

४ “मेछुअ् समइधारी गो आको न्यायाधीशए आको मीम्‍छामी खनावा मायेनु, तोकोना द्‍याक्‍पी तक्‍पम‍ी न‍़ीङ्वाबीअ् कोरोअ् इःसु, ‘कङेअ् परमेश्‍वरमी कीमाङ्वा ने कीअ्ङानी मोलम् मीना ने ल्याक्‍खा मुःङानी।

५ मोरोहोसाङ् ने आको लाङ्मेअ्माए कङा हैरान मुःधीङ्‍ङाअँक्‍पासेअ् आकोमी मुद्दा खाक्‍पीकुक्‍‍पाने, आकोरोअ् मुःसुङ् भने, आको लाङ्मेअ्मा काबीअ् ताअ्माङ् नीम्‍माङ् दुक्‍ख पीअ्धीङ्‍ङानीबाने’।”

६ तोअ्माङ् प्रभुए लीत्‍तुची, “अधर्मती न्यायाधीशए इःसुबा खनावा येनानुम्‍ये।

७ तोअ्माङ् परमेश्‍वरनुङ् लेत्‍ताअ्सेत्‍ताअ् ङाकबा उसेअ् स्यागुचीही उसेअ् नीया मुःबीतुचीनी हे? अखाचीमी योक्‍सेअ् उसेअ् मतेम्‍बु मुःकुबा हे?

८ कङेअ् आनीन् लीक्‍कानीन्, उसेअ् अखाची वाअ्ल्याक्‍तोअ् नोअ् नीया मुःबीकुचीहीने। तोकोना मीनामी वथक्‍छा ताअ्लो मीनाचेअ् उ विश्‍वास मुःधीङ्‍कुचीबा हे त?”

फरिसी नुङ् कर लाःकबामी सन्था

९ तक्‍प धर्मतीइका नेमाङ् तक्‍पबीअ् नोअ् भरोसा युङ्‍काहची नुङ् अरुची फेस्सीकाहचीमध्येबीही कोइ-कोइ उसेअ् कोओ सन्था येम्‍मीतुची,

१० “ह‍़ीक्‍‍पाङ् मीनाची परमेश्‍वर पुजेमुःथाम् ख‍़ीबीअ् प्रार्थना मुःसी खराची। अखाची इप्‍पाङ् फरिसी नुङ् इप्‍पाङ् कर लाःकबा मीना चुअ्आची।

११ फरिसी येबामाङ् कोओपारे प्रार्थना मुःसा, ‘परमेश्‍वर, कङेअ् आना अलाक्‍छुमा पीअ्नोअ्ना। मालेअ्माभने का अरु मीनादोअ् लुप्‍चाकबा, अन्याय मुःकबा, व्यभिचार मुःकबा मोलम् कोओ कर लाःकबा मीना दोक्‍पा का हेअ्ङानी।

१२ का साताबीअ् ह‍़ीक्‍‍बोम् खेप्‍पा उपवास चुःङाअँ, मोलम् कङेअ् तोक्‍कुहुङ् छप्‍प‍ै कोअ्मी दशांश पीअ्नोअ्ना।’

१३ “तोकोना कर लाःकबा मीना मुअ्यु येबामाङ् तक्‍पम‍ी म‍़ीअ् स्वर्गतुगेअ् माथेअ्लीये बोअ्थेब् मोक्‍तोअ् कोरोअ् इःतोअ् प्रार्थना मुःसा, ‘परमेश्‍वर, का दोक्‍पा हीःवाछा मीना नम्‍नम् मीस्‍सीअ्माये’।”

१४ “कङेअ् आनीन् लीक्‍कानीन्, अर्कुभन्दा कोओ मीना धर्मती पुगामाङ् तक्‍पम‍ी ख‍़ीम् खरा। का धेप्‍प‍़ङा ने काःकबाचैँ मेछुके पुअ्नोक्‍‍पाने, तोकोना मेछुकेङा ने काःकबाचैँ धेप्‍प‍़ पुअ्नोक्‍‍पाने।”

छाचाची येशूए अलाङ् पीत्‍तुचीही

मत्ती १९:१३-१५; मर्कूस १०:१३-१६

१५ तोअ्माङ् मीनाचेअ् तक्‍पम‍ी मेछुके छाचाची येशूए मान्दील्‍लाप्‍पीतीकाहोउ नेमाङ् उबीअ् त‍़ीक्‍तेधीतुचीमीही, तोकोना सीच्‍चेचेअ् कोओ खाक्‍सुचीमाङ् अखाची पेःतुचीमी।

१६ येशूए अखाची तक्‍पयुगे छेःतोअ् कोरोअ् लीत्‍तुची, “छाचाची काबीअ् तामीतानुप्चे, अखाची अछ्यागानुप्चे। मालेअ्माभने परमेश्‍वरमी राज्य कोरोहोचीमीनोअ् ने।

१७ नीच्‍चानोअ्, कङेअ् आनीन् लीक्‍कानीन्, परमेश्‍वरमी राज्य इक्‍कु छाचादोअ्नोअ् पुअ्नोअ्माङ् ग्रहण मामुःकबा आकोभित्रअ्यु हानीम् ने बेन्‍हीनीबाने।”

सप्चाकबा पाहाङ्

मत्ती १९:१६-२९; मर्कूस १०:१७-३१

१८ इप्‍पाङ् पाहाङ्ए उ छीमु, “नुःकबा गुरु, हानीम् ने मास्सीःकबा जुनी तोअ्मामी योक्‍सेअ् कङेअ् इमाङ‍् मुःमापुअ्नोक्‍‍पा?”

१९ येशूए आको लीत्‍तु, “आनेअ् मालेअ्मा कङा नुःकबा लीअ्ङाअँन्‍बा? इक्‍कु तेअ् परमेश्‍वरबाहेक नुःकबा असा ने माअ्आमी।

२० आनेअ् अग्गेह गो लेःकुना नी, अर्थात् मीना असेदे, व्यभिचार अमुःसे, अखुःसे, होरोङ् साछी अपीत्‍ते, तक्‍पम‍ी माम‍ा नुङ् पापामी योङ् मुःसे।”

२१ आकोसेअ् लीत्‍तु, “खआ छप्‍प‍ै गो कङेअ् छाचालम् नोअ् मानामुःदाप्‍इतुङ्।”

२२ येशूए आको खनावा येनुमाङ् कोरोअ् लीत्‍तु, “आनेअ् मुःमा पुक्‍कबा होनेअ् इक्‍कु खनावा चुःअ्। खरेमाङ् आनानुङ् चुःकाह दोअ् छप्‍प‍ै देल्‍लाक्‍सेमाङ् गरीपची हाबीतुचे, तोअ्माङ् आनेअ् स्वर्गबीपा छेबेवा तोक्‍कुनाबाने। तोअ्माङ् ताअ्एमाङ् कङा त‍़ीङ्माये।”

२३ आकोसेअ् खआ खनावा येनुमाङ् धेरुअ् दुक्‍खी पुगा, मालेअ्माभने आकोमी धेरुअ् नोअ् छेबेवा चुअ्आ।

२४ आको मीनामी न‍़ीङ्वा दुक्‍खी पुगाबा खाक्‍सुमाङ् येशूए लीत्‍तु, “सप्चाकबा मीनाची परमेश्‍वरमी राज्यबीअ् बेम्मा एअ्वा गाह्रो पुअ्नोक्‍‍पा!

२५ मालेअ्माभने सप्चाकबा मीना परमेश्‍वरमी राज्यबीअ् बेम्माभन्दा गो बरु छामेअ्मी साःखी लेत्‍तीथाप्‍पाङ् उँट लेखेअ्मा ताःलेअ्नो।”

२६ कोओ खनावा येङ्‍काह छप्‍पैसेअ् कोरोअ् इःसुची, “आकोरोअ्भने आसेअ् मुलुवा तोअ्हीकुबा त?”

२७ तोकोना उसेअ् लीत्‍तुची, “मीनाचीमी योक्‍सेअ् अपुअ्हीमाबा खनावा, परमेश्‍वरमी योक्‍सेअ् पुअ्हीअ्।”

२८ तोअ्माङ् पत्रुसए उ लीत्‍तु, “खाक्‍से, एकाए तक्‍पम‍ी ख‍़ीम् यैदाउकामाङ् आम्मी द्‍याक्‍पी लगालीअ्इतीका।”

२९ तोअ्माङ् उसेअ् अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, परमेश्‍वरमी राज्यमी कारणए ख‍़ीम् अथवा थप्मा अथवा बु-नेछा अथवा मामा-पापा अथवा पछाची यैकबासेअ्

३० कोओनोअ् समइबीअ् झन ल्‍हेअ्लो तोक्‍कुबाने, मोलम् ताकबा जुगबीअ् हानीम् ने मास्सीःकबा जुनी तोक्‍कुबाने।”

येशूए होनेअ् तक्‍पम‍ी सीःमाङ्वामी न‍़ीक्‍थुप्‍पी इःसुबा

मत्ती २०:१७-१९; मर्कूस १०:३२-३४

३१ उसेअ् बारो जना मीः मोअ्योङ्‍के त‍़ीखेतुचीमाङ् लीत्‍तुची, “हो इकीन् माःरी यरूशलेमयुगे खेक्‍की। मीनामी वथक्‍छामी न‍़ीक्‍थुप्‍पी अगमवक्ताचेअ् छाबुचीही छप्‍प‍ै खनावा पूरा पुअ्नोक्‍‍पाने।

३२ मालेअ्माभने उ अरु तोःखाचीमी हुक्‍‍पी सीअ्नोक्‍‍पाने। अखाचेअ् उ इःचोकुचीबाने, बेइज्जत मुःकुचीबाने, थ्वामे दोक्‍चोकुचीबाने,

३३ लोअ्मासीङ्ए मोक्‍कुचीबाने मोलम् सेक्‍कुचीबाने। तोअ्माङ् सुङ्बोम् लेन्बीअ् उ सीःखेथाप्पाङ् जिउँदो पुअ्नोअ्माङ् पोःअ्नोक्‍‍पाने।”

३४ तोकोना अखाचेअ् खआ खनावा इक्‍कुने मावाबुची। कोओमी अर्थ अखाचेअ् मावाब्‍हीयेमाच्‍चुमीहोउ नेमाङ् अखाचीबाङ् त्‍याक्‍पलाअ्वा चुअ्आ। मोसेअ्नोअ् उसेअ् इःसुबा खनावा अखाचीमी न‍़ीङ्वाअ्यु माखेअ्।

म‍़ीअ् मान्‍देःकबा ङाक्‍चाकबा मीना नुःलीताबा

मत्ती २०:२९-३४; मर्कूस १०:४६-५२

३५ उ यरीहो कोअ्योङ् लेत्‍तालो, इप्‍पाङ् म‍़ीक्‍सीपा मीना लाम्‍मी क्‍याक्‍पी पेनामाङ् ङाक्‍धीत्‍बा चुअ्आ।

३६ मीनाचीमी इक्‍कु ओइरु आको लाम् पुक्‍तोअ् माःरी खरामीही येनुचीमाङ् “कोओ इमाङ‍् लो?” इःतोअ् आकोसेअ् छीमुची।

३७ मोलम् अखाचेअ् आको लीत्‍तुची, “नासरतबीपा येशू कुबाङ् माःरी खेअ्नोक्‍‍पा।”

३८ तोअ्माङ् कोरोअ् काःतोअ् पेःदा, “दाऊदमी वथक्‍छा, कङा नम्‍नम् मीस्‍सीअ्माये!”

३९ अघि-अघि खेक्‍काहचेअ् आको अकाःसे लीत्‍तोअ् पेःतुची, तोकोना उसेअ् कोरोअ् काःतोअ् झन पेःदा, “दाऊदमी वथक्‍छा, कङा नम्‍नम् मीस्‍सीअ्माये!”

४० तोअ्माङ् येशू लाम्धुसा लाम्धुसालोअ्नोअ् येब्‍तीरा “आको काबीअ् त‍़ीक्‍तेतानुम्‍ये” इःतोअ् अग्गे पीत्‍तुची। आको उमी कोअ्योङ् ताअ्आलो उसेअ् आको छीमु,

४१ “आना इमाङ‍् पाब्‍नोन्‍बा? आम्मी योक्‍सेअ् कङेअ् इमाङ‍् मुःबीअ्मान्‍बा?”

आकोसेअ् उ लीत्‍तु, “प्रभु, कङा खाक्‍तोहीकबा बनामुःमाये।”

४२ येशूए आको लीत्‍तु, “आना म‍़ीअ् द‍ेःअ्हीकबा पुगे, आम्मी विश्‍वासए आना नुःलीमीइता।”

४३ मोरोअ्लोअ्नोअ् आकोसेअ् खाङ्‍लीतु, मोलम् परमेश्‍वरमी महिमा मुःतोअ् येशूमी द‍़्याङ्-द‍़्याङ् लाम्धुसा। कोओ खाक्‍सुचीमाङ् छुत्‍तीङ् मीनाचेअ् परमेश्‍वरमी प्रशंसा मुःसुची।

येशू नुङ् तिरो लाःकबा जखायस

१९

१ येशू यरीहो बेनामाङ् आकोबाङ् माःरी खराबा।

२ आकोबीअ् इप्‍पाङ् जखायस न‍़ीङ् पुक्‍कबा कर लाःकाहचीमी मुद्‍दे मीना चुअ्आ। आको मीना सप्चाकबा चुअ्आ।

३ तोअ्माङ् येशू असा रीछ नेमाङ् आकोसेअ् खाङ्मा योग्‍धीतुबा, तोकोना मीनामी ओइरुमी कारणए आकोसेअ् माखाक्‍तोहीसुबा। मालेअ्माभने आको ढ्याक्‍से चुअ्आ।

४ मोसेअ्नोअ् उ खाङ्मामी योक्‍सेअ् अघि-अघि पीखरामाङ् इक्‍कु वाराफुःमी स‍़ीक्‍पी आको थाङा। मालेअ्माभने येशू आको लाम् पुक्‍तोअ् खेअ्मा योगाबा।

५ येशू आको थम्बीअ् ताअ्आमाङ् उसेअ् मुत्‍तुगे खाक्‍तोअ् आको लीत्‍तु, “जखायस, वाअ्ल्याक्‍तोअ् कुक्‍‍से, मालेअ्माभने आयु का आम्‍मी ख‍़ीबीअ् चुःमा पुअ्इता।”

६ तोअ्माङ् जखायस वाअ्ल्याक्‍तोअ् कुक्‍‍सामाङ् तक्‍पम‍ी ख‍़ीबीअ् खुशी पुक्‍तोअ् उमी लाप्‍तुमा मुःसु।

७ तोअ्माङ् कोओ खाक्‍सुचीमाङ् अखाची छुत्‍तीङ् कोरोअ् इःतोअ् ङेल्‍लीतामी, “उ गो इप्‍पाङ् हीःवाछामी ख‍़ीबीअ् ली ताबाङ् पुक्‍सी खरा।”

८ जखायस येबामाङ् प्रभु कोरोअ् लीत्‍तु, “प्रभु, कङी तक्‍पम् इअ्बअ् छेबेवा गरीपची पीक्‍कुक्‍‍ची, मोलम् कङेअ् कोइलम् लुप्‍तेइतुङ् भने, कङेअ् आकोमी चार गुणा एप्‍पीकुङ्।”

९ तोअ्माङ् येशूए आको लीत्‍तु, “आयु कोओ ख‍़ीबीअ् मुलुवा ताअ्इता। मालेअ्माभने कोओ मीना ने अब्राहाममीनोअ् वथक्‍छा ने।

१० मालेअ्माभने मीनामी वथक्‍छा माःखेकाहची योक्‍सीअ् नुङ् लेत्‍चामीसी ताअ्आबा ने।”

ढेकीमी सन्था

मत्ती २५:१४-३०

११ उचीसेअ् खआ खनावा माःरी येङ्‍ङेकुचीलो उसेअ् उची इक्‍कु सन्था दुप्‍पीतुची। येशू यरूशलेम कोअ्योङ् तायाक्‍ताअ्आबासेअ् परमेश्‍वरमी राज्य वाअ्ल्याक्‍तोअ् खाङ्मुक्‍पा नेमाङ् अखाचेअ् मीत्‍तुचीबा।

१२ मोसेअ्नोअ् उसेअ् इःसु, “इप्‍पाङ् धेप्‍प‍़ मीना इक्‍कु राज्य तोक्‍कुमाङ् एत्‍तामामी योक्‍सेअ् इदेन् खरा।

१३ आकोसेअ् दश जना तक्‍पम‍ी सेउतेची छेःतुचीमाङ् अखा छप्‍पैची इ-इक्‍कु ढेकी पीत्‍तुची, मोलम् कोरोअ् लीत्‍तुची, ‘का माएत्‍ताबाधारी कोओबाङ् व्यापार मुःमानीही।’

१४ “तोकोना आकोमी देःनबीपा मीनाचेअ् आको मानेच्‍चुचीबा, मोलम् उचेअ् आकोमी द‍़्याङ्-द‍़्याङ् दूतची कोरोअ् लीअ्हाक्‍सुचीमी, ‘आकोसेअ् एकाबीअ् राज्य मुःकुबा एका पाप्‍पीकानी।’

१५ “तोअ्माङ् आकोसेअ् राज्य मुःमामी अधिकार तोक्‍कुमाङ् एत्‍ताअ्आ, मोबाके तक्‍पेअ् याङ् पीत्‍तुचीही सेउतेचेअ् व्यापारबाङ् एअ्वा-एअ्वा दुबुचीही नेमाङ् लेःतोअ्मामी अखाची तक्‍पबीअ् तामामी हुकुम पीत्‍तुची।

१६ “पहिलेबा ताअ्आमाङ् कोरोअ् लीत्‍तु, ‘मालिक, आनेअ् पीअ्ङान्‍बा ढेकीए अरु दश ढेकी दुब्‍भुङ्इतुङ‍्।’

१७ “तोअ्माङ् आकोसेअ् आको लीत्‍तु, ‘स्याबास! नुःकबा कमारा! आनेअ् मेछुअ् खनावाबीअ् ने मीनाए पोत्‍तेमुहीलोक्‍पा याव मुःसुन्‍बासेअ्, आनेअ् दश सहरबीअ् अधिकार मुःकुनाबाने।’

१८ “दोस्रो ताअ्आमाङ् कोरोअ् लीत्‍तु, ‘मालिक, आनेअ् पीअ्ङान्‍बा ढेकीए अरु पाँच ढेकी दुब्‍भुङ्इतुङ‍्।’

१९ “तोअ्माङ् आकोसेअ् आको लीत्‍तु, ‘आनेअ् ने पाँच सहरबीअ् अधिकार मुःकुनाबाने।’

२० “मोबाके कोरोअ् इःतोअ् अर्कु ताअ्आ, ‘मालिक, आको ढेकी कङेअ् रूमालबीअ् थुबुङ्माङ् युक्‍सुक्‍पा। आम्मी ढेकी कुबीअ्नोअ् चुःअ्।

२१ का आनानुङ् कीस्‍सीउङ्। मालेअ्माभने आना लोकोअ्वादोअ्नोअ् न‍़ीङ्वा पुक्‍कबा, मायुक्‍पलाअ्वा खनावा लाःकबा नुङ् मातुप्‍पलाअ्वा खनावा खोम्‍कबा मीना नने।’

२२ “उमी मालिकए उ कोरोअ् लीत्‍तु, ‘आनेअ् इःकुनाहँ खनावाबाङ् नोअ् कङेअ् आम्‍मी नीया मुःकुक्‍‍पाने। आना दुष्‍ट कमारा! का मायुक्‍पलाअ्वा खनावा लाःकबा नुङ् मातुप्‍पलाअ्वा खनावा खोम्‍कबा लोकोअ्वादोअ्नोअ् न‍़ीङ्वा पुक्‍कबा मीनाङा नेमाङ् आनेअ् लेन्‍लेःङाना!

२३ मोसेअ्नोअ् कङेअ् आना पीत्‍तान्‍बा ढेकी मालेअ्मा याखेतुनामाङ् बेङ‍्क‍ाबीअ् मायुक्‍सुन्‍बा? आनेअ् आकोरोअ् मुःसुनाबा गो कङेअ् आकोमी सुत् गो तोक्‍कुङ्!’

२४ “तोअ्माङ् तक्‍पम‍ी क्‍याक्‍पी येब्‍काहची आकोसेअ् कोरोअ् लीत्‍तुची, ‘आको ढेकी आकोबाङ् ङाबानुम्‍येमाङ् दश ढेकी चुःकबा पीअ्इतानुम्‍ये।’

२५ “तोअ्माङ् अखाचेअ् आको कोरोअ् लीत्‍तुची, ‘मालिक, उनुङ् गो दश ढेकी चुन्‍चुःअ्नी!’

२६ “‘कङेअ् आनीन् लीक्‍कानीन्, असानुङ् चुःअ्लो, आको होनेअ् पीअ्नोक्‍‍पाने, तोकोना असानुङ् माअ्आलो, आकोनुङ् चुःकबा ने आकोबाङ् ङाब्‍इनोक्‍‍पाने।

२७ तोकोना कङेअ् अखाचीबीअ् अधिकार मुःमा मामीङ्‍काह अखा कङी ङेच्‍ची कुबीअ् तेःतानुप्चे, मोलम् कङीनोअ् अघि सेदानुप्चे’।”

यरूशलेमबीअ् येशू इज्जतए बेनाबा

मत्ती २१:१-११; मर्कूस ११:१-११; यूहन्‍ना १२:१२-१९

२८ येशूए खआ खनावा इःसाक्‍‍सुमाङ् उ अघि-अघि यरूशलेमयुगे खरा।

२९ उ बेथफागे नुङ् बेथानिया कोअ्योङ्‍केपा जैतून बोब्बोपाबीअ् लेत्‍तामाङ् उसेअ् तक्‍पम‍ी ह‍़ीक्‍‍पाङ् सीच्‍चेची कोरोअ् लीत्‍तुचीमाङ् पाङ्‍हाक्‍सुची,

३० “आनाचेअ् खाङ्नोक्‍‍चुन्‍बा आको तेम्‍बीअ् खराचे। तोअ्माङ् आनाची आकोबीअ् बेन्‍नोक्‍‍चीना-बेन्‍नोक्‍‍चीनालोनोअ् इक्‍कु गदाहामी ओप्‍छा ख्‍याःक्‍भुक्‍पलाअ्वा खाक्‍तोअ्नोक्‍‍चुनाबाने। आकोमी चप्पीतु होधारी असा ने मापेत्‍तीअ्मी। आको हेनाचेमाङ् कुबीअ् याक्‍तेताचे।

३१ कोइ मीनाए आनाची ‘आनाचेअ् मालेअ्मा आको माःरी हेन्‍नोक्‍‍चुन्बा?’ इःतोअ् लीत्‍ताची भने, ‘प्रभु कोओमी खाँचो सीत्‍ता’ लीत्‍ताचे।”

३२ अखाची खराची, मोलम् उसेअ् लीत्‍तुचीदोअ्नोअ् अखाचेअ् खाक्‍तोकाचु।

३३ अखाचेअ् गदाहामी ओप्‍छा माःरी हेनाचुलो आकोमी मालिकचेअ् अखाची कोरोअ् लीत्‍तुची, “आको गदाहामी ओप्‍छा आनाचेअ् मालेअ्मा माःरी हेन्‍नोक्‍‍चुन्बा?”

३४ अखाचेअ् इःसाचु, “प्रभु कोओमी खाँचो सीत्‍ता।”

३५ अखा ह‍़ीक्‍‍पाक्‍‍चेअ् आको येशूबीअ् तेःताचु, तोअ्माङ् आकोमी चप्पीतु तक्‍पम‍ी तेःअ् युक्‍साचु, मोलम् येशू आकोमी चप्पी पेम्‍मीताचु।

३६ येशू आकोबीअ् थाङामाङ् खरालो मीनाचेअ् तक्‍पम‍ी तेःअ्ह लाप्‍पी द‍़ीङ्धीतुची।

३७ येशू जैतून बोब्बोपाबीपा सीप्‍सीःवाबीअ् तायाक्‍ताअ्आलो सीच्‍चेचीमी धेप्‍प‍़ ओइरुए तक्‍पएनोअ् खाक्‍सुहु छप्‍प‍ै इल्‍लासीमी यावमी योक्‍सेअ् रमालीतोअ्, परमेश्‍वरमी प्रशंसा मुःतोअ् धेप्‍प‍़ सम्‍लाए कोओपारे काःलीता,

३८ “परमप्रभुमी न‍़ीक्‍पी ताकबा हाङ्ए अलाङ् मातोक्‍कुहोउ!

स्वर्गबीअ् शान्ति मापुअ्होउ तोअ्माङ् छप्‍पैभन्दा मुत्‍तु स्वर्गबीअ् महिमा मापुअ्होउ।”

३९ तोअ्माङ् मीनाचीमी ओइरुबाङ् कोइ-कोइ फरिसीचेअ् उ कोरोअ् लीत्‍तुची, “गुरु, आम्मी सीच्‍चेची पेःतुचे।”

४० तोकोना येशूए लीत्‍तुची, “कङेअ् आनीन् लीक्‍कानीन्, खआची यामुमीनी भने, लोकोअ्वाह काःअ्मीहीने।”

४१ येशू यरूशलेममी कोअ्योङ् लेत्‍ता, मोलम् आको सहर खाक्‍सुमाङ् उ खाबा,

४२ मोलम् कोरोअ् इःसु, “शान्ति माक्‍तोहो खनावाए याक्‍तेकुहु नेमाङ् आनेअ् हो नोअ् लेःतोकुनाबा गो नुःसाबा! तोकोना हो अखा खनावा आम्‍मी म‍़ीक्‍पाङ् कुम्‍इता।

४३ हो आनाबीअ् कोरोहो लेन् ताअ्हने, आम्मी ङेच्‍चेअ् आम्मी कोअ्योङ्मोअ्योङ् थोअ्माल‍़ीङ् तीःकुचीमाङ् आना घेरामुःअ्मीपाने, मोलम् चारैपोत‍़ीबाङ् आनाबीअ् चुक्‍सी ताअ्मीहीने।

४४ तोअ्माङ् अखाचेअ् आना नुङ् आम्‍मी छप्‍प‍ै मीनाची चेब्‍कुचीमीहीने मोलम् अखाचेअ् इक्‍कु लोकोअ्वाम् चप्पी अर्कु लोकोअ्वा युक्‍सुचीनीबाने, मालेअ्माभने परमेश्‍वरए आना लेत्‍चामीसी ताअ्आबा समइ आनेअ् चीनामामुःहीसुना।”

येशू परमेश्‍वर पुजेमुःथाम् ख‍़ीबीअ्

मत्ती २१:१२-१७; मर्कूस ११:१५-१९; यूहन्‍ना २:१३-२२

४५ मोबाके उ परमेश्‍वर पुजेमुःथाम् ख‍़ीबीअ् बेना मोलम् कोक्‍छुम् देच्‍चाकाहची य‍़ीअ्लीतुची,

४६ तोअ्माङ् अखाची लीत्‍तुची, “परमेश्‍वरमी याङेब‍़बीअ् कोरोक्‍पा छाप्‍पलाअ्वा चुःअ्, ‘कङी ख‍़ीम् प्रार्थनामी ख‍़ीम् पुअ्नोक्‍‍पाने।’ तोकोना आनीसेअ् गो लुप्‍चाकाहचीमी लुम्‍भुअ्मा बनामुःइतानुम्।”

४७ उसेअ् नीम्‍माङ् परमेश्‍वर पुजेमुःथाम् ख‍़ीबीअ् इःअ्युक्‍सुची। मुद्‍दे पुजारीची, शास्त्रीची मोलम् मीनाचीमी लाम्‍लोमीचेअ् उ सेअ्मामी योक्‍सेअ् लाम् योग्धीतुचीबा।

४८ तोकोना अखाचेअ् उ सेअ्मामी योक्‍सेअ् माङ्ने लाम् मायोक्‍तोहीसुची। मालेअ्माभने छुत्‍तीङ् मीनाचेअ् उमी खनावाबीअ् सारुनोअ् न‍़ीङ्वा तीःसुचीबा।

येशूमी अधिकार

मत्ती २१:२३-२७; मर्कूस ११:२७-३३

२०

१ इअ् लेन् परमेश्‍वर पुजेमुःथाम् ख‍़ीबीअ् येशूए मीनाची माःरी इःअ्ङेकुचीही, मोलम् अखाची नुःयायेन् माःरी येम्‍मीधीङेकुचीही। आकोबेले मीनाचीमी धर्म इःकाहचीनुङ् मुद्‍दे पुजारीची नुङ् शास्त्रीची उबीअ् ताअ्आमी,

२ मोलम् कोरोअ् लीत्‍तुची, “हाबीपा अधिकारए आनेअ् खआ याव मुःकुनाहँ अथवा आसेअ् आना कोओ अधिकार पीत्‍ताबा? एका इःअ्माये त।”

३ उसेअ् झ्‍वाप पीत्‍तुची, “कङेअ् ने आनीन् इक्‍कु खनावा छीम्‍कानीहीने। कङा आकोमी झ्‍वाप पीअ्माये।

४ यूहन्‍नाए पीत्‍तुचीही बप्‍तिस्मा स्वर्गबाङ् लु मीनाबाङ्?”

५ तोअ्माङ् अखाची तक्‍प-तक्‍पबीअ् कोरोअ् काःलीतामी, “इकीए स्वर्गबाङ् इःसा भने, आकोसेअ् कोरोअ् लीक्‍कीहीने, ‘मोरोअ्भने आनीसेअ् उ मालेअ्मा विश्‍वास मुःसानुम्‍नीपा?’

६ इकीए ‘मीनाबाङ्’ इःमा भने छप्‍प‍ै मीनाचेअ् इकीन् लोकोअ्वाए चीःप्‍सीकीमीहीने। मालेअ्माभने यूहन्‍ना अगमवक्ता नेमाङ् अखाचेअ् नीच्‍चानोअ् मानामुःसुचीबा।”

७ मोसेअ्नोअ् अखाचेअ् झ्‍वाप पीत्‍तुची, “एकाए लेःसुकानी, हाबाङ् ताअ्आबा।”

८ मोबाके येशूए अखाची लीत्‍तुची, “आकोरोअ् भने, कङेअ् ने हाबीपा अधिकारए खआ याव मुःकुहुङ् नेमाङ् आनीन् इःतानीनी।”

अधे मुःकाहचीमी सन्था

मत्ती २१:३३-४६; मर्कूस १२:१-१२

९ तोअ्माङ् उसेअ् मीनाची कोओ सन्था दुप्‍पीतुची, “इप्‍पाङ् मीनाए अङ्‍गुरमी खेती तीःसु, तोअ्माङ् खेती मुःकाहची आको अधेबीअ् पीद‍्दुचीमाङ् भेअ्लो समइमी योक्‍सेअ् तक्‍प इदेन्पीअ्युगे खरा।

१० समइ ताअ्आमाङ् अङ्‍गुरखाबाङ् मेछुअ् अङ‍्गुर‍ लाःसी अङ‍्गुरखामी धेप्‍प‍़ए तक्‍पम‍ी इप्‍पाङ् कमारा खेती मुःकाहचीबीअ् पाङ्‍हाक्‍सु। तोकोना खेती मुःकाहचेअ् आको मोगुची मोलम् होप्रेअ्वा हुअ् एन्हाक्‍सुची।

११ उसेअ् अर्कु कमारा पाङ्‍हाक्‍सु। तोकोना अखाचेअ् आको ज्याङुची, मोलम् आकोमी बेइज्जत मुःसुचीमाङ् होप्रेअ्वा हुअ् एन्हाक्‍सुची।

१२ तोअ्माङ् उसेअ् तेस्रो ने पाङ्‍हाक्‍सु, तोकोना अखाचेअ् आको घाइते बनामुःसुचीमाङ् लाःलाक्‍सुची।

१३ “मोबाके अङ‍्गुरखामी मालिकए इःसु, ‘कङेअ् इमाङ‍् मुःम्‍बा? हो कङेअ् नेच्‍चाकुक्‍‍पा कङी तक्‍पमीनोअ् वथक्‍छा पाङ‍्हाङ‍्कुक्‍‍पाने, अखाचेअ् आको गो योङ् मुःकुचीबा लु।’

१४ “तोकोना खेती मुःकाहचेअ् आको खाक्‍सुची, मोलम् उची-उचीबीअ् कोरोअ् काःसामी, ‘कोओ गो अङ‍्गुरखामी मालिकमी हकवाला ने। ताअ्आनीये, इकीए कोओ सेअ्मा, आकोरोअ् पुगा भने, आकोमी छेबेवा इकीम् पुअ्नोहोने।’

१५ तोअ्माङ् अखाचेअ् आको अङ्‍गुरखाबाङ् बैरा लाःलीतुची, मोलम् सेदुची।

“मोबाके अङ‍्गुरखामी मालिकए अखाची इमाङ‍् मुःकुचीही?

१६ उ ताक्‍पाने, मोलम् अखा खेती मुःकाहची सुद‍्धम् मुःकुचीहीने, मोलम् अङ‍्गुरखा अरु मीनाची मुःचामा पीक्‍कुचीहीने।”

अखाचेअ् कोओ येनुचीमाङ् कोरोअ् इःसुची, “कोरोक्‍पा गो हानीम् ने मापुअ्येमाच्‍चुहोउ।”

१७ तोकोना उसेअ् अखाची कोरोअ् खाक्‍तोअ् लीत्‍तुची, “कोओपारे छाप्‍पलाअ्वा चैँ इमाङ‍् त?

“‘ख‍़ीम् हेक्‍‍काहचेअ् इन्‍नामे इःतोअ् वेल्‍लाक्‍सुचीबा लोकोअ्वा नोअ्

सुरबीअ् युङ्माबा लोकोअ्वा पुगा’

१८ कोओ लोकोअ्वामी चप्पी हेअ्युकबा छप्‍प‍ै त्याअ्वा-त्याअ्वा पुअ्नोहोने, तोकोना असाबीअ् कोओ लोकोअ्वा हेअ्युलो, कोओ लोकोअ्वाए आको धुलो खअ्मी बनामुःकुबाने।”

१९ शास्त्रीची नुङ् मुद्‍दे पुजारीचेअ् आकोरोअ्लोअ्नोअ् उ लब्‍मा योगुचीबा। मालेअ्माभने उसेअ् दुमुबा कोओ सन्था अखाचीमीनोअ् विरोधबीअ् इःकुबा नेमाङ् लेःतोकुचीबा। तोकोना अखाची मीनाचीबाङ् कीस्‍सीआमीही।

रोमी धेप्‍प‍़हाङ् पीअ्मापुक्‍कबा कर

मत्ती २२:१५-२२; मर्कूस १२:१३-१७

२० मोसेअ्नोअ् अखाचेअ् उ लब्‍मामी योक्‍सेअ् दाउ योअ्लीतुची, मोलम् खनावा खुःकाहची धर्मतीदोअ्नोअ् बनामुःसुचीमीमाङ् उबीअ् पाङ‍्हाक्‍सुचीमी। उसेअ् इःसुहु खनावाबीअ् नोअ् उ नाअ्धीमामाङ् रोमी धेप्‍प‍़ हाकिममी हुक्‍‍पी सीअ्मीअ्मामी दाउ अखाचेअ् योअ्लीतुची।

२१ मोसेअ्नोअ् अखाचेअ् उ छीमुची, “गुरु, एकाए लेःकुका, आना ठीक यामुअ्ना, मोलम् ठीक इःअ्नोक्‍‍चीमी, तोअ्माङ् मीना खाक्‍तोअ् याव मुःसुनानी, तोकोना आनेअ् परमेश्‍वरमी लाम्‍मी खनावा नुःरो इःअ्नोक्‍‍चीमी।

२२ रोमी धेप्‍प‍़हाङ् एकाए कर फोङ‍्मा नुःक्‍पा लु नुःनीबा?”

२३ तोकोना अखाचीमी न‍़ीङ्वाबीही इःसुप्पा खनावा लेःतोकुमाङ् कोरोअ् लीत्‍तुची,

२४ “इक्‍कु ढेकी कङा खाङ्मीअ्माये। तोअ्माङ् उसेअ् अखाची कोरोअ् लीत्‍तुची, ‘कोओ ढेकीबीअ् असामी ङच्‍याअ् चुःक्‍पा? मोलम् असामी न‍़ीङ् छाप्‍पलाअ्वा चुःक्‍पा’?”

अखाचेअ् उ लीत्‍तुची, “रोमी धेप्‍प‍़हाङ्मी।”

२५ तोअ्माङ् उसेअ् अखाची लीत्‍तुची, “मोसेअ्नोअ् इमाङ‍्-इमाङ‍् खनावा रोमी धेप्‍प‍़हाङ्मी लो, उ नोअ् पीत्‍तानुम्‍ये, मोलम् इमाङ‍्-इमाङ‍् खनावा परमेश्‍वरमी लो, उ नोअ् पीत्‍तानुम्‍ये।”

२६ तोअ्माङ् उसेअ् इःसुबा खनावाबीअ् मीनाचीमी अघि अखाचेअ् उ मानाअ्धीहीसुची, तोकोना इल्‍लासी यीङ्‍लो उमी कोओ खनावा येनुचीमाङ् अखाची माङ् माकाःये चुअ्आमी।

सीःखेअ्मामाङ् जिउँदो पुअ्मामी खनावा

मत्ती २२:२३-३३; मर्कूस १२:१८-२७

२७ तोअ्माङ् मीना सीःखेअ्मामाङ् जिउँदो पुगीनी इःकाह कोइ सदुकीची उबीअ् ताअ्आमीमाङ् कोओपारे छीमुची,

२८ “गुरु, मोशाए एका छाप्‍पीतीकाह चुःअ्, कोइ मीनामी बुबु सुरीखा मुःअ्माङ् सन्तान मातोक्‍पानोअ् सीःसा भने, आको मीनाए लाङ्मेअ्मा तक्‍पम‍ी कीअ्ना सुरीखा मुःमापुअ्नो मोलम् बुबुमी योक्‍सेअ् सन्तान लोलीपीअ्मा पुअ्नो।

२९ हो कोओपारे इःमा, इअ् समइ आकोबीअ् सात बु-नेछाची चुअ्आमी। तुम्‍मी सुरीखा मुःसामाङ् सन्तान मातोक्‍पा सीःसा।

३० तोअ्माङ् छलुप्‍पा

३१ नुङ् अदेप्पा ने मोरोअ्नोअ् पुगाची। कोरोअ् नोअ् सात बु-नेछाची नोअ् सन्तान मातोक्‍पा सीःसामी।

३२ द्‍याङ्पी आको मीम्‍छा ने सीःसा।

३३ मोसेअ्नोअ् सीःखेकाहची जिउँदो पुअ्नोअ्मीमाङ् पोःअ्नोअ्मीलो आको मीम्‍छा असामी थप्मा पुअ्नोक्‍‍पा? मालेअ्माभने आको सात जनाए नोअ् थप्मा बनामुःसुचीबा।”

३४ येशूए अखाची कोरोअ् लीत्‍तुची, “कोओ जुगबीही मीनाची सुरीखा मुःअ्मी, तोअ्माङ् सुरीखा मुःबीकुचीमी।

३५ तोकोना आको जुगधारी लेम्‍मामी योक्‍सेअ् खेच्‍चालो पुक्‍काहची नुङ् सीःखरामीमाङ् जिउँदो पुक्‍काहचेअ् सुरीखा मुःमीनी, तोअ्माङ् सुरीखा ने मुःबीपीतुचीमीनी।

३६ अखाची होनेअ् सीःमीनीहीने। मालेअ्माभने उची स्वर्गदूतचीदोअ्नोअ् पुअ्नोअ्मी, मोलम् सीःसामीमाङ् जिउँदो पुखरामीहीसेअ् उची परमेश्‍वरमी पछाची ने।

३७ तोकोना सीःखेकाहची जिउँदा पुअ्नोअ्मीमाङ् पोःअ्नोअ्मीही नेबा खनावामी न‍़ीक्‍थुप्‍पी मोशाए ने दाअ्मी खनावाबाङ् खाङ्मुइतु। आकोबीअ् आकोसेअ् परमप्रभु ‘अब्राहाममी परमेश्‍वर, इसहाकमी परमेश्‍वर तोअ्माङ् याकूबमी परमेश्‍वर’ इःतोअ् बोःइतु।

३८ हो उ गो सीःखेकाहचीमी परमेश्‍वर हेअ्‍नी, तोकोना जिउँदाचीमी ने, मालेअ्माभने छप्‍प‍ै उमीनोअ् योक्‍सेअ् जिउँदा चुःअ्मी।”

३९ तोअ्माङ् शास्त्रीचीमध्ये कोइ-कोइचेअ् लीत्‍तुची, “गुरु ओ, आनेअ् कम्‍नीअ्लोअ्नोअ् इःसुना।”

४० मोबाके आसेअ् ने उ अरु खनावा छीम्‍मामी आँट मामुःहीसु।

ख्रीष्‍ट असामी वथक्‍छा?

मत्ती २२:४१-४६; मर्कूस १२:३५-३७

४१ तोकोना उसेअ् अखाची लीत्‍तुची, “अखाचेअ् ख्रीष्‍ट दाऊदमी वथक्‍पा पछा नेमाङ् इमाक्‍‍तोअ्‍माङ् इःकुचीबा?

४२ मालेअ्माभने दाऊद उम्तक्‍पेअ्नोअ् भजनमी कीतापबीअ् कोरोअ् इःकु,

“परमप्रभुए कङी प्रभु लीत्‍तु,

‘आना कङी चुप्‍त‍़‌ीङ‍‍् हुक्‍पीयुगे पेने,

४३ हानीम्धारी कङेअ् आम्मी ङेच्‍ची

आम्मी लाङ‍्खुअ्माअ्मु सीअ्मीअ्ङाचीनीलो।’

४४ कोओपारे दाऊदए उ ‘प्रभु’ लीक्‍कु। मोसेअ्नोअ् इमाक्‍‍तोअ्‍माङ् आको दाऊदमी वथक्‍छा पुगाबा त?”

शास्त्रीची धिक्‍‍कार

मत्ती २३:१-३६; मर्कूस १२:३८-४०

४५ तोअ्माङ् छप्‍प‍ै मीनाचेअ् येन्‍धीतुची बेलेनोअ् येशूए उमी सीच्‍चेची लीत्‍तुची,

४६ “शास्त्रीचीबाङ् नुःरो चुअ्आनीये। अखाची भेअ्लोहो तेःअ् चाङ्नोअ्मीमाङ् कुइगे-मुइगे लाम्‍धुमा नेच्‍चोकुची, हाटहबीअ् मीनाचीबाङ् सेःमीअ्मा योक्‍कुची, यायुङ्माख‍़ीम्‍हबीअ् धेप्‍प‍़ मीना पेत्‍थाम्‍ह नुङ् भोजहबीअ् योङ्मी थम्ह नेच्‍चोकुची।

४७ अखाचेअ् लाङ्मेअ्मा मीम्‍छाचीमी ख‍़ीम्‍नाम् चोइपीकुचीमी मोलम् खाङ्मुमामी योक्‍सेअ् भेअ्लो-भेअ्लो प्रार्थना मुःअ्मी। कोरोहो मीनाचेअ् झन धेप्‍प‍़ कासी तोक्‍कुचीबाने।”

लाङ्मेअ्माए तीःसुबा भेटी

मर्कूस १२:४१-४४

२१

१ येशूए खाक्‍सुचीलो सप्चाकाह मीनाचेअ् तक्‍पम‍ी भेटीह भेटी तीःथाम् बकासबीअ् माःरी तीःसुचीही खाक्‍सुची।

२ तोअ्माङ् इप्‍पाङ् गरीप लाङ्मेअ्मा मीम्‍छाए ह‍़ीक्‍‍बोम् ढेकी तीःसुबा उसेअ् खाक्‍सु।

३ तोअ्माङ् उसेअ् इःसु, “नीच्‍चानोअ् कङेअ् आनीन् लीक्‍कानीन्, कोओ गरीप लाङ्मेअ्मा मीम्‍छाए अखा छप्‍पैसेअ् भन्दा ल्‍हेअ्लो तीःइतु।

४ मालेअ्माभने खआ छप्‍पैए गो तक्‍पनुङ् चुःकाह धेरुअ्लम् भेटी तीःसुची, तोकोना गरीप कोओ मीम्‍छाए चैँ तक्‍पम‍ी बोअ् कुःमामी योक्‍सेअ् तक्‍पनुङ् चुःकाह छप्‍प‍ै तीःथाक्‍सु।”

परमेश्‍वर पुजेमुःथाम् ख‍़ीम् होःमामी न‍़ीक्‍थुप्‍पी

मत्ती २४:१-२; मर्कूस १३:१-२

५ कम्‍नीकाह-कम्‍नीकाह लोकोअ्वा नुङ् भेटीबीअ् ताकाह कोक्‍छुम्‍ए चाक्‍भुक्‍पलाअ्वा परमेश्‍वर पुजेमुःथाम् ख‍़ीम्‍मी न‍़ीक्‍थुप्‍पी कोइ-कोइए खनावा इःधीतुची बेले, उसेअ् कोरोअ् लीत्‍तुची,

६ “इमाक्‍‍तोअ् आनीसेअ् खआ खनावा खाङ्‍कानुम्‍लो, इक्‍कु लोकोअ्वाम् चप्पी अर्कु लोकोअ्वा माच्‍चुये छप्‍प‍ै होःमामी लेन् ताअ्हने।”

च्‍याक्‍सीङ‍्ह नुङ् सतावट

मत्ती २४:३-१४; मर्कूस १३:३-१३

७ अखाचेअ् उ छीमुची, “गुरु, खआ खनावा हानीम् पुअ्नोहो, मोलम् पुअ्मा योक्‍काह खआ खनावामी च्‍याक्‍सीङ् इमाङ‍् पुअ्नोहो?”

८ उसेअ् लीत्‍तुची, “चङ्‍खो चुअ्आनीये, आसेअ् ने आनीन् मानाःधीयेमाच्‍चुमीहोउ। धेरुन् जना मीनाची ‘का उ नोअ् ने’ मोलम् ‘समइ कोअ्योङ् ताखेअ्इता’ इःतोअ् ताअ्मीहीने! तोकोना अखाचीमी द्‍याक्‍पी अबेनानीये।

९ तोअ्माङ् लडाइँ पुअ्धीन्‍नोहो नुङ् लडाइँहमी केलेङ्मेलेङ् येङ्‍कानुम्‍लो आनीन् अकीस्सीआनीये। मालेअ्माभने खआ खनावा पहिला पुअ्मान् पुअ्नो, तोकोना वाअ्ल्याक्‍तोअ् गो लेस्‍सेअ्नीबाने।”

१० मोबाके उसेअ् अखाची कोरोअ् लीत्‍तुची, “तोःखामी विरूद्धबीअ् तोःखा नुङ् राज्यमी विरूद्धबीअ् राज्य पोःअ्नोक्‍‍पाने।

११ आकोबीअ् धेरुन् धेप्‍प‍़ लुक्‍दीमा खेअ्नोहोने तोअ्माङ् धेरुन् थम्बीअ् सखीरी नुङ् मलमास पुअ्नोक्‍‍पाने। तोअ्माङ् आकोबीअ् धेरुन् कीअ्मालाम्‍लोहो खनावा पुअ्नोहोने मोलम् नम्‍बुङ्ल‍़ीङ्वाबीअ् धेत्‍त‍़ेहे च्‍याक्‍सीङ् खाङ्मुहुने।

१२ “तोकोना खआ छप्‍प‍ै खनावा पुअ्माभन्दा पैल्हे मीनाचेअ् आनीन् लब्‍कानीमीहीने, सतामुःकानीमीहीने, यायुङ्माख‍़ीम्‍हबीअ् याखेकानीमीहीने, झ्यालखानाबीअ् तीःकानीमीहीने मोलम् कङा विश्‍वास मुःङानीपासेअ् हाङ्ची नुङ् धेप्‍प‍़ हाकिमचीमी अघि याखेकानीमीहीने।

१३ तोकोना कोओ आनीमी योक्‍सेअ् साछी पीत्‍थाम् इक्‍कु दाउ पुअ्नोक्‍‍पाने।

१४ कोसेअ्नोअ् तक्‍पनोअ् जोगालीमामी योक्‍सेअ् इमाक्‍‍तोअ् यामुम्‍बा नेबा खनावा तक्‍पम‍ी न‍़ीङ्वाबीअ् पैल्हेबालम् नोअ् अमीत्‍तानुम्‍ये।

१५ मालेअ्माभने कङेअ् आनीन् यामुथाम् या नुङ् तयाबुङ् पीक्‍कानीहीने। मोसेअ्नोअ् आनीम् विरोधीचेअ् आनीन् झ्‍वाप पीअ्हीसानीमीनीहीने मोलम् फत्‍तुर ने तेःअ्हीसानीमीनीहीने।

१६ तोकोना तक्‍पम‍ी मामा-पापा, बु-नेछा, नातेदार नुङ् लकप्‍चेअ् आनीन् लब्‍मीकानीमीहीने मोलम् आनीन् कोइ-कोइ अखाचेअ् सेक्‍कानीमीहीने।

१७ कङा विश्‍वास मुःङानीपासेअ् आनीन् छुत्‍तीङ् मीनाचेअ् चीसीकानीमीहीने।

१८ तोकोना आनीमी तख्रोक्‍पीपा इअ् पोया ताङाअ् ने हेअ्युनीबाने।

१९ आनीसेअ् आङानुप्पा कारणए जुनी तोक्‍कानुप्पाने।

यरूशलेम नष्‍ट पुअ्मामी न‍़ीक्‍थुप्‍पी

मत्ती २४:१५-२८; मर्कूस १३:१४-२३

२० “आनीसेअ् यरूशलेम तीलीङ‍्गाचेअ् घेरामुःकुचीबा खाङ्‍कानुम्‍लो आकोमी सुद‍्धम् पुअ्मामी लेन् कोअ्योङ् ताखेअ्इता नेमाङ् मीत्‍तानुम्‍ये।

२१ आकोबेले यहूदियाबीअ् चुःकाहची बोब्बोपातुगे माखुःल्‍हेअ्मीहोउ, सहरभित्रअ्यु चुःकाहची माअप्पोअ्मीमाङ् माखुःल्‍हेअ्मीहोउ मोलम् बैरा तेम्‍बीअ् चुःकाहची सहरयु माम्‍बेन्‍येमाच्‍चुमीहोउ,

२२ मालेअ्माभने परमेश्‍वरमी याङेब‍़बीअ् छाप्‍पलाअ्वा छप्‍प‍ै खनावा पूरा पुअ्मामी योक्‍सेअ् खआ लेन् कासीमी लेन् ने।

२३ अखा लेन्‍बीअ् बोक्‍पी छाचा चुःकाह मीम्‍छाची नुङ् दुदु याअ्धीङ्‍काह मामाचीमी इमाङ‍् तालुक पुअ्नोअ्लो! मालेअ्माभने खाम्‍पुम्‍माबीअ् धेप्‍प‍़ संकट ताक्‍पाने, मोलम् खआ मीनाचीमी विरोधबीअ् परमेश्‍वरमी धेप्‍प‍़ छुरीअ् केअ्नोक्‍‍पाने।

२४ अखाची तरवाल्‍लीए सेअ्नोअ्मीहीने मोलम् कोइ-कोइए अखाची लब्‍कुचीमीमाङ् तक्‍प-तक्‍पम‍ी देःन‍बीअ् याखेकुचीमीहीने। तोअ्माङ् अरु तोःखाचीमी समइ पूरा मापुक्‍पाधारी अखाचेअ् यरूशलेम स‍़ीक्‍कुचीमाङ् युङ्‍कुचीबाने।

मीनामी वथक्‍छा तामामी लेन्

मत्ती २४:२९-३१; मर्कूस १३:२४-२७

२५ “नाम्, लाः मोलम् साङ्‍गीमाचीबीअ् च्‍याक्‍सीङ् खाङ्मुहुने, बाजुवामी सम्‍ला नुङ् वाफ्याङ्लेङ्मामी कारणए खाम्‍पुम्‍माबीही मीनाचीबीअ् सैदादा ताक्‍पाने,

२६ मोलम् खाम्‍पुम्‍माबीअ् पुक्‍ताकाह खनावामी कीमाङ्वाए मीनाची कखेकुचीहीने, मालेअ्माभने नम्‍बुङ्ल‍़ीङ्वाबीअ् चुःकाह शक्ति सोङ्नोहोने।

२७ आकोबेले मीनामी वथक्‍छा शक्ति मोलम् धेप्‍प‍़ इज्जतनुङ् इक्‍कु खीम्‍सुवाबीअ् माःरी ताक्‍पा मीनाचेअ् खाङ्‍कुचीबाने।

२८ खआ खनावा पुअ्मा योअ्नोअ्लो आनीन् पोःगानीये मोलम् पुक्‍ताकाह खनावाअ्युगे खाक्‍सानुम्‍ये, मालेअ्माभने आनीमी मुलुवा कोअ्योङ् माःरी ताअ्।”

वाराफुःमी स‍़ीङ्बाङ् चीम्‍माबा खनावा

मत्ती २४:३२-३५; मर्कूस १३:२८-३१

२९ तोअ्माङ् उसेअ् अखाची इक्‍कु सन्था दुप्‍पीतुची, “वाराफुःमी बोट नुङ् छप्‍प‍ै स‍़ीङ् खाक्‍सानुम्‍ये।

३० आनीसेअ् अखाबीअ् स‍़ीङ्बाअ् लीलीनोहो खाक्‍सानुम् भने, नुअ्नाम् ताअ्आबाछ नेमाङ् आनीसेअ् लेःतोकानुम्।

३१ आकोरोअ्नोअ् आनीसेअ् खआ खनावा पुक्‍तोअ् खेअ्नोहो खाङ्‍कानुम्‍माङ् परमेश्‍वरमी राज्य कोअ्योङ्नोअ् चुःअ् नेमाङ् लेःसानुम्‍ये।

३२ “नीच्‍चानोअ्, कङेअ् आनीन् लीक्‍कानीन्, छप्‍प‍ै खनावा मापुक्‍पाधारी कोओ पुस्ता छीखेअ्नीबाने।

३३ नम्‍बुङ्ल‍़ीङ्वा नुङ् खाम्‍पुम्‍मा छीखेअ्नोहोने, तोकोना कङी याङेब‍़ छीअ्नीहीने।

जागो चुःमामी धेप्‍प‍़ न‍़ीङ्वा

३४ “आनीन् तक्‍पनोअ् नुःरो चुअ्आनीये, नभ गो मोज्‍मोज्‍जा, सेअ्ङेतोअ् लाम्धुमामी खनावा मोलम् जुनीमी सोग्‍ए आनीमी न‍़ीङ्वा ल‍़ीअ्नोहोने, मोलम् आनीबीअ् आको लेन् सै दोअ्नोअ् सोलोक्‍‍तो तायाक्‍ताक्‍पाने।

३५ कोरोअ्नोअ् खाम्‍पुम्‍माबीअ् चुःकाह छुत्‍तीङ् मीनाचीबीअ् आको लेन् तायाक्‍ताक्‍पाने।

३६ मोसेअ्नोअ् छप्‍प‍ै समइ नुःरो पुक्‍तोअ् चुअ्आनीये। तोअ्माङ् ताकाह खआ छप्‍प‍ै खनावाबाङ् लेअ्ल्‍हेअ्मा नुङ् मीनामी वथक्‍छामी अघि येब्‍हीमामी योक्‍सेअ् प्रार्थना मुःधीतानीये।”

३७ उसेअ् लेत्‍ता परमेश्‍वर पुजेमुःथाम् ख‍़ीबीअ् इःअ्धीयुक्‍सुचीही, तोकोना युताअ् चैँ जैतून बोब्बोपाबीअ् खेअ्युक्‍सामाङ् नाम् तेःअ्युक्‍सु।

३८ उसेअ् इःतुचीही खनावा येम्‍मामी योक्‍सेअ् परमेश्‍वर पुजेमुःथाम् ख‍़ीबीअ् भ्यास्‍सेरी छुत्‍तीङ् मीनाची तायुक्‍सामी।

येशू सेअ्मामी दाउ

मत्ती २६:१-५; मर्कूस १४:१-२; यूहन्‍ना ११:४५-५३

२२

१ खमिर मातीःबलाअ्वा सोफ्याङ् चाःमामी चाड कोअ्योङ् ताखराबा, आको चाड निस्तार चाड ने लीअ्युक्‍पलाअ्वा।

२ मुद्‍दे पुजारीची नुङ् शास्त्रीचेअ् उ सेअ्मामी योक्‍सेअ् लाम् योग्‍धीतुचीबा, तोकोना अखाची मीनाचीबाङ् कीस्‍सीआमीही।

३ मोबाके बारो जनामध्ये इप्‍पाङ् इस्करियोत लीप्‍पलाअ्वा यहूदाअ्यु शैतान बेना,

४ तोअ्माङ् इमाक्‍‍तोअ् येशू नाःधीम्‍माङ् अखाचीमी हुक्‍‍पी सो‍ँपेमुःम्बा इःतोअ् मुद्‍दे पुजारीची नुङ् तीलीङ्‍गाचीमी कप्‍तानचीबीअ् खरामाङ् खनावा इःसु।

५ अखाची खुशी पुगामीमाङ् आको याङ् पीअ्मा कबोल मुःसुची।

६ आको ने सहमत पुगा, मोलम् मीनाचीमी ओइरु पुअ्नी बेले उ नाःधीमामी दाउ योअ्लीतु।

निस्तार चाडमी त्‍याद‍़ी

मत्ती २६:१७-२५; मर्कूस १४:१२-२१; यूहन्‍ना १३:२१-३०

७ खमिर मातीःबलाअ्वा सोफ्याङ् चाःमामी चाडमी लेन् ताअ्आ। आको लेन् निस्तार चाडमी थुँबा सेत्‍तीअ्मा पुअ्युक्‍साबा।

८ येशूए पत्रुस नुङ् यूहन्‍ना कोरोअ् लीत्‍तोअ् पाङ्‍हाक्‍सुची, “खराचे, इकीमी योक्‍सेअ् निस्तार चाडमी भोज चाःमामी त्‍याद‍़ी मुःसाचे!”

९ अखाचेअ् उ लीत्‍ताचु, “कचीगाए कोओ भोज हाबीअ् त्‍याद‍़ी मुःम्‍बा?”

१० उसेअ् अखाची लीत्‍तुची, “आनाची सहरबीअ् बेन्‍नोक्‍‍चीनालो गाग्रीबीअ् कुङ्वा खीन्‍धीङ्‍कबा इप्‍पाङ् मीनाए आनाची तुब्नोक्‍‍चीहीने। आको त‍़ीखेताचे। आको मीना हाबीपा ख‍़ीबीअ् बेन्‍नोअ्लो,

११ आनाचेअ् आको ख‍़ीबीपा मालिक कोरोअ् लीत्‍ताचे, ‘गुरुए आना कोरोअ् लीअ्नोअ्, कङी सीच्‍चेचीनुङ् निस्तार चाडमी भोज चाःथाम् ताबाङ् कोठा हाबीअ् चुःक्‍पा?’

१२ उसेअ् आनाची मोत्‍त‍़ोके तलाबीअ् चाक्‍भुक्‍पलाअ्वा इक्‍कु धेप्‍प‍़ कोठा खाङ्मीअ्नोक्‍‍चीहीने, आकोबीअ् नोअ् त्‍याद‍़ी मुःसाचे।”

१३ तोअ्माङ् खराचीमाङ् उसेअ् इःसीतोअ्नोअ् अखाचेअ् तोक्‍काचु, मोलम् निस्तार चाडमी भोज त्‍याद‍़ी मुःसाचु।

प्रभु भोज

मत्ती २६:२६-३०; मर्कूस १४:२२-२५; १ कोरिन्थी ११:२३-२५

१४ तोअ्माङ् बेला साप्पुमाङ्, उ चाःसी पेना। आकोबेले प्रेरितची ने उनुङ्नोअ् चुअ्आमी।

१५ उसेअ् अखाची लीत्‍तुची, “कङेअ् दुक्‍ख आङ्मा अघि नोअ् कोओ निस्तार चाडमी भोज आनीन्‍नुङ् चाःमा धेरुन् मीनुक्‍पा।

१६ मालेअ्माभने कङेअ् आनीन् लीक्‍कानीन्, परमेश्‍वरमी राज्यबीअ् कोओमी नीच्‍चानोक्‍पा अर्थ पूरा मापुक्‍पाधारी होनेअ् कङेअ् कोओ भोज चाङानीबाने।”

१७ तोअ्माङ् उसेअ् इक्‍कु चोमनी याङु, मोलम् परमेश्‍वर अलाक्‍छुमा पीत्‍तुमाङ् कोरोअ् लीत्‍तुची, “कोओ ताबानुम्‍ये, मोलम् आनी-आनीपी हासानुम्ये।

१८ मालेअ्माभने कङेअ् आनीन् कोरोअ् लीक्‍कानीन्, परमेश्‍वरमी राज्य मात्‍ताबाधारी, आयुबालम् मुइगे कङेअ् अङ्‍गुरमी कोओ मद्य दुङ्‍ङानीबाने।”

१९ तोअ्माङ् उसेअ् सोफ्याङ् याङु मोलम् अलाक्‍छुमा पीत्‍तुमाङ् उसेअ् आको एदु, मोलम् अखाची कोरोअ् इःतोअ् पीत्‍तुची, “कोओ कङेअ् आनीमी योक्‍सेअ् पीत्‍तानीही कङी सरील ने। कोओ कङा मीच्‍चामामी योक्‍सेअ् मुःसानुम्‍ये।”

२० मोरोअ्नोअ् चाअ्आमीमाङ् उसेअ् चोमनी याङु मोलम् लीत्‍तुची, “कोओ चोमनी आनीमी योक्‍सेअ् ओङ्मीपलाअ्वा कङी हेरुवाबीअ् थुप्‍पलाअ्वा ओप्‍चोङ् करार ने।

२१ तोकोना, कङा नाःधीङ्‍कबामी हुअ् कानुङ्नोअ् टेबुलबीअ् चुःअ्।

२२ मालेअ्माभने मीनामी वथक्‍छा गो इःबलाअ्वादोअ् खेअ्मा नोअ् पुअ्नो। तोकोना उ नाःधीङ्‍कबा आको मीना धिक्‍‍कार!”

२३ कोरोक्‍पा याव मुःकबा मीना असालो? इःसुचीमाङ् उची-उचीबीअ् खनावा इःलीतुची।

असा धेप्‍प‍़ इःमामी न‍़ीक्‍थुप्‍पी

२४ तोअ्माङ् इकीन्मध्ये छप्‍पैभन्दा धेप्‍प‍़ असालो नेबा खनावाबीअ् खेतोअ्-वातोअ् पुअ्लीता।

२५ येशूए अखाची लीत्‍तुची, “अरु तोःखाचीमी हाङ्चेअ् अखाचीबीअ् नीङ्मेअ्मे शासन मुःकुची, मोलम् अखाचेअ् ‘एका अखा मीनाची सघामुःकबा मीनाइका ने’ इःतोअ् इःकुची।

२६ तोकोना आनीबीअ् कोरोअ् पुअ्मा नुःनी। आनीबीअ्मध्ये छप्‍पैभन्दा धेप्‍प‍़ पुक्‍कबाचैँ छप्‍पैभन्दा मेछुके मापुअ्होउ, मोलम् लाम्‍लोमी चैँ सेवा मुःकबा मापुअ्होउ।

२७ मालेअ्माभने धेप्‍प‍़ असा लो? चाःमा चाःसी पेङ्‍कबा मीना लु सेवा मुःकबा मीना? मोलम् चाःमा चाःसी पेङ्‍कबा मीना हेअ्नेहे? तोकोना आनीमी माझाबीअ् का सेवा मुःकबा दोक्‍पा चुःङाअँ।

२८ “आनीन् चैँ कङी जाँचबीअ् साथ पीक्‍कबानीन् ने।

२९ कङी पापाए कङा इक्‍‌कु राज्य पीत्‍तीतोअ्नोअ् कङेअ् ने आनीन् पीक्‍कानीन्।

३० तोअ्माङ् कङी राज्यबीअ् आनीन् कङी टेबुलबीअ् चाःकानीहीने, दुङ्‍कानीहीने, तोअ्माङ् इस्राएलमी बारो कुलमी नीया मुःतोअ् सिंहासनबीअ् पेङ्‍कानीहीने।

पत्रुसए कङा मानामुःङानीबाने इःतोअ् येशूए इःसुबा

मत्ती २६:३१-३५; मर्कूस १४:२७-३१; यूहन्‍ना १३:३६-३८

३१ “सिमोन, सिमोन, खाक्‍से, किसानए छोङ् थाःबीतोअ्नोअ् आनीमी विश्‍वासमी जाँच मुःमामी शैतानए आनीन् ङाइतानीन्,

३२ तोकोना आम्मी विश्‍वास कुइगे मुइगे मापुअ्येमाच्‍चुहोउ नेमाङ् आम्मी योक्‍सेअ् कङेअ् प्रार्थना मुःइतुङ्। तोअ्माङ् आना होनेअ् एखेनोअ्नामाङ्, आम्मी वथक्‍पा नेछाची त‍़थ‍़ीलो बनामुःसुचे।”

३३ तोअ्माङ् पत्रुसए उ लीत्‍तु, “प्रभु, आनानुङ् झ्यालखाना खेअ्मा नुङ् सीःमा ने का त्‍याद‍़ी चुःङाअँ।”

३४ तोअ्माङ् उसेअ् लीत्‍तु, “पत्रुस, कङेअ् आना लीअ्नोअ्ना, आनेअ् कङा चीनामुःङानी इःतोअ् सुङ्बोम् खेप्‍पा मालीप्‍पाधारी आयुबा लेन् पोङ्वापा ओःअ्नीबाने।”

सुप्, जर्बाअ् नुङ् तरवाल्‍ली

३५ तोअ्माङ् उसेअ् अखाची लीत्‍तुची, “कङेअ् आनीन् याङ् खीत्‍थाम् सुप्, जर्बाअ् नुङ् सीअ्माली मेद्‍दीङ् पाङ्‍हाक्‍सानीलो, आनीन् इमाङ‍् खनावामी खाँचो पुगानी हे?”

अखाचेअ् उ लीत्‍तुची, “मापुअ्।”

३६ उसेअ् अखाची लीत्‍तुची, “तोकोना हो याङ् खीत्‍थाम् सुप् चुःकबासेअ् आको माखीनुहोउ, मोरोअ्नोअ् जर्बाअ् ने माखीनुहोउ। तोअ्माङ् तरवाल्‍ली माच्‍चुःकबासेअ् तक्‍पम‍ी तेःअ् देल्‍लोङ् आको माखेःदुहोउ।

३७ मालेअ्माभने कङेअ् आनीन् लीक्‍कानीन्, परमेश्‍वरमी याङेब‍़बीअ् कङी न‍़ीक्‍थुप्‍पी कोओपारे छाप्‍पलाअ्वा पूरा पुअ्मा पुअ्नोक्‍‍पाने, ‘उ हीःवाछाचीनुङ् ङेब्‍इता।’ हँ, नीच्‍चानोअ् कङी न‍़ीक्‍थुप्‍पी छाप्‍पलाअ्वा खनावा पूरा पुअ्इता।”

३८ तोअ्माङ् अखाचेअ् उ लीत्‍तुची, “प्रभु, खाक्‍से, कुबीअ् हीच्‍ची तरवाल्‍ली चुःक्‍ची।”

तोअ्माङ् उसेअ् अखाची लीत्‍तुची, “कोरोअ् भने साप्‍कु।”

जैतून बोब्बोपाबीअ् येशूमी प्रार्थना

मत्ती २६:३६-४६; मर्कूस १४:३२-४२

३९ येशू बैरा अप्पोकामाङ् अरुबेलेदोअ्नोअ् जैतून बोब्बोपाबीअ् खरा, मोलम् उमी सीच्‍चेची ने उमी द‍़्याङ्-द‍़्याङ् खरामी।

४० आकोबीअ् लेत्‍तामीमाङ् अखाची लीत्‍तुची, “जाँचबीअ् असीअ्मामी योक्‍सेअ् प्रार्थना मुःसानीये।”

४१ तोअ्माङ् उ अखाचीलम् तीस मिटरदोअ् मुअ्यु खरामाङ् घुँडा त‍़ोक्‍तोअ् कोओपारे प्रार्थना मुःसा,

४२ “पापा, आनेअ् मीत्‍तुना भने, कोओ चोमनी कालम् लाःलाक्‍पीअ्माये। तोकोना कङेअ् मीत्‍तीतोअ् हेअ्‍नी, आनेअ् मीत्‍तीतोअ् मापुअ्होउ।”

४३ तोअ्माङ् स्वर्गबाङ् इक्‍कु दूत उ बोल् पीअ्मामी योक्‍सेअ् उबीअ् खाङ्मुसा।

४४ उ तक्‍पम‍ी न‍़ीङ्वाबीअ् माआङ्‍हीयेबा कष्‍ट सीत्‍तामाङ् धेरुन् प्रार्थना मुःसा। प्रार्थना मुःसालो उमी हुप्‍त‍़ीअ्वा हेरुवामी ध‍ेत्‍त‍़ेहे थ‍़ेअ्वादोहो बाक्‍‍खाअ्मु हेअ्युधीताह।

४५ तोअ्माङ् उ प्रार्थनाबाङ् पोःखरामाङ् सीच्‍चेची चुःथाप्‍पी ताअ्आलो गो अखाची सोग्‍ए इम्‍धीतामीही तुप्‍पुची।

४६ तोअ्माङ् उसेअ् अखाची लीत्‍तुची, “आनीन् मालेअ्मा इम्‍धीङ्‍कानीही? पोःगानीए मोलम् जाँचबीअ् असीअ्मामी योक्‍सेअ् प्रार्थना मुःसानीये।”

येशू लबुचीबा

मत्ती २६:४७-५६; मर्कूस १४:४३-५०; यूहन्‍ना १८:३-११

४७ उ यामुसा-यामुसालोअ्नोअ् मीनाचीमी इक्‍कु ओइरु आकोबीअ् तायाक्‍ताअ्आ। बारोमध्येबीपा इप्‍पाङ् यहूदा लीप्‍पलाअ्वा चैँ अखा मीनाचीमी अघि-अघि लाम्‍लोमी पुक्‍तोअ् येशू चुप्‍प पीस्सी उमी कोअ्योङ् खरा।

४८ तोकोना येशूए आको लीत्‍तु, “यहूदा, आनेअ् मीनामी वथक्‍छा चुप्‍प पीक्‍कुनामाङ् नाःधीमा मीक्‍कुन्‍बा हे?”

४९ तोअ्माङ् उमी कोअ्योङ्मोअ्योङ् चुःकाहचेअ् आकोबीअ् पुअ्मा योक्‍कबा खनावा खाक्‍सुचीमाङ् उ कोरोअ् लीत्‍तुची, “प्रभु, तरवाल्‍ली याङ्माइका हे?”

५० अखाचीमध्येबीपा इप्‍पाङ्ए छप्‍पैभन्दा धेप्‍प‍़ पुजारीमी सेउते ज्याङुमाङ् आकोमी चुप्‍त‍़‌ीङ‍‍् नबाअ् स्वयक्‍तो ह्‍याअ्लाक्‍‍पीतु।

५१ तोकोना येशूए लीत्‍तु, “आकोरोअ् अमुःसानुम्‍ये।” तोअ्माङ् उसेअ् आको मीनामी नबाअ् दील्‍लाप्‍पीतु मोलम् नुःलीमीपीतु।

५२ तोअ्माङ् उमी विरोधबीअ् ताकाह मुद्‍दे पुजारीची, परमेश्‍वर पुजेमुःथाम् ख‍़ीबीपा तीलीङ‍्गामी कप्‍तानची मोलम् यहूदी लाम्‍लोमीची येशूए लीत्‍तुची, “लुप्‍चाकबामी विरोधबीअ् ताअ्इतोअ्नोअ् तरवाल्‍लीह नुङ् तोङ्बीरीह याङ्मानुङ् आनीन् कङा लब्‍सी ताअ्आनीहीन् हे?

५३ का आनीन्‍नुङ् नीम्‍माङ् परमेश्‍वर पुजेमुःथाम् ख‍़ीबीअ् चुअ्उङ्लो आनीसेअ् कङा हुक्‍‍पी मायुङ्‍ङानी। तोकोना कोओ आनीमी नुङ् नाप्‍चीग‍़ीक्‍पामी शक्तिमी समइ ने।”

पत्रुसए येशू मानामामुःसुबा

मत्ती २६:६९-७५; मर्कूस १४:६६-७२; यूहन्‍ना १८:१५-१८, २५-२७

५४ मोबाके अखाचेअ् लबुचीमाङ् उ छप्‍पैभन्दा धेप्‍प‍़ पुजारीमी ख‍़ीबीअ् याखेतुची, तोकोना पत्रुसए मुअ्युगेपालम् नोअ् उ त‍़ीङ्धीतु।

५५ अखाची पाङ्लुपामी माझाबीअ् म‍़ी मीदामीमाङ् पेनामी बेले पत्रुस ने आकोबीअ् ताअ्आमाङ् उचीनुङ‍्नोअ् पेना।

५६ मोबाके इक्‍कु सेउतेनी मीम्‍छाए म‍़ीमी मीद‍़ीङ्लाबीअ् पेनाबा पत्रुस खाक्‍सुमाङ् कोरो खाक्‍तोअ् लीत्‍तु, “कोओ मीना ने उनुङ्नोअ् चुअ्आ।”

५७ तोकोना आकोसेअ् कोरोअ् इःतोअ् मानामामुःसु, “मीम्‍छो, कङेअ् उ चीनामुःङानी।”

५८ तोअ्माङ् इच्छीन्माङ् आसेअ्लो आको खाक्‍सुमाङ् लीत्‍तु, “आना ने अखाचीमध्येबीपा इप्‍पाङ् नने।”

तोकोना पत्रुसए लीत्‍तु, “मीनो, का गो हेअ्ङानी।”

५९ इअ् घण्टादोअ् द्‍याक्‍पी इप्‍पाङ्ए सफ्फी कोरोअ् लीत्‍तु, “पक्‍‍काने कोओ मीना उनुङ्नोअ् चुअ्आ, मालेअ्माभने उ ने इप्‍पाङ् गालीली ने।”

६० आकोबेले पत्रुसए कोरोअ् लीत्‍तु, “मीनो, आनेअ् इमाङ‍् लीअ्ङाअँन्‍बा, कङेअ् लेःङानी।” पत्रुसए आकोरोअ् इःधीतुबेलेनोअ् वाअ्ल्याक्‍तोअ् पोङ्वापा ओःखरा।

६१ तोअ्माङ् प्रभु द्‍याक्‍पीअ्युगे हीङ्‍लीतामाङ् पत्रुस खाक्‍सु। तोअ्माङ् प्रभुए आको कोरोअ् लीत्‍तुबा पत्रुसए मीत्‍तोकु, “आयु पोङ्वापा ओःअ्माभन्दा पैल्हे आनेअ् कङा चीनामुःङानी इःतोअ् सुङ्बोम् खेप्‍पा मानामुःङानानीबाने।”

६२ तोअ्माङ् पत्रुस बैरा अप्पोकामाङ् हुँहुँए खाबा।

येशू अपमान मुःसुचीबा

मत्ती २६:६७-६८; मर्कूस १४:६५

६३ मोबाके येशू लब्‍काह मीनाचेअ् उ इःचातोअ् मोगुची।

६४ तोअ्माङ् उमी म‍़ीक्‍पी पट्टी थुप्‍तीबीतुचीमाङ् छीमुची, “अगमवाणी यामुखाए त! आना मोक्‍कबा असा?”

६५ अखाचेअ् उमी विरूद्धबीअ् लालुवा मुःतोअ् अरु धेरुन् खनावा लीत्‍तुची।

यहूदी धेप्‍प‍़ यायुङ्मामी अघि येशू

मत्ती २६:५७-६८; मर्कूस १४:५३-६५; यूहन्‍ना १८:१२-१४, १९-२४

६६ नाम् तेःअ्मादोहो मुद्‍दे पुजारीची नुङ् शास्त्रीची ह‍़ीक्‍‍पाङ्नुङ्नोअ् यहूदी धर्म इःकाहची खोमामी। तोअ्माङ् अखाचेअ् उ तक्‍पम‍ी धेप्‍प‍़ यायुङ्माबीअ् याखेतुचीमाङ् छीमुची,

६७ “आना ख्रीष्‍ट ने भने, एका लीअ्माये।”

तोकोना उसेअ् अखाची लीत्‍तुची, “कङेअ् इःकुङ‍्होसाङ् ने आनीसेअ् विश्‍वास मुःसानुम्‍नी।

६८ कङेअ् आनीन् इमाङ‍् छीमानी भने ने आनीसेअ् कङा झ्‍वाप पीअ्ङानीनी।

६९ तोकोना होबालम् मुइगे मीनामी वथक्‍छा छप्‍पैभन्दा धेरुअ् शक्ति चुःकबा परमेश्‍वरमी चुप्‍त‍़‌ीङ‍‍् हुअ्पोत‍़ी पेन्‍नोक्‍‍पाने।”

७० मोसेअ्नोअ् अखा छुत्‍तीङ्ए लीत्‍तुची, “आकोरोअ् ने भने, आना परमेश्‍वरमी वथक्‍छा हे?”

मोबाके उसेअ् अखाची लीत्‍तुची, “हँ, आनीसेअ् इःसीतोअ्नोअ् का उनोअ् ने।”

७१ मोबाके अखाचेअ् कोरोअ् इःसुची, “इकीए कोओभन्दा अरु साछी इमाङ‍् योअ्माबा? इकीम् तक्‍पेअ्नोअ् उमीनोअ् यालम् येन्‍इता!”

येशू पिलातसमी अघि

मत्ती २७:१-२, ११-१४; मर्कूस १५:१-५; यूहन्‍ना १८:२८-३८

२३

१ मोबाके धेप्‍प‍़ यायुङ्‍माबीही छप्‍प‍ै मीनाची पोःगामी, मोलम् उ पिलातसमी अघि याखेतुची।

२ अखाचेअ् येशू कोरोअ् लीत्‍तोअ् फत्‍तुर तेःअ्लीतुची, “कोओ मीनाए इकीमी देःन उर्लेमुःसुबा एकाए तोक्‍कुका। कोसेअ् रोमी धेप्‍प‍़हाङ् तिरो फोङ्माबाङ् एका छ्याक्‍कीका, मोलम् उ ओप्‍तक्‍पेअ्नोअ् ‘का ख्रीष्‍ट, हाङ‍् ने’ इःतोअ् इःकु।”

३ तोअ्माङ् पिलातसए उ छीमु, “आना यहूदीचीमी हाङ‍् हे?”

उसेअ् झ्‍वाप पीत्‍तु, “आनेअ् आप्‍तक्‍पेअ्नोअ् आकोरोअ् इःसुना।”

४ तोअ्माङ् पिलातसए मुद्‍दे पुजारी नुङ् मीनाचीमी ओइरु लीत्‍तु, “कङेअ् कोओ मीनाबीअ् इमाङ्ने फत्‍तुर तोअ्ङानी।”

५ तोकोना अखाचेअ् ढिपी मुःतोअ् लीत्‍तुची, “कोसेअ् गालीललम् सुरु मुःलीतुमाङ् छप्‍प‍ै यहूदिया नुङ् कुबीअ् यरूशलेमधारी मीनाची इःतोअ् फोःधीङ्‍कुची।”

येशू हेरोदमी अघि

६ तोकोना पिलातसए कोओ खनावा येनु, मोलम् “कोओ मीना गालीलबीपा लु” नेमाङ् छीमु।

७ तोअ्माङ् येशू गो हेरोदमी इलाकाबीपा मीना ली रीछ नेबा खनावा लेःतोकुमाङ् पिलातसए उ हेरोदबीअ् पाङ्‍हाक्‍सु। आकोरोअ्लोअ् हेरोद ने यरूशलेमबीअ् नोअ् चुअ्आ।

८ येशू खाक्‍तोकुमाङ् हेरोद धेरुन् खुशी पुगा। मालेअ्माभने आकोसेअ् येशूमी न‍़ीक्‍थुप्‍पी येनुबासेअ् धेरुन् लेन्‍लम् उ खाङ्मा मीत्‍तुबा, मोलम् उसेअ् मुःकुहु कोइ इल्‍लासीमी याव ने खाङ्मा आशा मुःधीतुबा।

९ आकोसेअ् उ धेरुन् खनावा छीमु, तोकोना उसेअ् इमाङ्ने झ्‍वाप मापीत्‍तु।

१० मुद्‍दे पुजारीची नुङ् शास्त्रीची पोःगामीमाङ् येशू सफ्फी फत्‍तुर तेःतुची।

११ मोबाके हेरोद तक्‍पम‍ी तीलीङ्‍गाचीनुङ् तोङामाङ् उ फेस्सीतोअ् उ इःचुची, तोअ्माङ् चीम्‍ल्यावेपा तेःअ् चाअ्द‍़ेतुचीमाङ् पिलातसबीअ् नोअ् एन्हाक्‍सुची।

१२ पैल्हे हेरोद नुङ् पिलातस मातोक्‍चीही, तोकोना आको लेन् नोअ् अखाची लकम् पुगाची।

येशू क्रूसबीअ् ख‍़ीक्‍तीमामी फैसेला

मत्ती २७:१५-२६; मर्कूस १५:६-१५; यूहन्‍ना १८:३९—१९:१६

१३ तोअ्माङ् पिलातसए मुद्‍दे पुजारीची, पाहाङ्ची मोलम् मीनाची खोमुची।

१४ उसेअ् अखाची लीत्‍तुची, “मीनाची फोःधीङ्‍कुचीही ने इःतोअ् कोओ मीना काबीअ् आनीसेअ् याक्‍तेतानुम्। आनीमीनोअ् अघि छीमुङ्‍लो आनीसेअ् कोओमी विरोधबीअ् तेःतानुहुम् फत्‍तुर कोओबीअ् कङेअ् इमाङ्ने मातोअ्‍ङा।

१५ हेरोदए ने कोओमी फत्‍तुर इमाङ्ने मातोक्‍कुमाङ् कोओ एकाबीअ् नोअ् एन्हाक्‍पीतीका। हो खाक्‍सानुम्‍ये, सीःमा नोअ् पुक्‍कबा खनावा कोसेअ् इमाङ्ने मामुःतीतु।

१६ कोसेअ्नोअ् कङेअ् कोओ कासी पीक्‍कुङ्माङ् लेब्‍बेकुक्‍‍पाने।”

[

१७ निस्तार चाडमी बेले पिलातसए झ्यालखानाबीअ् चुःकबा इप्‍पाङ् मीना लेब्‍बेपीअ्मामी चलन चुःयुक्‍सा।]

१८ तोकोना अखाची छप्‍प‍ै इस्साथ कोरोअ् इःतोअ् काःसामी, “कोओ मीना लाःलाक्‍से, मोलम् एकामी योक्‍सेअ् बारब्बा लेब्‍बेपीअ्माये।”

१९ आको मीनाचैँ सहरबीअ् सरकारमी विरोध मुःबलाअ्वालो मीना सेदामाङ् झ्यालखानाबीअ् सीत्‍ताबा चुअ्आ।

२० येशू लेब्‍बेअ्मा मीत्‍तुमाङ् होनेअ् पिलातसए अखाची लीत्‍तुची,

२१ तोकोना अखाचेअ् कोरोअ् इःतोअ् काःधीतामी, “क्रूसबीअ् ख‍़ीक्‍तीसे! आको क्रूसबीअ् ख‍़ीक्‍तीसे!”

२२ तोअ्माङ् तेस्रो खेप्‍पा ने उसेअ् अखाची लीत्‍तुची, “मालेअ्मा? कोसेअ् इमाङ‍् दुष्‍ट याव मुःइतुमाङ्? कङेअ् गो ‘कोओ मीना सीःमापुअ्नोअ्’ नेमाङ् कोओमी फत्‍तुर इमाङ्ने तोअ्ङानी। मोसेअ्नोअ् कोओ कासी पीक्‍कुङ्माङ् कङेअ् लेब्‍बेकुक्‍‍पाने।”

२३ तोकोना अखाची ढिपी मुःतोअ् धेप्‍प‍़ सम्‍लाए कोरोअ् इःतोअ् काःसामी, “आको क्रूसबीअ् ख‍़ीक्‍तीमानोअ् पुअ्नो!” कोओपारे अखाची या काःसामीमाङ् नोअ् कोङामी।

२४ तोअ्माङ् पिलातसए येशू अखाचेअ् इःसीतोअ्नोअ् मामुःसुचीहोउ इःतोअ् फैसेला येम्‍मीतुची।

२५ उसेअ् सरकारमी विरोध मुःकबा नुङ् मीना सेदामाङ् झ्यालखानाबीअ् सीक्‍कबा मीना बारब्बा अखाचेअ् ङागीतोअ्नोअ् लेब्‍बेपीतुची। तोकोना येशू चैँ अखाचेअ् मीत्‍तीतोअ्नोअ् मुःमीतुची।

येशू क्रूसबीअ् क्‍याङ‍्धीतुचीबा

मत्ती २७:३२-४४; मर्कूस १५:२१-३२; यूहन्‍ना १९:१७-२७

२६ तोअ्माङ् अखाचेअ् उ आकोबाङ् याखेतुचीलो, तेम्‍बाङ् माःरी ताअ्आबा कुरेनीबीपा सिमोन न‍़ीङ् पुक्‍कबा मीना लबुची, मोलम् क्रूस खीम्‍मानुङ् येशूमी द‍़्याङ्-द‍़्याङ् लाम्धुमीतुची।

२७ मीनाचीमी धेप्‍प‍़ ओइरु येशूमी द्‍याक्‍पी चुअ्आ। आकोबीअ् तुक्‍तुवा मुःतोअ् नुङ् खाब्‍तोअ् चुःकाह मीम्‍छाची ने चुअ्आमी।

२८ तोकोना अखाचीअ्युगे हीङ्‍लीतामाङ् खाक्‍तोअ् येशूए लीत्‍तुची, “यरूशलेमबीही मीम्‍छा पछा चो, कङी योक्‍सेअ् आनीन् अखाबानीये, तोकोना आनीन् तक्‍पमीनोअ् योक्‍सेअ् नुङ् आनीमी पछाचीमी योक्‍सेअ् खाबानीये।

२९ मालेअ्माभने कङेअ् आनीन् कोओ खनावा लीक्‍कानीन्, द्‍याक्‍पीपा समइबीअ् मीनाचेअ् कोरोअ् इःकुचीबाने, ‘छाचा हानीम् ने मालोलीङ्‍काह मीम्‍छाची, बोअ् माखीत्‍तीकाह नुङ् हानीम् ने दुदु माफीअ्मीकाह मीम्‍छाची अलाङ् तोक्‍काहची ने!’

३० मोबाके अखाचेअ् चोङ्‍ह कोरोअ् लीअ्लीङ्‍कुचीबाने, ‘एकामी चप्पी हेअ्युसे’ मोलम् बोब्बोपाह लीक्‍कुचीहीने, ‘एका द‍ेःब्‍माये।’

३१ मालेअ्माभने स‍़ीङ् फीफीके पुअ्नोअ्लो त अखाचेअ् खआ याव मुःकुची भने, स्याअ्नोलो इमाङ‍् मुःकुचीबा?”

३२ अखाचेअ् ह‍़ीक्‍‍पाङ् हीःवाछाची ने उनुङ्नोअ् सेअ्मामी योक्‍सेअ् याखेतुचीमीही।

३३ अखाची खप्परे लीप्‍पलाअ्वा थम्बीअ् ताअ्आमी, मोलम् आकोबीअ् अखाचेअ् उ क्रूसबीअ् ख‍़ीक्‍तीसुची, मोलम् अखा हीःवाछाची इप्‍पाङ् उमी चुप्‍त‍़ीङ‍्पोत‍़ी मोलम् अर्कु ब्याङ्माङ्पोत‍़ी क्रूसबीअ् ख‍़ीक्‍तीसुचीमी।

३४ तोअ्माङ् येशूए इःसु, “पापो, अखाची क्षमा मुःसुचे, मालेअ्माभने अखाचेअ् इमाङ‍् मुःधीङ्‍कुचीही, तक्‍पेअ्नोअ् लेःसुचीनी।” तोअ्माङ् अखाचेअ् उमी तेःअ् भाग तीःमामी योक्‍सेअ् चिठ्ठा देत्‍तामी।

३५ मीनाची येबामीमाङ् खाङ्धीतुचीबा, तोकोना पाहाङ्चेअ् उ छेप्‍चातोअ् लीत्‍तुची, “कोसेअ् अरुची लेत्‍चामीतुची, उ परमेश्‍वरए स्यागुबा ख्रीष्‍ट ने भने, ओप्‍तक्‍पेअ्नोअ् मालेत्‍चाहोउ!”

३६ तीलीङ्‍गाची ने ताअ्आमीमाङ् उ अङ्‍गुरमी सीङ‍्कबा मद्य पीत्‍तोअ् कोरोअ् इःसुचीमाङ् छेमुची,

३७ “आना यहूदीचीमी हाङ‍् नने भने, आना आप्‍तक्‍पेअ्नोअ् लेत्‍चाए!”

३८ “कोओ यहूदीचीमी हाङ‍् ने” इःतोअ् छाप्‍पलाअ्वा खनावा उमी तख्रोअ्मी मीः मोतोङ‍्के चुअ्आ।

३९ क्रूसबीअ् ख‍़ीङ्‍काह हीःवाछाचीमध्ये इप्‍पाङ्ए उमी कोद्‍द‍़ो अपमान मुःतोअ् लीत्‍तु, “आना ख्रीष्‍ट हेअ्नेहे? आना आप्‍तक्‍पेअ्नोअ् लेत्‍चाए मोलम् कचीगा ने लेत्‍चामीअ्माये।”

४० तोकोना आको पेःतुमाङ् अर्कुए झ्‍वाप पीत्‍तु, “आना ने आकोनोअ् फत्‍तुरमी कासीबीअ् सीअ्इताना, मोरोअ्माङ् ने परमेश्‍वर कीत्‍तुनानीबा हे?

४१ कचीए तोक्‍काचुबा कासी गो ठीका नोअ्, मालेअ्माभने कचीए तक्‍पम् यावह खेच्‍चालोहो कासी माःरी तोअ्नोक्‍‍चुहु। तोकोना कोओ मीनाए गो इमाङ्ने इ़ःयाव मामुःतीतु।”

४२ तोअ्माङ् उसेअ् लीत्‍तु, “येशू, आना तक्‍पम‍ी राज्यबीअ् ताअ्नालो कङा ने मीत्‍तोअ्माये।”

४३ उसेअ् आको लीत्‍तु, “नीच्‍चानोअ् कङेअ् आना लीअ्नोअ्ना, आयु नोअ् आना कानुङ् स्वर्गबीअ् चुःअ्नाबाने।”

येशू सीःसाबा

मत्ती २७:४५-५६; मर्कूस १५:३३-४१; यूहन्‍ना १९:२८-३०

४४ लेत्‍ताक्‍पा बारो बजालीमा योगाबा। आको बेलेलम् सुङ्बोम् बजेधारी देःन‍पेच्‍ची नाप्‍चीग‍़ीक्‍पा पुगा।

४५ नाम्‍मी ज्योति ने माःखरा। मोबाके आकोबेले परमेश्‍वर पुजेमुःथाम् ख‍़ीबीअ् क्‍याङ्धीपलाअ्वा पर्दामी माझाबीअ् टुप्प‍ालम् ओम्‍लाङ्धारीनोअ् ह‍़ीक्‍‍बअ् पुगामाङ् नाःगा।

४६ मोबाके धेप्‍प‍़ सम्‍लाए या काःसामाङ् येशूए कोरोअ् इःसु, “पापो, कङेअ् कङी सनीअ्वा आम्‍मी हुक्‍‍पी युङ्‍कुङ्।” कोरोअ् इःमादोहो उमी सोअ्मा खरा।

४७ कोरोअ् पुगाबा खनावा खाक्‍सुमाङ् रोमी कप्‍तानए ने कोरोअ् इःतोअ् परमेश्‍वरमी महिमा मुःसु, “नीच्‍चानोअ् कोओ मीना फत्‍तुर माच्‍चुःकबा मीना चुअ्आ!”

४८ आकोबीअ् पुक्‍काह खनावा खाक्‍सी खोम्‍काह छुत्‍तीङ् मीनाचेअ् खआ छप्‍प‍ै खाक्‍सुची, मोलम् तक्‍प-तक्‍पम‍ी बोअ्थेब् मोक्‍तोअ् ख‍़ीम् एखरामी।

४९ तोकोना उ चीनामुःकाहची नुङ् गालीलबाङ् उमी द‍़्याङ्-द‍़्याङ् ताकाह मीम्छाची मुअ्यु येबामीमाङ् आकोबीअ् पुगाह छप्‍प‍ै खनावा खाङ्धीतुचीही।

येशू येअ्माबीअ् युक्‍पलाअ्वा

मत्ती २७:५७-६१; मर्कूस १५:४२-४७; यूहन्‍ना १९:३८-४२

५० यहूदियाचीमी सहर अरिमाथियाबीअ् इप्‍पाङ् योसेफ न‍़ीङ् पुक्‍कबा मीना चुअ्आ। उ धेप्‍प‍़ यायुङ्माबीपा सदस्य चुअ्आ, मोलम् नुःकबा नुङ् धर्मती चुअ्आ।

५१ उसेअ् अखाचीमी सल्‍ला नुङ् यावबीअ् सहमति मामुःसुबा। उ परमेश्‍वरमी राज्यमी लाम् खाङ्धीङ‍्कबा मीना चुअ्आ।

५२ उ पिलातसबीअ् खरामाङ् येशूमी सीःखेकबा सरील ङागु,

५३ उमी सीःखेकबा सरील मुअ्मु लाःधीतुमाङ् सुतीमी तेःअ्ए य‍़ीक्‍तीसु, मोलम् लोकोअ्वा पेप्‍पलाअ्वामाङ् बनामुःबलाअ्वा इक्‍कु येअ्माबीअ् युक्‍सु, आकोबीअ् असामी ने सीःखेकबा सरील हानीम् ने युक्‍पलाअ्वा माच्‍चु।

५४ आको त्‍याद‍़ीमी लेन् लीअ्युक्‍पलाअ्वा। तोअ्माङ् नाःचामा लेन् सुरु पुअ्मा योगाबा।

५५ गालीलबाङ् उनुङ् ताकाह मीम्‍छाची द‍़्याङ्-द‍़्याङ् खरामी, मोलम् उमी सीःखेकबा सरील इमाङ्पारे युक्‍पलाअ्वा चुःअ् नेमाङ् अखाचेअ् खाक्‍सुची।

५६ मोबाके अखाची एखरामी, मोलम् नाम्‍नीकाह अत्तर नुङ् मलम‍ह त्‍याद‍़ी मुःसुची। तोअ्माङ् व्यवस्थाए इःसीतोअ्नोअ् नाःचामामी लेन्‍बीअ् अखाची नाःचाआमी।

२४

१ सातामी पहिलो लेन् भ्यानी चेमीअ्चेमीअ् उज्यालो पुगालोअ् अखाचेअ् त्‍याद‍़ी मुःसुचीही नाम्‍नीकाह अत्तर याङ्मानुङ् येअ्माबीअ् खरामी।

२ आकोबेले येअ्‍माबाङ् लोकोअ्वा गाङ्लाङ्दाबलाअ्वा अखाचेअ् तोक्‍कुची।

३ तोकोना अखाची भित्रअ्यु बेनामीलो अखाचेअ् प्रभु येशूमी सरील मातोक्‍कुची।

४ अखाची कोओमी न‍़ीक्‍थुप्‍पी अल्माले लीङेकामीलो धेरुन् बायाप्पा तेःअ् चाङ‍्काह ह‍़ीक्‍‍पाङ् वथक्‍पाची अखाचीमी क्‍याक्‍पीनोअ् ताअ्आचीमाङ् येबाची।

५ तोअ्माङ् अखाची कीस्‍सीमाङ्वे बाक्‍‍खाअ्मु पोब्‍युसामी, तोकोना अखा ह‍़ीक्‍‍पाङ्चेअ् अखाची कोरोअ् लीत्‍तुचीमी, “आनीसेअ् जिउँदो मालेअ्मा सीःखेकाहचीमी माझाबीअ् योक्‍कानुप्पा?

६ उ गो कुबीअ् माअ्अँ, तोकोना जिउँदो पुगामाङ् पोःअ्इता। गालीलबीअ् आनीन्‍नुङ् चुअ्आलो उसेअ् आनीन् लीत्‍तानीही खनावा मीत्‍तानुम्‍ये।

७ मीनामी वथक्‍छा हीःवाछाचीमी हुक्‍‍पी सीअ्मा पुअ्नोक्‍‍पाने, क्रूसबीअ् क्‍याङ्मा पुअ्नोक्‍‍पाने मोलम् सुङ्बोम् लेन्बीअ् जिउँदो पुअ्नोअ्माङ् पोःअ्मा आवश्यक चुःअ्।”

८ आकोबेलेअ् ली उसेअ् इःसुहु याङेब‍़ अखाचेअ् मीत्‍तोकुची।

९ तोअ्माङ् अखाची येअ्माबाङ् एखरामीमाङ् अखा छप्‍प‍ै खनावा एघार जना मोलम् अरु मीनाची छप्‍पैची इःतुचीमी।

१० अखाची मरियम मग्दलिनी, योअन्‍ना मोलम् याकूबमी मामा मरियम चुअ्आमी। अखाचीनुङ् अरु मीम्‍छाची ने चुअ्आमी, मोलम् अखा छप्‍पैचेअ् खआ खनावा प्रेरितची इःतुचीमी।

११ तोकोना अखाचेअ् अखा मीम्‍छाचीमी खनावा पोत्‍ते मामुःसुची, मालेअ्माभने अखाचेअ् कोओ इन्‍नामे खनावा नेमाङ् विचार मुःसुचीही।

१२ तोकोना पत्रुस पोःअ्लीतामाङ् येअ्माअ्युगे पीखरा। तोअ्माङ् उसेअ् पोब्‍युसामाङ् खाक्‍सुलो सूती तेःअ् तेअ् खाक्‍सु, मोलम् आकोबीअ् पुक्‍काह खनावा खाक्‍सुमाङ् अखेतोअ् ख‍़ीबीअ् एखरा।

येशू इम्‍माउसमी लाप्‍पी

मर्कूस १६:१२-१३

१३ आकोनोअ् लेन् येशूमी सीच्‍चेचीमध्ये ह‍़ीक्‍‍पाङ् यरूशलेमबाङ् एघार किलोमिटर मुअ्यु सीक्‍कबा इक्‍कु तेम् इम्‍माउसयुगे माःरी खराचीही।

१४ माःरीन् पुगाह छप्‍प‍ै खनावामी न‍़ीक्‍थुप्‍पी अखाची तक्‍प-तक्‍पबीअ् खनावा इःधीताचुबा।

१५ अखाचेअ् कोरोअ् खनावा इःतोअ् नुङ् याखोम्‍मा मुःधीताची बेले येशू अखाचीमी कोअ्योङ् ताअ्आ, मोलम् अखाचीनुङ् नोअ् सुःरी खरा।

१६ तोकोना अखाचीमी म‍़ीअ् उ चीनामामुःहीकबा बनामुःइपलाअ्वा चुअ्आ।

१७ तोअ्माङ् उसेअ् अखाची लीत्‍तुची, “आनाची लाम्धुतोअ् इमाङ्मी न‍़ीक्‍थुप्‍पी खनावा माःरी इःक्‍चुन्‍बा?”

अखाची सैदादा पुक्‍तोअ् जेन्जेन् येबाची।

१८ अखा ह‍़ीक्‍‍पाङ्मध्ये क्‍लेओपास लीप्‍पलाअ्वा इप्‍पाङ् मीनाए उ कोरोअ् लीत्‍तोअ् झ्‍वाप पीत्‍तु, “यरूशलेम यीःताकबा पुगानामाङ् ने आसीन् आयु आकोबीअ् इमाङ‍् पुगाह नेमाङ् आनेअ् लेःसुनानीबा हे?”

१९ तोअ्माङ् उसेअ् अखाची लीत्‍तुची, “इमाङ‍् खनावाह?”

तोअ्माङ् अखाचेअ् उ लीत्‍ताचु, “नासरतबीपा येशूमी न‍़ीक्‍थुप्‍पी। परमेश्‍वर नुङ् मीनाचीमी अघि याव नुङ् याङेब‍़बीअ् धेप्‍प‍़ शक्ति चुःकबा इप्‍पाङ् अगमवक्ता चुःयुक्‍सा।

२० तोकोना एकामी मुद्‍दे पुजारीची नुङ् पाहाङ्चेअ् उ सेअ्मामी योक्‍सेअ् फत्‍तुर तेःतुची, मोलम् क्रूसबीअ् क्‍याङ्धीतुची।

२१ इस्राएल मुलुवा मुःकबा उ नोअ् नेमाङ् एकाए आशा मुःसुकबा। अरुभन्दा ने, खआ खनावा पुगाह आयु सुङ्बोम् लेन् याखेतु।

२२ अर्कु खनावा गो, एकानुङ् चुःकाह मीम्‍छाचेअ् एका अखेअ्मीइतीकामी। अखाची भ्यास्‍सेरी येअ्माबीअ् खरामी,

२३ तोकोना अखाचेअ् उमी सरील मातुप्‍पुची। अखाची कोरोअ् काःतोअ् एनामी, ‘एकाए स्वर्गबीपा दूतची खाक्‍सुकामी, अखाचेअ् येशू जिउँदो चुःअ् नेमाङ् एका लीत्‍तीकामी।’।

२४ एकाबीहीमध्ये कोइ-कोइची येअ्माबीअ् खरामी, तोअ्माङ् अखा मीम्‍छाचेअ् इःसीतोअ्नोअ् तुप्‍पुची। तोकोना उ चैँ माखाक्‍सुची।”

२५ उसेअ् अखाची कोरोअ् लीत्‍तुची, “आनीन् खनावा मावाब्‍हीकबा, माङ् सारो आनीमी न‍़ीङ्वा बुधुने पुखराबा लो, अगमवक्ताचेअ् इःसुचीही खनावा ने विश्‍वास मुःसानुम्‍नी।

२६ ख्रीष्‍टए खआ कष्‍ट आङ्माह नुङ् तक्‍पम् महिमाबीअ् बेम्मा नोअ् मापुक्‍पा हे?”

२७ तोअ्माङ् मोशा नुङ् छप्‍प‍ै अगमवक्ताचीलम् थालामुःसुमाङ् उसेअ् तक्‍पम् न‍़ीक्‍थुप्‍पी परमेश्‍वरमी याङेब‍़बीअ् छाप्‍पलाअ्वाह खनावामी अर्थ अखाची हेम्‍बोक्‍‍पीतुची।

२८ अखाची खेअ्धीतामीही तेम्‍मी कोअ्योङ्‍के लेत्‍तामी। तोकोना उ होनेअ् मीः मोअ्योङ्‍के खेअ्मादोअ् लेत्‍ता।

२९ तोकोना अखा ह‍़ीक्‍‍पाक्‍‍चेअ् कोरोअ् लीत्‍तोअ् ढिपी तेःताचु, “कचीगानुङ् नोअ् चुअ्ए, मालेअ्माभने लेन् खैतामाङ् वाथक्‍सी युखेअ्लीतु।” तोअ्माङ् उ अखाचीनुङ् चुःमामी योक्‍सेअ् ख‍़ीम् भित्रअ्यु बेना।

३० उ अखाचीनुङ् चाःसी पेनालो, उसेअ् सोफ्याङ् याङु, मोलम् अलाक्‍छुमा पीत्‍तुमाङ् एदु, तोअ्माङ् अखाची पीत्‍तुची।

३१ आकोरोअ्लोअ् ली अखाचीमी म‍़ीअ् ओग्‍बोका, मोलम् उ चीनामुःसाचु। तोअ्माङ् उचैँ वाअ्ल्याक्‍तोअ् अखाचीमी म‍़ीक्‍पाङ् माःखरा।

३२ अखाची उची-उचीबीअ् कोरोअ् काःसाची, “उ कचीनुङ् लाप्‍पी यामुसालो मोलम् परमेश्‍वरमी याङेब‍़मी अर्थ हेम्‍बोक्‍‍पीताचीलो कचीमी न‍़ीङ्वा खुशीए ह‍़ीअ्ह‍़ीक्‍‍पा मापुक्‍पा हे?”

३३ तोअ्माङ् अखाची आकोबेलेअ्नोअ् पोःगाची, मोलम् यरूशलेम एखराची। तोअ्माङ् एघार जना नुङ् अखाचीनुङ् खोम्‍ङेकाहची तुप्‍पुचीमी,

३४ मोलम् इःसाचु, “प्रभु नीच्‍चानोअ् जिउँदो पुगामाङ् पोःअ्इता, मोलम् सिमोननुङ् खाङ्मुइताबा रीछ!”

३५ मोबाके अखा ह‍़ीक्‍‍पाक्‍‍चेअ् लाप्‍पी पुक्‍काह खनावा नुङ् सोफ्याङ् एदुलो उ इमाक्‍‍तोअ् चीनामुःसाचुबा नेबा खनावा अखाची दुप्‍पीतुचीमी।

येशू उमी सीच्‍चेचीनुङ् खाङ्मुसाबा

मत्ती २८:१६-२०; मर्कूस १६:१४-१८; यूहन्‍ना २०:१९-२३; प्रेरित १:६-८

३६ अखाचेअ् खआ खनावा माःरी इःसाचुलो येशू उमी तक्‍पेअ्नोअ् अखाचीमी माझाबीअ् येब्‍लीता, मोलम् कोरोअ् लीत्‍तुची, “आनीन् शान्ति मापुगानीन्‍होउ।”

३७ तोकोना अखाची कीमाङ्वाए छेल्‍लेक्‍तो पुगामी, मोलम् “इकीए गो भूत खाक्‍सा” नेमाङ् मीत्‍तुची।

३८ तोकोना उसेअ् अखाची कोरोअ् लीत्‍तुची, “आनीन् मालेअ्मा कीस्‍सीकानीही, तोअ्माङ् आनीन् मालेअ्मा तक्‍पम् न‍़ीङ्वाअ्यु शंका मुःकानुप्पा।

३९ कङी हुक्‍‍पीअ् नुङ् लाक्‍पीअ् खाक्‍सानुम्‍ये, का नोअ् ने, कङा दील्‍लाप्ङानीयेमाङ् खाङ्माये। मालेअ्माभने भूतमी गो सा ने माअ्अँ, मोलम् त‍़ीप्रीअ् ने माअ्अँ, तोकोना कङी गो चुःअ्, आनीसेअ् अखा खाङ्‍कानुम्।”

४० तोअ्माङ् उसेअ् कोरोअ् लीत्‍तुचीमाङ्, उसेअ् तक्‍पम् हुअ्ह नुङ् लाङ्‍ह खाङ्मीतुची।

४१ तोअ्माङ् अखाची अखेतोअ् कोद्‍द‍़ो खुशी पुगामी कि, येशूए इःसुहु खनावा विश्‍वास नोअ् मामुःहीसुची। आकोरोअ्लोअ् उसेअ् लीत्‍तुची, “इमाङ‍् आनीन्‍नुङ् इमाङ‍् चाःमाकोअ् चुःअ् हे?”

४२ अखाचेअ् ङीदुचीबा ङामी इअ् त्याअ्वा उ पीत्‍तुची।

४३ तोअ्माङ् उसेअ् आको ताबुमाङ् अखाचीमी अघि नोअ् चोयु।

४४ मोबाके उसेअ् अखाची लीत्‍तुची, “का आनीन्‍नुङ् चुअ्उङ्लोअ् नोअ् कङेअ् इःसुहुङ् याङेब‍़ खआ नोअ् ने, अर्थात् मोशामी व्यवस्थाबीअ्, अगमवक्ताचीमी कीतापह नुङ् भजनमी कीतापहबीअ् कङी न‍़ीक्‍थुप्‍पी छाब्काह खनावा छप्‍प‍ै पूरा पुअ्मानोअ् पुअ्नो।”

४५ तोअ्माङ् परमेश्‍वरमी याङेब‍़बीअ् छाब्काह खनावा अखाचेअ् मावाबुचीहोउ नेमाङ् उसेअ् अखाचीमी वाब्‍थाम् शक्ति हेम्‍बोक्‍‍पीतुची।

४६ तोअ्माङ् अखाची लीत्‍तुची, “कोओपारे छाप्‍पलाअ्वा चुःअ्, ख्रीष्‍टए कष्‍ट आङ्मा पुअ्नोक्‍‍पाने मोलम् सीःअ्माङ् आकोमी सुङ्बोम् लेन्‍बीअ् जिउँदो पुअ्नोक्‍‍पाने,

४७ तोअ्माङ् यरूशलेमलम् सुरु मुःलीम्‍माङ् छप्‍प‍ै तोःखाबीही मीनाची परमेश्‍वरबीअ् एम्‍मामी मोलम् येशूमी न‍़ीक्‍पी हीःवामाङ्‍ह क्षमा तोअ्मामी खनावामी न‍़ीक्‍थुप्‍पी प्रचार पुअ्मापुअ्नो।

४८ आनीन् खआ खनावामी साछीनीन् ने।

४९ खाक्‍सानुम्‍ये, कङेअ् कङी पापामी नम्‍एचामा आनीबीअ् माःरी पाङ्‍हाङ्‍कुक्‍‍पा, तोकोना मुत्‍तुगेप्‍पालम् शक्ति मातोक्‍पाधारी आनीन् कोओ सहरबीअ् नोअ् पेम्‍मानीही।”

येशू स्वर्ग खराबा

मर्कूस १६:१९-२०; प्रेरित १:९-११

५० मोबाके उसेअ् अखाची बेथानियाधारी त‍़ीखेतुची, मोलम् तक्‍पम् हुअ्ह थेअ्लीतुमाङ् अखाची अलाङ् पीत्‍तुची।

५१ उसेअ् अखाची माःरी अलाङ् पीअ्ङेकुचीलो उ अखाचीबाङ् फग्बोका मोलम् स्वर्ग खरा।

५२ अखाचेअ् उमी आराधना मुःसुची, मोलम् कोद्‍द‍़ो खुशी पुक्‍तोअ् यरूशलेम एनामी।

५३ तोअ्माङ् अखाची नीम्‍माङ् परमेश्‍वर पुजेमुःथाम् ख‍़ीबीअ् खोमामीमाङ् परमेश्‍वर अलाक्‍छुमा पीअ्धीतुची।

यूहन्‍नाए छाबुबा

नुःयायेन्

याङेब‍़ सरील पुगाबा

१

१ छप्‍पैभन्दा पैल्हे याङेब‍़ चुःयुक्‍सा, याङेब‍़ परमेश्‍वरनुङ् चुःयुक्‍सा मोलम् याङेब‍़ परमेश्‍वर नोअ् चुःयुक्‍सा।

२ उ छप्‍पैभन्दा पैल्हे परमेश्‍वरनुङ् चुःयुक्‍सा।

३ उलम् परमेश्‍वरए छप्‍प‍ै कोअ् बनामुःसु, मोलम् उ मेद्‍दीङ् इमाङ्ने बनामामुःसु।

४ उबीअ् जुनी चुअ्आ, मोलम् आको जुनी मीनाचीमी ज्योति चुअ्आ।

५ आको ज्योति नाप्‍चीग‍़ीक्‍पाबीअ् चीम्‍ल्याअ्ए लेअ्नो, तोअ्माङ् नाप्‍चीग‍़ीक्‍पा आकोबीअ् माकोक्‍त‍़ीअ्।

६ परमेश्‍वरए यूहन्‍ना न‍़ीङ् पुक्‍कबा इप्‍पाङ् मीना पाङ्‍हाक्‍सु।

७ उबाङ् छुत्‍तीङ् मीनाचेअ् विश्‍वास मामुःसुचीहोउ नेमाङ् आको ज्योतिमी न‍़ीक्‍थुप्‍पी साछी पीस्सी साछी पुक्‍ताअ्आ।

८ उ ओप्‍तक्‍पेअ्नोअ् गो ज्योति माच्‍चु, तोकोना ज्योतिमी साछी पीस्सी ताअ्आ।

९ छप्‍प‍ै मीनाची नीच्‍चानोक्‍पा उज्यालो पीक्‍कबा ज्योति खाम्‍पुम्‍माबीअ् माःरी ताअ्आबा।

१० उ खाम्‍पुम्‍माबीअ् चुःयुक्‍सा, मोलम् खाम्‍पुम्‍मा उलम् नोअ् बनालीसाबा, तोकोना खाम्‍पुम्‍माए उ चीनामामुःसु।

११ तक्‍पम‍ी मीनाचीबीअ् उ ताअ्आ, तोकोना उमी तक्‍पम् मीनाचेअ् उ मानामामुःसुची।

१२ तोकोना उ मानामुःकबा मोलम् उमी न‍़ीक्‍पी विश्‍वास मुःकबा छप्‍प‍ै उसेअ् परमेश्‍वरमी सन्तान पुअ्मामी अधिकार पीत्‍तुची।

१३ अखाची हेरुवालम्, मीनामी न‍़ीङ्वालम् नुङ् वथक्‍पामी न‍़ीङ्वालम् लोलीतामीही हेअ्मीनी, तोकोना परमेश्‍वरबाङ् लोलीङ्‍काह पुअ्नोअ्मी।

१४ तोअ्माङ् आको याङेब‍़ मीना पुगा, मोलम् इकीमी माझाबीअ् बास पेना। उ नम्‍नम्‍वा नुङ् सत्यए चेप्‍खेपलाअ्वा पुअ्युक्‍सा। इकीए उमी महिमा खाक्‍सा, आको महिमा पापाबाङ् ताअ्आबा इक्‍कुतेअ् वथक्‍छामी दोक्‍पा चुअ्आ।

१५ यूहन्‍नाए उमी न‍़ीक्‍थुप्‍पी साछी पीत्‍तोअ् धेप्‍प‍़ सम्‍लाए कोरोअ् इःसु, “कोओ मीना आकोनोअ् चुअ्आ, असामी न‍़ीक्‍थुप्‍पी कङेअ् कोरोअ् इःसुक्‍पा, ‘काभन्दा द्‍याक्‍पी ताकबा काभन्दा धेरुअ् नोअ् धेप्‍प‍़ पुअ्नो, मालेअ्माभने उ काभन्दा पैल्हे नोअ् चुःयुक्‍सा’।”

१६ उमी धेरुअ्भन्दा ने धेरुन् नम्‍नम्‍वामी कारणए इकीन् छप्‍पैसेअ् इक्‍कु नम्‍नम्‍वाबीअ् अर्कु नम्‍नम्‍वा तोअ्इता।

१७ मालेअ्माभने व्यवस्था मोशालम् ताअ्आ, तोअ्माङ् नम्‍नम्‍वा नुङ् सत्यचैँ येशू ख्रीष्‍टलम् ताअ्आह।

१८ परमेश्‍वर आसेअ् ने हानीम् ने माखाक्‍तीतु। पापानुङ् चुःकबा इक्‍कुतेअ् वथक्‍छाए उ खाङ्मुइतु।

बप्‍तिस्मा पीक्‍कबा यूहन्‍नामी साछी

मत्ती ३:१-१२; मर्कूस १:२-८; लूका ३:१-९, १५-१८

१९ यरूशलेमबीही यहूदीचेअ् “आना असा लो?” नेमाङ् छीप्‍सी पुजारीची नुङ् लेवीची यूहन्‍नाबीअ् पाङ‍्हाक्‍सुचीमी। आकोबेले यूहन्‍नामी साछी कोरोक्‍पा चुअ्आ,

२० उसेअ् “का ख्रीष्‍ट हेअ्ङानी” इःसुमाङ् इमाङ‍् ने अप्ठ्यारो मायीङ्‍ये मानामुःसु।

२१ तोअ्माङ् अखाचेअ् उ छीमुची, “आकोरोभने आना एलिया हे?”

उसेअ् इःसु, “का हेअ्ङानी।”

“आना अगमवक्ता हे?”

तोअ्माङ् उसेअ् झ्‍वाप पीत्‍तुची, “हेअ्ङानी।”

२२ अखाचेअ् उ छीमुची, “आना असा त? एका पाङ‍्हाङ‍्काहची एकाए इःअ्मापुअ्नोअ्मी। आनेअ् तक्‍पम‍ी न‍़ीक्‍थुप्‍पी इमाङ‍् इःकुनाबा?”

२३ उसेअ् झ्‍वाप पीत्‍तुची, “यशैया अगमवक्ताए इःसीतोअ्नोअ्, ‘परमप्रभुमी लाम् त्‍याद‍़ी मुःसानुम्‍ये’ इःतोअ् बलउती-बलउतीतेअ् चुःथाप्‍पी काःधीङ‍्कबा इप्‍पाङ्मी सम्‍ला का ने।”

२४ अखाची फरिसीचेअ् पाङ‍्हाक्‍सुचीमीही।

२५ तोअ्माङ् अखाचेअ् उ छीमुची, “आना ख्रीष्‍ट ने हेअ्नानी, एलिया ने हेअ्नानी मोलम् अगमवक्ता ने हेअ्नानी भने, मालेअ्मा बप्‍तिस्मा पीक्‍कुचीनाहँ?”

२६ यूहन्‍नाए अखाची लीत्‍तुची, “कङेअ् गो कुङ्वाए बप्‍तिस्मा पीक्‍कानीन्, तोकोना आनीमी माझाबीअ् इप्‍पाङ् येब्‍नोक्‍‍पा चुःअ्, उ आनीसेअ् चीनामुःसानुम्‍नी।

२७ कङी द्‍याक्‍पी ताकबा उ नोअ् ने। कङा गो उमी सीअ्मालीमी तुना हेम्‍मा ने खेच्‍चाङानी।”

२८ खआ छप्‍प‍ै खनावा यर्दनपारि यूहन्‍नाए बप्‍तिस्मा पीत्‍तुचीही थम् बेथानियाबीअ् पुगाह।

परमेश्‍वरमी थुँबा

२९ आकोमी वीन्‍दालप्के यूहन्‍नाए येशू तक्‍प चुअ्आबायुगे माःरी दाबाबा खाक्‍सुमाङ् कोरोअ् इःसु, “खाक्‍सानुम्‍ये, खाम्‍पुम्‍माबीही मीनाचीमी हीःवामाङ्बाङ् फक्‍‍कबा परमेश्‍वरमी थुँबा!

३० उ उ नोअ् ने, असामी न‍़ीक्‍थुप्‍पी कङेअ् कोरोअ् इःसुक्‍पा, ‘काभन्दा द्‍याक्‍पी ताकबा मीना काभन्दा धेरुअ् नोअ् धेप्‍प‍़ पुअ्नो। मालेअ्माभने उ काभन्दा पैल्हे नोअ् चुःयुक्‍सा।’

३१ कङ् तक्‍पेअ्नोअ् उ चीनामामुःयुक्‍सुङ्, तोकोना उ इस्राएलीचीमी माझाबीअ् चीनामालीहोउ नेमाङ् कङेअ् कुङ्‍वामी बप्‍तिस्मा पीत्‍तोअ् ताउक्‍पा।”

३२ तोअ्माङ् यूहन्‍नाए कोरोअ् इःतोअ् साछी पीत्‍तुची, “कङेअ् पवित्र सनीअ्वा कुक्‍‍खीअ्वादोअ्नोअ् लेत्‍तोअ् स्वर्गबाङ् कुक्‍‍सामाङ् उम्चप्पी पेनाबा खाक्‍सुङ्।

३३ कङेअ् उ चीनामामुःङाबा, तोकोना कुङ्‍वामी बप्‍तिस्मा पीस्‍सी कङा पाङ्‍हाङ्‍कबासेअ् कङा कोओ लीअ्ङा, ‘असाबीअ् पवित्र सनीअ्वा ताअ्माङ् पेन्‍नोक्‍‍पा खाङ्‍कुनालो, पवित्र सनीअ्वाए बप्‍तिस्मा पीक्‍कबा उ नोअ् ने।’

३४ कङेअ् खाङ्इतुङ् मोलम् साछी पीअ्इतुङ्, परमेश्‍वरमी वथक्‍छा उ नोअ् ने।”

येशूमी पहिला सीच्‍चेची

३५ अर्कु लेन् यूहन्‍ना ह‍़ीक्‍‍पाङ् तक्‍पम‍ी सीच्‍चेचीनुङ् होनेअ् आको थम्बीअ्नोअ् येब्‍धीताबा।

३६ उसेअ् तक्‍पम‍ी कोअ्योङ्‍केबाङ् येशू माःरी खराबा खाक्‍सुमाङ् कोरोअ् इःसु, “खाक्‍साचे, परमेश्‍वरमी थुँबा!”

३७ उसेअ् इःसुबा खनावा येनाचुमाङ् अखा ह‍़ीक्‍‍पाङ् उमी सीच्‍चेचेअ् येशू त‍़ीङाचु।

३८ येशू हीङ्‍लीतामाङ् खाक्‍सुचीलो अखाचेअ् उ माःरी त‍़ीङाचुबा खाक्‍सुचीमाङ् अखा ह‍़ीक्‍‍पाक्‍‍ची छीमुची, “आनाचेअ् इमाङ‍् योग्‍धीनोक्‍‍चुन्‍बा?” तोअ्माङ् अखाचेअ् उ लीत्‍ताचु, रब्बी (कोओमी अर्थ गुरु ने), “आना हाबीअ् चुःयुङ्नोन्‍बा?”

३९ उसेअ् अखा ह‍़ीक्‍‍पाक्‍‍ची लीत्‍तुची, “दाबाचे, मोलम् आनाचेअ् खाङ्‍नोक्‍‍चुनाबाने।” कोसेअ्नोअ् अखाची खराची, मोलम् येशू चुःयुक्‍साबा थम् अखाचेअ् खाक्‍साचु, मोलम् आकोबेले चार बजालीखराबासेअ् अखाची येशूनुङ्नोअ् आको युताअ् बास पेनाची।

४० यूहन्‍नाए इःसुहु खनावा येनाचुमाङ् येशू त‍़ीङ‍्कबामध्ये इप्‍पाङ् चैँ सिमोन पत्रुसमी वथक्‍पा नेछा अन्द्रियास चुअ्आ।

४१ उसेअ् तक्‍पम‍ी बुबु सिमोन पहिले तुप्‍पु, मोलम् लीत्‍तु, “कचीगाए मसीह तुब्‍इताचुगा।” (मसीहमी अर्थ ख्रीष्‍ट ने)।

४२ अन्द्रियासए सिमोन तक्‍पम‍ी बुबु येशूबीअ् त‍़ीक्‍तेतु।

येशूए उ खाक्‍सुमाङ् उ कोरोअ् लीत्‍तु, “आना यूहन्‍नामी वथक्‍छा सिमोन ने। आम्मी न‍़ीङ् केफास पुअ्नोक्‍‍पाने।” (केफासमी अर्थ चालेत्‍‍रो ने।)

येशूए फिलिप नुङ् नथानेल छेःतुचीही

४३ आकोमी वीन्‍दालप्के येशू गालील खेअ्मामी पक्‍‍का मुःसु। आकोबेले उसेअ् फिलिप तुप्‍पुमाङ् कोरोअ् लीत्‍तु, “कङा त‍़ीङ्माये।”

४४ फिलिप ने अन्द्रियास नुङ् पत्रुसदोअ्नोअ् बेथसेदा सहरबीपानोअ् चुअ्आ।

४५ फिलिपए नथानेल तुप्‍पुमाङ् लीत्‍तु, “एकाए योसेफमी वथक्‍छा नासरतबीपा येशू तुप्‍पुका, उमी न‍़ीक्‍थुप्‍पी मोशामी व्यवस्था नुङ् अगमवक्ताचीमी कीतापबीअ् छाप्‍पलाअ्वा चुअ्आ।”

४६ नथानेलए आको लीत्‍तु, “नासरतबाङ् ने इमाङ‍् कम्‍नीकाह खनावा ताहीअ् हे?”

फिलिपए आको लीत्‍तु, “ताअ्एमाङ् खाक्‍से।”

४७ नथानेल तक्‍पयुगे माःरी दाबाबा खाक्‍सुमाङ् येशूए कोरोअ् इःसु, “खाक्‍सानुम्‍ये, कोओ पक्‍‍का इस्राएली ने, कोओबीअ् इमाङ्ने नाःधीमामी खनावा माअ्अँ।”

४८ नथानेलए उ छीमु, “आनेअ् कङा माक्‍तोअ्माङ् चीनामुःङानाबा?”

येशूए लीत्‍तु, “फिलिपए आना छेःअ्माभन्दा पैल्हे, आना वाराफुः ओम्‍लाक्‍पीअ्मु चुअ्आना, आकोरोअ्लोअ्नोअ् कङेअ् आना खाक्‍सान्‍बा।”

४९ नथानेलए उ लीत्‍तु, “रब्बी, आना परमेश्‍वरमी वथक्‍छा ने! आना इस्राएलबीपा हाङ‍् ने!”

५० येशूए झ्‍वाप पीत्‍तु, “कङेअ् आना वाराफुः ओम्‍लाक्‍पीअ्मु पेनान्‍बा खाक्‍साना लीत्‍तान्‍बासेअ् नोअ् आनेअ् विश्‍वास मुःसुन्‍बा हे? आनेअ् खआ खनावा भन्दा ने धेप्‍प‍़ खनावा खाङ्‍कुनाहँने।”

५१ तोअ्माङ् येशूए होनेअ् आको लीत्‍तु, “नीच्‍चानोअ् कङेअ् आनीन् लीक्‍कानीन्, आनीसेअ् स्वर्ग ओग्‍बोअ्नोक्‍‍पा नुङ् परमेश्‍वरमी दूतची मीनामी वथक्‍छाबीअ् थाक्‍तोअ् नुङ् युतोअ् लेअ्नोअ्मीही खाङ्‍कानुप्‍चीहीने।”

काना सहरबीअ् सुरीखा

२

१ आकोमी छीन्दालप्‍के गालीलमी काना सहरबीअ् इक्‍कु सुरीखा पुगाबा। येशूमी मामा ने आको सुरीखाबीअ् खराबा।

२ येशू नुङ् उमी सीच्‍चेचेअ् ने आको सुरीखाबीअ् निम्तो तोक्‍कुचीबा।

३ अङ्‍गुरमी मद्य छीखरामाङ् येशूमी मामाए येशू लीत्‍तु, “अखाचीमी अङ्‍गुरमी मद्य छीखराह रीछ।”

४ येशूए आको लीत्‍तु, “मामो, कङेअ् इमाङ‍् मुःमापुअ्नोअ् नेमाङ् कङा अलीअ्माये। मालेअ्माभने कङी समइ होधारी मात्‍तातीअ्।”

५ येशूमी मामाए सेउतेची लीत्‍तुची, “उसेअ् इमाङ‍्-इमाङ‍् इःकुलो, आको नोअ् मुःसानुम्‍ये।”

६ आकोबीअ् यहूदीचीमी चोख्खेमुःथाम् रीतमी योक्‍सेअ् सइ-सइ लिटर कुङ्वा वाङ्‍काह छ कोत‍़ा लोकोअ्‍वामी लीप चुअ्आ।

७ येशूए अखाची लीत्‍तुची, “लीपह कुङ्वाए चेप्‍मीतानुम्‍ये।” तोअ्माङ् अखाचेअ् लीपहमी याधारीनोअ् कुङ्वाए चेप्‍मीतुची।

८ उसेअ् अखाची लीत्‍तुची, “हो मेछुअ् पाअ्‍लीतानुम्‍येमाङ् भोजमी नाइकेबीअ् याखेतानुम्‍ये।” तोअ्माङ् अखाचेअ् मोरोअ्नोअ् मुःसुची।

९ भोजमी नाइकेए आको कुङ्वा छेबुलोअ् गो अङ्‍गुरमी मद्य पुखराबा। तोकोना आको मद्य हाबाङ् ताअ्आबा नेमाङ् उसेअ् मालेःसुबा, तोकोना कुङ्वा पाक्‍काह सेउतेचेअ् तेअ् लेःसुचीबा। तोअ्माङ् भोजमी नाइकेए दाङ्पा छेःतु,

१० मोलम् लीत्‍तु, “अरुचेअ् गो पहिले अङ्‍गुरमी नुःकबा खाले मद्य दुङ्‍मीकीमी, तोअ्माङ् मीनाचेअ् धेरुन् दुङ्‍‍इकुचीमाङ्‍ तेअ् मीः मालोःकाह खाले मद्य दुङ्‍मीकीमी, तोकोना आनेअ् गो नुःकबा खालेबा मद्य होधारी युक्‍सुनाहँ रीछ!”

११ कोओपारे गालीलमी काना सहरबीअ् पहिलो खेप्‍पा अखेअ्मीथाम् च्‍याक्‍सीङ्मी याव मुःसुमाङ् येशूए तक्‍पम‍ी महिमा खाङ्‍मुसु, तोअ्माङ् उमी सीच्‍चेचेअ् उ विश्‍वास मुःसुची।

१२ मोबाके उ तक्‍पम् मामा, वथक्‍पा नेछाची मोलम् तक्‍पम् सीच्‍चेचीनुङ् कफर्नहुमबीअ् खरा मोलम् मीः लेन् आकोबीअ् नोअ् चुअ्आ।

येशू परमेश्‍वर पुजेमुःथाम् ख‍़ीबीअ्

मत्ती २१:१२-१७; मर्कूस ११:१५-१९; लूका १९:४५-४८

१३ यहूदीचीमी निस्तार चाड तामा योगाबा। मोसेअ्‍नोअ् येशू यरूशलेम खरा।

१४ उसेअ् गाईवस्तु, भेडा नुङ् परेवाची देच्‍चाकाह नुङ् याङ् लेङ्‍काहची परमेश्‍वर पुजेमुःथाम् ख‍़ीबीअ् पेन्धीतामीही तुप्‍पुची।

१५ मोसेअ्‍नोअ् येशूए रीवाअ्मी लोअ्मासीङ् बनामुःसुमाङ् आकोबीअ् चुःकाह छप्‍पैची गाईवस्तु नुङ् भेडाचीनुङ्नोअ् बैरा य‍़ीअ्हाक्‍सुची मोलम् याङ् लेङ‍्काहचीमी याङ् बोब्लाक्‍पीतुची मोलम् टेबुलह गोङ्लाक्‍पीतुची।

१६ उसेअ् परेवा देच्‍चाकाहची लीत्‍तुची, “कुबाङ् खआ छप्‍प‍ै कोअ् याङ्‍ल्हेतानुम्‍ये। कङी पापामी ख‍़ीम् व्यापार मुःथाम् ख‍़ीम् बनाअमुःसानुम्ये।”

१७ आकोबेलेअ् ली उमी सीच्‍चेचेअ् परमेश्‍वरमी याङेब‍़बीअ् कोरोअ् इःतोअ् छाप्‍पलाअ्वा खनावा मीत्‍तोकुची, “आम्‍मी ख‍़ीम्‍मी योक्‍सेअ् कङी जोशए कङा द‍़ीअ्ङाअँक्‍पाने।”

१८ यहूदीचेअ् उ लीत्‍तुची, “खआ छप्‍प‍ै याव मुःथाम् अधिकार आनानुङ् चुःअ् नेमाङ् एका अखेअ्मीथाम् च्‍याक्‍सीङ् इमाङ‍् खाङ्मीअ्‍नोक्‍‍चीम्‍पा?”

१९ येशूए अखाची झ्‍वाप पीत्‍तुची, “परमेश्‍वर पुजेमुःथाम् कोओ ख‍़ीम् होःलाक्‍सानुम्‍ये, तोअ्माङ् कङेअ् सुङ्बोम् लेन्‍बीअ् कोओ हेस्साङ्‍कुक्‍‍पाने।”

२० तोअ्माङ् अखा यहूदीचेअ् लीत्‍तुची, “परमेश्‍वर पुजेमुःथाम् कोओ ख‍़ीम् हेअ्‍मा छ्यालीस दोङ् लगालीसा, तोअ्माङ् आनेअ् सुङ्बोम् लेन्‍बीअ् कोओ हेस्सीकुन्‍बा हे?”

२१ तोकोना उसेअ् इःधीतुबा परमेश्‍वर पुजेमुःथाम् ख‍़ीम्‍चैँ उम् तक्‍पमीनोअ् सरील चुअ्आ।

२२ उ सीःखेथाप्पाङ् जिउँदो पुगामाङ् तेअ् उसेअ् इःसुबा खनावा उमी सीच्‍चेचेअ् मीत्‍तोकुची, मोलम् परमेश्‍वरमी याङेब‍़बीअ् छाप्‍पलाअ्वा नुङ् येशूए इःसुहु याङेब‍़बीअ् अखाचेअ् विश्‍वास मुःसुची।

येशूए छुत्‍तीङ् मीना चीनामुःकीन्

२३ येशू निस्तार चाडमी बेले यरूशलेमबीअ् चुअ्आलो उसेअ् मुःधीयुक्‍सुहु अखेअ्मीथाम् च्‍याक्‍सीङ् खाक्‍सुचीमाङ् धेरुअ् नोअ् मीनाचेअ् उमी न‍़ीक्‍पी विश्‍वास मुःसुची।

२४ तोकोना येशू उम्तक्‍पेअ्नोअ् उचीबीअ् भोर मासीअ्, मालेअ्माभने उसेअ् छप्‍प‍ै मीनाची चीनामुःसुचीही।

२५ उ मीनामी न‍़ीक्‍थुप्‍पी साछी पीअ्मा आवश्यक माच्‍चु, मालेअ्माभने उसेअ् मीनाअ्यु चुःकाह खनावा लेःयुक्‍सु।

येशू नुङ् निकोदेमस

३

१ फरिसीचीमध्ये निकोदेमस लीप्‍पलाअ्वा इप्‍पाङ् मीना चुअ्आ। उ यहूदीचीमी धेप्‍प‍़ यायुङ्माबीपा सदस्य चुअ्आ।

२ इअ् युताअ् येशूबीअ् खरामाङ् कोओ मीनाए लीत्‍तु, “रब्बी, आना एका इःसीअ् परमेश्‍वरबाङ् ताअ्आन्‍बा नेमाङ् एकाए लेःक्‍चीमी, मालेअ्माभने परमेश्‍वर पसबीअ् माच्‍चु भने, आनेअ् मुःसीतोहो अखेअ्मीथाम् च्‍याक्‍सीङ् आसेअ् ने मुःहीसुनी।”

३ येशूए आको झ्‍वाप पीत्‍तु, “नीच्‍चानोअ् कङेअ् आना लीअ्‍नोअ्ना, होनेअ् ओप्‍चोङ् पुक्‍तोअ् मालोलीप्‍पाधारी आसेअ् ने परमेश्‍वरमी राज्य खाक्‍तोहीसुनी।”

४ निकोदेमस‍‍ए उ लीत्‍तु, “थाप्कोक्‍पा पुखेकबा मीना होनेअ् इमाक्‍‍तोअ् लोलीहीक्‍‍पा? उ दोस्रो खेप्‍पा तक्‍पम‍ी मामामी बोक्‍पी बेन्‍नोअ्‍माङ् लोलीहीक्‍‍पा हे?”

५ येशूए झ्‍वाप पीत्‍तु, “नीच्‍चानोअ् कङेअ् आना लीअ्‍नोअ्ना, कुङ्वा नुङ् सनीअ्वाबाङ् मालोलीप्‍पाधारी असा ने स्वर्गमी राज्यबीअ् बेन्‍हीनीबाने।

६ सरीलबाङ् लोलीङ्‍कबा सरील ने, मोलम् सनीअ्वालम् लोलीङ्‍कबा सनीअ्वा ने।

७ कङेअ् आना होनेअ् ओप्‍चोङ् पुक्‍तोअ् लोलीमा खाँचो चुःअ् इःकुङ्लो इल्‍लासी अयीङे।

८ हुअ्वापा हाबाङ् खेअ्मा मीन्‍नोलो, मुइगेअ्नोअ् खेअ्‍नो। तोअ्माङ् आनेअ् हुअ्वापामी सम्‍ला येङ्‍कुना, तोकोना कोओ हुअ्वापा हाबाङ् ताअ्आबा अथवा हाबीअ् खेअ्नोक्‍‍पा नेमाङ् लेःसुनानी। सनीअ्वालम् लोलीङ्‍कबा छप्‍प‍ै मीनाची कोरोअ्नोअ् पुअ्‍नोअ्‍मी।”

९ निकोदेमसए उ छीमु, “कोओ इमाक्‍‍तोअ् पुअ्‍हीक्‍‍पा?”

१० येशूए आको झ्‍वाप पीत्‍तु, “आना इस्राएलबीपा गुरु नने, मोलम् ने खआ खनावा वाबुनानी हे?

११ नीच्‍चानोअ्, कङेअ् आना लीअ्‍नोअ्ना, इकीए इमाङ‍् लेःअ्‍लो, आको यामुकीन्, मोलम् इमाङ‍् खाङ्‍इतालो, आकोमी साछी पीअ्नो। तोकोना आनीसेअ् चैँ एकामी साछी मानामुःसानुम्‍नी।

१२ कङेअ् आनीन् खाम्‍पुम्‍माबीही खनावा दुप्पीकानीन्लो त आनीसेअ् विश्‍वास मुःसानुम्‍नी भने, कङेअ् स्वर्गबीही खनावा दुम्कुङ्लो आनीसेअ् इमाक्‍‍तोअ् विश्‍वास मुःहीकानुप्पा?

१३ स्वर्गबाङ् ताकबा मीनामी वथक्‍छाबाहेक असा ने स्वर्ग माखेत्‍ती।

१४ बलउती-बलउतीतेअ् चुःथाप्‍पी मोशाए पु थेदीतोअ्नोअ्, मीनामी वथक्‍छा ने थेअ्लीमा खाँचो चुःअ्,

१५ मोलम् उबीअ् विश्‍वास मुःकबासेअ् हानीम् ने मास्सीःकबा जुनी तोक्‍कुबाने।

१६ “मालेअ्माभने परमेश्‍वरए खाम्‍पुम्‍मा कोरोअ् धेरुअ् नेच्‍चु, मोसेअ्नोअ् उसेअ् इक्‍कुतेअ् चुःकबा तक्‍पम‍ी वथक्‍छा खाम्‍पुम्‍मा पीत्‍तु। उमी वथक्‍छाबीअ् विश्‍वास मुःकबा असा ने सुद‍्धम् मापुअ्येमाच्‍चुहोउ, तोकोना आकोसेअ् हानीम् ने मास्सीःकबा जुनी मातोक्‍कुहोउ नेमाङ् उसेअ् कोरोअ् मुःसुबा ने।

१७ मालेअ्माभने परमेश्‍वरए खाम्‍पुम्‍मा फत्‍तुर तेःसी तक्‍पम‍ी वथक्‍छा पाङ्‍हाक्‍सुबा हेअ्‍नी, तोकोना उलम् खाम्‍पुम्‍मा मालेत्‍चाहोउ नेमाङ् पाङ्‍हाक्‍सुबा ने।

१८ उबीअ् विश्‍वास मुःकबा फत्‍तुर लगालीनी, तोकोना उबीअ् विश्‍वास मामुःकबा चैँ पैल्हे नोअ् फत्‍तुर लगालीक्‍पा पुअ्‍नो, मालेअ्माभने आकोसेअ् परमेश्‍वरमी इक्‍कुतेअ् चुःकबा उमी वथक्‍छामी न‍़ीक्‍पी विश्‍वास मामुःतीतु।

१९ फैसेलाचैँ कोओनोअ् ने, ज्योति खाम्‍पुम्‍माबीअ् ताअ्इता, मोलम् मीनाचीमी याव दुष्‍ट पुअ्‍नोहोसेअ् अखाचेअ् आको ज्योतिभन्दा नाप्‍चीग‍़ीक्‍पा नेच्‍चुची।

२० मालेअ्माभने दुष्‍ट याव मुःकबा छप्‍पैसेअ् ज्योति नेच्‍चुचीनी मोलम् अखाचीमी याव खाङ्मुअ् नेमाङ् अखाची ज्योतिबीअ् तामीनी।

२१ नीच्‍चानोक्‍पा याव मुःकबा मीनाचैँ ज्योतिबीअ् ताअ्, मोसेअ्नोअ् उमी यावह परमेश्‍वरमी न‍़ीङ्वाअन्सार पुगाबा नेमाङ् छ्याङ्‍गै खाङ्मुअ्।”

येशू नुङ् बप्‍तिस्मा पीक्‍कबा यूहन्‍ना

२२ मोबाके येशू नुङ् उमी सीच्‍चेची यहूदिया देःन‍बीअ् खरामी, उ अखाचीनुङ् मीः लेन् आकोबीअ्नोअ् पेना मोलम् मीनाची बप्‍तिस्मा पीअ्धीतुची।

२३ यूहन्‍नाए ने सालीम क्‍याक्‍पीपा एनोन लीप्‍पलाअ्वा थम्बीअ् बप्‍तिस्मा पीअ्धीतुचीही, मालेअ्माभने आकोबीअ् धेरुअ् नोअ् कुङ्वा चुअ्आ। मोसेअ्नोअ् मीनाची तातोअ् बप्‍तिस्मा लाःयुक्‍सामी।

२४ आकोबेलेधारी यूहन्‍ना झ्यालखानाबीअ् मासीप्‍पा चुअ्आ।

२५ आकोबेले यूहन्‍नामी सीच्‍चेची नुङ् इप्‍पाङ् यहूदीमी बीचबीअ् चोख्‍खेलीमामी रीतमी न‍़ीक्‍थुप्‍पी खेतोअ्-वातोअ् पुगामी।

२६ अखाची यूहन्‍नाबीअ् खरामीमाङ् कोरोअ् इःसुची, “रब्बी, यर्दनपारि आनानुङ् इप्‍पाङ् मीना चुःयुक्‍सा, उमी न‍़ीक्‍थुप्‍पी आनेअ् साछी पीत्‍तुन्‍बा, खाक्‍से, उसेअ् बप्‍तिस्मा पीअ्धीङ्‍कुची, मोलम् छुत्‍तीङ् मीनाची उबीअ् खेअ्धीन्‍नोअ्मी।”

२७ यूहन्‍नाए इःसु, “स्वर्गबाङ् परमेश्‍वरए मापीप्‍पाधारी मीनाए इमाङ‍् खनावा ने तोअ्हीसुनी।

२८ ‘का ख्रीष्‍ट हेअ्‌ङानी, तोकोना का गो उभन्दा अघि-अघि पाङ्‍हाङ्‍ङाबा इप्‍पाङ् मीनाङा ने’ इःतोअ् आनीसेअ् आनीम्तक्‍पेअ् कङी साछी पीक्‍कानुम्।

२९ दाङ्माचैँ दाङ्‍पामी ने। दाङ्‍पामी क्‍याक्‍पी येब्‍कबा उमी लकम्‍ए दाङ्पामी सम्‍ला येङ्‍कुमाङ् उ धेरुअ्नोअ् रमालीअ्। आकोनोअ् कङी रमालीथाम् खनावा ने मोलम् आको हो पूरा पुअ्इता।

३० उ धेप्‍प‍़ पुक्‍तोअ् खेअ्मापुअ्‍नो, तोकोना का मेछुके पुक्‍तोअ् खेअ्मापुअ्‍नो।”

स्वर्गबाङ् ताकबा उ नोअ् ने

३१ मुत्‍तुगेप्‍पालम् ताकबाचैँ छप्‍पैभन्दा मुत्‍तु चुःअ्। खाम्‍पुम्‍माबीअ् चुःकबा खाम्‍पुम्‍मामीनोअ् ने मोलम् खाम्‍पुम्‍मामीनोअ् खनावा यामुअ्। स्वर्गबाङ् ताकबाचैँ छप्‍पैभन्दा मुत्‍तु चुःअ्।

३२ उसेअ् खाक्‍सुबा नुङ् येनुबा खनावामी नोअ् साछी पीक्‍कु, तोकोना उमी साछी आसेअ् ने मानामुःसुनी।

३३ तोकोना उमी साछी मानामुःकबासेअ् परमेश्‍वर सत्य नेमाङ् पक्‍‍का मुःकु।

३४ परमेश्‍वरए पाङ्‍हाक्‍सुबा मीनाए परमेश्‍वरमीनोअ् याङेब‍़ यामुअ्। मालेअ्माभने परमेश्‍वरए माछ‍़ीःअ्ये तक्‍पम‍ी सनीअ्वा पीक्‍कु।

३५ पापाए तक्‍पम‍ी वथक्‍छा नेच्‍चोकु, मोलम् छप्‍प‍ै कोअ् उमी हुक्‍‍पी पीअ्इतु।

३६ परमेश्‍वरमी वथक्‍छा विश्‍वास मुःकबानुङ् हानीम् ने मास्सीःकबा जुनी पुअ्नो, तोकोना वथक्‍छामी अग्गे मानामामुःकबासेअ् आको जुनी खाक्‍सुनीबाने, तोकोना परमेश्‍वरमी धेप्‍प‍़ छुरीअ् आकोबीअ् चुःअ्।

येशू नुङ् सामरी मीम्‍छा

४

१ यूहन्‍नाए भन्दा येशूए धेरुअ् सीच्‍चेची माःरी बनामुःकुची मोलम् बप्‍तिस्मा ने माःरी पीक्‍कुची नेबा फरिसीचेअ् येनुची नेबा खनावा येशूए लेःतोकु।

२ (खास्‍बीअ् येशू ओप्‍तक्‍पेअ्नोअ् गो हेअ्‍नी, तोकोना उमी सीच्‍चेचेअ् बप्‍तिस्मा पीत्‍तुचीमीही।)

३ मोबाके यहूदिया यैदुमाङ् होनेअ् उ गालील एखरा।

४ गालील खरालो उ सामरिया पुक्‍तोअ् खेअ्मा पुअ्युक्‍सा।

५ येशू सामरियाबीपा सुखार लीप्पलाअ्वा सहरबीअ् लेत्‍ता। आको सहरचैँ याकूबए तक्‍पम‍ी वथक्‍छा योसेफ पीत्‍तुबा जीमीन्‍मी कोअ्योङ्‍केनोअ् सीअ्युक्‍सु।

६ आकोबीअ् याकूबमी इनार चुअ्आ। लाम्धुसा-लाम्धुसालोअ्नोअ् सारुनोअ् याःक्‍तेतुमाङ् येशू आको इनारमी क्‍याक्‍पी पेन्‍धीताबा। आकोबेले लेत्‍ताक्‍पा बारो बजालीमा योगाबा।

७ इप्‍पाङ् सामरी मीम्‍छा आकोबीअ् कुङ्वा लक्‍सी ताअ्आ। येशूए आको लीत्‍तु, “कङा कुङ्वा दुङ्मा पीअ्माये।”

८ आकोबेले उमी सीच्‍चेची चैँ चाःमाकोअ् खेःसी सहरबीअ् खरामीही।

९ सामरी मीम्‍छाए उ लीत्‍तु, “आना यहूदी पुअ्नोअ्नामाङ् ने का सामरी मीम्‍छाबाङ् इमाक्‍‍तोअ् कुङ्वा दुङ्मा ङाअ्नोन्‍बा?” (मालेअ्माभने यहूदीचेअ् सामरीचीनुङ् इमाङ‍् खनावाबीअ् ने लाःकाले-पीक्‍काले तोःमीनी।)

१० येशूए आको झ्‍वाप पीत्‍तु, “परमेश्‍वरमी वरदान नुङ् आनानुङ् कुङ्वा ङाकबा मीना आनेअ् चीनामुःसुनाबा गो, आनेअ् ली उनुङ् ङागुनाबा, मोलम् उसेअ् आना जुनी पीक्‍कबा कुङ्वा पीत्‍ताबा।”

११ आको मीम्‍छाए उ लीत्‍तु, “प्रभु, आनानुङ् कुङ्वा पाक्‍थाम् खोङ् ने माअ्अँ, मोलम् इनार ने लुम्‍कु। आनेअ् हाबाङ् जुनी पीक्‍कबा कुङ्वा याक्‍तेकुन्‍बा?

१२ आना एकामी पीतुप्‍खा याकूबभन्दा धेप्‍प‍़ नहे? कोओ इनार गो उसेअ् एका पीत्‍तीकाह ने, मोलम् उ उम्तक्‍पेअ्, उमी वथक्‍छाचेअ् मोलम् उमी गाईवस्तुचेअ् कोओ इनारलम् नोअ् दुङ्युक्‍सुची।”

१३ येशूए आको लीत्‍तु, “कोओ कुङ्वा दुङ‍्कबा छुत्‍तीङ् होनेअ् वेःअ्मेसीकुचीहीने।

१४ तोकोना कङेअ् पीअ्मानीही कुङ्वा दुङ‍्कबाचैँ हानीम् ने वेःअ्मेसीसुनीबाने। मालेअ्माभने कङेअ् आको पीअ्माबा कुङ्वाचैँ आको भित्र हानीम् ने मास्सीःकबा जुनीमी योक्‍सेअ् पीःअ्धीङ्‍कबा कुङ्‍वामी पीःथाम् पुअ्नोक्‍‍पाने।”

१५ आको मीम्‍छाए उ लीत्‍तु, “गुरु, कङा आकोनोअ् कुङ्वा पीअ्माये, मोलम् का वेःअ्मेसीङानीबाने अथवा कुबीअ् कुङ्वा पाक्‍सी होनेअ् का तामा पाब्‍ङानीबाने।”

१६ येशूए आको लीत्‍तु, “खरे, मोलम् आम्मी थप्पा छेःतेमाङ् कुबीअ् त‍़ीक्‍तेते।”

१७ आको मीम्‍छाए उ लीत्‍तु, “कानुङ् कङी थप्पा माअ्अँ।”

येशूए आको लीत्‍तु, “कङी थप्पा माअ्अँ नेमाङ् आनेअ् ठीकानोअ् इःसुना।

१८ मालेअ्माभने आम्मी थप्पाची पाँच जना चुअ्आमी, मोलम् कोरोअ्लोअ् आनानुङ् चुःकबा ने आम्मी थप्पा हेअ्‍नी। आनेअ् इःसुन्बा खनावा ठीकानोअ् ने।”

१९ आको मीम्‍छाए उ लीत्‍तु, “मालिक, आना गो अगमवक्ता ली रीछ नेमाङ् कङेअ् वाब्कुङ्।

२० एकामी पीतुप्‍खाचेअ् गो कोओ बोब्बोपाबीअ् परमेश्‍वरमी आराधना मुःयुक्‍सुची। तोकोना आनीसेअ् चैँ परमेश्‍वरमी आराधना मुःथाम् यरूशलेम नेमाङ् इःकानुम्।”

२१ येशूए आको लीत्‍तु, “मीम्‍छो, आनेअ् कङा विश्‍वास मुःमाये, कोरोक्‍पा समइ माःरी ताअ्, आकोबेले आनीसेअ् कोओ बोब्बोपाबीअ् ने मोलम् यरूशलेमबीअ् ने पापामी आराधना मुःसानुम्‍नीपाने।

२२ आनीसेअ् मालेःसुवे आराधना मुःकानुम्, तोकोना एका चैँ लेःकुकामाङ् आराधना मुःकीका, मालेअ्माभने मुलुवाचैँ यहूदीचीबाङ् नोअ् ताअ्।

२३ तोकोना समइ माःरी ताअ्, मोलम् आको समइ कोरोअ्लोअ् नोअ् ने। नीच्‍चानोक्‍पा आराधना मुःकाहचेअ् पापा सनीअ्वा नुङ् सत्यबीअ् आराधना मुःकुचीबाने, मालेअ्माभने उमी आराधना मुःकाह कोरोहोनोअ् मीनाची पापाए योग्‍धीङ्‍कुची।

२४ परमेश्‍वर सनीअ्वा ने, मोलम् उ आराधना मुःकाहचेअ् सनीअ्वा नुङ् सत्यबीअ् आराधना मुःमापुअ्नो।”

२५ आको मीम्‍छाए उ लीत्‍तु, “मसीह माःरी ताअ् नेमाङ् कङेअ् लेःकुङ्, (उ ख्रीष्‍ट लीअ्‍नो।) तोअ्माङ् उ ताअ्माङ्, उसेअ् इकीन् छप्‍प‍ै खनावा दुप्‍पीकीहीने।”

२६ येशूए आको लीत्‍तु, “आनानुङ् यामुकबा, का उ नोअ् ने।”

२७ आकोरोअ्लोअ्नोअ् उमी सीच्‍चेची एत्‍ताअ्आमी, मोलम् इप्‍पाङ् मीम्‍छानुङ् उ यामुङेकबा खाक्‍सुचीमाङ् अखेतुची, तोकोना “आनेअ् इमाङ‍् योक्‍कुनाबा?” अथवा “आना कोओ मीम्‍छानुङ् मालेअ्मा यामुधीनोअ्नाबा?” नेमाङ् आसेअ् ने माछीमुची।

२८ मोबाके आको मीम्‍छाए तक्‍पम‍ी गाग्री आकोबीअ्नोअ् यैदुमाङ् सहरबीअ् खरा मोलम् आकोबीही मीनाची कोरोअ् लीत्‍तुची,

२९ “ताअ्आनीये, कङेअ् मुःसुहुङ् छप्‍प‍ै याव इःबीकबा इप्‍पाङ् मीना खाक्‍सानुम्‍ये। ख्रीष्‍ट उ नोअ् गो हेअ्नीबा हे?”

३० मोबाके अखाची सहरलम् अप्पोकामीमाङ् उबीअ् ताअ्आमी।

३१ आकोबेले नोअ् उमी सीच्‍चेचेअ् येशू कोओपारे बिन्ती मुःसुची, “रब्बी, चाःमा चाअ्ए।”

३२ तोकोना उसेअ् अखाची लीत्‍तुची, “कानुङ् चाःमाकोअ् चुःअ् नेमाङ् आनीसेअ् लेःसानुम्‍नी।”

३३ कोसेअ्नोअ् सीच्‍चेची उची-उचीबीअ् कोरोअ् काःसामी, “आसेअ्लो चाःमाकोअ् याक्‍तेतुमाङ् उ पीत्‍तुबा लु माक्‍तोअ्?”

३४ येशूए अखाची लीत्‍तुची, “कङा पाङ्‍हाङ्‍कबाए मीत्‍तीतोअ्नोअ् मुःमा नुङ् उमी याव मुःसीअ्मा नोअ् कङी चाःमाकोअ् ने।

३५ ‘चसुम् चुअ्मा बेला होनेअ् चार ला चुःचाअ् नेमाङ् आनीसेअ् इःसानुम्‍नी हे?’ खाक्‍सानुम्‍ये, कङेअ् आनीन् लीक्‍कानीन्, नुःरो रोपाहबीअ् खाक्‍सानुम्‍ये, चसुम् चुअ्मा बेला साप्‍खेअ्इतु।

३६ चसुम् खोम्‍कबासेअ् मुःमासीङ् तोक्‍कु, मोलम् हानीम् ने मास्सीःकबा जुनीमी योक्‍सेअ् चसुम् खोम्‍कु। तोअ्माङ् तुब्‍कबा नुङ् चसुम् खोम्‍कबा ह‍़ीक्‍‍पाङ्सुःरीनोअ् रमालीक्‍ची।

३७ मालेअ्माभने ‘इप्‍पाङ्ए तुब्‍कु, अर्कुए खोम्‍कु’ इःबलाअ्वा याङेब‍़ कोओबीअ्नोअ् सत्य खुत्‍त‍़ेलीअ्।

३८ आनीन् आनीम् तक्‍पेअ् याव मामुःसानुप्पा थम्बीअ् चसुम् खोप्‍सी कङेअ् आनीन् पाङ्‍हाक्‍सानीन्। कोओपारे अरुचेअ् मुःसुचीही यावबीअ् आनीसेअ् हुअ् तीःतोअ्इतानुम्।

३९ “कङेअ् मुःसुहुङ् छप्‍प‍ै याव उसेअ् इःबीअ्‍ङा” इःकबा आको मीम्‍छामी साछीमी कारणए आको सहरबीही धेरुअ् नोअ् सामरीचेअ् उबीअ् विश्‍वास मुःसुची।

४० मोसेअ्नोअ् सामरीची उबीअ् ताअ्आमी, मोलम् एकानुङ् चुअ्ए इःतोअ् बिन्ती मुःसुची, तोअ्माङ् उ अखाचीनुङ् आकोबीअ् ह‍़ीक् लेन्धारी पेना।

४१ तोअ्माङ् उसेअ् इःतुचीही याङेब‍़ए अरु धेरुअ्ए उ विश्‍वास मुःसुची।

४२ अखाचेअ् आको मीम्‍छा लीत्‍तुची, “आम्मी खनावा येनुकामाङ् तेअ् हेअ्‍नी, तोकोना एका एकामी तक्‍पेअ्नोअ् येनुकामाङ् विश्‍वास मुःसुकबा ने। उ नीच्‍चानोअ् खाम्‍पुम्‍माबीपा मुलुवा पीक्‍कबा नेमाङ् एकाए लेःतोअ्इतुका।”

हाकिममी वथक्‍छा नुःलीताबा

मत्ती ८:५-१३; लूका ७:१-१०

४३ येशू आकोबीअ् ह‍़ीक् लेन् पेन्दाआमाङ् गालीलयुगे खरा।

४४ (अगमवक्ता तक्‍पम‍ी देःन‍बीअ् योङ् पुअ्नी नेमाङ् येशू उम्तक्‍पेअ्नोअ् साछी पीत्‍तु।)

४५ उ गालीलबीअ् ताअ्आमाङ् यरूशलेमबीअ् चाडमी बेले मुःसुहु छप्‍प‍ै याव खाक्‍सुचीहीसेअ् गालीलबीही मीनाचेअ् उ लाप्‍तुमुची। मालेअ्माभने अखाची ने आको चाडबीअ् खरामीही।

४६ मोबाके उ होनेअ् गालीलमी काना सहरबीअ् ताअ्आ। आकोबीअ् नोअ् उसेअ् कुङ्वा अङ्‍गुरमी मद्य बनामुःसुबा। कफर्नहुमबीअ् चुःकबा इप्‍पाङ् हाकिममी वथक्‍छा तुगाबा।

४७ येशू यहूदियाबाङ् गालीलबीअ् ताअ्आ नेबा खनावा येनुमाङ् आको मीना येशूबीअ् खरा, मोलम् सीःमा योक्‍कबा तक्‍पम‍ी वथक्‍छा नुःलीमीपीअ्माये इःतोअ् येशू बिन्ती मुःसु।

४८ येशूए आको लीत्‍तु, “आनीसेअ् अखेअ्मीथाम् च्‍याक्‍सीङ्‍ह नुङ् यावह माखाक्‍पाधारी विश्‍वास मुःसानुम्‍नीपाने।”

४९ आको हाकिमए उ लीत्‍तु, “गुरु, कङी वथक्‍छा सीःमाभन्दा अघि नोअ् ताबीअ्माये।”

५० येशूए आको लीत्‍तु, “खरे, आम्मी वथक्‍छा लेत्‍चाक्‍पाने।” येशूए आको लीत्‍तुबा याङेब‍़बीअ् विश्‍वास मुःसुमाङ् आको हाकिम तक्‍पम् लाम् खरा।

५१ लाप्‍पी खरा-खरालोअ्‍नोअ्, आकोमी सेउतेचेअ् आको तुप्‍पुची, मोलम् आकोमी वथक्‍छा लेदा इःतोअ् आको लीत्‍तुची।

५२ आकोसेअ् “कङी वथक्‍छा इमाङ‍् बेलेपालम् नुःलीताबा?” इःतोअ् तक्‍पम‍ी सेउतेची छीमुची। तोअ्माङ् अखाचेअ् लीत्‍तुची, “आसीन् लेत्‍ताक्‍पा इअ् बजेलम् आको दीच्‍माङ्वाए लेब्‍बेतु।”

५३ येशूए “आम्‍मी वथक्‍छा लेत्‍चाक्‍पाने” इःतोअ् आको लीत्‍तुबा बेलाबालम् नोअ् तक्‍पम् वथक्‍छा नुःलीताबा रीछ नेमाङ् पापाए लेःतोकु। तोअ्माङ् आको नुङ् आकोमी छप्‍प‍ै बुद‍़ीक्‍छाचेअ् विश्‍वास मुःसुची।

५४ कोओ चैँ यहूदियाबाङ् गालीलबीअ् ताअ्आमाङ् येशूए मुःसुबा दोस्रो अखेअ्मीथाम् च्‍याक्‍सीङ् चुअ्आ।

पाक्‍पाअ्वाबीअ् येशूए तुक्‍कबा नुःलीमीतुबा

५

१ मीः लेन् द्‍याक्‍पी यहूदीचीमी चाड चुअ्आबा, मोलम् येशू यरूशलेम खरा।

२ यरूशलेमबीपा भेडा दैलुमी क्‍याक्‍पी पाँछोत‍़ा हुबु पुक्‍कबा इक्‍कु पाक्‍पाअ्वा चुःअ्। आको हिब्रू प‍़ीअ्लम् बेथस्दा लीअ्‍नो।

३ आकोबीअ् खल-खाले तुक्‍काहची अर्थात् म‍़ीक्‍सीपाची, ओखोङ्‍गेची मोलम् सरील मासोङ्‍काहची चुःयुक्‍सामी। [अखाची कुङ्वा इमाङ‍् बेले ल्याःअ्लीनोक्‍‍पा नेमाङ् हुङ‍्धीयुक्‍सुची।

४ मालेअ्माभने समइ-समइबीअ् परमप्रभुमी इक्‍कु दूत तायुक्‍सामाङ् पाक्‍पाअ्वाबीपा कुङ्वा ल्याःअ्लीपीअ्युक्‍सुची, मोलम् कुङ्वा ल्याःअ्लीयुक्‍सालो कुङ्वाअ्मु पहिले पीय्युकबा माक्‍तोक्‍पा तुक्‍चेहोसाङ् ने नुःलीइयुक्‍सा।]

५ आकोबीअ् अठ्तीस दोङ्लम् तुक्‍कबा इप्‍पाङ् मीना ने चुअ्आ।

६ येशूए आको मीना आकोबीअ् खीङ्‍धीताबा खाक्‍सु, मोलम् भेअ्लो समइलम् तुगाबा लेःतोकुमाङ् उसेअ् आको कोरोअ् लीत्‍तु, “आना नुःलीमा मीन्‍नोअ्नाबा हे?”

७ आको तुक्‍कबाए उ लीत्‍तु, “प्रभु, कुङ्वा ल्याःअ्लीन्‍नोअ्लो कङा कुङ्वाअ्मु देङ्‍कबा कङी असा ने माअ्अँ, का खेअ्ङाअँ खेअ्ङाअँलोअ्नोअ् अर्कु मीनाए कङा यैदाङाअँमाङ् कुङ्वाअ्मु पीन्‍धेअ्नो।”

८ येशूए आको लीत्‍तु, “पोःगे, मोलम् आम्मी इप्‍थाम् खीन्‍हाक्‍से।”

९ आकोबेलेअ् नोअ् आको मीना नुःलीता, मोलम् तक्‍पम‍ी इप्‍थाम् खीम्‍मानुङ् खैता।

आको लेन् नाःचामाबा लेन् चुअ्आ।

१० मोसेअ्‍नोअ् आको नुःलीङ्‍कबा मीना यहूदीचेअ् कोरोअ् लीत्‍तुची, “कोओ गो नाःचामामी लेन् ने, मोलम् आनेअ् तक्‍पम‍ी इप्‍थाम् खीम्‍मा नुःनी।”

११ आकोसेअ् अखाची लीत्‍तुची, “आसेअ् कङा नुःलीमीअ्‍ङालो, ‘आम् इप्‍थाम् खीखेते’ इःतोअ् उसेअ् नोअ् कङा लीअ्ङाबा ने।”

१२ अखाचेअ् आको छीमुची, “आना ‘आम्मी इप्‍थाम् खीखेते’ लीक्‍कबा मीना असा लो?”

१३ तोकोना आको मीनाए तक्‍प नुःलीमीकबा असा नेमाङ् चीनामामुःसुबा, मालेअ्माभने आकोबीअ् मीनाचीमी ओइरु पुगाबासेअ् येशू आकोबाङ् अप्पोकामाङ् खैअ्ङेका।

१४ मीः समइद्‍याक्‍पी आको मीना येशूए परमेश्‍वर पुजेमुःथाम् ख‍़ीबीअ् तुप्‍पुमाङ् कोरोअ् लीत्‍तु, “खाक्‍से, आना नुःलीइताना। होनेअ् हीःवामाङ् अमुःसे, मोलम् आनाबीअ् होनेअ् इःकाह खनावा मात्‍तायेमाच्‍चुहोउ।”

१५ मोबाके आको मीनाए खरामाङ् यहूदीची कोरोअ् लीत्‍तुची, “कङा नुःलीमीकबा गो येशू ली रीछ!”

परमेश्‍वरमी वथक्‍छालम् जुनी

१६ येशूए कोओ याव नाःचामामी लेन्बीअ् मुःसुबासेअ् यहूदीचेअ् उ सतामुःलीतुची।

१७ तोकोना येशूए अखाची झ्‍वाप पीत्‍तुची, “कङी पापाए होधारी याव मुःधीङ्‍कुबा, मोलम् कङेअ् ने याव मुःधीङ्‍कुक्‍‍पा।”

१८ कोओ खनावा येनुचीमाङ् यहूदीचेअ् येशू सेअ्‍मामी होनेअ् निकै बोल् पुगामी, मालेअ्माभने उसेअ् नाःचामामी लेन् मानामुःमामी अग्गे होःसुबा तेअ् हेअ्‍नी, तोकोना ओप्‍तक्‍पेअ् परमेश्‍वरदोअ्नोअ् बनामुःसुमाङ् परमेश्‍वर तक्‍पमीनोअ् पापा इःसुबा।

वथक्‍छामी अधिकार

१९ येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, वथक्‍छा उम्तक्‍पेअ्नोअ् इमाङ्ने मुःहीसुनी, तोकोना पापाए इमाङ‍् मुःकुहु खाङ्‍कुलो, उसेअ् आको तेअ् मुःकु। मालेअ्माभने पापाए इमाङ‍् मुःकुलो, वथक्‍छाए ने आको नोअ् मुःकु।

२० मालेअ्माभने पापाए वथक्‍छा नेच्‍चोकु, मोलम् उम् तक्‍पेअ् मुःधीङ्‍कुहु छप्‍प‍ै याव वथक्‍छा खाङ्‍मीकु। पापाए वथक्‍छा होनेअ् ध‍़ेत्‍त‍़ेहे याव खाङ्मीकुबाने, मोसेअ्नोअ् आनीन् अखेकानीहीने।

२१ पापाए सीःखेकाहची जिउँदो मुःकुचीमाङ् जुनी पीत्‍तीतोअ्नोअ् वथक्‍छाए ने उसेअ् मीक्‍कुचीही जुनी पीक्‍कुची।

२२ मालेअ्माभने पापाए असामी ने नीया मुःसुनी, तोकोना छप्‍प‍ै नीया मुःमामी याव उसेअ् तक्‍पम‍ी वथक्‍छा पीअ्इतु।

२३ अखाचेअ् पापामी योङ् मुःसीतोअ्नोअ् वथक्‍छामी ने योङ् मामुःसुचीहोउ नेमाङ् पापाए कोरोअ् मुःसुबा ने। वथक्‍छामी योङ् मामुःकबासेअ् उ पाङ्‍हाङ्‍कबा पापा ने योङ् मुःसुनी।

२४ “नीच्‍चानोअ्, कङेअ् आनीन् लीक्‍कानीन्, आसेअ् कङी याङेब‍़ येङ्‍कुमाङ् कङा पाङ्‍हाङ्‍कबाबीअ् विश्‍वास मुःकुलो, आकोनुङ् हानीम् ने मास्सीःकबा जुनी चुःअ्। आको नीयाबीअ् तानी, तोकोना सीःखेथाप्पाङ् जुनीबीअ् बेखेअ्‍नोक्‍‍पा पुअ्‍नो।

२५ नीच्‍चानोअ्, कङेअ् आनीन् लीक्‍कानीन्, आको समइ माःरी ताअ्, मोलम् आको समइ कोरोअ्लोअ् नोअ् ने। सीःखेकाहचेअ् परमेश्‍वरमी वथक्‍छामी सम्‍ला येङ्‍कुचीबाने, मोलम् येङ्‍काहची लेत्‍चाअ्‍मीहीने।

२६ मालेअ्माभने पापा नोअ् जुनीमी पीःथाम् ने, मोलम् उसेअ् तक्‍पम‍ी वथक्‍छा ने जुनीमी पीःथाम् बनामुःइतु।

२७ तोअ्माङ् उसेअ् वथक्‍छा नीयामी फैसेला मुःमामी अधिकार पीअ्इतु, मालेअ्माभने उ मीनामी वथक्‍छा ने।

२८ “कोओ खनावा येङ्‍कानुम्‍माङ् इल्‍लासी अयीङानीये, मालेअ्माभने समइ माःरी ताअ्, आकोबेले येअ्‍माबीअ् चुःकाह छप्‍पैसेअ् उमी सम्‍ला येङ्‍कुचीबाने,

२९ मोलम् अखाची बैरा अप्पोअ्नोअ्मीहीने। कम्‍नीअ्लो याव मुःकाहची चैँ हानीम् ने मास्सीःकबा जुनीमी योक्‍सेअ्, मोलम् दुष्‍ट याव मुःकाहची चैँ कासीमी योक्‍सेअ् जिउँदो पुअ्नोअ्मीहीने।

३० “कङ् तक्‍पेअ् इमाङ्ने मुःहीङानी। कङेअ् इमाङ‍् येङ्‍कुङ्‍लो, आकोरोअ्नोअ् नीया मुःकुङ्, मोलम् कङेअ् मुःकुक्पा नीया ठीक पुअ्‍नो, मालेअ्माभने कङेअ् मीत्‍तीतोअ् हेअ्‍नी, तोकोना कङा पाङ्‍हाङ्‍कबासेअ् मीत्‍तीतोअ्नोअ् कङेअ् मुःकुङ्।

येशूमी साछी

३१ “कङेअ् कङी साछी कङ्तक्‍पेअ् पीत्‍तुङ् भने, कङी साछी सत्य पुअ्‍नी।

३२ कङी न‍़ीक्‍थुप्‍पी साछी पीक्‍कबा चैँ अर्कुनोअ् चुःअ्, मोलम् उसेअ् कङी न‍़ीक्‍थुप्‍पी पीक्‍कुबा साछी सत्य पुअ्‍नो नेमाङ् कङेअ् लेःकुङ्।

३३ “आनीसेअ् यूहन्‍नाबीअ् तक्‍पम‍ी मीनाची पाङ्‍हाक्‍सानुप्‍ची, मोलम् उसेअ् सत्यमी न‍़ीक्‍थुप्‍पी साछी पीत्‍तुची।

३४ कङा मीनामी साछीमी खाँचो माअ्उङ्, तोकोना आनीन् लेत्‍चाआनीन्‍ये नेमाङ् कङेअ् खआ खनावा लीक्‍कानीन्।

३५ यूहन्‍ना गो ओब्धीङ्‍कबा नुङ् चीम्‍ल्यावेपा बत्ती चुअ्आ, मोलम् आनीसेअ् इच्‍छोक् तेअ् उमी ज्योतिबीअ् सक्‍सेम् चुःमा मीनानी।

३६ “तोकोना यूहन्‍नाए पीत्‍तुबा साछीभन्दा ने धेप्‍प‍़ साछी कानुङ् चुःअ्। मालेअ्माभने पापाए कङा पूरा मुःमीअ्‍ङाह याव कङेअ् मुःधीङ्‍कुहुङ्। कङेअ् मुःधीङ्‍कुहुङ् खआ यावए नोअ् पापाए कङा पाङ्‍हाङ्‍ङा नेमाङ् कङी साछी पीक्‍कुहुने।

३७ कङा पाङ्‍हाङ्‍कबा पापा ओप्‍तक्‍पेअ्नोअ् कङी न‍़ीक्‍थुप्‍पी साछी पीअ्इतु। आनीसेअ् उमी सम्‍ला हानीम् ने मायेत्‍तीतानुम्, मोलम् उमी ङच्‍याअ् हानीम् ने माखाक्‍तीतानुम्।

३८ उमी याङेब‍़ आनीसेअ् तक्‍पम‍ी न‍़ीङ्वाबीअ् युक्‍सानुम्‍नी, मालेअ्माभने उसेअ् पाङ्‍हाक्‍सुबा मीना आनीसेअ् विश्‍वास मुःसानुम्‍नी।

३९ परमेश्‍वरमी याङेब‍़बीअ् हानीम् ने मास्सीःकबा जुनी तोअ्नोअ् नेमाङ् आनीसेअ् योक्‍कानुम्। कङी न‍़ीक्‍थुप्‍पी साछी पीक्‍कबा आको याङेब‍़ नोअ् ने।

४० मोलम् ने जुनी तोअ्मामी आनीन् काबीअ् तामा मानालीसानीनी।

४१ “कङेअ् मीनाचीलम् इज्जत योक्‍कुक्‍‍पा हेअ्‍नी।

४२ तोकोना परमेश्‍वरमी प्रेम आनीपी माअ्अँ नेमाङ् कङेअ् लेःकुङ्।

४३ का कङी पापामी न‍़ीक्‍पी ताउक्‍पा ने, तोकोना आनीसेअ् कङा ग्रहण मामुःङानी। तोकोना अरु कोइ तक्‍पमीनोअ् न‍़ीक्‍पी ताअ्आमी भने, आको आनीसेअ् ग्रहण मुःकानुप्पाने।

४४ आनीन् तक्‍प-तक्‍पबीअ् योङ् योक्‍कानुम्, तोकोना इक्‍कुतेअ् परमेश्‍वरलम् ताकबा योङ् योगानुम्‍नी भने, आनीसेअ् इमाक्‍‍तोअ् कङा विश्‍वास मुःहीङाअँनीप्‍पा?

४५ “कङेअ् आनीन् पापामी अघि फत्‍तुर तेःकानी नेमाङ् अमीत्‍तानुम्‍ये। तोकोना आनीसेअ् आशा मुःसानुप्पा मोशाए नोअ् आनीन् फत्‍तुर तेःकानीहीने।

४६ आनीसेअ् मोशा विश्‍वास मुःसानुप्पा गो कङा ने विश्‍वास मुःङानीप्‍पा, मालेअ्माभने उसेअ् कङी न‍़ीक्‍थुप्‍पी छाबुहु।

४७ तोकोना उसेअ् छाबुहु खनावा आनीसेअ् विश्‍वास मुःसानुम्‍नी भने, कङेअ् इःकुहुङ् खनावा इमाक्‍‍तोअ् विश्‍वास मुःहीकानुहुम्?”

येशूए पाँच हजार यागुचीही

मत्ती १४:१३-२१; मर्कूस ६:३०-४४; लूका ९:१०-१७

६

१ मोबाके येशू गालील बाजुवा तरामुःखेतुमाङ् पारि खरा (कोओ तिबेरियास बाजुवा ने लीअ्नोअ्।)

२ तोअ्माङ् मीनाचीमी धेप्‍प‍़ ओइरुए उ त‍़ीङुची, मालेअ्माभने येशूए तुक्‍काहचीमी योक्‍सेअ् मुःसुहु अखेअ्मीथाम् च्‍याक्‍सीङ‍्ह अखाचेअ् खाक्‍सुचीबा।

३ तोअ्माङ् येशू बोब्बोपाबीअ् खरामाङ् तक्‍पम् सीच्‍चेचीनुङ् आकोबीअ्नोअ् पेना।

४ आकोबेले यहूदीचीमी निस्तार चाड तामा योगाबा।

५ येशूए कोअ्योङ्मोअ्योङ् खाक्‍सुलो मीनाचीमी इक्‍कु धेप्‍प‍़ ओइरु तक्‍पबीअ् माःरी ताअ्आबा खाक्‍सुमाङ् फिलिप कोरोअ् लीत्‍तु, “खची याअ्मामी योक्‍सेअ् इकीए सोफ्याङ् हाबीअ् खेःअ्‍माबा?”

६ कोओ खनावा येशूए आकोमी न‍़ीङ्वा जाँचे मुःमामी तेअ् आको छीमुबा, मालेअ्माभने उसेअ् अखा मीनाचीमी योक्‍सेअ् मुःमा पुक्‍कबा खनावा उसेअ् लेःसु।

७ फिलिपए उ झ्‍वाप पीत्‍तु, “कुबीअ् चुःकाहची मेअ्मेछुअ् तेअ् पीअ्माचीहोसाङ् ने ह‍़ीक् सइ चाँदीमी ढेकीए खेःपलाअ्वा सोफ्याङ्ए ने खेःतुचीनी।”

८ सीच्‍चेचीमध्ये इप्‍पाङ् अन्द्रियास न‍़ीङ् पुक्‍कबा सिमोन पत्रुसमी वथक्‍पा नेछाए उ लीत्‍तु,

९ “कुबीअ् इप्‍पाङ् छाचा चुःअ्, उनुङ् त‍़ीक्‍छोङ्मी पाँछोत‍़ा सोफ्याङ् नुङ् ह‍़ीक्‍‍बोम् ङा चुःक्‍ची। तोकोना कोरोअ् धेरुअ् मीनाची कोरोअ्ए खेःकुची हे?”

१० येशूए लीत्‍तुची, “मीनाची पेम्‍मीतानुप्चे।” आको थम्बीअ् धेरुन् घाँस चुःकबा चउर चुअ्आ, मोलम् पेङ‍्काहची पाँच हजारदोअ् वथक्‍पाची चुअ्आमी।

११ तोअ्माङ् येशूए आको सोफ्याङ् हुक्‍‍पी याङुमाङ् परमेश्‍वर अलाक्‍छुमा पीत्‍तु, मोलम् चाःसी पेङ‍्काहची उसेअ् हाबीतुची। मोरोअ्नोअ् ङाची ने हाबीतुची। तोअ्माङ् मीनाचेअ् बोअ्खालो चोयुची।

१२ तोअ्माङ् छुत्‍तीङ्ए बोअ्खालो चोःची, मोलम् येशूए तक्‍पम‍ी सीच्‍चेची लीत्‍तुची, “एम्‍भुखेकाह त्याअ्वा खोमानुम्‍ये, हाबीपा ने माकेत्‍तीये माच्‍चु।”

१३ मोसेअ्नोअ् चाःकाहचेअ् एम्‍भुक्‍सुचीही अखा पाँछोत‍़ा त‍़ीक्‍छोङ्मी सोफ्याङ्मी त्याअ्वा अखाचेअ् खोमुचीलो बारो बुप्खोङ् ली पुगा।

१४ कोरोक्‍पा अखेअ्मीथाम् च्‍याक्‍सीङ् येशूए मुःसुबा खाक्‍सुचीमाङ् मीनाचेअ् कोरोअ् इःलीतुची, “नीच्‍चानोअ्, खाम्‍पुम्‍माबीअ् ताकबा अगमवक्ता उ नोअ् रीछ।”

१५ अखाची ताअ्मीमाङ् जबरजस्ती उ याखेअ्लोङ् हाङ‍् बनामुःमा योअ्धीङाअँमी नेबा लेःतोकुमाङ् येशू होनेअ् ओप्‍तक्‍पेअ् बोब्बोपाबीअ् खरा।

येशू कुङ्‍वामी चप्पी लाम्धुसाबा

मत्ती १४:२२-३३; मर्कूस ६:४५-५२

१६ वाथक्‍सी युसुमाङ् येशूमी सीच्‍चेची बाजुवायुगे खरामी।

१७ तोअ्माङ् सीच्‍चेची नावबीअ् थाङामीमाङ् अखाची बाजुवापारि कफर्नहुमयुगे खरामी। आकोरोअ्लोअ् नाप्‍चीग‍़ीक्‍पा पुखराबा, तोकोना येशूचैँ होनेअ् अखाचीबीअ् मात्‍ताबा चुअ्आ।

१८ तोअ्माङ् धेप्‍प‍़ हुअ्वापा लोःसाबासेअ् बाजुवामी कुङ्वा सारुनोअ् ल्‍‍याःअ्लीता।

१९ येशूमी सीच्‍चेची पाँच छ किलोमिटर नाव फाअ्ल्हेतामीमाङ् खैतामीही। आकोबेले अखाचेअ् येशू बाजुवामी चप्पी लाम्धुधीताबा नुङ् अखाचीमी नावयुगे माःरी दाबाबा खाक्‍सुची। मोसेअ्‍नोअ् अखाची कीमाङ्वे योङुची।

२० तोकोना येशूए अखाची लीत्‍तुची, “का नोअ् ने, अकीअ्माये।”

२१ कोओ येनुचीमाङ‍् उमी सीच्‍चेचेअ् रमालीतोअ् उ नावबीअ् थाङ्‍मीतुची, आकोरोअ्लोअ्नोअ् उची लेत्‍थाम्‍बीअ् नाव वाअ्ल्याक्‍तोअ् लेखरा।

येशू जुनीमी सोफ्याङ् ने

२२ बाजुवापारि चुःकाह मीनामी ओइरुए वीन्‍दालप्के आकोबीअ् इक्‍कु तेअ् नाव खाक्‍सुची। येशू तक्‍पम‍ी सीच्‍चेचीनुङ् नावबीअ् माथाक्‍पा, तोकोना उमी सीच्‍चेची तेअ् खरामीही।

२३ प्रभुए परमेश्‍वर अलाक्‍छुमा पीत्‍तुमाङ् मीनाची सोफ्याङ् याक्‍कुचीही थम्बीअ् तिबेरियासबाङ् अरु नाव ने तायाक्‍ताअ्आह।

२४ येशू नुङ् उमी सीच्‍चेची आकोबीअ् माअ्आमीही लेःतोकुचीमाङ् मीनाचीमी ओइरु नावबीअ् थाङामीमाङ् येशू योक्‍तोअ् कफर्नहुम खरामी।

२५ अखाचेअ् बाजुवापारि येशू तुप्‍पुचीमाङ् छीमुची, “रब्बी, आना कुबीअ् हानीम् ताअ्आन्‍बा?”

२६ येशूए अखाची झ्‍वाप पीत्‍तुची, “नीच्‍चानोअ्, कङेअ् आनीन् लीक्‍कानीन्, आनीसेअ् कङेअ् मुःसुहुङ् अखेअ्मीथाम् च्‍याक्‍सीङ्‍ह खाक्‍सानुम्‍माङ् हेअ्‍नी, तोकोना बोअ्खालो सोफ्याङ् चाःतोकानीहीसेअ् कङा योअ्‍धीङाअँनीपा।

२७ सुद‍्धम् पुअ्ल्हेकाह चाःमाकोअ्मी योक्‍सेअ् सीःलोमालो याव अमुःसानीये, तोकोना हानीम् ने मास्सीःकबा जुनीधारी चुःकाह चाःमाकोअ्मी योक्‍सेअ् सीःलोमालो याव मुःसानीये। आको चाःमाकोअ्चैँ मीनामी वथक्‍छाए आनीन् पीक्‍कानीहीने। मालेअ्माभने परमेश्‍वर पापाए उबीअ् तक्‍पम‍ी छाप तीःइतु।”

२८ अखाचेअ् उ लीत्‍तुची, “परमेश्‍वरए मीत्‍तीतोअ्नोअ् याव मुःमामी एकाए इमाङ‍् मुःमा पुअ्‍नोक्‍‍पा?”

२९ येशूए अखाची लीत्‍तुची, “असा उसेअ् पाङ्‍हाक्‍सुलो, आको आनीसेअ् विश्‍वास मुःमा नोअ् परमेश्‍वरए मीक्‍कुबा याव ने।”

३० मोसेअ्‍नोअ् अखाचेअ् उ लीत्‍तुची, “आनेअ् अखेअ्मीथाम् इमाङ‍् च्‍याक्‍सीङ् खाङ्मीअ्नोक्‍‍चीम्‍पा, मोलम् एकाए आको खाङ्‍कुकामाङ् आना विश्‍वास मुःमान्‍बा? आकोरोक्‍पा खाले याव आनेअ् इमाङ‍् मुःकुन्‍बा?

३१ एकामी पीतुप्‍खाचेअ् बलउती-बलउतीतेअ् चुःथाप्‍पी मन्‍न चोःची, परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, ‘उसेअ् अखाची चाःमामी योक्‍सेअ् स्वर्गबाङ् सोफ्याङ् पीत्‍तुची’।”

३२ येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, आनीन् स्वर्गबाङ् सोफ्याङ् पीक्‍कबा मोशा हेअ्‍नी, तोकोना स्वर्गबाङ् आनीन् नीच्‍चानोक्‍पा सोफ्याङ् पीक्‍कबा कङी पापा ने।

३३ मालेअ्माभने स्वर्गबाङ् कुङ्नोअ्‍माङ् खाम्‍पुम्‍मा जुनी पीक्‍कबा नोअ् परमेश्‍वरमी सोफ्याङ् ने।”

३४ अखाचेअ् उ लीत्‍तुची, “प्रभु, कोओ सोफ्याङ् एका नीम्‍माङ् पीअ्माये।”

३५ येशूए अखाची लीत्‍तुची, “जुनीमी सोफ्याङ् का नोअ् ने। काबीअ् ताकबा सागेअ्सीसुनीबाने, मोलम् कङा विश्‍वास मुःकबा हानीम् ने वेःअ्‍मेसीसुनीबाने।

३६ तोकोना कङेअ् आनीन् लीअ्इतानीन्, आनीसेअ् कङा खाङ‍्इङानी, मोलम् ने विश्‍वास मुःङानीनी।

३७ पापाए कङा पीअ्‍ङाबा दोअ् छप्‍प‍ै काबीअ् ताअ्मीहीने, मोलम् काबीअ् ताकबा कङेअ् हानीम् ने यैअ्ङानीबाने।

३८ कङी तक्‍पम् न‍़ीङ्वादोअ् मुःसी का स्वर्गलम् ताउक्‍पा हेअ्‍नी, तोकोना कङा पाङ‍्हाङ‍्कबामी न‍़ीङ्वादोअ् मुःसी का ताउक्‍पा ने।

३९ उसेअ् कङा पीअ्ङाबा दोअ् छप्‍प‍ै कङेअ् मामाइयेमाच्‍चुङाहोउ, तोकोना द्‍याङ्पीपा लेन्बीअ् अखाची जिउँदो मामुःङाचीहोउ नेबा नोअ् कङा पाङ‍्हाङ‍्कबामी न‍़ीङ्वा ने।

४० वथक्‍छा खाङ्‍कबा नुङ् उबीअ् विश्‍वास मुःकबा छुत्‍तीङ्ए हानीम् ने मास्सीःकबा जुनी मातोक्‍कुचीहोउ, मोलम् द‍्याङ्पीपा लेन्‍बीअ् कङेअ् अखाची जिउँदो मामुःहीङाचीहोउ नेबा नोअ् कङी पापामी न‍़ीङ्वा ने।”

४१ यहूदीची उमी विरूद्धबीअ् ङेल्‍लीतामी, मालेअ्माभने उसेअ् कोरोअ् इःसुबा, “स्वर्गबाङ् कुङ‍्कबा सोफ्याङ् का नोअ् ने।”

४२ अखाचेअ् इःसुची, “कोओ गो योसेफमी वथक्‍छा येशू हेअ्‍नी हे? कोओमी पापा नुङ् मामा गो इकीए चीनामुःमीनी हे? कोसेअ् ‘का स्वर्गबाङ् ताउक्‍पा ने’ इःतोअ् इमाक्‍‍तोअ् इःकुबा?”

४३ येशूए अखाची झ्‍वाप पीत्‍तुची, “आनीन् तक्‍प-तक्‍पबीअ् अङेनानीये।

४४ कङा पाङ्‍हाङ्‍कबा पापाए मासेत्‍तेतानी भने, असा ने काबीअ् ताहीनी, तोअ्माङ् काबीअ् ताकबा छुत्‍तीङ् द्‍याङ्पीपा लेन्‍बीअ् जिउँदो मुःकुक्‍‍चीहीने।

४५ अगमवक्ताचीमी कीतापबीअ् कोओपारे छाप्‍पलाअ्वा चुःअ्, ‘परमेश्‍वरए नोअ् छुत्‍तीङ् मीनाची इःकुचीहीने।’ कोओपारे पापाए इःकुचीही खनावा येङ्‍कबा नुङ् चीङ्‍कबा छप्‍प‍ै काबीअ् ताअ्मी।

४६ आसेअ् ने पापा माखाक्‍तीतु, तोकोना परमेश्‍वरलम् ताकबाए तेअ् पापा खाङ्इतु।

४७ नीच्‍चानोअ्, कङेअ् आनीन् लीक्‍कानीन्, विश्‍वास मुःकबासेअ् हानीम् ने मास्सीःकबा जुनी तोक्‍कु।

४८ जुनीमी सोफ्याङ् का नोअ् ने।

४९ आनीमी पीतुप्‍खाची बलउती-बलउतीतेअ् चुःथाप्‍पी मन्‍न चाअ्आमी, मोलम् ने उची सीःसामी।

५० स्वर्गबाङ् कुङ‍्कबा सोफ्याङ् कोओनोअ् ने, आसेअ् कोओ सोफ्याङ् चोःकुलो, आको सीःनीबाने।

५१ स्वर्गबाङ् कुङ‍्कबा जिउँदो सोफ्याङ् का नोअ् ने। आसेअ् कोओ सोफ्याङ् चोःकुलो, आको नीम्‍माङ् लेत्‍चाक्‍पाने। तोअ्माङ् खाम्‍पुम्‍माबीही मीनाचीमी जुनीमी योक्‍सेअ् कङेअ् पीअ्मानीही सोफ्याङ् चैँ कङी सरील नोअ् ने।”

५२ मोबाके यहूदीचेअ् उची-उचीबीअ् कोओपारे खनावा इःलीतुची, “कोओ मीनाए तक्‍पम‍ी सरील चाःमामी योक्‍सेअ् इकीन् इमाक्‍‍तोअ् पीअ्हीकीही?”

५३ येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, आनीसेअ् मीनामी वथक्‍छामी सरील माचाअ्आनुम्, मोलम् उमी हेरुवा मान्‍दुङानुम् भने, आनीबीअ् जुनी माअ्अँ।

५४ कङी सरील चाःकबा नुङ् कङी हेरुवा दुङ्‍कबानुङ् हानीम् ने मास्सीःकबा जुनी चुःअ्, मोलम् द‍्याङ्पीपा लेन्‍बीअ् कङेअ् आको जिउँदो मुःकुक्‍‍पाने।

५५ मालेअ्माभने कङी सरील नीच्‍चानोअ् चाःमाकोअ् ने, मोलम् कङी हेरुवा नीच्‍चानोअ् दुङ्मा कोअ् ने।

५६ कङी सरील चाःकबा, मोलम् कङी हेरुवा दुङ‍्कबाचैँ काबीअ् चुःअ्, मोलम् का उबीअ् चुःङाअँ।

५७ जिउँदो पापाए कङा पाङ्‍हाङ्‍ङा, मोलम् पापामी कारणए का जिउँदो पुअ्ङाअँ, आकोरोअ्नोअ् कङी सरील चाःकबा चैँ कङी कारणए जिउँदो पुअ्नोक्‍‍पाने।

५८ आनीमी पीतुप्‍खाचेअ् सोफ्याङ् चोःची, मोलम् ने सीःसामी। तोकोना स्वर्गबाङ् कुङ‍्कबा कोओ सोफ्याङ् चैँ आकोरोक्‍पा सोफ्याङ् हेअ्‍नी। कोओ सोफ्याङ् चाःकबा नीम्‍माङ्मी योक्‍सेअ् जिउँदो पुअ्नोक्‍‍पाने।”

५९ येशूए कोओ खनावा कफर्नहुमबीपा यायुङ्‍मा ख‍़ीबीअ् इःतुचीलोअ् इःसुबा ने।

हानीम् ने मास्सीःकबा जुनीमी योक्‍सेअ् याङेब‍़ह

६० कोओ खनावा येनुचीमाङ् येशूमी सीच्‍चेचीमध्ये धेरुअ्ए नोअ् कोरोअ् इःसुची, “कोओ याङेब‍़ गो धेरुअ् नोअ् गाह्रो ने, कोओ आसेअ् येन्हीकुमाङ्?”

६१ तोकोना उमी सीच्‍चेची कोओ खनावामी न‍़ीक्‍थुप्‍पी ङेन्‍धीन्‍नोअ्मीही नेबा खनावा लेःतोकुमाङ् येशूए कोरोअ् लीत्‍तुची, “कोओ खनावाए आनीन् छ्याक्‍सीकानीन् हे?

६२ आकोरोअ् भने आनीसेअ् मीनामी वथक्‍छा पैल्हे चुअ्आबा थम्बीअ्नोअ् माःरी एखेअ्‍नोक्‍‍पा खाक्‍सानुम् भने, आनीसेअ् इमाङ‍् मुःकानुप्पा?

६३ जुनी पीक्‍कबा गो सनीअ्वा नोअ् ने, तोकोना सरीलए इमाङ्ने फाइदा मुःसुनी। कङेअ् आनीन्‍नुङ् इःकुक्‍‍पा याङेब‍़ सनीअ्वा नुङ् जुनीमी खनावा ने।

६४ तोकोना आनीन्मध्ये एअ्वाए गो विश्‍वास मुःसुचीनी।” (मालेअ्माभने विश्‍वास मामुःकबा असा-असा लो, मोलम् उ लब्‍मीकबा असा पुअ्नोअ् नेमाङ् पैल्हेबालम् नोअ् येशूए लेःसु।)

६५ तोअ्माङ् येशूए कोरोअ् इःसु, “मोसेअ्‍नोअ् ‘पापाए काबीअ् मातामीपाधारी असा ने काबीअ् ताहीनी’ नेमाङ् कङेअ् आनीन् लीत्‍तानीही।”

६६ मोबाके उमी सीच्‍चेचीमध्ये धेरुअ्ए उ त‍़ीङ‍्मा यैतुची।

६७ येशूए बारो जनाची लीत्‍तुची, “आनीसेअ् ने कङा यैदाङआनीपा हे?”

६८ सिमोन पत्रुसए लीत्‍तु, “प्रभु, एका असाबीअ् खेअ्‍माइकाह? हानीम् ने मास्सीःकबा जुनी पीक्‍कबा याङेब‍़ह गो आनानुङ्‍ तेअ् चुःअ्,

६९ मोलम् एकाए विश्‍वास मुःइतुका मोलम् लेःतोइतुका, आना परमेश्‍वरए पाङ्‍हाक्‍साबा पवित्र मीना ने।”

७० येशूए अखाची लीत्‍तुची, “कङेअ् नोअ् आनीन् बारो जना स्यागानीही हेअ्नेहे? मोलम् ने आनीन्‍मध्ये इप्‍पाङ् चैँ शैतान ने।”

७१ कोओ खनावा सिमोन इस्करियोतमी वथक्‍छा यहूदामी न‍़ीक्‍थुप्‍पी उसेअ् इःसुबा, मालेअ्माभने बारो जनामध्ये आको इप्‍पाङ्ए चैँ येशू लब्‍मीअ्मा योगुबा।

येशूमी वथक्‍पा नेछाचेअ् विश्‍वास मामुःसुचीबा

७

१ मोबाके येशू गालीलबीअ् नोअ् कुइगे-मुइगे लोःतीता, उ यहूदियाबीअ् खेअ्मा मामीन्, मालेअ्माभने यहूदीचेअ् उ सेअ्‍मामी योग्‍धीतुचीबा।

२ आकोबेले यहूदीचीमी याक्‍साबीअ् चुःम‍ामाङ् मानामुःमाबा चाड तामा योगाबा।

३ मोसेअ्‍नोअ् येशूमी वथक्‍पा नेछाचेअ् उ लीत्‍तुची, “कुबाङ् अप्पोकेमाङ् यहूदिया खरे, मोलम् आनेअ् मुःधीङ‍्कुनाहँ याव आम्मी सीच्‍चेचेअ् ने माखाक्‍सुचीहोउ।

४ तक्‍पम‍ी न‍़ीङ् छुत्‍तीङ्ए मालेःसुचीहोउ नेमाङ् मीङ्‍कबा मीनाए त्‍याक्‍कुमाङ् याव मुःसुनी। आनेअ् खआ याव मुःकुना भने, तक्‍पनोअ् खाम्‍पुम्‍माबीअ् खाङ्मुसे।”

५ मालेअ्माभने उमी वथक्‍पा नेछाचेअ् ने उ विश्‍वास मामुःसुचीबा।

६ येशूए अखाची लीत्‍तुची, “कङी योक्‍सेअ् होधारी तोङ्‍कबा समइ मात्‍तातीअ्, तोकोना आनीमी योक्‍सेअ् गो हानीप्पा समइ ने तोङ्‍कबा पुअ्‍नो।

७ खाम्‍पुम्‍माए आनीन् फेस्सीहीसानीनी, तोकोना कङा गो फेस्सीङाअँ, मालेअ्माभने खाम्‍पुम्‍माबीही याव दुष्‍ट चुःअ् नेमाङ् कङेअ् साछी पीक्‍कुङ्।

८ आनीन् कोओ चाडबीअ् खरानीये, तोकोना कङा खेअ्ङानी, मालेअ्माभने कङी समइ होनोअ् पूरा मापुक्‍तीअ्।”

९ अखाची कोरोअ् लीत्‍तुचीमाङ् येशू गालीलबीअ् नोअ् चुयाका।

याक्‍साबीअ् चुःम‍ामाङ् मानामुःमाबा चाडबीअ् येशू खराबा

१० तोकोना उमी वथक्‍पा नेछाची आको चाडबीअ् खरामी, द्‍याक्‍पी आसेअ् ने मालेःतोअ्ये येशू ने सुलुक्‍‍कै खरा।

११ आको चाडबीअ् यहूदीचेअ् “आको मीना हाबीअ् चुःक्‍पा?” इःसुचीमाङ् छीप्‍तोअ् उ योग्‍धीतुचीबा।

१२ मीनाचीमी ओइरुमी माझाबीअ् येशूमी न‍़ीक्‍थुप्‍पी खसाक-खुसुक खनावा पुअ्धीताबा। कोइए इःसुची, “उ गो नुःकबा मीना ने” तोकोना अरुचेअ् इःसुची “हेअ्‍नी, आकोसेअ् गो मीनाची वाथाम्‍धीङ्‍कुची।”

१३ तोकोना यहूदीचीमी कीअ्माङ्‍वाए येशूमी न‍़ीक्‍थुप्‍पी अरु मीनाचेअ् लेःतोअ्‍लो आसेअ् ने खनावा माअ्इःयुक्‍सुची।

१४ आको चाड आधा पुगालोअ् येशू परमेश्‍वर पुजेमुःथाम् ख‍़ीबीअ्यु बेना, मोलम् इःअ्लीतुची।

१५ यहूदीची अखेतोअ् कोरोअ् इःसुची, “कोओ मीनाए हानीम् ने इमाङ्ने माचीप्‍पा इमाक्‍‍तोअ्‍माङ् कोरोअ् लेःकबा पुगाबा?”

१६ मोबाके येशूए झ्‍वाप पीत्‍तोअ् अखाची लीत्‍तुची, “कङेअ् इःकानीही खनावा कङी हेअ्‍नी, तोकोना कङा पाङ‍्हाङ‍्कबामी ने।

१७ परमेश्‍वरए मीत्‍तीतोअ् मुःकबासेअ् कङेअ् इःकानीहीन् खनावा परमेश्‍वरलम् ताअ्आबा लु, कङ् तक्‍पलम् नोअ् नेबा खनावा लेःतोकुबाने।

१८ तक्‍पमीनोअ् तर्फबाङ् यामुकबासेअ् तक्‍पम‍ी इज्जत योक्‍कु, तोकोना पाङ‍्हाङ‍्कबामी इज्जत योक्‍कबा चैँ सत्य ने, मोलम् उबीअ् इमाङ्ने होरोङ् खनावा पुअ्‍नी।

१९ आनीन् मोशाए व्यवस्था पीत्‍तानीन् हेअ्नेहे? मोलम् ने आनीन् आसेअ् ने आको व्यवस्था मानामुःसानुम्‍नी। आनीसेअ् मालेअ्मा कङा सेअ्‍मा योअ्ङाअँनीप्‍पा?”

२० आकोबीअ् चुःकाह मीनाचीमी ओइरुए कोरोअ् लीत्‍तुची, “आना भूत तुप्‍सीइताना! आना आसेअ् सेअ्‍मा योअ्‍धीनोअ्म‍ीपा?”

२१ येशूए झ्‍वाप पीत्‍तोअ् अखाची कोरोअ् लीत्‍तुची, “कङेअ् इक्‍कु याव मुःसुङ्, तोअ्माङ् आनीन् छप्‍प‍ै कुबीअ् अखेकानीन्।

२२ मोशाए आनीन् खतना मुःमामी रीति पीअ्इतानी (कोओ गो मोशाए सुरु मुःसुबा हेअ्‍नी, तोकोना आनीमी पीतुप्‍खाचेअ् नोअ् सुरु मुःसुचीबा ने), तोअ्माङ् नाःचामामी लेन्बीअ् आनीसेअ् तक्‍पम‍ी वथक्‍छाचीमी खतना मुःबीकानुप्‍ची।

२३ आनीसेअ् मोशामी व्यवस्था माहोःयेमाच्‍चुहोउ नेमाङ् नाःचामामी लेन्बीअ् खतना मुःकानुम्, तोअ्माङ् कङेअ् नाःचामामी लेन्बीअ् इप्‍पाङ् मीना उमी तुअ्माङ्वालम् पूरानोअ् नुःलीमीकुङ्‍लो आनीन् कानुङ् हाङ्‍कानी हे?

२४ मीनामी या खाङ्‍मामाङ्‍ हेअ्‍नी, तोकोना नुःलो नीया मुःसानीये।”

उ नोअ् ख्रीष्‍ट हे?

२५ यरूशलेमबीही कोइ-कोइ मीनाचेअ् कोरोअ् इःसुची, “अखाचेअ् सेअ्‍मा योगुचीबा मीना कोओ नोअ् हेअ्नेहे?

२६ खाक्‍सानुम्‍ये, कोसेअ् गो छुत्‍तीङ्ए लेःतोअ्लो यामुधीन्‍नोअ्, मोलम् अखाचेअ् आसेअ् ने कोओ इमाङ्ने लीत्‍तुचीनी! नीच्‍चानोअ् उ नोअ् ख्रीष्‍ट नेमाङ् यहूदी पाहाङ्चेअ् लेःतोकुचीबा लु इमाङ्लो?

२७ तोकोना कोओ मीना हाबाङ् ताअ्आबा नेमाङ् एकाए लेःकुका। ख्रीष्‍ट खाङ्मुअ्लोअ् गो उ हाबाङ् ताअ्आबा नेमाङ् आसेअ् ने लेःसुचीनीबाने।”

२८ मोबाके येशूए परमेश्‍वर पुजेमुःथाम् ख‍़ीबीअ् इःतुचीलोअ् छप्‍पैसेअ् येल्‍लो कोरोअ् इःसु, “आनीसेअ् कङा चीनामुःङाअँनी, का हाबाङ् ताउक्‍पा नेमाङ् ने लेःकानुम्। तोकोना का तक्‍पमीनोअ् न‍़ीङ्वाए ताउक्‍पा हेअ्‍नी, तोकोना कङा पाङ्‍हाङ्‍कबा चैँ सत्य ने, मोलम् उ आनीसेअ् चीनामुःसानुम्‍नी।

२९ तोकोना कङेअ् उ चीनामुःकुङ्, मालेअ्माभने का उबाङ् नोअ् ताउक्‍पाङा ने, मोलम् उसेअ् नोअ् कङा पाङ्‍हाङ्‍ङाबा ने।”

३० कोओ खनावा येनुचीमाङ् अखाचेअ् उ लब्‍मा योगुची, तोकोना आसेअ् ने उबीअ् हुअ् मातेःतु, मालेअ्माभने उमी समइ हो ने मात्‍ताबा चुअ्आ।

३१ तोकोना आकोबीअ् चुःकाह धेरुअ् नोअ् मीनाचेअ् उ विश्‍वास मुःसुची, मोलम् कोरोअ् इःसुची, “ख्रीष्‍ट ताअ्लो कोओ मीनाए मुःकुहु भन्दा ने ध‍ेत्‍त‍़ेहे अखेअ्मीथाम् च्‍याक्‍सीङ् उसेअ् मुःकु हे त?”

हाकिमचेअ् येशू लब्‍सी पाङ‍्हाक्‍सुचीमीही

३२ मीनाचीमी ओइरुए येशूमी न‍़ीक्‍थुप्‍पी खसाक-खुसुक खनावा इःधीतुचीही फरिसीचेअ् येनुची। तोअ्माङ् मुद्‍दे पुजारीची नुङ् फरिसीचेअ् उ लब्‍सी परमेश्‍वर पुजेमुःथाम् ख‍़ीबीही चौकीदारची पाङ‍्हाक्‍सुचीमी।

३३ येशूए लीत्‍तुची, “का होनेअ् मीः समइ आनीन्‍नुङ् चुःङाअँक्‍पाने, मोबाके कङा पाङ्‍हाङ्‍कबाबीअ् का खेअ्ङाअँक्‍पाने।

३४ आनीसेअ् कङा योअ्ङाअँनीपाने, तोकोना कङा तोअ्‍ङानीनीपाने। का हाबीअ् चुःङाअँलो, आकोबीअ् आनीन् ताहीसानीनी।”

३५ मोबाके यहूदीचेअ् तक्‍प-तक्‍पबीअ् कोरोअ् खनावा इःसुची, “इकीए मायोक्‍तोअ्ये कोओ मीना हाबीअ् खेअ्मा मीन्‍नोक्‍‍पा? तोअ्माङ् कोओ मीना ग्रीकचीमी माझाबीअ् हाबोअ्इतामीही यहूदीचीबीअ् खेअ्नोअ्माङ् ग्रीकची इःअ्मा मीक्‍कुचीही लु?

३६ कोसेअ् कोरोअ् इःकुबा खनावा इमाङ‍् लो? ‘आनीसेअ् कङा योअ्ङाअँनीपाने, तोकोना कङा तोअ्‍ङानीनीपाने’ मोलम् ‘का हाबीअ् चुःङाअँलो, आकोबीअ् आनीन् ताहीसानीनी’?”

जिउँदो कुङ्‍वामी युवामाङ्

३७ चाडमी द्‍याङ्पीपा लेन् अर्थात् छप्‍पैभन्दा मुद्‍दे लेन्‍बीअ्, येशू येब्‍लीतामाङ् छेल्‍लो सम्‍लाए कोरोअ् इःसु, “कोइ वेःअ्‍मेसीसानी भने, आको काबीअ् मात्‍तामाङ् मान्‍दुङुहोउ।

३८ परमेश्‍वरमी याङेब‍़बीअ् छाबीतोअ्नोअ् काबीअ् विश्‍वास मुःकबा मीनामी न‍़ीङ्वालम् नोअ् जुनी पीक्‍कबा कुङ्‍वामी युवामाङ्‍ह ओङ्नोअ्माङ् अप्पोअ्नोहोने।”

३९ तोकोना कोओ खनावा येशूए पवित्र सनीअ्वामी न‍़ीक्‍थुप्‍पी इःसुबा। आको पवित्र सनीअ्वा उबीअ् विश्‍वास मुःकाहचेअ् तोअ्मा योगुचीबा। मालेअ्माभने येशू कोरोअ्लोधारी स्वर्गमी महिमाबीअ् माखेतीप्‍पा कारणए परमेश्‍वरए पवित्र सनीअ्वा मापाङ‍्हाक्‍सुबा।

मीनाचीमी माझाबीअ् मातोङ्लीमीही

४० खआ खनावा येङ्‍काह कोइ-कोइ मीनाचेअ् कोरोअ् इःसुची, “कोओ गो नीच्‍चानोक्‍पा अगमवक्ता ली रीछ।”

४१ अरुचेअ् इःसुची, “कोओ गो ख्रीष्‍ट ने।” तोकोना कोइ-कोइचेअ् इःसुची, “इमाङ‍् ख्रीष्‍ट गालीलबाङ् ने ताक्‍पा हे?

४२ ख्रीष्‍ट दाऊदमी सन्तानलम् नुङ् दाऊदमीनोअ् तेम् बेथलेहेमबाङ् ताक्‍पा नेमाङ् परमेश्‍वरमी याङेब‍़बीअ् छाप्‍पलाअ्वा माअ्आबा हे?”

४३ मोसेअ्‍नोअ् येशूमी खनावा इःलीतुचीमाङ् मीनाचीमी माझाबीअ् मातोङ‍्लीमी।

४४ अखाचीमध्ये कोइ-कोइचेअ् येशू लब्‍मा योगुची, तोकोना उ आसेअ् ने हुअ् मातेःअ्‍हीसु।

अधिकारबीअ् चुःकाहचेअ् विश्‍वास मामुःसुचीबा

४५ परमेश्‍वर पुजेमुःथाम् ख‍़ीबीही चौकीदारची मोरोअ्नोअ् एत्‍ताअ्आमीहीसेअ् मुद्‍दे पुजारीची नुङ् फरिसीचेअ् कोरोअ् लीत्‍तुचीमी, “आनीसेअ् आको मालेअ्मा मात‍़ीक्‍तेतानुप्पा?”

४६ परमेश्‍वर पुजेमुःथाम् ख‍़ीबीही चौकीदारचेअ् लीत्‍तुची, “कोओ मीनाएदोअ्‍ गो असा ने हानीम् ने मायामुतीअ्‍।”

४७ फरिसीचेअ् अखाची लीत्‍तुचीमी, “आनीन् ने उसेअ् वाथामानीही लु माङ् लो?

४८ धर्म इःकाहची अथवा फरिसीचीमध्ये आसेअ्लो उ विश्‍वास मुःसुचीबा हे?

४९ तोकोना व्यवस्था मालेःकबा मीनाचीमी कोओ ओइरुए माक्‍साङ्वाह तोअ्इतु।”

५० आकोबीअ् चुःकाहचीमध्ये पैल्हे इक्‍खेप्‍पा येशू तुब्सी खेक्‍कबा इप्‍पाङ् निकोदेमस लीप्पलाअ्वासेअ् अखाची कोरोअ् लीत्‍तुची,

५१ “मीनामी खनावा पैल्हे मायेप्‍पा नुङ् उसेअ् मुःकुहु याव इमाङ‍् नेमाङ् मालेःतोक्‍पा आको फत्‍तुर तेःअ्‍मापुअ्‍नोअ् नेमाङ् इकीम् व्यवस्थाए इःकुबा हे?”

५२ अखाचेअ् उ झ्‍वाप पीत्‍तुची, “आना ने गालीलबीपा नोअ् हे? परमेश्‍वरमी याङेब‍़ योगे, मोलम् खाक्‍से, गालीलबाङ् असा ने अगमवक्ता अप्पोअ्नी।”

[

५३ मोबाके छुत्‍तीङ् मीनाची तक्‍प-तक्‍पम‍ी ख‍़ीम् खरामी।

८

१ तोकोना येशू जैतून बोब्बोपाबीअ् खरा।

२ भ्यास्‍सेरी परमेश्‍वर पुजेमुःथाम् ख‍़ीबीअ् उ होनेअ् ताअ्आ। छप्‍प‍ै मीनाची उबीअ् ताअ्आमी, मोलम् पेनामाङ् अखाची इःतुची।

३ व्यभिचार मुःसा-मुःसालोअ्नोअ् लुप्‍सीतुचीबा इप्‍पाङ् मीम्‍छा शास्त्रीची नुङ् फरिसीचेअ् त‍़ीक्‍तेतुचीमाङ् छप्‍पैमी अघि येब्‍मीतुची।

४ अखाचेअ् येशू कोरोअ् लीत्‍तुची, “गुरु, कोओ मीम्‍छा माःरी व्यभिचार मुःङेकालो एकाए लबुकबा ने।

५ व्यवस्थाबीअ् कोरोहो मीम्‍छाची लोकोअ्वे चीःब्‍मापुअ्नोअ्मी नेमाङ् मोशाए एका अग्गे पीअ्इतीका। मोसेअ्‍नोअ् कोओमी न‍़ीक्‍थुप्‍पी आनेअ् इमाङ‍् इःकुन्‍बा?”

६ अखाचेअ् येशू जाँचे मुःमा नुङ् उमी विरोधबीअ् फत्‍तुर तेःअ्‍हीक्‍‍पा लु नेमाङ् कोरोअ् मुःसुचीबा।

तोकोना येशू पोब्‍युसामाङ् बाक्‍‍खाबीअ् तक्‍पम‍ी थेत्थेए छाबु।

७ अखाचेअ् उ माच्‍छीम् मीत्‍तुचीबासेअ् येशू पोःअ्लीतामाङ् अखाची कोरोअ् लीत्‍तुची, “आसेअ् हानीम् ने हीःवामाङ् मामुःतीतुलो, आकोसेअ् पहिले आको मीम्‍छा लोकोअ्वे माचीःबुहोउ।”

८ तोअ्माङ् होनेअ् उ पोब्‍युसामाङ् बाक्‍‍खाबीअ् तक्‍पम‍ी थेत्थेए छाबु।

९ अखाचेअ् कोओ खनावा येनुचीमाङ् धेप्‍प‍़लम् सुरु पुक्‍तोअ् इप्‍पाङ्-इप्‍पाङ् खैतामी, मोलम् येशू आको मीम्‍छानुङ् इप्‍पाङ्‍तेअ् पुखेअ्‍याका, मोलम् आको मीम्‍छाचैँ उमी अघि येब्‍धीता।

१० येशू येब्‍लीता, मोलम् आको मीम्‍छा लीत्‍तु, “मीम्‍छो, अखाची हाबीअ् चुःअ्मीही? आसेअ् ने आना कासी मापीप्‍पा हे?”

११ आकोसेअ् इःसु, “प्रभु, आसेअ् ने मापीअ्ङा।” येशूए लीत्‍तु, “कङेअ् ने आना कासी पीअ्नानी। खरे, होबालम् मुइगे हीःवामाङ् अमुःसे।”]

येशू खाम्‍पुम्‍मामी ज्योति

१२ येशूए होनेअ् अखाची कोरोअ् लीत्‍तुची, “का खाम्‍पुम्‍मामी ज्योतिङा ने। कङी द्‍याक्‍पी लाम्धुकबा नाप्‍चीग‍़ीक्‍पाबीअ् लाम्धुनीबाने, तोकोना आकोसेअ् जुनीमी ज्योति तोक्‍कुबाने।”

१३ मोबाके फरिसीचेअ् येशू लीत्‍तुची, “आम्‍तक्‍पेअ् तक्‍पम‍ी न‍़ीक्‍थुप्‍पी साछी पीअ्धीङ्‍कुना। आनेअ् पीक्‍कुन्‍बा साछी गो नीच्‍चानोक्‍पा पुअ्‍नी।”

१४ येशूए झ्‍वाप पीत्‍तुची, “कङी साछी कङ्तक्‍पेअ् पीक्‍कुङ्‍होसाङ् ने आको नीच्‍चानोक्‍पा पुअ्नो। मालेअ्माभने का हाबाङ् ताउक्‍पा मोलम् हाबीअ् माःरी खेअ्ङाअँक्‍पा नेबा खनावा कङेअ् लेःकुङ्, तोकोना का हाबाङ् ताउक्‍पा मोलम् का हाबीअ् माःरी खेअ्ङाअँक्‍पा नेबा खनावा आनीसेअ् लेःसानुम्‍नी।

१५ आनीसेअ् गो मीनाए मीत्‍तीतोअ्नोअ् नीया मुःकानुम्, तोकोना कङेअ् गो असामीने नीया मुःङानी।

१६ कङेअ् नीया मुःकुङ्‍होसाङ् ने कङी नीया नीच्‍चानोक्‍पा पुअ्‍नो। मालेअ्माभने नीया मुःकबा का इप्‍पाङ् तेअ् हेअ्‍ङानी, तोकोना का नुङ् कङा पाङ्‍हाङ्‍कबा पापा ह‍़ीक्‍‍पाङ्ए नोअ् नीया मुःक्‍चुगा।

१७ आनीमी व्यवस्थाबीअ् ने ह‍़ीक्‍‍पाङ्मी साछी तोङा भने नीच्‍चानोक्‍पा पुअ्नोअ् नेमाङ् छाप्‍पलाअ्वा चुःअ्।

१८ कङी न‍़ीक्‍थुप्‍पी साछी पीक्‍कबा का नोअ् ने, तोअ्माङ् कङा पाङ्‍हाङ्‍कबा पापाए ने कङी न‍़ीक्‍थुप्‍पी साछी पीक्‍कु।”

१९ अखाचेअ् येशू लीत्‍तुची, “आम्मी पापा हाबीअ् चुःक्‍पा?”

येशूए झ्‍वाप पीत्‍तुची, “आनीसेअ् कङा ने चीनामुःङानीनी मोलम् कङी पापा ने चीनामुःसानुम्‍नी। आनीसेअ् कङा चीनामुःङानीबा गो कङी पापा ने चीनामुःसानुप्पा।”

२० खआ खनावा उसेअ् परमेश्‍वर पुजेमुःथाम् ख‍़ीम्‍मी भेटी तीःथाम् बाकसमी क्‍याक्‍पी इःतुचीलोअ् इःसुबा। तोकोना उ आसेअ् ने मालबुची, मालेअ्माभने उमी समइ मात्‍तासीबा चुअ्आ।

का हाबीअ् खेअ्ङाअँलो आनीन् आकोबीअ् ताहीसानीनी

२१ येशूए होनेअ् अखाची लीत्‍तुची, “का कुबाङ् माःरी खेअ्ङाअँक्‍पा, तोअ्माङ् आनीसेअ् कङा योअ्ङाअँनीपाने, मोलम् आनीन् तक्‍पम‍ी हीःवामाङ्बीअ् सीःकानीहीने। का हाबीअ् माःरी खेअ्ङाअँलो, आकोबीअ् आनीन् ताहीसानीनी।”

२२ कोओ खनावा येनुचीमाङ् यहूदीचेअ् कोरोअ् इःसुची, “उ तक्‍पए तक्‍पनोअ् सेक्‍कुबा लु इमाङ‍् लो? मालेअ्माभने का हाबीअ् माःरी खेअ्ङाअँलो, आकोबीअ् आनीन् ताहीसानीनी नेमाङ् इःकु।”

२३ तोअ्माङ् येशूए अखाची लीत्‍तुची, “आनीन् मुअ्मुबा ने, काचैँ मुत्‍तुबा ने। आनीन् कोओ खाम्‍पुम्‍माबीपा ने, तोकोना का गो खाम्‍पुम्‍माबीपा हेअ्ङानी।

२४ कङेअ् आनीन् लीअ्इतानीन्, आनीन् तक्‍पमीनोअ् हीःवामाङ्‍हबीअ् सीःकानीहीने, मालेअ्माभने ‘का उ नोअ् ने’ इःतोअ् आनीसेअ् विश्‍वास मामुःङानी भने, आनीन् तक्‍पम‍ी हीःवामाङ्‍हबीअ् सीःकानीहीने।”

२५ अखाचेअ् उ छीमुची, “आना असा त?”

येशूए अखाची लीत्‍तुची, “कङेअ् पैल्हेबालम् नोअ् आनीन् लीअ्धीतीतोअ्नोअ् ‘का उ नोअ् ने।’

२६ कङेअ् आनीमी न‍़ीक्‍थुप्‍पी इःमा नुङ् नीया मुःमाह धेरुअ् नोअ् चुःअ्। तोकोना कङा पाङ्‍हाङ्‍कबा सत्य ने, मोलम् उबाङ् कङेअ् येनुक्‍पा खनावा नोअ् कङेअ् खाम्‍पुम्‍मा लीक्‍कुङ्।”

२७ पापामी न‍़ीक्‍थुप्‍पी उसेअ् इःकुबा नेमाङ् अखाचेअ् मालेःतोकुची।

२८ मोसेअ्‍नोअ् येशूए अखाची लीत्‍तुची, “आनीसेअ् मीनामी वथक्‍छा मुत्‍तु थेअ्‍लीङ्‍कानुम्‍लो, ‘का उ नोअ् ने मोलम् कङ् तक्‍पमीनोअ् अधिकारए इमाङ्ने मुःङानी, तोकोना पापाए इःअ्‍ङाहँ खनावा तेअ् का यामुङाअँ’ नेमाङ् आनीसेअ् लेःतोकानुप्पाने।

२९ तोअ्माङ् कङा पाङ्‍हाङ्‍कबा काबीअ् चुःअ्। उसेअ् कङा इप्‍पाङ्‍तेअ् मायैतीअ्ङा, मालेअ्माभने कङेअ् नीम्‍माङ् उ खुशी पुक्‍थाम् याव मुःकुङ्।”

३० उसेअ् खआ खनावा इःधीतुलो धेरुअ् नोअ् मीनाचेअ् उबीअ् विश्‍वास मुःसुची।

सत्य खनावाए खुल्‍ला मुःकु

३१ येशूए तक्‍पबीअ् विश्‍वास मुःकाह यहूदीची लीत्‍तुची, “आनीन् कङी याङेब‍़बीअ् चुअ्आनी भने, नीच्‍चानोअ् आनीन् कङी सीच्‍चेनीन् ने,

३२ मोलम् सत्य इमाङ‍् नेमाङ् आनीसेअ् लेःतोकानुप्पाने, तोअ्माङ् आको सत्यए आनीन् खुल्‍ला बनामुःकानीहीने।”

३३ अखाचेअ् उ झ्‍वाप पीत्‍तुची, “एका अब्राहाममी सन्तानइका ने, मोलम् होधारी असामीने कमारा मापुक्‍तीतीका। ‘आनीन् खुल्‍ला पुक्‍कानीहीने’ इःतोअ् इमाक्‍‍तोअ् इःकुन्‍बा?”

३४ येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, हीःवामाङ् मुःकबा छप्‍प‍ै हीःवामाङ्मी कमारा ने।

३५ कमारा नीम्‍माङ् ख‍़ीबीअ् चुःनी, तोकोना वथक्‍छाचैँ नीम्‍माङ् ख‍़ीबीअ् चुःअ्।

३६ मोसेअ्‍नोअ् वथक्‍छाए आनीन् खुल्‍ला मुःसानीन् भने, आनीन् नीच्‍चानोअ् खुल्‍ला पुक्‍कानीहीने।

३७ आनीन् अब्राहाममी सन्तान नेमाङ् कङेअ् लेःकानीन्। मोरोहोसाङ् ने आनीसेअ् कङा सेअ्‍मा योअ्ङाअँनीन्, मालेअ्माभने कङी याङेब‍़ए आनीबीअ् थम् तोक्‍कुनी।

३८ का तक्‍पम‍ी पापानुङ् चुअ्उङ्लो खाक्‍सुक्‍पा खनावा यामुङाअँ, मोलम् आनीन् ने तक्‍पम‍ी पापाबाङ् येनानुप्पा खनावा यामुकानीन्।”

३९ अखाचेअ् उ लीत्‍तुची, “एकामी पापा गो अब्राहाम ने।”

येशूए अखाची लीत्‍तुची, “आनीन् अब्राहाममी सन्तान ने भने गो, अब्राहामए मुःसुहु यावदोअ्‍नोअ् आनीसेअ् ने मुःसानुप्पा।

४० कङेअ् परमेश्‍वरलम् येनुक्‍पा नीच्‍चानोक्‍पा खनावा आनीन् लीअ्इतानीन्, तोकोना आनीसेअ् कोरोअ्लोअ् कङा सेअ्‍मा योअ्धीङाअँनीन्। अब्राहामए गो आकोरोक्‍पा याव मामुःसुबा।

४१ आनीमी पीतुप्‍खाचेअ् इमाङ‍् मुःसुचीलो, आनीसेअ् ने अखानोअ् याव माःरी मुःकानुम्।”

अखाचेअ् उ लीत्‍तुची, “एका व्यभिचारबाङ् लोलीतीकाह हेत्‍तीकानी! एकामी पापा गो इक्‍कुतेअ् चुःअ्, उ परमेश्‍वर ने।”

४२ येशूए अखाची लीत्‍तुची, “परमेश्‍वर आनीमी पापा ने भने गो आनीसेअ् कङा नेच्‍चाङानीपा, मालेअ्माभने का परमेश्‍वरबाङ् ताउक्‍पाङा ने। का तक्‍पमीनोअ् न‍़ीङ्वाए ताउक्‍पा हेअ्‍नी, तोकोना उसेअ् कङा पाङ्‍हाङ्‍ङाबा ने।

४३ कङेअ् इःकुक्‍‍पा खनावा आनीसेअ् मालेअ्मा लेःसानुम्‍नीपा? मालेअ्माभने आनीसेअ् कङी याङेब‍़ येन्हीसानुम्‍नी।

४४ आनीन् तक्‍पम‍ी पापा शैतानमीनीन् ने, मोलम् आनीमी पापाए मीक्‍कुबा याव आनीसेअ् मुःमा योक्‍कानुम्। आको गो पैल्हेलम् नोअ् मीना सेक्‍कबा चुअ्आ, मोलम् आको सत्यबीअ् येब्‍हीनी, मालेअ्माभने आकोबीअ् सत्य माअ्अँ। आकोसेअ् तक्‍पम‍ी स्वभावअन्सार होरोङ् बोङ्‍नो, मालेअ्माभने आको होरोङ् ने मोलम् होरोङ्मी पापा ने।

४५ तोकोना कङेअ् सत्य खनावा इःकुङ्, मोलम् ने आनीसेअ् कङा विश्‍वास मुःङानीनी।

४६ आनीन्मध्ये आसेअ् कङा हीःवामाङ्मी फत्‍तुर तेःअ्हीङाअँबा? कङेअ् नीच्‍चानोक्‍पा खनावा इःकुङ् भने, आनीसेअ् मालेअ्मा कङा विश्‍वास मुःङानीनीपा?

४७ असा परमेश्‍वरमी लो, आकोसेअ् परमेश्‍वरमी खनावाह येङ्‍कु। आनीन् परमेश्‍वरमी हेत्‍तानीनी, मोसेअ्‍नोअ् आनीसेअ् उमी खनावाह येनानुम्‍नी।”

का अब्राहामभन्दा पैल्हेनोअ् चुअ्उङ्

४८ यहूदीचेअ् उ झ्‍वाप पीत्‍तुची, “आना सामरी नने मोलम् आना भूत तुप्‍सीइताना नेमाङ् एकाए इःसुकबा खनावा नीच्‍चानोक्‍पा हेअ्नेहे?”

४९ येशूए लीत्‍तुची, “कङा भूत मातुप्‍सीतीअ्ङा। कङेअ् कङी पापामी योङ् मुःकुङ्, तोकोना आनीसेअ् कङी योङ् मुःसानुम्‍नी।

५० कङेअ् कङी तक्‍पमीनोअ् योङ् योअ्ङानी, तोकोना इप्‍पाङ् चुःअ्, उसेअ् तक्‍पम‍ी योङ् योक्‍कु मोलम् फैसेला मुःकबा ने उ नोअ् ने।

५१ नीच्‍चानोअ्, कङेअ् आनीन् लीक्‍कानीन्, आसेअ् कङी याङेब‍़ मानामुःकुलो, आको हानीम् ने सीःनीबाने।”

५२ यहूदीचेअ् उ झ्‍वाप पीत्‍तुची, “हो गो नीच्‍चानोअ् आना भूत तुप्सीआनाबानोअ् नेमाङ् एकाए लेःतोकुका। अब्राहाम सीःसा मोलम् अगमवक्ताची ने सीःसामी, तोकोना आनेअ् ‘कङी याङेब‍़ मानामुःकबा हानीम् ने सीःनीबाने’ इःतोअ् इःकुना।

५३ सीःखेकाह एकामी पापा अब्राहाम नुङ् अगमवक्ताची भन्दा ने आना धेप्‍प‍़ हे? आप्‍तक्‍पेअ् ‘का असा’ नेमाङ् मीक्‍कुन्‍बा?”

५४ येशूए झ्‍वाप पीत्‍तुची, “कङ् तक्‍पेअ् तक्‍पम‍ी महिमा योगुङ् भने, आको धीङ्‍गानेपा पुअ्‍नो। तोकोना कङा महिमा मुःकबाचैँ कङी पापा ने। उ नोअ् आनीसेअ् ‘एकामी परमेश्‍वर’ इःतोअ् इःकानुम्।

५५ आनीसेअ् उ चीनामामुःतीतानुम्, तोकोना कङेअ्चैँ उ चीनामुःकुङ्। कङेअ् उ चीनामुःङानी नेमाङ् इःकुङ् भने गो आनीन्दोअ्नोअ् का ने होरोङ् बोङ्‍कबा पुअ्ङाअँ। तोकोना कङेअ् उ चीनामुःकुङ्, मोलम् उमी याङेब‍़ मानामुःकुङ्।

५६ आनीमी पीतुप्‍खा अब्राहामए कङी लेन् खाङ्मामी सारुनोअ् न‍़ीङ्वा तीःसुबा। उसेअ् आको लेन् खाक्‍सु, मोलम् धेरुन् रमालीसा।”

५७ मोसेअ्‍नोअ् यहूदीचेअ् उ लीत्‍तुची, “आना हो नोअ् पचास दोङ् मायाक्‍ती, इमाक्‍‍तोअ्‍माङ् आनेअ् अब्राहाम खाङ्‍इतुन्‍बा?”

५८ येशूए अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, अब्राहाम चुअ्आबाभन्दा पैल्हेबालम् नोअ् का चुःङाअँ।”

५९ मोबाके उ चीःब्‍मामी योक्‍सेअ् अखाचेअ् लोकोअ्वा कोबुची, तोकोना येशू कुप्‍तोअ् परमेश्‍वर पुजेमुःथाम् ख‍़ीबाङ् बैरा अप्पोखरा।

म‍़ीक्सीपा लोलीङ्‍कबाए खाङ्‍लीतु

९

१ आकोबाङ् माःरी खरालो येशूए म‍़ीक्‍सीपा लोलीङ्‍कबा इप्‍पाङ् मीना खाक्‍सु।

२ उमी सीच्‍चेचेअ् उ छीमुची, “रब्बी, असामी हीःवामाङ्मी कारणए कोओ म‍़ीक्‍सीपा पुक्‍तोअ् लोलीताबा, कोओमी तक्‍पमीन् हीःवामाङ्ए लु कोओमी मामा-पापाचीमी हीःवामाङ्ए?”

३ येशूए लीत्‍तुची, “कोओमी तक्‍पमीन् हीःवामाङ्ए ने हेअ्‍नी, मोलम् कोओमी मामा-पापाचीमी हीःवामाङ्ए ने हेअ्‍नी। तोकोना कोओ मीनामी जुनीबीअ् परमेश्‍वरमी यावह माखाङ्मुहोउ नेमाङ् कोरोअ् पुगाबा ने।

४ कङा पाङ‍्हाङ‍्कबामी यावह लेन् चुःअ्लो नोअ् इकीए मुःमापुअ्नो। युताअ् पुअ्नोअ्माङ् आसेअ् ने याव मुःहीसुनी।

५ का खाम्‍पुम्‍माबीअ् चुःलो का खाम्‍पुम्‍मामी ज्योतिङा ने।”

६ खआ खनावा इःसुमाङ् उसेअ् बाक्‍‍खाअ्मु थ्वामे दोगु, मोलम् थ्वामे बाक्‍‍खा चोःगुमाङ् आको म‍़ीक्‍सीपामी म‍़ीक्‍पी तीःबीतु।

७ तोअ्माङ् उसेअ् आको कोरोअ् लीत्‍तु, “खरे, सिलोआममी पाक्‍पाअ्वाबीअ् खरेमाङ् छोःगे (सिलोआममी अर्थ ‘पाङ्‍हाक्‍पलाअ्वा’ ने)।” तोअ्माङ् आको मीना खरामाङ् आको पाक्‍पाअ्वाबीअ् छोःगु, मोलम् खाङ्‍कबा पुगामाङ् एखरा।

८ आकोमी बुदीअ्क्‍छाची नुङ् आकोसेअ् पैल्हे ङाक्‍चातोअ् चुअ्आबा खाङ्‍काह मीनाचेअ् कोरोअ् इःसुची, “कोओ गो पेनामाङ् ङाक्‍चातोअ् चुःकबा मीना हेअ्नेहे?”

९ कोइ-कोइचेअ् इःसुची, “हँ, कोओ आकोनोअ् ने।”

अरुचेअ् इःसुची “हेअ्‍नी, तोकोना ङीअ्मा गो आकोरोअ्नोअ् ङीअ्नो!”

आकोसेअ् लीत्‍तुची, “का आको नोअ् मीनाङा ने।”

१० मोबाके अखाचेअ् आको छीमुची, “आम्मी म‍़ीअ् इमाक्‍‍तोअ्‍माङ् द‍ेःअ्‍लीताबा?”

११ आकोसेअ् अखाची लीत्‍तुची, “येशू लीप्पलाअ्वा इप्‍पाङ् मीनाए बाक्‍खा चोःगुमाङ् कङी म‍़ीक्‍पी तीःबीअ्ङा मोलम् कङा कोरोअ् लीअ्ङा, ‘सिलोआममी पाक्‍पाअ्वाबीअ् खरेमाङ् छोःगे।’ तोअ्माङ् का खरुङ्माङ् छोःगुङ्, मोलम् खाङ्‍कबा पुगुङ्।”

१२ अखाचेअ् आको छीमुची, “आको हाबीअ् चुःक्‍पा?”

आकोसेअ् इःसु, “कङेअ् लेःङानी।”

फरिसीचेअ् छीमुचीबा

१३ आथु म‍़ीक्‍सीपा पुक्‍कबा मीना अखाचेअ् फरिसीचीबीअ् तेःतुची।

१४ येशूए बाक्‍‍खा चोःगुमाङ् आको मीनामी म‍़ीक्‍पी तीःबीअ्‍लोङ् आकोमी म‍़ीअ् देःअ्लीमीतुबा लेन्चैँ नाःचामामी लेन् सीत्‍तुबा।

१५ फरिसीचेअ् आको छीमुची, “आना इमाक्‍‍तोअ्‍माङ् खाङ्‍कबा पुगान्‍बा?” आकोसेअ् अखाची लीत्‍तुची, “उसेअ् कङी म‍़ीक्‍पी बाक्‍खा चोःगुमाङ् तीःबीअ्ङा, तोअ्माङ् कङेअ् छोःगुङ्, मोलम् खाङ्‍कबा पुगुङ्।”

१६ फरिसीचीमध्ये कोइ-कोइचेअ् कोरोअ् इःसुची, “कोओ मीना परमेश्‍वरबाङ् ताअ्आबा हेअ्‍नी, मालेअ्माभने कोसेअ् नाःचामामी लेन् मानामुःसुनी।” तोकोना अरुचेअ् इःसुची, “हीःवाछा मीनाए कोरोहो अखेअ्मीथाम् च्‍याक्‍सीङ्‍ह मुःहीकु हे त?” कोओपारे अखाचीबीअ् फोगामी।

१७ अखाचेअ् होनेअ् आको म‍़ीक्‍सीपा मीना छीमुची, “उसेअ् आम्‍मी म‍़ीअ् देःअ्‍लीमीइतु, हो उमी न‍़ीक्‍थुप्‍पी आनेअ् इमाङ‍् इःकुन्‍बा?”

आकोसेअ् इःसु, “उ अगमवक्ता ने।”

१८ आको म‍़ीक्‍सीपा मीना खाक्‍तोहीकबा पुअ्इता नेमाङ् आकोमी मामा-पापाची छेःतुचीमीमाङ् माछीप्‍पाधारी यहूदीचेअ् विश्‍वास मामुःसुची।

१९ मोबाके अखाचेअ् कोरोअ् इःतोअ् छीमुची, “कोओ आनाचीमी वथक्‍छा हे? मोलम् लोलीतालोअ् नोअ् म‍़ीक्‍सीपा लोलीताबा हे? आकोरोअ् भने कोओ इमाक्‍‍तोअ्‍माङ् खाङ्‍कबा पुगाबा?”

२० आकोमी मामा-पापाचेअ् अखाची कोरोअ् लीत्‍तुचीमी, “हँ, कचीगाए लेःक्‍चुगा, कोओ कचीगामी वथक्‍छा नोअ् ने, मोलम् कोओ लोलीतालोअ् नोअ् म‍़ीक्‍सीपा लोलीताबा।

२१ तोकोना हो कोओ माक्‍तोअ्माङ् खाङ्‍कबा पुगाबा, कचीगाए लेःचुगानी, आसेअ् उमी म‍़ीअ् द‍ेःअ्लीमीतुबा, आको ने कचीगाए लेःचुगानी। आको नोअ् छीमानुम्‍ये, आकोमी उमेर साप्‍खेतु, आकोसेअ् नोअ् आनीन् तक्‍पम‍ी न‍़ीक्‍थुप्‍पी इःअ्हीकानीहीने।”

२२ यहूदीचीबाङ् कीस्‍सीआचीहीसेअ् आकोमी मामा-पापाए कोरोक्‍पा झ्‍वाप पीत्‍तुचीमीही, मालेअ्माभने उ नोअ् ख्रीष्‍ट नेमाङ् मानामुःकबा मीना असाहोसाङ् ने यायुङ्‍मा ख‍़ीबाङ् लाःलीमापुअ्‍नोअ्‍मी नेमाङ् यहूदीचेअ् पैल्हे नोअ् खनावा तोङ्इतुचीबा।

२३ मोसेअ्‍नोअ् आकोमी मामा-पापाए अखाची कोरोअ् लीत्‍तुचीमी, “आकोमी उमेर साप्‍खेतु, आको नोअ् छीमानुम्‍ये।”

२४ अखाचेअ् आको म‍़ीक्‍सीपा मीना अर्कु खेप्‍पा छेःतुचीमाङ् लीत्‍तुची, “परमेश्‍वरमी महिमा मुःसे। कोओ मीना हीःवाछा नेमाङ् एकाए लेःकुका।”

२५ आकोसेअ् अखाची झ्‍वाप पीत्‍तुची, “उ हीःवाछा पुअ्नोक्‍‍पा लु पुअ्नीबा, कङेअ् लेःङानी। इक्‍कु खनावा तेअ् कङेअ् लेःकुङ्, का म‍़ीक्‍सीपा चुअ्उक्‍पा, तोकोना हो खाङ्‍कबा पुअ्इतुङ्।”

२६ तोअ्माङ् अखाचेअ् आको कोरोअ् इःतोअ् छीमुची, “उसेअ् आना इमाङ‍् मुःसाबा? उसेअ् इमाक्‍‍तोअ् आम् म‍़ीअ् द‍ेःअ्लीमीतुबा?”

२७ आकोसेअ् अखाची लीत्‍तुची, “कङेअ् आथु नोअ् आनीन् लीअ्इतानीन्, तोकोना आनीसेअ् मायेनानुम्। हो मालेअ्मा येम्‍मा योक्‍कानुप्पा? इमाङ‍् आनीन् ने उमी सीच्‍चे पुअ्मा मीङ्‍कानीही लु माक्‍तोअ्?”

२८ तोअ्माङ् अखाचेअ् उ पेःतोअ् लीत्‍तुची, “आना ली उमी सीच्‍चे नने, एका गो मोशामी सीच्‍चेइका ने।

२९ मोशानुङ् परमेश्‍वर यामुसाबा नेबा एकाए लेःकुका, तोकोना कोओ मीनाचैँ हाबीपा नेमाङ् एकाए लेःसुकानी।”

३० आको मीनाए झ्‍वाप पीत्‍तोअ् कोरोअ् इःसु, “कोओ इमाक्‍‍तोक्‍पा इल्‍लासीमी खनावा! उ हाबीपा नेमाङ् आनीसेअ् लेःसानुम्‍नी, तोकोना उसेअ् कङी म‍़ीअ् देःअ्‍लीमीतु।

३१ परमेश्‍वरए हीःवाछाचीमी खनावा येनुनी, तोकोना उ योङ् मुःकबा नुङ् उमी न‍़ीङ्वाअन्सार मुःकबा मीनामी खनावा परमेश्‍वरए येङ्‍कु नेमाङ् एकाए लेःकुका।

३२ खाम्‍पुम्‍मा सुरु पुअ्लीताबालम् कुइगे लोलीन्‍नोअ्‍लोअ्नोअ् म‍़ीक्‍सीपा मीनामी म‍़ीअ् आसेअ्लो देःअ्‍लीमीतु नेबा खनावा हानीम् ने येप्‍पलाअ्वा माच्‍चु।

३३ कोओ मीना परमेश्‍वरलम् मात्‍ताबा गो कोसेअ् इमाङ्ने मामुःहीसुबा।”

३४ अखाचेअ् आको मीना कोरोअ् लीत्‍तुची, “आना गो पूरानोअ् हीःवामाङ्बीअ् लोलीतान्‍बा नने, मोलम् हो आनेअ् एका इःअ्मा योअ्‍नोक्‍‍चीम्‍पा?” तोअ्माङ् अखाचेअ् आको मीना बैरा लाःलाक्‍सुची।

सनीअ्वामी म‍़ीगेअ् माखाङ्‍काहची

३५ अखाचेअ् आको मीना बैरा लाःलीतुचीबा खनावा येशूए येनु, तोअ्माङ् आको तुप्‍पुमाङ् कोरोअ् लीत्‍तु, “आनेअ् मीनामी वथक्‍छा विश्‍वास मुःकुन्‍बा हे?”

३६ आकोसेअ् इःसु, “प्रभु, उ असा लो? कङा इःअ्माये, कङेअ् उ विश्‍वास मुःकुक्‍‍पाने।”

३७ येशूए आको लीत्‍तु, “आनेअ् उ खाङ्इतुना, मोलम् आनानुङ् यामुधीङ्‍कबा उ नोअ् ने।”

३८ मोबाके उसेअ् लीत्‍तु, “प्रभु, कङेअ् विश्‍वास मुःकुङ्।” तोअ्माङ् उसेअ् येशू सेःमीतु।

३९ तोअ्माङ् येशूए लीत्‍तु, “म‍़ीअ् मान्‍देःकाहचेअ् माखाक्‍सुचीहोउ मोलम् खाङ्‍काहचेअ् माखाङ्‍ये माच्‍चुमीहोउ नेमाङ् नीया मुःमामी योक्‍सेअ् का कोओ खाम्‍पुम्‍माबीअ् ताउक्‍पा ने।”

४० कोओ येनुचीमाङ् उमी कोअ्योङ् पेङ्‍काह फरिसीचीमध्ये कोइ-कोइए कोरोअ् इःसुची, “एका ने म‍़ीक्‍सीपाइका हे?”

४१ येशूए अखाची लीत्‍तुची, “आनीन् म‍़ीक्‍सीपा गो हीःवामाङ्मी फत्‍तुर आनीन् लगानोमालीसानीही, तोकोना आनीसेअ् ‘एकाए खाङ्‍कुका’ इःकानुम्, मोसेअ्‍नोअ् आनीबीअ् हीःवामाङ्मी फत्‍तुर चुःधीनो।”

भेडा गोठालामी सन्था

१०

१ “कङेअ् नीच्‍चानोअ् आनीन् लीक्‍कानीन्, भेडा गोत्‍थ‍़ाबीअ् बेन्‍नोअ्लो दैलुलम् माबेङ‍्कबा, तोकोना अर्कुपोत‍़ीलम् थाङ्नोअ्माङ् भित्रअ्यु बेङ‍्कबाचैँ खुःचाकबा नुङ् लुप्‍चाकबा ने।

२ तोकोना दैलुलम् भित्रअ्यु बेङ‍्कबाचैँ भेडामी गोठाला ने।

३ तोअ्माङ् उमी योक्‍सेअ् चौकीदारए दैलु हेम्‍बोक्‍‍पीकु। भेडाचेअ् उम् सम्‍ला येङ्‍कुची, मोलम् उसेअ् तक्‍पम‍ी भेडाची न‍़ीङ् इःतोअ्-इःतोअ् छेःकुची, तोअ्माङ् उसेअ् अखाची बैरा याखेकुची।

४ तक्‍पम‍ी भेडाची छप्‍प‍ै बैरा लाःलीइकुचीमाङ् उ तक्‍पम‍ी भेडाचीमी अघि-अघि लाम्धुअ्, मोलम् भेडाचेअ् उ त‍़ीङ्‍कुची, मालेअ्माभने अखाचेअ् तक्‍पम‍ी गोठालामी सम्‍ला चीनामुःकुची।

५ अखाचेअ् चीनामुःसुचीनीबा मीना त‍़ीङुचीनीबाने, तोकोना आको मीनालम् खुःल्‍हेनोअ्मीहीने। मालेअ्माभने अखाचेअ् आको चीनामुःसुचीनीबा मीनामी सम्‍ला चीनामुःसुचीनी।”

६ येशूए अखाची कोओ सन्था दुप्‍पीतुची, तोकोना उसेअ् इःसुहु खनावा अखाचेअ् मावाबुची।

येशू नुःकबा गोठाला

७ मोसेअ्‍नोअ् येशूए होनेअ् अखाची लीत्‍तुची, “नीच्‍चानोअ् कङेअ् आनीन् लीक्‍कानीन्, भेडा गोत्‍थ‍़ामी दैलु का नोअ् ने।

८ काभन्दा पैल्हे ताकाहची छप्‍प‍ै खुःचाकाह नुङ् लुप्‍चाकाहची ने। तोकोना भेडाचेअ् अखाचीमी खनावा मायेनुची।

९ दैलु का नोअ् ने, काबाङ् भित्रअ्यु बेङ‍्कबा लेत्‍चाक्‍पाने, मोलम् भित्र बैरा लेअ्नोक्‍‍पाने, तोअ्माङ् उ खर्कबीअ् चरालीतोअ्नोक्‍‍पाने।

१० “खुःचाकबा गो खुःसी, सेस्सीअ् नुङ् सुद‍्धम् मुःसी तेअ् ताअ्। का गो अखाचेअ् जुनी मातोक्‍कुची मोलम् अखाचीमी आको जुनी छप्‍प‍ै खनावाए खेःअ्लो मापुअ्‍मीहोउ नेमाङ् का ताउक्‍पाङा ने।

११ का नुःकबा गोठालाङा ने। नुःकबा गोठाला तक्‍पम‍ी भेडाचीमी योक्‍सेअ् सीःमा ने त्‍याद‍़ी पुअ्नो।

१२ मुःमासीङ् पीअ्मामाङ् युक्‍पलाअ्वा मीनाचैँ भेडाचीमी तक्‍पम‍ी गोठाला हेअ्‍नी। याबेन् ताक्‍पा खाङ्‍कुमाङ् भेडाची यैदाकुचीमाङ् आको मीना खुःल्‍हेअ्‍नो, मोलम् याबेन्‍ए अखा भेडाची लब्‍कुची मोलम् छतर्भङ‍्ग मुःकुची।

१३ उ खुःल्‍हेअ्नोअ्माङ् खैनोअ्, मालेअ्माभने उ गो मुःमासीङ् पीत्‍तोअ् युक्‍पलाअ्वा मीना तेअ् ने, मोलम् उसेअ् भेडाचीमी इमाङ्ने ल्याक्‍खा मुःसुनी।

१४ “का नुःकबा गोठालाङा ने। कङेअ् कङी भेडाची चीनामुःकुक्‍‍ची मोलम् कङी भेडाचेअ् कङा चीनामुःङाअँमी।

१५ पापाए कङा चीनामुःसीतोअ्‍नोअ् कङेअ् ने पापा चीनामुःकुङ्, मोलम् भेडाचीमी योक्‍सेअ् कङेअ् तक्‍पम् जुनी पीक्‍कुङ्।

१६ “कोओ गोत्‍थ‍़ाबीअ् माच्‍चुःकाह अरु ने कङी भेडाची चुःअ्मी। कङेअ् अखाची ने याक्‍तेअ्‍मापुअ्‍नोअ्‍मी, मोलम् अखाचेअ् कङी सम्‍ला येङ्‍कुचीबाने। तोअ्माङ् आकोबीअ् इक्‍कु तेअ् बगाल पुअ्नोक्‍‍पाने, मोलम् इक्‍कु तेअ् गोठाला पुअ्नोक्‍‍पाने।

१७ मोसेअ्नोअ् पापाए कङा नेच्‍चाङाअँ, मालेअ्माभने होनेअ् फिर्ता लाःमामी हीसापए कङेअ् तक्‍पम‍ी जुनी पीक्‍कुङ्।

१८ कोओ कङी जुनी काबाङ् आसेअ् ने याखेअ्हीसुनी, तोकोना कङेअ् कङी तक्‍पमीनोअ् न‍़ीङ्वाए पीक्‍कुङ्। कोओ पीअ्मामी अधिकार कानुङ् चुःअ्, मोलम् होनेअ् लाःमामी अधिकार ने कानुङ् चुःअ्। कोओ अग्गे कङी पापालम् कङेअ् तोक्‍कुक्‍‍पा ने।”

१९ खआ याङेब‍़मी कारणए यहूदीचीमी माझाबीअ् होनेअ् फोगामी।

२० अखाचीमध्ये धेरुअ् नोअ् मीनाचेअ् कोरोअ् इःसुची, “कोओ गो भूत तुप्‍सीइता, मोलम् ङाक्‍सुबाङ् पुअ्इता। आनीसेअ् कोओमी खनावा मालेअ्मा येङ्‍कानुप्पा?”

२१ अरुचेअ् कोरोअ् इःसुची, “भूत तुप्‍सीकबा म‍ीन‍ामी खनावा कोरोक्‍पा पुअ्नी। भूतए म‍़ीक्‍सीपा द‍ेःकबा बनामुःहीकुबा हे?”

यहूदीचेअ् येशू मानामामुःसुचीबा

२२ चुङ्नाम्‍मी बेले यरूशलेमबीअ् परमेश्‍वर पुजेमुःथाम् ख‍़ीम् अर्पणमी चाड चुअ्आ।

२३ येशू परमेश्‍वर पुजेमुःथाम् ख‍़ीम्‍भित्रअ्यु सोलोमनमी हुबुबीअ् कुइगे-मुइगे लेअ्धीताबा।

२४ यहूदीची खोप्‍ताअ्आमीमाङ् उ बोप्खेतो छीमुची, “आनेअ् एका हानीम्धारी दोधारबीअ् युङ्‍नोक्‍‍चीम्‍पा? आना ख्रीष्‍ट नोअ् भने, एका छ्याङ्‍गै लीअ्माये।”

२५ येशूए अखाची झ्‍वाप पीत्‍तुची, “कङेअ् आनीन् लीअ्इतानीन्, तोकोना आनीसेअ् विश्‍वास मुःसानुम्‍नी। कङी पापामी न‍़ीक्‍पी कङेअ् मुःसुहुङ् यावए नोअ् कङी साछी पीक्‍कु।

२६ तोकोना आनीसेअ् विश्‍वास मुःसानुम्‍नी, मालेअ्माभने आनीन् कङी भेडाचीमध्येबीही हेत्‍तानीनी।

२७ “कङी भेडाचेअ् कङी सम्‍ला येङ्‍कुची, मोलम् अखाची कङेअ् चीनामुःकुक्‍‍ची, तोअ्माङ् अखाचेअ् कङा त‍़ीङ‍्ङाअँमी।

२८ कङेअ् अखाची हानीम् ने मास्सीःथाम् जुनी पीक्‍कुक्‍‍ची, मोलम् अखाची हानीम् ने सीःमीनीहीने, तोअ्माङ् अखाची कङी हुक्‍‍पाङ् आसेअ् ने ङाब्‍खेतुचीमीनीहीने।

२९ अखाची कङा पीक्‍कबा कङी पापा छप्‍पैभन्दा धेप्‍प‍़ ने, मोलम् कङी पापामी हुक्‍‍पाङ् आसेअ् ने अखाची ङाब्‍खेहीसुचीमीनीहीने।

३० का नुङ् पापा इक्‍कुनोअ् ने।”

३१ यहूदीचेअ् उ चीःब्मामी योक्‍सेअ् होनेअ् लोकोअ्वा कोःबामी।

३२ येशूए अखाची लीत्‍तुची, “कङेअ् आनीन् पापाबाङ् धेरुअ् नोअ् नुःकाह याव खाङ‍्मीइतानी, अखामध्ये हाबीपा यावमी कारणए आनीसेअ् कङा लोकोअ्वाए चीःब्मा योअ्धीङाअँनीप्‍पा?”

३३ यहूदीचेअ् उ झ्‍वाप पीत्‍तुची, “नुःकबा यावमी कारणए एकाए आना लोकोअ्वे चीःब्‍मा मायोग्धीतीचीमी, तोकोना आनेअ् परमेश्‍वरमी लालुवा मुःकुन्‍बासेअ् ने। मालेअ्माभने आना मीना पुगानामाङ् ने तक्‍पनोअ् ‘का परमेश्‍वरङा ने’ काःअ्‍ना।”

३४ येशूए अखाची लीत्‍तुची, “आनीमी व्यवस्थाबीअ् कोरोअ् छाप्‍पलाअ्वा माअ्आबा हे? ‘कङेअ् लीत्‍तानीन्, आनीन् देउतानीन् ने।’

३५ असाबीअ् परमेश्‍वरमी याङेब‍़ ताअ्आलो, अखाची उसेअ् देउता लीत्‍तुची भने (परमेश्‍वरमी याङेब‍़ फोःहीनी),

३६ पापाए पवित्र बनामुःसुमाङ् खाम्‍पुम्‍माबीअ् पाङ्‍हाक्‍सुबा मीनाए ‘का परमेश्‍वरमी वथक्‍छाङा ने’ इःकुलो परमेश्‍वरमी लालुवा मुःकुबा इमाक्‍‍तोअ्‍माङ् पुअ्नोक्‍‍पा?

३७ कङेअ् कङी पापामी यावह मामुःधीतीअ‍्ङा भने, कङा विश्‍वास अमीअ्माये।

३८ तोकोना कङेअ् कङी पापामी याव मुःकुङ‍्माङ्‍ ने आनीसेअ् कङा विश्‍वास मुःङानीनी भने, खआ यावबीअ् विश्‍वास मुःसानुम्‍ये, तोअ्माङ् पापा कानुङ् चुःअ् मोलम् का पापानुङ् चुःङाअँ नेमाङ् आनीसेअ् लेःतोकानुप्पाने मोलम् वाब्‍तोकानुप्पाने।”

३९ अखाचेअ् होनेअ् उ लब्‍मा योगुची, तोकोना उ अखाचीमी हुक्‍‍पाङ् लेअ्‍लेरा।

४० तोअ्माङ् येशू होनेअ् यर्दनपारि यूहन्‍नाए पैल्हे बप्‍तिस्मा पीत्‍तुचीही थम्बीअ् खरामाङ् चुअ्आ।

४१ धेरुअ् नोअ् मीनाची उबीअ् ताअ्आमी, मोलम् अखाचेअ् कोरोअ् इःसुची, “यूहन्‍नाए गो अखेअ्मीथाम् च्‍याक्‍सीङ् इमाङ्ने याव मामुःसु, तोकोना कोओ मीनामी न‍़ीक्‍थुप्‍पी यूहन्‍नाए इःसुहु छप्‍प‍ै खनावा सत्य पुगा।”

४२ तोअ्माङ् आकोबीअ् धेरुअ् नोअ् मीनाचेअ् उबीअ् विश्‍वास मुःसुची।

लाजरसमी सीःमाङ्वा

११

१ लाजरस लीप्‍पलाअ्वा इप्‍पाङ् मीना तुगाबा। उ मरियम नुङ् मार्था उमी नानाचीनुङ् बेथानिया तेम्‍बीअ् चुःयुक्‍सा।

२ प्रभु अत्तर हीत्‍तीतुमाङ् उमी लाङ् तक्‍पम‍ी ताङाअ्ए तुःक्‍पीकबा मरियम कोओ नोअ् चुअ्आ। उमी वथक्‍पा नेछा लाजरस तुगाबा।

३ अखा ह‍़ीक्‍‍पाङ् नानाचेअ् येशूबीअ् कोरोक्‍पा यायेन् पाङ्‍हाक्‍साचु, “प्रभु, आनेअ् नेच्‍चाकुन्‍बा मीना तुअ्नो।”

४ तोकोना कोरोक्‍पा खनावा येनुमाङ् येशूए कोरोअ् इःसु, “कोओ तुअ्माङ्वाए सीःमाङ्वाबीअ् लाःलीतुनी, तोकोना कोओ गो परमेश्‍वरमी महिमामी योक्‍सेअ् ने, मोलम् कोओबाङ् नोअ् परमेश्‍वरमी वथक्‍छामी महिमा पुअ्नोक्‍‍पाने।”

५ येशूए मार्था, उम् मीम्‍छा नेछा नुङ् लाजरस नेच्‍चायुक्‍सुची।

६ लाजरस तुअ्नोअ् नेबा खनावा येनुमाङ् ने येशू होनेअ् ह‍़ीक् लेन् तक्‍प चुःथाप्‍पीनोअ् चुअ्आ।

७ मोबाके तक्‍पम‍ी सीच्‍चेची उसेअ् कोरोअ् लीत्‍तुची, “लु, हो इकीन् होनेअ् यहूदिया खेअ्माइन्।”

८ उमी सीच्‍चेचेअ् उ लीत्‍तुची, “रब्बी, माःरी तेअ् यहूदीचेअ् आना लोकोअ्वे चीःब्मा योग्धीताम्‍पा, मोलम् होनेअ् आना आकोबीअ् खेअ्‍धीनोन्‍बा?”

९ येशूए लीत्‍तुची, “इअ् लेन्‍बीअ् बारो घण्टा पुअ्नो, हेअ्‍नेहे? लेत्‍ताअ् लाम्धुकबा मीनामी लाङ् तोःअ्नी, मालेअ्माभने आकोसेअ् कोओ खाम्‍पुम्‍माबीपा ज्योति खाङ्‍कु।

१० तोकोना युताअ् लाम्धुकबा मीनामी लाङ् तोःअ्नो, मालेअ्माभने उ नुङ् ज्योति माअ्अँ।”

११ मोबाके उसेअ् अखाची लीत्‍तुची, “इकीमी लकम् लाजरस इम्‍इता। तोकोना उ इम्‍माबाङ् हुक्‍‍पोक्‍सी का आकोबीअ् खेअ्ङाअँ।”

१२ उमी सीच्‍चेचेअ् उ लीत्‍तुची, “प्रभु, उ इप्‍तीराबा ने भने, उ नुःलीनोक्‍‍पाने।”

१३ येशूए लाजरस सीःखराबामी न‍़ीक्‍थुप्‍पी इःसुबा, तोकोना उमी सीच्‍चेचेअ् चैँ नीच्‍चानोअ् लाजरस इप्‍तीराबा तेअ् ने मीत्‍तुचीबा।

१४ मोसेअ्‍नोअ् येशूए अखाची छ्याङ्‍गै इःतुची, “लाजरस सीःखेइता।

१५ तोअ्माङ् आनीसेअ् विश्‍वास मुःहीसानुम्‍ये नेमाङ् नोअ् आनीमी योक्‍सेअ् लाजरस चुःथाप्‍पी वाअ्ल्याक्‍तोअ् माखेप्‍पालअ्‍वाबीअ् कङा खुशी यीङ्‍ङाअँ। तोकोना हो इकीन् उ चुःथाप्‍पी खेअ्माइन्।”

१६ मोबाके दिदुमस लीप्‍पलाअ्‍वा थोमाए उमी लकप्‍ची कोरोअ् लीत्‍तुची, “लु, इकीन् ने खेअ्माइन्, मोलम् उनुङ्सुःरी सीःमाइन्।”

येशू सीःखेथाप्पाङ् जिउँदो पुक्‍कबा नुङ् जुनी ने

१७ येशू आकोबीअ् लेत्‍तालो लाजरस सीःसामाङ् येअ्माबीअ् युक्‍पलाअ्वा चार लेन् याखेतुबा लेःतोकु।

१८ बेथानिया यरूशलेमबाङ् सुङ्बोम् किलोमिटर दोअ् मुअ्यु चुअ्आ।

१९ तोअ्माङ् मार्था नुङ् मरियममी वथक्‍पा नेछा सीःसाबासेअ् अखाची ढुक्‍‍क यीक्‍थाम् न‍़ीङ्वा पीअ्मामी योक्‍सेअ् धेरुन् यहूदीची ताअ्आमी।

२० येशू माःरी ताअ् नेबा येनुमाङ् मार्था खरा मोलम् तुप्‍पु। तोकोना मरियमचैँ ख‍़ीबीअ्नोअ् चुयाका।

२१ तोअ्माङ् मार्थाए येशू तुप्‍पुमाङ् लीत्‍तु, “आना कुबीअ् चुअ्आनाबा गो कङी वथक्‍पा नेछा मान्‍मास्‍सीःबा।

२२ तोकोना होनेअ् कङेअ् लेःकुङ्, आनेअ् परमेश्‍वरनुङ् इमाङ‍् ङाकुनालो, परमेश्‍वरए आना आकोनोअ् पीअ्‍नोक्‍‍पाने।”

२३ येशूए उ लीत्‍तु, “आम्मी वथक्‍पा नेछा होनेअ् जिउँदो पुअ्नोक्‍‍पाने।”

२४ मार्थाए येशू लीत्‍तु, “कङेअ् लेःकुङ्, द्‍याङ्पीपा लेन्‍बीअ् उ सीःखेथाप्पाङ् जिउँदो पुअ्नोक्‍‍पाने।”

२५ येशूए उ लीत्‍तु, “सीःखेकबा जिउँदो मुःकबा नुङ् जुनी पीक्‍कबा का नोअ् ने। कङा विश्‍वास मुःकबा सीःसा भने ने जिउँदो पुअ्नोक्‍‍पाने।

२६ तोअ्माङ् कङा विश्‍वास मुःङाअँम्‍माङ् लेत्‍चाकाहची छप्‍प‍ै हानीम् ने सीःमीनीहीने। आनेअ् कोओ खनावा विश्‍वास मुःकुनाबा हे?”

२७ उसेअ् येशू लीत्‍तु, “हँ प्रभु, कङेअ् विश्‍वास मुःकुङ्, आना खाम्‍पुम्‍माबीअ् ताकबा ख्रीष्‍ट, परमेश्‍वरमी वथक्‍छा नने।”

येशू खाबाबा

२८ कोरोअ् खनावा इःसुमाङ् मार्था खरामाङ् तक्‍पम‍ी मीम्‍छा नेछा मरियम छेःतु मोलम् सुलुक्‍‍कै कोरोअ् लीत्‍तु, “गुरु ताअ्इता, तोअ्माङ् आना माःरी छेःअ्‍नो।”

२९ कोओ येनुमाङ् मरियम वाअ्ल्याक्‍तोअ् पोःगा मोलम् येशू तुब्सी खरा।

३० आकोबेलेधारी येशू आको तेम्‍बीअ् मात्‍ताबा चुःचाआ। तोकोना उ मार्थाए तुप्‍पुबा थम्बीअ्नोअ् चुःचाआ।

३१ ख‍़ीबीअ् आको ढुक्‍‍क यीक्‍थाम् न‍़ीङ्वा पीस्‍सी ताकाह यहूदीचेअ् मरियम वाअ्ल्याक्‍तोअ् पोःगामाङ् बैरा खराबा खाक्‍सुची। आको गो येअ्माबीअ् खाब्‍सी खेअ्नोक्‍‍पा लु नेमाङ् अखाची ने उमी द‍़्याङ्-द‍़्याङ् खरामी।

३२ मरियम येशू चुःथाप्‍पी लेत्‍ता, मोलम् उ खाक्‍तोअ्मादोहो उमी लाक्‍पी पोब्‍युसामाङ् कोरोअ् लीत्‍तु, “प्रभु, आना कुबीअ् चुअ्आनाबा गो कङी वथक्‍पा नेछा मान्‍मास्‍सीःबा।”

३३ येशूए मरियम खाब्‍धीताबा नुङ् उ तुब्सी ताकाह यहूदीची ने खाब्‍धीतामीही खाक्‍सुचीमाङ् तक्‍पम‍ी न‍़ीङ्वाअ्यु सारुनोअ् दुक्‍खी पुगा।

३४ उसेअ् अखाची छीमुची, “आनीसेअ् उ हाबीअ् युक्‍सानुप्पा?” अखाचेअ् लीत्‍तुची, “प्रभु, ताअ्एमाङ् खाक्‍से।”

३५ येशू खाबा।

३६ कोओ खाक्‍सुचीमाङ् यहूदीचेअ् कोरोअ् इःसुची, “खाक्‍सानुम्‍ये, उसेअ् उ एअ्वा धेरुअ् नेच्‍चायुक्‍सुबा!”

३७ तोकोना अखाचेअ् कोइ-कोइए कोरोअ् इःसुची, “म‍़ीक्‍सीपा खाङ्‍कबा बनामुःकबासेअ् कोओ मीना सीःमाङ्वाबाङ् मालेत्‍चामीहीसुबा हे?”

लाजरस जिउँदो पुगाबा

३८ मोबाके येशू होनेअ् तक्‍पम‍ी न‍़ीङ्वाअ्यु सारुनोअ् दुक्‍खी पुगा, मोलम् येअ्माबीअ् खरा। आको येअ्‍मा इक्‍कु लुम्‍भुअ्‍माबीअ् चुअ्आ, मोलम् आकोमी या इक्‍कु लोकोअ्वाए देःपलाअ्वा चुअ्आ।

३९ येशूए लीत्‍तुची, “कोओ लोकोअ्वा गाङ्लाक्‍सानुम्‍ये।”

सीःखेकबा लाजरसमी नाना मार्थाए येशू लीत्‍तु, “प्रभु, कोरोअ्लोधारीबीअ् गो नाम्‍ल्‍हा‍क्‍सा होला, मालेअ्माभने उ सीःसाबा चार लेन् याखेतु।”

४० येशूए उ लीत्‍तु, “आनेअ् विश्‍वास मुःसुना भने, परमेश्‍वरमी महिमा खाक्‍तोकुनाबाने इःतोअ् कङेअ् आना लीत्‍तान्‍बा हेअ्‍ने हे?”

४१ तोअ्माङ् अखाचेअ् आको लोकोअ्वा गाङ्‍लाक्‍सुची। तोअ्माङ् येशूए म‍़ीअ् थेअ्लीतुमाङ् मुत्‍तुगे खाक्‍तोअ् कोरोअ् इःसु, “पापो, कङेअ् आना अलाक्‍छुमा पीअ्नोअ्ना, मालेअ्माभने आनेअ् कङी खनावा येप्‍पीअ्‍ङाना।

४२ कङी खनावा आनेअ् नीम्‍माङ् येप्‍पीङाअँना नेमाङ् कङेअ् लेःकुङ्। तोकोना आनेअ् कङा पाङ‍्हाङ‍्ङानाबा ने इःतोअ् कुबीअ् कोअ्योङ्मोअ्योङ् येब‍‍्काह मीनाचेअ् विश्‍वास मामुःङामीहोउ नेमाङ् कङेअ् कोरोअ् इःकुक्‍‍पा ने।”

४३ येशूए कोओ खनावा इःसाक्‍‍सुमाङ् धेप्‍प‍़ सम्‍लाए उ काःसा, “लाजरस, बैरा अप्पोकेमाङ् दाबे।”

४४ सीःखेकबा मीना बैरा अप्पोका, उमी लाङ्‍ह नुङ् हुअ्ह थुप्पलाअ्वानोअ् चुःचाआ मोलम् ङच्‍याअ् तेःअ्ए य‍़ीक्‍पलाअ्‍वानोअ् चुअ्आ। येशूए अखाची लीत्‍तुची, “आको हेम्बोकानुम्‍ये, मोलम् खेअ्‍मीतानुम्‍ये।”

येशू सेअ्मामी दाउ

मत्ती २६:१-५; मर्कूस १४:१-२; लूका २२:१-२

४५ मरियम तुब्सी ताकाह धेरुअ् नोअ् यहूदीचेअ् येशूए मुःसुहु याव खाक्‍सुचीमाङ् उ विश्‍वास मुःसुची।

४६ तोकोना अखाचीमध्ये कोइ-कोइचेअ् फरिसीचीबीअ् खरामीमाङ् येशूए मुःसुहु याव इःतुचीमी।

४७ मोबाके मुद्‍दे पुजारीची नुङ् फरिसीचेअ् धेप्‍प‍़ यायुङ्‍माबीही सदस्यची छेःतुचीमी, मोलम् अखाची कोरोअ् लीत्‍तुचीमी, “हो इकीए इमाङ‍् मुःमाबा? कोसेअ् गो अखेअ्मीथाम् च्‍याक्‍सीङ् निकै मुःधीङ्‍कु।

४८ हो कोओ इकीए मोरोअ्नोअ् यैता भने, छुत्‍तीङ्ए उ विश्‍वास मुःकुचीबाने, मोलम् रोमीची ताअ्मीमाङ् इकीमी पवित्र थम् नुङ् इकीमी तोःखा ह‍़ीक्‍बोम्नोअ् सुद‍्धम् मुःकुचीहीने।”

४९ अखाचीमध्ये इप्‍पाङ् कैयाफा लीप्पलाअ्वा मीना आको दोङ्‍बीपा छप्‍पैभन्दा धेप्‍प‍़ पुजारी चुअ्आ, उसेअ् अखाची लीत्‍तुची, “आनीसेअ् इमाङ्ने लेःसानुम्‍नी।

५० पूरानोअ् देःन सुद‍्धम् पुअ्मा भन्दा गो मीनाचीमी योक्‍सेअ् इप्‍पाङ् मीना सीःमा नोअ् नुःअ् नेमाङ् आनीसेअ् लेःसानुम्‍नी।”

५१ कोओ खनावा उसेअ् तक्‍पलम् नोअ् इःसुबा हेअ्नी, तोकोना आको दोङ्‍बीपा छप्‍पैभन्दा धेप्‍प‍़ पुजारी पुगाबासेअ् येशू यहूदी मीनाचीमी योक्‍सेअ् सीःमापुअ्‍नोअ् नेमाङ् अगमवाणी यामुसाबा।

५२ तोअ्माङ् यहूदी मीनाचीमी योक्‍सेअ् तेअ् हेअ्‍नीमाङ् छतर्भङ‍्ग पुक्‍तोअ् चुःकाह परमेश्‍वरमी सन्तानची इअ् थम्बीअ् खोम्‍मामी योक्‍सेअ् कोरोअ् इःबलाअ्वा चुअ्आ।

५३ मोसेअ्नोअ् आको लेन्लम् उ सेअ्‍मामी योक्‍सेअ् अखाचेअ् पक्‍‍का मुःसुची।

५४ मोसेअ्नोअ् येशू यहूदीचीमी माझाबीअ् छप्‍पैसेअ् खाङ्‍लो मालाम्धुयुङ्, तोकोना उ आकोबाङ् बलउती-बलउतीतेअ् चुःथाम्मी कोअ्योङ् सीक्‍कबा इफ्राइम लीप्पलाअ्वा सहरबीअ् खरामाङ् तक्‍पम् सीच्‍चेचीनुङ् चुअ्आ।

५५ यहूदीचीमी निस्तार चाड तामा योगाबा, मोलम् आको चाड तामाभन्दा पैल्हे धेरुअ् नोअ् मीनाची तक्‍पनोअ् पवित्र पुअ्मामी तेम्-तेम्‍बाङ् यरूशलेम खरामीही।

५६ अखाचेअ् येशू योग्धीतुचीबा, परमेश्‍वर पुजेमुःथाम् ख‍़ीबीअ् येबामीमाङ् तक्‍प-तक्‍पबीअ् कोरोअ् काःसामी, “आनीसेअ् इमाङ‍् मीक्‍कानुप्पा? उ कोओ चाडबीअ् तान्‍तानीबा हे त?”

५७ मुद्‍दे पुजारीची नुङ् फरिसीचेअ् उ लब्‍मामी योक्‍सेअ् कोरोअ् इःसुचीमाङ् अग्गे मुःसुची, “आसेअ्लो उ हाबीअ् चुःअ् नेमाङ् लेःतोकु भने एका यायेन् पीअ्माबा।”

बेथानियाबीअ् येशू अत्तर हीत्‍तीपलाअ्वा

मत्ती २६:६-१३; मर्कूस १४:३-९

१२

१ निस्तार चाडमी छ लेन् पैल्हे येशू बेथानियाबीअ् खरा। आकोबीअ् येशूए सीःमाङ्वाबाङ् जिउँदो मुःसुबा लाजरस चुःयुक्‍सा।

२ अखाचेअ् येशूमी योक्‍सेअ् युताक्‍पा चाःमा त्‍याद‍़ी मुःसुची। मार्थाए चाःमा हायुक्‍सु, मोलम् लाजरसचैँ उ नुङ् चाःमा चाःकाहचीमध्ये इप्‍पाङ् चुअ्आ।

३ आकोबेले मरियमए निकै महँगो सीक्‍कबा सख्खर् जटामसीमी अत्तर आधा लिटर दोअ् याक्‍तेतुमाङ् येशूमी लाक्‍पी सीतीतु मोलम् तक्‍पम‍ी ताङाअ्ए त‍ुःक्‍पीतु। आको अत्तरमी नाम्‍नीकबासेअ् ख‍़ीम् नोअ् चेप्‍पु।

४ तोकोना उमी सीच्‍चेचीमध्ये इप्‍पाङ् यहूदा इस्करियोतए कोरोअ् इःसु (आकोसेअ् उ नाःधीमा योगुबा),

५ “कोओ अत्तर सुङ्बोम् सइ ढेकीबीअ् देप्‍पलाअ्वामाङ् गरीपची पीप्‍पलाअ्वाची गो मान्‍नुःबा हे?”

६ आकोसेअ् गरीपची ल्याक्‍खा मुःसुचीमाङ् आकोरोअ् इःसुबा हेअ्‍नी, तोकोना उ खुःचाकबा पुगाबासेअ् आकोरोअ् इःसुबा ने, मोलम् याङ्मी सुप् उसेअ् नोअ् युङ्युक्‍सु, तोअ्माङ् याङ् लाःलीतोअ् तक्‍पम‍ी योक्‍सेअ् याङ्युक्‍सु।

७ येशूए लीत्‍तु, “कोओ आकोरोअ्नोअ् मुःमीते। कङा न्‍याःअ्मामी लेन्‍मी योक्‍सेअ् कोसेअ् कोओ अत्तर कङा हीत्‍तीङाअँक्‍पा ने।

८ मालेअ्माभने गरीपची गो आनीन्‍नुङ् नीम्‍माङ् चुःअ्मी, तोकोना का गो आनीन्‍नुङ् नीम्‍माङ् चुःङानी।”

लाजरस सेअ्मा योगुचीबा

९ येशू आकोबीअ् चुःअ् नेमाङ् यहूदीचीमी धेप्‍प‍़ ओइरुए लेःतोकु, मोलम् उमी कारणए तेअ् हेअ्‍नी, तोकोना उसेअ् सीःखेथाप्पाङ् जिउँदो मुःसुबा लाजरस खाङ्मा नेमाङ् अखाची आकोबीअ् ताअ्आमीही।

१० मोसेअ्‍नोअ् मुद्‍दे पुजारीचेअ् लाजरस ने सेअ्‍मामी निधो मुःसुची,

११ मालेअ्माभने उमी कारणए धेरुअ् नोअ् यहूदीचेअ् उची यैलोङ् येशू विश्‍वास मुःधीतुचीबा।

यरूशलेमबीअ् येशू इज्जतए बेनाबा

मत्ती २१:१-११; मर्कूस ११:१-११; लूका १९:२८-४०

१२ वीन्‍दालप्के चाडबीअ् ताकाह मीनाचीमी धेप्‍प‍़ ओइरुए येशू यरूशलेम माःरी ताअ् नेबा येनु,

१३ तोअ्माङ् अखाचेअ् खजुरमी हाँगाह याङुची, मोलम् उ तुब्सी कोरोअ् काःतोअ् बैरा अप्पोकामी, “होसन्‍ना! परमप्रभुमी न‍़ीक्‍पी ताकबा इस्राएलबीपा हाङ्ए अलाङ् मातोक्‍कुहोउ!”

१४ तोअ्माङ् गदाहामी इक्‍कु ओप्‍छा तोक्‍कुमाङ् येशू आकोबीअ्नोअ् थाङा, कोओ खनावा परमेश्‍वरमी याङेब‍़बीअ् कोओपारे छाप्‍पलाअ्वा चुःअ्,

१५ “सियोनमी मीम्‍छा पछा अकीस्सीए,

खाक्‍से, आम्‍मी हाङ‍् गदाहामी ओप्‍छाबीअ् थाङामाङ् माःरी ताक्‍पा।”

१६ खआ खनावा उमी सीच्‍चेचेअ् पैल्हे गो मावाबुची। तोकोना येशू स्वर्गमी महिमाबीअ् खरामाङ् तेअ् खआ खनावा उमी न‍़ीक्‍थुप्‍पी छाप्‍पलाअ्वा रीछ, मोलम् खआ याव उमी योक्‍सेअ् अखाचेअ् मुःसुचीही रीछ नेमाङ् अखाचेअ् मीत्‍तुची।

१७ उसेअ् लाजरस येअ्‍माबाङ् छेःतुमाङ् सीःखेथाप्पाङ् जिउँदो मुःसुलो उ नुङ् चुःकाह मीनाचीमी ओइरुए कोओमी न‍़ीक्‍थुप्‍पी साछी पीअ्‍धीतुबा।

१८ येशूए मुःसुहु आको खाले अखेअ्मीथाम् च्‍याक्‍सीङ्मी खनावा येनुचीमाङ् उ तुब्सी मीनाचीमी ओइरु ताअ्आबा।

१९ मोसेअ्नोअ् फरिसीची उची-उचीबीअ् कोरोअ् काःसामी, “हाबा, इकीए गो इमाङ्ने मामुःही, छप्‍प‍ै खाम्‍पुम्‍मानोअ् उमी द्‍याक्‍पी लगालीख‍ेइता!”

ग्रीकचेअ् येशू योगुचीबा

२० चाडबीअ् आराधना मुःसी खेक्‍काहचीमध्ये कोइ-कोइ ग्रीकची ने चुअ्आमी।

२१ गालीलमी बेथसेदाबीअ् पेङ्‍कबा फिलिपबीअ् अखाची खरामीमाङ् बिन्ती मुःसामी, “गुरु, एकाए येशू तुब्मा मीक्‍कुका।”

२२ फिलिप खरामाङ् अन्द्रियास लीत्‍तु, मोलम् अन्द्रियास नुङ् फिलिप खराचीमाङ् येशू लीत्‍ताचु।

२३ येशूए अखाची लीत्‍तुची, “मीनामी वथक्‍छामी महिमा पुअ्मामी समइ ताखेइत‍ा।

२४ नीच्‍चानोअ्, कङेअ् आनीन् लीक्‍कानीन्, छोङ्मी चसी बाक्‍‍खाबीअ् सीअ्नोअ्माङ् मास्सीः भने, आको इक्‍कुतेअ् चुःधीनो, तोकोना आको सीःसा भने, आकोसेअ् धेरुअ् नोअ् चसी सेःमीकु।

२५ आसेअ् खाम्‍पुम्‍माबीपा तक्‍पम‍ी जुनी नेच्‍चोकुलो, आकोसेअ् स्वर्गबीपा जुनी लेअ्लाहाङ्‍कुबाने, तोकोना खाम्‍पुम्‍माबीपा तक्‍पम‍ी जुनी चीसीकबासेअ् हानीम् ने मास्सीःकबा जुनी तोक्‍कुबाने।

२६ कङी सेवा मुःकबासेअ् कङा त‍़ीङ‍्मापुअ्नो, मोलम् का हाबीअ् चुःङाअँलो, कङी सेवा मुःकबा ने आकोबीअ्नोअ् चुःक्‍पाने। कङी सेवा मुःकबा पापाए योङ् मुःकुबाने।

मीनामी वथक्‍छा थेअ्लीमा नोअ् पुअ्नो

२७ “कोरोअ्लोअ् कङी न‍़ीङ्वा सारुन् कष्‍टबीअ् सीअ्इता, मोलम् कङेअ् इमाङ‍् इःम्बा? ‘पापो, कोओ समइलम् कङा लेत्‍चामीअ्माये’। तोकोना, का गो कोओ समइमी योक्‍सेअ् नोअ् ताउक्‍पा ने।

२८ पापो, तक्‍पम् न‍़ीङ्मी महिमा मुःसे।”

मोबाके स्वर्गबाङ् इक्‍कु कोरोक्‍पा सम्‍ला ताअ्आ, “कङेअ् आको महिमा मुःइतुङ्, मोलम् होनेअ् मुःकुक्‍‍पाने।”

२९ आकोबीअ् येब‍‍्काह मीनाचीमी ओइरुचेअ् कोओ येनुचीमाङ् कोरोअ् इःसुची, “कोओ नाप्कुरुङ्मा मुअ्नोक्‍‍पा ने!” अरुचेअ् इःसुची, “स्वर्गदूत उनुङ् यामुक्‍पा ने।”

३० येशूए लीत्‍तुची, “कोओ सम्‍ला कङी योक्‍सेअ् पुगाबा हेअ्‍नी, तोकोना आनीमी योक्‍सेअ् ने।

३१ हो कोओ खाम्‍पुम्‍मामी नीया पुअ्‍नो। कोओ खाम्‍पुम्‍माबीपा पाहाङ् बैरा वेन्‍नोक्‍‍पाने।

३२ तोअ्माङ् का खाम्‍पुम्‍माबाङ् थेअ्‍लीखेअ्ङाअँलो छुत्‍तीङ् मीनाची काअ्युगे सेत्‍तेकुक्‍‍चीहीने।”

३३ उ इमाङ्पारे माःरी सीःक्‍पा नेबा खनावा खाङ्‍मुमामी उसेअ् कोरोअ् इःसुबा।

३४ मीनाचीमी ओइरुए उ छीमु, “ख्रीष्‍ट नीम्‍माङ् चुःधीनोअ् नेमाङ् व्यवस्थालम् एकाए येन्‍इतुका। तोकोना मीनामी वथक्‍छा थेअ्लीमा नोअ् पुअ्नो इःतोअ् आनेअ् इमाक्‍‍तोअ्‍माङ् इःहीकुन्‍बा? कोओ मीनामी वथक्‍छाचैँ असा लो?”

३५ येशूए अखाची लीत्‍तुची, “मीः समइधारी आनीमी माझाबीअ् ज्योति चुःअ्। आनीन्‍नुङ् ज्योति चुःलोधारी लाम्धुसानीये, नभ गो आनीन् नाप्‍चीग‍़ीक्‍पाए द‍ेःब्‍कानीहीने। नाप्‍चीग‍़ीक्‍पाबीअ् लाम्धुकबा मीनाए तक्‍प हाबीअ् माःरी खेअ्ङाअँक्‍पा नेमाङ् लेःसुनी।

३६ ज्योति आनीबीअ् चुःअ्लोअ्नोअ् आनीसेअ् आको ज्योतिबीअ् विश्‍वास मुःसानुम्‍ये, मोलम् आनीन् ज्योतिमी सन्तान पुक्‍कानीहीने।”

यहूदीचेअ् विश्‍वास मामुःसुचीबा

खआ खनावा इःसाक्‍‍सुमाङ् येशू आकोबाङ् खरा, मोलम् अखाचीलम् कुप्‍तोअ् चुअ्आ।

३७ उसेअ् अखाचीमी अघि अखेअ्मीथाम् धेरुअ् नोअ् च्‍याक्‍सीङ् मुःसुहु, मोलम् ने अखाचेअ् उबीअ् विश्‍वास मामुःसुची।

३८ अगमवक्ता यशैयाए कोओपारे इःसुबा खनावा पूरा पुगा,

“परमप्रभु, एकाए इःसुकबा खनावा आसेअ् विश्‍वास मुःइतुमाङ्,

मोलम् परमप्रभुए धेरुअ् नोअ् शक्ति चुःकबा तक्‍पम‍ी हुअ् असा खाङ्‍मीइतुमाङ्?”

३९ मोसेअ्‍नोअ् अखाचेअ् विश्‍वास मामुःहीसुची, मालेअ्माभने यशैयाए होनेअ् कोरोअ् इःइतु,

४० “उसेअ् अखाचीमी म‍़ीअ् ल्याक्‍साक्‍पीइतुची,

मोलम् अखाचीमी न‍़ीङ्वा लोकोअ्वादोअ्नोअ् छाक्‍कबा बनामुःबीपीइतुची।

नभ गो अखाचीमी तक्‍पम‍ी म‍़ीअ्ए खाक्‍सुचीबा,

तक्‍पम् नबाअ्ए येनुचीबा,

तक्‍पम् न‍़ीङ्वाए लेःतोकुचीबा,

मोलम् एत्‍ताअ्आमीही,

मोलम् कङेअ् अखाची नुःलीमीतुक्‍चीही।”

४१ यशैयाए खआ खनावा इःसु, मालेअ्माभने आकोसेअ् उमी महिमा खाक्‍सुबा नुङ् उमी न‍़ीक्‍थुप्‍पी यामुसाबा।

४२ मोलम् ने पाहाङ्‍चीमध्ये धेरुअ्ए नोअ् उबीअ् विश्‍वास मुःसुची, तोकोना फरिसीचीमी कीमाङ्वाए कोओ खनावा अखाचेअ् असा ने माअ‍्इःतुचीमी। मालेअ्माभने कोओ खनावा फरिसीचेअ् लेःतोकुची भने अखाची यायुङ्मा ख‍़ीम्‍लम् लाःलीइयुक्‍सुचीमी।

४३ मालेअ्माभने परमेश्‍वरलम् ताकबा योङ्भन्दा मीनाबाङ् ताकबा योङ् अखाचेअ् धेरुअ् नेच्‍चायुक्‍सुची।

येशूमी याङेब‍़ए नोअ् नीया मुःकु

४४ येशूए धेप्‍प‍़ सम्‍लाए इःसु, “कङा विश्‍वास मुःकबासेअ् कङा हेअ्‍नी, कङा पाङ्‍हाङ्‍कबा विश्‍वास मुःकु।

४५ कङा खाङ‍्कबासेअ् कङा पाङ्‍हाङ्‍कबा ने खाङ्‍कु।

४६ का खाम्‍पुम्‍माबीअ् ज्योति पुक्‍ताइतुङ्, मोसेअ्‍नोअ् कङा विश्‍वास मुःकबा नाप्‍चीग‍़ीक्‍पाबीअ् चुःनीबाने।

४७ “कङी याङेब‍़ येङ्‍कुमाङ् ने मानामामुःकबा कङेअ् नीया मुःङानी। मालेअ्माभने का खाम्‍पुम्‍मामी नीया मुःसीअ् हेअ्‍नी, तोकोना खाम्‍पुम्‍मा लेत्‍चामीसी ताउक्‍पाङा ने।

४८ कङा मानेच्‍चाकबा नुङ् कङी याङेब‍़ मायेङ‍्कबामी योक्‍सेअ् इप्‍पाङ् न्यायाधीश चुःअ्। कङेअ् इःसुहुङ् याङेब‍़ए नोअ् द्‍याङ्पीपा लेन्बीअ् आकोमी नीया मुःकुबाने।

४९ मालेअ्माभने कङेअ् तक्‍पलम् नोअ् इःकुक्‍‍पा हेअ्‍नी, तोकोना कङेअ् इमाङ‍् इःमापुअ्नोक्‍‍पा, मोलम् इमाङ‍् यामुमापुअ्नोक्‍‍पा, नेमाङ् कङा पाङ्‍हाङ्‍कबा पापा उम्तक्‍पेअ्नोअ् कङा अग्गे पीअ्इङा।

५० उमी अग्गेए हानीम् ने मास्सीःकबा जुनीबीअ् लाःलीङ‍्की नेमाङ् कङेअ् लेःकुङ्, मोसेअ्‍नोअ् कङेअ् इमाङ‍् इःकुङ्लो, पापाए कङा लीअ्ङाबा खनावा नोअ् इःकुङ्।”

येशूए तक्‍पम‍ी सीच्‍चेचीमी लाङ् छोःगुहु

१३

१ कोओ खाम्‍पुम्‍माबाङ् बिदा पुअ्मामाङ् पापाबीअ् खेअ्मामी समइ ताखेइत‍ा नेबा खनावा निस्तार चाडमी पैल्हे नोअ् येशूए लेःतोकुबा। उसेअ् खाम्पु‍म्माबीअ् चुःकाह तक्‍पम‍ी मीनाची नेच्‍चायुक्‍सुची, मोलम् उसेअ् अखाची द्‍याङ्पीधारीनोअ् नेच्‍चुची।

२ तोअ्माङ् युताक्‍पा चाःमा चाःमा बेले नोअ् शैतानए सिमोनमी वथक्‍छा यहूदा इस्करियोतमी न‍़ीङ्वाबीअ् उ लब्‍मीमामी न‍़ीङ्वा देप्‍पीइतुबा।

३ पापाए छप्‍प‍ै कोअ् उमी हुक्‍‍पी पीअ्इतु, मोलम् उ परमेश्‍वरबाङ् ताअ्आबा ने तोअ्माङ् परमेश्‍वरबीअ् नोअ् माःरी खेअ्नोअ् नेमाङ् येशूए लेःसुबा।

४ चाःमा चाअ्आ चाअ्आलोअ्नोअ् येशू पोःअ्लीता, मोलम् उसेअ् खामुबा बैराबा तेःअ् इप्‍पोत‍़ी युक्‍सुमाङ् इक्‍कु तौलीया याङु, मोलम् तक्‍पम् छाक्‍बीअ् य‍़ीक्‍तीसु।

५ मोबाके येशूए इक्‍कु खोङ्बीअ् कुङ्वा तुक्‍तीसु, मोलम् सीच्‍चेचीमी लाङ् छोःअ्लीतु तोअ्माङ् तक्‍पम् छाक्‍बीअ् य‍़ीगुबा तौलीयाए अखाचीमी लाङ् तुःअ्लीतु।

६ येशू सिमोन पत्रुसबीअ् ताअ्आलो आकोसेअ् उ कोरोअ् लीत्‍तु, “प्रभु, आनेअ् कङी लाङ् छोःकुन्‍बा?”

७ येशूए आको कोरोअ् लीत्‍तु, “कङेअ् इमाङ‍् माःरी मुःकुहुङ् नेमाङ् कोरोअ्लोअ् आनेअ् वाबुनानी, तोकोना द्‍याक्‍पी वाब्‍तोकुनाबाने।”

८ पत्रुसए लीत्‍तु, “आनेअ् हानीम् ने कङी लाङ् छोःगुनानीबाने।”

येशूए आको कोरोक्‍पा झ्‍वाप पीत्‍तु, “कङेअ् आम् लाङ् माछोअ्‍ङा भने गो कानुङ् आम्मी इमाङ्ने भाग पुअ्नीबाने।”

९ सिमोन पत्रुसए येशू लीत्‍तु, “प्रभु, कङी लाङ्तेअ् हेअ्‍नी, कङी हुअ्ह नुङ् तख्रोअ् ने छोःक्‍पीअ्‍माये।”

१० येशूए आको लीत्‍तु, “छोःअ्इकबा मीनामी लाङ्बाहेक अरु इमाङ्ने छोःअ्मा पाब्‍नी, मालेअ्माभने उ पूरानोअ् सख्खर् चुःअ्। तोअ्माङ् आनीन् सख्खर् चुःकानीन्, तोकोना आनीन् छप्‍प‍ै नोअ् गो हेत्‍तानीनी।”

११ मालेअ्माभने उ लब्‍मीकबा असा नेमाङ् उसेअ् लेःतोखेतुबा। मोसेअ्‍नोअ्, उसेअ् कोरोअ् लीत्‍तुची, “आनीन् छप्‍प‍ै नोअ् गो सख्खर् माअ्आनीन्।”

१२ अखाचीमी लाङ् छोःक्‍साक्‍सुमाङ् तक्‍पम‍ी बैराबा तेःअ् खामुमाङ् होनेअ् तक्‍पम् थम्बीअ् पेत्‍तोअ् अखाची कोरोअ् लीत्‍तुची, “कङेअ् आनीमी योक्‍सेअ् इमाङ‍् मुःकुहुङ् नेमाङ् आनीसेअ् वाब्‍कानुम् हे?

१३ आनीसेअ् कङा गुरु नुङ् प्रभु लीअ्ङाअँनी, आनीसेअ् ठीकानोअ् इःकानुप्पा ने। मालेअ्माभने का उनोअ् ने।

१४ का आनीमी प्रभु नुङ् गुरु पुगुङ्माङ् ने आनीमी लाङ् छोःगुङ् भने, आनीसेअ् ने इक्‍कुए अर्कुमी लाङ् छोःअ्मापुअ्नो।

१५ कङेअ् आनीन् इक्‍कु चीम्‍मासीङ् पीअ्इतानीन्, कङेअ् आनीमी योक्‍सेअ् मुःसीतोअ्नोअ् आनीसेअ् ने मुःसानुम्‍ये।

१६ नीच्‍चानोअ्, कङेअ् आनीन् लीक्‍कानीन्, कमारा तक्‍पम‍ी मालिकभन्दा धेप्‍प‍़ पुअ्नी। तोअ्माङ् यायेन् याखेकबा मीना यायेन् पाङ्‍हाङ‍्कबाभन्दा धेप्‍प‍़ पुअ्नी।

१७ हो आनीसेअ् खआ खनावा लेःतोखेतानुम्, आनीसेअ् मोरोअ्नोअ् मुःसानुम् भने, अलाङ् तोक्‍कानुप्पाने।

१८ “कङेअ् आनीन् छप्‍पैमी न‍़ीक्‍थुप्‍पी खनावा इःधीङ‍्कुक्‍‍पा हेअ्‍नी। कङेअ् असा स्यागुक्‍पा नेमाङ् कङेअ् लेःकुङ्। तोकोना परमेश्‍वरमी याङेब‍़बीअ् कोओपारे छाप्‍पलाअ्वा खनावा पूरा पुअ्नोक्‍‍पाने, ‘कङी सोफ्याङ् चाःकबासेअ् नोअ् कङी विरूद्धबीअ् तक्‍पम‍ी लाङ् थेअ्लीतु।’

१९ “कोओ खनावा पुअ्माभन्दा पैल्हे कोओमी न‍़ीक्‍थुप्‍पी कङेअ् आनीन् कोरोअ्लोअ् नोअ् लीअ्धीङ्‍कानीही। कोओ खनावा पुअ्नोअ्लो ‘का उनोअ् ने’ इःतोअ् आनीसेअ् विश्‍वास मुःङाअँनीपाने।

२० नीच्‍चानोअ्, कङेअ् आनीन् लीक्‍कानीन्, ‘कङेअ् पाङ्‍हाक्‍सुक्‍पा ग्रहण मुःकबासेअ् कङा ग्रहण मुःङाअँ, मोलम् कङा ग्रहण मुःकबासेअ् कङा पाङ्‍हाङ्‍कबा ग्रहण मुःकु’।”

कङा लब्‍ङाअँमीपाने इःतोअ् येशूए इःसुबा

मत्ती २६:१७-२५; मर्कूस १४:१२-२१; लूका २२:७-१३

२१ खआ खनावा इःसाक्‍‍सुमाङ् येशू सनीअ्वाबीअ् धेरुअ् दुक्‍खी पुगा मोलम् साछी पीत्‍तोअ् कोरोअ् लीत्‍तुची, “नीच्‍चानोअ् कङेअ् आनीन् लीक्‍कानीन्, आनीन्मध्येबीपा इप्‍पाङ्ए कङा नाःधीङाअँक्‍पाने।”

२२ येशूए असामी खनावा इःकुबा नेमाङ् उमी सीच्‍चेचेअ् मालेःतोअ्हीसुचीबासेअ् उची-उचीबीअ् खाक्‍तीकाले तोःसामी।

२३ उमी सीच्‍चेचीमध्ये येशूए नेच्‍चुबा सीच्‍चेचैँ येशूमी पोप्‍पी नेन्धीताबा।

२४ मोसेअ्नोअ् “उसेअ् कोओ असामी न‍़ीक्‍थुप्‍पी इःधीङ्‍कुबा लो” नेमाङ् येशू छीम्‍मामी योक्‍सेअ् सिमोन पत्रुसए आको म‍़ीअ्खाब् मुःसु।

२५ येशूमी पोप्‍पी नेत्‍तोअ्नोअ् आकोसेअ् उ छीमु, “प्रभु, आको असा लो?”

२६ येशूए लीत्‍तुची, “सोफ्याङ्मी त्याअ्वा छोक्‍कुङ्‍माङ् असा कङेअ् पीक्‍कुङ्लो, आको मीना आकोनोअ् ने।” मोबाके उसेअ् सोफ्याङ्मी त्याअ्वा छोगुमाङ् सिमोन इस्करियोतमी वथक्‍छा यहूदा पीत्‍तु।

२७ सोफ्याङ्मी त्याअ्वा ताबुमाङ् शैतान उअ्‍यु बेना। तोअ्माङ् येशूए आको लीत्‍तु, “आनेअ् इमाङ‍् मुःमा योग्‍धीङ्‍कुन्‍बा लो, आको चोप्‍फाङ‍् मुःइते।”

२८ तोकोना उसेअ् मालेअ्मा आको आकोरोअ् लीक्‍कुबा नेमाङ् चाःमा चाःसी पेङ्‍काह आसेअ् ने मावाबुची।

२९ यहूदानुङ् याङ्मी सुप् चुअ्आबासेअ् चाडमी योक्‍सेअ् पाब्‍काह कोक्‍छुम् खेःअ्मा अथवा गरीपची इमाङ्लो खनावा पीअ्माचीही नेमाङ् येशूए आको लीअ्धीङ्‍कुबा होला नेमाङ् कोइ-कोइचेअ् मीत्‍तुची।

३० सोफ्याङ्मी त्याअ्वा याङुमाङ् उ वाअ्ल्याक्‍तोअ् बैरा अप्पोका। आकोबेले नाम् कीत्‍ताराबा।

इक्‍कु ओप्‍चोङ् अग्गे

३१ यहूदा इस्करियोत बैरा खैतामाङ् येशूए कोरोअ् इःसु, “हो मीनामी वथक्‍छा थेअ्लीमामी समइ पुअ्इता, मोलम् उबीअ् परमेश्‍वरमी महिमा पुअ्नोक्‍‍पाने।

३२ उबीअ् परमेश्‍वरमी महिमा पुअ्नो भने, परमेश्‍वरए तक्‍पबीअ्नोअ् उमी ने महिमा मुःकुबाने, तोअ्माङ् उ वाअ्ल्याक्‍तोअ् महिमा पीक्‍कुबाने।

३३ “मेछुके छाचा चो, का आनीन्‍नुङ् इच्‍छोअ् तेअ् चुःङाअँ। आनीसेअ् कङा योअ्ङाअँनीपाने, तोअ्माङ् यहूदीची कङेअ् लीत्‍तीतोअ्नोअ् हो आनीन् ने कङेअ् लीक्‍कानीन्, ‘का हाबीअ् माःरी खेअ्ङाअँक्‍पालो, आकोबीअ् आनीन् ताहीसानीनी।’

३४ “आनीन् तक्‍प-तक्‍पबीअ् नेच्‍चाकाले तोःसानीये नेमाङ् कङेअ् इक्‍कु ओप्‍चोङ् अग्गे आनीन् पीक्‍कानीन्। कङेअ् आनीन् नेच्‍चाइतोअ्नोअ् आनीन् ने तक्‍प-तकपबीअ् नेच्‍चाकाले तोःसानीये।

३५ आनीन् तक्‍प-तक्‍पबीअ् नेच्‍चाकाले तोःसानी भने, आनीन् कङी सीच्‍चेनीन् ने इःतोअ् कुबाङ् नोअ् छुत्‍तीङ् मीनाचेअ् लेःतोकुचीहीने।”

पत्रुसए कङा मानामुःङानीबाने इःतोअ् येशूए इःसुबा

मत्ती २६:३१-३५; मर्कूस १४:२७-३१; लूका २२:३१-३४

३६ सिमोन पत्रुसए उ लीत्‍तु, “प्रभु, आना हाबीअ् माःरी खेअ्‍नोन्‍बा?”

येशूए लीत्‍तु, “का हाबीअ् माःरी खेअ्ङाअँलो, आनेअ् कोरोअ्लोअ् कङा त‍़ीङ्‍हीङानानी, तोकोना वेगेन् गो आनेअ् कङा त‍़ीङ्‍ङाअँनाबाने।”

३७ पत्रुसए उ लीत्‍तु, “प्रभु, कोरोअ्लोअ् कङेअ् मालेअ्मा आना त‍़ीङ्‍हीनानीबा? आम्मी योक्‍सेअ् सीःमा ने का त्‍याद‍़ी पुअ्ङाअँक्‍पाने।”

३८ येशूए झ्‍वाप पीत्‍तु, “आना कङी योक्‍सेअ् सीःहीअ्नाबा हे? नीच्‍चानोअ् कङेअ् आना लीअ्नोअ्ना, आनेअ् कङा चीनामुःङानी इःतोअ् सुङ्बोम् खेप्‍पा मालीप्‍पाधारी पोङ्वापा ओःअ्नीबाने।”

पापाबीअ् खेत्‍थाम् लाम् येशू ने

१४

१ “आनीमी सोम् मातुअ्येमाच्‍चुहोउ। आनीसेअ् परमेश्‍वरबीअ् विश्‍वास मुःकानुम्, काबीअ् ने विश्‍वास मुःसानुम्‍ये।

२ कङी पापामी ख‍़ीबीअ् चुःथाम् धेरुअ् नोअ् चुःअ्। आकोबीअ् थम् माअ्आह गो, आनीमी योक्‍सेअ् थम् त्‍याद‍़ी मुःसी का माःरी खेअ्ङाअँ नेमाङ् आनीन् लीत्‍तानीन् हे?

३ तोअ्माङ् खेअ्ङाअँमाङ् कङेअ् आनीमी योक्‍सेअ् थम् त्‍याद‍़ी मुःइकुङ्‍माङ् का होनेअ् ताङाअँक्‍पाने, तोअ्माङ् आनीन् काबीअ् त‍़ीखेकानीहीने, मोलम् का हाबीअ् चुःङाअँलो, आकोबीअ् आनीन् ने चुःकानीहीने।

४ तोअ्माङ् का माःरी खेअ्ङाअँक्‍पा थप्पी खेत्‍थाम् लाम् आनीसेअ् चीनामुःकानुम्।”

५ थोमाए येशू कोरोअ् लीत्‍तु, “प्रभु, आना हाबीअ् माःरी खेअ्‍नोन्‍बा, तोअ्माङ् एकाए इमाक्‍‍तोअ् लाम् चीनामुःमाबा?”

६ येशूए आको लीत्‍तु, “लाम्, सत्य मोलम् जुनी का नोअ् ने। काबाङ् बाहेक असा ने पापाबीअ् लेन्‍हीनी।

७ आनीसेअ् कङा चीनामुःङाअँनीबा गो, कङी पापा ने चीनामुःसानुप्पा। होबालम् मुइगे आनीसेअ् उ चीनामुःकानुम्, तोअ्माङ् उ आनीसेअ् खाङ्‍इतानुम्।”

८ फिलिपए उ लीत्‍तु, “प्रभु, एका पापा खाङ्‍मीअ्‍माये। आकोरोअ् भने एका साप्‍कीका।”

९ येशूए आको लीत्‍तु, “फिलिप, कोरोअ् भेअ्लो समइधारी आनीन्‍नुङ् का चुअ्उङ्, मोलम् ने आनेअ् कङा चीनामुःङानानीबा हे? कङा खाङ‍्कबासेअ् पापा खाङ्इतु। तोअ्माङ् ‘एका पापा खाङ्मीअ्माये’ इःतोअ् आनेअ् इमाक्‍‍तोअ् इःहीकुन्‍बा?

१० का पापाबीअ् चुःङाअँ, मोलम् पापा काबीअ् चुःअ् नेमाङ् आनेअ् विश्‍वास मुःसुनानीबा हे? हाबीपा याङेब‍़ कङेअ् आनीन्‍नुङ् यामुङाअँलो, आको कङ् तक्‍पमीनोअ् अधिकारबीअ् यामुङानी, तोकोना काबीअ् चुःकबा पापामी अधिकारबीअ् यामुङाअँ। कोओपारे पापाए तक्‍पम् यावह मुःकु।

११ का पापाबीअ् चुःङाअँ, मोलम् पापा काबीअ् चुःअ् नेमाङ् कङा विश्‍वास मुःमाये, नभ खआ याव नोअ् खाक्‍सेमाङ् विश्‍वास मुःसे।

१२ “नीच्‍चानोअ्, कङेअ् आनीन् लीक्‍कानीन्, कङा विश्‍वास मुःकबासेअ्, कङेअ् मुःकुहुङ् याव ने मुःकुहुने, मोलम् अखाभन्दा धेप्‍प‍़ याव मुःकुहुने, मालेअ्माभने का पापाबीअ् माःरी खेअ्ङाअँ।

१३ आनीसेअ् कङ् न‍़ीक्‍पी इमाङ‍् ङाकानुम् होसाङ् ने वथक्‍छाबीअ् पापामी महिमा मापुअ्होउ नेमाङ् कङेअ् आको याव मुःकुक्‍‍पाने।

१४ आनीसेअ् कङी न‍़ीक्‍पी इमाङ‍् ङाकानुम् होसाङ् ने कङेअ् आको याव मुःकुक्‍‍पाने।

पवित्र सनीअ्वामी नम्‍एचामा

१५ “आनीसेअ् कङा नेच्‍चाङाअँनी भने, कङी अग्गेह मानामुःकानुप्पाने।

१६ तोअ्माङ् कङेअ् पापानुङ् ङाकुक्‍‍पाने, मोलम् उसेअ् आनीमी योक्‍सेअ् अर्कु सल्‍ला पीक्‍‍कबा पीक्‍कानीहीने, मोलम् उ आनीन्‍नुङ् नीम्‍माङ् चुःधीनोक्‍‍पाने।

१७ उ सत्यमी सनीअ्वा ने। उ खाम्‍पुम्‍माबीही मीनाचेअ् मानामुःहीसुचीनी, मालेअ्माभने खाम्‍पुम्‍माबीही मीनाचेअ् उ खाक्‍सुचीनी मोलम् चीना ने मुःसुचीनी। तोकोना आनीसेअ् गो उ चीनामुःकानुम्, मालेअ्माभने उ आनीबीअ् बास पेन्‍नो, मोलम् आनीबीअ् चुःक्‍पाने।

१८ “कङेअ् आनीन् येच्‍गुप्‍पा यैतानीनीहीने, कङा आनीबीअ् ताङाअँक्‍पाने।

१९ हो मीः द्‍याक्‍पी खाम्‍पुम्‍माबीही मीनाचेअ् कङा हानीम् ने खाङ्‍ङामीनीपाने, तोकोना आनीसेअ् कङा खाङ्‍ङाअँनीपाने। का जिउँदो पुगुक्‍पासेअ् आनीन् ने जिउँदो पुक्‍कानीहीने।

२० का कङी पापाबीअ् चुःङाअँ, आनीन् काबीअ् चुःकानीन्, मोलम् का आनीपी चुःङाअँ नेमाङ् आनीसेअ् आको लेन् लेःतोकानुप्पाने।

२१ कङी अग्गेह मानामुःकबा नुङ् मोरोअ्नोअ् मुःकबासेअ् कङा नेच्‍चाङाअँ। तोअ्माङ् कङा नेच्‍चाकबा कङी पापाए ने नेच्‍चाकुबाने, तोअ्माङ् कङेअ् आको नेच्‍चाकुक्‍‍पाने मोलम् कङ् तक्‍पेअ्नोअ् आकोबीअ् खाङ्मुङाअँक्‍पाने।”

२२ यहूदाए (इस्करियोत चैँ हेअ्‍नी) उ लीत्‍तु, “प्रभु, एकानुङ् आना आप्‍तक्‍पेअ्नोअ् इमाङ्पारे खाङ्मुअ्नाबा, मोलम् खाम्‍पुम्‍माबीही मीनाचीनुङ् चैँ हेअ्नीबा?”

२३ येशूए आको कोओपारे लीत्‍तु, “कङा नेच्‍चाकबासेअ् कङी याङेब‍़ मानामुःकुबाने, मोलम् कङी पापाए आको नेच्‍चाकुबाने। तोअ्माङ् कचीगा आकोबीअ् ताक्‍चीगामाङ् बास पेन्‍नोक्‍‍चीगाहने।

२४ कङा मानेच्‍चाकबासेअ् कङी याङेब‍़ह मानामुःसुनी। आनीसेअ् येङ्‍कानुप्पा याङेब‍़ कङी हेअ्‍नी, तोकोना कङा पाङ्‍हाङ्‍कबा पापामी ने।

२५ “आनीन्‍नुङ् चुअ्उङ्‍लोअ्‍नोअ् खआ खनावा कङेअ् आनीन्‍नुङ् इःसुहुङ्।

२६ तोकोना पापाए कङी न‍़ीक्‍पी पाङ्‍हाङ्‍कुबा सल्‍ला पीक्‍‍कबा, अर्थात् पवित्र सनीअ्वाए आनीन् छप्‍प‍ै खनावा इःकानीहीने, तोअ्माङ् कङेअ् आनीन् इःतानीही छप्‍प‍ै खनावा आनीन् मीत्‍तोअ्मीकानीहीने।

२७ कङेअ् शान्ति आनीन्‍नुङ् यैदाकुङ्, कङेअ् कङी शान्ति आनीन् पीक्‍कानीन्। खाम्‍पुम्‍माए पीत्‍तीतोअ् हेअ्‍नी। आनीमी न‍़ीङ्वाबीअ् कष्‍ट मापुअ्येमाच्‍चुहोउ मोलम् आनीन् अकीस्सीआनीये।

२८ “कङेअ् आनीन् कोरोअ् लीत्‍तानीहीन् खनावा येन्‍इतानुम्, ‘का माःरी खेअ्ङाअँक्‍पा तोअ्माङ् आनीबीअ् ताङाअँक्‍पाने।’ आनीसेअ् कङा नेच्‍चाङानीन्, मोसेअ्नोअ् का पापाबीअ् माःरी खेअ्ङाअँ नेबा खनावा येङ्‍कानुम्‍माङ् आनीन् रमालीमापुक्‍कानीन्, मालेअ्माभने पापा काभन्दा धेप्‍प‍़ ने।

२९ कोओ खनावा पुअ्माभन्दा अघि नोअ् कङेअ् आनीन् लीअ्इतानीन्, तोअ्माङ् कोओ खनावा पूरा पुअ्नोअ्माङ् आनीसेअ् विश्‍वास मुःकानुप्पाने।

३० का आनीन्‍नुङ् धेरुअ् यामुङानीबाने, मालेअ्माभने कोओ खाम्‍पुम्‍माबीपा पाहाङ् माःरी ताअ्। तोअ्माङ् काबीअ् आकोमी इमाङ्ने अधिकार माअ्अँ।

३१ तोकोना पापाए कङा अग्गे मुःसीतोअ् का याव मुःङाअँ। मोसेअ्नोअ् कङेअ् पापा नेच्‍चाकुङ् नेमाङ् खाम्‍पुम्‍माए लेःतोकुबाने। पोःगानीये, इकी कुबाङ् खेअ्माइन्।”

येशू नीच्‍चानोक्‍पा अङ्‍गुरमी बोट

१५

१ “नीच्‍चानोक्‍पा अङ्‍गुरमी बोट का नोअ् ने, मोलम् अङ‍्गुरखामी रेखदेख मुःकबा कङी पापा ने।

२ काबीअ् चुःकाह चसी मास्सेःकाह छप्‍प‍ै हाँगा उसेअ् देअ्लाङ‍्कु, मोलम् होनेअ् धेरुअ् चसी मास्सेःहोउ नेमाङ् चसी सेःकाह हाँगा उसेअ् छाँसेमुःकु।

३ कङेअ् आनीन् लीत्‍तानीन् याङेब‍़ए आनीन् पैल्हे नोअ् सख्खर् मुःइतानीन्।

४ काबीअ् चुअ्आनीये, मोलम् का आनीबीअ् चुःङाअँ। हाँगा अङ्‍गुरमी बोटबीअ् माच्‍चुबाधारी आको ओप्‍तक्‍पेअ्नोअ् चसी सेःमीहीसुनी। आकोरोअ्नोअ् आनीन् काबीअ् माच्‍चुबाधारी आनीसेअ् इमाङ्ने मुःहीसानुम्‍नी।

५ “अङ्‍गुरमी बोट का नोअ् ने, आनीन् चैँ हाँगानीन् ने। असा काबीअ् चुःअ्लो, मोलम् उनुङ् का चुःङाअँ, आकोसेअ् धेरुअ् नोअ् चसी सेःमीकु। मालेअ्माभने कालम् मुअ्यु चुःचैकानीमाङ् आनीसेअ् इमाङ्ने मुःहीसानुम्‍नी।

६ काबीअ् माच्‍चुःकबाचैँ देअ्लाक्‍पलाअ्वा हाँगादोअ्नोअ् बैरा वेन्‍नोअ्, मोलम् आको स्याअ्नोक्‍‍पाने। आकोरोहो हाँगाचैँ मीनाचेअ् खोम्‍कुचीमाङ् म‍़ीबीअ् वेत्‍तीकुची मोलम् अखा द‍़ीअ्धेअ्नो।

७ आनीन् कानुङ् चुअ्आनीन् मोलम् कङी याङेब‍़ह आनीबीअ् चुअ्आ भने, आनीसेअ् इमाङ‍् मीक्‍कानुम्‍लो ङागानुम्‍ये, तोअ्माङ् आनीसेअ् आको तोक्‍कानुप्पाने।

८ परमेश्‍वरए धेरुअ् नोअ् नेच्‍चालोक्‍पा जुनी लेत्‍चाकानीमाङ् आनीन् कङी सीच्‍चेची नेबा खनावा खाङ्मुसानुम् भने, आकोनोअ् खनावाए कङी पापामी महिमा पुअ्नोक्‍‍पाने।

९ “पापाए इमाक्‍‍तोअ् कङा नेच्‍चाइङाअँलो, कङेअ् ने आनीन् मोरोअ्नोअ् नेच्‍चाइतानीन्। आनीन् कङी प्रेमबीअ् चुअ्आनीये।

१० कङेअ् कङी पापामी अग्गेह मानामुःकुङ्माङ् उमी प्रेमबीअ् चुअ्इतोअ्नोअ्, आनीसेअ् कङी अग्गेह मानामुःसानुम् भने, आनीन् कङी प्रेमबीअ् चुःकानीहीने।

११ कङी सक्सेम् आनीबीअ् माच्‍चुहोउ, मोलम् आनीमी सक्‍सेम् पूरा मापुअ्होउ नेमाङ् नोअ् खआ खनावा कङेअ् आनीन् लीक्‍कानीही ने।

१२ “कङी अग्गे कोओनोअ् ने, कङेअ् आनीन् नेच्‍चाइतोअ्नोअ् आनीन् तक्‍प-तक्‍पबीअ् नेच्‍चाकाले तोःसानीये।

१३ तक्‍पम‍ी लकप्‍चीमी योक्‍सेअ् ज्यान पीअ्‍माभन्दा धेप्‍प‍़ प्रेम अरु इमाङ्ने पुअ्नी।

१४ कङेअ् आनीन् अग्गे मुःसानीहीन् यावह आनीसेअ् मुःसानुम् भने, आनीन् कङी लकम्नी ने।

१५ होबालम् मुइगे कङेअ् आनीन् सेउते लीत्‍तानीनी, मालेअ्माभने मालिकए इमाङ‍् मुःधीङ्‍कुबा नेमाङ् सेउतेए लेःसुनी। तोकोना कङेअ् आनीन् लकम् नेमाङ् लीअ्इतानीन्, मालेअ्माभने कङेअ् कङी पापालम् येनुहुङ्‍ छप्‍प‍ै खनावा आनीन् इःइतानीन्।

१६ आनीसेअ् कङा मास्याअ्‍ङानीन्, तोकोना कङेअ् आनीन् स्यागानीही मोलम् यावबीअ् तीःसानीहीसेअ् आनीन् खरानीयेमाङ् परमेश्‍वरए नेच्‍चालोक्‍पा जुनी लेत्‍चाआनीये, मोलम् आको जुनी नीम्माङ् माच्‍चुःधीन्‍होउ। मोसेअ्नोअ् आनीसेअ् पापानुङ् कङी न‍़ीक्‍पी ङागानुहुम् खनावा उसेअ् आनीन् पीक्‍कानीहीने।

१७ कङेअ् आनीन् खआ अग्गे पीक्‍कानीन्, आनीन् तक्‍प-तक्‍पबीअ् नेच्‍चाकाले तोःसानीये।

सीच्‍चेची खाम्‍पुम्‍माए चीसीकुची

१८ “खाम्‍पुम्‍माए आनीन् चीसीकानी भने, आकोभन्दा पैल्हे नोअ् आकोसेअ् कङा चीसीअ्‍इङाअँ नेमाङ् आनीसेअ् लेःसानुम्‍ये।

१९ आनीन् खाम्‍पुम्‍मामी गो, खाम्‍पुम्‍माबीही मीनाचेअ् तक्‍पम् मीनाची नेमाङ् आनीन् नेच्‍चाअ्आनीमीही। आनीन् खाम्‍पुम्‍माबीपा हेत्‍तानीनी, तोकोना खाम्‍पुम्‍माबाङ् आनीन् कङेअ् स्याइतानीही ने। मोसेअ्नोअ् खाम्‍पुम्‍माबीही मीनाचेअ् आनीन् चीसीकानीमी।

२० कङेअ् आनीन् लीत्‍तानीही याङेब‍़ मीत्‍तानुम्‍ये, ‘कमारा तक्‍पम‍ी मालिकभन्दा धेप्‍प‍़ पुअ्नी।’ अखाचेअ् कङा सतामुःङामी भने, आनीन् ने सतामुःकानीमीहीने। अखाचेअ् कङी याङेब‍़ मानामुःसुची भने, आनीमी याङेब‍़ ने मानामुःकुचीबाने।

२१ कङी न‍़ीङ्मी कारणए आनीमी योक्‍सेअ् अखाचेअ् खआ छप्‍प‍ै खनावा मुःकुचीहीने, मालेअ्माभने अखाचेअ् कङा पाङ्‍हाङ्‍कबा चीनामुःसुचीनी।

२२ का ताउङ्माङ् अखाची माइःअ्‍ङाचीही गो अखाची हीःवामाङ्मी फत्‍तुर मान्मासीअ्मीही, तोकोना हो गो तक्‍पम‍ी हीःवामाङ्मी योक्‍सेअ् अक्‍‍तेन् लाअ्मामी खनावा नोअ् अखाचीनुङ् माअ्अँ।

२३ आसेअ् कङा चीसीअ्ङाअँलो, आकोसेअ् कङी पापा ने चीसीकु।

२४ आसेअ् ने हानीम् ने मामुःसुचीही यावह अखाचीमी माझाबीअ् कङेअ् मामुःसुक्‍पा गो, अखाची हीःवामाङ्मी फत्‍तुर मान्मासीअ्मीही। तोकोना हो गो अखाचेअ् कङा नुङ् कङी पापा ह‍़ीक्‍‍पाङ् नोअ् खाक्‍सीकामी मोलम् चीसीइतीकामी।

२५ तोकोना ‘अखाचेअ् कङा बीफोकबीअ् चीसीइङामी’ नेमाङ् अखाचीमी व्यवस्थाबीअ् छाप्‍पलाअ्वा याङेब‍़ पूरा पुअ्मामी कोरोअ् पुगाबा ने।

२६ “पापामी तर्फलम् कङेअ् आनीमी योक्‍सेअ् पाङ्‍हाङ्मा पुक्‍कबा सत्यमी सनीअ्वा अथवा सल्‍ला पीक्‍कबा ताअ्माङ् कङी न‍़ीक्‍थुप्‍पी साछी पीक्‍कानीहीने।

२७ आनीन् पैल्हेबालम् नोअ् कानुङ् चुःकानीहीसेअ्, आनीन् कङी योक्‍सेअ् साछी पुक्‍कानीहीने।”

१६

१ “आनीमी विश्‍वास कमजोर मापुअ्येमाच्‍चुहोउ नेमाङ् कङेअ् खआ छप्‍प‍ै खनावा आनीन् लीक्‍कानीही ने।

२ मीनाचेअ् आनीन् यायुङ्मा ख‍़ीबाङ् लाःलीङ‍्कानीमीहीने। नीच्‍चानोअ्, कोरोक्‍पा समइ माःरी ताअ्, आनीन् सेक्‍कबासेअ् ने परमेश्‍वरमी सेवा नोअ् माःरी मुःकुङ् नेमाङ् विचार मुःकुबाने।

३ अखाचेअ् खआ याव मुःकुचीहीने, मालेअ्माभने अखाचेअ् पापा चीनामामुःतीतुची, मोलम् कङा ने चीनामुःङामीनी।

४ तोकोना खआ खनावा कङेअ् आनीन् लीअ्इतानीन्, अखाचीमी आको समइ ताअ्माङ् आनीन् कङेअ् लीत्‍तानीही खनावा आनीसेअ् मीत्‍तोकानुहुम्‍ने। पैल्हेबालम् नोअ् गो खआ खनावा आनीन् कङेअ् माअ्इःतानीन्, मालेअ्माभने कङा आनीन्‍नुङ् चुअ्उङ्।

पवित्र सनीअ्वामी याव

५ “हो का कङा पाङ्‍हाङ्‍कबाबीअ् माःरी खेअ्ङाअँक्‍पा, मोलम् ‘आना हाबीअ् माःरी खेअ्‍नोन्‍बा?’ इःकानुम्‍माङ् आनीन् आसेअ् ने कङा छीम्‍ङानीनी।

६ तोकोना कङेअ् आनीन् खआ खनावा लीत्‍तानीहीसेअ् आनीमी न‍़ीङ्वा सोग्‍ए चेप्‍खेइतु।

७ मोरोहोसाङ् ने कङेअ् आनीन् नीच्‍चानोक्‍पा खनावा लीक्‍कानीन्, का खेअ्मा नोअ् आनीमी फाइदा ने। मालेअ्माभने का माःखरुङ्‍ भने, सल्‍ला पीक्‍कबा आनीबीअ् तानीबाने। तोकोना का खरुङ् भने, कङेअ् उ आनीबीअ् पाङ‍्हाङ‍्कुक्‍‍पाने।

८ तोअ्माङ् उ ताअ्माङ् उसेअ् खाम्‍पुम्‍मा हीःवामाङ्मी न‍़ीक्‍थुप्‍पी, परमेश्‍वरमी अघि ठीक चुःमामी खनावामी न‍़ीक्‍थुप्‍पी मोलम् नीयामी न‍़ीक्‍थुप्‍पी फत्‍तुर तेःकुबाने।

९ हीःवामाङ्मी न‍़ीक्‍थुप्‍पी उसेअ् फत्‍तुर तेःकुबाने, मालेअ्माभने अखाचेअ् काबीअ् विश्‍वास मुःसुचीनी,

१० परमेश्‍वरमी अघि ठीक चुःमामी खनावामी न‍़ीक्‍थुप्‍पी उसेअ् फत्‍तुर तेःकुबाने, मालेअ्माभने का पापाबीअ् खेअ्ङाअँ, तोअ्माङ् आनीसेअ् कङा खाक्‍तोअ्ङानीनीपाने,

११ मोलम् नीयामी न‍़ीक्‍थुप्‍पी उसेअ् फत्‍तुर तेःकुबाने, मालेअ्माभने कोओ खाम्‍पुम्‍मामी पाहाङ्मी योक्‍सेअ् कासीमी फैसेला पुखेअ्इता।

१२ “कङेअ् आनीन् लीअ्मानीहीन् खनावा होनेअ् धेरुअ् चुःअ्, तोकोना हो आनीसेअ् अखा खनावा आङ्‍हीसानुम्‍नी।

१३ सत्यमी सनीअ्वा ताअ्माङ् नीच्‍चानोहो खनावा इमाङ‍्-इमाङ‍् नेमाङ् उसेअ् नोअ् आनीन् वाब्‍मीकानीहीने। मालेअ्माभने उ उमी तर्फबाङ् यामुनीबाने, तोकोना उसेअ् पापालम् येनुहु खनावा यामुक्‍पाने, मोलम् द्‍याङ्पी पुक्‍काह खनावा आनीन् इःकानीहीने।

१४ उसेअ् कङी महिमा मुःकुबाने, मालेअ्माभने कङेअ् इःकुहुङ् खनावालम् आनीन् इःकानीहीने।

१५ पापानुङ् चुःकाह छप्‍प‍ै खनावा कङी ने। मोसेअ्‍नोअ् ‘उसेअ् कङेअ् इःकुहुङ् खनावालम् आनीन् दुप्‍पीकानीहीने’ लीक्‍कानीही ने।

सोग् मुःकाहची रमालीअ्मीहीने

१६ “मीः द्‍याक्‍पी आनीसेअ् कङा खाक्‍तोअ्ङानीनीपाने, मोलम् मीः द्‍याक्‍पी आनीसेअ् कङा होनेअ् खाक्‍तोअ्ङाअँनीपाने।”

१७ तोकोना कोइ-कोइ उमी सीच्‍चेचेअ् उची-उचीबीअ् कोरोअ् इःसुची, “उसेअ् इःकुबा कोओ खनावा इमाङ‍् लो? ‘मीः द्‍याक्‍पी आनीसेअ् कङा खाक्‍तोअ्ङानीनीपाने, मोलम् मीः द्‍याक्‍पी आनीसेअ् कङा होनेअ् खाक्‍तोअ्ङाअँनीपाने’ मोलम् ‘मालेअ्माभने का माःरी पापाबीअ् खेअ्ङाअँक्‍पा’?”

१८ अखाचेअ् कोरोअ् ने इःसुची, “उसेअ् ‘मीः द्‍याक्‍पी’ इःकुबा इमाङ‍् लो? उसेअ् इमाङ्मी न‍़ीक्‍थुप्‍पी इःधीङ्‍कुबा, इकीए लेःनी।”

१९ अखाचेअ् उ छीम्‍मा योगुचीबा खनावा येशूए लेःतोकुमाङ् अखाची कोरोअ् लीत्‍तुची, “‘मीः द्‍याक्‍पी आनीसेअ् कङा खाक्‍तोअ्ङानीनीपाने, मोलम् मीः द्‍याक्‍पी आनीसेअ् कङा होनेअ् खाक्‍तोअ्ङाअँनीपाने’ इःकुक्‍‍पा खनावा इमाङ‍् लो इःतोअ् आनीन् तक्‍प-तक्‍पबीअ् छीम्‍काले तोःधीङ्‍कानीन्, हेअ्नेहे?

२० नीच्‍चानोअ्, कङेअ् आनीन् लीक्‍कानीन्, आनीन् खाब्‍कानीहीने मोलम् तुक्‍तुवा मुःकानीहीने, तोकोना खाम्‍पुम्‍मा रमालीक्‍पाने। आनीन् सोग्बीअ् सीक्‍कानीहीने, तोकोना आनीमी आको सोग् सक्‍सेम्‍बीअ् लेत्‍ताक्‍पाने।

२१ कुप्‍समा पुअ्मामी समइबीअ् इप्‍पाङ् मीम्‍छा तुअ्माङ्वाबीअ् सीअ्नो, तोकोना छाचा लोलीइनोअ्माङ् आको मोरोअ् सारो तुक्‍कबा आकोसेअ् मीत्‍तीसुनी। मालेअ्माभने खाम्‍पुम्‍माबीअ् इक्‍कु छाचा लोलीता नेबा खनावाबीअ् आको रमालीअ्।

२२ कोरोअ् नोअ् आनीन् कोरोअ्लोअ् सोग् पुक्‍कानीन्, तोकोना कङेअ् आनीन् होनेअ् तुब्कानीहीने, मोलम् आनीमी न‍़ीङ्वाबीअ् सक्‍सेम् पुअ्नोक्‍‍पाने, तोअ्माङ् आसेअ् ने आनीमी सक्‍सेम् आनीन्लम् ङाबुनीबाने।

२३ आको लेन् आनीसेअ् कङा इमाङ्ने छीम्‍ङानीनीपाने। नीच्‍चानोअ्, कङेअ् आनीन् लीक्‍कानीन्, आनीसेअ् कङी न‍़ीक्‍पी पापानुङ् इमाङ‍् ङाकानुम्‍लो उसेअ् आकोनोअ् आनीन् पीक्‍कानीहीने।

२४ होधारी कङी न‍़ीक्‍पी आनीसेअ् इमाङ्ने माङाक्‍तीतानुम्, ङागानुम्‍ये, आनीसेअ् तोक्‍कानुहुम्‍ने। कोओपारे आनीमी सक्‍सेम् पूरा पुअ्नोक्‍‍पाने।

कङेअ् खाम्‍पुम्‍मा कोङ्इतुङ्

२५ “खआ खनावा कङेअ् आनीन् सन्थाबीअ् दुप्‍पीइतानी। तोकोना समइ माःरी ताअ्, आकोबेले का आनीन्‍नुङ् सन्थाबीअ् यामुङानी, तोकोना पापामी न‍़ीक्‍थुप्‍पी आनीन्‍नुङ् छ्याङ्‍गै इःकुक्‍‍पाने।

२६ आको लेन् आनीसेअ् कङी न‍़ीक्‍पी ङाकानुप्पाने, तोअ्माङ् कङेअ् आनीमी योक्‍सेअ् पापानुङ् ङाक्‍पीकानीही नेमाङ् कङेअ् आनीन् लीत्‍तानीनी।

२७ पापा उम्तक्‍पेअ्नोअ् आनीन् नेच्‍चाकानीन्, मालेअ्माभने आनीसेअ् कङा नेच्‍चाङानीन्, तोअ्माङ् का परमेश्‍वरबाङ् ताउक्‍पा नेमाङ् आनीसेअ् विश्‍वास मुःङानीन्।

२८ का पापालम् खाम्‍पुम्‍माबीअ् ताउक्‍पाङा ने, मोलम् कङेअ् खाम्‍पुम्‍मा यैदालोङ् पापाबीअ् माःरी खेअ्ङाअँक्‍पा।”

२९ उमी सीच्‍चेचेअ् लीत्‍तुची, “हो ली आना सन्थाबीअ् मायामुए छ्याङ्‍गै यामुधीन्‍नोअ्ना।

३० हो एकाए लेःतोकुका, आनेअ् छप्‍प‍ै खनावा लेःकुना, आना आसेअ् ने इमाङ्ने छीम्‍मीनी होसाङ् ने नुःअ्। कोसेअ्नोअ् आना परमेश्‍वरबाङ् ताअ्आन्‍बा नेमाङ् एकाए विश्‍वास मुःक्‍चीमी।”

३१ येशूए अखाची लीत्‍तुची, “इमाङ‍् आनीसेअ् हो विश्‍वास मुःकानुप्पा हे?

३२ खाक्‍सानुम्‍ये, समइ माःरी ताअ्, खास्‍बीअ् ताखेअ्इता, आकोबेले आनीन् छतर्भङ‍्ग पुक्‍तोअ् तक्‍प-तक्‍पम‍ी थम्बीअ् खेक्‍कानीहीने, मोलम् कङा इप्‍पाङ्तेअ् यैदाङाअँनीप्‍पाने। मोलम् ने का इप्‍पाङ्तेअ् माअ्उङ्, मालेअ्माभने पापा कानुङ् चुःअ्।

३३ आनीन् काबीअ् चुअ‍्आनीयेमाङ् शान्ति तोक्‍कानुम्‍ये नेमाङ् खआ छप्‍प‍ै खनावा कङेअ् आनीन् लीअ्इतानीन्। कोओ खाम्‍पुम्‍माबीअ् आनीसेअ् कष्‍ट तोक्‍कानुप्पाने, तोकोना आँट मुःसानुम्‍ये, कङेअ् खाम्‍पुम्‍मा कोङ्इतुङ्।”

येशूमी प्रार्थना

१७

१ खआ खनावा इःसाक्‍‍सुमाङ् येशूए स्वर्गतुगेअ् खाक्‍सु, मोलम् कोरोअ् इःसु, “पापा, समइ ताखेइत‍ा, आनेअ् तक्‍पम‍ी वथक्‍छामी महिमा मुःसे, तोअ्माङ् वथक्‍छाए आम्मी महिमा मामुःसुहोउ।

२ मालेअ्माभने आनेअ् उ पीत्‍तुन्‍बा छुत्‍तीङ् मीनाची उसेअ् हानीम् ने मास्सीःकबा जुनी मापीत्‍तुचीहोउ नेमाङ् अखा छप्‍प‍ै मीनाचीबीअ् उ अधिकार पीअ्इतुना।

३ हो हानीम् ने मास्सीःकबा जुनी इःबलाअ्वा चैँ अखाचेअ् आना इक्‍कुतेपा सत्य परमेश्‍वर चीनामुःमा नुङ् आनेअ् पाङ्‍हाक्‍सुन्‍बा येशू ख्रीष्‍ट चीनामुःमाबा ने।

४ आनेअ् कङा पीअ्ङान्‍बा याव पूरा मुःइलोङ् कङेअ् खाम्‍पुम्‍माबीअ् आम्मी महिमा मुःइतुङ्।

५ पापो, खाम्‍पुम्‍मा बनालीमाभन्दा पैल्हे का आनानुङ् चुअ्उङ्‍लो माङ् पारेबा महिमा कानुङ् चुअ्आलो, आको पारेबानोअ् महिमा हो आनेअ् तक्‍पम‍ी अघि कङा पीअ्माये।

६ “आनेअ् कङा पीअ्ङान्‍बा खाम्‍पुम्‍माबीही मीनाची कङेअ् आम्मी न‍़ीङ् चीनामुःमीइतुक्‍ची। अखाची आम्मी मीनाची चुअ्आमी, तोअ्माङ् अखाची आनेअ् कङा पीअ्ङाना, मोलम् अखाचेअ् आम्मी याङेब‍़ मानामुःसुची।

७ आनेअ् कङा पीअ्‍ङान्बा छप्‍प‍ै खनावा आनाबाङ् नोअ् ताअ्आह नेमाङ् कोरोअ्लोअ् अखाचेअ् लेःकुची।

८ मालेअ्माभने आनेअ् कङा पीअ्‍ङान्बा याङेब‍़ह कङेअ् अखाची पीअ्इतुक्‍ची, तोअ्माङ् अखाचेअ् अखा याङेब‍़ मानामुःइतुची। तोअ्माङ् का आनाबाङ् ताउक्‍पा नेमाङ् अखाचेअ् नीच्‍चानोअ् लेःतोइतुची, मोलम् आनेअ् नोअ् कङा पाङ्‍हाङ्‍ङान्बा नेमाङ् अखाचेअ् विश्‍वास मुःइतुची।

९ कङेअ् आनीमी योक्‍सेअ् प्रार्थना मुःधीङ्‍कुक्‍‍पा। खाम्‍पुम्‍माबीही मीनाचीमी योक्‍सेअ् कङेअ् प्रार्थना मामुःधीतीअ‍्ङा, तोकोना आनेअ् कङा पीअ्ङान्‍बा मीनाचीमी योक्‍सेअ् प्रार्थना मुःधीङ्‍कुक्‍‍पा, मालेअ्माभने अखाची आम्मी मीनाची ने।

१० कानुङ् चुःकाहची छप्‍प‍ै आम्मीनोअ् मोलम् आनानुङ् चुःकाहची छप्‍प‍ै कङ्मीचीनोअ् ने। तोअ्माङ् अखाचीबीअ् कङी महिमा पुअ्इता।

११ “तोअ्माङ् का खाम्‍पुम्‍माबीअ् भेअ्लो समइधारी चुःङानी, तोकोना अखाची चैँ चुःअ्मी, तोअ्माङ् का आनाबीअ् माःरी ताङाअँक्‍पा। पवित्र पापा, आना नुङ् का इक्‍कुनोअ् पुगीतोअ्नोअ् आनेअ् कङा पीअ्ङानाहँ इक्‍कुनोअ् मापुअ्‍मीहोउ नेमाङ् अखाची आम्मी न‍़ीक्‍पी नुःरो युक्‍सुचे।

१२ का अखाचीनुङ् चुःलो आनेअ् कङा पीअ्ङानाहँ आम्मी न‍़ीक्‍पी नुःरो युक्‍सुक्‍ची। परमेश्‍वरमी याङेब‍़बीअ् छाप्पलाअ्वा खनावा पूरा मापुअ्होउ नेमाङ् सुद‍्धम् पुअ्ल्हेकबा मीनाबाहेक अरु असा ने सुद‍्धम् मापुअ्।

१३ “हो का आनाबीअ् माःरी ताङाअँक्‍पा, कङी सक्‍सेम्‍मी कारणए अखाचीमी न‍़ीङ्वा सक्‍सेम्‍ए पूरा माचेप्‍पुहोउ नेमाङ् का खाम्‍पुम्‍माबीअ् चुःङाअँलोअ्‍नोअ् खआ खनावा इःकुङ्।

१४ कङेअ् अखाची आम्मी याङेब‍़ पीअ्इतुक्‍ची, तोकोना खाम्‍पुम्‍माबीही मीनाचेअ् अखाची चीसीतुचीमी, मालेअ्माभने कादोअ्नोअ् अखाची खाम्‍पुम्‍माबीही हेअ्मीनी।

१५ आनेअ् अखाची खाम्‍पुम्‍माबाङ् याखेतुचे इःतोअ् कङेअ् आनाबीअ् बिन्ती मुःङानी, तोकोना अखाची दुष्‍टलम् ले‍त्‍चामीतुचे इःतोअ् बिन्ती मुःकुङ्।

१६ कादोअ्नोअ् अखाची खाम्‍पुम्‍माबीहीची हेअ्मीनी।

१७ अखाची सत्यलम् पवित्र बनामुःसुचे, आम्मी याङेब‍़ सत्य ने।

१८ आनेअ् कङा खाम्‍पुम्‍माबीअ् पाङ्‍हाङ्‍ङान्‍बादोअ्‍नोअ्, कङेअ् ने अखाची खाम्‍पुम्‍माबीअ् पाङ‍्हाङ्इतुक्‍ची।

१९ तोअ्माङ् अखाची ने सत्यबीअ् पवित्र मापुअ्‍मीहोउ नेमाङ् अखाचीमी योक्‍सेअ् कङ्तक्‍पेअ्नोअ् पवित्र पुअ्ङाअँ।

२० “का अखाचीमी योक्‍सेअ् तेअ् प्रार्थना मुःङानी, तोकोना अखाची यामुसामीही याङेब‍़मी कारणए काबीअ् विश्‍वास मुःकाहचीमी योक्‍सेअ् ने प्रार्थना मुःङाअँ।

२१ आना इप्‍पाङ्तेअ् नने, मोरोअ्नोअ् अखाची छप्‍प‍ै इक्‍कुनोअ् मापुअ्मीहोउ। पापो, आना काबीअ् नुङ् का आनाबीअ् चुअ्इतोअ्नोअ् अखाची कचीबीअ् इक्‍कुनोअ् पुक्‍तोअ् माच्‍चुमीहोउ। मोसेअ्नोअ् आनेअ् कङा पाङ्‍हाङ्‍ङान्बा नेमाङ् खाम्‍पुम्‍माबीही मीनाचेअ् ने विश्‍वास मामुःङामीहोउ।

२२ कची इक्‍कुनोअ् पुगीतोअ्नोअ् अखाची ने इक्‍कुनोअ् मापुअ्‍मीहोउ नेमाङ् आनेअ् कङा पीअ्ङान्बा महिमा कङेअ् अखाची पीअ्इतुक्‍ची।

२३ अखाची पूरा रूपए इक्‍कुनोअ् मापुअ्‍मीहोउ नेमाङ् का अखाचीबीअ् चुःङाअँ, मोलम् आना काबीअ् चुःअ्ना। मोसेअ्‍नोअ् आनेअ् कङा नेच्‍चाइतोअ्नोअ् आनेअ् अखाची ने नेच्‍चोकुचीना मोलम् आनेअ् कङा पाङ्‍हाङ्‍ङान्बा नेमाङ् खाम्‍पुम्‍माबीही मीनाचेअ् मालेःतोकुचीहोउ।

२४ “पापो, आनेअ् कङा पीअ्ङान्‍बा महिमा माखाक्‍सुचीहोउ नेमाङ् आनेअ् कङा पीअ्ङान्‍बा मीनाची का हाबीअ् चुःङाअँलो अखाची ने आकोबीअ्नोअ् माच्‍चुमीहोउ नेमाङ् कङेअ् मीक्‍कुङ्। मालेअ्माभने खाम्‍पुम्‍मा चुःमाभन्दा पैल्हेबालम् नोअ् आनेअ् कङा नेच्‍चाङान्‍बा कारणए आको महिमा आनेअ् कङा पीअ्ङान्‍बा।

२५ “धर्मती पापो, खाम्‍पुम्‍माबीही मीनाचेअ् आना चीनामुःमीनी होसाङ् ने कङेअ् आना चीनामुःअ्ना। तोअ्माङ् आनेअ् कङा पाङ्‍हाङ्‍ङान्‍बा नेमाङ् खआ मीनाचेअ् लेःकुची।

२६ आनेअ् कङा नेच्‍चाइतोअ्नोअ् अखाची तक्‍प-तक्‍पबीअ् नेच्‍चाकबा मापुअ्मीहोउ मोलम् का अखाचीबीअ् माच्‍चुङाहोउ नेमाङ् कङेअ् आम्मी न‍़ीङ् अखाची लेःतोअ्मीइतुक्‍ची, मोलम् लेःतोअ्मीअ्मा हानीम् ने यैङाचीनीहीने।”

१८

१ खआ खनावा इःसाक्‍‍सुमाङ् येशू तक्‍पम् सीच्‍चेचीनुङ् किद्रोन युवामाङ्पारि खरा। आकोबीअ् इक्‍कु बगैँचा चुअ्आ। तोअ्माङ् येशू तक्‍पम् सीच्‍चेचीनुङ् आको बगैँचाबीअ् बेना।

२ येशू लब्‍मीकबा यहूदाए ने आको थम्मी न‍़ीक्‍थुप्‍पी लेःसुबा। मालेअ्माभने येशू तक्‍पम‍ी सीच्‍चेचीनुङ् आको थम्बीअ् घरि-घरि खोम्‍युक्‍सामी।

३ आकोबेले तीलीङ्‍गाचीमी दल नुङ् मुद्‍दे पुजारीची मोलम् फरिसीचेअ् पाङ‍्हाक्‍सुचीमीही चौकीदारची त‍़ीअ्मानुङ् यहूदा आकोबीअ् तायाक्‍ताअ्आ। अखाची म‍़ीचेअ्वाह, लाल्टिनह मोलम् हथ‍़ेरूह याङ्मानुङ् ताअ्आमीही।

४ तक्‍पबीअ् तामा योक्‍काह छप्‍प‍ै खनावा येशूए लेःतोकुमाङ् अघि ताअ्आ, मोलम् कोरोअ् लीत्‍तुची, “आनीसेअ् असा योग्‍धीङ्‍कानुप्पा?”

५ अखाचेअ् उ लीत्‍तुची, “नासरतबीपा येशू।”

येशूए अखाची लीत्‍तुची, “का उनोअ् ने।” येशू लब्‍मीकबा यहूदा ने अखाचीनुङ्नोअ् आकोबीअ् येब्‍धीताबा।

६ येशूए अखाची “का उनोअ् ने” लीअ्मादोहो अखाची द्‍याक्‍पी सेदामीमाङ् बाक्‍‍खाबीअ् गाङ्‍लेरामी।

७ उसेअ् अखाची होनेअ् छीमुची, “आनीसेअ् असा योग्‍धीङ्‍कानुप्पा?”

तोअ्माङ् अखाचेअ् लीत्‍तुची, “नासरतबीपा येशू।”

८ येशूए झ्‍वाप पीत्‍तुची, “कङेअ् आनीन् आथु नोअ् लीअ्‍इतानीन्, ‘का उनोअ् ने।’ मोसेअ्नोअ् आनीसेअ् कङा योअ्ङाअँनीप्‍पानोअ् भने, खआ मीनाची चैँ खेअ्मीतानुप्चे।”

९ “आनेअ् कङा पीअ्‍ङान‍ाहमध्ये इक्‍कु ने कङेअ् मामाःइतीअ्ङाची” नेमाङ् उसेअ् पैल्हेनोअ् इःसुहु याङेब‍़ कोओपारे पूरा पुगा।

१० सिमोन पत्रुसए तक्‍पनुङ् चुःकबा तरवाल्‍ली स्वात्तै ब‍़ीअ्लीतुमाङ् छप्‍पैभन्दा धेप्‍प‍़ पुजारीमी सेउतेमी चुप्‍त‍़‌ीङ‍‍् नबाअ् स्वयक्‍तो ह्‍याअ्लाक्‍‍पीतु। (आको सेउतेमी न‍़ीङ् माल्खस चुअ्आ।)

११ येशूए पत्रुस लीत्‍तु, “आम्‍मी तरवाल्‍ली दाबुबीअ् ब‍़ीअ्धाक्‍से। पापाए कङा पीअ्‍ङाबा आको कष्‍टमी चोमनी कङेअ् अदुङ्माबा?”

छप्‍पैभन्दा धेप्‍प‍़ पुजारीमी अघि येशू

मत्ती २६:५७-६८; मर्कूस १४:५३-६५; लूका २२:५४-५५, ६६-७१

१२ मोसेअ्नोअ् तीलीङ्‍गाचीमी हुद‍़्द‍़ा, अखाचीमी कप्‍तान नुङ् यहूदीचीमी चौकीदारचेअ् येशू लबुची, मोलम् थुबुची।

१३ तोअ्माङ् अखाचेअ् उ पहिले हन्‍नासबीअ् याखेतुची। हन्‍नासचैँ आको दोङ्‍बीपा छप्‍पैभन्दा धेप्‍प‍़ पुजारी कैयाफामी छदीपा चुअ्आ।

१४ कोओ कैयाफाए नोअ् “मीनाचीमी योक्‍सेअ् इप्‍पाङ् मीना सीःमा नोअ् नुःअ्” इःसुमाङ् यहूदीची सल्‍ला पीत्‍तुचीही।

पत्रुसए येशू मानामामुःसुबा

मत्ती २६:६९-७५; मर्कूस १४:६६-७२; लूका २२:५४-६२

१५ सिमोन पत्रुस नुङ् येशूमी अर्कु इप्‍पाङ् सीच्‍चे येशूमी द्‍याक्‍पी लगालीसा। आको अर्कु सीच्‍चेमी चैँ छप्‍पैभन्दा धेप्‍प‍़ पुजारीनुङ् चीनामुःकाले तोःयुक्‍साचीहीसेअ् उ येशूनुङ‍्सुःरी छप्‍पैभन्दा धेप्‍प‍़ पुजारीमी पाङ्‍लुपाबीअ् बेना।

१६ तोकोना पत्रुस बैरा दैलुबीअ्नोअ् येबाबा। छप्‍पैभन्दा धेप्‍प‍़ पुजारीनुङ् चीनामुःकाले तोःकबा आको अर्कु सीच्‍चे बैरा खरामाङ् दैलुबीअ् चुःकबा सेउतेनी मीम्‍छा लीत्‍तुमाङ् पत्रुस भित्रअ्यु त‍़ीक्‍तेतु।

१७ मोबाके दैलुबीअ् पेङ्‍कबा सेउतेनी मीम्‍छाए पत्रुस लीत्‍तु, “आना ने कोओ मीनामी सीच्‍चेचीमध्ये इप्‍पाङ् हेअ्नेहे?”

आकोसेअ् इःसु, “का हेअ्‍ङानी।”

१८ चुङ् लोःसाबासेअ् कमाराची नुङ् चौकीदारचेअ् म‍़ी मीदुचीबा, मोलम् येबामीमाङ् हुङ‍्धीतामीही। तोअ्माङ् पत्रुस ने अखाचीनुङ् येबामाङ् म‍़ी हुङ्‍धीताबा।

छप्‍पैभन्दा धेप्‍प‍़ पुजारीए येशू छीमुबा

मत्ती २६:५७-६८; मर्कूस १४:५३-६५; लूका २२:६६-७१

१९ तोअ्माङ् छप्‍पैभन्दा धेप्‍प‍़ पुजारीए उमी सीच्‍चेची नुङ् उसेअ् इःतुचीही खनावामी न‍़ीक्‍थुप्‍पी येशू छीमुची।

२० येशूए आको झ्‍वाप पीत्‍तुची, “कङेअ् खाम्‍पुम्‍माबीही मीनाचीनुङ् खुल्‍लम् खुल्‍ला यामुइतुङ्। कङेअ् यहूदीची नीम्‍माङ् खोप्‍थाम् यायुङ्‍माख‍़ीम्‍ह नुङ् परमेश्‍वर पुजेमुःथाम् ख‍़ीबीअ् इःतोअ् ताअ्इतुङ्। कङेअ् त्‍याक्‍तोअ् इमाङ्ने माअ्इःतीअ्‍ङा।

२१ आनेअ् कङा मालेअ्मा छीम्‍ङाअँन्‍बा? कङेअ् इमाङ‍् इःसुङ् नेमाङ् येङ्‍काहची नोअ् छीमुचे। कङेअ् इःसुहुङ् खनावा अखाचेअ् लेःकुची।”

२२ येशूए खआ खनावा इःसुलो क्‍याक्‍पी येब्‍धीङ्‍काह चौकीदारचीमध्ये इप्‍पाङ्ए कोरोअ् इःतोअ् येशू ल्याःगु, “छप्‍पैभन्दा धेप्‍प‍़ पुजारी आनेअ् झ्‍वाप पीअ्मामी पारा कोओनोअ् हे?”

२३ येशूए आको लीत्‍तु, “कङेअ् धीङ‍्गाने इःसुङ् भने, आको खनावा धीङ्‍गानेपा नेमाङ् खाङ्‍मीअ्माये, ठीक यामुङाअँक्‍पा ने भने, आनेअ् कङा मालेअ्मा मोअ्ङाअँन्‍बा?”

२४ मोबाके हन्‍नासए येशू थुब्चे नोअ् छप्‍पैभन्दा धेप्‍प‍़ पुजारी कैयाफाबीअ् पाङ्‍हाक्‍सु।

पत्रुसए येशू होनेअ् मानामामुःसुबा

मत्ती २६:६९-७५; मर्कूस १४:६६-७२; लूका २२:५४-६२

२५ हो सिमोन पत्रुस येबामाङ् म‍़ी हुङ्धीताबा। आकोबेले अखाचेअ् आको कोरोअ् लीत्‍तुची, “आना ने उमी सीच्‍चेचीमध्येबीपा इप्‍पाङ् नने, हेअ्नेहे?”

तोकोना आकोसेअ् मानामामुःतोअ् कोरोअ् इःसु, “का गो हेअ्ङानी।”

२६ छप्‍पैभन्दा धेप्‍प‍़ पुजारीमी सेउतेचीमध्ये इप्‍पाङ्मी नातेदार, असामी नबाअ् पत्रुसए ह्‍यागुलो, आकोसेअ् छीमु, “कङेअ् आना आको मीनानुङ् बगैँचाबीअ् खाक्‍सान्बा हेअ्नेहे?”

२७ पत्रुसए होनेअ् मानामामुःसु, मोलम् वाअ्ल्याक्‍तोअ् पोङ्वापा ओःखरा।

येशू पिलातसमी अघि

मत्ती २७:१-२, ११-१४; मर्कूस १५:१-५; लूका २३:१-५

२८ मोबाके भ्यास्‍सेरी अखाचेअ् येशू कैयाफामी ख‍़ीबाङ् रोमी धेप्‍प‍़ हाकिम चुःथाम् ख‍़ीबीअ्युगे याखेतुची। निस्तार चाडमी भोज चाःमा जुत्‍थु पुखेकीका नेमाङ् अखाची रोमी धेप्‍प‍़ हाकिम चुःथाम् ख‍़ीम्‍भित्रअ्यु माम्‍बेम्‍मी।

२९ मोसेअ्‍नोअ् पिलातस बैरा अप्पोकामाङ् अखाची छीमुची, “कोओ मीनामी विरूद्धबीअ् आनीसेअ् याक्‍तेअ्माबा फत्‍तुर इमाङ‍् चुःक्‍पा?”

३० अखाचेअ् उ लीत्‍तुची, “कोओ मीनाए इमाङ्ने दुष्‍ट याव मामुःसु गो, एकाए आको आनाबीअ् मान्‍मातेःतुकबा।”

३१ पिलातसए अखाची लीत्‍तुची, “आनीसेअ् कोओ याखेतानुम्, मोलम् आनीम् तक्‍पमीनोअ् व्यवस्थाए इःसीतोअ्नोअ् कोओमी नीया मुःसानुम्‍ये।”

यहूदीचेअ् उ झ्‍वाप पीत्‍तुची, “हाबीपाने मीना सीःलोक्‍पा खालेबा कासी पीअ्मामी अधिकार एकानुङ् माअ्अँ।”

३२ उ इमाङ‍् पारे सीःअ् नेबा खनावामी म‍़ीअ्खाब् मुःसुमाङ् येशूए इःसुबा याङेब‍़ पूरा मापुअ्होउ नेमाङ् कोरोअ् पुगाबा।

३३ पिलातस होनेअ् तक्‍प चुःथाम् ख‍़ीबीअ्यु बेनामाङ् येशू छेःतु, मोलम् छीमु, “आना यहूदीचीमी हाङ‍् हे?”

३४ येशूए झ्‍वाप पीत्‍तु, “आम् तक्‍पेअ्नोअ् आकोरोअ् इःकुना, अथवा अरु आसेअ्लो कङी न‍़ीक्‍थुप्‍पी दुप्‍पीतामीपा लु माङ् लो?”

३५ पिलातसए लीत्‍तु, “का यहूदीङा हे? आम्मीनोअ् मीनाचेअ् मोलम् मुद्‍दे पुजारीचेअ् आना काबीअ् तेःताम्‍पा ने। आनेअ् इमाङ‍् मुःसुन्‍बा?”

३६ येशूए लीत्‍तु, “कङी राज्य कोओ खाम्‍पुम्‍माबीपा हेअ्‍नी। कङी राज्य कोओ खाम्‍पुम्‍माबीपा गो, कङी सेवा मुःकाहची कङी योक्‍सेअ् चुङामीही, मोलम् यहूदीचीमी हुक्‍‍पी का मासीअ्ङाबा। तोकोना कङी राज्य कोओ खाम्‍पुम्‍माबीपा हेअ्‍नी।”

३७ मोबाके पिलातसए उ छीमु, “आकोरोअ् ने भने, आना हाङ‍् हे?”

येशूए झ्‍वाप पीत्‍तु, “आनेअ् नोअ् इःकुना, का इप्‍पाङ् हाङ‍् नेमाङ्। का कोओमी नोअ् योक्‍सेअ् लोलीतुक्‍पाङा ने मोलम् कोओमी नोअ् योक्‍सेअ् सत्यमी साछी पीस्सी कोओ खाम्‍पुम्‍माबीअ् ताउक्‍पाङा ने। सत्यमी पोनीबीअ् चुःकबा छुत्‍तीङ्चेअ् कङी सम्‍ला येङ्‍कुची।”

३८ पिलातसए उ छीमु, “सत्य इमाङ‍्?”

येशू क्रूसबीअ् ख‍़ीक्‍तीमामी फैसेला

मत्ती २७:१५-२६; मर्कूस १५:६-१५; लूका २३:१३-२५

कोरोअ् इःमादोहो पिलातस बैरा अप्पोकामाङ् यहूदीची लीत्‍तुची, “कोओबीअ् कङेअ् इमाङ्ने फत्‍तुर मातोअ्‍ङा।

३९ तोकोना निस्तार चाडमी बेले इप्‍पाङ् मीना कङेअ् आनीमी योक्‍सेअ् लेब्‍बेपीअ्मा आनीमी चलन चुःअ्। मोसेअ्नोअ् आनीमी योक्‍सेअ् यहूदीचीमी हाङ‍् कङेअ् लेब्‍बेकुगोये मीङ्‍कानीन् हे?”

४० अखाची होनेअ् कोरोअ् इःतोअ् काःसामी, “कोओ मीना हेअ्‍नी, तोकोना बारब्बा लेब्‍बेपीअ्माये!” बारब्बा चैँ लुप्‍चाकबा चुअ्आ।

१९

१ मोबाके पिलातसए येशू त‍़ीखेतु, मोलम् लोअ्मासीङ्ए मोअ्मीतुची।

२ तोअ्माङ् तीलीङ‍्गाचेअ् त‍़ीत‍़ीङ्मी श्रीपेच बनामुःसुचीमाङ् उमी तख्रोक्‍पी खाब्‍देतुची, मोलम् उ हर्पोके रङ्मी तेःअ् चाअ्द‍़ेतुची।

३ तोअ्माङ् अखाची उबीअ् ताअ्आमीमाङ् “यहूदीचीमी हाङ्मी जय मापुअ्होउ!” इःतोअ् तक्‍पम‍ी हुअ्ए उ मोगुची।

४ होनेअ् इक्‍खेप्‍पा पिलातस बैरा अप्पोकामाङ् यहूदीची लीत्‍तुची, “खाक्‍सानुम्‍ये, कङेअ् कोओमी फत्‍तुर इमाङ्ने तोअ्ङानी नेबा खनावा आनीसेअ् लेःसानुम्‍ये नेमाङ् कङेअ् कोओ मीना आनीबीअ् बैरा माःरी त‍़ीक्‍तेकुक्‍‍पा।”

५ तोअ्माङ् त‍़ीत‍़ीङ्मी श्रीपेच नुङ् हर्पोके रङ्मी तेःअ् चाङ्‍कबा येशू बैरा अप्पोका। पिलातसए अखाची लीत्‍तुची, “लु खाक्‍सानुम्, कोओ मीना!”

६ मुद्‍दे पुजारीची नुङ् चौकीदारचेअ् उ खाक्‍सुची, मोलम् कोरोअ् इःतोअ् काःसामी, “आको क्रूसबीअ् ख‍़ीक्‍तीसे! आको क्रूसबीअ् ख‍़ीक्‍तीसे!”

पिलातसए अखाची लीत्‍तुची, “आनीसेअ् नोअ् कोओ याखेतानुम्‍येमाङ् क्रूसबीअ् ख‍़ीक्‍तीसानुम्‍ये, मालेअ्माभने कङेअ् कोओमी फत्‍तुर इमाङ्ने तोअ्ङानी!”

७ यहूदीचेअ् उ लीत्‍तुची, “एकानुङ् इक्‍कु व्यवस्था चुःअ्, तोअ्माङ् आको व्यवस्थाए इःसीतोअ् उ सीःमानोअ् पुअ्‍नो, मालेअ्माभने कोसेअ् तक्‍पनोअ् परमेश्‍वरमी वथक्‍छा बनामुःइतु।”

८ कोओ खनावा येनुमाङ् पिलातस झन कीस्‍सीआ।

९ उ होनेअ् तक्‍प चुःथाम् ख‍़ीबीअ्यु बेनामाङ् येशू छीमु, “आना हाबीपा लो?” तोकोना येशूए आको इमाङ्ने झ्‍वाप मापीत्‍तु।

१० मोसेअ्नोअ् पिलातसए उ लीत्‍तु, “आना कानुङ् यामुनानीबा हे? आना लेअ्बेअ्मामी नुङ् क्रूसबीअ् क्‍याङ‍्‍धीमामी अधिकार कानुङ् चुःअ् नेमाङ् आनेअ् लेःसुनानीबा हे?”

११ येशूए कोरोअ् इःसु, “आनेअ् मुत्‍तुगेप्‍पालम् मातोक्‍कुनाबा गो काबीअ् आम्‍मी अधिकार इमाङ्ने मापुक्‍पा। मोसेअ्‍नोअ् कङा आम्‍मी हुक्‍‍पी सीअ्मीकबा मीना झन धेरुअ् हीःवामाङ्मी फत्‍तुर लगालीअ्।”

१२ मोबाके पिलातसए उ लेअ्बेअ्मामी होनेअ् बोल् पुगा, तोकोना यहूदीची कोरोअ् काःतोअ् पेःदामी, “आनेअ् कोओ मीना यैतुना भने, आना रोमी धेप्‍प‍़हाङ्मी लकम् हेअ्नानी। ‘का नोअ् हाङ‍् ने’ काःकबा छप्‍प‍ै रोमी धेप्‍प‍़हाङ्मी विरोधबीअ् पुअ्नोअ्मी।”

१३ कोओ खनावा येनुमाङ् पिलातसए येशू बैरा लाःलीतु, मोलम् उ लोकोअ्वा द‍़ीङ‍्धीपलाअ्‍वा पाङ्‍लुपाबीअ् चुःकबा नीया मुःथाप्‍पी पेना, (आको लोकोअ्वा द‍़ीङ‍्धीपलाअ्‍वा पाङ्‍लुपा हिब्रू प‍़ीक्‍पी गब्बथा लीअ्‍नो)।

१४ आकोरोअ्लोअ् निस्तार चाडमी त्‍याद‍़ीमी लेन् सीत्‍तुबा। लेत्‍ताक्‍पा बारो बजेयुगे उसेअ् यहूदीची लीत्‍तुची, “खाक्‍सानुम्‍ये, आनीमी हाङ‍्!”

१५ तोकोना अखाची धेप्‍प‍़ सम्‍लाए कोरोअ् इःतोअ् काःसामी, “आको लाःलाक्‍से! आको लाःलाक्‍से! आको क्रूसबीअ् ख‍़ीक्‍तीसे!”

पिलातसए अखाची छीमुची, “इमाङ‍् कङेअ् आनीमी हाङ‍् क्रूसबीअ् ख‍़ीक्‍तीम्‍बा हे?”

मुद्‍दे पुजारीचेअ् झ्‍वाप पीत्‍तुची, “रोमी धेप्‍प‍़हाङ् बाहेक अरु एकामी हाङ‍् माअ्अँ।”

१६ मोबाके आकोसेअ् उ क्रूसबीअ् ख‍़ीक्‍तीमामी अखाचीमी हुक्‍‍पी पीत्‍तुची। मोसेअ्‍नोअ् अखाचेअ् येशू जिम्मा लाःसुची।

येशू क्रूसबीअ् क्‍याङ‍्धीतुचीबा

मत्ती २७:३२-४४; मर्कूस १५:२१-३२; लूका २३:२६-४३

१७ तोअ्माङ् उ तक्‍पम‍ी क्रूस उम्तक्‍पेअ्नोअ् खीम्‍मानुङ् खप्परे लीप्‍पलाअ्वा थम्बीअ् खरा, आको हिब्रूबीअ् गलगथा लीअ्‍नो।

१८ आकोबीअ् अखाचेअ् उ क्रूसबीअ् ख‍़ीक्‍तीसुची, मोलम् उनुङ्सुःरी अरु ह‍़ीक्‍‍पाङ् ने ख‍़ीक्‍तीसुचीमी, इप्‍पाङ् इप्‍पोत‍़ी मोलम् अर्कु अर्कुपोत‍़ी, तोअ्माङ् माझाबीअ् चैँ येशू।

१९ पिलातसए ने फत्‍तुर तेःअ्मामी खनावा छाबुमाङ् क्रूसबीअ् युक्‍पीतु। आकोबीअ् कोरोअ् छाप्‍पलाअ्वा चुअ्आ, “नासरतबीपा येशू, यहूदीचीमी हाङ‍्।”

२० छाप्‍पलाअ्वामाङ् युक्‍पलाअ्वा आको फत्‍तुर तेःथाम् खनावा धेरुअ् नोअ् यहूदीचेअ् पोद‍़ामुःसुची, मालेअ्माभने येशू क्रूसबीअ् ख‍़ीक्‍तीबलाअ्वा थम् सहरमी क्‍याक्‍पी चुअ्आ, आको हिब्रू, ल्याटिन मोलम् ग्रीक प‍़ीक्‍पी छाप्‍पलाअ्वा चुअ्आ।

२१ यहूदीचीमी मुद्‍दे पुजारीचेअ् पिलातस कोरोअ् लीत्‍तुची, “‘यहूदीचीमी हाङ‍्’ इःतोअ् अछाबे, तोकोना कोसेअ् ‘का यहूदीचीमी हाङ‍् ने इःसु’ इःतोअ् छाबे।”

२२ पिलातसए लीत्‍तुची, “कङेअ् छाबुङ्, छाबुङ्।”

२३ तीलीङ‍्गाचेअ् येशू क्रूसबीअ् क्‍याङ्‍धाक्‍सुचीमाङ् अखाचेअ् उमी तेअ् याङुचीमाङ् इअ्-इअ् भाग खेःअ्लो चार भाग मुःसुची। अखाचेअ् उमी बैरी चाङ्माबा तेःअ् ने याङुची, आको तेःअ् चैँ हाबीअ् ने मालीप्पलाअ्वा मुत्‍तुगेप्‍पालम् मुअ्मुधारीनोअ् बाबलाअ्‍वा नीख्लम् तेःअ् चुअ्आ।

२४ मोसेअ्‍नोअ् अखाची तक्‍प-तक्‍पबीअ् कोरोअ् इःसुची, “कोओ अनाःअ्‍मा, तोकोना असामी पुअ्नोअ्लो चिठ्ठा देम्‍माइ। परमेश्‍वरमी याङेब‍़बीअ् कोओपारे छाप्‍पलाअ्वा याङेब‍़ पूरा पुअ्मामी योक्‍सेअ् कोरोअ् पुगाबा ने,

“‘अखाचेअ् कङी तेःअ् उची-उचीबीअ् हासुची,

तोअ्माङ् कङी बैराबा तेःअ्मी योक्‍सेअ् अखाचेअ् चिठ्ठा देत्‍तुची’।”

२५ तोकोना येशूमी क्रूस कोअ्योङ् उमी मामा, उमी मामामी मीम्‍छा नेछा, क्‍लोपासमी थप्मा मरियम, मोलम् मरियम मग्दलिनी येब्‍धीतामीही।

२६ येशूए तक्‍पम‍ी मामा नुङ् तक्‍पेअ् नेच्‍चुबा सीच्‍चे कोअ्योङ् येब्धीताचीही खाक्‍सुची, तोअ्माङ् तक्‍पम‍ी मामा कोरोअ् लीत्‍तु, “मामो, खाक्‍से, आम्मी वथक्‍छा!”

२७ मोबाके उसेअ् आको सीच्‍चे ने कोरोअ् लीत्‍तु, “खाक्‍से, आम्मी मामा!” आको समइबालम् आको सीच्‍चेए मरियम तक्‍पम‍ी ख‍़ीबीअ् त‍़ीखेतु।

येशू सीःसाबा

मत्ती २७:४५-५६; मर्कूस १५:३३-४१; लूका २३:४४-४९

२८ मोबाके येशूए हो छप्‍प‍ै खनावा छीखरा नेमाङ् लेःतोकु, मोलम् परमेश्‍वरमी याङेब‍़बीअ् छाप्‍पलाअ्वा पूरा मापुअ्होउ इःतोअ् कोरोअ् इःसु, “कङा वेःअ्मेसीङा।”

२९ आकोबीअ् अङ्‍गुरमी सीङ‍्कबा मद्यए चेप्‍खेपलाअ्वा इक्‍कु खोङ् चुअ्आ। अखाचेअ् इक्‍कु तेःअ् आको मद्यबीअ् छोगुची, मोलम् हिसपमी हाँगाबीअ् थुब‍ुचीमाङ् उमी याबीअ् तीःबीतुची।

३० येशूए अङ्‍गुरमी सीङ‍्कबा मद्य दुङुमाङ् इःसु, “हो छीदा।” कोरोअ् इःमादोहो उसेअ् तक्‍पम‍ी तख्रोअ् क्‍याङ्धीतु, मोलम् उमी सोअ्मा खरा।

येशू साअ्‍लेप्पी हेःदुचीबा

३१ आको लेन् त्‍याद‍़ीमी लेन् चुअ्आबा, मोसेअ्नोअ् सीःखेकाह सरील नाःचामामी लेन्‍बीअ् क्रूसबीअ् माच्‍चुयेमाच्‍चुमीहोउ नेमाङ् अखाचीमी लाङ् एअ्लोङ् क्रूसबाङ् लाःधीमाचीमाङ् याखेअ्मामी योक्‍सेअ् यहूदीचेअ् पिलातस बिन्ती मुःसुची। मालेअ्माभने नाःचामामी लेन्‍चैँ धेप्‍प‍़बा लेन् चुअ्आ।

३२ तोअ्माङ् तीलीङ्‍गाची खरामीमाङ् येशूनुङ् क्रूसबीअ् ख‍़ीक्‍तीबलाअ्वा मीनाचीमी लाङ् एदुची, पहिले इक्‍कुमी, मोबाके अर्कुमी।

३३ मोबाके अखाची येशूमी लाङ् एप्‍पीसी खरामीलो गो येशू आथु नोअ् सीःखराबा खाक्‍सुची। मोसेअ्‍नोअ् अखाचेअ् येशूमी लाङ् माएदुची।

३४ तोकोना तीलीङ्‍गाचीमध्ये इप्‍पाङ्ए येशूमी साअ्‍लेप्पी नोःबेए हेःदु, मोलम् आकोबाङ् वाअ्ल्याक्‍तोअ् हेरुवा नुङ् कुङ्वा अप्पोका।

३५ कोओ खाङ्‍कबा मीनाए साछी पीअ्इतु, मोलम् उमी साछी सत्य चुःअ्, मोलम् उ सत्य यामुधीन्‍नोक्‍‍पा नेमाङ् उसेअ् लेःकु। तोअ्माङ् आनीसेअ् ने विश्‍वास मुःहीसानुम्‍ये नेमाङ् उसेअ् साछी पीअ्इतु।

३६ “उमी इक्‍कुने त‍़ीप्रीअ् एअ्नीबाने” नेबा परमेश्‍वरमी याङेब‍़बीअ् छाप्‍पलाअ्वा पूरा मापुअ्होउ नेमाङ् खआ खनावा पुगाह ने।

३७ तोअ्माङ् परमेश्‍वरमी याङेब‍़मी अर्कु थम्बीअ् कोरोअ् छाप्‍पलाअ्वा चुःअ्, “उ हेःकबा मीनाचेअ् उ खाङ्‍कुचीबाने।”

येशू येअ्माबीअ् युक्‍पलाअ्वा

मत्ती २७:५७-६१; मर्कूस १५:४२-४७; लूका २३:५०-५६

३८ मोबाके यहूदीचीमी कीमाङ्वामी कारणए आसेअ् ने मालेःये येशूमी सीच्‍चे पुक्‍कबा अरिमाथियाबीपा योसेफए पिलातसबीअ् येशूमी सीःखेकबा सरील मायाखेतोअ्ङाहोउ नेमाङ् ङागु। तोअ्माङ् पिलातसए उ याखेअ्मामी अनुमति पीत्‍तु। मोबाके उ ताअ्आमाङ् उमी सीःखेकबा सरील याखेतु।

३९ तोअ्माङ् पैल्हे येशू युताअ् तुब्सी खेक्‍कबा निकोदेमसए ने तेत्तीस किलोदोअ् मूर्र नुङ् एलवामी स‍़ीङ्बाङ् बनामुःबलाअ्वा नाम्‍नीलो नाम्‍नीकबा अत्तर थोःसुमाङ् आकोबीअ् याङ्मानुङ् ताअ्आ।

४० कोओपारे अखा ह‍़ीक्‍‍पाक्‍चेअ् येशूमी सीःखेकबा सरील याखेताचु, मोलम् यहूदीचीमी सीःखेकबा सरील न्‍याःअ्मामी चलनअन्सार येशूमी सीःखेकबा सरीलबीअ् नाम्‍नीकबा अत्तर सीतीताचुमाङ् सुतीमी तेःअ्ए य‍़ीगाचु।

४१ उ क्रूसबीअ् क्‍याङ्धीपलाअ्वा थम्बीअ् इक्‍कु बगैँचा चुअ्आ। आको बगैँचाबीअ् असामी ने सीःखेकबा सरील हानीम् ने मायुक्‍पलाअ्वा इक्‍कु ओप्‍चोङ् येअ्मा चुअ्आ।

४२ आको लेन्‍चैँ यहूदीचीमी त्‍याद‍़ीमी लेन् पुगाबासेअ् नुङ् येअ्मा ने कोअ्योङ्नोअ् चुअ्आबासेअ् अखाचेअ् येशूमी सीःखेकबा सरील आकोबीअ् युक्‍साचु।

येशू सीःखेथाप्पाङ् जिउँदो पुगाबा

मत्ती २८:१-१०; मर्कूस १६:१-८; लूका २४:१-१२

२०

१ सातामी पहिलो लेन् भ्यानी चेमीअ्चेमीक्‍पी मरियम मग्दलिनी येअ्माबीअ् खरा, मोलम् येअ्‍माबाङ् लोकोअ्वा गाङ्लाङ्दाबलाअ्वा आकोसेअ् खाक्‍सु।

२ आको सिमोन पत्रुस नुङ् येशूए नेच्‍चुबा अर्कु सीच्‍चेबीअ् पीखरा, मोलम् अखाची लीत्‍तुची, “अखाचेअ् प्रभु येअ्‍माबाङ् बैरा लाःल्‍हेतुचीबा रीछ, मोलम् उ हाबीअ् युक्‍सुचीबा नेमाङ् एकाए लेःसुकानी।”

३ मोबाके पत्रुस नुङ् अर्कु सीच्‍चे बैरा अप्पोकाचीमाङ् येअ्‍मायुगे खराची।

४ अखा ह‍़ीक्‍‍पाङ् सु-सुःरी पीखराचीलो येशूमी अर्कु सीच्‍चेए पत्रुस पीच्‍चोइदुमाङ् पैल्हे येअ्‍माबीअ् लेत्‍ता।

५ तोअ्माङ् आकोसेअ् पोब्‍युसामाङ् खाक्‍सुलो सूती तेःअ्ह तेअ् खाक्‍सु, तोकोना उ आको भित्रअ्यु माम्‍बेन्।

६ सिमोन पत्रुस उमी द‍़्याङ्-द‍़्याङ् ताअ्आमाङ् येअ्‍माभित्रअ्यु बेना, तोअ्माङ् आकोसेअ् ने सुतीमी तेःअ्ह तेअ् खाक्‍सु।

७ उमी तख्रोक्‍पी य‍़ीक्‍पलाअ्वा तेःअ्चैँ सुतीमी तेःअ्‍हनुङ् माच्‍चु, तोकोना अलग्‍गु इअ् थम्बीअ् ब्याक्‍पलाअ्‍वामाङ् युक्‍पलाअ्वा चुअ्आ।

८ मोबाके येअ्‍माबीअ् पैल्हे लेङ्‍कबा अर्कु सीच्‍चे ने येअ्‍माभित्रअ्यु बेना, मोलम् आको खाक्‍सुमाङ् आकोसेअ् विश्‍वास मुःसु।

९ मालेअ्माभने उ सीःखेथाप्पाङ् जिउँदो पुअ्मापुअ्नोअ् नेमाङ् परमेश्‍वरमी याङेब‍़बीअ् छाप्‍पलाअ्वा खनावा अखाचेअ् होनेअ् मावाप्‍तोक्‍पा चुअ्आ।

१० मोबाके सीच्‍चेची तक्‍पम् ख‍़ीबीअ् एखराची।

येशू मरियम मग्दलिनीनुङ् खाङ्मुसाबा

मर्कूस १६:९-११

११ तोकोना मरियम येअ्‍मा बैरा खाब्‍तोअ् येब्‍धीताबा। आकोसेअ् खाब्‍तोअ् पोब्‍युसामाङ् येअ्‍माभित्र खाक्‍सु,

१२ मोलम् येशूमी सीःखेकबा सरील युक्‍पलाअ्वा थम्बीअ् बायाप्के तेःअ् चाङ्‍काहची ह‍़ीक्‍‍पाङ् स्वर्ग दूतची खाक्‍सुची। इप्‍पाङ् तख्रोक्‍पीअ्युगे मोलम् अर्कु लाक्‍पीअ्‍युगे पेन्धीताचीही।

१३ अखाचेअ् आको मीम्‍छा लीत्‍ताचु, “मीम्‍छो, आना इमाङ्लेअ्मा खाब्‍धीनोअ्‍नाबा?”

आकोसेअ् अखाची लीत्‍तुची, “अखाचेअ् कङी प्रभु येअ्‍माबाङ् बैरा लाःल्‍हेतुचीबा रीछ, मोलम् उ हाबीअ् युक्‍सुचीबा नेमाङ् कङेअ् लेःङानी।”

१४ कोओ खनावा इःसाक्‍‍सुमाङ् आको द्‍याक्‍पी हीङ‍्लीता, मोलम् येशू येब्‍धीताबा खाक्‍सु, तोकोना उ नोअ् येशू नेमाङ् चीनामामुःसु।

१५ येशूए आको लीत्‍तु, “मीम्‍छा, आना इमाङ्लेअ्मा खाब्‍धीनोअ्नाबा? आनेअ् असा योग्‍धीङ्‍कुन्‍बा?”

मरियमए उ बगैँचाबीअ् याव मुःकबा मीना ने मीत्‍तुमाङ् कोरोअ् लीत्‍तु, “गुरु, आनेअ् उ कुबाङ् याखेतुना भने, कङा इःअ्माये, उ हाबीअ् युक्‍सु‍न्‍बा? कङेअ् उ याखेकुक्‍‍पाने।”

१६ येशूए आको लीत्‍तु, “मरियम!”

मरियम द्‍याक्‍पीअ्युगे हीङ्लीतामाङ् हिब्रू प‍़ीक्‍पी “रब्बोनी” इःतोअ् लीत्‍तु (रब्बोनीमी अर्थ गुरु ने)।

१७ येशूए आको लीत्‍तु, “कङा अदील्‍लाप्माये, मालेअ्माभने का होनेअ् कङी पापाबीअ् माखेत्‍तीअ्‍ङा। तोकोना कङी नेछाचीबीअ् खरेमाङ् कोरोअ् लीत्‍तुचे, ‘कङी पापा नुङ् आनीमी पापा तोअ्माङ् कङी परमेश्‍वर नुङ् आनीमी परमेश्‍वरबीअ् माःरी खेअ्ङाअँक्‍पा’।”

१८ मरियम मग्दलिनी खरामाङ् सीच्‍चेची कोओ यायेन् इःतुची, “कङेअ् प्रभु खाङ्इतुङ्।” तोअ्माङ् उसेअ् इःसुहु खनावा आकोसेअ् अखाची लीत्‍तुची।

येशू उमी सीच्‍चेचीनुङ् खाङ्मुसाबा

मत्ती २८:१६-२०; मर्कूस १६:१४-१८; लूका २४:३६-४९; प्रेरित १:६-८

१९ आको वाथक्‍सी अर्थात् सातामी पहिलाबा लेन्, यहूदीचीमी कीमाङ्वाए सीच्‍चेची दैलुह छ्याक्‍थाक्‍सुचीमाङ् भित्रअ्यु पेनामीही, आकोरोअ्लोअ्नोअ् येशू ताअ्आमाङ् अखाचीमी माझाबीअ् येब्‍लीता, मोलम् कोरोअ् लीत्‍तुची, “आनीन् शान्ति मापुगानीन्‍होउ।”

२० उसेअ् कोरोअ् लीत्‍तुचीमाङ्, उसेअ् तक्‍पम् हुअ्ह नुङ् तक्‍पम् साअ्लेब् खाङ्मीतुची। प्रभु खाक्‍सुचीमाङ् उमी सीच्‍चेचीमी न‍़ीङ्वा धेरुन् खुशी पुगा।

२१ येशूए अखाची होनेअ् लीत्‍तुची, “आनीन् शान्ति मापुगानीन्‍होउ। इमाक्‍‍तोअ् पापाए कङा पाङ्‍हाङ‍्ङालो, मोरोअ्नोअ् कङेअ् ने आनीन् माःरी पाङ‍्हाङ‍्कानीन्।”

२२ तोअ्माङ् कोरोअ् इःसुमाङ् उसेअ् अखाची तक्‍पम‍ी सोअ्माए मीदुची, मोलम् कोरोअ् लीत्‍तुची, “पवित्र सनीअ्वा लाःसानुम्‍ये।

२३ असामी हीःवामाङ्‍ह आनीसेअ् क्षमा मुःकानुम्‍लो, अखाचीमी हीःवामाङ्‍ह क्षमा पुअ्‍नो, तोअ्माङ् असामी हीःवामाङ्‍ह आनीसेअ् क्षमा मुःसानुम्‍नीलो, अखाचीमी हीःवामाङ्‍ह क्षमा पुअ्‍नी।”

येशू थोमाबीअ् खाङ्‍मुसाबा

२४ येशू ताअ्आलो बारो जनामध्ये इप्‍पाङ्, दिदुमस लीप्पलाअ्वा थोमाचैँ अखाचीनुङ् आकोबीअ् माच्‍चु।

२५ मोसेअ्‍नोअ् अरु सीच्‍चेचेअ् आको लीत्‍तुची, “एकाए प्रभु खाक्‍सुका।”

तोकोना आकोसेअ् अखाची लीत्‍तुची, “कङेअ् येशूमी हुअ्हबीअ् काँटीहमी योअ्वा माखाक्‍पाधारी मोलम् आको योअ्वाबीअ् कङी थेत्थे मात्‍तीबाधारी तोअ्माङ् उमी साअ्‍लेप्पी कङी हुअ् मात्‍तीबाधारी कङेअ् हानीम् ने विश्‍वास मुःङानीबाने।”

२६ आकोमी आठ लेन् द्‍याक्‍पी उमी सीच्‍चेची होनेअ् ख‍़ीम् भित्रअ्युनोअ् चुअ्आमी। थोमा ने अखाचीनुङ्नोअ् चुअ्आ। दैलुह छ्याक्‍थाक्‍पालअ्‍वा चुअ्आ, तोकोना येशू भित्रअ्यु ताअ्आमाङ् अखाचीमी माझाबीअ् येब्‍तोअ् कोरोअ् लीत्‍तुची, “आनीन् शान्ति मापुगानीन्‍होउ!”

२७ तोअ्माङ् उसेअ् थोमा लीत्‍तु, “आम्‍मी थेत्थे कुबीअ् युक्‍से, मोलम् कङी हुअ्ह खाक्‍से। आम्‍मी हुअ् याङ्‍दपेमाङ् कङी साअ्‍लेप्पी तीःसे। शंका अमुःसे, तोकोना विश्‍वास मुःसे।”

२८ थोमाए उ लीत्‍तु, “कङी प्रभु, मोलम् कङी परमेश्‍वर!”

२९ येशूए आको लीत्‍तु, “इमाङ‍् आनेअ् कङा खाङ्‍ङान्‍बा कारणए काबीअ् विश्‍वास मुःसुन्‍बा? कङा खाङ्‍ङामीनीमाङ्‍ ने विश्‍वास मुःकाहची अलाङ् तोक्‍काहची ने।”

कोओ कीताप मालेअ्मा छाप्‍पलाअ्वा

३० येशूए अरु धेरुअ् नोअ् अखेअ्मीथाम् च्‍याक्‍सीङ् तक्‍पम‍ी सीच्‍चेचीमी अघि मुःसु, तोकोना अखा छप्‍प‍ै खनावा कोओ कीतापबीअ् छाप्‍पलाअ्वा माअ्अँ।

३१ तोकोना येशू नोअ् ख्रीष्‍ट नुङ् परमेश्‍वरमी वथक्‍छा नेमाङ् आनीसेअ् विश्‍वास मुःहीसानुम्‍ये मोलम् उ विश्‍वास मुःसानुम्‍येमाङ् उमी न‍़ीक्‍पी हानीम् ने मास्सीःकबा जुनी तोअ्हीसानुम्‍ये नेमाङ् खआ खनावा छाप्‍पलाअ्वा ने।

येशू सात जना सीच्‍चेचीनुङ् खाङ्‍मुसाबा

२१

१ मोबाके उमी सीच्‍चेचीनुङ् तिबेरियास बाजुवामी क्‍याक्‍पी येशू होनेअ् खाङ्‍मुसा। ओप्‍तक्‍पेअ् कोओपारे खाङ्मुसाबा,

२ सिमोन पत्रुस, दिदुमस लीप्पलाअ्वा थोमा, गालीलमी काना सहरबीपा नथानेल, जब्दियामी ह‍़ीक्‍‍पाङ् वथक्‍छाची मोलम् उमी ह‍़ीक्‍‍पाङ् सीच्‍चेचीनुङ्सुःरी चुअ्आमी।

३ सिमोन पत्रुसए अखाची लीत्‍तुची, “का ङा सेस्सीअ् माःरी खेअ्ङाअँक्‍पा।” अखाचेअ् उ कोरोअ् लीत्‍तुची, “एका ने आनानुङ्‍नोअ् लोङ‍्कीका।” तोअ्माङ् अखाची खरामीमाङ् ङा सेअ्‍मामी नावबीअ् थ‍ाङामी, तोकोना सेस्सेन्बीअ् अखाचेअ् इक्‍कुने ङा मालबुचीमी।

४ भ्यानी पुअ्मा योगालोअ् येशू बाजुवामी वाथाप्‍खाबीअ् येबा, तोकोना सीच्‍चेचेअ् उ येशू नोअ् नेमाङ् चीनामामुःसुची।

५ येशूए अखाची लीत्‍तुची, “छाचा चो, आनीन्‍नुङ् मेअ्मेछुअ् ङा चुःअ्मी हे?”

अखाचेअ् लीत्‍तुची, “माअ्आमी।”

६ उसेअ् अखाची लीत्‍तुची, “आनीसेअ् नावमी चुप्‍त‍़ीङ‍्पोत‍़ी जाल ङेबानुम्‍ये, मोलम् ङाची ङेप्‍तोकानुप्‍चीहीने।” मोबाके अखाचेअ् जाल ङेबुची, तोअ्माङ् ङाची धेरुन् सीत्‍तामीहीसेअ् अखाचेअ् जाल मासेअ्‍हीसुची।

७ येशूए नेच्‍चुबा सीच्‍चेए पत्रुस लीत्‍तु, “उ गो प्रभु ली रीछ!” कोओ खनावा येम्‍मादोहो सिमोन पत्रुसए तक्‍पम‍ी बैराबा तेःअ् छाक्‍बीअ् य‍़ीक्‍तीसु, मोलम् बाजुवायु पीत्‍तीसा, मालेअ्माभने याव मुःसाबा कारणए उसेअ् तेःअ् बील्‍लाक्‍‍सुहु।

८ येशूमी अरु सीच्‍चेची नावबीअ् ताअ्आमीमाङ् ङाए चेप्‍खेतुबा जाल सेत्‍तेतुची। अखाची जीमीन्लम् धेरुन् मुअ्यु माच्‍चुमी, तोकोना सइ मिटरदोअ् मुअ्यु चुअ्आमी।

९ अखाची बैरा जीमीन्बीअ् ताअ्आमीलो म‍़ीमी भोबुरुबीअ् ङा युक्‍पलाअ्वा नुङ् सोफ्याङ् खाक्‍सुची।

१० येशूए अखाची लीत्‍तुची, “आनीसेअ् होनोअ् लबनुप्‍चीही मेछुअ् ङाची याङ्दापानुप्चे।”

११ सिमोन पत्रुस नावबीअ् थाङामाङ् इअ् सइ त्रिपन्‍न कोत‍़ा ध‍ेत्‍त‍़ेहे ङाचेअ् चेप्‍खेतुबा जाल बैरा सेत्‍तेतु, कोरोअ् धेरुअ् ङाची सीत्‍तामीमाङ् ने जाल मानाअ्‍ल्‍हे।

१२ येशूए अखाची लीत्‍तुची, “ताअ्आनीयेमाङ् चाअ्आनीये।” सीच्‍चेचीमध्ये आसेअ् ने “आना असा” नेमाङ् छीम्‍मा आँट मामुःसुची। मालेअ्माभने उ प्रभु नेमाङ् अखाचेअ् लेःसुची।

१३ येशू ताअ्आ, मोलम् सोफ्याङ् याङुमाङ् अखाची पीत्‍तुची, मोलम् मोरोअ्नोअ् ङा ने पीत्‍तुची।

१४ सीःखेथाप्पाङ् जिउँदो पुगामाङ् तक्‍पम् सीच्‍चेचीनुङ् खाङ्‍मुसाबा कोओ सुङ्बोम् खेप्‍पा पुगाबा।

येशू नुङ् पत्रुस

१५ अखाची चाःसाक्‍सामीमाङ् येशूए सिमोन पत्रुस लीत्‍तु, “यूहन्‍नामी वथक्‍छा सिमोन, आनेअ् कङा खचेअ् भन्दा धेरुन् नेच्‍चाङाअँन्‍बा हे?”

आकोसेअ् उ लीत्‍तु, “हँ प्रभु, कङेअ् आना नेच्‍चाअ्‍ना नेमाङ् आनेअ् लेःकुना।”

उसेअ् आको लीत्‍तु, “कङी पाठाची कुःसुचे।”

१६ उसेअ् होनेअ् दोस्रो खेप्‍पा आको लीत्‍तु, “यूहन्‍नामी वथक्‍छा सिमोन, आनेअ् कङा नेच्‍चाङाअँन्‍बा हे?”

आकोसेअ् उ लीत्‍तु, “हँ प्रभु, कङेअ् आना नेच्‍चाअ्‍ना नेमाङ् आनेअ् लेःकुना।”

उसेअ् आको लीत्‍तु, “कङी भेडाचीमी रेखदेख मुःसे।”

१७ उसेअ् होनेअ् सुङ्बोम् खेप्‍पा आको लीत्‍तु, “यूहन्‍नामी वथक्‍छा सिमोन, आनेअ् कङा नेच्‍चाङाअँन्‍बा हे?”

पत्रुसमी न‍़ीङ्वा तुक्‍का, मालेअ्माभने “आनेअ् कङा नेच्‍चाङाअँन्‍बा हे?” इःतोअ् येशूए छीमुबा सुङ्बोम् खेप्‍पा पुखराबा। तोअ्माङ् आकोसेअ् उ लीत्‍तु, “प्रभु, आनेअ् छप्‍प‍ै खनावा लेःकुना, कङेअ् आना नेच्‍चाअ्‍नाबा नेमाङ् ने आनेअ् लेःकुना।”

येशूए आको लीत्‍तु, “कङी भेडाची कुःसुचे।

१८ नीच्‍चानोअ्, कङेअ् आना लीअ्‍नोअ्ना, आना वेच्‍चा पुगानालो, आम् तक्‍पेअ्नोअ् आम् तेःअ् चाङ्युक्‍सुना, मोलम् आनेअ् नेच्‍चुन्बा थम्बीअ् खेअ्‍युक्‍साना। तोकोना थाप्कोक्‍पा पुअ्नोन्माङ् आनेअ् आम् हुअ् छो‍ङ्लीङ्‍‍कुनाबाने, मोलम् अरुचेअ् आना तेःअ् चाअ्द‍़ेनोअ्मीपाने, तोअ्माङ् आना खेअ्मा मामीथाप्‍पी आना याखेअ्‍नोअ्‍मीपाने।”

१९ पत्रुसए परमेश्‍वरमी महिमा मुःमामी योक्‍सेअ् आको इमाङ्पारे सीःमापुअ्नोक्‍‍पा नेबा खनावा खाङ्मुमामी उसेअ् कोरोअ् इःसुबा। कोओ खनावा इःसाक्‍‍सुमाङ् येशूए पत्रुस लीत्‍तु, “कङा त‍़ीङ्माये!”

येशू नुङ् उसेअ् नेच्‍चुबा सीच्‍चे

२० पत्रुस द्‍याक्‍पीअ्युगे हीङ्‍लीतामाङ् खाक्‍सुलो येशूए नेच्‍चुबा सीच्‍चे द‍़्याङ्-द‍़्याङ् माःरी दाबाबा खाक्‍सु। आकोसेअ् नोअ् युताक्‍पा चाःमा चाःमा बेले येशूमी पोप्‍पी नेत्‍तोअ्, “प्रभु, आना लब्‍मीकबा असा लो?” इःतोअ् छीमुबा।

२१ आको खाक्‍सुमाङ् पत्रुसए येशू लीत्‍तु, “प्रभु, कोओ मीनाचैँ इमाङ‍् पुअ्‍नोक्‍‍पा नी?”

२२ येशूए आको लीत्‍तु, “का मात्‍ताबाधारी उ मालेत्‍चाहोउ नेमाङ् कङेअ् मीक्‍कुङ् भने, आना इमाङ‍् पुगान्‍बा त? आनेअ् कङा त‍़ीङ्माये!”

२३ मोसेअ्नोअ् येशूए नेच्‍चुबा उमी सीच्‍चे सीःनी नेबा खनावा येशूमी अरु सीच्‍चेचीमी माझाबीअ् य‍़ीङ्बोका। येशूए आको सीःनीबा नेमाङ् मान्‍माइःसुबा, तोकोना “का मात्‍ताबाधारी उ मालेत्‍चाहोउ नेमाङ् कङेअ् मीक्‍कुङ् भने, आना इमाङ‍् पुगान्‍बा त?” इःतोअ् इःसुबा।

२४ येशूमी आको सीच्‍चेए नोअ् खआ खनावामी साछी पीअ्धीङ्‍‍कु, आकोसेअ् नोअ् खआ खनावा छाबु, मोलम् आकोमी साछी सत्य नेमाङ् एकाए लेःकुका।

२५ येशूए अरु ने धेरुअ् नोअ् याव मुःइतु। अखा छप्‍प‍ै इक्‍कु-इक्‍कु मुःमामाङ् छाब्मा ने भने, खाम्‍पुम्‍माबीअ् नोअ् मावाङ्‍‍हीयेहे कीताप पुगा होला दोअ् कङा यीङ्‍ङाअँ।

प्रेरितचीमी

याव

पवित्र सनीअ्वामी नम्‍एचामा

१

१ थियोफिलस, येशूए मुःलीतुहु नुङ् इःअ्‍लीतीही छप्‍प‍ै खनावामी न‍़ीक्‍थुप्‍पी कङी पहिलेबा कीतापबीअ् कङेअ् छाब्‍इतुङ्।

२ उ उम्तक्‍पेअ्नोअ् स्यागुचीही प्रेरितची पवित्र सनीअ्वाबाङ् येशूए अग्गे पीत्‍तुचीही लेन्‍लम् उ स्वर्ग खराबा लेन्धारीही छप्‍प‍ै खनावा आको कीतापबीअ् छाप्‍पलाअ्वा चुःअ्।

३ उसेअ् दुक्‍ख आक्‍साक्‍सुमाङ् उ अखाचीनुङ् चालीस लेन्धारी खाङ्मुसा, मोलम् परमेश्‍वरमी राज्यमी खनावा अखाची उसेअ् इःतुची। कोरोहो अद‍़ाङ्लाङ्‍‍हीमाह साछीलम् अखाचीमी अघि तक्‍प जिउँदो पुगाबा खनावा उसेअ् खाङ्‍मुसु।

४ अखाचीनुङ् उ चाःमा चाःसी पेनालो उसेअ् अखाची कोरोअ् अग्गे पीत्‍तुची, “आनीन् यरूशलेमबाङ् हाबीअ् ने अखरानीये, तोकोना पापाए मुःसुहु नम्‍एचामा हुङानुम्‍ये। कोओमी न‍़ीक्‍थुप्‍पी आनीसेअ् कालम् येन्‍इतानुम्।

५ मालेअ्माभने यूहन्‍नाए गो कुङ्वाए बप्‍तिस्मा पीत्‍तुची, तोकोना मीः लेन् द्‍याक्‍पी पवित्र सनीअ्वालम् आनीमी बप्‍तिस्मा पुअ्नोक्‍‍पाने।”

येशू स्वर्ग खराबा

६ आकोरोअ् पुगाबासेअ् प्रेरितची खोमामीमाङ् उ छीमुची, “प्रभु, इमाङ‍् कोरोअ्लोअ् नोअ् आनेअ् इस्राएल राज्य आकोमी पहिलेबानोअ् हाङ्मी हुक्‍‍पी सीअ्मीकुन्‍बा हे?”

७ उसेअ् अखाची लीत्‍तुची, “पापाए तक्‍पम् अधिकारए त‍़ाक्‍छीङ‍् मुःसुबा समइ अथवा बेला लेःतोअ्मामी आनीमी याव हेअ्‍नी।

८ तोकोना पवित्र सनीअ्वा आनीबीअ् ताअ्माङ् आनीसेअ् शक्ति तोक्‍कानुप्पाने, तोअ्माङ् आनीन् यरूशलेमबीअ्, यहूदियापेच्‍ची, सामरियाबीअ् मोलम् खाम्‍पुम्‍मामी मोअ्योङ्‍के क्‍याक्‍पीधारी कङी साछी पुक्‍कानीहीने।”

९ उसेअ् खआ खनावा इःसाक्‍‍सुमाङ् अखाचेअ् खाक्‍सुची-खाक्‍सुचीलोअ्नोअ् उ मुत्‍तु थेअ्‍लीखरा, मोलम् अखाचीमी म‍़ीक्‍पाङ् उ खीम्‍सुवाबीअ् माःखरा।

१० येशू नम्‍बुङ्ल‍़ीङ्वातुगे खेअ्धीताबा अखाचेअ् एकोरी खाक्‍पोखेतुचीलो बायाप्के तेःअ् चाङ‍्काह ह‍़ीक्‍‍पाङ् मीनाची अखाचीमी क्‍याक्‍पी खाङ्मुसाची।

११ तोअ्माङ् अखा ह‍़ीक्‍‍पाङ्चेअ् कोरोअ् लीत्‍तुचीमी, “गालीलबीही मीना चो, आनीन् येब्‍कानीमाङ् मालेअ्मा नम्‍बुङ्ल‍़ीङ्वातुगे खाङ्‍धीङ्‍कानुप्पा? उ नम्‍बुङ्ल‍़ीङ्वातुगे खेअ्धीन्‍नोक्‍‍पा आनीसेअ् खाक्‍सीतोअ्नोअ् कुबीअ्नोअ् येशू होनेअ् ताक्‍पाने।”

यहूदा इस्करियोतमी थम्बीअ् मतियास

१२ मोबाके अखाची जैतून लीप्पलाअ्वा बोब्बोपाबाङ् यरूशलेम एखरामी। आको बोब्बोपा यरूशलेमबाङ् इअ् किलोमिटर दोअ् मुअ्यु सीक्‍कु।

१३ अखाची सहरभित्रअ्यु बेनामीमाङ् तक्‍प चुःयुक्‍पलाअ्वा ख‍़ीम्‍मी मोत्‍त‍़ोङ्‍लाप्‍केपा तलाबीअ् थ‍ाङामी। अखाची पत्रुस, यूहन्‍ना, याकूब, अन्द्रियास, फिलिप नुङ् थोमा, बारथोलोमाइ मोलम् मत्ती, अल्फयसमी वथक्‍छा याकूब मोलम् देःनमी योक्‍सेअ् सीःहीकबा सिमोन मोलम् याकूबमी वथक्‍छा यहूदा चुअ्आमी।

१४ खची अरु मीम्‍छाची, येशूमी मामा मरियम नुङ् उमी वथक्‍पा नेछाचीनुङ् इक्‍कुनोअ् न‍़ीङ्वा पुक्‍तोअ् नीम्‍माङ् प्रार्थनाबीअ् चुःयुक्‍सामी।

१५ आकोरोअ्लोअ् पत्रुस येशू विश्‍वास मुःकाह मीनाचीमी माझाबीअ् येबा (आकोबीअ् खोम्‍काह मीनाची इअ् सइ बीस जना दोअ् चुअ्आमी) मोलम् लीत्‍तुची,

१६ “वथक्‍पा नेछा चो, परमेश्‍वरमी याङेब‍़बीअ् छाप्‍पलाअ्वा खनावा पूरा पुअ्मा चुअ्आ, आको याङेब‍़ येशू लब्‍मीकाहचीमी लाम्‍लोमी यहूदामी न‍़ीक्‍थुप्‍पी दाऊदमी याबाङ् पैल्हेनोअ् पवित्र सनीअ्वा यामुसाबा।

१७ मालेअ्माभने उ एकामध्येबीपानोअ् इप्‍पाङ् चुअ्आ, तोअ्माङ् एकानुङ्नोअ् सेवा मुःमामी योक्‍सेअ् उसेअ् ने भाग तोक्‍कुबा।”

१८ यहूदाए दुष्‍ट यावबाङ् दुबुहु याङ्ए इक्‍कु रोपा खेःदु, मोलम् आको रोपाबीअ्‍नोअ् उ लीलीक्‍सीपे दाप्‍सीआ, मोलम् उम्‍बोअ् पोअ्बोकामाङ् ओप्‍थोअ् फुअ्ब्लीता।

१९ कोओ खनावा यरूशलेमबीही छप्‍प‍ै मीनाचेअ् लेःतोकुची, मोसेअ्नोअ् आको रोपामी न‍़ीङ् उचीमी प‍़ीक्‍पाङ् आखेल्दामा युक्‍सुची। आखेल्दामामी अर्थ हेरुवामी रोपा ने।

पत्रुसए होनेअ् इःसु,

२० “भजनसंग्रहमी कीतापबीअ् कोओपारे छाप्‍पलाअ्वा चुःअ्,

“‘आकोमी ख‍़ीम् माङ्मेद‍्दीकेबा माच्‍चुहोउ,

तोअ्माङ् आकोबीअ् असा ने बास मापेन्‍ये माच्‍चुमीहोउ,

मोलम् उसेअ् मुःमाह यावमी जिम्मा अर्कुए मालाःसुहोउ।’

२१ आकोरोअ् पुगाबासेअ् प्रभु येशू इकीमी माझाबीअ् चुःतोअ् बैरा भित्र लेत्‍तालो नीम्‍माङ् इकीनुङ् चुःकाह मीनाचीमध्ये इप्‍पाङ् पुअ्मापुअ्नो,

२२ अर्थात् यूहन्‍नाए बप्‍तिस्मा पीत्‍तुबा समइलम् कुइगे येशू स्वर्ग खराबा लेन्‍धारी इकीनुङ् नोअ् चुःकबा पुअ्मापुअ्नो। आको मीना इकीनुङ्‍नोअ् येशू सीःखेथाप्पाङ् जिउँदो पुगाबा साछी पुअ्मापुअ्नो।”

२३ तोअ्माङ् अखाचेअ् ह‍़ीक्‍‍पाङ् अघि सरामुःसुचीमी, बारसाबास लीप्पलाअ्वा योसेफ (उ युस्तस ने लीअ्‍नो) मोलम् मतियास।

२४ तोअ्माङ् अखाचेअ् कोरोअ् इःतोअ् प्रार्थना मुःसुची, “छप्‍प‍ै मीनाचीमी न‍़ीङ्वाभित्रअ्युहु खनावा लेःतोकबा प्रभु, खची ह‍़ीक्‍‍पाक्‍चीमध्ये आनेअ् असा स्याइतुन्बा, एका खाङ्‍मीअ्‍माये।

२५ तोअ्माङ् आकोसेअ् प्रेरितए मुःमा पुक्‍काह सेवा मामुःसुहोउ, मालेअ्माभने आको सेवाबाङ् यहूदा अप्पोकामाङ् तक्‍प खेअ्मा पुक्‍थाप्‍पी खरा।”

२६ तोअ्माङ् अखाचेअ् अखा ह‍़ीक्‍‍पाङ्मी माझाबीअ् चिठ्ठा देत्‍तुची, मोलम् चिठ्ठा मतियासमी न‍़ीक्पी सीत्‍ता। मोबाके एघार जना प्रेरितचीबीअ् मतियास ने दोतीसा।

पवित्र सनीअ्वा ताअ्आबा

२

१ पेन्तिकोसमी लेन् ताअ्आलो येशूबीअ् विश्‍वास मुःकाहची छप्‍प‍ै इक्‍कुनोअ् थम्बीअ् खोमामीही।

२ आकोरोअ्लोअ् स्वर्गलम् अचानक धेप्‍प‍़ हुअ्वापा लोःसीतोअ् सम्‍ला ताअ्आ, मोलम् अखाची पेनामीही ख‍़ीम् पूरा नोअ् चेप्‍पु।

३ तोअ्माङ् लेम्‍दोहो म‍़ीमी मीच्‍वाम्‍लअ्वा भाग-भाग पुगामाङ् खाङ्मुसा, मोलम् अखा छप्‍पैचीबीअ् पेना।

४ तोअ्माङ् अखाची छप्‍प‍ै जना पवित्र सनीअ्वाए चेप्‍पुची, मोलम् सनीअ्वाए यामुमीतुचीहीदोअ् नोअ् अखाची अन्य प‍़ीक्‍पी यामुलीतामी।

५ आकोरोअ्लोअ् नम्‍बुङ्ल‍़ीङ्वा खुअ्माअ्मु चुःकाह छप्‍प‍ै देःन‍लम् यहूदीची यरूशलेमबीअ् ताअ्आमीही। अखाची परमेश्‍वर कीक्‍काह मीनाची चुअ्आमी।

६ आको सम्‍ला येनुचीमाङ् मीनाचीमी ओइरु खोमामी, तोअ्माङ् आको ओइरुबीही मीनाची अखेतुचीही, मालेअ्माभने अखाची यामुधीतामीही खनावा छप्‍प‍ै जनाए तक्‍प-तक्‍पम् प‍़ीक्‍पी येन्धीतुचीही।

७ तोअ्माङ् अखाची अखेतोअ् कोरोअ् इःसुची, “खआ यामुधीङ्‍काहची छप्‍प‍ै गालीलीची हेअ्मीनी हे?

८ आकोरोअ् भने, अखाची यामुअ्मीही खनावा इकीए तक्‍प-तक्‍पम् प‍़ीक्‍पी माक्‍तोअ्माङ् येन्‍नोहो?

९ इकीन् कुबीअ् पार्थीइ, मादीइ, एलामीइ, मेसोपोटामियाबीपा, यहूदियाबीपा, कापाडोकियाबीपा, पोन्टसबीपा, एशियाबीपा,

१० फ्रिगियाबीपा, पामफिलियाबीपा, मिश्रबीपा, कुरेनीबीअ् सीक्‍कबा लिवियामी क्‍याक्‍पीपा, रोमबाङ् ताकाह,

११ यहूदीची नुङ् यहूदी पुक्‍काहची, क्रेटबीपा नुङ् अरबबीपा मीना चुःकीन्। परमेश्‍वरमी इल्‍लासीमी यावहमी न‍़ीक्‍थुप्‍पी अखाची यामुधीनोअ्मीही इकीए तक्‍पमीनोअ् प‍़ीक्‍पी माःरी येन्‍नोअ्मी।”

१२ अखाची छप्‍प‍ै अखेतुची, मोलम् दुक्‍खी पुक्‍तोअ् उची-उचीबीअ् कोरोअ् इःसुची, “कोओमी अर्थ इमाङ‍्लो?”

१३ तोकोना अरुचेअ् इःचातोअ् कोरोअ् लीत्‍तुचीमी, “खची गो अङ्‍गुरमी ओप्‍चोङ् मद्यए सेअ्‍ङेखेइतुची!”

पत्रुसमी प‍़ीअ्इःमा

१४ मोबाके पत्रुस एघार जनानुङ् येबामाङ् धेप्‍प‍़ सम्‍लाबीअ् अखाची कोरोअ् लीत्‍तुची, “यहूदीबीही मीनाची मोलम् यरूशलेमबीअ् पेङ्‍काह छप्‍प‍ै मीना चो, कोओ खनावा आनीन् छुत्‍तीङ्ए लेःमामी कङेअ् इःकुहुङ् खनावा नुःरो येनानुम्‍ये।

१५ आनीसेअ् मीत्‍तीतोअ् खची सेअ्ङेकुचीही हेअ्मीनी। कोरोअ्लोअ् भ्यानीबा नौ तेअ् बजालीइता।

१६ तोकोना योएल अगमवक्ताए इःसुबा खनावा कोओ नोअ् ने,

१७ “‘द्‍याङ्पीपा लेन्हबीअ् कोरोअ् पुअ्नोक्‍‍पा नेमाङ् परमेश्‍वरए इःकु,

कङेअ् छप्‍प‍ै मीनाचीबीअ् तक्‍पम‍ी सनीअ्वा छीब्‍देकुक्‍‍चीहीने,

आनीमी वथक्‍छाची नुङ् मीम्‍छा पछाची अगमवाणी यामुअ्मीहीने,

आनीमी वेच्‍चाचे दर्शन खाङ्‍कुचीहीने,

मोलम् आनीमी पासीङ्ची सेम्माङ् माङ्नोअ्मीहीने।

१८ अखा लेन्बीअ् कङी सेवा मुःकाह वथक्‍पा नुङ् मीम्‍छाचीबीअ् कङेअ् कङी सनीअ्वा छीब्‍धीङ्‍कुहुङ्ने,

तोअ्माङ् अखाची अगमवाणी यामुअ्मीहीने।

१९ तोअ्माङ् मुत्‍तु नम्‍बुङ्ल‍़ीङ्वाबीअ् इल्‍लासीमी यावह

मोलम् मुअ्मु खाम्‍पुम्‍माबीअ् अखेअ्मीथाम् च्‍याक्‍सीङ‍्ह कङेअ् खाङ्‍मुकुहुङ्ने,

अर्थात् हेरुवा, म‍़ी नुङ् म्‍याक्‍खुमामी मुस्लो।

२० परमप्रभुमी धेप्‍प‍़ नुङ् महिमामी लेन् तामाभन्दा अघि

नाम् नाप्‍चीग‍़ीक्‍पा पुअ्नोक्‍‍पाने,

मोलम् लाः हेरुवा दोअ्नोअ् हरप्पा पुअ्नोक्‍‍पाने।

२१ तोअ्माङ् परमप्रभुमी न‍़ीङ् इःकाहची छुत्‍तीङ् लेत्‍चाअ्मीहीने।’

२२ “इस्राएलबीही मीना चो, खआ खनावा येनानुम्‍ये, परमेश्‍वरए नासरतबीपा येशूलम् नोअ् आनीमी माझाबीअ् शक्तिमी यावह, इल्‍लासीमी यावह मोलम् अखेअ्मीथाम् च्‍याक्‍सीङ‍्ह मुःसुमाङ् आनीमी अघि येशू पक्‍‍का खाङ्मुसु नेबा खनावा आनीसेअ् लेन्लेःकानुम्।

२३ परमेश्‍वरए अघि नोअ् तक्‍पम् सन‍़ीङ्वाए चुम्‍लीतुबादोअ्नोअ् कोओनोअ् येशू उसेअ् आनीमी हुक्‍‍पी पीत्‍तानीन्। आनीसेअ् उ अधर्मती मीनाचीमी हुक्‍‍पाङ् क्रूसबीअ् क्‍याङ्‍धीतानुम्‍माङ् सेदानुम्।

२४ तोकोना सीःमाङ्वामी धेप्‍प‍़ कष्‍टबाङ् फगुमाङ् परमेश्‍वरए उ सीःखेथाप्पाङ् जिउँदो मुःसु, मालेअ्माभने उ सीःमाङ्वामी हुक्‍‍पी चुःधीम्मा मान्‍नुःयुङ्।

२५ मालेअ्माभने दाऊदए उमी न‍़ीक्‍थुप्‍पी कोरोअ् इःकु,

“‘कङेअ् प्रभु नीम्माङ् कङी अघि खाक्‍सुङ्,

मालेअ्माभने का माकीस्‍सीये माच्‍चुउङ‍्होउ नेमाङ् उ कङी चुप्‍त‍़‌ीङ‍‍् हुअ्पोत‍़ी चुःअ्।

२६ मोसेअ्‍नोअ् कङी न‍़ीङ्वा खुशी पुअ्इता,

कङी लेम् रमालीअ्इता,

मोलम् का पक्‍‍का चुःङाअँ कि होनेअ् कङी सरील ने जिउँदो पुअ्नोक्‍‍पाने।

२७ मालेअ्माभने आनेअ् कङी प्राण पातालमु यैदुनानीबाने,

अथवा आनेअ् तक्‍पम‍ी पवित्र मीनामी सरील कीम्‍मीतुनानीबाने।

२८ तोअ्माङ् आनेअ् कङा जुनीमी लाम्ह इःअ्ङाना,

तोअ्माङ् आनेअ् कङा तक्‍पम‍ी उपस्थितिए रमालीमीङाअँन्बाने।’

२९ “वथक्‍पा नेछा चो, एकामी पीतुप्‍खा दाऊदमी न‍़ीक्‍थुप्‍पी कङेअ् आनीन् पक्‍‍का लीअ्हीकानीन्, उ सीःसा, मोलम् खुम्युसा, तोअ्माङ् उमी येअ्मा आयुबा लेन्धारी चुन्चुःअ्।

३० इक्‍कु अगमवक्ता पुगाबासेअ् उमीनोअ् सन्तानबाङ् उमी सिंहासनबीअ् परमेश्‍वरए इप्‍पाङ् युङ‍्कुबाने इःतोअ् परमेश्‍वरए पस्तान् चाअ्आबा खनावा उसेअ् लेःसु।

३१ पैल्हेबाङ् नोअ् कोओ खाक्‍सुमाङ् सीःखेथाप्पाङ् ख्रीष्‍ट जिउँदो पुअ्मामी न‍़ीक्‍थुप्‍पी उसेअ् कोरोअ् इःसु कि,

“‘उ न पातालमु यैदालो पुगा,

न उमी सरील नोअ् कीमा।’

३२ “कोओनोअ् येशू परमेश्‍वरए सीःखेथाप्पाङ् जिउँदो मुःसु, मोलम् आकोमी न‍़ीक्‍थुप्‍पी एका छप्‍प‍ै साछी चुःकीका।

३३ मोसेअ्नोअ् परमेश्‍वरमी चुप्‍त‍़‌ीङ‍‍् हुअ्पोत‍़ी उसेअ् योङ् तोक्‍कु, मोलम् पापालम् पवित्र सनीअ्वामी नम्‍एचामा तोक्‍कु, तोअ्माङ् उसेअ् कोओ पवित्र सनीअ्वा छीब्‍देतुबा खनावा आनीम् तक्‍पेअ्नोअ् खाक्‍तोअ् नुङ् येत्‍तोअ् चुःकानीन्।

३४ मालेअ्माभने दाऊद सरीलबीअ् स्वर्ग माखेअ्‍होसाङ्, उसेअ् कोरोअ् इःसुबा चुःअ्,

“‘परमप्रभुए कङी प्रभु लीत्‍तु,

आना कङी चुप्‍त‍़‌ीङ‍‍् हुक्‍पीयुगे पेने,

३५ हानीम्धारी कङेअ् आम्मी ङेच्‍ची

आम्मी लाङ‍्खुअ्माअ्मु सीअ्मीअ्ङाचीनीलो।’

३६ “आकोरोअ् पुगाबासेअ् परमेश्‍वरए उ प्रभु नुङ् ख्रीष्‍ट ह‍़ीक्‍‍पाङ् बनामुःसु नेबा खनावा इस्राएलबीही छप्‍प‍ै बुद‍़ीक्‍छाचेअ् मालेःसुचीहोउ, उनोअ् येशू आनीसेअ् क्रूसबीअ् क्‍याङ्धीतानुम्।”

३७ कोओ खनावा येनुचीमाङ् अखाचीमी न‍़ीङ्वा यीप्‍छ्याए यीङु, तोअ्माङ् पत्रुस नुङ् अरु प्रेरितची अखाचेअ् छीमुचीमी, “वथक्‍पा नेछा चो, एकाए इमाङ‍् मुःम्बा त?”

३८ तोअ्माङ् पत्रुसए अखाची लीत्‍तुची, “तक्‍पम् हीःवामाङ् यैलोङ् परमेश्‍वरबीअ् एनानीये, मोलम् आनीसेअ् तक्‍पम् हीःवामाङ् क्षमामी योक्‍सेअ् छप्‍पैए येशू ख्रीष्‍टमी न‍़ीक्‍पी बप्‍तिस्मा लाःसानीये, मोलम् आनीसेअ् पवित्र सनीअ्वामी वरदान तोक्‍कानुप्पाने।

३९ मालेअ्माभने नम्‍एचामा आनीमी योक्‍सेअ्, आनीमी सन्तानमी योक्‍सेअ् नुङ् प्रभु इकीम् परमेश्‍वर उम्‍तक्‍पेअ्नोअ् छेःतुचीही मुअ्यु-मुअ्यु चुःकाह छुत्‍तीङ्मी योक्‍सेअ् ने।”

४० तोअ्माङ् अरु धेरुअ् खनावालम् उसेअ् अखाची साछी पीत्‍तुची, मोलम् कोरोअ् लीत्‍तोअ् सुलाम्प‍़ीअ् पीत्‍तुची, “कोओ मान्‍नुःकबा पुस्ताबाङ् आनीम् तक्‍पेअ्नोअ् लेत्‍चाआनीये।”

४१ तोअ्माङ् उमी खनावा मानामुःकबा छप्‍पैए बप्‍तिस्मा लाःसुची, मोलम् आको लेन् नोअ् सुङ्बोम् हजार दोअ् मीनाची उचीनुङ् येत्‍तीसामी।

विश्‍वासीचीमी संगति

४२ अखाची प्रेरितची‍लम् नीम्‍माङ् चीय्युक्‍सामी मोलम् संगति मुःयुक्‍सामी, मोलम् प्रभुभोज नुङ् प्रार्थना नीम्‍माङ् मुःयुक्‍सामी।

४३ प्रेरितचेअ् धेरुअ् नोअ् इल्‍लासीमी याव नुङ् अखेथाम् च्‍याक्‍सीङ‍्ह मुःसुचीहीसेअ् मीनाची कीस्‍सीलीतामी।

४४ विश्‍वास मुःकाहचीदोअ् छप्‍प‍ै सुःरी चुःयुक्‍सामी मोलम् अखाचीनुङ् चुःकाह छप्‍प‍ै अखाचीमी साझे चुअ्आ।

४५ अखाचेअ् तक्‍पम् छेबेवा नुङ् चीजबीज देय्युक्‍सुचीमाङ् खाँचोबीअ् सीक्‍काहचीमी खाँचोअन्सार छप्‍प‍ैची हाबीअ्युक्‍सुचीमी।

४६ लेन्पीच्‍छे अखाची इक्‍कुनोअ् न‍़ीङ्वा पुक्‍तोअ् परमेश्‍वर पुजेमुःथाम् ख‍़ीबीअ् सुःरी खोम्‍युक्‍सामी, मोलम् तक्‍प-तक्‍पम् ख‍़ीबीअ् प्रभुभोजमी योक्‍सेअ् खोम्‍युक्‍सामी, तोअ्माङ् खुशी नुङ् सख्खर् न‍़ीङ्वाए चाःमाकोअ् हाचायुक्‍सामी।

४७ तोअ्माङ् अखाची परमेश्‍वरमी प्रशंसा मुःतोअ् नुङ् छुत्‍तीङ् मीनाचीबाङ् अलाक्‍छुमा तोक्‍तोअ् चुःयुक्‍सामी। मुलुवा तोक्‍काह मीनाचीमी ङेअ्मावा लेन्पीच्‍छे प्रभुए येत्‍तीबीअ्युक्‍सुची।

इप्‍पाङ् ओखोङ्‍गे नुःलीताबा

३

१ पत्रुस नुङ् यूहन्‍ना लेत्‍ताक्‍पा सुङ्बोम् बजे प्रार्थनामी समइबीअ् परमेश्‍वर पुजेमुःथाम् ख‍़ीबीअ्युगे माःरी खराचीही।

२ माङाक्‍चाहोउ नेमाङ् मीनाचेअ् लोलीतालोअ्नोअ् ओखोङ्‍गे पुक्‍कबा इप्‍पाङ् मीना खीत्‍तेअ्युक्‍सुची, मोलम् परमेश्‍वर पुजेमुःथाम् ख‍़ीम्‍मी दैलुबीअ् युङ्युक्‍सुची। आको दैलु सुन्दर दैलु लीअ्युक्‍पलाअ्वा।

३ पत्रुस नुङ् यूहन्‍ना परमेश्‍वर पुजेमुःथाम् ख‍़ीम् भित्रअ्यु बेम्मा योगाचीही खाक्‍सुचीमाङ् आकोसेअ् उचीनुङ् इमाङ‍् खनावा ङागु।

४ यूहन्‍नानुङ्नोअ् पत्रुसए आको चीः खाक्‍तोअ् कोरोअ् लीत्‍तु, “कचीगैगे खाक्‍से।”

५ तोअ्माङ् अखाचेअ् इमाङ‍् कोअ् पीअ्ङाअँचीबा लु नेबा आशाबीअ् आकोसेअ् अखा ह‍़ीक्‍‍पाक्‍‍ची न‍़ीङ्वा तीःसुमाङ् खाक्‍सुची।

६ तोकोना पत्रुसए लीत्‍तु, “कानुङ् सुनचाँदी माअ्अँ, कानुङ् इमाङ‍् चुःअ्लो, आकोनोअ् आना पीअ्नोअ्ना। नासरत येशू ख्रीष्‍टमी न‍़ीक्‍पी पोःगे, मोलम् लाम्धुसे!”

७ तोअ्माङ् उसेअ् आकोमी चुप्‍त‍़‌ीङ‍‍् हुअ् लबुमाङ् आको सेप्‍पोकु, मोलम् वाअ्ल्याक्‍तोअ् आकोमी लाङ्‍ह नुङ् बाअ्म‍़ीअ्हबीअ् बोल् ताअ्आ।

८ तोअ्माङ् आको सोप्‍ल्याक्‍‍तोअ् पील्‍लीता, मोलम् येबामाङ् लाम्धुलीता, तोअ्माङ् अखा ह‍़ीक्‍‍पाक्‍‍चीनुङ् सुःरी लाम्धुतोअ्, थोप्‍तोअ् मोलम् परमेश्‍वरमी प्रशंसा मुःतोअ् परमेश्‍वर पुजेमुःथाम् ख‍़ीबीअ्यु बेना।

९ मोबाके आको मीना लाम्धुधीताबा नुङ् आकोसेअ् परमेश्‍वरमी प्रशंसा मुःधीतुबा छुत्‍तीङ् मीनाचेअ् खाक्‍सुची।

१० परमेश्‍वर पुजेमुःथाम् सुन्दर दैलुबीअ् पेनामाङ् ङाक्‍धीङ्‍कबा मीना कोओनोअ् नेमाङ् अखाचेअ् चीनामुःसुची। तोअ्माङ् आकोबीअ् पुक्‍काह खनावा खाक्‍सुचीमाङ् अखाची सारुन् अखेतुची।

सोलोमन लीप्‍पलाअ्वा हुबुबीअ् पत्रुसमी प‍़ीअ्इःमा

११ आको मीना पत्रुस नुङ् यूहन्‍नामी द‍़्याङ्-द‍़्याङ् लाम्धुसाबा खाक्‍सुचीमाङ् छप्‍प‍ै मीनाची धेरुअ् नोअ् अखेतुची, मोलम् सोलोमन लीप्‍पलाअ्वा हुबुबीअ् सुःरी अखाचीबीअ् पीत्‍ताअ्आमी।

१२ कोओ खाक्‍सुमाङ् पत्रुसए अखा मीनाची लीत्‍तुची, “इस्राएलबीही मीना चो, कोओ खनावाबीअ् आनीन् मालेअ्मा इल्‍लासी यीङ्‍कानीही? अथवा एकामी तक्‍पमीनोअ् शक्तिए मोलम् एका धर्मती पुगीकाहसेअ् कोओ लाम्धुमीतीतोअ्नोअ् आनीसेअ् मालेअ्मा इल्‍लासी यीक्‍तोअ् एका खाङ्नोक्‍‍चीम्‍पा?

१३ एकामी पीतुप्‍खा अब्राहाम, इसहाक नुङ् याकूबमी परमेश्‍वरए तक्‍पम‍ी सेवा मुःकबा येशूमी महिमा मुःइतु। तोकोना आनीसेअ् चैँ उ पिलातसमी हुक्‍‍पी सोँपेमुःसानुम्, मोलम् पिलातसए उ यैअ्मामी विचार मुःसुलोअ् ने आनीन् मानामालीसानीन्।

१४ तोकोना आनीसेअ् पवित्र नुङ् धर्मती मीना मानामामुःसानुम्‍माङ् मीना सेक्‍कबा अर्कुबा लेब्‍बेपीअ्माए नेमाङ् ङागानुम्।

१५ तोअ्माङ् आनीसेअ् जुनी पीक्‍कबा चैँ सेदानुम्, तोकोना परमेश्‍वरए उ सीःखेथाप्पाङ् जिउँदो मुःसु। कोओमी न‍़ीक्‍थुप्‍पी एका साछी चुःकीका।

१६ उमी न‍़ीक्‍पी मुःसुबा विश्‍वासए मोलम् उमीनोअ् न‍़ीङ्ए आनीसेअ् खाक्‍सानुप्पा नुङ् लेःकानुप्पा कोओ मीना त‍़थ‍़ीलो मुःइतु। तोअ्माङ् येशूबीअ् विश्‍वास मुःसुबासेअ् कोओ मीना आनीन् छुत्‍तीङ्मी अघि पूरा नुःलीइता।

१७ “हो वथक्‍पा नेछा चो, आनीमी पाहाङ्चेअ् मुःसीतोअ्नोअ् आनीसेअ् मालेःये आकोरोअ् मुःसानुम् नेमाङ् कङेअ् लेःकुङ्।

१८ तोकोना उमी ख्रीष्‍टए कष्‍ट आङ्मापुअ्नोअ् नेमाङ् छप्‍प‍ै अगमवक्ताचीमी यालम् परमेश्‍वरए इःसुहु खनावा उसेअ् कोओपारे पूरा मुःसु।

१९ मोसेअ्नोअ् तक्‍पम् हीःवामाङ् यैलोङ् परमेश्‍वरबीअ् एनानीये, आकोरोअ् मुःसानुम् भने, आनीमी हीःवामाङ्‍ह छोःखेअ्नोहोने।

२० मोबाके परमप्रभुलम् सक्‍सेम्‍मी समइ ताक्‍पाने, मोलम् पैल्हे नोअ् आनीमी योक्‍सेअ् उसेअ् युक्‍सुबा ख्रीष्‍ट, अर्थात् येशू पाङ्‍हाक्‍पीकानीहीने।

२१ उइले नोअ् परमेश्‍वरए तक्‍पम् पवित्र अगमवक्ताचीमी याबाङ् इःसुहु छप्‍प‍ै खनावा पैल्हेबानोअ् तालुकबीअ् बनामुःकबा समइ मात्‍ताबाधारी उ स्वर्गबीअ् नोअ् चुःमापुअ्नो।

२२ मोशाए इःसु, ‘परमप्रभु परमेश्‍वरए कङा पोःअ्मीतीतोअ्नोअ् इप्‍पाङ् अगमवक्ता आनीमी बु-नेछाचीबाङ् नोअ् आनीमी योक्‍सेअ् पोःअ्मीकुबाने। उसेअ् आनीन् इमाङ‍्-इमाङ‍् लीक्‍कानीलो, अखा छप्‍प‍ै खनावा आनीसेअ् येम्‍मा पुअ्नोहोने।

२३ आको अगमवक्ताए इःकुबा खनावा मायेङ‍्कबा छप्‍प‍ै जना मीनाचीमी माझाबाङ् पूरानोअ् लाःलाङ्नोअ्मीहीने।’

२४ “शमूएललम् पुक्‍तोअ् आकोभन्दा द्‍याङ्पीही अगमवक्ताची छप्‍पैए खआ लेन्मी न‍़ीक्‍थुप्‍पी यामुसामीही।

२५ आनीन् अखानोअ् अगमवक्ताची नुङ् परमेश्‍वरए आनीमी पीतुप्‍खा अब्राहामनुङ् मुःसुहु करारमीनोअ् सन्तान ने। आको करार कोरोक्‍पा चुअ्आ, ‘आम्‍मी सन्तानबीअ् खाम्‍पुम्‍माबीही छप्‍प‍ै बुद‍़ीक्‍छाचेअ् अलाङ् तोक्‍कुचीबाने।’

२६ आनीन् छप्‍प‍ै दुष्‍ट यावहबाङ् एनानीमाङ् अलाङ् पीअ्मामी योक्‍सेअ् परमेश्‍वरए उमी सेवा मुःकबा पोःअ्लीमीतु, मोलम् छप्‍पैभन्दा पहिले आनीबीअ् पाङ्‍हाक्‍सु।”

पत्रुस नुङ् यूहन्‍ना धेप्‍प‍़ यायुङ्मामी अघि

४

१ पत्रुस नुङ् यूहन्‍ना मीनाचीनुङ् माःरी यामुङेकाचीलो पुजारीची, परमेश्‍वर पुजेमुःथाम् ख‍़ीबीपा कप्‍तान नुङ् सदुकीची अखा ह‍़ीक्‍‍पाक्‍‍चीबीअ् ताअ्आमी।

२ अखाची निकै हाङुचीही, मालेअ्माभने अखा ह‍़ीक्‍‍पाक्‍‍चेअ् सीःखेकाहची येशूबीअ् होनेअ् जिउँदो पुअ्नोअ्मी नेमाङ् मीनाची इःतोअ् नुङ् प्रचार मुःधीताचीही।

३ तोअ्माङ् अखाचेअ् पत्रुस नुङ् यूहन्‍ना लबुचीमी, मोलम् वीन्‍दालप्‍केधारी छ्यागुचीमी, मालेअ्माभने आकोरोअ्लोअ् वाथक्‍सी युखेतुबा।

४ तोकोना याङेब‍़ येङ्‍काहचीमध्ये धेरुअ् नोअ् मीनाचेअ् विश्‍वास मुःसुची, मोलम् विश्‍वास मुःकाह वथक्‍पाची पाँच हजार दोअ् पुगामी।

५ वीन्‍दालप्के अखाचीमी पाहाङ्ची, लाम्‍लोमीची मोलम् शास्त्रीची यरूशलेमबीअ् खोमामी।

६ छप्‍पैभन्दा धेप्‍प‍़ पुजारी हन्‍नास, कैयाफा, यूहन्‍ना, अलेक्‍जेन्डर नुङ् छप्‍पैभन्दा धेप्‍प‍़ पुजारीमी बुद‍़ीक्‍छामी छुत्‍तीङ् मीनाची ने आकोबीअ् चुअ्आमी।

७ अखाचेअ् पत्रुस नुङ् यूहन्‍ना माझाबीअ् युक्‍सुचीमीमाङ् छीमुचीमी, “हाबीपा शक्तिए अथवा असामी न‍़ीक्‍पी आनाचेअ् कोओ याव मुःसाचुन्बा?”

८ तोअ्माङ् पवित्र सनीअ्वाए चेप्‍पुमाङ् पत्रुसए अखाची लीत्‍तुची, “मीनाचीमी पाहाङ् नुङ् लाम्‍लोमी चो,

९ आयु इप्‍पाङ् ओखोङ्‍गे मीनामी योक्‍सेअ् मुःबलाअ्वा नुःयावमी न‍़ीक्‍थुप्‍पी ‘आको मीना इमाक्‍‍तोअ् नुःलीताबा’ नेमाङ् आनीसेअ् कचीगा छीम्‍नोक्‍‍चीमी भने,

१० आनीन् छप्‍पैसेअ् नुङ् इस्राएलपेच्‍चीबीही छुत्‍तीङ् मीनाचेअ् लेःतोकानुम्‍ये, आनीसेअ् क्रूसबीअ् क्‍याङ्धीतानुप्पा नुङ् परमेश्‍वरए सीःखेथाप्पाङ् जिउँदो बनामुःसुबा नासरत येशू ख्रीष्‍टमी न‍़ीक्‍पी कोओ मीना नुःलीतामाङ् आनीमी अघि नुःरो येब्‍धीनोक्‍‍पा।

११ “‘आनीन् ख‍़ीम् हेक्‍‍कबासेअ् इन्‍नामे इःतोअ् वेल्‍लाक्‍सानुप्पा लोकोअ्वा नोअ्

कोओ येशू ने मोलम् उ सुरबीअ् युङ्माबा लोकोअ्वा बनालीसा।’

१२ “तोअ्माङ् अरु असाबीअ् ने मुलुवा माअ्अँ, मालेअ्माभने इकीए मुलुवा तोअ्मामी योक्‍सेअ् नम्‍बुङ्ल‍़ीङ्वाखुअ्माअ्मु मीनाचीमी माझाबीअ् अर्कु इमाक्‍‍तोक्‍पाने न‍़ीङ् परमेश्‍वरए मापीत्‍तीती।”

१३ पत्रुस नुङ् यूहन्‍नामी आँट अखाचेअ् खाक्‍सुची, मोलम् खआ ह‍़ीक्‍‍पाङ् पोद‍़ामालीकबा नुङ् साधारण मीनाची रीछ नेमाङ् लेःतोकुचीमाङ् अखाची अखेतुची। तोअ्माङ् खआ ह‍़ीक्‍‍पाङ्ची ने येशूनुङ्नोअ् चुअ्आची नेमाङ् लेःतोकुचीमी।

१४ तोकोना नुःलीङ्‍कबा मीना उचीमी क्‍याक्‍पी येब्‍धीताबा खाक्‍सुचीमाङ् अखाचेअ् उमी विरोधबीअ् इमाङ्ने माअ्इःहीसुची।

१५ मोसेअ्नोअ् खआ ह‍़ीक्‍‍पाक्‍‍ची यायुङ्‍मा ख‍़ीबाङ् बैरा खेअ्मामी अग्गे पीत्‍तुचीमीमाङ् अखाचेअ् तक्‍प-तक्‍पबीअ् कोरोक्‍पा सल्‍ला मुःसामी,

१६ “हो खआ ह‍़ीक्‍‍पाङ्ची इकीए इमाङ‍् मुःमाचीही? मालेअ्माभने खआ ह‍़ीक्‍‍पाक्‍‍चेअ् मुःसाचुहु इल्‍लासीमी याव यरूशलेमबीअ् चुःकाह छुत्‍तीङ् मीनाचेअ् खाङ्‍इतुची। इकीए ने आको हेअ्‍नी इःहीनी।

१७ तोकोना कोओ खनावा मीनाचीमी माझाबीअ् होनेअ् माथ‍़ीङ्बोअ्ये माच्‍चुहोउ नेमाङ् खआ ह‍़ीक्‍‍पाक्‍‍ची ‘कोओ न‍़ीङ्मी न‍़ीक्‍थुप्‍पी आयुबालम् मुइगे असानुङ्ने इमाङ्ने अयामुम्बा’ इःमामाङ् दाम्‍देअ्मा पुअ्नोक्‍‍ची।”

१८ तोअ्माङ् अखाचेअ् अखा ह‍़ीक्‍‍पाक्‍‍ची छेःतुचीमीमाङ् कोओपारे अग्गे पीत्‍तुचीमी, “आयुबालम् मुइगे येशूमी न‍़ीक्‍पी इमाङ‍् ने अयामुम्बा, अथवा असाची ने अइःअ्माचीही।”

१९ तोकोना पत्रुस नुङ् यूहन्‍नाए झ्‍वाप पीत्‍तुचीमी, “परमेश्‍वरमी खाङ्मावाबीअ् परमेश्‍वरमी खनावा येम्‍मा नुःक्‍पा लु मीनामी खनावा येम्‍मा नुःक्‍पा आनीमी तक्‍पेअ्नोअ् मीत्‍तानुम्‍ये।

२० मालेअ्माभने कचीगाए खाक्‍साचुगाह नुङ् येनाचुगाह खनावा मायामुबा हेन्हेःचुगानी।”

२१ अखा ह‍़ीक्‍‍पाक्‍‍ची कासी पीअ्मामी इमाङ्ने कारण मातोक्‍कुचीमाङ् धम्की पीत्‍तुचीमाङ् लेब्‍बेतुचीमी, मालेअ्माभने अखा ह‍़ीक्‍‍पाक्‍‍चेअ् मुःसाचुहु याव खाक्‍सुचीमाङ् छुत्‍तीङ् मीनाचेअ् परमेश्‍वरमी प्रशंसा मुःधीतुचीबा।

२२ आको इल्‍लासीमी यावलम् नुःलीङ्‍कबा मीनामी उमेर चालीस दोङ‍्लम् मुत्‍तु नोअ् काअ्ल्‍हेतुबा।

आँट तोअ्मामी योक्‍सेअ् विश्‍वासीचीमी प्रार्थना

२३ आकोबाङ् फअ्बोकाचीमाङ् अखा ह‍़ीक्‍‍पाक्‍‍ची तक्‍पम‍ी लकप्‍चीबीअ् खराची, मोलम् मुद्‍दे पुजारीची नुङ् लाम्‍लोमीचेअ् इःसुचीही छप्‍प‍ै खनावा अखाची दुप्‍पीतुचीमी।

२४ अखाचेअ् कोरोहो खनावा येनुचीमाङ् इक्‍कुनोअ् न‍़ीङ्वा पुक्‍तोअ् परमेश्‍वर धेप्‍प‍़ सम्‍लाए कोरोअ् लीत्‍तुची, “स्वर्ग, खाम्‍पुम्‍मा, बाजुवा नुङ् आकोबीअ् चुःकाह छप्‍प‍ै कोअ् बनामुःकबा छप्‍पैभन्दा धेप्‍प‍़ शक्ति पुक्‍कबा प्रभु,

२५ आनेअ् पवित्र सनीअ्वालम् तक्‍पम‍ी सेवा मुःकबा एकामी पीतुप्‍खा दाऊदमी यालम् कोरोअ् इःसुन्बा चुःअ्,

“‘मालेअ्मा अरु तोःखाची बोम्केलीसामीही,

तोअ्माङ् मालेअ्मा मीनाचेअ् धीङ्‍गानेपा खनावा विचार मुःसुचीबा,

२६ परमप्रभुमी विरोधबीअ्

मोलम् उसेअ् अभिषेक मुःसुबा मीनामी विरोधबीअ्

खाम्‍पुम्‍माबीही हाङ्ची पोःगामी,

मोलम् पाहाङ्ची इअ् थम्बीअ् खोमामी।’

२७ मालेअ्माभने नीच्‍चानोअ् आनेअ् अभिषेक मुःसुन्बा आम्मी सेवा मुःकबा पवित्र मीना येशूमी विरोधबीअ् हेरोद नुङ् पिलातस ह‍़ीक्‍‍पाङ् नोअ् अरु तोःखाची नुङ् इस्राएलबीही मीनाचीनुङ् कोओ सहरबीअ् खोमामीही,

२८ कि आम्मी शक्ति नुङ् इच्छाए अघि नोअ् टुङ्‍गो तीःसुन्बाअन्सार तेअ् अखाचेअ् मामुःसुचीहोउ।

२९ हो प्रभु, अखाचेअ् एका पीत्‍तीकामीही धम्की खाक्‍से, मोलम् आम्मी सेवा मुःकाहची आम्मी याङेब‍़ नीम्‍माङ् यामुमामी योक्‍सेअ् आँट पीअ्माये,

३० तोअ्माङ् तुक्‍काहची नुःलीमीअ्मामी योक्‍सेअ् आनेअ् तक्‍पम‍ी हुअ् छोङ्‍लीङ्‍कुनालो, आम्मी पवित्र सेवा मुःकबा येशूमी न‍़ीक्‍पाङ् अखेअ्मीथाम् च्‍याक्‍सीङ‍्ह नुङ् इल्‍लासीमी यावह मापुअ्होउ।”

३१ अखाचेअ् प्रार्थना मुःसाक्‍सुचीमाङ् अखाची खोमामीही थम् सोङा, मोलम् अखाची छप्‍प‍ै पवित्र सनीअ्वाए चेप्‍पुची, मोलम् आँटिलो पुक्‍तोअ् परमेश्‍वरमी याङेब‍़ यामुधीतामी।

विश्‍वासीचीमी साझे छेबेवा

३२ विश्‍वास मुःकाह छप्‍प‍ै इक्‍कुनोअ् न‍़ीङ्वा नुङ् इक्‍कुनोअ् विचारमी पुगामीही। अखाचीमध्ये आसेअ् ने तक्‍पम् छेबेवा कङीतेअ् ने माअ्इःयुक्‍सुची, तोकोना उचीनुङ् चुःकाह छप्‍प‍ै कोअ् साझे चुअ्आ।

३३ अखा प्रेरितचेअ् प्रभु येशू सीःखेथाप्पाङ् जिउँदो पुगाबा ने इःतोअ् मीनाचीमी माझाबीअ् धेप्‍प‍़ शक्तिए साछी पीअ्युक्‍सुची, मोलम् परमेश्‍वरमी धेप्‍प‍़ नम्‍नम्‍वा अखा छप्‍पैचीबीअ् चुअ्आबा।

३४ अखाचीमी माझाबीअ् खाँचोबीअ् सीक्‍काह असा ने माच्‍चुमी, मालेअ्माभने जग्गा चुःकाहचेअ् जग्गा नुङ् ख‍़ीम् चुःकाहचेअ् ख‍़ीम् देय्युक्‍सुचीमाङ् आकोमी याङ् हाबीअ्युक्‍सुचीमी,

३५ मोलम् प्रेरितचीमी अघि युक्‍पीअ्युक्‍सुचीमी, मोलम् अखाचेअ् खाँचोबीअ् सीक्‍काहचीमी खाँचोअन्सार छप्‍प‍ैची हाबीअ्युक्‍सुचीमी।

३६ प्रेरितचेअ् बारनाबास इःसुचीमाङ् न‍़ीङ् वेःतीतुचीबा साइप्रस देःनबीपा लेवी कुलबीपा योसेफ आकोबीअ् चुअ्आ (बारनाबासमी अर्थ आँटमी वथक्‍छा),

३७ उसेअ् ने तक्‍पम् जग्गा देत्‍तु, मोलम् ताअ्आह याङ् प्रेरितचीमी अघि युक्‍पीतुची।

हननिया नुङ् सफीरा

५

१ तोकोना हननिया न‍़ीङ् पुक्‍कबा इप्‍पाङ् मीना नुङ् आकोमी थप्मा सफीराए तक्‍पम‍ी इअ् त्याअ्वा जग्गा देत्‍ताचु,

२ मोलम् तक्‍पम‍ी थप्मानुङ् सल्‍ला मुःलोङ् जग्गा देत्‍ताचुबा याङ्लम् मेछुअ् हननियाए युक्‍सु, तोअ्माङ् अरु चैँ प्रेरितचीमी अघि युक्‍पीतुची।

३ तोकोना पत्रुसए लीत्‍तु, “हननिया, पवित्र सनीअ्वा होरोङ् बोक्‍सीकबा नुङ् जग्गा देप्‍पलाअ्वा याङ्बाङ् मेछुअ् तक्‍पम‍ी योक्‍सेअ् युङ्मामी खनावा शैतानए इमाक्‍‍तोअ् आम्‍मी न‍़ीङ्वाबीअ् देप्‍पीताबा?

४ आको जग्गा मादेत्‍तुनालो आम्मीनोअ् चुअ्आ, मोलम् देत्‍तुनामाङ् ताकाह याङ् ने आम्मीनोअ् हुक्‍‍पी माच्‍चु हे? कोरोक्‍पा याव मुःमामी विचार आम्मी न‍़ीङ्वाबीअ् इमाक्‍‍तोअ् ताअ्आबा? आनेअ् मीना हेअ्‍नी, तोकोना परमेश्‍वर होरोङ् बोक्‍सीतुना।”

५ हननियाए कोओ येम्‍मादोहो उ गाङ्‍लेरा, मोलम् सीःखरा। तोअ्माङ् कोओ खनावा येङ्‍काहची छप्‍प‍ै जना सारुनोअ् कीस्‍सीआमी।

६ मोबाके वेच्‍चा मीनाची पोःगामीमाङ् हननिया तेःअ्ए य‍़ीगुची, मोलम् खीखेतुचीमाङ् बैरा याखेतुची, मोलम् न्याःगुची।

७ सुङ्बोम् घण्टादोअ् द्‍याक्‍पी आकोमी थप्मा भित्रअ्यु ताअ्आ, तोकोना आकोबीअ् इमाङ‍् पुगाबा नेमाङ् उसेअ् मालेःसु।

८ पत्रुसए उ छीमु, “कङा लीअ्माये, आनाची ह‍़ीक्‍‍पाङ्ए जग्गा आकोरोक्‍पीअ्नोअ् देत्‍ताचुन्‍बा हे?”

उसेअ् झ्‍वाप पीत्‍तु, “हँ, आकोरोक्‍पीअ्नोअ् ने।”

९ तोकोना पत्रुसए उ लीत्‍तु, “प्रभुमी सनीअ्वामी जाँच मुःमा आनाची ह‍़ीक्‍‍पाङ्मी न‍़ीङ्वा इमाक्‍‍तोअ् इक्‍कुनोअ् पुगाबा? खाक्‍से, आम्मी थप्पा न्‍याःकाहची दैलुबीअ् नोअ् चुःअ्मी, मोलम् आना ने अखाचेअ् खीखेअ्नोअ्मीमाङ् बैरा याखेनोअ्मीपाने।”

१० तोअ्माङ् वाअ्ल्याक्‍तोअ् पत्रुसमी अघि उ गाङ्युसा, मोलम् सीःसा। वेच्‍चा मीनाची भित्रअ्यु ताअ्आमीलो उ सीःखेअ्ङेकबा अखाचेअ् तोक्‍कुची, मोलम् खीखेतुचीमाङ् बैरा याखेतुची, तोअ्माङ् उमी नोअ् थप्पामी येअ्मा क्‍याक्‍पी न्याःगुची।

११ तोअ्माङ् मण्डलीबीही विश्‍वासीची नुङ् कोओ खनावा येङ्‍काह छप्‍प‍ै जना सारुनोअ् कीस्‍सीआमी।

अखेअ्मीथाम् च्‍याक्‍सीङ‍्ह नुङ् यावह

१२ प्रेरितचेअ् मीनाचीमी माझाबीअ् अखेअ्मीथाम् धेरुन् च्‍याक्‍सीङ् नुङ् याव मुःधीतुचीही। अखाची सोलोमन लीप्‍पलाअ्वा हुबुबीअ् खोम्‍युक्‍सामीही।

१३ तोकोना अरु असा ने अखाचीनुङ् तोङ्मामी आँट मामुःसुची, मोरोहोसाङ् ने मीनाचेअ् अखाची योङ् मुःयुक्‍सुचीमी।

१४ प्रभुबीअ् विश्‍वास मुःकाह वथक्‍पा नुङ् मीम्‍छाची ह‍़ीक्‍बुमीनोअ् ओइरु झन येत्‍तीतोअ् खरा।

१५ कोरोअ्धारी पुगा कि पत्रुस ताअ्लो उमी लग्दुमा अखाचीमध्ये कोइ-कोइबीअ् मासीअ्होउ नेमाङ् मीनाचेअ् तुक्‍काहची लाम्-लाप्‍पी याक्‍तेअ्युक्‍सुचीमी, तोअ्माङ् इप्‍थाम् नुङ् खाटहबीअ् इम्‍धीन्दायुक्‍सुचीमी।

१६ तोअ्माङ् यरूशलेमबाङ् कोअ्योङ्मोअ्योङ्बीही सहरबाङ् मीनाचेअ् तुक्‍काहची नुङ् दुष्‍ट सनीअ्वा तुप्‍सीकाहची खोम्‍युक्‍सुचीमी, तोअ्माङ् अखाची छप्‍प‍ै नुःलीइयुक्‍सामी।

प्रेरितचेअ् सतावट तोक्‍कुचीबा

१७ छप्‍पैभन्दा धेप्‍प‍़ पुजारी नुङ् आकोनुङ् चुःकाह छप्‍प‍ै (अखाची सदुकी दलबीही चुअ्आमी) आँखी मुःसुचीमाङ् प्रेरितचीमी विरोधबीअ् पोःगामी,

१८ तोअ्माङ् अखाचेअ् प्रेरितची लबुचीमी, मोलम् छप्‍प‍ै जना युङ्युक्‍पलाअ्वा झ्यालखानाबीअ् युक्‍सुचीमी।

१९ तोकोना युताअ् प्रभुमी इप्‍पाङ् स्वर्गदूतए झ्यालखानामी दैलुह हेम्‍बोक्‍‍पीतुची, मोलम् अखाची बैरा लाःलीतोअ् कोरोअ् लीत्‍तुची,

२० “परमेश्‍वर पुजेमुःथाम् ख‍़ीबीअ् खरानीये मोलम् येबानीयेमाङ् कोओ जुनीमी छप्‍प‍ै खनावा मीनाची इःतानुप्चे।”

२१ अखाचेअ् कोओ येनुचीमाङ्, भ्यास्‍सेरी परमेश्‍वर पुजेमुःथाम् ख‍़ीबीअ्यु बेनामी मोलम् इःअ्लीतुचीमी। तोकोना छप्‍पैभन्दा धेप्‍प‍़ पुजारी नुङ् आकोनुङ् चुःकाह ताअ्आमीमाङ् धेप्‍प‍़ यायुङ्मा अर्थात् इस्राएली मीनाचीमी यायुङ्माबीही छप्‍प‍ै छेःतुचीमी, तोअ्माङ् प्रेरितची झ्यालखानाबाङ् त‍़ीक्‍तेअ्मामी योक्‍सेअ् मीनाची पाङ‍्हाक्‍सुचीमी।

२२ तोकोना अखाची झ्यालखानाबीअ् लेत्‍तामीलो आकोबीअ् प्रेरितची मातुप्‍पुचीमी, मोलम् एखरामीमाङ् कोरोअ् इःसुची,

२३ “एकाए झ्यालखाना नुःरोअ्नोअ् छ्याक्‍पलाअ्वा नुङ् चौकीदारची ने दैलुबीअ् नोअ् येब्‍धीतामीही तुप्‍पुकामी, तोकोना अखा दैलु हेम्‍बोकुकालोअ् गो आको भित्रअ्यु एकाए असा ने मातुप्‍पुकामी।”

२४ तोअ्माङ् परमेश्‍वर पुजेमुःथाम् ख‍़ीबीपा कप्‍तान नुङ् मुद्‍दे पुजारीचेअ् कोओ खनावा येनुचीमाङ् “हो इमाङ‍् पुअ्नोअ्लो” इःतोअ् प्रेरितचीमी न‍़ीक्‍थुप्‍पी अखेतुची।

२५ आकोरोअ्लोअ्नोअ् इप्‍पाङ् मीना ताअ्आमाङ् अखाची कोरोअ् लीत्‍तुची, “खाक्‍सानुम्‍ये, आनीसेअ् झ्यालखानाबीअ् ‍छ्यागानुप्चीही मीनाचेअ् गो परमेश्‍वर पुजेमुःथाम् ख‍़ीबीअ् ली येब्‍तोअ् मीनाची माःरी इःकुचीमी।”

२६ मोबाके कप्‍तान नुङ् चौकीदारची खरामीमाङ् जबरजस्ती मामुःये प्रेरितची त‍़ीक्‍तेतुचीमी, मालेअ्माभने मीनाचेअ् तक्‍पनोअ् लोकोअ्वे चीःब्‍सीकीकामीही लु नेमाङ् कीस्‍सीआमीही।

२७ अखाचेअ् प्रेरितची त‍़ीक्‍तेखेतुचीमीमाङ् धेप्‍प‍़ यायुङ्मामी अघि युक्‍सुचीमी। तोअ्माङ् छप्‍पैभन्दा धेप्‍प‍़ पुजारीए अखाची छीमुची,

२८ “कोओ न‍़ीक्‍पी असा ने अइःतानुप्चे इःतोअ् एकाए आनीन् छोःलो अग्गे पीच्‍चीमीपा, मोरोहोसाङ् ने आनीसेअ् यरूशलेमपेच्‍ची नोअ् तक्‍पए इःपलाअ्वा खनावाए चेब्‍धाक्‍सानुहुम् रीछ, मोलम् कोओ मीनामी हेरुवामी फत्‍तुर एका तेःअ्मा योअ्नोक्‍‍चीमी।”

२९ तोकोना पत्रुस नुङ् प्रेरितचेअ् झ्‍वाप पीत्‍तुचीमी, “एकाए मीनाचीमी भन्दा परमेश्‍वरमी अग्गे मानामुःमानोअ् पुअ्नो।

३० आनीसेअ् क्रूसबीअ् क्‍याक्‍सीतानुप्पा येशू एकामी पीतुप्‍खाचीमी परमेश्‍वरए सीःखेथाप्पाङ् जिउँदो मुःइतु।

३१ इस्राएलीचेअ् तक्‍पम‍ी हीःवामाङ्‍ह यैलोङ् परमेश्‍वरयुगे माएम्‍मी मोलम् तक्‍पम‍ी हीःवामाङ्‍हमी क्षमा मातोक्‍कुचीहोउ नेमाङ् परमेश्‍वरए उ पाहाङ् नुङ् मुलुवा पीक्‍कबा बनामुःसुमाङ् तक्‍पम‍ी चुप्‍त‍़‌ीङ‍‍् हुअ्पोत‍़ी योङ् पीत्‍तु।

३२ खआ छप्‍प‍ै खनावामी साछी एका चुःकीका, मोलम् परमेश्‍वरए तक्पमी अग्गे मानामुःकाहची उसेअ् पीत्‍तुचीही पवित्र सनीअ्वाए साछी पीक्‍कु।”

३३ तोकोना कोओ येनुचीमाङ् अखाची सारुनोअ् हाङुची, मोलम् प्रेरितची सेअ्मा योगुचीमी।

३४ तोकोना छप्‍प‍ै मीनाचीबाङ् योङ् तोक्‍कबा व्यवस्था इःकबा इप्‍पाङ् गमलिएल लीप्‍पलाअ्वा फरिसी धेप्‍प‍़ यायुङ्मामी अघि येब्‍लीता, मोलम् अखाची इच्‍छोअ् बैरा खेअ्मामी अग्गे पीत्‍तुची,

३५ तोअ्माङ् आकोसेअ् धेप्‍प‍़ यायुङ्माबीही मीनाची लीत्‍तुची, “इस्राएलबीही मीना चो, आनीसेअ् खआ मीनाची मुःमा योक्‍कानुप्‍चीही खनावाबीअ् नुःरो चुअ्आनीये।

३६ मालेअ्माभने मेछुअ् समइ अघि आक्खै का नोअ् ने काःतोअ् लाम्धुकबा थुदास लीप्‍पलाअ्वा मीना अप्पोका, मोलम् चार सइ दोअ् मीनाचेअ् उ त‍़ीङुची। आको सेअ्माखेन्तुमु, मोलम् आको त‍़ीङ्‍काहची कुइगे-मुइगे पुखरामी। द्‍याङ्पी इमाङ्ने मापुअ्।

३७ मोबाके देःनबीही मीनाची ङेअ्मामी समइबीअ् गालीलबीअ् चुःकबा यहूदा लीप्‍पलाअ्वा मीना अप्पोका, मोलम् तक्‍पयुगे मेछुअ् मीनाची तेःतुची। आको ने सुद‍्धम् पुखरा, मोलम् उ त‍़ीङ्‍काहची ने कुइगे-मुइगे पुखरामी।

३८ आकोरोअ् पुगाबासेअ् होबा कोओ मुद्दामी न‍़ीक्‍थुप्‍पी कङेअ् आनीन् इमाङ‍् लीक्‍कानीन् भने, खआ मीनाचीबाङ् मुअ्यु चुअ्आनीये, मोलम् खचीतेअ् यैतानुप्चे, मालेअ्माभने कोओ योजना अर्थात् कोओ याव मीनामी नोअ् भने, उम्तक्‍पेअ्नोअ् माःखेअ्नोक्‍‍पाने।

३९ तोकोना कोओ परमेश्‍वरबाङ् ने भने, आनीसेअ् खची छ्याक्‍सीहीसानुप्‍चीनी, बरु परमेश्‍वरमी विरोध मुःकाह पुक्‍कानीहीने!” मोसेअ्नोअ् अखाचेअ् आकोमी सल्‍ला मानामुःसुची।

४० तोअ्माङ् अखाचेअ् प्रेरितची ख‍़ीम्‍भित्रअ्यु छेःतुचीमीमाङ् मोक्‍तोअ् “आयुबालम् मुइगे येशूमी न‍़ीक्‍पी इमाङ्ने अयामुम्बा” लीत्‍तोअ् छोःलो अग्गे पीत्‍तुचीमीमाङ् लेब्‍बेतुचीमी।

४१ मोबाके “येशूमी न‍़ीक्‍पी बेइज्जती आङ्मामी योक्‍सेअ् खेच्‍चाकबा पुगाचीगा” इःतोअ् रमालीतोअ् धेप्‍प‍़ यायुङ्माबाङ् अखाची अप्पोकाची।

४२ तोअ्माङ् आको लेन्‍लम् लेन्‍पीच्‍छे परमेश्‍वर पुजेमुःथाम् ख‍़ीबीअ् मोलम् मीनाचीमी ख‍़ीबीअ्-ख‍़ीबीअ् येशू नोअ् ख्रीष्‍ट ने इःतोअ् इःअ्मामी नुङ् प्रचार मुःमामी याव अखाचेअ् मायैताचु।

मण्डलीबीअ् सेवा मुःमामी सात जना स्याक्‍पलाअ्वाची

६

१ अखा लेन्बीअ् सीच्‍चेची येत्‍तीखेतोअ् खरामीही, आकोरोअ्लोअ् हिब्रू प‍़ीअ् यामुकाह यहूदीचीमी विरोधबीअ् ग्रीक प‍़ीअ् यामुकाह यहूदीची ङेल्‍लीतामी, मालेअ्माभने लेन्पीच्‍छे चाःमाकोअ् हायुक्‍सुचीलो अखाचीमी लाङ्मेअ्माचेअ् पाप्पीतोअ् चाःमाकोअ् मातोअ्युक्‍सुची।

२ तोअ्माङ् बारो जना प्रेरितचेअ् छप्‍प‍ै सीच्‍चेची छेःतुचीमीमाङ् लीत्‍तुचीमी, “परमेश्‍वरमी याङेब‍़ प्रचार मुःमा यैअ्मामाङ् चाःमाकोअ् हामामी याव मुःमा एकामी योक्‍सेअ् ठीक हेअ्‍नी।

३ आकोरोअ् पुगाबासेअ् वथक्‍पा नेछा चो, आनीमी माझाबाङ् इज्जती, पवित्र सनीअ्वा नुङ् तयाबुङ्ए चेप्‍खेपलाअ्वा सात जना मीनाची स्यागानुप्चे, इकीए कोओ जिम्मा अखाची पीअ्माची।

४ तोकोना एकाचैँ प्रार्थना नुङ् याङेब‍़ यामुमामी यावबीअ् नीम्‍माङ् बेन्धीङ्‍कीकाहने।”

५ अखाचेअ् इःसुचीही खनावाबीअ् आकोबीअ् खोम्‍काह छप्‍प‍ै जनामी सोम्‍चीमा। तोअ्माङ् अखाचेअ् विश्‍वास नुङ् पवित्र सनीअ्वाए चेप्‍खेपलाअ्वा स्तिफनस, फिलिप, प्रखरस, निकनोर, तीमोन, पर्मिनास नुङ् एन्टिओकबीपा निकोलाउस स्यागुचीमी (निकोलाउसचैँ द्‍याक्‍पी यहूदी पुगाबा)।

६ अखाचेअ् खआ मीनाची प्रेरितचीमी अघि तेःतुचीमी, मोलम् प्रेरितचेअ् अखाचीबीअ् तक्‍पम‍ी हुअ् युक्‍तोअ् प्रार्थना मुःबीतुचीमी।

७ कोओपारे परमेश्‍वरमी याङेब‍़ मीनाचीमी माझाबीअ् देःतोअ् खरा, मोलम् यरूशलेमबीअ् सीच्‍चेची ने निकै देःतोअ् खरामी। तोअ्माङ् पुजारीचीमध्येलम् ने धेरुअ् जना नोअ् विश्‍वासबीअ् ताअ्आमी।

स्तिफनस लबुचीबा

८ तोअ्माङ् स्तिफनस नम्‍नम्‍वा नुङ् शक्तिए चेप्‍पुमाङ् मीनाचीमी माझाबीअ् इल्‍लासीमी धेप्‍प‍़-धेप्‍प‍़ याव नुङ् अखेअ्मीथाम् च्‍याक्‍सीङ‍्ह मुःसु।

९ तोकोना कुरेनी, अलेक्‍जेन्ड्रिया, सिलिसिया नुङ् एशियाबीही मीनाची स्तिफनसमी विरोधबीअ् पोःगामी, मोलम् आकोनुङ् खेतोअ्-वातोअ् काःलीतामी। अखाची खुल्‍ला दलमी यायुङ्मा ख‍़ीबीही सदस्य चुअ्आमी।

१० तोकोना स्तिफनस तयाबुङ् नुङ् सनीअ्वाबीअ् यामुसाबा खनावामी विरोधबीअ् अखाची इमाङ्ने मायामुहीमी।

११ मोबाके अखाचेअ् मीनाची सुलुक्‍कै चोम्‍लीतुचीमाङ् कोरोअ् इःमीतुचीमी, “कोसेअ् मोशा नुङ् परमेश्‍वरमी विरोधबीअ् लालुवा मुःमामी खनावा इःसुबा एकाए येन्‍इतुका।”

१२ कोओपारे अखाचेअ् मीनाची, धर्म इःकाहची नुङ् शास्त्रीची फोगुचीमी, तोअ्माङ् अखाची ताअ्आमीमाङ् उ लबुची, मोलम् धेप्‍प‍़ यायुङ्मामी अघि तेःतुची।

१३ मोबाके अखाचेअ् कोरोअ् इःतोअ् होरोङ् साछीह तेःतुची, “कोओ मीनाए कोओ पवित्र थम् नुङ् व्यवस्थामी विरोधबीअ् हानीम् ने यामुमा यैतुनी।

१४ मालेअ्माभने कोसेअ् कोरोअ् इःसुबा एकाए येन्‍इतुका, ‘नासरतबीपा येशूए कोओ थम् सुद‍्धम् मुःकुबाने मोलम् मोशाए एका पीत्‍तीकाह रीति फेङ‍्कुहुने’।”

१५ धेप्‍प‍़ यायुङ्माबीही छप्‍पैसेअ् स्तिफनस नुःरो खाक्‍सुचीलो उमी ङच्‍याअ् स्वर्गदूतमी ङच्‍याअ् दोअ्नोअ् खाक्‍सुची।

स्तिफनसमी प‍़ीअ्इःमा

७

१ तोअ्माङ् छप्‍पैभन्दा धेप्‍प‍़ पुजारीए छीमु, “खचेअ् इःकुचीही खनावा नीच्‍चानोहो हे?”

२ स्तिफनसए लीत्‍तुची, “वथक्‍पा नेछाची नुङ् पापा चो, कङी खनावा येनानुम्‍ये! इकीमी पीतुप्‍खा अब्राहाम हारानबीअ् चुःमाभन्दा पैल्हे मेसोपोटामियाबीअ् चुअ्आलोअ् नोअ् परमेश्‍वरए तक्‍पम‍ी महिमा उ खाङ्मीतुबा।

३ परमेश्‍वरए अब्राहाम कोरोअ् लीत्‍तु, ‘आना तक्‍पम् देःन नुङ् तक्‍पम् मीनाची यैदुचेमाङ् हाबीपा देःन कङेअ् आना खाङ्मीनोअ्नालो, आकोबीअ् खरे।’

४ “मोबाके उ कल्दीचीमी देःनबाङ् अप्पोका, मोलम् हारानबीअ् ताअ्आमाङ् पेना। मोबाके उमी पापा सीःसा, मोलम् परमेश्‍वरए उ आकोबाङ् सरामुःसुमाङ् कोओ देःन‍बीअ् तेःतु, हाबीअ् आनीन् माःरी चुःकानीन्लो।

५ आको थम्बीअ् उसेअ् उ इमाङ्ने छेबेवा मापीत्‍तु, कोरोअ्धारी कि इअ् लाक्‍फेअ्मा वाङ्‍कबा थम् ने मापीत्‍तु। तोकोना उमी सन्तान माच्‍चुमीहोसाङ् ने, आको देःन उ नुङ् उमी सन्तान पीअ्मामी उसेअ् नम्‍एचामा मुःसु।

६ तोअ्माङ् परमेश्‍वरए कोरोअ् लीत्‍तु, ‘आम्मी सन्तान अरुमी देःन‍बीअ् खेअ्मामाङ् चुःलो पुअ्नोक्‍‍पाने, अखाचेअ् आम्मी सन्तान चार सइ दोङ्धारी कमारा मुःकुचीमाङ् दुक्‍पीकुचीबाने।’

७ तोकोना परमेश्‍वरए कोरोअ् लीत्‍तु, ‘अखाची कमारा बनामुःकुचीमाङ् युङ्‍कबा देःनमी नीया कङेअ् मुःकुक्‍‍पाने, मोबाके अखाची आकोबाङ् अप्पोनोअ्मीमाङ् ताअ्मीहीने, मोलम् कोओ थम्बीअ्नोअ् कङी आराधना मुःकुचीबाने।’

८ तोअ्माङ् परमेश्‍वरए अब्राहामनुङ् खतना मुःमामी करार हुबु। तोअ्माङ् अब्राहाम इसहाकमी पापा पुगा, मोलम् आकोसेअ् तक्‍पम् वथक्‍छामी खतना आठौं लेन्बीअ् मुःबीतु। तोअ्माङ् इसहाक याकूबमी पापा पुगा, मोलम् याकूब बारो कुलमी पापा पुगा।

९ “याकूबमी अरु वथक्‍छाचे तक्‍पम् वथक्‍पा नेछा योसेफनुङ् आँखी मुःयुक्‍सुची, मोसेअ्नोअ् आको अखाचेअ् मिश्रबीअ् देल्‍लाक्‍सुची। तोकोना परमेश्‍वर आकोनुङ् चुःयुक्‍सा।

१० तोअ्माङ् उसेअ् आकोमी छप्‍प‍ै कष्‍टबाङ् फग्बोकु, मोलम् मिश्र देःनमी हाङ‍् फारोमी अघि नम्‍नम् मीस्‍सीतुमाङ् तयाबुङ् पीत्‍तु। कोओ खाक्‍सुमाङ् फारोए आको मिश्र देःन नुङ् उमी पूरानोअ् बुद‍़ीक्‍छामी हाकिम बनामुःसु।

११ “मीः समइ द्‍याक्‍पी मिश्र नुङ् कनान देःन‍पेच्‍ची सखीरी सीत्‍तामाङ् धेप्‍प‍़ कष्‍ट पुगा, तोअ्माङ् इकीम् पीतुप्‍खाचेअ् चाःमाकोअ् मातोक्‍कुची।

१२ तोकोना मिश्र देःन‍बीअ् चसुम् चुःअ् नेबा खनावा याकूबए येनु, तोअ्माङ् उसेअ् इकीमी पीतुप्‍खाची आकोबीअ् पहिलो खेप्‍पा पाङ्‍हाक्‍सुची।

१३ दोस्रो खेप्‍पा चसुम् खेःसी खरामीलो योसेफए ‘कङा आनीमीनोअ् वथक्‍पा नेछाङा ने’ नेमाङ् लीत्‍तुची, मोलम् फारोए ने योसेफमी बुद‍़ीक्‍छामी न‍़ीक्‍थुप्‍पी लेःतोकुची।

१४ मोबाके योसेफए तक्‍पम् पापा याकूब नुङ् छप्‍प‍ै बुद‍़ीक्‍छा लाःहाक्‍सुची, अखाची छप्‍पैगरी पचहत्तर जना चुअ्आमी।

१५ कोओपारे याकूब मिश्र देःन‍बीअ् खरा, मोलम् आकोबीअ् नोअ् सीःसा, तोअ्माङ् इकीमी पीतुप्‍खाची ने आकोबीअ्नोअ् सीःसामी।

१६ मोबाके अखाचीमी सीःखेकबा सरील शकेमबीअ् याखेतुचीमी, मोलम् अब्राहामए आकोबीअ् हमोरमी वथक्‍छाचीबाङ् खेःदुबा येअ्माबीअ् युक्‍सुचीमी।

१७ “तोकोना परमेश्‍वरए अब्राहामनुङ् मुःसुबा नम्‍एचामा पूरा पुअ्मा योगालोअ् मिश्र देःन‍बीअ् चुःकाह मीनाची लेःअ्लीतुचीमाङ् धेरुन् पुखरामीही।

१८ आकोरोअ्लोअ् मिश्र देःन‍बीअ् योसेफ चीनामामुःकबा अर्कु हाङ्ए राज्य मुःलीतु।

१९ उसेअ् इकीमी मीनाचीनुङ् सारुनोअ् कअ्इअ्लो व्यवहार मुःसु। इकीमी पीतुप्‍खाचीमी छाचाची लोलीमादोहो मास्सीःमीहोउ नेमाङ् जबरजस्ती अखाची बैरा वेम्मीअ्युक्‍सुचीमी।

२० “आकोरोअ्लोअ् नोअ् मोशा लोलीताबा, मोलम् परमेश्‍वरमी खाङ्मावाबीअ् मोशा कम्‍नीताबा। आको तक्‍पम‍ी मामा-पापाए तक्‍पम‍ी ख‍़ीबीअ् सुङ्बोम् लाधारी कुःसाचुबा।

२१ मोबाके उमी मामा-पापाचेअ् मोशा बैरा वेल्‍लाक्‍साचु, मोलम् फारोमी मीम्‍छा पछाए तक्‍पमीनोअ् वथक्‍छा बनामुःमामाङ् युङ्मामी योक्‍सेअ् आको थेखेतु,

२२ मोशाए मिश्रबीही छप्‍प‍ै सन‍़ीङ्वामी खनावा चीनु, तोअ्माङ् आको यामुमाबीअ् नुङ् याव मुःमा ह‍़ीक्‍‍बुबीअ्नोअ् सीगीप‍़ पुक्‍कबा मीना पुगा।

२३ “मोशा चालीस दोङ् पुगामाङ् इस्राएली तक्‍पम‍ी मीनाची तुब्मा मीत्‍तुची।

२४ तोअ्माङ् तक्‍पम् मीनाचीमध्ये इप्‍पाङ् अन्याय पुगाबा खाक्‍सु, मोलम् आको अन्यायबीअ् सीक्‍कबा मीनामी पोनीबीअ् पोःगा, तोअ्माङ् अन्याय मुःकबा मिश्री सेदुमाङ् एच्‍चोअ्वा एनु।

२५ परमेश्‍वरए आकोमी हुक्‍‍पाङ् अखाची लेत्‍चामीकुची नेबा खनावा आकोमी मीनाचेअ् लेःतोकुचीबा लु नेमाङ् आकोसेअ् मीत्‍तुबा, तोकोना अखाचेअ् आको खनावा मावाबुची।

२६ आकोमी वीन्‍दालप्के अखाची तक्‍प-तक्‍पबीअ् खेच्‍बुङ् मुःधीतामीही मोशाए खाक्‍सुची, मोलम् अखाची तोङ्मामी योक्‍सेअ् कोरोअ् आकोसेअ् लीत्‍तुची, ‘आनाची गो बु-नेछाची नने। मालेअ्मा आनाची तक्‍प-तक्‍पबीअ् अन्याय मुःकाले तोःक्‍चीनाहँ?’

२७ “तोकोना तक्‍पम् लकम् अन्याय मुःकबाए मोशा कोरोअ् लीत्‍तोअ् चोअ्हाक्‍सु, ‘आना आसेअ् एकामी हाकिम नुङ् एकामी नीया मुःकबा बनामुःसाबा?

२८ आसीन् आको मिश्री सेदीतोअ्नोअ् आनेअ् कङा ने सेअ्मा योअ्ङाअँन्बा?’

२९ कोरोक्‍पा झ्‍वाप मोशाए येनु, मोलम् खुःखरामाङ् मिद्यान देःन‍बीअ् चुअ्आ। आकोबीअ् आकोमी ह‍़ीक्‍‍पाङ् वथक्‍छाची लोलीताची।

३० “चालीस दोङ् याक्‍कुमाङ् सीनै चोङ्बीपा बलउती-बलउतीतेअ् चुःथाप्‍पी हाधीङ्‍कबा दाअ्मी म‍़ीच्‍वाम्‍लअ्वाबीअ् आकोनुङ् इक्‍कु स्वर्गदूत खाङ्‍मुसा,

३१ आको खाक्‍सुमाङ् मोशा अखेतु, तोअ्माङ् खाक्‍सी कोअ्योङ् खरालो परमप्रभुए कोरोअ् लीत्‍तु,

३२ ‘का, आम्‍मी पीतुप्‍खाची अब्राहाम, इसहाक नुङ् याकूबमी परमेश्‍वरङा ने।’ तोअ्माङ् मोशा कीस्‍सीमाङ्वे योङु, मोलम् मुअ्युगे खाङ्मामी आँट मामुःसु।

३३ “मोबाके परमप्रभुए आको लीत्‍तु, ‘आनेअ् तक्‍पम‍ी लाक्‍पीपा सीअ्माली बील्‍लाक्‍से, मालेअ्माभने आना येब्‍धीन्‍नोअ्नाबा थम्, पवित्र थम् ने।

३४ कङेअ् मिश्रबीअ् चुःकाह कङी मीनाचीमी कष्‍ट खाङ्इतुङ्, मोलम् अखाचीमी कष्‍टमी सम्‍ला येन्‍इतुङ्। अखाचीमी आको कष्‍टलम् फअ्मामी योक्‍सेअ् का ताअ्इतुङ्। हो ताअ्ए, कोओ याव मुःमामी योक्‍सेअ् कङेअ् आना मिश्र देःन‍बीअ् पाङ्‍हाङ्नोअ्नाबाने।’

३५ “‘आना आसेअ् हाकिम नुङ् नीया मुःकबा बनामुःसाबा?’ इःतोअ् अखाचेअ् आको मोशानोअ् मानामामुःसुचीबा। आको मीना नोअ् परमेश्‍वरए दाअ्बीअ् खाङ्मुकबा स्वर्गदूतलम् हाकिम नुङ् मुलुवा पीक्‍कबा बनामुःहाक्‍सु।

३६ कोओ मीनाए नोअ् मिश्र देःन‍बीअ् इल्‍लासीमी यावह नुङ् च्‍याक्‍सीङ‍्ह मुःसुमाङ् इस्राएलीची आकोबाङ् बैरा लाःलीतुची, मोलम् लाल बाजुवाबीअ् नुङ् चालीस दोङ्धारी बलउती-बलउतीतेअ् चुःथाप्‍पी ने आकोरोहोनोअ् याव मुःसु।

३७ “कोओनोअ् मोशाए इस्राएलीची कोरोअ् लीत्‍तुचीही, ‘परमेश्‍वरए कङा पोःअ्मीतीतोअ्नोअ् इप्‍पाङ् अगमवक्ता आनीमी बु-नेछाचीबाङ् नोअ् आनीमी योक्‍सेअ् पोःअ्मीकुबाने।’

३८ कोओ मीनानोअ् बलउती-बलउतीतेअ् चुःथाप्‍पी खोमामीही इस्राएलीचीमी माझाबीअ् स्वर्गदूतनुङ् चुअ्आ। आको स्वर्गदूतए सीनै चोङ्बीअ् आकोनुङ् मोलम् एकामी पीतुप्‍खाचीनुङ् यामुसाबा। तोअ्माङ् इकी पीअ्मामी योक्‍सेअ् आकोसेअ् जिउँदो याङेब‍़ह तोक्‍कुहु।

३९ “तोकोना एकामी पीतुप्‍खाचेअ् आकोमी अग्गे मानामामुःसुची, तोअ्माङ् आको यैलोङ् अखाची होनेअ् मिश्र देःन‍बीअ् नोअ् एखेअ्मा मीनामी।

४० अखाचेअ् हारून कोरोअ् लीत्‍तुची, ‘एका लाम् खाङ्मीकाह देउताची एकामी योक्सेअ् बनामुःबीअ्माये, मालेअ्माभने एका मिश्र देःनबाङ् लाःतेकबा मोशा इमाङ‍् पुगा नेमाङ् एकाए लेःसुकानी!’

४१ मोबाके अखाचेअ् इक्‍कु बाछामी मूर्ति बनामुःसुची, मोलम् जीवाँत सेदुचीमाङ् आको मूर्तिबीअ् तेःतीतोअ् तक्‍पम् हुअ्ए मुःबलाअ्वा यावबीअ् रमालीसामी।

४२ तोकोना परमेश्‍वर अखाचीलम् मुअ्यु पुखरा, मोलम् नम्‍बुङ्ल‍़ीङ्वाबीअ् चुःकाह कोअ् पुजेमामुःसुचीहोउ नेमाङ् अखाची लेब्‍बेपीतुची। आको खनावा अगमवक्ताचीमी कीतापबीअ् कोओपारे छाप्‍पलाअ्वा चुःअ्,

“‘इस्राएलबीअ् चुःकाह मीनाची,

आनीसेअ् चालीस दोङ्धारी बलउती-बलउतीतेअ् चुःथाप्‍पी चुअ्आनीलो

जीवाँत सेदानुप्चीमाङ् कङा भेटी तेःतीअ्ङानीप्‍पा हे?

४३ आनीसेअ् मोलोख देउतामी तम्बू,

मोलम् रेफन देउतामी साङ्‍गीमा खीखेतानुम्।

खआ गो पुजा मुःमामी योक्‍सेअ् आनीसेअ् बनामुःसानुहुम् मूर्ति तेअ् ने।

हो कङेअ् आनीन् बेबिलोन पारिधारी त‍़ीअ्लीन्दाकानीहीने।’

४४ “बलउती-बलउतीतेअ् चुःथाप्‍पी एकामी पीतुप्‍खाचीनुङ् परमेश्‍वरमी उपस्थिति खाङ्मुकबा पवित्र तम्बू चुअ्आ। आको तम्बूचैँ परमेश्‍वरए मोशा अग्गे मुःसुबा पारे बनालीसाबा चुअ्आ।

४५ इकीमी पीतुप्‍खाचेअ् उचीमी पालाबीअ् लाम्‍लोमी यहोशूनुङ् अरु तोःखाचीमी देःन अधिकार मुःसुचीलो आको तम्बू ने तक्‍पनुङ् नोअ् याक्‍तेतुचीबा। आको तम्बू दाऊदमी पालाधारी नोअ् आकोबीअ्नोअ् चुअ्आ।

४६ उसेअ् परमेश्‍वरमी नम्‍नम्‍वा तोक्‍कुबासेअ् याकूबमी परमेश्‍वर चुःथाम् इक्‍कु थम् हेअ्मामी अनुमति ङागु।

४७ तोकोना उमी योक्‍सेअ् ख‍़ीम् हेक्‍‍कबाचैँ सोलोमन चुअ्आ।

४८ “तोकोना हुअ्ए हेप्पलाअ्वा ख‍़ीम्हबीअ् परमेश्‍वर चुःनी। अगमवक्ताए कोरोअ् इःसुबा चुःअ्,

४९ “‘स्वर्ग कङी सिंहासन ने,

तोअ्माङ् खाम्‍पुम्‍मा कङी लाङ् युक्‍थाम् ने।

आनीसेअ् कङी योक्‍सेअ् इमाक्‍‍तोक्‍पा ख‍़ीम् हेअ्मा योक्‍कानुप्पा? परमप्रभुए इःकु,

अथवा कङी नाःचाथाम् हाबीपालो?

५० खआ छप्‍प‍ै कोअ् कङेअ् नोअ् बनामुःसुङ् हेअ्नेहे?’

५१ “आनीन् ढिपी मुःकबा मीनानीन्, उमी अग्गे मानामुःमा नुङ् उमी खनावा येम्‍मा मामीङ्‍काह चो, आनीसेअ् नीम्‍माङ् पवित्र सनीअ्वामी विरोध मुःकानुम्। आनीमी पीतुप्‍खाचेअ् मुःसुचीहीदोअ्नोअ् आनीसेअ् ने मुःकानुम्।

५२ अगमवक्ताचीमध्ये हाबीपा चैँ आनीमी पीतुप्‍खाचेअ् सतामामुःसुचीबा? उचेअ् धर्मती मीना तामामी खनावामी न‍़ीक्‍थुप्‍पी अघि नोअ् यामुकाह छप्‍प‍ै सेदुचीमी। आकोनोअ् धर्मती मीना आनीसेअ् नाःधीतानुम्, मोलम् सेदानुम्।

५३ स्वर्गदूतचीमी हुक्‍‍पाङ् व्यवस्था तोक्‍कानुम्‍माङ् ने आनीसेअ् आको मानामामुःसानुम्।”

स्तिफनस लोकोअ्वाए चीःबुचीबा

५४ अखाचेअ् खआ खनावा येनुचीमाङ् छुर्देए क्‍याङ् य‍ी़ःअ्लीतामी।

५५ तोकोना पवित्र सनीअ्वाए चेप्‍पुमाङ् आकोसेअ् मुत्‍तु स्वर्गतुगेअ् खाक्‍सु, मोलम् परमेश्‍वरमी महिमा नुङ् येशू परमेश्‍वरमी चुप्‍त‍़‌ीङ‍‍् हुअ्पोत‍़ी येब्‍धीताबा खाक्‍सु।

५६ आकोसेअ् इःसु, “स्वर्ग ओग्‍बोकबा नुङ् मीनामी वथक्‍छा परमेश्‍वरमी चुप्‍त‍़‌ीङ‍‍् हुअ्पोत‍़ी येब्‍धीनोक्‍‍पा कङेअ् खाङ्‍कुङ्।”

५७ तोकोना अखाची धेप्‍प‍़ सम्‍लाए काःसामीमाङ् तक्‍प-तक्‍पम‍ी नबाअ् द‍़्यागुची, तोअ्माङ् इच्‍चेतेअ् पीखराम‍ीमाङ् उ छोपामुःसुची।

५८ मोबाके अखाचेअ् आको सहर बैरा लाःलीतुची, मोलम् लोकोअ्वाए चीःब‍ुची। आकोरोअ्लोअ् लोकोअ्वाए चीःब्‍काहचेअ् बैरा चाङ्माबा तक्‍पम‍ी तेःअ् बील्‍लीतुचीमाङ् शाऊल लीप्‍पलाअ्वा इप्‍पाङ् वेच्‍चामी लाङ् क्‍याक्‍पी युक्‍सुची।

५९ तोअ्माङ् अखाचेअ् स्तिफनस लोकोअ्वाए चीःब्‍धीतुचीलो, आकोसेअ् कोरोअ् इःतोअ् प्रार्थना मुःसु, “प्रभु येशू, कङी सनीअ्वा आनेअ् लाःसे।”

६० मोबाके आकोसेअ् घुँडा त‍़ोगामाङ् धेप्‍प‍़ सम्‍लाए कोरोअ् इःसु, “प्रभु, कोओ हीःवामाङ्मी फत्‍तुर खची लगामाल्‍लीये माच्‍चुमीहोउ।” कोरोअ् इःसुमाङ् आको सीःसा।

८

१ स्तिफनस सेअ्मामी यावबीअ् शाऊल ने सहमत चुअ्आ। आको लेन्लम् नोअ् यरूशलेमबीअ् चुःकाह मण्डलीमी विरोधबीअ् धेप्‍प‍़ सतावट सुरु पुगा, मोलम् प्रेरितची बाहेक छप्‍प‍ै विश्‍वासीची यहूदिया नुङ् सामरियामी इलाकाहयुगे छतर्भङ‍्ग पुगामी।

मण्डलीबीअ् ताअ्आबा सतावट

२ परमेश्‍वरमी मीनाचेअ् स्तिफनस न्याःगुची, मोलम् आकोमी योक्‍सेअ् धेप्‍प‍़ तुक्‍तुवा मुःसामी।

३ तोकोना शाऊलए चैँ मण्डली सुद‍्धम् मुःधीतुबा। आको ख‍़ीबीअ्-ख‍़ीबीअ् बेनामाङ् वथक्‍पा नुङ् मीम्‍छाची घोत्‍त‍़ोए सेखेतोअ् झ्यालखानाबीअ् छ्याअ्युक्‍सुची।

सामरियाबीअ् नुःयायेन् प्रचार पुगाबा

४ छतर्भङ‍्ग पुक्‍काह अखा विश्‍वासीची कुइगे-मुइगे खरामीमाङ् प्रभुमी याङेब‍़ येम्‍मीतुचीमी।

५ फिलिपचैँ सामरियाबीपा इक्‍कु सहरबीअ् खरामाङ् ख्रीष्‍टमी न‍़ीक्‍थुप्‍पी प्रचार मुःसु।

६ फिलिपए इःसुहु याङेब‍़ येनुचीमाङ् तोअ्माङ् आकोसेअ् मुःसुहु अखेअ्मीथाम् च्‍याक्‍सीङ् खाक्‍सुचीमाङ् मीनाचीमी ओइरुए इक्‍कुनोअ् न‍़ीङ्वा मुःतोअ् आकोमी खनावाबीअ् न‍़ीङ्वा तीःसुची।

७ मालेअ्माभने सख्खर् मापुक्‍कबा सनीअ्वा तुप्‍सीकाह धेरुन् मीनाचीबाङ् धेप्‍प‍़ सम्‍ला मुःतोअ् अखा सख्खर् मापुक्‍काह सनीअ्वा अप्पोकामी, तोअ्माङ् धेरुन् जना सरील मासोङ्‍काहची अथवा ओखोङ्‍गेची नुःलीतामी।

८ कोओपारे आको सहरबीअ् निकै सक्‍सेम्‍मी समइ ताअ्आ।

९ सिमोन न‍़ीङ् पुक्‍कबा इप्‍पाङ् मीना आको सहरबीअ् चुअ्आ। आकोसेअ् अघिलम् नोअ् आकोबीअ् जादू मुःसुमाङ् सामरियाबीही मीनाची अखेअ्मीतुचीही, मोलम् कानोअ् ने काःयुक्‍सा।

१० मेछुकेलम् धेप्‍प‍़धारीबीही छुत्‍तीङ् मीनाचेअ् कोरोअ् लीअ्युक्‍सुची, “कोओ मीना परमेश्‍वरमी शक्ति ने, आको धेप्‍प‍़ शक्ति लीअ्नोअ्।”

११ धेरुन् समइ अघिलम् नोअ् तक्‍पम‍ी जादू खाङ्मुसुमाङ् अखाची अखेअ्मीतुचीहीसेअ् अखाचेअ् आको मानामुःयुक्‍सुची।

१२ तोकोना फिलिपए प्रचार मुःसुबा परमेश्‍वरमी राज्य नुङ् येशू ख्रीष्‍टमी न‍़ीक्‍पीपा नुःयायेन् येनुचीमाङ् वथक्‍पा नुङ् मीम्‍छाचेअ् विश्‍वास मुःसुची, मोलम् बप्‍तिस्मा लाःसामी।

१३ सिमोनए ने विश्‍वास मुःसु, मोलम् बप्‍तिस्मा लाःसामाङ् फिलिपनुङ् लगालीधीता। तोअ्माङ् फिलिपए मुःसुहु अखेअ्मीथाम् च्‍याक्‍सीङ् नुङ् ध‍ेत्‍त‍़ेहे इल्‍लासीमी याव खाक्‍सुमाङ् उ अखेतु।

१४ सामरियाबीही मीनाचेअ् परमेश्‍वरमी याङेब‍़ ग्रहण मुःसुची नेबा खनावा येनुचीमाङ् यरूशलेमबीअ् चुःकाह प्रेरितचेअ् पत्रुस नुङ् यूहन्‍ना आकोबीअ् पाङ‍्हाक्‍सुचीमी।

१५ अखा ह‍़ीक्‍‍पाक्‍‍ची आकोबीअ् लेत्‍ताचीमाङ् अखाचेअ् पवित्र सनीअ्वा मातोक्‍कुचीहोउ नेमाङ् अखाचीमी योक्‍सेअ् प्रार्थना मुःबीतुचीमी,

१६ मालेअ्माभने आकोरोअ्लोधारी पवित्र सनीअ्वा अखाची असाबीअ्ने मात्‍ताबा चुअ्आ, तोकोना प्रभु येशूमी न‍़ीक्‍पी अखाचीमी बप्‍तिस्मा तेअ् पुगाबा।

१७ मोबाके अखा ह‍़ीक्‍‍पाक्‍‍चेअ् तक्‍पम् हुअ् अखाचीबीअ् युक्‍साचु, तोअ्माङ् अखाचेअ् पवित्र सनीअ्वा तोक्‍कुची।

१८ प्रेरितचेअ् हुअ् युङ्‍कुचीलो पवित्र सनीअ्वा तोअ्नोक्‍‍पारीछ नेबा खनावा सिमोनए खाक्‍सु, मोलम् कोरोअ् इःतोअ् अखाची याङ् पीत्‍तुची,

१९ “कङा ने कोओ शक्ति पीअ्माये, मोलम् कङेअ् ने कङी हुअ् मीनाचीबीअ् युङ्‍कुङ्लो अखाचेअ् पवित्र सनीअ्वा मातोक्‍कुचीहोउ।”

२० तोकोना पत्रुसए आको लीत्‍तु, “आनानुङ् चुःकाह आम्मी याङ् आनानुङ्‍नोअ् सुद‍्धम् मापुअ्होउ, मालेअ्माभने परमेश्‍वरमी वरदान याङ्ए खेःअ्हीअ् नेमाङ् आनेअ् मीत्‍तुना!

२१ कोओ खनावाबीअ् आम्मी इमाङ्ने भाग अथवा हक माअ्अँ, मालेअ्माभने परमेश्‍वरमी अघि आम्मी न‍़ीङ्वा नुःरो माअ्अँ।

२२ मोसेअ्नोअ् आम्मी तक्‍पम‍ी दुष्‍ट याव यैतेमाङ् परमेश्‍वरयुगे एने, तोअ्माङ् प्रभुबीअ् प्रार्थना मुःसे। परमेश्‍वरए आना क्षमा पीअ्नोक्‍‍पा लु!

२३ मालेअ्माभने इबीदोक्‍पा ख‍़ीक्‍कबा खनावाए चेप्‍खेताबा नुङ् अधर्ममी बन्धनबीअ् चुःअ्नाबा कङेअ् आना खाङ्नोअ्ना।”

२४ तोअ्माङ् सिमोनए लीत्‍तुची, “आनाचेअ् नोअ् प्रभुबीअ् प्रार्थना मुःबीअ्माये, तोअ्माङ् आनाचेअ् इःसाचुन्बा इमाङ‍् ने खनावा काबीअ् मात्‍तायेमाच्‍चुहोउ।”

२५ तोअ्माङ् अखाचेअ् साछी पीस्साक्‍साचुमाङ् मोलम् प्रभुमी याङेब‍़ यामुसाक्‍साचीमाङ् सामरीचीमी तेम्‍हबीअ् नुःयायेन् प्रचार मुःतोअ् अखाची यरूशलेम एखराची।

फिलिप नुङ् इथियोपियाबीपा हाकिम

२६ मोबाके प्रभुमी इक्‍कु दूतए फिलिप लीत्‍तु, “पोःगे, मोलम् पोप्‍युम्‍युगे खरेमाङ् यरूशलेमबाङ् गाजा खेत्‍थाम् लाप्‍पी खरे।” आको चैँ बलउती-बलउतीतेअ् चुःकबा थम् ने।

२७ तोअ्माङ् आको पोःअ्लीता, मोलम् तक्‍पम‍ी लाम् य‍़ीखेतु। लाप्‍पी आकोसेअ् इथियोपिया देःनबीपा हाङ्मेअ् कन्दाकीमी छेबेवा रेखदेख मुःकबा इप्‍पाङ् नपुंसक हाकिम तुप्‍पु। आको हाकिम यरूशलेमबीअ् परमेश्‍वरमी आराधना मुःसी ताअ्आबा।

२८ उ माःरी एन्दापाबा, मोलम् तक्‍पम‍ी रथबीअ् पेनामाङ् यशैया अगमवक्तामी कीताप पोद‍़ामुःधीतुबा।

२९ मोबाके पवित्र सनीअ्वाए फिलिप लीत्‍तु, “आको रथयुगे खरे, मोलम् आको रथनुङ्सुःरी लाम्धुसे।”

३० मोसेअ्नोअ् फिलिप पीखरामाङ् आकोबीअ् खरा, मोलम् यशैया अगमवक्तामी कीताप आकोसेअ् पोद‍़ामुःधीतुबा येनु, तोअ्माङ् आको छीमु, “आनेअ् पोद‍़ामुःधीङ्‍कुन्‍बा खनावा वाब्‍कुनाबा हे?”

३१ तोअ्माङ् आकोसेअ् लीत्‍तु, “आसेअ् ने माइःपाधारी कङेअ् इमाक्‍‍तोअ् लेःतोअ्मामाङ्?” तोअ्माङ् आकोसेअ् फिलिप रथबीअ् थाङ्मामाङ् तक्‍पनुङ् पेम्‍मामी बिन्ती मुःसु।

३२ आकोसेअ् पोद‍़ामुःधीङेकुबा परमेश्‍वरमी याङेब‍़मी त्याअ्वा कोओ चुअ्आ,

“उ गो सेअ्मामी योक्‍सेअ् याखेपलाअ्वा भेडादोअ्नोअ्,

मोलम् ऊन खोःकबा मीनामी अघि चुःकबा थुँबादोअ्नोअ्,

उ माङ्ने मायामु।

३३ उमी बेइज्जत पुगालोअ् ने उसेअ् नीया मातोक्‍कु,

उमी पुस्तामी न‍़ीक्‍थुप्‍पी आसेअ् इःम्बा?

मालेअ्माभने उमी जुनी खाम्‍पुम्‍माबाङ् याखेपलाअ्वा।”

३४ तोअ्माङ् आको नपुंसकए फिलिप लीत्‍तु, “कङेअ् आना छीम्‍नोअ्ना, अगमवक्ताए कोओ असामी न‍़ीक्‍थुप्‍पी इःसुबा, उ उमीनोअ् न‍़ीक्‍थुप्‍पी लु अरुमी न‍़ीक्‍थुप्‍पी?”

३५ मोबाके फिलिपए परमेश्‍वरमी आकोनोअ् याङेब‍़मी त्याअ्वालम् सुरु मुःसुमाङ् आको येशूमी नुःयायेन् येम्‍मीतु।

३६ तोअ्माङ् उची लाप्‍पी खराची-खराचीलोअ्नोअ् कुङ्वा चुःथाप्‍पी तायाक्‍ताअ्आची, मोलम् आको नपुंसकए कोरोअ् लीत्‍तु, “खाक्‍से, कुबीअ् कुङ्वा रीछ, बप्‍तिस्मा लाःमामी योक्‍सेअ् कङा इमाङ्ए छ्याअ्ङाअँक्‍पा?” [

३७ फिलिपए लीत्‍तु, “कोरोक्‍पी आनेअ् न‍़ीङ्वालम् नोअ् विश्‍वास मुःकुना भने, बप्‍तिस्मा लाःहीअ्ना।” आकोसेअ् झ्‍वाप पीत्‍तु, “येशू ख्रीष्‍ट नोअ् परमेश्‍वरमी वथक्‍छा नेमाङ् कङेअ् विश्‍वास मुःकुङ्।”]

३८ तोअ्माङ् नपुंसकए रथ रोकामुःमीतु, मोलम् फिलिप नुङ् आको नपुंसक ह‍़ीक्‍‍पाङ् नोअ् कुङ्वाअ्मु युसाची, तोअ्माङ् फिलिपए आको बप्‍तिस्मा पीत्‍तु।

३९ तोकोना उची कुङ्वालम् बैरा अप्पोकाचीमाङ् प्रभुमी सनीअ्वाए फिलिप लब्‍ल्‍हेतु, तोअ्माङ् आको नपुंसकए फिलिप होनेअ् माखाक्‍तोकु, मोलम् उ रमालीतोअ् तक्‍पम‍ी लाम् य‍़ीखेतु।

४० तोकोना फिलिप अश्दोदबीअ् खाङ्मुसा, मोलम् कैसरिया मालेप्‍पाधारी छप्‍प‍ै सहरबीअ् नुःयायेन् येम्‍मीतोअ् खरा।

शाऊलमी जुनी फेत्‍ताआबा

प्रेरित २२:६-१६; २६:१२-१८

९

१ तोकोना शाऊल होनेअ् प्रभुमी सीच्‍चेची सेअ्मामी धम्की पीत्‍तोअ् छप्‍पैभन्दा धेप्‍प‍़ पुजारीबीअ् खरा,

२ तोअ्माङ् येशूमी लाप्‍पी लाम्धुकाह वथक्‍पाची अथवा मीम्‍छाची असा तोक्‍कुक्‍‍चीहोसाङ् ने थुअ्माचीमाङ् यरूशलेमबीअ् मायाक्‍तेतोअ्ङाचीहोउ नेमाङ् दमस्कसबीअ् चुःकाह यायुङ्मा ख‍़ीम्‍मी न‍़ीक्‍पी उसेअ् छाअ्प्‍माल‍़ीङ् ङागु।

३ मोबाके उ दमस्कस कोअ्योङ् लेत्‍तालो अचानक नम्‍बुङ्ल‍़ीङ्वाबाङ् इक्‍कु ज्योति उमी कोअ्योङ्मोअ्योङ् चीम्‍ल्याअ्ए लेत्‍ता।

४ तोअ्माङ् उ बाक्‍‍खाबीअ् गाङ्‍लेरा, मोलम् उसेअ् कोरोक्‍पा सम्‍ला येनु, “ए शाऊल, ए शाऊल, आनेअ् कङा मालेअ्मा सतामुःधीङ्‍ङाअँन्‍बा?”

५ उसेअ् लीत्‍तु, “प्रभु, आना असालो?”

तोअ्माङ् उसेअ् लीत्‍तु, “आनेअ् सतामुःधीङ्‍ङाअँन्‍बा का येशूङा ने।

६ तोकोना पोःगे, मोलम् सहरबीअ् खरे, तोअ्माङ् आनेअ् इमाङ‍् मुःमापुअ्नोअ्लो, आको कङेअ् आना लीअ्नोअ्नाबाने।”

७ उनुङ् खेक्‍काह मीनाचेअ् सम्‍ला गो येनुची, तोकोना असा ने माखाक्‍तोकुचीलो इमाङ्ने मायामुये येब्‍धीतामी।

८ मोबाके शाऊल बाक्‍‍खाबाङ् पोःगा, मोलम् उसेअ् म‍़ीअ् ओबोकुलो इमाङ‍् ने माखाक्‍तोकु। मोसेअ्नोअ् अखाचेअ् उमी हुअ् लबुचीमाङ् उ दमस्कसबीअ् त‍़ीक्‍तेतुची।

९ तोअ्माङ् उसेअ् सुङ्बोम् लेन्धारी इमाङ्ने माखाङ्‍हीसु, मोलम् चाःमा ने माच्‍चा, कुङ्वा ने मान्दुङ्।

१० आकोरोअ्लोअ् दमस्कसबीअ् हननिया लीप्‍पलाअ्वा प्रभुमी इप्‍पाङ् सीच्‍चे चुअ्आ। आको दर्शनबीअ् प्रभुए कोरोअ् लीत्‍तु, “हननिया।”

आकोसेअ् लीत्‍तु, “प्रभु, का कुबीअ् चुःङाअँ।”

११ तोअ्माङ् प्रभुए आको लीत्‍तु, “पोःगे, मोलम् ‘सीधा’ लीप्‍पलाअ्वा गल्‍लीबीअ् खरे, मोलम् टार्ससबाङ् ताकबा शाऊल लीप्‍पलाअ्वा इप्‍पाङ् मीना आनेअ् योगे। आको आकोबीअ् यहूदामी ख‍़ीबीअ् चुःक्‍पा। मालेअ्माभने आकोसेअ् प्रार्थना मुःधीङ्‍कु।

१२ शाऊलए दर्शनबीअ् हननिया न‍़ीङ् पुक्‍कबा मीना ताअ्आमाङ् आकोसेअ् माखाक्‍सुहोउ नेमाङ् तक्‍पबीअ् हुअ् युक्‍सुबा खाङ्इतु।”

१३ तोकोना हननियाए लीत्‍तु, “प्रभु, कोओ मीनाए आम्मी पवित्र मीनाची यरूशलेमबीअ् एअ्वा धेरुअ् दुक्‍पीइतुची नेमाङ् धेरुअ् नोअ् मीनाचीलम् कङेअ् येन्‍इतुङ्।

१४ कुबीअ् ने आम्‍मी न‍़ीङ् लाःकाहची दोअ् छप्‍प‍ै थुअ्मामी अधिकार मुद्‍दे पुजारीचीबाङ् आकोसेअ् तोअ्इतु।”

१५ तोकोना प्रभुए हननिया लीत्‍तु, “खरे, मालेअ्माभने अरु तोःखाची, हाङ्ची मोलम् इस्राएलबीही मीनाचीमी अघि कङी न‍़ीङ् प्रचार मुःमामी योक्‍सेअ् आको कङेअ् स्यागुक्‍पा इप्‍पाङ् मीना ने।

१६ मालेअ्माभने कङी न‍़ीङ्मी कारणए आकोसेअ् एअ्वा कष्‍ट तोअ्मापुअ्नोअ् नेमाङ् कङेअ् आको खाङ्मीकुक्‍‍पाने।”

१७ मोसेअ्नोअ् हननिया खरामाङ् आको ख‍़ीम्‍भित्रअ्यु वाङा, मोलम् तक्‍पम् हुअ् शाऊलबीअ् युक्‍तोअ् लीत्‍तु, “शाऊल वथक्‍पा नेछो, आना लाप्‍पी माःरी ताअ्आनालो आनानुङ् खाङ्मुकबा प्रभु येशूए नोअ् आना होनेअ् खाङ्‍कबा पुगे मोलम् पवित्र सनीअ्वाए चेप्‍कबा पुगे नेमाङ् कङा पाङ्‍हाङ्‍ङाबा ने।”

१८ तोअ्माङ् वाअ्ल्याक्‍तोअ् आकोमी म‍़ीक्‍पाङ् उसुम्दोहो माङ्देअ्ना हेअ्युसा, मोलम् आको होनेअ् खाङ्‍‍हीकबा पुगा। मोबाके आको पोःगा, मोलम् बप्‍तिस्मा लाःसा।

१९ तोअ्माङ् चाःमा चाअ्आमाङ् बोल् तोक्‍कु।

शाऊलए दमस्कसबीअ् नुःयायेन् येम्‍मीतुचीही

मोबाके मेछुअ् लेन्‍धारी दमस्कसबीअ् चुःकाह प्रभुमी सीच्‍चेचीनुङ् शाऊल चुअ्आ।

२० तोअ्माङ् वाअ्ल्याक्‍तोअ् यायुङ्मा ख‍़ीम्‍हबीअ् आकोसेअ् येशूमी न‍़ीक्‍थुप्‍पी कोरोअ् इःलीतु, “उ नोअ् परमेश्‍वरमी वथक्‍छा ने।”

२१ तोअ्माङ् आकोमी खनावा येङ्‍काहची इल्‍लासी यीक्‍तोअ् छुत्‍तीङ्ए कोरोअ् इःसुची, “येशूमी न‍़ीङ् लाःकाहची दोअ् यरूशलेमबीअ् सेअ्मा योक्‍कबा कोओ मीना नोअ् हेअ्नेहे? कुबीअ् ने अखाची थुअ्माचीमाङ् मुद्‍दे पुजारीचीबीअ् याखेअ्मामी योक्‍सेअ् ताअ्आबा हेअ्नेहे?”

२२ तोकोना शाऊल नुःयायेन् प्रचार मुःमामी यावबीअ् झन त‍़थ‍़ीलो पुक्‍तोअ् खरा, तोअ्माङ् येशू नोअ् ख्रीष्‍ट नेबा पक्‍‍का साछी पीत्‍तुमाङ् दमस्कसबीअ् चुःकाह यहूदीची इमाङ‍् ने यामुमा मापीत्‍तुची।

२३ तोअ्माङ् धेरुन् लेन् द्‍याक्‍पी यहूदीचेअ् आको सेअ्मामी योक्‍सेअ् नाःधीथाम् लाम् योगुची।

२४ तोकोना आकोमी न‍़ीक्‍थुप्‍पी शाऊलए लेःतोकु। अखाचेअ् शाऊल सेअ्मामी योक्‍सेअ् लेत्‍ताअ्सेत्‍ताअ् सहरमी दैलुहबीअ् हुङ्धीतुची।

२५ तोकोना उमी सीच्‍चेचेअ् शाऊल युताअ् नोअ् बुप्खोङ्बीअ् देत्‍तुचीमाङ् थोअ्माल‍़ीङ्लम् मुअ्मु लाःधील‍ोङ् खुःलाक्‍सुची।

शाऊल यरूशलेम सहरबीअ्

२६ शाऊल यरूशलेम ताअ्आमाङ् आको येशूमी सीच्‍चेचीनुङ् तोङ्मा योगा। तोकोना अखाची छुत्‍तीङ् शाऊलनुङ् कीस्‍सीआमी, मालेअ्माभने शाऊल ने येशूमी इप्‍पाङ् सीच्‍चे नेमाङ् अखाचेअ् विश्‍वास मामुःसुची।

२७ तोकोना बारनाबास आको त‍़ीअ्मानुङ् प्रेरितचीबीअ् खरा। तोअ्माङ् शाऊलए लाप्‍पी प्रभु खाक्‍सुबा, प्रभु आकोनुङ् यामुसाबा मोलम् दमस्कसबीअ् माकीस्‍सीये येशूमी न‍़ीक्‍पी प्रचार मुःसुबा छप्‍प‍ै खनावा अखाची दुप्‍पीतुची।

२८ मोसेअ्नोअ् प्रभुमी न‍़ीक्‍पी माकीस्‍सीये नुःयायेन् प्रचार मुःतोअ् शाऊल अखाचीनुङ्सु-सुःरी यरूशलेमबीअ् चुअ्आ।

२९ आको ग्रीक प‍़ीअ् यामुकाह यहूदीचीनुङ् ने खेतोअ्-वातोअ् पुगा, तोकोना अखाचेअ् शाऊल सेअ्मा योगुची।

३० कोओ खनावा लेःतोकुचीमाङ् प्रभुबीअ् विश्‍वास मुःकाहचेअ् आको कैसरिया त‍़ीक्‍तेतुची, मोलम् आकोबाङ् टार्सस पाङ्‍हाक्‍सुची।

३१ आकोपारे यहूदिया, गालील नुङ् सामरियापेच्‍चीबीही मण्डलीहबीअ् शान्ति पुगा, मोलम् मण्डलीह त‍़थ‍़ीलो पुगामी। प्रभुमी कीमाङ्वाबीअ् लाम्धुतोअ् मोलम् पवित्र सनीअ्वाबाङ् ढुक्‍‍क यीक्‍थाम् न‍़ीङ्वा तोक्‍तोअ् मण्डलीह लेःअ्लीतोअ् खरामी।

एनियास नुङ् डोरकास

३२ पत्रुस कुइगे-मुइगे छप्‍प‍ै थम्बीअ् बाक्‍‍तीतोअ् लुड्‍डाबीअ् चुःकाह पवित्र मीनाचीबीअ् ने लेत्‍ता।

३३ आकोसेअ् आकोबीअ् सरील मासोङ्‍कबा पुगाबासेअ् आठ दोङ्लम् इप्‍थाप्पी इम्‍धीङ्‍कबा एनियास लीप्‍पलाअ्वा इप्‍पाङ् मीना तुप्‍पु।

३४ तोअ्माङ् पत्रुसए लीत्‍तु, “एनियास, येशू ख्रीष्‍टए आना नुःलीमीअ्नो। पोःगे, मोलम् आम्‍मी इप्‍थाम् ब्यागे।” तोअ्माङ् वाअ्ल्याक्‍तोअ् एनियास इप्‍थाप्पाङ् पोःअ्लीइता।

३५ कोओपारे आको मीना नुःलीताबा खाक्‍सुचीमाङ् लुड्‍डा नुङ् शारोनबीअ् चुःकाह मीनाची प्रभुयुगे एन्दापामी।

डोरकास जिउँदो पुगाबा

३६ योप्पा लीप्‍पलाअ्वा सहरबीअ् तबीता न‍़ीङ् पुक्‍कबा इप्‍पाङ् प्रभुमी सीच्‍चे चुअ्आ। (ग्रीक प‍़ीक्‍पी तबीतामी अर्थ डोरकास ने)। उ कम्‍नीअ्लो याव मुःमा नुङ् दान पीअ्मामी यावबीअ् नीम्‍माङ् लगालीयुक्‍सा।

३७ आकोबेलेअ्नोअ् उ तुअ्लीतामाङ् सीःसा, मोलम् अखाचेअ् उ छोःअ्इतुचीमाङ् मोत्‍के तलामी इक्‍कु कोठाबीअ् याखेतुचीमाङ् युक्‍सुची।

३८ लुड्‍डाचैँ योप्पा सहरमी कोअ्योङ् नोअ् चुअ्आ, मोसेअ्नोअ् सीच्‍चेचेअ् पत्रुस लुड्‍डाबीअ् चुःअ् नेबा येनुचीमाङ् अखाचेअ् ह‍़ीक्‍‍पाङ् मीनाची पत्रुसबीअ् कोओपारे बिन्ती मुःसी पाङ‍्हाक्‍सुचीमी, “मतेम्‍बु मामुःये एकाबीअ् ताअ्ए।”

३९ मोबाके पत्रुस पोःअ्लीतामाङ् अखाचीनुङ् खरा। आको आकोबीअ् लेम्‍मादोहो मीनाचेअ् मोत्‍के तलामी कोठाबीअ् त‍़ीखेतुची। छप्‍प‍ै लाङ्मेअ्माची आकोमी क्‍याक्‍पी येबामीमाङ् खाब्‍तोअ् डोरकास अखाचीनुङ् चुअ्आलो आकोसेअ् लीबुहु लोअ्लीङ्‍ह नुङ् अरु तेःअ्ह आको खाङ‍्मीतुची।

४० तोकोना पत्रुसए अखाची छप्‍प‍ै बैरा पाङ्‍हाक्‍सुची, मोलम् घुँडा त‍़ोगामाङ् प्रार्थना मुःसा। तोअ्माङ् आकोसेअ् सीःखेकबा सरीलयुगे हीक्‍‍तीसामाङ् कोरोअ् लीत्‍तु, “तबीता, पोःअ्लीते!” तोअ्माङ् उसेअ् म‍़ीअ् ओबोकु, मोलम् पत्रुस खाक्‍तोअ्मादोहो पोःअ्लीतामाङ् पेना।

४१ पत्रुसए तबीतामी हुअ् लबुमाङ् सोप्‍ल्याक्‍‍तोअ् सेप्‍पोकु, मोलम् पवित्र मीनाची नुङ् लाङ्मेअ्माची छेःतुचीमाङ् सीःसाबाबाङ् जिउँदो पुगाबा तबीता अखाचीमी हुक्‍‍पी पीत्‍तुची।

४२ कोओ खनावा योप्पापेच्‍चीबीही मीनाचेअ् येनुची, मोलम् धेरुअ् नोअ् मीनाचेअ् प्रभुबीअ् विश्‍वास मुःसुची।

४३ तोअ्माङ् साहोअ्मी याव मुःकबा सिमोननुङ् धेरुअ् नोअ् लेन्धारी पत्रुस योप्पाबीअ् चुअ्आ।

पत्रुस नुङ् कर्नेलियस

१०

१ कैसरियाबीअ् कर्नेलियस लीप्‍पलाअ्वा इप्‍पाङ् मीना चुअ्आ। आको इटालिया लीप्‍पलाअ्वा पल्टनबीपा इक्‍कु कप्‍तान चुअ्आ,

२ धर्मती मीना चुअ्आ, आको नुङ् आकोमी बुद‍़ीक्‍छा परमेश्‍वरनुङ् कीस्‍सीयुक्‍सामी, खाँचोबीअ् सीक्‍काहची न‍़ीङ्वालम् नोअ् पीअ्युक्‍सुची मोलम् नीम्‍माङ् प्रार्थना मुःयुक्‍सा।

३ आकोसेअ् लेत्‍ताक्‍पा सुङ्बोम् बजेयुगे परमेश्‍वरमी इक्‍कु स्वर्गदूत ताअ्आमाङ् कोरोअ् लीत्‍तुबा दर्शनबीअ् छ्याङ्‍गै खाक्‍सु, “कर्नेलियस।”

४ आकोसेअ् कीस्‍सीतोअ् स्वर्गदूत खाक्‍सु, मोलम् कोरोअ् लीत्‍तु, “प्रभु, इमाङ‍् इःमा योक्‍कुन्‍बालो, कङा लीअ्माये।”

स्वर्गदूतए आको लीत्‍तु, “आम्‍मी प्रार्थनाह नुङ् आनेअ् गरीपची पीत्‍तुचीनाहँ खनावा परमेश्‍वरबीअ् लेत्‍ता। आनेअ् मुःसुनाहँ छप्‍प‍ै याव उसेअ् मीअ्इतु।

५ हो पत्रुस न‍़ीङ् पुक्‍कबा सिमोन त‍़ीक्‍सी योप्पाबीअ् मीनाची पाङ्‍हाक्‍सुचे।

६ उ बाजुवामी क्‍याक्‍पी ख‍़ीम् चुःकबा साहोअ्मी याव मुःकबा सिमोनमी ख‍़ीबीअ् चुःक्‍पा।”

७ मोबाके आकोनुङ् यामुकबा स्वर्गदूत खैता, तोअ्माङ् आकोसेअ् ह‍़ीक्‍‍पाङ् तक्‍पम् सेउतेची नुङ् परमेश्‍वर कीत्‍तोअ् नीम्‍माङ् तक्‍पम‍ी सेवा मुःकबा इप्‍पाङ् तीलीङ‍्गा छेःतु,

८ मोलम् आकोसेअ् स्वर्गदूतए लीत्‍तुबा छप्‍प‍ै खनावा अखाची दुप्‍पीतुचीमाङ् योप्पाबीअ् पाङ्‍हाक्‍सुची।

९ वीन्‍दालप्के अखाची लेत्‍ताक्‍पा बारो बजेयुगे आको सहरमी कोअ्योङ् तायाक्‍ताअ्आमीलो पत्रुसचैँ प्रार्थना मुःसी ख‍़ीम्‍मी मोत्‍त‍़ोङ्‍लाके तलाबीअ् थाङा।

१० तोअ्माङ् उ सागेअ् सीलीतुमाङ् इमाङ्लो चाःमा मील्‍लीता। अरुचेअ् चाःमा त्‍याद‍़ी मुःधीतुची बेले उ इप्‍तीरीतोअ् पुगामाङ् इक्‍कु कोरोक्‍पा दर्शन खाक्‍सु।

११ उसेअ् स्वर्ग ओग्‍बोकबा नुङ् आकोबाङ् इक्‍कु धेप्‍प‍़ तन्‍नादोक्‍पा चार कुनाबीअ् नोअ् थुप्पलाअ्वा माङ्देअ्ना खाम्‍पुम्‍माबीअ् माःरी कुक्‍‍साबा खाक्‍सु।

१२ आकोबीअ् खाम्‍पुम्‍माबीअ् चुःकाह छप्‍प‍ै खाले चारोत‍़ा लाङ् चुःकाह जीवाँतची, ओङ्‍काह जीवाँतची नुङ् नम्‍बुङ्ल‍़ीङ्वाबीही छोङ‍्वाची चुअ्आमी।

१३ मोबाके आकोबीअ् कोरोक्‍पा सम्‍ला पत्रुसबीअ् ताअ्आ, “पत्रुस पोःगे, मोलम् सेच्‍चुचे।”

१४ तोकोना पत्रुसए लीत्‍तु, “हेअ्‍नी प्रभु, कङेअ् कोरोक्‍पा अपवित्र अथवा सख्खर् मापुक्‍कबा कोअ् हानीम् ने माचाःतीअ्ङा।”

१५ होनेअ् उबीअ् कोरोक्‍पा सम्‍ला दोस्रो खेप्‍पा ताअ्आ, “परमेश्‍वरए सख्खर् मुःसुबा खनावा आनेअ् सख्खर् माअ्अँ अइःसे।”

१६ सुङ्बोम् खेप्‍पाधारी कोरोअ् पुगा, मोबाके आको तन्‍नादोअ् खाङ्मुकबा खनावा वाअ्ल्याक्‍तोअ् स्वर्गतुगेअ् खरा।

१७ मोबाके तक्‍पए खाक्‍पलाअ्वा दर्शनमी अर्थ इमाङ‍्लो नेमाङ् न‍़ीङ्वाबीअ् पत्रुस दोधारबीअ् सीत्‍ता, आकोबेले कर्नेलियसए पाङ्‍हाक्‍सुचीही मीनाची पत्रुसमी ख‍़ीम् योक्‍तोअ् आकोमी दैलुमी क्‍याक्‍पी येबामी,

१८ तोअ्माङ् धेप्‍प‍़ सम्‍लाबीअ् कोओपारे छीमुची, “पत्रुस न‍़ीङ् पुक्‍कबा सिमोन कुबीअ् चुःक्‍पा हे?”

१९ पत्रुसए तक्‍पए खाक्‍पलाअ्वा दर्शनमी न‍़ीक्‍थुप्‍पी विचार मुःधीतु बेले पवित्र सनीअ्वाए कोरोअ् लीत्‍तु, “खाक्‍से, सुम्बाङ् मीनाचेअ् आना माःरी योअ्नोअ्मीपा।

२० पोःगे, तोअ्माङ् मुअ्मु युसेमाङ् माङ‍्मायीङ्ये अखाचीनुङ् खरे, मालेअ्माभने अखाची कङेअ् पाङ्‍हाक्‍सुक्‍चीही ने।”

२१ तोअ्माङ् पत्रुस मुअ्मु युसामाङ् अखा मीनाची लीत्‍तुची, “आनीसेअ् योग्धीङ्‍कानुप्पा मीना का नोअ् ने, आनीन् कुबीअ् तामामी कारण इमाङ‍् लो?”

२२ तोअ्माङ् अखाचेअ् लीत्‍तुची, “कर्नेलियस न‍़ीङ् पुक्‍कबा कप्‍तान यहूदी मीनाचेअ् योङ् मुःकुचीबा इप्‍पाङ् धर्मती मोलम् परमेश्‍वरनुङ् कीस्‍सीकबा मीना चुःक्‍पा। आना उमी ख‍़ीबीअ् छेःअ्नोअ्माङ् आनेअ् इःकुनाहँ याङेब‍़ येम्‍मा नेमाङ् इक्‍कु पवित्र स्वर्गदूतए उ लीअ्इतु।”

२३ आकोरोअ् पुगाबासेअ् पत्रुसए अखाची ख‍़ीम् भित्रअ्यु छेःतुची, तोअ्माङ् ताबाङ्मी रूपबीअ् लाप्‍तुमुची।

आकोमी वीन्‍दालप्के उ पोःगा, मोलम् अखाचीनुङ् खरा। तोअ्माङ् योप्पाबीअ् चुःकाह अरु वथक्‍पा नेछाची ने आकोनुङ् खरामी।

२४ छीन्दालप्‍के अखाची कैसरिया लेत्‍तामी। कर्नेलियसए चैँ तक्‍पम् नातागोताची नुङ् कोअ्योङ्बीही लकप्‍ची छेःतुचीमाङ् अखाचीमी लाम् खाङ्धीतुचीबा।

२५ पत्रुस लेत्‍तामाङ् ख‍़ीम्‍भित्रअ्यु वाङ्मायोगालो कर्नेलियसए तुप्‍पुमाङ् उमी लाक्‍पी सेःमीतु।

२६ तोकोना पत्रुसए आको कोरोअ् लीत्‍तोअ् त‍़ोक्‍पोकु, “पोःगे, का ने मीना नोअ् ने।”

२७ पत्रुस कर्नेलियसनुङ् यामुतोअ् ख‍़ीम् भित्रअ्यु वाङालो धेरुअ्नोअ् मीनाची खोमामीही आकोसेअ् खाक्‍सुची।

२८ तोअ्माङ् पत्रुसए अखाची लीत्‍तुची, “इप्‍पाङ् यहूदीमी योक्‍सेअ् अरु तोःखाचीनुङ् हेम्‍खेम् मुःमा अथवा तुब्मा नुःमीनी नेमाङ् आनीसेअ् आनीम् तक्‍पेअ्नोअ् लेःकानुम्, तोकोना परमेश्‍वरए असा ने अपवित्र अथवा सख्खर् मापुक्‍कबा नेमाङ् मानाअमुःमाबा इःतोअ् कङा खाङ्मीइङा।

२९ आकोरोअ् पुगाबासेअ् आनीसेअ् कङा छेःअ्मादोहो इमाङ्ने माअ्इःये कुबीअ् ताअ्इतुङ्। लु इःसानुम्‍ये, इमाङ्लेअ्मा कङा छेःअ्ङानीप्‍पा लो?”

३० तोअ्माङ् कर्नेलियसए लीत्‍तु, “चार लेन् पैल्‍हे, लेत्‍ताक्‍पा सुङ्बोम् बजेयुगे कङी ख‍़ीबीअ् कङेअ् प्रार्थना मुःधीतुक्‍पा, आकोबेले इप्‍पाङ् बायाप्के तेःअ् चाङ्‍कबा मीना कङी अघि खाङ्मुसा,

३१ मोलम् कङा कोरोअ् लीअ्ङा, ‘कर्नेलियस, आम्मी प्रार्थना परमेश्‍वरए येन्‍इतु, मोलम् आनेअ् गरीपची पीत्‍तुचीनाहँ खनावा उसेअ् मीअ्इतु।

३२ योप्पाबीअ् मीना पाङ्‍हाक्‍सेमाङ् पत्रुस लीप्‍पलाअ्वा सिमोन लाःहक्‍से। उ बाजुवामी क्‍याक्‍पी ख‍़ीम् चुःकबा साहोअ्मी याव मुःकबा सिमोनमी ख‍़ीबीअ् चुःक्‍पा।’

३३ मोबाके कङेअ् वाअ्ल्याक्‍तोअ् आनाबीअ् मीनाची पाङ्‍हाक्‍सुक्ची, मोलम् नम्‍नम् मीस्‍सीचीमीमाङ् आना कुबीअ्धारी ताबीचीमी। हो प्रभुए आना लीत्‍ताबा छप्‍प‍ै खनावा येम्‍मीअ्मामी योक्‍सेअ् कुबीअ् एका परमेश्‍वरमी अघि खोम्‍इतीका।”

कर्नेलियसमी ख‍़ीबीअ् पत्रुस यामुसाबा

३४ पत्रुसए कोरोअ् इःसुमाङ् यामुलीता, “नीच्‍चानोअ् कङेअ् लेःतोइतुङ्, परमेश्‍वरए पोनी खीनीनी,

३५ तोकोना उ कीक्‍काहचीदोअ् नुङ् उमी खाङ्मावाबीअ् नुःयाव मुःकाहचीदोअ् छप्‍प‍ै उसेअ् ग्रहण मुःकुची।

३६ उसेअ् याङेब‍़ अर्थात् शान्तिमी नुःयायेन् येशू ख्रीष्‍टलम् (उ छप्‍पैमी प्रभु ने) इस्राएलीचीबीअ् पाङ्‍हाक्‍सु।

३७ यूहन्‍नाए प्रचार मुःसुबा बप्‍तिस्मा द्‍याक्‍पी, गालीललम् सुरु पुगामाङ् यहूदियापेच्‍ची इमाङ‍् पुगाह नेमाङ् खनावा आनीसेअ् लेःकानुम्।

३८ परमेश्‍वरए नासरतबीपा येशू पवित्र सनीअ्वा नुङ् शक्तिए अभिषेक मुःसु। तोअ्माङ् उसेअ् नुःयाव मुःतोअ् नुङ् शैतानबाङ् दुक्‍चाकाहची नुःलीमीतोअ् खरा, मालेअ्माभने परमेश्‍वर उनुङ् चुःयुक्‍सा।

३९ “उसेअ् यहूदीचीमी देःन‍बीअ् नुङ् यरूशलेमबीअ् मुःसुहु छप्‍प‍ै खनावामी साछी एका नोअ् ने। अखाचेअ् उ क्रूसबीअ् क्‍याङ्धीतुचीमाङ् सेदुची।

४० तोकोना तेस्रो लेन्बीअ् परमेश्‍वरए उ सीःखेथाप्पाङ् जिउँदो मुःसुमाङ् पोःअ्लीमीतु, मोलम् मीनाचीबीअ् उ खाङ्मुसा,

४१ छप्‍प‍ै मीनाचीबीअ् गो हेअ्‍नी, तोकोना साछीमी योक्‍सेअ् उसेअ् स्यागीकाह एकाबीअ् खाङ्मुसा। एकाचैँ उ सीःखेथाप्पाङ् जिउँदो पुगामाङ् उनुङ्नोअ् चाःकबा दुङ्‍कबाइका ने।

४२ तोअ्माङ् उ जिउँदोची नुङ् सीःखेकाहचीमी नीया मुःमामी योक्‍सेअ् परमेश्‍वरए स्यागुबा मीना नेमाङ् मीनाची प्रचार मुःमामी योक्‍सेअ् मोलम् साछी पीअ्मामी योक्‍सेअ् उसेअ् एका अग्गे पीअ्इतीका।

४३ उबीअ् विश्‍वास मुःकाह छप्‍पैए उमी न‍़ीक्‍पी हीःवामाङ्मी क्षमा तोक्‍कुची नेमाङ् छप्‍प‍ै अगमवक्ताचेअ् उमी न‍़ीक्‍थुप्‍पी साछी पीअ्इतुची।”

अरु तोःखाचेअ् ने पवित्र सनीअ्वा तोक्‍कुचीबा

४४ पत्रुसए खआ खनावा इःसुइःसुलोअ्नोअ् उमी याङेब‍़ येङ्‍काह छुत्‍तीङ्चीबीअ् पवित्र सनीअ्वा ताअ्आ।

४५ तोअ्माङ् पत्रुस नुङ् ताकाह यहूदी विश्‍वासीची अखेतुची, मालेअ्माभने अरु तोःखाचीबीअ् ने पवित्र सनीअ्वामी वरदान परमेश्‍वरए छीब्‍देतुचीही।

४६ मालेअ्माभने अखाची अन्य प‍़ीअ् यामुलीतामीमाङ् परमेश्‍वरमी प्रशंसा मुःधीतुचीबा अखाचेअ् येनुची। मोबाके पत्रुसए कोरोअ् लीत्‍तुची,

४७ “इकीएदोअ्नोअ् पवित्र सनीअ्वा तोक्‍काह खआ मीनाची कुङ्‍वामी बप्‍तिस्मा लाःमा आसेअ् छ्याअ्हीकुचीमाङ्?”

४८ मोसेअ्नोअ् येशू ख्रीष्‍टमी न‍़ीक्‍पी बप्‍तिस्मा लाःसानीये इःतोअ् अखाची पत्रुसए अग्गे पीत्‍तुची। मोबाके पत्रुस मेछु लेन् अखाचीनुङ् चुःमामी बिन्ती मुःसुची।

पत्रुसए तक्‍पम् खनावा युक्‍सुहु

११

१ यहूदियाबीअ् चुःकाह प्रेरितची नुङ् वथक्‍पा नेछाचेअ् अरु तोःखाचेअ् ने परमेश्‍वरमी याङेब‍़ ग्रहण मुःसुची नेमाङ् येनुची।

२ पत्रुस यरूशलेम लेत्‍तालो खतना पुक्‍काह विश्‍वासीचीमी दलए कोरोअ् इःतोअ् उमी विरोध मुःसुची,

३ “आना खतना मापुक्‍काह मीनाचीबीअ् खरानामाङ् अखाचीनुङ् चाअ्आना।”

४ मोबाके पत्रुसए इमाङ्ने खनावा मायैये छप्‍प‍ै खनावा कोअोपारे अखाची येम्‍मीअ्लीतुची,

५ “का योप्पा सहरबीअ् प्रार्थना मुःधीतुक्‍पा, आकोबेले इप्‍तीरीतोअ् पुगुङ्माङ् कङेअ् कोरोक्‍पा इक्‍कु दर्शन खाक्‍सुङ्, स्वर्गबाङ् इक्‍कु धेप्‍प‍़ तन्‍नादोक्‍पा चार कुनाबीअ्नोअ् थुप्पलाअ्वा माङ्देअ्ना काअ्मुगे कुक्‍‍साबा।

६ कङेअ् आको नुःरो खाक्‍सुङ्लो, आकोबीअ् खाम्‍पुम्‍माबीअ् चुःकाह चारोत‍़ा लाङ् चुःकाह जीवाँतची, थाप्नाम्बीअ् चुःकाह जीवाँतची, ओङ्‍काह जीवाँतची नुङ् नम्‍बुङ्ल‍़ीङ्वाबीही छोङ‍्वाची चुअ्आमी।

७ मोबाके कङेअ् कोरोक्‍पा इक्‍कु सम्‍ला येनुङ्, ‘पत्रुस पोःगे, मोलम् सेच्‍चुचे।’

८ “तोकोना कङेअ् कोरोअ् लीत्‍तुङ्, ‘हेअ्‍नी प्रभु, कोरोक्‍पा अपवित्र अथवा सख्खर् मापुक्‍कबा कोअ् हानीम् ने कङी याबीअ् मासीत्‍ती।’

९ “होनेअ् स्वर्गबाङ् कोरोक्‍पा सम्‍ला दोस्रो खेप्‍पा ताअ्आ, ‘परमेश्‍वरए सख्खर् मुःसुबा खनावा आनेअ् सख्खर् मापुक्‍कबा अइःसे।’

१० सुङ्बोम् खेप्‍पाधारी कोरोअ् पुगा, मोलम् छप्‍प‍ै खनावा स्वर्गतुगेअ् खरा।

११ “आकोरोअ्लोअ्नोअ् एका चुअ्इकाह ख‍़ीबीअ् कैसरियाबाङ् कङा त‍़ीक्‍सी ताकाह सुम्बाङ् मीनाची तायाक्‍ताअ्आमी।

१२ माङ‍्मायीङ्ये अखाचीनुङ् खरे इःतोअ् पवित्र सनीअ्वाए कङा लीअ्ङा। छ जना वथक्‍पा नेछाची ने कानुङ् खरामीही, मोलम् एका आको मीनामी ख‍़ीबीअ् वाङीका।

१३ तोअ्माङ् आकोमी ख‍़ीबीअ् स्वर्गदूत खाङ्मुसाबा नुङ् येबामाङ् कोरोअ् इःसुबा खनावा आकोसेअ् एका दुप्‍पीतीका, ‘योप्पाबीअ् मीना पाङ्‍हाक्‍सेमाङ् पत्रुस लीप्‍पलाअ्वा सिमोन त‍़ीक्‍तेअ्मीते।

१४ उसेअ् आना परमेश्‍वरमी याङेब‍़ येम्‍मीअ्नोक्‍‍पाने, आकोबाङ् आनेअ् मुलुवा तोक्‍कुनाबाने मोलम् आम्मी बुद‍़ीक्‍छाए ने।’

१५ “कङा यामुलीतुङ्माङ् सुरुबीअ् एकाबीअ् ताअ्इतोअ्नोअ् पवित्र सनीअ्वा अखाचीबीअ् ने ताअ्आ।

१६ तोअ्माङ् प्रभुए इःसुबा आको याङेब‍़ कङेअ् मीत्‍तोकुङ्, ‘यूहन्‍नाए गो कुङ्वाए बप्‍तिस्मा पीत्‍तुची, तोकोना पवित्र सनीअ्वालम् आनीमी बप्‍तिस्मा पुअ्नोक्‍‍पाने।’

१७ प्रभु येशू ख्रीष्‍टबीअ् विश्‍वास मुःसामाङ् परमेश्‍वरए इकी पीत्‍तीही वरदान अरु तोःखाची ने पीत्‍तुची भने, परमेश्‍वर छ्याअ्हीकबा मीना का असा माङ्?”

१८ कोओ खनावा येनुचीमाङ् अखाची माङ्ने माकाःमी। तोअ्माङ् कोरोअ् इःतोअ् अखाचेअ् परमेश्‍वरमी महिमा मुःसुची, “हो गो अरु तोःखाचेअ् ने तक्‍पम‍ी हीःवामाङ् यैलोङ् परमेश्‍वरयुगे एम्‍मामी मौका तोअ्इतुची, आकोसेअ् ओप्‍चोङ् जुनीबीअ् लाःलीङ‍्की।”

एन्टिओकबीपा मण्डली

१९ स्तिफनसमी समइबीअ् सुरु पुगाबा सतावटमी कारणए छतर्भङ‍्ग पुक्‍काहचेअ् अरु असा ने हेअ्‍नी, तोकोना यहूदीची तेअ् परमेश्‍वरमी याङेब‍़ प्रचार मुःतोअ् फोनिसिया, साइप्रस मोलम् एन्टिओकधारी लेत्‍तामी।

२० तोकोना अखाचीमध्ये कोइ-कोइ साइप्रस नुङ् कुरेनीबीही मीनाची चुअ्आमी। अखाचेअ् एन्टिओकबीअ् ताअ्आमीमाङ् ग्रीक प‍़ीअ् यामुकाह यहूदीची ने प्रभु येशूमी नुःयायेन् येम्‍मीतुचीमी।

२१ प्रभुए अखाची शक्ति पीत्‍तुचीहीसेअ् धेरुअ् नोअ् मीनाची प्रभुयुगे एन्दापामी, मोलम् विश्‍वास मुःसुची।

२२ कोओ यायेन् यरूशलेमबीपा मण्डलीबीअ् लेत्‍तामाङ्, अखाचेअ् बारनाबास एन्टिओकबीअ् पाङ्‍हाक्‍सुची।

२३ आको आकोबीअ् ताअ्आमाङ् परमेश्‍वरमी अनुग्रह खाक्‍सुमाङ् खुशी पुगा, तोअ्माङ् आकोसेअ् अखाची छप्‍प‍ै न‍़ीङ्वा भित्रबाङ् नोअ् प्रभुबीअ् विश्‍वास मुःसानुम्‍ये इःतोअ् आँट पीत्‍तुची।

२४ मालेअ्माभने आको इप्‍पाङ् नुःकबा नुङ् पवित्र सनीअ्वा मोलम् विश्‍वासए चेप्‍खेपलाअ्वा मीना चुअ्आ, मोलम् आकोबाङ् धेरुअ् नोअ् मीनाची प्रभुबीअ् येत्‍तीसामी।

२५ मोबाके शाऊल योअ्मामी योक्‍सेअ् बारनाबास टार्सस खरा।

२६ आकोसेअ् शाऊल तुप्‍पु, मोलम् एन्टिओकबीअ् त‍़ीक्‍तेतु। मोबाके अखाचेअ् इअ्दोङ्धारी मण्डलीबीही मीनाचीनुङ् तुब्धीतामी, मोलम् धेरुन् मीनाची इःतुचीमी। सीच्‍चेची पहिलो खेप्‍पा एन्टिओकबीअ् नोअ् ख्रीष्‍टीयान लीप्‍पलाअ्वाची।

२७ आकोबेले एअ्वा जना अगमवक्ताची यरूशलेमबाङ् एन्टिओकबीअ् ताअ्आमी।

२८ तोअ्माङ् अखाचीमध्ये अगाबस न‍़ीङ् पुक्‍कबा इप्‍पाङ् येब्‍लीतामाङ् खाम्‍पुम्‍मापेच्‍ची धेप्‍प‍़ सखीरी पुअ्मा योअ्नोअ् इःतोअ् पवित्र सनीअ्वाबाङ् यामुसा (कोओ खनावा क्‍लौडियसमी पालाबीअ् पूरा पुगा)।

२९ कोओ येनुचीमाङ् सीच्‍चेचेअ् छप्‍पैसेअ् तक्‍पए हेःलोअ् याङ् खोमुचीमाङ् यहूदियाबीअ् चुःकाह वथक्‍पा नेछाचीमी योक्‍सेअ् पाङ्‍हाङ्मा विचार मुःसुची।

३० तोअ्माङ् अखाचेअ् आकोरोअ्नोअ् मुःसुची। अखाचेअ् खोमुचीही याङ् बारनाबास नुङ् शाऊलमी हुक्‍‍पाङ् एल्डरची पाङ्‍हाक्‍पीतुचीमी।

पत्रुस झ्यालखानाबीअ् सीत्‍ताबा

१२

१ आकोबेले हेरोद हाङ्ए मण्डलीबीही एअ्वा जना मीनाची माअ्आङ‍्हीयेहे दुक्‍ख पीअ्लीतुचीही।

२ उसेअ् यूहन्‍नामी बुबु याकूब तरवाल्‍लीए सेअ्मीतुची,

३ मोलम् कोओ यावए यहूदीची खुशी पुगामीही खाक्‍सुचीमाङ् उसेअ् पत्रुस ने लब्‍भुङ्मा विचार मुःसु। कोओ यावचैँ खमिर मातीःबलाअ्वा सोफ्याङ् चाःमामी चाडमी समइबीअ् पुगाबा।

४ हेरोदए पत्रुस लबुमाङ् झ्यालखानाबीअ् छ्याक्‍तीसु, मोलम् उ हुङ्‍मामी योक्‍सेअ् चार टोली तीलीङ्‍गाची जिम्मा पीत्‍तुची। निस्तार चाड छीअ्नोअ्माङ् मीनाचीमी अघि पत्रुस तेःअ्मा मीत्‍तुबासेअ् उसेअ् कोरोअ् मुःसुबा।

५ हेरोदए पत्रुस कोओपारे झ्यालखानाबीअ् छ्याक्‍तीसु, तोकोना पत्रुसमी योक्‍सेअ् मण्डलीए परमेश्‍वरबीअ् झन सारु प्रार्थना मुःधीतु।

पत्रुस झ्यालखानाबाङ् अप्पोकबा

६ हेरोदए पत्रुस झ्यालखानाबाङ् बैरा लाःलीमा योगुबानोअ् युताअ्, पत्रुस हीच्‍ची साङ‍्लीए थुप्पलाअ्वा चुअ्आबा, मोलम् ह‍़ीक्‍‍पाङ् तीलीङ्‍गाचीमी माझाबीअ् इम्‍धीत्बा। चौकीदारची ने दैलुमी अघि येबामीमाङ् झ्यालखाना हुङ्‍धीतुचीबा।

७ अचानक प्रभुमी इक्‍कु दूत आकोबीअ् खाङ्मुसा, मोलम् कोठा उज्यालो पुगा। स्वर्गदूतए पत्रुसमी साअ्‍लेप्पी हेःतोअ् “चोप्‍फाङ‍् पोःगे” लीत्‍तोअ् हुक्‍‍पोकु। मोबाके पत्रुसमी हुक्‍‍पाङ् साङ्लीह हेद्‍दारा।

८ तोअ्माङ् स्वर्गदूतए उ लीत्‍तु, “तेःअ् चाङे, मोलम् सीअ्माली चाङे।” तोअ्माङ् उसेअ् मोरोअ्नोअ् मुःसु। दूतए उ लीत्‍तु, “तक्‍पम‍ी खास्टो खामेमाङ् कङा त‍़ीङ्माये।”

९ तोअ्माङ् पत्रुस अप्पोकामाङ् आकोमी द‍़्याङ्-द‍़्याङ् खरा। स्वर्गदूतए मुःसुबा खनावा नीच्‍चानोअ् नेमाङ् पत्रुसए मान्‍मालेःसु। तोकोना दर्शन ली खाङ्‍कुक्‍‍पाने उसेअ् मीत्‍तु।

१० स्वर्गदूत नुङ् पत्रुसए झ्यालखाना हुङ्‍काहची ह‍़ीक्‍‍बोम् टोली काक्‍चैअ्दुचीमीमाङ् सहरबीपा फलाममी मुद्‍दे दैलुबीअ् लेत्‍ताचीलो आको दैलु अखाचीमी योक्‍सेअ् उम्‍तक्‍पेअ्नोअ् हेम्‍बोका, मोलम् अखाची बैरा अप्पोकाची। तोअ्माङ् अखाची इक्‍कु गल्‍लीयुगे माःरी खराचीलो स्वर्गदूतए पत्रुस अचानक यैदुमाङ् खैता।

११ पत्रुसमी होश ताअ्आमाङ् ली उसेअ् कोरोअ् इःसु, “प्रभुए तक्‍पम् स्वर्गदूत पाङ्‍हाक्‍सुमाङ् हेरोद हाङ्मी हुक्‍‍पाङ् मोलम् यहूदीचेअ् मुःमा योअ्ङामीपा छप्‍प‍ै खनावालम् कङा फग्बोअ्ङाबा रीछ नेमाङ् का छ्याङ्‍गै पुगुङ्।”

१२ उसेअ् कोओ खनावा लेःतोकुमाङ् उ यूहन्‍नामी मामा मरियममी ख‍़ीबीअ् खरा। यूहन्‍नामी अर्कु न‍़ीङ् मर्कूस नेअ् ने। आकोबीअ् धेरुअ् जना खोमामीमाङ् प्रार्थना मुःङेकामीही।

१३ उसेअ् दैलु ध‍़ोक्‍ध‍़ोक् मुःसुलो रोदा न‍़ीङ् पुक्‍कबा इप्‍पाङ् सेउतेनी दैलु हेस्सी ताअ्आ।

१४ पत्रुसमी सम्‍ला चीनामुःसुमाङ् दैलु माहेप्‍पा आको रमालीतोअ् पीखरा, मोलम् “दैलुबीअ् पत्रुस येब्‍धीनोअ्” इःसुमाङ् अखाची इःतुची।

१५ तोकोना अखाचेअ् आको लीत्‍तुची, “आना ङाक्‍सुबाङ्मेअ् पुखरान्‍बा लु माङ्लो?” तोकोना आकोसेअ् नीच्‍चानोअ् ने इःतोअ् इःधीतु। तोअ्माङ् अखाचेअ् ने होनेअ् लीत्‍तुची, “आको उमी स्वर्गदूत होला!”

१६ तोकोना पत्रुसए चैँ दैलु ध‍़ोक्‍ध‍़ोक् मुःधीतु। दैलु हेम्‍बोकुचीलो गो नीच्‍चानोअ् उ खाक्‍सुचीमाङ् अखाची अखेतुची।

१७ तोकोना पत्रुसए “या अकाःसानीये” इःतोअ् हुअ्खाब्‍ए अखाची लीत्‍तुची, तोअ्माङ् प्रभुए झ्यालखानाबाङ् इमाक्‍‍तोअ् बैरा लाःलीतुबा नेबा खनावा अखाची येम्‍मीतुची। तोअ्माङ् “खआ खनावा याकूब नुङ् अरु वथक्‍पा नेछाची ने येम्‍मीतानुप्‍चे” लीत्‍तुचीमाङ् उ अर्कु थम् खैता।

१८ उज्यालो पुगामाङ् पत्रुस इमाङ‍् पुगाबा इःतोअ् तीलीङ्‍गाचीमी माझाबीअ् मेछुअ् तेअ् केलेङ्मेलेङ् मापुअ्।

१९ हेरोदए उ योगुलोअ् ने मातोक्‍कुलो चौकीदारची छीमुची। अखाचेअ् ने इमाङ्ने माअ्इःहीसुचीमाङ् हेरोदए अखा चौकीदारची सेअ्मामी हुकुम मुःसुची।

मोबाके हेरोदचैँ यहूदियाबाङ् कैसरिया खरामाङ् चुअ्आ।

हेरोद सीःसाबा

२० हेरोद टुरोस नुङ् सिदोनबीही मीनाचीनुङ् सारुनोअ् हाङुबा। आकोबीही मीनाची तोङामीमाङ् उबीअ् ताअ्आमी, मोलम् उमी कोअ्योङ्‍केपा मीना बलस्तसनुङ् तोङामीमाङ् शान्तिमी योक्‍सेअ् हेरोदनुङ् बिन्ती मुःसामी। मालेअ्माभने अखाचीमी देःनमी योक्‍सेअ् चसुम्‍ह हेरोदमी देःनबाङ् याखेअ्युक्‍सुची।

२१ टुङ्गो मुःबलाअ्वा लेन्बीअ् हाङ्ए चाङ्मा पुक्‍काह तेःअ् चाङुमाङ् हेरोद तक्‍पम‍ी सिंहासनबीअ् पेना, मोलम् मीनाचीमी योक्‍सेअ् प‍़ीअ् इःसा।

२२ आकोरोअ्लोअ् मीनाचेअ् “कोओ गो परमेश्‍वरमी सम्‍ला ने, मीनामी हेअ्‍नी!” इःतोअ् काःसामी।

२३ तोकोना इक्‍कु स्वर्गदूतए उ ज्याङु, मालेअ्माभने परमेश्‍वर पीअ्मा पुक्‍काह महिमा उसेअ् मापीत्‍तु। तोअ्माङ् उमी सरीलबीअ् य‍़ीब्रीअ्ए प‍़ीछेअ्मा पोःगामीमाङ् उ सीःसा।

२४ तोकोना परमेश्‍वरमी याङेब‍़चैँ देःतोअ् नुङ् थ‍़ीङ्बोक्‍‍तोअ् खरा।

२५ बारनाबास नुङ् शाऊल तक्‍पम् याव छीदाचुमाङ् यरूशलेमबाङ् एन्दापाची। अखाचेअ् तक्‍पनुङ् मर्कूस लीप्‍पलाअ्वा यूहन्‍ना ने त‍़ीक्‍तेताचु।

बारनाबास नुङ् शाऊल प्रचार मुःसी पाङ्‍हाक्‍पलाअ्वाची

१३

१ एन्टिओकबीपा मण्डलीबीअ् अगमवक्ताची नुङ् येशूमी न‍़ीक्‍थुप्‍पी इःकाहची अर्थात् बारनाबास, शिमियोन (उ काला ने लीअ्नोअ्), कुरेनीबीपा लुकियस, हाङ‍् हेरोदनुङ्सु-सुःरी देःकाह पोःकाहची मनेन नुङ् शाऊल चुअ्आची।

२ अखाचेअ् प्रभुमी आराधना मुःधीपलाअ्वा नुङ् उपवास पेन्‍धीपलाअ्वा बेले पवित्र सनीअ्वाए लीत्‍तुची, “कङेअ् माक्‍तोक्‍पा यावमी योक्‍सेअ् बारनाबास नुङ् शाऊल स्यागुक्‍ची लो, आको याव मुःमामी योक्‍सेअ् अखाची फअ्लीतानुप्चे।”

३ मोबाके अखाचीमी उपवास छीदामाङ् तक्‍पम् हुअ् बारनाबास नुङ् शाऊलबीअ् युक्‍सुचीमाङ् प्रार्थना मुःबीतुचीमी, तोअ्माङ् पाङ‍्हाक्‍सुचीमी।

प्रेरितचेअ् साइप्रसबीअ् प्रचार मुःसाचुबा

४ मोबाके पवित्र सनीअ्वाए पाङ्‍हाक्‍सुचीहीसेअ् अखाची सेलुसिया खराची, मोलम् आकोबाङ् जहाज थाङाचीमाङ् साइप्रस खराची।

५ अखाची सलामिसबीअ् लेत्‍ताचीमाङ् यहूदीचीमी यायुङ्माख‍़ीम्‍हबीअ् परमेश्‍वरमी याङेब‍़ प्रचार मुःसाचु। आको यावबीअ् अखाची सघामुःकबा यूहन्‍ना अखाचीनुङ् चुअ्आ।

६ अखाची साइप्रस वाचोप्पारीपेच्‍ची बाक्‍तीतोअ् पाफोसधारी लेत्‍ताची। आकोबीअ् अखाचेअ् बार-येशू न‍़ीङ् पुक्‍कबा इप्‍पाङ् जादू मुःकबा यहूदी होरोङ् अगमवक्ता तुप्‍पाचु।

७ आको जादू मुःकबा मीना आको थम्बीपा पाहाङ् सर्गियस पौलसनुङ् चुःयुक्‍सा। सर्गियस पौलस तयामी मीना चुअ्आ। उसेअ् बारनाबास नुङ् शाऊल छेःअ्माचीमाङ् परमेश्‍वरमी याङेब‍़ येम्‍मा मीत्‍तु।

८ तोकोना आको जादू मुःकबा एलिमासए (बार-येशू ग्रीक प‍़ीक्‍पी एलिमास ने लीअ्नोअ्) सर्गियस पौलस विश्‍वासबाङ् एम्‍मा योगुमाङ् अखाचीमी विरोध मुःसु।

९ तोकोना शाऊल, उ पावल ने लीअ्नोअ्, पवित्र सनीअ्वाए चेप्‍पुमाङ् आको कोरोअ् खाङ्धीतु,

१० मोलम् लीत्‍तु, “आना शैतानमी वथक्‍छा, छप्‍प‍ै नुःकाह खनावामी ङेन्! नाःधीमामी खनावाहए नुङ् दुष्‍ट खनावाहए चेप्‍खेकबा! प्रभुमी सोःजोबा लाम् ह्‍याःक्चे मुःमा आने हानीम् ने यैतुनानीबा?

११ हो खाक्‍से, प्रभुमी हुअ् आनाबीअ् सीअ्इता, हो मीः समइधारी नाम्‍मी ज्योति माखाङ्‍कबा पुअ्नोअ्नामाङ् म‍़ीक्‍सीपा पुअ्नोअ्नाबाने।”

तोअ्माङ् आकोरोअ्लोअ्नोअ् ख‍ीम्‍सुवा नुङ् नाप्‍चीग‍़ीक्‍पाए आको देःबु, मोलम् आसेअ्लो कङी हुक्‍‍पाङ् सेअ्ङाअँमीमाङ् सधामुःङाअँमीपा लु नेमाङ् कुइगे-मुइगे लेत्‍तोअ् लाम्धुसा।

१२ आकोबीअ् पुगाबा खनावा खाक्‍सुमाङ् आको पाहाङ्ए विश्‍वास मुःसु, मालेअ्माभने प्रभुमी न‍़ीक्‍थुप्‍पी उसेअ् इःपलाअ्वा खनावा खाक्‍सुमाङ् आको अखेतुबा।

पावल नुङ् बारनाबास पिसिदियाबीपा एन्टिओकबीअ्

१३ पावल नुङ् उमी लकप्‍ची पाफोसबाङ् जहाज थाङामीमाङ् पामफिलियाबीपा पर्गाबीअ् लेत्‍तामी, तोअ्माङ् यूहन्‍नाचैँ अखा ह‍़ीक्‍‍पाक्‍‍ची यैदुचीमाङ् यरूशलेम एखरा।

१४ तोकोना अखाची पर्गाबाङ् पिसिदियाबीपा एन्टिओकबीअ् खराची, मोलम् नाःचामाबा लेन्बीअ् अखाची यायुङ्मा ख‍़ीबीअ् खराचीमाङ् चुअ्आची।

१५ व्यवस्था नुङ् अगमवक्ताचीमी कीताप पोद‍़ामुःसाक्‍सुचीमाङ्, यायुङ्माख‍़ीबीपा पाहाङ्चेअ् अखाचीबीअ् कोरोक्‍पा यायेन् पाङ्‍हाक्‍सुची, “वथक्‍पा नेछा चो, आनीन्‍नुङ् मीनाचीमी योक्‍सेअ् आँट पीक्‍कबा इमाङ‍् याङेब‍़ चुःअ् भने, इःसाचे।”

१६ मोसेअ्नोअ् पावल पोःगा, मोलम् हुअ्खाब् मुःतोअ् कोरोअ् लीत्‍तुची, “इस्राएलबीही मीनाची मोलम् परमेश्‍वर कीक्‍कबा आनीन्, येनानुम्‍ये।

१७ इस्राएलबीही मीनाचीमी परमेश्‍वरए एकामी पीतुप्‍खाची स्यागुचीमाङ् मिश्र देःन‍बीअ् चुअ्आमीलो धेरुअ् बनामुःसुची, तोअ्माङ् उमी धेरुअ् शक्ति चुःकबा हुगेअ् अखाची आको देःनबाङ् लाःलीतुची।

१८ बलउती-बलउतीतेअ् चुःथाप्‍पी चालीस दोङ्धारी उसेअ् अखाची रेखदेख मुःसुची।

१९ तोअ्माङ् कनान देःन‍बीअ् चुःकाह सात तोःखाची सुद‍्धम् मुःसुचीमाङ् आको देःन अधिकार मुःमामी योक्‍सेअ् उसेअ् अखाची पीत्‍तुची।

२० “खआ छप्‍प‍ै खनावा पुअ्मामी योक्‍सेअ् लगभग चार सइ पचास दोङ् लगालीसा। मोबाके उसेअ् शमूएल अगमवक्तामी पालाधारी नीया मुःकाहची पीत्‍तुची।

२१ मोबाके अखाचेअ् इप्‍पाङ् हाङ‍् ङागुची, तोअ्माङ् परमेश्‍वरए चालीस दोङ्धारी शासन मुःमामी योक्‍सेअ् बेन्यामीन कुलबीपा कीशमी वथक्‍छा शाऊल पीत्‍तुची।

२२ उसेअ् शाऊल लाःलाक्‍सुमाङ् दाऊद अखाचीमी हाङ‍् बनामुःसु। उमी न‍़ीक्‍थुप्‍पी परमेश्‍वरए साछी पीत्‍तोअ् कोरोअ् इःसु, ‘कङेअ् यिशैमी वथक्‍छा दाऊद कङी न‍़ीङ्वादोक्‍तोक्‍पा मीना योक्‍तोअ्इतुङ्, उसेअ् कङेअ् मीक्‍कुहुङ् छप्‍प‍ै याव मुःकुहुने।’

२३ “परमेश्‍वरए मुःसुहु नम्‍एचामा दोअ्नोअ् उसेअ् इस्राएलीची मुलुवा पीक्‍कबा येशू कोओ मीनामी सन्तानबाङ् नोअ् तेःतु।

२४ येशू तामाभन्दा पैल्हे यूहन्‍नाए तक्‍पम् हीःवामाङ् यैतानुम्‍येमाङ् कुङ्‍वामी बप्‍तिस्मा लाःसानीये इःतोअ् छप्‍प‍ै इस्राएलीची लीत्‍तुचीही।

२५ यूहन्‍नाए तक्‍पम् याव छीअ्माबेले कोरोअ् इःसु, ‘आनीसेअ् तक्‍पम् न‍़ीङ्वाबीअ् मीत्‍तीतोक्‍पा का हेअ्ङानी। तोकोना कङी द्‍याक्‍पी इप्‍पाङ् ताक्‍पाने, का गो उमी सीअ्माली बीम्मा ने खेच्‍चाङानी।’

२६ “अब्राहाममी बुद‍़ीक्‍छामी वथक्‍पा नेछाची नुङ् परमेश्‍वर कीक्‍काहची, मुलुवामी कोओ नुःयायेन् परमेश्‍वरए इकी छप्‍प‍ै पाङ्‍हाक्‍पीइती।

२७ मालेअ्माभने यरूशलेमबीअ् पेङ‍्काहची नुङ् अखाचीमी पाहाङ्चेअ् येशू चीनामामुःसुची, तोअ्माङ् नाःचामाबा लेन्पीच्‍छे पोद‍़ामुःबलाअ्वा अगमवक्ताचीमी याङेब‍़ह मावाबुची। तोअ्माङ् सीःमापुक्‍कबा फत्‍तुर उ तेःतुचीमाङ् छाप्‍पलाअ्वा याङेब‍़ पूरा मुःसुची।

२८ येशू सेअ्मामी माङ्ने लाम् मातोक्‍कुचीहोसाङ् ने अखाचेअ् येशू सेअ्मा नोअ् पुअ्नो इःतोअ् पिलातसनुङ् बिन्ती मुःसुची।

२९ कोओपारे येशूमी न‍़ीक्‍थुप्‍पी छाप्‍पलाअ्वा छप्‍प‍ै पूरा मुःलोङ् अखाचेअ् उ क्रूसबाङ् लाःधीतुचीमाङ् येअ्माबीअ् युक्‍सुची।

३० तोकोना परमेश्‍वरए उ सीःखेथाप्पाङ् जिउँदो पुअ्मीतु।

३१ तोअ्माङ् तक्‍पनुङ् गालीलबाङ् यरूशलेमबीअ् ताकाहचीबीअ् उ धेरुअ् लेन्धारी खाङ्मुसा। मीनाचीमी योक्‍सेअ् कोरोअ्लोअ् अखाची नोअ् उमी साछीची ने।

३२ “परमेश्‍वरए एकामी पीतुप्‍खाचीनुङ् मुःसुहु नम्‍एचामामी नुःयायेन् एकाए आनीबीअ् याक्‍तेकुका।

३३ अर्थात् आको खनावा उमी सन्तान एकामी योक्‍सेअ् येशू सीःखेथाप्पाङ् जिउँदो मुःसुमाङ् पूरा मुःइतु। दोस्रो भजनबीअ् ने कोओ पारे छाप्‍पलाअ्वा चुःअ्,

“‘आना कङी वथक्‍छा नने,

आयु कङेअ् नोअ् आना लोलीइतान्‍बा।’

३४ “उसेअ् ख्रीष्‍ट हानीम् ने माकीम्‍ये जिउँदो मुःसुबा खनावामी न‍़ीक्‍थुप्‍पी कोरोअ् इःइतु,

“‘कङेअ् आनीन् दाऊदमी पवित्र नुङ् पक्‍‍का अलाङ्‍ह पीक्‍कानीहीने।’

३५ मालेअ्माभने भजनमी अर्कु थम्बीअ् ने उसेअ् कोरोअ् इःकु,

“‘आनेअ् तक्‍पम‍ी पवित्र मीना कीम्‍मीतुनानीबाने।’

३६ “मालेअ्माभने दाऊदए तक्‍पमीन् पुस्ताबीअ् परमेश्‍वरमी न‍़ीङ्वादोअ्नोअ् सेवा मुःसु, मोलम् सीःखरामाङ् उमी पीतुप्‍खाचीनुङ् न्‍याःगा, तोअ्माङ् उ कीम्‍लेरा।

३७ तोकोना परमेश्‍वरए सीःखेथाप्पाङ् जिउँदो मुःसुबा चैँ आकोपारे कीमाबा माखाङ्मु।

३८ “आकोरोअ् पुगाबासेअ् वथक्‍पा नेछा चो, आनीसेअ् कोओ खनावा लेःसानुम्‍ये, कोओनोअ् मीनालम् हीःवामाङ्मी क्षमा पुअ्नो इःतोअ् आनीन् एकाए लीअ्इचीमी।

३९ आनीन् मोशामी व्यवस्थाए छुटकारा मापीअ्हीसानीही खनावाबाङ् आनीन् विश्‍वास मुःकाह छुत्‍तीङ्ए उलम् छुटकारा तोअ्इतानुम्।

४० मोसेअ्नोअ् नुःरो चुअ्आनीये, हेअ्नी भने गो, अगमवक्ताचेअ् इःसुचीही खआ खनावा आनीबीअ् ताअ्हने,

४१ “‘आनीन् इःचाकबानीन्,

अखेतानीये, तोअ्माङ् सुद‍्धम् पुखरानीये,

मालेअ्माभने आनीमी समइबीअ् कङेअ् इक्‍कु याव माःरी मुःकुक्‍‍पा,

आको यावमी न‍़ीक्‍थुप्‍पी आनीन् आसेअ् लीक्‍कानीमी होसाङ् ने,

आनीसेअ् हानीम् ने विश्‍वास मुःसानुम्‍नीपाने’।”

४२ पावल नुङ् बारनाबास यायुङ्मा ख‍़ीबाङ् अप्पोखेअ्मा बेले, कोओ ताकबा नाःचामामी लेन्बीअ् ने खआ खनावा एका इःअ्माये इःतोअ् मीनाचेअ् बिन्ती मुःसुचीमी।

४३ यायुङ्मा ख‍़ीबीपा बैठक छीदामाङ् धेरुअ् नोअ् यहूदीची नुङ् यहूदी धर्मबीअ् ताकाह अरु तोःखाचेअ् पावल नुङ् बारनाबास त‍़ीङुचीमी, मोलम् अखा ह‍़ीक्‍‍पाक्‍‍चेअ् अखा मीनाचीनुङ् यामुतोअ् परमेश्‍वरमी अनुग्रहबीअ् नीम्‍माङ् चुअ्आनीये नेमाङ् बिन्ती मुःसुचीमी।

४४ अर्कु नाःचामामी लेन्‍बीअ् हत्‍थ‍़अ् पूरानोअ् सहरबीही मीनाची परमेश्‍वरमी याङेब‍़ येम्‍मामी खोम्‍भुखरामी।

४५ तोकोना मीनाचीमी ओइरुची खाक्‍सुचीमीमाङ् यहूदीची आँखीए चेप्‍पुची, मोलम् पावलए इःसुहु खनावामी विरोधबीअ् यामुतोअ् उ पेःतुची।

४६ तोकोना पावल नुङ् बारनाबासए आँट मुःसाचुमाङ् कोरोअ् इःसाचु, “परमेश्‍वरमी याङेब‍़ पहिले गो आनीन् नोअ् येम्‍मीअ्मा पुगानीही। आनीसेअ् आको मानामामुःसानुम्‍माङ् तक्‍पनोअ् हानीम् ने मास्सीःकबा जुनी तोअ्मामी योक्‍सेअ् खेच्‍चालो बनामामुःसानुप्‍पासेअ् कचीगा हो अरु तोःखाचीबीअ् माःरी खेअ्नोक्‍‍चीगाह।

४७ “‘मालेअ्माभने प्रभुए कचीगा कोओपारे अग्गे पीअ्इताचीगा,

कङेअ् आनीन् अरु तोःखाचीमी योक्‍सेअ् ज्योति बनामुःइतानीन्,

मोसेअ्नोअ् खाम्‍पुम्‍मामी मोअ्योके क्‍याक्‍पीधारी आनीसेअ् मुलुवामी न‍़ीक्‍थुप्‍पी इःमापुअ्नोक्‍‍पाने’।”

४८ अरु तोःखाचेअ् कोओ खनावा येनुची, मोलम् रमालीतोअ् प्रभुमी याङेब‍़मी योङ् मुःसुची। तोअ्माङ् हानीम् ने मास्सीःकबा जुनीमी योक्‍सेअ् परमेश्‍वरए स्यागुचीही दोअ्ए विश्‍वास मुःसुची।

४९ कोओपारे प्रभुमी याङेब‍़ पूरानोअ् इलाकापे‍च्‍ची य‍़ीङ्बोका।

५० तोकोना यहूदीचेअ् पावल नुङ् बारनाबास कष्‍ट पीअ्मामी योक्‍सेअ् यहूदी धर्म मानामुःकाह मुद्‍दे-मुद्‍दे मीम्‍छाची नुङ् सहरबीही लाम्‍लोमी मीनाची अखाचीमी विरोधबीअ् खील्‍लीतुचीमी। तोअ्माङ् अखाचेअ् अखा ह‍़ीक्‍‍पाक्‍‍ची तक्‍पम् इलाकाबाङ् लाःलीहाक्‍सुचीमी।

५१ तोकोना तक्‍पम‍ी लाक्‍पीही धुलो अखाचीमी विरूद्धबीअ् फोब्लाङ्दाआचुमाङ् उची आइकोनियम खराची।

५२ तोअ्माङ् आकोबीअ् चुःकाह सीच्‍चेची धेरुन् रमालीसामी, मोलम् पवित्र सनीअ्वाए चेप्‍पुची।

पावल नुङ् बारनाबास आइकोनियमबीअ्

१४

१ हो आइकोनियमबीअ् अखाची ह‍़ीक्‍‍पाङ् नोअ् यहूदी यायुङ्मा ख‍़ीबीअ् वाङाची, मोलम् कोओपारे यामुसाची, कि धेरुअ् नोअ् यहूदीची नुङ् ग्रीकचेअ् विश्‍वास मुःसुची।

२ तोकोना विश्‍वास मामुःकाह यहूदीचेअ् अरु तोःखाची खील्‍लीतुचीमाङ् पावल नुङ् बारनाबासयुगे अखाचीमी न‍़ीङ्वा सेप्‍पीतुचीमी।

३ मोसेअ्नोअ् प्रभुमी न‍़ीक्‍थुप्‍पी माकीस्‍सीये यामुतोअ् अखाची आकोबीअ् धेरुअ् समइधारी चुअ्आची। प्रभुए नोअ् अखा ह‍़ीक्‍‍पाक्‍चीमी हुक्‍‍पाङ् अखेअ्मीथाम् च्‍याक्‍सीङ‍्ह नुङ् इल्‍लासीमी यावह मुःमीतुचीमाङ् तक्‍पम् अनुग्रहमी याङेब‍़मी साछी पीत्‍तुची।

४ तोकोना सहरबीही मीनाचीबीअ् फोगामीमाङ् कोइ यहूदीचीअ्युगे मोलम् कोइ प्रेरितचीअ्युगे पुगामी।

५ अरु तोःखाची नुङ् यहूदीची ह‍़ीक्‍‍पाङ्ए नोअ् तक्‍पम‍ी पाहाङ्चीनुङ् तोङामीमाङ् अखा ह‍़ीक्‍‍पाक्‍‍ची इःयाव मुःसुचीमी मोलम् लोकोअ्वाए चीःब्‍मामी बोल् पुगामी।

६ तोकोना अखाचेअ् कोओ खनावा लेःतोकाचु, तोअ्माङ् लुकोनियाबीही सहरह लुस्त्रा, डर्वी नुङ् क्‍याक्‍पीअ्युगेहे इलाकाबीअ् खुःल्‍हेराची,

७ तोअ्माङ् आकोबीअ् अखाचेअ् नुःयायेन् प्रचार मुःधीताचु।

पावल नुङ् बारनाबास लुस्त्राबीअ्

८ लुस्त्रा सहरबीअ् लाङ् मासोङ्मीहीकबा इप्‍पाङ् मीना चुःधीताबा। उ लोलीतालोअ्नोअ् ओखोङ्‍गे चुअ्आ, मोलम् हानीम् ने मालाम्धुबा चुअ्आ।

९ उसेअ् पावल यामुधीताबा येनुबा। पावलए उ कोरोअ् खाक्‍सु, मोलम् उबीअ् नुःलीमीथाम् विश्‍वास चुःअ् नेमाङ् खाक्‍सु,

१० तोअ्माङ् धेप्‍प‍़ सम्‍लाए उ कोरोअ् लीत्‍तु, “तक्‍पम् लाङ्मी भोरबीअ् सीःधा येबे!” तोअ्माङ् आको मीना सोप्‍ल्याक्‍‍तोअ् पोःअ्लीता, मोलम् लाम्धुलीता।

११ पावलए मुःसुबा कोओ याव मीनाचीमी ओइरुए खाक्‍सुमाङ् लुकोनिया प‍़ीक्‍पी अखाचेअ् धेप्‍प‍़ सम्‍ला मुःतोअ् कोरोअ् इःसुची, “देउताची मीनाचीमी रूपबीअ् इकीबीअ् कुङ्इताची।”

१२ अखाचेअ् बारनाबास जीउस देउता मोलम् पावल हर्मेस देउता लीत्‍तुची, मालेअ्माभने पावलचैँ प्रचार मुःकबा मुद्‍दे मीना चुअ्आ।

१३ सहरमी अघि चुःकबा जीउस देउतामी थानबीपा पुजारीए मुद्‍दे दैलुहबीअ् गोरूची नुङ् बुङ्मी मालाह याक्‍तेअ्मामाङ् मीनाचीमी ओइरुनुङ् तोङ्मामाङ् जीवाँत सेत्‍तेअ्मामाङ् तीःमा मीत्‍तु।

१४ तोकोना बारनाबास नुङ् पावल प्रेरितचेअ् कोओ खनावा येनाचुमाङ् अखाचेअ् तक्‍पम् तेःअ् नाःगाचु, मोलम् धेप्‍प‍़ सम्‍लाए काःतोअ् मीनाचीमी ओइरुबीअ् पीखराची, तोअ्माङ् कोरोअ् लीत्‍तुचीमी,

१५ “मीना चो, आनीसेअ् मालेअ्मा कोरोअ् मुःधीङ‍्कानुहुम्? कचीगा ने आनीदोअ्नोअ् मीनाचीगा नोअ् ने। तोअ्माङ् खआ धीङ्‍गानेहे खनावाबाङ् स्वर्ग, खाम्‍पुम्‍मा, बाजुवा मोलम् आकोबीअ् चुःकाह छप्‍प‍ै बनामुःकबा जिउँदो परमेश्‍वरबीअ् आनीन् एन्‍दापानीये नेमाङ् कचीगाए आनीन् नुःयायेन् येम्‍मीअ्नोक्‍‍चीमी।

१६ पुखेकाह पुस्ताचीबीअ् छप्‍प‍ै मीनाची तक्‍प-तक्‍पम् पाराए लाम्धुमामी अनुमति उसेअ् पीत्‍तुची।

१७ मोलम्‍ने उ नोअ् छप्‍प‍ै नुःकाह खनावा पीक्‍कबा ने इःतोअ् छुत्‍तीङ् मीनाची खाङ्मीतुची। मालेअ्माभने उसेअ् आनीन् नम्‍बुङ्ल‍़ीङ्वाबाङ् कुङ्वा मोलम् चसुम् सेःमीअ्मामी समइ पीत्‍तानीन्, मोलम् आनीन् चाःमाकोअ् पीत्‍तानीमाङ् आनीमी न‍़ीङ्वा खुशी पुअ्मीइतु।”

१८ खआ खनावा इःसाचुमाङ् अखाचेअ् बोल्‍लु-बोल्‍लु तक्‍प पुजे मुःमामी यावलम् अखाची छ्यागुचीमी।

१९ तोकोना एन्टिओक नुङ् आइकोनियमबाङ् ताकाह यहूदीचेअ् मीनाचीमी ओइरु चोम्‍लीतुचीमीमाङ् पावल लोकोअ्वाए चीःबुची, मोलम् आको सीःखराबाछ इःतोअ् सहरबाङ् बैरा सेखेतुची।

२० तोकोना सीच्‍चेची उमी कोअ्योङ्मोअ्योङ् येबामीलो आको पोःअ्लीता, मोलम् सहरयु वाङा, मोलम् वीन्‍दालप्के बारनाबासनुङ् डर्वीबीअ् खराची।

पावल नुङ् बारनाबास सिरियामी एन्टिओकबीअ्

२१ अखाचेअ् आको सहरबीअ् नुःयायेन् प्रचार मुःसाचुमाङ् धेरुन् सीच्‍चेची बनामुःसुचीमी मोलम् लुस्त्रा, आइकोनियम नुङ् एन्टिओक एखराची।

२२ अखाचेअ् सीच्‍चेचीमी सनीअ्वा त‍़थ‍़ीलो मुःतोअ् विश्‍वासबीअ् चुःधीमामी आँट पीत्‍तुचीमी, तोअ्माङ् धेरुन् कष्‍ट आङ्मामाङ् इकीन् परमेश्‍वरमी राज्यअ्यु बेम्मापुअ्नोअ् नेमाङ् उची लीत्‍तुचीमी।

२३ अखाचेअ् उपवासमी प्रार्थना मुःलोङ् उचीमी छप्‍प‍ै मण्डलीहबीअ् एल्डरची युक्‍सुचीमी। तोअ्माङ् उचेअ् विश्‍वास मुःसुचीबा प्रभुमी हुक्‍‍पी उची अखाचेअ् सो‍ँपेमुःसुचीमी।

२४ मोबाके अखाची पिसिदिया पुक्‍तोअ् पामफिलियाबीअ् ताअ्आची।

२५ तोअ्माङ् पर्गाबीअ् याङेब‍़ इःसाचुमाङ् अखाची अटालियाअ्मुगे युसाची।

२६ तोअ्माङ् आकोबाङ् अखाची जहाजबीअ् थाङाचीमाङ् एन्टिओकबीअ् खराची। हाबीपा याव अखाचेअ् पूरा मुःसाचुबा चुअ्आलो, आकोनोअ् यावमी योक्‍सेअ् परमेश्‍वरमी अनुग्रहबीअ् अखाची सो‍ँपेमुःबलाअ्वा चुअ्आची।

२७ तोअ्माङ् अखाची एन्टिओक तायाक्‍ताअ्आचीमाङ् मण्डली खोमुची, मोलम् परमेश्‍वरए अखाचीनुङ् मुःसुहु छप्‍प‍ै यावह दुप्‍पीतुचीमी, तोअ्माङ् उसेअ् अरु तोःखाचीमी योक्‍सेअ् इमाक्‍‍तोअ् विश्‍वासमी दैलु हेम्‍बोक्‍‍पीतुचीमीही नेबा खनावा ने दुप्‍पीतुचीमी।

२८ मोबाके अखाची सीच्‍चेचीनुङ् आकोबीअ् मेछुक्‍तेअ् समइ माच्‍चुची।

यरूशलेमबीपा धेप्‍प‍़ यायुङ्मा

१५

१ कोइ-कोइ मीनाची यहूदियालम् एन्टिओक ताअ्आमीमाङ् वथक्‍पा नेछाची कोरोहो खनावा इःअ्लीतुचीमी, “मोशामी व्यवस्थाए पीप्‍पलाअ्वा रीतिअन्सार आनीसेअ् खतना मामुःसानुम् भने मुलुवा तोअ्हीसानुम्‍नी।”

२ तोअ्माङ् पावल नुङ् बारनाबासमी अखाचीनुङ् न‍़ीङ्वा मातोङ्माङ् धेरुन् खेतोअ्-वातोअ् पुगा, मोबाके आकोबीही वथक्‍पा नेछाचेअ् पावल, बारनाबास नुङ् अरु एअ्वा वथक्‍पा नेछाची कोओ खनावामी फैसेलामी योक्‍सेअ् प्रेरितची नुङ् एल्डरचीबीअ् यरूशलेम पाङ्‍हाङ्मामी योक्‍सेअ् स्यागुचीमी।

३ मण्डलीए बिदा पीस्साक्सुचीमाङ् अखाची फोनिसिया नुङ् सामरिया पुक्‍तोअ् खरामी, तोअ्माङ् लाप्‍पी माःरी खरामीलो आकोबीही वथक्‍पा नेछाची अरु तोःखाचेअ् ने प्रभु ग्रहण मुःइतुची नेबा खनावा येम्‍मीतोअ् खरामी, कोओ खनावा येनुचीमाङ् अखा वथक्‍पा नेछाची सारुनोअ् रमालीसामी।

४ अखाची यरूशलेम लेत्‍तामीमाङ्, मण्डली, प्रेरितची नुङ् एल्डरचेअ् अखाची लाप्‍तुमुचीमी। तोअ्माङ् परमेश्‍वरए अखाचीबाङ् मुःसुहु छप्‍प‍ै खनावामी न‍़ीक्‍थुप्‍पी अखाचेअ् आकोबीअ् येम्‍मीतुचीमी।

५ तोकोना फरिसी दलबीही कोइ-कोइ विश्‍वास मुःकाहचेअ् पोःअ्लीतामीमाङ् कोरोअ् इःसुची, “अरु तोःखाचेअ् खतना मुःमापुअ्नो मोलम् मोशामी व्यवस्था मानामुःमापुअ्नोअ् नेमाङ् अखाची लीअ्मापुअ्नोअ्मी।”

६ कोओमी न‍़ीक्‍थुप्‍पी खनावा इःमामी योक्‍सेअ् प्रेरितची नुङ् एल्डरची खोमामी।

७ धेरुन् खनावा पुगामाङ् पत्रुस पोःअ्लीता, मोलम् अखाची कोरोअ् लीत्‍तुची, “वथक्‍पा नेछा चो, सुरुबा लेन्‍हबीअ् कङी यालम् अरु तोःखाचेअ् ने नुःयायेन् येङ्‍कुचीमाङ् विश्‍वास मामुःसुचीहोउ इःतोअ् परमेश्‍वरए आनीमी माझाबीअ् कङा स्याअ्ङाबा खनावा आनीसेअ् लेन्‍लेःकानुम्।

८ न‍़ीङ्वाअ्युहु खनावा लेःकबा परमेश्‍वरए एकादोअ्नोअ् पवित्र सनीअ्वा पीत्‍तुचीमाङ् अखाची ने ग्रहण मुःसुचीही खनावा खाङ्मुअ्इतु।

९ उसेअ् एकामी नुङ् अखाचीमी माझाबीअ् इमाङ्ने पोनी माखीनीका, तोकोना अखाचीमी न‍़ीङ्वा विश्‍वासबाङ् सख्खर् मुःबीतुची।

१० मोसेअ्नोअ् एकामी पीतुप्‍खाची नुङ् एकाए माखीन्हीसुकबा जुवा सीच्‍चेचीमी बाक्‍त‍ाक्‍पी युङ्‍कानुम्‍माङ् मालेअ्मा आनीसेअ् परमेश्‍वर जाँचे मुःकानुप्पा?

११ तोकोना अखाचेअ् दोअ्नोअ् एकाए ने इकीमी प्रभु येशूमी अनुग्रहए मुलुवा तोअ्इतुका नेमाङ् एकाए विश्‍वास मुःकुका।”

१२ तोअ्माङ् यायुङ्माबीही छप्‍प‍ै जनाची चीः चुअ्आमी, मोलम् अरु तोःखाचीमी माझाबीअ् परमेश्‍वरए अखाचीबाङ् मुःसुहु अखेअ्मीथाम् च्‍याक्‍सीङ‍्ह नुङ् इल्‍लासीमी यावहमी न‍़ीक्‍थुप्‍पी बारनाबास नुङ् पावलए दुमाचुलो उचेअ् न‍़ीङ्वा तीःसुचीमाङ् येनुची।

१३ अखाची यामुसाक्‍साचीमाङ् याकूबए कोरोअ् इःसु, “वथक्‍पा नेछा चो, कङी खनावा येनानुम्‍ये,

१४ परमेश्‍वरए तक्‍पमीनोअ् न‍़ीङ्मी योक्‍सेअ् अरु तोःखाचीबाङ् इक्‍कु तोःखा लाःमामी न‍़ीङ्वा मुःइतु नेमाङ् सिमोनए इःसुबा चुःअ्।

१५ कोओपारे छाप्‍पलाअ्वा याङेब‍़ अगमवक्ताचेअ् यामुबलाअ्वा याङेब‍़नुङ् तोङ्नो,

१६ “‘कोम्‍द्‍याक्‍पी का एङ्‍ङाअँक्‍पाने,

तोअ्माङ् होःल्हेकबा दाऊदमी ख‍़ीम् नुङ्

आकोमी नष्‍ट पुक्‍काह खनावा कङेअ् होनेअ् बनामुःकुक्‍पाने,

मोलम् आको कङेअ् येब्‍मीकुक्‍‍पाने,

१७ तोअ्माङ् बाँकी चुःकाह मीनाचेअ् परमप्रभु मायोअ्हीसुचीहोउ,

तोअ्माङ् कङी न‍़ीक्‍पी छेःपलाअ्वा छप्‍प‍ै अरु तोःखाचेअ् ने,

कोओ खनावा परमप्रभुए इःकु।

१८ उसेअ् उइलेबालम् नोअ् कोओ खनावा लेःसुबा।’

१९ “मोसेअ्नोअ् कङी फैसेलाचैँ कोओनोअ् ने, परमेश्‍वरबीअ् एन्दाप्‍काह अरु तोःखाची इकीए अदुक्‍पीअ्माची।

२० तोकोना मूर्ति पुजाबाङ् सख्खर् मापुक्‍कबा चाःमाकोअ्, व्यभिचार, पेअ्लाबीअ् बीस्‍सीपलाअ्वा जीवाँतमी सा मोलम् हेरुवाबाङ् मुअ्यु चुअ्आनीये नेमाङ् अखाची छाप्‍पीअ्माची।

२१ मालेअ्माभने पैल्हेबा पुस्तालम् नोअ् छप्‍प‍ै सहरबीअ् मोशामी व्यवस्थामी प्रचार पुक्‍धीन्‍नो, मोलम् छप्‍प‍ै यायुङ्माख‍़ीबीअ् नाःचामाबा लेन्पीच्‍छे उमी याङेब‍़ मीनाचेअ् पोद‍़ामुःधीङ्‍कुची।”

धेप्‍प‍़ यायुङ्माए पाङ्‍हाक्‍सुबा छाअ्प्‍माल‍़ीङ्

२२ मोबाके पावल नुङ् बारनाबासनुङ् एन्टिओक पाङ्‍हाङ्मामी योक्‍सेअ् अखाचीमी माझाबाङ् कोइ-कोइ मीनाची स्याअ्मा प्रेरितची, एल्डरची नुङ् छप्‍प‍ै मण्डली नुःरो यीङुची। मोसेअ्नोअ् अखाचीमध्ये मुद्‍दे मीनाची यहूदा लीप्‍पलाअ्वा बारसाबास नुङ् सिलास अखाचेअ् स्यागुचीमी।

२३ तोअ्माङ् अखाचीनुङ् कोरोक्‍पा छाअ्प्‍माल‍़ीङ् पाङ्‍हाक्‍सुची,

“एन्टिओक, सिरिया नुङ् सिलिसियाबीअ् चुःकाह अरु तोःखाबीही विश्‍वासी वथक्‍पा नेछाची, प्रेरितची नुङ् एल्डरचीबाङ् सेवाफो।

२४ एकामी माझाबाङ् एकामी अग्गेमेद्‍दीङ् नोअ् कोइ-कोइ मीनाची आकोबीअ् ताअ्आमीमाङ् एअ्वा खनावा यामुसामीमाङ् आनीमी न‍़ीङ्वा सेप्‍पीतानीमीमाङ् दुक्‍पीइतानीमी नेबा खनावा एकाए येन्‍इतुका।

२५ मोसेअ्नोअ् एका छप्‍प‍ै नुःरो यीङीकाहअन्सार मीनाची स्यागुकामीमाङ् बारनाबास नुङ् पावलनुङ् आनीबीअ् पाङ्‍हाङ्मामी योक्‍सेअ् एकाए फैसेला मुःसुका।

२६ खची इकीम् प्रभु येशू ख्रीष्‍टमी न‍़ीङ्मी योक्‍सेअ् तक्‍पम् जुनी पीअ्मा ने त्‍याद‍़ी पुक्‍काह मीनाची ने।

२७ मोसेअ्नोअ् एकाए यहूदा नुङ् सिलास पाङ्‍हाङ्इतुकामी। अखाचेअ् तक्‍पमीनोअ् याए ने एकाए छाबुकाह खनावा इःकानीमीहीने।

२८ मालेअ्माभने कुबीअ् छाप्‍पलाअ्वा खनावाहबाहेक अरु भारी आनीन् अखीम्मीअ्मानीन् नोअ् पवित्र सनीअ्वा नुङ् एका नुःरो यीङीका।

२९ आनीन् मूर्तिहबीअ् तीःबलाअ्वा चाःमाकोअ्, हेरुवा, पेअ्लाबीअ् बीस्‍सीपलाअ्वा जीवाँतमी सा मोलम् व्यभिचारबाङ् मुअ्यु चुःम्‍बा। खआ खनावाबाङ् आनीन् मुअ्यु चुअ्आनी भने नुःरो पुक्‍कानीहीने। आयु कोरोक्‍तेअ्।”

३० फग्बोकामीमाङ् अखाची एन्टिओकबीअ् ताअ्आमी, तोअ्माङ् मण्डलीबीही छप्‍प‍ै मीनाची खोमुचीमीमाङ् आको छाअ्प्‍माल‍़ीङ् पीत्‍तुचीमी।

३१ अखाचेअ् आको छाअ्प्‍माल‍़ीङ् पोद‍़ामुःसुचीमाङ् आँटमी खनावा खाक्‍सुचीमाङ् अखाची रमालीसामी।

३२ यहूदा नुङ् सिलास उचीमी तक्‍पेअ्नोअ् अगमवक्ता पुगाचीहीसेअ् धेरुन् याङेब‍़बाङ् आकोबीही वथक्‍पा नेछाची आँट पीत्‍तुचीमीमाङ् त‍़थ‍़ीलो बनामुःसुचीमी।

३३ अखाची मेछुअ् लेन् आकोबीअ् चुअ्आमीमाङ् वथक्‍पा नेछाचेअ् अखाची बिदा पीत्‍तुचीमी, मोलम् अखाची पाङ्‍हाङ्‍काहचीबीअ् शान्तिनुङ् एन्हाक्‍सुचीमी। [

३४ तोकोना सिलासचैँ आकोबीअ् नोअ् चुःमा मीना।]

३५ पावल नुङ् बारनाबासचैँ प्रभुमी याङेब‍़ इःतोअ् नुङ् प्रचार मुःतोअ् अरु धेरुन् जनाचीनुङ् एन्टिओकबीअ् नोअ् चुअ्आची।

पावल नुङ् बारनाबास फगाचीही

३६ मीः लेन् द्‍याक्‍पी पावलए बारनाबास कोरोअ् लीत्‍तु, “हो कचीए हाबीही-हाबीही सहरबीअ् प्रभुमी याङेब‍़ प्रचार मुःसाचुलो, अखा-अखा सहरबीअ् एखेअ्माचीमाङ् इमाङ्पारे चुःअ्मीही नेमाङ् वथक्‍पा नेछाची तुब्माची।”

३७ बारनाबासए मर्कूस लीप्‍पलाअ्वा यूहन्‍ना ने त‍़ीखेअ्मा योगु।

३८ तोकोना पावल मानामाल्‍ली, मालेअ्माभने मर्कूसए उची पामफिलियाबीअ् नोअ् यैदुचीमाङ् आको यावबीअ् माखेप्‍पा।

३९ अखा ह‍़ीक्‍‍पाक्‍चीमी माझाबीअ् धेरुअ् नोअ् न‍़ीङ्वा मातोङ्, मोसेअ्नोअ् उची-उची नोअ् फगाची। बारनाबास मर्कूस त‍़ीअ्मानुङ् साइप्रसयुगे खरा।

४० तोकोना पावलए सिलास स्यागु, मोलम् वथक्‍पा नेछाचीबाङ् परमेश्‍वरमी अनुग्रहबीअ् उची अर्पण मुःसुचीमीमाङ् फगामी।

४१ तोअ्माङ् मण्डलीची त‍़थ‍़ीलो मुःतोअ् उ सिरिया नुङ् सिलिसियायुगे खरा।

पावल मोलम् सिलासनुङ् तिमोथी तोङाबा

१६

१ पावल डर्वी नुङ् लुस्त्राबीअ् ने ताअ्आ। आकोबीअ् इप्‍पाङ् तिमोथी लीप्‍पलाअ्वा सीच्‍चे चुअ्आ। आको इक्‍कु विश्‍वासी यहूदी मीम्‍छामी वथक्‍छा चुअ्आबा, तोकोना आकोमी पापाचैँ ग्रीक चुअ्आ।

२ आको लुस्त्रा नुङ् आइकोनियमबीही वथक्‍पा नेछाचीमी माझाबीअ् नामी मीना चुअ्आ।

३ पावलए आको तक्‍पनुङ् त‍़ीखेअ्मा मीत्‍तु, अखा थम्हबीअ् चुःकाह यहूदीचीमी कारणए पावलए आको त‍़ीखेतुमाङ् खतना मुःबीतु। मालेअ्माभने आकोमी पापा ग्रीक नेमाङ् छुत्‍तीङ्ए लेःसुचीबा।

४ मोबाके अखाची सहरबीपा लाम् पुक्‍तोअ् खरामीलो यरूशलेमबीही प्रेरितची नुङ् एल्डरचेअ् फैसेला मुःसुचीही खनावा मानामुःमापुअ्नोअ् नेमाङ् अखाची इःतोअ् खरामी।

५ कोओपारे मण्डलीची विश्‍वासबीअ् त‍़थ‍़ीलो पुक्‍तोअ् खरामी, मोलम् लेन्पीच्‍छे मीनाचेअ् प्रभुबीअ् विश्‍वास मुःसुची।

मासेडोनिया खेअ्मामी पावलमी दर्शन

६ पवित्र सनीअ्वाए एशियाबीअ् याङेब‍़ प्रचार मुःमा मापीत्‍तुचीमाङ् पावल नुङ् उमी लकप्‍ची फ्रिगिया नुङ् गलातिया इलाका पुक्‍तोअ् खरामी।

७ उची माइसियाधारी लेत्‍तामीमाङ् बिथिनिया खेअ्मा मीनामी, तोकोना येशूमी सनीअ्वाए खेअ्मा मापीत्‍तुची।

८ मोसेअ्नोअ् माइसिया पुक्‍तोअ् उची त्रोआस खरामी।

९ पावलए युताअ् मासेडोनियाबीपा इप्‍पाङ् मीना येबामाङ् कोरोअ् इःतोअ् बिन्ती मुःधीताबा इक्‍कु कोरोक्‍पा दर्शन खाक्‍सु, “मासेडोनिया ताअ्एमाङ् एका सघामुःमाये।”

१० उसेअ् कोओ दर्शन तोक्‍कुमाङ्, अखाची नुःयायेन् प्रचार मुःमामी योक्‍सेअ् परमेश्‍वरए एका छेःतीकाह रीछ नेमाङ् पक्‍‍का मुःसुकामाङ् वाअ्ल्याक्‍तोअ् एका मासेडोनिया खेअ्मामी त्‍याद‍़ी पुगीका।

लिडियामी विश्‍वास

११ मोबाके एका त्रोआसलम् जहाज थाङीकामाङ् सीःधानोअ् सामोथ्राकेयुगे खरीका, तोअ्माङ् वीन्‍दालप्के नियापोलिस लेत्‍तीका।

१२ आकोबाङ् एका मासेडोनियाबीपा धेप्‍प‍़ सहर फिलिप्पीबीअ् लेत्‍तीका, आको सहरचैँ रोमीचीमी हुक्‍‍पी चुअ्आ। तोअ्माङ् एका मेछुअ् लेन् आकोबीअ्नोअ् पेनीका।

१३ तोअ्माङ् नाःचामामी लेन्‍बीअ् सहरमी दैलुबाङ् बैरा अप्पोकीकामाङ् युवामी वाथाप्‍खाबीअ् खरीका, मालेअ्माभने आकोबीअ् प्रार्थना मुःथाम् चुःअ् नेमाङ् एकाए मीत्‍तुकबा। तोअ्माङ् एका आकोबीअ् पेनीकामाङ् खोम्‍काह मीम्‍छाचीनुङ् यामुसीका।

१४ एकामी खनावा येङ्‍काहचीबीअ् थिआटीरा सहरबीअ् चुःकबा लिडिया न‍़ीङ् पुक्‍कबा इप्‍पाङ् मीम्‍छा चुअ्आ। उ हर्पोके रङ्मी तेःअ् देङ्‍कबा, मोलम् परमेश्‍वरमी आराधना मुःकबा मीम्‍छा चुअ्आ। पावलए इःसुहु याङेब‍़ नुःरो येम्‍मामी योक्‍सेअ् प्रभुए उमी न‍़ीङ्वा हेम्‍बोक्‍पीतु।

१५ उ नुङ् उमी बुद‍़ीक्‍छाचीमी बप्‍तिस्मा पुगामाङ् उसेअ् एका कोओपारे बिन्ती मुःसीका, “कङा प्रभुबीअ् विश्‍वास मुःकबा नेमाङ् आनीसेअ् मीअ्ङाअँनी भने, कङी ख‍़ीबीअ् ताअ्आनीये मोलम् चुअ्आनीये।” उसेअ् कोरोअ् इःसुमाङ् एका कर तेःतीका।

पावल नुङ् सिलास फिलीप्पीबीपा झ्यालखानाबीअ्

१६ एका प्रार्थना मुःथाप्‍पी माःरी खरीकालो इप्‍पाङ् सेउतेनीए एका तुप्‍पीका। उ जोखना खाङ्‍कबा सनीअ्वा पुक्‍कबा चुअ्आबा, मोलम् जोखना खाङ्युक्‍सुमाङ् तक्‍पम् मालिकचीमी योक्‍सेअ् धेरुअ् याङ् दुप्‍पीअ्युक्‍सुची।

१७ उसेअ् कोओपारे या काःतोअ् पावल नुङ् एका त‍़ीङीका, “खआ मीनाची छप्‍पैभन्दा धेप्‍प‍़ परमेश्‍वरमी सेवा मुःकाहची ने। खचेअ् आनीन् मुलुवामी लाम्‍मी खनावा येम्‍मीकानीमी।”

१८ उसेअ् धेरुअ् लेन्‍धारी कोरोअ् मुःधीतु। पावल धेरुअ् छुद‍़ीअ्वा यीङुमाङ् चीअ्एन् एल्‍लीतामाङ् आको दुष्‍ट सनीअ्वा लीत्‍तु, “येशू ख्रीष्‍टमी न‍़ीक्‍पी कङेअ् आना अग्गे मुःअ्ना, आको मीम्‍छाबाङ् अप्पोखरे।” तोअ्माङ् आकोबेलेअ्नोअ् आको अप्पोकामाङ् खैता।

१९ तोकोना उमी मालिकचेअ् तक्‍पम‍ी याङ् दुप्‍थाम् लाम् माःखराबा खाक्‍सुचीमाङ् पावल नुङ् सिलास लबुचीमी, मोलम् हाटमी चोकबीअ् पाहाङ्चीमी अघि घोत्‍त‍़ोए सेखेतुचीमी।

२० तोअ्माङ् अखाची सहरबीही हाकिमचीबीअ् तेःतुचीमी, मोलम् कोरोअ् लीत्‍तुचीमी, “खआ मीनाची यहूदीची ने, मोलम् खचेअ् इकीमी सहरबीअ् गाँजेमाजे माःरी माच्‍चेमुःक्‍चु।

२१ खचेअ् इकी रोमीमी योक्‍सेअ् लाःमाह नुङ् मानामुःमा मानुःकाह रीति इःकीमी।”

२२ मोबाके मीनाचीमी ओइरु तोङामीमाङ् अखाची झम्‍त‍़ेमुःसुचीमी। आकोबीही हाकिमचे अखाचीमी तेःअ् नाःअ्लाक्‍पीतुचीमीमाङ् वेल्‍लाक्‍पीतुचीमी, मोलम् अखाची फलाममी तोङ्बीरीए मोअ्मामी अग्गे पीत्‍तुचीमी।

२३ अखा ह‍़ीक्‍‍पाक्‍‍ची उचेअ् निकै मोगुचीमी, मोलम् झ्यालखानाबीपा हाकिम अखाचीमी नुःरो रेखदेख मुःमाबा लीत्‍तोअ् झ्यालखानाबीअ् तीःसुचीमी।

२४ कोरोक्‍पा अग्गे तोक्‍कुमाङ् झ्यालखानाबीपा हाकिमए अखाची झ्यालखानाबीपा भित्रअ्युबा कोठाबीअ् त‍़ीखेतुची, मोलम् अखाचीमी लाक्‍पी तुरुङ् तीःबीतुचीमाङ् युक्‍सुची।

२५ सेत्‍ताअ् पावल नुङ् सिलास प्रार्थना मुःतोअ् परमेश्‍वरमी भजन लोःधीताचीही, मोलम् झ्यालखानाबीअ् चुःकाह अरुचेअ् येन्धीतुचीही।

२६ मोबाके अचानक धेप्‍प‍़ लुक्‍दीमा करा, मोसेअ्नोअ् झ्यालखानामी जगह सोङा। मोबाके वाअ्ल्याक्‍तोअ् छप्‍प‍ै दैलु आग्‍बोका, मोलम् छप्‍पैमी हुअ् लाक्‍पी थुप्पलाअ्वा बन्धनह हेम्‍बोका।

२७ झ्यालखानाबीपा हाकिम इम्‍माबाङ् हुक्‍‍पोकालो झ्यालखानामी दैलुह हेम्‍बोखराह खाक्‍सु, तोअ्माङ् झ्यालखानाबीअ् चुःकाह छप्‍प‍ै मीनाची खुःल्‍हेरामीहीने मीत्‍तु, मोलम् तक्‍पम‍ी नोःबे लाःलीतुमाङ् उम्तक्‍पेअ्नोअ् हेःसेअ्मा योगा।

२८ तोकोना पावलए धेप्‍प‍़ सम्‍ला मुःसुमाङ् कोरोअ् लीत्‍तु, “आना आप्‍तक्‍पेअ्नोअ् इमाङ्ने अमुःसे, एका छप्‍प‍ै कुबीअ्नोअ् चुःकीका।”

२९ तोअ्माङ् आको हाकिम बत्ती ङागुमाङ् भित्रअ्यु पीन्दापा, मोलम् कीमाङ्वाए सीस्लीप्ये योक्‍तोअ् पावल नुङ् सिलासमी अघि पोब्‍युसा।

३० मोबाके उसेअ् अखाची बैरा त‍़ीक्‍तेतुची, मोलम् लीत्‍तुची, “मुलुवा तोअ्मामी योक्‍सेअ् कङेअ् इमाङ‍् मुःमापुअ्नोक्‍‍पा?”

३१ तोअ्माङ् अखाचेअ् उ लीत्‍ताचु, “प्रभु येशूबीअ् विश्‍वास मुःसे, तोअ्माङ् आनेअ् मुलुवा तोक्‍कुनाबाने। आनेअ् तेअ् हेअ्‍नी, तोकोना आम्मी बुद‍़ीक्‍छाए ने।”

३२ मोबाके अखाचेअ् आको हाकिम प्रभुमी याङेब‍़ येम्‍मीताचु, तोअ्माङ् उमी ख‍़ीबीअ् चुःकाह छप्‍पैची ने।

३३ मोबाके आको युताअ्नोअ् आको हाकिमए अखाची त‍़ीखेतुचीमाङ् अखाचीमी खुवाह छोःक्‍पीतुची, मोलम् वाअ्ल्याक्‍तोअ् आको हाकिम नुङ् उमी ख‍़ीबीअ् चुःकाह छप्‍पैचेअ् बप्‍तिस्मा लाःसुची।

३४ मोबाके उसेअ् अखाची तक्‍पम‍ी ख‍़ीबीअ् त‍़ीखेतुची, मोलम् चाःमाकोअ् पीत्‍तुची। तोअ्माङ् परमेश्‍वरबीअ् विश्‍वास मुःसुकबा खनावाबीअ् उ तक्‍पम‍ी बुद‍़ीक्‍छानुङ् रमालीसा।

३५ तोकोना उज्यालो पुगामाङ् सहरबीपा हाकिमचे तीलीङ्‍गाची कोरोअ् लीअ्हाक्‍सुचीमी, “अखा मीनाची खेअ्मीतानुप्चे।”

३६ तोअ्माङ् झ्यालखानाबीपा हाकिमए पावल कोओ यायेन् येम्‍मीतु, “सहरबीपा हाकिमचे आनाची खेअ्मीइताची। मोसेअ्नोअ् बैरा दाबाचे, मोलम् शान्तिनुङ् खराचे।”

३७ तोकोना पावलए उची लीत्‍तुची, “कचीगा रोमी मीना कचीगामी फत्‍तुर मातोक्‍पा छप्‍प‍ै मीनाचेअ् खाङ्‍लो कचीगा उचेअ् मोअ्इतीकामी, मोलम् झ्यालखानाबीअ् छ्याअ्इतीकामी। भख्‍खरी उचेअ् कचीगा आसेअ् ने मालेःतोअ्ये बैरा लाःलीमा योक्‍कीकामी हे? हेअ्‍नी, उचीम् तक्‍पेन् मात्‍तामीमाङ् कचीगा बैरा मालाःलीतीकामीहोउ।”

३८ खआचेअ् इःसाचुबा खनावा सहरबीपा अखा हाकिमची तीलीङ‍्गाचेअ् दुप्‍पीतुचीमी। अखाची गो रोमी मीनाची ली रीछ नेबा खनावा लेःतोकुचीमाङ् अखा हाकिमची कीस्‍सीआमी।

३९ मोसेअ्नोअ् उची ताअ्आमीमाङ् माफ ङागामी, मोलम् बैरा लाःलीतुचीमाङ् सहर यैदाआचे लीत्‍तोअ् बिन्ती मुःसुचीमी।

४० मोसेअ्नोअ् अखाची झ्यालखानाबाङ् अप्पोकाची, मोलम् लिडियामी ख‍़ीबीअ् खराची, तोअ्माङ् वथक्‍पा नेछाची तुप्‍पुचीमीमाङ् आँट पीत्‍तुचीमीमाङ् अखाची हाबोकाची।

पावल नुङ् सिलास थेसलोनिकेबीअ्

१७

१ पावल नुङ् सिलास अम्फिपोलिस नुङ् अपोल्‍लोनिया पुक्‍तोअ् थेसलोनिकेबीअ् ताअ्आची। आकोबीअ् यहुचीचीम् इक्‍कु यायुङ्माख‍़ीम् चुअ्आ।

२ तोअ्माङ् पावल पैल्हेदोअ्नोअ् पुक्‍तोअ् यायुङ्मा ख‍़ीबीअ् वाङा, मोलम् सुङ्बोम् साताधारी परमेश्‍वरमी याङेब‍़बाङ् उसेअ् अखाचीनुङ् खनावा पुगा।

३ ख्रीष्‍टए कष्‍ट आङ्मानोअ् पुगाबा मोलम् सुङ्बोम् लेन्बीअ् सीःखेथाप्पाङ् जिउँदो पुअ्मानोअ् पुगाबा इःसुमाङ् पावलए पक्‍‍का मुःतोअ् अखाची दुप्‍पीतोअ् कोरोअ् इःसु, “कङेअ् आनीन् प्रचार मुःकानीहीन् येशू नोअ् ख्रीष्‍ट ने।”

४ अखाचीमध्ये एअ्वा जनाए विश्‍वास मुःसुचीमाङ् पावल नुङ् सिलासयुगे बेनामी, मोलम् परमेश्‍वर कीक्‍कबा धेरुन् ग्रीकची तोअ्माङ् मुद्‍दे-मुद्‍दे मीम्‍छाचेअ् ने अखाची त‍़ीङुचीमी।

५ तोकोना यहूदीचेअ् सारुनोअ् आँखी मुःसुची, मोलम् हाटबीही फटाहचीमी हुद‍़्द‍़ा खोमुचीमीमाङ् सहरबीअ् केलेङ्मेलेङ् मुःसुची, तोअ्माङ् अखाची बैरा मीनाचीमी ओइरुमी अघि तेःअ्मामी योक्‍सेअ् यासोनमी ख‍़ीबीअ् झम्‍त‍़ेमुःसुचीमी।

६ अखाची मातुप्‍पुचीमीमाङ्, अखा मीनाचेअ् यासोन नुङ् कोइ-कोइ वथक्‍पा नेछाची घोत्‍त‍़ोए पाहाङ्चीमी अघि याखेतुचीमी, मोलम् कोरोअ् इःसुची, “खाम्‍पुम्‍मा उथल-पुथल मुःकाह मीनाची कुबीअ् ने ताअ्इतामी,

७ तोअ्माङ् अखाची यासोनए तक्‍पम‍ी ख‍़ीबीअ् युङ्इतुची, मोलम् अखा छप्‍पैचेअ् कोरोअ् इःतोअ् रोमी धेप्‍प‍़हाङ्मी हुकुममी विरोधबीअ् याव मुःकुची, ‘आकोबीअ् येशू लीप्‍पलाअ्वा अर्कु हाङ‍् चुःअ्’।”

८ कोओ खनावा येनुचीमाङ् मीनाची नुङ् सहरबीपा पाहाङ्ची थप्थप्बोब्बो पुगामी।

९ तोअ्माङ् उचेअ् यासोन नुङ् उनुङ् चुःकाह मीनाचीबाङ् धीतो याङ् लाःसुचीमीमाङ् अखाची लेब्‍बेतुचीमी।

पावल नुङ् सिलास बेरियाबीअ्

१० वथक्‍पा नेछाचेअ् पावल नुङ् सिलास वाअ्ल्याक्‍तोअ् युताअ्नो बेरिया पाङ‍्हाक्‍सुचीमी। अखाची आकोबीअ् लेत्‍ताचीमाङ् यहूदीचीमी यायुङ्मा ख‍़ीबीअ् वाङाची।

११ आकोबीही यहूदीची थेसलोनिकेबीहीची भन्दा धेरुअ् नोअ् नुःन‍़ीङ्वा पुक्‍काहची चुअ्आमी। उचेअ् तक्‍पम‍ी भित्रअ्युबा न‍़ीङ्वालम् नोअ् याङेब‍़ ग्रहण मुःसुची, मोलम् अखा याङेब‍़ नीच्‍चानोहो लु हेअ्नीही नेमाङ् लेन्पीच्‍छे परमेश्‍वरमी याङेब‍़ पोद‍़ामुःतोअ् जाँचे मुःयुक्‍सुची।

१२ मोसेअ्नोअ् उचीमध्ये धेरुअ्ए मोलम् मुद्‍दे-मुद्‍दे धेरुन् ग्रीक मीम्‍छाची नुङ् वथक्‍पाचेअ् ने विश्‍वास मुःसुची।

१३ तोकोना परमेश्‍वरमी याङेब‍़ पावलए बेरियाबीअ् ने प्रचार मुःइतु नेमाङ् थेसलोनिकेबीही यहूदीचेअ् लेःतोकुचीमाङ् मीनाचीमी ओइरुची चोम्‍लीतुचीमाङ् भाँडभैलो मुःसीअ् उची आकोबीअ् ने ताअ्आमी।

१४ मोबाके वथक्‍पा नेछाचेअ् पावल वाअ्ल्याक्‍तोअ् बाजुवायुगे पाङ्‍हाक्‍सुची। तोकोना सिलास नुङ् तिमोथीचैँ आकोबीअ् नोअ् चुयाकाची।

१५ पावल त‍़ीक्‍त‍़ीदासी खेक्‍काहचेअ् उ एथेन्स त‍़ीअ्लीतुची, मोलम् सिलास नुङ् तिमोथी हेःलोअ् चोप्‍फाङ‍् उबीअ् पाङ्‍हाङ्मामी अग्गे तोक्‍कुचीमाङ् अखाची आकोबाङ् एखरामी।

पावल एथेन्सबीअ्

१६ पावलए सिलास नुङ् तिमोथी एथेन्सबीअ् हुङ‍्धीतुचीलो, आको सहर मूर्ति-मूर्तिए चेप्‍खेतुबा खाक्‍सुमाङ् उमी न‍़ीङ्वा सारु खाबा।

१७ मोसेअ्नोअ् उसेअ् यायुङ्माख‍़ीबीअ् यहूदीची नुङ् परमेश्‍वर कीक्‍काह मीनाचीनुङ् तोअ्माङ् हाटबीअ् तुप्‍पुचीहीदोअ् छुत्‍तीङ्नुङ् लेन्पीच्‍छे यामुचायुक्‍सा।

१८ कोइ-कोइ इपिक्‍युरी नुङ् स्तोइकी दार्शनिकचीमध्ये एअ्वा जना गो उनुङ् खेतोअ्-वातोअ् पुगामी। अखाचीमध्ये कोइ-कोइए कोरोअ् इःसुची, “कोओ याचुवापाए इमाङ‍् इःमा योक्‍कुबा?” अरुचेअ् इःसुची, “कोसेअ् अर्कु देःनबीही देउताचीमी न‍़ीक्‍थुप्‍पी प्रचार मुःसीतोअ् खाङ्मुअ्।” मालेअ्माभने उसेअ् येशू नुङ् उ सीःखेथाप्पाङ् जिउँदो पुगाबा खनावामी न‍़ीक्‍थुप्‍पी प्रचार माःरी मुःसुबा।

१९ मोबाके अखाचेअ् उ अरियोपागसमी यायुङ्माबीअ् त‍़ीखेतुची, मोलम् छीमुची, “आनेअ् इःअ्नोक्‍‍चीम्‍पा कोओ ओप्‍चोङ् खनावा इमाङ‍्लो नेमाङ् एकाए ने लेःतोहीकुका हे?

२० मालेअ्माभने आनेअ् एकाए हानीम् ने मायेत्‍तीतुकाह खनावा येम्‍मीइचीमी। मोसेअ्नोअ् खआ खनावामी अर्थ इमाङ‍्लो नेमाङ् एकाए लेःमा मीक्‍कुका।”

२१ एथेन्सबीही छुत्‍तीङ् मीनाची नुङ् आकोबीअ् चुःकाह इदेन्पचेअ् ओप्‍चोङ्-ओप्‍चोङ् खनावा इःमा नुङ् येम्‍मा बाहेक अरु इमाङ्ने खनावाबीअ् समइ माफेअ्ल्‍हाङ्युक्‍सुची।

२२ पावल अरियोपागसबीपा यायुङ्मामी माझाबीअ् येबा, मोलम् उसेअ् कोरोअ् इःसु, “एथेन्सबीही मीना चो, आनीन् छप्‍प‍ै खनावाबीअ् धर्मती पुक्‍कानीन् नेमाङ् कङेअ् खाङ्इतुङ्।

२३ मालेअ्माभने का कुइगे-मुइगे लाम्धुसुङ्‍लो आनीसेअ् पुजेमुःसानुहुम् कोअ् कङेअ् खाङ्इतुङ्। कङेअ् ‘चीनामामुःबलाअ्वा देउतामी योक्‍सेअ्’ नेमाङ् छाप्‍पलाअ्वा इक्‍कु पुजा मुःथाम् थान ने तुप्‍पुङ्। मोसेअ्नोअ् आनीसेअ् चीनामामुःये पुजेमुःकानुप्पा असा लो, उमीनोअ् न‍़ीक्‍थुप्‍पी आनीमी माझाबीअ् प्रचार मुःकुङ्।

२४ “खाम्‍पुम्‍मा नुङ् खाम्‍पुम्‍माबीअ् चुःकाह छप्‍प‍ै कोअ् बनामुःकबा परमेश्‍वरचैँ स्वर्ग नुङ् खाम्‍पुम्‍मामी प्रभु ने, मोलम् उ मीनाए बनामुःबलाअ्वा थानहबीअ् चुःनी,

२५ मोलम् इमाङ‍् ने कोअ्मी खाँचो सीत्‍तीतोअ् उ मीनाचीबाङ् माङ्ने सेवा पाब्‍नी, मालेअ्माभने उसेअ् नोअ् छुत्‍तीङ् मीनाची जुनी, सोअ्मा मोलम् छप्‍प‍ै कोअ् पीक्‍की।

२६ उसेअ् खाम्‍पुम्‍मापेच्‍ची माच्‍चुमीहोउ नेमाङ् मीनाचीमी छप्‍प‍ै तोःखाची इप्‍पाङ्लम् बनामुःसुची। अखाची एअ्वा समइधारी चुःमा पुक्‍काहचीलो, तोअ्माङ् हाबीअ् चुःमा पुक्‍काहचीलो नेमाङ् उसेअ् इःबीइतुची।

२७ अखाचेअ् परमेश्‍वर मायोगुचीहोउ, मोलम् उबीअ् खेत्‍थाम् नुःकबा लाम् लेःतोकुचीमाङ् उ तोक्‍कुचीबा लु इःतोअ् उसेअ् कोरोअ् मुःसुबा ने।

२८ मालेअ्माभने

“‘उबीअ् नोअ् इकीन् लेत्‍चाकीन्, बाक्‍‍त‍ीकीन् मोलम् उमीनोअ् कारणए इकीन् चुःकी।’

आनीमी तक्‍पमीन् कविचेअ् ने कोरोअ् इःइतुची,

‘इकीन् नीच्‍चानोअ् उमी सन्तानइ ने’।”

२९ परमेश्‍वरमी सन्तान पुगीहीसेअ्, परमेश्‍वर मीनामी सीप नुङ् मीत्‍तोक्‍तोअ् बनामुःबलाअ्वा सुन, चाँदी मोलम् लोकोअ्वामी मूर्तिदोअ् पुअ्नोअ् नेमाङ् इकीए मीअ्मा नुःनी।

३० मालेःये मीप्‍पलाअ्वा आकोरोहो समइ परमेश्‍वरए न‍़ीङ्वा तीःसुनी, तोकोना कोरोअ्लोअ् उसेअ् छप्‍प‍ै थम्बीही छप्‍प‍ै मीनाची तक्‍पम‍ी हीःवामाङ् यैलोङ् परमेश्‍वरयुगे एखेअ्मामी अग्गे मुःकुची।

३१ मालेअ्माभने उसेअ् इअ् लेन् इःइतु, आको लेन् उसेअ् युक्‍सुबा इप्‍पाङ् मीनालम् नुःरो खाम्‍पुम्‍मामी नीया उसेअ् मुःकुबाने, तोअ्माङ् आको मीना सीःखेथाप्पाङ् जिउँदो मुःसुमाङ् उसेअ् कोओ खनावा पक्‍‍का मुःइतु।

३२ अखाचेअ् सीःखेथाप्पाङ् जिउँदो पुअ्मामी खनावामी न‍़ीक्‍थुप्‍पी येनुचीमाङ् कोइ-कोइची येःसामी। तोकोना अरुचेअ् चैँ “एकाए होनेअ् आम्‍मी खनावा येङ्‍कुकाबाने” लीत्‍तुची।

३३ मोबाके पावल अखाचीमी माझालम् अप्पोकामाङ् खरा।

३४ तोकोना कोइ-कोइचेअ् उ त‍़ीङुची, मोलम् विश्‍वास मुःसुची। अखाचीमध्ये अरियोपागसबीपा डियनुसियस, दामारिस न‍़ीङ् पुक्‍कबा इप्‍पाङ् मीम्‍छा मोलम् अखाचीनुङ् चुःकाह अरु मीनाची चुअ्आमी।

पावल कोरिन्थबीअ्

१८

१ मोबाके पावल एथेन्स यैदुमाङ् कोरिन्थ खरा।

२ तोअ्माङ् तक्‍पम् थप्मा प्रिस्किलानुङ् माःरी इटालियाबाङ् ताअ्आबा पोन्टस इलाकाबीअ् पेङ्‍कबा अकिलास न‍़ीङ् पुक्‍कबा इप्‍पाङ् यहूदी उसेअ् तुप्‍पु। मालेअ्माभने आकोबीपा धेप्‍प‍़हाङ् क्‍लौडियसए छप्‍प‍ै यहूदीची रोम यैदाआनुम्‍येमाङ् खरानीये इःतोअ् हुकुम पीत्‍तुचीही। अखा मीनाची तुब्सी पावल खरा।

३ तोअ्माङ् अखाचीमी याव इक्‍कुनोअ् खाले पुगाबासेअ् उ अखाचीनुङ्नोअ् चुअ्आ, मोलम् याव मुःसा। मालेअ्माभने अखाचीमी याव पाल बनामुःमामी याव चुअ्आ।

४ नाःचामामी लेन्पीच्‍छे उसेअ् यायुङ्माख‍़ीबीअ् यहूदीची मोलम् ग्रीकचीनुङ् खनावा इःयुक्‍सु, मोलम् विश्‍वास मुःमीअ्मामी बोल् मुःयुक्‍सु।

५ सिलास नुङ् तिमोथी मासेडोनियाबाङ् तायाक्‍ताअ्आचीलो, येशू नोअ् ख्रीष्‍ट ने इःतोअ् साछी पीत्‍तोअ् पावलए यहूदीची परमेश्‍वरमी याङेब‍़ प्रचार मुःधीतुचीही।

६ तोकोना उचेअ् उमी विरोध नुङ् लालुवा मुःसुचीमाङ् उसेअ् तक्‍पम‍ी तेःअ् फोबु, मोलम् उची कोरोअ् लीत्‍तुची, “आनीमी हेरुवा आनीमीनोअ् तख्रोक्‍पी मासीअ्होउ, का फत्‍तुर माच्‍चुःकबा मीनाङा ने। होबालम् मुइगे का अरु तोःखाचीबीअ् खेअ्ङाअँक्‍पाने।”

७ मोबाके उ आकोबाङ् अप्पोकामाङ् परमेश्‍वरमी आराधना मुःथाम् यायुङ्माख‍़ीम्‍मी क्‍याक्‍पी ख‍़ीम् चुःकबा तीतस युस्तसमी ख‍़ीबीअ् खरा।

८ यायुङ्माख‍़ीबीपा पाहाङ् क्रिस्पसए तक्‍पम् छप्‍प‍ै बुद‍़ीक्‍छानुङ्नोअ् प्रभुबीअ् विश्‍वास मुःसु, मोलम् पावलमी याङेब‍़ येङ्‍काह कोरिन्थबीही धेरुन् मीनाचेअ् विश्‍वास मुःसुची, मोलम् बप्‍तिस्मा लाःसामी।

९ इअ् युताअ् दर्शनबीअ् प्रभुए पावल कोरोअ् लीत्‍तु, “अकीस्सीए, यामुतोअ् खरे, मोलम् चीः अचुअ्ए,

१० मालेअ्माभने का आनानुङ् चुःङाअँ, मोलम् आना हान्ती मुःमामी योक्‍सेअ् असा ने आनाबीअ् तायाक्‍तानीबाने, मालेअ्माभने कोओ सहरबीअ् कङी मीनाची धेरुअ् नोअ् चुःअ्मी।”

११ तोअ्माङ् परमेश्‍वरमी याङेब‍़ इःतोअ् उ इअ् दोङ् छ लाधारी अखाचीनुङ् चुअ्आ।

१२ तोकोना गलियोन अखैयाबीपा पाहाङ् पुगालोअ्, यहूदीची इक्‍कुनोअ् न‍़ीङ्वा पुगामीमाङ् पावल झम्‍त‍़ेमुःसुची, मोलम् उ ययोक्‍खाबीअ् तेःतुची,

१३ तोअ्माङ् कोरोअ् इःसुची, “कोओ मीनाए व्यवस्थानुङ् मातोङ्ये परमेश्‍वरमी आराधना मुःमा मीनाची इःअ्धीङ्‍कुची।”

१४ तोकोना पावलए इमाङ‍् इःमा योगुलोअ् गलियोनए अखा यहूदीची कोरोअ् लीत्‍तुची, “कोओ खनावा हीःवा अथवा उत्‍ताउले याव ने भने, यहूदी चो, कङेअ् आनीमी खनावा येम्‍मा नुःसाबा।

१५ तोकोना कोओ खनावा गो शब्दह, न‍़ीङ्‍ह मोलम् आनीमी तक्‍पमीन् व्यवस्थामी न‍़ीक्‍थुप्‍पी पुगाहसेअ् आनीम् तक्‍पेअ्नोअ् विचार मुःसानुम्‍ये। खआ खनावामी नीया मुःमा कङेअ् हेःङानी।”

१६ तोअ्माङ् गलियोनए अखाची ययोक्‍खाबाङ् य‍़ीअ्हाक्‍सुची।

१७ मोबाके उची छप्‍पैचेअ् यायुङ्माख‍़ीबीपा पाहाङ् सोस्थेनेस लबुचीमाङ् ययोक्‍खामी अघि नोअ् मोगुची। तोकोना गलियोनए आको खनावामी माङ्ने ल्याक्‍खा मामुःसु।

पावल एन्टिओकबीअ् एखराबा

१८ मोबाके पावल धेरुअ् नोअ् लेन्धारी आकोबीअ् चुअ्आ, मोलम् वथक्‍पा नेछाचीबाङ् फअ्बोकामाङ् जहाज थाङ्‍लोङ् सिरिया खरा। आकोनुङ् प्रिस्किला नुङ् अकिलास ने चुअ्आची। उसेअ् भाकल मुःसुबासेअ् किंक्रियाबीअ् तक्‍पम‍ी ताङाअ् ल्याअ्लाक्‍सु।

१९ तोअ्माङ् अखाची एफिसस तायाक्‍ताअ्आमी, मोलम् आकोसेअ् अखा ह‍़ीक्‍‍पाक्‍‍ची आकोबीअ्नोअ् यैदुची, तोअ्माङ् तक्‍पचैँ यायुङ्माख‍़ीबीअ् वाङामाङ् यहूदीचीनुङ् यामुलीता।

२० मोबाके आकोबीही यहूदीचेअ् पावल मीः लेन्धारी आकोबीअ्नोअ् चुःमामी बिन्ती मुःसुची, तोकोना आको मानामाल्‍ली।

२१ उचीनुङ् फअ्बोकालो आकोसेअ् कोरोअ् लीत्‍तुची, “परमेश्‍वरए मीत्‍तु भने, का होनेअ् आनीबीअ् एत्‍ताङाअँक्‍पाने।” तोअ्माङ् आको जहाज थाङामाङ् एफिससबाङ् खरा।

२२ आको कैसरिया लेत्‍तामाङ् मुत्‍तुगे खरामाङ् मण्डलीबीही मीनाची तुप्‍पुची, मोलम् मुअ्मु एन्टिओकमुगे कुक्‍‍सा।

२३ मीः समइ आकोबीअ् चुअ्आमाङ् आकोबाङ् अप्पोकामाङ् आको गलातिया नुङ् फ्रिगियाबीपा इलाकाह पुक्‍तोअ् खल-खाले थम्बीही सीच्‍चेची त‍़थ‍़ीलो बनामुःतोअ् खरा।

अपोल्‍लोसए एफिससबीअ् प्रचार मुःसुबा

२४ अलेक्‍जेन्ड्रियाबीअ् पेङ्‍कबा अपोल्‍लोस न‍़ीङ् पुक्‍कबा इप्‍पाङ् यहूदी एफिससबीअ् ताअ्आ। उ निकै कम्‍नीअ्लो पाराए यामुहीकबा मोलम् परमेश्‍वरमी याङेब‍़मी धेरुअ् नोअ् सन‍़ीङ्वा चुःकबा मीना चुअ्आ।

२५ उसेअ् प्रभुमी लाम्‍मी न‍़ीक्‍थुप्‍पी चीनुबा, मोलम् सनीअ्वाबीअ् बाक्‍‍ताङ् याअ्युक्‍सुमाङ् उ येशूमी न‍़ीक्‍थुप्‍पी ठीक-ठीक खनावा यामुयुक्‍सा, मोलम् इःअ्युक्‍सुची। तोकोना उसेअ् यूहन्‍नाए पीअ्माबा बप्‍तिस्मामी न‍़ीक्‍थुप्‍पी तेअ् लेःसुबा।

२६ उ माकीस्‍सीयेमु यायुङ्माख‍़ीबीअ् यामुलीता, तोकोना उसेअ् इःसुहु प्रिस्किला नुङ् अकिलासए येनाचुमाङ् उ तक्‍पम‍ी ख‍़ीबीअ् त‍़ीखेताचु, मोलम् परमेश्‍वरमी लाम्‍मी न‍़ीक्‍थुप्‍पी होनेअ् नुःरो इःताचु।

२७ उ अखैयाबीअ् खेअ्मा मीनालो, वथक्‍पा नेछाचेअ् उ आँट पीत्‍तुची, मोलम् आकोबीही सीच्‍चेचेअ् उ लाप्‍तुमा मामुःसुचीहोउ नेमाङ् छाअ्प्‍माल‍़ीङ् छाबुचीमी। उ आकोबीअ् लेत्‍तामाङ् परमेश्‍वरमी नम्‍नम्‍वाबाङ् विश्‍वास मुःकाहची धेरुअ् नोअ् सघामुःसुची।

२८ मालेअ्माभने उसेअ् येशू नोअ् ख्रीष्‍ट नेबा खनावा परमेश्‍वरमी याङेब‍़बाङ् खाङ्मुसुमाङ् मीनाचीमी अघि यहूदीची मान्मायामुहीकबा पुअ्मीतुची।

पावल एफिससबीअ्

१९

१ अपोल्‍लोस कोरिन्थबीअ् चुअ्आलो पावल भित्र इलाका पुक्‍तोअ् एफिससबीअ् ताअ्आ। आकोबीअ् आकोसेअ् कोइ-कोइ सीच्‍चेची तुप्‍पुची।

२ तोअ्माङ् आकोसेअ् अखाची लीत्‍तुची, “आनीसेअ् विश्‍वास मुःसानुम्‍माङ् पवित्र सनीअ्वा तोक्‍कानुप्पा हे?”

तोअ्माङ् अखाचेअ् लीत्‍तुची, “अहँ, पवित्र सनीअ्वा चुःअ् नेमाङ् एकाए मानेमायेत्‍तीतुका।”

३ तोअ्माङ् आकोसेअ् लीत्‍तुची, “आकोरोअ् ने भने, आनीसेअ् माक्‍तोक्‍पा बप्‍तिस्मा लाःसानुप्पा?”

अखाचेअ् लीत्‍तुची, “यूहन्‍नाए पीप्‍पलाअ्वा बप्‍तिस्मा।”

४ तोअ्माङ् पावलए लीत्‍तुची, “यूहन्‍नाए पीप्‍पलाअ्वा बप्‍तिस्माचैँ हीःवामाङ् यैअ्मामाङ् परमेश्‍वरबीअ् एम्‍मामी बप्‍तिस्मा चुअ्आ। उभन्दा द्‍याक्‍पी ताकबा मीनाबीअ् विश्‍वास मुःमाबा इःतोअ् उसेअ् इःअ्युक्‍सुची। आको मीनाचैँ येशू चुःयुक्‍सा।”

५ कोओ खनावा येनुचीमाङ् अखाचेअ् प्रभु येशूमी न‍़ीक्‍पी बप्‍तिस्मा लाःसुची।

६ मोबाके पावलए अखाचीबीअ् तक्‍पम् हुअ् युक्‍सु, मोलम् पवित्र सनीअ्वा अखाचीबीअ् ताअ्आ, तोअ्माङ् अखाची अन्य प‍़ीक्‍पी यामुलीतामी, मोलम् अगमवाणी मुःलीतामी।

७ अखाची बारो जना दोअ् चुअ्आमी।

८ तोअ्माङ् आको यायुङ्माख‍़ीबीअ् वाङामाङ् सुङ्बोम् लाधारी माकीस्‍सीये परमेश्‍वरमी राज्यमी न‍़ीक्‍थुप्‍पी अखाचीनुङ् यामुधीता, मोलम् विश्‍वास मुःमीअ्मामी बोल् पुक्‍धीता।

९ तोकोना कोइ-कोइचैँ नहोरी पुगामीमाङ् विश्‍वास मामुःसुची, मोलम् मुलुवा तोक्‍थाम् लाम्‍मी विरोधबीअ् छुत्‍तीङ्मी अघि दुष्‍ट खनावा यामुसामी। मोबाके आको अखाचीलम् मोअ्योङ् पुगा, मोलम् सीच्‍चेची तक्‍पम् पसबीअ् त‍़ीखेतुचीमाङ् टुरान्‍नसबीपा इःथाम्‍ख‍़ीबीअ् लेन्‍पीच्‍छे मीनाचीनुङ् यामुधीता।

१० कोओ खनावा ह‍़ीक्‍‍बोम् दोङ्धारी पुक्‍धीता। कोरोअ् पुगालोअ् एशियाबीअ् चुःकाह यहूदीची नुङ् ग्रीक छुत्‍तीङ्ए प्रभुमी याङेब‍़ येनुची।

स्केवामी वथक्‍छाची

११ पावलमी हुक्‍‍पाङ् परमेश्‍वरए हानीम् ने माखाक्‍पलाअ्वा इल्‍लासीमी याव मुःसु।

१२ कोरोअ्धारी पुगा कि रूमाल अथवा फोअ्मा पावलमी सरीलबीअ् दील्‍लाअ्मीमामाङ् तुक्‍चेची याखीअ्युक्‍सुचीमी, मोलम् अखाचीमी तुअ्मावा नुःलीइयुक्‍सा, मोलम् दुष्‍ट सनीअ्वाची ने अखाचीबाङ् अप्पोखेअ्युक्‍सामी।

१३ तोकोना कोइ-कोइ बाक्‍‍तीकाह फाफा-फुफु मुःकाह यहूदीचेअ् ने दुष्‍ट सनीअ्वा लगालीकाहची प्रभु येशूमी न‍़ीङ् इःतोअ् कोरोअ् इःसुची, “पावलए प्रचार मुःकुबा येशूबाङ् कङेअ् आना अप्पोअ्मामी अग्गे मुःअ्ना।”

१४ स्केवा न‍़ीङ् पुक्‍कबा इप्‍पाङ् यहूदी छप्‍पैभन्दा धेप्‍प‍़ पुजारीमी सात जना वथक्‍छाचेअ् कोरोअ् मुःधीतुचीबा।

१५ तोकोना दुष्‍ट सनीअ्वाए अखाची कोरोअ् लीत्‍तुची, “येशू कङेअ् चीनामुःकुङ्, मोलम् पावल ने चीनामुःकुङ्, तोकोना आनीन् चैँ असानीन्?”

१६ तोअ्माङ् आको दुष्‍ट सनीअ्वा लगालीकबा मीना पील्‍लीतोअ् अखाचीबीअ् ताअ्आ, मोलम् अखाची छप्‍प‍ै हुक्‍‍पी युक्‍सुचीमाङ् चेबुची, तोअ्माङ् अखाची आको ख‍़ीबाङ् नाङ‍्गुते नुङ् घाइते पुक्‍तोअ् खुःल्‍हेरामी।

१७ कोओ खनावा एफिससबीअ् चुःकाह यहूदीची नुङ् ग्रीकची छप्‍पैसेअ् येनुची। तोअ्माङ् अखाची छप्‍प‍ै कीस्‍सीआमी, मोलम् प्रभु येशूमी न‍़ीक्‍पी प्रशंसा मुःसुची।

१८ विश्‍वास मुःकाह धेरुअ्ए तक्‍पए मुःबलाअ्वा दुष्‍ट यावह छुत्‍तीङ्मी अघि छ्याङ्‍गै मुःतोअ् मानामुःसुचीमाङ् आकोबीअ् ताअ्आमी।

१९ अखाचीमध्ये जादू मन्त्र मुःकाह धेरुअ् जनाए तक्‍पम् कीतापह याक्‍तेतुचीमाङ् छप्‍प‍ै मीनाचीमी अघि द‍़ीगुची। अखाचेअ् द‍़ीगुचीही कीतापमी दाम मुःबलाअ्वालो पचास हजार चाँदीमी ढेकीमी दाम दोअ् नोअ् लेत्‍ताबा।

२० कोओपारे प्रभुमी याङेब‍़ धेरुन् शक्तिनुङ् थ‍़ीखरा।

एफिससबीअ् हुलदङ‍्गा

२१ खआ खनावा पुगामाङ्, पवित्र सनीअ्वामी अगुवाईबीअ् मासेडोनिया नुङ् अखैयामी लाम् पुक्‍तोअ् यरूशलेम खेअ्मामी पावलए फैसेला मुःसु। आकोसेअ् कोरोअ् इःसु, “का आकोबीअ् लेङ्‍ङाअँमाङ् रोम ने खेअ्मानोअ्पुअ्नो।”

२२ आकोसेअ् तक्‍पम‍ी ह‍़ीक्‍‍पाङ् सेवा मुःकाह तिमोथी नुङ् इरास्तस मासेडोनिया पाङ्‍हाक्‍सुची, मोलम् तक्‍पचैँ मीः समइधारी एशियाबीअ्नोअ् चुअ्आ।

२३ आकोरोअ्लोअ्नोअ् प्रभुमी लाम्‍मी न‍़ीक्‍थुप्‍पी मेछुक्‍तेअ् केलेङ्मेलेङ् मापुक्‍पा।

२४ मालेअ्माभने डेमेत्रियस न‍़ीङ् पुक्‍कबा इप्‍पाङ् चाँदीमी याव मुःकबा मीनाए आर्तेमिस देवी युक्‍थाम् मेछुके-मेछुके चाँदीमी थान बनामुःयुक्‍सु। मोसेअ्नोअ् चाँदीमी याव मुःकाह मीनाचेअ् धेरुअ् नोअ् याव तोअ्युक्‍सुची।

२५ मोबाके डेमेत्रियसए तक्‍पम‍ी याव मुःकाह नुङ् कोरोहोनोअ् याव मुःकाह अरुची इअ् थम्नोअ् खोम्‍भुक्‍सुचीमाङ् कोरोअ् लीत्‍तुची, “वथक्‍पा नेछा चो, कोओ यावबाङ् इकीमी योक्‍सेअ् नुःरोअ्नोअ् ताथाम् लाम् पुअ्नोअ् नेमाङ् आनीसेअ् लेःकानुम्।

२६ एफिससबीअ् तेअ् हेअ्‍नी, तोकोना हत्‍थ‍़अ्-हत्‍थ‍़अ् एशियापेच्‍ची नोअ् हुगेअ् बनामुःबलाअ्वा देउताची इमाङ्ने हेअ्मीनी इःतोअ् पावलए धेरुन् मीनाची विश्‍वास मुःमीकुचीमाङ् वाथामुची नेमाङ् आनीसेअ् माःरी खाङ्‍कानुम् मोलम् येङ‍्कानुम्।

२७ मोसेअ्नोअ् कोओ इकीमी यावमी बेइज्जत पुअ्मामी खतरामी खनावा तेअ् हेअ्नीमाङ् कोरोअ् वेक्‍कबा आर्तेमिस देवी चुःथाम् थानमी ने इमाङ्ने अर्थ मापुक्‍कबा पुगा। तोअ्माङ् छप्‍प‍ै एशिया नुङ् खाम्‍पुम्‍माए पुजे मुःदापुचीबा देवीमी इज्जत ने खतम पुअ्ल्हेकबा पुगा।”

२८ कोओ खनावा येनुचीमाङ् अखाची छुर्देए मक्‍थ्रोके पुगामी, मोलम् कोरोअ् इःतोअ् काःसामी, “एफिससबीही मीनाचीमी देवी आर्तेमिसमी जय!”

२९ सहरपेच्‍ची केलेङ्मेलेङ् पुगा, मोलम् मासेडोनियाबाङ् ताकाह पावलमी लकप्‍ची गायस नुङ् अरिस्तार्खस अखाची तोङामीमाङ् लबुचीमी, मोलम् खेल खेलालीथाम् धेप्‍प‍़ नेब्‍नेब्‍केबीअ् घोत्‍त‍़ोए सेखेतुचीमी।

३० तोकोना पावल मीनामी ओइरुमी माझाबीअ् खेअ्मा योगालोअ् सीच्‍चेचेअ् खेअ्मा मापीत्‍तुची।

३१ एशियाबीही धेत्‍त‍़ेहे मीनाची ने पावलमी लकप्‍ची चुअ्आमी। अखाचेअ् ने पावल आको नेब्‍नेब्‍केबीअ् अखेअ्मामी सल्‍ला पीत्‍तुची।

३२ मोबाके कोइचेअ् इअ् खाले इःतोअ् काःसामी, मोलम् कोइचेअ् अर्कु खाले इःसुचीमाङ्, मालेअ्माभने मीनाचीमी माझाबीअ् धेरुन् केलेङ्मेलेङ् पुगाबा, मोलम् अखाचीमध्ये धेरुअ्ए गो अखाची मालेअ्मा खोमामीही नेबा खनावा ने मालेःसुची।

३३ ओइरुमी एअ्वा मीनाचेअ् यहूदीचेअ् त‍़ीक्‍तेतुचीबा अलेक्‍जेन्डर अघि पाक्‍सुची। मोलम् अलेक्‍जेन्डरए हुअ्खाब् मुःसुमाङ् मीनाची चीः चुःमीअ्लोङ् तक्‍पए इमाङ‍् खनावा इःमामी इच्छा मुःसु।

३४ तोकोना आको ने यहूदी रीछ नेमाङ् लेःतोकुचीमाङ् छप्‍प‍ै जना तोङामीमाङ् ह‍़ीक्‍‍बोम् घण्टादोअ् कोरोअ् इःतोअ् काःसामी, “एफिससबीही मीनाचीमी देवी आर्तेमिसमी जय!”

३५ सहरबीपा हाकिमए मीनाची चीः चुःमीतुचीमाङ् कोरोअ् लीत्‍तुची, “एफिससबीही मीना चो, एफिसीचीमी सहरचैँ धेप्‍प‍़ आर्तेमिस देवीमी थान नुङ् स्वर्गबाङ् कुक्‍‍साबा उमी मूर्तिमी रच्‍छे मुःकबा सहर ने इःतोअ् आसेअ् लेःसुनीमाङ्?

३६ कोओ खनावा आसेअ् ने द‍़ाङ्‍हीसुनी नेमाङ् आनीसेअ् लेःकानुम्, मोसेअ्नोअ् आनीन् चीः चुःमापुअ्नो, मोलम् उत्‍ताउले याव माङ्ने मुःमा नुःनी।

३७ मालेअ्माभने आनीसेअ् त‍़ीक्‍तेतानुप्‍चीही खआ मीनाचेअ् देवीमी थान ने मालुप्‍तीतुची, मोलम् इकीमी देवीमी ने लालुवा मामुःतीतुची।

३८ मोसेअ्नोअ् डेमेत्रियस नुङ् आकोनुङ् याव मुःकाहचीमी विरोधबीअ् असामी इमाङ‍् खनावा चुःअ् भने, ययोक्‍खा चुन्चुःअ् मोलम् न्यायाधीशची ने चुन्चुःअ्मी। अखाची उची-उचीमी विरोधबीअ् मुद्दा मामुःमीहोउ।

३९ तोकोना कोओभन्दा अरु इमाङ‍् खनावा चुःअ् भने, कोओमी फैसेला नीम्‍माङ् पुक्‍धीङ्‍कबा यायुङ्माबाङ् पुअ्नोक्‍‍पाने।

४० मालेअ्माभने आयुबा कोओ हुलदङ‍्गामी फत्‍तुर इकीबीअ् तामामी खतरा चुःअ्। आकोरोअ् पुगा भने, कारण नोअ् मापुक्‍कबा कोओ केलेङ्मेलेङ्मी न‍़ीक्‍थुप्‍पी इकीए माङ्ने इःहीनीबाने।”

४१ कोरोअ् इःसाक्‍‍सुमाङ् आकोसेअ् यायुङ्मा लेस्‍सीतु।

पावल मासेडोनिया नुङ् ग्रीसबीअ्

२०

१ कोओ केलेङ्मेलेङ् एत्‍तीसामाङ् पावलए सीच्‍चेची छेःतुची, मोलम् अखाची सुलाम्प‍़ीअ् पीत्‍तुची, मोबाके अखाचीबाङ् फअ्बोकामाङ् उ मासेडोनिया खरा।

२ अखा इलाका पुक्‍तोअ् माःरी खरालो थम्-थम्बीअ् चुःकाह प्रभुमी मीनाची आँट पीत्‍तोअ् उ ग्रीस खरा।

३ उ आकोबीअ् सुङ्बोम् ला दोअ् चुअ्आ। उ जहाज थाङामाङ् सिरियाअ्युगे खेअ्मा योगालोअ् यहूदीचेअ् उ सेअ्मा योगुचीबा खनावा लेःतोकु, मोलम् मासेडोनिया पुक्‍तोअ् नोअ् एखेअ्मामी फैसेला मुःसु।

४ मोबाके बेरिया चुःकबा पुरसमी वथक्‍छा सोपात्रोस, थेसलोनिकेबीपा अरिस्तार्खस नुङ् सिकन्दस, डर्वीबीपा गायस, तिमोथी, एशियाबीपा तुखिकस मोलम् त्रोफिमस उनुङ्सुःरी खरामी।

५ खची अघि नोअ् लेत्‍तामीमाङ् एका त्रोआसबीअ् हुङ‍्धीतीकामीही।

६ मोबाके खमिर मातीःबलाअ्वा सोफ्याङ् चाःमामी चाडमी लेन्‍ह द्‍याक्‍पी एका फिलिप्पीबाङ् जहाजबीअ् थाङीकामाङ् पाँच लेन् द्‍याक्‍पी त्रोआसबीअ् लेत्‍तीका, मोलम् एका आकोबीअ् सात लेन् चुअ्इका।

त्रोआसमी योक्‍सेअ् पावल बिदा पुगाबा

७ सातामी पहिले लेन् एका आकोबीअ् चुःकाह प्रभुमी मीनाचीनुङ् प्रभुभोज चाःमामी खोमीका, तोअ्माङ् पावलचैँ वीन्‍दालप्के नोअ् खेअ्मा मीनाबासेअ् उचीनुङ् सेत्‍ताअ्धारी यामुचाआ।

८ एका खोमीकाहमी मोत्‍त‍़ोङ्‍लाके कोठाबीअ् धेरुअ् बत्ती ओब्धीताह।

९ युटिकस न‍़ीङ् पुक्‍कबा इप्‍पाङ् वेच्‍चा मीना झस्‍केलीबीअ् पेन्धीताबा। पावल धेरुअ् समइधारी यामुधीताबासेअ् आको वेच्‍चा मीना च्‍यामेअ्लो इम्‍माबीअ् सीत्‍ता। तोअ्माङ् इम्‍मासुअ्वाबीअ् आको तेस्रो तलाबाङ् हेअ्युसा, मोलम् अखाची खरामीमाङ् सेप्‍पोकुचीलो सीःखेअ्ङेकबा चुअ्आ।

१० तोकोना पावल मुअ्मु युसामाङ् आकोबीअ् पोब्‍युसामाङ् हेप्‍तोअ् लीत्‍तुची, “आनीन् थप्थप्बोब्बो अपुगानीये, उ गो जिउँदोनोअ् चुःअ्!”

११ मोबाके पावल मुत्‍तु थाङा, मोलम् प्रभुभोज चाःसाक्‍सामीमाङ् भ्‍यानी उज्यालो मापुक्‍पाधारी यामुधीतामी, मोबाके उ आकोबाङ् हाबोकामाङ् खरा।

१२ तोअ्माङ् अखाचेअ् आको वेच्‍चा मीना जिउँदोनोअ् ख‍़ीबीअ् त‍़ीखेतुची, मोलम् धेरुन् ढुक्‍‍क यीक्‍थाम् न‍़ीङ्वा तोक्‍कुची।

त्रोआसबाङ् मिलेटसधारी

१३ पावल अस्सोसबीअ् जहाज थाङ्मीअ्मामी योक्‍सेअ् एका पहिले नोअ् आकोबीअ् लेत्‍तीका। मालेअ्माभने उ अस्सोसधारी लाम्धुतोअ् नोअ् खेक्‍कबा नुङ् आकोबाङ् तेअ् जहाज थाङ्मा मीनाबासेअ् उसेअ् कोओपारे बन्दोवस्त मुःसुबा।

१४ तोअ्माङ् उसेअ् एका अस्सोसबीअ् तुप्‍पीका, तोअ्माङ् एकाए उ जहाजबीअ् तीःहाक्‍सुकामाङ् एका मितिलेनेबीअ् ताअ्इका।

१५ आकोबाङ् जहाज थाङीकामाङ् वीन्‍दालप्के खियस क्‍याक्‍पी तायाक्‍ताअ्इका, तोअ्माङ् छीन्दालप्‍के सामोसबीअ्, मोलम् आकोमी वीन्‍दालप्के मिलेटसबीअ् ताअ्इका।

१६ मालेअ्माभने एशियाबीअ् चुःमा मामीप्‍पासेअ् एफिससबीअ् माबेन्‍ये खेअ्मा पावलए पक्‍‍का मुःसु। मालेअ्माभने पुअ्हीसा भने पेन्तिकोसमी लेन्बीअ् यरूशलेम लेम्मामी उ ह्‍याङ्धीताबा।

एफिससबीपा एल्डरचीनुङ् पावल यामुसाबा

१७ पावलए मिलेटसबाङ् एफिससबीअ् मीना पाङ्‍हाक्‍सुमाङ् मण्डलीबीपा एल्डरची छेःअ्मीतुची।

१८ तोअ्माङ् उची ताअ्आमीमाङ् पावलए कोरोअ् लीत्‍तुची, “कङेअ् एशियाबीअ् स‍़ीगुक्‍पा पहिलो लेन्‍लम् पूरानोअ् समइ आनीमी माझाबीअ् का माक्‍तोअ् चुअ्उङ् नेबा खनावा आनीसेअ् आनीम् तक्‍पेअ्नोअ् लेःकानुम्।

१९ यहूदीचीमी जालझेलबाङ् ताकाह अप्ठ्यारो समइबीअ् ने तक्‍पनोअ् मेछुके पुक्‍तोअ् म‍़ीअ्वा थ्याक्‍‍तोअ् कङेअ् प्रभुमी सेवा मुःइतुङ्।

२० आनीमी फाइदा पुअ्मामी खनावामी न‍़ीक्‍थुप्‍पी आनीन् दुप्‍पीअ्मानीन् नुङ् ख‍़ीबीअ्-ख‍़ीबीअ् छप्‍पैमी अघि आनीन् इःअ्मा का द्‍याक्‍पी मासेदुङ्।

२१ यहूदीची नुङ् ग्रीकची तक्‍पम‍ी हीःवामाङ् यैलोङ् परमेश्‍वरबीअ् एत्‍तामा नुङ् इकीमी प्रभु येशू ख्रीष्‍टबीअ् विश्‍वास मुःमामी खनावामी न‍़ीक्‍थुप्‍पी कङेअ् साछी पीत्‍तोअ् ताअ्इतुङ्।

२२ “हो खाक्‍सानुम्‍ये, पवित्र सनीअ्वाए कङा ढिपी तेःअ्ङाबासेअ् का यरूशलेम माःरी खेअ्ङाअँक्‍पा, आकोबीअ् माङ्-माङ् पुअ्नोहो लो, कङेअ् लेःङानी।

२३ कङेअ् कोरोक्‍तेअ् लेःकुङ्, सहरैपीच्छे झ्यालखानामी दुक्‍ख नुङ् कष्‍ट काबीअ् ताअ् नेमाङ् पवित्र सनीअ्वाए कङा साछी पीअ्ङाअँ।

२४ तोकोना कङेअ् तक्‍पम‍ी जुनी इमाङ्ने दामबीपा मीअ्ङानी मोलम् माया ने मीअ्ङानी। परमेश्‍वरमी अनुग्रहमी नुःयायेन्मी साछी पीअ्मामी प्रभु येशूबाङ् तोक्‍कुक्‍‍पा याव नुङ् सेवा पूरा मामुःहीङाहोउ नेमाङ् कङेअ् इच्छा मुःकुङ्।

२५ “हो खाक्‍सानुम्‍ये, आनीमी माझाबीअ् राज्यमी न‍़ीक्‍थुप्‍पी प्रचार मुःसी का लाम्धुइतुङ्, हो आनीसेअ् होनेअ् कङी ङच्‍याअ् हानीम् ने खाक्‍तोकानुम्‍नीपा नेमाङ् कङेअ् लेःकुङ्।

२६ मोसेअ्नोअ् आनीन्मध्ये कोइ सुद‍्धम् पुगानी भने कङा आकोमी फत्‍तुर लगालीङानी नेमाङ् आयुबा लेन् आनीन् कङेअ् साछी पीक्‍कानीन्।

२७ मालेअ्माभने परमेश्‍वरमी छप्‍प‍ै इच्छा आनीन् इःअ्मा का द्‍याक्‍पी मासेदुङ्।

२८ आनीन् तक्‍पेअ्नोअ् मोलम् तक्‍पम‍ी बगालमी योक्‍सेअ् ने नुःरो चुअ्आनीये। पवित्र सनीअ्वाए आनीन् बगालमी रेखदेख मुःकबा बनामुःसानीहीसेअ् उसेअ् तक्‍पमीन् हेरुवाए खेःदुबा परमेश्‍वरमी मण्डलीमी रेखदेख मुःसानुम्‍ये।

२९ का खेअ्ङाअँमाङ् कीअ्मालाम्‍लोहो याबेन्‍ची आनीमी माझाबीअ् ताअ्मीहीने, तोअ्माङ् अखाचेअ् बगाल दुक्‍पीकुचीमीही नेमाङ् कङेअ् लेःकुङ्।

३० तोअ्माङ् आनीमीनोअ् माझालम् सत्य तेःलीङ्‍काह मीनाची अप्पोअ्नोअ्मीहीने, मोलम् सीच्‍चेची तक्‍पम‍ी द्‍याक्‍पी लाम्धुमीकुचीमीहीने।

३१ मोसेअ्नोअ् नुःरो पुगानीये, सुङ्बोम् दोङ्धारी लेत्‍ताअ्सेत्‍ताअ् कङेअ् म‍़ीअ्वा थ्याअ्मीतोअ् छप्‍प‍ै मीनाची सुलाम्‍प‍़ीअ् पीत्‍तुक्‍चीही खनावा आनीसेअ् मीत्‍तानुम्‍ये।

३२ “हो कङेअ् आनीन् परमेश्‍वर नुङ् उमी अनुग्रहमी याङेब‍़बीअ् सो‍ँपेमुःकानीन्, आकोसेअ् आनीन् विश्‍वासबीअ् त‍़थ‍़ीलो मुःहीकानीन् मोलम् पवित्र मुःबलाअ्वा छप्‍पैमी माझाबीअ् अधिकार पीअ्हीकानीन्।

३३ कङेअ् हाबीपा मीनामी ने चाँदी अथवा सुन अथवा तेःअ्मी लोभ मामुःतीअ्ङा।

३४ खआ हुगेअ् कङा मोलम् कानुङ् चुःकाहची पाब्‍काह खनावा पूरा मुःइतु नेमाङ् आनीम् तक्‍पेअ्नोअ् लेःकानुम्।

३५ खआ छप्‍प‍ै खनावाबीअ् कङेअ् आनीन् इक्‍कु चीम्‍मासीङ् खाङ्मीइतानीन्। कोओपारे नोअ् माङ्ने मामुःहीकाहची सघामुःमा पुअ्नोअ्मी, मोलम् प्रभु येशू उम्तक्‍पेअ्नोअ् इःसुबा कोरोक्‍पा याङेब‍़ मीअ्मापुअ्नो, ‘लाःमाभन्दा पीअ्मा धेरुअ् नोअ् अलाङ‍्मी खनावा ने’।”

३६ उसेअ् खआ खनावा इःसाक्‍‍सुमाङ् घुँडा त‍़ोगामाङ् अखा छप्‍पैनुङ् तोङामाङ् प्रार्थना मुःसा।

३७ अखाची छप्‍प‍ै खाबामी, तोअ्माङ् पावल हेबुचीमाङ् चुप्‍प पीत्‍तुची।

३८ होनेअ् अखाचेअ् हानीम् ने उमी ङच्‍याअ् खाक्‍तोकानुम्‍नी नेमाङ् पावलए इःसुबा खनावाबीअ् अखाचेअ् धेरुअ् नोअ् सोग् मुःसुची। तोअ्माङ् अखाचेअ् उ जहाजधारी त‍़ीअ्लीन्‍दुची।

पावल यरूशलेम खराबा

२१

१ उचीनुङ् फअ्बोकीकामाङ् एका जहाज थाङीका, मोलम् थुर कोसबीअ् ताअ्इका। तोअ्माङ् वीन्‍दालप्के रोडसबीअ् नुङ् आकोबाङ् पटाराबीअ् ताअ्इका।

२ तोअ्माङ् फोनिसियाबीअ् खेक्‍कबा इक्‍कु जहाज तुप्‍पुकामाङ् एका आकोबीअ् नोअ् थाङीकामाङ् खरीका।

३ तोअ्माङ् साइप्रस खाङ्मुसामाङ् एकाए आको ब्याङ्माङ्पीअ्युगे मुःतोअ् सिरियायुगे खरीकामाङ् टुरोसबीअ् अप्पोकीका। मालेअ्माभने जहाजबीही कोक्‍छुम् आकोबीअ् लाःलीमा पुगाह।

४ तोअ्माङ् सीच्‍चेची योगुकामी, मोलम् तोक्‍कुकामीमाङ् अखाचीनुङ् एका सात लेन् आकोबीअ् चुअ्इका। पावल यरूशलेम अखरे इःतोअ् अखाचेअ् पवित्र सनीअ्वाबाङ् लीत्‍तुची।

५ आकोबीअ् चुःमामी एकामी लेन्ह छीदामाङ् आकोबाङ् अप्पोकीकामाङ् एका तक्‍पम् लाम् य‍़ीखेतुका। अखाची छप्‍प‍ै जना तक्‍पम‍ी जाहान् नुङ् छाचाची धारी एका सहरमी बैराधारी त‍़ीक्‍तेअ्दासी ताअ्आमी। मोबाके एका बाजुवामी क्‍याक्‍पी घुँडा त‍़ोगीकामाङ् प्रार्थना मुःसीका, मोलम् अखाचीबाङ् हाबोकीका।

६ एका जहाजबीअ् थाङीका, तोअ्माङ् अखाची तक्‍पम‍ी ख‍़ीबीअ्युगे एखरामी।

७ टुरोसबाङ् जहाज थाङीकामाङ् एका टोलेमाइसबीअ् तायाक्‍ताअ्इका। आकोबीअ् प्रभुबीअ् विश्‍वास मुःकाहची सेःमीतुकामीमाङ् अखाचीनुङ् इअ् लेन् चुअ्इका।

८ वीन्‍दालप्के एका हाबोकीकामाङ् कैसरियाबीअ् ताअ्इका, मोलम् प्रचार मुःकबा फिलिपमी ख‍़ीबीअ् बेनीका। आको अखा सात जनामध्ये इप्‍पाङ् चुअ्आ, मोलम् एका आकोनुङ् चुअ्इका।

९ अगमवाणी यामुकाह आकोमी चार जना मीम्‍छा पछाची चुअ्आमी।

१० एका आकोबीअ् मीः लेन् चुअ्इकालो यहूदियाबाङ् अगाबस लीप्‍पलाअ्वा इप्‍पाङ् अगमवक्ता ताअ्आ।

११ उ एकाबीअ् ताअ्आमाङ् पावलमी छाक्‍छीम्‍माए तक्‍पम‍ी हुअ्लाङ् थुबु, मोलम् कोरोअ् इःसु, “पवित्र सनीअ्वाए कोरोअ् इःकु, ‘कोओ छाक्‍छीम्‍मा असामीलो, आको मीना यरूशलेमबीअ् यहूदीचेअ् कोरोअ्नोअ् थुप्कुचीमाङ् अरु तोःखामी हुक्‍‍पीअ् सो‍ँपेमुःकुचीबाने’।”

१२ कोओ खनावा येनुकामाङ् एकाए नुङ् आकोबीअ् चुःकाह मीनाचेअ् पावल यरूशलेम अखरे इःतोअ् बिन्ती मुःसुका।

१३ तोकोना पावलए कोओपारे झ्‍वाप पीत्‍तीका, “आनीन् कोओपारे खाब्‍कानीमाङ् कङी न‍़ीङ्वा मालेअ्मा यीप्‍छ्याए मुःकानुप्पा? मालेअ्माभने प्रभु येशूमी न‍़ीङ्मी योक्‍सेअ् झ्यालखानाबीअ् सीअ्मा तेअ् हेअ्‍नी, तोकोना यरूशलेमबीअ् सीःमा ने का त्‍याद‍़ी चुःङाअँ।”

१४ उ मासोप्‍सीहीसुचीमाङ् “प्रभुमी इच्छा पूरा मापुअ्होउ” इःतोअ् एका चीः चुअ्इका।

१५ तोअ्माङ् एका त्‍याद‍़ी पुगीकामाङ् यरूशलेमयुगे खरीका।

१६ एकानुङ् कैसरियाबीही कोइ-कोइ सीच्‍चेची ने खरामी, तोअ्माङ् अखाचेअ् एका साइप्रसबीपा इप्‍पाङ् पैल्हेबा सीच्‍चे मनासोनमी ख‍़ीबीअ् त‍़ीक्‍तेतीकामी। आकोबीअ् एका चुःमा पुगीकाह।

पावलए याकूब तुप्‍पुबा

१७ तोअ्माङ् एका यरूशलेम ताअ्इका, मोलम् आकोबीही विश्‍वासी वथक्‍पा नेछाचेअ् रमालीतोअ् एका लाप्‍तुमीकामी।

१८ वीन्‍दालप्के पावल एकानुङ् याकूबबीअ् खरा। आकोबीअ् छप्‍प‍ै एल्डरची चुअ्आमी।

१९ अखाची सेःमीतुकामीमाङ्, पावलए तक्‍पम‍ी सेवाबाङ् अरु तोःखाचेअ् ने विश्‍वास मुःसुचीबा छप्‍प‍ै खनावा इक्‍कु ने मायैये दुप्‍पीतुची।

२० कोओ येनुचीमाङ् अखाचेअ् परमेश्‍वरमी महिमा मुःसुची, मोलम् पावल कोरोअ् लीत्‍तुची, “खाक्‍से वथक्‍पा नेछो, यहूदीचीमी माझाबीअ् विश्‍वास मुःकाहची हजारौँ चुःअ्मी, मोलम् मोशामी व्यवस्थाबीपा खनावाबीअ् अखाची छप्‍प‍ै बाक्‍‍ताङ् याक्‍कुची।

२१ अखाचेअ् आम्‍मी न‍़ीक्‍थुप्‍पी ने मेअ्मेछुअ् खनावा येन्‍इतुची, आको इमाङ‍् ने भने, अरु तोःखाचीमी माझाबीअ् चुःकाह छप्‍प‍ै यहूदीची आनेअ् ‘मोशामी व्यवस्था मानाअमुःमा होसाङ् ने नुःअ् मोलम् अखाचीमी छाचाचीमी खतना अमुःमा होसाङ् ने नुःअ्’ इःतोअ् अथवा यहूदी रीतिरिवाजअन्सार अमुःमा होसाङ् ने नुःअ् नेमाङ् इःतुचीनामो।

२२ हो इमाङ‍् मुःम्‍बा? आना कुबीअ् ताअ्आना नेमाङ् अखाचेअ् पक्‍‍का येङ्‍कुचीबाने।

२३ मोसेअ्नोअ् एकाए इमाङ‍् इःकुकालो, आकोनोअ् मुःसे। भाकल मुःकाहची एकानुङ् चार जना चुःअ्मी।

२४ खआ मीनाची त‍़ीखेतुचेमाङ् आना ने खचीनुङ्नोअ् सख्खर् पुगे मोलम् खचीमी खर्च आनेअ् फोक्‍पीतुचे, तोअ्माङ् खचेअ् तक्‍पम‍ी ताङाअ् माल्याअ्लाक्‍सुचीहोउ। कोओपारे आम्‍मी न‍़ीक्‍थुप्‍पी इःबलाअ्वा हाबीहीने खनावा सत्य हेअ्नीही रीछ, तोकोना आना ने व्यवस्थामी हुक्‍‍पी पेन्‍नोअ्नाबा छप्‍पैसेअ् लेःतोकुचीबाने।

२५ तोकोना विश्‍वास मुःकाह अरु तोःखाची मूर्तिहबीअ् तीःबलाअ्वा चाःमाकोअ्, हेरुवा, पेअ्लाबीअ् बीस्‍सीपलाअ्वा जीवाँतमी सा मोलम् व्यभिचारबाङ् मुअ्यु चुःम्‍बा इःतोअ् एकाए फैसेला मुःसुकबाअन्सार छाब्हाङ्इतुका।”

२६ मोबाके पावलए अखा मीनाची त‍़ीखेतुची, तोअ्माङ् वीन्‍दालप्के अखाचीनुङ्नोअ् तक्‍प ने सख्खर् पुगा, तोअ्माङ् आको सख्खर् पुअ्मामी लेन् हानीम् छीअ्नोक्‍पा इःमामी न‍़ीक्‍थुप्‍पी नुङ् अखाची इ-इप्‍पाङ्मी योक्‍सेअ् भेटी तीःमा पुक्‍कबा खनावामी न‍़ीक्‍थुप्‍पी यायेन् पीस्सी पावल परमेश्‍वर पुजेमुःथाम् ख‍़ीबीअ्यु वाङा।

पावल परमेश्‍वर पुजेमुःथाम् ख‍़ीबीअ् लबुचीबा

२७ सख्खर् पुअ्मामी रीतिमी सातौं लेन् छीअ्मा योगालोअ् एशियाबीही यहूदीचेअ् पावल परमेश्‍वर पुजेमुःथाम् ख‍़ीबीअ् खाक्‍सुची, मोलम् छप्‍प‍ै मीनाचीमी ओइरु चोम्‍लीतुचीमीमाङ् उ लबुची।

२८ तोअ्माङ् उची कोरोअ् इःतोअ् याकाःलीतामी, “इस्राएलबीही मीना चो, सघामुःमाये! छप्‍प‍ै थम्बीही छप्‍प‍ै मीनाची इकीम् तोःखा, इकीम् व्यवस्था नुङ् कोओ थम्मी विरोधबीअ् इःतोअ् लाम्‍धुकबा मीना कोओ नोअ् ने। कोरोक्‍तेअ् हेअ्‍नी, कोसेअ् ग्रीकची ने परमेश्‍वर पुजेमुःथाम् ख‍़ीम् भित्रअ्यु त‍़ीक्‍तेतुचीमाङ् कोओ पवित्र थम् सख्खर् मापुक्‍कबा मुःइतु।”

२९ मालेअ्माभने मीः अघि उचीसेअ् एफिससबीअ् चुःकबा त्रोफिमस लीप्‍पलाअ्वा इप्‍पाङ् मीना उनुङ् सहरबीअ् खाक्‍सुचीबा, मोसेअ्नोअ् आको मीना नोअ् परमेश्‍वर पुजेमुःथाम् ख‍़ीबीअ्यु पावलए त‍़ीक्‍तेतुबा नेमाङ् उचीसेअ् मीत्‍तुचीबा।

३० मोबाके सहरपेच्‍ची केलेङ्मेलेङ् पुगा, मोलम् मीनाची इच्‍चेतेअ् पीत्‍ताअ्आमी। अखाचेअ् पावल लबुची, मोलम् परमेश्‍वर पुजेमुःथाम् ख‍़ीबाङ् घोत्‍त‍़ोए सेत्‍तोअ् बैरा लाःलीतुची, मोलम् वाअ्ल्याक्‍तोअ् दैलुह छ्याक्‍थाक्‍सुची।

३१ तोअ्माङ् अखाचेअ् पावल सेअ्मा योगुची बेले, यरूशलेमपेच्‍ची केलेङ्मेलेङ् पुअ्इताबा नेबा खनावा पल्टनबीपा सेनापतिए येनु।

३२ आको सेनापति वाअ्ल्याक्‍तोअ् तीलीङ्‍गाची नुङ् कप्‍तानची त‍़ीअ्मानुङ् अखाचीबीअ् पीखरा। अखाचेअ् सेनापति नुङ् तीलीङ्‍गाची खाक्‍सुचीमीमाङ् पावल मोअ्मा यैतुची।

३३ मोबाके आको सेनापति खरामाङ् पावल लबु, मोलम् ह‍़ीक्‍‍बोम् साङ्लीए थुअ्मामी हुकुम पीत्‍तुची, तोअ्माङ् कोओ असा, मोलम् कोसेअ् इमाङ‍् मुःसुबा नेमाङ् सेनापतिए छीमुची।

३४ तोकोना आको ओइरुबाङ् कोइचेअ् इअ् खाले इःतोअ् काःसामी, मोलम् कोइचेअ् अर्कु खाले इःसुचीमाङ्। तोअ्माङ् आकोबीही केलेङ्मेलेङ्मी कारणए खास खनावा इमाङ‍्लो नेमाङ् मालेःतोहीसुबासेअ् उसेअ् पावल तीलीङ्‍गाची चुःथाम् ख‍़ीबीअ् त‍़ीखेअ्मा अग्गे पीत्‍तुची।

३५ पावल थक्‍थाअ्वाबीअ् तायाक्‍ताअ्आलो मीनाचीमी ओइरु माछ्याअ्हीयेबा पाराए ताअ्आबासेअ् पावल तीलीङ‍्गाचेअ् खीखेतुची।

३६ मालेअ्माभने मीनाचीमी ओइरु कोओपारे काःतोअ् पावल द‍़्याङ्-द‍़्याङ् त‍़ीङुचीबा, “आको गो सेअ्मानोअ् पुअ्नो!”

पावलए मीनाची तक्‍पम‍ी खनावा लीत्‍तुचीही

३७ तीलीङ्‍गाची चुःथाम् ख‍़ीबीअ् लाःलीमा बेले पावलए सेनापति छीमु, “आनेअ् यामुमा पीअ्ङाना भने, कङेअ् इमाङ‍्लो खनावा इःमा मीक्‍कुक्‍‍पा।”

तोअ्माङ् सेनापतिए लीत्‍तु, “आना ग्रीक प‍़ीअ् यामुमा ताक्‍पा हे?

३८ माःरी रोमीचीमी विरोधबीअ् पोःगानामाङ् चार हजार जना विरोध मुःकाहची थाप्नाम्बीअ् त‍़ीखेकबा मिश्री आना नोअ् हेअ्नेहे?”

३९ पावलए झ्‍वाप पीत्‍तु, “का गो सिलिसियाबीपा टार्सस सहरबीअ् चुःकबा इप्‍पाङ् यहूदीङा ने, ध्वानोअ् मेछुके सहरबीपा मीना हेअ्ङानी। कङेअ् बिन्ती मुःअ्ना, खआ मीनाची इमाङ‍्लो खनावा लीअ्मा पीअ्माये।”

४० सेनापतिए अनुमति पीअ्मादोहो, थक्‍थाअ्वाबीअ् येबामाङ् तक्‍पम् हुअ्खाब्‍ए मीनाची चीः चुःमीतुचीमाङ् पावलए हिब्रू प‍़ीक्‍पी कोरोअ् लीत्‍तुची,

२२

१ “वथक्‍पा नेछाची नुङ् पापा चो, आनीमी अघि कङेअ् इःमापुक्‍‍कबा कङी खनावा हो येनानुम्‍ये।”

२ पावलए हिब्रू प‍़ीक्‍पी यामुधीताबा येनुचीमाङ् अखाची झन चीः चुअ्आमी, मोलम् उसेअ् कोरोअ् लीत्‍तुची,

३ “का सिलिसियाबीपा टार्सस सहरबीअ् लोलीतुक्‍पा इक्‍कु यहूदीङा ने, तोकोना कोओ सहरबीअ्नोअ् गमलियालमी पसबीअ् देःसुक्‍पा पोःसुक्‍पाङा ने, मोलम् एकामी पीतुप्‍खाचीमी व्यवस्थाए इःपलाअ्वाअन्सार कङेअ् ठीक-ठीक खनावा चीन्‍इतुङ्। आयु आनीन् परमेश्‍वरबीअ् एअ्वा बाक्‍‍ताङ् याक्‍कानीलो, का ने मोरोअ्नोअ् बाक्‍‍ताङ् याअ्युक्‍सुङ्।

४ कङेअ् कोओ लाप्‍पी लाम्धुकाहची सीःखेअ्लोधारी सतामुःसुक्‍चीही, मोलम् वथक्‍पाची नुङ् मीम्‍छाची ह‍़ीक्‍‍पाङ‍्नोअ् थुप्‍तोअ् झ्यालखानाबीअ् छ्याअ्इतुक्‍ची।

५ छप्‍पैभन्दा धेप्‍प‍़ पुजारी नुङ् पूरानोअ् यायुङ्माए ने कङी पोनीबीअ् साछी पीक्‍कुची। उचेअ् नोअ् कङा दमस्कसबीअ् चुःकाह यहूदी वथक्‍पा नेछाचीमी न‍़ीक्‍पी छाअ्प्‍माल‍़ीङ् पीअ्ङामी, मोलम् आको छाअ्प्‍माल‍़ीङ्बाङ् येशूबीअ् विश्‍वास मुःकाह मीनाची लब्‍मामी अधिकार कङा तोङाबा। मोसेअ्नोअ् अखाची थुअ्माचीमाङ् यरूशलेमबीअ् तेःअ्मामी, तोअ्माङ् कासी पीअ्मामी योक्‍सेअ् का दमस्कस खरुक्‍पा।

पावलए तक्‍पम‍ी जुनी फेरालीसाबा न‍़ीक्‍थुप्‍पी इःसुबा

प्रेरित ९:१-१९; २६:१२-१८

६ “का दमस्कस तायाक्‍ताउङ‍्लो लेत्‍ताक्‍पा बारोदोअ् बजालीसाबा, आकोबेले अचानक नम्‍बुङ्ल‍़ीङ्वाबाङ् इक्‍कु धेप्‍प‍़ ज्योति कङी कोअ्योङ्मोअ्योङ् चीम्‍ल्याअ्ए लेत्‍ता,

७ तोअ्माङ् का बाक्‍‍खाबीअ् गाङ्लेरुङ्, मोलम् कोरोअ् लीअ्धीङ्‍ङाबा इक्‍कु सम्‍ला कङेअ् येनुङ्, ‘ए शाऊल, ए शाऊल, आनेअ् कङा मालेअ्मा सतामुःधीङ्‍ङाअँन्‍बा?’

८ तोअ्माङ् कङेअ् छीमुङ्, ‘प्रभु, आना असालो?’

“तोअ्माङ् उसेअ् कङा लीअ्ङा, ‘आनेअ् सतामुःधीङ्‍ङाअँन्‍बा का नासरतबीपा येशूङा ने।’

९ कानुङ् चुःकाहचेअ् ज्योति गो खाक्‍सुची, तोकोना कानुङ् यामुधीङ्‍कबा सम्‍लाचैँ मायेनुची।

१० “तोअ्माङ् कङेअ् लीत्‍तुङ्, ‘प्रभु, कङेअ् इमाङ‍् मुःम्‍बा?’ तोअ्माङ् प्रभुए कङा लीअ्ङा, ‘पोःगे, मोलम् दमस्कस खरे, तोअ्माङ् आनेअ् मुःमापुक्‍काह यावमी न‍़ीक्‍थुप्‍पी आना आसेअ्लो लीअ्नोक्‍‍पाने।’

११ आको छ्याङ्‍गैबा ज्योतिमी कारणए कङेअ् माङ्ने माखाक्‍तोहीङा, तोअ्माङ् कानुङ् चुःकाहचेअ् कङी हुअ् लबुचीमाङ् कङा दमस्कसबीअ् त‍़ीक्‍तेअ्ङामी।

१२ “हननिया लीप्‍पलाअ्वा इप्‍पाङ् व्यवस्थाअन्सार लाम्धुकबा धर्मती मीना चुअ्आ। उ छप्‍प‍ै यहूदीचीबाङ् योङ् तोक्‍कबा मीना चुअ्आ।

१३ उ काबीअ् ताअ्आ, मोलम् कङी क्‍याक्‍पी येबामाङ् कङा कोरोअ् लीअ्ङा, ‘शाऊल वथक्‍पा नेछो, आम्मी म‍़ीअ् माओबोअ्होउ।’ आकोरोअ् इःमादोहो कङी म‍़ीअ् ओबोका, मोलम् कङेअ् आको खाक्‍तोकुङ्।

१४ “तोअ्माङ् उसेअ् लीत्‍तु, ‘एकामी पा पीतुप्‍खाचीमी परमेश्‍वरए उमी इच्छा वाब्‍मामी योक्‍सेअ्, धर्मती मीना खाङ्मामी योक्‍सेअ् मोलम् उमी याबाङ् अप्पोकबा सम्‍ला येम्‍मामी योक्‍सेअ् उसेअ् आना स्यागाबा ने।

१५ मालेअ्माभने आनेअ् खाक्‍सुनाहँ नुङ् येनुनाहँ खनावामी न‍़ीक्‍थुप्‍पी छुत्‍तीङ् मीनाचीमी अघि आना उमी साछी पुअ्नोअ्नाबाने।

१६ आकोरोअ् ने भने हो मालेअ्मा हुङ्‍कुन्‍बा? पोःगे, मोलम् बप्‍तिस्मा लाःसे, तोअ्माङ् उमी न‍़ीङ् इःतोअ् आम्मी हीःवामाङ्‍ह छोःगे।’

१७ “का यरूशलेम एखरुङ्माङ् परमेश्‍वर पुजेमुःथाम् ख‍़ीबीअ् प्रार्थना मुःधीतुङ् बेले, इप्‍तीरीतोअ् पुगुङ्,

१८ मोलम् उसेअ् कोरोअ् लीअ्धीङ्‍ङाबा कङेअ् दर्शनबीअ् खाक्‍सुङ्, ‘चोप्‍फाङ‍् यरूशलेमबाङ् अप्पोखरे, मालेअ्माभने कङी न‍़ीक्‍थुप्‍पी आनेअ् पीत्‍तुचीनाहँ साछी अखाचेअ् लाःसुचीनीबाने।’

१९ “तोअ्माङ् कङेअ् लीत्‍तुङ्, ‘प्रभु, कङेअ् छप्‍प‍ै यायुङ्माख‍़ीबीअ् खरुङ्माङ् आनाबीअ् विश्‍वास मुःकाहची झ्यालखानाबीअ् छ्यागुक्‍ची मोलम् मोगुक्‍चीही नेबा खनावा अखाची छुत्‍तीङ्ए लेःकुची।

२० तोअ्माङ् आम्मी साछी पीक्‍कबा स्तिफनस सेप्‍पलाअ्वालो का ने आकोबीअ् नोअ् येबुङ्माङ् सहमति पुगुक्‍पा, मोलम् उ सेक्‍काहचीमी तेःअ् हुक्‍‍तोअ् पेनुक्‍पा।’

२१ “तोअ्माङ् प्रभुए कङा लीअ्ङा, ‘खरे, मालेअ्माभने कङेअ् आना अरु तोःखाचीबीअ् मुअ्यु-मुअ्युधारी पाङ्‍हाङ्नोअ्नाबाने’।”

पावल नुङ् रोमी सेनापति

२२ उचीसेअ् पावलमी खनावा कोरोअ्धारी तेअ् येनुची, मोलम् धेप्‍प‍़ सम्‍लाए कोरोअ् इःतोअ् काःलीतामी, “कोरोक्‍पा मीना खाम्‍पुम्‍माबाङ् लाःलाङ्मापुअ्नो! उ लेत्‍चामीअ्मा नुःनी।”

२३ उची तक्‍पम‍ी तेःअ् नाःक्‍तोअ् नुङ् धुलो पेःतोअ् काःधीतामीलो,

२४ सेनापतिए पावल तीलीङ्‍गाची चुःथाम् ख‍़ीम्‍भित्रअ्यु त‍़ीक्‍तेअ्मामी हुकुम मुःसु। कोओपारे पावलमी विरोधबीअ् मीनाची मालेअ्मा काःधीनोअ्मीही नेबा खनावा लेःतोअ्मामी पावल लोअ्मासीङ् तेःअ्मामाङ् जाँचे मुःमामी अग्गे उसेअ् तीलीङ्‍गाची पीत्‍तुची।

२५ तोअ्माङ् तीलीङ‍्गाचेअ् पावल रीवाअ्ए थुबुची, आकोरोअ्लोअ् तक्‍पम् क्‍याक्‍पी येब्‍कबा कप्‍तान आकोसेअ् कोरोअ् लीत्‍तु, “रोमी मीना नुङ् कासी पीअ्मामी योक्‍सेअ् कारण मालेःतोक्‍पलाअ्वा मीना लोअ्मासीङ्ए मोअ्मा नुःक्‍पा हे?”

२६ कप्‍तानए कोओ खनावा येनुमाङ् सेनापतिबीअ् खरामाङ् कोरोअ् लीत्‍तु, “आनेअ् इमाङ‍् मुःमा योक्‍कुन्‍बा? मालेअ्माभने कोओ मीना गो रोमी मीना रीछ त!”

२७ मोसेअ्नोअ् सेनापति ताअ्आमाङ् पावल लीत्‍तु, “कङा लीअ्माये, इमाङ‍् आना रोमी मीना हे?”

पावलए लीत्‍तु, “हँ।”

२८ सेनापतिए झ्‍वाप पीत्‍तु, “कङेअ् गो धेरुअ् याङ् फोङुङ्माङ् रोमी मीनाए तोअ्माबा हक तोअ्इतुङ्।”

पावलए लीत्‍तु, “तोकोना का गो रोमी नोअ् पुक्‍तोअ् लोलीतुक्‍पाङा ने।”

२९ तोकोना पावलमी जाँचे मुःमा त्‍याद‍़ी पुक्‍काहची छप्‍प‍ै वाअ्ल्याक्‍तोअ् द्‍याक्‍पी सेअ्लेरामी, मोलम् सेनापति ने कीस्‍सीआ, मालेअ्माभने उसेअ् थुबुबा पावल रोमी मीना रीछ नेमाङ् लेःतोकु।

पावल धेप्‍प‍़ यायुङ्मामी अघि

३० तोकोना वीन्‍दालप्के यहूदीचेअ् पावल फत्‍तुर तेःतुचीबा खास कारण लेःतोअ्मा इच्छा मुःसुमाङ् सेनापतिए पावल हेम्‍बोकु, मोलम् मुद्‍दे पुजारीची नुङ् यायुङ्माबीही छुत्‍तीङ् मीनाची खोमुची। तोअ्माङ् पावल मुअ्मु त‍़ीक्‍तेतुमाङ् अखाचीमी अघि येब्‍मीतु।

२३

१ पावलए धेप्‍प‍़ यायुङ्माअ्युगे खाक्‍सुमाङ् कोरोअ् लीत्‍तुची, “वथक्‍पा नेछा चो, आयुबा लेन्‍धारी परमेश्‍वरमी खाङ्मावाबीअ् कङेअ् कङी तयाबुङ् सख्खर् युक्‍सुङ्माङ् जुनी लेत्‍चाइतुङ्।”

२ कोओ खनावाबीअ् छप्‍पैभन्दा धेप्‍प‍़ पुजारी हननियाए पावलमी क्‍याक्‍पी येब्‍काहची आकोमी याबीअ् मोअ्मामी अग्गे पीत्‍तुची।

३ मोबाके पावलए आको कोरोअ् लीत्‍तु, “आना नेरुम्‍मेए ल्याक्‍पलाअ्वा ब्याक्‍ताङ्वा! आना ने परमेश्‍वरए मोअ्नोक्‍‍पाने। आना व्यवस्थाए इःसीतोअ् कङी नीया मुःसी पेन्‍धीनोअ्ना, मोलम् ने व्यवस्थामी विरोधबीअ् कङा मोअ्मामी अग्गे पीक्‍कुचीना हे?”

४ तोअ्माङ् पावलमी क्‍याक्‍पी येब्‍काहचेअ् लीत्‍तुची, “आनेअ् परमेश्‍वरमी छप्‍पैभन्दा धेप्‍प‍़ पुजारी पेःकुन्‍बा हे?”

५ तोअ्माङ् पावलए लीत्‍तुची, “वथक्‍पा नेछा चो, उ छप्‍पैभन्दा धेप्‍प‍़ पुजारी नेमाङ् कङेअ् मालेःङा। मालेअ्माभने परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, ‘आनेअ् तक्‍पम‍ी मीनाचीमी पाहाङ्मी विरूद्धबीअ् इ़ःकबा खनावा अयामुम्बा’।”

६ मोबाके आकोबीअ् इअ् दल सदुकीची नुङ् अर्कु दल फरिसीची रीछ नेमाङ् लेःतोकुमाङ् पावलए धेप्‍प‍़ सम्‍लाबीअ् कोरोअ् लीत्‍तुची, “वथक्‍पा नेछा चो, का गो फरिसीचीमी वथक्‍छा फरिसीङा ने। सीःखेकाहची जिउँदो पुअ्नोअ्मीही नेबा कङी आशामी कारणए कङी मुद्दा पुक्‍धीन्‍नोक्‍‍पा।”

७ उसेअ् आकोरोअ् इःमादोहो फरिसीची नुङ् सदुकीचीमी माझाबीअ् खनावा मातोङ्, मोलम् आको यायुङ्माबीअ् फोगामी।

८ मालेअ्माभने सदुकीचेअ् सीःखेकाहची जिउँदो पुअ्मामी खनावा, स्वर्गदूत मोलम् सनीअ्वा इमाङ्ने माअ्अँ इःकुची, तोकोना फरिसीचेअ् खआ छप्‍प‍ै चुःअ् नेमाङ् विश्‍वास मुःकुची।

९ आकोरोअ् पुगाबासेअ् आकोबीअ् धेप्‍प‍़ केलेङ्मेलेङ् पुगा। फरिसी दलबीही कोइ-कोइ शास्त्रीची पोःगामीमाङ् कोरोअ् इःतोअ् झ्‍वाप एनुची, “एकाए कोओ मीनाबीअ् इमाङ्ने गल्ती मातोक्‍कुका। सनीअ्वा अथवा स्वर्गदूतए नोअ् कोओ कोरोअ् लीक्‍कुबा भने इमाङ‍् पुगाबा त?”

१० आकोबीअ् धेप्‍प‍़ खेच्‍बुङ् पुगाबासेअ् पावल नुअ्भुङ्‍कुचीबा लु नेमाङ् कीस्‍सीआबासेअ् सेनापतिए तीलीङ्‍गाची मुअ्मु खरामाङ् उ अखाचीमी माझाबाङ् तीलीङ्‍गाची चुःथाम् ख‍़ीबीअ् त‍़ीखेअ्मामी अग्गे मुःसुची।

११ आको युताअ्नोअ् पावलमी कोअ्योङ् येबामाङ् प्रभुए लीत्‍तु, “आँट मुःसे, मालेअ्माभने यरूशलेमबीअ् आनेअ् इमाक्‍‍तोअ् कङी साछी पीत्‍तुना लो, मोरोअ्नोअ् रोमबीअ् ने आनेअ् कङी साछी पीअ्मापुअ्नो।”

पावल सेअ्मामी सल्‍ला मुःसामीही

१२ भ्यानी उज्यालो पुगामाङ् यहूदीची सल्‍ला मुःसामीमाङ् पावल मासेप्‍पाधारी इमाङ्ने अचाःम‍ाबा नुङ् अदुङ्माबा इःतोअ् उचीमी तक्‍पेअ् पस्तान् चाअ्आमी।

१३ कोरोक्‍पा सल्‍ला मुःकाह मीनाची चालीस जनाभन्दा धेरुअ् चुअ्आमी।

१४ अखाची मुद्‍दे पुजारीची नुङ् धर्म-गुरुचीबीअ् खरामीमाङ् कोरोअ् इःसुची, “पावल मासेप्‍पाधारी इमाङ्ने चाअ्इकानी नेमाङ् पक्‍‍का मुःतोअ् एका एकाम् तक्‍पेअ् पस्तान् चाःइतीका।

१५ मोसेअ्नोअ् आनीन् नुङ् धेप्‍प‍़ यायुङ्माबीही मीनाची तोङानीयेमाङ् सेनापति लीत्‍तानुम्‍ये, मोलम् आकोमी मुद्दामी फैसेला होनेअ् नुःरो मुःमापुअ्नोअ् नेबा अक्‍‍तेन् मुःसानुम्‍येमाङ् पावल लाःसानुम्‍ये, मोलम् आको कुबीअ् तामादोहो आको सेअ्मा एका त्‍याद‍़ी पुक्‍कीका।”

१६ तोकोना पावलमी याङ्छाए अखाची कोरोक्‍पा सल्‍ला मुःसामीही लेःतोकुमाङ् तीलीङ्‍गाची चुःथाम् ख‍़ीम् भित्रअ्यु खरा, मोलम् पावल येम्‍मीतु।

१७ मोबाके पावलए कप्‍तानचीमध्ये इप्‍पाङ् छेःतुमाङ् लीत्‍तु, “कोओ वेच्‍चा पीच्‍छा सेनापतिबीअ् त‍़ीअ्लीपीअ्माये, मालेअ्माभने उ लीअ्मापुक्‍कबा मेछुअ् खनावा कोओ पीच्‍छानुङ् चुःअ्।”

१८ मोसेअ्नोअ् आको कप्‍तानए आको वेच्‍चा पीच्‍छा सेनापतिबीअ् त‍़ीखेतुमाङ् कोरोअ् लीत्‍तु, “झ्यालखानाबीअ् चुःकबा पावलए कङा छेःअ्ङा, मोलम् कोओ वेच्‍चा पीच्‍छा आनाबीअ् त‍़ीअ्लीपीअ्माये इःसुमाङ् लीअ्ङा, मालेअ्माभने आनानुङ् इःमा पुक्‍कबा मेछुअ् खनावा कोओ वेच्‍चा पीच्‍छानुङ् चुःअ्मो।”

१९ सेनापतिए आको पीच्‍छामी हुअ् लबुमाङ् इप्‍पोत‍़ी त‍़ीखेतु, मोलम् आसेअ् ने मालेःये छीमु, “कानुङ् इःमापुक्‍‍कबा आनानुङ् इमाङ‍् खनावा चुःक्‍पा?”

२० आकोसेअ् इःसु, “यहूदीचेअ् पावलमी न‍़ीक्‍थुप्‍पी होनेअ् नुःरो छीम्‍मामी अक्‍‍तेन् मुःकुचीमाङ् वीन्‍दा उ धेप्‍प‍़ यायुङ्माबीअ् त‍़ीखीअ्माये इःतोअ् आनानुङ् बिन्ती मुःमामी सल्‍ला मुःइतामी।

२१ तोकोना आनेअ् अखाचीमी खनावा अयेने, मालेअ्माभने उमी विरोधबीअ् सल्‍ला मुःकाह मीनाची चालीस जनाभन्दा ल्‍हेअ्लो चुःअ्मी। अखाचेअ् पावल मासेप्‍पाधारी इमाङ्ने अचाःम‍ाबा नुङ् अदुङ्माबा इःतोअ् उचीमी तक्‍पेअ् पस्तान् चाःइतामी। हो अखाची आम्मी अग्गेमी आशा मुःसुचीमाङ् त्‍याद‍़ी पुअ्इतामी।”

२२ मोसेअ्नोअ् सेनापतिए आको वेच्‍चा पीच्‍छा कोरोअ् लीत्‍तोअ् पाङ्‍हाक्‍सु, “आनेअ् खआ खनावा कङा इःअ्ङाना नेमाङ् असा ने अइःतुचे।”

पावल फेलिक्‍स धेप्‍प‍़ हाकिमबीअ् पाङ्‍हाक्‍पलाअ्वा

२३ मोबाके सेनापतिए कप्‍तानचीमध्ये ह‍़ीक्‍‍पाङ् छेःतुचीमाङ् लीत्‍तुची, “आयु युताअ् नौ बजेयुगे ह‍़ीक् सइ तीलीङ्‍गाची, सत्तरी जना घोडा थाङ्‍काह तीलीङ्‍गाची नुङ् ह‍़ीक् सइ नोःबे याङ्‍काह तीलीङ्‍गाची कैसरियाधारी खेअ्मामी योक्‍सेअ् त्‍याद‍़ी मुःसानुप्चे।

२४ तोअ्माङ् पावलमी योक्‍सेअ् ने घोडा त्‍याद‍़ी मुःसाचे, मोलम् उ जोगामुःखेतानुम्‍येमाङ् धेप्‍प‍़ हाकिम फेलिक्‍सबीअ् त‍़ीअ्लीतानुम्‍ये।”

२५ तोअ्माङ् आकोसेअ् कोरोक्‍पा छाअ्प्‍माल‍़ीङ् ने छाबु,

२६ “आदरणीय धेप्‍प‍़ हाकिम फेलिक्‍स, क्‍लौडियस लुसियसबाङ् सेवाफो!

२७ कोओ मीना यहूदीचेअ् लबुची, मोलम् अखाचेअ् उ सेअ्मा योगुचीबा, तोकोना कोओ गो रोमबीपा मीना रीछ नेमाङ् कङेअ् लेःतोकुङ्माङ् तीलीङ्‍गाची त‍़ीखेअ्लोङ् आको फगुङ्।

२८ इमाङ‍् खनावाबीअ् कोओ अखाचेअ् फत्‍तुर तेःतुचीबा नेबा खनावा लेःतोअ्मा मीक्‍कुङ्माङ् कङेअ् कोओ अखाचीमी धेप्‍प‍़ यायुङ्माबीअ् तेःतुङ्।

२९ अखाचेअ् व्यवस्थामी न‍़ीक्‍थुप्‍पी कोओ फत्‍तुर तेःतुचीबा रीछ नेबा खनावा कङेअ् लेःतोकुङ्। तोकोना सीःमा नोअ् पुक्‍कबा अथवा झ्यालखानाबीअ् सीअ्मा पुक्‍कबा फत्‍तुर कुबीअ् कङेअ् इमाङ्ने मातोअ्‍ङा।

३० कोओ मीना सेअ्मामी योक्‍सेअ् मीनाचेअ् दाउ योग्‍धीङ्‍कुचीबा नेमाङ् कङेअ् खनावा येनुङ्, मोलम् वाअ्ल्याक्‍तोअ् कोओ आनाबीअ् पाङ्‍हाङ्इतुङ्। तोअ्माङ् कोओ फत्‍तुर तेःकाहची ने आम्‍मी अघि तक्‍पम् खनावा युक्‍सानुम्‍ये इःतोअ् कङेअ् अग्गे पीअ्इतुक्‍ची।”

३१ मोसेअ्नोअ् सेनापतिए अग्गे पीत्‍तुचीहीअन्सार तीलीङ‍्गाचेअ् युताअ् नोअ् पावल एन्टिपाट्रिस त‍़ीअ्लीतुची।

३२ घोडा थाङ्‍काह तीलीङ्‍गाची उनुङ् खेअ्मामी आकोबीअ् यैदुचीमीमाङ् अखाची वीन्‍दालप्के तक्‍प चुःथाम् ख‍़ीबीअ् एखरामी।

३३ कैसरिया लेत्‍तामीमाङ् अखाचेअ् धेप्‍प‍़ हाकिम छाअ्प्‍माल‍़ीङ् पीत्‍तोअ् पावल ने जिम्मा तीःसुची।

३४ धेप्‍प‍़ हाकिमए छाअ्प्‍माल‍़ीङ् पोद‍़ामुःसुमाङ् उ हाबीपा प्रदेशबीपा नेमाङ् छीमु। तोअ्माङ् उ सिलिसियाबीपा रीछ नेमाङ् लेःतोकुमाङ्,

३५ आकोसेअ् लीत्‍तु, “आना फत्‍तुर तेःकाहची ताअ्मीमाङ् आम्‍मी मुद्दामी न‍़ीक्‍थुप्‍पी येङ्‍कुक्‍‍पाने।” तोअ्माङ् आकोसेअ् उ हेरोदए हेदुबा हाङ‍्ख‍़ीबीअ् युक्‍सानुम्‍ये इःतोअ् हुकुम मुःसुची।

पावलमी विरोधबीअ् मुद्दा

२४

१ पाँच लेन् द्‍याक्‍पी छप्‍पैभन्दा धेप्‍प‍़ पुजारी हननिया नुङ् धेरुअ् धर्म इःकाहची, तर्तुल्‍लस न‍़ीङ् पुक्‍कबा इप्‍पाङ् ओक्‍कील्नुङ् आकोबीअ् ताअ्आमी। मोबाके अखाचेअ् पावलमी विरूद्धबीअ् धेप्‍प‍़ हाकिममी अघि मुद्दा पीत्‍तुची।

२ पावल छेःतुमाङ् तर्तुल्‍लसए कोरोअ् लीत्‍तोअ् उ फत्‍तुर तेःअ्लीतु, “आदरणीय फेलिक्‍स, आनेअ् एका शान्तिबीअ् युङ्नोक्‍चीमी, मोलम् कोओ देःनमी योक्‍सेअ् सुधारमी यावह आनेअ् सुरु मुःइतुना।

३ एकाए कोओ खनावा छप्‍प‍ै पाराए मोलम् छप्‍प‍ै थम्बीअ् अलाक्‍छुमानुङ् मानामुःकुका।

४ तोकोना आम्मी भेअ्लो समइ एकाए लाःसुकानी, त्याअ्लो एकामी खनावा येम्‍मामी नम्‍नम्‍वा एका पीअ्माये।

५ मालेअ्माभने एकाए कोओ मीना हाबीहोसाङ् दुक्‍पीतोअ् लाम्धुकबा, खाम्‍पुम्‍मापेच्‍ची चुःकाह यहूदीचीमी माझाबीअ् आन्दोलन मुःमीकबा, मोलम् नासरी दलबीपा लाम्‍लोमीमी रूपबीअ् एकाए तोअ्इतुका।

६ कोसेअ् परमेश्‍वर पुजेमुःथाम् ख‍़ीम् अपवित्र मुःमा योगुबा, तोकोना एकाए कोओ लबुका। [एकामी व्यवस्थाए इःसीतोअ्नोअ् कारबाही मुःमा गो मुःसुकबा।

७ तोकोना सेनापति लुसियस एकाबीअ् ताअ्आमाङ् जबरजस्ती कोओ एकामी हुक्‍‍पाङ् ङाब्‍खेतु,

८ मोलम् कोओमी विरूद्धबीअ् फत्‍तुर तेःकाहची ने आनाबीअ् तामामी अग्गे मुःसुची।] हो आम्‍तक्‍पेअ्नोअ् कोओमी जाँच मुःसुना भने, एकाए कोओमी विरूद्धबीअ् तेःतुकबा फत्‍तुरमी न‍़ीक्‍थुप्‍पी छप्‍प‍ै खनावा उबाङ् नोअ् लेःतोकुनाहँने।”

९ आकोबीअ् ताकाह यहूदीचेअ् ने अखा छप्‍प‍ै खनावा ठीक ने इःतोअ् सहमति पुगामी।

१० धेप्‍प‍़ हाकिमए पावल यामुमामी योक्‍सेअ् म‍़ीअ्खाब् मुःसुमाङ् उसेअ् कोओपारे झ्‍वाप पीत्‍तु, “धेरुन् दोङ्लम् आना यहूदी तोःखाबीपा न्यायाधीश पुगान्‍बा खनावा कङेअ् लेःतोकुङ्, मोसेअ्नोअ् खुशी पुक्‍तोअ् का तक्‍पम‍ी खनावा आम्‍मी अघि युङ्‍कुङ्।

११ का यरूशलेमबीअ् आराधना मुःसी खरुक्‍पा बारो लेन्भन्दा धेरुअ् मायाक्‍तीअ्ङा नेमाङ् आनेअ् लेःतोअ्हीकुना।

१२ खचेअ् असानुङ्ने कङी खेतोअ्-वातोअ् पुअ्धीन्‍नोक्‍‍पा माखाक्‍तीतुची, मोलम् परमेश्‍वर पुजेमुःथाम् ख‍़ीबीअ् अथवा यायुङ्माख‍़ीबीअ् अथवा सहरबीअ् मीनाचीमी ओइरु चोम्‍लीतुक्‍चीही ने मातुब्तीङामी।

१३ तोअ्माङ् कोरोअ्लोअ् कङी विरोधबीअ् अखाचेअ् तेःतुचीही खनावा नीच्‍चानोहो ने इःतोअ् ने पक्‍‍का इःहीसुचीनी।

१४ अखाचेअ् कोओ लाम् होरोङ् ने इःतोअ् इःकुची, तोकोना कोओ नोअ् लाप्‍पी लाम्धुकबा पुअ्ङाअँमाङ् कङेअ् एकामी पीतुप्‍खाचीमी परमेश्‍वरमी आराधना मुःकुङ् नेमाङ् आम्‍मी अघि मानामुःकुङ्। मोशामी व्यवस्था नुङ् अगमवक्ताचीमी कीतापबीअ् छाप्‍पलाअ्वा छप्‍प‍ै खनावाबीअ् विश्‍वास मुःकुङ्।

१५ धर्मती नुङ् अधर्मती ह‍़ीक्‍‍बुअ्नोअ् मीनाची सीःखेथाप्पाङ् जिउँदो पुअ्नोअ्मीही नेमाङ् खचीमी तक्‍पेअ्नोअ् मानामुःसीतोअ्नोअ् कङेअ् ने परमेश्‍वरबीअ् आशा युङ्‍कुङ्।

१६ मोसेअ्नोअ् परमेश्‍वर नुङ् मीनाअ्युगे कङेअ् नीम्‍माङ् सख्खर् तयाबुङ् युङ्मामी बोल् पुअ्ङाअँ।

१७ धेरुअ् दोङ् द्‍याक्‍पी तक्‍पम् तोःखामी योक्‍सेअ् दान नुङ् भेटी पीस्सी का ताउक्‍पा।

१८ खचेअ् परमेश्‍वर पुजेमुःथाम् ख‍़ीबीअ् कङा तुब्‍ङामीलो सख्खर् पुक्‍थाम् रीत कङेअ् पूरा मुःइतुक्‍पा। आकोबीअ् हाबीहीने मीनाचीमी ओइरु माच्‍चु, केलेङ्मेलेङ् ने माच्‍चु। तोकोना एशियाबीही कोइ-कोइ यहूदीची आकोबीअ् चुअ्आमी।

१९ अखाची कुबीअ् आम्मी अघि चुःमा पुगामीही, मोलम् कङी विरोधबीअ् माङ् खनावा पुगा भने अखाचेअ् कङा फत्‍तुर तेःअ्हीङाम्‍पा।

२० अथवा खआ मीनाची उचीम् तक्‍पेअ्नोअ् कुबीअ् मायामुमीहोउ, धेप्‍प‍़ यायुङ्मामी अघि का येब‍ुङ्लो काबीअ् अखाचेअ् इमाङ‍् फत्‍तुर तोक्‍कुचीही त?

२१ कोरोअ् इक्‍कु खनावा तेअ् उचीमी माझाबीअ् येबुङ्माङ् छेल्‍लो सम्‍लाए कङेअ् इःसुक्‍पा, ‘सीःखेकाहची जिउँदो पुअ्नोअ्मीहीने।’ आकोनोअ् खनावामी न‍़ीक्‍थुप्‍पी आनीमी अघि आयु कङी मुद्दा पुक्‍धीन्‍नोक्‍‍पा।”

२२ तोकोना कोओ लाम्‍मी न‍़ीक्‍थुप्‍पी फेलिक्‍सए छप्‍प‍ै लेःसुहुसेअ् उसेअ् मुद्दा येम्‍मामी याव छ्यागुमाङ् अखाची कोरोअ् लीत्‍तुची, “सेनापति लुसियस कुबीअ् ताअ्माङ् कङेअ् आनीमी मुद्दामी फैसेला मुःबीकानीहीने।”

२३ मोबाके पावल नुःरो रेखदेख मुःम्‍बा, ध्वानोअ् कष्‍ट अपीअ्माबा मोलम् उ पाब्‍काह खनावा याखीअ्मामी उमी लकप्‍ची अछ्याअ्माचीही इःतोअ् फेलिक्‍सए कप्‍तान अग्गे पीत्‍तु।

२४ मीः लेन् द्‍याक्‍पी फेलिक्‍स तक्‍पम् यहूदी थप्मा द्रुसिल्‍ला त‍़ीअ्मानुङ् ताअ्आ, मोलम् उसेअ् पावल छेःतुमाङ् ख्रीष्‍ट येशूबीअ् विश्‍वास मुःम्‍बा खनावा आकोबाङ् येनु।

२५ पावलए परमेश्‍वरबीअ् नुःकबा जुनी लेत्‍चामामी खनावा, तक्‍पम‍ी न‍़ीङ्वा टुङ्गोबीअ् युङ्मामी खनावा नुङ् द्‍याक्‍पी पुक्‍काह नीयामी न‍़ीक्‍थुप्‍पी यामुसालो, फेलिक्‍स कीस्‍सीआ, मोलम् कोरोअ् लीत्‍तु, “आयुबामी योक्‍सेअ् खरे, मौका तोङा भने, कङेअ् आना छेःखना।”

२६ पावलबाङ् भा याङ् ली तोङ्नोहो लु नेमाङ् उसेअ् लाम् खाक्‍सुबा। मोसेअ्नोअ् घरि-घरि पावल छेःअ्युक्‍सुमाङ् यामीअ्युक्‍सु।

२७ ह‍़ीक्‍‍बोम् दोङ् द्‍याक्‍पी फेलिक्‍समी थम्बीअ् पर्किअस फेस्तस ताअ्आ, मोबाके फेलिक्‍सए यहूदीची खुशी युङ्मामी योक्‍सेअ् पावल झ्यालखानाबीअ् नोअ् युङ्दुमाङ् खरा।

रोमी धेप्‍प‍़हाङ्मी अघि खेअ्मा पावलमी बिन्ती

२५

१ फेस्तस तक्‍पम् प्रदेशबीअ् ताअ्आबा सुङ्बोम् लेन् द्‍याक्‍पी उ कैसरियाबाङ् यरूशलेम खरा।

२ तोअ्माङ् मुद्‍दे पुजारीची नुङ् यहूदीचीमी मुद्‍दे मीनाचेअ् पावलमी विरूद्धबीअ् फत्‍तुर तेःतुची,

३ मोलम् पावल यरूशलेम छेःअ्मामी नम्‍नम्‍वा एका मुःमाए इःतोअ् अखाचेअ् बिन्ती मुःसुची। मालेअ्माभने अखाचेअ् पावल लाप्‍पीअ्नोअ् सेअ्मा सल्‍ला मुःसामीही।

४ तोकोना फेस्तसए झ्‍वाप पीत्‍तुची, “पावल कैसरियाबीअ् नोअ् झ्यालखानाबीअ् युक्‍पलाअ्वा चुःअ्, मोलम् का ने वाअ्ल्याक्‍तोअ् आकोबीअ् खेअ्मा मीन्‍इतुङ्।

५ मोसेअ्नोअ् आनीन्मध्येबीपा कोइ लाम्‍लोमीची कानुङ्नोअ् कैसरिया मालोङ्मीहोउ, तोअ्माङ् आको मीनामी इमाङ‍् गल्ती चुःअ् भने, आको फत्‍तुर मातेःतुचीहोउ।”

६ अखाचीनुङ् आठ-दश लेन् भन्दा धेरुअ् मापेन्‍ये उ कैसरिया एखरा, तोअ्माङ् वीन्‍दालप्के नीया मुःथाम् तक्‍पम‍ी थम्बीअ् पेनामाङ् उसेअ् पावल त‍़ीक्‍तेअ्मामी अग्गे पीत्‍तुची।

७ पावल ताअ्आमाङ् यरूशलेमबाङ् ताकाह यहूदीची आकोमी कोअ्योङ्मोअ्योङ् येबामी, मोलम् आकोमी विरूद्धबीअ् खल-खालेहे गइरुहु फत्‍तुर तेःतुची, अखा फत्‍तुर नीच्‍चानोहो नेमाङ् साछीचैँ मापीअ्हीसुची।

८ पावलए तक्‍पम‍ी खनावा कोओपारे युक्‍सु, “कङेअ् यहूदीचीमी व्यवस्थामी विरूद्धबीअ् अथवा परमेश्‍वर पुजेमुःथाम् ख‍़ीम्‍मी विरूद्धबीअ् अथवा रोमी धेप्‍प‍़हाङ्मी विरूद्धबीअ् इमाङ्ने हीःवा मामुःतीअ्ङा।”

९ तोकोना फेस्तसए यहूदीची खुशी पुअ्मीअ्मामी योक्‍सेअ् पावल कोरोअ् लीत्‍तु, “आना यरूशलेमबीअ् खेअ्मामाङ् आकोबीअ् कङी अघि खआ फत्‍तुरमी न‍़ीक्‍थुप्‍पी नीया मापुअ्होउ मीन्‍नान्‍बा हे?”

१० तोकोना पावलए लीत्‍तु, “का रोमी धेप्‍प‍़हाङ्मी नीया मुःथाम्‍मी अघि येब्‍धीङाअँ, कुबीअ् नोअ् कङी नीया पुअ्मापुअ्नो। यहूदीचीमी योक्‍सेअ् कङेअ् इमाङ्ने गल्ती मामुःतीअ्ङा नेमाङ् आनेअ् नुःरो लेःकुना।

११ कङेअ् सीःमा पुक्‍कबा इमाङ‍् गल्ती अथवा इमाङ‍् खनावा मुःइतुङ् भने, का सीःमामी योक्‍सेअ् द्‍याक्‍पी सेअ्ङानी। तोकोना खचेअ् तेःअ्ङाअँम्‍पा फत्‍तुर नीच्‍चानोहो हेअ्‍नी भने, आसेअ् ने खचीमी हुक्‍‍पी कङा सो‍ँपेमुःहीङानी, कङेअ् रोमी धेप्‍प‍़हाङ्बीअ् कोओनोअ् बिन्ती मुःकुङ्।”

१२ मोबाके फेस्तसए तक्‍पम‍ी सल्‍ला पीक्‍काहचीनुङ् सल्‍ला मुःसामाङ् पावल कोरोअ् लीत्‍तु, “आनेअ् रोमी धेप्‍प‍़हाङ्बीअ् बिन्ती मुःसुना, मोसेअ्नोअ् आना रोमी धेप्‍प‍़हाङ्बीअ् नोअ् खेअ्नोअ्नाबाने।”

पावल अग्रिपास नुङ् बरनिकीमी अघि

१३ मीः लेन् द्‍याक्‍पी हाङ‍् अग्रिपास नुङ् बरनिकी कैसरियाबीअ् फेस्तस लाप्‍तुमा तुब्सी तायाक्‍ताअ्आची।

१४ अखा ह‍़ीक्‍‍पाक्‍‍ची आकोबीअ् निकै लेन् चुअ्आचीमाङ् फेस्तसए पावलमी मुद्दा हाङ्मी अघि कोरोअ् इःतोअ् युक्‍पीतु, “फेलिक्‍सए छ्याक्‍दुबा इप्‍पाङ् मीना कुबीअ् चुःअ्,

१५ तोअ्माङ् का यरूशलेमबीअ् चुअ्उङ्लो, मुद्‍दे पुजारीची नुङ् यहूदीचीमी धर्म इःकाहचेअ् आकोमी विरूद्धबीअ् फत्‍तुर तेःतुचीमाङ् आको कासी पीअ्मापुअ्नो इःतोअ् बिन्ती मुःसुचीबा।

१६ “तोकोना फत्‍तुर तोक्‍कबा मीनाए फत्‍तुर तेःकबा मीना तुब्मामाङ् तक्‍पम‍ी खनावा मायुक्‍पा नोअ् आको कासी पीअ्मा रोमीचीमी चलन माअ्अँ नेमाङ् कङेअ् अखाची झ्‍वाप पीत्‍तुक्‍ची।

१७ अखाची खोमामी, मोलम् कुबीअ् ताअ्आमीमाङ् मतेम्‍बु मामुःये वीन्‍दालप्के नोअ् नीया मुःथाम् कङी थम्बीअ् पेनुङ‍्माङ् आको तेःअ्मामी अग्गे पीत्‍तुक्‍ची।

१८ फत्‍तुर तेःकाहची येबामीमाङ् पावल फत्‍तुर तेःतुचीलो, कङेअ् मीत्‍तीतोअ् अखाचेअ् आकोमी मुद्दाबीअ् इ़ःकाह खनावामी फत्‍तुर मातेःअ्हीसुची।

१९ तोकोना अखाचीमी न‍़ीङ्वा अतोङ्मामी खनावाचैँ अखाचीमी तक्‍पम‍ी नोअ् धर्ममी न‍़ीक्‍थुप्‍पी नुङ् सीःखेकबा येशूमी न‍़ीक्‍थुप्‍पी रीछ। तोकोना पावलएचैँ येशू सीःखेथाप्पाङ् जिउँदो पुअ्इताबा चुःअ् नेमाङ् इःकुबा रीछ।

२० मोसेअ्नोअ् खआ खनावा योअ्मामी यावबीअ् का दोधारबीअ् सीत्‍तुङ्। मोसेअ्नोअ् कोओमी न‍़ीक्‍थुप्‍पी याखोम्‍मा मुःसी यरूशलेम खेअ्मा मीन्‍नोन्‍बा लु नेमाङ् कङेअ् आको छीमुङ्।

२१ तोकोना पावलए रोमी धेप्‍प‍़हाङ्मी फैसेला मापुक्‍पाधारी कङा झ्यालखानाबीअ् नोअ् छ्याक्‍धीमाये लीअ्ङाबासेअ् आको धेप्‍प‍़हाङ्बीअ् मापाङ्‍हाक्‍पाधारी रेखदेख मुःम्‍बा इःतोअ् कङेअ् अग्गे पीत्‍तुक्‍ची।”

२२ मोबाके अग्रिपासए फेस्तस लीत्‍तु, “कोओ मीना उम्तक्‍पेअ्नोअ् तक्‍पम् खनावा इःकुहु कङेअ् येम्‍मा मीक्‍कुङ्।”

तोअ्माङ् फेस्तसए लीत्‍तु, “हो वीन्‍दा आनेअ् आकोमी खनावा येने।”

२३ वीन्‍दालप्के अग्रिपास नुङ् बरनिकी धेप्‍प‍़ चालनुङ् ताअ्आची। अखाची सेनापतिची नुङ् सहरबीही मुद्‍दे मीनाचीनुङ् यायुङ्मा पेत्‍थाम् ख‍़ीबीअ् बेनाची। मोबाके फेस्तसए अग्गे पीत्‍तुचीमाङ् पावल भित्रअ्यु तेःतुची।

२४ फेस्तसए कोरोअ् इःसु, “हाङ‍् अग्रिपास नुङ् कुबीअ् ताकाह आदरणीय मीनाची, आनीसेअ् कोओ मीना खाङ्‍कानुम्, कोओमी न‍़ीक्‍थुप्‍पी छप्‍प‍ै यहूदीचेअ् ‘कोओ मीना होबालम् मुइगे जिउँदो चुःधीमा नुःनी’ इःतोअ् यरूशलेमबीअ् नुङ् कुबीअ् ने कानुङ् बिन्ती मुःसुचीबा।

२५ तोकोना सीःमा नोअ् पुक्‍कबा आकोरोक्‍पा इमाङ्ने याव कोसेअ् मुःसुबा चुःअ् नेमाङ् कङेअ् मातोअ्‍ङा, मोलम् उम्तक्‍पेअ्नोअ् ने रोमी धेप्‍प‍़हाङ्बीअ् बिन्ती मुःसुबासेअ् कङेअ् कोओ पाङ्‍हाङ्मामी फैसेला मुःसुङ्।

२६ तोकोना कोओमी न‍़ीक्‍थुप्‍पी कङेअ् कङी धेप्‍प‍़हाङ् छाब्मा पुक्‍काह कानुङ् इमाङ्ने माअ्अँ। मोसेअ्नोअ् कङेअ् कोओ आनीन् छुत्‍तीङ्मी अघि तेःइतुङ्, मोलम् खासगरी हाङ‍् अग्रिपास आम्‍मी अघि। एकाए कोओमी जाँचे मुःसाङ्‍कुकामाङ् इमाङ‍् छाब्माह खनावा कङेअ् तोक्‍कुहुङ् लु।

२७ मालेअ्माभने झ्यालखानाबीअ् छ्याक्‍कबा कोओ मीनामी विरूद्धबीअ् इमाङ्ने फत्‍तुर मातोक्‍पा कोओ पाङ्‍हाङ्मा कङा नुःरो मायीङ‍्ङा।”

अग्रिपासमी अघि पावलए तक्‍पम‍ी खनावा युक्‍सुबा

२६

१ अग्रिपासए पावल लीत्‍तु, “आनेअ् तक्पम् खनावा इःतोकुना।”

तोअ्माङ् पावलए हुअ् छोङ्‍लीतुमाङ् तक्‍पम‍ी खनावा कोओपारे इःलीतु,

२ “हाङ‍् अग्रिपास, यहूदीचेअ् कङा तेःअ्ङाम्‍पा छप्‍प‍ै फत्‍तुरमी न‍़ीक्‍थुप्‍पी आयु आम् अघि यामुतोकुङ्लो कङ् तङ्मेअ्नोअ् धेरुअ् नोअ् अलाङ् तोक्‍कीतोअ् यीङ्‍ङाअँ।

३ यहूदीचीमी छप्‍प‍ै चलन नुङ् अखाचीमी माझाबीअ् मातोङ्‍काह खनावामी न‍़ीक्‍थुप्‍पी आनेअ् नुःरो लेःकुना, मोसेअ्नोअ् कङी खनावा छुद‍़ीअ्वा मायीङ्‍ये येप्‍पीअ्मामी कङेअ् बिन्ती मुःअ्ना।

४ “का वेच्‍चा पुगुङ्लोक्‍पा समइलम् नोअ् कङी तोःखामी माझाबीअ् नुङ् यरूशलेमबीअ् कङेअ् इमाक्‍‍तोअ् जुनी चाउक्‍पा नेमाङ् छुत्‍तीङ् यहूदीचेअ् लेःकुची।

५ इकीमी धर्ममी छप्‍पैभन्दा कट्टर दलबीपा इप्‍पाङ् फरिसी पुगुङ्माङ् कङेअ् जुनी चादाप्‍इतुक्‍पा नेमाङ् धेरुन् पैल्हेबालम् अखाचेअ् लेःकुचीबा नोअ् खनावा ने। अखाचेअ् इच्छा मुःसुची भने कोओ खनावामी साछी पीअ्हीकुची।

६ परमेश्‍वरए इकीमी पीतुप्‍खाचीनुङ् मुःसुहु नम्‍एचामाबीअ् कङेअ् आशा मुःसुक्‍पा कारणए आयु का कोओ मुद्दाबीअ् येब्‍ङाअँक्पा।

७ इकीमी बारो कुलचेअ् कोओ नम्‍एचामा तोअ्मामी आशाबीअ् सेत्‍ताअ्लेत्‍ताअ् इक्‍कुनोअ् न‍़ीङ्वा पुक्‍तोअ् परमेश्‍वरमी आराधना मुःकुची। हाङ‍् ओ, कोओनोअ् आशामी कारणए यहूदीचेअ् कङा फत्‍तुर तेःअ्इङामी।

८ परमेश्‍वरए सीःखेकाहची जिउँदो मुःकुची नेमाङ् मालेअ्मा आनीन् आसेअ् ने विश्‍वास मुःसानुम्‍नीपा?

९ “नासरतबीपा येशूमी न‍़ीङ्मी विरूद्धबीअ् धेरुन् खनावा मुःमापुअ्नोअ् नेमाङ् कङ्तक्‍पेअ् ने विश्‍वास मुःयुक्‍सुङ्।

१० कङेअ् यरूशलेमबीअ् आकोरोअ्नोअ् मुःसुङ्, तोअ्माङ् मुद्‍दे पुजारीचीबाङ् अधिकार तोक्‍कुङ्माङ् धेरुअ् नोअ् पवित्र मीनाची कङेअ् झ्यालखानाबीअ् तीःसुक्‍चीही, आकोरोक्‍‍तेअ् हेअ्नीमाङ् मीनाचेअ् अखाची सेदुचीमीलो कङेअ् ने मन्जुरी पीत्‍तुक्‍चीही।

११ तोअ्माङ् छप्‍प‍ै यायुङ्‍माख‍़ीबीअ् अखाची नीम्‍माङ् कासी पीअ्युक्‍सुक्‍ची, मोलम् विश्‍वास यैअ्मीअ्मामी बोल् पुअ्युक्‍सुङ्। अखाचीमी विरूद्धबीअ् सारुन् छुरीअ् केअ्युक्सामाङ् बैराबीही सहरबीअ् ने अखाची कङेअ् दुक्‍पीअ्युक्‍सुक्ची।

पावलए तक्‍पम‍ी जुनी फेरालीसाबामी न‍़ीक्‍थुप्‍पी इःसुबा

प्रेरित ९:१-१९; २२:६-१६

१२ “कोओपारे मुद्‍दे पुजारीचीबाङ् अधिकार नुङ् अग्गे त‍ोक्‍कुङ्माङ् का दमस्कसयुगे खरुङ्।

१३ हाङ‍् ओ, लेत्‍ताअ् स्वर्गबाङ् नाम्‍भन्दा ने धेरुअ् चीम्‍ल्यावेपा ज्योति कङी नुङ् कानुङ् चुःकाहचीमी कोअ्योङ्मोअ्योङ् चीम्‍ल्याअ्ए ले‍त्‍ताबा कङेअ् खाक्‍सुङ्।

१४ एका छप्‍प‍ै बाक्‍‍खाअ्मु गाङीका बेले, हिब्रू प‍़ीक्‍पी कोरोअ् लीअ्धीङ्‍ङाबा इक्‍कु सम्‍ला कङेअ् येनुङ्, ‘ए शाऊल, ए शाऊल आनेअ् कङा मालेअ्मा सतामुःधीङ्‍ङाअँन्‍बा? आनेअ् सुइरोबीअ् कीङ्‍कुनालो आम्‍मी नोअ् तुअ्नो।’

१५ “तोअ्माङ् कङेअ् लीत्‍तुङ्, ‘प्रभु, आना असालो?’

“प्रभुए कङा लीअ्ङा, ‘आनेअ् सतामुःधीङ्‍ङाअँन्‍बा का येशूङा ने।

१६ तोकोना पोःगे, मोलम् तक्‍पम् लाक्‍पी येबे, मालेअ्माभने आनेअ् काबीअ् खाक्‍सुनाहँ नुङ् कङेअ् आना खाङ्मीअ्मा पुक्‍काह खनावामी योक्‍सेअ् सेवा मुःकबा नुङ् साछी पीक्‍कबा मीना बनामुःसी का आनाबीअ् खाङ्मुइतुङ्।

१७ कङेअ् आना आम्मी तक्‍पम‍ी मीनाची नुङ् अरु तोःखाचीबीअ् माःरी पाङ्‍हाङ्नोन्बा, मोलम् कङेअ् आना अखाचीबाङ् जोगामुःअ्नाबाने।

१८ आनेअ् अखाचीमी म‍़ीअ् हेम्‍बोक्‍‍पीतुचे, मोलम् अखाची नाप्‍चीग‍़ीक्‍पाबाङ् ज्योतिबीअ् नुङ् शैतानमी शक्तिबाङ् परमेश्‍वरबीअ् माएत्‍तामीहोउ। कोओपारे अखाचेअ् तक्‍पम् हीःवामाङ्‍हमी क्षमा तोक्‍कुचीमाङ् काबीअ् विश्‍वास मुःतोअ् पवित्र पुक्‍काह मीनाचीमी माझाबीअ् अखाचेअ् थम् मातोक्‍कुचीहोउ।’

१९ “मोसेअ्नोअ् हाङ‍् अग्रिपास, स्वर्गबाङ् ताकबा दर्शन मानामामुःये का माचुःहीङा।

२० तोकोना पहिले दमस्कसबीअ्, मोबाके यरूशलेमबीअ् नुङ् यहूदियाबीपा छप्‍प‍ै इलाकापे‍च्‍ची तोअ्माङ् अरु तोःखाची तक्‍पम् हीःवामाङ्‍ह यैदालोङ् परमेश्‍वरबीअ् एनानीये, तोअ्माङ् आकोअन्सारबा याव ने मुःसानुम्‍ये इःतोअ् कङेअ् प्रचार मुःसुक्‍पा।

२१ मोसेअ्नोअ् कङा यहूदीचेअ् परमेश्‍वर पुजेमुःथाम् ख‍़ीबीअ् लब्‍मामाङ् सेअ्मा योअ्ङामी।

२२ आयुबा लेन्‍धारी परमेश्‍वरए कङा सघामुःइङा। मोसेअ्नोअ् मेछुके धेप्‍प‍़ हीच्‍चीनोअ् साछी पीत्‍तोअ् का कुबीअ् येब्‍ङाअँक्‍पा। कङेअ् अगमवक्ताची मोलम् मोशाए इःसुहु याङेब‍़ नीच्‍चानोअ् पूरा पुअ्नोहो नेबा खनावाबाहेक अरु इमाङ्ने माअ्इःतीअ्‍ङा।

२३ अर्थात् ख्रीष्‍टए दुक्‍ख आङ्मा नोअ् पुअ्नो मोलम् सीःखेथाप्पाङ् जिउँदो पुक्‍काहचीबीअ् पहिलो पुक्‍तोअ् उसेअ् तक्‍पम‍ी मीनाची नुङ् अरु तोःखाची ज्योतिमी न‍़ीक्‍थुप्‍पी इःकुचीही नेमाङ् इःसुक्‍पा।”

२४ पावलए तक्‍पम‍ी खनावा इःधीतु बेलेनोअ् फेस्तसए धेप्‍प‍़ सम्‍लाबीअ् कोरोअ् लीत्‍तु, “पावल, आना ङाक्‍सुबाङ् पुखेअ्इतान्‍बा रीछ, आनेअ् पोद‍़ामुःसुनाहँ धेरुन् खनावाए आना ङाक्‍सुबाङ् बनामुःइता।”

२५ तोकोना पावलए लीत्‍तु, “आदरणीय फेस्तस, का ङाक्‍सुबाङ् मापुक्‍तीअ्ङा, तोकोना कङेअ् सत्य नुङ् नुःतयाबुङ्मी खनावा माःरी इःकुक्‍‍पा।

२६ मालेअ्माभने हाङ‍् उम्तक्‍पेअ्नोअ् खआ खनावा लेःकु, तोअ्माङ् उमी अघि का माकीस्‍सीये यामुङाअँ। मालेअ्माभने खआ खनावा छप्‍पैए लेःतोअ्लो पुगाहसेअ् उलम् माकुप्‍तीअ् नेमाङ् कङेअ् विश्‍वास मुःकुङ्।

२७ हाङ‍् अग्रिपास, आनेअ् अगमवक्ताची विश्‍वास मुःकुचीना हे? कङेअ् लेःकुङ्, आनेअ् विश्‍वास मुःकुचीना।”

२८ तोअ्माङ् अग्रिपासए पावल लीत्‍तु, “कोरोअ् चोप्‍फाङ‍् आनेअ् कङा ख्रीष्‍टीयान बनामुःमा योअ्ङाअँन्‍बा हे?”

२९ पावलए झ्‍वाप पीत्‍तु, “त्याक्‍सीकबा समइ मापुअ् अथवा भेक्‍कबा समइ, खआ साङ्लीबाहेक आना तेअ् हेअ्‍नी, आयु कङी खनावा येङ्‍काहचीदोअ् छुत्‍तीङ् कादोअ्नोअ् मापुअ्‍मीहोउ इःतोअ् का परमेश्‍वरनुङ् प्रार्थना मुःङाअँ।”

३० मोबाके हाङ‍् पोःगा, मोलम् धेप्‍प‍़ हाकिम, बरनिकी नुङ् आकोबीअ् चुःकाहची ने छप्‍प‍ै पोःगामी।

३१ तोअ्माङ् अखाची अप्पोकामीमाङ् तक्‍प-तक्‍पबीअ् कोरोअ् काःसामी, “कोओ मीनाए सीःमा नोअ् पुक्‍कबा नुङ् झ्यालखानाबीअ् छ्याअ्मा नोअ् पुक्‍कबा याव इमाङ‍् ने मामुःतीतु।”

३२ तोअ्माङ् अग्रिपासए फेस्तस लीत्‍तु, “कोओ मीनाए रोमी धेप्‍प‍़हाङ्बीअ् बिन्ती मामुःसुबा गो लेब्‍बेपलाअ्वा होसाङ् ने नुःसाबा।”

पावल रोम खराबा

२७

१ बाजुवामी लाम् पुक्‍तोअ् एका इटालिया खेअ्मापुअ्नोअ् नेबा फैसेला पुगामाङ्, अखाचेअ् पावल नुङ् झ्यालखानाबीअ् चुःकाह अरु मीनाची रोमी धेप्‍प‍़हाङ्मी तीलीङ्‍गाचीमी कप्‍तान युलियस जिम्मा पीत्‍तुची।

२ एड्रामिटेनोसबाङ् ताअ्आमाङ् एशियाबीही बन्दरगाह पुक्‍तोअ् खेक्‍कबा इक्‍कु जहाजबीअ् थाङीकामाङ् एका लम्‍धुलीतीका। एकानुङ् थेसलोनिकेबीअ् चुःकबा इप्‍पाङ् मासेडोनियाबीपा मीना ने चुअ्आ। उमी न‍़ीङ् अरिस्तार्खस चुअ्आ।

३ वीन्‍दालप्के एका सिदोन लेत्‍तीका। युलियसए पावल नम्‍नम् मीस्‍सीतुमाङ् आकोमी लकप्‍चीबीअ् खेअ्लोङ् तक्‍प पाब्‍काह खनावा लाःमामी अनुमति आको पीत्‍तु।

४ आकोबाङ् होनेअ् एका थाङीकाह जहाज लाम् लगालीसा, तोअ्माङ् हुअ्वापा बीब्लेथो लोःसाबासेअ् एका साइप्रस कोअ्योङ् पुक्‍तोअ् हुअ्वापा छेलामुःतोअ् खरीका।

५ तोअ्माङ् सिलिसिया नुङ् पामफिलिया पारिपोत‍़ीबीपा बाजुवाबीअ् लेत्‍तीकामाङ्, एका लिसियाबीपा माइराबीअ् तायाक्‍ताअ्इका।

६ आकोबीअ् इटालिया खेक्‍कबा अलेक्‍जेन्ड्रियाबीपा इक्‍कु जहाज तुप्‍पुकामाङ् कप्‍तानए एका आकोबीअ् तीःहाक्‍सीका।

७ एका धेरुन् लेन्‍धारी बीस्तारु-बीस्तारु खरीकामाङ् निकै मुस्किलए क्‍नीडसबीअ् तायाक्‍ताअ्इका, तोअ्माङ् हुअ्वापाए अघि खेअ्मा मापीत्‍तीकाहसेअ् क्रेटमी क्‍याक्-क्‍याक् पुक्‍तोअ् सालमोनेबीअ् खरीका।

८ आकोमी वाथाप्‍खा-वाथाप्‍खा पुक्‍तोअ् बोल्‍लु-बोल्‍लु एका लासिया सहरमी कोअ्योङ् पुक्‍कबा सुन्दर बन्दरगाह लीप्‍पलाअ्वा थम्बीअ् ताअ्इका।

९ समइ निकै खैताबा मोलम् बाजुवाबीअ् लाम्धुमा ने कीस्‍सीम्‍लाम्‍लो पुखराबा, तोअ्माङ् उपवास पेम्‍मामी मुद्‍दे लेन् ने खैताबासेअ् पावलए अखाची

१० कोरोअ् लीत्‍तुची, “लकम् चो, बाजुवाबीअ् खेअ्मालो जहाज नुङ् कोक्‍छुम् तेअ् हेअ्‍नी, तोकोना इकीमी जिउज्यानमी ने नोक्‍सानी पुअ्हीक्‍‍पा कङेअ् खाङ्‍कुङ्।”

११ तोकोना कप्‍तानए पावलमी खनावाभन्दा जहाज चलामुःकबा नुङ् जहाजमी मालिकमी खनावाबीअ् धेरुन् न‍़ीङ्वा तीःसु।

१२ कोओ बन्दरगाहबीअ् चुङ्नाम् य‍़ीअ्मा खतरा पुगाबासेअ् फोनिक्‍सबीअ् नोअ् लेम्‍मामाङ् चुङ् य‍़ीअ्मापुअ्नो इःतोअ् धेरुन् जनाए आकोबाङ् जहाज लाःल्‍हेअ्मामी सल्‍ला पीत्‍तुची। फोनिक्‍सचैँ क्रेट वाचोप्‍पारीमी पोप्‍युम्-नाम्‍दाथाम् मोलम् पोप्‍ती-नाम्‍दाथाम्युगे हीङ्‍कबा इक्‍कु बन्दरगाह ने।

बाजुवाबीअ् हुन्द‍़री

१३ पोप्‍युम्‍युगेपालम् बीस्तारु हुअ्वापा लोःलीतामाङ्, उचेअ् हो खेअ्हीकी नेमाङ्, जहाजमी ख्याक्‍ती लाःलीतुचीमाङ् क्रेट वाचोप्‍पारीमी वाथाप्‍खा-वाथाप्‍खा पुक्‍तोअ् जहाज याखेतुची।

१४ तोकोना मीः समइ द्‍याक्‍पी आको वाचोप्‍पारीबाङ् उत्तर-पुर्वी लीप्‍पलाअ्वा कीअ्मालाम्‍लोक्‍पा हुन्द‍़री लोःसा।

१५ जहाज आको कीअ्मालाम्‍लोक्‍पा हुन्द‍़रीमी कारणए अघि माखेअ्ही, मोसेअ्नोअ् हाबाङ् होसाङ् ने माखेच्‍चा इःतोअ् एकाए लेब्‍बेतुका।

१६ क्‍लौडा लीप्‍पलाअ्वा इक्‍कु मेछुके वाचोप्‍पारीमी क्‍याक्‍पी लेत्‍तामाङ् एकाए हेःसेमाहेःसे जहाजबीअ् चुःकाबा नाव जोगामुःसुका।

१७ आको नाव जहाजबीअ् थेत्‍तीसुकामाङ् जहाज चलामुःकाहचेअ् जहाज मुअ्मुगेपालम् ध‍़ेत्‍त‍़ेहे रीवाअ्ए थुप्‍तोअ् याक्‍तेतुची, तोअ्माङ् सिरटिस लीप्‍पलाअ्वा बलउती चुःथाप्‍पी सुम्धेअ्नोक्‍‍पा लु नेबा कीमाङ्वाए अखाचेअ् जहाज चलामुःमा सघामुःकबा बाक्‍लो तेःअ् मुअ्मु लाःधीतुची, तोअ्माङ् जहाज हुअ्वापाए हाबाङ् होसाङ् मायाखेतुहोउ इःतोअ् लेब्‍बेतुची।

१८ मोबाके हुन्द‍़रीए एका धेरुअ्नोअ् थेअ्लीतोअ् चेब्‍तोअ् मुःसीका, तोअ्माङ् वीन्‍दालप्के अखाचेअ् जहाजबीही कोक्‍छुम् वेल्‍लीतुची।

१९ तोअ्माङ् तेस्रो लेन्‍बीअ् जहाज चलामुःमालो पाब्‍काह कोक्‍छुम् अखाचेअ् तक्‍पमीन् हुगेअ् बाजुवाबीअ् वेत्‍तीसुची।

२० धेरुअ् लेन्‍धारी नाम्, साङ्‍गीमा इमाङ्ने माखाक्‍तोकुका। हुन्द‍़री लोःसाबा लोःसाबासेअ्नोअ् एकाए गो लेत्‍चामामी आशा ने यैखेतुकबा।

२१ धेरुअ् लेन्‍धारी अखाची इमाङ्ने माच्‍चाःये चुअ्आमीही। मोबाके पावल येब्‍लीतामाङ् अखाची कोरोअ् लीत्‍तुची, “लकम् चो, आनीसेअ् कङी खनावा येनानुम्‍माङ् क्रेटबाङ् जहाज चलाअमुःमा पुगाबा, मोलम् आनीसेअ् कोरोक्‍पा कष्‍ट नुङ् नोक्‍सानी आङ्मा मापाब्पा।

२२ मोरोहोसाङ् ने कङेअ् आनीन् बिन्ती मुःकानीन्, बोल् पुगानीये। मालेअ्माभने आनीमी असामीने ज्यान खेअ्नीबाने, तोकोना जहाजचैँ ढुट्टो पुअ्नोक्‍‍पाने।

२३ मालेअ्माभने का परमेश्‍वरमी मीनाङा ने, मोलम् कङेअ् उमी आराधना मुःकुङ्। उमी इक्‍कु दूत आयु युताअ् कङी अघि येबा, मोलम्

२४ कङा कोरोअ् लीअ्ङा, ‘पावल, अकीस्‍सीए, आना रोमी धेप्‍प‍़हाङ्मी अघि येब्‍मापुअ्नो, खाक्‍से, परमेश्‍वरए आनानुङ् जहाजबीअ् थाङ्‍काहची छुत्‍तीङ्मी जुनी आम्‍मी हुक्‍‍पी पीअ्इता।’

२५ मोसेअ्नोअ् लकम् चो, बोल् पुगानीये। उसेअ् इःसुबा खनावा माक्‍तोअ्लो मोरोअ्नोअ् पुअ्नोअ् नेमाङ् कङेअ् परमेश्‍वरबीअ् विश्‍वास मुःकुङ्।

२६ तोकोना इकी चैँ इक्‍कु वाचोप्‍पारीबीअ् तोःअ्मा पुक्‍कीहीन्‍ने।”

२७ जहाजबीअ् थाङीकाह चौध युताअ् पुगालोअ्, एका एड्रियास बाजुवाबीअ् हुत्‍तेलीधीतीकाह। सेत्‍ताअ् पुगालोअ् एकाए बाक्‍‍खा दील्‍लाप्‍खेअ्लीतुका नेमाङ् जहाज चलामुःकाहचेअ् अन्दाज मुःसुची।

२८ तोअ्माङ् अखाचेअ् छ‍़ीःगुचीलो सैँतीस मिटर लुम्‍कु नेबा खनावा लेःतोकुची। तोअ्माङ् मीः मोअ्योङ्‍के खेप्‍पलाअ्वामाङ् होनेअ् छ‍़ीःक्‍पलाअ्वालो छब्बीस मिटर लुम्‍कु नेबा लेःतोकुची।

२९ तोअ्माङ् लोकोअ्वाबीअ् तोःअ्नोक्‍‍पा लु नेमाङ् उचेअ् जहाजमी द्‍याक्‍पीअ्युगेपा चारोत‍़ा ख्‍याक्‍ती लाःधीतुची, मोलम् भ्यानी मापुअ्होउ इःतोअ् प्रार्थना मुःलीतामी।

३० जहाज चलामुःकाहची जहाजबाङ् खुःल्‍हेअ्मा योग्धीतामीही, मोलम् जहाजमी अघि पोत‍़ीबा ख्याक्‍ती लाःधीम्‍मामी अक्‍‍तेन् मुःतोअ् नाव बाजुवाबीअ् लाःधाक्‍सुचीही।

३१ तोअ्माङ् पावलए कप्‍तान नुङ् तीलीङ्‍गाची लीत्‍तुची, “खआ मीनाची जहाजबीअ् मापेम्मी भने आनीन् लेत्‍चाहीसानीनी।”

३२ मोबाके तीलीङ‍्गाचेअ् नावमी रीवाअ्ह ह्याअ्लाक्‍सुची, मोलम् नाव लेब्बेतुची।

३३ चेमीअ्चेमीअ् उज्यालो पुअ्मा योगालोअ्, पावलए अखाची छप्‍प‍ै इमाङ‍् चाःमाकोअ् चाःमामी योक्‍सेअ् कोरोअ् लीत्‍तुचीमाङ् बिन्ती मुःसुची, “आनीन् दोधार सीत्‍तानीमाङ् माङ् माच्‍चाःये साअ्मेचा चुःकानीही आयु चौध लेन् याखेतानी।

३४ मोसेअ्नोअ् माङ्लो चाःमाकोअ् चाअ्आनीये इःतोअ् कङेअ् आनीन् बिन्ती मुःकानीन्। मालेअ्माभने कोसेअ् आनीन् बोल् पीक्‍कानीहीने, आनीमी तख्रोक्‍पीही इप्पोया ताङाअ् ने हेअ्युनीबाने।”

३५ आकोसेअ् खआ खनावा इःसाक्‍‍सुमाङ् आकोसेअ् सोफ्याङ् याङु, मोलम् खआची छप्‍पैमी अघि परमेश्‍वर अलाक्‍छुमा पीत्‍तुमाङ् आको त्याअ्वा-त्याअ्वा मुःसुमाङ् चोःलीतु।

३६ मोबाके अखाची छप्‍पैसेअ् आँट तोक्‍कुचीमाङ् मेअ्मेछुअ् चाःमाकोअ् चाअ्आमी।

३७ (जहाजबीअ् चुःकबा एका छप्‍प‍ै ह‍़ीक् सइ छयहत्तर जना चुअ्इका।)

३८ अखाची साब्‍लो चाअ्आमीमाङ् जहाज सोब्लीमीअ्मा योक्‍सेअ् छोङ् बाजुवाबीअ् वेत्‍तीसुची।

जहाज बलउतीबीअ् तोःगाबा

३९ उज्यालो पुगामाङ् ने अखाचेअ् आको थम् चीनामामुःहीसुची, तोकोना अखाचेअ् बाजुवामी वाथाप्‍खाबीअ् इक्‍कु नेब्‍नेब्‍के जीमीन् खाक्‍तोकुची। पुअ्हीसा भने आकोनोअ् थम्बीअ् अखाचेअ् जहाज याखेअ्मा मीत्‍तुची।

४० अखाचेअ् ख्‍याक्‍ती लाःधीतुचीमाङ् बाजुवाबीअ् यैतुची, मोलम् आकोबेलेअ्नोअ् बहना थुब्मीपलाअ्वा रीवाअ्ह ने हेम्‍बोकुची। मोबाके अघिपोत‍़ीबा जहाज चलामुःमा सघामुःकबा बाक्‍लो तेःअ् थेअ्लीतुचीमाङ् हुअ्वापायुगे ह‍़ीक्‍‍तीहाक्‍सुची, तोअ्माङ् जहाज बाजुवामी वाथाप्‍खायुगे तेःतुची।

४१ तोकोना कुङ्वाअ्मु चुःकाह मान्देःकाह बलउतीमी ढिस्कोबीअ् तोःगामाङ् जहाजमी अघिबा भाग सुम्दारा, मोलम् जहाज मान्मासोङ्‍ही। तोअ्माङ् द्‍याक्‍पीअ्युगेपा भागचैँ बाजुवामी वाफ्याङ‍्ल्याङ‍्मेअ् ल्याःगुबासेअ् द‍़ाङ‍्लीलीता।

४२ छ्याक्‍तोअ् युक्‍पलाअ्वाची पौरे लीअ्मीमाङ् खुःल्‍हेअ्नोअ्मीही लु इःतोअ् तीलीङ्‍गाची अखाची सेअ्मामी सल्‍ला मुःसामी।

४३ तोकोना कप्‍तानए पावल लेत्‍चामीअ्मा मीत्‍तुबासेअ् अखाची आकोरोअ् मामुःमीतुची। पौरे लीहीकबादोअ् जहाजलम् पीत्‍तीमामाङ् पहिले पाखाबीअ् अप्पोअ्मामाङ् खेअ्मा अग्गे पीत्‍तुची,

४४ तोअ्माङ् अरुची चैँ फल्याक्‍हबीअ् नुङ् जहाजमी त्याअ्वाहबीअ् लब्‍मामाङ् पारि खेअ्मा अग्गे पीत्‍तुची। कोओपारे छप्‍प‍ै जना नोअ् नुःलो वाथाप्‍खाबीअ् लेत्‍तामी।

पावल माल्टाबीअ्

२८

१ एका नुःलो वाथाप्‍खाबीअ् लेत्‍तीकामाङ् आको वाचोप्‍पारीमी न‍़ीङ् माल्टा रीछ नेमाङ् लेःतोकुका।

२ आकोबीअ् चुःकाह मीनाचेअ् एका धेरुअ्नोअ् नम्‍नम् मीस्सीतीकामी। वरी ताअ्आमाङ् चुङ् लोःसाबासेअ् अखाचेअ् एका म‍़ी मीप्‍पीतीकामी, मोलम् एका छप्‍प‍ै लाप्‍तुमीकामी।

३ पावलए इअ् बाक्‍‍ताङ् स‍़ीङ् खोप्‍तेतुमाङ् म‍़ीबीअ् द‍़ीक्‍तीसु। म‍़ीमी कुःमोअ्वामी कारणए इक्‍कु पु अप्पोका, मोलम् पावलमी हुक्‍‍पी य‍़ीक्‍तीसा।

४ आकोबीही मीनाचेअ् आकोमी हुक्‍‍पीअ् पु य‍़ीक्‍तीसाबा खाक्‍सुचीमाङ् अखाची अखाचीबीअ् कोरोअ् काःलीतामी, “कोओ मीना सेक्‍कबा नेमाङ् इमाङ्ने शंका नोअ् माअ्अँ। आको बाजुवालम् लेदाहोसाङ् ने नीयाए आको मालेत्‍चामीतु।”

५ इमाङ‍् पुगाहोसाङ् ने आकोसेअ् आको पु म‍़ीबीअ् ह‍़ीक्‍‍तीसु, मोलम् आको इमाङ्ने हान्ती मापुअ्।

६ आकोमी सरील होम्‍लीनो अथवा वाअ्ल्याक्‍तोअ् तेप्राङ् गाङ्ल्‍हेअ्नोअ्माङ् आको सीःखेअ्नो इःतोअ् अखाचेअ् हुङ्धीतुचीबा। तोकोना धेरुअ् नोअ् समइधारी हुङुचीलोअ् ने आको इमाङ्ने मापुक्‍पा खाक्‍सुची, मोलम् अखाचेअ् तक्‍पम् विचार फेनामाङ् कोरोअ् इःसुची, “आको गो देउता ली रीछ।”

७ पब्लियस न‍़ीङ् पुक्‍कबा आको वाचोप्‍पारीबीपा मुखियामी जग्गाजीमीन् आको थम् कोअ्योङ्मोअ्योङ् चुअ्आ, उसेअ् एका छेःतीकामाङ् सुङ्बोम् लेन्धारी ताबाङ्मी रूपबीअ् हीङीका।

८ पब्लियसमी पापा दीच्‍माङ्वाए नुङ् मासी मीत्‍तुमाङ् इम्‍धीत्बा। पावल उ तुब्सी खरा, मोलम् उबीअ् हुअ् युक्‍सुमाङ् प्रार्थना मुःबीतुमाङ् नुःलीता।

९ कोओ खनावा पुगामाङ्, आको वाचोप्‍पारीबीअ् चुःकाह अरु तुक्‍चे मीनाची ने ताअ्आमी, मोलम् नुःलीतामी।

१० अखाचेअ् एका धेरुअ् नोअ् योङ् मुःसीकामी। तोअ्माङ् एका जहाज थाङ्मा बेले अखाचेअ् एका पाब्‍काहदोअ् कोक्‍छुम् जहाजबीअ् देप्‍पीतीकामी।

पावल रोमबीअ् लेत्‍ताबा

११ सुङ्बोम् ला द्‍याक्‍पी, एका अलेक्‍जेन्ड्रियामी जहाजबीअ् थाङीका। आको जहाज चुङ्नाम्‍बीअ् आको वाचोप्‍पारीबीअ्नोअ् चुअ्आ। आको जहाजमी अघिबीपा भागबीअ् कप्‍छे देउतामी मूर्ति पेप्‍पलाअ्वा चुअ्आ।

१२ सुराकुसाईबीअ् लेत्‍तीकामाङ् एका आकोबीअ् सुङ्बोम् लेन् चुअ्इका।

१३ आकोलम् एका लाम्धुसीकामाङ् रेगियन लेत्‍तीका। इअ् लेन् द्‍याक्‍पी पोप्‍युम्‍युगेपालम् हुअ्वापा लोःसा, मोलम् वीन्‍दालप्के एका पटिओलीबीअ् लेत्‍तीका।

१४ आकोबीअ् एकाए वथक्‍पा नेछाची तुप्‍पुकामी, मोलम् उचीसेअ् एका सात लेन् धारी उचीनुङ‍्नोअ् सुःरी चुःमामी योक्‍सेअ् बिन्ती मुःसीकामी। कोओपारे एका रोम तायाक्‍ताअ्इका।

१५ आकोबीही वथक्‍पा नेछाचेअ् एका ताअ्इकाह यायेन् तोक्‍कुचीमाङ् एका तुब्सी अप्पियस हाटबीअ् नुङ् तीन-पाटी लीप्‍पलाअ्वा थम्धारी ताअ्आमी। उची खाक्‍सुचीमाङ् पावलए परमेश्‍वर अलाक्‍छुमा पीत्‍तु, मोलम् आँट तोक्‍कु।

१६ एका रोम लेत्‍तीकामाङ् पावल इप्‍पाङ् तीलीङ‍्गामी रेखदेखबीअ् इप्‍पाङ् तेअ् चुःमामी अनुमति तोक्‍कु।

पावलए रोमबीअ् प्रचार मुःसुबा

१७ सुङ्बोम् लेन् द्‍याक्‍पी पावलए आकोबीही यहूदी लाम्‍लोमीची छेःतुची। उची खोमामीमाङ् आकोसेअ् लीत्‍तुची, “वथक्‍पा नेछा चो, कङेअ् गो तक्‍पम् देःनबीही मीनाची अथवा पा-पीतुप्‍खाचीमी रीतिथितिहमी विरोधबीअ् इमाङ्ने याव मामुःतीअ्ङा। मोरोहोसाङ् ने यहूदी बु-नेछाचेअ् लब्‍ङामीमाङ् यरूशलेमबाङ् रोमीचीमी हुक्‍‍पी कङा सो‍ँपेमुःङामी।

१८ अखाचेअ् कङा छीम्‍ङामीलो, कङेअ् सीःमा नोअ् पुक्‍कबा इमाङ‍् ने याव मुःसुहुङ् माखाक्‍सुचीमाङ् कङा लेब्‍बेअ्मा मीअ्ङामीपा।

१९ तोकोना यहूदीची कङी विरूद्धबीअ् पोःगामीहीसेअ् रोमी धेप्‍प‍़हाङ्नुङ् कङेअ् बिन्ती मुःमान् पुक्‍कबा पुगा। आकोरोअ् पुगा होसाङ् ने कङी तक्‍पमीन् यहूदी मीनाची फत्‍तुर तेःअ्मामी काबीअ् इमाङ्ने खनावा माअ्अँ।

२० मोसेअ्नोअ् आनीन्‍नुङ् तुब्मामाङ् कोओ खनावा इःमामी नोअ् कङेअ् आनीन् छेःतानीही ने। मालेअ्माभने इस्राएलमी आशामी कारणए नोअ् का कोओ साङ्लीबीअ् थुप्पलाअ्वा चुःङाअँक्‍पा।”

२१ उचीसेअ् आको लीत्‍तुची, “एकाए गो आम्‍मी न‍़ीक्‍थुप्‍पी यहूदियाबाङ् इमाङ्ने छाअ्प्‍माल‍़ीङ् मातोक्‍तीतुका। कोइ वथक्‍पा नेछाची ताअ्आमीमाङ् आम्‍मी न‍़ीक्‍थुप्‍पी इमाङ्ने कअ्इकाह खनावा एका मानेमायेम्‍मीतीतीकामी अथवा मानेमाइःतीतीकामी।

२२ तोकोना आम्‍मी विचार इमाङ‍् लो नेमाङ् आनाबाङ् येम्‍मा मीक्‍कुका। मालेअ्माभने कोओ समूहमी न‍़ीक्‍थुप्‍पी मीनाचेअ् हाबीअ् होसाङ् ने विरोध तेअ् मुःकुची नेमाङ् एकाए लेःकुका।”

२३ मोबाके पावलमी योक्‍सेअ् इअ् लेन् पक्‍‍का मुःबीतुची, मोलम् आको पक्‍‍का मुःबीतुचीबा लेन् धेरुअ् नोअ् मीनाची आको चुःथाप्‍पी ताअ्आमी। आकोसेअ् उची भ्‍यानीबालम् वाथक्‍सीधारी नोअ् परमेश्‍वरमी राज्यमी साछी पीत्‍तोअ् मोशामी व्यवस्था नुङ् अगमवक्ताचीमी कीतापबाङ् आकोमी न‍़ीक्‍थुप्‍पी छ्याङ‍्गै मुःबीतुची, मोलम् येशूमी न‍़ीक्‍थुप्‍पी उची विश्‍वास मुःमीअ्मामी बोल् पुगा।

२४ आकोसेअ् इःसुहु खनावा एअ्वाए विश्‍वास मुःसुची, एअ्वाए मामुःसुची।

२५ उची-उचीबीअ् नोअ् विचार मातोङ्, मोलम् फग्बोअ्मा बेले पावलए कोओ द्‍याङ्पीपा खनावा उची लीत्‍तुची, “यशैया अगमवक्तालम् पवित्र सनीअ्वाए आनीमी पा-पीतुप्‍खा कोरोअ् लीत्‍तुबा खनावा नीच्‍चानोक्‍पा चुअ्आ,

२६ “खआ मीनाचीबीअ् खरेमाङ् इःसे,

‘येम्‍मा गो आनीसेअ् येङ‍्कानुम्, तोकोना हानीम् ने वाबानुम्‍नी,

खाङ्मा गो खाङ्‍कानुम्, तोकोना हानीम् ने खाक्‍तोकानुम्‍नी।

२७ मालेअ्माभने खआ मीनाचीमी न‍़ीङ्वा मुध‍़ुने पुखेअ्इता,

मोलम् अखाचीमी नबाअ् मायेङ‍्काह पुअ्इता,

मोलम् अखाचीमी म‍़ीअ् ल्याखेइतु,

नभ गो अखाचेअ् तक्‍पम‍ी म‍़ीअ्ए खाक्‍सुचीबा,

तक्‍पम् नबाअ्ए येनुचीबा,

तक्‍पम् न‍़ीङ्वाए लेःतोकुचीबा,

मोलम् एन्‍एन्दापामीही,

मोलम् कङेअ् अखाची नुःलीमीतुक्‍चीही।’

२८ “मोसेअ्नोअ् परमेश्‍वरमी कोओ मुलुवा अरु तोःखाचीमी योक्‍सेअ् पाङ्‍हाक्‍सुबा ने, मोलम् अखाचेअ् येङ्‍कुचीही नेमाङ् आनीसेअ् लेःसानुम्‍ये।” [

२९ तोअ्माङ् आकोसेअ् आकोरोअ् इःसुमाङ् यहूदीची तक्‍प-तक्‍पबीअ्नोअ् खेतोअ्-वातोअ् पुक्‍तोअ् फग्बोकामी।]

३० आको पूरा ह‍़ीक् दोङ्धारी तक्‍पमीन् खर्चबीअ् आकोबीअ् चुअ्आ, मोलम् आको तुब्सी ताकाह छुत्‍तीङ् लाप्‍तुमा मुःसुची।

३१ आकोसेअ् असा ने माकीअ्ये खुल्‍लम् खुल्‍ला परमेश्‍वरमी राज्यमी न‍़ीक्‍थुप्‍पी प्रचार मुःयुक्‍सु, मोलम् येशूमी न‍़ीक्‍थुप्‍पी इःअ्युक्‍सुची।

रोमीची

पावलमी छाअ्प्‍माल‍़ीङ्

पावलमी सेवाफो

१

१ का पावल, येशू ख्रीष्‍टमी इप्‍पाङ् सेउते, प्रेरित पुअ्मामी योक्‍सेअ् छेःपलाअ्वा नुङ् परमेश्‍वरमी नुःयायेन्मी योक्‍सेअ् फअ्लीपलाअ्वाङा ने।

२ आको नुःयायेन् उसेअ् पैल्हे नोअ् तक्‍पम‍ी अगमवक्ताचीबाङ् तक्‍पम‍ी याङेब‍़बीअ् नम्‍एचामा मुःसुबा।

३ आको नुःयायेन् परमेश्‍वरमी वथक्‍छामी न‍़ीक्‍थुप्‍पी ने, उमी लोलीमा सरीलबीअ् दाऊदमी बुमीलोबाङ् पुगाबा।

४ तोअ्माङ् येशू ख्रीष्‍ट इकीमी प्रभु सीःखेथाप्पाङ् जिउँदो पुगामाङ् पवित्र सनीअ्वामी शक्तिबीअ् परमेश्‍वरमी वथक्‍छा खुत्‍त‍़ेलीसा।

५ उमी न‍़ीङ्मी फतीक विश्‍वासबाङ् ताकबा अग्गे मानामुःमामी याव छप्‍प‍ै तोःखाचीमी माझाबीअ् तेःअ्मामी योक्‍सेअ् एकाए उबाङ् अनुग्रह नुङ् प्रेरित पुअ्मामी याव तोअ्इतुका।

६ अखाची येशू ख्रीष्‍टमी पुअ्मामी योक्‍सेअ् परमेश्‍वरए छेःतीतोअ्नोअ् आनीन् ने उसेअ् छेःइतानीन्।

७ परमेश्‍वरए नेच्‍चोकुबा नुङ् पवित्र मीना पुअ्मामी योक्‍सेअ् छेःपलाअ्वा रोमबीअ् चुःकाह छप्‍प‍ै,

परमेश्‍वर एकामी पापा नुङ् प्रभु येशू ख्रीष्‍टबाङ् अनुग्रह नुङ् शान्ति।

रोम खेअ्मामी पावलमी न‍़ीङ्वा

८ छप्‍प‍ै भन्दा पैल्हे आनीन् छप्‍पैमी योक्‍सेअ् येशू ख्रीष्‍टबाङ् कङेअ् कङी परमेश्‍वर अलाक्‍छुमा पीक्‍कुङ्, मालेअ्माभने आनीमी विश्‍वासमी खनावा खाम्‍पुम्‍मापेच्‍ची प्रचार पुअ्इता।

९ कङेअ् आनीन् कङी प्रार्थनाबीअ् नीम्‍माङ् मीक्‍कानी नेबा खनावामी साछी परमेश्‍वर नोअ् चुःअ्। उ कङी न‍़ीङ्वालम् नोअ् वथक्‍छामी नुःयायेन् प्रचारलम् सेवा मुःकुङ्।

१० परमेश्‍वरमी इच्छाबाङ् माक्‍तोहोसाङ् ने का आनीबीअ् मातातोअ्ङाहोउ इःतोअ् नीम्‍माङ् प्रार्थना मुःङाअँ।

११ मालेअ्माभने आनीन् त‍़थ‍़ीलो मुःमामी योक्‍सेअ् कङेअ् सनीअ्वामी इमाङ‍् न इमाङ‍् वरदान आनीन् मापीअ्हीसानीहोउ इःतोअ् आनीन् तुब्मा धेरुअ् नोअ् मीक्‍कानी।

१२ कोओपारे आनीमी विश्‍वासए कङा मोलम् कङी विश्‍वासए आनीन् आँट तोङ्नोक्पा मापुअ्होउ।

१३ वथक्‍पा नेछा चो, आनीमी माझाबाङ् मोलम् बाँकी चुःकाह अरु तोःखाचीमी माझाबाङ् ने कङेअ् सनीअ्वामी इमाङ‍् न इमाङ‍् चसी माखोप्‍तोहीङाहोउ नेमाङ् का आनीन् चुःथाप्‍पी धेरुन् खेप्‍पा तामा मीनुङ्। तोकोना कोरोअ्लोधारी का मातातोक्‍तीअ्ङा नेबा खनावा आनीसेअ् लेःसानुम्‍होउ नेमाङ् कङेअ् मीक्‍कुङ्।

१४ ग्रीकची नुङ् अरु तोःखाची, तयाबुङ् नुङ् मूर्ख ह‍़ीक्‍‍पाक्‍‍ची नुःयायेन् येम्‍मीअ्मा का कर सीअ्इतुङ्।

१५ मोसेअ्नोअ् हेःलोअ् रोमबीअ् चुःकाह आनीन् ने नुःयायेन् येम्‍मीअ्मा कङी धेप्‍प‍़ न‍़ीङ्वा चुःअ्।

नुःयायेन्‍मी शक्ति

१६ मालेअ्माभने नुःयायेन् प्रचार मुःमा कङा ङीस्‍सीङानी। मालेअ्माभने नुःयायेन्चैँ विश्‍वास मुःकाह छप्‍पैमी मुलुवामी योक्‍सेअ् परमेश्‍वरमी शक्ति ने, पहिला यहूदीमी योक्‍सेअ् मोलम् अरु तोःखामी योक्‍सेअ् ने।

१७ मालेअ्माभने कोओबीअ् विश्‍वासबाङ् परमेश्‍वरबीअ् धर्मती पुअ्मामी खनावा खाङ्मुअ्। कोरोअ् छाप्‍पलाअ्वा चुःअ्, “धर्मतीचैँ विश्‍वासलम् नोअ् लेत्‍चाक्‍पाने।”

मीनामी फत्‍तुर

१८ मीनाचीमी हीःवामाङ् नुङ् दुष्‍ट यावहमी विरोधबीअ् स्वर्गबाङ् परमेश्‍वरमी धेप्‍प‍़ छुरीअ् खाङ्मुसा, आकोसेअ् सत्य तीप्‍धीङ‍्कु।

१९ मालेअ्माभने परमेश्‍वरमी न‍़ीक्‍थुप्‍पी लेःतोहीम्‍बा खनावा अखाचीबीअ् छ्याङ्‍गै नोअ् चुःअ्, मालेअ्माभने परमेश्‍वरए आको खनावा अखाची खाङ्मीइतुची।

२० इकीए अखाक्‍‍तोहीमाबा उमी गुन् अर्थात् उमी नीम्‍माङ् चुःधीङ्‍कबा शक्ति नुङ् स्वभाव खाम्‍पुम्‍मामी सुरुलम् नोअ् उसेअ् बनामुःसुहु खनावाबीअ् छ्याङ्‍गैनोअ् खाङ्मुअ्। मोसेअ्नोअ् अखाचीबीअ् इमाङ्ने अक्‍‍तेन् लब्‍माबा खनावा नोअ् माअ्अँ।

२१ मालेअ्माभने अखाचेअ् परमेश्‍वर चीनामुःसुचीमाङ् ने उ पीअ्मा पुक्‍कबा योङ् मापीत्‍तुची अथवा अलाक्‍छुमा मापीत्‍तुची, तोकोना अखाची तक्‍पम‍ी मीअ्मावाबीअ् इन्‍नामेहे पुगामी, मोलम् अखाचीमी मूर्ख न‍़ीङ्वाह नाप्‍चीग‍़ीक्‍पाए चेप्‍पु।

२२ अखाची तयाबुङ्मीइका ने काःतोअ् दाबी मुःसुची होसाङ् ने मूर्ख पुगामी।

२३ तोअ्माङ् अखाचेअ् सुद‍्धम् पुअ्ल्हेकबा मीना, छोङ‍्वाची, चारोत‍़ा लाङ्ए लाम्धुकाह जीवाँतची मोलम् ओक्‍तोअ् लाम्धुकाह जीवाँतचीमी मूर्तिनुङ् हानीम् ने मास्सीःकबा परमेश्‍वरमी महिमा लेनुची।

२४ मोसेअ्नोअ् अखाचीमी तक्‍पेअ् सरीलबीअ् इप्‍पाङ्ए अर्कुमी योङ् मामुःयेमाच्‍चुमीहोउ नेमाङ् परमेश्‍वरए अखाचीमी न‍़ीङ्वाए योक्‍कुबा ङीस्‍सीमालाम्‍लोक्‍पा यावबीअ् अखाची यैतुची।

२५ मालेअ्माभने अखाचेअ् परमेश्‍वरमी सत्य खनावा होरोङ् खनावाबीअ् लेनुची। छप्‍प‍ै खनावा बनामुःकबा यैतुचीमाङ् उसेअ् नोअ् बनामुःसुबा खनावामी आराधना मुःसुची मोलम् सेवा मुःसुची। उ नोअ् नीम्‍माङ् प्रशंसा मापुअ्होउ! आमेन।

२६ मोसेअ्नोअ् परमेश्‍वरए अखाची ङीस्‍सीमालाम्‍लोक्‍पा व्यभिचारमी यावबीअ् नोअ् यैतुची। वथक्‍पा नुङ् मीम्‍छामी माझाबीअ् पुअ्मा पुक्‍कबा सरीलमी याव मुःमा यैतुचीमाङ् मीम्‍छा मीम्‍छाबीअ्नोअ् आको याव अखाचेअ् मुःलीतुची।

२७ मोरोअ्नोअ् वथक्‍पाचेअ् ने मीम्‍छानुङ् पुअ्मा पुक्‍कबा सरीलमी याव मुःमा यैतुचीमाङ् वथक्‍पा-वथक्‍पाबीअ् नोअ् चीसीअ्मालाम्‍लोक्‍पा याव मुःलीतुची। तोअ्माङ् अखाचेअ् मुःसुचीही आकोरोहो चीसीअ्मालाम्‍लोक्‍पा यावमी योक्‍सेअ् खेच्‍चालो कासी तोक्‍कुची।

२८ कोओपारे अखाचेअ् परमेश्‍वर मान पीअ्मा मामीत्‍तुचीबासेअ् परमेश्‍वरए अखाची चीसीअ्मालाम्‍लोक्‍पा याव मुःमा न‍़ीङ्वाबीअ् इ़ःकबा मुःमामी योक्‍सेअ् नोअ् यैतुची।

२९ अखाची छप्‍प‍ै खाले अन्याय मुःमामी याव, दुष्‍ट याव, लोभ, चीसीअ्मालाम्‍लोक्‍पा यावए चेप्‍खेपलाअ्वा चुःअ्मी। अखाची इबी खीङ्‍कबा, मीना सेक्‍कबा, खेच्‍बुङ् मुःकबा, होरोङ् बोङ्‍कबा नुङ् अरुमी न‍़ीक्‍थुप्‍पी इ़ःन‍़ीङ्वा मुःकबा पुअ्इतामी। अखाची इःचाकबा,

३० बदनाम मुःकबा, परमेश्‍वर चीसीकबा, नहोरी, छाक्‍छाअ्वा, फूर्ति तीःकबा, दुष्‍ट खनावामी योजना बनामुःकबा, मामा-पापामी खनावा मायेङ‍्कबा,

३१ मूर्ख, नाःधीङ्‍कबा नुङ् नम्‍नम्‍वा मेद्‍दीके पुअ्नोअ्मी।

३२ कोरोहो याव मुःकाहची कासीमी रूपबीअ् सीःमा खेच्‍चाकाहची नेमाङ् परमेश्‍वरमी नियम लेःसुची लेःसुचीलोअ्नोअ् अखाचेअ् कोरोहो याव मुःमातेअ् हेअ्‍नी, तोकोना कोरोहो याव मुःकाहचीनुङ् तोनेतोङ्नोअ्मी।

परमेश्‍वरमी धर्मती नीया

२

१ मोसेअ्नोअ् अरु फत्‍तुर तेःकबा मीना, आना असा होसाङ् ने, आम्मी इमाङ्ने अक्‍‍तेन् लब्‍थाम् माअ्अँ, मालेअ्माभने आनेअ् इमाङ‍् खनावाबीअ् अरु फत्‍तुर तेःकुचीना लो, आकोरोक्‍पानोअ् फत्‍तुर आना ने सीअ्नोअ्ना, मालेअ्माभने आना फत्‍तुर तेःकबासेअ् ने आकोरोक्‍पानोअ् याव मुःकुना।

२ आकोरोहो याव मुःकाहचीबीअ् परमेश्‍वरमी नीया नुःरो पुअ्नोअ् नेमाङ् इकीए लेःअ्।

३ लकमो, आनेअ् आकोरोहो याव मुःकाहची फत्‍तुर तेःकुचीना, तोअ्माङ् तक्‍प ने आकोरोक्‍पानोअ् याव मुःअ्ना भने, परमेश्‍वरमी नीयालम् लेत्‍चाङाअँ नेमाङ् आना मीन्‍नोन्‍बा हे?

४ अथवा परमेश्‍वरमी नम्‍नम्‍वाए आना हीःवामाङ् यैमीअ्नोअ्माङ् उबीअ् एङ‍्ङाअँ नेबा खनावा लेःसुनानीमाङ् उमी धेप्‍प‍़ नम्‍नम्‍वा, उमी आक्‍थाम् नुङ् हुक्‍‍थाम् शक्ति इमाङ‍् न इमाङ्बा मीक्‍कुन्‍बा हे?

५ तोकोना लोकोअ्वादोअ्नोअ् छाअ्लो नुङ् हीःवामाङ् यैअ्मामाङ् परमेश्‍वरबीअ् एम्‍मा मानामाल्‍लीकबा आनीमी न‍़ीङ्वामी कारणए परमेश्‍वरमी धार्मिक नीया पुक्‍कबा आको द्‍याङ्पीपा लेन्‍मी योक्‍सेअ् आनीसेअ् तक्‍पम् योक्‍सेअ् परमेश्‍वरमी धेप्‍प‍़ छुरीअ् मुङ्भुङ्इतानुम्।

६ उसेअ् नोअ् छुत्‍तीङ् मीनाची अखाचेअ् मुःकुचीही यावमी इनाम पीक्‍कुचीहीने।

७ थप्थप्बोब्बो मापुअ्ये आक्‍‍तोअ् नुःरो याव मुःमामाङ् महिमा, योङ् नुङ् नीम्‍माङ् चुःधीङ्‍कबा खनावा योक्‍काहची चैँ उसेअ् हानीम् ने मास्सीःकबा जुनी पीक्‍कुचीहीने।

८ तोकोना कङी तेअ् मापुअ्होउ मीङ्‍कबा, सत्य मानामामुःकबा नुङ् दुष्‍ट याव तेअ् मुःतोअ् लाम्धुकाहचीबीअ् चैँ परमेश्‍वरमी धेप्‍प‍़ छुरीअ् सीअ्नोक्‍‍पाने।

९ दुष्‍ट याव मुःकाह छप्‍प‍ै मीनाचीबीअ् कष्‍ट नुङ् अफत् तायाक्‍ताक्‍पाने, पहिला यहूदीबीअ् मोलम् अरु तोःखाबीअ् ने।

१० तोकोना नुःयाव मुःकाह छप्‍प‍ै मीनाचीमी योक्‍सेअ् महिमा, योङ् नुङ् शान्ति पुअ्नोक्‍‍पाने, पहिला यहूदी मोलम् अरु तोःखाची ने।

११ मालेअ्माभने परमेश्‍वरए पोनी खीनीनी।

१२ व्यवस्थामेद्‍दीङ् हीःवामाङ् मुःकाहची छुत्‍तीङ् व्यवस्थामेद्‍दीङ् नोअ् सुद‍्धम् पुअ्नोअ्मीहीने, मोलम् व्यवस्था तोक्‍कुचीमाङ् हीःवामाङ् मुःकाहची छुत्‍तीङ्मी नीया व्यवस्थाबाङ् नोअ् पुअ्नोहोने।

१३ मालेअ्माभने व्यवस्था येङ्‍काहची परमेश्‍वरमी अघि धर्मती पुअ्मीनी, तोकोना व्यवस्था मानामुःकाहची धर्मती पुअ्नोअ्मीहीने।

१४ मालेअ्माभने व्यवस्था माच्‍चुःकाह अरु तोःखाचेअ् तक्‍पयुगेपालम् व्यवस्थाए इःसीतोअ्नोअ् याव मुःकुची भने गो, अखाचीनुङ् व्यवस्था माअ्आहोसाङ् ने अखाची तक्‍पम् योक्‍सेअ् तक्‍पनोअ् व्यवस्था पुअ्नोअ्मी।

१५ व्यवस्थामी याव तक्‍पम‍ी न‍़ीङ्वाअ्यु छाब्नोक्‍‍पा अखाचेअ् खाङ्मुकुची, मोलम् अखाचीमी विचारहए अखाची कोइबेले फत्‍तुर तेःकुची मोलम् कोइबेले मानामुःकुची नेमाङ् अखाचीमी तयाबुङ्ए ने साछी पीक्‍कु।

१६ कङेअ् प्रचार मुःसुक्‍पा नुःयायेन्‍ए इःसीतोअ्नोअ्, येशू ख्रीष्‍टबाङ् परमेश्‍वरए मीनाचीमी न‍़ीङ्वाबीअ् कुम्‍काह खनावामी नीया मुःकुबा लेन्‍बीअ् कोओ खनावा पुअ्नोक्‍‍पाने।

यहूदीची नुङ् व्यवस्था

१७ तोकोना आनीसेअ् एका यहूदीइका ने इःकानुम्, व्यवस्थाबीअ् भरोसा मुःकानुम्‍माङ् परमेश्‍वर चीनामुःकुका इःतोअ् छाक्‍छाए लेक्‍कानीन्,

१८ उमी इच्छा लेःकानुम्, व्यवस्थाए इःपलाअ्वा छप्‍पैभन्दा कम्‍नीकाह खनावा मानामुःकानुम्,

१९ म‍़ीक्‍सीपाची त‍़ीकबाइका ने मोलम् नाप्‍चीग‍़ीक्‍पाबीअ् चुःकाहचीमी योक्‍सेअ् ज्योतिइका नेमाङ् पक्‍‍का चुःकानीन्,

२० मूर्खची सुधारेमुःकबा, पासीङ् मापुक्‍काहची इःकबा नुङ् व्यवस्थाबीअ् नोअ् छप्‍प‍ै तयाबुङ् नुङ् सत्य तोअ्इतुका इःतोअ् इःकानुम्,

२१ कोओपारे आनीसेअ् अरुची इःकानुप्ची भने, तक्‍पनोअ्चैँ मालेअ्मा चीनानीनीही? आनीसेअ् खुःमा नुःनी ने इःतोअ् इःकानुप्ची, तोकोना तक्‍पनोअ्चैँ खुःकानीही?

२२ आनीसेअ् व्यभिचार मुःमा नुःनी नेमाङ् इःकानुप्ची, तोकोना तक्‍पनोअ्चैँ व्यभिचार मुःकानी हे? आनीसेअ् मूर्तिह चीसीकानुम्, तोकोना तक्‍पेअ्नोअ् चैँ आकोलम् लुप्‍कानुहुम् हे?

२३ आनीन् व्यवस्थामी न‍़ीक्‍थुप्‍पी छाक्‍छाए लेक्‍कानीन्, तोकोना आकोनोअ् व्यवस्था मानामुःसानुम्‍नीमाङ् परमेश्‍वरमी बेइज्जत मुःकानुम्।

२४ मालेअ्माभने कोओपारे छाप्‍पलाअ्वा चुःअ्, “अरु तोःखाचीमी माझाबीअ् आनीमीनोअ् कारणए परमेश्‍वरमी न‍़ीङ्मी लालुवा पुअ्इता।”

२५ व्यवस्था मानामुःकानुम् भने गो आनीसेअ् मुःकानुहुम् खतनामी दाम पुअ्नो, तोकोना आको व्यवस्था मानामुःसानुम्‍नी भने गो आनीसेअ् मुःकानुप्पा खतना मामुःबलाअ्वा दोअ्नोअ् पुअ्नो।

२६ सरीलबीअ् खतना मामुःकबासेअ् व्यवस्थाबीअ् छाप्‍पलाअ्वा खनावा मानामुःसु भने, उसेअ् खतना मुःसुनी होसाङ् ने खतना मुःसीतोअ्नोअ् मापुक्‍पा हे?

२७ सरीलबीअ् खतना पुअ्नीमाङ् ने व्यवस्था मानामुःकबासेअ्, छाप्‍पलाअ्वा व्यवस्था तक्‍पनुङ् चुःकाह नुङ् खतना ने पुक्‍काह व्यवस्था मानामामुःकबा आनीन् फत्‍तुर तेःकानीमीहीने।

२८ मालेअ्माभने बैरा-बैरा का यहूदीङा ने काःकबा नीच्‍चानोक्‍पा यहूदी हेअ्‍नी। मोरोअ्नोअ् बैरा सरीलबीअ् मुःबलाअ्वा खतना ने नीच्‍चानोक्‍पा खतना हेअ्‍नी।

२९ न‍़ीङ्वालम् नोअ् यहूदी पुक्‍कबा यहूदी लीअ्ही। नीच्‍चानोक्‍पा खतनाचैँ न‍़ीङ्वाबीअ् सनीअ्वाए मुःकुबा खनावा ने, छाप्‍पलाअ्वा व्यवस्थामी खनावा हेअ्‍नी। कोरोक्‍पा मीनामी प्रशंसा मीनाबाङ् हेअ्‍नी, तोकोना परमेश्‍वरबाङ् पुअ्नो।

३

१ मोसेअ्नोअ् यहूदी पुअ्मामाङ् इमाङ‍् फाइदा पुगाबा त? अथवा खतनामी इमाङ‍् अर्थ पुगामाङ्?

२ छप्‍पैलम् फाइदा चुःअ्! छप्‍पैभन्दा पहिले परमेश्‍वरए तक्‍पम् याङेब‍़ यहूदीची पीत्‍तुचीही ने।

३ अखाचीमध्ये कोइ-कोइए विश्‍वास मामुःसुची भने, इमाङ‍् पुगाबा त? अखाचेअ् विश्‍वास मामुःसुचीबा कारणए परमेश्‍वर ने विश्‍वास अमुःहीमाबा पुअ्नोक्‍‍पा हे?

४ आकोरोअ् पुन्पुअ्नी! छप्‍प‍ै मीनाची होरोङ् पुअ्नोअ्मीहोसाङ् ने परमेश्‍वर सत्य पुअ्नो। परमेश्‍वरमी याङेब‍़बीअ् कोओपारे छाप्‍पलाअ्वा चुःअ्,

“आना तक्‍पम‍ी याङेब‍़बीअ् ठीक खाङ्मुअ्नाबाने,

मोलम् आनेअ् नीया मुःकुनालो आना कोङ्नोअ्नाबाने।”

५ तोकोना एकामी अधर्ममी यावहए परमेश्‍वर धर्मती पुअ्नोअ् नेबा खनावा खाङ्मुकु भने, एकाए इमाङ‍् इःम्बा? परमेश्‍वरमी धेप्‍प‍़ छुरीअ् एकाबीअ् ताअ्लो उसेअ् अन्याय मुःकुबा हे? एअ्वा मीनाचेअ् गो आकोरोअ्नोअ् इःकुची। (का मीनादोअ्नोअ् यामुङाअँ।)

६ आकोरोअ् पुन्‍पुअ्नी! आकोरोअ् भने, परमेश्‍वरए खाम्‍पुम्‍मामी नीया इमाक्‍‍तोअ् मुःहीकुमाङ्?

७ तोकोना कङी होरोङ् यावमी कारणए परमेश्‍वरमी सत्य खनावा देःमीकु मोलम् उमी इज्जत पुअ्नो भने, का मालेअ्मा होनेअ् हीःवाछादोअ्नोअ् नीयाबीअ् सीअ्धीङाअँक्‍पा त?

८ आकोरोअ् भने, नुःलो मापुअ्होउ नेमाङ् इ़ःलोअ् नोअ् मालेअ्मा अमुःम्बा? एकाए आकोरोअ्नोअ् इःकुकामो इःतोअ् कोइ-कोइ मीनाचेअ् एका फत्‍तुर तेःकीकामी। कोरोहो फत्‍तुर तेःकाहचेअ् खेच्‍चालोक्‍पा कासी तोक्‍कुचीबाने।

धर्मती असा ने माअ्अँ

९ आकोरोअ् भने इमाङ‍् त, इकीन् यहूदी अरुचीभन्दा नुःकी हे त? अवश्य ने माअ्इन्, मालेअ्माभने यहूदीची नुङ् अरु तोःखाची छप्‍प‍ै हीःवामाङ्मी हुक्‍‍पी सीखेइतामी नेमाङ् कङेअ् फत्‍तुर तेःइतुक्‍ची।

१० कोओ खनावा कोओपारे छाप्‍पलाअ्वा चुःअ्,

“धर्मती असा ने माअ्आ, इप्‍पाङ् ने माअ्अँ,

११ वाब्‍कबा असा ने माअ्अँ,

परमेश्‍वर योक्‍कबा असा ने माअ्अँ।

१२ छप्‍प‍ै जना तक्‍पम‍ी न‍़ीङ्मेअ्मेअ् मुःकबा पुअ्इतामी,

अखाची छप्‍प‍ै सु-सुःरी अर्थ नोअ् माच्‍चुःकाह पुअ्इतामी,

नुःरो मुःकबा असा ने माअ्अँ, इप्‍पाङ् ने माअ्अँ।”

१३ “अखाचीमी घोक्रो आअ्लाक्‍पलाअ्वा येअ्मादोअ्नोअ् पुअ्नो,

अखाची तक्‍पम् लेम्‍ए नाःधीमामी खनावा यामुअ्मी,

अखाचीमी प‍़ीअ् छीःअ्नुक्‍पा पुमी दोअ्नोअ् पुअ्नो।”

१४ “अखाचीमी या माक्‍साङ्वाह नुङ् ख‍़ीक्‍कबा खनावाए चेप्‍खेइपलाअ्वा चुःअ्।”

१५ “अखाचीमी लाङ्‍ह मीना सेअ्मामी योक्‍सेअ् चोप्‍फाङ‍् सोङ्नो,

१६ अखाची लाम्‍धुअ्मीही लाम्‍हबीअ् अखाचेअ् सुद‍्धम् नुङ् दुक्‍खमी खनावाह य‍़ीङ्बोकुची,

१७ तोअ्माङ् शान्ति तेःथाम् लाम् अखाचेअ् चीनामामुःतीतुची।”

१८ “अखाचेअ् परमेश्‍वरमी कीमाङ्वा नोअ् कीत्‍तुचीनी।”

१९ हो एकाए लेःकुका, व्यवस्थाए एअ्वा इःकुलो, व्यवस्थाखुअ्माअ्मु चुःकाहची नोअ् लीक्‍कुची। कोओपारे छप्‍प‍ै या चीः चुःचैनोहोने मोलम् छुत्‍तीङ् मीनाचेअ् परमेश्‍वर झ्‍वाप पीक्‍कुचीबाने।

२० मोसेअ्नोअ् व्यवस्थामी यावहए असा ने उमी खाङ्मावाबीअ् धर्मती पुअ्नी, मालेअ्माभने व्यवस्थाबाङ् नोअ् हीःवामाङ्मी न‍़ीक्‍थुप्‍पी सन‍़ीङ्वा ताअ्।

विश्‍वासबाङ् परमेश्‍वरमी अघि धर्मती पुअ्मामी खनावा

२१ तोकोना हो गो व्यवस्थामेद्‍दीङ् नोअ् मीना परमेश्‍वरए धर्मती बनामुःकु नेबा खनावा खाङ्मुइता। कोओमी साछी व्यवस्था नुङ् अगमवक्ताचेअ् पीअ्इतुची।

२२ येशू ख्रीष्‍टबीअ् विश्‍वास मुःकबा छप्‍प‍ै विश्‍वासबाङ् परमेश्‍वरए धर्मती पुअ्मीइतुची। मालेअ्माभने कोओबीअ् माङ्ने पोनी माअ्अँ।

२३ मालेअ्माभने छुत्‍तीङ्ए हीःवामाङ् मुःइतुची, मोलम् परमेश्‍वरमी महिमालम् मुअ्यु पुअ्इतामी।

२४ उमी अनुग्रहमी वरदानए ख्रीष्‍ट येशूबीअ् चुःकबा मुलुवाबाङ् अखाची मोरोअ्नोअ् धर्मती पुक्‍तोअ्इतामी।

२५ परमेश्‍वरए ख्रीष्‍ट उमी हेरुवाबाङ् इकीमी हीःवामाङ् क्षमामी भेटी पुअ्मा अघि सरामुःसु नेबा खनावा विश्‍वासबाङ् लाःमापुअ्नो। कोओ यावए परमेश्‍वर धर्मती पुअ्नोअ् नेबा खाङ्मुयुक्‍सु, मालेअ्माभने उमी स्वभावअन्सार मीनाचीमी पैल्हे हीःवामाङ्‍ह उसेअ् ल्याक्‍खा मामुःसुहु।

२६ परमेश्‍वर उम्तक्‍पेअ्नोअ् धर्मती पुअ्नोअ्। येशूबीअ् विश्‍वास मुःकबा उसेअ् धर्मती मुःकु नेबा खनावा खाङ्मुमामी उसेअ् कोरोअ्लोअ् कोरोअ् मुःकुबा ने।

२७ आकोरोअ् भने इकीमी छाक्‍छाअ्वा हाबीअ् खराबा? आकोमी गो थम् नोअ् माअ्अँ। माक्‍तोक्‍पा खालेबा व्यवस्थाबाङ् कोरोअ् मुःम्‍बा त? व्यवस्थामी यावहलम् हे? हेअ्‍नी, तोकोना इकीमी विश्‍वासमी कारणए ने।

२८ मोसेअ्नोअ् व्यवस्थामी यावहबाङ् मापुअ्ये विश्‍वासबाङ् नोअ् मीना धर्मती पुअ्नोअ् नेमाङ् इकीए मानामुःअ्।

२९ अथवा परमेश्‍वर यहूदीचीमी तेअ् परमेश्‍वर हे त? अरु तोःखाचीमी परमेश्‍वर हेअ्नीबा हे? हँ, अरु तोःखाचीमी ने परमेश्‍वर ने।

३० मालेअ्माभने परमेश्‍वर इक्‍कु तेअ् चुःअ्। उसेअ् खतना पुक्‍कबा नुङ् खतना मापुक्‍कबा ह‍़ीक्‍‍पाङ् नोअ् अखाचीमीनोअ् विश्‍वासबाङ् धर्मती बनामुःकुचीहीने।

३१ इकीए कोओ विश्‍वासलम् नोअ् व्यवस्था फीस्सु मुःम्‍बा त? आकोरोअ् हेअ्‍नी! बरु इकीए गो व्यवस्था मानाली मुःअ्।

अब्राहाममी चीम्‍मासीङ्

४

१ हो, सरीलअन्सार इकीमी पीतुप्‍खा अब्राहाममी न‍़ीक्‍थुप्‍पी इकीए इमाङ‍् इःम्बा त?

२ मालेअ्माभने अब्राहाम तक्‍पए मुःबलाअ्वा यावहबाङ् धर्मती पुगाबा गो, उनुङ् छाक्‍छाअ्वा मुःथाम् इमाङ‍्लो खनावा पुगाबा, तोकोना परमेश्‍वरमी अघि गो हेअ्‍नी।

३ मालेअ्माभने परमेश्‍वरमी याङेब‍़ए इमाङ‍् इःकुबा? “अब्राहामए परमेश्‍वरबीअ् विश्‍वास मुःसु, तोअ्माङ् आको विश्‍वासमी कारणए उ परमेश्‍वरए धर्मती बनामुःसु।”

४ हो याव मुःकबाए तोक्‍कुबा तोअ्मासीङ् दान हेअ्‍नी, तोकोना आको उमी तोअ्मामी अधिकार ने।

५ तोअ्माङ् धर्मती पुअ्मामी योक्‍सेअ् याव मामुःकबा, तोकोना फत्‍तुरधारी धर्मती खुत‍़‍्त‍़ेमुःकबा परमेश्‍वर विश्‍वास मुःकबा मीनामी विश्‍वासए उ धर्मती बनामुःकु।

६ परमेश्‍वरए यावमेद्‍दीङ् नोअ् धर्मती बनामुःसुबा मीनाए अलाङ् तोअ्मामी न‍़ीक्‍थुप्‍पी दाऊदए कोरोअ् इःकु,

७ “असामी हीःवाह क्षमा पुअ्इतालो,

मोलम् हीःवामाङ्‍ह देःब्‍इपलाअ्वा चुःअ्लो, अखाची नोअ् अलाङ् तोक्‍काहची ने,

८ असामी हीःवामाङ्मी हीसाप परमप्रभुए युक्‍पीतुनीलो,

अलाङ् तोक्‍कबा आकोनोअ् ने।”

९ कोओ अलाङ् खतना मुःकाहचीमी योक्‍सेअ् तेअ् लु खतना मामुःकाहचीमी योक्‍सेअ् ने लो? मालेअ्माभने अब्राहामए मुःसुबा विश्‍वासमी कारणए नोअ् परमेश्‍वरए उ धर्मती बनामुःसुबा नेमाङ् इकीए इःअ्।

१० कोओ इमाक्‍‍तोअ् उमी योक्‍सेअ् पुगाबा? कोओ उमी खतना पुअ्मा भन्दा अघि पुगाबा लु द्‍याक्‍पी? कोओ उमी खतना पुगामाङ् हेअ्‍नी, तोकोना अघि नोअ्।

११ उमी खतना मापुक्‍पानोअ् विश्‍वासलम् उ धर्मती पुगाबा छाप स्वरूप उसेअ् खतनामी च्‍याक्‍सीङ् तोक्‍कुबा। उ खतनामेद्‍दीङ् विश्‍वास मुःकुचीमाङ् धर्मती पुक्‍काह छुत्‍तीङ्मी पा पुअ्मामी योक्‍सेअ् कोरोअ् पुगाबा ने।

१२ उ अखा खतना पुक्‍काहचीमी ने पापा ने, मालेअ्माभने उचेअ् खतना तेअ् मामुःसुची, तोकोना अब्राहामए तक्‍पम‍ी खतना पुअ्मा अघि नोअ् विश्‍वास मुःसीतोअ्नोअ् अखाचेअ् ने विश्‍वासमी चीम्‍मासीङ् त‍़ीङ्‍कुची।

परमेश्‍वरमी नम्‍एचामा विश्‍वासलम् तोअ्नो

१३ खाम्‍पुम्‍मामी हकवाला पुअ्मामी योक्‍सेअ् अब्राहाम नुङ् उमी सन्तान पीप्‍पलाअ्वा नम्‍एचामा व्यवस्था मानामुःसुचीमाङ् अखाचेअ् तोक्‍कुचीबा हेअ्‍नी, तोकोना विश्‍वास मुःतोअ् धर्मती खुत्‍त‍़ेलीसामीहीसेअ् तोक्‍कुचीबा ने।

१४ व्यवस्था मानामुःकाहचीतेअ् हकवाला पुअ्नोअ्मी भने गो, विश्‍वास फीस्सु पुअ्नो मोलम् नम्‍एचामा इन्‍नामे पुअ्नो।

१५ मालेअ्माभने व्यवस्थाए परमे‍श्‍वरमी धेप्‍प‍़ छुरीअ् तेःकु, तोकोना व्यवस्था माच्‍चुःथाप्पी हीःवा ने पुअ्नी।

१६ मोसेअ्नोअ् नम्‍एचामा विश्‍वासबाङ् ताअ्, तोअ्माङ् कोओ नम्‍एचामा परमेश्‍वरमी अनुग्रहबीअ् चुःतोअ् अब्राहाममी छप्‍प‍ै सन्तानचीमी योक्‍सेअ् त‍़ाक्‍छीङ‍् मुःअ्। कोओ नम्‍एचामा व्यवस्था मानामुःकाहचीम् योक्‍सेअ् तेअ् हेअ्नीमाङ् अब्राहाममी दोक्‍पा विश्‍वासबीअ् चुःकाहचीमी योक्‍सेअ् नेअ् ने, मालेअ्माभने अब्राहाम इकी छप्‍पैमी पापा ने।

१७ परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, “कङेअ् आना धेरुअ् नोअ् तोःखाचीमी योक्‍सेअ् पापा बनामुःइताना।” अब्राहाम तक्‍पए विश्‍वास मुःबलाअ्वा परमेश्‍वरमी खाङ्मावाबीअ् छुत्‍तीङ्मी पापा ने, आको परमेश्‍वर सीःखेकाहची जिउँदो मुःकबा नुङ् मान्‍मापुक्‍कबा खनावा ने पुअ्मीकबा परमेश्‍वर ने।

१८ “आम्मी सन्तानची ने माङेब्‍सीहीये धेरुअ्नोअ् पुअ्नोअ्मीहीने” इःतोअ् परमेश्‍वरए इःसी तोअ्नोअ्, आशा माच्‍चुलोअ् ने अब्राहामए आशा युङ्लोङ् विश्‍वास मुःसु, मोसेअ्नोअ् अब्राहाम धेरुअ्नोअ् तोःखाचीमी पापा पुगा।

१९ अब्राहाम इअ् सइ दोङ् पुअ्मा योगाबा। तोकोना थाप्कोक्‍पा पुखरामाङ् सीःमा योक्‍कबा तक्‍पम‍ी सरील नुङ् हानीम् ने छाचा मालोलीङ्‍कबा सारामी सखोङ्वाए अब्राहाम विश्‍वासबीअ् कमजोर मामुःहीसु।

२० परमेश्‍वरए मुःसुबा नम्‍एचामामी न‍़ीक्‍थुप्‍पी इमाङ‍् खनावाए ने अब्राहाम मासोङ्मीहीसु, तोकोना तक्‍पम् विश्‍वासबीअ् त‍़थ‍़ीलो पुक्‍तोअ् उसेअ् परमेश्‍वर महिमा पीत्‍तु।

२१ नम्‍एचामा मुःबलाअ्वा खनावा उसेअ् मुःहीकु इःतोअ् अब्राहामए पूरा विश्‍वास मुःसु।

२२ मोसेअ्नोअ् उमी विश्‍वासमी कारणए परमेश्‍वरए उ धर्मती बनामुःसु।

२३ “उ धर्मती पुगा” इःबलाअ्वा कोओ याङेब‍़ उमी योक्‍सेअ् तेअ् छाप्‍पलाअ्वा हेअ्‍नी,

२४ तोकोना इकीमी योक्‍सेअ् नेअ् ने। इकीमी प्रभु येशू सीःखेथाप्पाङ् जिउँदो मुःकबाबीअ् विश्‍वास मुःसाबासेअ् इकी ने परमेश्‍वरमी अघि धर्मती पुअ्इती।

२५ उ इकीमी हीःवाहमी योक्‍सेअ् मीनाचेअ् सेदुची मोलम् इकीन् धर्मती बनामुःमामी योक्‍सेअ् परमेश्‍वरए उ सीःखेथाप्पाङ् जिउँदो बनामुःसु।

नीयामी नतिजा

५

१ मोसेअ्नोअ् विश्‍वासबाङ् इकी धर्मती पुगीहीसेअ् इकीमी प्रभु येशू ख्रीष्‍टबाङ् परमेश्‍वरनुङ् इकीन् तोङ्इती।

२ विश्‍वास मुःबलाअ्वासेअ् उबाङ् इकीन् कोओ अनुग्रहबीअ् बेत्‍तोइती। कोओ अनुग्रहबीअ् इकीन् लेत्‍चाकी मोलम् परमेश्‍वरमी महिमाबीअ् लेम्‍मामी आशाबीअ् इकीए सक्‍सेम् मानामुःअ्।

३ आकोरोक्‍‍तेअ् हेअ्‍नी, तोकोना कष्‍ट ताअ्लोअ् ने इकीए सक्‍सेम् मानामुःअ्, मालेअ्माभने कष्‍टए थप्थप्बोब्बो मापुअ्ये आङ्‍हीथाम् शक्ति लाःलीङ‍्कु,

४ थप्थप्बोब्बो मापुअ्ये आङ्‍हीथाम् शक्तिए नुःकबा बानी-बेहोरा लाःलीङ‍्कु, नुःकबा बानी-बेहोराए आशा लाःलीङ‍्कु,

५ तोअ्माङ् आशाए सैदादा पुअ्मीतुनी, मालेअ्माभने परमेश्‍वरए पीप्‍पलाअ्वा पवित्र सनीअ्वालम् उसेअ् तक्‍पम‍ी प्रेम इकीमी न‍़ीङ्वाबीअ् छीब्‍देइती।

६ मालेअ्माभने इकीन् इमाङ्ने मामुःहीसी बेले नोअ् ख्रीष्‍ट अधर्मतीचीमी योक्‍सेअ् ठीक समइबीअ् सीःसा।

७ धर्मती मीनामी योक्‍सेअ् मुस्किलए कोइ सीःबीकु होला, आकोरोअ्नोअ् नुःकबा मीनामी योक्‍सेअ् कोइए सीःमा आँट मुःकुची होला।

८ तोकोना परमेश्‍वरए इकीन् एअ्वा नेच्‍चाकीही नेमाङ् इकी हीःवाछा चुअ्इलोअ्नोअ् ख्रीष्‍ट इकीम् योक्‍सेअ् सीःसाबा खनावाए खाङ्मुकु।

९ मोसेअ्नोअ् उमी हेरुवालम् इकीन् धर्मती पुअ्इती, आकोभन्दा ने ल्‍हेअ्लो परमेश्‍वरमी धेप्‍प‍़ छुरीअ्लम् इकीन् उसेअ् लेत्‍चामीकीहीने।

१० मालेअ्माभने इकीन् परमेश्‍वरमी ङेन् चुअ्इलोअ्नोअ् उमी वथक्‍छामी सीःमाङ्वालम् उनुङ् इकीन् तोङीही, आकोभन्दा ने ल्‍हेअ्लो परमेश्‍वरनुङ् इकीन् तोङीहीसेअ् इकीन् ख्रीष्‍टमी जुनीलम् लेत्‍चाकीहीने।

११ आकोरोक्‍‍तेअ् हेअ्‍नी, इकीम् प्रभु येशू ख्रीष्‍टलम् परमेश्‍वरबीअ् इकीए सक्‍सेम् मानामुःअ्, मालेअ्माभने उलम् परमेश्‍वरनुङ् इकीन् तोङ्इती।

आदम नुङ् ख्रीष्‍ट

१२ इप्‍पाङ् मीनाबाङ् खाम्‍पुम्‍माबीअ् हीःवामाङ् ताअ्आ, मोलम् हीःवामाङ्लम् सीःमाङ्वा ताअ्आ। कोओपारे नोअ् छुत्‍तीङ् मीनाचेअ् हीःवामाङ् मुःसुचीहीसेअ् छुत्‍तीङ् मीना नोअ् सीःमाङ्वाबीअ् खेअ्मा पुक्‍कबा पुगा।

१३ व्यवस्था तामाभन्दा पैल्हे ने खाम्‍पुम्‍माबीअ् हीःवामाङ् चुअ्आ, तोकोना व्यवस्था माच्‍चुबा थम्बीअ् हीःवामाङ्मी हीसाप पुअ्नी।

१४ आदमलम् मोशाधारीबीही मीनाचीबीअ् सीःमाङ्वाए राज्य मुःसु। अखाचेअ् गो आदमए दोअ्नोअ् हीःवामाङ् मामुःसुचीही। आदमचैँ द्‍याक्‍पी ताकबामी चीम्‍मासीङ् चुअ्आ।

१५ तोकोना मोरोअ्नोअ् तोअ्माबा वरदानचैँ आदमए मुःसुबा हीःवामाङ् दोक्‍पा हेअ्‍नी। मालेअ्माभने इप्‍पाङ् मीनाए मुःसुबा हीःवामाङ्मी कारणए धेरुअ् नोअ् मीनाची सीःसामी भने, आकोभन्दा ने धेप्‍प‍़ खनावा गो परमेश्‍वरमी अनुग्रह नुङ् इप्‍पाङ् मीना येशू ख्रीष्‍टलम् ताकबा मोरोअ्नोक्‍‍पा वरदानए धेरुअ्नोअ् मीनाची लेत्‍चामीकबा पुगा।

१६ मोरोअ्नोक्‍‍पा वरदानचैँ आको इप्‍पाङ् मीनाए मुःबलाअ्वा हीःवामाङ्ए तेःकुबा खनावा दोक्‍पा हेअ्‍नी। मालेअ्माभने इक्‍कु हीःवामी नीयाए कासीमी अग्गे तेःतु, तोकोना धेरुअ्नोअ् हीःवाहमी द्‍याक्‍पी ताकाह मोरोअ्नोक्‍‍पा वरदानए फत्‍तुर माच्‍चुःकबा बनामुःकु।

१७ इक्‍कुतेअ् मीनामी हीःवामी कारणए आको मीनाबाङ् सीःमाङ्वाए राज्य मुःसु भने गो, आकोभन्दा झन ल्‍हेअ्लो परमेश्‍वरमी धेप्‍प‍़ अनुग्रह नुङ् धर्मती बनामुःकबा मोरोअ्नोक्‍‍पा वरदान तोक्‍काहचेअ् इक्‍कुतेअ् मीना येशू ख्रीष्‍टलम् जुनीबीअ् राज्य मुःकुचीबाने।

१८ मोसेअ्नोअ् इक्‍कुतेअ् मीनामी हीःवाए छुत्‍तीङ् मीनाची कासी तोक्‍काह पुगामी, मोरोअ्नोअ् इक्‍कुतेअ् मीनामी धर्मती यावमी कारणए फत्‍तुरमेद‍्दीकेबा पुगामीमाङ् छुत्‍तीङ् मीनाची जुनी तोक्‍काह पुगामी।

१९ मालेअ्माभने इप्‍पाङ् मीनाए अग्गे मानामामुःसुबा कारणए धेरुन् जना हीःवाछा पुगामी, मोरोअ्नोअ् इप्‍पाङ् मीनाए अग्गे मानामुःसुबासेअ् धेरुन् जना धर्मती पुअ्नोअ्मीहीने।

२० व्यवस्था ताअ्आमाङ् हीःवा देःलीता, तोकोना हीःवामाङ् देःथाप्‍पी अनुग्रह झन ल्‍हेअ्लो द‍ेःखरा।

२१ मोसेअ्नोअ् हीःवामाङ्ए सीःमाङ्वा तेःतुमाङ् राज्य मुःसी तोअ्नोअ्, येशू ख्रीष्‍ट इकीमी प्रभुलम् इकीन् धर्मती बनामुःकीमाङ् हानीम् ने मास्सीःकबा जुनीधारी अनुग्रहए राज्य मुःकुबाने।

हीःवामाङ्बीअ् सीःमाङ्वा नुङ् ख्रीष्‍टबीअ् जुनी

६

१ हो इकीए इमाङ‍् इःम्बा? अनुग्रह धेरुअ्भन्दा धेरुअ् मापुअ्होउ नेमाङ् इकीए हीःवामाङ् मुःधीम्‍बा हे?

२ आकोरोअ् हेअ्‍नी! इकीन् हीःवामाङ्मी योक्‍सेअ् सीःकबाइ इमाक्‍‍तोअ् होनेअ् आको हीःवाबीअ् नोअ् लेत्‍चामाइही?

३ इकीन् ख्रीष्‍ट येशूबीअ् बप्‍तिस्मा लाःकबाइ उमी नोअ् सीःमाङ्वाबीअ् बप्‍तिस्मा लाःसी नेमाङ् आनीसेअ् लेःसानुम्‍नीपा हे?

४ कोसेअ्नोअ् इकीन् बप्‍तिस्मालम् उनुङ्सुःरी सीःसीही मोलम् न्‍याःअ्युसीही। पापामी महिमालम् ख्रीष्‍ट सीःखेथाप्पाङ् जिउँदो पुगीतोअ्नोअ् इकीन् ने ओप्‍चोङ् जुनीमी लाप्‍पी लाम्धुमाइन्।

५ येशू ख्रीष्‍टमी सीःमाङ्वाबीअ् इकीन् उनुङ् सुःरी इक्‍कुनोअ् पुअ्इती भने, उ सीःखेथाप्पाङ् जिउँदो पुअ्नोअ्लोअ् ने इकीन् नीच्‍चानोअ् उनुङ् इक्‍कुनोअ् पुक्‍कीहीने।

६ इकीमी पुरानो हीःवाछा जुनी उनुङ् सुःरी क्रूसबीअ् ख‍़ीक्‍तीसाबा नेमाङ् इकीए लेःअ्। कोओपारे इकीमी हीःवामाङ्ए चेप्‍खेतुबा सरील सुद‍्धम् मापुअ्होउ मोलम् होबालम् मुइगे इकीन् हीःवामाङ्मी कमारा अपुअ्माइन् इःतोअ् कोरोअ् पुगाबा ने।

७ मालेअ्माभने सीःखेकबा मीना हीःवामाङ्लम् लेअ्लाक्‍पलाअ्वा पुअ्नो।

८ इकीन् ख्रीष्‍टनुङ् सीःइती भने, ख्रीष्‍टनुङ्नोअ् जिउँदो ने पुक्‍कीही नेमाङ् विश्‍वास मुःअ्।

९ ख्रीष्‍ट सीःसामाङ् ने जिउँदो पुअ्इता मोलम् उ होनेअ् सीःनी नेमाङ् इकीए लेःअ्। होबालम् मुइगे उबीअ् सीःमाङ्वाए राज्य मुःसुनी।

१० उ सीःसालो हीःवामाङ्मी योक्‍सेअ् नीम्‍माङ्मी योक्‍सेअ् इक्‍खेप्‍पा तेअ् सीःसा। तोकोना उसेअ् लेत्‍चामीकुबा जुनी परमेश्‍वरमी योक्‍सेअ् ने।

११ मोरोअ्नोअ् आनीन् ने तक्‍प-तक्‍प हीःवामाङ्मी योक्‍सेअ् सीःसानीही, तोकोना परमेश्‍वरमी योक्‍सेअ् ख्रीष्‍ट येशूबीअ् जिउँदो पुगानीही मीअ्मापुअ्नो।

१२ मोसेअ्नोअ् सीःल्हेकबा सरीलमी कअ्इकाह इच्छाअन्सार चुःमा मापुअ्येमाच्‍चुहोउ नेमाङ् आनीमी आको सरीलबीअ् हीःवामाङ् राज्य अमुःमीतानुम्‍ये।

१३ आनीसेअ् तक्‍पम‍ी सरीलबीही अङ्‍ग दुष्‍ट याव मुःमामी योक्‍सेअ् हथ‍़ेरू बनामुःकानुम्‍माङ् हीःवामाङ् अपीत्‍तानुम्‍ये। तोकोना सीःअ्मीमाङ् जिउँदो पुक्‍काह मीनाचीदोअ्नोअ् पुअ्मामाङ् तक्‍प नुङ् तक्‍पम‍ी अङ्‍गह नुःयाव मुःकबा हथ‍़ेरूमी रूपबीअ् परमेश्‍वर पीअ्इतानुम्‍ये।

१४ मालेअ्माभने हीःवामाङ्ए आनीबीअ् राज्य मुःसुनीबाने, मालेअ्माभने आनीन् व्यवस्थामी हुक्‍‍पी माअ्आनीन्, तोकोना अनुग्रहमी हुक्‍‍पी चुःकानीन्।

धर्मती पुअ्मामी खनावामी कमारा

१५ हो, इमाङ‍् त? इकीन् व्यवस्था खुअ्माअ्मु माअ्इन्, तोकोना अनुग्रह खुअ्माअ्मु चुःकीन् ने इःतोअ् इकीए हीःवामाङ् मुःम्‍बा हे त? आकोरोअ् हेअ्‍नी!

१६ आनीसेअ् कोइ मीनामी अग्गे मानामुःकबा पुक्‍कानीन्‍माङ् तक्‍पनोअ् उमी हुक्‍‍पी सो‍ँपेमुःकानुम् भने, आनीन् आको मीनामी कमारा पुक्‍कानीन् नेमाङ् लेःसानुम्‍नीपा हे? आनीन् कि त सीःमाङ्वाबीअ् लाःलीङ‍्कबा हीःवामाङ्मी कमारा अथवा अग्गे मानामुःकबा पुक्‍कानीन्‍माङ् धर्मती पुक्‍कानीन्।

१७ तोकोना आनीन् पैल्हे हीःवामाङ्मी कमारा चुअ्आनीन्, तोकोना हो आनीसेअ् चीनानुप्पा खनावा न‍़ीङ्वा भित्रलम् नोअ् विश्‍वास मुःकानुम्। कोओमी योक्‍सेअ् परमेश्‍वर अलाक्‍छुमा मापुअ्होउ।

१८ तोअ्माङ् आनीन् हीःवामाङ्लम् मोअ्योङ् पुगानीमाङ् धर्मती कमारा पुगानीन्।

१९ मीनाबीअ् चुःकबा कमजोर आनीबीअ् ने चुःहुसेअ् का आनीसेअ् लेःकानुप्पा प‍़ीक्‍पी यामुधीङ्‍ङाअँक्‍पा। मालेअ्माभने आनीसेअ् पैल्हे इक्‍खेप्‍पा तक्‍पम् सरीलबीही अङ्‍ग सख्खर् मापुक्‍कबा याव मुःमा नुङ् झन-झन हीःवा मुःमामी योक्‍सेअ् सो‍ँपेमुःसानुम्, हो आकोरोअ् नोअ् पवित्र यावमी योक्‍सेअ् आनीसेअ् तक्‍पम‍ी सरीलबीही अङ्‍ग सो‍ँपेमुःसानुम्‍ये।

२० आनीन् हीःवामाङ्मी कमारा पुक्‍तोअ् पेनानीही बेले, आनीन् धर्मती पुअ्मामी खनावाबाङ् मोअ्योङ् चुअ्आनीन्।

२१ आकोरोअ्लोअ् मुःबलाअ्वा यावह मीक्‍कानुम्‍लो आनीन् कोरोअ्लोअ् ङीस्‍सीकानी भने, आनीसेअ् अखा खनावालम् इमाङ‍् तोक्‍कानुहुम्? अखा छप्‍प‍ै खनावाए चैँ द्‍याङ्पी सीःमाङ्वाबीअ् लाःलीङ‍्कानीन्।

२२ तोकोना हो आनीन् हीःवामाङ्लम् मोअ्योङ् पुगानीमाङ् परमेश्‍वरमी कमारा पुअ्इतानी, आनीसेअ् तोअ्माबा खनावाचैँ पवित्र पुक्‍थाम् खनावा ने, कोसेअ् चैँ हानीम् ने मास्सीःकबा जुनीबीअ् लाःलीङ‍्की।

२३ मालेअ्माभने हीःवामाङ्मी तोअ्मासीङ् सीःमाङ्वा ने, तोकोना परमेश्‍वरमी मोरोअ्नोक्‍‍पा वरदानचैँ इकीमी प्रभु येशू ख्रीष्‍टबीअ् हानीम् ने मास्सीःकबा जुनी ने।

सुरीखामी इक्‍कु चीम्‍मासीङ्

७

१ वथक्‍पा नेछा चो, कङेअ् कोओ खनावा व्यवस्था लेःकाहचीनुङ् यामुधीङ्‍ङाअँक्‍पा, मीना लेत्‍चालोअ्धारी तेअ् व्यवस्थाए उ थुब्कु नेमाङ् आनीसेअ् लेःसानुम्‍नीपा हे?

२ इप्‍पाङ् सुरीखा मुःइकबा मीम्‍छा आकोमी थप्पा लेत्‍चालोअ्धारी तक्‍पम् थप्पानुङ् व्यवस्थालम् थुप्पलाअ्वा पुअ्नो, तोकोना आकोमी थप्पा सीःखराभने आको व्यवस्थालम् आको थुप्पलाअ्वा पुअ्नी।

३ मोरोअ्नोअ् तक्‍पम् थप्पा जिउँदो चुःअ्लोअ्नोअ् आको अर्कु वथक्‍पानुङ् चुअ्आ भने, आको व्यभिचार मुःकबा मीम्‍छा लीअ्नोअ्। तोकोना तक्‍पम् थप्पा सीःसा भने, आको व्यवस्थाए थुप्पलाअ्वा पुअ्नी, मोलम् आको अर्कु वथक्‍पानुङ् सुरीखा मुःसा होसाङ् ने व्यभिचार मुःकबा पुअ्नी।

४ मोरोअ्नोअ् कङी वथक्‍पा नेछा चो, आनीन् ने ख्रीष्‍टमी सरीललम् व्यवस्थामी योक्‍सेअ् सीःइतानी, मोलम् अर्कु मीना अर्थात् सीःखेथाप्पाङ् जिउँदो पुक्‍कबानुङ् इक्‍कुनोअ् पुअ्इतानी। मोसेअ्नोअ् इकीन् परमेश्‍वरमी सेवा मुःहीकी।

५ इकीन् गो इक्‍खेप्‍पा इकीमी हीःवामाङ् स्वभावबीअ् लेत्‍चाधीतीही, मोबाके सीःमाङ्वाबीअ् लाःलीमामी योक्‍सेअ् व्यवस्थाए चोम्‍लीतुबा इकीमी हीःवाछा इच्छाहए इकीमी अङ्‍गहबीअ् याव मुःयुक्सु।

६ तोकोना इकीन् हुक्‍‍पी युङ्‍कबा व्यवस्थामी योक्‍सेअ् सीःसीमाङ् हो इकी आकोबाङ् अप्पोइती। मोसेअ्नोअ् इकीए सनीअ्वामी ओप्‍चोङ् पाराए सेवा मुःअ्, छाप्‍पलाअ्वा पुरानो पाराए हेअ्नी।

हीःवामाङ्नुक्पामी लडाइँ

७ इकीए इमाङ‍् इःम्बा त? व्यवस्था हीःवामाङ् हे? आकोरोअ् हेअ्‍नी! व्यवस्था माच्‍चुबा गो कङेअ् हीःवामाङ् नोअ् मालेःतोअ्ङा, मालेअ्माभने “आनेअ् लोभ अमुःसे” इःतोअ् व्यवस्थाए माअ्इःसुबा गो लोभ मुःम्‍बा इमाङ‍् नेबा खनावा कङेअ् मान्‍मालेःतोकुङ्।

८ तोकोना हीःवामाङ्ए व्यवस्थामी अग्गेबाङ् याव मुःमामी मौका तोक्‍कुबासेअ् कङी न‍़ीङ्वाबीअ् छप्‍प‍ै खाले लोभ तीःबीअ्ङा। व्यवस्था मेद्‍दीङ् गो हीःवामाङ् सीःखरीतोअ्नोअ् पुअ्नो।

९ कङा इक्‍खेप्‍पा व्यवस्था माच्‍चुलो गो जिउँदो नोअ् चुअ्उङ्, तोकोना व्यवस्थामी अग्गे ताअ्आमाङ् हीःवामाङ् लेदामाङ् पोःअ्लीता, मोलम् काचैँ सीःसुङ्।

१० जुनीमी नम्‍एचामा पीक्‍कबा आको व्यवस्थामी अग्गेए कङी योक्‍सेअ् सीःमाङ्वा तेःतु।

११ मालेअ्माभने हीःवामाङ्ए व्यवस्थामी अग्गेबाङ् याव मुःमामी मौका तोक्‍कुबासेअ् कङा नाःधीङा, तोअ्माङ् आकोलम् नोअ् कङा सेअ्ङा।

१२ व्यवस्था पवित्र चुःअ्, तोअ्माङ् व्यवस्थामी अग्गे पवित्र, सत्य नुङ् नुःकबा चुःअ्।

१३ आको नुःकबा खनावाए नोअ् काबीअ् सीःमाङ्वा तेःतुबा हे त? आकोरोअ् हेअ्‍नी! हीःवामाङ्चैँ हीःवामाङ् नोअ् नेमाङ् माखाङ्मुहोउ मोलम् व्यवस्थामी अग्गेबाङ् हीःवामाङ् होनेअ् कीअ्मालाम्‍लो मापुअ्होउ नेमाङ् नुःकबा खनावाबाङ् हीःवामाङ्ए काबीअ् सीःमाङ्वा तेःअ्धीङ्‍कुबा।

१४ मालेअ्माभने व्यवस्था सनीअ्वामी खनावा नेमाङ् इकीए लेःअ्, तोकोना काचैँ सरीलबीअ् चुःङाअँ, तोअ्माङ् हीःवामाङ्मी हुक्‍‍पी चुःमामी योक्‍सेअ् देल्‍लाक्पलाअ्वा चुःङाअँ।

१५ मालेअ्माभने कङेअ् इमाङ‍् मुःकुक्‍‍पा, कङेअ् नोअ् आको लेःङानी। मालेअ्माभने कङेअ् इमाङ‍् मुःमा मीक्‍कुङ्‍लो, आको कङेअ् मुःङानी, तोकोना कङेअ् इमाङ‍् चीसीकुङ्‍लो, आको नोअ् कङेअ् मुःकुङ्।

१६ हो कङेअ् इमाङ‍् मुःमा मीअ्ङानीलो, आको कङेअ् मुःकुङ् भने, व्यवस्था नुःकबा चुःअ् नेमाङ् कङेअ् इःकुङ्।

१७ तोकोना हो आको याव मुःकबा कङा हेअ्ङानी, तोकोना काअ्यु बास चुःकबा हीःवामाङ्ए मुःसुबा ने।

१८ मालेअ्माभने काअ्यु अर्थात् कङी हीःवामाङ् स्वभावबीअ् इमाङ्ने नुःकबा खनावाए बास चुःनी नेमाङ् कङेअ् लेःकुङ्। नुःयाव मुःमामी कङी न‍़ीङ्वा चुःअ्, तोकोना कङेअ् आको मुःहीङानी।

१९ मालेअ्माभने मुःमा मीप्‍पलाअ्वा नुःयाव कङेअ् मुःङानी, तोकोना मुःमा मामीप्‍पलाअ्वा दुष्‍ट याव कङेअ् मुःधीङ्‍कुङ्।

२० हो कङेअ् नेच्‍चाङानीबा याव कङेअ् मुःकुङ्भने, आको मुःकबा कङा हेअ्ङानी, तोकोना काअ्यु बास चुःकबा हीःवामाङ्ए मुःसुबा ने।

२१ मोसेअ्नोअ् कङेअ् इक्‍कु नुःयाव मुःमा योक्‍कुङ् भने, दुष्‍ट याव ली कङी क्‍याक्‍पी ताअ्आबा कङेअ् खाङ्‍कुङ्। आकोरोअ्लोअ् कोओ व्यवस्थाए मुःसुबा नेमाङ् कङेअ् मीक्‍कुङ्।

२२ मालेअ्माभने का, कङी भित्रअ्यु न‍़ीङ्वाबीअ् परमेश्‍वरमी व्यवस्थाबीअ् रमालीङाअँ।

२३ तोकोना कङी सरीलमी अङ्‍गहबीअ् कङेअ् अर्कु व्यवस्था खाङ्‍कुङ्, आको कङी न‍़ीङ्वाबीअ् चुःकबा व्यवस्थानुङ् चुङ्नो, तोअ्माङ् कङी अङ्‍गबीही याव मुःकबा हीःवामाङ्मी व्यवस्थाए कङा थुब्ङाअँ।

२४ कङा माक्‍तोक्‍पा मीना, इमाङ्ने मामुःहीकबा! सीःल्हेकबा कोओ सरीलबाङ् कङा आसेअ् फअ्ङाअँक्‍पा?

२५ येशू ख्रीष्‍ट इकीम् प्रभुबाङ् परमेश्‍वर अलाक्‍छुमाफो।

मोसेअ्नोअ् कङ् तक्‍पेअ् कङी न‍़ीङ्वालम् नोअ् परमेश्‍वरमी व्यवस्थामी सेवा मुःकुङ्, तोकोना कङी सरीलबाङ् कङेअ् हीःवामाङ्मी व्यवस्थामी सेवा मुःकुङ्।

पवित्र सनीअ्वाबीअ् जुनी

८

१ मोसेअ्नोअ् हो ख्रीष्‍ट येशूबीअ् चुःकाहची कासी पीअ्मामी अग्गे माअ्अँ।

२ हीःवामाङ् नुङ् सीःमाङ्वामी व्यवस्थाबाङ् जुनी पीक्‍कबा सनीअ्वामी व्यवस्थाए कङा ख्रीष्‍ट येशूबीअ् अलग्‍गु मुःइङा।

३ मीनामी हीःवामाङ् स्वभावमी कारणए व्यवस्था मानामुःमामाङ् मापुअ्हीकबा खनावा परमेश्‍वरए ओप्‍तक्‍पेअ् मुःसु अर्थात् परमेश्‍वरए हीःवामाङ्मी योक्‍सेअ् तक्‍पमीन् वथक्‍छा हीःवाछा मीनादोअ्नोअ् हीःवामाङ् स्वभावबीअ् पाङ्‍हाक्‍सु, कोओपारे उसेअ् हीःवामाङ् सरीलबीअ् नोअ् कासी पीत्‍तु।

४ कोओपारे हीःवामाङ् स्वभावअन्सार हेअ्‍नी, तोकोना सनीअ्वाअन्सार लाम्धुकाहची व्यवस्थाए योगुबा खनावा इकीबीअ् पूरा मापुअ्होउ नेमाङ् कोरोअ् पुगाबा ने।

५ मालेअ्माभने हीःवामाङ् स्वभावअन्सार मुःकाहचेअ् सरीलमीनोअ् खनावाबीअ् न‍़ीङ्वा तीःकुची, तोकोना सनीअ्वामी स्वभावअन्सार मुःकाहचेअ् सनीअ्वामीनोअ् खनावाबीअ् न‍़ीङ्वा तीःकुची।

६ मालेअ्माभने हीःवामाङ् स्वभावबीअ् न‍़ीङ्वा तीःमाचैँ सीःमाङ्वा ने, तोकोना सनीअ्वाबीअ् न‍़ीङ्वा तीःमाचैँ जुनी नुङ् शान्ति ने।

७ मालेअ्माभने हीःवामाङ् स्वभावमी सरीलबीअ् न‍़ीङ्वा तीःमा इःबलाअ्वा परमेश्‍वरनुङ् ङेन् पुअ्माबा ने। आकोचैँ परमेश्‍वरमी व्यवस्थाबीअ् माअ्अँ, मोलम् हानीम् ने पुअ्हीनी।

८ हीःवामाङ् स्वभाव चुःकबा सरीलबीअ् न‍़ीङ्वा तीःकाहचेअ् परमेश्‍वर खुशी मुःहीसुचीनी।

९ नीच्‍चानोअ्, परमेश्‍वरमी सनीअ्वा आनीबीअ् बास पेन्‍नोअ् भने, आनीन् सरीलमी स्वभावबीअ् हेअ्‍नी, तोकोना सनीअ्वाबीअ् चुःकानीन्। तोकोना ख्रीष्‍टमी सनीअ्वा माच्‍चुःकबा मीनाचैँ उमी पुअ्नी।

१० ख्रीष्‍ट आनीबीअ् चुःअ् भने, हीःवामाङ्मी कारणए आनीमी सरील सीःखेकाह होसाङ् ने आनीमी सनीअ्वाचैँ परमेश्‍वरमी अघि ठीक पुगाबासेअ् जिउँदो पुअ्नो।

११ सीःखेकबा येशू जिउँदो मुःकबामी सनीअ्वा आनीबीअ् बास पेन्‍नोअ् भने, ख्रीष्‍ट येशू जिउँदो बनामुःकबासेअ् नोअ् आनीन्‍नुङ् बास पेङ्‍कबा उमी सनीअ्वालम् आनीमी सीःल्हेकबा सरील ने जिउँदो बनामुःकुबाने।

१२ मोसेअ्नोअ् वथक्‍पा नेछा चो, इकीन् हीःवामाङ् स्वभावअन्सार लाम्धुमा कर सीत्‍तीनी।

१३ मालेअ्माभने हीःवामाङ् स्वभावअन्सार लाम्धुकानी भने आनीन् सीःकानीहीने, तोकोना सनीअ्वामी अन्सार लाम्धुकानी भने, सरीलबीही इ़ःयावह सेक्‍कानुम्‍माङ् आनीन् लेत्‍चाकानीहीने।

१४ मालेअ्माभने परमेश्‍वरमी सनीअ्वाबाङ् लाम्धुकाह छप्‍प‍ै परमेश्‍वरमी सन्तान ने।

१५ मालेअ्माभने होनेअ् कीमाङ्वाबीअ् सीअ्मामी योक्‍सेअ् कमारा पुअ्मामी सनीअ्वा इकीए मातोक्‍ती, तोकोना युङ्माछा पुअ्मामी सनीअ्वा तोअ्इता। मोसेअ्नोअ् इकीए परमेश्‍वर “अब्‍बा, पापा” लीत्‍तोअ् यामीअ्नो।

१६ इकीन् परमेश्‍वरमी सन्तानइ नेमाङ् सनीअ्वा उमी तक्‍पेअ्नोअ् इकीमी सनीअ्वा साछी पीक्‍कु।

१७ तोअ्माङ् परमेश्‍वरमी सन्तानइ ने भने गो, हकवालाइ नेअ् ने अर्थात् परमेश्‍वरए नम्‍एचामा मुःसुबा अलाङ् तोक्‍कबा नुङ् ख्रीष्‍टनुङ्नोअ् हक तोक्‍कबाइ ने। ख्रीष्‍टनुङ्नोअ् कष्‍ट आङ्नो भने, उनुङ् इकीमी महिमा ने पुअ्नोक्‍‍पाने।

द्‍याक्‍पी ताकबा महिमा

१८ कङेअ् कोरोअ् मीक्‍कुङ्लो, इकीमी योक्‍सेअ् द्‍याक्‍पी ताकबा महिमानुङ् कोरोअ्लोहो कष्‍ट दाँजे मुःमा खेच्‍चुनी।

१९ परमेश्‍वरए तक्‍पम् वथक्‍छाची खाङ्मीकुचीही लेन् खाङ्मामी योक्‍सेअ् उसेअ् बनामुःसुहु छप्‍प‍ै खनावाए न‍़ीङ्वा तीःकुचीमाङ् हुङ्धीङ्‍कुचीबा।

२० परमेश्‍वरए बनामुःसुहु छप्‍प‍ै खनावा दोधारबीअ् सीअ्इता, मोलम् अखाची उचीमी तक्‍पेअ् इच्छा मुःसुचीमाङ् आकोरोअ् पुगाबा हेअ्‍नी। तोकोना अखाची छप्‍पैसेअ् आशा मामुःधीतुचीहोउ नेमाङ् उसेअ् कोरोअ् मुःसुबा ने।

२१ तोअ्माङ् परमेश्‍वरए बनामुःसुहु छप्‍प‍ै खनावा सुद‍्धम् पुक्‍थाम् बन्धनबाङ् हेल्‍लाक्‍पलाअ्वा पुअ्नोक्‍‍पाने, मोलम् अखाचेअ् ने परमेश्‍वरमी सन्तानमी महिमामी खुल्‍ला पुक्‍थाम् यावबीअ् भाग तोक्‍कुचीबाने।

२२ परमेश्‍वरए बनामुःसुहु छप्‍प‍ै खनावाए इच्‍चेतेअ् आयुधारी छाचा लोलीम्‍मामी तुअ्माङ्वा लगालीकबा मीम्‍छा दोअ्नोअ् कष्‍ट आङ्धीङ्‍कुची नेमाङ् इकीए लेःअ्।

२३ परमेश्‍वरए बनामुःसुहु छप्‍प‍ै खनावा तेअ् हेअ्‍नी, तोकोना सनीअ्वामी पहिलो वरदान तोक्‍कबा इकीए ने युङ्माछा पुअ्मामी योक्‍सेअ् धेप्‍प‍़ इच्छा मुःअ्लो अर्थात् इकीमी सरीलमी मुलुवामी योक्‍सेअ् हुङ्नोअ्लो न‍़ीङ्वाअ्यु कष्‍ट तोअ्नो।

२४ मालेअ्माभने कोओ आशाबीअ् इकीए मुलुवा तोक्‍कबा। हो खाङ्मुकबा आशा गो आशा नोअ् हेअ्‍नी। मालेअ्माभने खाङ्मुकबा खनावामी योक्‍सेअ् आसेअ् आशा मुःकुबा?

२५ तोकोना इकीए माखाक्‍पलाअ्वा खनावामी योक्‍सेअ् आशा मुःअ् भने, थप्‍थप्‍बोब्बो मापुअ्ये आको हुङ्नो।

२६ मोरोअ्नोअ् पवित्र सनीअ्वाए ने इकीए मुःहीनीही खनावाबीअ् सघामुःकी। इकीए इमाक्‍‍तोअ् प्रार्थना मुःम्‍बा नेमाङ् इकीए लेःनी, तोकोना सनीअ्वाए शब्दहबाङ् मादुम्‍हीये धेप्‍प‍़ खुइक्‍प‍बीअ् इकीमी योक्‍सेअ् प्रार्थना मुःबीकी।

२७ तोअ्माङ् मीनाचीमी न‍़ीङ्वाबीपा खनावा योक्‍कबासेअ् सनीअ्वामी विचार लेःकु, मालेअ्माभने परमेश्‍वरमी न‍़ीङ्वाअन्सार सनीअ्वाए पवित्र मीनाचीमी योक्‍सेअ् प्रार्थना मुःबीकुची।

२८ परमेश्‍वर नेच्‍चाकाहची मोलम् उसेअ् तक्‍पम‍ी इच्छाअन्सार छेःतुचीही छुत्‍तीङ्मी योक्‍सेअ् छप्‍प‍ै खनावाबीअ् उसेअ् नुःरोअ् नोअ् मुःकु नेमाङ् इकीए लेःअ्।

२९ ख्रीष्‍टचैँ धेरुन् वथक्‍पा नेछाचीमध्ये तुम्‍मी मापुअ्होउ नेमाङ् परमेश्‍वरए पैल्हेबालम् नोअ् चीनामुःसुचीनी तक्‍पम् वथक्‍छादोअ्नोअ् पुअ्मा पैल्हेबालम् नोअ् स्यागुची।

३० उसेअ् पैल्हेबालम् नोअ् स्यागुचीही उसेअ् छेने छेःतुची, मोलम् उसेअ् छेःतुचीही उसेअ् धर्मती ने खुत्‍त‍़ेमुःसुची, मोलम् उसेअ् धर्मती खुत्‍त‍़ेमुःसुचीही उसेअ् योङ् ने पीत्‍तुची।

परमेश्‍वरमी प्रेम

३१ खआ खनावामी न‍़ीक्‍थुप्‍पी इकीए इमाङ‍् इःम्बा त? परमेश्‍वर इकीअ्युगे चुःअ् भने, इकीम् विरूद्धबीअ् असा चुःहीक्‍‍पा?

३२ परमेश्‍वरए तक्‍पम् वथक्‍छा ने बाँकी मायुङ्‍ये इकीन् छुत्‍तीङ्मी योक्‍सेअ् पीत्‍ती भने, उसेअ् छप्‍प‍ै खनावा ने तक्‍पम‍ी वथक्‍छानुङ्सुःरी इकीन् मोरोअ्नोअ् पीत्‍तीनी हे?

३३ परमेश्‍वरए स्यागुचीही मीनाचीमी विरोधबीअ् आसेअ् फत्‍तुर तेःअ्माबा? धर्मती पुअ्मीकबा गो परमेश्‍वर नोअ् ने।

३४ कासी पीक्‍कबा असा? सीःकबा गो येशू ने, आकोभन्दा ने ल्‍हेअ्लो सीःखेथाप्पाङ् जिउँदो पुगामाङ् परमेश्‍वरमी चुप्‍त‍़ीङ‍्पोत‍़ी उ चुःअ्। उसेअ् इकीमी योक्‍सेअ् प्रार्थना मुःबीकी।

३५ ख्रीष्‍टमी प्रेमबाङ् आसेअ् इकीन् फअ्हीकीही? धेप्‍प‍़ कष्‍टए अथवा दुक्‍खए अथवा सतावटए अथवा सखीरीए अथवा तेःअ्मी खाँचोए अथवा खतराए अथवा तरवाल्‍लीए?

३६ परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्,

“आम्‍मी योक्‍सेअ् एका लेल्‍लेन् नोअ् सीःमापुक्‍कीका,

खोङ्मामी त्‍याद‍़ी मुःबलाअ्वा भेडाचीदोअ्नोअ् एका पुअ्इतीका।”

३७ हेअ्‍नी, खआ छप्‍प‍ै खनावाबीअ् इकीन् नेच्‍चाकबालम् कोङ‍्काहची भन्दा ने इकी मुत्‍तु चुःकीन्।

३८ मालेअ्माभने का पक्‍‍का चुःङाअँ, सीःमाङ्वाए अथवा जुनीए, स्वर्गदूतचेअ् अथवा पाहाङ्चेअ्, आयुहु खनावाए अथवा ताकाह खनावाए, अथवा शक्तिहए,

३९ मुत्‍तुबा शक्तिए अथवा मुअ्मुबा शक्तिए, अथवा परमेश्‍वरए बनामुःसुहु छप्‍प‍ै खनावाए ख्रीष्‍ट येशू इकीम् प्रभुबाङ् इकीए तोक्‍कबा परमेश्‍वरमी प्रेमबाङ् इकीन् फअ्हीसीनी।

परमेश्‍वरए इस्राएल स्यागुबा

९

१ ख्रीष्‍टबीअ् का नीच्‍चानोक्‍पा खनावा माःरी यामुङाअँ, होरोङ् माम्‍बोक्‍‍तीअ्ङा नेमाङ् कङी तयाबुङ्ए पवित्र सनीअ्वाबीअ् कङा साछी पीअ्ङाअँ।

२ कङी न‍़ीङ्वाबीअ् धेरुअ् नोअ् सोग् नुङ् हानीम् ने माछीक्‍कबा कष्‍ट चुःअ्।

३ कङी वथक्‍पा नेछाची अर्थात् सरीलअन्सार कङी तोःखाची लेत्‍चाअ्मी गो कङ् तक्‍पेअ् माक्‍साङ्वा तोक्‍कबा पुअ्मामाङ् ख्रीष्‍टलम् मोअ्योङ् पुअ्मा इच्छा मुःकुङ्!

४ अखाची इस्राएलीची ने, तोअ्माङ् युङ्माछा पुअ्मामी अधिकार, इज्जत, करारह, व्यवस्था, आराधना मुःमामी याव नुङ् नम्‍एचामाह अखाचीमीनोअ् ने।

५ फोबा तुबाची अखाचीमीनोअ् ने, तोअ्माङ् सरीलअन्सार ख्रीष्‍ट अखाचीमीनोअ् बुमीलोबीपा ने, उ छप्‍पैभन्दा मुत्‍तुबा परमेश्‍वर ने, उमी प्रशंसा नीम्‍माङ् मापुअ्होउ। आमेन।

६ तोकोना परमेश्‍वरमी याङेब‍़ फीस्सु मापुक्‍तीअ्। मालेअ्माभने इस्राएलबीही छप्‍प‍ै सन्तानची इस्राएली हेअ्मीनी,

७ मोलम् अब्राहाममी सन्तान पुगामी होसाङ् ने छप्‍प‍ै आकोमी पछाची पुअ्मीनी, तोकोना परमेश्‍वरमी याङेब‍़ए इःसीतोअ्नोअ्, “इसहाकलम् लोलीङ्‍काहचीतेअ् आम्‍मी सन्तान पुअ्नोअ्मीहीने।”

८ कोओमी अर्थ, सरीललम् लोलीङ्‍काहची छुत्‍तीङ् परमेश्‍वरमी सन्तान हेअ्मीनी, तोकोना नम्‍एचामालम् लोलीङ्‍काहची तेअ् अब्राहाममी सन्तानची ने।

९ मालेअ्माभने नम्‍एचामाए कोरोअ् इःकु, “इःबलाअ्वा बेले का एत्‍ताङाअँक्‍पाने, तोअ्माङ् साराए इक्‍कु वथक्‍छा लोलीङ्‍कुबाने।”

१० आकोरोक्‍‍तेअ् हेअ्‍नी, रिबेकाए इक्‍कुतेअ् वथक्‍पा इकीमी पीतुप्‍खा इसहाकलम् छाचा लोलीङ्‍कबा पुगा,

११ तोअ्माङ् जौंले छाचाची लोलीमाभन्दा पैल्हे मोलम् उचेअ् नुःकाह अथवा इ़ःयाव मुःमाभन्दा पैल्हे, परमेश्‍वरमी इच्छाअन्सार नीम्‍माङ् मापुअ्होउ नेमाङ्

१२ रिबेका कोरोअ् लीप्‍पलाअ्वा चुअ्आ, “बुबुए वथक्‍पा नेछामी सेवा मुःकुबाने।”

१३ परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, “कङेअ् याकूब नेच्‍चाङ्, तोकोना एसाव चीसीतुङ्।”

१४ हो इकीए इमाङ‍् इःम्बा त? परमेश्‍वरए अन्याय मुःकुबा हे? हानीम् ने मुःसुनी!

१५ मालेअ्माभने उसेअ् मोशा कोरोअ् लीक्‍कु,

“असा कङेअ् नम्‍नम्‍वा मुःमा मीक्‍कुङ्‍लो, आको कङेअ् नम्‍नम्‍वा मुःकुक्‍‍पाने,

तोअ्माङ् असामी न‍़ीङ्वा कङेअ् युङ्मा मीक्‍कुङ्‍लो, आकोमी न‍़ीङ्वा कङेअ् युक्‍पीकुक्‍‍पाने।”

१६ मोसेअ्नोअ् मीनामी तक्‍पम् न‍़ीङ्वा अथवा उसेअ् बोल् मुःकुबा अन्सार कोओ पुअ्नी, तोकोना परमेश्‍वरमी नम्‍नम्‍वाअन्सार पुअ्नो।

१७ मालेअ्माभने परमेश्‍वरमी याङेब‍़ए फारो कोरोअ् लीक्‍कु, “कङेअ् आना कङी शक्ति खाङ्मीअ्मामी योक्‍सेअ् नुङ् खाम्‍पुम्‍मापेच्‍चीबीही मीनाचेअ् कङी न‍़ीङ् मालेःतोकुचीहोउ नेमाङ् कङेअ् आना हाङ‍् पुअ्मीतानाबा ने।”

१८ मोसेअ्नोअ् उसेअ् मीक्‍कुचीही नम्‍नम्‍वा मुःकुची, मोलम् उसेअ् मीक्‍कुचीहीमी न‍़ीङ्वा लोकोअ्वादोअ्नोअ् छाअ्लो बनामुःकु।

परमेश्‍वरमी धेप्‍प‍़ छुरीअ् नुङ् नम्‍नम्‍वा

१९ मोबाके आनेअ् कङा कोरोअ् लीअ्ङाअँन्बाने, “उसेअ् मालेअ्मा होनेअ् फत्‍तुर तेःकीही? मालेअ्माभने उमी इच्छामी विरोध आसेअ् मुःहीकुबा?”

२० तोकोना आना मीना पुगानामाङ् ने परमेश्‍वर झ्‍वाप पीक्‍कबा असा? बाक्‍खामी खोङ्ए “कङा मालेअ्मा कोरोक्‍पा बनामुःङाबा” नेमाङ् तक्‍प बनामुःकबा लीअ्हीकुबा हे?

२१ इक्‍कु बाक्‍‍खामी द‍़ोल्‍लुबाङ् इक्‍कु योङ्मी खोङ् नुङ् इक्‍कु साधारण खोङ् बनामुःमा कुमालेबीअ् अधिकार माअ्आबा हे?

२२ परमेश्‍वरए तक्‍पम‍ी धेप्‍प‍़ छुरीअ् खाङ्मुमा नुङ् तक्‍पम‍ी शक्ति खाङ्मुमामी तक्‍पम‍ी धेप्‍प‍़ छुरीअ्ए सुद‍्धम् मुःमामी योक्‍सेअ् त्‍याद‍़ी मुःबलाअ्वा मीनाची इमाङ‍् ने मामुःये आङ्‍कुची भने, इमाङ‍् पुगाबा त?

२३ महिमामी योक्‍सेअ् पैल्हे नोअ् त्‍याद‍़ी मुःसुबा उमी नम्‍नम्‍वा तोक्‍काहची तक्‍पम‍ी महिमामी छेबेवा खाङ्मीअ्मामी उसेअ् कोरोअ् मुःसु,

२४ अर्थात् यहूदीचीलम् तेअ् हेअ्‍नी, तोकोना अरु तोःखाचीलम् ने इकीन् उसेअ् छेःतीही भने, इमाङ‍् पुगाबा त?

२५ उसेअ् होशेमी कीतापबीअ् ने कोरोअ् इःकु,

“अखाची कङी मीना हेअ्मीनी होसाङ् ने,

कङेअ् अखाची ‘कङी मीनाची’ बनामुःकुक्‍चीहीने,

मोलम् कङेअ् नेच्‍चाङानीबा तोःखा

‘कङेअ् नेच्‍चाकुक्‍‍पा’ तोःखा इःतोअ् छेःकुक्‍‍पाने।”

२६ “तोअ्माङ् अखाची ‘आनीन् कङी मीना हेत्‍तानीनी’ लीप्‍पलाअ्वा थम्बीअ् नोअ्,

‘जिउँदो परमेश्‍वरमी सन्तान’ लीअ्नोअ्मीहीने।”

२७ इस्राएलमी न‍़ीक्‍थुप्‍पी यशैयाए कोरोअ् इःकु,

“इस्राएलमी सन्तान बाजुवाबीपा बलउतीदोअ्नोअ् धेरुअ्नोअ् चुःअ्मी होसाङ् ने,

बाँकी चुःकाहचीमी तेअ् उद्धार पुअ्नोक्‍‍पाने।

२८ मालेअ्माभने प्रभुए खाम्‍पुम्‍माबीअ् चोप्‍फाङ‍् नोअ् कासी तेःतुमाङ्,

तक्‍पम‍ी नीयामी याव छीक्‍कुबाने।”

२९ यशैयाए कोरोक्‍पा अगमवाणी मुःइतु,

“छप्‍पैभन्दा धेप्‍प‍़ शक्ति पुक्‍कबा परमप्रभुए इकीम् योक्‍सेअ्

सन्तान मायैतुबा गो

इकीन् सदोमदोअ्नोअ् पुगीही,

तोअ्माङ् गमोरादोअ्नोअ् बनालीसीही।”

इस्राएल नुङ् नुःयायेन्

३० हो इकीए इमाङ‍् इःम्बा त? परमेश्‍वरमी अघि धर्मती पुअ्मा मायोक्‍काह अरु तोःखाचेअ् ने विश्‍वास मुःसुचीमाङ् परमेश्‍वरमी अघि धर्मती पुगामी।

३१ तोकोना व्यवस्था मानामुःमामाङ् धर्मती पुअ्मा योक्‍काह इस्राएलीची परमेश्‍वरमी अघि धर्मती मापुअ्हीमी।

३२ मालेअ्मा? मालेअ्माभने अखाचेअ् विश्‍वासबाङ् धर्मती पुअ्मा मायोगुची, तोकोना यावए धर्मती पुक्‍कीका नेमाङ् मीत्‍तुची। अखाची लाङ् तोःक्‍थाम् इक्‍कु लोकोअ्वाबीअ् तोःगामीमाङ् दाम्‍इतामी।

३३ परमेश्‍वरमी याङेब‍़बीअ् कोओपारे छाप्‍पलाअ्वा चुःअ्,

“खाक्‍सानुम्‍ये, कङेअ् सियोनबीअ् इक्‍कु छ्याक्‍सीकबा नुङ् लाङ् तोःक्‍थाम् लोकोअ्वा युङ्‍कुङ्,

आकोसेअ् अखाची गाङ्भुङ्‍कुची,

तोकोना उबीअ् विश्‍वास मुःकबा असा ने ङीस्‍सीमाङ्वाबीअ् सीअ्नीबाने।”

१०

१ वथक्‍पा नेछा चो, अखाची मालेत्‍चामीहोउ नेमाङ् कङेअ् मीक्‍कुङ्, तोअ्माङ् अखाचीमी योक्‍सेअ् कङेअ् परमेश्‍वरबीअ् प्रार्थना मुःकुङ्।

२ मालेअ्माभने परमेश्‍वरमी योक्‍सेअ् अखाचीमी जोश गो चुःअ्, तोकोना आको जोश सन‍़ीङ्वाअन्सार माअ्अँ नेमाङ् कङेअ् साछी पीक्‍कुङ्।

३ मालेअ्माभने परमेश्‍वरए धर्मती बनामुःकी नेबा खनावा ल्याक्‍खा मामुःसुचीमाङ् अखाची उचीम् तक्‍पेअ्नोअ् धर्मती पुअ्मा योगामी, मोलम् धर्मती बनामुःकबा परमेश्‍वरबीअ् तक्‍प अर्पण मामुःसुची।

४ मालेअ्माभने विश्‍वास मुःकबा धर्मती मापुअ्मीहोउ नेमाङ् ख्रीष्‍टबीअ् नोअ् मोशामी व्यवस्था लेस्‍सीइता।

मुलुवा छुत्‍तीङ्मी योक्‍सेअ्

५ व्यवस्था मानामुःम्‍माङ् परमेश्‍वरमी अघि धर्मती पुअ्मामी खनावामी न‍़ीक्‍थुप्‍पी मोशाए कोओपारे छाब्‍इतु, “व्यवस्था मानामुःकबा मीना आकोलम् नोअ् लेत्‍चाक्‍पाने।”

६ तोकोना विश्‍वासलम् धर्मती पुअ्मामी खनावाए कोरोअ् इःकु, “आनेअ् न‍़ीङ्वाअ्यु कोरोअ् अइःसे, ‘स्वर्गबीअ् असा थाङ‍्कबा’? (अर्थात् ख्रीष्‍ट कुअ्मु तेःअ्मामी योक्‍सेअ्),

७ अथवा ‘पातालबीअ् असा युकबा’?” (अर्थात् ख्रीष्‍ट सीःखेथाप्पाङ् कुत्‍तु तेःअ्मामी योक्‍सेअ्)।

८ तोकोना कोसेअ् इमाङ‍् इःकुबा? “याङेब‍़ आम् कोअ्योङ्नोअ् चुःअ्, आम्मी याबीअ्नोअ् मोलम् न‍़ीङ्वाबीअ् चुःअ्” (अर्थात् एकाए प्रचार मुःसुकबा याङेब‍़)।

९ मालेअ्माभने आनेअ् येशू प्रभु नेमाङ् तक्‍पम‍ी याए मानामुःकुना, मोलम् परमेश्‍वरए उ सीःखेथाप्पाङ् जिउँदो मुःसु नेमाङ् आम्मी न‍़ीङ्वाबीअ् विश्‍वास मुःसुना भने, आना लेत्‍चाअ्नाबाने।

१० मालेअ्माभने मीनाए तक्‍पम‍ी न‍़ीङ्वाअ्यु विश्‍वास मुःकु मोलम् धर्मती पुअ्नो, तोअ्माङ् तक्‍पम‍ी याए मानामुःकु मोलम् लेत्‍चाअ्।

११ परमेश्‍वरमी याङेब‍़ए कोरोअ् इःकु, “उबीअ् विश्‍वास मुःकबा असा ने ङीस्‍सीमाङ्वाबीअ् सीअ्नीबाने।”

१२ मालेअ्माभने यहूदी नुङ् अरु तोःखाबीअ् इमाङ्ने फरक माअ्अँ। उ इक्‍कु तेअ् प्रभु छुत्‍तीङ्मी प्रभु ने, तोअ्माङ् उ बोःकबा छुत्‍तीङ् उसेअ् खेःअ्लो अलाङ् पीक्‍कीहीने।

१३ मालेअ्माभने “प्रभुमी न‍़ीङ् बोःकाहची छुत्‍तीङ् लेत्‍चाअ्मीहीने।”

१४ तोकोना उ विश्‍वास मामुःबा मीनाचेअ् इमाक्‍‍तोअ् बोःअ्माबा? तोअ्माङ् उमी न‍़ीक्‍थुप्‍पी मायेप्‍पा उबीअ् इमाक्‍‍तोअ् विश्‍वास मुःम्‍बा? आसेअ् ने प्रचार मामुःबा इमाक्‍‍तोअ् येम्‍माबा?

१५ तोअ्माङ् आसेअ्लो मापाङ्‍हाक्‍पा मीनाचेअ् इमाक्‍‍तोअ् प्रचार मुःम्‍बा? परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, “नुःयायेन् येम्‍मीकाह मीनाचीमी लाङ् इमाङ‍् कम्‍नीताह!”

१६ तोकोना अखाची छुत्‍तीङ्चेअ् नुःयायेन् मानामामुःतीतुची, मालेअ्माभने यशैयाए कोरोअ् इःकु, “प्रभु, एकाए इःसुकबा खनावा आसेअ् विश्‍वास मुःइतुमाङ्?”

१७ मोसेअ्नोअ् विश्‍वासचैँ येप्‍पलाअ्वा खनावालम् ताअ्, मोलम् येप्‍पलाअ्वा खनावाचैँ ख्रीष्‍टमी याङेब‍़लम् ताअ्।

१८ तोकोना कङेअ् छीम्‍कुङ्, “इमाङ‍् अखाचेअ् मायेत्‍तीतुची हे?” पक्‍‍का ने अखाचेअ् येन्‍इतुची, मालेअ्माभने

“अखाचीमी सम्‍ला खाम्‍पुम्‍मापेच्‍ची लेन्‍इता,

तोअ्माङ् अखाचीमी याङेब‍़ खाम्‍पुम्‍मामी कुना-कुनाधारी लेन्‍इता।”

१९ तोकोना कङेअ् होनेअ् छीम्‍कुङ्, “इस्राएलए मावाप्‍तीतुबा हे?” छप्‍पैभन्दा पैल्हे मोशाए कोरोअ् इःकु,

“इक्‍कु तोःखा नोअ् बनामालीकाह मीनाचीबीअ्,

कङेअ् आनीन् इबी खीङ्‍काह बनामुःकानीहीने।

इमाङ्ने मावाब्‍कबा इक्‍कु तोःखालम्

कङेअ् आनीमी छुरीअ् केअ्मीकुक्‍‍पाने।”

२० यशैयाए आँट मुःकुमाङ् कोरोअ् इःकु,

“कङा मायोक्‍काहचेअ् कङा तोअ्इङामी,

तोअ्माङ् कङा मायोक्‍काहचीम् माझाबीअ् कङ्तक्‍पेअ् खाङ्मुइतुङ्।”

२१ तोकोना इस्राएलमी न‍़ीक्‍थुप्‍पी आकोसेअ् कोरोअ् इःकु,

“लेल्‍लेन् नोअ् नहोरी नुङ् विरोध मुःकाह मीनाचीबीअ्

कङेअ् कङ् हुअ् छोङ्लीइतुङ्।”

इस्राएलबीही बाँकी चुःकाहची

११

१ मोसेअ्नोअ् कङेअ् छीम्कानीन्, इमाङ‍् परमेश्‍वरए तक्‍पम् मीनाची यैतुची हे? हानीम् ने मायैतुची! मालेअ्माभने कङ् तक्‍प ने इस्राएलीङा ने, अब्राहाममी सन्तान मोलम् बेन्यामीनमी कुलबीपा इप्‍पाङ‍्ङा ने।

२ परमेश्‍वरए पैल्हेबालम् नोअ् चीनामुःसुचीही उमी तक्‍पम् मीनाची मायैतीतुची। परमेश्‍वरमी याङेब‍़बीअ् एलियामी न‍़ीक्‍थुप्‍पी छाप्‍पलाअ्वा खनावा आनीसेअ् लेःसानुम्‍नीपा हे? उसेअ् इस्राएलमी विरोधबीअ् कोओपारे परमेश्‍वरबीअ् बिन्ती मुःकु,

३ “प्रभु, अखाचेअ् आम्मी अगमवक्ताची सेदुचीमी, मोलम् भेटी तीःथाम् आम्मी थम्ह होःलाक्‍पीइतामी। का तेअ् लेत्‍चाइतुक्‍पा, अखाचेअ् कङा सेअ्मा योग्धीङाअँमी।”

४ तोकोना परमेश्‍वरए आको इमाङ‍् लीक्‍कुबा? “बाल देउतामी अघि घुँडा मात‍़ोक्‍काह सात हजार मीनाची कङेअ् कङी योक्‍सेअ् युङ्इतुक्‍ची।”

५ कोअोपारे नोअ् अनुग्रहलम् स्याक्‍पलाअ्वा मीनाची कोओ समइबीअ् ने बाँकी चुःचाअ्मी।

६ तोकोना कोओ खनावा अनुग्रहलप्पा भने, यावबीअ् भोर सीअ्मामी खनावा हेअ्‍नी। नभ गो अनुग्रह गो अनुग्रह नोअ् मान्माचुया।

७ आकोरोअ् भने इमाङ‍् त? इस्राएलए योग्‍धीतुबा खनावा मातोअ्हीसु। तोकोना परमेश्‍वरए स्यागुचीहीसेअ् आको खनावा तोक्‍कुची, बाँकी चुःकाहचेअ् तक्‍पम‍ी न‍़ीङ्वा लोकोअ्वादोअ्नोअ् बनामुःसुची,

८ परमेश्‍वरमी याङेब‍़बीअ् कोओपारे छाप्‍पलाअ्वा चुःअ्,

“परमेश्‍वरए अखाची इमाङ्ने अलेःतोक्‍थाम् सनीअ्वा,

मान्मान्देःकाह म‍़ीअ्,

मोलम् मान्मायेङ्‍काह नबाअ् पीअ्इतुची।

अखाची होधारी ने आकोरोअ्नोअ् चुःअ्मी।”

९ तोअ्माङ् दाऊदए कोरोअ् इःकु,

“अखाचीमी भोजभतेरु सै नुङ् हाम्‍लुङ् बनामाल्‍लीहोउ,

इक्‍कु तोःक्‍सीथाम् नुङ् बद‍्ला लाःथाम् खनावा मापुअ्होउ।

१० अखाचीमी म‍़ीअ् मान्‍देःअ्ये नाप्‍चीग‍़ीक्‍पा मापुअ्होउ,

तोअ्माङ् अखाचीमी म‍़ीच‍़ीअ् नीम्‍माङ् माखोखेअ्धीतुहोउ।”

अरु तोःखाचीमी मुलुवा

११ मोसेअ्नोअ् कङेअ् छीम्कानीन्, “दाम्‍मामी योक्‍सेअ् अखाची तोःगामी हे त?” आकोरोअ् हेन् हेअ्‍नी! तोकोना इस्राएलबीही मीनाची इबी खीङ्‍काह बनामुःमामी योक्‍सेअ् अखाचीमी हीःवालम् अरु तोःखाचीबीअ् मुलुवा ताअ्इता।

१२ कोरोअ्लोअ् अखाचीमी हीःवा खाम्‍पुम्‍मामी योक्‍सेअ् छेबेवा नुङ् अखाची सफल मापुक्‍काह खनावाचैँ अरु तोःखाचीमी छेबेवा पुअ्नो भने, अखा छुत्‍तीङ्चेअ् विश्‍वास मुःसुचीबा गो एअ्वा धेप्‍प‍़ याव पुगाबा!

१३ हो का आनीन् अरु तोःखाचीनुङ् माःरी यामुङाअँक्‍पा, का अरु तोःखाचीमी प्रेरित पुगुक्‍पासेअ् कङी याव कङेअ् योङ्मी याव मीक्‍कुङ्।

१४ कङी तक्‍पमीनोअ् तोःखा यहूदीची इबी खीङ्‍काह बनामुःमाचीमाङ् अखाचीमध्ये कोइ-कोइ मालेत्‍चामीअ्ङाचीहोउ नेमाङ् कोरोअ् मुःसुक्‍पा ने।

१५ मालेअ्माभने अखाची यैअ्माचीलो खाम्‍पुम्‍मामी योक्‍सेअ् परमेश्‍वरनुङ् तोङ्‍कबा खनावा पुगा भने, अखाची मानामुःमाचीलो इमाङ‍् पुअ्नोक्‍‍पा? सीःखेथाप्पाङ् जुनी तोक्‍कीतोअ्नोअ् पुअ्मीनी हे?

१६ चोःक्‍पलाअ्वा खअ्मीमी इअ् भाग पहिलो भेटी नेमाङ् अर्पण मुःअ् भने, चोःक्‍पलाअ्वा छप्‍प‍ै खअ्मी पवित्र पुअ्नो। सम् पवित्र चुःअ् भने, छप्‍प‍ै हाँगा ने पवित्र पुअ्नो।

१७ तोकोना नुःकबा जैतूनमी कोइ हाँगाह म‍़ीअ्द‍़रा, मोलम् आनीन् अरु तोःखा थाप्नाप्पीपा जैतून दोअ्नोअ् होसाङ् ने अखा म‍़ीअ्ध‍़ेकाह हाँगाबीअ् कलमी थुबानीन्, मोलम् आको जैतूनमी सप्पी आनीसेअ् भाग तोक्‍कानुम् भने,

१८ अखा हाँगामी अघि छाक्‍छाए अलेत्‍तानीये। छाक्‍छाए नोअ् लेक्‍कानीन् भने, आनीसेअ् मीत्‍तीसानुम्‍ये, सम् लब्‍कबा आनीन् हेत्‍तानीनी, तोकोना सम्‍ए ली आनीन् लब्‍कानीन्।

१९ आनीसेअ् कोरोअ् इःकानुप्पाने, “एका कलमी माथुब्‍हीसीकाहोउ नेमाङ् नोअ् नुःकबा जैतूनमी हाँगाह म‍़ीअ्द‍़राह ने।”

२० आको ठीक नोअ् ने। अखाचेअ् विश्‍वास मामुःहीसुचीबा कारणए नोअ् म‍़ीअ्ध‍़ेअ्मा पुगाबा ने, तोकोना आनीन्चैँ तक्‍पम् विश्‍वासए तेअ् येब्‍हीइतानी। मोसेअ्नोअ् छाक्‍छाए अलेत्‍तानीये, तोकोना कीमाङ्वाबीअ् चुअ्आनीये!

२१ मालेअ्माभने परमेश्‍वरए नीच्‍चानोहो हाँगा त बाँकी मायुक्‍सु भने, आनीन् ने उसेअ् बाँकी युक्‍सानीनीहीने।

२२ मोसेअ्नोअ् परमेश्‍वरमी अनुग्रह नुङ् सुद‍्धम् पुअ्ल्‍हेकाहचीबीअ् उ एअ्वा छोःअ् नेबा खनावा मीत्‍तीसानुम्‍ये। तोकोना उमीनोअ् अनुग्रहबीअ् चुःधीङ्‍कानीन् भने आनीन् परमेश्‍वरए नम्‍नम् मीस्‍सीकानीहीने। नभ गो आनीन् ने वेम्मा खेन्‍तुम्‍कानुप्पाने।

२३ अखाची ने तक्‍पम् अविश्‍वासबीअ् माच्‍चुःधीमी भने, कलमी थुब्नोअ्मीहीने। मालेअ्माभने परमेश्‍वरए अखाची होनेअ् कलमी थुब्हीकुची।

२४ मालेअ्माभने आनीन् थाप्नाप्पीपा जैतूनमी स‍़ीङ्‍लम् च्‍याङानीन् मोलम् इक्‍कुनोअ् जात हेअ्‍नी होसाङ् ने खाबीअ् लेःपलाअ्वा नुःकबा जैतूनमी स‍़ीङ्मी हाँगाबीअ् कलमी थुबानीन्। आकोरोअ् ने भने इक्‍कुनोअ् जातमी हाँगाह तक्‍पमीन् जैतूनमी स‍़ीक्‍पी कलमी थुअ्मा एअ्वा ताःलेअ्नोक्‍‍पा!

इस्राएलमी मुलुवा

२५ वथक्‍पा नेछा चो, तक्‍पमीन् छाक्‍छाअ्वाबीअ् आनीन् अचुःधीतानीये नेमाङ् कोओ मालेःबलाअ्वा खनावामी न‍़ीक्‍थुप्‍पी आनीसेअ् लेःसानुम्‍ये नेमाङ् कङेअ् इच्छा मुःकुङ्। अरु तोःखाचीमी ङेअ्मावा मालेप्‍पाधारी मेछुक्‍तेअ् छाक्‍छाअ्वा मुःमामी खनावा इस्राएलबीअ् ताअ्इता।

२६ कोओपारे छप्‍प‍ै इस्राएलमी मुलुवा पुअ्नोक्‍‍पाने, परमेश्‍वरमी याङेब‍़बीअ् कोरोअ् इःतोअ् छाप्‍पलाअ्वा चुःअ्,

“मुलुवा मुःकबा सियोनबाङ् ताक्‍पाने,

उसेअ् याकूबमी बुमीलोलम् दुष्‍ट याव लाःलाङ्‍कुबाने।”

२७ “तोअ्माङ् कङेअ् अखाचीमी हीःवामाङ्‍ह लाःलाक्‍पीकुक्‍‍चीहीने,

अखाचीनुङ् कङी करार कोओनोअ् पुअ्नोक्‍‍पाने।”

२८ नुःयायेन्‍मी न‍़ीक्‍थुप्‍पी इःमा ने भने, अखाची आनीमी योक्‍सेअ् परमेश्‍वरमी ङेच्‍ची ने। तोकोना परमेश्‍वर उम्‍तक्‍पेअ्नोअ् स्यागुबा नुङ् पीतुप्‍खाचीमी कारणए परमेश्‍वरए अखाची नेच्‍चाइतुची।

२९ मालेअ्माभने परमेश्‍वरए पीप्‍पलाअ्वा वरदान उसेअ् हानीम् ने एखेतुनी मोलम् छेःपलाअ्वाची उसेअ् हानीम् ने यैतुचीनी।

३० मालेअ्माभने आनीन् ने इक्‍खेप्‍पा परमेश्‍वरमी याङेब‍़ मानामामुःकबा चुअ्आनीन्, तोकोना हो गो अखाचेअ् परमेश्‍वरमी याङेब‍़ मानामामुःसुचीबासेअ् तेअ् उमी नम्‍नम्‍वा तोअ्इतानुम्।

३१ आनीसेअ् नम्‍नम्‍वा तोक्‍कानुप्पासेअ् अखाचेअ् ने नम्‍नम्‍वा मातोक्‍कुचीहोउ नेमाङ् कोरोअ्लोअ् अखाची अग्गे मानामामुःकबा पुअ्इतामी।

३२ मालेअ्माभने छुत्‍तीङ् मीनाची उमी नम्‍नम्‍वा मापुअ्होउ नेमाङ् परमेश्‍वरए छुत्‍तीङ् अग्गे मानामामुःकबा मुःइतुची।

३३ अहा! परमेश्‍वरमी छेबेवा, उमी तयाबुङ् नुङ् सन‍़ीङ्वा एअ्वा धेरुअ्!

उमी नीयाह एअ्वा अदुप्‍तीहीमाह,

तोअ्माङ् उमी लाम्‍ह एअ्वा अवाब्हीमाह!

३४ “प्रभुमी न‍़ीङ्वा आसेअ् लेःकुबा?

अथवा उ आसेअ् सल्‍ला पीअ्माबा?”

३५ “अथवा उ उपहार पीक्‍कबा असा,

तोअ्माङ् परमेश्‍वरए आको एम्‍माबा?”

३६ मालेअ्माभने छप्‍प‍ै कोअ् उबाङ्, उलम् नुङ् उमीनोअ् योक्‍सेअ् ने।

उ नोअ् नीम्‍माङ् महिमा मापुअ्होउ!

आमेन।

ख्रीष्‍टबीअ् ओप्‍चोङ् जुनी

१२

१ मोसेअ्नोअ् वथक्‍पा नेछा चो, परमेश्‍वरमी नम्‍नम्‍वा मीक्‍कुङ्माङ् कङेअ् आनीन् बिन्ती मुःकानीन्, आनीमी सरील पवित्र नुङ् परमेश्‍वरए नेच्‍चाइतोअ्नोअ् बनामुःसानीमाङ् भेटीमी रूपबीअ् तक्‍प जिउँदोनोअ् तीःसानुम्‍ये। कोओचैँ आनीमी सनीअ्वामी आराधना ने।

२ कोओ खाम्‍पुम्‍माबीअ् माःरी इमाङ‍् पुअ्नोअ्लो, आनीन् मोरोअ्नोअ् अपुगानीये। तोकोना आनीन् तक्‍पम् न‍़ीङ्वाबीअ् ओप्‍चोङ् पुगानीयेमाङ् परमेश्‍वरमी नुःकबा, मानामुःहीम्‍बा नुङ् पक्‍‍का इच्छा इमाङ‍् रीछ नेमाङ् दुप्‍तीहीसानुम्‍ये।

३ परमेश्‍वरए कङा पीअ्ङाबा अनुग्रहलम् कङेअ् आनीन् छप्‍प‍ै लीक्‍कानीन्, आनीन् माक्‍तोअ् चुःकानीन्लो आकोभन्दा मुत्‍तु पुअ्मामी खनावा अमीत्‍तानुम्‍ये, तोकोना परमेश्‍वरए पीप्‍पलाअ्वा विश्‍वासअन्सार आनीसेअ् नुःकबा न‍़ीङ्वाए विचार मुःसानुम्‍ये।

४ इकीम् सरीलबीअ् धेरुअ्नोअ् अङ्‍ग चुःअ्, तोकोना छप्‍प‍ै अङ‍्गमी इक्‍कुनोअ् याव पुअ्नी।

५ मोरोअ्नोअ् इकीन् धेरुअ्नोअ् चुःकी होसाङ् ने ख्रीष्‍टबीअ् इक्‍कुन् सरीलइ ने, तोअ्माङ् इप्‍पाङ् अर्कुमी अङ‍्गइ ने।

६ परमेश्‍वरए तक्‍पम‍ी नम्‍नम्‍वाए इकीन् पीत्‍तीही खल-खालेहे वरदान इकीए याङ्मा। अगमवाणीमी वरदान ने भने, तक्‍पम् विश्‍वासअन्सार यामुमाइ,

७ सेवा मुःथाम् वरदान ने भने, सेवामी याव, इःअ्मामी वरदान ने भने, इःअ्मामी याव,

८ आँट पीक्‍कबा वरदान ने भने, आँट पीअ्मामी याव, पीअ्मामी वरदान ने भने, खुल्‍ला न‍़ीङ्वाए पीअ्मामी याव, शासन मुःमामी वरदान ने भने, न‍़ीङ्वालम् नोअ् शासन मुःम्‍बा मोलम् नम्‍नम् मीस्‍सीअ्माबा वरदान ने भने, खुशी पुक्‍तोअ् नम्‍नम् मीस्‍सीअ्माची।

ख्रीष्‍टीयान जुनीमी नियम

९ आनीमी प्रेम नाःधीङ्‍कबा प्रेम हेअ्‍नी, तोकोना नीच्‍चानोक्‍पा मापुअ्होउ। दुष्‍ट खनावा फेस्‍सीतानुम्‍ये, नुःकाह खनावाबीअ् चुःधीतानीये।

१० वथक्‍पा नेछा-वथक्‍पा नेछामी माझाबीअ् मुःमा पुक्‍कबा प्रेमए इप्‍पाङ्ए अर्कु नेच्‍चाकाले तोःसानीये। तक्‍पभन्दा अरुची ल्‍हेअ्लो योङ् मुःसानुप्चे।

११ जोश मुःथाम् यावबीअ् द्‍याक्‍पी असीत्‍तानीये, सनीअ्वाबीअ् त‍़थ‍़ीलो पुगानीये मोलम् प्रभुमी सेवा मुःधीतानीये।

१२ आशा मुःमाबा खनावाबीअ् रमालीसानीये, कष्‍ट ताअ्लो थप्थप्बोब्बो मापुअ्ये आङानुम्‍ये मोलम् नीम्‍माङ् प्रार्थना मुःधीतानीये।

१३ पवित्र मीनाचीमी खाँचोबीअ् सघामुःसानुप्चे, मोलम् ताबाङ्चीमी नुःरो रेखदेख मुःसानुप्चे।

१४ आनीमी खेदो मुःकाहची अलाङ् पीत्‍तानुप्चे, तोकोना अखाची अमाक्‍साकानुप्चे।

१५ रमालीकाहचीनुङ् रमालीसानीये, मोलम् खाब्‍काहचीनुङ् खाबानीये।

१६ तक्‍प-तक्‍पबीअ् आनीन् तोक्‍चाआनीये, छाक्‍छाअ्वा अलेत्‍तानीये, तोकोना नम्रचीनुङ् हेम्खेम् मुःसानीये। तोअ्माङ् छाक्‍छाअ्वा लेक्‍कबा हानीम्ने अपुगानीये।

१७ मीनाचेअ् आनीन् कअ्इअ्लो मुःसानीमी भने, आनीसेअ् अखाची कअ्इअ्लो अमुःबीतानुप्चे, तोकोना छुत्‍तीङ् मीनाचीमी खाङ्मावाबीअ् इज्जत पुक्‍कबा खनावाबीअ् न‍़ीङ्वा तीःसानुम्‍ये।

१८ पुअ्हीअ् भने, छुत्‍तीङ्नुङ् तोक्‍चातोअ् चुअ्आनीये।

१९ लकम् चो, आनीन् आनीम् तक्‍पेअ् हानीम् ने बद‍्ली अलाःसानुप्चे, तोकोना कोओ परमेश्‍वरमी धेप्‍प‍़हाङ्मावाबीअ् यैतानुम्‍ये, मालेअ्माभने परमेश्‍वरमी याङेब‍़बीअ् कोओपारे छाप्‍पलाअ्वा चुःअ्,

“बद‍्ली लाःमामी याव कङी ने,

कङेअ् नोअ् बद‍्ली लाःकुक्‍‍पाने”

परमप्रभुए इःकु।

२० बरु,

“आम्मी ङेन् सागेअ्सीकु भने, आको चाःमा पीत्‍ते,

वेःअ्मेसीकु भने, इमाङ्लो दुङ्माह कोअ् पीत्‍ते।

आकोरोअ् मुःसुना भने, आनेअ् आम्मी ङेन्‍मी तख्रोक्‍पी म‍़ीमी भोबुरु मुङ्भुङ्‍कुनाबाने।”

२१ दुष्‍ट खनावाबाङ् फीक्‍‍कार अचाःम‍ाबा, तोकोना नुःरो मुःमामाङ् आकोबीअ् कोङ्माबा।

देःन‍बीअ् शासन मुःकबामी अग्गे मानामुःमापुअ्नो

१३

१ छुत्‍तीङ् मीनाची तक्‍पम् देःन‍बीअ् शासन मुःकाहचीमी हुक्‍‍पी माच्‍चुमीहोउ। मालेअ्माभने परमेश्‍वरलम् ताअ्आबा अधिकारबाहेक अरु इमाङ्ने अधिकार माअ्अँ, मोलम् देःनमी छप्‍प‍ै शासन मुःकाहची परमेश्‍वरए नोअ् स्यागुचीही ने।

२ मोसेअ्नोअ् तक्‍पम् देःनमी शासन मुःकाहचीमी विरोध मुःकबाए परमेश्‍वरए स्यागुचीही मीनाचीमी विरोध मुःकु, मोलम् विरोध मुःकाहचेअ् कासी तोक्‍कुचीबाने।

३ मालेअ्माभने नुःयावमी योक्‍सेअ् हेअ्‍नी, तोकोना इ़ःयावमी योक्‍सेअ् देःन‍बीअ् शासन मुःकाहचीलम् कीस्‍सीकीन्। आनेअ् तक्‍पम‍ी देःन‍बीअ् शासन मुःकबा कीत्‍तुनानीबा हे? आकोरोअ्भने, नुःयाव मुःसे, तोअ्माङ् आनेअ् आकोबाङ् प्रशंसा तोक्‍कुनाबाने।

४ मालेअ्माभने आम्मी नुःरो मुःमामी योक्‍सेअ् आको परमेश्‍वरमी सेवा मुःकबा ने। तोकोना आनेअ् इ़ःलो मुःसुना भने, कीत्‍ते, मालेअ्माभने आकोसेअ् मोरोअ्नोअ् तरवाल्‍ली वेःसुनी। आको गो इ़ःयाव मुःकबाबीअ् परमेश्‍वरमी कासी तेःकबा परमेश्‍वरमी सेवा मुःकबा ने।

५ मोसेअ्नोअ् परमेश्‍वरमी कासीलम् लेत्‍चामामी तेअ् हेअ्‍नी, तोकोना तयाबुङ्मी योक्‍सेअ् ने आना आकोमी हुक्‍‍पी चुःमापुअ्नो।

६ मोसेअ्नोअ् आनेअ् कर फोङ्‍कुना। मालेअ्माभने देःन‍बीअ् शासन मुःकाहची कोओनोअ् यावमी योक्‍सेअ् नीम्‍माङ् लगालीधीङ्‍काह परमेश्‍वरमी सेवा मुःकाहची ने।

७ फोङ‍्मा पुक्‍काह छप्‍पैची फोङुचे अर्थात् कर फोङ‍्मा पुक्‍कबा कर, तिरो फोङ‍्मा पुक्‍कबा तिरो, योङ् मुःमा पुक्‍कबा योङ् मोलम् इज्जत मुःमा पुक्‍कबा इज्जत मुःसे।

प्रेमबीअ् चुःधीतानीये

८ आनीन् तक्‍प-तक्‍पबीअ् नेच्‍चामामी यावबाहेक अरु इमाङ्ने खनावाबीअ् नाकोक्सीङ् अपुगानीये। मालेअ्माभने अरुची नेच्‍चाकबासेअ् व्यवस्था पूरा मुःकुबा पुअ्नो।

९ “व्यभिचार अमुःसे, मीना असेदे, अखुःसे, लोभ अमुःसे” इःबलाअ्वा अग्गेह पीअ्इपलाअ्वा चुःअ्, मोलम् अखा अग्गेबाहेक अरु ने अग्गे चुःअ्, अखा छप्‍प‍ै अग्गे कुबीअ्नोअ् कम्‍इपलाअ्वा चुःअ्, अर्थात् “आनेअ् तक्‍पम‍ी बुदीअ्क्‍छा तक्‍पदोअ्नोअ् नेच्‍चे।”

१० प्रेमए बुदीअ्क्‍छामी इ़ःलो मुःसुनी। मोसेअ्नोअ् प्रेम मुःमा नोअ् व्यवस्था पूरा मुःम्बा ने।

११ कोओबाहेक आनेअ् होबामी समइमी न‍़ीक्‍थुप्‍पी लेन्लेःकुना, हो इम्‍माबाङ् हुक्‍‍पोअ्मामी समइ ताअ्इता। मालेअ्माभने इकीए पैल्हे विश्‍वास मुःबलाअ्वा बेलाभन्दा कोरोअ्लोअ् इकीमी मुलुवा कोअ्योङ् चुःअ्।

१२ सेत्‍ताअ् खैइता, मोलम् लेन् ताखेइत‍ा। मोसेअ्नोअ् नाप्‍चीग‍़ीक्‍पामी याव यैअ्मामाङ् ज्योतिमी हथ‍़ेरू वेःमाइन्।

१३ लेत्‍ताअ् दोअ्नोअ् इकीन् नुःरो लाम्धुमाइन्। मोज्‍मोज्‍जा नुङ् सेअ्ङेथाम् खनावाबीअ्, व्यभिचार नुङ् छाडा यावबीअ् मोलम् खेच्‍बुङ् तोअ्माङ् आँखी मुःमामी यावबीअ् हेअ्‍नी।

१४ तोकोना तेःअ् चाङीतोअ्नोअ् प्रभु येशू ख्रीष्‍ट चाङ्मा, मोलम् हीःवामाङ् स्वभावए इच्छा मुःकुबा यावबीअ् अबेम्माअ्इ।

अरुची फत्‍तुर अतेःतानुप्चे

१४

१ पूरा विश्‍वास मामुःहीकबा मीना लाप्‍तुमानुम्‍ये, तोकोना उमी विचारबीअ् मातोङ्‍कबा खनावा मुःमामी हेअ्‍नी।

२ इप्‍पाङ्ए विश्‍वास मुःकुमाङ् छप्‍प‍ै कोअ् चाःमा नुःअ् इःकु, तोकोना विश्‍वासबीअ् कमजोर पुक्‍कबासेअ् चैँ खेम्‍बाअ्वा युबाअ्वातेअ् चोःकु।

३ चाःकबासेअ् माचाःकबा मेछुके मामीअ्येमाच्‍चुहोउ, तोअ्माङ् माच्‍चाःकबासेअ् चाःकबा फत्‍तुर मातेःअ्येमाच्‍चुहोउ, मालेअ्माभने आको विश्‍वासबीअ् कमजोर पुक्‍कबा मीना ने परमेश्‍वरए ग्रहण मुःइतु।

४ अरु मीनामी सेवा मुःकबा नीया मुःकबा आना असा? आको येब्‍नोक्‍‍पा लु गाङ्नोक्‍‍पा नेबा खनावा गो उमी तक्‍पम् मालिकमी अघि पुअ्नो। तोअ्माङ् आको येब्‍नोक्‍‍पाने, मालेअ्माभने मालिकए आको येब्‍मीहीकु।

५ इप्‍पाङ् मीनाए कोइ लेन् अरु लेन् भन्दा योङ्मी लेन् मीक्‍कु, मोलम् अर्कु मीनाए छप्‍प‍ै लेन् सरोबर मीक्‍कु। छप्‍पैसेअ् तक्‍पम् न‍़ीङ्वाबीअ् पूरा रूपए पक्‍‍का पुअ्मापुअ्नो।

६ कोइ लेन् योङ्मी लेन् नेमाङ् आसेअ्लो इःकु भने, प्रभुमी इज्जतमी योक्‍सेअ् इःकु। कोइ मीनाए चोःकु भने, आकोसेअ् प्रभुमी योक्‍सेअ् चोःकु, मालेअ्माभने आकोसेअ् परमेश्‍वर अलाक्‍छुमा पीक्‍कुमाङ् चोःकु। कोइ मीनाए चोःनी भने, आकोसेअ् प्रभुमी इज्जतमी योक्‍सेअ् चोःनी, मालेअ्माभने आकोसेअ् परमेश्‍वर अलाक्‍छुमा पीक्‍कुमाङ् चोःनी।

७ मालेअ्माभने इकी असा ने तक्‍पम् योक्‍सेअ् लेत्‍चाअ्इनी, मोलम् तक्‍पम् योक्‍सेअ् सीःसीनी।

८ इकी लेत्‍चाइन् भने, प्रभुमी योक्‍सेअ् लेत्‍चाकीन्, मोलम् सीःसी भने ने प्रभुमी योक्‍सेअ् नोअ् सीःकीन्। मोसेअ्नोअ् इकीन् सीःकी होसाङ् ने लेत्‍चाकी होसाङ् ने प्रभुमी योक्‍सेअ् नोअ् ने।

९ मालेअ्माभने सीःखेकाहची नुङ् जिउँदो ह‍़ीक्‍‍पाङ्मी नोअ् प्रभु पुअ्मामी योक्‍सेअ् नोअ् ख्रीष्‍ट सीःसा मोलम् होनेअ् जिउँदो पुगा।

१० मालेअ्मा आनेअ् तक्‍पम् वथक्‍पा नेछाचीमी नीया मुःकुन्‍बा? अथवा अखाचीमी अपमान मुःकुन्‍बा? मालेअ्माभने परमेश्‍वरमी नीया मुःथाम्‍मी अघि इकी छुत्‍तीङ् येब्‍कीहीने।

११ मालेअ्माभने परमेश्‍वरमी याङेब‍़बीअ् कोअोपारे छाप्‍पलाअ्वा चुःअ्,

“प्रभुए इःकु, ‘का नीच्‍चानोअ् जिउँदो चुःङाअँ,

छुत्‍तीङ् कङी अघि घुँडा त‍़ोअ्नोअ्मीहीने,

तोअ्माङ् छुत्‍तीङ्ए कङी प्रशंसा मुःकुचीबाने’।”

१२ मोसेअ्नोअ् इकीन् छप्‍पैए परमेश्‍वर तक्‍पए मुःबलाअ्वा यावमी हीसाप पीअ्मापुअ्नोक्‍‍पाने।

१३ मोसेअ्नोअ् होबालम् मुइगे इकीन् तक्‍प-तक्‍पबीअ् असामी ने नीया अमुःमाइन्, तोकोना तक्‍पम‍ी वथक्‍पा नेछामी लाप्‍पी तोःक्‍कबा अथवा छ्याक्‍सीकबा खनावा हानीम् ने अयुङ्मामी पक्‍‍का मुःमा।

१४ इमाङ‍् ने खनावा सख्खर् मापुक्‍कबा हेअ्नी नेमाङ् प्रभु येशूबीअ् कङेअ् पक्‍‍का लेःकुङ्, तोकोना सख्खर् हेअ्नी नेमाङ् मीक्‍कबामी योक्‍सेअ् सख्खर् मापुक्‍कबा नोअ् पुअ्नो।

१५ आनेअ् चोःकुन्‍बा खनावाए आम् वथक्‍पा नेछामी न‍़ीङ्वा तुखीन्खीन् पुअ्नो भने, आनेअ् उ नेच्‍चाकुन्‍बा पुअ्नी। आनेअ् चोःकुन्‍बा खनावाए आको वथक्‍पा नेछा सुद‍्धम् मापुखेअ्येमाच्‍चुहोउ, आको वथक्‍पा नेछामी योक्‍सेअ् ने ख्रीष्‍ट सीःसाबा ने।

१६ मोसेअ्नोअ् आनेअ् मुःकुन्‍बा नुःयाव अरु असा ने इ़ःलो अइःमीतुचे।

१७ मालेअ्माभने परमेश्‍वरमी राज्य इःबलाअ्वा चाःमा नुङ् दुङ्मामी खनावा हेअ्‍नी, तोकोना पवित्र सनीअ्वाबीअ् धर्मती पुक्‍थाम्, शान्ति नुङ् सक्‍सेम्‍मी खनावा ने।

१८ कोओपारे ख्रीष्‍टमी सेवा मुःकबा मीना परमेश्‍वरए नेच्‍चोकु, मोलम् मीनाचीलम् नुःकबा खुत्‍त‍़ेलीक्‍पा पुअ्नो।

१९ मोसेअ्नोअ् इकीए शान्ति तेःअ्मामी खनावा नुङ् इप्‍पाङ्ए अर्कु विश्‍वासबीअ् त‍़थ‍़ीलो मुःमामी यावबीअ् न‍़ीङ्वा तीःमा।

२० चाःमाकोअ्मी कारणए परमेश्‍वरमी याव सुद‍्धम् अमुःसानुम्‍ये। खास्‍बीअ् छप्‍प‍ै चाःमाकोअ् सख्खर् चुःअ्, तोकोना तक्‍पए चाःबलाअ्वा खनावाए अरु छ्याक्‍सीअ्मा इ़ःयाव ने।

२१ आम्मी वथक्‍पा नेछा छ्याक्‍सीअ् भने, सा अचाःम‍ाबा अथवा मद्य अदुङ्मा नोअ् नुःक्‍पा ने।

२२ आनाबीअ् चुःकबा विश्‍वास परमेश्‍वर नुङ् आम्मी माझाबीअ् युक्‍से। नुःकबा नेमाङ् मुःबलाअ्वा यावबीअ् तक्‍पनोअ् फत्‍तुर माच्‍चुःकबा मी‍न‍ा अलाङ् तोक्‍कबा मीना ने।

२३ तोकोना तक्‍पए चाःबलाअ्वा खनावा शंका मुःतोअ् चाःकबा परमेश्‍वरए फत्‍तुर तेःकु, मालेअ्माभने उसेअ् विश्‍वास मुःसुमाङ् माचोयु। विश्‍वासलम् मामुःबलाअ्वा याव हीःवामाङ् ने।

तक्‍प हेअ्नी, तोकोना अरुची खुशी मुःसानुप्चे

१५

१ विश्‍वासबीअ् त‍़थ‍़ीलो पुक्‍कबा इकीए विश्‍वासबीअ् कमजोर पुक्‍काहची आङ्मापुअ्नोअ्मी, तक्‍पतेअ् खुशी पुअ्मामी खनावा मुःमा नुःनी।

२ इकीन् छप्‍पैए तक्‍पम् बुदीअ्क्‍छा विश्‍वासबीअ् त‍़थ‍़ीलो मापुअ्होउ मोलम् उमी नुःरो मापुअ्होउ नेमाङ् उ खुशी मुःमापुअ्नो।

३ मालेअ्माभने ख्रीष्‍टए ने तक्‍पनोअ् खुशी पुअ्मामी याव मामुःसु। तोकोना परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, “आना लालुवा मुःकाहचीमी लालुवा काबीअ् सीत्‍ता।”

४ परमेश्‍वरमी याङेब‍़लम् आङ्‍हीलोक्‍पा शक्ति नुङ् आँटलम् इकीए आशा मातोअ्हीहोउ नेमाङ् पैल्हे-पैल्हे छाप्‍पलाअ्वा खनावाह इकीन् इःअ्मामी योक्‍सेअ् छाप्‍पलाअ्वा चुअ्आ।

५ आङ्‍हीलोक्‍पा शक्ति नुङ् आँट पीक्‍कबा परमेश्‍वरए नोअ् ख्रीष्‍ट येशूमी द्‍याक्‍पी लाम्धुमामी आनीन् इक्‍कुनोअ् न‍़ीङ्वा पुक्‍तोअ् माच्‍चुःमीतानीहोउ।

६ तोअ्माङ् इक्‍कुनोअ् न‍़ीङ्वाए मोलम् इक्‍कुनोअ् सम्‍लाए इकीमी प्रभु येशू ख्रीष्‍टमी परमेश्‍वर नुङ् पापामी महिमा आनीसेअ् मुःसानुम्‍ये।

७ मोसेअ्नोअ् परमेश्‍वरमी महिमामी योक्‍सेअ् ख्रीष्‍टए आनीन् ग्रहण मुःसीतोअ्नोअ् आनीसेअ् ने इप्‍पाङ्ए अर्कु ग्रहण मुःसानुप्चे।

८ कङेअ् आनीन् लीक्‍कानीन्, परमेश्‍वर सत्य ने मोलम् उसेअ् इकीमी पीतुप्‍खाचीनुङ् मुःसुहु नम्‍एचामा पूरा पुअ्नोअ् नेबा खनावा खाङ्मुमामी ख्रीष्‍ट खतना मुःकाहचीमी सेउते पुगा।

९ परमेश्‍वरमी अनुग्रहमी योक्‍सेअ् अरु तोःखाचेअ् ने उमी महिमा मामुःसुचीहोउ नेमाङ् उसेअ् कोरोअ् मुःसुबा ने। परमेश्‍वरमी याङेब‍़बीअ् छाप्‍पलाअ्वा चुःअ्,

“मोसेअ्नोअ् अरु तोःखाचीमी माझाबीअ् कङेअ् आम्‍मी महिमा मुःकुक्‍‍पाने,

तोअ्माङ् आम्‍मी न‍़ीङ्मी छाम् लोःकुक्‍‍पाने।”

१० तोअ्माङ् होनेअ् कोओपारे छाप्‍पलाअ्वा चुःअ्,

ए अरु तोःखा चो, उमी मीनाचीनुङ् रमालीसानीये।

११ तोअ्माङ् होनेअ्,

“छप्‍प‍ै अरु तोःखा चो, प्रभुमी प्रशंसा मुःसानुम्‍ये,

तोअ्माङ् छुत्‍तीङ् मीनाचेअ् उमी प्रशंसा मामुःसुचीहोउ।”

१२ तोअ्माङ् होनेअ् यशैयाए कोरोअ् इःकु,

“यिशैमी बुमीलोबाङ् इप्‍पाङ् ताक्‍पाने,

उसेअ् अरु तोःखाचीबीअ् राज्य मुःकुबाने,

उबीअ् अखाचेअ् आशा युङ्‍कुचीबाने।”

१३ पवित्र सनीअ्वामी शक्तिए आनीमी आशा देःतोअ् माखेअ्होउ नेमाङ् आशा पीक्‍कबा परमेश्‍वरए आनीन् विश्‍वासलम् पूरा नोअ् सक्‍सेम् नुङ् शान्तिए माचेप्‍पानीहोउ।

पावलमी धेप्‍प‍़ याव

१४ कङी वथक्‍पा नेछा चो, आनीन् आनीम् तक्‍पेअ्नोअ् नुःकबा खनावाए चेप्‍खेकबा, छप्‍प‍ै सन‍़ीङ्वाए चेप्‍खेकबा मोलम् तक्‍प-तक्‍पबीअ् इःअ्हीकबा पुखेअ्इतानी नेमाङ् आनीबीअ् कङा ढुक्‍‍कै यीङ्‍ङाअँ।

१५ तोकोना परमेश्‍वरए कङा पीअ्ङाबा अनुग्रहमी कारणए आनीन् सोप्‍सीअ्मामी योक्‍सेअ् धेरुअ्नोअ् न‍़ीक्‍थुप्‍पी कङेअ् धेप्‍प‍़ न‍़ीङ्वा मुःसुङ्माङ् छाब्‍इतुङ्।

१६ अरु तोःखाचीमी योक्‍सेअ् परमेश्‍वरमी नुःयायेन्मी पुजारीमी याव मुःमामी ख्रीष्‍ट येशूमी सेवा मुःकबा कङा पुअ्इतुङ्। पवित्र सनीअ्वाबाङ् अरु तोःखाचीमी भेटी परमेश्‍वरमी अघि ठीक मोलम् सख्खर् मापुअ्होउ नेमाङ् उसेअ् कोओ याव कङा पीअ्ङाबा ने।

१७ मोसेअ्नोअ् ख्रीष्‍टबीअ् चुःम‍ामाङ् परमेश्‍वरमी योक्‍सेअ् कङेअ् मुःसुक्‍पा सेवाबीअ् छाक्‍छाअ्वा मुःमामी कारण कानुङ् चुःअ्।

१८ मालेअ्माभने याङेब‍़ नुङ् यावए अरु तोःखाची अग्गे मानामुःकबा बनामुःमामी योक्‍सेअ् ख्रीष्‍टए कालम् मुःसुबा यावमी खनावा बाहेक अरु खनावा मुःमामी आँट कङेअ् मुःङानीबाने।

१९ च्‍याक्‍सीङ्‍ह नुङ् इल्‍लासीमी खनावाहबीअ् शक्ति मोलम् परमेश्‍वरमी सनीअ्वामी शक्तिए कङेअ् कोओ याव मुःइतुङ्। कोओपारे कङेअ् यरूशलेमबाङ् इल्‍लुरिकनधारी नोअ् छप्‍प‍ै थम्बीअ् ख्रीष्‍टमी नुःयायेन्मी प्रचार मुःइतुङ्।

२० तोअ्माङ् अरु मीनाचेअ् युक्‍सुचीबा जगमी चप्पी ख‍़ीम् अहेअ्मा नेमाङ् ख्रीष्‍टमी न‍़ीङ् मायेङ‍्कबा थम्बीअ् नुःयायेन् येम्‍मीअ्मामी धेप्‍प‍़ न‍़ीङ्वा मुःकुङ्।

२१ तोकोना परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्,

“उमी न‍़ीक्‍थुप्‍पी हानीम् ने मालीप्‍पलाअ्वाचेअ् उ खाङ्‍कुचीबाने,

मोलम् उमी न‍़ीक्‍थुप्‍पी हानीम् ने मायेङ्‍काहचेअ् उ चीनामुःतोकुचीबाने।”

पावलमी रोम खेअ्मा न‍़ीङ्वा

२२ आनीन् तुब्सी तामा धेरुअ्नोअ् खेप्‍पा का छ्याक्‍सीउक्‍पा कारण कोओ नोअ् ने।

२३ तोकोना हो, खआ इलाकाबीअ् याव मुःथाम् कङी थम् माअ्आबा नुङ् धेरुअ्नोअ् दोङ्लम् आनीन् तुब्सी कङा तामा इच्छा मुःसुक्‍पासेअ्,

२४ कङा स्पेन खेअ्ङाअँलो आनीन् तुब्कानीमाङ् खेत्‍तोङाअँक्‍पा लु नेमाङ् आशा मीक्‍कुङ्, मोलम् काबीअ् आनीन्‍नुङ् मेछुअ् समइ सङ्‍गतिबीअ् रमालीइम्‍माङ् कङी लाम्‍मी योक्‍सेअ् आनीसेअ् कङा सघामुःङाअँनीपा लु नेबा आशा ने मुःइतुङ्।

२५ तोकोना कोरोअ्लोचैँ पवित्र मीनाची सघामुःमामी योक्‍सेअ् यरूशलेमयुगे का माःरी खेअ्ङाअँक्‍पा।

२६ मालेअ्माभने यरूशलेमबीअ् चुःकाह गरीप पवित्र मीनाची सघामुःसी मासेडोनिया नुङ् अखैयाबीही मण्डलीचेअ् मेछुअ् भेटी पाङ्‍हाङ्‍इतुची।

२७ मालेअ्माभने कोरोअ् मुःमा अखाची खुशी पुगामी, मोलम् नीच्‍चानोअ् अखाचेअ् मुःमा पुक्‍कबा नेअ् ने। मालेअ्माभने अरु तोःखाचेअ् उचीलम् सनीअ्वामी अलाङ् तोअ्इतुची भने, अखाचेअ् ने खाम्‍पुम्‍मामी अलाङ्लम् उचीमी सेवा मुःमापुअ्नो।

२८ मोसेअ्नोअ् अखाचीमी योक्‍सेअ् खोम्‍लीताबा कोओ भेटी अखाची पीक्‍कुक्‍‍चीमाङ् आनीन् तुब्तोअ् का स्पेन खेअ्ङाअँक्पाने।

२९ का आनीन् तुब्सी ताङाअँलो ख्रीष्‍टए पीअ्ङाबा अलाङ्ए चेप्‍खेकबा ताङाअँ नेबा खनावा कङेअ् लेःकुङ्।

३० वथक्‍पा नेछा चो, इकीम् प्रभु येशू ख्रीष्‍ट नुङ् पवित्र सनीअ्वामी प्रेमबाङ् कङी योक्‍सेअ् परमेश्‍वरनुङ् प्रार्थना मुःमामी कानुङ्सु-सुःरी बोल् पुगानीये नेमाङ् कङेअ् आनीन् बिन्ती मुःकानीन्।

३१ यहूदियाबीही विश्‍वास मामुःकाहचीलम् का माअप्पोक्‍तोअ्ङाहोउ, मोलम् यरूशलेममी योक्‍सेअ् कङेअ् मुःसुक्‍पा कङी याव पवित्र मीनाचेअ् मानेच्‍चुचीहोउ नेमाङ् प्रार्थना मुःबीअ्माये।

३२ तोअ्माङ् परमेश्‍वरमी इच्छाबाङ् सक्‍सेम्‍नुङ् आनीबीअ् ताङाअँमाङ् आनीमी सङ्‍गतिलम् का ओप्‍चोङ् मापुक्‍तोअ्ङाहोउ।

३३ शान्ति पीक्‍कबा परमेश्‍वर आनीन् छुत्‍तीङ्नुङ् माच्‍चुहोउ। आमेन।

पावलमी सेवाफो

१६

१ किंक्रियाबीपा मण्डलीबीअ् सेवा मुःकबा डिकन मीम्‍छा नेछा फिबीमी प्रशंसा आनीमी अघि कङेअ् मुःकुङ्।

२ पवित्र मीनाची खेच्‍चालोक्‍पा पाराए प्रभुबीअ् आको लाप्‍तुमानुम्‍ये, तोअ्माङ् आनीबाङ् आको पाब्‍नोहो छप्‍प‍ै खनावाबीअ् सघामुःम्‍बा, मालेअ्माभने आकोसेअ् धेरुअ्नोअ् मीनाची नुङ् कङा ने सघामुःइङा।

३ ख्रीष्‍ट येशूबीअ् कङी लकप्‍ची प्रिस्का नुङ् अकिलास कङी सेवाफो।

४ कङा लेत्‍चामीअ्मामी योक्‍सेअ् अखा ह‍़ीक्‍‍पाक्‍‍ची हत्‍थ‍़अ्-हत्‍थ‍़अ् सीःलोअ् ने पुगाचीही। कङेअ् तेअ् हेअ्‍नी, अरु तोःखाचीमी मण्डलीचेअ् ने अखा ह‍़ीक्‍‍पाक्‍‍ची अलाक्‍छुमा पीक्‍कुचीमी।

५ अखाचीमी ख‍़ीबीअ् चुःकबा मण्डली कङी सेवाफो लीप्‍पीअ्माये। कङी तोङ्‍कबा लकम् इपेनितस ने कङी सेवाफो लीप्‍पीअ्माये। उचैँ एशियाबीअ् ख्रीष्‍ट विश्‍वास मुःकाहचीमध्ये पहिलेबा चुअ्आ।

६ आनीमी योक्‍सेअ् सीःलोमालो याव मुःकबा मरियम सेवाफो लीप्‍पीअ्माये।

७ कानुङ्सु-सुःरी झ्यालखानाबीअ् सीक्‍काह कङी यहूदी लकप्‍ची एन्ड्रोनिकस नुङ् युनियस सेवाफो लीप्‍पीअ्माये। अखाची प्रेरितचेअ् नुःरो चीनामुःयुक्‍सुचीमीही मोलम् काभन्दा पैल्हे नोअ् अखाचेअ् ख्रीष्‍टबीअ् विश्‍वास मुःसुचीबा।

८ प्रभुबीअ् कङी तोङ्‍कबा लकम् एम्‍प्‍लीआतस सेवाफो लीप्‍पीअ्माये।

९ ख्रीष्‍टबीअ् कानुङ्सुःरी सेवा मुःकबा उर्बानस नुङ् कङी तोङ्‍कबा लकम् स्ताखुस सेवाफो लीप्‍पीअ्माये।

१० ख्रीष्‍टबीअ् खेच्‍चालो पुक्‍कबा अपेल्‍लेस सेवाफो लीप्‍पीअ्माये। अरिस्तोबुलसमी बुद‍़ीक्‍छा ने सेवाफो लीप्‍पीअ्माये।

११ कङी यहूदी वथक्‍पा नेछा हेरोदियन सेवाफो लीप्‍पीअ्माये। प्रभुबीअ् चुःकबा निर्किससमी बुद‍़ीक्‍छा ने सेवाफो लीप्‍पीअ्माये।

१२ प्रभुबीअ् याव मुःकाहची त्रुफेना नुङ् त्रोफोसा सेवाफो लीप्‍पीअ्माये। प्रभुबीअ् धेरुअ्नोअ् याव मुःकबा लकम् परसीस ने सेवाफो लीप्‍पीअ्माये।

१३ प्रभुबीअ् स्याक्‍पलाअ्वाची रूफस नुङ् उमी मामा सेवाफो लीप्‍पीअ्माये। आको कङी ने मामादोक्‍पानोअ् चुअ्आ।

१४ असिंक्रितस, फ्लेगन, हर्मेस, पत्रोबास, हर्मास नुङ् अखाचीनुङ् चुःकाह वथक्‍पा नेछाची सेवाफो लीप्‍पीअ्माये।

१५ फिलोलोगस, युलिया, नेरियस, उमी मीम्‍छा नेछा, ओलिम्पास नुङ् अखाचीनुङ् चुःकाह छुत्‍तीङ् पवित्र मीनाची सेवाफो लीप्‍पीअ्माये।

१६ इप्‍पाङ्ए अर्कु पवित्र मायाए सेःमीकाले तोःसानीये। आनीन् ख्रीष्‍टमी मण्डलीचेअ् सेवाफो लीअ्इहाक्‍सानीमी।

१७ वथक्‍पा नेछा चो, आनीसेअ् चीनानुहुम् धर्ममी खनावामी विरोध मुःकुचीमाङ् फोक्‍‍काह नुङ् छ्याक्‍सीकाहची चीनामुःयाकानुप्चे, तोअ्माङ् अखाचीबाङ् मुअ्यु चुअ्आनीये नेमाङ् कङेअ् आनीन् बिन्ती मुःकानीन्।

१८ मालेअ्माभने आकोरोहो मीनाचेअ् इकीमी प्रभु ख्रीष्‍टमी योक्‍सेअ् हेअ्‍नी, तोकोना उची तक्‍पमीन् बोअ्मी योक्‍सेअ् तेअ् याव मुःअ्मी। तोअ्माङ् चानीअ्लो-चानीअ्लो यामुअ्मीमाङ् खोलेङ् ल्याक्‍सीतोअ् सीःधा सोःजो मीनाचीमी न‍़ीङ्वा नाःधीङ्‍कुची।

१९ आनीसेअ् अग्गे मानामुःकानुम् नेबा खनावा छप्‍पैसेअ् लेःकुची, मोसेअ्नोअ् आनीमी कारणए कङेअ् सक्‍सेम् मानामुःकुङ्। तोकोना आनीन् नुः मुःमा सीगीप‍़ नुङ् इ़ःमुःमा मालेःकबा पुगानीये।

२० शान्ति पीक्‍कबा परमेश्‍वरए चोप्‍फाङ‍्नोअ् शैतान आनीमी लाङ् खुअ्माअ्मु सीअ्मीकुबाने।

इकीम् प्रभु येशू ख्रीष्‍टमी अनुग्रह आनीन्‍नुङ् माच्‍चुहोउ।

२१ कानुङ्सुःरी याव मुःकाह तिमोथी नुङ् कङी यहूदी वथक्‍पा नेछाची लुकियस, यासोन मोलम् सोसिपात्रोसए आनीन् सेवाफो लीअ्इहाक्‍सानीमी।

२२ कोओ छाअ्प्‍माल‍़ीङ् छाब्कबा, का तर्तियसए ने प्रभुबीअ् आनीन् सेवाफो माःरी लीअ्हाङ्‍कानीही।

२३ कङा नुङ् पूरा मण्डली मान मुःकबा गायसए आनीन् सेवाफो लीअ्इहाक्‍सानी। सहरबीपा याङ् युङ्‍कबा इरास्तस नुङ् एकामी वथक्‍पा नेछा क्‍वार्टसए ने आनीन् सेवाफो लीअ्इहाक्‍सानीमी।

[

२४ इकीमी प्रभु येशू ख्रीष्‍टमी अनुग्रह आनीन् छुत्‍तीङ्बीअ् माच्‍चुहोउ। आमेन।]

द्‍याङ्पीपा प्रार्थना

२५ हो कङेअ् प्रचार मुःसुक्‍पा नुःयायेन् नुङ् येशू ख्रीष्‍टमी याङेब‍़अन्सार आनीन् त‍़थ‍़ीलो बनामुःहीकबा परमेश्‍वरमी महिमा मापुअ्होउ। उइले-उइलेबालम् मालेःतोअ्ये युक्‍पलाअ्वा प्रकाश

२६ हो लेःतोअ्लो पुअ्इता। छप्‍प‍ै तोःखाचेअ् विश्‍वास मामुःसुचीहोउ मोलम् अग्गे मानामामुःसुचीहोउ नेमाङ् नीम्‍माङ् चुःधीङ्‍कबा परमेश्‍वरए तक्‍पम‍ी अगमवक्ताची छाब्मामी अग्गे पीत्‍तुची।

२७ छप्‍प‍ै लेःकबा इक्‍कु तेअ् परमेश्‍वर येशू ख्रीष्‍टलम् नीम्‍माङ् महिमा मापुअ्होउ। आमेन।

कोरिन्थीची

पावलमी पहिलो छाअ्प्‍माल‍़ीङ्

सेवाफो नुङ् अलाक्‍छुमाफो

१

१ परमेश्‍वरमी इच्छाबाङ् ख्रीष्‍ट येशूमी प्रेरित पुअ्मामी योक्‍सेअ् छेःपलाअ्वाची पावल नुङ् इकीमी वथक्‍पा नेछा सोस्थेनेसबाङ्,

२ येशू ख्रीष्‍टबीअ् पवित्र पुगाबा कोरिन्थबीपा परमेश्‍वरमी मण्डली, अखाचीनुङ्सु-सुःरी छप्‍प‍ै थम्बीअ् पवित्र मीना पुअ्मामी योक्‍सेअ् छेःपलाअ्वाची मोलम् प्रभु येशू ख्रीष्‍टमी न‍़ीङ् बोःकाह छुत्‍तीङ्,

३ इकीमी परमेश्‍वर पापा नुङ् प्रभु येशू ख्रीष्‍टए अनुग्रह नुङ् शान्ति मापीत्‍तानीन्‍होउ।

४ ख्रीष्‍ट येशूबीअ् परमेश्‍वरए आनीन् पीत्‍तानीहीन् अनुग्रहमी कारणए आनीमी योक्‍सेअ् कङेअ् नीम्‍माङ् परमेश्‍वर अलाक्‍छुमा पीक्‍कुङ्।

५ मालेअ्माभने छप्‍प‍ै खनावाबीअ् अर्थात् प‍़ीअ् नुङ् छप्‍प‍ै सन‍़ीङ्वाबीअ् आनीन् उबीअ् सप्चाकबा पुअ्इतानीन्।

६ मालेअ्माभने ख्रीष्‍टमी न‍़ीक्‍थुप्‍पी पीप्‍पलाअ्वा साछी आनीमी माझाबीअ् नीच्‍चानोक्‍पा पुअ्इता।

७ मोसेअ्नोअ् इकीमी प्रभु येशू ख्रीष्‍ट खाङ्मुमामी खनावा हुङ्मालो आनीबीअ् सनीअ्वामी इमाङ्ने वरदानमी खाँचो पुअ्नी।

८ इकीमी प्रभु येशू ख्रीष्‍टमी लेन्बीअ् आनीन् फत्‍तुर माच्‍चुःकबा पुअ्मीअ्मामी योक्‍सेअ् उसेअ् आनीन् द्‍याङ्पीधारीनोअ् त‍़थ‍़ीलो पुअ्मीकानीहीने।

९ परमेश्‍वर विश्‍वास मुःहीलोक्‍पा ने। उसेअ् नोअ् तक्‍पम‍ी वथक्‍छा इकीमी प्रभु येशू ख्रीष्‍टनुङ् संगति मुःमामी योक्‍सेअ् आनीन् छेःतानी।

मण्डलीबीअ् फोगामीही

१० वथक्‍पा नेछा चो, इकीमी प्रभु येशू ख्रीष्‍टमी न‍़ीक्‍पी कङेअ् आनीन् बिन्ती मुःकानीन्, आनीन् छप्‍पैनुङ् तोक्‍चालो चुअ्आनीये, मोलम् आनीमी माझाबीअ् माफोअ्येमाच्‍चुहोउ। तोकोना आनीन् इक्‍कुनोअ् न‍़ीङ्वाबीपा नुङ् इक्‍कुनोअ् विचारबा पुगानीये।

११ मालेअ्माभने, कङी वथक्‍पा नेछा चो, आनीमी माझाबीअ् खेच्‍बुङ् पुअ्इता नेबा खनावा क्‍लोएमी बुद‍़ीक्‍छाबाङ् कङेअ् येन्‍इतुङ्।

१२ कङेअ् इःमा योक्‍कुक्‍‍पा खनावा इमाङ‍् भने, आनीन् कोइए “का पावलमी” अथवा कोइए “का अपोल्‍लोसमी” अथवा कोइए “का केफासमी” अथवा कोइए “का ख्रीष्‍टमी” ने इःकानुम्‍मो।

१३ इमाङ‍् ख्रीष्‍ट हाबोइताबा हे? इमाङ‍् पावल आनीमी योक्‍सेअ् क्रूसबीअ् ख‍़ीक्‍तीसाबा? अथवा इमाङ‍् पावलमी न‍़ीक्‍पी आनीमी बप्‍तिस्मा पुगाबा?

१४ कङेअ् परमेश्‍वर अलाक्‍छुमा पीक्‍कुङ्, आनीन्मध्ये क्रिस्पस नुङ् गायसबाहेक अरु असा ने कङेअ् बप्‍तिस्मा मापीत्‍तीअ्ङाची।

१५ मोसेअ्नोअ् कङी न‍़ीक्‍पी आनीमी बप्‍तिस्मा पुगा नेमाङ् आसेअ् ने इःहीसुचीनीबाने।

१६ (हँ, कङेअ् स्तिफनासमी बुद‍़ीक्‍छा ने बप्‍तिस्मा पीत्‍तुक्‍चीही ने। आकोभन्दा बाहेक कङेअ् अरु असा ने बप्‍तिस्मा पीत्‍तुक्‍चीही लु मापीअ्ङाचीही, आको कङेअ् लेःङानी।)

१७ मालेअ्माभने बप्‍तिस्मा पीस्सी हेअ्‍नी, तोकोना नुःयायेन् प्रचार मुःसी ख्रीष्‍टए कङा पाङ्‍हाङ्‍ङाबा ने। खाम्‍पुम्‍मामी तयाबुङ्बीअ् हेअ्‍नी, नभ गो ख्रीष्‍टमी क्रूसमी शक्ति इमाङ‍् न इमाक्‍‍पा पुअ्नो।

ख्रीष्‍ट नोअ् परमेश्‍वरमी शक्ति नुङ् तयाबुङ्

१८ मालेअ्माभने क्रूसमी खनावा सुद‍्धम् पुक्‍धीङ्‍काहचीमी योक्‍सेअ् मूर्ख खनावा ने, तोकोना इकी मुलुवा तोक्‍कबामी योक्‍सेअ् गो परमेश्‍वरमी शक्ति ने।

१९ मालेअ्माभने परमेश्‍वरमी याङेब‍़बीअ् कोओपारे छाप्‍पलाअ्वा चुःअ्,

“कङेअ् तयामीचीमी तयाबुङ् सुद‍्धम् मुःकुक्‍‍पाने,

तोअ्माङ् छेःबाचीम् तयाबुङ् इमाङ‍् न इमाक्‍‍पा बनामुःकुक्‍पाने।”

२० तयामी हाबीअ् चुःक्‍पा? शास्त्री हाबीअ् चुःक्‍पा? कोओ जुगमी न‍़ीक्‍थुप्‍पी नुःरो खनावा युङ्‍हीकबा हाबीअ् चुःक्‍पा? इमाङ‍् परमेश्‍वरए कोओ खाम्‍पुम्‍मामी तयाबुङ् मूर्ख बनामुःसुनीबा हे?

२१ मालेअ्माभने खाम्‍पुम्‍माए तक्‍पमीनोअ् तयाबुङ्लम् परमेश्‍वर चीनामामुःहीसु। मोसेअ्नोअ् उमी तयाबुङ्अन्सार इकीए यामुबलाअ्वा मूर्ख खनावाबीअ् विश्‍वास मुःकाहची मालेत्चामीहोउ नेमाङ् उसेअ् आकोरोअ् मुःसुबा ने।

२२ यहूदीची च्‍याक्‍सीङ् ङाअ्नोअ्मी मोलम् ग्रीकची तयाबुङ् योअ्नोअ्मी।

२३ तोकोना इकीन्चैँ क्रूसबीअ् ख‍़ीक्‍सीकबा ख्रीष्‍टमी प्रचार मुःअ्। आकोचैँ यहूदीचीमी योक्‍सेअ् तोःक्‍सीकबा खनावा नुङ् अरु तोःखाचीमी योक्‍सेअ् मूर्ख खनावा ने।

२४ तोकोना परमेश्‍वरए छेःतुचीही यहूदीची नुङ् ग्रीकची ह‍़ीक्‍‍पाङ्मी योक्‍सेअ् ख्रीष्‍ट परमेश्‍वरमी शक्ति नुङ् तयाबुङ् ने।

२५ मालेअ्माभने परमेश्‍वरमी मूर्ख खनावा मीनाचीमी तयाबुङ् भन्दा मुत्‍तु चुःअ्, मोलम् परमेश्‍वरमी इमाङ्ने अमुःहीथाम् शक्ति मीनाचीमी शक्तिभन्दा वेअ्नो।

२६ वथक्‍पा नेछा चो, परमेश्‍वरए छेःतानीन्लो आनीन् इमाक्‍‍तोक्‍पा चुअ्आनीन्? आको मीत्‍तानुम्ये। खाम्‍पुम्‍मामी दर्जाअन्सार आनीन्मध्ये धेरुन् जना तयाबुङ् चुःकबा, शक्ति चुःकबा नुङ् सप्चाकबा माच्‍चुआनीन्।

२७ तोकोना तयाबुङ् चुःकाहची ङीस्‍सीमाङ्वाबीअ् सीअ्मीअ्मामी परमेश्‍वरए कोओ खाम्‍पुम्‍माबीपा मूर्ख खनावाह स्यागु, तोअ्माङ् शक्ति चुःकाहची ङीस्‍सीमाङ्वाबीअ् सीअ्मीअ्मामी परमेश्‍वरए कोओ खाम्‍पुम्‍मामी शक्ति माच्‍चुःकाहची स्यागुची।

२८ परमेश्‍वरए कोओ खाम्‍पुम्‍माबीअ् मेछुके नुङ् फेस्सीपलाअ्वा खनावाह स्यागु। माक्‍तोहो खनावा चुःअ्लो अखा इन्‍नामे मापुअ्होउ नेमाङ् उसेअ् मान्मापुक्‍कबा खनावाह स्यागु।

२९ मोसेअ्नोअ् परमेश्‍वरमी अघि हाबीपा मीनाए ने छाक्‍छाअ्वा मामुःयेमाच्‍चुहोउ।

३० तोअ्माङ् उमी कारणए नोअ् आनीन् येशू ख्रीष्‍टबीअ् चुःकानीन्। ख्रीष्‍ट येशू नोअ् इकीमी योक्‍सेअ् परमेश्‍वरबाक्‍पा तयाबुङ्, इकीन् परमेश्‍वरमी अघि धर्मती बनामुःकबा, पवित्र बनामुःकबा नुङ् मुलुवा पीक्‍कबा पुगा।

३१ मोसेअ्नोअ् परमेश्‍वरमी याङेब‍़बीअ् कोरोअ् इःतोअ् छाप्‍पलाअ्वा चुःअ्, “छाक्‍छाअ्वा मुःकबासेअ् प्रभुए मुःसुबा खनावाबीअ् नोअ् छाक्‍छाअ्वा मामुःसुहोउ।”

क्रूसबीअ् क्‍याङ्धीपलाअ्वा ख्रीष्‍टमी नुःयायेन्

२

१ वथक्‍पा नेछा चो, का आनीबीअ् ताउङ्लो धेत्‍त‍़ेहे खनावा अथवा तयाबुङ्बीअ् परमेश्‍वरबीअ् चुःकबा अवाब्तोहीमाह खनावा इःतोअ् मात्‍ताउङ्।

२ मालेअ्माभने आनीन्‍नुङ् का चुअ्उङ्‍लो येशू ख्रीष्‍ट नुङ् उ क्रूसबीअ् ख‍़ीक्‍तीबलाअ्वा खनावाबाहेक अरु इमाङ्ने मालेःसीतोअ्नोअ् पुअ्मा नोअ् कङेअ् पक्‍‍का मुःसुङ्।

३ का आनीबीअ् ताउङ्लो इमाङ्ने मामुःहीकबा चुअ्उङ्, मोलम् कीमाङ्वाए योक्‍तोअ् चुअ्उङ्।

४ कङी याङेब‍़ नुङ् कङेअ् प्रचार मुःसुक्‍पा नुःयायेन् सोम्‍चीम्‍लो तयाबुङ्मी शब्दहबीअ् माच्‍चु, तोकोना सनीअ्वा नुङ् शक्तिबीअ् चुअ्आ।

५ मोसेअ्नोअ् आनीमी विश्‍वास मीनाचीमी तयाबुङ्बीअ् हेअ्‍नी, तोकोना परमेश्‍वरमी शक्तिबीअ् अद‍़ामाल्‍लीहोउ।

परमेश्‍वरमी सनीअ्वाबाङ् ताकबा प्रकाश

६ मोरोअ् पुगाहोसाङ् ने पासीङ्चीमी माझाबीअ् इकीए तयाबुङ्मी खनावा इःअ्, तोकोना कोओ जुगमी तयाबुङ् हेअ्‍नी मोलम् सुद‍्धम् पुअ्ल्‍हेकबा कोओ जुगमी राज्य मुःकाहचीमी तयाबुङ्मी खनावा ने हेअ्‍नी।

७ तोकोना इकीए परमेश्‍वरबीअ् चुःकबा अलेःतोअ्माबा नुङ् कुम्‍कबा तयाबुङ्मी खनावा यामुकीन्। आको खनावा पैलेबालम् नोअ् इकीम् महिमामी योक्‍सेअ् परमेश्‍वरए फैसेला मुःसुबा।

८ कोओ जुगमी राज्य मुःकाहचेअ् आसेअ् ने आको खनावा मावाबुची, अखाचेअ् वाबुचीबा गो महिमामी प्रभु क्रूसबीअ् माख‍़ीक्‍तीसुचीबा।

९ तोकोना परमेश्‍वरमी याङेब‍़बीअ् कोरोक्‍पा छाप्‍पलाअ्वा चुःअ्,

“म‍़ीअ्ए माखाक्‍पलाअ्वा नुङ् नबाअ्ए मायेप्‍पलाअ्वा

तोअ्माङ् मीनाए न‍़ीङ्वाबीअ् मामीप्‍पलाअ्वा खनावा नोअ्,

परमेश्‍वरए उ नेच्‍चाकबाचीमी योक्‍सेअ् त्‍याद‍़ी मुःइतु।”

१० परमेश्‍वरए इकीम् योक्‍सेअ् सनीअ्वालम् अखा खनावा खाङ्मुइतु। मालेअ्माभने सनीअ्वाए छप्‍प‍ै खनावा योक्‍कु, परमेश्‍वरमी भित्र-भित्रअ्युहु खनावा ने योक्‍कु।

११ मीनाबीअ् चुःकबा तक्‍पमीन् सनीअ्वाबाहेक अरु आसेअ् उमी न‍़ीङ्वाबीपा खनावा लेःतोहीकुमाङ्? मोरोअ्नोअ् परमेश्‍वरमी न‍़ीङ्वाबीपा खनावा परमेश्‍वरमी सनीअ्वाबाहेक आसेअ् ने लेःतोहीसुनी।

१२ इकीए कोओ खाम्‍पुम्‍मामी सनीअ्वा मातोक्‍ती, तोकोना परमेश्‍वरए इकीन् पीत्‍तीही छप्‍प‍ै खनावा मालेःतोअ्हीहोउ नेमाङ् उबाङ् सनीअ्वा तोअ्इता।

१३ इकीए इमाङ‍् खनावाह इःअ्लो, अखा खनावा कोओ खाम्‍पुम्‍माबीपा मीनामी तयाबुङ्ए इःपलाअ्वा हेअ्‍नी, तोकोना सनीअ्वाए इःपलाअ्वाअन्सार सनीअ्वाबीअ् चुःकाहची सनीअ्वामी सत्य खनावाहमी अर्थ हेम्‍बोक्‍‍पीअ्नोअ्मी।

१४ खाम्‍पुम्‍माबीपा मीनाए परमेश्‍वरमी सनीअ्वामी खनावा लाःहीसुनी, मालेअ्माभने अखा खनावा आकोमी योक्‍सेअ् इमाङ‍् न इमाङ्बा पुअ्नो, मोलम् आकोसेअ् अखा खनावा वाब्‍हीसुनी, मालेअ्माभने अखा खनावा सनीअ्वाबाङ् तेअ् लेःतोहीअ्।

१५ सनीअ्वाबीअ् चुःकबा मीनाए छप्‍प‍ै खनावा जाँचे मुःहीकु, तोकोना उ चैँ आसेअ् ने जाँचे मुःहीसुनी।

१६ याङेब‍़बीअ् कोरोअ् छाप्‍पलाअ्वा चुःअ्,

“मालेअ्माभने आसेअ् प्रभुमी न‍़ीङ्वा लेःइतुबा?

तोअ्माङ् आसेअ् उ इःअ्हीकुबा?”

तोकोना इकीनुङ् गो ख्रीष्‍टमी न‍़ीङ्वा चुःअ्।

परमेश्‍वरमी याव मुःकाहची

३

१ वथक्‍पा नेछा चो, आनीन्‍नुङ् यामुसुङ्लो सनीअ्वाबीअ् चुःकाह मीनाचीनुङ् यामुसीतोअ्नोअ् मायामुहीङा, तोकोना खाम्‍पुम्‍माबीपा मीना, ख्रीष्‍टबीअ् मेछुके छाचाचीनुङ् यामुसीतोक्‍तेअ् का यामुहीसुङ्।

२ कङेअ् आनीन् दुदु याक्‍कानी, थेत्थेके चाःमाकोअ् हेअ्‍नी, मालेअ्माभने कोओमी योक्‍सेअ् आनीन् त्‍याद‍़ी माच्‍चुआनीन्, तोअ्माङ् हो ने त्‍याद‍़ी माअ्आनीन्।

३ आनीन् होनेअ् खाम्‍पुम्‍माबीपा मीनाचीदोअ्नोअ् चुःकानीन्, मालेअ्माभने आनीमी माझाबीअ् आँखी नुङ् खेच्‍बुङ् चुःअ्। आकोरोअ् ने भने, आनीन् खाम्‍पुम्‍माबीपा मीनाचीमी नोअ् चालबीअ् लाम्धुकबा मापुगानी हे?

४ मालेअ्माभने आनीन् कोइए “का पावलमी” मोलम् कोइए “का अपोल्‍लोसमी” ने इःतोअ् इःकानुम् भने आनीन् खाम्‍पुम्‍माबीही मीनाचीदोअ्नोअ् मापुगानी हे?

५ अपोल्‍लोस इमाङ‍्? पावल इमाङ‍्? प्रभुए अखाची जिम्‍मा पीत्‍तीतोअ्नोअ् सेवा मुःकाहचीतेअ् ने। अखाचीबाङ् नोअ् आनीसेअ् विश्‍वास मुःसानुप्पा ने।

६ कङेअ् लेःतुङ् मोलम् अपोल्‍लोसए कुङ्वा तीःसु, तोकोना परमेश्‍वरए देःमीतु।

७ मोसेअ्नोअ् लेःकबा इमाङ्ने हेअ्‍नी मोलम् कुङ्वा तेःकबा ने इमाङ्ने हेअ्‍नी, तोकोना देःमीकबाचैँ परमेश्‍वर नोअ् ने।

८ लेःकबा नुङ् कुङ्वा तीःकबा ह‍़ीक्‍‍पाङ् नोअ् मोरोहोमोरोहोची नोअ् ने, मोलम् छप्‍पैए तक्‍प-तक्‍पम‍ी यावअन्सार मुःमासीङ् तोक्‍कुचीहीने।

९ मालेअ्माभने कचीगाचैँ परमेश्‍वरमी याव मुःकबाचीगा ने, आनीन्चैँ परमेश्‍वरमी रोपानीन् ने, मोलम् परमेश्‍वरमी ख‍़ीम्‍नीन् ने।

१० परमेश्‍वरए कङा पीअ्ङाबा अनुग्रहअन्सार ख‍़ीम् हेक्‍‍कबा पक्‍‍का लेःकबा मीनाए दोअ्नोअ् मुःसुङ्माङ् कङेअ् जग युक्‍सुङ्, तोअ्माङ् अर्कुए कङेअ् युक्‍सुक्‍पा जगमी चप्पी ख‍़ीम् हेत्‍तोअ् खेअ्नो। आको जगमी चप्पी ख‍़ीम् हेत्‍तोअ् खेक्‍कबा मीनाए इमाक्‍‍तोअ् माःरी हेक्‍‍कुङ् नेमाङ् न‍़ीङ्वा मातीःसुचीहोउ।

११ मालेअ्माभने युक्‍पलाअ्वा जगचैँ येशू ख्रीष्‍ट नोअ् ने, आकोबाहेक आसेअ् ने अर्कु जग युङ्‍हीसुनी।

१२ आसेअ्लो कोओ जगमी चप्पी सुन, चाँदी, महँगो लोकोअ्वा, स‍़ीङ्, घाँस, पराल तीःकुचीमाङ् ख‍़ीम् हेक्‍‍कु भने,

१३ छप्‍पैमी याव खाङ्मुहुने, मालेअ्माभने नीयामी लेन्‍ए अखा याव छ्याङ्‍गै मुःकुबाने। म‍़ीबाङ् नोअ् खाङ्मुहुने, मोलम् छप्‍पैए इमाक्‍‍तोअ् याव मुःसुची नेमाङ् म‍़ीए जाँचेमुःकुहुने।

१४ आसेअ्लो आको जगमी चप्पी हेक्‍‍कुबा ख‍़ीम् चुःधीता भने उसेअ् इनाम तोक्‍कुबाने।

१५ असामीलो याव द‍़ीअ्नोअ्माङ् सुद‍्धम् पुगा भने, उसेअ् नोक्‍सानी आङ्मापुअ्नो, तोकोना म‍़ीबाङ् लेअ्लेरामाङ् खुःल्‍हेरीतोअ्नोअ् उम् तक्‍पेअ्नोअ् चैँ लेत्‍चाक्‍पाने।

१६ आनीन् परमेश्‍वरमी बास चुःथाम् ख‍़ीम्‍नीन् ने, मोलम् आनीपी परमेश्‍वरमी सनीअ्वा बास चुःअ् नेमाङ् आनीसेअ् लेःसानुम्‍नीपा हे?

१७ आसेअ्लो परमेश्‍वरमी बास चुःथाम् ख‍़ीम् होःकु भने, परमेश्‍वरए आको सुद‍्धम् मुःकुबाने। मालेअ्माभने परमेश्‍वरमी बास चुःथाम् ख‍़ीम् पवित्र चुःअ्, मोलम् आको ख‍़ीम् आनीन् नोअ् ने।

१८ आसेअ् ने तक्‍पनोअ् मानाःधीयेमाच्‍चुहोउ। आनीमी माझाबीअ् आसेअ्लो का कोओ जुगमी तयामीङा ने इःकुमाङ् मीक्‍कु भने, उ मूर्ख बनामाल्‍लीहोउ, आकोरोअ् पुगा भने उ तयामी पुअ्नोक्‍‍पाने।

१९ मालेअ्माभने कोओ खाम्‍पुम्‍मामी तयाबुङ् परमेश्‍वरमी अघि मूर्ख खनावा ने। मालेअ्माभने परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्, “उसेअ् तयामीची अखाचीमी कोर्धी विचारबीअ् लब्‍कुची।”

२० तोअ्माङ् होनेअ् अर्कु थम्बीअ् ने कोरोक्‍पा छाप्‍पलाअ्वा चुःअ्, “तयामीचीमी विचारह इमाङ‍् न इमाक्‍‍पा नेमाङ् परमप्रभुए लेःतोकु।”

२१ मोसेअ्नोअ् मीनाचीबीअ् आसेअ् ने छाक्‍छाअ्वा मामुःयेमाच्‍चुहोउ। मालेअ्माभने छप्‍प‍ै कोअ् आनीमीनोअ् ने,

२२ पावल अथवा अपोल्‍लोस अथवा केफास अथवा खाम्‍पुम्‍मा अथवा जुनी अथवा सीःमाङ्वा अथवा होबा अथवा द्‍याक्‍पीपा छप्‍प‍ै आनीमीनोअ् ने,

२३ तोअ्माङ् आनीन् ख्रीष्‍टमी ने, मोलम् ख्रीष्‍टचैँ परमेश्‍वरमी ने।

प्रेरितचीमी सेवा

४

१ कोओपारे इकीन् ख्रीष्‍टमी सेवा मुःकाह नुङ् परमेश्‍वरबीअ् चुःकाह अलेःतोअ्हीमाह खनावामी जिम्‍मा तोक्‍कबाइ नेमाङ् मीनाचेअ् इकीन् मीअ्मापुअ्नो।

२ आकोरोक्‍‍तेअ् हेअ्‍नी, अखा अलेःतोअ्हीमाह खनावामी जिम्मा तोक्‍काहची विश्‍वास मुःहीलोक्‍पा पुअ्मापुअ्नोअ्मी।

३ तोकोना आनीबाङ् अथवा मीनामी कोइ ययोक्‍खाबाङ् कङी नीया पुअ्मा कङी योक्‍सेअ् कोद्‍द‍़ो मेछुके खनावा ने। खास्‍बीअ् कङ्तक्‍पेअ्नोअ् कङी नीया मुःङानी।

४ कङी विरोधबीअ् इमाङ‍् खनावा चुःअ् नेमाङ् कङेअ् लेःङानी, तोकोना आकोसेअ् कङा फत्‍तुरमेद‍्दीकेबा बनामुःहीङानी। कङा नीया मुःकबा गो परमेश्‍वर नोअ् चुःअ्।

५ मोसेअ्नोअ् समइ तामाभन्दा पैल्हे नोअ् नीया अमुःसानुम्‍ये, प्रभु मात्‍ताबाधारी हुङानुम्‍ये। उसेअ् नाप्‍चीग‍़ीक्‍पाबीअ् कुम्‍काह खनावा ज्योतिबीअ् लाःलीङ‍्कुहुने, मोलम् मीनामी न‍़ीङ्वाअ्युहु खनावा ने लाःलीङ‍्कुहुने। मोबाके छप्‍पैए परमेश्‍वरबाङ् प्रशंसा तोक्‍कुचीहीने।

६ वथक्‍पा नेछा चो, छाप्‍पलाअ्वा परमेश्‍वरमी याङेब‍़भन्दा बैरा अखेअ्मामी न‍़ीक्‍थुप्‍पी आनीसेअ् एकाबाङ् चीङ्‍कानुहुम् लु नेमाङ् कङेअ् कङ् तक्‍पम‍ी नोअ् नुङ् अपोल्‍लोसमी चीम्‍मासीङ् पीत्‍तोअ् आनीमी फाइदामी योक्‍सेअ् खआ छप्‍प‍ै खनावा छाब्‍इतुङ्। आकोरोअ् मुःसानुम् भने आनीन् इप्‍पाङ् अर्कुमी विरूद्धबीअ् छाक्‍छाए लेत्‍तानीनीहीने।

७ मालेअ्माभने अरुचीभन्दा आनीन् इमाङ‍् खनावाबीअ् फरक पुक्‍कानीमाङ्? आनीसेअ् मातोक्‍कानुप्पा खनावा इमाङ‍् चुःहु? तोअ्माङ् आनीसेअ् आको तोअ्इतानुम् भने, मातोक्‍कीतोअ्नोअ् लेक्‍कानीमाङ् मालेअ्मा छाक्‍छाए लेक्‍कानीही?

८ आनीसेअ् तोअ्मा पुक्‍काह छप्‍प‍ै तोखेअ्इतानुम्! आनीन् सप्चाकबा पुखेअ्इतानी! एका मेद्‍दीङ् नोअ् आनीन् हाङ‍् पुखेअ्इतानी! नीच्‍चानोअ् आनीसेअ् राज्य मुःकानुप्पा गो एकाए ने आनीन्‍नुङ् राज्य मुःसुकबा।

९ मालेअ्माभने सीःमामी योक्‍सेअ् कासी तोक्‍काहचीदोअ्नोअ् एका प्रेरित परमेश्‍वरए छप्‍प‍ैभन्दा द्‍याक्‍पी खाङ्मुसीकाहदोअ् कङा यीङ्‍ङाअँ। मालेअ्माभने खाम्‍पुम्‍मा, स्वर्गदूतची नुङ् मीनाचीमी योक्‍सेअ् एका रम्‍बीत् पुअ्इतीका।

१० एका गो ख्रीष्‍टमी योक्‍सेअ् मूर्ख पुक्‍कीका, तोकोना आनीन् गो ख्रीष्‍टबीअ् तयामी पुक्‍कानीन्। एका इमाङ्ने मामुःहीकबाइका ने, तोकोना आनीन् गो त‍़थ‍़ीलो पुक्‍कानीन्। आनीमी इज्जत चुःअ्, तोकोना एकामी बेइज्जत।

११ कोरोअ्लोधारी एका साअ् नुङ् वेःअ्माबीअ् चुःकीका, नाङ‍्गुते चुःकीका, मोक्‍भुङ्‍इपलाअ्वा चुःकीका मोलम् ख‍़ीम् मेद्‍दीके चुःकीका।

१२ एका तक्‍पमीनोअ् हुगेअ् सीःलोमालो याव मुःकीका। अरुचेअ् एका पेःकीकामीलो अलाङ् पीक्‍कुकामी। मीनाचेअ् एका सतामुःकीकामीलो आङ्‍कुकामी।

१३ अरुचेअ् एका बदनाम मुःकीकामीलो नुःरो पाराए नोअ् एका यामुकीका। कोरोअ्लोधारी एका खाम्‍पुम्‍मामी चीस्‍फाअ्वा नुङ् कसिङ्‍गर पुअ्इतीका।

१४ आनीन् ङीस्‍सीमाङ्वाबीअ् स‍ीअ्मीअ्मामी योक्‍सेअ् कङेअ् खआ खनावा छाबुहुङ् हेअ्‍नी, तोकोना कङेअ् नेच्‍चाकुक्‍‍चीही छाचाचीदोअ्नोअ् सुलाम्प‍़ीअ् पीअ्मामी योक्‍सेअ् छाबुक्‍पा ने।

१५ मालेअ्माभने ख्रीष्‍टबीअ् आनीन् लाम्‍लोमी मुःकाह मीनाची दश हजार जना चुःअ्मी होसाङ् ने आनीमी धेरुअ् जना पापा माअ्आमी। मालेअ्माभने नुःयायेन्बाङ् ख्रीष्‍ट येशूबीअ् का आनीमी पापा पुअ्इतुङ्।

१६ मोसेअ्नोअ् आनीन् कादोअ्नोअ् पुगानीयेमाङ् चुअ्आनीये इःतोअ् आनीन् बिन्ती मुःकानीन्।

१७ मोसेअ्नोअ् कङेअ् आनीबीअ् तिमोथी माःरी पाङ्‍हाङ्‍कुक्‍‍पा। आको प्रभुबीअ् कङेअ् नेच्‍चाकुक्‍‍पा नुङ् विश्‍वास मुःहीलोक्‍पा कङी वथक्‍छा ने। कङेअ् छप्‍प‍ै थम्बीअ् छप्‍प‍ै मण्डलीची इःतुक्चीही अन्सार ख्रीष्‍टबीअ् कङी जुनी माक्‍तोअ् चुःक्‍पा इःतोअ् आकोसेअ् आनीन् मीत्‍तोअ्मीकानीहीने।

१८ का आनीबीअ् ताङानी होला नेमाङ् कोइ-कोइ मीनाची छाक्‍छाक् लेत्‍तोअ् धेप्‍प‍़ पुखेअ्इतामी।

१९ तोकोना प्रभुमी न‍़ीङ्वा चुःअ् भने का आकोबीअ् चोप्‍फाङ‍् नोअ् ताङाअँक्‍पाने, मोलम् अखा छाक्‍छाअ्वा लेक्‍काह मीनाचीमी खनावा तेअ् हेअ्‍नी, तोकोना अखाचीमी शक्ति चैँ इमाङ‍् रीछ नेमाङ् दुप्‍तीकुक्‍‍पाने।

२० मालेअ्माभने परमेश्‍वरमी राज्य मीनाए यामुबलाअ्वा खनावाबीअ् हेअ्‍नी, तोकोना शक्तिबीअ् चुःअ्।

२१ आनीमी इच्छा इमाङ‍् चुःक्‍पा? का आनीबीअ् ताङाअँलो तोङ्बीरी याङ्मानुङ् ताम्‍बा, लु नम्र पुक्‍तोअ् नेच्‍चाकबा सनीअ्वाबीअ् तामाबा?

व्यभिचारमी विरोधबीअ् नीया

५

१ आनीमी माझाबीअ् व्यभिचार चुःअ् नेबा खनावा कङेअ् पक्‍‍का येन्‍इतुङ्, कोरोक्‍पा व्यभिचार गो अरु तोःखाचीमी माझाबीअ् ने पुअ्नी। इप्‍पाङ् मीनाए गो तक्‍पमीन् पापामी छेरेअ्मा थप्मा युङ्इतुमो।

२ तोअ्माङ् आनीन्चैँ छाक्‍छाअ्वा मुःकानीन्! सोग् ली मुःमा पुक्‍कबा हेअ्नेहे? कोरोहो याव मुःकबा आनीमी माझालम् लाःलीतानुम्‍ये।

३ सरीलबीअ् का आनीन्‍नुङ् माअ्उङ् होसाङ् ने, सनीअ्वाबीअ् गो आनीन्‍नुङ्सुःरी चुःङाअँ। का आनीन्‍नुङ् चुअ्इतोअ्नोअ् कोरोक्‍पा याव मुःकबा मीनामी नीया कङेअ् मुःइतुङ्।

४ आनीन् एकामी प्रभु येशूमी न‍़ीक्‍पी खोम्‍कानीन्लो का ने सनीअ्वाबीअ् उमी शक्तिबीअ् आनीन्‍नुङ्सुःरी चुःङाअँ।

५ आको मीना शैतानमी हुक्‍‍पी सोँपेमुःसानुम्‍ये। आकोपारे उमी हीःवामाङ् मुःथाम् स्वभाव सुद‍्धम् मापुअ्होउ, मोलम् प्रभुमी लेन्बीअ् उमी सनीअ्वा चैँ मालेत्‍चाहोउ।

६ आनीसेअ् मुःकानुप्पा छाक्‍छाअ्वा कम्‍नीअ्लोक्‍पा हेअ्‍नी। मेछुअ् खमिर देम्‍मामाङ् खअ्मी चोःअ्मालो चोःक्‍पलाअ्वा छप्‍प‍ै खअ्मीबीअ् आको खमिर थोःल्‍हेअ्नोअ् नेमाङ् आनीसेअ् लेःसानुम्‍नीपा हे?

७ ओप्‍चोङ् द‍़ोल्‍लु पुअ्मामी पुरानो खमिर वेल्‍लाक्‍सानुम्‍ये, खास्‍बीअ् आनीन् गो खमिर मेद‍्दीकेनीन् नोअ् ने। मालेअ्माभने निस्तार चाडमी इकीमी थुँबा ख्रीष्‍ट इकीमी योक्‍सेअ् सीःइता।

८ मोसेअ्नोअ् इकी पुरानो खमिर अर्थात् हीःवामाङ् नुङ् दुष्‍ट खनावाए चेप्‍खेपलाअ्वा खमिरए हेअ्‍नी, तोकोना चोखो नुङ् नीच्‍चानोक्‍पा खनावाए चेप्‍खेपलाअ्वा खमिर देप्‍पलाअ्वा सोफ्याङ‍्ए कोओ चाड मानामुःमा।

९ कङेअ् कङी छाअ्प्‍माल‍़ीङ्बीअ् व्यभिचार मुःकाह मीनाचीनुङ् हेम्‍खेम् अमुःम्बा नेमाङ् छाबुक्‍पा।

१० आकोमी अर्थचैँ कोओ खाम्‍पुम्‍माबीअ् व्यभिचार मुःकाह अथवा लोभ मुःकाह नुङ् ङाब्‍चाकाहची अथवा मूर्तिपूजा मुःकाहचीनुङ् हेम्‍खेम् नोअ् अमुःम्बा इःकुक्‍‍पा हेअ्‍नी, आकोरोअ् ने भने गो आनीन् खाम्‍पुम्‍माबाङ् अप्‍पोखेअ्लो पुक्‍कानीन्।

११ तोकोना तक्‍पचैँ ख्रीष्‍टबीअ् विश्‍वास मुःकबाङा ने काःअ्, तोकोना उसेअ् व्यभिचार मुःकु अथवा लोभ मुःकु अथवा मूर्तिपूजा मुःकु अथवा लालुवा इःअ् अथवा सेअ्ङेतोअ् लाम्धुअ् अथवा लुप्‍चाअ् भने कोरोक्‍पा मीनानुङ् हेम्‍खेम् अमुःम्बा अर्थात् सुःरी पेत्‍तोअ् अचाःम‍ाबा नेमाङ् कङेअ् कोरोअ्लोअ् आनीन् माःरी छाब्कानीन्।

१२ मालेअ्माभने बैराबीही मीनाचीमी नीया मुःमा कङी योक्‍सेअ् इमाङ‍् याव? आनीसेअ् मण्डली भित्रअ्युहु मीनाचीमी नीया मुःमा पुक्‍कबा हेअ्नेहे?

१३ बैराबीही मीनाचीमी नीया परमेश्‍वरए नोअ् मुःकु। आनीसेअ् तक्‍पम‍ी माझाबाङ् दुष्‍ट याव मुःकबा मीना लाःलाक्‍सानुम्‍ये।

अरुबीअ् फैसेलामी योक्‍सेअ् अखेअ्मामी खनावा

६

१ आनीन्मध्ये इप्‍पाङ्मी अर्कुनुङ् खेच्‍बुङ् सीत्‍ता भने फैसेला मुःमामी योक्‍सेअ् पवित्र मीनाचीबीअ् खेअ्नीमाङ् अधर्मतीबीअ् खेअ्मा आकोसेअ् आँट मुःकुबा हे?

२ अथवा पवित्र मीनाचेअ् खाम्‍पुम्‍मामी नीया मुःकुची नेमाङ् आनीसेअ् लेःसानुम्‍नीपा हे? तोअ्माङ् खाम्‍पुम्‍मामी नीया आनीसेअ् मुःमापुअ्नोअ् भने, मेछुके-मेछुके खेच्‍बुङ्‍ह तोङ्मामी आनीन् खेच्‍चालोक्‍पा माअ्आनीन् हे?

३ एकाए स्वर्गदूतचीमी नीया मुःकुका नेमाङ् आनीसेअ् लेःसानुम्‍नीपा हे? आकोरोअ् ने भने गो कोओ जुनीबीअ् ताकाह खनावामी नीया मुःमामी याव गो इमाङ‍् ने हेअ्‍नी!

४ मोसेअ्नोअ् आनीन्‍नुङ् कोरोहो खेच्‍बुङ् चुःअ् भने, मण्डलीए इमाङ्ने मीत्‍तुचीनीही मीनाचीमी अघि आनीसेअ् अखा खेच्‍बुङ् मालेअ्मा याखेकानुहुम‍्?

५ आनीन् ङीस्‍सीमाङ्वाबीअ् सीअ्मीअ्मामी योक्‍सेअ् कङेअ् कोओ खनावा इःकुङ्। वथक्‍पा नेछाचीमी माझाबीअ् पुक्‍कबा खेच्‍बुङ् तोङ्मामी तयाबुङ् चुःकबा मीना नीच्‍चानोअ् आनीबीअ् असा ने माअ्आमी हे?

६ तोकोना इप्‍पाङ् वथक्‍पा नेछा अर्कु वथक्‍पा नेछामी विरूद्धबीअ् ययोक्‍खा खेअ्नो, आको ने परमेश्‍वर विश्‍वास मामुःकाह मीनाचीबीअ्!

७ आनीन् तक्‍प-तक्‍पबीअ् खेच्‍बुङ् मुःकानीन् भने, आनीन् माकोङ्‍कबा पुक्‍कानीन्। बरु अन्याय नोअ् आक्‍‍तोअ् मालेअ्मा अचुःमाबा? थ‍़गलीमामाङ् नोअ् मालेअ्मा अचुःमाबा?

८ तोकोना आनीसेअ् नोअ् तक्‍पम् वथक्‍पा नेछाची अन्याय मुःकानुप्‍ची मोलम् थ‍़गमुःकानुप्‍ची!

९ अथवा अधर्मतीचेअ् परमेश्‍वरमी राज्यबीअ् अधिकार तोक्‍कुचीनी नेबा खनावा आनीसेअ् लेःसानुम्‍नीपा हे? नाःधीमाखेन् अतुमानुम्‍ये। छाडा याव मुःकाहची, मूर्ति पुजे मुःकाहची, व्यभिचार मुःकाहची, वथक्‍पा-वथक्‍पा अथवा मीम्‍छा-मीम्‍छाबीअ् व्यभिचार मुःकाहची,

१० खुःचाकाहची, लोभ मुःकाहची, सेअ्ङेतोअ् लाम्धुकाहची, लालुवा मुःकाहची मोलम् ङाब्‍चाकाहची परमेश्‍वरमी राज्यबीअ् अधिकार तोक्‍कुचीनीहीने।

११ तोअ्माङ् आनीन्मध्ये कोइ-कोइ कोरोहोनोअ् चुअ्आनीन्। तोकोना आनीन् प्रभु येशू ख्रीष्‍टमी न‍़ीक्‍पी नुङ् एकामी परमेश्‍वरमी सनीअ्वालम् केङ्‍केङ्, पवित्र नुङ् फत्‍तुर माच्‍चुःकबा पुअ्इतानी।

तक्‍पम‍ी सरीललम् परमेश्‍वरमी महिमा मुःसानुम्‍ये

१२ “कङेअ् इमाङ‍् मुःकुङ् होसाङ् ने नुःअ्” तोकोना छप्‍प‍ै खनावाए कङा फाइदा मुःङानी। “कङेअ् इमाङ‍् मुःकुङ् होसाङ् ने नुःअ्” तोकोना का इमाङ‍् खनावामी ने सेउते पुअ्ङानीबाने।

१३ “चाःमाकोअ् बोअ्मी योक्‍सेअ् ने, मोलम् बोअ् चाःमाकोअ्मी योक्‍सेअ् ने।” तोकोना परमेश्‍वरए ह‍़ीक्‍बोम्नोअ् सुद‍्धम् मुःकुचीहीने। सरील व्यभिचारमी योक्‍सेअ् हेअ्‍नी, तोकोना प्रभुमी योक्‍सेअ् ने, मोलम् प्रभु सरीलमी योक्‍सेअ् ने।

१४ परमेश्‍वरए तक्‍पम‍ी शक्तिए प्रभु सीःखेथाप्पाङ् जिउँदो मुःसु, मोरोअ्नोअ् इकीन् ने जिउँदो मुःकीहीने।

१५ आनीमी सरील ख्रीष्‍टमी अङ्‍गह नेमाङ् आनीसेअ् लेःसानुम्‍नी हे? कङेअ् ख्रीष्‍टमी अङ्‍गह लाःमामाङ् अखा वेश्यामी अङ्‍गह बनामुःम्बा? आकोरोअ् हानीम् ने मुःमा नुःनी!

१६ अथवा वेश्यानुङ् खेक्‍कबा मीना सरीलबीअ् आको वेश्यानुङ् इक्‍कुनोअ् पुअ्नोअ् नेमाङ् आनीसेअ् लेःसानुम्‍नीपा? मालेअ्माभने परमेश्‍वरमी याङेब‍़बीअ् कोरोक्‍पा छाप्‍पलाअ्वा चुःअ्, “अखा ह‍़ीक्‍‍पाङ् इक्‍कुनोअ् सरील पुअ्नोक्‍‍चीहीने।”

१७ तोकोना प्रभुनुङ् इक्‍कुनोअ् पुक्‍कबा मीना उनुङ् सनीअ्वाबीअ् ने इक्‍कुनोअ् पुअ्नो।

१८ व्यभिचारलम् मुअ्यु चुअ्आनीये। मीनाचेअ् मुःसुचीही छप्‍प‍ै हीःवामाङ् सरीललम् बैरा पुअ्नो, तोकोना व्यभिचार मुःकबा मीनाए तक्‍पम‍ी सरीलमी विरूद्ध हीःवामाङ् मुःकुबा पुअ्नो।

१९ अथवा आनीमी सरील पवित्र सनीअ्वा बास चुःथाम् परमेश्‍वर पुजेमुःथाम् ख‍़ीम् ने, आको पवित्र सनीअ्वा आनीसेअ् परमेश्‍वरबाङ् तोअ्इतानुम् नेमाङ् आनीसेअ् लेःसानुम्‍नीपा हे? आनीन् तक्‍प ने तक्‍पम‍ी हेत्‍तानीनी।

२० आनीन् दाम फोक्‍पलाअ्वामाङ् खेःपलाअ्वानीन् ने। मोसेअ्नोअ् आनीसेअ् तक्‍पम् सरीलबीअ् परमेश्‍वरमी महिमा मुःसानुम्‍ये।

सुरीखामी न‍़ीक्‍थुप्‍पी अपुअ्मापुक्‍‍काह खनावा

७

१ हो आनीसेअ् छाबानुहुम् खनावामी न‍़ीक्‍थुप्‍पी खाङ्माः वथक्‍पाए मीम्‍छा सुरीखा मुःसुनीबा नोअ् नुःक्‍पा ने।

२ तोकोना व्यभिचार मुःमीअ्मामी जाँच ताक्‍पासेअ् छप्‍प‍ै वथक्‍पाचीमी तक्‍पमीन् थप्मा माच्‍चुमीहोउ, मोलम् छप्‍प‍ै मीम्‍छाचीमी ने तक्‍पम‍ी नोअ् थप्पा माच्‍चुमीहोउ।

३ थप्पाए तक्‍पम‍ी थप्मा सुरीखामी हक मापीत्‍तुहोउ, मोलम् मोरोअ्नोअ् थप्माए ने तक्‍पम‍ी थप्पा मापीत्‍तुहोउ।

४ थप्माए तक्‍पम् सरीलबीअ् तक्‍पए नोअ् अधिकार मुःसुनी, तोकोना उमी थप्पाए अधिकार मुःकु। मोरोअ्नोअ् थप्पाए ने तक्‍पम् सरीलबीअ् तक्‍पए नोअ् अधिकार मुःसुनी, तोकोना उमी थप्माए अधिकार मुःकु।

५ इप्‍पाङ्ए अर्कु इन्कार मुःकाले अतोःसानीये, इन्कार मुःमा नोअ् पुगा भने सल्‍ला मुःसानीयेमाङ् मीः समइमी योक्‍सेअ् तेअ्। आकोरोअ्लोअ् ने प्रार्थना मुःधीतानीये। द्‍याक्‍पी होनेअ् इअ् थम्बीअ् चुअ्आनीये। मोरोअ् मुःसानुम् भने आनीसेअ् न‍़ीङ्वा लब्‍हीसानुम्‍नी बेले शैतानए आनीन् जाँचे मुःहीसानीनीहीने।

६ कङेअ् कोओ खनावा अग्गेमी रूपबीअ् पीत्‍तानीही हेअ्‍नी, तोकोना आनीमीनोअ् हुक्‍‍पी यैपीतानीन्।

७ तोकोना छुत्‍तीङ् मीनाची कादोअ्नोअ् मापुअ्मीहोउ नेमाङ् कङेअ् मीक्‍कुक्ची। तोकोना परमेश्‍वरबाङ् छप्‍प‍ै जनाए पङ्ती-पङ्ती वरदान तोअ्इतुची, इक्‍कुए इक्‍कु खालेबा, अर्कुए अर्कुनोअ् खालेबा।

८ तोकोना सुरीखा मामुःकाह नुङ् लाङ्मेअ्माची कङेअ् कोरोअ् लीक्‍कुक्‍‍ची, अखाची कादोअ्नोअ् सुरीखा मामुःये चुःअ्मी गो नुःक्‍पा।

९ तोकोना अखाचेअ् तक्‍पम‍ी न‍़ीङ्वा मालब्‍सीहीसुची भने गो, सुरीखा मामुःमीहोउ। मालेअ्माभने सुरीखा मुःमामी न‍़ीङ्वाए द‍़ीक्‍चामा भन्दा गो सुरीखा मुःमा नोअ् नुःअ्।

१० सुरीखा मुःकाहची कङेअ् छोःलो अग्गे पीक्‍कुक्‍‍ची (कङी अग्गे हेअ्‍नी, तोकोना प्रभुमी अग्गे ने), थप्मा तक्‍पम् थप्पालम् फखेनोअ्माङ् माच्‍चुयेमाच्‍चुहोउ।

११ तोकोना उ तक्‍पम‍ी थप्पाबाङ् फखेनोअ्माङ् चुअ्आ भने सुरीखा मामुःयेमाच्‍चुहोउ, बरु तक्‍पम‍ी थप्पानुङ् तोक्‍चातोअ् माच्‍चुहोउ। थप्पाए तक्‍पम‍ी थप्मा मायैयेमाच्‍चुहोउ।

१२ तोकोना कङेअ् आनीन् अरु कोरोअ् लीक्‍कानीन् (कोओ कङेअ् इःकुक्‍‍पा ने, प्रभुए इःकुबा हेअ्‍नी), इप्‍पाङ् वथक्‍पा नेछामी येशूबीअ् विश्‍वास मामुःकबा थप्मा चुःअ्, मोलम् उ उनुङ् नोअ् चुःमा नेच्‍चाकुभने, आको वथक्‍पा नेछाए तक्‍पम् थप्मा मायैयेमाच्‍चुहोउ।

१३ इप्‍पाङ् मीम्‍छा नेछामी येशूबीअ् विश्‍वास मामुःकबा थप्पा चुःअ्, मोलम् उ उनुङ् नोअ् चुःमा नेच्‍चोकु भने, आको मीम्‍छा नेछाए तक्‍पम‍ी थप्पा मायैयेमाच्‍चुहोउ।

१४ मालेअ्माभने येशूबीअ् विश्‍वास मामुःकबा थप्पा तक्‍पम‍ी थप्मालम् पवित्र पुअ्नो, मोलम् येशूबीअ् विश्‍वास मामुःकबा थप्मा तक्‍पम‍ी थप्पाबाङ् पवित्र पुअ्नो, आकोरोअ् मापुअ् भने गो अखाचीमी पछाची सख्खर् मापुक्‍काह पुअ्नोअ्मीहीने, तोकोना नीच्‍चानोअ् इःमापुअ्नोअ् भने गो अखाची पवित्रची ने।

१५ तोकोना येशूबीअ् विश्‍वास मामुःकबासेअ् यैकु भने मायैतुहोउ। आकोरोअ् पुगा भने येशूबीअ् विश्‍वास मुःकबा आको वथक्‍पा नेछा अथवा मीम्‍छा नेछा सुरीखामी इमाङ्ने बन्धनबीअ् चुःनीबाने। मालेअ्माभने परमेश्‍वरए इकीन् शान्तिबीअ् चुःमामी योक्‍सेअ् छेःतीही ने।

१६ आना थप्माए इमाङ‍् लेःकुना? आनेअ् तक्‍पम‍ी थप्पा लेत्‍चामीहीकुनाबा लु? अथवा आना थप्पाए इमाङ‍् लेःकुना? आनेअ् तक्‍पम‍ी थप्मा लेत्‍चामीहीकुनाबा लु?

प्रभुमी न‍़ीङ्वाअन्सारबा जुनी

१७ प्रभुए आनीन् छप्‍प‍ै इमाक्‍‍तोक्‍पा जुनी चाःमा पीअ्इतानीन्लो, मोलम् इमाक्‍‍तोक्‍पा तालुकबीअ् छेःतानीन्लो, आकोबीअ्नोअ् आनीन् चुअ्आनीये। छप्‍प‍ै मण्डलीची कङेअ् इःतुक्‍चीही खनावा कोओ नोअ् ने।

१८ कोइ मीना परमेश्‍वरए छेःअ्माभन्दा पैल्हे नोअ् उमी खतना पुखराबा? आकोरोअ् ने भने, उसेअ् आको खतनामी च्‍याक्‍सीङ् लाःलाङ्मा मायोअ्येमाच्‍चुहोउ। कोइ मीना परमेश्‍वरए छेःतुलो उमी खतना मापुक्‍सीपा चुअ्आबा? आकोरोअ् ने भने, उसेअ् खतना मुःमा मायोअ्येमाच्‍चुहोउ।

१९ खतना मुःमा अथवा अमुःमामी इमाङ्ने अर्थ माअ्अँ, तोकोना परमेश्‍वरए इःकुबा खनावा मानामुःमा छप्‍प‍ैभन्दा धेप्‍प‍़ खनावा ने।

२० परमेश्‍वरए छेःपलाअ्वा तालुकअन्सार छप्‍प‍ै जना माच्‍चुमीहोउ।

२१ परमेश्‍वरए आना छेःतालो, आना कमारा चुअ्आन्बा हे? चुअ्आना भने, आकोमी न‍़ीक्‍थुप्‍पी सोग् अमुःसे, तोकोना आकोबाङ् अप्पोअ्मामी मौका तोङ‍्नो भने, आकोमी फाइदा लाःलीते।

२२ मालेअ्माभने प्रभुए छेःतुलो हाबीपा मीना कमारा चुअ्आलो, हो आको मीना प्रभुबीअ् खुल्‍ला पुअ्इता। मोरोअ्नोअ् प्रभुए छेःतुलो हाबीपा मीना खुल्‍ला चुअ्आलो, हो आको मीना ख्रीष्‍टबीअ् कमारा पुअ्इता।

२३ आनीन् दाम फोक्‍पलाअ्वामाङ् खेःपलाअ्वानीन् ने। मोसेअ्नोअ् आनीन् मीनाचीमी कमारा अपुगानीये।

२४ मोसेअ्नोअ् वथक्‍पा नेछा चो, परमेश्‍वरए इमाक्‍‍तोक्‍पा तालुकबीअ् छेःतानीन्लो, छप्‍प‍ै जना आकोनोअ् तालुकबीअ् परमेश्‍वरनुङ् माच्‍चुःधीन्मीहोउ।

सुरीखा मामुःकाह नुङ् लाङ्मेअ्माचीमी खनावा

२५ हो कन्याचीमी न‍़ीक्‍थुप्‍पी प्रभुमी अग्गे कानुङ् इमाङ्ने माअ्अँ, तोकोना प्रभुमी अनुग्रहबाङ् विश्‍वास मुःहीलोक्‍पा इप्‍पाङ् मीना पुगुक्‍पासेअ् कङेअ् आनीन् तक्‍पम‍ी सल्‍ला पीक्‍कानीन्,

२६ आयुबा दुक्‍ख खाङ्मालो, हाबीपा मीना माक्‍तोअ् चुःअ्लो, मोरोअ्नोअ् चुःमा नुःअ् नेबा कङेअ् मीक्‍कुङ्।

२७ आना सुरीखा मुःइतान्बा हे? आकोरोअ् भने, तक्‍पम‍ी थप्मा यैअ्मा अयोगे। आना सुरीखा मामुःये चुःअ्नाबा हे? आकोरोअ् भने, सुरीखा मुःमा अयोगे।

२८ तोकोना आना सुरीखा मुःअ्ना भने ने, हीःवामाङ् मुःकुन्‍बा गो पुअ्नी। कन्याए सुरीखा मुःसु भने, आकोसेअ् ने हीःवामाङ् मुःकुबा पुअ्नी। आकोरोअ् पुगाहोसाङ् ने, सुरीखा मुःकाहचेअ् कोओ जुनीबीअ् दुक्‍खह आङ्मा पुअ्नोक्‍‍पाने, मोलम् कङेअ् अखा दुक्‍खहलम् आनीन् लेत्‍चामीअ्मा मीक्‍कानीन्।

२९ कङेअ् इःमा योक्‍कुक्‍‍पा खनावा कोओ नोअ् ने, वथक्‍पा नेछा चो, समइ धेरुअ्नोअ् त्याक्‍सी। आयुबालम् मुइगे थप्मा चुःकाहची थप्मा माच्‍चुःकाहचीदोअ्नोअ् माच्‍चुमीहोउ।

३० तोअ्माङ् सोग् मुःकाहची सोग् मामुःकाहचीदोअ्नोअ् मोलम् रमालीकाहची रमामालीकाहचीदोअ्नोअ् माच्‍चुमीहोउ, तोअ्माङ् खेःकाहची तक्‍पनुङ् इमाङ्ने माच्‍चुइतोअ्नोअ् लेत्‍तोअ् माच्‍चुमीहोउ।

३१ तोअ्माङ् खाम्‍पुम्‍माबीही कोक्‍छुम् याङ‍्काहचीचैँ अखा कोक्‍छुम्बीअ् तक्‍पम‍ी छप्‍प‍ै समइ माफेअ्लाङ्ये माच्‍चुमीहोउ। मालेअ्माभने इकीए खाङ्नोक्‍‍पा कोओ खाम्‍पुम्‍मा माःरी छीखेतोअ् खेअ्नोक्‍‍पा।

३२ आनीन् छुत्‍तीङ् सोग् मामुःये चुःकबा पुगानीये नेमाङ् कङेअ् मीक्‍कानीन्। सुरीखा मामुःकबा मीनाए कङेअ् प्रभु इमाक्‍‍तोअ् खुशी मुःमाबा नेमाङ् प्रभुमीनोअ् खनावाहमी न‍़ीक्‍थुप्‍पी सोग् मुःअ्।

३३ तोकोना सुरीखा मुःकबा मीनाए कङी थप्मा इमाक्‍‍तोअ् खुशी मुःमाबा नेमाङ् खाम्‍पुम्‍माबीपा खनावाहबीअ् सोग् मुःअ्।

३४ कोरोक्‍पा मीनामी न‍़ीङ्वा ह‍़ीक्‍‍बुअ्युगे नोअ् लगालीक्‍पा पुअ्नो। सुरीखा मामुःकबा मीम्‍छाए सरील नुङ् सनीअ्वा ह‍़ीक्‍‍बुअ्बीअ् नोअ् इमाक्‍‍तोअ् पवित्र चुःम्‍बा नेमाङ् प्रभुमीनोअ् खनावाहमी न‍़ीक्‍थुप्‍पी सोग् मुःअ्। तोकोना सुरीखा मुःकबा मीम्‍छाए कङी थप्पा इमाक्‍‍तोअ् खुशी मुःमाबा नेमाङ् खाम्‍पुम्‍माबीपा खनावाहबीअ् सोग् मुःअ्।

३५ कङेअ् कोओ खनावा आनीमीनोअ् नुःमामी योक्‍सेअ् इःकुङ्, आनीन् नियमए थुब्कानीहीन् हेअ्‍नी। तोकोना नुःलो मापुअ्होउ मोलम् आनीमी न‍़ीङ्वा पूरा रूपए प्रभुबीअ् लगामाल्‍लीहोउ नेमाङ् ने।

३६ कोइ मीनाए तक्‍पम‍ी योक्‍सेअ् मगनी पुक्‍कबा कन्यानुङ् नुःरो व्यवहार मुःधीङ्‍ङानी नेमाङ् मीक्‍कु, मोलम् आको कन्यामी उमेर ने माःरी खैनोअ् मोलम् आको मीनाए सुरीखा मुःमा मीक्‍कु भने, उसेअ् सुरीखा मुःहीकु। आकोबीअ् हीःवामाङ् पुअ्नी। अखाचीमी सुरीखा पुअ्मानोअ् पुअ्नो।

३७ तोकोना आको मीनाए तक्‍पम‍ी न‍़ीङ्वा त‍़थ‍़ीलो मुःकुमाङ् करबीअ् मासीअ्ये तक्‍पम‍ी न‍़ीङ्वा टुङ्‍गोबीअ् युक्‍तोअ् तक्‍पम‍ी योक्‍सेअ् मगनी पुक्‍कबा कन्या सुरीखा अमुःमामी फैसेला मुःकु भने, उसेअ् नुःरोअ् नोअ् मुःकु।

३८ कोओपारे कन्या सुरीखा मुःकबा मीनाए नुःरोअ्नोअ् मुःकु मोलम् मामुःकबासेअ् झन नुःरोअ्नोअ् मुःकु।

३९ थप्पा लेत्‍चालोअ्धारी थप्मा आको थप्पामी हुक्‍‍पी चुःअ्। तोकोना आकोमी थप्पा सीःखेअ्नोअ्माङ् तक्‍पए मीप्‍पलाअ्वा वथक्‍पानुङ् आको सुरीखा मुःहीअ्, तोकोना आको वथक्‍पाचैँ प्रभु चीनामुःकबा पुअ्मापुअ्नो।

४० तोकोना आको सुरीखा मामुःये चुःअ् भने, झन खुशी पुअ्नोअ् नेबा कङी विचार ने। तोअ्माङ् कानुङ् ने परमेश्‍वरमी सनीअ्वा चुःअ् नेमाङ् कङेअ् मीक्‍कुङ्।

मूर्तिबीअ् तीःबलाअ्वा चाःमाकोअ्

८

१ हो मूर्तिहबीअ् तीःबलाअ्वा चाःमाकोअ्मी न‍़ीक्‍थुप्‍पी खाङ्माः इकीन् छप्‍पैनुङ् सन‍़ीङ्वा चुःअ् नेमाङ् इकीए लेःअ्। कोओ सन‍़ीङ्वाए छाक्‍छाअ्वा तेःकु, तोकोना प्रेमए बनामुःकु।

२ आसेअ्लो “कङेअ् मेछुअ् लेःकुङ्” नेमाङ् मीक्‍कु भने, उसेअ् इमाङ‍् लेःमा पुक्‍कबा लो आको लेःकुबा पुअ्नी।

३ तोकोना आसेअ्लो परमेश्‍वर नेच्‍चोकु भने, उ परमेश्‍वरए चीनामुःकु।

४ मोसेअ्नोअ् मूर्तिहबीअ् तीःबलाअ्वा चाःमाकोअ् चाःमामी न‍़ीक्‍थुप्‍पी चैँ इकीए लेःअ्, खास्‍बीअ् मूर्ति इमाङ्ने हेअ्‍नी, इक्‍कुतेअ् परमेश्‍वरबाहेक अरु माअ्अँ।

५ स्वर्गबीअ् अथवा खाम्‍पुम्‍माबीअ् न‍़ीङ्तेहे देउताची चुःअ्मी होला अर्थात् खास्‍बीअ् धेरुअ् नोअ् देउताची नुङ् प्रभुची चुःअ्मी।

६ तोकोना इकीम् योक्‍सेअ् गो इक्‍कुतेअ् परमेश्‍वर पापा चुःअ्, उबाङ् नोअ् छप्‍प‍ै कोअ् पुक्‍दापाह मोलम् उमीनोअ् योक्‍सेअ् इकीन् लेत्‍चाकीन्। तोअ्माङ् इकीमी योक्‍सेअ् गो इक्‍कुतेअ् प्रभु येशू ख्रीष्‍ट चुःअ्, उबाङ् नोअ् छप्‍प‍ै कोअ् पुक्‍दापाह मोलम् उबाङ् इकीन् लेत्‍चाकीही।

७ मोरोहोसाङ् ने छप्‍प‍ै मीनाचीबीअ् कोओ सन‍़ीङ्वा माअ्अँ। एअ्वा मीनाची मूर्तिपूजा मुःमामी सुरीवा पुखरामीहीसेअ् कोरोहो चाःमाकोअ् चोःकुचीलो नीच्‍चानोअ् मूर्तिबीअ् तीःबलाअ्वा चाःमाकोअ् नोअ् चाःधीङ्‍कुका नेमाङ् मीक्‍कुची, तोअ्माङ् अखाचीमी सन‍़ीङ्वाए याव मुःसुनीबासेअ् आको चाःमाकोअ् सख्खर् मापुक्‍कबा नेमाङ् इःकुची।

८ चाःमाकोअ्ए इकीन् परमेश्‍वरबीअ् लाःलीतीनी, इकीए माच्‍चा भने इमाङ्ने नोक्‍सानी माअ्अँ, मोलम् चाअ्आ भने ने इमाङ्ने फाइदा माअ्अँ।

९ तोकोना आनीन् नुःरो चुअ्आनीये, आनीसेअ् खुल्‍ला पुक्‍तोअ् मुःकानुप्पा याव विश्‍वासबीअ् त‍़थ‍़ीलो माच्‍चुःकाहची तोःक्‍सीथाम‍् कारण मापुअ्येमाच्‍चुहोउ।

१० मालेअ्माभने सन‍़ीङ्वाए याव मुःसुनीबा मीनाए आना सन‍़ीङ्वा चुःकबा मीना देउतामी थानबीअ् चाःधीनोन्बा खाक्‍सा भने, उसेअ् ने मूर्तिबीअ् तीःबलाअ्वा चाःमाकोअ् चाःमामी आँट मुःसुनीबा हे?

११ तोअ्माङ् आम्मी सन‍़ीङ्वामी कारणए आको विश्‍वास मामुःहीकबा मीना सुद‍्धम् पुअ्नो, आकोमी योक्‍सेअ् ने ख्रीष्‍ट सीःसाबा ने।

१२ कोओपारे आनीसेअ् तक्‍पम‍ी वथक्‍पा नेछाचीमी विरूद्धबीअ् हीःवामाङ् मुःकानुम्‍लो मोलम् अखाचीमी याव मामुःकबा सन‍़ीङ्वा चोट सीअ्मीअ्मालो आनीसेअ् ख्रीष्‍टमी विरूद्धबीअ् हीःवामाङ् मुःकानुप्पा पुअ्नो।

१३ मोसेअ्नोअ् कङेअ् सा चाःकुङ्लो कङी वथक्‍पा नेछामी योक्‍सेअ् छ्याक्‍सीकबा पुअ्नो भने, का हानीम् ने सा चाःङानीबाने, नभ गो कङेअ् कङी वथक्‍पा नेछा हीःवामाङ् मुःमीकुक्‍‍पा पुअ्ङाअँक्‍पाने।

प्रेरितचीमी अधिकार

९

१ का खुल्‍ला माउक्‍पा हे? का प्रेरित हेअ्ङानीबा हे? कङेअ् येशू इकीम् प्रभु माखाक्‍तीअ्ङाबा हे? आनीन् कङी यावमी कारणए प्रभुमी मीना पुगानीही हेअ्नी हे?

२ का अरुचीमी योक्‍सेअ् प्रेरित मापुगुङ् होसाङ् ने आनीमी योक्‍सेअ् गो हेअ्नोअ् नी, मालेअ्माभने प्रभुबीअ् प्रेरित पुक्‍कबा कङी छाप आनीन् नोअ् ने।

३ कङी विरूद्धबीअ् यामुकाहची कङेअ् पीअ्मा पुक्‍कबा झ्‍वाप कोओ नोअ् ने,

४ कचीगाबीअ् चाःमा-दुङ्मामी अधिकार माअ्आबा हे?

५ अरु प्रेरितची, प्रभुमी वथक्‍पा नेछाची नुङ् केफास दोअ्नोअ् येशूबीअ् विश्‍वास मुःकबा थप्मा त‍़ीअ्मानुङ् लाम्धुमा अधिकार कचीगाबीअ् ने माअ्आबा हे?

६ अथवा का नुङ् बारनाबासबीअ् याव मामुःये बोअ् कुःमामी अधिकार माअ्आबा हे?

७ तक्‍पमीन् खर्चबीअ् आसेअ् तीलीङ‍्गामी याव मुःकुमाङ्? अङ‍्गुरखा तीःमामाङ् आसेअ् आकोमी चसी चोःनीमाङ्? गाई-वस्तु कुःमामाङ् आसेअ् आकोमी दुदु दुङुनीमाङ्?

८ कङेअ् मीनामी विचारबाङ् ताकाह खनावा तेअ् इःकुहुङ् हे? व्यवस्थाए ने आकोरोअ्नोअ् इःसुनीबा हे?

९ मालेअ्माभने मोशामी व्यवस्थाबीअ् छाप्‍पलाअ्वा चुःअ्, “दाइँ मुःमालो गोरूची मोहोली अबोप्‍तीतानुप्चे।” परमेश्‍वरए गोरूचीम् योक्‍सेअ् तेअ् सोग् मुःकुबा हे?

१० उ इकीम् योक्‍सेअ् नोअ् यामुसाबा हेअ्नेहे? हँ, इकीम् योक्‍सेअ् नोअ् कोओ छाप्‍पलाअ्वा ने। मालेअ्माभने चेक्‍कबा नुङ् दाइँ मुःकबाए चसुम्‍मी मेछुअ् भाग तोअ्मामी आशाबीअ् नोअ् चेअ्नो मोलम् दाइँ मुःअ्।

११ कचीगाए आनीमी माझाबीअ् सनीअ्वामी चलेन् हेःइताचुगा भने, आनीन्बाङ् कचीगाए खाम्‍पुम्‍माबीही मेछुअ् खनावा लाःमालो कोद्‍द‍़ो नोअ् पुगाबा हे?

१२ अरुचेअ् आनीलम् कोरोहो खनावा लाःमा तोङ्नो भने, आकोभन्दा धेरुअ् लाःमामी अधिकार कचीगानुङ् माअ्आबा हे?

मोरोहोसाङ् ने कचीगाए कोओ अधिकार मायाक्‍तीताचुगा, तोकोना ख्रीष्‍टमी नुःयायेन्मी योक्‍सेअ् छ्याक्‍सीथाम‍् मापुअ्येमाच्‍चुहोउ नेमाङ् कचीगाए छप्‍प‍ै खनावा आङ्नोक्‍‍चुगा।

१३ परमेश्‍वर पुजेमुःथाम् ख‍़ीबीअ् याव मुःकाहचेअ् आकोबाङ् नोअ् चाःमाकोअ् तोक्‍कुची मोलम् भेटी तीःथाम् थम्बीअ् याव मुःकाहचेअ् आकोबाङ् नोअ् तक्‍पम‍ी भाग लाःकुची नेमाङ् आनीसेअ् लेःसानुम्‍नीपा हे?

१४ मोरोअ्नोअ् नुःयायेन् प्रचार मुःकाहचेअ् ने आकोबाङ् नोअ् बोअ् माकुःचामीहोउ नेमाङ् प्रभुए अग्गे पीत्‍तुची।

१५ तोकोना खआ हकमध्ये हाबीपा ने हक कङेअ् मालाःतीअ्ङा, मोलम् अखा हक तोअ्मामी आशा मुःकुङ्माङ् कङेअ् कोओ खनावा छाबुक्‍पा ने हेअ्‍नी। मालेअ्माभने कङेअ् छाक्‍छाअ्वा मुःमा पुक्‍कबा कोओ हकमी खनावा यामुमाबाङ् आसेअ्लो कङा छ्याअ्ङाअँ भने, कङी योक्‍सेअ् सीःमा नोअ् नुःअ्।

१६ मालेअ्माभने कङेअ् नुःयायेन् प्रचार मुःसुङ् भने, आको यावबीअ् कङेअ् छाक्‍छाअ्वा मुःमामी इमाङ्ने कारण माअ्अँ, मालेअ्माभने कङेअ् नुःयायेन् प्रचार मुःमा नोअ् पुअ्नो। कङा धिक्‍‍कार मापुअ्ङाहोउ, कोरोक्‍पी कङेअ् नुःयायेन् प्रचार मामुःसुङ् भने।

१७ मालेअ्माभने कोओ याव कङी तक्‍पमीन् न‍़ीङ्वालम् मुःकुङ् भने, कङेअ् इनाम तोक्‍कुङ्, तोकोना कोओ याव कङी तक्‍पमीन् न‍़ीङ्वाबाङ् नोअ् मुःङानी भने ने परमेश्‍वरए कोओ याव मुःमामी योक्‍सेअ् कङा जिम्मा पीअ्इङा।

१८ आकोरोअ् ने भने, कङी इनाम इमाङ‍्? कङी इनाम कोरोक्‍तेअ् ने, कङेअ् मोरोअ्नोअ् नुःयायेन् प्रचार मामुःतोअ्ङाहोउ, मोलम् कोओ याव मुःकुङ्‍लो कङेअ् तोअ्मा पुक्‍काह पूरा अधिकार योअ्मा मापुअ्येमाच्‍चुहोउ।

१९ मालेअ्माभने का मीनाचीलम् खुल्‍ला पुगुङ् होसाङ् ने होनेअ् अखाची धेरुअ्नोअ् माकोङुक्‍चीहोउ नेमाङ् का छप्‍पैमी कमारा पुअ्इतुङ्।

२० यहूदीची माकोङुक्‍चीहोउ नेमाङ् अखाचीमी योक्‍सेअ् का यहूदीचीदोअ्नोअ् पुगुङ्। व्यवस्थामी हुक्‍‍पी चुःकाहची माकोङुक्‍चीहोउ नेमाङ् का व्यवस्थामी हुक्‍‍पी माच्‍चुउङ् होसाङ् ने अखाचीमी योक्‍सेअ् व्यवस्थामी हुक्‍‍पी चुःकबादोअ्नोअ् पुगुङ्।

२१ व्यवस्था बैरा चुःकाहची माकोङुक्‍चीहोउ नेमाङ् कङा ने व्यवस्था बैरा चुःकाहचीदोअ्नोअ् पुगुङ्। तोकोना परमेश्‍वरमी व्यवस्थालम् का बैरा चुःङाअँ इःकुक्‍‍पा हेअ्‍नी, का गो ख्रीष्‍टमी व्यवस्थामी हुक्‍‍पी चुःङाअँ।

२२ कमजोरची माकोङुक्‍चीहोउ नेमाङ् अखाचीदोअ्नोअ् का ने कमजोर पुगुङ्। छप्‍प‍ै खालेहे उपायए कोइ न कोइ मालेत्‍चामीअ्ङाचीहोउ नेमाङ् छुत्‍तीङ्मी योक्‍सेअ् का छप्‍प‍ै कोअ् पुगुङ्।

२३ नुःयायेन्मी योक्‍सेअ् नोअ् कङेअ् खआ छप्‍प‍ै कोअ् मुःकुङ्। आकोरोअ् ने भने, अखाचीनुङ्सुःरी कङेअ् अलाङ‍्मी भाग तोक्‍कुक्‍‍पाने।

२४ पीत्‍थाम् खेलबीअ् छुत्‍तीङ् पीन्‍नोअ्मी, तोकोना इनाम गो इप्पाङ्ए तेअ् तोक्‍कु नेमाङ् आनीसेअ् लेःसानुम्‍नीपा हे? मोसेअ्नोअ् आनीन् इनाम तोअ्मामी पाराए पीनानीये।

२५ खेलबीअ् भाग लाःकाहची छप्‍प‍ै कोअ्बीअ् तक्‍पनोअ् हुक्‍‍पी युङ्‍हीकबा पुअ्मापुअ्नो। अखाची सुद‍्धम् पुअ्ल्‍हेकबा श्रीपेच तोअ्मामी योक्‍सेअ् कोरोअ् मुःकुची, तोकोना इकीन् चैँ हानीम् ने सुद‍्धम् मापुक्‍कबा श्रीपेच तोअ्मामी योक्‍सेअ् मुःअ्।

२६ मोसेअ्नोअ् का मोरोअ्नोअ् पीङ्‍ङानी। हुअ्वापाबीअ् घुस्‍सी दुब्‍कबासेअ् दोअ्नोअ् कङेअ् घुस्‍सी दुब्‍ङानी।

२७ तोकोना कङेअ् तक्‍पम् सरील नम्नम् मामीस्सीअ्ये दायामुःकुङ् मोलम् काबुबीअ् युङ्‍कुङ्, नभ गो अरुची नुःयायेन् येम्मीकुक्‍‍चीमाङ् कङ्तक्‍पेअ्नोअ् चैँ आको याव मुःमा खेच्‍चाकबा पुअ्ङानी।

मूर्तिपूजा अमुःमामी खनावा

१०

१ वथक्‍पा नेछा चो, इकीमी पीतुप्‍खाची छुत्‍तीङ् खीम्‍सुवाखुअ्माअ्मु चुअ्आमी, मोलम् बाजुवामी माझा पुक्‍तोअ् छप्‍प‍ै खरामी नेबा खनावा आनीसेअ् लेःसानुम्‍ये नेमाङ् कङेअ् मीक्‍कुङ्,

२ तोअ्माङ् मोशामी द‍़्याङ्-द‍़्याङ् खरामीमाङ् अखाची छप्‍पैए ख‍ीम्‍सुवा नुङ् बाजुवाबीअ् बप्‍तिस्मा तोक्‍कुची।

३ तोअ्माङ् अखाची छप्‍पैसेअ् सनीअ्वामी इक्‍कुनोअ् खालेबा चाःमाकोअ् चोयुची,

४ मोलम् अखाची छप्‍पैसेअ् सनीअ्वामी इक्‍कुनोअ् खालेबा कुङ्वा दुङुची। अखाचीनुङ्सु-सुःरी लाम्धुकबा सनीअ्वामी चालेत्‍‍रोबाङ् अप्पोकबा कुङ्वा अखाचेअ् दुङुची, आको चालेत्‍‍रोचैँ ख्रीष्‍ट उम्तक्‍पेअ्नोअ् ने।

५ मोरोहोसाङ् ने अखाची धेरुअ्नुङ् नोअ् परमेश्‍वर खुशी मापुअ्, मोलम् अखाची बलउती-बलउतीतेअ् चुःथाप्‍पी सीःसामीमाङ् छतर्भङ‍्ग पुगामी।

६ खआ छप्‍प‍ै इकीमी योक्‍सेअ् चीम्‍मासीङ् पुअ्इता। इकीए ने अखाचेअ्दोअ्नोअ् इ़ःन‍़ीङ्वा युङ्मा नुःनी।

७ अखाचीमध्ये एअ्वाए मूर्तिपूजा मुःसीतोअ्नोअ् आनीन् अपुगानीये। परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, “मीनाची चाःसी नुङ् दुक्‍सी पेनामी, तोअ्माङ् बासी पोःगामी।”

८ अखाचीमध्ये एअ्वा जना व्यभिचार मुःकाह पुगामीमाङ् इअ् लेन्बीअ्नोअ् तेइस हजार सीःसीतोअ्नोअ् इकीन् व्यभिचार मुःकबा पुअ्मा नुःनी।

९ अखाचीमध्ये एअ्वाए ख्रीष्‍ट जाँचे मुःसुचीमाङ् पुक्‍चीबाङ् सुद‍्धम् पुगीतोअ्नोअ् इकीए ख्रीष्‍टमी जाँच मुःमा नुःनी।

१० अखाचीमध्ये एअ्वा ङेनामीमाङ् सुद‍्धम् मुःकबाबाङ् सुद‍्धम् पुगीतोअ्नोअ् इकीन् ङेम्‍मा नुःनी।

११ हो खआ खनावा चीम्‍मासीङ्मी रूपबीअ् अखाचीमी योक्‍सेअ् पुगाह, मोलम् इकी इःअ्मामी योक्‍सेअ् छाप्‍पलाअ्वा चुअ्आ। इकीन् हो खाम्‍पुम्‍मा छीखेअ्मा बेले तायाक्‍ताअ्इ।

१२ मोसेअ्नोअ् का येब्‍इतुङ् नेमाङ् मीङ्‍कबासेअ् होश मामुःसुहोउ, हेअ्‍नी भने उ दाम्‍भुखेअ्नोक्‍‍पाने।

१३ मीनामी जुनीबीअ् ताकाह जाँचबाहेक आनीन् अरु जाँचबीअ् मासीत्‍तीतानी। परमेश्‍वर विश्‍वास मुःहीलोक्‍पा ने, मोलम् आनीमी आङ्‍हीथाम् शक्तिभन्दा बैराबीपा जाँचबीअ् उसेअ् आनीन् सीअ्मीतानीनीहीने। तोकोना आनीसेअ् आङ्‍हीसानुम्‍ये नेमाङ् जाँचमी सु-सुःरी अप्पोक्‍थाम् लाम् ने पीक्‍कानीहीने।

१४ मोसेअ्नोअ् कङेअ् नेच्‍चाकानीही लकम् चो, मूर्तिपूजा मुःथाम् यावलम् मुअ्यु चुअ्आनीये।

१५ तयाबुङ् चुःकाह मीनाची लीत्‍तीतोअ्नोअ् कङेअ् आनीन् लीक्‍कानीन्, कङेअ् इःकुहुङ् खनावा आनीम् तक्‍पेअ्नोअ् विचार मुःसानुम्‍ये।

१६ इकीए परमेश्‍वर अलाक्‍छुमा पीअ्मामाङ् चोमनीबाङ् दुङ्मालो, इकीन् ख्रीष्‍टमी हेरुवाबीअ् भाग लाःकबा पुगीनी हे? इकीए त्याअ्वा मुःमामाङ् सोफ्याङ् चाःमालो, इकीन् ख्रीष्‍टमी सरीलबीअ् भाग लाःकबा पुगीनी हे?

१७ सोफ्याङ् इक्‍कुनोअ् ने, मोसेअ्नोअ् इकीन् धेरुअ्नोअ् पुक्‍की होसाङ् ने इक्‍कुनोअ् सरीलइ ने, मालेअ्माभने इकीन् छप्‍पैए इक्‍कुनोअ् सोफ्याङ्लम् चाःकीन्।

१८ इस्राएलबीही मीनाची मीख्खाआनुप्चे, जीवाँत सेअ्मामाङ् भेटी तीःथाप्‍पी चाःकाहची आको थम्बीअ् भाग लाःकाहची पुअ्मीनी हे?

१९ आकोरोअ् ने भने कङेअ् इमाङ‍् इःकुक्‍‍पा त? मूर्तिबीअ् तीःबलाअ्वा चाःमाकोअ्मी इमाङ‍् अर्थ चुःक्‍पा हे? अथवा मूर्तिमी अर्थ इमाङ‍् चुःक्‍पा हे?

२० आकोरोअ् हेअ्‍नी, तोकोना कङेअ् इमाङ‍् इःमा योग्‍धीङ्‍कुङ् भने, मूर्तिपूजा मुःकाहचेअ् जीवाँत सेक्‍कुचीमाङ् परमेश्‍वर हेअ्‍नी, तोकोना भूतची पीक्‍कुचीमीही ने। आनीन् भूतचीनुङ् भाग लाःकबा अपुगानीये नेमाङ् कङेअ् मीक्‍कुङ्।

२१ आनीसेअ् प्रभुमी चोमनी नुङ् भूतचीमी चोमनी ह‍़ीक्‍‍बुअ्लम् नोअ् दुङ्‍हीसानुम्‍नी। आनीसेअ् प्रभुमी टेबुल नुङ् भूतचीम् टेबुल ह‍़ीक्‍‍बुअ्लम् नोअ् चाःहीसानुम्‍नी।

२२ इकीए प्रभु इबी खीङ्‍कबा बनामुःम्बा? इकीन् उभन्दा ल्‍हेअ्लो शक्ति पुक्‍कबाइ हे?

परमेश्‍वरमी महिमामी योक्‍सेअ् छप्‍प‍ै खनावा मुःसानुम्‍ये

२३ “कङेअ् छप्‍प‍ै खनावा मुःमा नुःअ्” तोकोना छप्‍प‍ै खनावाए फाइदा पीअ्ङानी। “कङेअ् छप्‍प‍ै खनावा मुःमा नुःअ्” तोकोना छप्‍प‍ै खनावाए बनामुःमामी याव मुःसुनी।

२४ आसेअ् ने तक्‍पम‍ी तेअ् नुःरो मुःमा मायोअ्येमाच्‍चुहोउ, तोकोना तक्‍पम‍ी बुदीअ्क्‍छामी नुःरो मुःमा मायोगुहोउ।

२५ तयाबुङ्मी फतीक सा देच्‍चाकाहचेअ् दोकानहबीअ् माक्‍तोक्‍पा सा देङ्‍कुची नेमाङ् इमाङ्ने माछीम्‍ये चाअ्आनुम्‍ये।

२६ मालेअ्माभने “खाम्‍पुम्‍मा नुङ् आकोबीअ् चुःकाह छप्‍प‍ै खनावा परमप्रभुमीनोअ् ने।”

२७ येशू विश्‍वास मामुःकाहचीमध्ये आसेअ्लो आनीन् चाःमा चाःसी लाःकानी मोलम् आनीन् खेअ्मा मीङ्‍कानीन् भने खरानीये, तोअ्माङ् तयाबुङ्मी फतीक इमाङ्ने माछीम्‍ये आनीमी अघि युक्‍पीकानीमीही इमाङ‍् होसाङ् ने चाअ्आनुम्‍ये।

२८ तोकोना आसेअ्लो “कोओ गो मूर्तिबीअ् तीःबलाअ्वा चाःमाकोअ् ने” इःतोअ् आनीन् लीत्‍तानी भने, इ़ःकबा मीनामी योक्‍सेअ् नुङ् तयाबुङ्मी योक्‍सेअ् आको अचाअ्आनुम्‍ये।

२९ आनीमी हेअ्‍नी, तोकोना उमी तयाबुङ्मी फतीक अचाअ्आनुम्‍ये। कङी खुल्‍ला पुक्‍थाम् खनावामी नीया अरुमी तयाबुङ्ए मालेअ्मा मुःम्‍बा?

३० कङेअ् परमेश्‍वर अलाक्‍छुमा पीक्‍कुङ्माङ् चाःकुङ् भने, अलाक्‍छुमा पीक्‍कुङ्माङ् चाःबलाअ्वा चाःमाकोअ्मी न‍़ीक्‍थुप्‍पी अरुए मालेअ्मा कङी लालुवा मुःम्‍बा?

३१ कोसेअ्नोअ् आनीसेअ् चाःकानुम् होसाङ् ने अथवा दुङ्‍कानुम् होसाङ् ने अथवा इमाङ‍् मुःकानुम् होसाङ् ने परमेश्‍वरमी महिमामी योक्‍सेअ् मुःसानुम्‍ये।

३२ यहूदीची अथवा ग्रीकची अथवा परमेश्‍वरमी मण्डली छ्याक्‍सीअ्लोक्‍पा याव अमुःसानुम्‍ये।

३३ कङेअ् छप्‍प‍ै खनावाबीअ् छप्‍प‍ै खुशी मुःमामी बोल् मुःसीतोअ्नोअ् मुःसानुम्‍ये। कङेअ् तक्‍पमीतेअ् हेअ्‍नी, तोकोना अखाचेअ् मुलुवा मातोक्‍कुचीहोउ नेमाङ् धेरुअ्मी योक्‍सेअ् फाइदा योग्‍धीङ्‍कुक्‍‍पा।

११

१ कङेअ् ख्रीष्‍टए मुःसीतोअ्नोअ् मुःकुङ्, मोलम् आनीसेअ् कङेअ् मुःसीतोअ्नोअ् मुःसानुम्‍ये।

आराधना मुःमालो तख्रोअ् द‍ेःब्‍मामी न‍़ीक्‍थुप्‍पी

२ कङेअ् आनीमी प्रशंसा मुःकुङ्, मालेअ्माभने आनीसेअ् कङा छप्‍प‍ै खनावाबीअ् मीअ्ङाअँनीन् मोलम् कङेअ् आनीन् इःतानीही खनावाबीअ् आनीन् लगालीधीङ‍्‍कानीन्।

३ तोकोना छप्‍प‍ै वथक्‍पाचीमी सयबुङ् ख्रीष्‍ट ने, थप्मामी सयबुङ् आकोमी थप्पा ने मोलम् ख्रीष्‍टमी सयबुङ् परमेश्‍वर ने इःतोअ् आनीसेअ् लेःसानुम्‍ये नेमाङ् कङेअ् मीक्‍कुङ्।

४ प्रार्थना मुःमालो अथवा अगमवाणी यामुमालो सयबुङ् द‍ेःब्‍कबा वथक्‍पाए तक्‍पम‍ी सयबुङ्मी अपमान मुःकु।

५ तोकोना सयबुङ् मान्‍देःब्‍ये प्रार्थना मुःकबा अथवा अगमवाणी यामुकबा मीम्‍छाए तक्‍पम् सयबुङ्मी अपमान मुःकु, मालेअ्माभने मीम्‍छाए आकोरोअ् मुःमा गो तक्‍पम् ताङाअ् ल्याअ्लाक्‍सीतोअ्नोअ् ने।

६ कोइ मीम्‍छाए सयबुङ् द‍ेःबुनी भने, आकोसेअ् तक्‍पम् ताङाअ् माखोःलाक्‍सुहोउ। तोकोना मीम्‍छाए ताङाअ् खोःमा अथवा ल्याअ्लाङ्मा ङीस्‍सीमाङ्वामी खनावा पुअ्नो भने, आकोसेअ् तक्‍पम् सयबुङ् मान्‍देःबुहोउ।

७ वथक्‍पाए तक्‍पम् सयबुङ् द‍ेःब्‍मा नुःनी, मालेअ्माभने उचैँ परमेश्‍वरमी रूप नुङ् इज्जत ने, तोकोना मीम्‍छाचैँ वथक्‍पामी इज्जत ने।

८ मालेअ्माभने वथक्‍पा मीम्‍छालम् बनालीसाबा हेअ्‍नी, तोकोना मीम्‍छा वथक्‍पालम् बनालीसाबा ने।

९ मीम्‍छामी योक्‍सेअ् वथक्‍पा बनालीसाबा हेअ्‍नी, तोकोना वथक्‍पामी योक्‍सेअ् मीम्‍छा बनालीसाबा ने।

१० कोओनोअ् खनावामी मोलम् स्वर्गदूतचीमी फतीक मीम्‍छाए तक्‍पम् थप्‍पामी हुक्‍‍पी चुःङाअँ इःतोअ् खाङ्मुमामी योक्‍सेअ् तक्‍पम् सयबुङ् द‍ेःब्‍मापुअ्नो।

११ मोरोहोसाङ् ने, प्रभुबीअ् वथक्‍पाबाङ् मीम्‍छा खुल्‍ला पुअ्नी, मोलम् मीम्‍छाबाङ् वथक्‍पा खुल्‍ला पुअ्नी।

१२ मालेअ्माभने, वथक्‍पाबाङ् मीम्‍छा बनालीसाबा, मोरोअ्नोअ् मीम्‍छाबाङ् वथक्‍पा लोलीन्‍नोअ्। तोकोना छप्‍प‍ै खनावा परमेश्‍वरलम् नोअ् ताअ्ह।

१३ आनीमी तक्‍पेअ्नोअ् मीत्‍तानुम्‍ये, सयबुङ् मान्‍देःब्‍ये प्रार्थना मुःकबा मीम्‍छा खेच्‍चोकुबा हे?

१४ वथक्‍पाए भेअ्लो ताङाअ् कुःमा उमी योक्‍सेअ् बेइज्जत नेबा खनावा परमेश्‍वरए बनामुःसुबा खनावाए इःतुनीबा हे?

१५ तोकोना इप्‍पाङ् मीम्‍छामी भेक्‍कबा ताङाअ् चुःअ् भने, आको आकोमी योक्‍सेअ् इज्जत हेअ्नीबा हे? मालेअ्माभने आको भेक्‍कबा ताङाअ् आकोमी सयबुङ् द‍ेःब्‍मामी परमेश्‍वरए पीत्‍तुबा ने।

१६ तोकोना आसेअ्लो कोओमी न‍़ीक्‍थुप्‍पी सोम् चीम्‍नीमाङ् खनावा लाःलीमा मीक्‍कु भने, एकानुङ् अरु इमाङ्ने चलन माअ्अँ मोलम् परमेश्‍वरमी मण्डलीचीनुङ् ने माअ्अँ।

प्रभु भोज

मत्ती २६:२६-२९; मर्कूस १४:१२-२५; लूका २२:१४-२०

१७ तोकोना कङेअ् खआ अग्गे पीक्‍कानीन्लो आनीमी प्रशंसा मुःङानी, मालेअ्माभने आनीन् कम्‍नीअ्लो मुःमामी योक्‍सेअ् हेअ्‍नी, तोकोना झन कअ्इअ्लो मुःमामी योक्‍सेअ् खोम्‍कानी।

१८ पहिलो खनावा गो, आनीन् मण्डलीबीअ् खोम्‍कानीन्लो आनीमी माझाबीअ् फोक्‍‍कानीमो नेबा कङेअ् येङ्‍कुङ्। तोअ्माङ् कोओ खनावा कङेअ् मेअ्मेछुअ् पोत्‍ते ने मुःकुङ्।

१९ आनीम् माझाबीअ् नीच्‍चानोक्‍पा मीना चीनामुःमामी योक्‍सेअ् आनीबीअ् फोअ्मा नोअ् पुक्‍कानीन्।

२० आनीन् खोम्‍कानीन्‍माङ् चाःकानीही दुङ्‍कानीही खनावाचैँ प्रभु भोज हेअ्‍नी।

२१ मालेअ्माभने आनीन् चाःमा चाःसी पेङ्‍कानीन्लो छप्‍पैए तक्‍प-तक्‍पम् चाःमाकोअ् चाःलीङ्‍कानुम्, कोइचैँ साअ्मेचानोअ् पुअ्नोअ्मी, मोलम् कोइचैँ दुङ्नोअ्मीमाङ् सेअ्ङेकुची।

२२ चाःमा-दुङ्मामी योक्‍सेअ् आनीमी तक्‍पमीन् ख‍़ीम् माअ्अँ हे? अथवा आनीसेअ् परमेश्‍वरमी मण्डलीमी बेइज्जत मुःकानुम् मोलम् माङ्ने माच्‍चुःकाहची मोअ्मोङ् व्यवहार मुःकानुप्‍ची हे? कङेअ् आनीन् इमाङ‍् लीअ्मानीहीन्? कोओ खनावाबीअ् कङेअ् आनीमी प्रशंसा मुःम्‍बा हे? अहँ, कङेअ् मुःसानीनी।

२३ मालेअ्माभने प्रभुलम् कङेअ् इमाङ‍् तोक्‍कुङ्लो, आको नोअ् आनीन् ने पीत्‍तानीन्, अर्थात् हानीप्पा युताअ् उ लब्‍माखेन् तुमुलो, आको युताअ् प्रभुए सोफ्याङ् याङु,

२४ मोलम् अलाक्‍छुमा पीत्‍तुमाङ् उसेअ् आको एदु, मोलम् लीत्‍तुची, “कोओ आनीमी योक्‍सेअ् कङी सरील ने। कोओ कङा मीच्‍चामामी योक्‍सेअ् मुःसानुम्‍ये।”

२५ मोरोअ्नोअ् चाअ्आमीमाङ् उसेअ् चोमनी याङुमाङ् कोरोअ् लीत्‍तुची, “कोओ चोमनी कङी हेरुवाबीअ् चुःकबा ओप्‍चोङ् करार ने। हानीम्-हानीम् आनीसेअ् कोओ दुङ्‍कानुम्‍लो, कङा मीच्‍चामाबीअ् कोओ मुःसानुम्‍ये।”

२६ मालेअ्माभने हानीम्-हानीम् आनीसेअ् कोओ सोफ्याङ् चाःकानुम् मोलम् कोओ चोमनीलम् दुङ्‍कानुम्‍लो, उ मात्‍ताबाधारी आनीसेअ् प्रभुमी सीःमाङ्वामी प्रचार मुःकानुम्।

२७ मोसेअ्नोअ् आसेअ् माखेच्‍चाये प्रभुमी सोफ्याङ् चोःकुलो, मोलम् प्रभुमी चोमनीलम् दुङ्‍कुलो, आको मीना प्रभुमी सरील नुङ् हेरुवा अपवित्र बनामुःसुबा कारणए फत्‍तुर सीअ्नोक्‍पाने।

२८ इ-इप्‍पाङ् मीनाए तक्‍पनोअ् जाँचे मामुःसुहोउ, तोअ्माङ् तेअ् सोफ्याङ् माचोयु मोलम् चोमनीलम् मान्दुङुहोउ।

२९ मालेअ्माभने प्रभुमी सरील चीनामामुःये आसेअ् चोःकुलो मोलम् दुङ्‍कुलो, आकोसेअ् चोःकुबा नुङ् दुङ्‍कुबा कारणए तक्‍पम‍ी जुनीबीअ् तक्‍पेअ्नोअ् कासी तेःकु।

३० मोसेअ्नोअ् आनीन्मध्ये धेरुन् जना इमाङ्ने मामुःहीकबा नुङ् तुक्‍चे चुःकानीन्, मोलम् एअ्वा जनाचैँ सीःखेइतामी।

३१ तोकोना इकीन् तक्‍पए तक्‍पनोअ् नुःरो जाँचे मुःइता भने, इकीन् नीयाबीअ् सीत्‍तीनीहीने।

३२ तोकोना प्रभुए इकी नीया मुःकीन्, मोलम् इकी अनुशासनबीअ् युङ्‍कीन्। खाम्‍पुम्‍माबीही मीनाचीनुङ् फत्‍तुर चुःकबा अपुअ्माइन् नेमाङ् उसेअ् कोरोअ् मुःकु।

३३ मोसेअ्नोअ् कङी वथक्‍पा नेछा चो, चाःमामी योक्‍सेअ् इअ् थम्बीअ् खोम्‍कानीन्लो इप्‍पाङ्ए अर्कु हुङ्‍काले तोःसानीये।

३४ कोइ सागेअ्सीसुची भने, उ ख‍़ीबीअ्नोअ् माच्‍चाहोउ, आकोरोअ् पुगा भने, इअ् थम्बीअ् खोम्‍कानीन्लो आनीन् नीयाबीअ् सीत्‍तानीनीहीने। अरु खनावामी न‍़ीक्‍थुप्‍पी का ताङाअँलो नुःरो इःकुक्‍‍पाने।

सनीअ्वामी फाल्त‍़ु-फाल्त‍़ुहु वरदान

१२

१ वथक्‍पा नेछा चो, आनीसेअ् सनीअ्वामी वरदानमी न‍़ीक्‍थुप्‍पी मालेःये चुअ्आनीये नेमाङ् कङेअ् मीअ्ङानी।

२ प्रभुबीअ् आनीसेअ् विश्‍वास मुःसानुम्‍नीलो इमाङ‍् न इमाङ‍् पाराए मायामुहीकाह मूर्तिअ्युगे आनीन् वाथाप्‍खरानीमाङ् खरानी नेमाङ् आनीसेअ् लेन्लेःकानुम्।

३ मोसेअ्नोअ् आनीसेअ् कोओ खनावा लेःकानुप्पा का पाब्‍ङाअँ, परमेश्‍वरमी सनीअ्वालम् यामुकबा आसेअ् ने “येशू माक्‍साङ्वा लगामाल्‍लीहोउ” इःसुनी, मोलम् पवित्र सनीअ्वाए माअ्इःमीप्‍पाधारी आसेअ् ने “येशू नोअ् प्रभु ने” इःतोअ् इःहीसुनी।

४ वरदान गो धेरुन् खालेहे चुःअ्, तोकोना सनीअ्वा इक्‍कुतेअ् चुःअ्।

५ सेवा गो धेरुन् खालेहे चुःअ्, तोकोना प्रभु इक्‍कुतेअ् चुःअ्।

६ याव धेरुन् खालेहे चुःअ्, तोकोना इक्‍कुतेअ् परमेश्‍वरए अखा याव मुःमामी योक्‍सेअ् छुत्‍तीङ्नोअ् आँट पीक्‍कीन्।

७ छप्‍पैमी नुःमामी योक्‍सेअ् सनीअ्वामी याव माखाङ्मुहोउ नेमाङ् परमेश्‍वरए छुत्‍तीङ्नोअ् वरदान पीअ्इती।

८ कोइ सनीअ्वालम् तयाबुङ्मी खनावा यामुकबा, कोइ आकोनोअ् सनीअ्वाबाङ् सन‍़ीङ्वामी खनावा यामुकबा,

९ कोइ आकोनोअ् सनीअ्वाबाङ् विश्‍वास मुःकबा, कोइ आकोनोअ् सनीअ्वाबाङ् नुःलीमीकबा,

१० कोइ इल्‍लासीमी याव मुःकबा, कोइ अगमवाणी यामुकबा, कोइ सनीअ्वाह छेन्हीकबा, कोइ खल-खालेहे प‍़ीअ् यामुकबा मोलम् कोइ अखा प‍़ीअ्मी अर्थ हेङ्‍कबा वरदान परमेश्‍वरए पीअ्इती।

११ तोकोना खआ छप्‍प‍ै आकोनोअ् इक्‍कुतेअ् सनीअ्वामी यावह ने। उसेअ् छुत्‍तीङ् उमी इच्छाअन्सार वरदान पीक्‍कीन्।

इक्‍कुनोअ् सरीलबीअ् धेरुअ्नोअ् अङ्‍ग

१२ सरील इक्‍कुतेअ् चुःअ्, मोलम् आकोमी धेरुअ्नोअ् अङ्‍ग चुःअ्। सरीलमी अङ्‍ग धेरुअ्नोअ् चुःअ् होसाङ् ने सरीलचैँ इक्‍कुतेअ् पुअ्नो। ख्रीष्‍ट ने आकोरोक्‍पानोअ् ने।

१३ मालेअ्माभने इकीन् अर्थात् यहूदीची अथवा ग्रीकची अथवा सेउतेची अथवा खुल्‍लाची छुत्‍तीङ्ए इक्‍कुनोअ् सनीअ्वाबाङ् इक्‍कुनोअ् सरीलबीअ् बप्‍तिस्मा तोअ्इता, मोलम् इकीन् छुत्‍तीङ्ए दुङ्मामी योक्‍सेअ् इक्‍कुनोअ् सनीअ्वा तोअ्इता।

१४ मालेअ्माभने सरील इक्‍कुतेअ् अङ्‍गबाङ् तेअ् हेअ्‍नी, तोकोना धेरुअ्नोअ् अङ्‍गबाङ् बनालीक्‍पा पुअ्नो।

१५ लाङ्ए “का हुअ् हेअ्ङानी, मोसेअ्नोअ् का सरीलमी अङ्‍ग हेअ्ङानी” इःसु भने, आको अङ्‍ग सरीलमी पुअ्नीबा हे?

१६ तोअ्माङ् नबाअ्ए “का म‍़ीअ् हेअ्ङानी, मोसेअ्नोअ् का सरीलमी अङ्‍ग हेअ्ङानी” इःसु भने, आको अङ्‍ग सरीलमी पुअ्नीबा हे?

१७ पूरानोअ् सरील म‍़ीअ् पुगा भने, येम्‍माबा इमाक्‍‍पाङ्? पूरानोअ् सरील नबाअ् पुगा भने, नाम्‍माबा इमाक्‍‍पाङ्?

१८ तोकोना परमेश्‍वरए तक्‍पम‍ी न‍़ीङ्वाअन्सार छप्‍प‍ै अङ्‍ग तोङुमाङ् सरीलबीअ् युक्‍पीइती।

१९ अखा छप्‍प‍ै अङ्‍ग इक्‍कुनोअ् अङ्‍ग पुखराभने सरील इमाक्‍‍तोअ् पुअ्नोक्‍‍पा?

२० अङ्‍ग धेरुअ्नोअ् चुःअ्, सरीलचैँ इक्‍कुतेअ्।

२१ म‍़ीअ्ए हुअ् “आम्मी खाँचो कङा सीअ्ङानी” लीअ्हीसुनी, मोलम् तख्रोअ्ए लाङ् “आम्मी खाँचो कङा सीअ्ङानी” लीअ्हीसुनी।

२२ बरु सरीलबीअ् चुःकाह इमाङ्ने मामुःहीकाह अङ्‍ग नोअ् मापुअ्‍ये माच्‍चुःकाह अङ्‍ग ने।

२३ तोअ्माङ् इकीए मोरोअ् यावबीअ् तानी नेमाङ् मीप्‍पलाअ्वा अङ्‍गह नोअ् धेरुअ्नोअ् योङ् मुःअ्। तोअ्माङ् अखाङ्मुहीमाह इकीमी अङ्‍ग इकीए ल्‍हेअ्लो ल्याक्‍खा मुःअ्माङ् युङ्नो।

२४ खाङ्मुहीमाह अङ्‍ग मोरोअ् धेरुअ् ल्याक्‍खा अमुःमा होसाङ् ने नुःअ्। तोकोना इकीए मोरोअ् यावबीअ् तानी नेमाङ् मीप्‍पलाअ्वा अङ्‍गहए धेरुअ्नोअ् योङ् मातोक्‍कुचीहोउ नेमाङ् परमेश्‍वरए सरील तोङुमाङ् युङ्इतु।

२५ कोओपारे सरीलबीअ् मातोङ्‍काह खनावा माच्‍चुयेमाच्‍चु, तोकोना अङ्‍गह इक्‍कुए अर्कु सरोबरी ल्याक्‍खा मुःकाले मात्‍तोमीहोउ नेमाङ् उसेअ् कोरोअ् मुःसुबा ने।

२६ इक्‍कु अङ्‍ग दुक्‍ख सीअ्नो भने, अरु अङ्‍गह ने सु-सुःरी दुक्‍ख सीअ्नो, अथवा इक्‍कु अङ्‍गए योङ् तोक्‍कु भने, अरु अङ्‍गह ने सु-सुःरी रमालीअ्मी।

२७ हो आनीन् ख्रीष्‍टमी सरीलनीन् ने, मोलम् छप्‍प‍ै जना आको सरीलमी अङ्‍गहनीन् ने।

२८ परमेश्‍वरए मण्डलीबीअ् पहिला प्रेरितची, दोस्रो अगमवक्ताची, तेस्रो इःकाहची, मोबाके अखेअ्मीथाम् याव मुःकाहची, नुःलीमीथाम् वरदान तोक्‍काहची, सघामुःकाहची, रेखदेख मुःकाहची नुङ् खल-खालेहे प‍़ीअ् यामुकाहची युङ्इतुची।

२९ अखाची छप्‍प‍ै प्रेरितची हे? अखाची छप्‍प‍ै अगमवक्ताची हे? अखाची छप्‍प‍ै इःकाहची हे? छप्‍पैसेअ् अखेअ्मीथाम् याव मुःकुचीही हे?

३० छप्‍पैनुङ् नुःलीमीथाम् वरदान चुःहे? छुत्‍तीङ् खल-खालेहे प‍़ीअ् यामुअ्मी हे? छुत्‍तीङ्ए प‍़ीअ्हमी अर्थ हेङ्‍कुची हे?

३१ तोकोना होनेअ् धेत्‍त‍़ेहे वरदान तोअ्मा मीनानीये। तोअ्माङ् कङेअ् आनीन् होनेअ् छप्‍पैभन्दा नुःकबा लाम् खाङ्मीकानीहीने।

१३

१ कङा मीनाची नुङ् स्वर्गदूतचीमी प‍़ीक्‍पी यामुङाअँ, मोरोहोसाङ् ने काबीअ् प्रेम माअ्अँ भने, का इक्‍कु केलेङ्मेलेङ् काःकबा घण्टा अथवा झ्याम्-झ्याम् काःकबा इक्‍कु झ्याम्टा तेअ् पुअ्ङाअँ।

२ तोअ्माङ् कानुङ् अगमवाणी यामुमामी शक्ति चुःअ्, अलेःतोअ्हीमाह छप्‍प‍ै खनावा नुङ् सन‍़ीङ्वामी खनावा लेःतोअ्हीकुङ् मोलम् चोङ्‍ह लाःलाङ्‍हीलोक्‍पाधारीबा छप्‍प‍ै विश्‍वास कानुङ् चुःअ्, मोरोहोसाङ् ने कानुङ् प्रेम माअ्अँ भने, का इमाङ्ने हेअ्ङानी।

३ कानुङ् चुःकाह दोअ् छप्‍प‍ै हाबीकुक्‍‍ची मोलम् कङी सरील नोअ् द‍़ीअ्मामी योक्‍सेअ् पीक्‍कुक्‍‍ची, मोरोहोसाङ् ने कानुङ् प्रेम माअ्अँ भने, कङी फाइदा इमाङ्ने माअ्अँ।

४ प्रेमए आङ्‍हीकु, नम्‍नम्‍वा मुःकु, इबी खीनुनी, छाक्‍छाअ्वा मुःसुनी,

५ प्रेम छोस्‍बाक्‍‍पा पुअ्नी, जिद्धि मुःसुनी, छुद‍़ीअ्वा तुप्‍तीतुनी, इ़ःखनावामी हीसाप युक्‍सुनी,

६ प्रेम इ़ःखनावाबीअ् खुशी पुअ्नी, तोकोना सत्य खनावाबीअ् सक्‍सेम् पुअ्नो,

७ प्रेमए छप्‍प‍ै खनावा आङ्‍कु, छप्‍प‍ै खनावा पोत्‍ते मुःकु मोलम् छप्‍प‍ै खनावामी आशा मुःकु।

८ प्रेम हानीम् ने छीखेअ्नी। अगमवाणी छीअ्ल्हेनोहोने, प‍़ीअ् छ्याखेअ्नोहोने, सन‍़ीङ्वामी खनावा द्‍याअ्ल्हेनोहोने।

९ इकीमी सन‍़ीङ्वा खेःअ्लो माअ्अँ मोलम् इकीमी अगमवाणी खेःअ्लो माअ्अँ।

१० तोकोना खेःअ्लो खनावा ताअ्माङ् अखेःअ्लोहो खनावा द्‍याअ्ल्हेनोहोने।

११ का मेछुके चुअ्उङ्‍लो छाचादोअ्नोअ् यामुयु‍क्‍सुङ्, छाचाएदोअ्नोअ् मीअ्युक्‍सुङ्, छाचादोअ्नोअ् यामुयु‍क्‍सुङ्, तोकोना का वेच्‍चा पुगुङ्माङ् छाचाए मुःमाह चाल यैतुङ्।

१२ कोरोअ्लोअ् इकीन् एेनाबीअ् खाक्‍सीतोअ्नोअ् चेमीअ्चेमीअ् खाङ्नो, तोकोना आकोबेले चैँ छ्याङ्‍गै खाङ्नोक्‍‍पाने। कोरोअ्नोअ् कङेअ् मेछुक्‍तेअ् लेःकुङ्, तोकोना परमेश्‍वरए कङा पूरानोअ् लेःसीतोअ्नोअ् आकोबेले कङेअ् पूरानोअ् लेःकुक्‍‍पाने।

१३ हो खआ सुम्जी खनावा अर्थात् विश्‍वास, आशा नुङ् प्रेम नीम्‍माङ् चुःधीनो, तोकोना खआबीअ् प्रेमचैँ छप्‍पैभन्दा धेप्‍प‍़ ने।

प‍़ीअ्ह नुङ् अगमवाणी

१४

१ प्रेम आनीसेअ् ताकामुःसानुम्‍ये मोलम् सनीअ्वामी अरु वरदान तोअ्मामी योक्‍सेअ् धेरुअ् मीत्‍तानुम्‍ये, छप्‍पैभन्दा ल्‍हेअ्लो अगमवाणी यामुमामी योक्‍सेअ् मीत्‍तानुम्‍ये।

२ मालेअ्माभने अन्य प‍़ीअ् यामुकबासेअ् मीनाचीनुङ् हेअ्‍नी, तोकोना परमेश्‍वरनुङ् यामुअ्। उ इमाङ‍् यामुक्‍पा नेमाङ् आसेअ् ने वाबुनी, सनीअ्वाबीअ् अलेःतोअ्हीमाह खनावा नोअ् यामुअ्।

३ तोकोना अगमवाणी यामुकबासेअ् मीनाचीनुङ् यामुअ्, मोलम् आकोसेअ् मीना सनीअ्वाबीअ् देःमीकु, बोल् पीक्‍कु मोलम् ढुक्‍‍क यीक्‍थाम् न‍़ीङ्वा पीक्‍कु।

४ अन्य प‍़ीअ् यामुकबासेअ् तक्‍पनोअ् सनीअ्वाबीअ् त‍़थ‍़ीलो बनामुःकु, तोकोना अगमवाणी यामुकबासेअ् मण्डली त‍़थ‍़ीलो बनामुःकु।

५ आनीन् छप्‍पैसेअ् अन्य प‍़ीअ् यामुसानीये नेमाङ् कङेअ् मीक्‍कुङ्, तोकोना आको भन्दा ल्‍हेअ्लो अगमवाणी यामुसानीये। मण्डली सनीअ्वाबीअ् देःमीअ्मामी योक्‍सेअ् आसेअ् ने अर्थ माहेम्‍बोक्‍पीतु भने, अन्य प‍़ीअ् यामुकबा भन्दा अगमवाणी यामुकबा धेप्‍प‍़ ने।

६ हो वथक्‍पा नेछा चो, का आनीमी माझाबीअ् अन्य प‍़ीअ् यामुतोअ् ताउङ्, तोकोना प्रकाश अथवा सन‍़ीङ्वा अथवा अगमवाणी अथवा चीम्‍मा पुक्‍कबा खनावा तेःअ्ङानी भने काबाङ् आनीन् इमाङ‍् फा‍इदा पुक्‍कानीमाङ्?

७ बाँसुरी अथवा बीणादोक्‍पा सोअ्मा मेद्‍दीके बाजा दुब्मालो नुःरो सम्‍ला माअप्पोअ् भने, इमाङ‍् दुब्‍धीनोअ् नेमाङ् आसेअ् लेःतोहीकुमाङ्?

८ तुरैमी सम्‍ला नुःरो माअप्पोही भने, चुङ्मामी योक्‍सेअ् असा त्‍याद‍़ी पुक्‍कबा?

९ आनीन्‍नुङ् ने कोरोअ्नोअ् पुअ्नो। अवाब्तोहीमाबा प‍़ीक्‍पी आनीन् यामुकानीन् भने, आनीसेअ् इःकानुप्पा खनावा आसेअ् वाब्माबा? आनीन् गो मोरोअ्नोअ् हुअ्वापाबीअ् यामुधीती तोअ्नोअ् पुक्‍कानीहीने।

१० खाम्‍पुम्‍माबीअ् धेरुन् खालेहे प‍़ीअ् चुःअ्, मोलम् अखा प‍़ीअ् हाबीही ने अर्थ मेद्‍दीके माअ्अँ।

११ कोइ-कोइ यामुअ्मीही प‍़ीअ्मी अर्थ कङेअ् मावाब्‍ङा भने गो, अखा यामुकाह मीनाचीमी योक्‍सेअ् का इदेन्प ली पुअ्ङाअँ, मोलम् अखा मीनाची कङी योक्‍सेअ् इदेन्प ली पुअ्नोअ्मी।

१२ कोरोअ् नोअ् आनीसेअ् ने सनीअ्वामी अरु वरदानमी योक्‍सेअ् धेप्‍प‍़ न‍़ीङ्वा मुःसानुप्पासेअ् मण्डली त‍़थ‍़ीलो बनामुःमामी अखा वरदान योगानुम्‍ये।

१३ मोसेअ्नोअ् अन्य प‍़ीअ् यामुकबाए आकोमी अर्थ माहेन्हीङाहोउ इःतोअ् प्रार्थना मामुःसुहोउ।

१४ मालेअ्माभने कङेअ् अन्य प‍़ीक्‍पी प्रार्थना मुःकुङ्‍लो कङी सनीअ्वाए प्रार्थना मुःकु, तोकोना कङी तक्‍नाछ‍़ीअ्ए चैँ इमाङ्ने मुःसुनी।

१५ हो कङेअ् इमाङ‍् मुःम्‍बा? कङेअ् कङी सनीअ्वाए प्रार्थना मुःकुक्‍‍पाने, मोलम् कङी तक्‍नाछ‍़ीअ्ए ने प्रार्थना मुःकुक्‍‍पाने। कङेअ् कङी सनीअ्वाए आराधना मुःकुक्‍‍पाने, मोलम् कङी तक्‍नाछ‍़ीअ्ए ने आराधना मुःकुक्‍‍पाने।

१६ नभ गो आनेअ् सनीअ्वाबीअ् परमेश्‍वर अलाक्‍छुमा पीक्‍कुनालो, बैराबा मीनाए आनेअ् अलाक्‍छुमा पीक्‍कुनामाङ् इमाक्‍‍तोअ् “आमेन” इःम्बा? मालेअ्माभने आनेअ् इःकुन्‍बा खनावा उसेअ् वाब्‍कुबा नोअ् पुअ्नी।

१७ आनेअ् नुःरो अलाक्‍छुमा पीक्‍कुन्‍बा पुअ्हीअ्, तोकोना आकोसेअ् आको अर्कु मीनामी सनीअ्वाबीअ् इमाङ्ने फाइदा मुःसुनी।

१८ कङेअ् परमेश्‍वर अलाक्‍छुमा पीक्‍कुङ्, मालेअ्माभने आनीन् छप्‍पैभन्दा धेरुअ् का अन्य प‍़ीक्‍पी यामुङाअँ।

१९ मोरोअ् होसाङ् ने, कङेअ् मण्डलीबीअ् दश हजार शब्द अन्य प‍़ीक्‍पी यामुमाभन्दा, तक्‍पमीन् तक्‍नाछ‍़ीअ्ए पाँच शब्दतेअ् होसाङ् ने अरुची इःअ्मामी योक्‍सेअ् यामुमा मीङ‍्ङाअँ।

२० वथक्‍पा नेछा चो, तक्‍पम् विचारबीअ् छाचा अपुगानीये। इ़ःखनावाबीअ् छाचादोअ्नोअ् इमाङ्ने मालेःकबा पुगानीये, तोकोना तक्‍पम् विचारबीअ् पासीङ् पुगानीये।

२१ व्यवस्थाबीअ् कोरोअ् छाप्‍पलाअ्वा चुःअ्,

“माक्‍तोअ्-माक्‍तोअ् प‍़ीअ् यामुकाह मीनाचीबाङ्

मोलम् इदेन्पचीम् यालम्

का खआ मीनाचीनुङ् यामुङाअँक्‍पाने,

मोलम् ने अखाचेअ् कङी खनावा येनुचीनीबाने,

परमप्रभुए इःकु।”

२२ मोसेअ्नोअ् अन्य प‍़ीअ्हबीअ् यामुमा विश्‍वासीचीमी योक्‍सेअ् हेअ्‍नी, तोकोना विश्‍वास मामुःकाहचीमी योक्‍सेअ् इक्‍कु च्‍याक्‍सीङ् ने। मोरोअ्नोअ् अगमवाणी विश्‍वास मामुःकाहचीमी योक्‍सेअ् हेअ्‍नी, तोकोना विश्‍वास मुःकाहचीमी योक्‍सेअ् इक्‍कु च्‍याक्‍सीङ् ने।

२३ मण्डली छप्‍प‍ै खोम्‍नोअ्मीलो छप्‍प‍ै अन्य प‍़ीक्‍पी यामुसामी भने, मोलम् आकोरोअ्लोअ् विश्‍वास मामुःकाहची आकोबीअ् ताअ्आमी भने, अखाचेअ् आनीन् ङाक्‍सुबाङ् लीत्‍तानीमीनी हे?

२४ तोकोना छप्‍प‍ै अगमवाणी यामुसामी भने, मोलम् आकोबेले विश्‍वास मामुःकबा अथवा बैराबा कोइ मीना आकोबीअ् ताअ्आ भने, उसेअ् छप्‍पैबाङ् तक्‍पम‍ी हीःवामाङ् लेःतोकुबाने मोलम् छप्‍पैबाङ् उमी जाँच पुअ्नोक्‍‍पाने,

२५ आको मीनामी न‍़ीङ्वाबीअ् कुम्‍काह खनावा खाङ्मुहुने, मोलम् पोब्‍युअ्माङ् आकोसेअ् परमेश्‍वर पुजेमुःकुबाने, तोअ्माङ् “आनीमी माझाबीअ् परमेश्‍वर चुःअ्” नेमाङ् आकोसेअ् इःकुबाने।

छप्‍प‍ै खनावा तोङ्मामाङ् मुःमापुअ्नो

२६ वथक्‍पा नेछा चो, हो इमाङ‍् त? आनीन् इअ् थम् खोम्‍कानीन्लो छप्‍पैनुङ् भजन अथवा इःअ्मामी खनावा अथवा प्रकाश अथवा अन्य प‍़ीअ् अथवा आकोमी अर्थ हेम्मामी याव पुअ्नो। खआ छप्‍प‍ै खनावा मण्डली त‍़थ‍़ीलो बनामुःमामी योक्‍सेअ् मापुअ्होउ।

२७ कोइ अन्य प‍़ीअ् यामुअ्मी भने ह‍़ीक्‍‍पाङ्ए तेअ् अथवा धेरुक्‍पी सुम्बाङ्ए पालो स्याक्‍तोअ् मायामुमीहोउ मोलम् कोइए आकोमी अर्थ माहेनुचीहोउ।

२८ तोकोना आकोमी अर्थ हेम्‍बोकबा आकोबीअ् असा ने माअ्अँ भने, अन्य प‍़ीअ् यामुकबा मीना मण्डलीबीअ् चीः माचुःचैहोउ, मोलम् उ उम्तक्‍पेअ्तेअ् तक्‍पनुङ् मोलम् परमेश्‍वरनुङ् मायामुहोउ।

२९ अगमवाणी यामुकबाचैँ ह‍़ीक्‍‍पाङ् अथवा सुम्बाङ् मापुअ्‍मीहोउ, मोलम् अरुचेअ् अखाचेअ् इःबलाअ्वा खनावा नुःरो जाँचेमामुःसुचीहोउ।

३० तोकोना इप्‍पाङ् अगमवाणी माःरी यामुअ्लो अर्कुए मेछुअ् प्रकाश तोक्‍कु भने, पहिला यामुकबा मी‍न‍ा चीः माचुःचैहोउ।

३१ आनीन् छप्‍प‍ै पालो स्याक्‍तोअ् अगमवाणी यामुहीकानी। कोओपारे येङ्‍काह छप्‍पैसेअ् चीन्हीकुची मोलम् आँट तोअ्हीकुची।

३२ अगमवक्ताचीमी सनीअ्वा अगमवक्ताचीमी नोअ् हुक्‍‍पी चुःअ्।

३३ मालेअ्माभने परमेश्‍वर गाँजेमाजेमी परमेश्‍वर हेअ्‍नी, तोकोना छप्‍प‍ै खनावा तोङ्‍कबा उ पाब्‍नो।

पवित्र मीनाचीमी छप्‍प‍ै मण्डलीबीअ् पुगीतोअ्नोअ्,

३४ मण्डलीमी सेवाबीअ् मीम्‍छाची चीः माच्‍चुमीहोउ। मालेअ्माभने अखाची यामुतोअ्मीनी, तोकोना मोशामी व्यवस्थाए इःसीतोअ्नोअ् अखाची हुक्‍‍पी माच्‍चुमीहोउ।

३५ इमाङ‍् खनावा छीम्‍मा मीत्‍तुची भने, अखाचेअ् ख‍़ीबीअ् तक्‍प-तक्‍पम‍ी थप्पा माछीमुचीमीहोउ। मालेअ्माभने मण्डलीबीअ् मीम्‍छा यामुमा इःबलाअ्वा गो ङीस्‍सीमाङ्वामी खनावा ने।

३६ अथवा आनीन्लम् नोअ् परमेश्‍वरमी याङेब‍़ सुरु पुगाबा हे? अथवा आनीबीअ् तेअ् कोओ याङेब‍़ ताअ्आबा हे?

३७ आसेअ्लो तक्‍प अगमवक्ता अथवा सनीअ्वामी मीना मीक्‍कु भने, कङेअ् छाब्हाक्‍सुक्‍पा खनावा प्रभुमी अग्गे नेमाङ् मानामामुःसुहोउ।

३८ आसेअ् ने कोओ खनावामी ल्याक्‍खा मुःसुनी भने, आकोमी ने ल्याक्‍खा पुअ्नी।

३९ मोसेअ्नोअ् कङी वथक्‍पा नेछा चो, अगमवाणी यामुमा धेप्‍प‍़ न‍़ीङ्वा तीःसानुम्‍ये, मोलम् अन्य प‍़ीअ् यामुकाहची अछ्यागानुप्चे।

४० तोकोना छप्‍प‍ै याव तोङानुम्‍येमाङ् गाँजेमाजे मामुःये मुःमापुअ्नो।

ख्रीष्‍ट सीःखेथाप्पाङ् जिउँदो पुगाबा

१५

१ वथक्‍पा नेछा चो, कङेअ् आनीन् प्रचार मुःसानीही नुःयायेन् आनीन् मीत्‍तोअ्मीअ्मा मीक्‍कानीन्, माक्‍तोक्‍पा नुःयायेन् आनीसेअ् तोक्‍कानुम्‍लो मोलम् आकोबीअ्नोअ् लगालीधीङ‍्‍कानीन्।

२ तोअ्माङ् कोओ नुःयायेन्बाङ् आनीसेअ् मुलुवा तोअ्इतानुम्। तोअ्माङ् कङेअ् प्रचार मुःसुक्‍पा याङेब‍़बीअ् आनीन् चुःधीङ्‍कानीन् भने, आनीन् लेत्चाधीङ्‍कानीहीन्‍ने, नभ गो आनीसेअ् विश्‍वास मुःसानुप्पा इमाङ‍् न इमाङ्बा पुअ्नो।

३ मालेअ्माभने कङेअ् तोक्‍कुक्‍‍पा छप्‍पैभन्दा धेप्‍प‍़ खनावा नोअ् आनीन् पीअ्इतानीन्। आको चैँ परमेश्‍वरमी याङेब‍़ए इःसीतोअ्नोअ् ख्रीष्‍ट इकीमी हीःवामाङ्मी योक्‍सेअ् सीःसा।

४ उ न्याःगुची, तोअ्माङ् परमेश्‍वरमी याङेब‍़ए इःसीतोअ्नोअ् सुङ्बोम् लेन् द्‍याक्‍पी होनेअ् जिउँदो पुगा।

५ तोअ्माङ् उ केफासनुङ् मोबाके बारो जनानुङ् खाङ्मुसा।

६ मोबाके उ इक्‍कुनोअ् समइबीअ् पाँच सइ भन्दा धेरुन् वथक्‍पा नेछाचीनुङ् खाङ्मुसा। अखाचीमध्ये धेरुन् जना जिउँदो नोअ् चुःअ्मी, तोकोना कोइ-कोइची सीःखेइतामी।

७ मोबाके उ याकूब नुङ् छप्‍प‍ै प्रेरितचीबीअ् खाङ्मुसा।

८ समइ मात्‍ताबा लोलीङ्‍कबा मीनादोक्‍पा का ने, मोलम् छप्‍प‍ैभन्दा द्‍याक्‍पी उ काबीअ् ने खाङ्मुसा।

९ मालेअ्माभने प्रेरितचीमध्ये मेछुक्‍तेअ् यावबीअ् ताकबा का नोअ् ने। “का गो प्रेरितङा ने” काःमा ने खेच्‍चाङानी, मालेअ्माभने कङेअ् परमेश्‍वरमी मण्डली सतामुःइतुङ्।

१० तोकोना का इमाक्‍‍तोअ् चुःङाअँलो, आको परमेश्‍वरमी अनुग्रहए चुःङाअँ, तोअ्माङ् उसेअ् काबीअ् मुःसुबा अनुग्रह इमाङ‍् न इमाङ्बा मापुअ्। बरु अखाचेअ् भन्दा कङेअ् सीःलोमालो धेरुअ्नोअ् याव मुःइतुङ्, मोरोहोसाङ् ने, कङेअ् हेअ्‍नी, तोकोना काबीअ् चुःकबा परमेश्‍वरमी अनुग्रहलम् मुःसुक्‍पा ने।

११ कङेअ् होसाङ् ने अथवा अखाचेअ् होसाङ् ने एकाए नुःयायेन् प्रचार मुःइतुका मोलम् आनीसेअ् आकोबीअ् विश्‍वास मुःइतानुम्।

सीःखेकाहची होनेअ् जिउँदो पुअ्मामी खनावा

१२ ख्रीष्‍ट सीःसामाङ् होनेअ् जिउँदो पुगा नेमाङ् प्रचार मुःअ् भने, आनीन्मध्ये कोइ-कोइए सीःखेकाहची होनेअ् जिउँदो पुअ्मीनी नेमाङ् इमाक्‍‍तोअ् इःहीकानुप्पा?

१३ तोकोना सीःखेकाहची होनेअ् जिउँदो पुअ्मीनी भने गो, ख्रीष्‍ट ने सीःसामाङ् जिउँदो पुगाबा हेअ्‍नी।

१४ ख्रीष्‍ट सीःसामाङ् जिउँदो मापुक्‍पा गो, एकाए प्रचार मुःबलाअ्वा खनावा इमाङ‍् न इमाङ्बा पुअ्नो मोलम् आनीसेअ् मुःकानुप्पा विश्‍वास ने इमाङ‍् न इमाङ्बा पुअ्नो।

१५ कोओभन्दा धेप्‍प‍़ खनावा गो, एका परमेश्‍वरमी न‍़ीक्‍थुप्‍पी होरोङ् बोङ्‍धीङ्‍कीकाह पुअ्नो, मालेअ्माभने उसेअ् ख्रीष्‍ट जिउँदो मुःसुबा नेमाङ् एकाए परमेश्‍वरमी न‍़ीक्‍थुप्‍पी साछी पीअ्इतुका। तोकोना नीच्‍चानोअ् परमेश्‍वरए ख्रीष्‍ट जिउँदो मुःसुबा हेअ्नीबा गो, सीःखेकाहची होनेअ् जिउँदो पुअ्मीनी।

१६ मालेअ्माभने सीःखेकाहची जिउँदो पुअ्मीनी गो, ख्रीष्‍ट ने जिउँदो पुगाबा हेअ्‍नी।

१७ तोअ्माङ् ख्रीष्‍ट परमेश्‍वरए जिउँदो मामुःसुबा गो, आनीमी विश्‍वास इमाङ‍् न इमाङ‍् पुअ्नो मोलम् आनीन् होनेअ् तक्‍पम् हीःवामाङ्बीअ् नोअ् चुःकानीन्।

१८ आकोरोअ् पुगा भने गो, ख्रीष्‍टबीअ् विश्‍वास मुःसामीमाङ् सीःकाहची ने सुद‍्धम् पुअ्इतामी।

१९ ख्रीष्‍टबीअ् इकीमी आशा कोओ जुनीमी योक्‍सेअ् तेअ् ने भने, छुत्‍तीङ् मीनाचीमध्ये इकीन्चैँ धेरुअ् नोअ् नम्‍नम् मीस्‍सीअ्लोक्‍पा मीना पुक्‍कीन्।

२० नीच्‍चानोअ्, इःमालो, ख्रीष्‍ट सीःसामाङ् होनेअ् जिउँदो पुगाबा ने। सीःखेअ्मामाङ् जिउँदो पुक्‍काहचीबीअ् पहिलोचैँ उ नोअ् ने।

२१ मालेअ्माभने इप्‍पाङ् मीनाबाङ् सीःमाबा खनावा ताअ्इतोअ्नोअ्, सीःखेअ्मामाङ् जिउँदो पुअ्माबा खनावा ने इप्‍पाङ् मीनाबाङ् नोअ् ताअ्आ।

२२ मालेअ्माभने आदमबीअ् छुत्‍तीङ् मीनाची सीःसीतोअ्नोअ् ख्रीष्‍टबीअ् छुत्‍तीङ् मीनाची जिउँदो पुअ्नोअ्मीहीने।

२३ तोकोना ख्रीष्‍ट तामा बेले छुत्‍तीङ् उमी मीनाची तक्‍प-तक्‍पम् पालोअन्सार जिउँदो पुअ्नोअ्मीहीने, ख्रीष्‍टचैँ छुत्‍तीङ्भन्दा पहिले जिउँदो पुगा।

२४ मोबाके द्‍याङ्पीपा समइ ताक्‍पाने, आकोबेले छप्‍प‍ै राज्य मुःमामी याव, अधिकार नुङ् शक्ति सुद‍्धम् मुःकुमाङ् उसेअ् परमेश्‍वर पापा राज्य सो‍ँपेमुःकुबाने।

२५ मालेअ्माभने ख्रीष्‍टए तक्‍पम् छप्‍प‍ै ङेच्‍ची तक्‍पम् लाङ् खुअ्माअ्मु मासीअ्मीपाधारी उसेअ् राज्य मुःमा नोअ् पुअ्नो।

२६ छप्‍पैभन्दा द्‍याङ्पी सुद‍्धम् मुःमाबा ङेन्चैँ सीःमाङ्वा ने।

२७ मालेअ्माभने परमेश्‍वरमी याङेब‍़ए इःकु, “छप्‍प‍ै खनावा परमेश्‍वरए उमी लाङ‍्खुअ्माअ्मु युङ्इतु।” कोओमी अर्थ परमेश्‍वर ने उमी लाङ‍्खुअ्माअ्मु नोअ् चुःअ् नेबा हेअ्नी, तोकोना परमेश्‍वरए छप्‍प‍ै खनावा ख्रीष्‍टमी हुक्‍‍पी युक्‍पीइतु नेबा वाब्‍नो।

२८ परमेश्‍वरए छप्‍प‍ै खनावा उमी हुक्‍‍पी युङ्‍कुमाङ् वथक्‍छा उम्तक्‍पनोअ्चैँ परमेश्‍वरमी हुक्‍‍पी पुअ्नोक्‍‍पाने। कोओपारे छप्‍प‍ै खनावा उमी हुक्‍‍पी युङ्‍कबा परमेश्‍वर नोअ् छप्‍पैभन्दा मुत्‍तुबा ने।

२९ आकोरोअ् ने भने गो, मीनाचेअ् सीःखेकाहचीमी योक्‍सेअ् बप्‍तिस्मा लाःबीअ्मामी अर्थ इमाङ‍् चुःक्‍पा हे? सीःखेकाहची होनेअ् जिउँदो मापुक्‍काहची भने, अखाचीमी योक्‍सेअ् मालेअ्मा मीनाचेअ् बप्‍तिस्मा लाःबीअ्माचीही?

३० एकाचैँ घरि-घरि खतराबीअ् मालेअ्मा सीअ्धीम्बा?

३१ वथक्‍पा नेछा चो, इकीमी प्रभु येशूबीअ् आनीमी कारणए का छाक्‍छाअ्वा लेअ्ङाअँ, मोलम् कङेअ् इःहीकुङ् कि, का लेन्पीच्‍छे सीःङाअँ!

३२ मीनामी नोअ् पाराए खनावा इःमा भने, एफिससबीपा थाप्नाम्बीअ् चुःकबा जीवाँतनुङ् कङेअ् मुःसुक्‍पा लडाइँए कङा इमाङ‍् फाइदा पुगुङ्माङ्? सीःखेकाहची जिउँदो मापुक्‍काहची भने, “इकीन् चाःमाइन् मोलम् दुङ्माइन्, मालेअ्माभने वीन्‍दा गो सीःखेकी!”

३३ नाःधीमाखेन् अतुमानुम्‍ये, इ़ःकबा लकम्‍मी हेम्‍खेम्‍ए नुःकबा बानी-बेहोरा सेक्‍कु।

३४ नुःरो चुअ्आनीये, आयुबालम् मुइगे हीःवामाङ् अमुःसानीये। मालेअ्माभने एअ्वा मीनाए परमेश्‍वर चुःअ् नेमाङ् मालेःतोक्‍तीतुची। आनीन् ङीस्‍सीमाङ्वाबीअ् सीअ्मीअ्मामी योक्‍सेअ् कङेअ् कोओ इःकुक्‍‍पा ने।

सीःमामाङ् होनेअ् जिउँदो पुक्‍कबा सरील

३५ तोकोना कोइचेअ् कोरोअ् इःकुची कि, सीःखेकाहची इमाक्‍‍तोअ् जिउँदो पुअ्नोअ्मीही, मोलम् अखाची माक्‍तोअ् खालेहे सरीलबीअ् ताअ्मीही?

३६ आना मूर्ख मीना! आनेअ् हेःकुन्‍बा चलेन् मास्सीःबा केअ्नी।

३७ आनेअ् हेःकुन्‍बा छोङ् अथवा अरु चसुम्‍मी चलेन्चैँ द्‍याङ्पी पुक्‍कबा सरील नोअ् गो हेअ्‍नी, आकोचैँ नाङ‍्गुते चलेन्तेअ् ने।

३८ तोकोना तक्‍पए नेच्‍चाबलाअ्वाअन्सार परमेश्‍वरए आको इक्‍कु सरील पीक्‍कु, तोअ्माङ् उसेअ् छप्‍प‍ै चलेन् खेच्‍चालोक्‍पा सरील पीक्‍कु।

३९ छप्‍प‍ै सरील इअ् खालेबानोअ् पुअ्नी, तोकोना मीनाचीमी सरील इअ् खालेबा, जीवाँतचीमी अर्कुनोअ् खालेबा, छोङ्वाचीमी अर्कुनोअ् खालेबा मोलम् ङाचीमी अर्कुनोअ् खालेबा सरील पुअ्नो।

४० तोअ्माङ् सरील ने स्वर्गबीपा सरील नुङ् खाम्‍पुम्‍माबीपा सरील पुअ्नो, स्वर्गबीपा सरीलमी इज्जत इअ् खालेबा मोलम् खाम्‍पुम्‍माबीपा सरीलमी इज्जत अर्कु खालेबा पुअ्नो।

४१ नाम्‍मी उज्यालो इअ् खालेबा, लाःमी उज्यालो अर्कुनोअ् खालेबा मोलम् साङ्‍गीमाचीम् उज्यालो अर्कुनोअ् खालेबा पुअ्नो। मालेअ्माभने इक्‍कु साङ्‍गीमामी उज्यालो अर्कु साङ्‍गीमामी उज्यालोनुङ् तोङ्नी।

४२ सीःखेकाहची होनेअ् जिउँदो पुअ्मामी खनावा ने कोरोक्‍पा नोअ् ने। न्याःक्‍पलाअ्वा सरील सुद‍्धम् पुअ्ल्‍हेकबा सरील ने, आको सरील हानीम् ने सुद‍्धम् मापुअ्‍ये होनेअ् जिउँदो पुअ्नो।

४३ सरील योङ्मेद्‍दीङ् न्याःअ्नो, तोकोना योङ्नुङ् होनेअ् जिउँदो पुअ्नो। सरील इमाङ्ने माहेःकबा पुअ्नोअ्माङ् न्याःअ्नो, तोकोना शक्तिबीअ् होनेअ् जिउँदो पुअ्नो।

४४ खाम्‍पुम्‍मामी सरीलबीअ् आको सरील न्याःअ्नो, मोलम् सनीअ्वामी सरीलबीअ् आको सरील होनेअ् जिउँदो पुअ्नो।

खाम्‍पुम्‍मामी सरील चुःअ् भने, सनीअ्वामी सरील ने पक्‍‍का चुःअ्।

४५ मोसेअ्नोअ् कोरोअ् छाप्‍पलाअ्वा चुःअ्, “पहिलो मीना आदमचैँ जिउँदो मीना पुगा।” तोकोना द्‍याक्‍पीपा आदमचैँ जुनी पीक्‍कबा सनीअ्वा पुगा।

४६ तोकोना पहिलोचैँ सनीअ्वामी हेअ्‍नी, तोकोना खाम्‍पुम्‍मामी ने, मोलम् द्‍याङ्पीपा चैँ सनीअ्वामी ने।

४७ पहिलो मीनाचैँ खाम्‍पुम्‍माबीपा बाक्‍‍खामी ने, मोलम् द्‍याङ्पीपा चैँ स्वर्गमी ने।

४८ बाक्‍‍खामी मीना माक्‍तोअ् चुअ्आलो, बाक्‍‍खाए बनालीकाहची ने मोरोअ्नोअ् पुअ्नोअ्मी, स्वर्गमी मीना माक्‍तोअ् चुअ्आलो, स्वर्गबीहीची ने मोरोअ्नोअ् पुअ्नोअ्मी।

४९ इकीए बाक्‍‍खामी मीनामी रूप लाःसीतोअ्नोअ्, स्वर्गमी मीनामी रूप ने लाःक्‍पाने।

५० वथक्‍पा नेछा चो, कङेअ् आनीन् कोरोअ् लीक्‍कानीन्, सा नुङ् हेरुवामी सरीलए परमेश्‍वरमी राज्यबीअ् अधिकार तोअ्हीसुनी अथवा सुद‍्धम् पुक्‍कबासेअ् सुद‍्धम् मापुक्‍कबामी अधिकार तोअ्हीसुनी।

५१ खाक्‍सानुम्‍ये, कङेअ् आनीन् आसेअ् ने लेःसुनीबा इक्‍कु खनावा लीक्‍कानीन्, इकीन् छप्‍प‍ै सीःसीनी, तोकोना इकीन् अर्कुनोअ् पुक्‍कीहीने।

५२ इच्छोक्‍पीअ्नोअ्, म‍़ीअ्मी इअ् चीमीक्‍पी, तुरैमी द्‍याङ्पीपा सम्‍लाबीअ् अर्कुनोअ् पुक्‍कबा याव पुअ्नोक्‍‍पाने। मालेअ्माभने तुरै काःक्‍पाने मोलम् सीःखेकाहची हानीम् ने मास्सीःये जिउँदो पुअ्नोअ्मीहीने। तोअ्माङ् इकीन्चैँ अर्कुनोअ् पुक्‍कीहीने।

५३ मालेअ्माभने कोओ सुद‍्धम् पुक्‍कबा सरील सुद‍्धम् मापुक्‍कबा मोलम् कोओ सीःल्हेकबा सरील मास्सीःकबा पुअ्मापुअ्नो।

५४ सुद‍्धम् पुक्‍कबाचैँ सुद‍्धम् मापुक्‍कबा पुअ्नोअ्लो मोलम् सीःल्हेकबाचैँ मास्सीःकबा पुअ्नोअ्लो कोओपारे छाप्‍पलाअ्वा खनावा पूरा पुक्‍ताक्‍पाने,

“सीःमाङ्वा कोङ्‍कबासेअ् लीन्धेइतु।”

५५ “आना सीःमाङ्वा, आना हाबीअ् कोङ्‍इतान्बा?

आना सीःमाङ्वा, चोट सीअ्मीथाम् आम्मी शक्ति हाबीअ् चुःक्‍पा?”

५६ सीःमाङ्वामी चोट सीअ्मीथाम् शक्ति हीःवामाङ् ने, मोलम् हीःवामाङ्मी शक्ति व्यवस्था ने।

५७ तोकोना परमेश्‍वर अलाक्‍छुमा मापुअ्होउ, उसेअ् इकीन् इकीमी प्रभु येशू ख्रीष्‍टबाङ् कोङ्‍मीइती।

५८ मोसेअ्नोअ् कङेअ् नेच्‍चाकानीही कङी वथक्‍पा नेछा चो, त‍़थ‍़ीलो पुक्‍तोअ् चुअ्आनीये। इमाङ‍् खनावाए ने आनीन् मासोङ्मीअ्येमाच्‍चुहोउ। प्रभुमी यावबीअ् नीम्माङ् देःतोअ् खरानीये। मालेअ्माभने प्रभुबीअ् आनीसेअ् मुःसानुहुम् याव इमाङ‍् न इमाङ्बा पुअ्नी नेमाङ् आनीसेअ् लेःकानुम्।

पवित्र मीनाचीमी योक्‍सेअ् भेटी

१६

१ हो कङेअ् गलातीबीही मण्डलीची पवित्र मीनाचीमी योक्‍सेअ् भेटीमी न‍़ीक्‍थुप्‍पी इःसीतोअ्नोअ् आनीसेअ् ने मुःमाबा।

२ सातै पीच्‍छेबा पहिलो लेन् आनीन् छप्‍पैए तक्‍प-तक्‍पम् कमाईलम् मेअ्मेछुअ् फअ्मामाङ् युङ‍्माबा। आकोरोअ् मुःसानुम् भने, का ताङाअँलो भेटी खोम्‍धीमा पाब्‍नी।

३ तोअ्माङ् का ताङाअँमाङ्, कङेअ् छाबुक्‍पा छाअ्प्‍माल‍़ीङ्नुङ्सुःरी आनीसेअ् स्यागानुप्‍चीही मीनाची नोअ् आनीसेअ् खोम्‍लीतानुहुम् भेटी खीम्‍मीहाङ्‍कुक्‍‍चीमाङ् कङेअ् यरूशलेम पाङ्‍हाङ्‍कुक्‍‍चीहीने।

४ का ने खेअ्मामी सल्‍ला पुगा भने, अखाची कानुङ्सुःरी खेअ्नोअ्मीहीने।

पावलए मुःमा योगुहु खनावा

५ का मासेडोनिया खेअ्ङाअँमाङ् आनीन् तुब्सी ताङाअँक्‍पाने, मालेअ्माभने का मासेडोनिया पुक्‍तोअ् नोअ् माःरी खेअ्ङाअँ।

६ आकोबीअ् ताङाअँमाङ् आनीन्‍नुङ् मीः लेन् चुःङाअँक्‍पाने अथवा आनीन्‍नुङ्सुःरी चुङ्नाम् य‍़ीक्‍कुक्‍‍पा लु। मोबाके का हाबीअ् खेअ्ङाअँ होसाङ् ने, आनीसेअ् लाम्‍मी योक्‍सेअ् का सघामुःहीङाअँनीप्पाने।

७ कोओपाली इच्छोक्‍‍तेअ् आनीन्‍नुङ् तुब्मामी कङी इच्छा माअ्अँ, तोकोना प्रभुमी इच्छा पुगा भने, आनीन्‍नुङ् मीः समइ चुःमा मीन्‍इतुङ्।

८ तोकोना पेन्तिकोसमी चाडधारी का एफिससबीअ् चुःङाअँक्‍पाने।

९ मालेअ्माभने प्रभुमी धेप्‍प‍़ याव मुःथाम् इक्‍कु धब्‍कबा दैलु कङी योक्‍सेअ् हेम्‍बोअ्इता, तोअ्माङ् विरोध मुःकाहची ने धेरुअ्नोअ् चुःअ्मी।

१० तिमोथी आकोबीअ् ताअ्लो आनीसेअ् आको इमाङ्ने खालेबा अप्ठ्यारो मासीअ्ये चुःमा पीत्‍तानुम्‍ये। मालेअ्माभने कङेअ्दोअ्नोअ् आकोसेअ् ने प्रभुमी याव मुःधीङ्‍कुबा।

११ मोसेअ्नोअ् आसेअ् ने आको माफेस्सीअ्येमाच्‍चुहोउ, आकोमी लाम्‍मी योक्‍सेअ् सघामुःसानुम्‍येमाङ् शान्तिनुङ् काबीअ् पाङ्‍हाक्‍सानुम्‍ये, मालेअ्माभने वथक्‍पा नेछाचीनुङ् आको ताअ् नेमाङ् कङेअ् हुङ्धीङ्‍कुक्‍‍पा।

१२ हो वथक्‍पा नेछा अपोल्‍लोसमी न‍़ीक्‍थुप्‍पी कङेअ् कोरोअ् इःकुङ्, अरु वथक्‍पा नेछाचीनुङ् तोङानीयेमाङ् आनीन् तुब्सी खरानीये इःतोअ् कङेअ् धेरुअ्नोअ् बिन्ती मुःसुङ्, तोकोना कोओपाली आकोबीअ् तामा आकोसेअ् मेछुअ् ने न‍़ीङ्वा मातीःसु। तोकोना समइ तोङ्मादोहो आको आकोबीअ् ताक्‍पाने।

१३ नुःरो चुअ्आनीये, विश्‍वासबीअ् द‍़ेगीलो पुक्‍तोअ् चुअ्आनीये। आँट मुःसानुम्‍ये मोलम् त‍़थ‍़ीलो पुगानीये।

१४ छप्‍प‍ै खनावा प्रेमबीअ् मुःसानुम्‍ये।

१५ हो वथक्‍पा नेछा चो, स्तिफनासमी बुद‍़ीक्‍छाए अखैयाबीअ् छप्‍पैभन्दा पहिले विश्‍वास मुःसुबा नेमाङ् आनीसेअ् लेःकानुम्, मोलम् उचीसेअ् पवित्र मीनाचीमी योक्‍सेअ् तक्‍पम् जुनी नोअ् पीअ्इतुची।

१६ कोरोहोची नुङ् खचीनुङ् तोक्‍चातोअ् कोरोहोनोअ् याव मुःकाह अरु छप्‍प‍ै मीनाचीमी हुक्‍‍पी चुअ्आनीये।

१७ स्तिफनास, फोर्टुनाटस नुङ् अखाइकसची ताअ्आमीलो कङी न‍़ीङ्वा रमालीसा, मालेअ्माभने उची ताअ्आमीमाङ् आनीबीपा कङी तलतल सेप्‍पीइङामी।

१८ मालेअ्माभने अखाचेअ् कङी नुङ् आनीमी सनीअ्वा ओप्‍चोङ् बनामुःइतुची, कोरोहो मीनाचीमी इज्जत मुःसानुम्‍ये।

१९ एशियाबीपा मण्डलीचेअ् आनीन् सेवाफो लीअ्इहाक्‍सानीमी। अकिलास नुङ् प्रिस्काए मोलम् उचीमी ख‍़ीबीअ् चुःकबा मण्डलीए प्रभुबीअ् आनीन् सेवाफो लीअ्इहाक्‍सानीमी।

२० छप्‍प‍ै वथक्‍पा नेछाचेअ् आनीन् सेवाफो लीअ्इहाक्‍सानीमी। आनीन् ने इप्‍पाङ्ए अर्कु पवित्र मायाए सेःमीकाले तोःसानीये।

२१ का पावलए कङी तक्‍पमीनोअ् हुगेअ् आनीन् सेवाफो इःतोअ् माःरी छाब्कुक्‍‍पा।

२२ प्रभु मानेच्‍चाकबा माक्‍साङ्वा लगामाल्‍लीहोउ। एकामी प्रभु, ताअ्ए!

२३ प्रभु येशूमी अनुग्रह आनीबीअ् माच्‍चुहोउ।

२४ ख्रीष्‍ट येशूबीअ् आनीन् छुत्‍तीङ्नुङ् कङी प्रेम माच्‍चुहोउ। आमेन।

कोरिन्थीची

पावलमी दोस्रो छाअ्प्‍माल‍़ीङ्

सेवाफो

१

१ परमेश्‍वरमी इच्छालम् ख्रीष्‍ट येशूमी प्रेरित का पावल नुङ् इकीमी वथक्‍पा नेछा तिमोथीबाङ्,

कोरिन्थबीअ् चुःकबा परमेश्‍वरमी मण्डली नुङ् आकोमी सु-सुःरी अखैयापेच्‍चीबीही छुत्‍तीङ् पवित्र मीनाची,

२ इकीमी परमेश्‍वर पापा नुङ् प्रभु येशू ख्रीष्‍टए अनुग्रह नुङ् शान्ति मापीत्‍तुचीहोउ।

पावलए परमेश्‍वर अलाक्‍छुमा पीत्‍तुबा

३ इकीमी प्रभु येशू ख्रीष्‍टमी परमेश्‍वर नुङ् पापामी प्रशंसा मापुअ्होउ। उ नम्‍नम् मीस्‍सीकबा पापा नुङ् पूरा ढुक्‍‍क यीक्‍थाम् न‍़ीङ्वा पीक्‍कबा परमेश्‍वर ने।

४ उसेअ् इकीन् इकीमी छप्‍प‍ै दुक्‍खबीअ् ढुक्‍‍क यीक्‍थाम् न‍़ीङ्वा पीक्‍की, कोरोअ् पुअ्नोअ्लो इकीए ने परमेश्‍वरबाङ् तोक्‍कबा आकोनोअ् न‍़ीङ्वाए दुक्‍खबीअ् सीक्‍काह मीनाची आकोरोक्‍पानोअ् न‍़ीङ्वा पीअ्हीअ्मीहीने।

५ मालेअ्माभने इमाक्‍‍तोअ् इकीए ख्रीष्‍टमी कष्‍टहबीअ् पूरा भाग लाःमा पुक्‍कबा लो, मोरोअ् नोअ् भाग लाःअ् भने, ख्रीष्‍टबाङ् ताकबा न‍़ीङ्वा ढुक्‍‍क यीक्‍थाम् खनावाबीअ् ने इकीमी पूरा भाग पुअ्नो।

६ एकाए दुक्‍ख तोक्‍कुका भने, आकोचैँ आनीमी योक्‍सेअ् ढुक्‍‍क यीक्‍थाम् न‍़ीङ्वा नुङ् मुलुवामी योक्‍सेअ् ने, तोअ्माङ् एकाए ढुक्‍‍क यीक्‍थाम् न‍़ीङ्वा तोक्‍कुका भने, आको ने आनीमी योक्‍सेअ् ने। एकाए आङ्‍कुकाह अखा कष्‍ट आनीसेअ् इमाङ्ने माअ्इःये आङ्‍कानुम्‍लो आनीसेअ् ने मोरोक्‍पानोअ् खालेबा ढुक्‍‍क यीक्‍थाम् न‍़ीङ्वा लेःतोकानुम्।

७ एकाए आनीबीअ् युङ्‍कुकबा एकामी आशा नीम्‍माङ् चुःधीनो, मालेअ्माभने एकाए तोक्‍कुकाहदोअ्नोअ् कष्‍ट आनीसेअ् ने तोक्‍कानुम् भने, एकामी ढुक्‍‍क यीक्‍थाम् न‍़ीङ्वाबीअ् आनीसेअ् ने भाग तोक्‍कानुप्पा नेमाङ् एकाए लेःकुका।

८ वथक्‍पा नेछा चो, एकाए एशियाबीअ् तोक्‍कुकबा दुक्‍खमी खनावा आनीसेअ् मालेःतोअ्ये चुअ्आनीये नेमाङ् एकाए मीत्‍तुकानी। मालेअ्माभने एका माआङ्‍हीयेबा भारए तीप्‍कीकाहसेअ् एका गो लेत्‍चाइकानीही रीछ नेमाङ् मीअ्इतुकबा।

९ एका गो नीच्‍चानोअ् सीःमा नोअ् पुक्‍कबा कासी तोक्‍कुकबादोअ् यीङीकाह। एकाए तक्‍पबीअ्नोअ् हेअ्‍नी, तोकोना सीःखेकाहची जिउँदो मुःकबा परमेश्‍वरबीअ् तेअ् भोर मासीअ्हीसीकाहोउ नेमाङ् कोरोअ् पुगाबा।

१० उसेअ् एका कोरोक्‍पा कीअ्मालाम्‍लोक्‍पा खतराबाङ् लेत्‍चामीतीका, मोलम् द्‍याङ्पीअ् ने लेत्‍चामीकीकाहने। उसेअ् एका होनेअ् लेत्‍चामीकीकाह नेमाङ् उबीअ् नोअ् एकाए आशा युङ्‍इतुका।

११ आनीसेअ् ने एका प्रार्थनाबीअ् सघामुःमान् पुअ्नो। मोसेअ्नोअ् धेरुन् प्रार्थनाबाङ् एकाए तोक्‍कुकबा अलाङ‍्मी योक्‍सेअ् धेरुअ्ए एकामी तर्फबाङ् परमेश्‍वर अलाक्‍छुमा पीक्‍कुचीबाने।

पावलए मुःमा योगुहु याव फेरालीसाह

१२ खाम्‍पुम्‍मामी तयाबुङ्ए हेअ्‍नी, तोकोना परमेश्‍वरमी अनुग्रहए खाम्‍पुम्‍मा नुङ् खास्‍बीअ् आनीन्‍नुक्‍पा हेम्‍खेम्बीअ् एका इमानदार नुङ् पवित्र पुगीकामाङ् लेत्‍चाअ्इतीका। कोओनोअ् खनावाबीअ् एकामी छाक्‍छाअ्वा चुःअ्, तोअ्माङ् एकामी तयाबुङ्ए ने कोओमी साछी पीक्‍कु।

१३ मालेअ्माभने आनीसेअ् पोद‍़ामुःमा नुङ् वाब्‍हीमाबा खनावाभन्दा बाहेक अरु इमाङ‍् ने एकाए माछाब्धीतीतुका, तोअ्माङ् आनीसेअ् पूरा वाब्‍कानुप्पा नेबा कङेअ् आशा मुःकुङ्।

१४ आनीसेअ् एका मेअ्मेछुक्‍तेअ् वाब्‍इचीमी, तोकोना एकामी प्रभु येशूमी लेन्बीअ् आनीसेअ् एका पूरा वाब्‍नोक्‍‍चीमीपाने, तोअ्माङ् एकाए आनीबीअ् छाक्‍छाअ्वा मुःहीकुकबाने मोलम् मोरोअ्नोअ् आनीसेअ् ने एकाबीअ् छाक्‍छाअ्वा मुःहीकानुप्पाने।

१५ कोओ खनावा नीच्‍चानोअ् नेमाङ् कङेअ् लेःतोकुक्‍‍पासेअ् आनीमी दोहोरो फाइदामी योक्‍सेअ् का पैल्हे नोअ् आनीबीअ् तामा मीनुक्‍पा।

१६ का मासेडोनिया खेअ्ङाअँलो आनीन् तुब्खेअ्मानीही मोलम् मासेडोनियाबाङ् एन्‍दाब्‍ङाअँलोअ् ने आनीन् तुब्सी ताम्‍बा तोअ्माङ् यहूदिया खेअ्ङाअँलो आनीसेअ् कङा सघामुःहीङाअँनी नेमाङ् का मीनुक्‍पा।

१७ कङेअ् कोओ मुःमा मीत्‍तुङ्लो का द‍़ग्मगेलीसुक्पा हे? कङेअ् तक्‍पम‍ी योजना बनामुःकुङ्लो खाम्‍पुम्‍माबीपा मीनादोक्‍पा घरि “पुअ्नो” नुङ् घरि “पुअ्नी” इःकबाङा हे?

१८ परमेश्‍वर विश्‍वास मुःहीलोक्‍पा ने, मोरोअ्नोअ् कङी याङेब‍़ ने घरि “हेअ्नो” मोलम् घरि “हेअ्‍नी” मापुक्‍तीअ्।

१९ मालेअ्माभने सिलास, तिमोथी मोलम् कङेअ् आनीमी माझाबीअ् प्रचार मुःसुकबा परमेश्‍वरमी वथक्‍छा येशू ख्रीष्‍टबीअ् “हेअ्नो” नुङ् “हेअ्‍नी” नेबा मापुअ्युक्‍पा, तोकोना उबीअ् नीम्‍माङ् “हेअ्नो” तेअ् चुःअ्।

२० मालेअ्माभने परमेश्‍वरमी छप्‍प‍ै नम्‍एचामा उबीअ् “हेअ्नो” पुअ्नो। मोसेअ्नोअ् उबाङ् परमेश्‍वरमी महिमामी योक्‍सेअ् इकीए “आमेन” इःअ्।

२१ तोअ्माङ् एकाए आनीन्‍नुङ् ख्रीष्‍टबीअ् त‍़थ‍़ीलो मुःकबा परमेश्‍वर नोअ् ने, मोलम् एका उसेअ् नोअ् अभिषेक मुःसीकाह ने।

२२ उसेअ् इकीबीअ् तक्‍पम‍ी छाप तीःइतु, मोलम् इकीमी न‍़ीङ्वाबीअ् पवित्र सनीअ्वामी बैना पीअ्इती।

२३ परमेश्‍वर कङी साछी ने, आनीन् अप्ठ्यारो मापुअ्येमाच्‍चुहोउ नेमाङ् का कोरिन्थबीअ् मात्‍ताउङ्।

२४ आनीमी विश्‍वासबीअ् एकाए अधिकार मुःमा योगुकानी, तोकोना आनीमी न‍़ीङ्वाबीअ् सक्‍सेम् मापुअ्होउ इःतोअ् आनीन्‍नुङ् तोङ्लो याव मुःकीका। मालेअ्माभने आनीन् तक्‍पम‍ी विश्‍वासबीअ् त‍़थ‍़ीलो चुःकानीन्।

२

१ आनीन् अप्ठ्यारो मापुअ्येमाच्‍चुहोउ इःतोअ् अर्कु खेप्‍पा आनीबीअ् अतामामी नोअ् कङेअ् निधो मुःसुङ्।

२ मालेअ्माभने कङेअ् आनीमी न‍़ीङ्वा तुअ्मीतुङ् भने, कङी न‍़ीङ्वा आसेअ् सक्‍सेम् बनामुःबीअ्ङाअँक्‍पा? तोकोना कङेअ् न‍़ीङ्वा तुअ्मीतुक्‍पा मीनाए नोअ् हेअ्नेहे?

३ का आकोबीअ् ताङाअँलो कङी न‍़ीङ्वा सक्‍सेम् मुःबीकबा मीनाचीबाङ् कङी न‍़ीङ्वा तुअ्मीअ्मामी याव मापुअ्येमाच्‍चुहोउ नेमाङ् कङेअ् कोओ छाअ्प्‍माल‍़ीङ् छाबुङ्। मालेअ्माभने कङी न‍़ीङ्वाबीअ् सक्‍सेम् पुगा भने, आको सक्‍सेम् आनीन् छुत्‍तीङ्मी योक्‍सेअ् पुअ्नो इःतोअ् कङेअ् पक्‍‍का लेःकुङ्।

४ मालेअ्माभने आनीमी न‍़ीङ्वा तुअ्मीअ्मामी हेअ्‍नी, तोकोना कङेअ् आनीन् एअ्वा नेच्‍चाइतानीन् नेबा खनावा लेःतोकानुम्‍ये नेमाङ् न‍़ीङ्वाबीअ् धेप्‍प‍़ कष्‍ट मोलम् दुक्‍खनुङ्सुःरी म‍़ीअ्वा थ्याअ्मीतुङ्माङ् कङेअ् कोओ छाअ्प्‍माल‍़ीङ् आनीन् छाबानीन्।

हीःवाछा क्षमा

५ हो आनीन्मध्ये इप्‍पाङ्ए असामीलो सोम् तुअ्मीइतु भने, आकोसेअ् कङी हेअ्‍नी, तोकोना आनीन् छप्‍पैमी सोम् तुअ्मीइतुबा पुअ्नो। कोओ खनावा कङेअ् चोक्‍तीकुङ्माङ् इःकुक्‍‍पा हेअ्नी।

६ आकोरोक्‍पा आनीन्मध्ये धेरुअ्ए पीप्‍पलाअ्वा कासी नोअ् ल्‍हेअ्लो पुअ्नो।

७ मोसेअ्नोअ् आनीसेअ् आको मीना क्षमा मुःमापुअ्नो मोलम् ढुक्‍‍क यीक्‍थाम् न‍़ीङ्वा पीअ्मापुअ्नो। हेअ्‍नी भने गो, आको मीना सारुनोअ् सोग्बीअ् सीअ्नो होला।

८ मोसेअ्नोअ् कङेअ् आनीन् बिन्ती मुःकानीन्, आको मीना आनीसेअ् पैल्हेभन्दा ल्‍हेअ्लो नेच्‍चाआनुम्‍ये।

९ आनीन् जाँचे मुःमामी नुङ् कङेअ् इःकुहुङ् छप्‍प‍ै खनावा आनीसेअ् मानामुःकानुप्पा लु मानामुःसानुम्‍नीपा नेबा लेःतोअ्मामी योक्‍सेअ् कोओ छाअ्प्‍माल‍़ीङ् छाबुक्‍पा।

१० आनीसेअ् क्षमा पीक्‍कानुप्पा मीना कङेअ् ने क्षमा पीक्‍कुङ्। नीच्‍चानोअ् कङेअ् असालो इमाङ‍् खनावाबीअ् क्षमा पीत्‍तुङ् भने, आनीमी योक्‍सेअ् नोअ् ख्रीष्‍टमी अघि क्षमा पीत्‍तुक्‍पा ने।

११ कोओपारे शैतानए इकीन् मानाअ्धीतोअ्येमाच्‍चुहोउ, मालेअ्माभने आकोसेअ् मुःमा योक्‍कुबा कअ्इकबा खनावा इकीए मालेःबलाअ्वा हेअ्‍नी।

पावलमी सोग्

१२ ख्रीष्‍टमी नुःयायेन् प्रचार मुःसी का त्रोआसबीअ् ताउङ्लो प्रभुबीअ् कङी योक्‍सेअ् इक्‍कु दैलु हेम्‍बोकबा।

१३ तोकोना कङी वथक्‍पा नेछा तीतस आकोबीअ् मातुब्‍ङालो कङी न‍़ीङ्वाबीअ् सक्‍सेम् मापुअ्। मोसेअ्नोअ् का अखाचीबाङ् बिदा पुखरुङ्माङ् मासेडोनियायुगे खरुङ्।

१४ तोकोना परमेश्‍वर अलाक्‍छुमा मापुअ्होउ, उसेअ् इकीन् ख्रीष्‍टबीअ् नीम्‍माङ् कोङ्मामी योक्‍सेअ् अघि याखेकीन्, मोलम् उमी सन‍़ीङ्वामी नाम्‍नीकबा इकीबाङ् छप्‍प‍ै थम्बीअ् थ‍़ीङ्बोकु।

१५ मालेअ्माभने मुलुवा तोक्‍धीङ्‍काहची नुङ् सुद‍्धम् पुक्‍धीङ्‍काहचीमी माझाबीअ् ने परमेश्‍वरमी योक्‍सेअ् इकीन् ख्रीष्‍टमी नाम्नीकबाइन् ने।

१६ इक्‍कुबामी योक्‍सेअ् सीःमाङ्वामी नाप्‍छीकबा नुङ् अर्कुबामी योक्‍सेअ् जुनीमी नाम्‍नीकबा। खआ खनावामी योक्‍सेअ् जिम्मा लाःहीकबा असा?

१७ मालेअ्माभने धेरुअ्नोअ् मीनाचेअ् दोअ्नोअ् एका परमेश्‍वरमी याङेब‍़ देच्‍चाकबा हेत्‍तीकानी, तोकोना परमेश्‍वरए पाङ्‍हाक्‍सीकाह इमानदार मीना पुक्‍तोअ् एका परमेश्‍वरमी अघि ख्रीष्‍टबीअ् यामुकीका।

ओप्‍चोङ् करारमी सेवा मुःकाहची

३

१ होनेअ् एकाए तक्‍पमीनोअ् प्रशंसा मुःलीतुकबा हे? अथवा कोइ-कोइची पाप्‍पीतोअ्नोअ् एकाए आनीमी योक्‍सेअ् मोलम् आनीसेअ् एकामी योक्‍सेअ् सिफारिश मुःमापुक्‍कबा खाँचो चुःक्‍पा हे?

२ आनीन् नोअ् एकामी सिफारिश छाअ्प्‍माल‍़ीङ्नीन् ने, आकोचैँ छप्‍प‍ै मीनाचेअ् चीनामुःमा नुङ् पोद‍़ामुःहीलोक्‍पा आनीमी न‍़ीङ्वाबीअ् छाप्‍पलाअ्वा चुःअ्।

३ आनीन् ख्रीष्‍टमी छाअ्प्‍माल‍़ीङ्नीन् ने इःतोअ् आनीम् तक्‍पेअ्नोअ् खाङ्मुकानुम्। आनीन् ख्रीष्‍टमी छाअ्प्‍माल‍़ीङ् पुअ्मीकबा चैँ एका ने। आको छाअ्प्‍माल‍़ीङ् गो मसीए हेअ्‍नी, तोकोना जिउँदो परमेश्‍वरमी सनीअ्वाए छाप्‍पलाअ्वा ने, लोकोअ्वामी पाटीबीअ् हेअ्‍नी, तोकोना न‍़ीङ्वामी पाटीबीअ् छाप्‍पलाअ्वा ने।

४ ख्रीष्‍टबाङ् परमेश्‍वरबीअ् एकामी कोरोक्‍पा भरोसा चुःअ्।

५ इमाङ‍् खनावा ने एकाबाङ् ताअ्आबा ने इःतोअ् दाबी मुःमा एका खेच्‍चाइकानी। तोकोना एका याव मुःमामी शक्ति परमेश्‍वरलम् ताअ्।

६ उसेअ् एका अक्षरए छाबीकामाङ् हेअ्नी, तोकोना पवित्र सनीअ्वालम् ओप्‍चोङ् करारबीअ् याव मुःमा खेच्‍चालोक्‍पा बनामुःसीका। मालेअ्माभने छाप्‍पलाअ्वा अक्षरए गो सेक्‍की, तोकोना पवित्र सनीअ्वाए गो जुनी पीक्‍की।

७ सीःमाङ्वा तेःकबा व्यवस्थामी अक्षरह लोकोअ्वाबीअ् पेप्‍पलाअ्वामाङ् छाप्‍पलाअ्वा चुअ्आ। आको व्यवस्था धेप्‍प‍़ ज्योतिबीअ् ताअ्आबासेअ् इस्राएलीचेअ् मोशामी ङच्‍याअ् माखाङ्‍हीसुची, मोरोअ् पुगाहोसाङ् ने, आको ज्योति माःतोअ् खराबा।

८ पवित्र सनीअ्वामी सेवामी ज्योति झन धेप्‍प‍़ पुअ्नीबा हे?

९ मालेअ्माभने फत्‍तुर तेःकबा व्यवस्थामी गो कोरोअ् धेप्‍प‍़ ज्योति चुअ्आ भने, धर्मती मुःकबा सेवामी ज्योति झन धेप्‍प‍़ पुअ्नो।

१० मालेअ्माभने इक्‍खेप्‍पा आको ज्योति चुःकबा खनावा ज्योति माच्‍चुःकबा पुगा, मालेअ्माभने आको हेःचैकबा अर्कु ज्योति ताअ्आ।

११ मालेअ्माभने छीअ्ल्हेकबा त ज्योतिनुङ्नोअ् ताअ्आ भने, नीम्‍माङ् चुःधीङ्‍कबा त झन धेप्‍प‍़ ज्योति चुःकबा पुअ्मापुअ्नो।

१२ मोसेअ्नोअ् एकाए कोरोक्‍पा आशा तोक्‍कुकबासेअ् एका धेरुअ् नोअ् आँटिलो पुअ्इतीका।

१३ इकीन् मोशादोअ्नोअ् हेत्‍तीनी, उमी माःखेतोअ् खेक्‍कबा ज्योतिमी द्‍याङ्पीपा झलक इस्राएलीचेअ् माखाङ्‍ये माच्‍चुमीहोउ इःतोअ् तक्‍पम् ङच्‍याअ् घुम्टोए द‍ेःबुबा।

१४ अखाचीमी न‍़ीङ्वा लोकोअ्वादोअ्नोअ् छाक्‍कबा पुखराबा, मालेअ्माभने आयुधारी पुरानो करार पोद‍़ामुःमालो आको घुम्टो चुन्चुःचाअ्। आको घुम्टो ख्रीष्‍टलम् तेअ् लाःलाङ्‍हीअ्।

१५ नीच्‍चानोअ्, आयुधारी ने मोशामी व्यवस्था पोद‍़ामुःकुचीलो उचीमी न‍़ीङ्वा घुम्टोए देःपलाअ्वा पुअ्नो।

१६ तोकोना प्रभुयुगे एखेकबामी ङच्‍याक्‍पीपा घुम्टो लाःलाङ्नोअ्।

१७ हो प्रभु सनीअ्वा ने, मोलम् प्रभुमी सनीअ्वा चुःकबा थम्बीअ् खुल्‍ला पुअ्मामी याव पुअ्नो।

१८ इकीन् छप्‍पैए घुम्टो माच्‍चुःकबा ङच्‍याक्‍पी प्रभुमी ज्योति खाङ्मुअ्, तोअ्माङ् इक्‍कु ज्योतिलम् अर्कु ज्योतितुगे थाक्‍तोअ् उमी रूपबीअ् फेरालीतोअ् खेक्‍कीन्। कोओ खनावा परमप्रभुबाङ् ताअ्, उ सनीअ्वा ने।

बाक्‍‍खामी खोङ्बीअ् छेबेवा

४

१ परमेश्‍वरमी नम्‍नम्‍वाबाङ् एकाए कोओ याव तोक्‍कुकबासेअ् एका हरेस चाअ्इकानी।

२ एकाए ङीस्‍सीमालाम्‍लोक्‍पा नुङ् कुप्‍तोअ् मुःमाबा याव यैइतुका। एका नाःधीमामी याव मुःमा अथवा परमेश्‍वरमी याङेब‍़ मुअ्मु मुत्‍तु मुःमा नेच्‍चाउकानी। तोकोना सत्यमी याङेब‍़ छ्याङ्‍गै मुःतोअ् परमेश्‍वरमी अघि छप्‍प‍ै मीनाचीमी तयाबुङ्बीअ् एकामी तक्‍पेअ्नोअ् नेच्‍चालोक्‍पा पुक्‍कीका।

३ एकाए इःकुकबा नुःयायेन् घुम्टोए देःपलाअ्वा होसाङ् ने, सुद‍्धम् पुअ्ल्हेकाहचीमी योक्‍सेअ् तेअ् देःपलाअ्वा ने।

४ ख्रीष्‍ट परमेश्‍वरमी रूप ने, उमी महिमामी नुःयायेन्‍मी ज्योति अखाचेअ् माखाङ्येमाच्‍चुमीहोउ नेमाङ् कोओ खाम्‍पुम्‍माबीपा देउताए विश्‍वास मामुःकाहचीमी तक्‍नाछ‍़ीअ् म‍़ीक्‍सीपा बनामुःइपीतुची।

५ एकाए तक्‍पमीनोअ् प्रचार मुःसुकानी, तोकोना येशूमी योक्‍सेअ् एका आनीमी सेउते पुक्‍कीकामाङ्, येशू ख्रीष्‍ट नोअ् प्रभु ने इःतोअ् प्रचार मुःकुका।

६ परमेश्‍वरमी महिमामी सन‍़ीङ्वामी ज्योति ख्रीष्‍टमी ङच्‍याक्‍पी चीम्‍ल्याअ्ए मालेअ्होउ इःतोअ् परमेश्‍वर इकीमी न‍़ीङ्वाबीअ् चीम्‍ल्याअ्ए लेअ्इता। उसेअ् नोअ् कोरोअ् इःसुबा ने, “नाप्‍चीग‍़ीक्‍पाबाङ् ज्योति चीम्‍ल्याअ्ए मालेअ्होउ।”

७ छप्‍पैभन्दा धेप्‍प‍़ शक्ति एकामी हेअ्‍नी, तोकोना परमेश्‍वरमी ने इःतोअ् खाङ्मुमामी योक्‍सेअ् एकानुङ् कोओ छेबेवा बाक्‍‍खामी खोङ्‍हबीअ् चुःअ्।

८ एकाए छप्‍पैलम् कष्‍ट तोअ्इतुका, तोकोना मान्दुब्‍ल्‍हेतीतीका, इमाङ‍् मुःम‍ापुक्‍कबा नेमाङ् लेःसुकानी, तोकोना हरेस माच्‍चाःतीतीका,

९ मीनाचेअ् एका सतामुःइतीकामी, तोकोना परमेश्‍वरए एका मायैतीतीका मोलम् मीनाचेअ् एका मोअ्इतीकामी, तोकोना सुद‍्धम् मापुक्‍तीतीका।

१० येशूमी जुनी एकामी सरीलबीअ् माखाङ्‍मुहोउ इःतोअ् एकाए उमी सीःमाङ्वा नीम्‍माङ् तक्‍पम् सरीलबीअ् खीत्‍तोअ् लाम्धुकीका।

११ मालेअ्माभने सीःल्हेकबा एकामी सरीलबीअ् येशूमी जुनी माखाङ्मुहोउ इःतोअ् एका जिउँदो चुःकीकालोअ् ने येशूमी योक्‍सेअ् नीम्‍माङ् सीःमाङ्वामी याबीअ् सीअ्धीङ्‍कीका।

१२ कोओपारे सीःमाङ्वाए एकाबीअ् याव मुःकु, तोकोना जुनीए आनीबीअ् याव मुःकु।

१३ “कङेअ् विश्‍वास मुःसुङ्, मोसेअ्नोअ् का यामुसुङ्” इःकबामी सनीअ्वा एकाबीअ् चुःक्‍पासेअ् एकाए ने विश्‍वास मुःकुका मोलम् यामुकीका।

१४ प्रभु येशू जिउँदो मुःकबासेअ् एका ने येशूनुङ् जिउँदो मुःकीकाहने, मोलम् उसेअ् नोअ् एका आनीन्‍नुङ् तक्‍पम् अघि याखेकीका नेमाङ् एकाए लेःतोइतुका।

१५ मालेअ्माभने नम्‍नम्‍वा धेरुअ्भन्दा धेरुअ् मीनाचीबीअ् थ‍़ीङ्बोखरीतोअ्नोअ् परमेश्‍वरमी महिमामी योक्‍सेअ् अलाक्‍छुमा पीअ्मामी याव ने थ‍़ीङ्बोक्‍‍तोअ् माखेअ्होउ इःतोअ् खआ छप्‍प‍ै खनावा आनीमी योक्‍सेअ् नोअ् पुगाह ने।

१६ मोसेअ्नोअ् एकाए तक्‍पम् न‍़ीङ्वा मेछुके मुःसुकानी। एकामी बैरी स्वभाव सुद‍्धम् पुक्‍तोअ् खेअ्नोहोसाङ् ने, एकामी भित्रअ्युबा स्वभाव लेन्पीच्‍छे ओप्‍चोङ् पुक्‍तोअ् खेअ्नो।

१७ मालेअ्माभने एकामी सोप्‍कबा नुङ् इच्छोक्‍पा कष्‍टए एकामी योक्‍सेअ् दाँजेनोअ् अमुःहीमाबा नीम्‍माङ् चुःधीङ्‍कबा धेप्‍प‍़ महिमा त्‍याद‍़ी मुःधीङ्‍कु।

१८ एकाए खाङ्मुकाह खनावा हेअ्‍नी, तोकोना माखाङ्मुकाह खनावा खाङ्‍कुका, मालेअ्माभने खाङ्मुकाह खनावा इच्छोक्‍‍तेहे पुअ्नो, तोकोना माखाङ्मुकाह खनावा नीम्‍माङ् चुःधीनो।

५

१ मालेअ्माभने एकाए लेःकुका, इकी बास चुःकीही तम्बू अर्थात् खाम्‍पुम्‍माबीपा इकीमी सरील सुद‍्धम् पुअ्ल्हेकबा होसाङ् ने, स्वर्गबीअ् नीम्माङ् चुःधीङ्‍कबा ख‍़ीम् परमेश्‍वरए इकीन् पीअ्इती। आको ख‍़ीम् हुगेअ् हेप्पलाअ्वा ख‍़ीम् हेअ्‍नी।

२ नीच्‍चानोअ्, कोओ सरीलबीअ् इकीन् कष्‍टबीअ् चुःकीन्, मोलम् स्वर्गबीअ् चुःकबा सरील तेःअ्दोअ्नोअ् चाङ्मामी योक्‍सेअ् इकीए धेप्‍प‍़ इच्छा मुःअ्,

३ कोओपारे इकीए आको तेःअ् चाङ्नोअ् भने, इकीन् नाङ्‍गुतेनोअ् पुगीनीहीने।

४ मालेअ्माभने कोओ खाम्‍पुम्‍माबीपा तम्बूबीअ् चुःकीन्लो सोग्मी कारणए इकीन् खुइक्‍प लोःकीन्, इकीन् नाङ्‍गुतेनोअ् मापुगीन्होउ नेमाङ् हेअ्‍नी, झन धेरुअ् तेःअ् माचाक्‍तोकीहोउ नेमाङ् ने। कोरोअ् पुअ्नोअ्लो सीःल्हेकबा जुनी स्वर्गमी जुनीबीअ् कप्‍तीक्‍पाने।

५ कोओपारे इकीन् कोओ खनावामी योक्‍सेअ् त्‍याद‍़ी मुःकबाचैँ परमेश्‍वर नोअ् ने। कोओ खनावामी योक्‍सेअ् उसेअ् नोअ् इकीन् पवित्र सनीअ्वामी बैना पीअ्इती।

६ मोसेअ्नोअ् इकीन् हानीम् ने हरेस चाअ्इनी। कोओ सरीलमी ख‍़ीबीअ् चुःलोधारी इकीन् प्रभुलम् मोअ्योङ् पुक्‍की नेमाङ् इकीए लेःअ्।

७ मालेअ्माभने इकीन् विश्‍वासलम् लाम्धुकीन्, खाङ्मुकबा खनावाबाङ् हेअ्‍नी।

८ हँ, इकीन् हरेस माचाःकबाइन् ने, कोओ सरीललम् मोअ्योङ् पुअ्मामाङ् प्रभुनुङ् चुःमा मीङ्‍कीन्।

९ मोसेअ्नोअ् इकीन् सरीलमी ख‍़ीबीअ् चुःकीहोसाङ् ने अथवा मोअ्योङ् चुःकीहोसाङ् ने, इकीमी मुद्‍दे यावचैँ उ खुशी मुःमा नोअ् ने।

१० मालेअ्माभने इकीन् छप्‍प‍ै ख्रीष्‍टमी नीया मुःथाम् अघि येब्‍मापुअ्नो, मोसेअ्नोअ् सरीलबीअ् चुःकीन्लो नुःकाह नुङ् इ़ःयावह इमाङ‍् मुःइतालो, आकोनोअ्अन्सार इकीए ने तोअ्नोहोने।

तोङ्मीकबा सेवा

११ मोसेअ्नोअ् एकाए प्रभुमी कीमाङ्वा लेःतोकुकामाङ् मीनाची न‍़ीङ्वा दुसीपीकुकामी। तोकोना एका माक्‍तोक्‍पा नेमाङ् परमेश्‍वरए लेःतोकु मोलम् आनीमी तयाबुक्‍पीअ् ने कोओ खनावा छ्याङ्‍गै चुःअ् नेमाङ् कङेअ् आशा मुःकुङ्।

१२ एकाए होनेअ् आनीमी अघि एकामी प्रशंसा तक्‍पेअ्नोअ् मुःसुकानी, बरु मीनामी न‍़ीङ्वाभित्रअ्युबा खनावाबीअ् हेअ्‍नी, तोकोना बैरा खाङ्मुकबा खनावाबीअ् छाक्‍छाअ्वा मुःकाहची झ्‍वाप पीअ्हीसानुप्चे इःतोअ् आनीन् एकाबीअ् छाक्‍छाअ्वा मुःथाम् पीअ्धीन्‍नोक्‍‍चीम्‍पा।

१३ एकामी होश टुङ्‍गोबीअ् माअ्अँ भने, आको परमेश्‍वरमी योक्‍सेअ् ने, मोलम् एकामी होश टुङ्गोबीअ् चुःअ् भने, आको आनीमी योक्‍सेअ् ने।

१४ ख्रीष्‍टमी प्रेमए एका करबीअ् सीअ्मीकीका, मालेअ्माभने छुत्‍तीङ् मीनाचीमी योक्‍सेअ् इप्‍पाङ् सीःसाबासेअ् छुत्‍तीङ् सीःइतामी नेमाङ् एकाए पक्‍‍का लेःतोइतुका।

१५ तोअ्माङ् उ छुत्‍तीङ्मी योक्‍सेअ् सीःसाबा ने। मोसेअ्नोअ् होबालम् मुइगे लेत्‍चाकाहची तक्‍पमीनोअ् योक्‍सेअ् लेत्‍चाम्‍बा हेअ्‍नी, तोकोना अखाचीमी योक्‍सेअ् सीःकबा नुङ् सीःथाप्पाङ् होनेअ् जिउँदो पुक्‍कबामी योक्‍सेअ् मालेत्‍चामीहोउ।

१६ आकोरोअ् पुगाबासेअ् होबालम् मुइगे एकाए असा ने मीनामी विचारए खाक्‍सुकामीनी। इक्‍खेप्‍पा एकाए ख्रीष्‍ट मीनामी विचारए खाक्‍सुकबा, तोकोना हो आकोपारे उ खाक्‍सुकानी।

१७ मोसेअ्नोअ् कोइ ख्रीष्‍टबीअ् चुःअ् भने, उ ओप्‍चोङ् पुअ्नो। पुरानो खैइता, खाक्‍सानुम्‍ये, ओप्‍चोङ् ताखेअ्इता।

१८ खआ छप्‍प‍ै मुःकबा परमेश्‍वर नोअ् ने। उसेअ् इकीन् ख्रीष्‍टबीअ् तक्‍पनुङ् तोङ्इती मोलम् अरुची ने उबीअ् तोङ्मामी याव इकीन् पीअ्इती।

१९ आको इःबलाअ्वा इमाङ‍् भने, ख्रीष्‍टबीअ् चुअ्आमाङ् परमेश्‍वरए मीनाची तक्‍पनुङ् तोङ्युक्‍सुची। अखाचीमी हीःवाहमी हीसाप मायुङ्‍ये अरुची ने उनुङ् तोङ्मामी योक्‍सेअ् यायेन् पीअ्मामी याव परमेश्‍वरए इकीन् पीअ्इती।

२० मोसेअ्नोअ् एका ख्रीष्‍टमी राजदूतइका ने, मोलम् परमेश्‍वरए एकालम् बिन्ती मुःधीतीतोअ्नोअ् उबीअ् तोक्‍सी ताअ्आनीये इःतोअ् ख्रीष्‍टमी पोनीबीअ् एकाए आनीन् बिन्ती मुःक्‍चीमी।

२१ मालेअ्माभने ख्रीष्‍टबीअ् इकीन् परमेश्‍वरमी अघि धर्मती पुअ्हीमाइ नेमाङ् उसेअ् हीःवामाङ् नोअ् चीनामामुःकबा ख्रीष्‍ट इकीमी योक्‍सेअ् हीःवामाङ् बनामुःसु।

६

१ परमेश्‍वरनुङ्सुःरी याव मुःकबा पुगीकाहसेअ् उमी नम्‍नम्‍वा इमाङ‍् न इमाङ्बा अपुअ्मीतानुम्‍ये इःतोअ् एकाए आनीन् बिन्ती मुःक्‍चीमी,

२ मालेअ्माभने परमेश्‍वरए कोरोअ् इःकु,

“कङी नम्‍नम्‍वामी समइबीअ् कङेअ् आम्मी खनावा येनुङ्,

मोलम् मुलुवामी लेन्बीअ् आना कङेअ् सघामुःसाना।”

खाक्‍सानुम्‍ये, नम्‍नम्‍वामी समइ कोरोअ्लोअ् ने, मुलुवामी लेन् कोरोअ्लोअ् ने।

३ एकामी सेवाबीअ् इमाङ्ने फत्‍तुर मातुब्‍येमाच्‍चुहोउ नेमाङ् एकाए असामीने लाप्‍पी छ्याअ्मामी याव मुःसुकानी।

४ तोकोना इमाक्‍‍तोअ् होसाङ् ने, एका परमेश्‍वरमी सेवा मुःकबाइका नेमाङ् तक्‍पनोअ् खाङ्मुकुका। मोरोअ्नोअ् धेरुअ्नोअ् आङ्माह खनावाबीअ्, कष्‍टबीअ्, सैदादाबीअ्, माताःलेकबा बेले,

५ मोअ्माखेन्बीअ्, झ्यालखानाबीअ्, हुलदङ‍्गाबीअ्, सीःलोमालो मुःमाबा यावबीअ्, इम्‍माबीअ्, साक्‍पी,

६ पवित्र पुक्‍थाम् यावबीअ्, सन‍़ीङ्वाबीअ्, हुङ्मामी खनावाबीअ्, नम्‍नम्‍वाबीअ्, पवित्र सनीअ्वाबीअ्, नीच्‍चानोक्‍पा प्रेमबीअ्,

७ सत्य खनावाबीअ्, मोलम् परमेश्‍वरमी शक्तिबीअ्, चुप्‍त‍़‌ीङ‍‍् ब्याङ्माङ् ह‍़ीक्‍‍बुअ्युगेअ्नोअ् धर्मती बनामुःकबा हथ‍़ेरू याङ्मामाङ् चुःमालो,

८ इज्जतबीअ् नुङ् बेइज्जतबीअ्, न‍़ीङ् य‍़ीङ्नोअ्लो नुङ् न‍़ीङ् खेअ्नोअ्लो छप्‍प‍ै तालुकबीअ्। एका मीनाचेअ् नाःधीङ्‍कबा मीनाचीदोअ्नोअ् व्यवहार मुःकीकामी, तोकोना एका सत्य चुःकीका।

९ एका आसेअ् ने चीनामामुःसीतोअ् ङीक्‍कीका, तोकोना छप्‍पैचेअ् चीनामुःइतीकामी। एका सीःधीतीतोअ् ङीक्‍कीका, तोकोना जिउँदो चुःकीका। एकाए कासी तोअ्इतुका, तोकोना मास्सीःतीतीका।

१० एका सोग् मुःकबादोअ् ङीक्‍कीका, तोकोना रमालीधीङ्‍कीका। एका इमाङ्ने माच्‍चुःकबादोअ् खाङ्मुकीका, तोकोना छप्‍प‍ै सप्चाकबा बनामुःकबाइका ने। तोअ्माङ् एका इमाङ्ने माच्‍चुःकबादोअ् ङीक्‍कीका, तोकोना छप्‍प‍ै खनावा चुःकबाइका ने।

११ कोरिन्थबीही मीना चो, एकामी न‍़ीङ्वा आनीमी योक्‍सेअ् धेरुअ्नोअ् खुल्‍ला चुःअ् नेमाङ् एकाए आनीन् छ्याङ्‍गै लीअ्इचीमीपा।

१२ एकाए आनीन् नम्‍नम्‍वा मुःमा एकामी न‍़ीङ्वा माछ्याक्‍तीतुका, बरु आनीसेअ् ली एका नम्‍नम्‍वा मुःमा तक्‍पम‍ी न‍़ीङ्वा छ्याअ्इतानुम्।

१३ हो कोओमी बद‍्लीबीअ् तक्‍पमीन् छाचाची लीत्‍तीतोअ्नोअ् कङेअ् लीक्‍कानीन्, आनीसेअ् ने तक्‍पम‍ी न‍़ीङ्वा धेप्‍प‍़ मुःसानुम्‍ये।

जिउँदो परमेश्‍वर बास चुःथाम् ख‍़ीम्

१४ विश्‍वास मामुःकाहचीनुङ् इक्‍कुनोअ् जुवाबीअ् नार अलीसानीये, मालेअ्माभने धर्म नुङ् अधर्ममी इमाङ‍् साझे पुअ्हीक्‍‍पा? अथवा ज्योतिनुङ् नाप्‍चीग‍़ीक्‍पामी कोअ्योङ्‍केपा सम्बन्ध पुअ्हीक्‍‍पा हे?

१५ ख्रीष्‍टनुङ् बेलिआलमी तोङ्‍कबा खनावा इमाङ‍् चुःक्‍पा? अथवा विश्‍वास मुःकबानुङ् विश्‍वास मामुःकबामी इमाङ‍् भाग चुःअ् माङ्?

१६ परमेश्‍वर बास चुःथाम् ख‍़ीम्नुङ् मूर्तिचीमी तोङ्‍काह खनावा इमाङ‍् चुःक्‍पा? मालेअ्माभने इकीन् जिउँदो परमेश्‍वर बास चुःथाम् ख‍़ीम्‍इ ने! परमेश्‍वरए कोरोअ् इःसुबा चुःअ्,

“का अखाचीबीअ् बास चुःङाअँक्‍पाने,

मोलम् अखाचीमी माझाबीअ् बाक्‍‍तीङाअँक्‍पाने,

का अखाचीमी परमेश्‍वर पुअ्ङाअँक्‍पाने,

मोलम् अखाची कङी मीना पुअ्नोअ्मीहीने।”

१७ मोसेअ्नोअ् परमप्रभुए कोरोअ् इःकु,

“अखाचीमी माझालम् अप्पोकानीयेमाङ् ताअ्आनीये,

मोलम् अखाचीलम् अलग्‍गु चुअ्आनीये।

सख्खर् मापुक्‍कबा इमाङ्ने खनावा अदील्‍लापानुम्‍ये,

मोबाके कङेअ् आनीन् ग्रहण मुःकानीहीने,

१८ का आनीमी पापा पुअ्ङाअँक्‍पाने,

मोलम् आनीन् कङी पछा पुक्‍कानीहीने,”

छप्‍पैभन्दा धेप्‍प‍़ शक्ति पुक्‍कबा परमप्रभुए इःकु।

७

१ मोसेअ्नोअ् लकम् चो, एकानुङ् खआ नम्‍एचामा चुःहुसेअ् सनीअ्वा नुङ् सरीलमी छप्‍प‍ै खालेहे सख्खर् मापुक्‍काह खनावाबाङ् इकीम् तक्‍पेअ्नोअ् सख्खर् पुअ्माइन्, मोलम् परमेश्‍वरमी कीमाङ्वा युङ्मामाङ् पवित्र पुक्‍थाम् खनावा पूरा मुःतोअ् खेअ्माइन्।

पावल रमालीसाबा

२ एका आनीमी न‍़ीङ्वाबीअ् थम् पीअ्माये। एकाए असामी ने इ़ःलो मामुःतीतुका। एकाए असा ने हान्ती मामुःतीतुका। एकाए असालम् ने इमाङ्ने फाइदा मालाःतीतुका।

३ कङेअ् आनीन् फत्‍तुर तेःअ्मामी योक्‍सेअ् कोरोअ् लीक्‍कानीही हेअ्‍नी, मालेअ्माभने आनीमी योक्‍सेअ् एकामी न‍़ीङ्वाबीअ् धेरुअ्नोअ् थम् चुःहुसेअ् आनीन्‍नुङ् सीःमा अथवा लेत्‍चामा त्‍याद‍़ी चुःकीका इःतोअ् कङेअ् आनीन् पैल्हे नोअ् लीअ्इतानीन्।

४ आनीबीअ् कङी धेप्‍प‍़ भरोसा चुःअ्, आनीबीअ् का धेरुअ्नोअ् छाक्‍छाअ्वा मुःङाअँ मोलम् का ढुक्‍‍क यीक्‍थाम् न‍़ीङ्वाए चेप्‍खेइतुङ्। तोअ्माङ् एकामी छप्‍प‍ै कष्‍टबीअ् का धेरुअ्नोअ् रमालीङाअँ।

५ मालेअ्माभने एका मासेडोनियाबीअ् ताअ्इकामाङ् ने एकामी सरीलए मानाःचातोकु, तोकोना छप्‍पैलम् कष्‍ट तेअ् कष्‍ट पुगा अर्थात् बैरा खेच्‍बुङ् नुङ् भित्र कीमाङ्वा।

६ तोकोना सैदादा पुक्‍काहची ढुक्‍‍क यीक्‍थाम् न‍़ीङ्वा पीक्‍कबा परमेश्‍वरए तीतस पाङ्‍हा‍क्‍सुमाङ् एकामी न‍़ीङ्वा ढुक्‍‍क मुःबीतीका।

७ तोअ्माङ् आको ताअ्आमाङ् तेअ् हेअ्‍नी, तोकोना आनीलम् आकोसेअ् तोक्‍कुबा ढुक्‍‍क यीक्‍थाम् न‍़ीङ्वामी कारणए एकाए ने आकोरोक्‍पानोअ् न‍़ीङ्वा तोङ्इतुका। कङा तुअ्मामी आनीमी धेप्‍प‍़ इच्छामी न‍़ीक्‍थुप्‍पी मोलम् कङी योक्‍सेअ् आनीमी तुक्‍तुवा नुङ् आनीमी जोशमी न‍़ीक्‍थुप्‍पी आकोसेअ् एका लीअ्इतीका। मोसेअ्नोअ् का झन धेरुअ् रमालीइतुङ्।

८ कङी छाअ्प्‍माल‍़ीङ्लम् कङेअ् आनीन् न‍़ीङ्वा तुअ्मीइतानीन् भने ने, का ताङ्‍ल्‍हेचाङानी, हुन गो कङा ताङ्ल्‍हेचाउक्‍पा। आको छाअ्प्‍माल‍़ीङ्‍ए इच्‍छोअ्मी योक्‍सेअ् होसाङ् ने आनीन् सोग् खीङ्‍कबा बनामुःसानी नेमाङ् कङेअ् लेःसुक्‍पा।

९ आनीसेअ् सोग् खीम्‍मा पुगा नेमाङ् हेअ्‍नी, तोकोना आको सोग्‍ए आनीन् परमेश्‍वरबीअ् एनानी नेबा खनावाए कङी न‍़ीङ्वा रमालीअ्। मालेअ्माभने आनीसेअ् परमेश्‍वरमी इच्छाअन्सार सोग् मुःसानुम्, मोसेअ्नोअ् एकामीतर्फलम् आनीमी योक्‍सेअ् इमाङ्ने घाटा माअ्अँ।

१० मालेअ्माभने परमेश्‍वरमी इच्छाअन्सार ताअ्आबा सोग्‍ए मुलुवामी योक्‍सेअ् परमेश्‍वरबीअ् एङ्‍की मोलम् आकोबीअ् ताङ्‍ल्‍हेचामा पाब्‍नी, तोकोना खाम्‍पुम्‍माबीपा सोग्‍ए सीःमाङ्वायुगे याखेकी।

११ मालेअ्माभने खाक्‍सानुम्‍ये, परमेश्‍वरमी इच्छाअन्सार ताअ्आबा सोग्‍ए आनीबीअ् एअ्वा धेप्‍प‍़ आँट तेःइतु अर्थात् तक्‍प फत्‍तुर माच्‍चुःकबा खाङ्मुमामी आनीबीअ् एअ्वा धेप्‍प‍़ रहर चुःक्‍पा, एअ्वा धेप्‍प‍़ हाङ्मावा चुःक्‍पा, एअ्वा धेप्‍प‍़ कीमाङ्वा चुःक्‍पा, एअ्वा धेप्‍प‍़ इच्छा चुःक्‍पा, एअ्वा धेप्‍प‍़ जोश चुःक्‍पा मोलम् नीयामी एअ्वा धेप्‍प‍़ इच्छा चुःक्‍पा! खआ छप्‍प‍ै खनावाबीअ् आनीम् तक्‍पेअ्नोअ् तक्‍प फत्‍तुर माच्‍चुःकबा खाङ्मुइतानुम्।

१२ कङेअ् कोओ छाअ्प्‍माल‍़ीङ् अन्याय मुःकबा मीनामी कारणए छाबुक्‍पा हेअ्‍नी, मोलम् अन्यायबीअ् सीक्‍कबा मीनामी कारणए ने छाबुक्‍पा हेअ्‍नी। तोकोना परमेश्‍वरमी अघि एकाबीअ् आनीमी आँट माक्‍तोक्‍पा चुःक्‍पा इःतोअ् आनीसेअ् लेःतोकानुम्‍ये नेमाङ् छाबुक्‍पा ने।

१३ मोसेअ्नोअ् एकामी न‍़ीङ्वा ढुक्‍‍कै पुअ्इता।

तोअ्माङ् एकामी तक्‍पेअ्नोअ् तोक्‍कुकबा ढुक्‍‍क यीक्‍थाम् न‍़ीङ्वाबाहेक तीतस रमालीसाबा खाक्‍सुकामाङ् एका झन रमालीसीका, मालेअ्माभने आनीन् छप्‍पैबाङ् आकोमी सनीअ्वा ओप्‍चोङ् पुअ्इता।

१४ मालेअ्माभने आकोमी अघि आनीमी न‍़ीक्‍थुप्‍पी माक्‍तोक्‍पा छाक्‍छाअ्वा कङेअ् मुःसुक्‍पाहोसाङ् ने, का आकोबीअ् इमाङ्ने ङीस्‍सीलो मापुगुङ्। तोकोना एकाए आनीन् लीच्‍चीम्‍पा छप्‍प‍ै खनावा नीच्‍चानोहो चुअ्आ, मोरोअ्नोअ् तीतसमी अघि एकाए मुःसुकबा छाक्‍छाअ्वा ने सत्य खाङ्मुसा।

१५ आनीसेअ् आको कीमाङ्वाए योक्‍तोअ् लाप्‍तुमानुम्। आनीन् छप्‍पैए आकोमी खनावा मानामुःमा त्‍याद‍़ी पुगानीहीन् खनावा मीत्‍तुमाङ् आनीमी योक्‍सेअ् आकोमी नम्‍नम्‍वा झन धेरुअ् ल्‍हेअ्लीतु।

१६ आनीबीअ् कङेअ् पूरा भरोसा युङ्‍हीसुक्‍पासेअ् का रमालीङाअँ।

माङ् मायीङ्‍ये पीक्‍काले तोःमामी खनावा

८

१ वथक्‍पा नेछा चो, मासेडोनियाबीपा मण्डलीची परमेश्‍वरए पीत्‍तुचीही नम्‍नम्‍वामी खनावा आनीन् दुप्‍पीअ्मा एका मीङ्‍कीका।

२ कष्‍टमी धेप्‍प‍़ जाँचबीअ् ने अखाची पूरा रमालीतोअ् चुअ्आमी मोलम् माङ्ने माच्‍चु बेलेअ् ने अखाचेअ् माङ् मायीङ्‍ये पीत्‍तुची।

३ अखाचेअ् एअ्वा हेःसुचीलो, मोरोअ्नोअ् पीत्‍तुची, मोलम् आकोभन्दा ने धेरुअ्नोअ् तक्‍पमीन् राजीखुशीए पीत्‍तुची नेमाङ् कङेअ् साछी पीक्‍कुङ्।

४ अखाचेअ् ने पवित्र मीनाचीमी योक्‍सेअ् सघामामुःतोकुकामीहोउ इःतोअ् एका धेरुअ् नोअ् बिन्ती मुःसीकामी।

५ एकाए आशा मुःसीतोअ्नोअ् अखाचेअ् मामुःसुची, तोकोना पहिले अखाचेअ् तक्‍प प्रभुमी हुक्‍‍पी पीत्‍तुची, मोबाके परमेश्‍वरए मीत्‍तीतोअ्नोअ् मुःसुचीमाङ् एका पीत्‍तीकामी।

६ तीतसए पैल्हेलम् नोअ् भेटी खोम्‍मामी कोओ याव आनीमी माझाबीअ् सुरु मुःसुबासेअ् आकोसेअ् नोअ् कोओ याव पूरा मामुःसुहोउ नेमाङ् एकाए आको बिन्ती मुःसुका।

७ तोकोना आनीन् छप्‍प‍ै खनावाबीअ् अर्थात् विश्‍वासबीअ्, यामुमाबीअ्, सन‍़ीङ्वाबीअ्, पूरा जोशबीअ् नुङ् एकामी योक्‍सेअ् आनीमी प्रेमबीअ् देःखरीतोअ्नोअ् आनीन् कोओ नुःयावबीअ् ने देःतोअ् खरानीये।

८ कङेअ् कोओ खनावा अग्गेमी रूपबीअ् पीक्‍कानीही हेअ्‍नी, तोकोना अरु मीनाचीमी जोशमी क्‍याक्‍पी आनीमी प्रेम ने नीच्‍चानोक्‍पा नेमाङ् खाङ्मुमामी कङेअ् कोरोअ् इःकुक्‍‍पा ने।

९ मालेअ्माभने एकामी प्रभु येशू ख्रीष्‍टमी अनुग्रह आनीसेअ् लेःकानुम्, उ सप्चाकबा चुःयुक्‍सा, मोरोअ्माङ् ने आनीमी योक्‍सेअ् उ गरीप पुगा। आनीन् सप्चाकबा पुअ्हीसानीये नेमाङ् नोअ् उ गरीप पुगा।

१० हो कोओमी न‍़ीक्‍थुप्‍पी चैँ कङेअ् पीअ्मानीहीन् सल्‍ला कोओनोअ् नेः इअ् दोङ् अघि आनीसेअ् पीअ्माबा याव सुरु मुःसानुप्पा, आकोरोक्‍‍तेअ् हेअ्‍नी, आको याव मुःमामी धेप्‍प‍़ इच्छा ने मुःसानुप्पा, आको आनीसेअ् पूरा मुःसीअ्मा नुःक्‍पा ने।

११ मोसेअ्नोअ् हो इमाक्‍‍तोअ् आनीसेअ् पीअ्मामी धेप्‍प‍़ इच्छा मुःसानुम् लो, मोरोअ् नोअ् तक्‍पए एअ्वा हेःकानुम् लो मोरोअ् पीत्‍तानुम्‍येमाङ् आको याव पूरा मुःसानुम्‍ये।

१२ मालेअ्माभने पीअ्मामी न‍़ीङ्वा चुःअ् भने, तक्‍पनुङ् इमाङ‍् चुःअ्लो, आकोनोअ् पीप्‍पलाअ्वा परमेश्‍वरए नेच्‍चोकु, तोकोना माच्‍चुःकबा खनावा उसेअ् योगुनी।

१३ अरुची ताःलेअ्लो मापुअ्‍मीहोउ मोलम् आनीन् गाह्रो मापुगानीहोउ नेबा कङी अर्थ हेअ्‍नी, तोकोना छुत्‍तीङ्नोअ् सरोबर मापुगानीहोउ इःतोअ् कङेअ् इःकुक्‍‍पा ने।

१४ कोओबेले आनीपी खेःअ्लो पुक्‍कानीहीसेअ् अखाचीमी खाँचोबीअ् आनीसेअ् पीअ्हीकानुप्‍ची, मोलम् अखाचीबीअ् खेःअ्लो पुअ्नो बेला आनीमी खाँचोबीअ् अखाचेअ् पीअ्हीकानीमीहीने। कोओपारे आनीमी व्यवहार इक्‍कुनोअ् पुअ्नोक्‍‍पाने।

१५ कोओपारे छाप्‍पलाअ्वा चुःअ्, “धेरुअ् खोम्काहचीनुङ् इमाङ्ने माएन्लीन्, मोलम् मेछुक्‍तेअ् खोम्काहचीनुङ् इमाङ्ने खाँचो मापुअ्।”

तीतस नुङ् आकोमी लकप्‍ची

१६ तोकोना कङेअ् आनीमी योक्‍सेअ् युङ्‍कुक्‍‍पा दोअ्नोअ् सोग् तीतसमी न‍़ीङ्वाबीअ् ने युक्‍पीकबा परमेश्‍वर अलाक्‍छुमा मापुअ्होउ।

१७ मालेअ्माभने एकाए इःबलाअ्वा खनावा मानामुःसुबा तेअ् हेअ्‍नी, तोकोना उम्तक्‍पेअ्नोअ् ने आकोबीअ् तामा धेप्‍प‍़ न‍़ीङ्वा मुःसुबासेअ् आको आनीन् तुब्सी माःरी ताक्‍पा।

१८ तोअ्माङ् नुःयायेन्मी यावबीअ् छप्‍प‍ै मण्डलीमी माझाबीअ् प्रशंसा तोक्‍कबा इप्‍पाङ् वथक्‍पा नेछा ने आकोनुङ् आकोबीअ् माःरी पाङ्‍हाङ्‍कुकबा।

१९ तोअ्माङ् कोरोक्‍तेअ् हेअ्‍नी, प्रभुमी महिमामी योक्‍सेअ् नुङ् एकामी नुःकबा विचार खाङ्मुमामी योक्‍सेअ् एकाए मुःधीङ्‍कुकबा नुःयावबीअ् कानुङ् लाम्धुमा आको मण्डलीचेअ् स्यागुचीबा ने।

२० मीनाचेअ् माङ् मायीङ्‍ये पीप्‍पलाअ्वा कोओ भेटी याङ्मालो आसेअ् ने एका फत्‍तुर मातेःअ्येमाच्‍चुइकाहोउ इःतोअ् एका मीङ्‍कीका।

२१ मालेअ्माभने एका प्रभुमी अघितेअ् हेअ्‍नी, तोकोना मीनाचीमी अघि ने योङ् पुक्‍कबा खनावा ताकामुःकुका।

२२ एकाए धेरुन् खेप्‍पा जाँचे मुःसुकामाङ् धेरुअ् नोअ् खनावाबीअ् बाक्‍ताङ् याक्‍कबा अर्कु एकामी वथक्‍पा नेछा अखाचीनुङ् माःरी पाङ्‍हाङ्‍कुकबा। हो ने आनीबीअ् आकोसेअ् युक्‍सुबा धेप्‍प‍़ भरोसामी कारणए आको झन बाक्‍ताङ् याअ्इतु।

२३ तीतसचैँ कङी लकम् ने मोलम् कानुङ्सु-सुःरी आनीमी सेवा मुःकबा ने, मोलम् अरु वथक्‍पा नेछाचीचैँ ख्रीष्‍टमी महिमामी योक्‍सेअ् मण्डलीए पाङ्‍हाक्‍सुचीही दूतची ने।

२४ मोसेअ्नोअ् आनीमी प्रेम नुङ् आनीमी न‍़ीक्‍थुप्‍पी एकाए मुःसुकबा छाक्‍छाअ्वा मालेअ्मा रीछ नेमाङ् मण्डलीमी अघि खआ मीनाची खाङ्मीतानुप्चे।

पवित्र मीनाचीमी योक्‍सेअ् भेटी

९

१ पवित्र मीनाचीमी योक्‍सेअ् पाङ्‍हाक्‍पलाअ्वा भेटीमी न‍़ीक्‍थुप्‍पी कङेअ् आनीन् छाब्मा आवश्यक सीअ्ङानी।

२ मालेअ्माभने सेवा मुःकबा आनीमी न‍़ीङ्वा कङेअ् लेःकुङ्। कोओमी न‍़ीक्‍थुप्‍पी कङेअ् कोरोअ् इःसुङ्माङ् मासेडोनियाबीही मीनाचीमी अघि आनीमी न‍़ीक्‍थुप्‍पी छाक्‍छाअ्वा मुःसुक्‍पा, “तेम्‍नीक्‍पालम् अखैयाबीअ् चुःकाह मीनाचेअ् पीअ्मा न‍़ीङ्वा मुःसुचीबा।” आनीसेअ् खाङ्मुसानुप्पा जोशए नोअ् अखाचीमध्ये धेरुन् जना बाक्‍ताङ् याक्‍काह पुअ्इतामी।

३ तोकोना कोओमी न‍़ीक्‍थुप्‍पी आनीमी योक्‍सेअ् एकाए मुःसुकबा छाक्‍छाअ्वा इमाङ‍् न इमाङ्बा मापुअ्येमाच्‍चुहोउ, मोलम् कङेअ् इःसीतोअ्नोअ् आनीन् त्‍याद‍़ी पुगानीये इःतोअ् खआ वथक्‍पा नेछाची माःरी पाङ्‍हाङ्‍कुक्‍‍चीही।

४ कानुङ् मासेडोनियाबीही कोइ मीनाची ताअ्मी मोलम् आनीन् त्‍याद‍़ी मापुक्‍पलाअ्वा खाङ्‍कानीमी भने, आनीमी न‍़ीक्‍थुप्‍पी इमाङ्ने यामुहीसीकानीमाङ् एका ङीस्‍सीमाङ्वाबीअ् सीक्‍कीकाहने। मालेअ्माभने एकाए आनीबीअ् धेप्‍प‍़ भरोसा मुःसुकबा।

५ मोसेअ्नोअ् आनीसेअ् नम्‍एचामा मुःसानुप्पा भेटी अघिबालम् नोअ् त्‍याद‍़ी मुःभुङ्मामी योक्‍सेअ् का तामाभन्दा पैल्हे नोअ् वथक्‍पा नेछाची आनीबीअ् पाङ्‍हाङ्मा कङेअ् नुःलो मीत्‍तुङ्। कोओपारे आनीसेअ् करए हेअ्‍नी, तोकोना न‍़ीङ्वालम् नोअ् पीप्‍पलाअ्वा भेटी त्‍याद‍़ी पुअ्नोक्‍‍पाने।

६ तोकोना खनावाचैँ कोओनोअ् नेः मेछुअ् तुब्‍कबासेअ् मेछुअ् नोअ् खोम्‍कु, मोलम् धेरुअ् तुब्‍कबासेअ् धेरुअ् नोअ् खोम्‍कु।

७ तोअ्माङ् छुत्‍तीङ्ए तक्‍पम‍ी न‍़ीङ्वाबीअ् मीत्‍तीतोअ्नोअ् पीअ्मापुअ्नो, न‍़ीङ्वा तुअ्मीअ्मामाङ् मोलम् करए ने हेअ्‍नी। मालेअ्माभने परमेश्‍वरए खुशी पुक्‍तोअ् पीक्‍कबा नेच्‍चाकी।

८ आनीन्‍नुङ् नीम्‍माङ् छप्‍प‍ै कोअ् खेःअ्लो मापुअ्होउ इःतोअ् परमेश्‍वरए आनीन् छप्‍प‍ै अलाङ् खेःअ्लो पीअ्हीकानीन्। आकोरोअ् पुअ्नोअ्लो छप्‍प‍ै नुःयावमी योक्‍सेअ् आनीसेअ् खेःअ्लो पीअ्हीकानुप्‍चीहीने।

९ परमेश्‍वरमी याङेब‍़बीअ् कोओपारे छाप्‍पलाअ्वा चुःअ्,

“उसेअ् चलेन् तुब्‍कु, मोलम् गरीपची पीक्‍कुची,

उमी नुःयावह नीम्‍माङ् चुःधीनो।”

१० तुब्‍कबा चलेन् मोलम् चाःमामी योक्‍सेअ् सोफ्याङ् पीक्‍कबासेअ् आनीन् चलेन् पीक्‍कानीहीने, उसेअ् आको चलेन् केअ्मीकुबाने मोलम् आनीमी धर्मती यावहबीअ् फाइदा येत्‍तीबीकानीहीने।

११ आनीसेअ् धेप्‍प‍़ न‍़ीङ्वा मुःसानुम्‍माङ् पीत्‍तानुप्‍चीहीसेअ् छप्‍प‍ै खनावाबीअ् आनीन् सप्चाकबा पुक्‍कानीहीने, आको खनावाए इकीबाङ् परमेश्‍वर अलाक्‍छुमा पीअ्मा खनावा लाःलीङ‍्कुबाने।

१२ कोओ सेवामी यावए पवित्र मीनाचीमी खाँचो पूरा मुःमामी याव मुःकु, आकोरोक्‍‍तेअ् हेअ्नीमाङ् कोओबाङ् परमेश्‍वर धेरुअ् नोअ् अलाक्‍छुमा पीअ्मामी न‍़ीङ्वा तायाक्‍ताअ्।

१३ ख्रीष्‍टमी नुःयायेन् मानामुःमामाङ‍् आकोबीपा आनीमी भक्ति मोलम् अखाची नुङ् अरु छुत्‍तीङ्मी योक्‍सेअ् धेप्‍प‍़ न‍़ीङ्वाए पीक्‍कबा आनीमी सेवा खाङ‍्कुचीमाङ् मीनाचेअ् परमेश्‍वरमी महिमा मुःकुचीबाने।

१४ परमेश्‍वरमी धेप्‍प‍़ अनुग्रह आनीबीअ् चुःक्‍पासेअ् अखाचेअ् आनीन् मीक्‍कानीमी मोलम् आनीमी योक्‍सेअ् प्रार्थना मुःबीकानीमी।

१५ इःमामाङ् अन्‍अइःहीमाबा उमी वरदानमी योक्‍सेअ् परमेश्‍वर अलाक्‍छुमा मापुअ्होउ।

पावलए तक्‍पम‍ी सेवामी न‍़ीक्‍थुप्‍पी इःसुबा

१०

१ का पावल, आनीमी अघि नम्र पुअ्ङाअँ, मोलम् ख्रीष्‍टमी नम्र पुक्‍थाम् खनावा नुङ् सोःजो पुक्‍थाम् खनावालम् आनीलम् मोअ्योङ् पुअ्ङाअँलो का आँटिलो पुअ्ङाअँ।

२ का आकोबीअ् ताङाअँलो एकाए कोओ खाम्‍पुम्‍माबीपा दोअ्नोअ् मुःतोअ् याव मुःकीका नेबा शंका मुःकाहची कङेअ् मीत्‍तीतोअ्नोअ् कङी आँट कीमाङ्वानोअ् मेद्‍दीङ् खाङ्मुमा मापुअ्येमाच्‍चुहोउ नेमाङ् कङेअ् आनीन् बिन्ती मुःकानीन्।

३ मालेअ्माभने एका कोओ खाम्‍पुम्‍माबीपा ने, मोरोहोसाङ् ने खाम्‍पुम्‍माए मुःसीतोअ् चुङीकानी।

४ मालेअ्माभने एकामी चुक्‍थाम् हथ‍़ेरूह कोओ खाम्‍पुम्‍माबीही हेअ्‍नी, तोकोना ङेन्‍मी किल्‍लाह सुद‍्धम् मुःथाम् परमेश्‍वरमी शक्ति अखा हथेरूबीअ् चुःअ्।

५ परमेश्‍वरमी सन‍़ीङ्वामी विरोधबीअ् अप्पोकाह खनावा नुङ् छाक्‍छाअ्वाए चेप्‍खेकाह छ्याक्‍सीथाम‍् एकाए सुद‍्धम् मुःकुका मोलम् छप्‍प‍ै विचार हुक्‍‍पी सीअ्मीकुकामाङ् ख्रीष्‍टमी अग्गे मानामुःकबा बनामुःकुका।

६ आनीमी अग्गे मानामुःमामी याव छीअ्नोअ्माङ् अग्गे मानामामुःकबा छप्‍प‍ै कासी पीअ्मा एका त्‍याद‍़ी पुक्‍कीकाहने।

७ आनीसेअ् तक्‍पमीनोअ् म‍़ीअ्मी अघि चुःकाह खनावा खाक्‍सानुम्‍ये। कोइ मीनाए का ख्रीष्‍टमीङा नेमाङ् पूरा भरोसा मुःकु भने, इमाक्‍‍तोअ् उ ख्रीष्‍टमी लो, मोरोअ् नोअ् एका ने ख्रीष्‍टमीइका ने इःतोअ् तक्‍पेअ्नोअ् मामीत्‍तुहोउ।

८ मालेअ्माभने एकामी अधिकारमी न‍़ीक्‍थुप्‍पी कङेअ् धेरुअ्नोअ् छाक्‍छाअ्वा मुःसुङ्‍होसाङ् ने, का ङीस्‍सीमाङ्वाबीअ् सीअ्ङानीबाने, मालेअ्माभने कोओ अधिकार आनीन् होःमामी योक्‍सेअ् हेअ्‍नी, तोकोना बनामुःमामी योक्‍सेअ् प्रभुए एका पीत्‍तीकाह ने।

९ कङेअ् छाबुङ्माङ् पाङ्‍हाक्‍सुहुङ् छाअ्प्‍माल‍़ीङ् आनीन् कीमाङ्वा खाङ्मीअ्मामी योक्‍सेअ् नेमाङ् अमीत्‍तानुम्‍ये।

१० मालेअ्माभने अखाचेअ् कोरोअ् इःकुची, “आकोमी छाअ्प्‍माल‍़ीङ्‍ह अर्थ चुःकाह नुङ् छोःअ्, तोकोना ओप्‍तक्‍पेअ्नोअ् कुबीअ् ताअ्लोचैँ इमाङ्ने मामुःहीकबा पुअ्नो मोलम् उसेअ् इःकुहु याङेब‍़मी अर्थ इमाङ्ने पुअ्नी।”

११ आकोरोहो मीनाचेअ् कोओपारे मावाबुचीहोउ, एका आकोबीअ् माअ्इकालो छाअ्प्‍माल‍़ीङ्बीअ् इमाङ‍् छाबुकालो, एका आकोबीअ् ताकीकालो आकोरोक्‍पानोअ् याव मुःकुका।

१२ तक्‍पम‍ी प्रशंसा तक्‍पेअ्नोअ् मुःकाह कोइ-कोइ मीनाचीनुङ् एकाम् तक्‍पेअ्नोअ् इक्‍कुनोअ् दर्जाबीअ् युङ्माबा अथवा अखाचीनुङ् एकाम् तक्‍पेअ्नोअ् दाँजे मुःमा आँट मुःसुकानी। तोकोना अखा मीनाची तक्‍पनोअ् इप्‍पाङ् अर्कुनुङ् छ‍़ीःअ्नोअ्मीलो नुङ् दाँजेलीअ्मीलो अखाची खनावा मावाब्‍हीकाह पुअ्नोअ्मी।

१३ एकाए साँधी काकुकामाङ् छाक्‍छाअ्वा मुःसुकानीबाने, तोकोना आनीन्धारीनोअ् लेम्‍मामी योक्‍सेअ् परमेश्‍वरए युक्‍पीतीकाह साँधीभित्रअ्यु नोअ् चुःकीकाहने।

१४ आनीबीअ् एका मान्‍मात्‍ताइतोअ् खनावा चोक्‍तीतोअ् यामुसीकानी, मालेअ्माभने ख्रीष्‍टमी नुःयायेन् खीम्‍मानुङ् आनीबीअ् पहिले ताकबा एका नोअ् चुअ्इका।

१५ एकाए साँधी काकुकामाङ् अरुए मुःबलाअ्वा यावबीअ् छाक्‍छाअ्वा मुःसुकानी, तोकोना आनीमी विश्‍वास देःतोअ् खेअ्नोअ्लो आनीमी माझाबीअ् एकामी याव मुःथाम् देःक्‍पा नेबा आशा मुःकुका।

१६ कोओपारे एकाए अरु मीनाचेअ् मुःइकुचीबा यावबीअ् छाक्‍छाअ्वा मामुःये आनीलम् अलग्‍गु पुक्‍तोअ् अर्कु थम्बीअ् नुःयायेन् प्रचार मुःहीकुकबाने।

१७ “छाक्‍छाअ्वा मुःकबासेअ् परमप्रभुबीअ् नोअ् मामुःसुहोउ।”

१८ मालेअ्माभने तक्‍पम‍ी प्रशंसा तक्‍पेअ्नोअ् मुःकबा मीना मानामुःनीबाने, तोकोना प्रभुए प्रशंसा मुःकुबा मीना मानामुःक्‍पाने।

पावल नुङ् होरोङ् प्रेरितची

११

१ आनीसेअ् कङी मेछुअ् मूर्ख खनावा आक्‍पीङाअँनी गो नुःसाबा। कङा आङ्माये!

२ परमेश्‍वरमी आँखीमी कारणए आनीबीअ् का आँखी मुःकबा पुअ्इतुङ्। इक्‍कुतेअ् दाङ्पामी पवित्र दाङ्मादोअ्नोअ् पुक्‍तोअ् आनीन् खाङ्मीअ्मामी कङेअ् ख्रीष्‍टनुङ् आनीमी मगनी मुःबीइतानी।

३ तोकोना पु छट्टु ल्याङामाङ् हव्वा नाःधीतीतोअ्नोअ्, आनीमी ख्रीष्‍टबीअ् चुःकबा इमानदार नुङ् पवित्र न‍़ीङ्वा होःल्हेअ्नोक्‍‍पा लु नेमाङ् का कीस्‍सीङाअँ।

४ मालेअ्माभने कोइ-कोइ मीनाची ताअ्मीमाङ् एकाए प्रचार मुःकुकबा येशूभन्दा अर्कु येशूमी प्रचार मुःकुची भने, आको आनीसेअ् ताःलेअ्लो लाःकानुप्पा रीछ, अथवा आनीसेअ् तोक्‍कानुप्पा सनीअ्वाभन्दा अर्कु सनीअ्वा अथवा आनीसेअ् मानामुःकानुप्पा नुःयायेन्भन्दा अर्कु नुःयायेन् ने आनीसेअ् ताःलेअ्लो लाःकानुप्पा रीछ।

५ “एका धेप्‍प‍़ प्रेरितइका ने” इःतोअ् लाम्धुकाह मीनाचीभन्दा का इमाङ‍् खनावाबीअ् ने मुअ्मु माअ्उङ्।

६ कङा नुःरो यामुमा तानीहोसाङ् ने, कानुङ् सन‍़ीङ्वा चुःअ्। कोओ खनावा एकाए आनीन् नुःरो खाङ्मीइचीमी।

७ आनीन् मुत्‍तु मापुगानीहोउ नेमाङ् कङ्तक्‍पेअ्नोअ् नम्र पुगुङ्लो कङेअ् हीःवामाङ् मुःसुक्‍पा पुगाबा हे? मालेअ्माभने कङेअ् आनीन् मोरोअ्नोअ् परमेश्‍वरमी नुःयायेन् प्रचार मुःइतानीन्।

८ आनीमी सेवा मुःमामी योक्‍सेअ् कङेअ् अरु मण्डलीबाङ् याङ् लाःसुङ्माङ् अखा मण्डली लुबुङ्।

९ का आनीन्‍नुङ् चुअ्उङ्लो नुङ् कङा याङ्मी खाँचो सीत्‍तुङ् बेले, आनीन् असा ने कङेअ् मान्दुक्‍पीतानी। मालेअ्माभने मासेडोनियाबाङ् ताकाह वथक्‍पा नेछाचेअ् कङी खाँचो पूरा मुःबीअ्ङामी। कोओपारे कङेअ् आनीन् मान्दुक्‍पीतानी मोलम् द्‍याङ्पीअ् ने दुक्‍पीतानीनीहीने।

१० ख्रीष्‍टमी सत्य खनावा काबीअ् चुःअ्, अखैयापेच्‍ची आसेअ् ने कङी छाक्‍छाअ्वा मुःथाम् कोओ खनावा छ्याअ्हीसुनीबाने।

११ मालेअ्मा? कङेअ् आनीन् नेच्‍चाआनीनी इःकुक्‍‍पासेअ् हे? कङेअ् आनीन् नेच्‍चाकानी नेमाङ् परमेश्‍वरए लेःकु।

१२ तक्‍पए मुःबलाअ्वा सेवामी याव एकामी दोक्‍पा नेमाङ् छाक्‍छाअ्वा मुःकाहचीमी दाबी मान्द‍़ाङ्‍हीङाहोउ नेमाङ् कङेअ् हाबीपा याव मुःधीङ्‍कुङ्‍लो, आको याव मुनोमुःधीङ्‍कुक्‍‍पाने।

१३ मालेअ्माभने कोरोहो मीनाची होरोङ् प्रेरितची, नाःधीमामी याव मुःकाहची नुङ् ख्रीष्‍टमी प्रेरितचीदोअ्नोअ् पुअ्नोअ्मीमाङ् लाम्धुकाहचीतेअ् ने।

१४ तोअ्माङ् कुबीअ् इल्‍लासीमी खनावा इमाङ्ने माअ्अँ, मालेअ्माभने शैतान ने ज्योतिमी स्वर्गदूतदोअ्नोअ् पुअ्नोअ्माङ् खाङ्मुहीअ्।

१५ मोसेअ्नोअ् कोओ इमाङ्ने इल्‍लासीमी खनावा हेअ्‍नी, आकोमी सेउतेची ने सेवा मुःकाह धर्मती सेउतेचीदोअ्नोअ् खाङ्मुअ्मी। तक्‍पए मुःबलाअ्वा यावअन्सार नोअ् अखाची सुद‍्धम् पुअ्ल्‍हेनोअ्मीहीने।

प्रेरित पावलमी कष्‍ट

१६ कङेअ् होनेअ् इःकुङ्, आसेअ् ने कङा मूर्ख मामीअ्ये माच्‍चुहोउ। तोकोना आनीन् कोइए कङा मूर्ख मीअ्ङाअँनी भने, मूर्ख नोअ् नेमाङ् कङा मानामुःमाये, आकोरोअ्लोअ् कङेअ् ने मेछुअ् छाक्‍छाअ्वा मुःतोकुक्‍‍पाने।

१७ नीच्‍चानोअ्, छाक्‍छाअ्वा मुःथाम् कोओ खनावाबीअ् कङेअ् इमाङ‍् इःधीङ्‍कुङ् भने, प्रभुए यामुमीअ्ङाबा खनावा गो हेअ्‍नी, तोकोना इप्‍पाङ् मूर्खदोअ्नोअ् यामुङाअँ।

१८ धेरुअ् नोअ् मीनाची कोओ खाम्‍पुम्‍मामी खनावाबीअ् छाक्‍छाअ्वा मुःअ्मी, मोसेअ्नोअ् कङेअ् ने छाक्‍छाअ्वा मुःकुक्‍‍पाने।

१९ आनीम् तक्‍पेअ्नोअ् तयामी पुक्‍कानीमाङ् मूर्खची खुशी पुक्‍तोअ् आङ्‍कानुप्‍चीहीरीछ!

२० मालेअ्माभने कोइ मीनाए आनीन् कमारा बनामुःकानीहोसाङ् ने अथवा आनीन् लुप्‍कानीहोसाङ् ने अथवा आनीबाङ् फाइदा लाःकुहोसाङ् ने अथवा आनीमी अघि धाक तीःअ्होसाङ् ने मोलम् आनीमी यापोअ्वाबीअ् ल्याःकानीहोसाङ् ने आनीसेअ् आङ्‍कानुप्पारीछ।

२१ का ङीस्‍सीतोअ् कोरोअ् इःकुङ्, एकाए चैँ खआ छप्‍प‍ै खनावा मामुःहीसुका।

तोकोना आसेअ्लो इमाङ‍् खनावाबीअ् छाक्‍छाअ्वा मुःकु भने, का ने आको खनावाबीअ् छाक्‍छाअ्वा मुःङाअँ। कोरोअ्लोअ् का मूर्खदोअ्नोअ् यामुधीङ्‍ङाअँ।

२२ अखाची हिब्रूची हे? कानेअ् ने। अखाची इस्राएलीची हे? कानेअ् ने। अखाची अब्राहाममी सन्तानची हे? कानेअ् ने।

२३ अखाची ख्रीष्‍टमी सेवा मुःकाहची हे? का अखाचीभन्दा नुःरो सेवा मुःकबाङा ने, का इप्‍पाङ् ङाक्‍सुबाङ्दोअ्नोअ् यामुधीङ्‍ङाअँक्पा। कङेअ् सीःलोमालो धेरुअ् नोअ् याव मुःसुङ्। झ्यालखानाबीअ् धेरुअ् नोअ् खेप्‍पा सीत्‍तुङ्। मान्माङेब्‍सीहीये ज्याङ्माखेन्तुमुङ्। सीःमाङ्वामी याबीअ् एअ्वाखेप्‍पा लेत्‍तुङ्।

२४ कङेअ् पाँच खेप्‍पा यहूदीचीमी हुक्‍‍पाङ् उनन्चालीस लोअ्मासीङ् चाःङ्।

२५ सुङ्बोम् खेप्‍पा कङा तोङ्बीरीए मोअ्ङामी। इक्‍खेप्‍पा लोकोअ्वाए चीःब्‍ङामी। का थाङुक्‍पा नाव सुङ्बोम् खेप्‍पा पोगा। कङेअ् बाजुवाबीअ् इअ्लेन् इअ्युताअ् य‍़ीगुङ्।

२६ बाक्‍तीतुङ्लो युवामाङ्मी खतराबीअ्, लुप्‍चाकाहचीमी खतराबीअ्, तक्‍पमीनोअ् मीनाचीलम् ताकबा खतराबीअ्, अरु तोःखाचीलम् ताकबा खतराबीअ्, सहरमी खतराबीअ्, बलउती-बलउतीतेअ् चुःथाम्मी खतराबीअ्, बाजुवामी खतराबीअ् तोअ्माङ् होरोङ् वथक्‍पा नेछाचीबाङ् ताकबा खतराबीअ् सीत्‍तुङ्।

२७ सीःलोमालो मुःथाम् यावबीअ्, कष्‍टबीअ्, एअ्वा युताअ्मी इम्‍माबीअ्, साअ् नुङ् वेःअ्माबीअ्, धेरुन् खेप्‍पा उपवासबीअ्, चुक्‍पीअ् नुङ् नाङ्‍गुतेबीअ् का सीत्‍तुङ्।

२८ कोओभन्दा बाहेक छप्‍प‍ै मण्डलीमी सोग् काबीअ् लेन्पीच्‍छे ताअ्।

२९ कोइ मीना इमाङ्ने मामुःहीकबा चुःअ् भने, काचैँ माउक्‍पा हे? कोइ मीना हीःवामाङ्बीअ् सीत्‍ता भने, कङा सोग् यीङ्‍ङानीबा हे?

३० कङेअ् छाक्‍छाअ्वा मुःमा नोअ् ने भने, कङेअ् मुःहीङानीबा याव खाङ्मुमामी खनावाहबीअ् छाक्‍छाअ्वा मुःकुङ्।

३१ कङेअ् होरोङ् माम्बोक्‍तीअ्ङा नेमाङ् नीम्माङ् प्रशंसा मुःमा खेच्‍चाकबा प्रभु येशूमी परमेश्‍वर नुङ् पापाए लेःकु।

३२ दमस्कसबीअ् का चुअ्उङ्‍लो, अरितस हाङ्मी धेप्‍प‍़ हाकिमए कङा लब्‍मामी योक्‍सेअ् दमस्कस सहरबीअ् तीलीङ्‍गाची युक्‍सुचीही।

३३ तोकोना थोअ्माल‍़ीङ्मी इक्‍कु झस्‍केलीलम् बुप्खोङ्बीअ् युङ्‍ङामीमाङ् मुअ्मु लाःधीङामीपासेअ् आकोमी हुक्‍‍पाङ् का खुःल्‍हेअ्हीसुङ्।

पावलमी दर्शन नुङ् उमी त‍़ीत‍़ीङ्

१२

१ कङेअ् छाक्‍छाअ्वा मुःमा नोअ् पुअ्नो। कोओबाङ् इमाङ्ने फाइदा माअ्आहोसाङ् ने प्रभुलम् तोक्‍कुहुङ् दर्शन नुङ् प्रकाशमी खनावा कङेअ् इःधीङ‍्कुक्‍‍पा।

२ ख्रीष्‍टबीअ् कङेअ् इप्‍पाङ् मीना चीनामुःकुङ्, उ चौध दोङ् पैल्हे तेस्रो स्वर्गधारी लब्‍खेपलाअ्वा। उ सरीलबीअ् याखेपलाअ्वा लु सरील मेद्‍दीङ् नोअ् याखेपलाअ्वा, आको कङेअ् लेःङानी, परमेश्‍वरए लेःकु।

३ तोअ्माङ् आको मीना स्वर्गधारीनोअ् लब्‍खेपलाअ्वा नेमाङ् कङेअ् लेःकुङ्, उ सरीलबीअ् याखेपलाअ्वा लु सरील मेद्‍दीङ् नोअ् याखेपलाअ्वा, आको कङेअ् लेःङानी, परमेश्‍वरए लेःकु।

४ तोअ्माङ् इःमानोअ् मान्‍नुःकाह खनावा उसेअ् येनु, अखा खनावा मीनामी यालम् इःमा ने नुःनी।

५ कोओ मीनामी न‍़ीक्‍थुप्‍पी का छाक्‍छाअ्वा मुःङाअँक्‍पाने, तोकोना कङी तक्‍पम‍ी न‍़ीक्‍थुप्‍पी चैँ कङेअ् मामुःहीङाह खनावा बाहेक अरु इमाङ‍् खनावाबीअ् का छाक्‍छाअ्वा मुःङानीबाने।

६ कङेअ् छाक्‍छाअ्वा मुःमामी न‍़ीङ्वा नोअ् मुःसुङ्‍होसाङ् ने, का मूर्ख पुअ्ङानीबाने, मालेअ्माभने का सत्य यामुधीङ्‍कबा पुअ्ङाअँक्‍पाने। तोकोना काबाङ् खाक्‍पलाअ्वा नुङ् येप्‍पलाअ्वा भन्दा ल्‍हेअ्लो आसेअ् ने कङा मामीअ्येमाच्‍चुमीहोउ नेमाङ् का छाक्‍छाअ्वा मुःमाबाङ् कङ्तक्‍पेअ्नोअ् छ्याक्‍कुङ्।

७ धेरुअ् नोअ् प्रकाश तोक्‍कुहुङ्सेअ् छाक्‍छाअ्वाए माम्बेअ्येमाच्‍चुङाहोउ नेमाङ् आको खनावाबाङ् छ्याअ्मामी कङी सरीलबीअ् इक्‍कु त‍़ीत‍़ीङ् अर्थात् कङा दुक्‍पीअ्मामी योक्‍सेअ् शैतानमी इक्‍कु दूत कङेअ् तोअ्इतुङ्।

८ आको त‍़ीत‍़ीङ् काबाङ् माखैहोउ नेमाङ् कङेअ् सुङ्बोम् खेप्‍पा प्रभुनुङ् प्रार्थना मुःसुङ्।

९ तोकोना उसेअ् कङा कोरोअ् लीअ्ङा, “कङी अनुग्रह आम्मी योक्‍सेअ् खेःअ्लो चुःअ्, मालेअ्माभने आना इमाङ्ने मामुःहीकबा पुअ्नोअ्नालो कङी शक्तिए पूरा याव मुःकु।” मोसेअ्नोअ् ख्रीष्‍टमी शक्ति कानुङ् माच्‍चुहोउ नेमाङ् बरु का, कङेअ् मुःहीङानीही यावबीअ् धेरुअ्नोअ् खुशी पुक्‍तोअ् छाक्‍छाअ्वा मुःङाअँ।

१० मोसेअ्नोअ् ख्रीष्‍टमी योक्‍सेअ् कङेअ् मुःहीङानीही खनावाबीअ्, न‍़ीङ् खेअ्नोअ्लो, माताःलेकाह बेलाबीअ्, सतावट ताअ्लो मोलम् आफत्बीअ् सीअ्ङाअँलो का सन्तोक पुअ्ङाअँ। मालेअ्माभने कङेअ् इमाङ्ने मुःहीङानी बेला का शक्ति चुःकबा पुअ्ङाअँ।

कोरिन्थबीपा मण्डलीमी योक्‍सेअ् पावलमी सोग्

११ का मूर्ख पुअ्इतुङ्। आनीसेअ् कङा आकोरोअ् मुःमा कर तेःअ्ङानी, मालेअ्माभने आनीबाङ् कङी प्रशंसा पुअ्मा पुगाबा। का इमाङ्ने हेअ्नीहोसाङ् ने, “एका धेप्‍प‍़ प्रेरितइका ने” इःतोअ् लाम्धुकाह मीनाचीभन्दा का ने इमाङ‍् खनावाबीअ् मुअ्मु माच्‍चुउङ्।

१२ नीच्‍चानोहो प्रेरितचीमी जुनीबीअ् खाङ्मुमा पुक्‍काह खनावाचैँ आनीमी माझाबीअ् खाङ्मुसाह, अर्थात् धेरुअ्नोअ् आङ्माह खनावा, च्‍याक्‍सीङ‍्ह, इल्‍लासीमी यावह नुङ् शक्तिमी यावह।

१३ अरु छप्‍प‍ै मण्डलीचीनुङ् दाँजे मुःबलाअ्वालो आनीसेअ् इमाङ‍् खनावाबीअ् चैँ मेछुक्‍तेअ् नम्‍नम्‍वा तोक्‍कानुप्पा? कोरोक्‍तेअ् ने, का आनीमी योक्‍सेअ् भार मापुगुङ्, कोओमी योक्‍सेअ् आनीसेअ् कङा क्षमा मुःङानीये।

१४ हो तेस्रो खेप्‍पा का आनीन् चुःथाप्‍पी तामा त्‍याद‍़ी चुःङाअँ। का आनीमी योक्‍सेअ् भार बनालीङानीबाने, मालेअ्माभने का आनीमी छेबेवा हेअ्‍नी, तोकोना आनीन् नोअ् पाब्‍ङाअँ। मालेअ्माभने पछाचेअ् मामा-पापामी योक्‍सेअ् हेअ्‍नी, तोकोना मामा-पापाए ली पछाचीमी योक्‍सेअ् युङ्भुङ्मापुअ्नो।

१५ आनीमी योक्‍सेअ् का धेरुन् खुशी पुक्‍तोअ् छप्‍प‍ै खनावा पीक्‍कानीहीने मोलम् तक्‍प ने पीक्‍कानीहीने। कङेअ् आनीन् धेरुन् नेच्‍चाइतानी भने, कङेअ्चैँ मेछुक्‍तेअ् प्रेम तोअ्माबा?

१६ कङेअ् आनीन् कङी भार माखीम्मीतानी, कोओ गो नुःसाबा ने, तोकोना नाःधीतानीन्माङ् कङेअ् आनीबाङ् फाइदा लाःसुङ् नेमाङ् आनीसेअ् इःकानुम्।

१७ कङेअ् आनीबीअ् मीनाची पाङ्‍हाक्‍सुक्‍चीमाङ् आनीबाङ् इमाङ‍् खनावा लाःइतुङ् हे?

१८ कङेअ् तीतस खेअ्मामी योक्‍सेअ् बिन्ती मुःसुङ्, मोलम् आको वथक्‍पा नेछा ने तीतसनुङ्नोअ् पाङ‍्हाक्‍सुङ्। तीतसए आनीबाङ् इमाङ‍् फाइदा लाःमा योगुबा हे? एका इक्‍कुनोअ् सनीअ्वाबीअ् मासोङीका हे? एका इक्‍कुनोअ् पाइलाबीअ् मालाम्धुसीका हे?

१९ कोरोअ्लोधारी आनीमी अघि एकाए एका लेत्‍चामीअ्मा योक्‍सेअ् तेअ् यामुधीङ्‍कीकाह ने इःतोअ् आनीसेअ् मीक्‍कानुहुम् हे? लकम् चो, परमेश्‍वरमी अघि ख्रीष्‍टबीअ् यामुधीङ्‍कीका, तोअ्माङ् खआ छप्‍प‍ै खनावा आनीन् त‍़थ‍़ीलो बनामुःमामी योक्‍सेअ् ने।

२० मालेअ्माभने का ताङाअँलो कङेअ् इःसीतोअ् आनीन् तुप्‍पानीनीही लु, मोलम् आनीसेअ् ने इःसीतोअ् कङा तुब्ङानीनीपा लु नेमाङ् कङा कीस्‍सीङाअँ। साखे आकोबीअ् खेच्‍बुङ्, आँखी, धेरुअ्नोअ् हाङ्मामी याव, कङीतेअ् मापुअ्होउ नेबा याव, लालुवा, इःचाकबा, छाक्‍छाअ्वा मोलम् गाँजेमाजे पुअ्नो होला।

२१ अर्कु खेप्‍पा का आकोबीअ् ताङाअँलो कङी परमेश्‍वरए कङा आनीमी अघि मेछुके पुअ्मीङाअँक्‍पाने, मोलम् पैल्हे हीःवामाङ् मुःकाहचेअ् तक्‍पए मुःबलाअ्वा सख्खर् मापुक्‍कबा याव, व्यभिचार नुङ् छाडा याव यैकुचीमाङ् परमेश्‍वरबीअ् माएङ्‍काह धेरुअ्नोअ् जनामी योक्‍सेअ् कङेअ् सोग् मुःमापुअ्नोक्‍‍पा लु नेमाङ् कङा कीस्‍सीइतुङ्।

द्‍याङ्पीपा दाम्‍देअ्मा नुङ् सेवाफो

१३

१ तेस्रो खेप्‍पा का आनीबीअ् तामा योअ्धीङ्‍ङाअँक्‍पा। छप्‍प‍ै फत्‍तुरमी खनावा ह‍़ीक्‍‍पाङ् अथवा सुम्बाङ् साछीचीमी खनावाए तेअ् पक्‍‍का मुःमापुअ्नो।

२ दोस्रो खेप्‍पा का आकोबीअ् ताउङ्लो कङेअ् आनीन् दाम्‍देदीतोअ्नोअ् का आकोबीअ् चुःङानीलोअ् ने आनीन् दाम्‍देअ्धीङ्‍कानीन्। का होनेअ् आकोबीअ् ताङाअँलो पैल्हे हीःवामाङ् मुःकाहची नुङ् अरु असा ने कङेअ् यैङाचीनीहीने।

३ मालेअ्माभने ख्रीष्‍ट काबीअ् यामुअ् नेबा खनावा आनीसेअ् खाङ्मा मीक्‍कानुम्। आनीन्‍नुङ् मुःमा पुक्‍काह व्यवहारबीअ् उ इमाङ्ने मामुःहीकबा हेअ्‍नी, तोकोना आनीमी माझाबीअ् उ शक्ति चुःकबा ने।

४ मालेअ्माभने उ इमाङ्ने मामुःहीकबा पुगामाङ् क्रूसबीअ् क्‍याङा, तोकोना परमेश्‍वरमी शक्तिए जिउँदो पुगा। कोओपारे एका ने उबीअ् इमाङ्ने मामुःहीकबा चुःकीका, तोकोना आनीन्‍नुङ् मुःमा पुक्‍काह व्यवहारबीअ् परमेश्‍वरमी शक्तिबाङ् एका उनुङ् लेत्‍चाकीका।

५ आनीन् विश्‍वासबीअ् चुःकानीही लु माअ्आनीही नेमाङ् तक्‍पनोअ् जाँचे लीसानीयेमाङ् खाक्‍सानुम्‍ये। तक्‍पनोअ् जाँचेलीसानीये। जाँचबीअ् असफल मापुगानी भने येशू ख्रीष्‍ट आनीबीअ् चुःअ् नेमाङ् आनीसेअ् लेःतोअ्मा पुक्‍कबा ने!

६ आनीन् असफल मापुक्‍तीतानी नेमाङ् आनीसेअ् लेःतोकानुप्पा नेबा कङेअ् आशा मुःकुङ्।

७ तोकोना आनीसेअ् इ़ःयाव अमुःसानुम्‍ये नेमाङ् एका परमेश्‍वरबीअ् प्रार्थना मुःकीका। एका जाँचबीअ् सफल पुक्‍कबादोअ् पुअ्मामाङ् खाङ्मुकबा हेअ्‍नी, तोकोना एका असफल पुक्‍कबादोअ् खाङ्मुकीकाहोसाङ् ने आनीसेअ् चैँ नुःकबा खनावा नोअ् मुःमाबा।

८ मालेअ्माभने एकाए सत्यमी विरूद्धबीअ् इमाङ्ने मुःहीसुकानी, तोकोना सत्यमी योक्‍सेअ् तेअ् मुःहीकुका।

९ मालेअ्माभने एकाए इमाङ्ने मुःहीसुकानी बेला नुङ् आनीन् त‍़थ‍़ीलो पुक्‍कानीन् बेला एका खुशी पुक्‍कीका। आनीन् झन पासीङ् पुक्‍तोअ् खरानीये नेमाङ् एका प्रार्थना मुःकीका।

१० आकोबीअ् का ताङाअँलो प्रभुए कङा पीअ्ङाबा अधिकार छोःलो मुःतोअ् याङ्मा मापुअ्येमाच्‍चुहोउ नेमाङ् आनीबाङ् मुअ्यु पुगुङ्लो खआ खनावा माःरी छाब्धीङ्‍कुङ्। कोओ गो आनीन् होःमामी योक्‍सेअ् हेअ्‍नी, तोकोना बनामुःमामी योक्‍सेअ् ने।

११ द्‍याङ्पी वथक्‍पा नेछा चो, हो का बिदा पुअ्ङाअँ। पासीङ् पुक्‍तोअ् खरानीये, आँटिलो पुक्‍तोअ् खरानीये, इप्‍पाङ् अर्कुनुङ् सहमत पुगानीये, शान्तिबीअ् चुअ्आनीये मोलम् प्रेम मुःकबा नुङ् शान्ति पीक्‍कबा परमेश्‍वर आनीबीअ् चुःक्‍पाने।

१२ आनीन् इप्‍पाङ्ए अर्कु पवित्र प्रेमए सेःमीकाले तोःसानीये।

१३ छुत्‍तीङ् पवित्र मीनाचेअ् आनीन् सेवाफो लीअ्इहाक्‍सानीमी।

१४ प्रभु येशू ख्रीष्‍टमी अनुग्रह, परमेश्‍वरमी प्रेम नुङ् पवित्र सनीअ्वामी संगति आनीन् छुत्‍तीङ्नुङ् माच्‍चुहोउ।

गलातीची

पावलमी छाअ्प्‍माल‍़ीङ्

१

१ का पावल, मीनाचीलम् अथवा मीनामी अधिकारलम् हेअ्‍नी, तोकोना ख्रीष्‍ट येशू नुङ् उ सीःखेथाप्पाङ् जिउँदो मुःकबा परमेश्‍वर पापाए पाङ्‍हाङ्‍ङाबा इप्‍पाङ् प्रेरितङा ने।

२ तोअ्माङ् का नुङ् कानुङ् चुःकाह छुत्‍तीङ् वथक्‍पा नेछाचीलम्, गलातियाबीही मण्डलीची,

३ इकीमी परमेश्‍वर पापा नुङ् प्रभु येशू ख्रीष्‍टमी अनुग्रह नुङ् शान्ति मापुअ्होउ।

४ इकीमी परमेश्‍वर नुङ् पापामी न‍़ीङ्वाअन्सार होबा दुष्‍ट जुगबाङ् इकीन् फअ्मामी इकीमी हीःवामाङ्‍हमी योक्‍सेअ् उसेअ् तक्‍पमीनोअ् जुनी पीत्‍ती।

५ परमेश्‍वर नोअ् नीम्माङ् महिमा मापुअ्होउ। आमेन।

अरु इमाङ्ने नुःयायेन् माअ्अँ

६ ख्रीष्‍टमी अनुग्रहबीअ् आनीन् छेःकबा कोरोअ् चोप्‍फाङ‍् यैतानुम्‍माङ् आनीन् अर्कुनोअ् नुःयायेन्बीअ् लगालीधीङ्‍कानीही खाक्‍सानीमाङ् का अखेअ्इतुङ्।

७ नीच्‍चानोअ्, इःमा ने भने, अर्कु नुःयायेन् माअ्अँ, तोकोना कोइ-कोइ कोरोहो मीनाची चुःअ्मी, अखाचेअ् आनीन् दोधारबीअ् सीअ्मीकानीमीमाङ् ख्रीष्‍टमी नुःयायेन्बीअ् छ्याक्‍सीअ्मा योक्‍कानीमी।

८ एकाए प्रचार मुःसुकबा नुःयायेन्मी बीब्लेथो एकाए अथवा स्वर्गदूतए नोअ् प्रचार मुःसु भने ने आको माक्‍साङ्वा मासीअ्होउ।

९ एकाए पैल्हेबालम् नोअ् इःबलाअ्वा खनावा कङेअ् होनेअ् इःकुङ्, आनीसेअ् लाःसानुहुम् नुःयायेन्मी बीब्लेथो आसेअ्लो आनीन् प्रचार मुःकानी भने, आको माक्‍साङ्वा मासीअ्होउ।

१० कङेअ् मीनामी नम्‍नम्‍वा योग्धीङ्‍कुक्‍‍पा, लु परमेश्‍वरमी? अथवा कङेअ् मीना खुशी मुःमा योग्‍धीङ्‍कुक्‍‍पा हे? कङेअ् होनेअ् मीना खुशी मुःमा योग्‍धीङ्‍कुङ् भने, का ख्रीष्‍टमी सेवा मुःकबा मापुगुङ्।

पावल प्रेरित पुगाबा

११ वथक्‍पा नेछा चो, कङेअ् प्रचार मुःकुक्‍‍पा नुःयायेन् मीनामी नुःयायेन् हेअ्नी नेमाङ् आनीसेअ् लेःतोकानुम्‍ये नेमाङ् कङेअ् मीक्‍कुङ्।

१२ मालेअ्माभने कङेअ् कोओ नुःयायेन् मीनाबाङ् तोक्‍कुक्‍‍पा हेअ्‍नी, मोलम् कङा आसेअ्लो इःअ्ङाबा ने हेअ्‍नी, तोकोना येशू ख्रीष्‍टमी प्रकाशबाङ् कङेअ् कोओ नुःयायेन् तोक्‍कुक्‍‍पा ने।

१३ का यहूदी धर्मबीअ् चुअ्उङ्लोक्‍पा कङी पैल्हेबा जुनीमी न‍़ीक्‍थुप्‍पी आनीसेअ् येन्‍इतानुम्। आकोबेले कङेअ् परमेश्‍वरमी मण्डली धेरुन् कीअ्मालाम्‍लो पाराए सतामुःसुङ् मोलम् आको सुद‍्धम् मुःमा योगुङ्।

१४ कङी मीनाचीमी माझाबीअ् कङीनोअ् दोवाँलाबीही धेरुअ् जना काक्‍चैअ्दाक्‍चीमाङ् का यहूदी धर्मबीअ् अघि खरुक्‍पा, मोलम् कङी पीतुप्‍खाचेअ् मुःदापुचीही रीतिरिवाजबीअ् का निकै बाक्‍‍ताङ् याक्‍कुक्‍‍पा।

१५ तोकोना का लोलीमाभन्दा ने पैल्हे नोअ् कङा फक्‍‍कबा नुङ् तक्‍पम् अनुग्रहबीअ् छेःकबा,

१६ अरु तोःखाचीमी माझाबीअ् येशूमी न‍़ीक्‍थुप्‍पी कङेअ् प्रचार मुःखामा नेमाङ् तक्‍पम् वथक्‍छा काबीअ् खाङ्मुमा खुशी यीङु। तोअ्माङ् कङेअ् असानुङ्ने माङ्ने सल्‍ला माङाअ्ङा।

१७ काभन्दा पैल्हे प्रेरित पुक्‍काहची तुब्सी यरूशलेम माखरुङ्‍, तोकोना वाअ्ल्याक्‍तोअ् का अरब देःन खरुङ्, मोलम् द्‍याङ्पी दमस्कसबीअ् एत्‍ताउङ्।

१८ सुङ्बोम् दोङ् द्‍याङ्पी केफास तुब्सी का यरूशलेम खरुङ्, मोलम् उनुङ् का पन्ध्र लेन्धारी चुअ्उङ्।

१९ तोकोना प्रभुमी वथक्‍पा नेछा याकूब बाहेक अरु असा ने प्रेरितची कङेअ् मातुब्‍ङाची।

२० कङेअ् इमाङ‍् माःरी छाब्कुङ्‍लो, आको सत्य ने, परमेश्‍वरमी अघि कङेअ् होरोङ् बोङ्‍ङानी।

२१ मोबाके का सिरिया नुङ् सिलिसिया इलाकाहयुगे खरुङ्।

२२ आकोबेलेधारी यहूदियाबीपा ख्रीष्‍टमी मण्डलीचेअ् कङा चीनामामुःङामीपा।

२३ अखाचेअ् कोरोक्‍तेअ् येनुचीबा, “एका सतामुःकबा आको मीनाए नोअ् इक्‍खेप्‍पा तक्‍पए सुद‍्धम् मुःमा योगुबा विश्‍वासमी न‍़ीक्‍थुप्‍पी अच्‍चेली प्रचार मुःधीङ्‍कु।”

२४ तोअ्माङ् कङी कारणए अखाचेअ् परमेश्‍वरमी महिमा मुःसुची।

पावल अरु प्रेरितचेअ् लाप्‍तुमुचीबा

२

१ चौध दोङ‍्द्‍याङ्पी तीतस त‍़ीअ्मानुङ् बारनाबासनुङ् का होनेअ् यरूशलेम खरुङ्।

२ कङेअ् तोक्‍कुक्‍‍पा इक्‍कु प्रकाशमी कारणए का आकोबीअ् खरुङ्, मोलम् कङेअ् अरु तोःखाचीमी माझाबीअ् प्रचार मुःसुक्‍पा नुःयायेन् नोअ् अखाचीमी अघि युक्‍सुङ्। कङेअ् मुःधीङ्‍कुक्‍‍पा अथवा मुःकुक्‍‍पा याव इमाङ‍् न इमाङ्बा मापुअ्येमाच्‍चुहोउ नेमाङ् लाम्‍लोमीदोअ्नोअ् खाङ्मुकाहचीमी अघि कङेअ् कोओ खनावा आसेअ् ने मालेःतोअ्ये युक्‍सुङ्।

३ तोकोना कानुङ् चुःकबा तीतस ग्रीक होसाङ् ने उसेअ् खतना मुःमापुअ्नोअ् नेमाङ् आसेअ् ने कर मातेःतु।

४ खतनामी कोओ खनावा पोःगा, मालेअ्माभने एअ्वा जना होरोङ् वथक्‍पा नेछाची इकीमी माझाबीअ् आसेअ् ने मालेःतोअ्ये बेनामीमाङ् ख्रीष्‍ट येशूबीअ् खुल्‍ला पुगामीमाङ् लेत्‍चाकबा इकीमी खनावा चोप्‍तोअ् इकीन् सेउते बनामुःमा योगीमीही।

५ अखाचीमी अघि एका इच्‍छोअ् ने नीउरेमालीसीका, मोसेअ्नोअ् नुःयायेन्मी सत्य खनावा आनीमी योक्‍सेअ् चुःधीनोक्‍‍पाने।

६ तोअ्माङ् अखा लाम्‍लोमीदोअ्नोअ् खाङ्मुकाहची माक्‍तोअ् पुगामीहोसाङ् ने कङा माङ्ने फरक सीअ्ङानी, परमेश्‍वरए मीनामी या खाङ्‍कुमाङ् याव मुःसुनी। अखाचेअ् कङेअ् मुःसुक्‍पा नुःयायेन्बीअ् इमाङ्ने मायेत्‍तीबीअ्ङामी।

७ आकोमी ठीक बीब्लेथो, खतना पुक्‍काहची नुःयायेन् येम्‍मीअ्मामी जिम्मा पत्रुसए तोक्‍कीतोअ्नोअ्, कङेअ् खतना मापुक्‍काहची नुःयायेन् येम्‍मीअ्मामी जिम्मा तोअ्इतुक्‍पा नेमाङ् अखाचेअ् खाक्‍सुची।

८ पत्रुस खतना पुक्‍काहचीमी योक्‍सेअ् प्रेरित बनामुःसुमाङ् याव मुःकबासेअ् नोअ् कङा ने अरु तोःखाचीमी योक्‍सेअ् प्रेरित बनामुःङामाङ् याव मुःसु।

९ तोअ्माङ् याकूब, केफास नुङ् यूहन्‍नादोहो लाम्‍लोमीचेअ् काबीअ् चुःकबा अनुग्रह लेःतोकुचीमाङ् कङा नुङ् बारनाबास अखाचीमी संगतिबीअ् सेवा मुःसी लाप्‍तुमीकामी। तोअ्माङ् कचीगाचैँ अरु तोःखाचीबीअ् खेक्‍कबा पुगाचीगा मोलम् अखाची चैँ खतना पुक्‍काहचीबीअ् खेक्‍कबा पुगामी।

१० इक्‍कु खनावाचैँ गरीपची मीअ्मापुअ्नोअ्मी नेमाङ् अखाचेअ् एका लीत्‍तीकामीही, आकोनोअ् खनावा इःमा कङेअ् ने धेरुन् मीअ्युक्‍सुङ्।

पावलए एन्टिओकबीअ् पत्रुस पेःतुबा

११ तोकोना केफास एन्टिओकबीअ् ताअ्आलो कङेअ् उ छप्‍पैमी अघि विरोध मुःसुङ्, मालेअ्माभने उसेअ् फत्‍तुर सीत्‍थाम् याव मुःसुबा।

१२ याकूबए पाङ्‍हाक्‍सुचीही मीनाची तामाभन्दा अघि उ अरु तोःखाचीनुङ् पेनामाङ् चाःधीताबा। तोकोना अखाची ताअ्आमीमाङ् उ अरु तोःखाचीलम् अप्पोकामाङ् फाल्त‍़ुन् चुअ्आ, मालेअ्माभने खतना मुःकाहचीनुङ् उ कीस्‍सीआबा।

१३ तोअ्माङ् अरु यहूदीचेअ् ने उनुङ्नोअ् मोरोहोनोअ् इःसुप्पा याव मुःसुची। अखाचेअ् मुःसुचीही आकोरोहो इःसुप्पा यावमी कारणए बारनाबास ने आकोरोअ्नोअ् मुःमा कर सीत्‍ता।

१४ तोकोना नुःयायेन्मी सत्य खनावाबीअ् अखाची मालाम्धुमीही खाक्‍सुक्‍चीमाङ् अखाची छप्‍पैमी अघि कङेअ् केफास कोरोअ् लीत्‍तुङ्, “आना यहूदी पुअ्नोअ्नामाङ् ने यहूदीदोअ्नोअ् पुन्पुअ्नानी, तोकोना अरु तोःखाचीदोअ्नोअ् पुअ्नोअ्ना भने, अरु तोःखाची यहूदीचीदोअ्नोअ् पुअ्मा इमाक्‍‍तोअ् कर तेःकुचीनाहँ?”

यहूदी नुङ् अरु तोःखाची छप्‍प‍ै विश्‍वासलम् लेत्‍चाअ्मी

१५ “इकीन् लोलीतीलोअ्नोअ् यहूदीइ ने, अरु तोःखाचीदोअ् हीःवाछा हेत्‍तीनी।

१६ आकोरोअ् होसाङ् ने, व्यवस्थाबीही यावलम् मीना धर्मती पुअ्नी, तोकोना येशू ख्रीष्‍टबीअ् विश्‍वासलम् धर्मती पुअ्नोअ् नेमाङ् इकीए लेःअ्, मोसेअ्नोअ् व्यवस्थामी यावहलम् हेअ्‍नी, तोकोना ख्रीष्‍टबीअ् विश्‍वासलम् धर्मती पुअ्मामी योक्‍सेअ् येशू ख्रीष्‍टबीअ् इकीए ने विश्‍वास मुःइता, मालेअ्माभने व्यवस्थामी यावहलम् असा ने धर्मती पुअ्नी।”

१७ तोकोना ख्रीष्‍टबीअ् धर्मती पुअ्मामी बोल् पुअ्मालो इकीन् हीःवाछा पुक्‍कीन् भने, ख्रीष्‍ट हीःवामाङ्मी सेउते हे त? पक्‍‍का ने हेअ्‍नी!

१८ मालेअ्माभने कङ्तक्‍पेअ्नोअ् होःकुक्‍‍पा खनावा कङेअ् होनेअ् बनामुःसुङ् भने, का हीःवाछाङा नेमाङ् कङ्तक्‍पेअ्नोअ् खाङ्मुकुङ्।

१९ मालेअ्माभने परमेश्‍वरमी योक्‍सेअ् का मालेत्‍चाङाहोउ नेमाङ् व्यवस्थालम् व्यवस्थामी योक्‍सेअ् का सीःइतुङ्।

२० का ख्रीष्‍टनुङ्नोअ् क्रूसबीअ् ख‍़ीक्‍तीइतुङ्। होबालम् मुइगे लेत्‍चाकबा का हेअ्ङानी, तोकोना कानुङ् चुःकबा ख्रीष्‍ट लेत्‍चाअ्। तोअ्माङ् कोओ सरीलबीअ् लेत्‍चाकबा जुनीचैँ परमेश्‍वरमी वथक्‍छाबीअ् विश्‍वास मुःसुङ्माङ् लेत्‍चाआबा जुनी ने, उसेअ् कङा नेच्‍चाङा मोलम् कङी योक्‍सेअ् सीःमा तक्‍पनोअ् अर्पण मुःसु।

२१ कङेअ् परमेश्‍वरमी अनुग्रह फेस्सीअ्ङानी, मालेअ्माभने व्यवस्थालम् धर्मती पुअ्माबा ने भने गो ख्रीष्‍ट सीःसाबा इमाङ‍् न इमाङ्बा पुअ्नो!

व्यवस्था अथवा विश्‍वास

३

१ आनीन् गलातियाबीपा मूर्ख मीना! आसेअ् आनीन् मोहनी तेःतानीही? येशू ख्रीष्‍ट मीनाचेअ् क्रूसबीअ् क्‍याङ‍्धीतुचीबा खनावा आनीमीनोअ् म‍़ीअ् अघि चित्रदोअ्नोअ् छ्याङ्‍गै चुअ्आ।

२ कङा कोरोक्‍तेअ् छीम्‍मा पीअ्माये, आनीसेअ् व्यवस्थामी यावहलम् पवित्र सनीअ्वा तोक्‍कानुप्पा लु येनानुप्पा याङेब‍़बीअ् विश्‍वास मुःसानुम्‍माङ्?

३ आनीन् कोरोक्‍पा मूर्ख चुःकानीहीन्? आनीसेअ् सनीअ्वाबीअ् सुरु मुःकानुम्‍माङ् सरीलबीअ् छीक्‍कानुप्पा?

४ आनीसेअ् कोरोक्‍पा दुक्‍ख अर्थ नोअ् मेद्‍दीङ् आङानुप्पा हे त? अर्थात् नीच्‍चानोअ् अर्थ मेद्‍दीङ् नोअ् आङानुप्पा हे?

५ आनीन् पवित्र सनीअ्वा पीक्‍कबासेअ् नोअ् आनीमी माझाबीअ् इल्‍लासीमी यावह मुःकु। खआ छप्‍प‍ै याव व्यवस्थामी यावहबाङ् उसेअ् मुःसुहु लु येनानुप्पा याङेब‍़बीअ् आनीसेअ् विश्‍वास मुःसानुप्पा कारणए लो?

६ कोओ खनावा गो “अब्राहामए परमेश्‍वर विश्‍वास मुःसु, मोलम् उ धर्मती पुगा” दोअ्नोअ् हेअ्नेहे?

७ मोसेअ्नोअ् आसे-आसेअ् विश्‍वास मुःकुचीलो, अखाची नोअ् अब्राहाममी सन्तानची नेमाङ् आनीसेअ् लेःसानुम्‍ये।

८ अरु तोःखाची विश्‍वासलम् नोअ् परमेश्‍वरए धर्मती खुत्‍त‍़ेमुःकुची नेबा खनावा पैल्हे नोअ् परमेश्‍वरमी याङेब‍़ए खाक्‍सुमाङ् अब्राहाम कोओपारे नुःयायेन् येम्‍मीपलाअ्वा चुअ्आ, “आनाबाङ् नोअ् खाम्‍पुम्‍माबीअ् चुःकाह छप्‍प‍ै तोःखामी मीनाचेअ् अलाङ् तोक्‍कुचीबाने।”

९ मोसेअ्नोअ् विश्‍वास मुःकाहचीदोअ् विश्‍वास मुःसुमाङ् धर्मती पुक्‍कबा अब्राहामनुङ्नोअ् अलाङ् तोअ्इतुची।

१० व्यवस्थामी यावहबीअ् भरोसा युङ‍्काहचीदोअ् छप्‍प‍ै माक्‍साङ्वा सीक्‍काह पुअ्नोअ्मी, मालेअ्माभने परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्, “व्यवस्थामी कीतापबीअ् छाप्‍पलाअ्वा छप्‍प‍ै खनावा मानामामुःकाह छप्‍प‍ै मीनाची माक्‍साङ्वा सीक्‍काह पुअ्नोअ्मी।”

११ व्यवस्थालम् असा ने परमेश्‍वरमी अघि धर्मती पुअ्नी नेबा खनावा छ्याङ्‍गै चुःअ्, मालेअ्माभने “धर्मतीचैँ विश्‍वासलम् नोअ् लेत्‍चाक्‍पाने।”

१२ तोकोना व्यवस्थाचैँ विश्‍वासमी खनावा हेअ्‍नी। बरु “व्यवस्था मानामुःकबाचैँ आकोबाङ् नोअ् लेत्‍चाक्‍पाने।”

१३ ख्रीष्‍ट इकीमी योक्‍सेअ् माक्‍साङ्वा पुअ्लोङ् इकीन् व्यवस्थामी माक्‍साङ्वालम् दाम फोङुमाङ् फग्बोकी, मालेअ्माभने “स‍़ीक्‍पी क्‍याङ‍्कबा छप्‍प‍ै माक्‍साङ्वा तोक्‍काह पुअ्नोअ्मी” इःतोअ् परमेश्‍वरमी याङेब‍़बीअ् छाप्‍पलाअ्वा चुःअ्।

१४ मोसेअ्नोअ् अब्राहामए तोक्‍कुबा अलाङ् ख्रीष्‍ट येशूबाङ् अरु तोःखाचीबीअ् ने ताक्‍पाने, मोलम् परमेश्‍वरए नम्‍एचामा मुःसुबा सनीअ्वा इकीए विश्‍वासलम् तोअ्नोक्‍‍पाने।

व्यवस्था नुङ् नम्‍एचामा

१५ वथक्‍पा नेछा चो, मीनामीनोअ् चीम्‍मासीङ् खाङ्मा, कोरोअ् मापुअ्होउ नेमाङ् इक्‍खेप्‍पा पक्‍‍का मुःतोअ् छाप्‍पलाअ्वा करार आसेअ् ने फीस्सु मुःहीसुनी, मोलम् येत्‍तीअ्मा ने हेःसुनी।

१६ परमेश्‍वरए नम्‍एचामाह अब्राहाम नुङ् उमी सन्तान पीत्‍तुचीही। परमेश्‍वरमी याङेब‍़ए “सन्तानची” नेमाङ् इःसुनी। कोसेअ् गो धेरुअ् जना नेमाङ् इःकी, तोकोना इप्‍पाङ् तेअ् इःअ्मामी “आम्मी सन्तान” नेमाङ् इःकु, आको इप्‍पाङ् सन्तानचैँ ख्रीष्‍ट ने।

१७ कङेअ् इःमा योक्‍कुक्‍‍पा खनावाचैँ कोओ नोअ् ने, चार सइ तीस दोङ् द्‍याङ्पी ताकबा व्यवस्थाए पैल्हे नोअ् परमेश्‍वरए पक्‍‍का मुःसुबा करार फीस्सु मुःसुनी, आकोरोअ् पुगा भने गो नम्‍एचामा इमाङ‍् न इमाङ्बा पुअ्नो।

१८ मालेअ्माभने परमेश्‍वरए नम्‍एचामा मुःसुबा अलाङ् व्यवस्था मानामुःमामाङ् तोअ्माबा ने भने, नम्‍एचामाबाङ् ताकबा खनावा नोअ् मापुअ्। तोकोना परमेश्‍वरए नम्‍एचामाबाङ् नोअ् कोओ अलाङ् अब्राहाम पीत्‍तु।

१९ आकोरोअ् ने भने व्यवस्था मालेअ्मा पाब्‍तेतामाङ्? परमेश्‍वरए नम्‍एचामा मुःसुबा सन्तान मात्‍ताबाधारी हीःवाहमी कारणए व्यवस्था येत्‍तीसा, तोअ्माङ् माझाबीअ् खनावा तोङ‍्कबासेअ् स्वर्गदूतचीलम् व्यवस्था तेःतु।

२० माझाबीअ् खनावा तोङ्‍कबा ह‍़ीक्‍‍बोम् तर्फ पाब्‍नो, तोकोना परमेश्‍वर इक्‍कुतेअ् ने।

कमारा नुङ् वथक्‍छा

२१ व्यवस्था परमेश्‍वरमी नम्‍एचामाहमी विरोधबीअ् चुःक्‍पा हे? पक्‍‍का ने माअ्अँ! मालेअ्माभने व्यवस्थाए जुनी पीअ्हीकबा गो, व्यवस्थालम् नोअ् धर्मती पुअ्मामी खनावा ताअ्आबा।

२२ तोकोना परमेश्‍वरमी याङेब‍़ए कोओ खनावा इःकु, कि छप्‍प‍ै खनावा हीःवामाङ्मी हुक्‍‍पी चुःअ्। मोसेअ्नोअ् येशू ख्रीष्‍टबीअ् विश्‍वास मुःमामाङ् परमेश्‍वरए पीप्‍पलाअ्वा नम्‍एचामा विश्‍वास मुःकाहचेअ् तोक्‍कुचीहीने।

२३ तोकोना विश्‍वास तामाभन्दा अघि इकीन् व्यवस्थामी हुक्‍‍पी चुअ्इन्, मोलम् विश्‍वासमी लाम् माखाङ्मुबाधारी इकीन् व्यवस्थाए छ्यागीही।

२४ विश्‍वासलम् इकीन् धर्मती मापुगीहोउ नेमाङ् ख्रीष्‍ट मात्‍ताबाधारी व्यवस्था इकीन् रेखदेख मुःकबा पुगा।

२५ तोकोना हो विश्‍वास ताअ्आबासेअ् रेखदेख मुःकबामी हुक्‍‍पी इकीन् माअ्इन्।

परमेश्‍वरमी सन्तान

२६ मालेअ्माभने विश्‍वासलम् आनीन् छुत्‍तीङ् ख्रीष्‍ट येशूबीअ् परमेश्‍वरमी सन्ताननी ने।

२७ मालेअ्माभने आनीन्मध्ये ख्रीष्‍टबीअ् बप्‍तिस्मा लाःकाह छुत्‍तीङ्ए ख्रीष्‍ट तेःअ् चाङीतोअ्नोअ् चाङ्इतानुम्।

२८ यहूदी अथवा ग्रीक, कमारा अथवा खुल्‍ला, वथक्‍पा अथवा मीम्‍छा इमाङ‍् ने माअ्अँ। मालेअ्माभने ख्रीष्‍ट येशूबीअ् आनीन् इक्‍कुनोअ् ने।

२९ तोअ्माङ् आनीन् ख्रीष्‍टमी ने भने, अब्राहाममी सन्ताननी ने, मोलम् परमेश्‍वरए नम्‍एचामा मुःसुबा अलाङ् तोक्‍कबा हकवालानीन् ने।

४

१ कङेअ् इःमा योक्‍कुक्‍‍पा खनावाचैँ हकवाला छप्‍प‍ै खनावामी मालिक होसाङ् ने उ छाचा चुःलोधारी कमाराभन्दा फरक पुअ्नी।

२ तोकोना उमी पापाए इःसुबा समइधारी रेखदेख मुःकाहची नुङ् ख‍़ीम्‍मी जिम्मा तोक्‍काहचीमी हुक्‍‍पी उ चुःमापुअ्नो।

३ मोरोअ्नोअ् इकीन् ने छाचा चुःलोधारी कोओ खाम्‍पुम्‍मामी अधिकार मुःकबा शक्तिहमी कमारा पुगीमाङ् चुअ्इही।

४ तोकोना समइ पूरा पुगामाङ् परमेश्‍वरए तक्‍पम् वथक्‍छा पाङ्‍हाक्‍सु। उ व्यवस्थामी हुक्‍‍पी चुअ्आमाङ् इप्‍पाङ् मीम्‍छाबाङ् लोलीता।

५ इकीए वथक्‍छाए तोअ्मा पुक्‍काह पूरा हक मातोअ्हीहोउ नेमाङ् व्यवस्थामी हुक्‍‍पी चुःकाहची दाम फोङ्लोङ् फक्‍सी परमेश्‍वरए उ पाङ्‍हाक्‍सु।

६ आनीन् वथक्‍छा पुगानीहीसेअ् तक्‍पम‍ी वथक्‍छामी सनीअ्वा परमेश्‍वरए इकीमी न‍़ीङ्वाबीअ् पाङ‍्हाक्‍पीती, आकोनोअ् सनीअ्वाए “अब्‍बा, पापा!” इःतोअ् उ छेःकु।

७ मोसेअ्नोअ् होबालम् मुइगे आनीन् सेउते हेत्‍तानीनी, तोकोना वथक्‍छानीन् ने, मोलम् वथक्‍छानीन् ने भने गो, हकवालानीन् नेअ् ने।

गलातीचीमी योक्‍सेअ् पावलमी ल्याक्‍खा

८ पैल्हे-पैल्हे आनीसेअ् परमेश्‍वर चीनामामुःसानुप्पा बेला, आनीन् देउताचीमी कमारा चुअ्आनीन्, अखा देउताची परमेश्‍वर नोअ् हेअ्मीनी।

९ तोकोना हो गो आनीसेअ् परमेश्‍वर चीनामुःइतानुम्, अथवा परमेश्‍वरए आनीन् चीनामुःइतानीन्, मोरोअ्माङ् ने होनेअ् इमाक्‍‍तोअ् आनीन् अखा बोल् माच्‍चुःकाह नुङ् अर्थ नोअ् माच्‍चुःकाह अधिकार मुःकाह शक्तियुगे एङ्‍कानीही मोलम् आकोमी कमारा बनालीमा मीङ्‍कानीही?

१० आनीन् लेन्ह, लाह, समइह नुङ् दोङ्‍ह मानामुःकानुम्।

११ कङा गो आनीमी योक्‍सेअ् कङेअ् मुःसुक्‍पा याव इमाङ‍् न इमाङ्बा पुगाबा लु नेमाङ् कीस्‍सीइतुङ्।

१२ वथक्‍पा नेछा चो, आनीन् कादोअ्नोअ् पुगानीये नेमाङ् कङेअ् बिन्ती मुःकानीन्, मालेअ्माभने का ने आनीन्दोअ्नोअ् पुअ्इतुङ्। आनीसेअ् कङी इमाङ्ने कअ्इअ्लो मामुःतीतानुम्।

१३ का सरीलबीअ् इमाङ्ने मामुःहीकबा पुगुक्‍पासेअ् पहिला कङेअ् आनीन् नुःयायेन् येम्‍मीतानीहीन् खनावा आनीसेअ् लेन्‍लेःकानुम्।

१४ आकोबेले सरीलबीअ् का इमाङ्ने मामुःहीकबा पुगुक्‍पा खनावा आनीमी योक्‍सेअ् इक्‍कु जाँच चुअ्आ, मोरोहोसाङ् ने आनीसेअ् कङा माचीसीअ्ङानी मोलम् कालम् मुअ्यु-मुअ्यु मापुगानी। तोकोना आनीसेअ् गो कङा परमेश्‍वरमी दूत नुङ् ख्रीष्‍ट येशूदोअ्नोअ् मुःङानीमाङ् लाप्‍तुमा मुःङानी।

१५ आकोबेले आनीसेअ् तोक्‍कानुहुम् आकोरोअ् धेरुअ् अलाङ‍्मी खनावा हाबीअ् खराह? मालेअ्माभने पुअ्हीसाबा गो आकोबेले आनीसेअ् तक्‍पम‍ी म‍़ीअ् ने लाःलीतानुम्‍माङ् कङा पीअ्ङानीपा नेमाङ् कङेअ् साछी पीअ्हीकुङ्।

१६ कङेअ् आनीन् सत्य खनावा लीत्‍तानीहीसेअ् का आनीमी ङेन् पुगुक्‍पा हे त?

१७ अखाचेअ् आनीन् तक्‍पम‍ी बनामुःमामी धेप्‍प‍़ जोश खाङ्मुकुची, तोकोना नुःन‍़ीङ्वाए हेअ्‍नी। अखाचेअ् आनीन् काबाङ् मुअ्यु मुःकानीमाङ् अखाची तेअ् आनीसेअ् लाप्‍तुमा मुःकानुप्चीही पाब्‍नोअ्मी।

१८ कम्‍नीअ्लो खनावा मुःमामी योक्‍सेअ् जोश चुःमा नुःक्‍पा ने, तोकोना आनीन्‍नुङ् का चुःङाअँलोक्‍तेअ् हेअ्‍नी।

१९ कङी मेछुके छाचा चो, आनीन् ख्रीष्‍टबीअ् पासीङ् मापुक्‍पाधारी छाचा लोलीङ्‍कबा मीम्‍छामी बेथादोअ्नोअ् पुक्‍तोअ् का होनेअ् धेप्‍प‍़ कष्‍टबीअ् सीअ्ङाअँक्‍पाने।

२० कोरोअ्लोअ् नोअ् का आनीन्‍नुङ् चुःम‍ामाङ् कङी यामुमामी पारा फेत्‍तोकुङ् गो एअ्वा नुःसाबा, मोसेअ्नोअ् आनीमी न‍़ीक्‍थुप्‍पी इमाङ‍् मुःमापुअ्नोअ् नेमाङ् कङेअ् लेःङानी!

हागार नुङ् सारामी चीम्‍मासीङ्

२१ व्यवस्थामी हुक्‍‍पी चुःमा नेच्‍चाकबा आनीसेअ् कङा लीअ्माये, आनीसेअ् व्यवस्थाए इःकुबा खनावा येनानुम्‍नीपा हे?

२२ मालेअ्माभने अब्राहाममी ह‍़ीक्‍‍पाङ् वथक्‍छाची चुअ्आची नेमाङ् परमेश्‍वरमी याङेब‍़बीअ् छाप्‍पलाअ्वा चुःअ्, इक्‍कु कमारा मीम्‍छापोत‍़ीबा मोलम् अर्कु खुल्‍ला मीम्‍छापोत‍़ीबा।

२३ कमारा मीम्‍छामी वथक्‍छाचैँ सरीलअन्सार लोलीताबा, तोकोना खुल्‍ला मीम्‍छामी वथक्‍छाचैँ नम्‍एचामालम् लोलीताबा।

२४ कोओबाङ् इकीए इमाङ‍् लेःअ् भने, अखा ह‍़ीक्‍‍पाङ् मीम्‍छाचीचैँ ह‍़ीक्‍‍बोम् खालेहे करारदोहोचीनोअ् ने। इक्‍कुचैँ सीनै चोङ्लम् कमाराचीमी योक्‍सेअ् पछा लोलीङ्‍कबा हागार ने।

२५ हागार अरब देःनमी सीनै चोङ् ने, मोलम् अच्‍चेलीबा यरूशलेमनुङ् आको दाँजेमुःहीअ्। मालेअ्माभने आको तक्‍पम‍ी छाचाचीनुङ् कमारा पुगामाङ् चुःइता।

२६ तोकोना मुत्‍तुबा यरूशलेम खुल्‍ला चुःअ्, उ इकीमी मामा ने।

२७ मालेअ्माभने परमेश्‍वरमी याङेब‍़बीअ् कोरोअ् छाप्‍पलाअ्वा चुःअ्,

“आना छाचा मालोलीङ्‍कबा मीम्‍छा,

सक्‍सेम् चुअ्ए!

आना कुप्‍समा बेथा मालेःतोकबा,

न‍़ीङ्वालम् नोअ् काःसे!

मालेअ्माभने थप्पा मेद्‍दीके मीम्‍छाभन्दा

यैपलाअ्वा मीम्‍छामी पछाची धेरुअ् पुअ्नोअ्मीहीने।”

२८ हो वथक्‍पा नेछा चो, इसहाकदोअ्नोअ् इकीन् ने नम्‍एचामामी पछाइ ने।

२९ तोकोना आकोबेले सरीलअन्सार लोलीङ‍्कबासेअ् सनीअ्वाअन्सार लोलीङ्‍कबा सतामुःयुक्‍सु, हो ने मोरोअ्नोअ् चुःअ्।

३० तोकोना परमेश्‍वरमी याङेब‍़बीअ् इमाङ‍् छाप्‍पलाअ्वा चुःक्‍पा? “कमारा मीम्‍छा नुङ् आकोमी वथक्‍छा लाःलीतुचे, मालेअ्माभने सेउतेनीमी वथक्‍छाए खुल्‍ला मीम्‍छामी वथक्‍छानुङ् इमाङ्ने हक तोक्‍कुनीबाने।”

३१ मोसेअ्नोअ् वथक्‍पा नेछा चो, इकीन् सेउतेनीमी पछा हेत्‍तीनी, तोकोना खुल्‍ला मीम्‍छामी पछाइ ने।

५

१ खुल्‍ला पुअ्मामाङ् चुःमामी योक्‍सेअ् ख्रीष्‍टए इकीन् खुल्‍ला मुःसीन्। मोसेअ्नोअ् त‍़थ‍़ीलो पुक्‍तोअ् चुअ्आनीये, होनेअ् कमारामी जुवा खुअ्माअ्मु अबेनानीये।

२ येनानुम्‍ये! का पावलए आनीन् लीक्‍कानीन्, आनीसेअ् खतना मुःसानुम् भने, ख्रीष्‍टलम् आनीन् इमाङ्ने फाइदा पुगानीनीहीने।

३ खतना मुःकबादोअ् छप्‍प‍ै कङेअ् लीक्‍कानीन्, अखा छप्‍पैसेअ् पूरा व्यवस्था मानामुःमा नोअ् पुअ्नो।

४ आनीन् व्यवस्था मानामुःमामाङ् धर्मती पुअ्मा योक्‍काह ख्रीष्‍टलम् मोअ्योङ् पुखेअ्इतानी। आनीन् अनुग्रहलम् मुअ्मु हेअ्युइतानी।

५ मालेअ्माभने इकीन् पवित्र सनीअ्वालम् विश्‍वास मुःम्‍माङ् परमेश्‍वरमी अघि धर्मती पुअ्मामी धेप्‍प‍़ आशा युङ‍्नोअ्।

६ ख्रीष्‍ट येशूबीअ् खतना पुअ्मा नुङ् खतना अपुअ्मामी इमाङ्ने अर्थ माअ्अँ। तोकोना प्रेमबाङ् याव मुःकबा विश्‍वासमी तेअ् अर्थ चुःअ्।

७ आनीन् नुःरोअ् नोअ् पीन्धीतानीही। आसेअ् सत्य खनावा मानामुःमा आनीन् छ्यागानीही?

८ आनीन् छेःकबालम् लेप्‍सीथाम् कोओ याव ताअ्आबा हेअ्‍नी।

९ खअ्मीबीअ् मेछुअ् खमिर थोःतीसा भने, आकोसेअ् छप्‍प‍ै खअ्मी होम्‍बोअ्मीकु।

१० आनीसेअ् कङेअ् इःकुक्‍‍पा खनावाभन्दा अरु खनावा लाःसानुम्‍नी नेमाङ् प्रभुबीअ् का पक्‍‍का चुःङाअँ, मोलम् आनीन् पीरेमुःकबा असा होसाङ् ने आकोसेअ् कासी तोक्‍कुबाने।

११ तोकोना वथक्‍पा नेछा चो, कङेअ् होनेअ् खतना मुःमापुअ्नोअ् नेमाङ् प्रचार मुःसुक्‍पा गो, काबीअ् कोरोहो सतावट मालेअ्मा ताअ्आह? आकोरोअ् पुगाबा गो, क्रूसमी खनावाबाङ् ताकबा विरोध खेअ्इता।

१२ आनीमी न‍़ीङ्वा दोधारबीअ् सीअ्मीकाहचेअ् गो बरु तक्‍पम् अङ्‍ग नोअ् ह्‍याअ्लाङ‍्कुचीहोसाङ् ने नुःअ्।

१३ वथक्‍पा नेछा चो, आनीन् गो खुल्‍ला पुअ्मामी योक्‍सेअ् परमेश्‍वरए छेःतानीही ने। आनीसेअ् तोक्‍कानुप्पा आको खुल्‍ला पुक्‍कबा खनावा सरीलअन्सार याव मुःथाम् मौकामी रूपबीअ् अतेःतानुम्‍ये, तोकोना आनीन् प्रेमबीअ् इप्‍पाङ्ए अर्कुमी सेवा मुःसानुम्‍ये।

१४ मालेअ्माभने छप्‍प‍ै व्यवस्था “आनेअ् तक्‍पम‍ी बुदीअ्क्‍छा तक्‍पदोअ्नोअ् नेच्‍चे” इःबलाअ्वा इक्‍कुनोअ् अग्गेबीअ् पूरा पुअ्इता।

१५ तोकोना आनीसेअ् इप्‍पाङ्ए अर्कु ङ्याक्‍काले नुङ् लीङ‍्काले तोःकानी भने गो, होश मुःसानुम्येमाङ् चुअ्आनीये, आनीन् इप्‍पाङ्बाङ् अर्कुबीअ् सुद‍्धम् पुअ्मा मापुअ्येमाच्‍चुहोउ।

सनीअ्वामी चसी नुङ् सरीलमी याव

१६ तोकोना कङेअ् आनीन् लीक्‍कानीन्, पवित्र सनीअ्वाबीअ् लाम्धुसानीये, मोलम् हीःवामाङ् स्वभावमी इच्छा पूरा अमुःसानुम्‍ये।

१७ मालेअ्माभने हीःवामाङ् स्वभावमी इच्छा पवित्र सनीअ्वामी विरोधबीअ् पुअ्नो, मोलम् पवित्र सनीअ्वामी इच्छा हीःवामाङ् स्वभावमी विरोधबीअ् पुअ्नो। मालेअ्माभने आनीसेअ् मुःमा योक्‍कानुप्पा खनावा मुःमा अपीअ्मामी योक्‍सेअ् खची इप्‍पाङ्ए अर्कुमी विरोध मुःकाले तोःक्‍ची।

१८ तोकोना आनीन् पवित्र सनीअ्वाबीअ् लाम्धुकानी भने गो व्यवस्थामी हुक्‍‍पी चुअ्आनीनी।

१९ हीःवामाङ् स्वभावमी यावह खानोखाङ्मुअ्, अखा खआ नोअ् ने, व्यभिचार, सख्खर् मापुक्‍कबा विचार, छाडा याव,

२० मूर्तिपूजा, माक्‍पा यतक्‍पा, ङेन् पुअ्मामी याव, खेच्‍बुङ्, इबी, छुरीअ्, तक्‍पम‍ी योक्‍सेअ् तेअ् मीअ्मामी याव, फोअ्मीकबा याव, तक्‍पम‍ी दल बनामुःमामी याव,

२१ आँखी, दीः हेङ्मावाए सेअ्ङेअ्मामी याव, मोज्‍जा मुःमामी याव मोलम् कोरोहोनोअ् अरु ने। कोरोहो याव मुःकाहची आसेअ् ने परमेश्‍वरमी राज्यबीअ् हक तोक्‍कुचीनीही नेमाङ् कङेअ् आनीन् अघि दाम्‍देदीतोअ्नोअ् कङेअ् दाम्‍देक्‍कानीन्।

२२ तोकोना पवित्र सनीअ्वामी चसीचैँ प्रेम, रमालीमामी याव, शान्तिबीअ् चुःम्‍बा, आङ‍्हीकबा, नम्‍नम् मीस्‍सीकबा, नुः मुःकबा, विश्‍वास मुःहीम्‍बा,

२३ नम्र पुक्‍कबा, तक्‍पम‍ी न‍़ीङ्वा लब्‍हीकबा ने। कोरोहो खनावामी विरोधबीअ् माङ्ने व्यवस्था माअ्अँ।

२४ तोकोना येशू ख्रीष्‍टबीअ् चुःकाहचेअ् हीःवामाङ् स्वभावमी खनावाह आकोमी दुष्‍ट विचार नुङ् इच्छानुङ्नोअ् क्रूसबीअ् क्‍याङ्धीइपीतुची।

२५ इकीन् सनीअ्वालम् लेत्‍चाकीन् भने, सनीअ्वाए इःसीतोअ्नोअ् लाम्धुमाइन्।

२६ इकीन् छाक्‍छाअ्वा मुःकबा अपुअ्माइन्, इप्‍पाङ्ए अर्कु हाङ‍्लीमीकाले अतोःमाइन् मोलम् इबी अखीम्माइन्।

इप्‍पाङ्ए अर्कुमी भार खीनानुम्‍ये

६

१ वथक्‍पा नेछा चो, कोइ मीना हीःवाबीअ् लब्‍माखेन्तुमु भने, आनीन् सनीअ्वाबीअ् चुःकबासेअ् नम्र पुगानीयेमाङ् आको सुध‍ारेमुःसानुम्‍ये। कोओ खनावाबीअ् आनीन् तक्‍पेअ् ने होश मुःसानुम्‍येमाङ् चुःमानीही, नभ गो जाँचबीअ् सीक्‍कानीहीने।

२ इप्‍पाङ्ए अर्कुमी भार खीनानुम्‍ये। कोअोपारे नोअ् ख्रीष्‍टमी व्यवस्था पूरा मुःसानुम्‍ये।

३ मालेअ्माभने इन्‍नामे मीनाए का धेप्‍प‍़ङा ने मीन्‍नोअ् भने, आकोसेअ् उम्तक्‍पनोअ् नाःधीङ्‍कु।

४ तोकोना छप्‍पैसेअ् तक्‍पम‍ी यावबीअ् जाँच मामुःसुचीहोउ, मोबाके तेअ् अखाचेअ् अरुनुङ् दाँजे मामुःये तक्‍पबीअ्नोअ् छाक्‍छाअ्वा मुःहीकुची।

५ मालेअ्माभने छुत्‍तीङ्ए तक्‍पम‍ी भार तक्‍पेअ्नोअ् खीम्‍मापुअ्नो।

६ याङेब‍़ चीङ‍्काहची छप्‍पैए तक्‍पम् छप्‍प‍ै नुःकाह खनावा याङेब‍़ इःकबानुङ् हामापुअ्नो।

७ नाःधीमाखेन् अतुमानुम्‍ये, आसेअ् ने परमेश्‍वर नाःधीहीसुनी। मीनाए इमाङ‍् लेःकुलो, उसेअ् आकोबाङ् ताकबा खनावा नोअ् खोम्‍कु।

८ हीःवामाङ् स्वभावमी योक्‍सेअ् लेःकबासेअ् तक्‍पम‍ी हीःवामाङ् स्वभावबाङ् नोअ् सुद‍्धम् मुःकबा खनावा खोम्‍कुबाने। तोकोना सनीअ्वामी योक्‍सेअ् लेःकबासेअ् सनीअ्वालम् नोअ् हानीम् ने मास्सीःकबा जुनी खोम्‍कुबाने।

९ नुःयाव मुःमा इकीन् हानीम् ने अयाःक्‍‍तेअ्माइन्, मालेअ्माभने इकीम् न‍़ीङ्वा मास्सीः भने ठीक बेलाबीअ् इकीए नुःकबा खनावा खोम्‍नोक्‍‍पाने।

१० मोसेअ्नोअ् मौका तोअ्नोक्‍‍पाधारी इकीए छप्‍पैमी नुःलो मुःतोअ् खेअ्माइन्, खास्‍बीअ् विश्‍वास मुःकाह मीनाचीमी बुद‍़ीक्‍छाचीमी योक्‍सेअ्।

द्‍याङ्पीपा दाम्‍देअ्मा नुङ् प्रार्थना

११ खाक्‍सानुम्‍ये, धेत्‍त‍़ेहे अक्षरबीअ् कङी तक्‍पमीनोअ् हुअ्ए आनीन् कोओ छाअ्प्‍माल‍़ीङ् माःरी छाब्कानीहीन्।

१२ ख्रीष्‍टमी क्रूसमी कारणए सतावट मात्‍तायेमाच्‍चुहोउ नेमाङ् बैरा-बैरा नुःरो खाङ्मुमा योक्‍काहचेअ् नोअ् आनीन् खतना मुःमापुअ्नोअ् नेमाङ् कर तेःकानीमी।

१३ खतना मुःकाहचेअ् तक्‍पेअ्नोअ् व्यवस्था मानामुःसुचीनी, तोकोना आनीमी सरीलबीअ् छाक्‍छाअ्वा मुःमामी योक्‍सेअ् आनीसेअ् खतना मुःकानुप्पा उची पाब्‍नोअ्मी।

१४ तोकोना इकीमी प्रभु येशू ख्रीष्‍टमी क्रूसबाहेक अरु इमाङ्ने खनावाबीअ् कङेअ् छाक्‍छाअ्वा मुःमाबा खनावा मापुअ्येमाच्‍चुहोउ। ख्रीष्‍टमी आको क्रूसमी कारणए कङी योक्‍सेअ् खाम्‍पुम्‍मा सीःइता मोलम् का खाम्‍पुम्‍मामी योक्‍सेअ् सीःइतुङ्।

१५ खतना मुःमा नुङ् अमुःमा इमाङ्ने अर्थ माअ्अँ, तोकोना ओप्‍चोङ् पुअ्मा नोअ् छप्‍प‍ै खनावा ने।

१६ तोअ्माङ् कोओ नियमअन्सार सोङ्‍कबा छुत्‍तीङ् नुङ् परमेश्‍वरमी इस्राएल तोःखाबीअ् शान्ति नुङ् नम्‍नम्‍वा मापुअ्होउ।

१७ होबालम् मुइगे आसेअ् ने कङा मान्दुक्‍पीअ्ये माच्‍चुहोउ, मालेअ्माभने कङी सरीलबीअ् कङेअ् येशूमी योअ्वाह खीङ‍्कुङ्।

१८ वथक्‍पा नेछा चो, इकीमी प्रभु येशू ख्रीष्‍टमी अनुग्रह आनीमी सनीअ्वाबीअ् माच्‍चुहोउ। आमेन।

एफिसीची

पावलमी छाअ्प्‍माल‍़ीङ्

१

१ परमेश्‍वरमी इच्छालम् ख्रीष्‍ट येशूमी प्रेरित का पावललम्, ख्रीष्‍ट येशूबीअ् विश्‍वास मुःकाह एफिससबीही पवित्र मीनाची,

२ इकीमी परमेश्‍वर पापा नुङ् ख्रीष्‍ट येशूलम् अनुग्रह नुङ् शान्ति मापुअ्होउ।

ख्रीष्‍टबीअ् सनीअ्वामी अलाङ्

३ इकीमी प्रभु येशू ख्रीष्‍टमी परमेश्‍वर नुङ् पापामी प्रशंसा मापुअ्होउ। उसेअ् स्वर्गमी थम्हबीअ् सनीअ्वामी छप्‍प‍ै अलाङ्ए इकीन् ख्रीष्‍टबीअ् अलाङ् पीअ्इती।

४ उमी अघि पवित्र नुङ् फत्‍तुर माच्‍चुःकबा मापुअ्हीसीहोउ नेमाङ् खाम्‍पुम्‍मा बनालीमाभन्दा अघि नोअ् उसेअ् इकीन् स्यागी।

५ उमी इच्छाअन्सार येशू ख्रीष्‍टबाङ् तक्‍पम‍ी सन्तान बनामुःमामी योक्‍सेअ् पैल्हेलम् नोअ् उसेअ् इकीन् स्यागीही।

६ उसेअ् नेच्‍चुबा वथक्‍छामी कारणए महिमाए चेप्‍खेकबा उमी अनुग्रह इकीए मोरोअ्नोअ् तोक्‍का। आकोमी योक्‍सेअ् उ नोअ् प्रशंसा मापुअ्होउ।

७ उमी धेप्‍प‍़ अनुग्रहअन्सार ख्रीष्‍टमी हेरुवाबीअ् इकीए मुलुवा नुङ् हीःवामाङ्मी क्षमा तोअ्नोअ्।

८ आकोनोअ् अनुग्रह छप्‍प‍ै तयाबुङ् नुङ् सन‍़ीङ्वानुङ् उसेअ् इकीन् खेःअ्लो पीअ्इती।

९ उसेअ् ख्रीष्‍टबीअ् मीत्‍तुबा खनावाअन्सार आसेअ् ने मालेःबलाअ्वा तक्‍पम‍ी इच्छा इकीन् लेःतोअ्मीतीही ने।

१० बेला साप्‍कुमाङ् स्वर्ग नुङ् खाम्‍पुम्‍माबीअ् चुःकाह छप्‍प‍ै कोअ् ख्रीष्‍टबीअ् इक्‍कुनोअ् बनामुःमामी योक्‍सेअ् उसेअ् कोरोअ् मुःसुबा ने।

११ छप्‍प‍ै खनावा तक्‍पम‍ी इच्छाअन्सार मुःकबासेअ् इकीन् तक्‍पम‍ी योजनाअन्सार पैल्हेबालम् नोअ् स्यागीही कारणए ख्रीष्‍टबीअ् इकीए हक तोअ्इता।

१२ मोसेअ्नोअ् इकीन् पैल्हेबालम् नोअ् ख्रीष्‍टबीअ् आशा मुःकबाए उमी महिमामी प्रशंसा मुःक्‍पाने।

१३ सत्यमी याङेब‍़ अर्थात् मुलुवामी नुःयायेन् येङ्‍कबा नुङ् उबीअ् विश्‍वास मुःकबा आनीन् उबीअ् नोअ् परमेश्‍वरए नम्‍एचामा मुःसुबा पवित्र सनीअ्वामी छाप सीअ्इता।

१४ परमेश्‍वरए भाका मुःसुबा छेबेवा अर्थात् पूरा मुलुवा मातोक्‍पाधारी उ नोअ् आको इकीमी छेबेवामी बैना ने।

पावलमी प्रार्थना

१५ प्रभु येशूबीअ् चुःकबा आनीमी विश्‍वास नुङ् छुत्‍तीङ् पवित्र मीनाची आनीसेअ् मुःसानुप्पा प्रेममी न‍़ीक्‍थुप्‍पी कङेअ् येनुक्‍पा कारणए नोअ्,

१६ कङी प्रार्थनाबीअ् आनीन् मीत्‍तोअ् आनीमी योक्‍सेअ् परमेश्‍वर अलाक्‍छुमा पीअ्मा कङेअ् मायैतीअ्ङा।

१७ इकीमी प्रभु येशू ख्रीष्‍टमी परमेश्‍वर, महिमामी पापाए आनीन् उमी न‍़ीक्‍थुप्‍पी लेःतोअ्मामी तयाबुङ् नुङ् प्रकाशमी सनीअ्वा मापीत्‍तानीन्‍होउ नेमाङ् कङेअ् प्रार्थना मुःकुङ्।

१८ तोअ्माङ् आनीमी न‍़ीङ्वामी म‍़ीअ् उज्यालो मापुअ्होउ, मोलम् आशा मुःमापुक्‍कबा हाबीपा खनावामी योक्‍सेअ् परमेश्‍वरए आनीन् छेःतानीही मोलम् पवित्र मीनाचीबीअ् उमी धेप्‍प‍़ महिमामी छेबेवा इमाङ‍् नेमाङ् आनीसेअ् लेःतोअ्हीसानुम्‍ये नेमाङ् ने कङेअ् प्रार्थना मुःकुङ्।

१९ तोअ्माङ् ख्रीष्‍टबीअ् विश्‍वास मुःकाहचीमी योक्‍सेअ् परमेश्‍वरमी शक्ति एअ्वा धेप्‍प‍़ चुःअ् नेमाङ् आनीसेअ् लेःतोहीसानुम्‍ये।

२० आको शक्तिचैँ ख्रीष्‍ट सीःखेथाप्पाङ् जिउँदो मुःकबा नुङ् स्वर्गमी थम्हबीअ् तक्‍पमीनोअ् चुप्‍त‍़‌ीङ‍‍् हुक्‍‍पीअ्युगे पेम्‍मीकबा शक्ति ने।

२१ छप्‍प‍ै खालेहे शासन, अधिकार, शक्ति, राज्य मोलम् कोओ जुगमी तेअ् हेअ्‍नी, तोकोना ताकबा जुगबीअ् ने छप्‍प‍ै न‍़ीङ्बीअ् ख्रीष्‍टए राज्य मुःकु।

२२ तोअ्माङ् परमेश्‍वरए छप्‍प‍ै खनावा उमी लाङ‍्खुअ्माअ्मु युक्‍पीतु, मोलम् मण्डलीमी योक्‍सेअ् उ नोअ् छप्‍प‍ै खनावामी सयबुङ् बनामुःसु।

२३ मण्डलीचैँ ख्रीष्‍टमी सरील ने मोलम् कोओ सरील ख्रीष्‍ट ओप्‍तक्‍पेअ्नोअ् चेप्‍खेकबा पुअ्नो, मोलम् ओप्‍तक्‍पेअ्नोअ् छप्‍प‍ै कोअ् पूरा मुःकु।

सीःमाङ्वालम् जुनीबीअ्

२

१ आनीन् तक्‍पम‍ी हीःवा नुङ् हीःवामाङ्‍हए सीःसानीही।

२ आकोरोअ्लोअ् आनीन् कोओ खाम्‍पुम्‍मामी रीतिअन्सार, नम्‍बुङ्ल‍़ीङ्वाबीपा शक्तिमी मालिकअन्सार नुङ् अग्गे मानामामुःकबा सन्तानबीअ् अच्‍चेली याव मुःकबा सनीअ्वाअन्सार इक्‍खेप्‍पा लाम्धुयुक्‍सानी।

३ इकीन् छप्‍प‍ै ने इक्‍खेप्‍पा अखाचीदोअ्नोअ् हीःवामाङ् स्वभाव नुङ् सरीलमी इच्छाअन्सार लाम्धुयुक्‍सी, मोलम् अरु मीनाचीदोअ्नोअ् स्वभावए नोअ् परमेश्‍वरमी धेप्‍प‍़ छुरीअ्बीअ् सीक्‍कबा पुगीही।

४ तोकोना परमेश्‍वर नम्‍नम्‍वा मुःमाबीअ् सप्‍चाकबा ने, उसेअ् तक्‍पम् धेप्‍प‍़ प्रेमलम् इकी नेच्‍चाइन्।

५ इकीन् तक्‍पम् हीःवाबीअ् सीःबलाअ्वाहोसाङ् ने उसेअ् इकीन् ख्रीष्‍टनुङ्नोअ् लेत्‍चामीती, मोलम् आनीसेअ् परमेश्‍वरमी अनुग्रहलम् मुलुवा तोअ्इतानुम्।

६ तोअ्माङ् उसेअ् ख्रीष्‍टनुङ्नोअ् इकीन् सीःखेथाप्पाङ् जिउँदो मुःसी, मोलम् स्वर्गबीपा थम्हबीअ् ख्रीष्‍ट येशूनुङ्नोअ् युक्‍सी।

७ कोओचैँ उसेअ् द्‍याङ्पी ताकाह जुगबीअ् तक्‍पम‍ी अनुग्रहमी धेरुन् छेबेवा खाङ्मुमामी मुःसु। कोओ अनुग्रह उसेअ् इकीन् ख्रीष्‍ट येशूबीअ् खाङ्मीइती।

८ मालेअ्माभने अनुग्रहबाङ् विश्‍वास मुःसानुम्‍माङ् आनीसेअ् मुलुवा तोअ्इतानुम्। तोअ्माङ् कोओ गो आनीन् तक्‍पलम् नोअ् हेअ्‍नी, तोकोना परमेश्‍वरमी वरदान ने।

९ यावबाङ् हेअ्‍नी, नभ गो मीनाए छाक्‍छाअ्वा मुःकुबाने।

१० मालेअ्माभने इकीन् नुःयाव मुःमामी योक्‍सेअ् ख्रीष्‍ट येशूबीअ् परमेश्‍वरए बनामुःसीही उमी हुअ्मी सीपइ ने, अखा याव परमेश्‍वरए इकीमी योक्‍सेअ् पैल्हेलम् नोअ् त्‍याद‍़ी मुःसुहु।

ख्रीष्‍टबीअ् इकीन् इक्‍कुनोअ् ने

११ मोसेअ्नोअ् मीत्‍तानुम्‍ये, पैल्हे आनीन् इक्‍खेप्‍पा सरीलअन्सार अरु तोःखा चुअ्आनीन्। आकोरोअ्लोअ् हुक्‍‍पाङ् सरीलबीअ् खतना मुःकाहचेअ् आनीन् “खतना मामुःकाह” लीअ्युक्‍सानीमी।

१२ मीत्‍तानुम्‍ये, आकोबेले आनीन् ख्रीष्‍टबाङ् मुअ्यु, इस्राएलबीही मीनाचेअ् तोअ्माबा नागरिक हकलम् बैरा, नम्‍एचामामी करारहबाङ् बिरानो, आशा मेद्‍दीके नुङ् खाम्‍पुम्‍माबीअ् परमेश्‍वर मेद्‍दीके चुअ्आनीन्।

१३ तोकोना इक्‍खेप्‍पा परमेश्‍वरलम् मुअ्यु पुक्‍कबा आनीन् हो ख्रीष्‍टमी हेरुवाए उमी कोअ्योङ् तेःइतानीन्।

१४ मालेअ्माभने ख्रीष्‍ट उम्तक्‍पेअ्नोअ् इकीमी शान्ति ने। उसेअ् इकी यहूदी नुङ् अरु तोःखाची ह‍़ीक्‍‍बुक्पी इक्‍कुनोअ् बनामुःइती मोलम् इकीमी माझाबीअ् चुःकबा फोअ्मीकबा ङेन्‍मी थोअ्माल‍़ीङ् होःलाक्‍पीइती।

१५ यहूदीची नुङ् अरु तोःखाचीमी सट्टाबीअ् तक्‍पनोअ् इक्‍कु ओप्‍चोङ् मीना बनालीमामी नुङ् शान्ति तेःअ्मामी उसेअ् व्यवस्थाबीही अग्गेह नुङ् विधिह तक्‍पमीन् सरीलबीअ् फीस्सु मुःसु।

१६ तोअ्माङ् उसेअ् इकीन् ह‍़ीक्‍‍बुक्पी इक्‍कुनोअ् सरीलबीअ् परमेश्‍वरनुङ् तोङीमाङ् इकीमी माझाबीअ् ङेन् पुक्‍कबा खनावा सेदु।

१७ उ ताअ्आ मोलम् मुअ्यु पुक्‍काहची नुङ् कोअ्योङ् पुक्‍काहची ह‍़ीक्‍‍बुअ्नोअ् शान्तिमी नुःयायेन् येम्‍मीतुची।

१८ मालेअ्माभने उलम् नोअ् इकीन् ह‍़ीक्‍‍बुअ्नोअ् पवित्र सनीअ्वाबीअ् पापाबीअ् खेअ्हीकबा पुअ्इती।

१९ मोसेअ्नोअ् आनीन् अरु तोःखा हो इदेन्प नुङ् बिरानो हेत्‍तानीनी, तोकोना आनीन् पवित्र मीनाचीनुङ्सु-सुःरीबा मीनाची नुङ् परमेश्‍वरमी बुद‍़ीक्‍छामी मीना पुअ्इतानीन्।

२० आको बुद‍़ीक्‍छा प्रेरितची नुङ् अगमवक्ताचीमी जगमी चप्पी बनालीसाबा ने, ख्रीष्‍ट येशू उम्तक्‍पेअ्नोअ् आको ख‍़ीम्‍मी सुर लोकोअ्वा ने।

२१ प्रभुबीअ् परमेश्‍वर पुजेमुःथाम् इक्‍कुतेअ् पवित्र ख‍़ीम् पुअ्मामी उबीअ् पूरानोअ् ख‍़ीम् नुःरो इच्‍चेतेअ् कम्‍नोअ्माङ् देःतोअ् खेअ्नो।

२२ तोअ्माङ् पवित्र सनीअ्वालम् परमेश्‍वर चुःथाम् ख‍़ीम् पुअ्मामी योक्‍सेअ् आनीन् ने उबीअ् सु-सुःरी बनालीतोअ् खेक्‍कानीन्।

अरु तोःखाचीमी योक्‍सेअ् पावलमी याव

३

१ मोसेअ्नोअ् का पावल, आनीन् अरु तोःखाचीमी योक्‍सेअ् ख्रीष्‍ट येशूमी सेवा मुःसुङ्लो झ्यालखानाबीअ् सीअ्इतुङ्।

२ आनीमी योक्‍सेअ् तक्‍पम‍ी अनुग्रहलम् परमेश्‍वरए कङा कोओ याव पीअ्ङाबा नेमाङ् आनीसेअ् येन्‍इतानुम्।

३ प्रकाशबाङ् परमेश्‍वरए कङा लेःतोअ्मीअ्ङाबा उमी अलेःतोअ्हीमाबा खनावामी न‍़ीक्‍थुप्‍पी पैल्हे नोअ् त्याक्‍सीअ्लो आनीन् कङेअ् छाबानीही।

४ आनीसेअ् कोओ पोद‍़ामुःकानुम्‍माङ्, अलेःतोअ्हीमाबा ख्रीष्‍टमी खनावा कङेअ् एअ्वा लेःतोइतुङ् नेमाङ् आनीसेअ् वाब्‍हीकानुम्।

५ परमेश्‍वरए कोओ खनावा अरु पुस्ताबीही मीनाची मालेःतोअ्मीतुची, तोकोना कोरोअ्लोअ् उमी पवित्र प्रेरितची नुङ् अगमवक्ताची पवित्र सनीअ्वालम् खाङ्मीइतुची।

६ मालेःबलाअ्वा खनावाचैँ कोओ नोअ् ने, नुःयायेन्बाङ् अरु तोःखाची ने यहूदीचीनुङ्नोअ् हक तोक्‍काहची, इक्‍कुनोअ् सरीलमी अङ्‍गह नुङ् ख्रीष्‍ट येशूबीअ् चुःकबा नम्‍एचामाबीअ् भाग तोक्‍काहची ने।

७ परमेश्‍वरमी अनुग्रहमी वरदानए का कोओ नुःयायेन्मी याव मुःकबा पुगुङ्, कोओ अनुग्रह उमी शक्तिमी यावलम् उसेअ् कङा पीअ्ङाबा ने।

८ छुत्‍तीङ् पवित्र मीनाचीबीअ् का छप्‍पैभन्दा मेछुके पुगुङ‍्होसाङ् ने ख्रीष्‍टबीअ् चुःकबा छप्‍पैभन्दा धेप्‍प‍़ छेबेवा अरु तोःखाची येम्‍मीअ्मामी वरदान परमेश्‍वरए कङा पीअ्इङा।

९ छप्‍प‍ै कोअ् बनामुःकबा परमेश्‍वरबीअ् जुग-जुगलम् कुम्‍काह खनावामी योजना मीनाची हेम्‍बोक्‍पीअ्मामी याव कङेअ् तोअ्इतुङ्।

१० कोओपारे मण्डलीलम् परमेश्‍वरमी खल-खालेहे तयाबुङ् स्वर्गमी थम्हबीअ् चुःकाह पाहाङ्ची नुङ् अधिकार मुःकाहचीमी माझाबीअ् माखाङ्‍मुहोउ नेमाङ् कोरोअ् पुगाबा ने।

११ कोओचैँ इकीम् प्रभु येशू ख्रीष्‍टबीअ् उसेअ् तक्‍पम् हानीम् ने माछीक्‍कबा इच्छाअन्सार पूरा मुःसुबा।

१२ ख्रीष्‍टबीअ् इकीए युक्‍साबा इकीमी विश्‍वासलम् आँटिलो पुअ्मामाङ् माकीस्‍सीये इकीन् परमेश्‍वरमी अघि खेअ्हीकी।

१३ मोसेअ्नोअ् आनीमी योक्‍सेअ् कङेअ् तोअ्धीङ‍्कुक्‍‍पा कष्‍टबीअ् आनीमी न‍़ीङ्वा मास्सीःयेमाच्‍चुहोउ नेमाङ् आनीन् कङेअ् बिन्ती मुःकानीन्। कोओ गो आनीमी योक्‍सेअ् इज्जतमी खनावा ने।

ख्रीष्‍टमी प्रेम लेःमामी खनावा

१४ मोसेअ्नोअ् का पापामी अघि घुँडा त‍़ोअ्ङाअँ।

१५ स्वर्ग नुङ् खाम्‍पुम्‍मा ह‍़ीक्‍‍बुअ्नोअ् थम्बीअ् छप्‍प‍ै बुद‍़ीक्‍छाची उमीनोअ् न‍़ीक्‍पी चुःअ्मी।

१६ उमी महिमामी छेबेवाअन्सार उमी सनीअ्वामी शक्तिए आनीमी न‍़ीङ्वा त‍़थ‍़ीलो मामुःबीतानीन्होउ,

१७ विश्‍वासबाङ् आनीमी न‍़ीङ्वाअ्यु ख्रीष्‍ट बास चुःक्‍पा मापुअ्होउ मोलम् आनीन् प्रेमबीअ् सम् थ‍़ुङ्‍कबा नुङ् त‍़थ‍़ीलो पुगानीये,

१८ छुत्‍तीङ् पवित्र मीनाचीमी योक्‍सेअ् ख्रीष्‍टमी प्रेम एअ्वा धब्‍लो, एअ्वा भेअ्लो, एअ्वा अग्लो मोलम् एअ्वा लुम्‍लो चुःअ् नेमाङ् वाब्‍कबा शक्ति तोअ्हीसानुम्‍ये,

१९ मोलम् परमेश्‍वरबीअ् आनीन् छप्‍पैलम् पूरा पासीङ् पुअ्मामी योक्‍सेअ् सन‍़ीङ्वा द‍ेःब्‍कबा ख्रीष्‍टमी प्रेम लेःहीसानुम्‍ये।

२० इकीबीअ् याव मुःकबा उमी शक्तिअन्सार इकीए ङाअ्नोहो नुङ् मीअ्नोहो छप्‍प‍ै खनावाभन्दा धेरुन् ल्‍हेअ्लो मुःहीकबा,

२१ मण्डली नुङ् ख्रीष्‍ट येशूबीअ् जुग-जुगधारी छप्‍प‍ै पुस्ताचीलम् महिमा मापुअ्होउ! आमेन।

ख्रीष्‍टमी सरीलबीअ् इकी इक्‍कुनोअ् ने

४

१ मोसेअ्नोअ् आनीन् छेःकबासेअ् इमाङ‍् खनावामी योक्‍सेअ् छेःइतानीन्लो, आकोनोअ्अन्सार लाम्धुसानीये इःतोअ् का प्रभुमी योक्‍सेअ् झ्यालखानाबीअ् चुःकबासेअ् आनीन् बिन्ती मुःकानीन्।

२ नीम्‍माङ् नम्र नुङ् सोःजो पुक्‍तोअ् प्रेमबीअ् इप्‍पाङ्ए अर्कु आक्‍‍तोअ् चुअ्आनीये।

३ पवित्र सनीअ्वाबीअ् शान्तिनुङ् इक्‍कुनोअ् पुक्‍तोअ् चुःमामी बोल् पुगानीये।

४ परमेश्‍वरए आनीन् छेःतानीन्लो इक्‍कुनोअ् आशाबीअ् छेःतीतोअ्नोअ् सरील इक्‍कुतेअ् चुःअ् मोलम् पवित्र सनीअ्वा इक्‍कुतेअ् ने।

५ प्रभु इक्‍कु तेअ् चुःअ्, विश्‍वास इक्‍कु तेअ् चुःअ्, बप्‍तिस्मा इक्‍कु तेअ् चुःअ्,

६ इकीन् छुत्‍तीङ्मी परमेश्‍वर नुङ् पापा इक्‍कुतेअ् ने, उ छप्‍पैभन्दा मुत्‍तु, छुत्‍तीङ्मी माझाबीअ् नुङ् छुत्‍तीङ्बीअ् चुःअ्।

७ तोकोना ख्रीष्‍टए हाबीतीही वरदानअन्सार इकीन् छप्‍प‍ै उसेअ् अनुग्रह पीअ्इती,

८ मोसेअ्नोअ् परमेश्‍वरमी याङेब‍़बीअ् कोअोपारे छाप्‍पलाअ्वा चुःअ्,

“उ स्वर्गतु खरालो

झ्यालखानाबीअ् चुःकाहची उनुङ्नोअ् त‍़ीखेतुची,

मोलम् मीनाची वरदान पीत्‍तुची।”

९ (हो, “उ स्वर्गतु खरा” इःबलाअ्वा चैँ इमाङ‍् लो? कोसेअ् चैँ उ खाम्‍पुम्‍मालम् ने मुअ्मु युसाबा नेमाङ् इःकी।

१० मुअ्मु युकबाचैँ छप्‍प‍ै थम्बीअ् तक्‍प चुःमामी छप्‍प‍ै स्वर्गभन्दा ने मुत्‍तु थाङामाङ् खरा।)

११ तोअ्माङ् उसेअ् कोइ-कोइ प्रेरितची, कोइ-कोइ अगमवक्ताची, कोइ-कोइ नुःयायेन् येम्मीकाहची, कोइ-कोइ पास्टरची नुङ् कोइ-कोइ इःकबाची बनामुःसुची।

१२ पवित्र मीनाची सेवामी यावबीअ् बनालीतोअ् माखेअ्मीहोउ मोलम् ख्रीष्‍टमी सरील त‍़थ‍़ीलो पुक्‍तोअ् माखेअ्होउ नेमाङ् उसेअ् कोरोअ् मुःसु।

१३ इकीन् छप्‍प‍ै विश्‍वास नुङ् परमेश्‍वरमी वथक्‍छामी सन‍़ीङ्वाबीअ् इक्‍कुनोअ् मापुक्‍पाधारी नुङ् पासीङ् मीना पुअ्मामाङ् ख्रीष्‍टदोअ्नोअ् ठीक मापुक्‍पाधारी कोओ खनावा पुक्‍धीन्‍नो।

१४ मोसेअ्नोअ् वाफ्याङ्ल्याङ्माए कुअ्यु मुअ्यु चोक्‍कुबा, खल-खालेहे धर्मए इःपलाअ्वा खनावाहमी हुअ्वापाए पेःकुबा, कोर्धी मीनाचीमी जाल नुङ् नाःधीङ्‍काह खनावाए कुइगे-मुइगे पुक्‍काह छाचाचीदोअ्नोअ् इकीन् अपुअ्माइन्।

१५ बरु इप्‍पाङ्ए अर्कु प्रेमबीअ् सत्य यामुतोअ् छप्‍प‍ै खनावाबीअ् इकीमी सयबुङ् ख्रीष्‍टधारी इकीन् देःतोअ् खेअ्माइन्।

१६ उबाङ् नोअ् छप्‍प‍ै अङ‍्गहमी जोर्नीह चोक्‍पलाअ्वा नुङ् थुप्पलाअ्वा पुअ्नोअ्माङ् ठीक-ठीक पाराए याव मुःकुमाङ् पूरा सरील इक्‍कुनोअ् पुअ्नोक्‍‍पाने मोलम् प्रेमबीअ् देःतोअ् खेअ्नोक्‍‍पाने।

पुरानो नुङ् ओप्‍चोङ् जुनी

१७ हो अरु तोःखाचेअ् तक्‍पम् न‍़ीङ्वाबीअ् अर्थ नोअ् माच्‍चुःकाह विचार मुःसीतोअ्नोअ् आनीन् अपुगानीये नेमाङ् प्रभुबीअ् कङेअ् आनीन् बिन्ती मुःकानीन्।

१८ अखाचीमी न‍़ीङ्वा लोकोअ्वादोअ्नोअ् पुगाबा कारणए अखाचीबीअ् इमाङ्ने अलेःतोअ्हीमाबा खनावा ताअ्आ। मोसेअ्नोअ् अखाचीमी न‍़ीङ्वा नाप्‍चीग‍़ीक्‍पाए देप्‍पलाअ्वा चुःअ् मोलम् परमेश्‍वरए पीप्‍पलाअ्वा जुनीलम् अखाची बिरानो पुअ्इतामी।

१९ अखाचीबीअ् एअ्वा ने ङीस्‍सीमाङ्वा माअ्अँ। मोज्‍मोज्‍जामी खनावाबीअ् लगालीइतामीमाङ् खल-खालेहे लोभ मुःकबा यावबीअ् अखाची उचीम्तक्‍पेअ्नोअ् सोँपेलीइतामी।

२० तोकोना आनीसेअ् गो ख्रीष्‍टलम् कोरोहो खनावा माचीत्‍तीतानुम्।

२१ येशूबीअ् सत्य चुःअ् नेमाङ् कोइए आनीन् उमी न‍़ीक्‍थुप्‍पी येम्‍मीतानीमी मोलम् इःतानीमी नेमाङ् कङेअ् मीक्‍कुङ्।

२२ नाःधीमामी इच्छाहए सुद‍्धम् पुक्‍काह आनीसेअ् मुःसानुहुम् अघिबा हीःवामाङ् स्वभावमी जुनी यैतानुम्‍ये,

२३ आनीन् तक्‍पम् विचारबीअ् ओप्‍चोङ् पुगानीये,

२४ मोलम् परमेश्‍वरए तक्‍पम् स्वरूपबीअ् बनामुःसुबा ओप्‍चोङ् स्वभाव तेःअ्दोअ्नोअ् मुःतोअ् चाङानुम्‍ये, धर्मती पुक्‍थाम् नुङ् पवित्र पुक्‍थाम् नीच्‍चानोक्‍पा खनावाचैँ आकोनोअ् ने।

२५ मोसेअ्नोअ् होरोङ्बोङ्मा यैतानुम्‍येमाङ् आनीन् छप्‍पैए तक्‍पम‍ी बुदीअ्क्‍छानुङ् सत्य यामुसानीये, मालेअ्माभने इकीन् इक्‍कुनोअ् सरीलबीही इप्‍पाङ् अर्कुमी अङ‍्गइ ने।

२६ आनीन् हाङानीये, तोकोना हीःवामाङ् अमुःसानीये। नाम् दामाभन्दा अघि नोअ् आनीमी छुरीअ् मास्सीःखेअ्होउ,

२७ मोलम् आनीसेअ् शैतान मौका अपीत्‍तानुम्‍ये।

२८ खुःचाकबासेअ् होबालम् मुइगे माखुःयेमाच्‍चुहोउ, तोकोना उसेअ् इमानदारीनुङ् तक्‍पमीनोअ् हुगेअ् सीःलोमालो याव मुःतोअ् मान्दुबुहोउ मोलम् खाँचोबीअ् सीक्‍काहची मापीअ्हीसुचीहोउ।

२९ आनीमी यालम् हान्ती मुःकबा प‍़ीअ् माअप्पोअ्येमाच्‍चुहोउ, तोकोना समइअन्सार सुधारेमुःकबा खालेबा चानीअ्लो प‍़ीअ्तेअ् यामुयुक्‍सानीये। आकोरोअ् पुअ्नोअ्लो येङ्‍काहचेअ् अनुग्रह तोक्‍कुचीबाने।

३० तोअ्माङ् परमेश्‍वरमी पवित्र सनीअ्वा सोम् अतुअ्मीतानुम्‍ये, उलम् नोअ् मुलुवामी लेन्मी योक्‍सेअ् आनीन् छाप सीअ्इतानी।

३१ न‍़ीङ्वा तुअ्मीकाह छप्‍प‍ै खनावा, सफ्फी हाङ्‍मामी खनावा, हाङ्मामी याव, केलेङ्मेलेङ् मुःमामी नुङ् दुष्‍ट यामुमामी खनावा, छप्‍प‍ै खालेहे आँखी धारी आनीसेअ् यैतानुम्‍ये।

३२ इप्‍पाङ्ए अर्कु नम्‍नम् मीस्‍सीतानुम्‍ये, न्याःअ्लो न‍़ीङ्वा पुक्‍कबा पुगानीये मोलम् परमेश्‍वरए ख्रीष्‍टबीअ् आनीन् क्षमा पीत्‍तीतोअ्नोअ्, आनीन् इक्‍कुसेअ् अर्कु क्षमा पीक्‍काले तोःसानीये।

ज्योतिबीअ् चुःमाबा

५

१ मोसेअ्नोअ् आनीन् परमेश्‍वरए मुःसीतोअ् मुःकबा पुगानीये, मालेअ्माभने आनीन् उसेअ् धेरुअ्नोअ् नेच्‍चाकानीही छचानीन् ने।

२ तोअ्माङ् ख्रीष्‍टए इकीन् नेच्‍चाइ मोलम् परमेश्‍वरमी योक्‍सेअ् नाम्‍नीकबा भेटी नुङ् जीवाँत सेत्‍तीपलाअ्वादोअ्नोअ् पुगामाङ् इकीमी योक्‍सेअ् सीःमा तक्‍पनोअ् अर्पण मुःसु। कोओपारे नोअ् आनीन् प्रेमबीअ् लाम्धुसानीये।

३ तोकोना आनीमी माझाबीअ् व्यभिचार नुङ् खल-खालेहे सख्खर् मापुक्‍काह खनावा अथवा लोभमी न‍़ीङ्धारी माअप्पोअ्येमाच्‍चुहोउ, मालेअ्माभने खआ खनावा पवित्र मीनाचीमी माझाबीअ् चुःमा खेच्‍चुनी।

४ ङीस्‍सीमालाम्‍लोहो खनावा नुङ् मूर्ख खनावा अथवा धीङ्‍गानेपा ख्याल मुःमा आनीन् खेच्‍चाआनीनी, तोकोना आकोमी सट्टाबीअ् अलाक्‍छुमा पीअ्मामी याव मुःसानुम्‍ये।

५ मालेअ्माभने आनीसेअ् लेःमा पुक्‍कबा खनावाचैँ कोओ ने, व्यभिचार मुःकाहची अथवा अपवित्र अथवा लोभ मुःकाहची (लोभ मुःमाबाचैँ मूर्ति पुजा मुःमाबा ने) छप्‍पैए ख्रीष्‍ट नुङ् परमेश्‍वरमी राज्यबीअ् इमाङ्ने हक तोक्‍कुचीनीबाने।

६ आसेअ् ने आनीन् मूर्ख खनावाए मानाःधीयेमाच्‍चुमीहोउ, मालेअ्माभने कोरोहो खनावामी कारणए अग्गे मानामामुःकाहचीबीअ् परमेश्‍वरमी धेप्‍प‍़ छुरीअ् ताअ्।

७ मोसेअ्नोअ् अखाचीनुङ् हेम्‍खेम् अमुःसानीये।

८ मालेअ्माभने इक्‍खेप्‍पा आनीन् नाप्‍चीग‍़ीक्‍पाबीअ् चुअ्आनीन्, तोकोना हो गो प्रभुबीअ् आनीन् ज्योति पुगानीन्। मोसेअ्नोअ् ज्योतिमी सन्तानदोअ्नोअ् पुगानीयेमाङ् लाम्धुसानीये।

९ मालेअ्माभने ज्योतिमी चसीचैँ छप्पै खालेहे नुःयाव, धर्मती याव नुङ् सत्यबीअ् नोअ् तोअ्नो,

१० मोलम् प्रभुए नेच्‍चोकुबा खनावा इमाङ‍् नेमाङ् आनीसेअ् लेःतोअ्मा योगानुम्‍ये।

११ चसी मापीक्‍कबा नाप्‍चीग‍़ीक्‍पामी यावहबीअ् भाग अलाःसानीये, तोकोना अखा खनावा कम्‍नीकाह हेअ्नी नेमाङ् खाङ्मुसानुम्‍ये।

१२ मालेअ्माभने अखाचेअ् कुम्नोअ्मीमाङ् मुःकुचीही यावमी न‍़ीक्‍थुप्‍पी इःमा ने ङीस्‍सीमालाम्‍लोक्‍पा खनावा ने।

१३ तोकोना ज्योतिए खाङ्मुकुबा छप्‍प‍ै खनावा छ्याङ्‍गै खाङ्मुअ्।

१४ मालेअ्माभने छ्याङ्‍गै खाङ्मुकाह छप्‍प‍ै खनावा ज्योति ने, मोसेअ्नोअ् कोओपारे छाप्‍पलाअ्वा चुःअ्,

“इप्‍थेकाहची, पोःगानीये,

मोलम् सीःखेथाप्पाङ् जिउँदो पुगानीये,

तोअ्माङ् ख्रीष्‍टमी ज्योति आनीबीअ् चीम्‍ल्याअ्ए लेअ्नोक्‍‍पाने।”

१५ मोसेअ्नोअ् इमाङ्पारे लाम्धुमाबा नेमाङ् नुःरो विचार मुःसानुम्‍ये। मूर्खदोअ् हेअ्‍नी, तोकोना तयाबुङ् चुःकबादोअ् पुक्‍तोअ् लाम्धुसानीये।

१६ आनीसेअ् तोक्‍कानुप्पा समइ नुःयावमी योक्‍सेअ् पूरा याङानुम्‍ये, मालेअ्माभने कोओ समइबीअ् धेरुअ् दुष्‍ट खनावा पुअ्धीन्‍नो।

१७ मोसेअ्नोअ् मूर्ख अपुगानीये, तोकोना प्रभुमी इच्छा इमाङ‍् चुःअ् नेमाङ् वाबानुम्‍ये।

१८ अङ्‍गुरमी मद्यए असेअ्ङेकानीये, मालेअ्माभने आकोरोअ् मुःमा मोज्‍जा-मस्ती मुःमाबा ने, तोकोना पवित्र सनीअ्वाए चेप्‍खेकबा पुगानीये।

१९ आनीन् इप्‍पाङ् अर्कुनुङ् तक्‍पम‍ी न‍़ीङ्वालम् प्रभुमी योक्‍सेअ् धुन लाःलीतोअ् प्रशंसामी छाम्‍ह, भजनह नुङ् सनीअ्वाबाङ् अप्पोकाह अरु छाम् लोःयुक्‍सानीये।

२० इकीम् प्रभु येशू ख्रीष्‍टमी न‍़ीक्‍पी परमेश्‍वर पापा नीम्‍माङ् अलाक्‍छुमा पीअ्युक्‍सानुम्‍ये।

थप्माची नुङ् थप्पाची

२१ ख्रीष्‍टमी योङ्मी योक्‍सेअ् आनीन् इप्‍पाङ् अर्कुमी हुक्‍‍पी चुअ्आनीये।

२२ थप्मा चो, प्रभुमी हुक्‍‍पी चुअ्इतोअ्नोअ् आनीन् तक्‍प-तक्‍पम‍ी थप्पाचीमी हुक्‍‍पी चुअ्आनीये।

२३ मालेअ्माभने ख्रीष्‍ट मण्डलीमी सयबुङ् पुगीतोअ्नोअ् थप्पाचैँ थप्मामी सयबुङ् ने। आको मण्डली उमी सरील ने, मोलम् आको मुलुवा पीक्‍कबा उम् तक्‍पेअ्नोअ् ने।

२४ मण्डली ख्रीष्‍टमी हुक्‍‍पी चुअ्इतोअ्नोअ्, थप्माची ने छप्‍प‍ै खनावाबीअ् तक्‍पम् थप्पाचीमी हुक्‍‍पी माच्‍चुमीहोउ।

२५ थप्पा चो, सीःमामी योक्‍सेअ् ख्रीष्‍टए उम् तक्‍पनोअ् अर्पण मुःसुमाङ् मण्डली नेच्‍चाइतोअ्नोअ् आनीसेअ् तक्‍प-तक्‍पम‍ी थप्माची नेच्‍चाआनुप्चे।

२६ उसेअ् मण्डली तक्‍पम‍ी याङेब‍़ए नुङ् कुङ्वाए छोःगुमाङ् पवित्र मुःसु।

२७ दाग माच्‍चुःकबा अथवा माथीखेकबा अथवा कोरोहो माङ्ने फत्‍तुर माच्‍चुःकबा पवित्र नुङ् उज्यालो मण्डली तक्‍पम‍ी योक्‍सेअ् बनामुःमामी उसेअ् कोरोअ् मुःसुबा ने।

२८ मोरोअ्नोअ् मुःतोअ् थप्पाचेअ् ने तक्‍प-तक्‍पम‍ी थप्माची तक्‍पम‍ी सरीलदोअ्नोअ् नेच्‍चामा पुअ्नोअ्मी। तक्‍पम‍ी थप्मा नेच्‍चाकबासेअ् तक्‍पनोअ् नेच्‍चोकु।

२९ मालेअ्माभने आसेअ् ने तक्‍पम‍ी सरील फेस्सीतुनी, तोकोना ख्रीष्‍टए मण्डली मुःसुबादोअ्नोअ् कुःमा याङ्मा नुङ् रेखदेख मुःकु।

३० मालेअ्माभने इकीन् उमी सरीलमी अङ्‍गहइ ने।

३१ “कोसेअ्नोअ् मीनाए तक्‍पम‍ी मामा-पापा यैकुचीमाङ् तक्‍पम‍ी थप्मानुङ् तोक्‍चातोअ् चुःअ्, अखा ह‍़ीक्‍‍पाक्‍‍ची इक्‍कुनोअ् सरील पुअ्नोक्‍‍ची।”

३२ कोओ अलेःतोअ्हीमाबा धेप्‍प‍़ खनावा ने, मोलम् कोसेअ् ख्रीष्‍ट नुङ् मण्डलीमी न‍़ीक्‍थुप्‍पी इःकु नेमाङ् कङेअ् इःकुङ्।

३३ माङ्‍होसाङ् ने आनीन् छप्‍पैसेअ् तक्‍पम‍ी थप्मा तक्‍पदोअ्नोअ् नेच्‍चाआनुप्चे, मोलम् थप्माए ने तक्‍पम‍ी थप्पामी योङ् मामुःसुहोउ।

पछाची नुङ् मामा-पापाची

६

१ पछा चो, प्रभुबीअ् तक्‍पम‍ी मामा-पापाचीमी अग्गे मानामुःसानुम्‍ये, मालेअ्माभने कोरोअ् मुःमा नुःकबा खनावा ने।

२ तक्‍पम‍ी मामा-पापाचीमी योङ् मुःसानुम्‍ये। (कोओचैँ नम्‍एचामानुक्‍पा पहिलो अग्गे ने।)

३ आकोरोअ् मुःसानुम् भने, खाम्‍पुम्‍माबीअ् आनीमी भलो पुअ्नोक्‍‍पाने मोलम् भेअ्लो आयु तोक्‍कानुप्पाने।

४ पापा चो, तक्‍पम् पछाची हाङ्लीलोक्‍पा खालेबा व्यवहार अमुःसानुम्‍ये, तोकोना उची प्रभुबीअ् तालिम पीत्‍तानुप्चेमाङ् उसेअ् इःपलाअ्वा खनावाबीअ् देःमीतानुप्चे।

कमाराची नुङ् मालिकची

५ कमारा चो, ख्रीष्‍टमी अग्गे मानामुःसीतोअ्नोअ् कीमाङ्वाए योक्‍तोअ् न‍़ीङ्वालम् नोअ् खाम्‍पुम्‍माबीही आनीमी मालिकचीमी अग्गे मानामुःसानुम्‍ये।

६ मीनाची खुशी मुःकबाए मुःसीतोअ्नोअ् म‍़ीअ् अघितेअ् हेअ्‍नी, तोकोना ख्रीष्‍टमी कमाराचीदोअ्नोअ् न‍़ीङ्वालम् नोअ् परमेश्‍वरमी इच्छा पूरा मुःसानुम्‍ये।

७ मीनामी योक्‍सेअ् हेअ्‍नी, तोकोना प्रभुमी योक्‍सेअ् मुःसीतोअ्नोअ् नुःलोक्‍पा विचारए सेवा मुःसानुम्‍ये।

८ कमारा अथवा खुल्‍ला माक्‍तोक्‍पा होसाङ् ने नुःयाव मुःकबासेअ् आकोनोअ्अन्सार प्रभुबाङ् तोक्‍कु नेबा खनावा आनीसेअ् लेःतोइतानुम्।

९ मालिक चो, अखाची नुङ् आनीन् ह‍़ीक्‍‍पाङ्मीनोअ् मालिक स्वर्गबीअ् चुःअ् मोलम् उसेअ् पोनी खीनीनी नेबा खनावा लेःसानुम्‍येमाङ् आनीसेअ् तक्‍पम‍ी कमाराचीनुङ् मोरोहोनोअ् नुःलो व्यवहार मुःसानीये, मोलम् कीमाङ्वा खाङ्मीअ्मा यैतानुम्‍ये।

दुष्‍टमी विरोधबीअ् लडाइँ

१० हो द्‍याङ्पी, प्रभुबीअ् नुङ् उमी शक्तिबीअ् त‍़थ‍़ीलो पुगानीये।

११ आनीसेअ् परमेश्‍वरमी पूरा हथ‍़ेरूह वेःसानुम्‍ये। आकोरोअ् मुःसानुम् भने, शैतानमी जालझेलमी विरूद्धबीअ् येब्‍हीकबा पुक्‍कानीहीने।

१२ मालेअ्माभने इकीन् सरील नुङ् हेरुवामी विरूद्धबीअ् लडाइँ मुःसीनी, तोकोना दुष्‍ट सनीअ्वाह, आकोमी मुद्‍दे पाहाङ्ची, कोओ खाम्‍पुम्‍माबीही नाप्‍चीग‍़ीक्‍पामी शक्तिह नुङ् स्वर्गमी थम्हबीअ् चुःकाह दुष्‍ट याव मुःकबा सनीअ्वामी सेनाचीमी विरूद्धबीअ् लडाइँ मुःकीन्।

१३ मोसेअ्नोअ् आनीसेअ् परमेश्‍वरमी पूरा हथ‍़ेरू याङानुम्‍ये। आकोरोअ् मुःसानुम् भने, आनीसेअ् इ़ःलेन्मी विरोध मुःहीकानुप्पाने, मोलम् द्‍याङ‍्पीधारी नोअ् आनीन् येब्‍हीकानीहीने।

१४ मोसेअ्नोअ् आनीन् सत्यमी छाक्‍छीम्‍माए तक्‍पम् छाक् चीङानुम्‍येमाङ्, मोलम् धर्मती बनामुःकबा पाता बोअ्थेब्बीअ् तीःसानुम्‍येमाङ् येबानीये,

१५ मोलम् लाक्‍पी शान्ति पीक्‍कबा नुःयायेन्मी सीअ्माली चाङानीयेमाङ् त्‍याद‍़ी पुगानीये।

१६ कोओपारे नोअ् दुष्‍टमी छप्‍प‍ै म‍़ीमी थ‍़ुअ्लाह सेअ्मामी योक्‍सेअ् आनीसेअ् विश्‍वासमी ढाल याङानुम्‍ये।

१७ तोअ्माङ् मुलुवामी टोपी खामानुम्‍ये मोलम् पवित्र सनीअ्वामी तरवाल्‍ली याङानुम्‍ये, आकोचैँ परमेश्‍वरमी याङेब‍़ ने।

१८ नीम्‍माङ् पवित्र सनीअ्वाबीअ् प्रार्थना नुङ् बिन्ती मुःतोअ् चुअ्आनीये। चङ्‍खो पुक्‍तोअ् परमेश्‍वरमी छप्‍प‍ै पवित्र मीनाचीमी योक्‍सेअ् नीम्‍माङ् प्रार्थना मुःयुक्‍सानीये।

१९ का यामुलीङाअँलो परमेश्‍वरए कङा याङेब‍़ मापीअ्ङाहोउ मोलम् नुःयायेन्मी अलेःतोअ्हीमाबा खनावा माकीस्‍सीये प्रचार मामुःहीङाहोउ नेमाङ् कङी योक्‍सेअ् ने प्रार्थना मुःबीअ्माये।

२० कोओमीनोअ् योक्‍सेअ् का झ्यालखानाबीअ् सीक्‍कबा इप्‍पाङ् राजदूतङा ने, मोलम् कङेअ् इमाक्‍‍तोअ् यामुमा पुक्‍कबालो, मोरोअ्नोअ् माकीस्‍सीये मायामुहीङाहोउ नेमाङ् प्रार्थना मुःबीअ्माये।

द्‍याङ्पीपा सेवाफो

२१ का माक्‍तोअ् पुअ्ङाअँक्‍पा मोलम् इमाङ‍् मुःधीङाअँक्‍पा इःतोअ् आनीसेअ् ने लेःसानुम्‍ये नेमाङ् एकाए नेच्‍चाकुकबा नुङ् प्रभुमी भरोसीलो सेवा मुःकबा वथक्‍पा नेछा तुखिकसए छप्‍प‍ै खनावा आनीन् इःकानीहीन्‍ने।

२२ एकाए माङ् माक्‍तोअ् मुःधीङ्‍कुका नेमाङ् आनीसेअ् लेःसानुम्‍ये मोलम् आनीसेअ् तक्‍पम् न‍़ीङ्वाबीअ् आँट तोक्‍कानुम्‍ये नेमाङ् कङेअ् आको आनीबीअ् पाङ्‍हाङ्‍इतुङ्।

२३ छप्‍प‍ै वथक्‍पा नेछाची परमेश्‍वर पापा नुङ् प्रभु येशू ख्रीष्‍टबाङ् शान्ति नुङ् विश्‍वासनुङ्सुःरी मुःम्‍बा प्रेम मातोङ्‍होउ।

२४ इकीमी प्रभु येशू ख्रीष्‍ट हानीम् ने माछीक्‍कबा प्रेमए प्रेम मुःकबा छुत्‍तीङ्नुङ् अनुग्रह माच्‍चुहोउ।

फिलिप्पीची

पावलमी छाअ्प्‍माल‍़ीङ्

१

१ ख्रीष्‍ट येशूमी सेउतेची का पावल नुङ् तिमोथीलम्, ख्रीष्‍ट येशूबीअ् चुःकाह फिलिप्पीबीही छप्‍प‍ै मीनाची, सु-सुःरी बिशपची नुङ् डिकनची,

२ परमेश्‍वर इकीमी पापा नुङ् प्रभु येशू ख्रीष्‍टलम् अनुग्रह नुङ् शान्ति मापुअ्होउ।

फिलिप्पीचीमी योक्‍सेअ् पावलमी प्रार्थना

३ कङेअ् आनीन् मीक्‍कानीन्लो कङी परमेश्‍वर अलाक्‍छुमा पीक्‍कुङ्।

४ आनीन् छप्‍पैमी योक्‍सेअ् नीम्‍माङ् प्रार्थना मुःङाअँलो का रमालीतोअ् प्रार्थना मुःङाअँ।

५ मालेअ्माभने आनीसेअ् पहिलो लेन्लम् होधारी नुःयायेन् प्रचार मुःमा कङा सघामुःइङानीन्।

६ आनीबीअ् इक्‍कु नुःयाव मुःलीङ‍्कबासेअ् नोअ् ख्रीष्‍ट येशूमी लेन्बीअ् आको याव पूरा मुःकुबा नेमाङ् कङेअ् नीच्‍चानोअ् विश्‍वास मुःकुङ्।

७ कङेअ् आनीन् छुत्‍तीङ्मी योक्‍सेअ् कोओपारे मीअ्मा नुःरो पुअ्नो, कङेअ् आनीन् कङी न‍़ीङ्वाअ्यु युङ्इतानी, मालेअ्माभने का झ्यालखानाबीअ् चुअ्उङ्लो नुङ् नुःयायेन् जोगामुःकबा तोअ्माङ् आको नुःयायेन् सत्य नेबा ह‍़ीक्‍‍बुअ्नोअ् यावबीअ् आनीन् छुत्‍तीङ् कानुङ् अनुग्रहबीअ् चुःकबानीन् ने।

८ मालेअ्माभने ख्रीष्‍ट येशूमी प्रेमए आनीमी तलतल कङा एअ्वा यीङ्‍इतुङ् नेबा खनावामी साछी परमेश्‍वर चुःअ्।

९ सन‍़ीङ्वा नुङ् वाब्‍कबा शक्तिबीअ् आनीमी प्रेम झन धेरुअ् देःतोअ् माखेअ्होउ नेमाङ् का प्रार्थना मुःङाअँ।

१० आकोरोअ् पुगा भने तेअ् आनीसेअ् छप्‍पैभन्दा नुःकबा खनावा लेःतोहीकानुप्पाने, मोलम् ख्रीष्‍टमी लेन्बीअ् पवित्र नुङ् फत्‍तुरमेद‍्दीकेबा पुक्‍कानीहीने।

११ परमेश्‍वरमी महिमा नुङ् प्रशंसामी योक्‍सेअ् येशू ख्रीष्‍टलम् ताकबा नुःयावए आनीन् चेप्‍खेकबा पुगानीये।

कङी योक्‍सेअ् लेत्‍चामा इःबलाअ्वा ख्रीष्‍ट ने

१२ वथक्‍पा नेछा चो, नीच्‍चानोअ् इःमा ने भने, काबीअ् तायाक्‍ताकाह खनावाए नुःयायेन् येम्‍मीअ्मामी यावबीअ् सहयोग सीअ्इता नेमाङ् आनीसेअ् लेःतोकानुम्‍ये नेबा कङेअ् मीक्‍कुङ्।

१३ का ख्रीष्‍टमी योक्‍सेअ् झ्यालखानाबीअ् सीत्‍तुक्‍पा नेबा खनावा हाङ्‍ख‍़ीबीही छप्‍प‍ै तीलीङ‍्गाचेअ् नुङ् छप्‍प‍ै अरु मीनाचेअ् लेःतोअ्इतुची।

१४ का झ्यालखानाबीअ् सीत्‍तुक्‍पा कारणए धेरुन् वथक्‍पा नेछाची प्रभुबीअ् आँटिलो पुगामीमाङ् माकीस्‍सीये परमेश्‍वरमी याङेब‍़ यामुहीकबा पुअ्इतामी।

१५ कोइ-कोइचेअ् चैँ आँखी नुङ् नाफु तुअ्नोअ्माङ्, तोकोना कोइ-कोइचेअ् चैँ नुःन‍़ीङ्वाए ख्रीष्‍टमी प्रचार मुःकुची।

१६ नुःयायेन् जोगामुःमामी योक्‍सेअ् का झ्यालखानाबीअ् सीअ्इतुङ् नेमाङ् लेःतोकाहचेअ् प्रेमबीअ् कोओ याव मुःकुची।

१७ तोकोना अरुचेअ् चैँ सख्खर् न‍़ीङ्वाए हेअ्‍नी, तोकोना तक्‍पम‍ी फाइदामी योक्‍सेअ् झ्यालखानाबीअ् कङी कष्‍ट मायेत्‍तीहोउ नेबा विचारए ख्रीष्‍टमी प्रचार मुःकुची।

१८ इमाक्‍‍तोअ्होसाङ् ने छप्‍प‍ै खाले अर्थात् अक्‍तेन्बीअ् होसाङ् ने, सत्यबीअ् होसाङ् ने, ख्रीष्‍टमी प्रचार मापुअ्होउ। कुबीअ्नोअ् का रमालीङाअँ।

१९ मालेअ्माभने आनीमी प्रार्थना नुङ् येशू ख्रीष्‍टमी सनीअ्वामी सहयोगए का कुबाङ् अप्पोङाअँ नेमाङ् कङेअ् लेःकुङ्।

२० कङेअ् धेरुअ् नोअ् हुङुक्‍पा नुङ् आशा मुःसुक्‍पा खनावा कोओ नोअ् ने, का हानीम् ने ङीस्‍सीमाङ्वाबीअ् सीअ्ङानीबाने, तोकोना का पूरा आँट तोक्‍कबा पुअ्ङाअँक्‍पाने, मोलम् नीम्‍माङ् कङी सरीलबीअ् ख्रीष्‍टमी इज्जत पुगीतोअ्नोअ्, का लेत्‍चाङाअँ होसाङ् ने अथवा सीःमा नोअ् पुअ्नो होसाङ् ने कोरोअ्लोअ् कङी सरीलबीअ् ख्रीष्‍टमी इज्जत मापुअ्होउ।

२१ मालेअ्माभने लेत्‍चामाचैँ कङी योक्‍सेअ् ख्रीष्‍ट ने, मोलम् सीःमाचैँ कङी योक्‍सेअ् फाइदा ने।

२२ का सरीलबीअ् लेत्‍चामामाङ् झन नुःयाव मुःमा पुक्‍कबा ने भने, इमाक्‍‍तोक्‍पा खनावा कङेअ् लाःमा पुअ्नोक्‍‍पा नेमाङ् कङेअ् लेःङानी।

२३ का गो खआ हीच्‍चीबीअ् माक्‍तोक्‍पा लाःमाबा नेमाङ् इमाङ‍् मुःमा-मुःमा पुअ्इतुङ्। कङी न‍़ीङ्वा गो बिदा पुअ्मामाङ् ख्रीष्‍टनुङ्नोअ् चुःमाबा ने, मालेअ्माभने कोओ धेरुअ् नोअ् नुःअ्।

२४ तोकोना आनीमी योक्‍सेअ् सरीलबीअ् चुःमा नोअ् झन नुःकबा खनावा ने।

२५ कङेअ् कोओ खनावा पक्‍‍का लेःकुङ्। मोसेअ्नोअ् आनीन् विश्‍वासबीअ् अघि देःमीअ्मा नुङ् आनीमी सक्‍सेम्‍मी योक्‍सेअ् आनीन् छप्‍पैनुङ् का चुःङाअँक्‍पाने।

२६ का होनेअ् आनीपी ताङाअँलो कङी कारणए ख्रीष्‍ट येशूबीअ् आनीसेअ् झन धेरुअ् छाक्‍छाअ्वा मुःहीकानुप्पाने।

२७ मुद्‍दे खनावाचैँ आनीमी जुनीमी चाल ख्रीष्‍टमी नुःयायेन् खेच्‍चालोक्‍पा मापुअ्होउ। कोसेअ्नोअ् आनीन् तुब्सी का ताउङ् होसाङ् ने अथवा मात्‍ताउङ् होसाङ् ने, आनीन् इक्‍कुनोअ् सनीअ्वाबीअ् त‍़थ‍़ीलो पुगानीमाङ् चुःधीङ्‍कानीन् मोलम् इक्‍कुनोअ् न‍़ीङ्वा पुगानीमाङ् मीनाची नुःयायेन्बीअ् विश्‍वास मुःमीकबा सेवाबीअ् सीःलोमालो याव मुःधीङ्‍कानी नेबा खनावा कङेअ् येम्‍मा मीक्‍कुङ्।

२८ तोअ्माङ् आनीन् तक्‍पम‍ी विरोधीचीबाङ् ताकाह इमाङ‍् खनावालम् ने अकीस्सीआनीये। अखाचीमी योक्‍सेअ् चैँ कोओ छ्याङ्‍गै खाङ्मुकबा सुद‍्धम् पुक्‍थाम् च्‍याक्‍सीङ् ने, तोकोना आनीमी योक्‍सेअ् गो परमेश्‍वरलम् ताकबा मुलुवामी च्‍याक्‍सीङ् ने।

२९ मालेअ्माभने परमेश्‍वरए आनीन् ख्रीष्‍टबीअ् विश्‍वास मुःमामी मौका तेअ् पीत्‍तानीही हेअ्‍नी, तोकोना उमी योक्‍सेअ् आनीसेअ् कष्‍ट ने आङ्मापुअ्नो।

३० कङेअ् मुःसुक्‍पा लडाइँ आनीसेअ् खाङ्‍इतानुम् मोलम् होमाङ् ने चुङ्धीङ्‍ङाअँक्‍पा नेमाङ् आनीसेअ् येङ‍्कानुम्, आनीन् ने आकोरोक्‍पानोअ् खालेबा लडाइँ मुःधीङ्‍कानीन्।

ख्रीष्‍टबीअ् नम्र पुअ्माबा

२

१ ख्रीष्‍टबीअ् आनीसेअ् आँट तोअ्इतानुम् भने, उमी प्रेमबीअ् ढुक्‍‍क यीक्‍थाम् न‍़ीङ्वा तोअ्इतानुम् भने, पवित्र सनीअ्वामी संगति तोअ्इतानुम् भने, मोलम् आनीमी न‍़ीङ्वाबीअ् अर्कुमी योक्‍सेअ् नम्‍नम्‍वा चुःअ् भने,

२ आनीन् इक्‍कुनोअ् न‍़ीङ्वाबा पुगानीयेमाङ्, इक्‍कुनोअ् प्रेमबीअ्, अर्कुनुङ् पूरा सहमत पुगानीयेमाङ् कङेअ् मुःमा पुक्‍कबा कङी सक्‍सेम् कङा पूरा मुःमीअ्माये।

३ कङी तेअ् मापुअ्होउ अथवा कानोअ् ने इःतोअ् इमाङ्ने अमुःसानुम्‍ये, तोकोना नम्र पुगानीयेमाङ् इप्‍पाङ्ए अर्कु तक्‍पभन्दा धेप्‍प‍़ मीत्‍तानुम्‍ये।

४ आनीन् छप्‍पैए तक्‍पम‍ी फाइदामी योक्‍सेअ् तेअ् हेअ्‍नी, तोकोना अरुमी फाइदामी योक्‍सेअ् ने मीत्‍तानुम्‍ये।

५ ख्रीष्‍ट येशूमी न‍़ीङ्वादोअ्नोअ् आनीमी न‍़ीङ्वा ने मापुअ्होउ।

६ परमेश्‍वरदोअ्नोअ् पुगामाङ् ने

उसेअ् परमेश्‍वरनुङ् सरोबरी पुअ्मामी विचार नोअ् मामुःसु।

७ तोकोना तक्‍पनोअ् सुन्‍नी मुःसुमाङ्

कमारामी रूप लाःसु,

मोलम् मीनादोअ्नोअ् पुगामाङ् लोलीता,

८ तोअ्माङ् मीनामी रूप लाःसुमाङ् उम्तक्‍पेअ्नोअ् नम्र पुगा,

मोलम् क्रूसमी सीःमाङ्वाधारीनोअ् अग्गे मानामुःसु।

९ मोसेअ्नोअ् परमेश्‍वरए उ धेरुअ् नोअ् मुत्‍तु मुःसु,

मोलम् छप्‍प‍ै न‍़ीङ्भन्दा मुत्‍तुबा न‍़ीङ् उ पीत्‍तु।

१० मोसेअ्नोअ् स्वर्ग, खाम्‍पुम्‍मा, खाम्‍पुम्‍माखुअ्माअ्मुहु छप्‍पैए

येशूमी न‍़ीक्‍पी घुँडा त‍़ोअ्मापुअ्नो,

११ मोलम् परमेश्‍वर पापामी महिमामी योक्‍सेअ्

येशू ख्रीष्‍ट नोअ् प्रभु ने इःतोअ् छप्‍प‍ै लेम्‍ए इःमापुअ्नो।

ज्योतिदोअ्नोअ् खाम्‍पुम्‍माबीअ् चीम्‍ल्याअ्ए लेअ्माबा

१२ मोसेअ्नोअ् कङी लकम् चो, का आनीन्‍नुङ् चुःङाअँलोक्‍तेअ् हेअ्‍नी, तोकोना आनीन्‍नुङ् चुःङानीलोअ् ने आनीसेअ् नीम्‍माङ् अग्गे मानामुःसीतोअ्नोअ् कीमाङ्वाए योक्‍तोअ् तक्‍पम‍ी मुलुवामी याव पूरा मुःमामी सफ्फी बोल् पुगानीये।

१३ मालेअ्माभने आनीबीअ् याव मुःकबा परमेश्‍वर नोअ् ने। उसेअ् मीक्‍कुबाअन्सार याव मुःमामी इच्छा नुङ् शक्ति उसेअ् नोअ् पीक्‍कानीहीने।

१४ ङेत्‍तोअ् अथवा खेतोअ्-वातोअ् मामुःये छप्‍प‍ै याव मुःसानुम्‍ये।

१५ कोरोअ् पुअ्नोअ्लो आनीन् अग्गे मानामामुःकबा नुङ् वाथाम्‍कबा पुस्तामी माझाबीअ् फत्‍तुर माच्‍चुःकबा मोलम् सोःजो पुक्‍तोअ् परमेश्‍वरमी खोट मेद्‍दीके सन्तान पुक्‍कानीन्, मोलम् ज्योति चीम्‍ल्याअ्ए लेत्‍तीतोअ्नोअ् आनीन् अखाचीमी माझाबीअ् चीम्‍ल्याअ्ए लेक्‍कानीन्।

१६ जुनीमी याङेब‍़ त‍़थ‍़ीलो मुःतोअ् लब्‍धीतानुम्‍ये। आकोरोअ् मुःसानुम् भने, का मोरोअ्नोअ् पीङ‍्ङाअँक्‍पा हेअ्‍नी अथवा मोरोअ्नोअ् सीःलोमालो याव मुःङाअँक्‍पा हेअ्नीबा रीछ नेमाङ् ख्रीष्‍टमी लेन्बीअ् का छाक्‍छाअ्वा मुःहीङाअँक्‍पाने।

१७ आनीमी विश्‍वास जीवाँत सेप्‍पलाअ्वामाङ् तीःबलाअ्वा भेटीदोक्‍पा ने। आकोबीअ् भेटीमी रूपबीअ् कङी हेरुवा तीःमानोअ् पुअ्नोहोसाङ् ने का खुशी पुअ्ङाअँ मोलम् आनीन् छुत्‍तीङ्नुङ् का रमालीङाअँ।

१८ आकोरोअ्नोअ् आनीन् ने कानुङ् खुशी पुअ्मापुअ्नो मोलम् रमालीमापुअ्नो।

तिमोथी नुङ् इपा‌फ्रोडिटस

१९ आनीमी खनावा येनुङ्माङ् का खुशी पुअ्ङाअँ नेबा आशा प्रभु येशूबीअ् मुःतोअ् कङेअ् चोप्‍फाङ‍् नोअ् तिमोथी आनीबीअ् माःरी पाङ्‍हाङ्‍कुक्‍‍पा।

२० नीच्‍चानोक्‍पा न‍़ीङ्वाए नोअ् आनीमी ल्याक्‍खा मुःकबा उबाहेक अरु मीना कानुङ् असा ने माअ्अँ।

२१ येशू ख्रीष्‍टमी खनावा ल्याक्‍खा नोअ् मामुःये अरु छुत्‍तीङ्ए तक्‍पम‍ी खनावातेअ् पूरा मुःमा योक्‍कुची।

२२ तोकोना तिमोथी एअ्वा विश्‍वास मुःहीलोक्‍पा नेमाङ् आनीसेअ् लेन्लेःकानुम्, मालेअ्माभने वथक्‍छाए पापामी सेवा मुःसीतोअ्नोअ् कानुङ् नुःयायेन् प्रचारमी यावबीअ् आकोसेअ् सेवा मुःइतु।

२३ मोसेअ्नोअ् कङी तालुक इमाक्‍‍तोअ् पुअ्नोअ् नेमाङ् लेःतोअ्मादोहो उ आनीबीअ् पाङ्‍हाङ्मामी आशा मुःइतुङ्।

२४ तोअ्माङ् का ने आनीबीअ् चोप्‍फाङ‍् नोअ् ताङाअँ नेमाङ् प्रभुबीअ् का पक्‍‍का चुःङाअँ।

२५ कानुङ्नोअ् याव मुःकबा नुङ् नुःयायेन् येम्‍मीअ्मामी यावबीअ् कानुङ्सुःरी चुङ्‍कबा कङी वथक्‍पा नेछा इपाफ्रोडिटस आनीबीअ् पाङ्‍हाङ्मा खाँचो चुःअ् नेबा विचार काबीअ् ताअ्आ, उ कङा खाँचोबीअ् सीअ्ङाअँलो सघामुःकबा आनीसेअ् पाङ्‍हाक्‍सानुप्पा दूत ने।

२६ मालेअ्माभने उसेअ् आनीन् छप्‍पैमी धेरुन् तलतल मुःधीङ्‍कु मोलम् उ तुगाबा खनावा आनीसेअ् येनानुप्पा कारणए उ सैदादा पुअ्इता।

२७ नीच्‍चानोअ्, उ तुगामाङ् हत्‍थ‍़अ् सीःसाबा, तोकोना उ परमेश्‍वरए नम्‍नम् मीस्‍सीतु। उ तेअ् हेअ्‍नी, कङी सोग्बीअ् अर्कु सोग् मायेत्‍तीयेमाच्‍चुहोउ नेमाङ् कङा ने उसेअ् नम्‍नम् मीस्‍सीअ्ङा।

२८ मोसेअ्नोअ् उ आनीसेअ् होनेअ् खाङ्‍कानुम्‍माङ् रमालीकानीहीने मोलम् कङी सोग् ने मेछुअ् पुक्‍ताक्पा नेमाङ् उ आकोबीअ् पाङ्‍हाङ्मा कङेअ् धेरुअ् नोअ् मीक्‍कुङ्।

२९ मोसेअ्नोअ् आनीन् धेरुअ् रमालीतोअ् उ प्रभुबीअ् लाप्‍तुमानुम्‍ये, मोलम् कोरोहो मीनाची योङ् मुःसानुप्चे।

३० मालेअ्माभने उ ख्रीष्‍टमी याव मुःसालो हत्‍थ‍़अ् सीःमा ने पुगाबा। आनीसेअ् कङी योक्‍सेअ् मामुःहीसानुहुम् सेवा पूरा मुःमामी योक्‍सेअ् तक्‍पम‍ी जुनी नोअ् खतराबीअ् युक्‍सुबा।

धर्मती पुअ्मामी नीच्‍चानोक्‍पा खनावा

३

१ द्‍याङ्पी कङी वथक्‍पा नेछा चो, प्रभुबीअ् सक्‍सेम् चुअ्आनीये। कङेअ् अघि नोअ् छाप्‍इतुक्‍पा खनावा होनेअ् छाअ्मामाङ् पाङ्‍हाङ्मा कङा झमेला यीङ‍्ङानी, मोलम् आकोसेअ् आनीमी विश्‍वास जोगामुःकु।

२ कोचुमाचीदोहो मीनाचीलम् जोगालीसानीये, अखाची इ़ःयाव मुःकाहची नुङ् सरीलबीअ् खतना मुःमीकाह मीनाची ने।

३ मालेअ्माभने परमेश्‍वर सनीअ्वाबीअ् पुजेमुःकबा, ख्रीष्‍ट येशूबीअ् छाक्‍छाअ्वा मुःकबा मोलम् सरीलबीअ् भरोसा मायुङ‍्कबा नीच्‍चानोक्‍पा खतना इकीन् नोअ् ने।

४ आकोरोअ् पुगाहोसाङ् ने कानुङ्नोअ् सरीलबीअ् भरोसा युङ्मामी कारण चुःअ्। कोइ मीनाए सरीलबीअ् भरोसा युङ्मामी कारण तक्‍पनुङ् चुःअ् इःकु भने, कानुङ् गो झन एअ्वा धेरुअ् चुःअ्।

५ का लोलीतुक्‍पा आठ लेन्बीअ् कङी खतना पुगाबा ने। का इस्राएल तोःखामी बेन्यामीन कुलबीपाङा ने। हिब्रूचीमी ने हिब्रू मोलम् व्यवस्थामी न‍़ीक्‍थुप्‍पी इःमा भने का इप्‍पाङ् फरिसीङा ने।

६ जोशमी खनावा इःमा ने भने मण्डली सतामुःकबा मोलम् व्यवस्थाअन्सार धर्मती पुअ्मामी खनावा इःमा ने भने फत्‍तुर माच्‍चुःकबा मीनाङा ने।

७ तोकोना कङेअ् फाइदामी खनावा एअ्वा तोक्‍कुङ्लो, ख्रीष्‍टमी योक्‍सेअ् अखा छप्‍प‍ै खनावा नोक्‍सानी नोअ् मीअ्इतुङ्।

८ नीच्‍चानोअ्, इःमा ने भने, ख्रीष्‍ट येशू प्रभु चीनामुःतोअ्मामी धेप्‍प‍़ खनावामी दाँजोबीअ् कङेअ् छप्‍प‍ै खनावा हान्ती मीअ्इतुङ्। ख्रीष्‍ट मातोअ्ङाहोउ नेमाङ् उमी योक्‍सेअ् कङेअ् छप्‍प‍ै खनावामी नोक्‍सानी आङ्इतुङ्, मोलम् अखा छप्‍प‍ै खनावा चीस्‍फाअ्वा नोअ् मीअ्इतुङ्,

९ मोलम् उबीअ् का चुःमा मीङ्‍ङाअँ। व्यवस्थाबाङ् ताकबा धर्मती पुअ्मामी खनावाए का धर्मती पुगुक्‍पा हेअ्‍नी, तोकोना ख्रीष्‍टबीअ् विश्‍वास मुःसुङ्माङ् का धर्मती पुगुक्‍पा ने। कोओ धर्मती पुअ्मामी खनावाचैँ विश्‍वास मुःमामाङ् परमेश्‍वरलम् ताकबा खनावा ने।

१० कङेअ् चैँ ख्रीष्‍ट मोलम् उ सीःखेथाप्पाङ् जिउँदो पुगाबा शक्ति लेःतोअ्मा मीक्‍कुङ्। तोअ्माङ् उ सीःसालो आङुहु कष्‍टबीअ् उदोअ्नोअ् पुअ्मामाङ् भाग लाःमा मीङ्‍ङाअँ।

११ पुअ्हीअ् भने, सीःखेथाप्पाङ् का जिउँदो मापुअ्हीङाहोउ।

निशानाअ्युगे अघि खेअ्माबा

१२ कङेअ् खआ खनावा पैल्हे नोअ् तोखेइतुङ् अथवा तोअ्मा सफल पुखेअ्इतुङ् नेमाङ् गो हेअ्‍नी, तोकोना कङेअ् खआ खनावा तक्‍पम‍ी बनामुःमामी योक्‍सेअ् का अघि खेअ्धीङाअँक्‍पा, मालेअ्माभने खचीमीनोअ् योक्‍सेअ् ख्रीष्‍ट येशूए कङा तक्‍पमीनोअ् बनामुःइङा।

१३ वथक्‍पा नेछा चो, कङेअ् खआ छप्‍प‍ै तोखेइतुङ् नेमाङ् कङेअ् मीअ्ङानी, तोकोना कङेअ् इक्‍कु याव मुःकुङ्, आकोचैँ खैकाह खनावा मेथ‍ाङ्मामाङ् ताकाह खनावा तोअ्मामी सफ्फी बोल् पुअ्ङाअँ।

१४ का इनाम तोअ्मामी सफ्फी निशानाअ्युगे अघि खेअ्ङाअँ, कोओमी योक्‍सेअ् परमेश्‍वरए कङा ख्रीष्‍ट येशूबीअ् छेःइङा।

१५ इकीन् पासीङ् पुक्‍कबा छुत्‍तीङ्ए कोरोअ् नोअ् मीअ्मा, मोलम् आनीन् कोइए अर्कुनोअ् खनावा मीक्‍कानुम् भने, आको ने परमेश्‍वरए आनीन् खाङ्मीकानीहीने।

१६ माङ् पुगे ने इकीए तोक्‍कबा खनावाबीअ् नोअ् त‍़थ‍़ीलो पुअ्मामाङ् चुःमाइन्।

१७ वथक्‍पा नेछा चो, कङी चीम्‍मासीङ् खाक्‍सानुम्‍येमाङ् चुअ्आनीये, मोलम् इकीबीअ् आनीसेअ् खाक्‍सानुप्पा चीम्‍मासीङ्अन्सार लेत्‍चाकाहची खाक्‍सानुप्चे।

१८ कङेअ् हाबीही मीनाचीमी न‍़ीक्‍थुप्‍पी आनीन् धेरुअ् खेप्‍पा लीअ्इतानीन्लो, होनेअ् खाब्‍तोअ् लीक्‍कानीन्, अखा मीनाची ख्रीष्‍टमी क्रूसमी ङेन् पुअ्नोअ्मीमाङ् जुनी चाःअ्मी।

१९ अखाची सुद‍्धम् पुखेअ्नोअ्मी, अखाचीमी परमेश्‍वर अखाचीमी बोअ् नोअ् ने, मोलम् खाम्‍पुम्‍माबीही खनावाबीअ् नोअ् तक्‍पम‍ी न‍़ीङ्वा तीःकुचीमाङ् ङीस्‍सीमालाम्‍लोहो खनावाबीअ् छाक्‍छाअ्वा मुःअ्मी।

२० तोकोना इकीमी नागरिकता स्वर्गबीअ् चुःअ्, तोअ्माङ् आकोलम् ताकबा मुलुवा पीक्‍कबा प्रभु येशू ख्रीष्‍ट इकीए हुङ्नो।

२१ छप्‍प‍ै खनावा तक्‍पम‍ी हुक्‍‍पी सीअ्मीहीकबा शक्ति उबीअ् चुःअ्। उसेअ् नोअ् इकीमी इमाङ्ने मामुःहीकबा सरील उमी महिमामी सरीलदोअ्नोअ् बनामुःकुबाने।

४

१ मोसेअ्नोअ् कङी वथक्‍पा नेछा चो, कङेअ् आनीन् नेच्‍चाकानीन् मोलम् मीअ्धीङ‍्कानीन्। आनीन् नोअ् कङी सक्‍सेम् नुङ् श्रीपेचनीन् ने। कङी लकम् चो, कोरोअ् नोअ् प्रभुबीअ् त‍़थ‍़ीलो पुगानीयेमाङ् चुअ्आनीये।

सुलाम्प‍़ीअ्ह

२ इयोदिया नुङ् सुन्तुखे प्रभुबीअ् तोक्‍चाआचे इःतोअ् कङेअ् बिन्ती मुःक्‍चीना।

३ हँ, कङेअ् विश्‍वास मुःअ्नाबा कङी लकम्, कङेअ् आना बिन्ती मुःअ्ना, खआ मीम्‍छाची सघामुःसुचे, मालेअ्माभने खआ ह‍़ीक्‍‍पाक्‍‍चेअ् कानुङ्सु-सुःरी नुःयायेन् येम्‍मीअ्मामी यावबीअ् क्‍लेमेसनुङ् मोलम् अरु कङी लकप्‍चीनुङ् सीःलोमालो याव मुःइताची। अखा कङी लकप्‍चीमी न‍़ीङ् जुनीमी कीतापबीअ् चुःअ्।

४ नीम्‍माङ् प्रभुबीअ् रमालीसानीयेमाङ् चुअ्आनीये, कङेअ् होनेअ् लीक्‍कानीन्, रमालीसानीयेमाङ् चुअ्आनीये।

५ आनीमी नुःकबा बेहोरा छप्‍पैसेअ् मालेःतोकुचीहोउ। प्रभु ताखेअ्लीता।

६ इमाङ‍् खनावाबीअ् ने सोग् अमुःसानीये, तोकोना छप्‍प‍ै खनावाबीअ् अलाक्‍छुमा पीत्‍तोअ् प्रार्थना नुङ् बिन्तीलम् तक्‍प पाब्‍काह खनावा परमेश्‍वरबीअ् युक्‍सानुम्‍ये,

७ मोलम् अन्‍अवाब्हीमाबा परमेश्‍वरमी शान्तिए आनीमी न‍़ीङ्वा नुङ् विचार ख्रीष्‍ट येशूबीअ् रच्‍छे मुःकुबाने।

८ द्‍याङ्पी वथक्‍पा नेछा चो, सत्य खनावाबीअ्, योङ् मुःमा खेच्‍चाकबा खनावाबीअ्, ठीक खनावाबीअ्, पवित्र खनावाबीअ्, नेच्‍चामा खेच्‍चालोक्‍पा खनावाबीअ् नुङ् अलाक्‍छुमा पीअ्मा खेच्‍चालोक्‍पा खनावाबीअ् न‍़ीङ्वा तीःसानुम्‍ये। छप्‍पैभन्दा कम्‍नीकबा मोलम् प्रशंसा मुःमा खेच्‍चाकबा खनावा चुःअ् भने, आकोमीनोअ् न‍़ीक्‍थुप्‍पी मीत्‍तानुम्‍ये।

९ आनीसेअ् कानुङ् चीनानुहुम्, तोक्‍कानुहुम्, येनानुहुम् नुङ् काबीअ् खा‍क्‍सानुहुम् खनावा नोअ् मुःसानुम्‍ये, मोलम् शान्ति पीक्‍कबा परमेश्‍वर आनीन्‍नुङ् चुःक्‍पाने।

भेटीमी योक्‍सेअ् अलाक्‍छुमाफो

१० भेअ्लो समइ द्‍याङ्पी आनीमी ल्याक्‍खा काबीअ् हो पुगाबाबीअ् प्रभुबीअ् का धेरुअ् नोअ् रमालीइतुङ्। खास्‍बीअ् आनीसेअ् कङी ल्याक्‍खा मामुःसानुप्पा हेअ्‍नी, तोकोना मौका मातोक्‍कानुप्पा।

११ खाँचो सीअ्ङाबा कारणए कङेअ् कोरोअ् इःधीङ‍्कुक्‍‍पा हेअ्‍नी, मालेअ्माभने का माक्‍तोक्‍पा तालुकबीअ् होसाङ् ने सन्तोक चुःमा चीन्‍इतुङ्।

१२ दुक्‍ख सीअ्मालो माक्‍तोअ् लेत्‍चामाबा नुङ् चुःथाअ्मालो माक्‍तोअ् लेत्‍चामाबा नेमाङ् कङेअ् लेःकुङ्। छप्‍प‍ै तालुकबीअ् अर्थात् चाःतोअ्मालो अथवा अचाःतोअ्मालो मोलम् चुःथाअ्मालो अथवा दुक्‍ख सीअ्मालो सन्तोक चुःमामी भित्रअ्यु खनावा कङेअ् चीन्‍इतुङ्।

१३ कङा शक्ति पीक्‍कबालम् नोअ् कङेअ् छप्‍प‍ै खनावा मुःहीकुङ्।

१४ आकोरोअ् पुगाहोसाङ् ने, आनीसेअ् कङी कष्‍टबीअ् सघामुःङानीपासेअ् नुःलो मुःसानुम्।

१५ नुःयायेन् प्रचार मुःलीपलाअ्वा समइबीअ् का मासेडोनियालम् बिदा पुगुङ्लो आनीन्बाहेक हाबीपा ने मण्डलीए पीअ्मामी लाःमामी यावबीअ् कानुङ् भाग मालाःसुबा नेबा खनावा फिलिप्पीबीअ् चुःकबा आनीम् तक्‍पेअ्नोअ् लेःकानुम्।

१६ का थेसलोनिकेबीअ् चुअ्उङ्लोअ् ने आनीसेअ् इक्‍खेप्‍पाभन्दा ल्‍हेअ्लोअ् नोअ् कङी योक्‍सेअ् भेटी पाङ‍्हाक्‍सानुम्।

१७ कङेअ् भेटी योक्‍कुक्‍‍पा हेअ्‍नी, तोकोना आनीमी हीसापबीअ् येत्‍तीतोअ् खेक्‍कबा चसी कङेअ् योक्‍कुङ्।

१८ कङेअ् तोअ्मा पुक्‍कबाभन्दा ने ल्‍हेअ्लोअ् नोअ् तोअ्इतुङ्। आनीसेअ् इपाफ्रोडिटसमी हुक्‍‍पाङ् पाङ‍्हाक्‍सानुहुम् भेटी कङेअ् तोक्‍कुङ्माङ् कङी खाँचो पूरा पुअ्इता। अखा भेटीचैँ परमेश्‍वरए नेच्‍चोकुबा मोलम् उसेअ् ग्रहण मुःमा खेच्‍चालोक्‍पा जीवाँत सेत्‍तीपलाअ्वा नाम्‍नीकबा भेटीदोअ्नोअ् चुअ्आ।

१९ कङी परमेश्‍वरए तक्‍पम‍ी महिमामी छेबेवाअन्सार ख्रीष्‍ट येशूबीअ् आनीमी छप्‍प‍ै खाँचो पूरा मुःबीकानीहीने।

२० हो इकीमी परमेश्‍वर नुङ् पापामी महिमा नीम्माङ् मापुअ्धीन्होउ! आमेन।

द्‍याङ्पीपा सेवाफो

२१ ख्रीष्‍ट येशूबीअ् चुःकाह छप्‍प‍ै पवित्र मीनाची सेवाफो लीप्‍पीअ्माये। कानुङ् चुःकाह वथक्‍पा नेछाचेअ् आनीन् सेवाफो लीअ्इहाक्‍सानीमी।

२२ छप्‍प‍ै पवित्र मीनाचेअ् नुङ् खासगरी रोमी धेप्‍प‍़हाङ्मी बुद‍़ीक्‍छाबीअ् याव मुःकाहचेअ् आनीन् सेवाफो लीअ्इहाक्‍सानीमी।

२३ प्रभु येशू ख्रीष्‍टमी अनुग्रह आनीमी सनीअ्वानुङ् माच्‍चुहोउ।

कलस्सीची

पावलमी छाअ्प्‍माल‍़ीङ्

१

१ परमेश्‍वरमी इच्छालम् ख्रीष्‍ट येशूमी प्रेरित का पावल नुङ् इकीमी वथक्‍पा नेछा तिमोथीबाङ्,

२ ख्रीष्‍टबीअ् चुःकाह कलस्सेबीही पवित्र नुङ् विश्‍वासी वथक्‍पा नेछाची,

परमेश्‍वर इकीमी पापाबाङ् अनुग्रह नुङ् शान्ति।

पावलए पीत्‍तुचीही अलाक्‍छुमा

३ एकाए आनीमी योक्‍सेअ् प्रार्थना मुःकुकालो इकीमी प्रभु येशू ख्रीष्‍टमी पापा परमेश्‍वर नीम्‍माङ् अलाक्‍छुमा पीक्‍कुका,

४ मालेअ्माभने ख्रीष्‍ट येशूबीअ् आनीसेअ् मुःसानुप्पा विश्‍वास नुङ् पवित्र छप्‍प‍ै मीनाची आनीसेअ् मुःसानुप्‍चीही प्रेममी खनावा एकाए येन्‍इतुका।

५ कोओचैँ परमेश्‍वरए स्वर्गबीअ् युक्‍पीतानीही आनीमी आशामी कारणए नोअ् ने। कोओमी न‍़ीक्‍थुप्‍पी आनीसेअ् अघि नोअ् सत्यमी याङेब‍़ अर्थात् नुःयायेन् येन्‍इतानुम्।

६ कोओ नुःयायेन् आनीबीअ् ताअ्इता, मोलम् नीच्‍चानोअ् खाम्‍पुम्‍मापेच्‍ची य‍़ीङ्बोक्‍‍तोअ् माःरी खेअ्नो। परमेश्‍वरमी अनुग्रहमी न‍़ीक्‍थुप्‍पी सत्य खनावा आनीसेअ् येनानुप्पा नुङ् वाबानुप्पा लेन्‍लम् नोअ् कोओ नुःयायेन्‍ए आनीमी माझाबीअ् ने मोरोक्‍पानोअ् याव मुःधीङ्‍कु।

७ आको खनावा एकाए नेच्‍चाउकबा एकानुङ्नोअ् सेवा मुःकबा इपाफ्रासलम् आनीसेअ् चीन्‍इतानुम्। आको एकामी तर्फबाङ् ख्रीष्‍टमी सेवा मुःकबा इप्‍पाङ् भरोसीलो मीना ने,

८ मोलम् आकोसेअ् पवित्र सनीअ्वाबीअ् चुःकबा आनीमी प्रेममी न‍़ीक्‍थुप्‍पी एका दुप्‍पीइतीका।

९ मोसेअ्नोअ् कचीगाए आको खनावा येनाचुगाबा लेन्लम् नोअ् उमी इच्छामी सन‍़ीङ्वानुङ्नोअ् सनीअ्वामी छप्‍प‍ै तयाबुङ् नुङ् मीक्‍कबा शक्तिए चेप्‍पानीये इःतोअ् आनीमी योक्‍सेअ् प्रार्थना मुःमा मायैतीताचुगा।

१० आकोरोअ् पुअ्नोअ्लो आनीसेअ् प्रभुए नेच्‍चोकुबा जुनीबीअ् चुःतोअ् उमी न‍़ीङ्वा खुशी मुःहीकानुप्पाने मोलम् छप्‍प‍ै नुःयावमी चसी सेःमीतोअ् परमेश्‍वरमी सन‍़ीङ्वाबीअ् देःतोअ् खेअ्हीकानीहीने।

११ उमी महिमामी शक्तिअन्सार रमालीतोअ् छप्‍प‍ै खनावा आङ्मा नुङ् हुङ्‍हीमामी योक्‍सेअ् छप्‍प‍ै शक्तिए त‍़थ‍़ीलो पुगानीये।

१२ ज्योतिबीअ् पवित्र मीनाचीमी हकबीअ् भाग तोअ्मामी योक्‍सेअ् आनीन् खेच्‍चालो बनामुःकबा पापा अलाक्‍छुमा पीत्‍तानुम्‍ये।

१३ उसेअ् इकीन् नाप्‍चीग‍़ीक्‍पामी राज्यलम् लाःलीती, मोलम् उसेअ् नेच्‍चोकुबा तक्‍पम‍ी वथक्छामी राज्यबीअ् सरामुःसी।

१४ उबीअ् नोअ् इकीमी मुलुवा, अर्थात् हीःवामाङ्मी क्षमा चुःअ्।

१५ उचैँ माखाङ्मुकबा परमेश्‍वरमी रूप ने, मोलम् परमेश्‍वरए बनामुःसुहु छप्‍प‍ै खनावाभन्दा तुम्‍कबा ने।

१६ मालेअ्माभने उसेअ् नोअ् छप्‍प‍ै खनावा बनामुःसुहु ने। नम्‍बुङ्ल‍़ीङ्वाबीअ् अथवा खाम्‍पुम्‍माबीअ्, खाङ्मुकबा अथवा माखाङ्मुकबा, छप्‍प‍ै सिंहासन अथवा छप्‍प‍ै शक्ति अथवा राज्य मुःकाहची अथवा अधिकार मुःकाहची छप्‍प‍ै उसेअ् नोअ् बनामुःसुचीही ने, मोलम् अखा छप्‍प‍ै उमीनोअ् योक्‍सेअ् ने।

१७ उ नोअ् छप्‍पैभन्दा पहिलाबा ने, मोलम् उबीअ् नोअ् छप्‍प‍ै खनावा अद‍़ालीइता।

१८ तोअ्माङ् उ नोअ् सरील अर्थात् मण्डलीमी सयबुङ् ने। छप्‍प‍ै खनावाबीअ् उ धेप्‍प‍़ मापुअ्होउ नेमाङ् उ नोअ् मण्डलीमी सुरु ने, अर्थात् सीःखेथाप्पाङ् जिउँदो पोःकाहचीबीअ् उ तुम्‍कबा ने।

१९ मालेअ्माभने तक्‍पबीअ् चुःकाह छप्‍प‍ै गुन् ख्रीष्‍टबीअ् युङ्मा परमेश्‍वर नुःरो यीङु।

२० तोअ्माङ् चाहे खाम्‍पुम्‍मामी मापुअ् चाहे स्वर्गमी मापुअ्, उमी क्रूसबीपा हेरुवालम् शान्ति मुःमीतुमाङ् छप्‍प‍ै खनावा उलम् नोअ् तक्‍पबीअ् तोक्‍तेइतु।

२१ इअ् समइ दुष्‍ट याव मुःसानुम्‍माङ् आनीन् परमेश्‍वरलम् बिरानो पुअ्लोङ् तक्‍पम‍ी न‍़ीङ्वाबीअ् उमी ङेन् पुगानीन्।

२२ तोकोना तक्‍पम‍ी अघि आनीन् पवित्र, खोट माच्‍चुःकबा नुङ् फत्‍तुर माच्‍चुःकबा खाङ्मुमामी योक्‍सेअ् उमी सरीलमी सीःमाङ्वालम् परमेश्‍वरए आनीन् हो तक्‍पनुङ् तोङ्इतानीन्।

२३ आनीन् तक्‍पम‍ी विश्‍वासबीअ् त‍़थ‍़ीलो मोलम् द‍़ेगीलो पुगानीयेमाङ् चुअ्आनीये, मोलम् आनीसेअ् येनानुप्पा नुःयायेन्‍बीअ् आनीसेअ् युक्‍सानुप्पा आशा अयैतानुम्‍ये। नम्‍बुङ्ल‍़ीङ्वाखुअ्माअ्मु खाम्‍पुम्‍मापेच्‍चीबीही मीनाची येम्‍मीपलाअ्वा नुःयायेन् कोओ नोअ् ने। का पावल, कोओमीनोअ् सेवा मुःकबा पुअ्इतुङ्।

पावलए मण्डलीमी योक्‍सेअ् मुःसुबा सेवा

२४ हो आनीमी योक्‍सेअ् सतावटह आङ‍्कुङ्‍लो का रमालीङाअँ, मालेअ्माभने मण्डली अर्थात् उमी सरीलमी योक्‍सेअ् ख्रीष्‍टए आङ्मा पुक्‍काह अरु कष्‍ट कङेअ् कङी सरीलबीअ् आङुङ्माङ् पूरा मुःधीङ्‍कुहुङ्।

२५ परमेश्‍वरमी याङेब‍़ आनीमी योक्‍सेअ् पूरा पाराए प्रचार मुःकबा सेवामी जिम्मा परमेश्‍वरए कङा पीअ्इङा।

२६ जुग-जुग नुङ् पुस्ता-पुस्तालम् नोअ् कुम्‍धीङ‍्कबा खनावामी अर्थ कोरोअ्लोअ् परमेश्‍वरए पवित्र मीनाची हेम्‍बोक्‍पीइतुची।

२७ कुमामाङ् चुअ्आबा कोओ खनावामी महिमामी छेबेवा अरु तोःखाचीमी माझाबीअ् एअ्वा धेप्‍प‍़ चुःअ् नेबा खनावा खाङ्मीअ्मामी योक्‍सेअ् परमेश्‍वरए मीत्‍तु। कोओचैँ ख्रीष्‍ट अर्थात् महिमामी आशा आनीबीअ् चुःमाबा ने।

२८ छुत्‍तीङ् मीनाची ख्रीष्‍टबीअ् पासीङ् बनामुःमाचीमाङ् माखाङ्मुहीसुकामीहोउ नेमाङ् छुत्‍तीङ् दाम् देत्‍तोअ् छप्‍प‍ै तयाबुङ्बीअ् इःतोअ् एकाए उमी प्रचार मुःकुका।

२९ मोसेअ्नोअ् काअ्यु जोडनुङ् याव मुःकबा उमी छप्‍प‍ै शक्तिए का सीःलोमालो याव मुःङाअँ।

२

१ आनीन्, लाओडिसियाबीअ् चुःकाह नुङ् कङा चीनामामुःकाहचीमी योक्‍सेअ् कङेअ् एअ्वा धेरुअ् सीःलोमालो याव मुःइतुक्‍पा नेबा खनावा आनीसेअ् लेःसानुम्‍ये नेमाङ् कङेअ् मीक्‍कुङ्।

२ अखाचेअ् तक्‍पम‍ी न‍़ीङ्वाबीअ् आँट मातोक्‍कुचीहोउ, मोलम् सुःरी प्रेमबीअ् माहुप्‍धीमीहोउ। आकोरोअ् पुगा भने, अखाची सनीअ्वाबीअ् सप्चाकबा पुअ्नोअ्मीमाङ् पक्‍‍का वाब्‍हीकबा शक्तिबीअ् अलेःतोअ्हीमाबा परमेश्‍वरमी सन‍़ीङ्वा पूरा वाब्‍कुचीबाने, आकोचैँ ख्रीष्‍ट ने,

३ उबीअ् नोअ् तयाबुङ् नुङ् सन‍़ीङ्वामी छप्‍प‍ै छेबेवा कुम्‍धीनोहो चुःअ्।

४ न‍़ीङ्वा वाथाम्कबा खनावाए आनीन् मानाःधीयेमाच्‍चुहोउ नेमाङ् कङेअ् आनीन् लीक्‍कानीन्।

५ मालेअ्माभने आनीन्‍नुङ् का सरीलबीअ् माउङ‍्होसाङ् ने, सनीअ्वाबीअ् आनीन्‍नुङ्नोअ् चुःङाअँ। आनीन् तोक्‍चातोअ् चुःकानीही नुङ् ख्रीष्‍टबीअ् आनीमी विश्‍वास द‍़ग्‍मगेमाल्‍लीबलाअ्वा खाङ्‍कुङ्माङ् का धेरुअ् नोअ् रमालीङाअँ।

ख्रीष्‍टबीअ् जुनी

६ कोसेअ्नोअ् आनीसेअ् इमाक्‍‍तोअ् ख्रीष्‍ट येशू प्रभु ग्रहण मुःसानुम्‍लो, मोरोअ्नोअ् उबीअ् चुःधीतानीये।

७ आनीन् एकाए इःतीतोअ्नोअ् अलाक्‍छुमा पीअ्मामी यावबीअ् देःतोअ् उबीअ् सम् थ‍़ुङ्मामाङ् बनालीतोअ् खेक्‍कबा नुङ् विश्‍वासबीअ् त‍़थ‍़ीलो पुक्‍कबा पुगानीये।

८ आनीन् चङ्‍खो चुअ्आनीये, मीनाचीमी इन्‍नामे सन‍़ीङ्वामी खनावाए आनीन् सिकार बनामामुःयेमाच्‍चुहोउ। कोरोहो खनावा ख्रीष्‍टलम् हेअ्‍नी, तोकोना मीनाचेअ् मुःदापुचीही चलन नुङ् कोओ खाम्‍पुम्‍माए इःपलाअ्वा खनावालम् ताअ्आह ने।

९ मालेअ्माभने ख्रीष्‍ट मीना पुगाहोसाङ् ने उबीअ् परमेश्‍वरमी पूरा स्वभाव चुःक्‍पा पुअ्नो।

१० उबीअ् नोअ् आनीसेअ् पूरा जुनी तोअ्इतानुम्। उ नोअ् छप्‍प‍ै राज्य नुङ् अधिकार मुःकबामी सयबुङ् ने।

११ हीःवामाङ् स्वभाव यैतानुम्‍माङ् उबीअ् आनीमी खतना पुअ्इता। कोओचैँ मीनामी हुक्‍‍पाङ् मुःबलाअ्वा हेअ्‍नी, तोकोना ख्रीष्‍टलम् पुगाबा खतना ने।

१२ आनीमी बप्‍तिस्मा पुगालोअ् आनीन् येशूनुङ्नोअ् न्याःगानीही। ख्रीष्‍ट सीःखेथाप्पाङ् जिउँदो मुःकबा परमेश्‍वरमी यावबीअ् विश्‍वास मुःसानुप्पासेअ् उनुङ्नोअ् आनीन् ने सीःखेथाप्पाङ् जिउँदो पुअ्इतानीन्।

१३ तोअ्माङ् परमेश्‍वरए इकीमी छप्‍प‍ै हीःवाह क्षमा मुःबीतीमाङ् तक्‍पम‍ी हीःवाहबीअ् सीःकबा नुङ् सरीलबीअ् खतना मापुक्‍कबा आनीन् परमेश्‍वरए उनुङ्नोअ् जिउँदो मुःसानीन्।

१४ उसेअ् इकीमी बिरूद्धबीअ् छाप्‍पलाअ्वा तमसुक कानूनए पीप्‍पलाअ्वा आकोमी छप्‍प‍ै हकसमेत क्रूसबीअ् काँटीए ल्याःगुमाङ् फीस्सु मुःबीती।

१५ राज्य मुःकाहची नुङ् अधिकार मुःकाहची उसेअ् हथ‍़ेरू मेद्‍दीके बनामुःसुची मोलम् अखाचीबीअ् कोङामाङ् छप्‍पैमी अघि अखाची ङीस्‍सीमालाम्‍लोहो बनामुःसुची।

१६ मोसेअ्नोअ् चाःमा नुङ् दुङ्मा अथवा चाडमी लेन् अथवा औंसी अथवा नाःचामाबा लेन् मानामुःमामी न‍़ीक्‍थुप्‍पी आसेअ् ने आनीन् फत्‍तुर मातेःअ्येमाच्‍चुहोउ।

१७ खआचैँ ताकाह खनावामी लाग्‍द‍़ुमा तेअ् ने, तोकोना नीच्‍चानोक्‍पा खनावाचैँ ख्रीष्‍टबीअ् तोअ्नो।

१८ तक्‍पमीनोअ् सरील सास्ती पीअ्माबा खनावाबीअ् ढिपी मुःमामाङ्, स्वर्गदूतचीमी पुजा मुःमीअ्माचीमाङ्, तक्‍पम‍ी दर्शनहबीअ् चुःम‍ामाङ् मोलम् लोभ मुःकबा पुअ्नोअ्माङ् छाक्‍छाअ्वा मुःकबा मीनाए आनीन् इनाम लेअ्लाङ्‍कबा बनामामुःयेमाच्‍चुहोउ, आको मीनामी छाक्‍छाअ्वा मुःमामी इमाङ‍् कारण नोअ् माअ्अँ।

१९ अखाचेअ् गो सयबुङ् लब्‍धीतुचीनी, आको सयबुङ्बाङ् पूरानोअ् सरीलमी योक्‍सेअ् पाब्‍काह चाःमाकोअ् उब्‍जेलीअ्, तोअ्माङ् त‍़ीप्रीअ्ह नुङ् स्वायीअ्ह इअ् थम्बीअ् चोक्‍कुमाङ् युङ्‍कु, मोलम् परमेश्‍वरमी इच्छाअन्सार आको सरील देःतोअ् खेअ्नो।

ख्रीष्‍टबीअ् ओप्‍चोङ् जुनी

२० आनीमी हीःवामाङ् स्वभाव ख्रीष्‍टबीअ् सीःइता भने, मालेअ्मा कोओ खाम्‍पुम्‍माबीही मीनाचीदोअ्नोअ् पुक्‍तोअ् चुःकानीही? मालेअ्मा कोओ खाम्‍पुम्‍मामी नियमहबीअ् आनीन् नीउरेलीकानीही?

२१ “अलबानुम्‍ये, अछेबानुम्‍ये, अदील्‍लापानुम्‍ये!”

२२ (खआ छप्‍प‍ै खनावा गो याङ्मा-याङ्मालोअ्नोअ् सुद‍्धम् पुअ्ल्हेअ्नो)। खआ खनावा मीनाए पीप्‍पलाअ्वा अग्गेह नुङ् इःपलाअ्वा खनावाह तेअ् ने।

२३ खास्‍बीअ् खआ खनावाए धर्मती मुःकबा, नम्र पुक्‍कबा नुङ् सरील सास्ती पीक्‍कबा याव मुःमामाङ् तयाबुङ्मी स्वाङ् गो मुःकुची, तोकोना सरीलमी इ़ःकबा इच्छा छ्याअ्मामी खची इमाङ्ने यावमी पुअ्मीनी।

३

१ कोसेअ्नोअ् आनीन् ख्रीष्‍टनुङ् सीःखेथाप्पाङ् जिउँदो पुअ्इतानी भने, मुत्‍तुहु खनावा योगानुम्‍ये, आकोबीअ् ख्रीष्‍ट परमेश्‍वरमी चुप्‍त‍़‌ीङ‍‍् हुक्‍‍पीअ्युगे पेन्‍इता।

२ मुत्‍तुहु खनावाबीअ् न‍़ीङ्वा तीःसानुम्‍ये, खाम्‍पुम्‍माबीअ् चुःकाह खनावाबीअ् हेअ्‍नी।

३ मालेअ्माभने आनीन् सीःइतानीन्, मोलम् आनीमी जुनी परमेश्‍वरबीअ् ख्रीष्‍टनुङ् कुम्‍इता।

४ ख्रीष्‍ट इकीमी जुनी ने, उ खाङ्मुअ्लो आनीन् ने उमी महिमाबीअ् खाङ्मुकानीहीने।

५ मोसेअ्नोअ् आनीबीअ् चुःकाह खाम्‍पुम्‍माबीही स्वभाव अर्थात् व्यभिचार, सख्खर् मापुक्‍कबा खनावा, हीःवामाङ्ए चेप्‍खेकबा न‍़ीङ्वा, इ़ःकबा इच्छा नुङ् लोभ सेदानुम्‍ये (लोभ मुःमाचैँ मूर्ति पुजा ने)।

६ कोरोहो खनावामी कारणए नोअ् परमेश्‍वरमी धेप्‍प‍़ छुरीअ् उमी अग्गे मानामामुःकाहचीबीअ् ताअ्।

७ आनीन् ने इक्‍खेप्‍पा कोरोहोनोअ् चुअ्आनीन्, मोलम् खआनोअ् खनावाबीअ् चुःयुक्‍सानीन्।

८ तोकोना हो आनीसेअ् खआ छप्‍प‍ै खनावा अर्थात् हाङ्मा, धेप्‍प‍़ छुरीअ् लोःमा, चीसीअ्मा, लालुवा मुःमा नुङ् तक्‍पम् याबाङ् चीस्‍फाअ्वा खनावा यामुमा यैतानुम्‍ये।

९ आनीन् आनीन्बीअ् होरोङ् बोक्‍सीकाले अतोःसानीये, मालेअ्माभने आनीसेअ् पुरानो स्वभाव आकोमी सुरीवानुङ्नोअ् यैइतानुम्,

१० मोलम् ओप्‍चोङ् स्वभाव लाःइतानुम्। परमेश्‍वरए आनीन् ओप्‍चोङ् बनामुःइतानीन् मोलम् उदोअ्नोअ् पुअ्मा झन आनीन् ओप्‍चोङ् माःरी बनामुःकानीन्।

११ कुबीअ् ग्रीक नुङ् यहूदी, खतना पुक्‍कबा नुङ् खतना मापुक्‍कबा, पोद‍़ामालीकबा, सन‍़ीङ्वाबीअ् मान्देःकबा, कमारा नुङ् खुल्‍ला इःमामी खनावा इमाङ्ने माअ्अँ, तोकोना ख्रीष्‍ट नोअ् छप्‍प‍ै खनावा नुङ् छप्‍प‍ै खनावाबीअ् चुःअ्।

१२ मोसेअ्नोअ् परमेश्‍वरए स्यागानीही पवित्र नुङ् उसेअ् नेच्‍चालोक्‍पा मीना पुगानीयेमाङ् नम्‍नम् मीस्‍सीकबा, ल्याक्‍खा मुःकबा, नम्र पुक्‍कबा, सोःजो पुक्‍कबा नुङ् आङ्‍कबा पुगानीये।

१३ आनीन्-आनीन्बीअ् आङ‍्काले तोःसानीये, आनीमी माझाबीअ् कोइमी विरोधबीअ् इमाङ‍् खनावा चुःअ् भने, क्षमा मुःकाले तोःसानीये। प्रभुए आनीन् क्षमा पीत्‍तीतोअ्नोअ् आनीसेअ् ने क्षमा पीअ्मापुअ्नोअ्मी।

१४ तोअ्माङ् खआ खनावा भन्दा ल्‍हेअ्लो आनीन् प्रेमबीअ् चुअ्आनीये। आको प्रेमए छप्‍प‍ै खनावा पक्‍‍का पाराए इअ् थम्बीअ् तेःकु।

१५ ख्रीष्‍टमी शान्तिए आनीमी न‍़ीङ्वा माचेप्‍पुहोउ। नीच्‍चानोअ् आकोमी योक्‍सेअ् नोअ् परमेश्‍वरए आनीन् इक्‍कुनोअ् सरीलबीअ् छेःतानीही ने। आनीसेअ् कोओमी योक्‍सेअ् परमेश्‍वर अलाक्‍छुमा पीत्‍तानुम्‍ये।

१६ ख्रीष्‍टमी याङेब‍़ए आनीमी न‍़ीङ्वा पूरा माचेप्‍पुहोउ। आनीन् इप्‍पाङ्ए अर्कु छप्‍प‍ै तयाबुङ्बीअ् इःकाले नुङ् सुलाम्प‍़ीअ् पीक्‍काले तोःसानीये। परमेश्‍वरबीअ् तक्‍पम् न‍़ीङ्वाबीअ् चुःकबा अलाक्‍छुमा पीअ्मामी खनावानुङ्नोअ् प्रशंसामी छाम्‍ह, भजनह नुङ् सनीअ्वाबाङ् अप्पोकाह अरु छाम् लोःयुक्‍सानीये।

१७ आनीन् खनावा अथवा याव इमाङ‍् -इमाङ‍् मुःकानीन्लो, प्रभु येशूमी न‍़ीङ्लम् नोअ् परमेश्‍वर पापा अलाक्‍छुमा पीत्‍तोअ् अखा छप्‍प‍ै मुःसानुम्‍ये।

ख्रीष्‍टीयान बुद‍़ीक्‍छामी न‍़ीक्‍थुप्‍पी

१८ थप्मा चो, प्रभुमी खाङ्मावाबीअ् खेच्‍चालो आनीन् तक्‍प-तक्‍पम‍ी थप्पाचीमी हुक्‍‍पी चुअ्आनीये।

१९ थप्पा चो, आनीसेअ् तक्‍प-तक्‍पम‍ी थप्माची नेच्‍चाआनुप्चे, मोलम् अखाचीबीअ् आनीमी न‍़ीङ्वा लोकोअ्वादोअ् अमुःसानुम्‍ये।

२० पछा चो, छप्‍प‍ै खनावाबीअ् तक्‍पम‍ी मामा-पापाचीमी अग्गे मानामुःसानुम्‍ये, मालेअ्माभने कोओ खनावाए प्रभु खुशी बनामुःकु।

२१ पापा चो, तक्‍पम‍ी पछाचीमी छुरीअ् केअ्लोक्‍पा खालेबा व्यवहार अमुःसानुम्‍ये, नभ गो अखाची सैदादा पुअ्नोअ्मीहीने।

२२ कमारा चो, आनीसेअ् मीनाची खुशी बनामुःमामी विचारए म‍़ीअ्मी अघि तेअ् हेअ्‍नी, तोकोना नीच्‍चानोक्‍पा न‍़ीङ्वाए प्रभुमी कीमाङ्वाबीअ् चुअ्आनीयेमाङ् छप्‍प‍ै खनावाबीअ् कोओ खाम्‍पुम्‍माबीही तक्‍पम‍ी मालिकचीमी अग्गे मानामुःसानुम्‍ये।

२३ आनीसेअ् इमाङ‍् मुःकानुम्‍लो, मीनामी सेवा मुःसीतोअ् हेअ्‍नी, तोकोना प्रभुमी सेवा मुःसीतोअ्नोअ् न‍़ीङ्वा तीःसानुम्‍येमाङ् मुःसानुम्‍ये।

२४ आनीसेअ् इनाममी रूपबीअ् प्रभु ख्रीष्‍टबाङ् तक्‍पम‍ी हक तोक्‍कानुप्पा नेबा खनावा लेःतोकानुम्‍माङ् उमी सेवा मुःधीङ्‍कानुप्पा।

२५ मालेअ्माभने गल्ती मुःकबासेअ् उसेअ् मुःसुबा गल्तीमी कासी तोक्‍कुबाने, कोओ खनावाबीअ् पोनी खीम्‍मा नुःनी।

४

१ मालिक चो, आनीमी ने स्वर्गबीअ् मालिक चुःअ् नेबा खनावा लेःसानुम्‍येमाङ् तक्‍पम‍ी कमाराचीनुङ् पोनी माखीन्ये नुःलो व्यवहार मुःसानीये।

सुलाम्प‍़ीअ्ह

२ चङ्‍खो पुगानीयेमाङ् परमेश्‍वर अलाक्‍छुमा पीत्‍तोअ् द‍़ग्‍मगेमाल्‍लीये प्रार्थना मुःधीतानीये।

३ अलेःतोअ्हीमाबा ख्रीष्‍टमी खनावामी न‍़ीक्‍थुप्‍पी याङेब‍़ प्रचार मुःमामी योक्‍सेअ् परमेश्‍वरए इकीमी योक्‍सेअ् दैलु माहेम्‍बोक्‍‍पीतीहोउ नेमाङ् एकामी योक्‍सेअ् ने प्रार्थना मुःबीअ्माये। कोओ खनावामी योक्‍सेअ् नोअ् का झ्यालखानाबीअ् सीअ्इतुङ्।

४ तोअ्माङ् कङेअ् यामुमा पुक्‍कबा याङेब‍़ नुःलो मायामुहीङाहोउ नेमाङ् प्रार्थना मुःबीअ्माये।

५ आनीसेअ् तोक्‍कानुप्पा समइ नुःयावमी योक्‍सेअ् याक्‍तोअ् बैराबीही मीनाचीनुङ् तयाबुङ् तीःसानुम्‍येमाङ् व्यवहार मुःम्‍बा।

६ युम्‍ए चाःमा चानीअ्मीतीतोअ्नोअ् आनीमी प‍़ीअ् नीम्‍माङ् नम्‍नम् मीस्‍सीकबा मापुअ्होउ। कोरोअ् मुःसानुम् भने, आनीसेअ् छप्‍प‍ै मीनाची इमाक्‍‍तोअ् झ्‍वाप पीअ्माचीही नेमाङ् लेःतोहीकानुप्पाने।

द्‍याङ्पीपा सेवाफो

७ एकाए नेच्‍चाकुकबा, सेवामी यावबीअ् विश्‍वास मुःहीलोक्‍पा नुङ् प्रभुबीअ् सुःरी सेवा मुःकबा वथक्‍पा नेछा तुखिकसए कङी न‍़ीक्‍थुप्‍पी छप्‍प‍ै खनावा आनीन् लीक्‍कानीहीने।

८ आनीसेअ् एकामी न‍़ीक्‍थुप्‍पी लेःतोकानुम्‍ये मोलम् उसेअ् आनीमी न‍़ीङ्वा आँट मापीत्‍तुहोउ नेमाङ् नोअ् कङेअ् उ आनीपी पाङ्‍हाक्‍सुक्‍पा ने।

९ तोअ्माङ् आनीन्मध्येबीपा इप्‍पाङ् विश्‍वास मुःहीलोक्‍पा नुङ् एकाए नेच्‍चाकुकबा वथक्‍पा नेछा ओनेसिमस ने आकोनुङ् माःरी ताक्‍पा। अखा ह‍़ीक्‍‍पाक्‍‍चेअ् कुबीअ् पुक्‍काह छप्‍प‍ै खनावा आनीन् इःकानीमीहीने।

१० कानुङ्सुःरी झ्यालखानाबीअ् चुःकबा अरिस्तार्खसए आनीन् सेवाफो लीअ्इहाक्‍सानी, तोअ्माङ् बारनाबासमी येच्‍छा मर्कूसए ने सेवाफो लीअ्इहाक्‍सानी। मर्कूस आनीबीअ् ताअ्आ भने आको लाप्‍तुमानुम्‍ये नेमाङ् आकोमी न‍़ीक्‍थुप्‍पी कङेअ् आनीन् पैल्हे नोअ् लीअ्इतानी,

११ मोलम् युस्तस न‍़ीङ् पुक्‍कबा येशूए ने आनीन् सेवाफो लीअ्इहाक्‍सानी। परमेश्‍वरमी राज्यमी योक्‍सेअ् कङी लकप्‍चीमध्ये येशू विश्‍वास मुःकबा यहूदीची खची तेअ् ने, खचेअ् कङा धेरुअ् नोअ् ढुक्‍‍क यीक्‍थाम् न‍़ीङ्वा पीअ्इङामी।

१२ आनीन्‍मध्येबीपा इप्‍पाङ् ख्रीष्‍ट येशूमी सेउते इपाफ्रासए ने आनीन् सेवाफो लीअ्इहाक्‍सानी। आनीन् पासीङ् पुगानीये मोलम् परमेश्‍वरमी छप्‍प‍ै इच्छाबीअ् पूरा न‍़ीङ्वा पीत्‍तानुम्‍येमाङ् कीमाङ्वामेद्‍दीङ् चुःहीसानीये नेमाङ् आकोसेअ् तक्‍पम् प्रार्थनाबीअ् सीःलोमालो आनीन् नीम्‍माङ् मीक्‍कानीन्।

१३ आकोसेअ् आनीमी, लाओडिसिया नुङ् हिरापोलिसबीही मीनाचीमी योक्‍सेअ् निकै सीःलोमालो याव मुःइतु नेमाङ् कङेअ् आकोमी न‍़ीक्‍थुप्‍पी साछी पीअ्हीकानीन्।

१४ एकाए नेच्‍चाकुकबा एकामी लकम् डक्‍टर लूका नुङ् डेमासए ने आनीन् सेवाफो लीअ्इहाक्‍सानीमी।

१५ लाओडिसियाबीही वथक्‍पा नेछाची नुङ् नुम्फास तोअ्माङ् आकोमी ख‍़ीबीअ् चुःकबा मण्डली कङी सेवाफो लीप्‍पीअ्माये।

१६ तोअ्माङ् कोओ छाअ्प्‍माल‍़ीङ् पोद‍़ामुःकानुम्‍माङ् लाओडिसियाबीपा मण्डली ने पोद‍़ामुःमामी योक्‍सेअ् आनीसेअ् पीत्‍तानुम्‍ये, मोलम् लाओडिसिया कङेअ् छाबुक्‍पा छाअ्प्‍माल‍़ीङ् ने आनीसेअ् पोद‍़ामुःसानुम्‍ये।

१७ “आनेअ् प्रभुलम् तोक्‍कुन्‍बा सेवामी याव पूरा मुःम्बा” इःतोअ् अर्खिप्पस लीप्‍पीअ्माये।

१८ का पावल, कोओ सेवाफोमी खनावा कङी तक्‍पमीनोअ् हुअ्ए माःरी छाब्कुक्‍‍पा। का झ्यालखानाबीअ् चुःङाअँ नेबा खनावा आनीसेअ् अमेथ‍ाक्‍सानुम्‍ये। आनीबीअ् अनुग्रह माच्‍चुहोउ।

थेसलोनिकीची

पावलमी पहिलो छाअ्प्‍माल‍़ीङ्

१

१ पावल, सिलास, मोलम् तिमोथीलम्, परमेश्‍वर पापा नुङ् प्रभु येशू ख्रीष्‍टबीअ् थेसलोनिकीचीमी मण्डली,

अनुग्रह नुङ् शान्ति मापुअ्होउ।

थेसलोनिकीचीमी विश्‍वास नुङ् चीम्‍मासीङ्

२ एकामी प्रार्थनाहबीअ् आनीन् नीम्‍माङ् मीत्‍तोअ् आनीन् छप्‍पैमी योक्‍सेअ् एकामी परमेश्‍वर अलाक्‍छुमा पीक्‍कुका।

३ एकामी परमेश्‍वर नुङ् पापामी अघि एकामी प्रभु येशू ख्रीष्‍टबीअ् आनीसेअ् मुःसानुप्पा विश्‍वासमी याव, प्रेममी याव नुङ् आशाबीअ् चुःधीङ्‍कबा याव एकाए नीम्‍माङ् मीक्‍कुका।

४ वथक्‍पा नेछा चो, परमेश्‍वरए आनीन् नेच्‍चाआनीन्माङ् स्यागानीही नेमाङ् एकाए लेःकुका,

५ मालेअ्माभने एकाए प्रचार मुःसुकाह नुःयायेन् याङेब‍़बीअ् तेअ् आनीबीअ् मात्‍ता, तोकोना शक्तिबीअ्, पवित्र सनीअ्वाबीअ् नुङ् पूरा त‍़ाक्‍छीङ‍् पुगामाङ् ताअ्आबा ने। आनीमी माझाबीअ् एका चुअ्इकालो आनीमीनोअ् योक्‍सेअ् एका इमाक्‍‍तोक्‍पा खालेबा मीना चुअ्इकाह नेबा खनावा आनीसेअ् लेःकानुम्।

६ तोअ्माङ् आनीन् एकामी नुङ् प्रभुमी चीम्‍मासीङ् खाक्‍सानुम्‍माङ् लेत्‍चाकबा पुगानीन्, मालेअ्माभने पवित्र सनीअ्वाए पीत्‍तानीही सक्‍सेम्‍नुङ्नोअ् आनीसेअ् धेरुन् कष्‍टबीअ् याङेब‍़ लाःसानुम्।

७ आनीन् गो येशू विश्‍वास मुःकबा मासेडोनिया नुङ् अखैयाबीही छप्‍प‍ै मीनाचीमी योक्‍सेअ् ने चीम्‍मासीङ् बनालीसानीन्।

८ मालेअ्माभने आनीन्लम् परमेश्‍वरमी याङेब‍़ मासेडोनिया नुङ् अखैयाबीअ् तेअ् प्रचार मुःबलाअ्वा हेअ्‍नी, तोकोना परमेश्‍वरबीअ् आनीसेअ् मुःसानुप्पा विश्‍वास छप्‍प‍ै थम्बीअ् थ‍़ीङ्लीइता। मोसेअ्नोअ् कोओमी न‍़ीक्‍थुप्‍पी एकाए अरु इमाङ्ने इःमा माअ्अँ,

९ मालेअ्माभने इमाक्‍‍तोक्‍पा पाराए एकामी लाप्‍तुमा आनीमी माझाबीअ् पुगाबा, तोअ्माङ् जिउँदो नुङ् सत्य परमेश्‍वरमी सेवा मुःमामी आनीन् मूर्ति पुजा मुःमा यैतानुम्‍माङ् परमेश्‍वरबीअ् इमाक्‍‍तोअ् एनानी नेबा खनावा मीनाचेअ् नोअ् इःकुची।

१० तोअ्माङ् स्वर्गलम् ताकबा उमी वथक्‍छा अर्थात् येशू उसेअ् सीःखेथाप्पाङ् जिउँदो मुःसु। उ नोअ् आनीसेअ् हुङ्धीङ‍्कानुप्पा मोलम् उसेअ् नोअ् इकीन् परमेश्‍वरमी तामा योक्‍कबा धेप्‍प‍़ छुरीअ्लम् लेत्‍चामीकी।

थेसलोनिकेबीअ् पावलए मुःसुबा सेवा

२

१ वथक्‍पा नेछा चो, आनीबीअ् ताकबा एकामी याव इमाङ‍् न इमाङ्बा मापुक्‍तीअ् नेबा खनावा आनीम् तक्‍पेअ्नोअ् लेःकानुम्।

२ एकाए अघि नोअ् फिलिप्पीबीअ् कष्‍ट तोक्‍कुकबा नुङ् मीनाचेअ् एकामी बेइज्जत मुःसुचीबा खनावा आनीसेअ् लेःकानुम्, तोकोना आकोरोअ् धेप्‍प‍़ कष्‍टहमी माझाबीअ् ने परमेश्‍वरमी नुःयायेन् आनीन् प्रचार मुःमामी परमेश्‍वरबीअ् एकाए आँट तोक्‍कुका।

३ मालेअ्माभने एकाए आनीन् पीच्‍चीमीपा सुलाम्प‍़ीअ् होरोङ् अथवा अपवित्र खनावालम् ताअ्आबा हेअ्‍नी, मोलम् नाःधीमामी खनावाबाङ् ताअ्आबा ने हेअ्‍नी।

४ तोकोना नुःयायेन् येम्‍मीअ्मामी जिम्मा परमेश्‍वरए पीत्‍तीकाह मीना पुगीकामाङ् मीना खुशी मुःमामी योक्‍सेअ् हेअ्‍नी, तोकोना एकामी न‍़ीङ्वा जाँचेमुःकबा परमेश्‍वर खुशी मुःमामी योक्‍सेअ् एका यामुकीका।

५ मालेअ्माभने एकाए मीना खुशी मुःमामी हानीम् ने प्रशंसा मामुःसुका मोलम् लोभबीअ् ने मासीत्‍तीका नेबा खनावा आनीसेअ् लेःकानुम्। कोओमी साछी परमेश्‍वर नोअ् चुःअ्।

६ एकाए हानीम् ने मीनाचीलम् अर्थात् आनीबाङ् अथवा अरुचीबाङ् योङ् मायोगुका।

७ ख्रीष्‍टमी प्रेरित पुगीकाहसेअ् एकाए आनीबीअ् अधिकार चलामुःहीसुकबा, तोकोना तक्‍पम‍ी छाचाची कुःकबा याङ्‍कबा मामादोअ्नोअ् आनीमी माझाबीअ् एका नम्र पुगीका।

८ आनीबीपा एकामी नम्‍नम्‍वामी कारणए आनीमी ल्याक्‍खा मुःसुकामाङ् अखाची परमेश्‍वरमी नुःयायेन् तेअ् हेअ्‍नी, तोकोना एकामी तक्‍पेअ् ने पीअ्मामी त्‍याद‍़ी पुगीका, मालेअ्माभने आनीन्चैँ एकाए धेरुन् नेच्‍चामाबा खालेबा मीना पुगानीन्।

९ वथक्‍पा नेछा चो, एकामी कष्‍ट नुङ् एकाए सीःलोमालो याव मुःसुकबा खनावा आनीसेअ् लेःकानुम्। एका आनीन् असामी ने घाङ्लो मापुअ्येमाच्‍चुइकाहोउ नेमाङ् सेत्‍ताअ्-लेत्‍ताअ् याव मुःतोअ् आनीन् परमेश्‍वरमी नुःयायेन् येम्‍मीचीमी।

१० येशू विश्‍वास मुःकबा आनीमी अघि एकामी व्यवहार एअ्वा पवित्र, एअ्वा धर्मती मोलम् खोट मेद‍्दीकेबा चुअ्आ नेबा खनावामी साछी आनीन् नोअ् ने मोलम् परमेश्‍वर ने चुःअ्।

११ मालेअ्माभने पापाए तक्‍पम‍ी पछाची मुःसीतोअ्नोअ् मुःतोअ् आनीन् छप्‍पैनुङ् एकाए व्यवहार मुःइतुका नेमाङ् आनीसेअ् लेन्लेःकानुम्।

१२ आनीन् तक्‍पम‍ी राज्य नुङ् महिमाबीअ् छेःकबा खेच्‍चालोक्‍पा चालबीअ् लाम्धुसानीये इःतोअ् एकाए आनीन् छप्‍प‍ै बिन्ती मुःतोअ् आँट पीच्‍चीमी मोलम् कर तेःचीमी।

१३ तोअ्माङ् कोओमी योक्‍सेअ् एकाए ने नीम्‍माङ् परमेश्‍वर अलाक्‍छुमा पीक्‍कुका, मालेअ्माभने आनीसेअ् एकालम् येनानुहुम् याङेब‍़ मीनामी याङेब‍़दोक्‍पा हेअ्‍नी, तोकोना परमेश्‍वरमी याङे‍ब‍़दोअ् मुःतोअ् आनीसेअ् ग्रहण मुःसानुम्। खास्‍बीअ् कोओ याङेब‍़ परमेश्‍वरमी याङेब‍़ ने, मोलम् आको याङेब‍़ए येशूबीअ् विश्‍वास मुःकबा आनीबीअ् याव मुःकु।

१४ वथक्‍पा नेछा चो, ख्रीष्‍ट येशूबीअ् यहूदियाबीअ् चुःकाह परमेश्‍वरमी मण्डलीचीमी चीम्‍मासीङ् लाःकबा आनीन् पुगानीन्। मालेअ्माभने अखाचेअ् यहूदीचीलम् कष्‍ट तोक्‍कीतोअ्नोअ् मुःतोअ् आनीसेअ् ने तक्‍पमीनोअ् देःनबीही मीनाचीलम् कष्‍ट तोक्‍कानुम्।

१५ खआ यहूदीचेअ् प्रभु येशू नुङ् अगमवक्ताची सेदुचीमीही, मोलम् एका बैरा य‍़ीगीकामीही। अखाचेअ् परमेश्‍वर खुशी मुःसुचीनी मोलम् छप्‍प‍ै मीनाचीमी विरोध मुःकुची,

१६ अरु तोःखाचेअ् मुलुवा मातोअ्येमाच्‍चुमीहोउ नेमाङ् अखाचीनुङ् यामुमा एका छ्यागीकामी। कोओपारे अखाचेअ् नीम्माङ् तक्‍पम‍ी हीःवामाङ् येत्‍तीतोअ् खरामी। तोकोना द्‍याङ्पी परमेश्‍वरमी धेप्‍प‍़ छुरीअ् अखाचीबीअ् सीत्‍ता।

पावल मण्डलीबीअ् होनेअ् खेअ्मा मीनाबा

१७ वथक्‍पा नेछा चो, न‍़ीङ्वालम् हेअ्नीहोसाङ् ने आनीन्लम् त्याक्‍सीअ्लो समइमी योक्‍सेअ् मुअ्यु पुअ्मा पुगाबासेअ् आनीन् तुब्मामी योक्‍सेअ् धेरुन् न‍़ीङ्वा मुःतोअ् एका सफ्फी बोल् पुगीका।

१८ मालेअ्माभने एका आनीबीअ् तामा योगीकाह। का पावलचैँ घरि-घरि आकोबीअ् तामा योगुङ्, तोकोना शैतानए एका छ्यागीका।

१९ इकीमी प्रभु येशू होनेअ् ताअ्लो उमी अघि एकामी आशा अथवा एकामी सक्‍सेम् नुङ् छाक्‍छाअ्वा मुःथाम् एकामी श्रीपेच आनीन् नोअ् ने, हेत्‍तानीनी हे?

२० नीच्‍चानोअ्, एकामी इज्जत नुङ् सक्‍सेम् आनीन् नोअ् ने।

३

१ कोसेअ्नोअ् आनीन्बाङ् एका फअ्ल्हेअ्मा माहेःसुकबासेअ् कचीगा ह‍़ीक्पाङ् तेअ् एथेन्सबीअ् चुःमा मीनाचीगा।

२ तोअ्माङ् आनीन् विश्‍वासबीअ् त‍़थ‍़ीलो बनामुःमा नुङ् सुलाम्प‍़ीअ् पीस्सी एकामी वथक्‍पा नेछा तिमोथी आनीबीअ् पाङ‍्हाक्‍साचुगा। उ ख्रीष्‍टमी नुःयायेन् प्रचार मुःकुमाङ् परमेश्‍वरमी सेवा मुःकबा ने।

३ खआ कष्‍टए आनीन् असा ने द‍़ग्‍मगेअलीसानीये नेमाङ् कचीगाए उ आनीबीअ् पाङ‍्हाक्‍साचुगाबा ने। एका आकोरोहोनोअ् कष्‍ट आङ्मामी योक्‍सेअ् परमेश्‍वरए खत‍़ेमुःसीकाह नेमाङ् आनीम् तक्‍पेअ्नोअ् लेःकानुम्।

४ मालेअ्माभने एका पैल्हे आनीबीअ् चुअ्इकालोअ्नोअ् आनीसेअ् कष्‍ट आङ्मा पुअ्नोक्‍‍पाने इःतोअ् घरि-घरि इःसुकबा। नीच्‍चानोअ् कोरोअ् पुनेपुगा, आको आनीसेअ् लेःकानुम्।

५ मोसेअ्नोअ् आनीन् इमाक्‍‍तोअ् चुःकानीही नेमाङ् मालेःतोअ्ये माच्‍चुःहीङाबासेअ् आनीमी विश्‍वासमी न‍़ीक्‍थुप्‍पी लेःतोअ्मामी कङेअ् तिमोथी आनीबीअ् पाङ‍्हाक्‍सुङ्। मालेअ्माभने शैतानए आनीन् जाँचबीअ् सीअ्मीकानीही लु मोलम् एकाए सीःलोमालो मुःसुकबा याव इमाङ‍् न इमाङ्बा पुअ्नोक्‍‍पा लु इःतोअ् का कीस्‍सीउक्‍पा।

६ तोकोना कोरोअ्लोअ् आनीन्बाङ् तिमोथी एत्‍ताअ्आमाङ् एकाबीअ् ताअ्इता, मोलम् आनीमी विश्‍वास नुङ् प्रेममी नुःयायेन् एका येम्मीतीका तोअ्माङ् एकाए आनीन् तुब्मा मीत्‍तीतोअ्नोअ् आनीसेअ् ने नेच्‍चाक्‍चीम्‍माङ् नीम्माङ् मीत्‍तोअ् एका तुब्मामी योक्‍सेअ् धेरुन् मीन्‍इतानीन् नेबा यायेन् येम्मीतीका।

७ मोसेअ्नोअ् वथक्‍पा नेछा चो, आनीमी विश्‍वासमी कारणए एकामी छप्‍प‍ै सैदादा नुङ् कष्‍टहबीअ् ने एकाए ढुक्‍‍क यीक्‍थाम् न‍़ीङ्वा तोअ्इतुका।

८ मालेअ्माभने आनीन् प्रभुबीअ् त‍़थ‍़ीलो चुअ्आनीन् भने, एका जिउँदो चुःकीका।

९ आनीमी कारणए नोअ् एकामी परमेश्‍वरमी अघि तोक्‍कुकबा सक्‍सेम्‍मी सट्टाबीअ् आनीमी योक्‍सेअ् एकाए परमेश्‍वर इमाक्‍‍तोअ् अलाक्‍छुमा पीअ्माबा?

१० आनीन् तुब्मानीमाङ् आनीमी विश्‍वासबीअ् मेछुक्‍तेअ् पुक्‍कबा खनावा पूरा मामुःहीसुकाहोउ इःतोअ् एका लेत्‍ताअ्सेत्‍ताअ् जोशए प्रार्थना मुःकीका।

११ हो इकीमी परमेश्‍वर नुङ् पापा उम्तक्‍पेअ्नोअ् तोअ्माङ् इकीमी प्रभु येशूए आनीबीअ् ताथाम् एकामी लाम् माहेम्‍बोक्‍‍पीतीकाहोउ,

१२ मोलम् एकाए आनीन् मुःसीतोअ्नोअ् इप्‍पाङ्ए अर्कु नुङ् छप्‍प‍ै मुःमा पुक्‍काह प्रेमबीअ् प्रभुए आनीन् देःमीतोअ् नुङ् चेप्‍मीतोअ् मायाखेतानीहोउ।

१३ इकीमी प्रभु येशू तक्‍पम् पवित्र मीनाचीनुङ् होनेअ् ताअ्लो इकीमी परमेश्‍वर पापामी अघि आनीमी न‍़ीङ्वा पवित्र नुङ् फत्‍तुर माच्‍चुःकबा बनामामुःबीतानीहोउ।

परमेश्‍वर खुशी बनामुःकबा जुनी

४

१ द्‍याङ्पी वथक्‍पा नेछा चो, आनीन् जुनीबीअ् इमाक्‍‍तोअ् लेत्‍चामा पुक्‍कबा नुङ् परमेश्‍वर इमाक्‍‍तोअ् खुशी बनामुःमा पुअ्नोक्‍‍पा नेबा खनावा आनीसेअ् एकालम् चीन्‍इतानुम्, तोअ्माङ् आनीसेअ् ने आकोरोअ्नोअ् मुःधीङ्‍कानुम्, मोलम् झन आकोरोअ्नोअ् मुःतोअ् खरानीये इःतोअ् आनीन् बिन्ती मुःक्‍चीमी मोलम् सुलाम्प‍़ीअ् पीअ्नोक्‍‍चीमी।

२ मालेअ्माभने प्रभु येशूलम् तोक्‍कुकाह माक्‍तोअ्-माक्‍तोहो अग्गे एकाए आनीन् पीअ्इचीमी नेमाङ् आनीसेअ् लेःकानुम्।

३ मालेअ्माभने परमेश्‍वरमी न‍़ीङ्वा आनीन् पवित्र पुअ्मामाङ् चुःम्‍बा ने। मोसेअ्नोअ् आनीन् व्यभिचारलम् मुअ्यु चुअ्आनीये।

४ पवित्र नुङ् इज्जतिलो पुअ्मामी योक्‍सेअ् आनीन् छप्‍पैसेअ् तक्‍पम् सरील हुक्‍‍पी युङ्मा चीनानीये।

५ तोकोना परमेश्‍वर चीनामामुःकाह अरु तोःखाचेअ् दोअ्नोअ् व्यभिचारमी इ़ःलोक्‍पा इच्छाबीअ् अचुअ्आनीये।

६ कोओमी न‍़ीक्‍थुप्‍पी आसेअ् ने हीःवा मुःकुमाङ् तक्‍पम् वथक्‍पा नेछामी इ़ःलो मामुःयेमाच्‍चुमीहोउ, मालेअ्माभने कोरोहो खनावामी न‍़ीक्‍थुप्‍पी बद्ली लाःकबा प्रभु नोअ् चुःअ् नेमाङ् पैल्हे नोअ् नुःरो एकाए आनीन् दाम्‍देअ्इचीमी।

७ मालेअ्माभने परमेश्‍वरए इकीन् सख्खर् मापुक्‍कबा पुअ्मामी योक्‍सेअ् हेअ्‍नी, तोकोना पवित्र पुअ्मामी योक्‍सेअ् छेःतीही ने।

८ मोसेअ्नोअ् आसेअ् कोओ खनावा मानामुःसुनीलो, आकोसेअ् मीना हेअ्‍नी, तोकोना आनीन् पवित्र सनीअ्वा पीक्‍कबा परमेश्‍वर मानामुःसुनी।

९ हो वथक्‍पा नेछा-वथक्‍पा नेछामी माझाबीअ् पुअ्मापुक्‍कबा प्रेममी न‍़ीक्‍थुप्‍पी आसेअ् ने आनीन् छाअ्प्‍माल‍़ीङ् छाब्मामी खाँचो माअ्अँ, मालेअ्माभने इप्‍पाङ्ए अर्कु नेच्‍चामापुअ्नोअ् नेमाङ् आनीम् तक्‍पेअ्नोअ् परमेश्‍वरलम् चीन्‍इतानुम्।

१० मासेडोनियापेच्‍चीबीही छप्‍प‍ै वथक्‍पा नेछाची आनीसेअ् नीच्‍चानोअ् नेच्‍चाकानुप्‍ची। तोकोना वथक्‍पा नेछा चो, आनीसेअ् झन कोरोअ्नोअ् मुःतोअ् खरानीये इःतोअ् आनीन् एकाए सुलाम्प‍़ीअ् पीअ्नोक्‍‍चीमी।

११ एकाए आनीन् अग्गे मुःसीतोअ्नोअ् आनीन् शान्तिबीअ् चुःकबा, तक्‍पमीनोअ् यावमी सोग् मुःकबा नुङ् तक्‍पमीन् हुअ्ए याव मुःयुक्‍सानीये।

१२ आकोरोअ् मुःकानुम् भने, बैराबीही मीनाचीमी अघि नुःलो खाङ्मुकानीहीने मोलम् असामी ने भोर सीअ्मा पाब्‍नीबाने।

प्रभु माःरी ताअ्

१३ तोकोना वथक्‍पा नेछा चो, आशा माच्‍चुःकाह मीनाचीदोअ्नोअ् आनीसेअ् सोग् मुःमा मापुअ्येमाच्‍चुहोउ नेमाङ् सीःखेकाहचीमी न‍़ीक्‍थुप्‍पी आनीसेअ् मालेःये चुअ्आनीये नेबा एकामी न‍़ीङ्वा माअ्अँ।

१४ मालेअ्माभने येशू सीःसा मोलम् होनेअ् जिउँदो पुगा, मोरोअ्नोअ् येशूबीअ् विश्‍वास मुःसुचीमाङ् सीःखेकाहची उलम् नोअ् परमेश्‍वरए होनेअ् जिउँदो मुःकुचीही नेबा खनावा इकीए विश्‍वास मुःअ्।

१५ मोसेअ्नोअ् प्रभुमी याङेब‍़लम् एकाए आनीन् कोरोअ् लीअ्नोक्‍‍चीमी, प्रभुमी होनेअ् तामामी बेलाधारी इकी लेत्‍चाधीङ्‍कबासेअ् उ तुब्मामी योक्‍सेअ् अखा सीःखेकाहची काक्‍चैअ्दामीनीहीने।

१६ मालेअ्माभने प्रभु ओप्‍तक्‍पेअ्नोअ् हुकुम मुःकबा सम्‍ला, छप्‍पैभन्दा धेप्‍प‍़ स्वर्गदूतमी सम्‍ला नुङ् परमेश्‍वरमी तुरैमी सम्‍लानुङ् स्वर्गबाङ् कुअ्मु कुङ्नोक्‍‍पाने। तोअ्माङ् ख्रीष्‍टबीअ् सीःखेकाह मीनाची पहिले जिउँदो पुअ्नोअ्मीहीने।

१७ मोबाके प्रभु नम्‍बुङ्ल‍़ीङ्वाबीअ् तुब्सी अखाचीनुङ्सुःरी इकीन् लेत्‍चाधीङ्‍कबा परमेश्‍वरए खीम्‍सुवाबीअ् याखेकीहीने, मोलम् कोओपारे इकीन् नीम्‍माङ् प्रभुनुङ् सुःरी चुःतोकीहीने।

१८ मोसेअ्नोअ् खआ याङेब‍़बाङ् इप्‍पाङ्ए अर्कु आँट पीक्‍काले तोःसानीये।

५

१ वथक्‍पा नेछा चो, समइ नुङ् बेलामी न‍़ीक्‍थुप्‍पी आनीन् इमाङ्ने छाब्मा खाँचो माअ्अँ।

२ मालेअ्माभने प्रभुमी लेन् युताअ् खुःचाकबा ताअ्इतोअ्नोअ् ताक्‍पा नेमाङ् आनीम् तक्‍पेअ्नोअ् पूरा लेःकानुम्।

३ मीनाचेअ् “शान्ति नुङ् ढुक्‍‍क” चुःअ् नेमाङ् इःधीङ्‍कुचीबा बेले बोक्‍दीमा मीम्‍छा कुप्‍समा बेथा लगालीसीतोअ्नोअ् लेन्‍लेःसुचीनीलो अखाचीबीअ् सुद‍्धम् मुःकबा खनावा तायाक्‍ताक्‍पाने, मोलम् अखाची माक्‍तोअ् मुःमाचीहोसाङ् ने लेअ्ल्‍हेअ्मीनीहीने।

४ तोकोना वथक्‍पा नेछा चो, आनीन् नाप्‍चीग‍़ीक्‍पाबीअ् माअ्आनीन्, मोसेअ्नोअ् आको लेन्‍ए आनीन् खुःचाकबा मीनाएदोअ्नोअ् अखेअ्मीतानीनीहीने।

५ मालेअ्माभने आनीन् छप्‍प‍ै ज्योतिमी नुङ् लेन्मी सन्ताननीन् ने। इकी युताक्‍पामी नुङ् नाप्‍चीग‍़ीक्‍पामी सन्तान हेत्‍तीनी।

६ मोसेअ्नोअ् अरुचीदोअ्नोअ् इकीन् इप्‍तोअ् अचुःमाइन्, तोकोना माअ्इम्‍ये नुङ् चङ्‍खो चुःमाइन्।

७ मालेअ्माभने इम्‍काहची युताअ् इम्‍नोअ्मी, सेअ्ङेथाम् दुङ‍्काहची युताअ् नोअ् सेअ्ङेकुची।

८ तोकोना इकीन्चैँ लेन्‍मी मीना पुगीहीसेअ् चङ्‍खो पुअ्मामाङ् चुःमाइन्, तोअ्माङ् विश्‍वास नुङ् प्रेममी बोअ्थेब्बीअ् चाङ्माबा पाता नुङ् मुलुवा तोक्‍थाम् आशामी टोपी खाम्‍माइन्।

९ मालेअ्माभने परमेश्‍वरए इकी धेप्‍प‍़ छुरीअ्मी योक्‍सेअ् हेअ्‍नी, तोकोना इकीमी प्रभु येशू ख्रीष्‍टलम् मुलुवा पीअ्मामी योक्‍सेअ् स्यागीही ने।

१० इकीन् जिउँदो होसाङ् ने अथवा सीःखेकबा होसाङ् ने इकीन् उनुङ् नोअ् लेत्‍चामाइ नेमाङ् उ इकीमी योक्‍सेअ् सीःसा।

११ मोसेअ्नोअ् कोरोअ्लोअ् आनीसेअ् मुःधीतीतोअ्नोअ् इप्‍पाङ्ए अर्कु आँट पीक्‍काले तोःसानीये मोलम् त‍़थ‍़ीलो मुःकाले तोःसानीये।

पावलमी द्‍याङ्पीपा सुलाम्प‍़ीअ् नुङ् सेवाफो

१२ वथक्‍पा नेछा चो, आनीमी माझाबीअ् सीःलोमालो याव मुःकबा प्रभुबीअ् लाम्‍लोमीची नुङ् आनीन् इःकाहचीमी योङ् मुःसानुम्‍ये इःतोअ् एकाए आनीन् बिन्ती मुःक्‍चीमी,

१३ मोलम् अखाचेअ् मुःसुचीही यावमी कारणए प्रेमबीअ् अखाचीमी धेरुन् इज्जत मुःसानुप्चे। आनीमी माझाबीअ् शान्ति मापुअ्होउ।

१४ तोअ्माङ् वथक्‍पा नेछा चो, एस्सीकाहची सम्झेमुःसानुप्चे, हरेस चाःकाहची आँट पीत्‍तानुप्चे, कमजोर पुक्‍काहची सघामुःसानुप्चे मोलम् छप्‍पैची आक्‍‍तोअ् चुअ्आनीये इःतोअ् एकाए आनीन् सुलाम्प‍़ीअ् पीअ्नोक्‍‍चीमी।

१५ कोओ खनावा मीत्‍तानुम्‍ये, आसेअ् ने इ़ःलोअ्मी सट्टाबीअ् इ़ःलोअ् मामुःयेमाच्‍चुहोउ, तोकोना इप्‍पाङ्ए अर्कुनुङ् मोलम् छप्‍पैनुङ् नुःलो मुःमा बोल् पुगानीये।

१६ नीम्‍माङ् सक्‍सेम् मुःकबा पुगानीये,

१७ नीम्‍माङ् प्रार्थना मुःधीतानीये,

१८ मोलम् छप्‍प‍ै तालुकबीअ् परमेश्‍वर अलाक्‍छुमा पीत्‍तानुम्‍ये, मालेअ्माभने ख्रीष्‍ट येशूबीअ् आनीमी योक्‍सेअ् परमेश्‍वरमी न‍़ीङ्वा कोओ नोअ् ने।

१९ पवित्र सनीअ्वा याव मुःमा अछ्याक्‍सीतानुम्‍ये।

२० अगमवाणी अफेस्सीतानुम्ये,

२१ तोकोना छप्‍प‍ै खनावामी जाँच मुःसानुम्‍ये मोलम् नुःकबा खनावाबीअ् आनीन् चुःधीतानीये।

२२ छप्‍प‍ै खालेहे इ़ःकाह खनावालम् मुअ्यु चुअ्आनीये।

२३ हो शान्तिमी परमेश्‍वर ओप्‍तक्‍पेअ् आनीन् पूरा पवित्र बनामामुःसानीहोउ, मोलम् आनीमी छप्‍प‍ै सनीअ्वा, प्राण नुङ् सरील इकीमी प्रभु येशू ख्रीष्‍ट होनेअ् ताअ्लो फत्‍तुरमेद‍्दीकेबा बनामामुःसुहोउ।

२४ आनीन् छेःकबा विश्‍वास मुःहीलोक्‍पा ने, मोलम् उसेअ् कोओ मुन्मुःकुबाने।

२५ वथक्‍पा नेछा चो, एकामी योक्‍सेअ् प्रार्थना मुःबीअ्माये।

२६ छप्‍प‍ै वथक्‍पा नेछाची पवित्र प्रेमए सेःमीतानुप्चे।

२७ कङेअ् छाबुक्‍पा कोओ छाअ्प्‍माल‍़ीङ् पोद‍़ामुःसानुम्‍येमाङ् छप्‍प‍ै वथक्‍पा नेछाची येम्‍मीतानुप्चे इःतोअ् कङेअ् आनीन् बिन्ती मुःकानीन्।

२८ इकीमी प्रभु येशू ख्रीष्‍टमी अनुग्रह आनीबीअ् माच्‍चुहोउ।

थेसलोनिकीची

पावलमी दोस्रो छाअ्प्‍माल‍़ीङ्

१

१ पावल, सिलास नुङ् तिमोथीलम्, परमेश्‍वर इकीमी पापा नुङ् प्रभु येशू ख्रीष्‍टबीअ् थेसलोनिकीचीमी मण्डली,

२ परमेश्‍वर इकीमी पापा नुङ् प्रभु येशू ख्रीष्‍टलम् अनुग्रह नुङ् शान्ति मापुअ्होउ।

ख्रीष्‍ट ताअ्लो पुक्‍कबा नीया

३ वथक्‍पा नेछा चो, आनीमी योक्‍सेअ् परमेश्‍वर अलाक्‍छुमा पीअ्मा एका करबीअ् चुःकीका, कोओ ठीकानोअ् ने, मालेअ्माभने आनीमी विश्‍वास पूरा देःधीन्‍नोअ् मोलम् इक्‍कुए अर्कु मुःमा पुक्‍कबा आनीमी प्रेम ने देःधीन्‍नोअ्।

४ मोसेअ्नोअ् आनीमी छप्‍प‍ै सकस नुङ् आनीसेअ् आङ्धीङ्‍कानुहुम् दुक्‍खबीअ् आनीन् त‍़थ‍़ीलो पुगानीही खनावाबीअ् नुङ् आनीमी विश्‍वासमी योक्‍सेअ् परमेश्‍वरमी मण्डलीचीमी माझाबीअ् एका धेरुन् छाक्‍छाअ्वा मुःकीका।

५ कोओ नोअ् आनीन् तक्‍पम् राज्यमी योक्‍सेअ् खेच्‍चालो पुअ्मीकबा परमेश्‍वर नीया मुःकबा चुःअ् नेबा दासी ने। आनीसेअ् आकोनोअ् राज्यमी कारण दुक्‍ख माःरी आङ‍्कानुम्।

६ परमेश्‍वर नीया मुःकबा चुःअ्, मोसेअ्नोअ् उसेअ् आनीन् दुक्‍पीकाहची दुक्‍पीकुची,

७ मोलम् आनीन् दुक्‍चाकबा एकानुङ् नोअ् नाःचामीकानीन्। कोओ खनावाचैँ धेप्‍प‍़ शक्ति चुःकाह तक्‍पम‍ी स्वर्गदूतचीनुङ् प्रभु येशू हाधीन्‍नोक्‍‍पा म‍़ीबीअ् स्वर्गलम् ताक्‍पा बेले पुअ्नोक्‍‍पाने।

८ परमेश्‍वर चीनामामुःकाहची नुङ् इकीमी प्रभु येशूमी नुःयायेन् मानामामुःकाहची उसेअ् कासी पीक्‍कुची।

९ प्रभुमी अघिबाङ् नुङ् उमी शक्तिमी महिमालम् मोअ्योङ् पुअ्नोअ्मीमाङ् नीम्‍माङ् चुःधीङ्‍कबा सुद‍्धम्मी कासी अखाचेअ् तोक्‍कुचीबाने।

१० उ तामामी लेन्बीअ् उसेअ् तक्‍पम् पवित्र मीनाचीलम् महिमा तोक्‍कुबाने मोलम् विश्‍वास मुःकाहची छप्‍प‍ै अखेअ्मीकुचीहीने, मालेअ्माभने एकाए पीच्‍चीमीपा एकामी साछी आनीसेअ् विश्‍वास मुःइतानुम्।

११ इकीमी परमेश्‍वरए आनीन् इमाङ‍् खनावामी योक्‍सेअ् छेःतानीन्लो, आकोमी योक्‍सेअ् उसेअ् आनीन् खेच्‍चालो बनामामुःसानीन्होउ मोलम् छप्‍प‍ै नुःविचार नुङ् विश्‍वासमी याव उमी शक्तिए पूरा मामुःबीतानीहोउ नेमाङ् एकाए आनीमी योक्‍सेअ् नीम्माङ् प्रार्थना मुःकुका।

१२ कोओपारे इकीमी परमेश्‍वर नुङ् प्रभु येशू ख्रीष्‍टमी अनुग्रहअन्सार इकीमी प्रभु येशूमी न‍़ीङ्मी महिमा आनीबीअ् पुअ्नोक्‍‍पाने, मोलम् आनीमी महिमा उबीअ् पुअ्नोक्‍‍पाने।

अधर्मती मीना

२

१ वथक्‍पा नेछा चो, इकीमी प्रभु येशू ख्रीष्‍ट होनेअ् तामामी खनावामी न‍़ीक्‍थुप्‍पी नुङ् उ तुब्मामी इकीनुङ् सुःरी खोम्‍मामी खनावामी न‍़ीक्‍थुप्‍पी एकाए आनीन् बिन्ती मुःक्‍चीमी,

२ प्रभुमी लेन् कोअ्योङ् ताखेअ्इता नेबा खनावा अगमवाणीलम् अथवा कोइए इःसुचीही खनावालम् अथवा एकाए छाबुकबादोअ् खाङ्मुकबा छाअ्प्‍माल‍़ीङ्लम् आनीसेअ् तोक्‍कानुम् भने ने आनीमी न‍़ीङ्वा चोप्‍फाङ‍्नोअ् सैदादा मापुअ्येमाच्‍चुहोउ मोलम् आनीन् थप्थप्बोब्बो अपुगानीये।

३ आनीन् आसेअ् ने इमाङ्पारे होसाङ् मानाःधीयेमाच्‍चुहोउ। मालेअ्माभने परमेश्‍वरमी विरोधबीअ् पहिले धेप्‍प‍़ लडाइँ मापुक्‍पाधारी नुङ् हीःवामाङ्मी मीना अर्थात् सुद‍्धम् मुःकबामी वथक्‍छा माखाङ्मुबाधारी आको लेन् तानीबाने।

४ मीनाचेअ् परमेश्‍वर इःकुचीही छप्‍प‍ै अथवा पुजा मुःकुचीही छप्‍प‍ै कोक्छुम्मी आकोसेअ् विरोध मुःकु, मोलम् अखाची भन्दा धेप्‍प‍़ङा ने काःअ्। तोअ्माङ् का नोअ् परमेश्‍वरङा ने इःतोअ् परमेश्‍वर पुजेमुःथाम् ख‍़ीबीअ् आको उम्तक्‍पेअ्नोअ् पेन्‍नो।

५ का आनीन्‍नुङ् चुअ्उङ्लोअ् नोअ् खआ खनावा कङेअ् आनीन् लीत्‍तानीही नेमाङ् इमाङ‍् आनीसेअ् मीत्‍तानुम्‍नी हे?

६ आको हीःवामाङ्मी मीना तक्‍पम‍ी समइबीअ् माखाङ्मुहोउ इःतोअ् कोरोअ्लोधारी इमाङ‍् खनावाए आको छ्याक्‍धीङ्‍कुबा आको खनावा गो आनीसेअ् लेःइतानुम्।

७ मालेअ्माभने अधर्ममी मालेःबलाअ्वा खनावाए पैल्हेलम् नोअ् याव मुःधीङ्‍कु। होधारी छ्याअ्धीङ्‍कबा माखैपाधारी आको हीःवामाङ्मी मीना खाङ्मुनीबाने।

८ मोबाके आको हीःवामाङ्मी मीना खाङ्मुक्‍पाने, मोलम् आको प्रभु येशूए तक्‍पम् यामी सोअ्मालम् नोअ् पूरा सुद‍्धम् मुःकुबाने।

९ शैतानमी शक्तिलम् आको हीःवामाङ्मी मीना ताक्‍पाने मोलम् धेरुन् खालेहे होरोङ् च्‍याक्‍सीङ् नुङ् अखेअ्मीथाम् याव मुःकुहुने,

१० तोअ्माङ् सुद‍्धम् पुक्‍काहचीदोअ् छप्‍प‍ै आकोसेअ् छप्‍प‍ै खालेहे दुष्‍ट खनावाए होरोङ् बोक्‍सीकुचीहीने, मालेअ्माभने अखाचेअ् तक्‍प लेत्‍चामामी योक्‍सेअ् सत्य खनावा मानामामुःसुची।

११ मोसेअ्नोअ् अखाचेअ् होरोङ् खनावाबीअ् नोअ् विश्‍वास मामुःसुचीहोउ नेमाङ् परमेश्‍वरए अखाचीबीअ् इक्‍कु फोःब्सीकबा धेप्‍प‍़ शक्ति पाङ‍्हाङ‍्कु।

१२ सत्य खनावाबीअ् विश्‍वास मामुःकबा, तोकोना अधर्ममी खनावाबीअ् रमालीकबा छप्‍प‍ै फत्‍तुरधारी मापुअ्मीहोउ नेमाङ् परमेश्‍वरए कोरोअ् मुःसुबा ने।

मुलुवामी योक्‍सेअ् स्याक्‍पलाअ्वाची

१३ प्रभुए नेच्‍चाकानीही वथक्‍पा नेछा चो, आनीमी योक्‍सेअ् परमेश्‍वर नीम्‍माङ् अलाक्‍छुमा पीअ्मा एका करबीअ् चुःकीका, मालेअ्माभने परमेश्‍वरमी सनीअ्वामी पवित्र बनामुःकबा यावलम् नुङ् सत्यबीअ् आनीसेअ् मुःसानुप्पा विश्‍वासलम् मुलुवा तोक्‍काहचीबीअ् छप्‍पैभन्दा पहिले पुअ्मामी परमेश्‍वरए आनीन् स्‍यागानी।

१४ कोओमीनोअ् योक्‍सेअ् एकाए येम्‍मीचीम्‍पा नुःयायेन्लम् उसेअ् आनीन् छेःतानीही ने, कोसेअ्नोअ् इकीमी प्रभु येशू ख्रीष्‍टमी महिमा आनीसेअ् तोक्‍कानुप्पाने।

१५ मोसेअ्नोअ् वथक्‍पा नेछा चो, त‍़थ‍़ीलो पुगानीयेमाङ् चुअ्आनीये, तोअ्माङ् चाहे यामी याङेब‍़बाङ् मापुअ् चाहे एकामी छाअ्प्‍माल‍़ीङ्लम् मापुअ् आनीसेअ् एकाबाङ् चीनानुहुम् खनावाबीअ् आनीन् नुःरो चुअ्आनीये।

१६ हो इकीन् नेच्‍चाकबा, तक्‍पम् अनुग्रहलम् नीम्माङ् चुःधीङ्‍कबा ढुक्‍‍क यीक्‍थाम् न‍़ीङ्वा पीक्‍कबा नुङ् धेप्‍प‍़ आशा पीक्‍कबा इकीमी प्रभु येशू ख्रीष्‍ट नुङ् इकीमी परमेश्‍वर पापाए,

१७ आनीमी न‍़ीङ्वा ढुक्‍‍क मामुःबीतानीहोउ मोलम् छप्‍प‍ै नुःयाव नुङ् याङेब‍़बीअ् आनीन् त‍़थ‍़ीलो मामुःसानीहोउ।

एकामी योक्‍सेअ् प्रार्थना मुःबीअ्माबा

३

१ द्‍याङ्पी वथक्‍पा नेछा चो, आनीमी माझाबीअ् पुगीतोअ्नोअ् प्रभुमी याङेब‍़ चारैपोत‍़ी चोप्‍फाङ‍् य‍़ीङ्बोअ्नोअ्माङ् आकोमी धेप्‍प‍़ योङ् मापुअ्होउ नेमाङ् एकामी योक्‍सेअ् प्रार्थना मुःबीअ्माये,

२ मोलम् इ़ःकबा नुङ् दुष्‍ट मीनाचीलम् एका मालेअ्ल्‍हेहीसीकाहोउ, मालेअ्माभने छप्‍प‍ै मीनाचेअ् विश्‍वास मुःसुचीनी।

३ तोकोना प्रभु गो विश्‍वास मुःहीलोक्‍पा ने। तोअ्माङ् उसेअ् आनीन् त‍़थ‍़ीलो बनामुःकानीहीने मोलम् दुष्‍टलम् लेत्चामीकुचीहीने।

४ एकाए अग्गे पीच्‍चीमीपा खनावा आनीसेअ् मुःधीङ्‍कानुम् मोलम् द्‍याङ्पीअ् ने मुःकानुम् नेमाङ् एकाए आनीमी न‍़ीक्‍थुप्‍पी प्रभुबीअ् भरोसा मुःइतुका।

५ प्रभु ख्रीष्‍टए आनीमी न‍़ीङ्वा परमेश्‍वरमी प्रेम नुङ् तक्‍पम‍ी आङ‍्हीकबा शक्तियुगे मालाःखेतुहोउ।

एस्‍सीकबा दाम्‍देदानुम्‍ये

६ हो वथक्‍पा नेछा चो, एकाए इःकुकाह खनावा मानामुःसुचीनीमाङ् एस्‍सीकाहचीबाङ् आनीन् मुअ्यु चुअ्आनीये इःतोअ् इकीमी प्रभु येशू ख्रीष्‍टमी न‍़ीक्‍पी आनीन् अग्गे पीअ्नोक्‍‍चीमी।

७ मालेअ्माभने आनीसेअ् एकाए दोअ्नोअ् मुःमापुअ्नोअ् नेमाङ् आनीम्तक्‍पेअ्नोअ् लेःकानुम्, मालेअ्माभने आनीन्‍नुङ् चुअ्इकालो एका एस्‍सीकबा मापुगीका,

८ मोलम् एकाए याङ् माफोक्‍पा अरु असामीने इमाङ‍् ने माच्‍चाउका। तोकोना आनीन् असामी ने घाङ्लो मापुअ्येमाच्‍चुइकाहोउ नेमाङ् एका लेत्‍ताअ्सेत्‍ताअ् सीःलोमालो याव मुःसीका।

९ आनीन्लम् एका पाब्‍काह खर्च लाःमामी हक एकानुङ् माअ्आमाङ् हेअ्‍नी, तोकोना आनीसेअ् ने एकाएदोअ्नोअ् मुःमापुअ्नोअ् नेबा इक्‍कु चीम्‍मासीङ् खाङ्मीअ्मामी योक्‍सेअ् कोरोअ् मुःसुकबा ने।

१० एका आनीन्‍नुङ् चुअ्इकालोअ् नोअ् एकाए आनीन् कोरोक्‍पा अग्गे पीच्‍चीमीपा, “कोइ मीना याव मुःमा मीन्‍नी भने, आकोसेअ् माच्‍चाये माच्‍चुहोउ।”

११ मालेअ्माभने आनीन्मध्ये कोइ-कोइ एस्‍सीतोअ् चुःअ्मीमो नेमाङ् एकाए येङ‍्कुकामी। अखाची उचीम् तक्‍पेअ्नोअ् इमाङ्ने याव मुःमीनी, तोकोना अरुमी यावबीअ् हुअ् तीःतोअ् लाम्धुअ्मी।

१२ हो आकोरोहो मीनाची प्रभु येशू ख्रीष्‍टबीअ् एकाए अग्गे नुङ् सुलाम्प‍़ीअ् पीक्‍कुकामी, अखाचेअ् इमाङ‍् मायामुये तक्‍पम‍ी याव मामुःसुचीहोउ मोलम् तक्‍पमीन् हुअ्ए मामुःचामीहोउ।

१३ वथक्‍पा नेछा चो, आनीन्चैँ नुःयाव मुःमा हानीम् ने अयाःक्‍‍तेतानीये।

१४ एकाए छाब्हाक्‍सुकबा कोओ छाअ्प्‍माल‍़ीङ्मी खनावा मानामामुःकबा मीना चीनामुःयाकानुम्‍ये, मोलम् आकोनुङ् हेम्‍खेम् अमुःसानीये। आकोरोअ् मुःसानुम् भने, उ उम्तक्‍पेअ्नोअ् ङीस्‍सीमाङ्वाबीअ् सीअ्नोक्‍‍पाने।

१५ तोकोना कोरोक्‍पा मीना ङेन्दोअ् हेअ्‍नी, तोकोना वथक्‍पा नेछादोअ् मुःसानुम्‍येमाङ् दाम्‍देदानुम्‍ये।

द्‍याङ्पीपा प्रार्थना

१६ हो शान्ति पीक्‍कबा प्रभुए नोअ् छप्‍प‍ै समइ छप्‍पैयुगे आनीन् शान्ति मापीत्‍तानीन्‍होउ। प्रभु आनीन् छुत्‍तीङ्नुङ् माच्‍चुहोउ।

१७ का पावल, कोओ सेवाफोमी खनावा कङीनोअ् हुअ्ए माःरी छाप्‍कुक्‍‍पा। कङी छप्‍प‍ै छाअ्प्‍माल‍़ीङ् चीनामुःमामी च्‍याक्‍सीङ्चैँ कोओ नोअ् ने। कोओपारे नोअ् कङेअ् छाअ्प्‍माल‍़ीङ् छाप्‍कुङ्।

१८ इकीमी प्रभु येशू ख्रीष्‍टमी अनुग्रह आनीन् छुत्‍तीङ्नुङ् माच्‍चुहोउ।

तिमोथी

पावलमी पहिलो छाअ्प्‍माल‍़ीङ्

१

१ इकीन् मुलुवा पीक्‍कबा परमेश्‍वर नुङ् इकीमी आशा ख्रीष्‍ट येशूमी अग्गेअन्सार ख्रीष्‍ट येशूमी प्रेरित पावललम्,

२ विश्‍वासबीअ् कङी नीच्‍चानोक्‍पा वथक्‍छा तिमोथी,

परमेश्‍वर पापा नुङ् ख्रीष्‍ट येशू इकीमी प्रभुबाङ् अनुग्रह, नम्‍नम्‍वा नुङ् शान्ति मापुअ्होउ।

होरोङ् खनावा इःकाहचीमी विरोधबीअ् दाम्‍देअ्मामी न‍़ीक्‍थुप्‍पी

३ का मासेडोनिया खरुङ्लो आना बिन्ती मुःसीतोअ्नोअ् आना एफिससबीअ् नोअ् चुअ्ए, मोलम् होरोङ् खनावा इःकाह मीनाची आकोरोअ् अमुःम्बा नेमाङ् छोःलो अग्गे पीत्‍तुचे।

४ तोअ्माङ् अखाची तक्‍पमीन् न‍़ीङ्वाए बनामुःसुचीही सन्था मोलम् हानीम् ने मालेस्‍सीकबा बुमीलोअ्युगे अखेअ्मीतुचे, खआ खनावाए विश्‍वासलम् लेःतोअ्मा पुक्‍कबा परमेश्‍वरमी यावबीअ् शंका तेअ् देःमीकु।

५ एकाए पीच्‍चीमीपा अग्गेमी मुद्‍दे विचार चैँ नेच्‍चामा ने, आकोचैँ सख्खर् न‍़ीङ्वा, नुःकबा तयाबुङ् नुङ् नीच्‍चानोक्‍पा विश्‍वासलम् ताअ्।

६ एअ्वा मीनाची चैँ कोरोहो खनावालम् वाथामामीमाङ् इमाङ‍् न इमाङ्बा खनावाअ्युगे फोःसीइतामी।

७ अखाची व्यवस्था इःकबा मीना पुअ्मा मीन्‍नोअ्मी, तोकोना अखाची यामुअ्मीही खनावा अथवा पक्‍‍का नेमाङ् यामुअ्मीही खनावा तक्‍पेअ्नोअ् वाबुचीनी।

८ ठीक पाराए मानामुःसा भने व्यवस्था नुःअ् नेमाङ् इकीए लेःअ्।

९ व्यवस्था नुःकबा मीनामी योक्‍सेअ् हेअ्‍नी, तोकोना व्यवस्था होःकाहची, अग्गे मानामामुःकाहची, परमेश्‍वर पुजेमामुःकाहची, हीःवाछाची, अपवित्र, परमेश्‍वर योङ् मामुःकाहची, मामा अथवा पापा सेक्‍काहची, मीना सेक्‍काहची,

१० व्यभिचारीची, वथक्‍पा-वथक्‍पाबीअ् व्यभिचार मुःकाहची, कमाराचीमी व्यापार मुःकाहची, होरोङ् बोङ‍्काहची, होरोङ् साछी पीक्‍काहची नुङ् चीम्‍मा पुक्‍काह नीच्‍चानोक्‍पा खनावामी विरोधबीअ् पुक्‍काहचीमी योक्‍सेअ् ने।

११ चीम्‍मा पुक्‍कबा कोओ नीच्‍चानोक्‍पा खनावाचैँ प्रशंसा मुःमा पुक्‍कबा परमेश्‍वरमी महिमामी नुःयायेन्‍अन्सार चुःअ्, आकोमी योक्‍सेअ् उसेअ् कङा विश्‍वास मुःङा।

नम्‍नम्‍वामी योक्‍सेअ् अलाक्‍छुमा पीअ्मामी न‍़ीक्‍थुप्‍पी

१२ कङा बोल् पीक्‍कबा ख्रीष्‍ट येशू इकीमी प्रभु कङेअ् अलाक्‍छुमा पीक्‍कुङ्, मालेअ्माभने उमी सेवा मुःमामी योक्‍सेअ् कङा स्याअ्ङामाङ् विश्‍वास मुःहीलोक्‍पा मीना बनामुःङा।

१३ कङेअ् उमी लालुवा मुःयुक्‍सुङ्, उमी सीसीदुम्दुम् मुःयुक्‍सुङ् मोलम् उमी अपमान मुःयुक्‍सुङ्, तोकोना अखा छप्‍प‍ै खनावा कङेअ् विश्‍वास मुःमाभन्दा पैल्हे मालेःये मुःबलाअ्वासेअ् कङेअ् नम्‍नम्‍वा तोक्‍कुङ्।

१४ ख्रीष्‍ट येशूबीअ् चुःकबा विश्‍वास नुङ् प्रेमनुङ्सुःरी इकीमी प्रभुमी अनुग्रह बोब्ल्हेअ्लो कङी योक्‍सेअ् छीप्‍ताअ्आ।

१५ हीःवामाङ् मुःकाहची लेत्‍चामीअ्मामी योक्‍सेअ् ख्रीष्‍ट येशू कोओ खाम्‍पुम्‍माबीअ् ताअ्आ नेबा याङेब‍़ विश्‍वास मुःहीलोक्‍पा नुङ् पूरा ग्रहण मुःहीलोक्‍पा याङेब‍़ ने, अखा हीःवामाङ् मुःकाहचीमध्ये काचैँ पहिलोङा ने।

१६ का हीःवाछाचीमध्ये पहिले पुगुङ‍्होसाङ् ने हानीम् ने मास्‍सीकःबा जुनी तोअ्मामी उबीअ् विश्‍वास मुःकाहचीमी योक्‍सेअ् तक्‍पम‍ी पूरा हुङ्‍हीकबा शक्ति खाङ्मुमा कङा नम्‍नम् मीस्‍सीअ्ङामाङ् इक्‍कु चीम्‍मासीङ् बनामुःङा।

१७ जुग-जुगमी हाङ‍्, हानीम् ने सुद‍्धम् मापुक्‍कबा नुङ् माखाक्‍तोहीकबा इक्‍कु तेअ् परमेश्‍वर योङ् नुङ् महिमा नीम्‍माङ् मापुअ्धीन्‍होउ। आमेन।

१८ कङी वथक्‍छा तिमोथी, कङेअ् आना कोओ अग्गे पीअ्धीन्‍नोअ्नाबा, आम्‍मी न‍़ीक्‍थुप्‍पी पैल्हे नोअ् पुगाबा अगमवाणीअन्सार आकोबाङ् आनेअ् आँट तोक्‍केमाङ् शैतानमी विरोध मुःमामी नुःकबा लडाइँ चुङ्‍‍हीसे।

१९ विश्‍वास नुङ् नुःकबा तयाबुङ्बीअ् चुःधीते। कोइ-कोइ मीनाचेअ् कोओ मानामामुःसुचीमाङ् तक्‍पम् विश्‍वासमी जहाज लुम्‍धाङ्इतुची।

२० कोरोहो मीनाचीमध्ये हुमेनियस नुङ् अलेक्‍जेन्डर ने। लालुवा मुःमा नुःनी नेबा खनावा माचीच्‍चीहोउ नेमाङ् कङेअ् अखाची शैतानमी हुक्‍‍पी सोँपेमुःअ्इतुक्‍ची।

प्रार्थनामी न‍़ीक्‍थुप्‍पी चीम्‍मापुक्‍कबा खनावा

२

१ छुत्‍तीङ् मीनाचीमी योक्‍सेअ् बिन्ती मुःसे, प्रार्थना मुःसे, अन्तरबिन्ती मुःसे मोलम् छुत्‍तीङ्मी योक्‍सेअ् अलाक्‍छुमा पीत्‍तुचे इःतोअ् छप्‍पैभन्दा पहिले कङेअ् आना सुलाम्प‍़ीअ् पीअ्नोअ्ना।

२ हाङ्ची नुङ् छप्‍प‍ै धेप्‍प‍़ पदबीअ् चुःकाह मीनाचीमी योक्‍सेअ् ने प्रार्थना मुःयुक्‍से। आकोरोअ् पुगा भने, इकीए शान्ति नुङ् सुरक्षानुङ् पूरा समइ धर्मती नुङ् इज्जतमी जुनी चाःहीक्‍‍पाने।

३ कोरोअ् मुःमा नुःक्‍पा ने मोलम् मुलुवा पीक्‍कबा परमेश्‍वरमी खाङ्मावाबीअ् खुशीमी खनावा ने।

४ छुत्‍तीङ् मीनाचेअ् मुलुवा मातोक्‍कुचीहोउ मोलम् सत्यमी सन‍़ीङ्वाबीअ् मात्‍तामीहोउ नेमाङ् उसेअ् मीक्‍कु।

५ मालेअ्माभने परमेश्‍वर इक्‍कु तेअ् ने, मोलम् परमेश्‍वर नुङ् मीनाचीमी माझाबीअ् तोङ‍्मामी याव मुःकबा ने इक्‍कु तेअ् ने अर्थात् मीना ख्रीष्‍ट येशू।

६ उसेअ् छुत्‍तीङ् फअ्मामी योक्‍सेअ् दाममी रूपबीअ् सीःमामी योक्‍सेअ् तक्‍पनोअ् पीत्‍तु। आको खनावामी साछी परमेश्‍वरए ठीक समइबीअ् पीत्‍तु।

७ कोओमी योक्‍सेअ् नोअ् परमेश्‍वरए कङा प्रचार मुःकबा नुङ् प्रेरित बनामुःङा, तोअ्माङ् अरु तोःखाचीमी योक्‍सेअ् चैँ विश्‍वासबीअ् सत्य खनावा इःकबा मीना बनामुःङा। कङेअ् नीच्‍चानोअ् इःकुक्‍‍पा ने, होरोङ् बोङ‍्ङाअँक्‍पा हेअ्‍नी।

८ मोसेअ्नोअ् छप्‍प‍ै थम्बीअ् वथक्‍पाचेअ् पवित्र हुअ् थेअ्लीङ‍्कुचीमाङ् माहाङ्ये नुङ् खेच्‍बुङ् मामुःये प्रार्थना मामुःमीहोउ नेमाङ् कङेअ् मीक्‍कुङ्।

९ मोरोअ्नोअ् मीम्‍छाचेअ् ने ठीक पाराए इज्जती नुङ् खेच्‍चालो तेःअ् माचाङ्मीहोउ, ताङाअ् धेरुअ् चाअ्मामाङ् हेअ्‍नी मोलम् सुन अथवा मोती अथवा धेरुन् दाम सीक्‍कबा तेःअ् चाङ्मामाङ् हेअ्‍नी,

१० तोकोना परमेश्‍वरमी आराधना मुःकाह मीम्‍छाची खेच्‍चालोहो खालेहे नुःयावए अखाची माचाअ्मीहोउ।

११ मीम्‍छाची हुक्‍‍पी चुःअ्मीमाङ् केलेङ्मेलेङ् मामुःये माचीम्मीहोउ।

१२ तोकोना मीम्‍छाचेअ् वथक्‍पाची इःअ्मामी नुङ् वथक्‍पाबीअ् अधिकार मुःमा अनुमति कङेअ् पीअ्ङाचीनी, बरु अखाची केलेङ्मेलेङ् मामुःये माच्‍चुमीहोउ।

१३ मालेअ्माभने आदम नोअ् परमेश्‍वरए पहिला बनामुःसु, मोबाके तेअ् हव्वा।

१४ नाःधीमाखेन्‍तुम्‍कबा आदम हेअ्‍नी, तोकोना मीम्‍छाचैँ नाःधीम्‍खेन्‍तुमुमाङ् हीःवाबीअ् सीत्‍ताबा ने।

१५ मोरोअ् पुगाहोसाङ् ने, मीम्‍छाची तक्‍पम‍ी न‍़ीङ्वा तक्‍पेअ्नोअ् लब्‍सीकुचीमाङ् विश्‍वासबीअ्, प्रेमबीअ् नुङ् पवित्र पुअ्मामी खनावाबीअ् चुःधीतामी भने, छाचा लोलीङ्‍कुचीलो लेत्‍चाअ्मीहीने।

बिसपचीबीअ् चुःमापुक्‍काह गुन्

३

१ कोओ खनावा विश्‍वास मुःमा खेच्‍चालोक्‍पा चुःअ्, कोइ मीनाए मण्डलीमी रेखदेख मुःमामी याव मुःमा मीन्‍नोअ् भने, आकोसेअ् नुःरोअ्नोअ् मीक्‍कुबा पुअ्नो।

२ मोसेअ्नोअ् आको मीनाचैँ फत्‍तुर माच्‍चुःकबा, इक्‍कु तेअ् थप्मामी थप्पा, तक्‍पम‍ी न‍़ीङ्वा हुक्‍‍पी युङ्‍हीकबा, वाब्‍कबा, इज्जती, ताबाङ्मी लाप्‍तुमा मुःकबा, इःअ्हीकबा पुअ्मापुअ्नो,

३ मद्यए सेअ्ङेतोअ् लाम्धुकबा नुङ् हानीम्होसाङ् ने हाङ‍्कबा पुअ्मा नुःनी, तोकोना नम्र पुक्‍कबा, खेच्‍बुङ् मामुःकबा, छेबेवामी लोभ मामुःकबा,

४ तक्‍पम‍ी बुद‍़ीक्‍छा नुःरो खाङ्‍‍हीकबा मोलम् तक्‍पम् पछाची इज्जतनुङ् अग्गे मानामुःमा इःकबा पुअ्मापुअ्नो।

५ कोइ मीनाए तक्‍पम् ख‍़ीबीही मीनाची हुक्‍‍पी युङ‍्हीसुचीनी भने, आकोसेअ् परमेश्‍वरमी मण्डली इमाक्‍‍तोअ् खाङ‍्हीकुबा?

६ आको मीना येशू माःरी विश्‍वास मुःकबा मापुअ्‍ये माच्‍चुहोउ, नभ गो छाक्‍छाअ्वाए चेप्‍कुमाङ् शैतानए तोअ्माबा कासी आकोसेअ् तोक्‍कुबाने।

७ आकोभन्दा ने ल्‍हेअ्लो, आको मीना बैराबीही मीनाचीमी खाङ्मावाबीअ् ने नुःलो खाङ्मुमापुअ्नो, नभ गो अरुचेअ् आकोमी लालुवा मुःकुचीबाने मोलम् शैतानमी सैबीअ् आको सीअ्नोक्‍‍पाने।

डिकनचीबीअ् चुःमापुक्‍काह गुन्

८ मोरोअ्नोअ् डिकनची इज्जतदार पुअ्मापुअ्नोअ्मी, कुइगे ने ठीक्‍‍क मुइगे ने ठीक्‍‍क मुःकबा पुअ्मा नुःनी, मद्य दुङ्मा सुरीवा पुअ्मामाङ् सेअ्ङेतीअ्माबा हेअ्‍नी, छेबेवामी लोभ मुःकबा हेअ्‍नी,

९ तोकोना अखाची विश्‍वासमी अलेःतोअ्हीमाबा खनावा सख्खर् तयाबुङ्ए जोगामुःधीङ्‍कबा पुअ्मापुअ्नो।

१० पहिले अखाचीमी जाँच पुअ्मापुअ्नो। मोबाके अखाचेअ् तक्‍पनोअ् फत्‍तुर माच्‍चुःकबा खाङ्मुहीसुची भने तेअ् अखाचेअ् डिकनमी सेवा मामुःसुचीहोउ।

११ मीम्‍छाची ने इज्जती पुअ्मापुअ्नोअ्मी, अरुमी लालुवा मुःकबा हेअ्‍नी, तोकोना छप्‍प‍ै खनावाबीअ् तक्‍पनोअ् हुक्‍‍पी युङ्‍हीकबा नुङ् विश्‍वास मुःहीलोक्‍पा पुअ्मापुअ्नो।

१२ डिकनची इक्‍कु तेअ् थप्मामी थप्पाची पुअ्मापुअ्नोअ्मी। अखाची तक्‍पम् पछाची नुङ् बुद‍़ीक्‍छा नुःरो खाङ्‍‍हीकबा पुअ्मापुअ्नो।

१३ मालेअ्माभने नुःरो सेवा मुःकाह डिकनचेअ् इज्जत तोक्‍कुची, मोलम् अखाचेअ् ख्रीष्‍ट येशूबीअ् मुःकुचीबा विश्‍वासमी न‍़ीक्‍थुप्‍पी ढुक्‍‍कनुङ् इःहीकुची।

इकीमी धर्ममी न‍़ीक्‍थुप्‍पी मालेःबलाअ्वा खनावा

१४ आनीबीअ् चोप्‍फाङ‍्नोअ् तामामी आशा मुःइतुङ्, मोलम् ने कङेअ् खआ खनावा आनीन् माःरी छाब्कानीही।

१५ का आकोबीअ् तामा मतेम्‍बु पुगुङ् होसाङ् ने परमेश्‍वरमी बुद‍़ीक्‍छाबीअ् इमाक्‍‍तोअ् चुःमापुअ्नोअ् नेबा खनावा आनीसेअ् लेःतीयाकानुम्‍ये। मालेअ्माभने परमेश्‍वरमी बुद‍़ीक्‍छाचैँ जिउँदो परमेश्‍वरमी मण्डली ने, कोओ मण्डली सत्यमी छीत्‍ताङ् नुङ् जग ने।

१६ इकीमी विश्‍वासमी मालेःबलाअ्वा खनावा धेरुन् धेप्‍प‍़ चुःअ् नेमाङ् इकीए मानामुःअ्,

उम्तक्‍पेअ्नोअ् सरीलबीअ् खाङ्मुसा,

पवित्र सनीअ्वालम् सत्य खुत्‍त‍़ेलीसा,

तोअ्माङ् स्वर्गदूतचेअ् उ खाक्‍सुची।

मीनाचेअ् उमी न‍़ीक्‍थुप्‍पी खाम्‍पुम्‍मापेच्‍ची प्रचार मुःसुची,

खाम्‍पुम्‍माए उबीअ् विश्‍वास मुःसु,

तोअ्माङ् परमेश्‍वरए उ महिमाबीअ् स्वर्ग त‍़ीखेतु।

होरोङ् खनावा इःकाहचीमी न‍़ीक्‍थुप्‍पी

४

१ द्‍याङ्पीपा समइबीअ् एअ्वा जनाए तक्‍पम् विश्‍वास यैकुचीबाने, मोलम् झुक्‍केमुःकाह सनीअ्वाची नुङ् भूत सनीअ्वाचेअ् इःतुचीमीही खनावाअ्युगे बेन्‍नोअ्मीही नेमाङ् पवित्र सनीअ्वाए छ्याङ्‍गै इःकु।

२ कोरोहो खनावाचैँ होरोङ् बोङ्‍काह इःसुप्पा मीनाचीबाङ् ताअ्। अखाचीमी तयाबुङ्चैँ कुःखेकबा फलामए एप्‍पलाअ्वादोअ् पुअ्नो।

३ अखाचेअ् सुरीखा मुःमा नुःनी नेमाङ् इःकुची, मोलम् येशू विश्‍वास मुःकाहची नुङ् उमी सत्य खनावा लेःकाह मीनाचेअ् अलाक्‍छुमा पीअ्मामाङ् चाःमापुक्‍काह एअ्वा चाःमाकोअ् चाःमा नुःनी नेमाङ् इःकुची, अखा चाःमाकोअ् परमेश्‍वरए बनामुःसुहु ने।

४ मालेअ्माभने परमेश्‍वरए बनामुःसुहु छप्‍प‍ै खनावा नुःअ्, मोलम् परमेश्‍वर अलाक्‍छुमा पीअ्मामाङ् चाअ्आ भने, चाःमा मान्‍नुःकाह कोअ् इमाङ्ने माअ्अँ,

५ मालेअ्माभने अखा छप्‍प‍ै परमेश्‍वरमी याङेब‍़ नुङ् प्रार्थनालम् चोखो पुक्‍काह पुअ्नो।

६ आनेअ् खआ खनावा वथक्‍पा नेछाची इःकुचीना भने, विश्‍वासमी याङेब‍़हबीअ् नुङ् आनेअ् त‍़ीङ्‍कुन्‍बा कम्‍नीकबा खनावाबीअ् चुःअ्नामाङ् ख्रीष्‍ट येशूमी सेवा मुःकबा नुःकबा मीना आना पुअ्नोअ्नाबाने।

७ परमेश्‍वरमेद‍्दीके नुङ् अर्थ नोअ् माच्‍चुःकाह सन्थालम् मोअ्योङ् चुअ्ए। बरु परमेश्‍वरमी सेवा मुःमामी तालिमबीअ् तक्‍पनोअ् बेने।

८ सरीलमी तालिमए गो मेअ्-मेछुक्‍तेअ् फाइदा पीक्‍की, तोकोना परमेश्‍वरमी सेवा मुःमामी तालिमए चैँ छप्‍प‍ै खनावाबीअ् फाइदा पीक्‍की, कोओबीअ् कोरोअ्लोक्‍पा जुनी नुङ् ताकबा जुनीमी योक्‍सेअ् नम्‍एचामा चुःक्‍पा पुअ्नो।

९ कङेअ् इःकुक्‍‍पा कोओ याङेब‍़ विश्‍वास मुःहीलोक्‍पा नुङ् पूरा ग्रहण मुःहीलोक्‍पा चुःअ्,

१० मोसेअ्नोअ् इकी सीःलोमालो याव मुःकीन् मोलम् बोल् पुक्‍कीन्, मालेअ्माभने इकीए इकीमी आशा छुत्‍तीङ् मीनाची, खास्‍बीअ् उबीअ् विश्‍वास मुःकाहची मुलुवा पीक्‍कबा जिउँदो परमेश्‍वरबीअ् युङ्इता।

११ खआ खनावा मुःमामी योक्‍सेअ् अग्गे पीत्‍तुचे मोलम् इःतुचे।

१२ आना वेच्‍चा पुगान्बासेअ् आसेअ् ने आना माफेस्सीअ्येमाच्‍चुहोउ, तोकोना यामुमाबीअ्, व्यवहारबीअ्, प्रेमबीअ्, विश्‍वासबीअ् नुङ् पवित्र पुअ्मामी खनावाबीअ् विश्‍वासीचीमी अघि आना इक्‍कु चीम्‍मासीङ् पुगे।

१३ का मात्‍ताबाधारी परमेश्‍वरमी याङेब‍़ पोद‍़ामुःमामाङ् येम्‍मीअ्मामी, आँट पीअ्मामी नुङ् इःअ्मामी खनावाबीअ् न‍़ीङ्वा तीःसे।

१४ एल्डरचेअ् आनाबीअ् तक्‍पम् हुअ् युक्‍पीअ्नोअ्मीलो अगमवाणीलम् आनेअ् तोक्‍कुन्‍बा वरदान अफेस्सीते।

१५ खआ नोअ् खनावा विचार मुःसे मोलम् आकोबीअ्नोअ् चुःधीते। आकोरोअ् पुगा भने, आनेअ् मुःकुन्‍बा उन्‍नति छप्‍पैए खाङ्‍कुचीबाने।

१६ तक्‍पम् न‍़ीक्‍थुप्‍पी नुङ् तक्‍पए इःकुचीनाहँ खनावाबीअ् आना चङ्‍खो पुगे, मोलम् कुबीअ्नोअ् चुःधीते, कोरोअ् मुःसुना भने, आनेअ् आप्‍तक्‍पेअ्नोअ् नुङ् आम् खनावा येङ्‍काहची ने लेत्‍चामीकुचीनाहने।

अरुची मुःमापुक्‍कबा कर्तव्य

५

१ थाप्कोक्‍पा मीना अपेःते, तोकोना पापा दोअ्नोअ् मुःतोअ् सोप्‍सीते, मोलम् तक्‍पभन्दा मेछुके वथक्‍पाचीनुङ् वथक्‍पा नेछाचीदोअ्नोअ् व्यवहार मुःसे।

२ थाम्कोअ्मा मीम्‍छाची मामाचीदोअ्नोअ् मोलम् तक्‍पभन्दा मेछुके मीम्‍छाचीनुङ् पवित्र पुअ्मामी खनावा मीत्‍तेमाङ् मीम्‍छा नेछाचीदोअ्नोअ् व्यवहार मुःसे।

३ नीच्‍चानोअ्, थप्पा सीःखेकाह मीम्‍छाचीमी योङ् मुःसे।

४ थप्पा सीःखेकबा मीम्‍छामी पछा अथवा याङ्मेन्ची चुःअ्मी भने, अखाचेअ् छप्‍पैभन्दा पहिले तक्‍पम् बुद‍़ीक्‍छा नुःरो रेखदेख मुःकुचीमाङ् तक्‍पए परमेश्‍वरबीअ् विश्‍वास मुःकुचीबा खनावा खाङ्मुमा माचीम्मीहोउ मोलम् तक्‍पम् मामा-पापाए मुःसुचीही नुःयावमी बद्ली माएनुचीहोउ। मालेअ्माभने कोओ खनावाए परमेश्‍वर खुशी बनामुःकु।

५ तोकोना नीच्‍चानोअ् थप्पा सीःखेकबा मीम्‍छा चुःअ्, मोलम् आकोमी असा ने माअ्आमी भने, आकोसेअ् परमेश्‍वरबीअ् आशा मुःकु मोलम् सेत्‍ताअ्-लेत्‍ताअ् निवेदन नुङ् प्रार्थना मुःधीन्‍नो।

६ तोकोना आकोसेअ् तक्‍पम् जुनी तक्‍पए नेच्‍चाकुबादोअ् मोज्‍जाबीअ् छीक्‍कु भने गो आको जिउँदोनोअ् सीःखरीतोअ्नोअ् पुअ्नो।

७ अखाची फत्‍तुरमेद‍्दीके पुअ्मामी योक्‍सेअ् खआ खनावा मुःमामी अग्गे पीत्‍तुचे।

८ आसेअ् ने तक्‍पम् मीनाचीमी नुङ् खास्‍बीअ् तक्‍पमीन् बुद‍़ीक्‍छामी रेखदेख मुःसुनी भने, आकोसेअ् विश्‍वास मानामुःकुबा पुअ्नी, मोलम् विश्‍वास मामुःकाहचीभन्दा ने आको इ़ःकबा पुअ्नो।

९ इक्‍कुतेअ् वथक्‍पानुङ् सुरीखा पुक्‍कबा साठी दोङ्भन्दा मुत्‍तु उमेर याक्‍कबा थप्पा सीःखेकबा मीम्‍छामी तेअ् न‍़ीङ् दर्ता मुःसे,

१० मोलम् आको नुःयाव मुःकुमाङ् योङ् तोक्‍कबा, पछा कुःलीइकबा, ताबाङ्चीमी नुःरो रेखदेख मुःकबा, पवित्र मीनाचीमी लाङ् छोःकुमाङ् सेवा मुःकबा, दुक्‍चाकाहचीमी सेवा मुःकबा नुङ् खल-खालेहे पाराए मीनाची सघामुःकबा पुअ्मापुअ्नो।

११ तोकोना माःरीबा उमेरबीअ् नोअ् थप्पा सीःखेकबाचीमी न‍़ीङ् दर्ता अमुःसे, मालेअ्माभने तक्‍पम् सरीलमी इच्छामी कारण ख्रीष्‍टलम् मुअ्यु पुअ्नोअ्मीमाङ् अखाची सुरीखा मुःमा मीन्‍नोअ्मी।

१२ कोओपारे तक्‍पए मुःकुचीबा पहिलो नम्‍एचामा होःलाङ्‍कुचीबा कारणए अखाची कासीबीअ् सीअ्नोअ्मी।

१३ कोओभन्दा बाहेक अखाची ख‍़ीम्-ख‍़ीम् लोःतीकबा पुक्‍तोअ् एस्‍सीकाह पुअ्नोअ्मी, मोलम् अखाची एस्‍सीकबा तेअ् पुअ्मीनी, तोकोना मापाब्‍काह खनावा मुःतोअ् लाम्धुकबा, अर्कुमी यावबीअ् हुअ् तीःकबा नुङ् यामुमा मान्‍नुःकाह खनावा यामुतोअ् लाम्धुकाह पुअ्नोअ्मी।

१४ मोसेअ्नोअ् माःरीबा उमेरबीअ् नोअ् थप्पा सीःकाहचेअ् सुरीखा मामुःसुचीहोउ, पछाची मालोलीतुचीमीहोउ, ख‍़ीम्‍नाम् मापेम्‍मीहोउ मोलम् विरोध मुःकाहची इकीमी बदनाम मुःमामी दाउ मापीअ्येमाच्‍चुहोउ नेमाङ् कङेअ् मीक्‍कुङ्।

१५ मालेअ्माभने कोइ-कोइ गो पैल्हे नोअ् शैतानमी द्‍याक्‍पी लगालीइतामी।

१६ येशू विश्‍वास मुःकबा कोइ मीम्‍छामी थप्पा सीःकाह तक्‍पम् नातागोताची चुःअ्मी भने, आकोसेअ् उची सघामामुःसुचीहोउ, मोलम् मण्डलीबीअ् इमाङ्ने भार मापुअ्येमाच्‍चुहोउ। आकोरोअ् पुगा भने, मण्डलीए थप्पा सीःकबा मीम्‍छाची सघामुःहीकुचीहीने।

१७ मण्डलीमी नुःरो रेखदेख मुःकाह एल्डरची दोब्बर योङ् तोअ्मा खेच्‍चाकाहची ने, खास्‍बीअ् आसेअ् प्रचार मुःमा नुङ् इःअ्माबीअ् सीःलोमालो याव मुःकुलो।

१८ मालेअ्माभने परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, “दाइँ मुःकबा गोरूमी याबीअ् मोहोली अबोप्‍तीअ्माबा” मोलम् “याव मुःकबासेअ् तोअ्मासीङ् तोअ्मापुअ्नो।”

१९ ह‍़ीक्‍‍पाङ् अथवा सुम्बाङ्मी साछीमेद्‍दीङ् एल्डरमी विरोधबीअ् ताकबा फत्‍तुर तेःअ्मामी खनावा हानीम् ने मानाअमुःसे।

२० हीःवामाङ्बीअ् चुःधीङ्‍काहची छप्‍पैमी अघि पेःतुचे, आकोरोअ् पुगा भने, अरुची ने कीस्‍सीअ्मीहीने।

२१ परमेश्‍वर, ख्रीष्‍ट येशू नुङ् परमेश्‍वरए स्यागुचीही स्वर्गदूतचीमी अघि कङेअ् आना छोःलो अग्गे पीअ्नोअ्ना, असा ने पोनी माखीन्ये अथवा असामी ने या माखाङ्‍ये खआ याव पूरा मुःसे।

२२ असाबीअ्ने तक्‍पम‍ी हुअ् युङ्मामी यावबीअ् अह्‍याङे। आकोरोअ् मुःसुना भने, उमी हीःवामाङ्मी फत्‍तुर आना ने सीअ्नोक्‍‍पाने। तक्‍प पवित्र चुःम्‍बा।

२३ कुङ्वा तेअ् अदुङ्युक्‍से, तोकोना आम्मी बोअ्मी योक्‍सेअ् घरि-घरि तुअ्नोअ्नाबासेअ् मेअ्मेछुअ् अङ्‍गुरमी मद्य ने दुङ्युक्‍से।

२४ कोइ-कोइ मीनाचीमी हीःवामाङ्‍ह गो सीःधानोअ् नीयाबीअ् लेन्‍नोअ् नेबा खनावा छ्याङ्‍गै खाङ्मुअ्, तोकोना अरु एअ्वा मीनाचीमी हीवामाङ्‍हचैँ द्‍याक्‍पी तेअ् खाङ्मुअ्।

२५ आकोरोअ्नोअ् नुःयावह छ्याङ्‍गै खाङ्मुअ्, छ्याङ्‍गै खाङ्मुनीहोसाङ् ने कुप्‍तोअ् चुःहीनी।

६

१ कमारा पुक्‍तोअ् चुःकाह छप्‍पैए तक्‍प-तक्‍पम‍ी मालिक पूरा योङ् तोअ्मा खेच्‍चाकबा नेमाङ् मामीत्‍तुचीहोउ। आकोरोअ् पुगा भने, परमेश्‍वरमी न‍़ीङ् नुङ् इकीए इःतामीही खनावामी बदनाम पुअ्नीबाने।

२ येशू विश्‍वास मुःकाह मालिकची अखाचीमी कमाराचेअ् बु-नेछाची त हो नी इःतोअ् मेछुक्‍तेअ् योङ् मामुःयेमाच्‍चुमीहोउ। बरु अखाचेअ् तक्‍पम‍ी मालिकचीमी झन ल्‍हेअ्लो सेवा मामुःसुचीहोउ, मालेअ्माभने अखाचीमी सेवाबाङ् फाइदा तोक्‍काह अखा मालिकची ने येशू विश्‍वास मुःकाहची नोअ् ने। खआ खनावा मुःमामी योक्‍सेअ् इःतुचे मोलम् सुलाम्प‍़ीअ् पीत्‍तुचे।

३ कोइ मीनाए अर्कुनोअ् खनावा इःकी मोलम् आको खनावा इकीमी प्रभु येशू ख्रीष्‍टमी सत्य याङेब‍़ नुङ् परमेश्‍वर इज्जत पीअ्मामी खनावानुङ् तोङ्नी भने,

४ आको मीना धेरुअ् नोअ् छाक्‍छाक्‍पा ने, मोलम् आकोसेअ् इमाङ्ने लेःकुहु पुअ्नी। आकोसेअ् धीङ्‍गानेपा खनावाबीअ् खेतोअ्-वातोअ् मुःकु, मोलम् मेछुके-मेछुके खनावाबीअ् खेच्‍बुङ् मुःमा योअ्धीन्‍नोअ्। कोरोहो खनावाए आँखी मुःकबा, खेच्‍बुङ् मुःकबा, लालुवा मुःकबा नुङ् इ़ःलोक्पा शंका मुःकाह खनावा लाःलीङ‍्कु,

५ तोअ्माङ् आकोसेअ् तयाबुङ् होःल्हेकबा नुङ् सत्य खनावाबाङ् मोअ्योङ् पुक्‍काह मीनाचीमी माझाबीअ् खेच्‍बुङ् मुःमीकु मोलम् परमेश्‍वरबीअ् तेअ् न‍़ीङ्वा तीःमाचैँ सप्चाकबा पुअ्मामी लाम् नेमाङ् मीक्‍कु।

६ तोकोना परमेश्‍वरए पीत्‍तीही खनावाबीअ् सन्तोक पुअ्मामाङ् उबीअ् तेअ् न‍़ीङ्वा तीःमाचैँ धेप्‍प‍़ फाइदामी खनावा ने।

७ मालेअ्माभने इकीए कोओ खाम्‍पुम्‍माबीअ् इमाङ्ने मातेःअ्, मोलम् कुबाङ् इमाङ्ने लानेलाःखेअ्हीनी।

८ तोकोना इकीनुङ् चाःमाकोअ् नुङ् चाङ्मा कोअ् चुःअ् भने, इकी आकोबीअ्नोअ् सन्तोक चुःकीहीने।

९ तोकोना सप्चामा योक्‍काहची जाँचबीअ् सीअ्नोअ्मी, सैबीअ् सीअ्नोअ्मी, अर्थ नोअ् माच्‍चुःकाह खनावा नुङ् कअ्इकाह इच्छाबीअ् सुम्युअ्मी, अखा खनावाए मीनाची बरबाद मुःकुचीमाङ् सुद‍्धम्बीअ् लाःलीङ‍्कुचीमी।

१० मालेअ्माभने याङ्मी प्रेम नोअ् छप्‍प‍ै खालेबा इ़ःलो मुःकाह खनावामी सम् ने। याङ्मी लोभए कोइ-कोइ मीनाची तक्‍पम् विश्‍वासलम् एल्‍लीतामीमाङ् इ़ःलाम्युगे बेन्‍इतामी, मोलम् धेरुन् दुक्‍खए अखाचीमी न‍़ीङ्वा हेःकुबा पुअ्नो।

विश्‍वासबीअ् चुःमामाङ् मुःमापुक्‍कबा नुःकबा लडाइँ

११ तोकोना आना परमेश्‍वरमी मीना, खआ खनावालम् मुअ्यु चुअ्ए, मोलम् धर्मती पुअ्मामी खनावा, परमेश्‍वरबीअ् तेअ् न‍़ीङ्वा तीःमामी खनावा, विश्‍वास, प्रेम, द‍़ग्‍मगेअलीमामी खनावा, मोलम् नम्र पुअ्मामी खनावाबीअ् न‍़ीङ्वा तीःसे।

१२ विश्‍वासबीअ् चुअ्एमाङ् नुःकबा लडाइँबीअ् चुङे। हानीम् ने मास्सीःकबा जुनी लब्‍धीते। आकोमीनोअ् योक्‍सेअ् आना परमेश्‍वरए छेःताबा ने, मोलम् कोओ खनावामी न‍़ीक्‍थुप्‍पी नोअ् धेरुन् साछीचीमी अघि आनेअ् तक्‍पम‍ी नुःकबा साछी पीअ्इतुना।

१३ छप्‍प‍ै कोअ् जुनी पीक्‍कबा परमेश्‍वर नुङ् पन्तियस पिलातसमी अघि नुःकबा साछी पीक्‍कबा ख्रीष्‍ट येशूमी अघि कङेअ् आना अग्गे पीअ्नोअ्ना,

१४ इकीमी प्रभु येशू होनेअ् माखाङ्मुबाधारी कोओ अग्गे सख्खर् युक्‍से मोलम् फत्‍तुर चुःकबा अपुअ्मीते।

१५ तोअ्माङ् प्रशंसा मुःमा खेच्‍चाकबा नुङ् छप्‍पैभन्दा धेप्‍प‍़, हाङ्चीमी हाङ‍् मोलम् प्रभुचीमी प्रभुए ठीक समइबीअ् उ होनेअ् खाङ्मुकुबाने।

१६ उनुङ् तेअ् हानीम् ने मास्सीःकबा खनावा चुःअ्, मोलम् उ असा ने माखेअ्हीकबा उज्यालोमी कोअ्योङ्बीअ् बास चुःअ्। उ आसेअ् ने हानीम् ने माखाक्‍तीतु, मोलम् आसेअ् ने खानेखाक्‍तोहीसुनी। उ नोअ् इज्जत मापुअ्होउ मोलम् उबीअ् नोअ् नीम्माङ् राज्य मुःथाम् शक्ति माच्‍चुहोउ। आमेन।

१७ आयु कोओ खाम्‍पुम्‍माबीअ् चुःकाह सप्चाकाह मीनाची छाक्‍छाअ्वा अमुःमामी अग्गे पीत्‍तुचे, मोलम् टुङ्गो नोअ् माच्‍चुःकबा छेबेवाबीअ् हेअ्‍नी, तोकोना इकीन् छप्‍प‍ै कोअ् खेःअ्लो याङ्मा पीक्‍कबा परमेश्‍वरबीअ् अखाचेअ् आशा मामुःसुचीहोउ।

१८ अखाचेअ् नुःलो मामुःसुचीहोउ, नुःयावबीअ् सप्चाकबा मापुअ्मीहोउ मोलम् माङ् मायीङ्‍ये हाचाकबा मापुअ्मीहोउ।

१९ कोओपारे अखाचेअ् तक्‍पम‍ी योक्‍सेअ् ताकबा लेन्मी नुःकबा जग मापेन्धीहीसुचीहोउ, आकोरोअ् पुगा भने, अखाचेअ् आको नीच्‍चानोक्‍पा जुनी लब्‍धीहीकुचीबाने।

२० तिमोथी, आनेअ् तोक्‍कुनाहँ खनावा जोगामुःभुक्‍से। परमेश्‍वरयुगे न‍़ीङ्वा अतीःमामी खनावा नुङ् विरोध मुःमामी खनावालम् आना मुअ्यु चुअ्ए, आकोचैँ होरोङ् सन‍़ीङ्वा ने।

२१ कोरोहो खनावामी द्‍याक्‍पी लगालीसामीमाङ् एअ्वा मीनाची तक्‍पम‍ी विश्‍वासलम् वाथाप्‍खेइतामी।

आनानुङ् अनुग्रह माच्‍चुहोउ।

तिमोथी

पावलमी दोस्रो छाअ्प्‍माल‍़ीङ्

१

१ परमेश्‍वरए नम्‍एचामा मुःसुबा जुनी ख्रीष्‍ट येशूबीअ् चुःअ्, आको जुनीमी प्रचार मुःमा परमेश्‍वरमी इच्छालम् स्याक्‍पलाअ्वा ख्रीष्‍ट येशूमी प्रेरित पावलबाङ्,

२ कङेअ् नेच्‍चाकुक्‍‍पा कङी वथक्‍छा तिमोथी,

परमेश्‍वर पापा नुङ् ख्रीष्‍ट येशू इकीमी प्रभुबाङ् अनुग्रह, नम्‍नम्‍वा नुङ् शान्ति मापुअ्होउ।

नुःयायेन्‍बीअ् चुःधीमामी खनावा

३ कङेअ् आना नीम्‍माङ् तक्‍पम् प्रार्थनाबीअ् मीअ्नोअ्ना, मोलम् परमेश्‍वर अलाक्‍छुमा पीक्‍कुङ्। उमी सेवा इकीमी पीतुप्‍खाचेअ् मुःसीतोअ्नोअ् कङेअ् सख्खर् तयाबुङ्ए मुःकुङ्।

४ आम्‍मी म‍़ीअ्वा मीक्‍कुङ्‍लो कङेअ् आना धेरुन् तुब्मा मीअ्नोअ्ना। आना तुब्तोअ्नोअ्ना गो कङी न‍़ीङ्वा सक्‍सेम्‍ए चेप्‍पुबा।

५ कङेअ् आम्मी कैफतमेद‍्दीके विश्‍वास मीत्‍तोकुङ्। आको विश्‍वास, पैल्हे आम्मी मोमा लोइसबीअ् नुङ् आम्मी मामा युनिसबीअ् चुअ्आ। कोरोअ्लोअ् आको विश्‍वास आनाबीअ् ने चुःअ् नेमाङ् का पक्‍‍का चुःङाअँ।

६ मोसेअ्नोअ् कङेअ् आनाबीअ् हुअ् युक्‍सुङ्माङ् प्रार्थना मुःबीतानालो आनेअ् तोक्‍कुन्‍बा वरदान ओब्धीते नेमाङ् कङेअ् आना मीत्‍तोअ्मीअ्नोअ्ना।

७ मालेअ्माभने परमेश्‍वरए इकीन् कीमाङ्वामी सनीअ्वा हेअ्‍नी, तोकोना शक्तिमी, प्रेममी मोलम् तक्‍पम् न‍़ीङ्वा तक्‍पेअ्नोअ् लब्‍सीअ्मामी सनीअ्वा पीअ्इती।

८ मोसेअ्नोअ् इकीमी प्रभुमी न‍़ीक्‍थुप्‍पी साछी पीअ्मा अङीस्सीए, तोअ्माङ् का झ्यालखानाबीअ् सीत्‍तुक्‍पाबीअ् ने अङीस्सीए। तोकोना परमेश्‍वरमी शक्तिबीअ् नुःयायेन्मी योक्‍सेअ् दुक्‍ख आङ्मामी खनावाबीअ् आनेअ् भाग लाःसे।

९ उसेअ् इकीन् लेत्‍चामीती, मोलम् पवित्र पुअ्मामी योक्‍सेअ छेःती। इकीए मुःसाह यावमी कारणए हेअ्‍नी, तोकोना उमी तक्‍पमीनोअ् विचार नुङ् अनुग्रहमी कारणए इकीन् छेःतीही ने। कोओ अनुग्रह ख्रीष्‍ट येशूबीअ् जुग-जुग पैल्हेलम् नोअ् उसेअ् इकीन् पीत्‍तीही,

१० आको अनुग्रह इकीन् मुलुवा पीक्‍कबा ख्रीष्‍ट येशू ताअ्आमाङ् कोरोअ्लोअ् इकीए खाङ्इता। उसेअ् सीःमाङ्वा सुद‍्धम् मुःसुमाङ् हानीम् ने मास्सीःकबा जुनी नुःयायेन्लम् खाङ्मीइती।

११ आकोमीनोअ् योक्‍सेअ् कङा परमेश्‍वरए इप्‍पाङ् प्रचार मुःकबा, प्रेरित नुङ् इःकबा पुअ्मीइङा।

१२ मोसेअ्नोअ् कङेअ् कोओ कष्‍ट आङ्‍इतुङ्। तोकोना का ङीस्‍सीङानी, मालेअ्माभने कङेअ् असा विश्‍वास मुःइतुङ् नेमाङ् कङेअ् लेःकुङ्, मोलम् उसेअ् कङा पीअ्ङाबा खनावा आको लेन्धारीमी योक्‍सेअ् उसेअ् नोअ् जोगामुःकुमाङ् युङ्‍हीकु नेबा खनावा ने कङेअ् पक्‍‍का लेःकुङ्।

१३ ख्रीष्‍ट येशूबीअ् चुःकबा विश्‍वास नुङ् प्रेममी न‍़ीक्‍थुप्‍पी आनेअ् काबाङ् येनुनाहँ नीच्‍चानोहो खनावामी चीम्‍मासीङ् त‍़ीङे।

१४ परमेश्‍वरए आना जिम्मा पीत्‍ताबा नुःकबा खनावा इकीबीअ् बास चुःकबा पवित्र सनीअ्वाबीअ् जोगामुःधीते।

१५ एशियाबीअ् चुःकाहची छप्‍प‍ै कालम् मुअ्यु-मुअ्यु खुःल्‍हेइतामी नेमाङ् आनेअ् लेन्लेःकुना, फुगेलस नुङ् हर्मोगेनस ने अखाचीमध्येबीहीची ने।

१६ प्रभुए ओनेसिफरसमी बुद‍़ीक्‍छा नम्‍नम् मामीस्‍सीतुहोउ, मालेअ्माभने आकोसेअ् कङा बेला-बेलाबीअ् आँट पीअ्युङ‍्ङा, मोलम् का झ्यालखानाबीअ् सीत्‍तुक्‍पा खनावालम् ने आको माङीस्‍सीयुङ्।

१७ तोकोना आको रोम ताअ्आमाङ् फईँफईँ योअ्ङामाङ् कङा योक्‍तोअ्ङा।

१८ प्रभुमी लेन्‍बीअ् आको प्रभुए नम्‍नम् मीस्‍सीकुबा मापुअ्होउ। तोअ्माङ् आकोसेअ् एफिससबीअ् कङी योक्सेअ् मुःसुबा पूरा सेवामी न‍़ीक्‍थुप्‍पी आनेअ् नुःरो लेन्‍लेःकुना।

ख्रीष्‍ट येशूमी नुःकबा तीलीङ‍्गा

२

१ मोसेअ्नोअ् आना कङी वथक्‍छा, ख्रीष्‍ट येशूबीअ् चुःकबा अनुग्रहलम् त‍़थ‍़ीलो पुगे।

२ तोअ्माङ् धेरुअ् जना साछीचीमी अघि आनेअ् काबाङ् इमाङ‍् खनावा येन्‍इतुनालो, आकोनोअ् खनावा अरुची इःअ्मामी योक्‍सेअ् विश्‍वास मुःहीमाहची जिम्मा पीत्‍तुचे।

३ ख्रीष्‍ट येशूमी नुःकबा तीलीङ‍्गादोअ्नोअ् दुक्‍ख आङ्मामी खनावाबीअ् एकानुङ् भाग लाःसे।

४ सेनाबीअ् भर्ती पुक्‍कबा तीलीङ‍्गा अरु खनावाबीअ् फोःसेअ्नी, मालेअ्माभने उ भर्ती मुःकबा खुशी मुःमा नोअ् उमी मुद्‍दे निशाना ने।

५ खेलबीअ् भाग लाःकबा आसेअ् ने आको खेलमी नियम मानामुःकुमाङ् खेल मालीबाधारी इनाम तोअ्हीसुनी।

६ सीःलोमालो याव मुःकबा किसानए नोअ् चसुम्‍मी पहिलो भाग तोअ्मापुअ्नो।

७ कङेअ् इःकुक्‍‍पा खनावा विचार मुःसे, मालेअ्माभने छप्‍प‍ै खनावाबीअ् प्रभुए नोअ् आना लेःतोअ्मीथाम् शक्ति पीअ्नोक्‍‍पाने।

८ सीःखेथाप्पाङ् जिउँदो पुक्‍कबा दाउदमी बुमीलोबीपा येशू ख्रीष्‍ट मीत्‍ते, कङेअ् प्रचार मुःसुक्‍पा नुःयायेन् कोओनोअ् ने।

९ आको नोअ् नुःयायेन्मी योक्‍सेअ् कङेअ् दुक्‍ख आङ‍्धीङ‍्कुक्‍‍पा, मोलम् हीःवाछादोअ्नोअ् मीनाचेअ् कङा साङ्लीए थुब्‍इङामी। तोकोना परमेश्‍वरमी याङेब‍़ गो साङ्लीए थुब्हीनी।

१० मोसेअ्नोअ् परमेश्‍वरए स्यागुचीही मीनाचेअ् हानीम् ने माछीक्‍कबा महिमानुङ्नोअ् ख्रीष्‍ट येशूबीअ् मुलुवा मातोअ्हीसुचीहोउ नेमाङ् अखाचीमी योक्‍सेअ् छप्‍प‍ै खनावा आङ‍्कुङ्।

११ कोओ खनावा पक्‍‍का ने,

इकी उनुङ्सुःरी सीःइती भने,

उनुङ्सुःरी जिउँदो ने पुक्‍कीहीने।

१२ इकीए आङा भने,

इकी ने उनुङ् नोअ् सुःरी राज्य मुःकीहीने।

इकीए उ मानामामुः भने,

उसेअ् ने इकी मानामुःसीनीहीने।

१३ इकीन् विश्‍वास मामुःकबा चुःकी भने,

उ गो विश्‍वास मुःहीलोक्‍पा नोअ् चुःअ्,

मालेअ्माभने उसेअ् उम्तक्‍पेअ्नोअ् फेस्सीहीसुनी।

परमेश्‍वरए स्यागुबा याव मुःकबा मीना

१४ नुःलो मामुःकबा तोकोना येङ्‍काहची हान्‍ती तेअ् मुःकाह शब्दमी न‍़ीक्‍थुप्‍पी खेच्‍बुङ् अमुःमाबा नेमाङ् अखाची सोप्‍सीतुचे मोलम् परमेश्‍वरमी अघि अग्गे पीत्‍तुचे।

१५ ङीस्‍सीमा मापाब्‍कबा नुङ् सत्यमी याङेब‍़ नुःरो याङ‍्कुमाङ् याव मुःकबा मीनादोअ्नोअ् आना आप्‍तक्‍पेअ्नोअ् परमेश्‍वरमी अघि खाङ्मुमामी योक्‍सेअ् धेरुअ् नोअ् बोल् पुगे।

१६ तोकोना मूर्ख खनावालम् मुअ्यु चुअ्ए मालेअ्माभने कोसेअ् मीनाची झन ल्‍हेअ्लो परमेश्‍वरबीअ् न‍़ीङ्वा अतीःमामी खनावाअ्युगे याखेकुचीहीने।

१७ तोअ्माङ् अखाचीमी खनावा कीम्‍नोअ्माङ् देःतोअ् खेक्‍कबा खुवादोअ् पुअ्नो। हुमेनियस नुङ् फिलेतस ने अखाचीमध्येबीहीची ने।

१८ सीःखेथाप्पाङ् जिउँदो पुअ्मामी याव पैल्हे नोअ् पुखरा इःतोअ् सत्यबाङ् अखाची बैरा खेअ्इतामी। तोअ्माङ् एअ्वा जनामी विश्‍वास अखाचेअ् फोःसीधीङ्‍कुची।

१९ तोकोना परमेश्‍वरमी त‍़थ‍़ीलो जग चुःधीनो, मोलम् आकोबीअ् कोओ याङेब‍़ छापमी रूपबीअ् छाप्‍पलाअ्वा चुःअ्, “प्रभुए तक्‍पमीची चीनामुःकुची” मोलम् “प्रभुमी न‍़ीङ् लाःकाहची दोअ् अधर्मलम् मुअ्यु माच्‍चुमीहोउ।”

२० हो धेप्‍प‍़ ख‍़ीबीअ् सुन नुङ् चाँदीमी खोङ्‍ह तेअ् माअ्अँ, तोकोना स‍़ीङ् नुङ् बाक्‍‍खामी खोङ्‍ह ने चुःअ्, कोइ योङ्मी यावमी योक्‍सेअ् नुङ् कोइचैँ योङ् मेद‍्दीकेबा यावमी योक्‍सेअ् पुअ्नो।

२१ मोसेअ्नोअ् कोइ मीनाए तक्‍प इ़ःलोहो खनावाबाङ् सख्खर् युङ्‍कु भने, उ योङ्मी यावमी खोङ्दोअ्नोअ् पुअ्नोक्‍‍पाने। मालेअ्माभने ख‍़ीबीपा मालिकमी योक्‍सेअ् चोखो नुङ् यावबीअ् ताकबा पुअ्नोअ्माङ् नुःरोक्‍पा यावमी योक्‍सेअ् उ नीम्‍माङ् त्‍याद‍़ी चुःकबा पुअ्नो।

२२ मोसेअ्नोअ् वेच्‍चा नुङ् लाङ्मेअ् उमेरबीअ् ताकाह कअ्इकाह न‍़ीङ्वाबाङ् मुअ्यु चुअ्ए, मोलम् सख्खर् न‍़ीङ्वाए प्रभुमी न‍़ीङ् लाःकाहचीनुङ्सु-सुःरी धर्मती पुअ्मामी खनावा, विश्‍वास, प्रेम नुङ् शान्तिमी विचार मुःसे।

२३ तोकोना मूर्ख नुङ् अर्थनोअ् माच्‍चुःकाह खनावा मानाअमुःमाबा, मालेअ्माभने कोरोहो खनावाए खेच्‍बुङ् लाःलीङ‍्कु नेमाङ् आनेअ् लेःकुना।

२४ प्रभुमी सेवा मुःकबासेअ् खेच्‍बुङ् मुःमा नुःनी, तोकोना छप्‍प‍ै जना नम्‍नम् मीस्‍सीकबा, इःअ्हीकबा, आङ‍्हीकबा,

२५ मोलम् तक्‍पम् विरोध मुःकबा नम्र पुअ्मामाङ् सुधारे मुःहीकबा पुअ्मापुअ्नो। आकोरोअ् पुगा भने, परमेश्‍वरए अखाची तक्‍पम् हीःवामाङ् यैअ्मामाङ् एम्‍मामी योक्‍सेअ् सत्यमी सन‍़ीङ्वा पीक्‍कुचीहीने,

२६ मोलम् शैतानए तक्‍पम‍ी न‍़ीङ्वाअन्सार याङ‍्मामी योक्‍सेअ् छ्यागुचीमाङ् युक्‍सुचीही होशबीअ् ताअ्मीमाङ् आकोमी सैबाङ् लेअ्ल्‍हेनोअ्मीहीने।

द्‍याङ्पीपा लेन्बीअ् मीनाचीमी स्वभाव

३

१ तोकोना द्‍याङ्पीही लेन्‍बीअ् कीअ्मालाम्‍लोहो समइ ताअ्ह नेमाङ् लेःयाके।

२ मालेअ्माभने मीनाची तक्‍प तेअ् नेच्‍चाकबा, याङ्मी लोभ मुःकबा, छाक्‍छाअ्वा मुःकबा, इःबलाअ्वा खनावा मान्दीच्‍चाकबा, अरुचीमी बदनाम मुःकबा, मामा-पापामी अग्गे मानामामुःकबा, बैगुनी, अपवित्र,

३ असा ने मानेच्‍चाकबा, खुशी अमुःहीकबा, अरु फत्‍तुर तेःकबा, तक्‍पनोअ् हुक्‍‍पी मायुङ्‍हीकबा, कीअ्मालाम्‍लो, नुःलोक्‍पा खनावा मानेच्‍चाकबा,

४ नाःधीङ्‍कबा, उत्‍ताउले, धेरुन् छाक्‍छाअ्वा मुःकबा, परमेश्‍वरभन्दा मोज्‍मोज्‍जा नेच्‍चाकबा,

५ परमेश्‍वरबीअ् न‍़ीङ्वा तीःसीतोअ् लेक्‍कबा, तोकोना आकोमी शक्ति चैँ मानामामुःकबा पुअ्नोअ्मीहीने। कोरोहो मीनाचीलम् मुअ्यु चुअ्ए।

६ मालेअ्माभने अखाचीमध्ये एअ्वा जना ख‍़ीबीअ्-ख‍़ीबीअ् बेन्‍नोअ्मीमाङ् हीःवामाङ्ए तीब्‍काहची नुङ् खल-खाले कअ्इकाह न‍़ीङ्वामी विचारमी हुक्‍‍पी सीक्‍काहची इमाङ्ने मामुःहीकाह मीम्‍छाची तक्‍पम‍ी हुक्‍‍पी सीअ्मीकुचीमी।

७ अखा मीम्‍छाची चीम्‍मा गो नीम्‍माङ् चीन्‍नोअ्मी, तोकोना सत्यमी सन‍़ीङ्वाबीअ् हानीम् ने ताहीमीनी।

८ यान्‍नेस नुङ् याम्ब्रेसए मोशामी विरोध मुःसीतोअ्नोअ्, खआ मीनाचेअ् ने सत्य खनावामी विरोध मुःकुची। खआ मीनाची तक्‍नाछ‍़ीअ् फोःल्हेकाहची नुङ् खाङ्मुमामी योक्‍सेअ् तेअ् विश्‍वास मुःकाहची ने।

९ तोकोना अखाची धेरुअ् नोअ् लेन्धारी चुःहीमीनी, मालेअ्माभने अखा ह‍़ीक्‍‍पाक्‍चीमी दोअ्नोअ् अखाचीमी मूर्ख खनावा छप्‍पैमी अघि खाङ्मुहुने।

पावलए तिमोथी अरामुःसुबा

१० हो गो कङेअ् इःतान्बा खनावा, कङी चालचलन, कङी जुनीमी निशाना, कङी विश्‍वास, कङी आङ्‍हीथाम् शक्ति, कङी प्रेम नुङ् का थप्थप्बोब्बो मापुअ्ये चुःङाअँक्‍पा खनावा आनेअ् खाङ्इतुना।

११ एन्टिओकबीअ्, आइकोनियमबीअ् नुङ् लुस्त्राबीअ् का चुअ्उङ्लो काबीअ् माक्‍तोअ्-माक्‍तोहो सतावट नुङ् कष्‍ट ताअ्आह। मोरोहोसाङ् ने अखा छप्‍पैलम् प्रभुए कङा लेत्‍चामीअ्ङा।

१२ ख्रीष्‍ट येशूबीअ् चुःम्‍माङ् परमेश्‍वरबीअ् तेअ् न‍़ीङ्वा तीःमामाङ् जुनी चाःमा मीङ्‍काहची छप्‍प‍ै सतावटबीअ् सीअ्नोअ्मीहीने।

१३ तोकोना दुष्‍ट मीनाची नुङ् ठगाहाची ल्‍हेअ्लीतोअ् खेअ्नोअ्मीहीने, मोलम् अखाचेअ् अरुची तोअ्माङ् अरुचेअ् अखाची थ‍़गामुःकाले तोःअ्मीहीने।

१४ तोकोना आनेअ् चैँ तक्‍पेअ् चीन्‍इतुन्माङ् पक्‍‍का विश्‍वास मुःइतुना, अखा खनावाबीअ् नोअ् चुःधीते। अखा खनावा आनेअ् असालम् चीनुनाहँ नेबा खनावा आप्‍तक्‍पेअ्नोअ् लेःकुना।

१५ आनेअ् छाचालम् नोअ् परमेश्‍वरमी याङेब‍़ लेःइतुना, आकोसेअ् ख्रीष्‍ट येशूबीअ् चुःकबा विश्‍वासलम् मुलुवामी योक्‍सेअ् आना इःअ्नो।

१६ धर्मशास्त्रबीअ् छाप्‍पलाअ्वा पूरानोअ् याङेब‍़ परमेश्‍वरलम् नोअ् ताअ्आबा ने, मोलम् कोओ याङेब‍़ इःअ्मामी योक्‍सेअ्, सुलाम्प‍़ीअ् पीअ्मामी योक्‍सेअ्, सच्‍चेमुःमामी योक्‍सेअ् नुङ् धर्मती पुअ्मामी योक्‍सेअ् तालिम पीअ्मामी यावबीअ् ताकबा पुअ्नो।

१७ कोसेअ् परमेश्‍वरमी मीना छप्‍प‍ै नुःयावमी योक्‍सेअ् पूरा चाक्‍भुङ्‍कुमाङ् त्‍याद‍़ी मुःकु।

४

१ परमेश्‍वरमी अघि नुङ् जिउँदा मोलम् सीःखेकाहचीमी नीया मुःकबा ख्रीष्‍ट येशूमी अघि उ होनेअ् तामामी खनावा नुङ् उमी राज्य विचार मुःकुङ्माङ् कङेअ् आना छोःलो अग्गे पीअ्नोअ्ना,

२ याङेब‍़ प्रचार मुःसे, नुःकबा समइ नुङ् इ़ःकबा समइबीअ् त्‍याद‍़ी चुअ्ए, सुलाम्प‍़ीअ् पीत्‍तुचे, पेःतुचे, आँट पीत्‍तुचे मोलम् आङ्मामी खनावाबीअ् तोअ्माङ् इःअ्मामी खनावाबीअ् द्‍याक्‍पी असेदे।

३ मालेअ्माभने मीनाचेअ् नुःकबा खनावा अआङ्‍हीमाबा समइ माःरी ताअ्। अखाचेअ् तक्‍प तेअ् नेच्‍चाबलाअ्वा खनावा येम्‍मा मीक्‍कुचीबाने मोलम् तक्‍पेअ् मीप्‍पलाअ्वादोअ् खनावा इःकाहची तेअ् मुङ्भुङ्‍कुचीमीहीने,

४ तोअ्माङ् अखाची सत्य खनावा येम्‍माबाङ् अलग्‍गु पुअ्नोअ्मीहीने मोलम् मीत्‍तोक्‍पलाअ्वामाङ् बनामुःबलाअ्वा सन्थाहयुगे न‍़ीङ्वा तीःकुचीहीने।

५ तोकोना आनाचैँ सख्खर् न‍़ीङ्वाबा पुगे, दुक्‍ख आङे, प्रचारमी याव मुःसे मोलम् सेवा मुःमामी तक्‍पम‍ी याव पूरा मुःसे।

६ मालेअ्माभने का गो सेप्‍पलाअ्वामाङ् तीःबलाअ्वा जीवाँतदोअ्नोअ् तक्‍प अर्पण मुःइतुङ्, मोलम् बिदा पुअ्मामी कङी बेला ताअ्इता।

७ का नुःरो चुङ्इतुङ्, कङेअ् पीम्‍मामी कङी याव छीअ्इतुङ् मोलम् विश्‍वास लेत्‍चामीअ्धीङ्‍कुङ्।

८ होबालम् मुइगे धर्मती पुक्‍कबासेअ् तोअ्माबा श्रीपेच परमेश्‍वरए कङी योक्‍सेअ् युक्‍पीअ्इङा, आको श्रीपेच नुःरो नीया मुःकबा प्रभुए आको लेन् कङा पीअ्ङाअँक्‍पाने, मोलम् कङा तेअ् हेअ्‍नी, तोकोना उ होनेअ् ताक्‍पा नेबा खनावा नेच्‍चाकाह छुत्‍तीङ्ची ने पीक्‍कुचीहीने।

तिमोथी पावलमी खनावाह

९ आना काबीअ् चोप्‍फाङ‍्नोअ् तामामी योक्‍सेअ् बोल् पुगे।

१० मालेअ्माभने डेमासए अच्‍चेलीबा खाम्‍पुम्‍मा नेच्‍चुमाङ् कङा यैलोङ् थेसलोनिके खेअ्इता। क्रेसेन्स गलातिया नुङ् तीतस दलमातिया खेअ्इताची।

११ कानुङ् लूकातेअ् चुःअ्। मर्कूस योगेमाङ् आनानुङ् नोअ् त‍़ीक्‍तेते, मालेअ्माभने सेवा मुःमामी यावबीअ् कङी योक्‍सेअ् आको आक्‍खै यावबीअ् ताकबा मीना ने।

१२ तुखिकस कङेअ् एफिससबीअ् पाङ‍्हाङ्इतुङ्।

१३ कङेअ् कार्पसनुङ् त्रोआसबीअ् यैदाहाङ् कङी खास्टो नुङ् कीतापह, खास्‍बीअ् साहोअ्मी कीतापह आना ताअ्नालो याक्‍तेते।

१४ ताँबोमी याव मुःकबा अलेक्‍जेन्डरए कङी धेरुअ् नोअ् हान्ती मुःइतु, प्रभुए आकोमी बद्ली पीक्‍कुबाने।

१५ आकोलम् आना होश मुःसेमाङ् चुअ्ए, मालेअ्माभने एकाए प्रचार मुःसुकबा खनावामी आकोसेअ् धेरुअ् नोअ् विरोध मुःइतु।

१६ पहिलो खेप्‍पा पुगाबा कङी मुद्दाबीअ् आसेअ् ने कङा सघामामुःङा, तोकोना छप्‍पैसेअ् कङा यैदाङामी। कोओ खनावामी फत्‍तुर अखाचीबीअ् मासीअ्येमाच्‍चुहोउ।

१७ तोकोना प्रभु कानुङ् चुअ्आ, मोलम् कङा बोल् पीअ्ङा। मोसेअ्नोअ् काबाङ् पूरा रूपए नुःयायेन् प्रचार पुगा मोलम् छप्‍प‍ै अरु तोःखाचेअ् ने येत्‍तोअ्हीसुची। कोओपारे उसेअ् कङा नारप्‍पामी याबाङ् लेत्‍चामीअ्ङा।

१८ प्रभुए छप्‍प‍ै खालेहे इ़ःयावहबाङ् कङा जोगामुःङाअँक्‍पाने, मोलम् उमी स्वर्गमी राज्यबीअ् कङा लेत्‍चामीअ्ङाअँमाङ् त‍़ीखेङाअँक्‍पाने। उ नोअ् नीम्‍माङ् महिमा मापुअ्होउ। आमेन।

द्‍याङ्पीपा सेवाफो

१९ प्रिस्किला नुङ् अकिलास तोअ्माङ् ओनेसिफरसमी बुद‍़ीक्‍छा सेवाफो लीप्‍पीअ्माये।

२० इरास्तसचैँ कोरिन्थबीअ् नोअ् चुयाका, मोलम् तुगाबासेअ् त्रोफिमस कङेअ् मिलेटसबीअ् नोअ् यैदाङ्।

२१ चुङ्नाम् लगालीमा पैल्‍हे नोअ् तामामी सफ्फी बोल् पुगे। युबुलसए आना सेवाफो लीअ्इता, तोअ्माङ् पुडेस, लिनस, क्‍लौडिया नुङ् छप्‍प‍ै वथक्‍पा नेछाचेअ् ने आना सेवाफो लीअ्इतामी।

२२ प्रभु आम्मी सनीअ्वानुङ् चुःक्‍पा मापुअ्होउ। आनानुङ् अनुग्रह माच्‍चुहोउ।

तीतस

पावलमी छाअ्प्‍माल‍़ीङ्

१

१ परमेश्‍वरमी सेवा मुःकबा नुङ् येशू ख्रीष्‍टमी प्रेरित का पावलए उसेअ् स्यागुचीही मीनाचीमी विश्‍वास नुङ् उसेअ् नेच्‍चोकुबा जुनीनुङ् तोङ्‍कबा अखाचीमी सत्यमी सन‍़ीङ्वा देःमीअ्मामी योक्‍सेअ् कोओ छाअ्प्‍माल‍़ीङ् माःरी छाब्कुक्‍‍पा।

२ आको विश्‍वास नुङ् सन‍़ीङ्वा हानीम् ने माछीक्‍कबा जुनीमी आशाबीअ् चुःअ्, तोअ्माङ् हानीम् ने होरोङ् माम्‍बोङ्‍कबा परमेश्‍वरए खाम्‍पुम्‍मा बनामुःमाभन्दा पैल्हे नोअ् इकीमी योक्‍सेअ् आको जुनी नम्‍एचामा मुःसुबा।

३ तोअ्माङ् ठीक समइबीअ् उसेअ् कङेअ् मुःसुक्‍पा प्रचारलम् तक्‍पम‍ी याङेब‍़ मीनाची लेःतोअ्मीतुची, आको याव मुःमा इकीन् मुलुवा पीक्‍कबा परमेश्‍वरमी अग्गेबाङ् कङेअ् जिम्मा तोक्‍कुक्‍‍पा।

४ कानुङ् इक्‍कुन् खालेबा विश्‍वासबीअ् चुःकबा कङी नीच्‍चानोक्‍पा छाचा तीतस, परमेश्‍वर पापा नुङ् इकीन् मुलुवा पीक्‍कबा ख्रीष्‍ट येशूलम् अनुग्रह नुङ् शान्ति मापुअ्होउ।

क्रेटबीअ् तीतसए मुःसुबा याव

५ कङेअ् अरामुःसान्बाअन्सार पूरा मापुक्‍काह याव पूरा मुःम्‍बा मोलम् छप्‍प‍ै सहरबीअ् एल्डरची युङ्माचीही नेमाङ् कङेअ् आना क्रेटबीअ् यैदाआना।

६ अखाची फत्‍तुर माच्‍चुःकबा, इक्‍कु तेअ् थप्मामी थप्पा मोलम् अखाचीमी पछाचेअ् येशू विश्‍वास मुःकुचीबा पुअ्मापुअ्नो, तोकोना छाडा अथवा अग्गे मानामामुःकबा पुअ्मा नुःमीनी।

७ मालेअ्माभने परमेश्‍वरमी यावमी जिम्मा तोक्‍कुबासेअ् रेखदेख मुःकबाचैँ फत्‍तुर चुःकबा अर्थात् छाक्‍छाअ्वा मुःकबा अथवा वाअ्ल्याक्‍तोअ् हाङ्‍ल्हाङ्‍कबा अथवा सेअ्ङेतोअ् लाम्धुकबा अथवा खेच्‍बुङ् मुःकबा अथवा छेबेवामी लोभ मुःकबा पुअ्मा नुःनी,

८ तोकोना ताबाङ्मी लाप्‍तुमा मुःकबा, नुःलो मुःमा नेच्‍चाकबा, तक्‍पम् न‍़ीङ्वा हुक्‍‍पी युङ्‍हीकबा, इमानदार, पवित्र नुङ् अनुशासनबीअ् चुःकबा पुअ्मापुअ्नो।

९ अखाची तक्‍पेअ् चीप्पलाअ्वा नीच्‍चानोक्‍पा याङेब‍़बीअ् त‍़थ‍़ीलो चुःमापुअ्नोअ्मी। आकोरोअ् पुगा भने, अखाचेअ् पक्‍‍का सत्य याङेब‍़ इःअ्हीकुचीमीहीने मोलम् आकोमी विरोध मुःकाहचीमी गल्ती खाङ्मीहीकुचीमीहीने।

१० मालेअ्माभने धेरुन् जना मीनाची अरुमी हुक्‍‍पी माच्‍चुःकाह, अर्थ नोअ् माच्‍चुःकबा खनावा मुःकाह नुङ् नाःधीङ्‍काह पुअ्नोअ्मी, खतना मुःमापुअ्नो इःकाहची नोअ् खास्‍बीअ् कोरोहोची ने।

११ अखाचीमी या द्‍याअ्मापुअ्नो, मालेअ्माभने मेछुके फाइदामी योक्‍सेअ् अखाचेअ् पूरानोअ् बुद‍़ीक्‍छा बीथोलेमुःधीङ्‍कुचीमी। कोरोहो खनावा अखाचेअ् इःअ्मा मान्‍नुःबा।

१२ अखाचीमध्येबीपा इप्‍पाङ् अखाचीमीनोअ् अगमवक्ताए कोरोअ् इःइतु, “क्रेटबीही मीनाची नीम्‍माङ् होरोङ् बोङ्‍काह, दुष्‍ट जीवाँतची नुङ् एस्सीकाह र्‍याक्‍काहची पुअ्नोअ्मी।”

१३ कोओ साछी नीच्‍चानोक्‍पा साछी ने। अखाची विश्‍वासबीअ् पक्‍‍का मापुअ्मीहोउ नेमाङ् धेरुअ् नोअ् छोःलो पेःअ्माचीही,

१४ मोलम् मीत्‍तोक्‍पलाअ्वामाङ् बनामुःबलाअ्वा यहूदी सन्थाह नुङ् सत्य खनावा मानामामुःकाह मीनाचीमी अग्गेबीअ् अखाचेअ् न‍़ीङ्वा मात्‍तीयेमाच्‍चुमीहोउ।

१५ सख्खर् पुक्‍काहचीमी योक्‍सेअ् छप्‍प‍ै कोअ् नोअ् सख्खर् पुअ्नो। तोकोना सख्खर् मापुक्‍काह नुङ् विश्‍वास मामुःकाहचीमी योक्‍सेअ् चैँ इमाङ‍् खनावा ने सख्खर् पुअ्नी, तोअ्माङ् अखाचीमी न‍़ीङ्वा नुङ् तयाबुङ् ह‍़ीक्‍‍बुअ्नोअ् सख्खर् पुअ्नोहो पुअ्नी।

१६ अखाचेअ् परमेश्‍वर चीनामुःकुका इःमा गो इःकुची, तोकोना आको खनावा अखाचीमी यावहलम् खाङ्मुनी। अखाची चीसीअ्मालाम्‍लो नुङ् अग्गे मानामामुःकाह पुअ्नोअ्मी मोलम् इमाङ्ने नुःयावमी योक्‍सेअ् खेच्‍चालोक्‍पा पुअ्मीनी।

इःअ्मापुक्‍‍कबा नीच्‍चानोक्‍पा खनावा

२

१ आनेअ् चैँ इःअ्मापुक्‍‍कबा नीच्‍चानोक्‍पा खनावानुङ् तोङ्‍कबा खनावा तेअ् इःअ्माचीही।

२ थाप्कोक्‍पा मीनाची शान्त स्वभावमी पुअ्मा, इज्जती पुअ्मा, तक्‍पनोअ् हुक्‍‍पी युङ्मा, विश्‍वासबीअ् पक्‍‍का पुअ्मा, नेच्‍चामा नुङ् आङ‍्हीकबा पुअ्मा इःअ्माचीही।

३ मोरोअ्नोअ् थाम्कोअ्मा मीम्‍छाची बानी-बेहोराबीअ् इज्जती, अरु मीनाचीमी बदनाम मामुःकबा, अङ्‍गुरमी मद्य धेरुअ् मान्दुङ‍्कबा नुङ् नुःकबा खनावा तेअ् इःकबा मापुअ्मीहोउ नेमाङ् इःअ्माचीही।

४ तोअ्माङ् अखाचेअ् लाङ्मेअ् मीम्‍छाची तक्‍प-तक्‍पम‍ी थप्पा नुङ् पछाची नेच्‍चाकबा,

५ तक्‍पनोअ् हुक्‍‍पी युङ्‍कबा, पवित्र पुक्‍कबा, नुःरो घरजम मुःहीकबा, नम्‍नम् मीस्‍सीकबा नुङ् तक्‍पम‍ी थप्पामी हुक्‍‍पी चुःमामी तालिम मापीत्‍तुचीमीहोउ। कोरोअ् पुगा भने, परमेश्‍वरमी याङेब‍़मी लालुवा पुअ्नीबाने।

६ मोरोअ्नोअ् वेच्‍चा मीनाची ने तक्‍पनोअ् हुक्‍‍पी युङ्मामी योक्‍सेअ् सुलाम्प‍़ीअ् पीत्‍तुचे।

७ छप्‍प‍ै खनावाबीअ् नुःयावमी चीम्‍मासीङ् पुगेमाङ् तक्‍पनोअ् खाङ्मुसे, मोलम् आनेअ् इःकुचीनालो इमानदार नुङ् सोःजो पुगेमाङ्

८ आसेअ् ने लालुवा मुःमा अतोअ्मामी पाराए नुःरो यामुसेमाङ् इःतुचे। आकोरोअ् पुगा भने, इकीमी विरोध मुःकाहचेअ् इकीमी विरोधबीअ् इमाङ्ने इ़ःलो यामुमामी खनावा तोक्‍कुचीनीमाङ् ङीस्‍सीमाङ्वाबीअ् सीअ्नोअ्मीहीने।

९ कमाराचेअ् ने तक्‍प-तक्‍पम‍ी मालिकमी हुक्‍‍पी चुःम‍ामाङ् छप्‍प‍ै खनावाबीअ् उचीमी सोम् चीम्‍मापुअ्नोअ् नेमाङ् सुलाम्प‍़ीअ् पीत्‍तुचे, मोलम् अखाची झ्‍वाप एङ्‍काह मापुअ्येमाच्‍चुमीहोउ।

१० अखाची कोप्‍चेअ्वा मायाअ्येमाच्‍चुमीहोउ, तोकोना पूरा विश्‍वास मुःहीलो मापुअ्मीहोउ। कोओपारे छप्‍प‍ै खनावाबीअ् अखाचेअ् इकीन् मुलुवा पीक्‍कबा परमेश्‍वरए इःतीही खनावामी इज्जत मान्देःमीतुचीहोउ।

११ मालेअ्माभने छप्‍प‍ै मीनाचीमी मुलुवामी योक्‍सेअ् परमेश्‍वरमी अनुग्रह खाङ्मुइता।

१२ आकोसेअ् इकीन् परमेश्‍वरबीअ् न‍़ीङ्वा अतीःमामी खनावा नुङ् खाम्‍पुम्‍माबीही खाब्‍साअ्मा यैअ्मामी नुङ् दुष्‍ट न‍़ीङ्वा यैअ्मामाङ् तक्‍पए तक्‍पनोअ् हुक्‍‍पी युङ्‍मामी, सोःजो पुअ्मामी नुङ् कोओ खाम्‍पुम्‍माबीअ् परमेश्‍वरए नेच्‍चोकुबा जुनी लेत्‍चामामी तालिम पीक्‍की।

१३ इकीमी छप्‍पैभन्दा धेप्‍प‍़ परमेश्‍वर इकीन् मुलुवा पीक्‍कबा येशू ख्रीष्‍ट नोअ् ने। उ तक्‍पम‍ी महिमाबीअ् होनेअ् तामा बेला अर्थात् इकीमी महिमामी आशा इकीए हुङ्‍धीनो।

१४ दाम फोङुमाङ् छप्‍प‍ै दुष्‍ट खनावालम् इकीन् लेत्‍चामीअ्मामी नुङ् नुःयावमी योक्‍सेअ् जोश चुःकबा इक्‍कु खास तोःखा तक्‍पमीनोअ् योक्‍सेअ् सख्खर् मुःमामी नुङ् उ सीःमामी योक्‍सेअ् तक्‍पनोअ् अर्पण मुःसु।

१५ आनेअ् खआ खनावा अखाची इःतुचे, पूरा अधिकार नुङ् सुलाम्प‍़ीअ् पीत्‍तुचे मोलम् पेःतुचे। आसेअ् ने आना माफेस्सीअ्येमाच्‍चुहोउ।

नुःयाव मुःधीम्‍बा

३

१ पाहाङ् मुःकाहची नुङ् अधिकार मुःकाहचीमी हुक्‍‍पी चुःमाबा, उचीमी अग्गे मानामुःमाबा मोलम् छप्‍प‍ै नुःयाव मुःमा त्‍याद‍़ी चुःमाबा नेमाङ् अखाची मीत्‍तोअ्मीअ्माचीही।

२ अखाचेअ् असामीने बदनाम मामुःयेमाच्‍चुमीहोउ, खेच्‍बुङ् मामुःयेमाच्‍चुमीहोउ, नम्र मापुअ्मीहोउ मोलम् छप्‍प‍ै मीनाचीनुङ् नुःकबा व्यवहार मामुःमीहोउ।

३ मालेअ्माभने इकीन् ने इक्‍खेप्‍पा मूर्ख, अग्गे मानामामुःकबा, वाथाम्‍कबा, खल-खालेहे इ़ःकबा इच्छामी सेउते चुअ्इन्, तोअ्माङ् मोज्‍मोज्‍जाबीअ्, इबी नुङ् आँखी मुःमाबीअ् लेन् य‍़ीक्‍कबा, अरुबाङ् फेस्सीकबा नुङ् इप्‍पाङ्ए अर्कु फेस्सीकबा चुअ्इन्।

४ तोकोना इकीन् मुलुवा पीक्‍कबा परमेश्‍वरए तक्‍पम् नम्‍नम्‍वा नुङ् प्रेम इकीन् खाङ्मीती बेला,

५ इकीम् तक्‍पेअ् मुःसाबा धर्ममी यावए हेअ्‍नी, तोकोना उमी तक्‍पमीनोअ् नम्‍नम्‍वाअन्सार इकीमी हीःवामाङ्‍ह छोःगुमाङ् पवित्र सनीअ्वाबाङ् ओप्‍चोङ् जुनी पीअ्लोङ् उसेअ् इकीन् लेत्‍चामीती।

६ आको पवित्र सनीअ्वा उसेअ् इकीन् मुलुवा पीक्‍कबा येशू ख्रीष्‍टलम् इकीबीअ् खेःअ्लो छीब्‍धीतु।

७ कोओपारे उमी अनुग्रहलम् धर्मती पुगीमाङ् इकीए आशा मुःसाबा हानीम् ने मास्सीःकबा जुनीमी हकवाला बनालीइती।

८ कोओ खनावा पक्‍‍का ने, तोअ्माङ् खआ खनावाबीअ् आनेअ् न‍़ीङ्वा तीःकुन्‍बा कङेअ् न‍़ीङ्वा मुःकुङ्। आकोरोअ् पुगा भने, परमेश्‍वरबीअ् विश्‍वास मुःकाहचेअ् नुःयावहबीअ् न‍़ीङ्वा तीःधीमामी योक्‍सेअ् होश मुःकुचीबाने। खआ खनावा मीनाचीमी योक्‍सेअ् आक्‍खै नुःकबा नुङ् फाइदा पीक्‍काह खनावा ने।

९ तोकोना मूर्ख खेतोअ्-वातोअ्, बुमीलो, खेच्‍बुङ् नुङ् व्यवस्थामी न‍़ीक्‍थुप्‍पी पुक्‍कबा फाइदा मापीक्‍काह नुङ् धीङ्‍गानेहे खनावाबाङ् मुअ्यु चुअ्ए।

१० सोम्फोअ्मीकबा मीना इक्‍खेप्‍पा अथवा ह‍़ीक्‍‍खेप्‍पा दाम्‍देक्‍कुनामाङ् आकोमी ल्याक्‍खा नोअ् अमुःसे।

११ कोरोक्‍पा मीना तयाबुङ् होःल्हेकबा नुङ् हीःवाछा नेमाङ् लेःसे, मोलम् आकोसेअ् ओप्‍तक्‍पेअ्नोअ् फत्‍तुर चुःकबा खुत्‍त‍़ेमुःकु।

द्‍याङ्पीपा खनावा नुङ् सेवाफो

१२ अर्तिमास अथवा तुखिकस कङेअ् आनाबीअ् पाङ‍्हाङ‍्कुङ्, आको आकोबीअ् तायाक्‍ताअ्माङ् आनाचैँ निकोपोलिसबीअ् काबीअ् तामामी योक्‍सेअ् सफ्फी बोल् पुगे, मालेअ्माभने आकोबीअ्नोअ् चुङ्नाम् य‍़ीअ्मा कङेअ् विचार मुःइतुङ्।

१३ ओक्‍कील् जेनास नुङ् अपोल्‍लोस लाप्‍पी इमाङ्ने खाँचो मासीअ्ये माच्‍चुचीहोउ नेमाङ् आनेअ् सफ्फी सघामुःसुचे।

१४ तोअ्माङ् इकीमी मीनाचेअ् नुःकाह यावबीअ् न‍़ीङ्वा मातीःधीतुचीहोउ। आकोरोअ् मुःसुची भने, खाँचो सीअ्नोअ्मी बेले सघामुःहीकुचीमी, मोलम् अखाची इन्‍नामे पुअ्मीनीहीने।

१५ कानुङ् चुःकाह छप्‍पैचेअ् आना सेवाफो लीअ्इतामी। विश्‍वासबीअ् इकीन् नेच्‍चाकाहची सेवाफो लीप्‍पीअ्माये।

आनीन् छुत्‍तीङ्नुङ् अनुग्रह माच्‍चुहोउ।

फिलेमोन

पावलमी छाअ्प्‍माल‍़ीङ्

१

१ ख्रीष्‍ट येशूमी योक्‍सेअ् झ्यालखानाबीअ् सीक्‍कबा का पावल नुङ् एकामी वथक्‍पा नेछा तिमोथीबाङ्, एकाए नेच्‍चाकुकबा एकामी लकम् फिलेमोन,

२ एकामी मीम्‍छा नेछा अप्फिया, एकानुङ्नोअ् याव मुःकबा तीलीङ‍्गा अर्खिप्पस नुङ् आम्मी ख‍़ीबीपा मण्डली।

३ अनुग्रह नुङ् परमेश्‍वर इकीमी पापा नुङ् प्रभु येशू ख्रीष्‍टबाङ् शान्ति मापुअ्होउ।

फिलेमोनमी प्रेम नुङ् विश्‍वास

४ कङी प्रार्थनाहबीअ् आना मीअ्नोअ्नालो कङी परमेश्‍वर नीम्‍माङ् कङेअ् अलाक्‍छुमा पीक्‍कुङ्।

५ मालेअ्माभने प्रभु येशूबीअ् आनेअ् मुःसुन्बा विश्‍वास नुङ् पवित्र मीनाची आनेअ् मुःकुचीनाहँ प्रेममी न‍़ीक्‍थुप्‍पी कङेअ् येङ्‍कुङ्,

६ तोअ्माङ् आनेअ् तक्‍पम‍ी विश्‍वासमी न‍़ीक्‍थुप्‍पी दुमुन्बा खनावाए ख्रीष्‍टबीअ् चुःकाह इकीमी छप्‍प‍ै नुःकाह खनावामी सन‍़ीङ्वा मान्देःमीतुहोउ नेमाङ् का प्रार्थना मुःङाअँ।

७ कङी वथक्‍पा नेछा, आम्‍मी प्रेममी कारणए सक्‍सेम् मुःकबा नुङ् ढुक्‍‍क यीक्‍थाम् न‍़ीङ्वा कङेअ् तोअ्इतुङ्, मालेअ्माभने आनाबाङ् पवित्र मीनाचीमी न‍़ीङ्वा ओप्‍चोङ् पुअ्इता।

ओनेसिमसमी योक्‍सेअ् पावलमी बिन्ती

८ आनेअ् मुःमापुक्‍कबा खनावामी न‍़ीक्‍थुप्‍पी अग्गे पीअ्मा ख्रीष्‍टबीअ् कानुङ् आँट चुःअ् होसाङ् ने,

९ कङेअ् आना नेच्‍चाआन्बा कारणए कोरोअ्लोअ् ख्रीष्‍ट येशूमी न‍़ीक्‍पी झ्यालखानाबीअ् सीक्‍कबा का पावल थाप्कोक्‍पा मीनाए बरु

१० कङी वथक्‍छा ओनेसिमसमी योक्‍सेअ् आनानुङ् बिन्ती मुःङाअँ, का झ्यालखानाबीअ् चुःङाअँलो उमी पापा का पुअ्इतुङ्।

११ कोओभन्दा अघि आको आम्मी योक्‍सेअ् इन्‍नामेबा चुअ्आ, तोकोना कोरोअ्लोअ् आको आम्मी योक्‍सेअ् नुङ् कङी योक्‍सेअ् यावबीअ् ताकबा पुअ्इता।

१२ आको कङी लुङ्मामी त्याअ्वा नोअ् ने। आको एन्हाङ्‍कुङ्माङ् आनाबीअ् कङेअ् माःरी पाङ्‍हाङ्‍कुक्‍‍पा।

१३ आको कानुङ्नोअ् चुःअ् गोए मीअ्युक्‍सुङ्, मालेअ्माभने नुःयायेन्मी योक्‍सेअ् का झ्यालखानाबीअ् चुअ्उङ्लो आम्मी सट्टाबीअ् आकोसेअ् कङा सघामुःहीङाबा।

१४ तोकोना आनेअ् मानामामुःबाधारी कङेअ् इमाङ्ने मुःमा मीअ्ङानी, मालेअ्माभने आनेअ् कङी योक्‍सेअ् मुःसुन्बा नुःयाव करए मापुअ्येमाच्‍चुहोउ, तोकोना आम्मी तक्‍पमीनोअ् इच्छाए मापुअ्होउ नेमाङ् कङेअ् मीक्‍कुङ्।

१५ आनानुङ् नीम्‍माङ् सुःरी चुःमामी योक्‍सेअ् आको मेछुअ् समइ आनाबाङ् मुअ्यु चुःमा पुगाबादोअ् कङा यीङ्‍ङाअँ।

१६ हो आको कमारादोअ् हेअ्‍नी, तोकोना कमाराभन्दा ने ल्‍हेअ्लो प्रेम तोक्‍कबा वथक्‍पा नेछा पुअ्इता। खास्‍बीअ् कङी योक्‍सेअ्, तोकोना सरील नुङ् प्रभु ह‍़ीक्‍‍बुबीअ्नोअ् झन ल्‍हेअ्लो आम्मी योक्‍सेअ् ने।

१७ मोसेअ्नोअ् आनेअ् कङा सुःरी याव मुःकबा मीअ्ङाअँना भने, कादोअ्नोअ् आको ग्रहण मुःसे।

१८ आकोसेअ् आम्मी योक्‍सेअ् इ़ःलो मुःइतु भने ने अथवा आना फोङ्मा पुक्‍कबा खनावा आकोमी इमाङ्लो चुःअ् भने, आको कङी हीसापबीअ् युक्‍पीअ्माये।

१९ का पावल, कङी तक्‍पमीनोअ् हुअ्ए आना कोओ छाअ्प्‍माल‍़ीङ् माःरी छाब्नोअ्नाबा। आकोसेअ् आना फोङ्मा पुक्‍काह छप्‍प‍ै खनावा कङेअ् फोक्‍पीकुक्‍पाने। आनेअ् ने कङा फोङ्मापुक्‍‍काह खनावा चुःअ् नेमाङ् आना कङेअ् लीअ्धीमा पाब्‍नानी होला।

२० कङी वथक्‍पा नेछा, प्रभुबीअ् आनाबाङ् का मेछुअ् फाइदा पाब्‍ङाअँ। ख्रीष्‍टबीअ् कङी न‍़ीङ्वा होनेअ् ओप्‍चोङ् बनामुःबीअ्माये।

२१ आनेअ् अग्गे मानामुःकुना नेबा खनावाबीअ् भरोसा मुःतोअ् कङेअ् इःकुक्‍‍पा खनावाभन्दा ने धेरुअ् मुःकुना नेबा मीक्‍कुङ्माङ् कङेअ् आना कोओ छाअ्प्‍माल‍़ीङ् माःरी छाब्‍नोन्बा।

२२ अर्कु इक्‍कु खनावा, कङी योक्‍सेअ् चुःथाम् इक्‍कु कोठा त्‍याद‍़ी मुःभुङ्‍ङेके, मालेअ्माभने आनेअ् मुःकुन्‍बा प्रार्थनाए का आनाबीअ् ताङाअँ नेमाङ् लाम् खाङ्‍धीङ्‍कुङ्।

द्‍याङ्पीपा सेवाफो

२३ ख्रीष्‍ट येशूबीअ् कानुङ्नोअ् झ्यालखानाबीअ् चुःकबा इपाफ्रासए आना सेवाफो लीअ्इहाक्‍सा,

२४ मोरोअ्नोअ् कानुङ्नोअ् याव मुःकाह लकप्‍ची मर्कूस, अरिस्तार्खस, डेमास नुङ् लूकाए ने आना सेवाफो लीअ्इहाक्‍सामी।

२५ प्रभु येशू ख्रीष्‍टमी अनुग्रह आनीमी सनीअ्वानुङ् माच्‍चुहोउ।

हिब्रूचीमी

योक्‍सेअ् छाअ्प्‍माल‍़ीङ्

तक्‍पम् वथक्‍छालम् परमेश्‍वर यामुसाबा

१

१ धेरुन् समइ पैल्हे धेरुन् खेप्‍पा तोअ्माङ् धेरुन् खालेए इकीमी पीतुप्‍खाचीनुङ् अगमवक्ताचीबाङ् परमेश्‍वर यामुसा।

२ तोकोना खआ द्‍याङ्पीही लेन्‍बीअ् उ तक्‍पम् वथक्‍छालम् इकीनुङ् यामुसा, वथक्‍छा नोअ् उसेअ् छप्‍प‍ै खनावामी हकवाला बनामुःसु, मोलम् वथक्‍छाबाङ् नोअ् उसेअ् खाम्‍पुम्‍मा बनामुःसु।

३ उ नोअ् परमेश्‍वरमी महिमामी ज्योति ने, स्वभावबीअ् परमेश्‍वरदोअ्नोअ् खाङ्मुअ् मोलम् उसेअ् पूरानोअ् खाम्‍पुम्‍मा तक्‍पम् शक्तिमी याङेब‍़ए जोगामुःधीङ्‍कु। मीना हीःवामाङ्बाङ् सख्खर् मुःमामी याव मुःसाक्‍सुमाङ् उ छप्‍पैभन्दा मुत्‍तु चुःकबा परमेश्‍वरमी चुप्‍त‍़‌ीङ‍‍् हुक्‍‍पीअ्युगे पेना।

४ उसेअ् तोक्‍कुबा न‍़ीङ् स्वर्गदूतचीमी न‍़ीङ्भन्दा मुत्‍तु चुःअ्, मोरोअ्नोअ् उ अखा स्वर्गदूतची भन्दा झन मुत्‍तु पुअ्इता।

५ उसेअ् स्वर्गदूतचीमध्ये कोइ हानीम् ने कोरोअ् लीअ्इतुची हे?

“आना कङी वथक्‍छा नने,

आयु कङेअ् नोअ् आना लोलीइतान्‍बा”

अथवा

“का आकोमी पापा पुअ्ङाअँक्‍पाने,

तोअ्माङ् आको कङी वथक्‍छा पुअ्नोक्‍‍पाने।”

६ होनेअ् तक्‍पम् पहिले लोलीङ्‍कबा खाम्‍पुम्‍माबीअ् तेःतुलो उसेअ् कोरोअ् इःसु,

“परमेश्‍वरमी छप्‍प‍ै स्वर्गदूतचेअ् उ नोअ् पुजे मामुःसुचीहोउ।”

७ स्वर्गदूतचीमी न‍़ीक्‍थुप्‍पी उसेअ् कोरोअ् इःकु,

“उसेअ् तक्‍पम् स्वर्गदूतची हुअ्वापा,

तोअ्माङ् तक्‍पम् सेवा मुःकाहची म‍़ीमी मीच्‍वाम्‍लअ्वा बनामुःकुची।”

८ तोकोना वथक्‍छामी न‍़ीक्‍थुप्‍पी चैँ उसेअ् कोरोअ् इःकु,

“परमेश्‍वर, आम्‍मी सिंहासन नीम्‍माङ् चुःधीनो,

मोलम् नीया मुःथाम् राजदण्ड आम्‍मी राज्यमी राजदण्ड ने।

९ आनेअ् धर्मती खनावा नेच्‍चाइतुना,

मोलम् अधर्म फेस्सीइतुना।

मोसेअ्नोअ् परमेश्‍वरए, आम्‍मी परमेश्‍वरए आना आम्‍मी लकप्‍ची भन्दा ल्‍हेअ्लो खुशीमी केवाए अभिषेक मुःइता।”

१० तोअ्माङ्

“परमप्रभु, सुरुबीअ् आनेअ् खाम्‍पुम्‍मामी जग पेन्‍धीतुना,

मोलम् नम्‍बुङ्ल‍़ीङ्वा आम्मीनोअ् हुअ्मी याव ने।

११ अखा गो सुद‍्धम् पुअ्ल्हेनोहोने, तोकोना आनाचैँ चुःधीनोअ्ना,

अखा छप्‍प‍ै तेःअ्दोअ्नोअ् पुरानो पुखेअ्नोहोने।

१२ खास्टोदोअ्नोअ् आनेअ् अखा य‍़ीक्‍‍कुना,

पुरानो तेःअ्दोअ्नोअ् अखा लेत्‍ताहने।

तोकोना आना इअ्नासेबा ने,

मोलम् आम्मी दोङ्‍ह हानीम् ने छीअ्नीहीने।”

१३ तोअ्माङ् स्वर्गदूतची कोइ हानीम् कोरोअ् लीअ्इतुची हे?

“आना कङी चुप्‍त‍़‌ीङ‍‍् हुक्‍‍पीअ्युगे पेने,

हानीम्धारी कङेअ् आम्‍मी ङेच्‍ची

आम्‍मी लाङ‍्खुअ्माअ्मु सीअ्मीअ्ङाचीनीलो।”

१४ मुलुवा तोक्‍काहचीमी योक्‍सेअ् सेवा मुःसी अखा छप्‍प‍ै स्वर्गदूतची परमेश्‍वरए पाङ्‍हाक्‍सुचीही सनीअ्वाची हेअ्मीनी हे?

धेप्‍प‍़ मुलुवा

२

१ मोसेअ्नोअ् इकीए येनाबा खनावाबीअ् झन न‍़ीङ्वा तीःमापुअ्नो, हेअ्‍नी भने, इकीन् आकोबाङ् मुअ्यु पुक्‍कीहीने।

२ स्वर्गदूतचेअ् इःसुचीही यायेन् सत्य खुत्‍त‍़ेलीसा भने, तोअ्माङ् हीःवा मुःकबा नुङ् अग्गे मानामामुःकबा छप्‍पैए खेच्‍चालो कासी तोक्‍कुची भने,

३ कोरोअ् धेप्‍प‍़ मुलुवामी ल्याक्‍खा मामुःकबा इकीन् इमाक्‍‍तोअ् लेअ्ल्‍हेहीकीमाङ्? कोओमी न‍़ीक्‍थुप्‍पी छप्‍पैभन्दा पहिला प्रभुए नोअ् इःसुबा ने, मोलम् येङ्‍काहचेअ् कोओ खनावा नीच्‍चानोक्‍पा नेमाङ् इकीमी योक्‍सेअ् पक्‍‍का मुःबीतीमी।

४ परमेश्‍वरए ने च्‍याक्‍सीङ‍्ह, इल्‍लासीमी यावह, शक्तिमी खल-खालेहे याव नुङ् उमी तक्‍पम् इच्छाअन्सार हाबीतीही पवित्र सनीअ्वामी धेरुअ् वरदानलम् कोओ खनावामी साछी पीत्‍ती।

मुलुवामी लाम्‍लोमी

५ इकीए खनावा इःदापाबा आको ताकबा खाम्‍पुम्‍मा परमेश्‍वरए स्वर्गदूतचीमी हुक्‍‍पी मासीअ्मीतीतु।

६ कोइ इअ् थम्बीअ् कोरोक्‍पा साछी चुःअ्,

“मीना असा, मोलम् आनेअ् उमी ल्याक्‍खा मुःकुना,

अथवा मीनामी वथक्‍छा असा, मोलम् आनेअ् उमी सोग् मुःकुन्‍बा?

७ आनेअ् उ मेछुअ् समइमी योक्‍सेअ् स्वर्गदूतची भन्दा मुअ्मु सीअ्मीइतुना,

मोलम् आनेअ् उ महिमा नुङ् इज्जतमी श्रीपेच खाब्‍देइतुना।

८ आनेअ् छप्‍प‍ै कोअ् उमी हुक्‍‍पी सीअ्मीइतुना।”

आनेअ् छप्‍प‍ै कोअ् उमी हुक्‍‍पी सीअ्मीइतुनालो इमाङ‍् कोअ् ने उसेअ् हुअ्भन्दा बैरा माच्‍चुःमीतु। तोकोना कोरोअ्लोअ् छप्‍प‍ै कोअ् उमी हुक्‍‍पी चुःहु इकीए खाङ्नी।

९ तोकोना मेछुअ् समइमी योक्‍सेअ् स्वर्गदूतची भन्दा मुअ्मु चुःकबा येशू इकीए खाङ्नो। सीःमाङ्वामी कष्‍टमी कारणए महिमा नुङ् इज्जतमी श्रीपेच उसेअ् तोक्‍कु। हँ, परमेश्‍वरमी अनुग्रहबाङ् उ छप्‍पैमी योक्‍सेअ् सीःसा।

१० कोओ ठीकानोअ् चुअ्आ, परमेश्‍वरए नोअ् छप्‍प‍ै कोअ् तक्‍पमीन् योक्‍सेअ् बनामुःसु, उसेअ् धेरुन् सन्तान महिमाबीअ् तेःतुचीलो अखाची मुलुवा पीक्‍कबा येशू कष्‍टबाङ् पाप्‍पीतोअ्नोअ् बनामुःसु।

११ मीनाची पवित्र बनामुःकबा नुङ् पवित्र पुक्‍काहची छप्‍प‍ै इक्‍कुनोअ् बुद‍़ीक्‍छाबीहीची ने। मोसेअ्नोअ् अखाची वथक्‍पा नेछा लीअ्मा उ ङीस्‍सीनी,

१२ उसेअ् कोरोअ् इःकु,

“कङी वथक्‍पा नेछाचीमी माझाबीअ् आम्‍मी न‍़ीङ् कङेअ् धेप्‍प‍़ सम्‍लाए इःकुक्‍‍पाने,

यायुङ्मामी माझाबीअ् कङेअ् आम्‍मी प्रशंसा मुःकुक्‍‍पाने।”

१३ होनेअ् कोरोअ् इःकु,

“कङेअ् उबीअ् भरोसा मुःकुक्‍‍पाने।”

होनेअ्,

“परमेश्‍वरए कङा पीअ्ङाबा पछाचीनुङ् का चुःङाअँ।”

१४ मालेअ्माभने सीःमाङ्वामी शक्ति चुःकबा अर्थात् शैतान सीःमाङ्वाबाङ् नोअ् सुद‍्धम् मुःमामी योक्‍सेअ् पछाची सा नुङ् हेरुवा चुःकबा मीना पुगामीहीसेअ् उसेअ् ने आकोनोअ् स्वभाव लाःसु।

१५ जुनीभरि सीःमाङ्वामी कीमाङ्वाबीअ् चुःकाहची उसेअ् छुटकारा पीत्‍तुची।

१६ नीच्‍चानोअ्, स्वर्गदूतची हेअ्‍नी, तोकोना अब्राहाममी सन्तान उसेअ् सघामुःकुची।

१७ मोसेअ्नोअ् छप्‍प‍ै खनावाबीअ् उ तक्‍पम् वथक्‍पा नेछाचीदोअ्नोअ् पुअ्मा पुगा, मोलम् कोओपारे मीनाचीमी हीःवामाङ् क्षमा मुःमामी परमेश्‍वरमी सेवाबीअ् उ नम्‍नम् मीस्‍सीकबा नुङ् विश्‍वास मुःहीलोक्‍पा छप्‍पैभन्दा धेप्‍प‍़ पुजारी बनालीसा।

१८ मालेअ्माभने उमी जाँच पुगालोअ् ओप्‍तक्‍पेअ् कष्‍ट आङुबासेअ् जाँचबीअ् सीक्‍काहची उसेअ् सघामुःहीकुची।

येशू मोशाभन्दा धेप्‍प‍़

३

१ मोसेअ्नोअ् स्वर्गबाङ् परमेश्‍वरए छेःतानीही पवित्र वथक्‍पा नेछा चो, इकीए मानामुःक्‍पा प्रेरित नुङ् छप्‍पैभन्दा धेप्‍प‍़ पुजारी येशू मीत्‍तानुम्‍ये।

२ मोशा परमेश्‍वरमी बुद‍़ीक्‍छाबीअ् विश्‍वास मुःहीलोक्‍पा पुगीतोअ्नोअ् येशू ने उ स्याकबामी योक्‍सेअ् विश्‍वास मुःहीलोक्‍पा पुगा।

३ ख‍़ीम्‍भन्दा ख‍़ीम् हेक्‍‍कबासेअ् ल्‍हेअ्लो इज्जत तोक्‍कीतोअ्नोअ् येशू मोशाभन्दा झन ल्‍हेअ्लो इज्जत तोक्‍कबा पुगा।

४ मालेअ्माभने छप्‍प‍ै ख‍़ीम् इप्‍पाङ् न इप्‍पाङ् मीनाए हेक्‍‍कुबा पुअ्नो, तोकोना छप्‍प‍ै कोअ् बनामुःकबा गो परमेश्‍वर नोअ् ने।

५ हो परमेश्‍वरए द्‍याङ्पी यामुमा पुक्‍कबा खनावामी साछी पीअ्मामी मोशा परमेश्‍वरमी छप्‍प‍ै बुद‍़ीक्‍छाबीअ् विश्‍वास मुःहीलोक्‍पा इप्‍पाङ् सेउते पुगा।

६ तोकोना ख्रीष्‍टचैँ परमेश्‍वरमी बुद‍़ीक्‍छाबीअ् वथक्‍छामी रूपबीअ् विश्‍वास मुःहीलोक्‍पा ने। इकीए मुःक्‍पा आशाबीअ् तक्‍पम् भरोसा नुङ् छाक्‍छाअ्वा द्‍याङ्पीधारी नोअ् युङ्धीता भने, इकीन् उमी बुद‍़ीक्‍छाइन् ने।

परमेश्‍वरमी मीनाचीमी नाःचामामी समइ

७ मोसेअ्नोअ् पवित्र सनीअ्वाए कोरोअ् इःकु,

“आयु, आनीसेअ् उमी सम्‍ला येनानुम् भने,

८ बलउती-बलउतीतेअ् चुःथाप्‍पी जाँचमी बेले

बिमाख मुःकबासेअ् मुःसीतोअ्नोअ् आनीसेअ् तक्‍पम् न‍़ीङ्वा छाअ्लो अमुःसानुम्‍ये,

९ आकोबीअ् आम्‍मी पीतुप्‍खाचेअ् कङा जाँचे मुःङामी,

मोलम् चालीस दोङ्धारी कङी यावह खाक्‍सुची।

१० मोसेअ्नोअ् का आको पुस्तानुङ् धेरुन् हाङुङ्,

मोलम् कोरोअ् इःसुङ्, ‘अखाची नीम्‍माङ् तक्‍पम् न‍़ीङ्वाबीअ् वाथाम्‍नोअ्मी,

अखाचेअ् कङी लाम्‍ह चीनामामुःतीतुची।’

११ मोसेअ्नोअ् का धेरुन् हाङ्‍ङाअँ बेले पस्तान् चाअ्इतोअ्नोअ्,

‘अखाची कङी नाःचाथाप्‍पी हानीम् ने बेत्‍तोअ्मीनीहीने’।”

१२ वथक्‍पा नेछा चो, चङ्‍खो चुअ्आनीये, नभ गो आनीन्मध्ये कोइबीअ् चुःकबा दुष्‍ट नुङ् विश्‍वास मामुःकबा न‍़ीङ्वाए आनीन् जिउँदो परमेश्‍वरलम् मुअ्यु याखेकानीहीने।

१३ तोकोना “आयुबा लेन्” चुःधीनोक्‍‍पाधारी इप्‍पाङ्ए अर्कु लेन्पीच्‍छे आँट पीक्‍काले तोःसानीये। आकोरोअ् मुःसानुम् भने, हीःवामाङ्मी छलए आनीमी असामीने न‍़ीङ्वा छाखेअ्नीबाने।

१४ इकीए सुरुबालम् नोअ् युक्‍साबा इकीमी भरोसा द्‍याङ्पीधारी नोअ् पक्‍‍का युङ्धीता भने, इकीन् ख्रीष्‍टनुङ् भाग तोखेकबा पुक्‍कीहीने।

१५ कोरोअ् छाप्‍पलाअ्वा चुःअ्,

“आयु, आनीसेअ् उमी सम्‍ला येनानुम् भने,

बिमाख मुःकबासेअ् मुःसीतोअ्नोअ् आनीसेअ् तक्‍पम् न‍़ीङ्वा छाअ्लो अमुःसानुम्‍ये।”

१६ मालेअ्माभने येङ्‍काहची असा चुअ्आमीही, उचेअ् येनुचीमाङ् ने बिमाख मुःसुचीबा हे? मोशाए मिश्र देःन‍लम् तेःतुचीही मीनाची नोअ् हेअ्मीनी हे?

१७ असानुङ् चालीस दोङ्धारी उ हाङुबा? बलउती-बलउतीतेअ् चुःथाप्‍पी हीःवामाङ् मुःकाहचीनुङ् नोअ् हेअ्नेहे?

१८ तोअ्माङ् उमी नाःचाथाप्‍पी हानीम् ने बेत्‍तोअ्मीनी नेमाङ् उसेअ् असामी योक्‍सेअ् पस्तान् चोयुबा? अग्गे मानामामुःकाहचीमी योक्‍सेअ् नोअ् हेअ्नेहे?

१९ मोसेअ्नोअ् विश्‍वास मामुःसुचीबा कारणए नोअ् अखाची आको थम्बीअ् माम्‍बेन्‍हीमी नेमाङ् इकीए खाङ्नोअ्मी।

४

१ मोसेअ्नोअ् उमी नाःचाथाप्‍पी बेम्मामी नम्‍एचामा चुःअ् चुःअ्लोअ् ने इकीन् नुःरो चुःमाइन्, मोलम् आनीन्मध्ये असा ने आको नम्‍एचामालम् मुअ्यु चुःमा मापुअ्येमाच्‍चुहोउ।

२ मालेअ्माभने अखाचेअ् दोअ्नोअ् इकीए ने नुःयायेन् येन्‍इता, तोकोना अखाचेअ् येनुचीबा याङेब‍़ए अखाची फाइदा मापुअ्मी, मालेअ्माभने अखाचेअ् येनुचीबा याङेब‍़ विश्‍वास मुःसुचीमाङ् ग्रहण मामुःसुची।

३ मालेअ्माभने इकीन् विश्‍वास मुःकबा चैँ नाःचाथाप्‍पी बेङ्‍कीन्, आकोमी न‍़ीक्‍थुप्‍पी उसेअ् कोरोअ् इःसुबा चुःअ्,

“का धेरुन् हाङ्‍ङाअँ बेले पस्तान् चाअ्इतोअ्नोअ्,

‘अखाची कङी नाःचाथाप्‍पी हानीम् ने बेत्‍तोअ्मीनीहीने’।”

उमी याव खाम्‍पुम्‍मा बनालीमा भन्दा पहिले नोअ् पूरा पुगा होसाङ् ने उसेअ् कोरोअ् इःसु।

४ मालेअ्माभने उसेअ् इअ् थम्बीअ् सातौं लेन्मी न‍़ीक्‍थुप्‍पी कोरोअ् इःसुबा चुःअ्, “छप्‍प‍ै यावबाङ् सातौं लेन्बीअ् परमेश्‍वर नाःचाआ।”

५ तोअ्माङ् होनेअ् आको थम्बीअ् कोरोअ् इःसु,

“अखाची कङी नाःचाथाप्‍पी हानीम् ने बेत्‍तोअ्मीनीहीने।”

६ कोइ-कोइ आको थम्बीअ् बेम्मा होनेअ् बाँकी चुःअ्मी, मोलम् पहिले नोअ् नुःयायेन् येङ्‍काहची ने माम्बेत्‍तोअ्मी, मालेअ्माभने अखाचेअ् परमेश्‍वरमी अग्गे मानामामुःसुची।

७ होनेअ् परमेश्‍वरए “आयुबा लेन्” इःतोअ् इअ् लेन् पक्‍‍का मुःइतु, दाऊदबाङ् पहिले नोअ् इःसुबा खनावा धेरुन् समइ द्‍याङ्पी उसेअ् होनेअ् इःसु,

“आयु उमी सम्‍ला आनीसेअ् येनानुम् भने,

आनीसेअ् तक्‍पम् न‍़ीङ्वा लोकोअ्वादोअ् अमुःसानुम्‍ये।”

८ मालेअ्माभने अखाची यहोशूए नाःचामीतुची गो परमेश्‍वरए द्‍याङ्पी ताकबा अर्कु लेन्मी न‍़ीक्‍थुप्‍पी खनावा मान्माइःसुबा।

९ मोसेअ्नोअ् परमेश्‍वरबीअ् चुःकाह मीनाचीमी योक्‍सेअ् नाःचामामी लेन्मी नाःचामामी याव तामा बाँकी नोअ् चुःअ्।

१० मालेअ्माभने परमेश्‍वरए तक्‍पम् याव छीदुमाङ् नाःचाइतोअ्नोअ् परमेश्‍वरमी नाःचाथाप्‍पी बेङ‍्काहची छप्‍प‍ै तक्‍पम् यावलम् नाःचाअ्मी।

११ मोसेअ्नोअ् इकीन् आको नाःचाथाप्‍पी बेम्मा बोल् पुअ्माइन्, मोलम् अग्गे मानामामुःकाह मीनाचीदोअ् इकीन् असा ने सुद‍्धम् पुगीनीहीने।

१२ मालेअ्माभने परमेश्‍वरमी याङेब‍़ जिउँदो चुःअ्, याव मुःधीङ्‍कु मोलम् ह‍़ीक्‍बोम्युगेअ्नोअ् धार चुःकबा तरवाल्‍लीभन्दा ने धेरुन् येङ्‍कबा पुअ्नो। कोसेअ् प्राण नुङ् सनीअ्वा आकोमी जोर्नी-जोर्नी नुङ् त‍़ीप्रीअ्मी दुङ्दुङ्वासी भाग-भाग पुखेअ्लो होङ‍्कु, तोअ्माङ् न‍़ीङ्वामी विचार नुङ् इच्छा जाँचे मुःहीकबा पुअ्नो।

१३ परमेश्‍वरमी खाङ्मावाबीअ् इमाङ‍् खनावा ने कुम्‍नोक्‍‍पा पुअ्नी, तोकोना उमी म‍़ीक्‍पी छप्‍प‍ै खनावा छ्याङ्‍गै नुङ् खुल्‍ला चुःअ्। उ नोअ् इकीए हीसाप पीअ्मापुअ्नो।

येशू छप्‍पैभन्दा धेप्‍प‍़ पुजारी ने

१४ स्वर्गबीअ् खेक्‍कबा परमेश्‍वरमी वथक्‍छा येशू इकीमी छप्‍पैभन्दा धेप्‍प‍़ पुजारी ने। मोसेअ्नोअ् इकीए पक्‍‍का मुःतोअ् मानामुःक्‍पा कोओ विश्‍वास युङ्धीमा।

१५ मालेअ्माभने इकीमी छप्‍पैभन्दा धेप्‍प‍़ पुजारी इकीए इमाङ्ने मुःहीनीलो ढुक्‍‍क यीक्‍थाम् न‍़ीङ्वा मापीअ्हीकबा हेअ्‍नी। तोकोना इकीदोअ्नोअ् छप्‍प‍ै खनावाबीअ् उमी जाँच पुगा, मोरोहोसाङ् ने उ हीःवामाङ् मेद्‍दीके चुःयुक्‍सा।

१६ मोसेअ्नोअ् धेप्‍प‍़ न‍़ीङ्वा मुःमामाङ् अनुग्रहमी सिंहासन अघि खेअ्माइन्, मोलम् खाँचो सीक्‍कीलो इकीए नम्‍नम्‍वा नुङ् अनुग्रह तोअ्हीक्पाने।

५

१ छप्‍पैभन्दा धेप्‍प‍़ पुजारीचैँ मीनाचेअ् तक्‍पम् माझालम् स्याकुची, मोलम् आकोसेअ् मीनाचीमी हीःवामाङ् क्षमामी योक्‍सेअ् भेटीह नुङ् जीवाँतची सेक्‍कुचीमाङ् परमेश्‍वरबीअ् तीःमामी याव मुःकु।

२ आकोसेअ् सन‍़ीङ्वा माच्‍चुःकाह नुङ् लाम् थाम्‍लाङ्‍काहचीनुङ् नम्र पुक्‍तोअ् व्यवहार मुःहीकु, मालेअ्माभने आको ने इमाङ‍् मामुःहीकबा मीना ने।

३ मोसेअ्नोअ् मीनाचीमी हीःवामाङ्मी योक्‍सेअ् तेअ् हेअ्‍नी, तोकोना तक्‍पमीन् हीःवामाङ्मी योक्‍सेअ् ने जीवाँत सेअ्मामाङ् तीःमामी योक्‍सेअ् आको कर सीअ्नो।

४ तोअ्माङ् आसेअ् ने कोओ इज्जत तक्‍पएनोअ् लाःहीसुनी, तोकोना हारूनदोअ्नोअ् आको परमेश्‍वरए नोअ् छेःकु।

५ ख्रीष्‍टए ने छप्‍पैभन्दा धेप्‍प‍़ पुजारी पुअ्मा तक्‍पनोअ् मुत्‍तु पुगाबा हेअ्‍नी, तोकोना उ परमेश्‍वरए कोरोअ् इःसुमाङ् स्यागुबा ने,

“आना कङी वथक्‍छा नने,

आयु कङेअ् नोअ् आना लोलीइतान्‍बा।”

६ अर्कु थम्बीअ् ने उसेअ् कोरोअ् लीक्‍कु,

“मल्कीसेदेकमी दर्जादोअ्नोअ्

आना नीम्‍माङ्मी योक्‍सेअ् पुजारी नने।”

७ येशू सरीलबीअ् चुअ्आलो उ सीःमाङ्वालम् लेत्‍चामीहीकबानुङ् उसेअ् खाब्‍तोअ् धेप्‍प‍़ सम्‍लाए प्रार्थना नुङ् बिन्ती मुःसु। तोअ्माङ् परमेश्‍वरबीअ् खाङ्मुसुबा योङ्मी कारणए परमेश्‍वरए उमी प्रार्थना येप्‍पीतु।

८ उ परमेश्‍वरमी वथक्‍छा चुःयुक्‍सा, मोरोहोसाङ् ने तक्‍पेअ् आङुबा कष्‍टबाङ् अग्गे मानामुःमा चीना।

९ तोअ्माङ् फत्‍तुरमेद‍्दीकेबा पुगामाङ् उमी अग्गे मानामुःकाहची छप्‍पैमी योक्‍सेअ् उ नीम्‍माङ् चुःधीङ्‍कबा मुलुवामी पीःथाम् पुगा।

१० मल्कीसेदेकमी दर्जादोअ्नोअ् परमेश्‍वरलम् छप्‍पैभन्दा धेप्‍प‍़ पुजारी उ पुगा।

विश्‍वास अयैअ्मामी दाम्‍देअ्मा

११ कोओमी न‍़ीक्‍थुप्‍पी एकाए इःमा पुक्‍काह खनावा गो धेरुअ् नोअ् चुःअ्, तोकोना लेःतोमीअ्मा सारो पुअ्नो, मालेअ्माभने आनीमी येत्‍थाम् शक्ति मेछुअ्तेअ् पुखेअ्इता।

१२ मालेअ्माभने कोरोअ् बेलेधारी गो आनीन् इःअ्हीकबा पुअ्मा पुगानीही, तोकोना अरु कोइए होनेअ् आनीन् परमेश्‍वरमी न‍़ीक्‍थुप्‍पी सुरु-सुरुबीही खनावा इःअ्मा पुअ्इतानीन्। आनीन् दुदु पाब्‍कानीन्, अडिलो चाःमाकोअ् हेअ्‍नी।

१३ दुदु तेअ् दुङ्‍कुमाङ् लेत्‍चाकबा मीनाचैँ नीच्‍चानोक्‍पा नुङ् गल्ती खनावामी न‍़ीक्‍थुप्‍पी पासीङ् पुअ्नी, मालेअ्माभने आको छाचा नोअ् चुःअ्।

१४ अडिलो चाःमाकोअ् गो पासीङ् मीनाचीमी योक्‍सेअ् ने। अखाचीबीअ् चुःकबा फअ्हीकबा शक्तिए नीम्‍माङ् तालिम तोक्‍कुमाङ् नुःकबा नुङ् इ़ःकबा चीनामुःहीकबा पुअ्नो।

६

१ मोसेअ्नोअ् ख्रीष्‍टमी न‍़ीक्‍थुप्‍पी सुरु-सुरुबीअ् चीम्‍मा पुक्‍काह खनावा यैअ्मामाङ् पासीङ् पुअ्मामी खनावाबीअ् इकी अघि खेअ्माइन्। सीःमाङ्वायुगे याखेकाह यावलम् न‍़ीङ्वा एम्‍मामाङ् परमेश्‍वरबीअ् मुःक्‍पा विश्‍वासमी जग तेअ् अपेन्धीमा।

२ तोअ्माङ् खल-खालेहे बप्‍तिस्मामी न‍़ीक्‍थुप्‍पी इःपलाअ्वा खनावा, हुअ् युङ्मामी याव, सीःखेकाहची जिउँदो पुअ्मामी खनावा नुङ् हानीम् ने माछीक्‍कबा कासीदोक्‍पा खनावाहमी जग होनेअ् अपेन्धीमा।

३ परमेश्‍वरए इकी मुःमीती भने, इकीए आकोरोअ्नोअ् मुःअ्।

४ मालेअ्माभने इक्‍खेप्‍पा ज्योति तोक्‍कुचीमाङ् स्वर्गमी वरदान छेब्‍इकाह, पवित्र सनीअ्वामी भाग तोखेकाह,

५ परमेश्‍वरमी याङेब‍़मी चानीकबा छेब्‍इकाह नुङ् ताकबा जुगमी शक्ति खाङ‍्इकाह मीनाची

६ द्‍याङ्पी विश्‍वास यैकुचीमाङ् खरामी भने, हीःवामाङ् यैमीअ्माचीमाङ् अखाची परमेश्‍वरबीअ् एत्‍तेअ्मा सारो पुअ्नो। मालेअ्माभने अखाचेअ् गो तक्‍पमीन् योक्‍सेअ् परमेश्‍वरमी वथक्‍छा होनेअ् क्रूसबीअ् तीःकुची, मोलम् छुत्‍तीङ् मीनाचीमी अघि उमी बेइज्जत मुःकुची।

७ नीम्‍माङ् ताकबा वरीए ताब्‍कबा नुङ् द‍़ोःकाहचेक्‍काह मीनाचेअ् नेच्‍चोकुचीबा चसुम् सेःमीकबा जीमीन्‍ए परमेश्‍वरबाङ् अलाङ् तोक्‍कु।

८ तोकोना आकोसेअ् त‍़ीत‍़ीङ्‍ह नुङ् सिउँडीह केअ्मीकु भने, आको जीमीन् इन्‍नामे पुअ्नो, मोलम् परमेश्‍वरमी माक्‍साङ्वा सीअ्ही। द्‍याङ्पी आको मीनाचेअ् म‍़ी लाप्‍तीकुची।

९ एकाए कोरोअ् खनावा इःकुकाहोसाङ् ने एकाए नेच्‍चाक्‍चीम्‍पा आनीमी न‍़ीक्‍थुप्‍पी चैँ, मुलुवानुङ्सु-सुःरी आनीसेअ् तोअ्माह झन नुःकाह खनावामी न‍़ीक्‍थुप्‍पी एकाए पक्‍‍का लेःकुका।

१० मालेअ्माभने परमेश्‍वरए अन्याय मुःसुनी, तोअ्माङ् आनीमी याव नुङ् उमी न‍़ीक्‍पी आनीसेअ् पवित्र मीनाची नेच्‍चाआनुप्‍चीमाङ् सघामुःसानुप्‍चीही खनावा उसेअ् मेथ‍ाक्‍सुनी। आनीसेअ् होनेअ् मोरोअ्नोअ् मुःधीङ्‍कानुम्।

११ आनीन् छप्‍पैसेअ् मुःधीङ्‍कानुहुम् पूरा आशा त‍ोअ्मामी योक्‍सेअ् द्‍याङ्पीधारी नोअ् बोल् पुअ्धीतानीये नेबा एकामी न‍़ीङ्वा चुःअ्।

१२ आकोरोअ् पुअ्नोअ्लो आनीन् एस्सीकबा पुगानीनीहीने, तोकोना विश्‍वास नुङ् हुङ्‍हीकबा शक्तिलम् नम्‍एचामामी हकदार तोक्‍काहचीमी नक्‍‍कल आनीसेअ् मुःकानुप्पाने।

परमेश्‍वरमी पक्‍‍का नम्‍एचामा

१३ परमेश्‍वरए अब्राहामनुङ् नम्‍एचामा मुःसुलो तक्‍पभन्दा झन धेप्‍प‍़ अरु असा ने माच्‍चुमीहीसेअ् उसेअ् तक्‍पमीन् न‍़ीक्‍पी पस्तान् चाःतोअ्

१४ इःसु, “कङेअ् आना नीच्‍चानोअ् अलाङ् पीअ्नोअ्नाबाने, मोलम् आम्मी सन्तान देःमीकुक्‍‍पाने।”

१५ कोओपारे थप्थप्बोब्बो मापुअ्ये हुङुमाङ् अब्राहामए परमेश्‍वरए मुःसुबा नम्‍एचामा तोक्‍कु।

१६ मीनाचेअ् तक्‍पभन्दा धेप्‍प‍़ मीनामी न‍़ीक्‍पी पस्तान् चोःकुची, मोलम् अखाचीमी छप्‍प‍ै मातोङ्‍काह खनावा पस्तान्बाङ् नोअ् तोङ्‍कुची।

१७ परमेश्‍वरए तक्‍पम् नम्‍एचामा तोक्‍काहची फेरामालीहीकबा उमी विचार पक्‍‍का मुःतोअ् खाङ्मुमा मीत्‍तु। उसेअ् पस्तान् चोयुमाङ् नोअ् आको नम्‍एचामा पक्‍‍का मुःबीतुची।

१८ फेरामालीहीकाह खआ ह‍़ीक्‍‍बोम् खनावाबीअ् परमेश्‍वरए होरोङ् बोङ्मामी खनावा नोअ् माअ्अँ। मोसेअ्नोअ् उबीअ् गुहार ङाक्‍सी खेक्‍कबा इकीए इकीमी अघि युक्‍पीतीही आशा तोअ्मामी योक्‍सेअ् धेप्‍प‍़ आँट तोअ्इता।

१९ इकीमी सनीअ्वामी योक्‍सेअ् ख्याक्‍तीदोअ्नोअ् त‍़थ‍़ीलो नुङ् भोर सीअ्हीलोक्‍पा कोओ आशा इकीनुङ् चुःअ्। कोओ आशा पर्दाभित्रअ्युबा पवित्र-थम्धारी खेअ्नो।

२० आकोबीअ् इकीमी योक्‍सेअ् इःतोअ् इकीभन्दा पहिले नोअ् मल्कीसेदेकमी दर्जादोअ्नोअ् नीम्‍माङ्मी योक्‍सेअ् छप्‍पैभन्दा धेप्‍प‍़ पुजारी पुगामाङ् येशू आको थम्बीअ् बेन्‍इता।

मल्कीसेदेक पुजारी

७

१ कोओनोअ् मल्कीसेदेक शालेमबीपा हाङ‍् नुङ् छप्‍प‍ैभन्दा धेप्‍प‍़ परमेश्‍वरमी पुजारी चुअ्आ। अब्राहामए हाङ्ची कोक्‍चोइतुचीमाङ् एनालो आको मल्कीसेदेकए तुप्‍पु, मोलम् अलाङ् पीत्‍तु।

२ अब्राहामए तक्‍पनुङ् चुःकाह छप्‍प‍ै कोअ्मी दशांश मल्कीसेदेक पीत्‍तु। मल्कीसेदेक न‍़ीङ्मी अर्थअन्सार पहिला “नीयामी हाङ‍्” ने, मोबाके आको शालेमबीपा हाङ‍् ने, कोओमी अर्थ “शान्तिमी हाङ‍्” ने।

३ कोओ पापा माच्‍चुःकबा, मामा माच्‍चुःकबा, पा-पीतुप्‍खा माच्‍चुःकबा, जुनीमी सुरु नुङ् मालेस्‍सीकबा, तोकोना परमेश्‍वरमी वथक्‍छादोअ्नोअ् नीम्‍माङ्मी योक्‍सेअ् पुजारी पुअ्धीन्‍नो।

४ हो मीत्‍तानुम्‍ये, आको एअ्वा धेप्‍प‍़ मीना चुअ्आबा, पीतुप्‍खा अब्राहामए ने कोङुमाङ् तेःतुहु छप्‍प‍ै कोअ्मी दशांश आको पीत्‍तु।

५ पुजारीमी यावबीअ् स्याक्‍पलाअ्वा लेवीमी बुमीलोबीपा मीनाचेअ् तक्‍पमीनोअ् बु-नेछाचीबाङ् दशांश लाःमामी अग्गे मोशामी व्यवस्थाबाङ् तोक्‍कुचीबा। उची ने अब्राहाममीनोअ् सन्तान चुअ्आमी।

६ तोकोना लेवीमी बुमीलोबीपा हेअ्मीनी होसाङ् ने मल्कीसेदेकए अब्राहामबाङ् दशांश लाःसुबा। तोअ्माङ् नम्‍एचामाह तोक्‍कबा अब्राहाम मल्कीसेदेकए अलाङ् पीत्‍तुबा।

७ कुबीअ् इमाङ्ने इःमामी खनावा नोअ् माअ्अँ, मालेअ्माभने मेछुकेए धेप्‍प‍़बाङ् अलाङ् तोक्‍कु।

८ इप्‍पोत‍़ी हो सीःल्हेकाह मीनाचेअ् दशांश लाःकुची, तोकोना अर्कुपोत‍़ी नीम्‍माङ्मी योक्‍सेअ् जिउँदा चुःधीनोअ्मी नेमाङ् साछी पीप्‍पलाअ्वा इप्‍पाङ्ए दशांश लाःकु।

९ कोरोअ् ने इःहीअ्, दशांश तोक्‍कबा लेवीए ने अब्राहामबाङ् नोअ् दशांश पीत्‍तु,

१० मालेअ्माभने मल्कीसेदेकए अब्राहाम तुप्‍पुलो लेवी तक्‍पम् पापामी सरीलभित्रअ्यु नोअ् चुअ्आ।

११ हो लेवीमी पुजारी मुःमामी यावबाङ् ठीक पुक्‍कबा याव पुक्‍कबा गो (मालेअ्माभने कोओमीनोअ् आधारबीअ् मीनाचेअ् व्यवस्था तोक्‍कुचीबा) होनेअ् मल्कीसेदेकमी दर्जाअन्सार अर्कु पुजारी पोःअ्मा इमाङ्मी खाँचो सीत्‍ताबा? हारूनमी दर्जाअन्सार नोअ् पुगाबा गो मान्‍नुःबा हे?

१२ मालेअ्माभने पुजारी पद फेना भने, व्यवस्था ने फेम्मानोअ् पुअ्नो।

१३ इकीए खनावा इःधीनोक्‍‍पा मीना गो अर्कुनोअ् कुलबीपा ने, आको कुलबीपा आसेअ् ने जीवाँत सेअ्मामाङ् तीःथाप्‍पी सेवा मामुःतीतुची।

१४ कोओ खनावा छ्याङ्‍गै नोअ् चुःअ्, इकीमी प्रभु गो यहूदामी कुलबाङ् ताअ्आबा ने। कोओ कुलबाङ् पुजारी स्याअ्मापुक्‍कबा खनावामी न‍़ीक्‍थुप्‍पी मोशाए इमाङ्ने माअ्इःतीतु।

१५ मल्कीसेदेकदोअ्नोअ् अर्कु पुजारी अप्पोअ्मा भने गो कोओ खनावा झन छ्याङ्‍गै पुअ्नो,

१६ उचैँ मीनाबीअ् चुःकबा नातामी नियममी आधारबीअ् हेअ्‍नी, तोकोना हानीम् ने सुद‍्धम् मापुक्‍कबा जुनीमी शक्तिमी आधारबीअ् पुजारी पुअ्इता।

१७ मालेअ्माभने उमी न‍़ीक्‍थुप्‍पी कोरोक्‍पा साछी चुःअ्,

“मल्कीसेदेकमी दर्जादोअ्नोअ्

आना नीम्‍माङ्मी योक्‍सेअ् पुजारी नने।”

१८ मालेअ्माभने आको पहिलेबा अग्गेचैँ कमजोर नुङ् इन्‍नामे पुगाबासेअ् फीस्सु पुअ्इता।

१९ (मालेअ्माभने मोशामी व्यवस्थाए इमाङ‍् खनावा ने ठीक मामुःसु) तोकोना आकोभन्दा झन नुःकबा आशा इकीए तोअ्इता, आकोबाङ् इकीन् परमेश्‍वरमी कोअ्योङ् लेङ्‍की।

२० तोअ्माङ् कोओचैँ पस्तान्मेद्‍दीङ् पुगाबा हेअ्‍नी! पैल्हे पुजारी पुक्‍काहचेअ् गो पस्तान् माच्‍चाबानोअ् पुजारी पुअ्मामी पद तोक्‍कुचीबा,

२१ तोकोना उचैँ पस्तान्‍नुङ्नोअ् पुजारी बनालीसा, मोलम् उमी न‍़ीक्‍थुप्‍पी परमेश्‍वरए कोरोअ् इःसु,

“परमप्रभुए पस्तान् चोःइतु,

मोलम् उसेअ् तक्‍पम‍ी न‍़ीङ्वा फेनुनीबाने,

‘आना नीम्‍माङ्मी योक्‍सेअ् पुजारी नने’।”

२२ कोओमी कारणए नोअ् येशू छप्‍पैभन्दा नुःकबा करारमी जमानी पुअ्इता।

२३ पैल्हे पुजारीची धेरुन् जना चुअ्आमी, मालेअ्माभने अखाची हो सीःल्हेकाह पुगामीहीसेअ् तक्‍पम् याव नीम्‍माङ् मामुःतोअ्युक्‍सुची।

२४ तोकोना येशूचैँ नीम्‍माङ् चुःकबा पुगाबासेअ् उमी पुजारी पद नीम्‍माङ् चुःधीनो।

२५ मोसेअ्नोअ् उबाङ् परमेश्‍वरमी कोअ्योङ् ताकाहची उसेअ् नीम्‍माङ् मुलुवा पीअ्हीकुची, मालेअ्माभने अखाचीमी योक्‍सेअ् प्रार्थना मुःबीअ्मामी उ नीम्‍माङ् जिउँदो चुःधीनो।

२६ येशू इकीमी योक्‍सेअ् पाब्‍कबा कोरोक्‍पा इप्‍पाङ् छप्‍पैभन्दा धेप्‍प‍़ पुजारी ने। उचैँ पवित्र, फत्‍तुर माच्‍चुःकबा, सख्खर्, हीःवाछाचीलम् मोअ्योङ् पुक्‍कबा नुङ् नम्‍बुङ्ल‍़ीङ्वाभन्दा ने मुत्‍तु थेअ्लीपलाअ्वा चुःअ्।

२७ अरु छप्‍पैभन्दा धेप्‍प‍़ पुजारीचेअ् दोअ्नोअ् पहिले तक्‍पम् हीःवामाङ्मी योक्‍सेअ् नुङ् मोबाके मीनाचीमी हीःवामाङ्मी योक्‍सेअ् उसेअ् लेन्‍पीच्‍छे जीवाँत सेक्‍कुमाङ् तीःधीमा पाब्‍नी। मीनाचीमी हीःवामाङ्मी योक्‍सेअ् सीःमामी तक्‍पनोअ् अर्पण मुःसुमाङ् उसेअ् आको याव नीम्‍माङ्मी योक्‍सेअ् इच्‍चेतेअ् छीप्‍पीती।

२८ मालेअ्माभने व्यवस्थाए कमजोर मीनाची छप्‍पैभन्दा धेप्‍प‍़ पुजारीमी याव मुःमीकुची, तोकोना व्यवस्थाभन्दा द्‍याक्‍पी ताअ्आबा पस्तान्मी याङेब‍़ए नीम्‍माङ्मी योक्‍सेअ् ठीक खुत्‍त‍़ेमुःबलाअ्वा परमेश्‍वरमी वथक्‍छा आको याव मुःमीकु।

ओप्‍चोङ् करारमी छप्‍पैभन्दा धेप्‍प‍़ पुजारी

८

१ हो इकीए इःमा योअ्नोक्‍‍पा खनावाचैँ इमाङ‍् भने, इकीमी इप्‍पाङ् कोरोक्‍पा छप्‍पैभन्दा धेप्‍प‍़ पुजारी चुःअ्, उ स्वर्गबीअ् परमेश्‍वरमी सिंहासनमी चुप्‍त‍़ीङ‍्पोत‍़ी पेन्‍इता।

२ मीनाए हेअ्‍नी, तोकोना परमप्रभुए येब्‍मीतुबा नीच्‍चानोक्‍पा तम्बू भित्रअ्युबा पवित्र थम्बीअ् याव मुःकबा उ ने।

३ मालेअ्माभने छप्‍पैभन्दा धेप्‍प‍़ पुजारीची भेटी नुङ् जीवाँत सेअ्मामाङ् तीःमामी योक्‍सेअ् मीनाचेअ् स्याकुचीमीही पुअ्नोअ्मी, मोसेअ्नोअ् खआ छप्‍पैभन्दा धेप्‍प‍़ पुजारीचीनुङ् ने तीःमापुक्‍काह इमाङ‍् खनावा चुःमानोअ्पुअ्नो।

४ उ कोओ खाम्‍पुम्‍माबीअ् चुःक्‍पा गो पुजारी मान्मापुअ्, मालेअ्माभने व्यवस्थाए इःसीतोअ्नोअ् भेटी तीःकाह पुजारीची गो चुन्चुःअ्मी।

५ अखाचेअ् मुःसुचीबा सेवाचैँ स्वर्गबीअ् चुःकबा पवित्र थम्मी नक्‍‍कल नुङ् लाग्‍दुमामी सेवा ने। मालेअ्माभने मोशाए पवित्र तम्बू बनामुःमा योगुलोअ् परमेश्‍वरए कोरोक्‍पा अग्गे पीत्‍तु, “चोङ्बीअ् कङेअ् आना खाङ्मीतान्बा चीम्मासीङ्दोअ्नोअ् मुःतोअ् आनेअ् छप्‍प‍ै कोअ् बनामुःसे।”

६ तोकोना ख्रीष्‍टए तोक्‍कुबा सेवा धेरुन् नुःअ्। माझाबीअ् पेनामाङ् उसेअ् मुःसुबा करार पुरानोभन्दा धेरुन् नुःअ्। मालेअ्माभने कोओ करारमी जग नुःकाह नम्‍एचामाबीअ् युक्‍पलाअ्वा चुःअ्।

७ मालेअ्माभने पहिलो करार फत्‍तुरमेद‍्दीके पुगाबा गो अर्कु करारमी खाँचो नोअ् माच्‍चु।

८ मालेअ्माभने अखा मीनाचीमी फत्‍तुर खाङ्मुतोअ् उसेअ् कोरोअ् इःकु,

“परमप्रभुए इःकु, अखा लेन् माःरी ताअ्,

आकोरोअ्लोअ् इस्राएलमी बुद‍़ीक्‍छानुङ् मोलम् यहूदामी बुद‍़ीक्‍छानुङ्

कङेअ् इक्‍कु ओप्‍चोङ् करार युङ्‍कुक्‍‍पाने।

९ अखाचीमी पीतुप्‍खाचीनुङ्सुःरी कङेअ् युक्‍सुक्‍पा करारदोअ्नोअ् कोओ पुअ्नीबाने,

आकोरोअ्लोअ् कङेअ् अखाचीमी हुअ् लबुङ्माङ्

मिश्र देःनबाङ् लाःलीतुक्‍चीही,

अखाची कङी करारबीअ् माच्‍चुःधीहीमी,

मोसेअ्नोअ् कङेअ् अखाचीमी ल्याक्‍खा मुःमा यैतुङ्, परमप्रभुए इःकु,

१० अखा लेन्द्‍याक्‍पी कङेअ् इस्राएलमी बुद‍़ीक्‍छानुङ्

कोओ करार युङ्‍कुक्‍‍पाने, परमप्रभुए इःकु,

अखाचीमी मीअ्मावाबीअ् कङी व्यवस्था युक्‍पीकुक्‍‍चीहीने,

मोलम् अखाचीमी न‍़ीङ्वाबीअ् आको छाप्‍पीकुक्‍‍चीहीने।

तोअ्माङ् का अखाचीमी परमेश्‍वर पुअ्ङाअँक्‍पाने,

मोलम् अखाची कङी मीना पुअ्नोअ्मीहीने।

११ ‘परमप्रभु चीनामुःसानुम्‍ये’ इःतोअ् आयुबालम् मुइगे आसेअ् ने

तक्‍पम् बुदीअ्क्‍छा नुङ् वथक्‍पा नेछाची इःतुचीनीहीने।

मालेअ्माभने मेछुकेलम् धेप्‍प‍़धारी

अखा छप्‍पैसेअ् कङा चीनामुःङाअँमीपाने।

१२ मालेअ्माभने अखाचीमी हीःवाह कङेअ् क्षमा मुःबीकुक्‍‍चीहीने,

मोलम् होनेअ् अखाचीमी हीःवामाङ् हानीम् ने मीअ्ङानीबाने।”

१३ कोओ करार “ओप्‍चोङ्” इःसुबासेअ् नोअ् पहिलेबा उसेअ् पुरानो बनामुःसु। तोअ्माङ् आकोचैँ पुरानो पुअ्नोअ्माङ् मान्‍नुःकबा पुक्‍तोअ् खेअ्नो मोलम् माःतोअ् खेअ्नो।

खाम्‍पुम्‍मा नुङ् स्वर्गमी पवित्र थम्

९

१ पहिलेबा करारबीअ् आराधना मुःमामी नियमह चुअ्आ मोलम् आराधना मुःथाम् खाम्‍पुम्‍मामी पवित्र थम् ने चुअ्आ।

२ इक्‍कु पवित्र तम्बू त्‍याद‍़ी मुःबलाअ्वा चुअ्आ, आकोमी पहिला कोठा भित्रअ्यु सामदान, टेबुल नुङ् भेटीमी सोफ्याङ्‍ह चुःयुक्‍सा। आको पवित्र थम् लीअ्युक्‍पलाअ्वा।

३ दोस्रो पर्दामी द्‍याक्‍पीअ्युगेपा थम् छप्‍पैभन्दा पवित्र थम् लीअ्युक्‍पलाअ्वा,

४ आकोभित्रअ्यु सुनमी धूप इथ्थाम् नुङ् सुनए य‍़ीक्‍पलाअ्वा करारमी बाकस युक्‍पलाअ्वा चुअ्आ। आको बाकसभित्रअ्यु मन्‍न युक्‍पलाअ्वा सुनमी खोङ्, फोप्पा चुःकबा हारूनमी तोङ्बीरी नुङ् करारमी लोकोअ्वामी पाटीह युक्‍पलाअ्वा चुअ्आ।

५ बाकसचप्पी चुःकबा नम्‍नम्‍वामी थम् लीप्‍पलाअ्वा उप्‍छुम् देःब्‍लो महिमामी ह‍़ीक्‍‍बोम् करूब युक्‍पलाअ्वा चुअ्आची। तोकोना खआ खनावामी न‍़ीक्‍थुप्‍पी इकीए कोरोअ्लोअ् छप्‍प‍ै खनावा इःहीनी।

६ हो खआ छप्‍प‍ै खनावा त्‍याद‍़ी मुःसाङ्युक्‍सुचीमाङ् पुजारीची पहिलो कोठाबीअ् बेय्युक्‍सामीमाङ् लेन्‍पीच्‍छे मुःमा पुक्‍काह तक्‍पम् धर्ममी विधिमी यावह मुःयुक्‍सुची।

७ तोकोना आकोभन्दा भित्रअ्युबा दोस्रो कोठाबीअ् चैँ छप्‍पैभन्दा धेप्‍प‍़ पुजारी इप्‍पाङ्तेअ् दोङ्बीअ् इक्‍खेप्‍पा खेअ्नो, आकोरोअ्लोअ् ने हेरुवा मायाखेअ्ये हेअ्नी। उसेअ् याखेकुबा आको हेरुवाचैँ तक्‍पम‍ी योक्‍सेअ् नुङ् मीनाचेअ् मालेःये मुःकुचीही हीःवामाङ्मी योक्‍सेअ् तीःकु।

८ पहिलो कोठा चुःक्‍पाधारी छप्‍पैभन्दा पवित्र थम्बीअ् खेत्‍थाम् लाम् हेम्‍बोअ्नीबा नेमाङ् पवित्र सनीअ्वाए कोओबाङ् नोअ् खाङ्मुकु।

९ कोओ गो होबाम् समइमी योक्‍सेअ् इक्‍कु चीम्‍मासीङ् ने। कोसेअ् इमाङ‍् खाङ्मुकु भने, भेटीह नुङ् जीवाँत सेत्‍तीपलाअ्वामी खनावाहए आराधना मुःकाह मीनाचीमी तयाबुङ् सख्खर् बनामुःहीसुनी।

१० अखा गो चाःमामी, दुङ्मामी नुङ् खल-खालेहे चोख्‍खेलीमामी निमयतेअ् ने, अर्थात् सुधारेलीमामी समइ मात्‍ताबाधारी याङ्मामी योक्‍सेअ् युक्‍पलाअ्वा बैराह नियम ने।

११ तोकोना ख्रीष्‍ट गो पैल्हेनोअ् ताखेकाह नुःकाह खनावामी छप्‍पैभन्दा धेप्‍प‍़ पुजारी पुगामाङ् ताअ्आ। उ झन छप्‍पैभन्दा धेप्‍प‍़ नुङ् पवित्र तम्बूबाङ् खरा। आको पवित्र तम्बू हुअ्ए बनामुःबलाअ्वा हेअ्‍नी, अर्थात् परमेश्‍वरए बनामुःसुबा कोओ खाम्‍पुम्‍मामी भाग ने हेअ्‍नी।

१२ बोकाची नुङ् बाछाचीमी हेरुवाए हेअ्‍नी, तोकोना तक्‍पमीनोअ् हेरुवाबाङ् नीम्‍माङ्मी योक्‍सेअ् इच्‍चेतेअ् उ छप्‍पैभन्दा पवित्र थम्भित्रअ्यु बेना। कोओपारे उसेअ् हानीम् ने माछीक्‍कबा मुलुवा पीत्‍ती।

१३ बोकाची नुङ् साँढेचीमी हेरुवा मोलम् कोरालीमी थाबीअ् सख्खर् मापुक्‍काह मीनाचीबीअ् हेःमालो अखाचीमी सरील सख्खर् पुअ्नो भने,

१४ ख्रीष्‍टमी हेरुवाए गो झन एअ्वा धेरुअ् जिउँदो परमेश्‍वरमी सेवा मुःमामी योक्‍सेअ् इकीमी तयाबुङ् सीःखेकाह यावबाङ् सख्खर् मुःकुबाने। मालेअ्माभने उसेअ् नीम्‍माङ् चुःधीङ्‍कबा सनीअ्वाबाङ् सेत्‍तीअ्म्बा खोट माच्‍चुःकबा जीवाँतदोअ्नोअ् तक्‍पनोअ् परमेश्‍वर पीत्‍तु।

१५ मोसेअ्नोअ् परमेश्‍वरए छेःतुचीही मीनाचेअ् उसेअ् नम्‍एचामा मुःसुबा नीम्‍माङ् चुःधीङ्‍कबा अधिकार मातोक्‍कुचीहोउ नेमाङ् येशू ओप्‍चोङ् करारमी योक्‍सेअ् माझाबीअ् पेन्‍नोअ्माङ् याव मुःकबा पुअ्नो, मालेअ्माभने पहिलो करारमी बेले पुक्‍काह हीःवामाङ्लम् लेत्‍चामीअ्मामी इप्‍पाङ्मी सीःमाङ्वालम् दाम फोङ्इतु।

१६ का सीःखेअ्ङाअँमाङ् कोरोअ् मुःबीअ्माए इःतोअ् कोइ मीनाए छाअ्प्‍माल‍़ीङ् छाबुबा चुःअ् भने, मोरोअ्नोअ् मुःमामी योक्‍सेअ् आको छाब्कबा मीना सीःसाबा नेमाङ् खाङ्मुमापुअ्नो।

१७ आको छाब्कबा मीना सीःअ्माङ् तेअ् उसेअ् छाबुबा खनावा पक्‍‍का मुःमा तोङ्नो, मालेअ्माभने आको छाब्कबा मीना जिउँदो चुःलोधारी उसेअ् छाबुबा खनावा मुःमा नुःनी।

१८ मोसेअ्नोअ् पहिलो करार ने हेरुवामेद्‍दीङ् मापुअ्ही।

१९ व्यवस्थाबीअ् छाप्‍पलाअ्वा छप्‍प‍ै अग्गे मीनाची येम्‍मीइतुचीमाङ्, बाछाची नुङ् बोकाचीमी हेरुवा मोलम् कुङ्वा याङुमाङ् हरप्के ऊन नुङ् हिसपमी स्याउलाए व्यवस्थामी कीताप नुङ् छुत्‍तीङ् मीनाचीबीअ् मोशाए हेःसु।

२० तोअ्माङ् उसेअ् अखाची कोरोअ् लीत्‍तुची, “परमेश्‍वरए आनीमी योक्‍सेअ् अग्गे मुःसुबा करारमी हेरुवा कोओनोअ् ने।”

२१ मोरोअ्नोअ् उसेअ् पवित्र तम्बू नुङ् आराधना मुःमालो याङ्माह छप्‍प‍ै खोक्‍पी हेरुवा हेःसु।

२२ खास्‍बीअ् व्यवस्थाए इःसीतोअ्नोअ् छप्‍प‍ै कोअ् नोअ् हेरुवाए चोखो मुःकु, मोलम् हेरुवा माओङ्मीपा हीःवामाङ्मी क्षमा पुअ्हीनी।

ख्रीष्‍टमी सीःमाङ्वाए हीःवामाङ् लाःलीङ‍्कु

२३ स्वर्गबीही खनावामी चीम्‍मासीङ् सख्खर् मुःमामी खआ विधि पाब्‍नो भने, स्वर्गबीहीनोअ् खनावा सख्खर् मुःमा गो झन धेरुन् नुःकबा खनावामी खाँचो सीत्‍ता, आकोचैँ जीवाँत सेत्‍तीअ्म्बा खनावा ने।

२४ ख्रीष्‍ट हुअ्ए बनामुःबलाअ्वा पवित्र थम्यु माम्‍बेन्, आकोचैँ नीच्‍चानोक्‍पा पवित्र थम्मी नक्‍‍कल तेअ् ने। तोकोना उ स्वर्ग भित्रअ्यु नोअ् बेना, मोलम् उ इकीमी योक्‍सेअ् परमेश्‍वरमी अघि चुःअ्।

२५ छप्‍पैभन्दा धेप्‍प‍़ पुजारी तक्‍पमीनोअ् हेरुवा हेअ्‍नी, तोकोना जीवाँतमी हेरुवा याङ्मानुङ् दोङ‍्पीच्‍छे छप्‍पैभन्दा पवित्र थम्भित्र बेम्मा पुअ्युक्‍सा। मोरोअ्नोअ् जीवाँत सेत्‍तीपलाअ्वादोअ्नोअ् तक्‍पनोअ् घरि-घरि तीःमामी येशू स्वर्गबीअ् बेनाबा हेअ्‍नी।

२६ आकोरोअ् भने गो, खाम्‍पुम्‍मा बनालीसाबालम् नोअ् उसेअ् घरि-घरि नोअ् कष्‍ट आङ्मा पुगाबा। तोकोना तक्‍पनोअ् सीःमामाङ् हीःवामाङ् लाःलाङ्मामी योक्‍सेअ् खआ द्‍याङ्पीही लेन्‍बीअ् नीम्‍माङ्मी योक्‍सेअ् उ इक्‍खेप्‍पा तेअ् खाङ्मुसा।

२७ मीना इक्‍खेप्‍पा सीःमानोअ् पुअ्नो, मोलम् द्‍याक्‍पी उमी नीया पुअ्नो।

२८ मोरोअ्नोअ् ख्रीष्‍ट ने धेरुन् मीनाचीमी हीःवामाङ् खीम्‍मामी योक्‍सेअ् इक्‍खेप्‍पातेअ् सीःसा, मोलम् उ होनेअ् दोस्रो खेप्‍पा ताक्‍पाने, हीःवामाङ् खीम्‍मामी हेअ्‍नी, तोकोना न‍़ीङ्वालम् नोअ् उमी लाम् खाक्‍तोअ् चुःकाहची लेत्‍चामीअ्मामी योक्‍सेअ्।

१०

१ मालेअ्माभने मोशामी व्यवस्था हो ताकबा नुःकाह खनावामी खास रूप हेअ्‍नी, तोकोना आकोमी लाग्‍द‍़ुमा तेअ् ने। मोसेअ्नोअ् दोङ‍्पीच्‍छे जीवाँत सेत्‍तीअ्मामी यावबाङ् परमेश्‍वरमी कोअ्योङ् ताकाहची व्यवस्थाए ठीक बनामुःहीसुचीनी।

२ आकोरोअ् भने गो जीवाँत सेत्‍तीअ्मामी याव माछ्याक्‍सीबा हे? मालेअ्माभने आराधना मुःकाहची इक्‍खेप्‍पाबीअ् सख्खर् पुअ्नोअ्मी भने, मोबाके अखाचीबीअ् हानीम् ने हीःवामाङ्मी सन‍़ीङ्वा मापुक्‍पा।

३ तोकोना दोङ‍्पीच्‍छे जीवाँत सेअ्मामाङ् तीःमामी यावए हीःवामाङ् तेअ् मीत्‍तोअ्मीकुची।

४ मालेअ्माभने साँढेची नुङ् बोकाचीमी हेरुवाए हीःवामाङ् लाःलीहीसुनी।

५ मोसेअ्नोअ् खाम्‍पुम्‍माबीअ् ताअ्आलो ख्रीष्‍टए कोरोअ् इःसु,

“जीवाँत सेत्‍तीपलाअ्वा भेटीह आनेअ् मायोगुना,

तोकोना आनेअ् कङी योक्‍सेअ् इक्‍कु सरील त्‍याद‍़ी मुःइतुना।

६ द‍़ोलोनोअ् जीवाँत द‍़ीअ्मामाङ् तीःमाबा नुङ् हीःवामाङ्मी योक्‍सेअ् तीःमाह भेटीबीअ्

आम्मी न‍़ीङ्वा खुशी पुअ्नी।

७ मोबाके कङेअ् कोरोअ् लीत्‍तुङ्, ‘खाक्‍से परमेश्‍वर, य‍़ीक्‍पलाअ्वा कीतापबीअ् कङी न‍़ीक्‍थुप्‍पी छाप्‍पलाअ्वादोअ्नोअ्,

आम्‍मीनोअ् इच्छा पूरा मुःसी का ताउक्‍पा ने’।”

८ पैल्हे नोअ् उसेअ् कोरोअ् इःसु, “जीवाँत सेअ्मामाङ् तीःमाह खनावा, भेटीह, द‍़ोलोनोअ् जीवाँत द‍़ीअ्मामाङ् तीःमामी नुङ् हीःवामाङ्मी योक्‍सेअ् तीःमाह भेटी आनेअ् मायोगुना मोलम् आकोबीअ् खुशी ने मापुअ्ना” (खआ गो व्यवस्थाए इःकुबाअन्सार तीःयुङ्नो)।

९ मोबाके उसेअ् कोरोअ् इःसु, “खाक्‍से, आम्मीनोअ् इच्छा पूरा मुःमामी योक्‍सेअ् का ताउक्‍पा ने।” दोस्रोबा येब्‍मीअ्मामी योक्‍सेअ् उसेअ् पहिलोचैँ फीस्सु मुःकु।

१० उमी आको इच्छाए येशू ख्रीष्‍टमी सरीलमी सीःमाङ्वामी भेटीबाङ् नीम्‍माङ्मी योक्‍सेअ् इकीन् पवित्र पुअ्इती।

११ छप्‍प‍ै पुजारीचेअ् जीवाँत सेक्‍कुचीमाङ् इक्‍कुनोअ् खालेबा भेटी तीःतोअ् लेन्‍पीच्‍छे सेवामी यावबीअ् येब्‍नोअ्मी। आकोसेअ् हानीम् ने हीःवामाङ् लाःलीहीसुनी।

१२ तोकोना ख्रीष्‍टए गो उम्‍तक्‍पनोअ् सीःसामाङ् हीःवामाङ्‍हमी योक्‍सेअ् नीम्‍माङ् खेःअ्लो इक्‍कुतेअ् भेटी तीःसु, तोअ्माङ् उ परमेश्‍वरमी चुप्‍त‍़‌ीङ‍‍् हुक्‍‍पीअ्युगे पेन्‍इता।

१३ तोअ्माङ् उमी ङेच्‍ची तक्‍पम् लाङ‍्खुअ्माअ्मु मासीप्‍पाधारी उसेअ् हुङ्धीङ्‍कुची।

१४ मालेअ्माभने उमी सीःमाङ्वामी इक्‍कुतेअ् भेटीबाङ् पवित्र पुक्‍काहची ख्रीष्‍टए नीम्‍माङ्मी योक्‍सेअ् ठीक बनामुःसुची।

१५ पवित्र सनीअ्वाए ने इकीन् कोओपारे साछी पीक्‍की,

१६ परमप्रभुए इःकु, “अखा लेन्बीअ्

अखाचीनुङ् कङी करार युङ्‍कुक्‍‍पाने,

अखाचीमी न‍़ीङ्वाबीअ् कङी व्यवस्था युक्‍पीकुक्‍‍चीहीने,

मोलम् अखाचीमी विचारबीअ् ने छाप्‍पीकुक्‍‍चीहीने।”

१७ तोअ्माङ् उसेअ् कोरोअ् ने इःकु,

“अखाचेअ् मुःसुचीही हीःवामाङ्‍ह नुङ् दुष्‍ट यावह

कङेअ् होनेअ् मीअ्ङानीहीने।”

१८ हो खआ छप्‍प‍ै खनावामी क्षमा पुअ्नोअ्माङ् हीःवामाङ्मी योक्‍सेअ् जीवाँत सेअ्मामाङ् होनेअ् तीःमामी याव माअ्अँ।

आँट नुङ् दाम्‍देअ्मा

१९ मोसेअ्नोअ् वथक्‍पा नेछा चो, येशूमी हेरुवाबाङ् इकीन् छप्‍पैभन्दा पवित्र थम्बीअ् बेम्मामी आँट पुअ्नो।

२० इकीमी योक्‍सेअ् इक्‍कु ओप्‍चोङ् नुङ् जुनी पीक्‍कबा लाम् उसेअ् हेम्‍बोक्‍पीतीही चुःअ्, मोसेअ्नोअ् पर्दाबाङ् अर्थात् उमी तक्‍पमीनोअ् सरीलबाङ् इकीन् भित्रअ्यु बेन्‍हीकी।

२१ परमेश्‍वरमी बुद‍़ीक्‍छाबीअ् इकीमी इप्‍पाङ् छप्‍पैभन्दा धेप्‍प‍़ पुजारी चुअ्आबासेअ्,

२२ इकीमी न‍़ीङ्वा ख्रीष्‍टमी हेरुवाबाङ् इ़ःकबा तयाबुङ्बाङ् चोखो मुःमामाङ् नुङ् सख्खर् कुङ्वाए इकीमी सरील छोःअ्मामाङ् नीच्‍चानोक्‍पा न‍़ीङ्वाए उबीअ् पूरा विश्‍वास मुःतोअ् इकीन् परमेश्‍वरमी कोअ्योङ् खेअ्माइन्।

२३ इकीए पक्‍‍का मानामुःक्‍पा आशा दोधार मामुःये त‍़थ‍़ीलो मुःम्‍माङ् युङ्धीमा, मालेअ्माभने नम्‍एचामा मुःकबा विश्‍वास मुःहीलोक्‍पा पुअ्नो।

२४ इकीए इप्‍पाङ्ए अर्कु प्रेम नुङ् नुःयावमी योक्‍सेअ् इमाक्‍‍तोअ् आँट पीक्‍काले तोःमा नेबा खनावाबीअ् मीअ्मा।

२५ एअ्वा जनामी संगति अखेअ्मामी सुरीवा चुःअ्, तोकोना इकीन्चैँ इअ् थम्बीअ् खोम्‍मा अयैअ्मा। प्रभुमी लेन् कोअ्योङ् ताअ्आबा आनीसेअ् खाङ्‍धीङ्‍कानुप्पासेअ् इप्‍पाङ्ए अर्कु झन आँट पीक्‍काले तोःसानीये।

२६ मालेअ्माभने सत्य खनावामी न‍़ीक्‍थुप्‍पी लेःमामाङ् ने इकीए लेःअ् लेःअ्लोअ्नोअ् हीःवामाङ् मुःसा भने, इकीए मुःक्‍पा आको हीःवामाङ् छोःअ्मामी योक्‍सेअ् होबालम् मुइगे जीवाँत सेअ्मामाङ् तीःमामी इमाङ्ने याव माअ्अँ।

२७ तोकोना परमेश्‍वरमी कीअ्मालाम्‍लोक्‍पा नीया हुङ्मामी खनावा नुङ् विरोधीची सुद‍्धम् मुःकबा उमी छुरीअ्मी म‍़ी तेअ् बाँकी रहलीक्‍पाने।

२८ ह‍़ीक्‍‍पाङ् अथवा सुम्बाङ् मीनाचीमी साछीबाङ् मोशामी व्यवस्था होःलाङ्‍कबा मीना नम्‍नम्‍वा मेद्‍दीङ् सीःमापुअ्नो।

२९ आनीम् तक्‍पेअ्नोअ् मीत्‍तानुम्‍ये, परमेश्‍वरमी वथक्‍छा लाङ‍्खुअ्माअ्मु स‍़ीक्‍कबा, तक्‍प पवित्र पुअ्मीकबा करारमी हेरुवा अपवित्र बनामुःकबा नुङ् अनुग्रहमी सनीअ्वा बेइज्जत मुःकबाचैँ धेरुन् धेप्‍प‍़ कासीबीअ् सीअ्नोक्‍‍पाने।

३० मालेअ्माभने “बद्ली लाःमामी याव कङी ने, कङेअ् बद्ली एङ्‍कुक्‍‍पाने” इःकबा इकीए चीनामुःअ्। कोरोअ् ने इःबलाअ्वा चुःअ्, “परमप्रभुए नोअ् तक्‍पम् मीनाचीमी नीया मुःकुहुने।”

३१ जिउँदो परमेश्‍वरमी हुक्‍‍पी सीअ्मा कीअ्मालाम्‍लोक्‍पा खनावा ने।

३२ अखा खैकाह लेन् मीत्‍तानुम्‍ये, आको बेले ज्योति तोक्‍कानुम्‍माङ् आनीसेअ् धेरुन् दुक्‍खनुङ् धेप्‍प‍़ लडाइँ मुःमा पुगा। मोरोहोसाङ् ने आनीन् त‍़थ‍़ीलो पुगानीमाङ् चुअ्आनीन्।

३३ एअ्वा खेप्‍पा लालुवा नुङ् कष्‍टहए आनीन् मीनाचीमी माझाबीअ् रम्‍बीत् पुगानीही भने, एअ्वा खेप्‍पा मोरोअ्नोअ् तालुकबीअ् सीक्‍काहची सघामुःसानुप्‍चीही।

३४ झ्यालखानाबीअ् सीक्‍काहची आनीसेअ् नम्‍नम् मीस्‍सीतानुप्‍ची, तक्‍पम् छेबेवा लुप्‍खेकाहची रमालीतोअ् आङानुप्‍ची, मालेअ्माभने आनीमी तक्‍पमीनोअ् नुःकबा नुङ् नीम्‍माङ् चुःकबा छेबेवा चुःअ् नेमाङ् आनीसेअ् लेःसानुप्पा।

३५ मोसेअ्नोअ् आनीबीअ् चुःकबा तक्‍पम् भरोसा अयैतानुम्‍ये। आको भरोसाबीअ् धेप्‍प‍़ इनाम चुःअ्।

३६ परमेश्‍वरमी इच्छा पूरा मुःसुमाङ् उसेअ् नम्‍एचामा मुःसुबा खनावा आनीसेअ् तोक्‍कानुप्पाने, आकोमी योक्‍सेअ् आनीसेअ् आङ्मामाङ् चुःमापुअ्नो।

३७ मालेअ्माभने,

“ताकबाचैँ इच्छीन्बीअ्नोअ् ताक्‍पाने,

मोलम् मतेम्‍बु लेअ्नीबाने।

३८ तोकोना कङी धर्मती मीनाचैँ विश्‍वासबाङ् लेत्‍चाक्‍पाने।

तोअ्माङ् उ द्‍याक्‍पी सेअ्नो भने गो,

का उनुङ् खुशी पुअ्ङानीबाने।”

३९ तोकोना इकीन् गो द्‍याक्‍पी सेक्‍कबा नुङ् सुद‍्धम् पुक्‍काहचीमध्येबीही हेत्‍तीनी, तोकोना विश्‍वास मुःतोअ् लेत्‍चाकबामध्येइ ने।

विश्‍वास

११

१ हो विश्‍वासचैँ आशा युक्‍पलाअ्वा खनावाबीअ् ढुक्‍‍क यीक्‍थाम् नुङ् माखाङ्मुकबा खनावाबीअ् पक्‍‍का भरोसा मुःथाम् याव ने।

२ मालेअ्माभने कोओ विश्‍वासबाङ् नोअ् उइलेहे मीनाची परमेश्‍वरए ग्रहण मुःसुची।

३ परमेश्‍वरमी याङेब‍़बाङ् छप्‍प‍ै खाम्‍पुम्‍मा बनालीसा नेमाङ् विश्‍वासबाङ् नोअ् इकीए वाब्‍नो, मोसेअ्नोअ् खाङ्मुकबा खनावाचैँ माखाङ्मुकबा खनावाबाङ् बनालीसाबा ने।

४ विश्‍वासबाङ् नोअ् हाबिलए परमेश्‍वर कयिनए पीत्‍तुबा भन्दा झन नुःकबा भेटी पीत्‍तु, मोलम् आकोबाङ् नोअ् आको धर्मती पुगा। आकोमी भेटी ग्रहण मुःसुमाङ् परमेश्‍वरए हाबिल पक्‍‍का धर्मती बनामुःसु। हाबिल सीःसाहोसाङ् ने विश्‍वासबाङ् नोअ् आको होनेअ् यामुधीन्‍नो।

५ विश्‍वासबाङ् नोअ् हनोक मास्सीःबा स्वर्ग खरा। आको आसेअ् ने मातुप्‍पुची, मालेअ्माभने परमेश्‍वरए आको स्वर्ग याखेतुबा। आको परमेश्‍वरए स्वर्ग याखेअ्माभन्दा पहिले आकोसेअ् परमेश्‍वर खुशी बनामुःसुबा खनावामी न‍़ीक्‍थुप्‍पी पक्‍‍का पुगाबा।

६ विश्‍वासमेद्‍दीङ् परमेश्‍वरमी न‍़ीङ्वा खुशी मुःहीम्‍बा खनावा हेअ्‍नी। मालेअ्माभने परमेश्‍वरमी कोअ्योङ् पुक्‍कबासेअ् परमेश्‍वर चुःअ् मोलम् उ योक्‍काहची उसेअ् इनाम पीक्‍कुची नेमाङ् पक्‍‍का विश्‍वास मुःमापुअ्नो।

७ विश्‍वासबाङ् नोअ् आकोबेलेधारी माखाङ्मुकबा खनावामी न‍़ीक्‍थुप्‍पी नोआए परमेश्‍वरबाङ् अग्गे तोक्‍कु, मोलम् परमेश्‍वरबीअ् न‍़ीङ्वा तीःसुमाङ् तक्‍पम् बुद‍़ीक्‍छा लेत्‍चामीअ्मामी योक्‍सेअ् इक्‍कु जहाज बनामुःसु। कोओपारे खाम्‍पुम्‍मा फत्‍तुर चुःकबा नेमाङ् खाङ्मुसु मोलम् विश्‍वासबाङ् नोअ् आकोसेअ् धर्मतीए तोअ्माबा हक तोक्‍कु।

८ विश्‍वासबाङ् नोअ् अब्राहामए अग्गे मानामुःसुमाङ् परमेश्‍वरए खरे लीत्‍तुबा नुङ् अधिकार मुःमामी योक्‍सेअ् द्‍याक्‍पी आकोसेअ् तोअ्माबा आको थम्युगे खरा। तोकोना आको हाबीअ् माःरी खेअ्नोक्‍‍पा नेमाङ् उम्‍तक्‍पेअ्नोअ् मालेःसु।

९ विश्‍वासबाङ् नोअ् आको इप्‍पाङ् इदेन्प दोअ्नोअ् परमेश्‍वरए नम्‍एचामा मुःसुबा देःन‍बीअ् खरा, मोलम् इसहाक नुङ् याकूब दोअ्नोअ् तम्बूहबीअ् बास पेना। अखाची ने अब्राहामनुङ्सु-सुःरी आकोनोअ् नम्‍एचामामी हक तोक्‍काहची चुअ्आची।

१० मालेअ्माभने आकोसेअ् गो जग चुःकबा इक्‍कु सहर हुङ्‍धीतुबा, आको सहरमी नक्‍सा नुङ् आको सहर बनामुःकबा परमेश्‍वर नोअ् ने।

११ विश्‍वासबाङ् नोअ् साराए तक्‍पम् उमेर खैतामाङ् ने बोअ् खीत्‍तीमामी शक्ति तोक्‍कु। मालेअ्माभने नम्‍एचामा मुःकबा उसेअ् विश्‍वास मुःसुबा।

१२ मोसेअ्नोअ् उमेर खैतामाङ् सीःमा योगाबा इप्‍पाङ् मीनाबाङ् नम्‍बुङ्ल‍़ीङ्वाबीपा साङ्‍गीमादोअ्नोअ् धेरुन् नुङ् बाजुवामी वाथाप्‍खाबीही बलउतीदोअ्नोअ् माङेब्‍सीहीये सन्तान लोलीतामी।

१३ खआ छप्‍प‍ै मीनाची परमेश्‍वरए मुःसुबा नम्‍एचामा मातोक्‍पा विश्‍वासीबीअ्नोअ् सीःसामी, तोकोना मुअ्युगेपालम् नोअ् अखाचेअ् आको खनावा खाक्‍सुचीमाङ् लाप्‍तुमुची तोअ्माङ् अखाचेअ् कोओ खाम्‍पुम्‍माबीअ् इदेन्प नुङ् मेछुअ् समइमी योक्‍सेअ् तेअ् चुःकबाइका नेमाङ् मानामुःसुची।

१४ कोरोहो खनावा मुःकाह मीनाचेअ् तक्‍पम् योक्‍सेअ् इक्‍कु देःन योग्‍धीङ्‍कुचीबा नेबा खनावा छ्याङ्‍गै पुअ्नो।

१५ अखाची अप्पोकामीमाङ् खरामीही देःनमी न‍़ीक्‍थुप्‍पी मीत्‍तुचीबा गो, आको देःन‍बीअ् एखेअ्मामी मौका अखाचेअ् तोक्‍कुचीबा।

१६ तोकोना अखाचेअ् आकोभन्दा धेरुअ् नोअ् नुःकबा देःन अर्थात् स्वर्ग देःनमी इच्छा मुःकुची। मोसेअ्नोअ् अखाचेअ् उ परमेश्‍वर लीक्‍कुचीलो आकोबीअ् उ ङीस्‍सीनी, मालेअ्माभने उसेअ् अखाचीमी योक्‍सेअ् इक्‍कु सहर त्‍याद‍़ी मुःइतु।

१७ विश्‍वासबाङ् नोअ् तक्‍पम् जाँच पुगालोअ् अब्राहामए इसहाक जीवाँत सेत्‍तीपलाअ्वादोअ्नोअ् मुःतोअ् तीःसु। नम्‍एचामाह तोक्‍कु होसाङ् ने आकोसेअ् तक्‍पम् इक्‍कुतेअ् वथक्‍छा जीवाँत सेत्‍तीपलाअ्वादोअ्नोअ् मुःतोअ् तीःमा त्‍याद‍़ी पुगा।

१८ आकोमीनोअ् न‍़ीक्‍थुप्‍पी परमेश्‍वरए अब्राहाम कोरोअ् लीत्‍तु, “इसहाकबाङ् नोअ् आम्‍मी सन्तानमी न‍़ीङ् चुयाअ्नोक्‍‍पाने।”

१९ परमेश्‍वरए मीनाची सीःखेथाप्पाङ् होनेअ् जिउँदो मुःहीकुची नेमाङ् अब्राहामए लेःसु। कोओ खनावाचैँ आकोसेअ् इसहाक सीःखेथाप्पाङ् होनेअ् तोक्‍कीतोअ्नोअ् पुगा।

२० विश्‍वासबाङ् नोअ् इसहाकए याकूब नुङ् एसाव अखाचीमी जुनीबीअ् द्‍याङ्पी ताकबा खनावामी न‍़ीक्‍थुप्‍पी अलाङ् पीत्‍तुची।

२१ विश्‍वासबाङ् नोअ् सीःमा बेले याकूबए तक्‍पम् तोङ्बीरीमी टुप्पाबीअ् निधार युक्‍सुमाङ् परमेश्‍वरमी आराधना मुःसु, मोलम् योसेफमी ह‍़ीक्‍‍पाङ‍्नोअ् वथक्‍छाची अलाङ् पीत्‍तुची।

२२ विश्‍वासबाङ् नोअ् योसेफए तक्‍प सीःमा बेले इस्राएलीची मिश्र देःनबाङ् अप्पोखेअ्मामी खनावामी न‍़ीक्‍थुप्‍पी यामुसाबा। आकोबाङ् अप्पोकानीलो उमी त‍़ीप्रीअ्ह याखेतानुम्‍ये नेमाङ् अखाची अग्गे मुःसुचीही।

२३ विश्‍वासबाङ् नोअ् मोशा लोलीतालोअ् आकोमी मामा पापाए आको सुङ्बोम् लाधारी त्‍यागाचुमाङ् युक्‍साचु। मालेअ्माभने अखाचेअ् छाचा सुन्दर खाक्‍साचु, तोअ्माङ् हाङ्मी हुकुममी कीस्‍सीमाङ्वा नोअ् मायुक्‍साचु।

२४ विश्‍वासबाङ् नोअ् मोशा वेच्‍चा पुगामाङ् तक्‍प फारोमी मीम्‍छा पछामी वथक्‍छाङा ने इःमा मानामाल्‍ली।

२५ हीःवामाङ्ए पीअ्माबा इच्छोक्‍पा सुखभन्दा गो परमेश्‍वरमी मीनाचीनुङ्सुःरी कष्‍ट आङ्मानोअ् आकोसेअ् स्यागु।

२६ मिश्र देःनमी छेबेवाभन्दा ख्रीष्‍टमी योक्‍सेअ् लालुवा आङ्मा आकोसेअ् धेप्‍प‍़ छेबेवा मीत्‍तु, मालेअ्माभने आकोसेअ् इनामयुगे न‍़ीङ्वा तीःसुबा।

२७ विश्‍वासबाङ् नोअ् हाङ्मी धेप्‍प‍़ छुरीअ्मी ने कीमाङ्वा मायुङ्‍ये आकोसेअ् मिश्र देःन यैदु। मालेअ्माभने अखाक्‍‍तोहीमाबा खाक्‍सीतोअ्नोअ् आको त‍़थ‍़ीलो पुगा।

२८ तुम्‍मी सेक्‍कबाए अखाची दील्‍लाअ्मा मातोअ्येमाच्‍चुमीहोउ नेमाङ् आकोसेअ् विश्‍वासलम् नोअ् निस्तार चाडमी विधि मानामुःसु मोलम् हेरुवा हेःसु।

२९ विश्‍वासबाङ् नोअ् इस्राएलबीही मीनाचेअ् स्याक्चे बाक्‍खाबीअ् लाम्धुसीतोअ्नोअ् लेत्‍तोअ् लाल बाजुवा तरामुःसुची। तोकोना मिश्रीचेअ् ने मोरोअ्नोअ् मुःमा योगुचीलो लुब्‍सीआमी।

३० विश्‍वासबाङ् नोअ् इस्राएलबीही मीनाची सात लेन्धारी यरीहो कोअ्योङ्मोअ्योङ् यीःसामीमाङ् आकोमी थोअ्माल‍़ीङ्‍ह होःसा।

३१ विश्‍वासबाङ् नोअ् खनावा खुःकाहची नुःरो लाप्‍तुमुचीहीसेअ् राहाब वेश्या अग्गे मानामामुःकाहचीनुङ् सुद‍्धम् मापुअ्।

३२ कोओभन्दा धेरुअ् कङेअ् इमाङ‍् इःमाबा? मालेअ्माभने गिदोन, बाराक, शिमसोन, यिप्‍ता, दाऊद, शमूएल नुङ् अगमवक्ताचीमी न‍़ीक्‍थुप्‍पी यामुधीमा कानुङ् समइ माअ्अँ।

३३ अखाचेअ् विश्‍वासबाङ् नोअ् राज्यह कोङुची, नीयामी याव मुःसुची, नम्‍एचामाह तोक्‍कुची, नारप्‍पाचीमी या द‍़्यागुची,

३४ म‍़ीमी म‍़ीच्‍वाम्‍लअ्वाह सेदुची, तरवाल्‍लीमी धारहबाङ् लेदामी, कमजोरबाङ् त‍़थ‍़ीलो पुगामी, लडाइँबीअ् धेप्‍प‍़ शक्ति पुक्‍कबा पुगामीमाङ् अरु देःनबीही तीलीङ्‍गाची य‍़ीगुचीमी।

३५ मीम्‍छाचेअ् तक्‍पम् मीनाची सीःखेथाप्पाङ् जिउँदो पुगामीही तोक्‍कुचीमी। अरुचेअ् सीःअ्मीमाङ् झन धेरुन् कम्‍नीअ्लो जुनी तोअ्मामी खुल्‍ला पुअ्मामी खनावा मानामामुःसुचीमाङ् सकस नोअ् आङुची।

३६ अरुचेअ् लालुवा नुङ् लोअ्मासीङ् तोक्‍कुची, तोअ्माङ् झ्यालखानामी बन्धनबीअ् सीत्‍तामी।

३७ मीनाचेअ् अखाची लोकोअ्वाए चीःबुचीमी, आराए चेमुचीमी मोलम् तरवाल्‍लीए सेदुचीमी। तोअ्माङ् अखाची गरीप पुगामीमाङ् भेडा छाग्रामी साहोअ्ह चाङ्मा पुगा, मोलम् हीनामीनाबीअ् सीत्‍तामीमाङ् कष्‍ट आक्‍‍तोअ् कुइगे-मुइगे बाक्‍‍तीकाह पुगामी।

३८ खाम्‍पुम्‍मा अखाचीमी योक्‍सेअ् खेच्‍चालोक्‍पा माच्‍चु। बलउती-बलउतीतेअ् चुःथाम्, चोङ्‍ह, होङ्‍द्रोक्‍पाह नुङ् खाम्‍पुम्‍मामी लुम्‍भुअ्माहबीअ् चुःतोअ् अखाची लाम्धुमा पुगामीही।

३९ अखाचेअ् छुत्‍तीङ्ए तक्‍पम् विश्‍वासमी योक्‍सेअ् धेप्‍प‍़ प्रशंसा तोक्‍कुची, तोकोना परमेश्‍वरए नम्‍एचामा मुःसुबा खनावाचैँ मातोक्‍कुची।

४० इकीनुङ्सुःरी अखाची ठीक मापुअ्मीहोउ नेमाङ् परमेश्‍वरए इकीमी योक्‍सेअ् झन कम्‍नीअ्लो खनावा युङ्इपीती।

प्रभुबीअ् अनुशासन

१२

१ मोसेअ्नोअ् कोरोअ् धेरुअ् साछीमी धेप्‍प‍़ खीम्‍सुवाए इकीन् घेरामुःसीहीसेअ्, छप्‍प‍ै खालेहे छ्याक्‍सीकाह नुङ् इकीन् सोजीलो क्‍याःक्‍सीकाह हीःवामाङ् चील्‍लाङ्मा, मोलम् इकीमी अघि युक्‍पलाअ्वा पीम्‍मामी यावबीअ् थप्थप्बोब्बो मापुअ्ये पीम्‍माइन्।

२ इकीमी विश्‍वास सुरु मुःकबा नुङ् पूरा मुःकबा येशू खाङ्मा। उसेअ् तक्‍पम् अघि युक्‍पलाअ्वा न‍़ीङ्वा सक्‍सेम् मुःकबा खनावा तोअ्मामी योक्‍सेअ् बेइज्जत इमाङ्ने मामीअ्ये क्रूसमी कष्‍ट आङु, मोलम् परमेश्‍वरमी सिंहासनमी चुप्‍त‍़ीङ‍्पोत‍़ी पेन्‍नोक्‍‍पा चुःअ्।

३ हीःवाछाचेअ् उमी विरूद्धबीअ् मुःसुचीही खआ खनावा आङ‍्हीकबा मीत्‍तानुम्‍ये, आकोरोअ् मुःसानुम् भने, आनीन् याःक्‍तेतानीनीहीने मोलम् न‍़ीङ्वाबीअ् हरेस चाअ्आनीनीहीने।

४ हीःवामाङ्मी विरूद्धबीअ् आनीसेअ् मुःसानुप्पा लडाइँमी कारणए आनीसेअ् हेरुवा ओङ्मीअ्मा गो मापुक्‍तीअ्।

५ आनीन् आँट पीक्‍कबा याङेब‍़ आनीसेअ् मेथ‍ाक्‍सानुप्पा हे? आको याङेब‍़बीअ् वथक्‍छाची नेमाङ् आनीन् लीप्‍पलाअ्वा चुःअ्।

“कङी वथक्‍छा, परमप्रभुमी अनुशासन सोब्‍लो अमीत्‍ते,

उसेअ् कासी पीअ्नोअ्लो हरेस अचाअ्ए,

६ मालेअ्माभने परमप्रभुए नेच्‍चोकुबा अनुशासनबीअ् युङ्‍कु,

मोलम् उसेअ् ग्रहण मुःकुचीही छप्‍प‍ै वथक्‍छाची कासी पीक्‍कुची।”

७ अनुशासनमी योक्‍सेअ् नोअ् आनीसेअ् कष्‍ट आङ‍्कानुम्। परमेश्‍वरए आनीन्‍नुङ् वथक्‍छाचीदोअ्नोअ् व्यवहार मुःकु, मालेअ्माभने पापाए अनुशासनबीअ् युक्‍सुनीबा वथक्‍छा असा चुःक्‍पा?

८ तोकोना छप्‍प‍ै जनाए तोक्‍कुचीही अनुशासन आनीसेअ् मातोक्‍तीतानुम् भने, आनीन् तक्‍पम् पापामी खास वथक्‍छा हेत्‍तानीनी, तोकोना व्यभिचारबाङ् लोलीङ्‍कबानीन् ने।

९ कोओभन्दा बाहेक इकीन् अनुशासनबीअ् युङ्‍कबा खाम्‍पुम्‍माबीपा इकीम् पापा चुअ्आ, मोलम् इकीए आकोमी योङ् मुःसा भने, कोओभन्दा ल्‍हेअ्लो इकीए सनीअ्वामी इकीम् पापामी हुक्‍‍पी चुःम‍ामाङ् लेत्‍चामा पाब्‍नीबा हे?

१० इकीमी पापाचेअ् गो तक्‍प कम्‍नीअ्लो यीङीतोअ्नोअ् मेछुअ् लेन्‍मी योक्‍सेअ् तेअ् इकीन् अनुशासनबीअ् युक्‍सीमी। तोकोना उमी पवित्र पुक्‍थाम् खनावाबीअ् इकीन् माच्‍चुःहीसीहोउ नेमाङ् इकीमी फाइदामी योक्‍सेअ् परमेश्‍वरए इकीन् अनुशासनबीअ् युङ‍्की।

११ सुरुबीअ् गो छप्‍प‍ै अनुशासनमी खनावा सक्‍सेम् पीक्‍काह पुअ्नी, तोकोना दुक्‍खमी पुअ्नो। तोकोना कोओबाङ् तालिम तोक्‍काहचीमी योक्‍सेअ् गो कोसेअ् धर्मती पुअ्मामाङ् लेत्‍चामीअ्मामी शान्तिमी चसी सेःमीकु।

१२ मोसेअ्नोअ् याःक्‍तेखेकाह हुअ् थेअ्लीतानुम्‍ये, मोलम् मासोङ्‍हीकाह घुँडा त‍़थ‍़ीलो मुःसानुम्‍ये।

१३ तोअ्माङ् आनीसेअ् तक्‍प लाम्धुथाम् लाम् सोःजो बनामुःसानुम्ये। आकोरोअ् मुःसानुम् भने, ओखोङ्‍गे लाङ् फेल्हेअ्नीबाने मोलम् नुःतीक्‍पाने।

परमेश्‍वरमी अनुग्रह अफेस्सीअ्मामी दाम्‍देअ्मा

१४ छुत्‍तीङ् मीनाचीनुङ् शान्तिबीअ् चुःमा नुङ् पवित्र पुअ्मामी खनावाबीअ् बोल् पुगानीये, मालेअ्माभने पवित्र मापुक्‍पा आसेअ् ने परमप्रभु खाक्‍तोहीसुनी।

१५ परमेश्‍वरमी अनुग्रह तोअ्मामी खनावाबाङ् असा ने माफअ्ये माच्‍चुमीहोउ नेमाङ् मीत्‍तानुम्‍ये। न‍़ीङ्वा तुअ्मीअ्मामी सम् मातेःअ्येमाच्‍चुहोउ मोलम् दुक्‍ख मापीअ्येमाच्‍चुहोउ, आकोसेअ् धेरुन् जना सख्खर् मुःसुचीनीहीने।

१६ असा ने व्यभिचारी अथवा एसावदोअ् अधर्मती मापुअ्ये माच्‍चुहोउ। आकोसेअ् गो इअ् छाक् चाःमामी योक्‍सेअ् लोलीतालोअ्नोअ् तुम्‍मीए तोअ्माबा तक्‍पम‍ी अधिकार नोअ् देत्‍तु।

१७ उसेअ् द्‍याङ्पी अलाङ् तोअ्मा योगुलोअ् मातोअ्हीसु नेबा खनावा आनीसेअ् लेन्लेःकानुम्। उसेअ् खाब्‍तोअ् अलाङ् तोअ्मा योगुलोअ् ने हीःवामाङ् यैअ्मामाङ् एखेअ्मामी मौका मातोक्‍कु।

१८ आनीन् दील्‍लाप्‍हीमाबा चोङ्बीअ् मात्‍तातीतानीन्, मोलम् हाधीङ्‍कबा म‍़ीमी मीच्‍वाम्‍लअ्वा, मक्‍थ्रोके ख‍ीम्‍सुवा, धेरुन् नाप्‍चीग‍़ीक्‍पा तोअ्माङ् हुन्द‍़रीमी कोअ्योङ् ने आनीन् मात्‍तातीतानीन्।

१९ तोअ्माङ् आनीन् तुरैमी सम्‍ला नुङ् इक्‍कु कोरोअ् इःधीङ्‍कबा सम्‍लामी क्‍याक्‍पी ने मात्‍तातीतानीन्। आको सम्‍लामी शब्द येङ्‍काहचेअ् “होनेअ् कोरोहो शब्द येम्‍मा मापुअ्येमाच्‍चुहोउ” इःतोअ् बिन्ती मुःसुची।

२० मालेअ्माभने “जीवाँतए आको चोङ् दील्‍लापु भने ने आको लोकोअ्वाए चीःब्‍सीअ्माबा” इःबलाअ्वा अग्गे अखाचेअ् माआङ्‍हीसुची।

२१ तोअ्माङ् आकोबीअ् पुक्‍कबा खनावा धेरुन् कीअ्मालाम्‍लोक्‍पा चुअ्आ। आकोबेले मोशाए “का कीमाङ्वाए योङ्‍ङाअँ” नेमाङ् इःसुबा।

२२ तोकोना आनीन् गो सियोन चोङ्बीअ् ताअ्इतानीन्, जिउँदो परमेश्‍वरमी सहर, स्वर्गमी यरूशलेम नुङ् अङेब्सीहीमाहचीही स्वर्गदूतची रमालीथाप्‍पी ताअ्इतानीन्।

२३ आनीन् गो स्वर्गबीअ् न‍़ीङ् छाप्‍पलाअ्वा पहिला लोलीङ्‍काह सन्तानचीमी माझाबीअ् ताअ्इतानीन्। छप्‍पैमी नीया मुःकबा परमेश्‍वरबीअ्, ठीक पुअ्मीकबा धर्मती मीनाचीमी सनीअ्वामी माझाबीअ्,

२४ माझाबीअ् पेन्‍नोअ्माङ् ओप्‍चोङ् करारमी याव मुःकबा येशूबीअ् नुङ् हेःबलाअ्वा आको हेरुवामी अघि आनीन् ताअ्इतानीन्, आको हेरुवाए हाबिलमी हेरुवाभन्दा झन नुःरो याङेब‍़ यामुअ्।

२५ आनीन् चङ्‍खो चुअ्आनीये, आनीन्‍नुङ् यामुधीङ्‍कबामी सम्‍ला मानाअमुःमाबा हेअ्नी। कोओ खाम्‍पुम्‍माबीपा मीनाबाङ् तोक्‍कुचीबा दाम्‍देअ्मा मानामामुःकाहची मालेअ्ल्‍हेहीमी भने, झन स्वर्गबाङ् यामुकबा मानामामुः भने इकीमी तालुक माक्‍तोअ् पुअ्नोअ्लो?

२६ उमी सम्‍लाए आकोरोअ्लोअ् खाम्‍पुम्‍मा सोङा, तोकोना हो गो उसेअ् कोरोअ् इःसुमाङ् नम्‍एचामा मुःसु, “होनेअ् इक्‍खेप्‍पा खाम्‍पुम्‍मा तेअ् हेअ्‍नी, तोकोना स्वर्ग ने कङेअ् सोङ्मीकुक्‍‍पाने।”

२७ “होनेअ् इक्‍खेप्‍पा” इःबलाअ्वा याङेब‍़ए सोङ्मीहीमाह खनावा अर्थात् बनालीकाह खनावा वेल्‍लाङ्‍नोहोने, तोकोना असोङ्मीअ्हीमाह खनावा चुःधीनोअ् नेबा खाङ्मुकु।

२८ मोसेअ्नोअ् असोङ्मीअ्हीमाह राज्य तोक्‍कबासेअ् इकीए परमेश्‍वर अलाक्‍छुमा पीअ्मा मोलम् उमी योङ् मुःतोअ् उसेअ् नेच्‍चोकुबा आराधना मुःमा।

२९ मालेअ्माभने इकीमी परमेश्‍वर गो सुद‍्धम् मुःकबा म‍़ी ने।

परमेश्‍वर खुशी मुःमामी सेवा

१३

१ आनीन् तक्‍प-तक्‍पबीअ् बु-नेछादोअ्नोअ् पुक्‍तोअ् नेच्‍चाकाले तोःसानीये।

२ इदेन्पचीमी नुःरो लाप्‍तु‍मा मुःमा अमेथ‍ाक्‍सानुम्‍ये, मालेअ्माभने कोइ-कोइए मालेःतोअ्ये आकोरोअ्नोअ् स्वर्गदूतचीमी लाप्‍तुमा मुःइतुची।

३ आनीम् तक्‍प ने अखाचीनुङ् झ्यालखानाबीअ् सीत्‍तीतोअ्नोअ् झ्यालखानाबीअ् चुःकाहचीमी ल्याक्‍खा मुःसानुम्‍ये, मोलम् आनीम् तक्‍प ने दुक्‍ख तोक्‍कीतोअ्नोअ् दुक्‍ख तोक्‍काहचीमी ल्याक्‍खा मुःसानुम्‍ये। मालेअ्माभने आनीम् तक्‍प ने सरीलबीअ् चुःकानीन्।

४ छप्‍पैमी माझाबीअ् सुरीखाचैँ इज्जतमी सुरीखा मापुअ्होउ, मोलम् सुरीखा मुःकाहचीमी माझाबीअ् पवित्र पुअ्मामी खनावा मापुअ्होउ, मालेअ्माभने छाडा याव मुःकबा नुङ् व्यभिचार मुःकबामी नीया परमेश्‍वरए मुःकु।

५ आनीमी जुनी याङ्मी प्रेमबाङ् मुअ्यु युक्‍सानुम्‍ये। आनीन् तक्‍पनुङ् चुःकाह खनावाबीअ् नोअ् सोम् चीमानुम्‍ये, मालेअ्माभने परमेश्‍वरए इःसुबा चुःअ्,

“कङेअ् आनीन् हानीम् ने इप्‍पाङ् तेअ् मुःसानीनीहीने,

अथवा कङेअ् आनीन् हानीम् ने यैतानीनीहीने।”

६ मोसेअ्नोअ् माकीस्‍सीये इकीए कोरोअ् इःहीअ्,

“प्रभु कङा सघामुःकबा चुःअ्,

का कीस्‍सीङानीबाने,

मीनाए कङा इमाङ‍् मुःहीङाअँमाङ्?”

७ परमेश्‍वरमी याङेब‍़ आनीन् इःकाह तक्‍पम् लाम्‍लोमीचीमी ल्याक्‍खा मुःसानुम्‍ये। अखाचेअ् तक्‍पम् जुनी इमाक्‍‍तोअ् चोःची नेबा खनावा मीत्‍तानुम्‍ये, तोअ्माङ् अखाचीमी विश्‍वासमी चीम्‍मासीङ् लाःसानुम्‍येमाङ् चुअ्आनीये।

८ येशू ख्रीष्‍ट आसीन्, आयु नुङ् नीम्‍माङ् इअ्नासेबा चुःअ्।

९ खल-खालेहे नुङ् इःपलाअ्वा ओप्‍चोङ् खनावाए आनीन् मानाःधीयेमाच्‍चुहोउ, मालेअ्माभने अनुग्रहबाङ् न‍़ीङ्वा त‍़थ‍़ीलो पुअ्नोक्‍‍पा नुःक्‍पा ने, चाःमा दुङ्मा खनावामी रीतिए हेअ्‍नी, आकोबीअ् लगालीधीङ्‍काह मीनाची इमाङ्ने फाइदा मापुक्‍तीअ्मी।

१० इकीनुङ् जीवाँत सेअ्मामाङ् भेटी तीःथाम् इक्‍कु थम् चुःअ्, पवित्र तम्बूबीअ् सेवा मुःकाहचेअ् आकोबाङ् चाःमामी अधिकार माअ्अँ।

११ छप्‍पैभन्दा धेप्‍प‍़ पुजारीए हीःवामाङ्मी योक्‍सेअ् सेप्‍पलाअ्वा जीवाँतमी हेरुवा छप्‍पैभन्दा पवित्र थम्बीअ् याक्‍तेकु, तोकोना आकोमी सरीलचैँ मीनाचेअ् छाउनी बैरा याखेकुचीमाङ् द‍़ीक्‍कुची।

१२ मोसेअ्नोअ् येशूए ने तक्‍पम् हेरुवाए मीनाची पवित्र बनामुःमामी योक्‍सेअ् दैलु बैरा कष्‍ट आङु।

१३ मोसेअ्नोअ् इकीन् ने छाउनी बैरा उबीअ् खेअ्माइन्, मोलम् उसेअ् आङुबा बेइज्जत इकीए ने आङ्मा।

१४ मालेअ्माभने कुबीअ् चुःधीङ्‍कबा सहर इकीनुङ् माअ्अँ, तोकोना द्‍याङ्पी ताकबा सहरमी इकीए लाम् खाङ्नो।

१५ मोसेअ्नोअ् जीवाँत सेत्‍तीपलाअ्वादोअ्नोअ् इकीए परमेश्‍वर येशूलम् प्रशंसामी भेटी नीम्‍माङ् तीःअ्। कोरोक्‍पा प्रशंसाचैँ उमी न‍़ीङ् मानामुःकबामी याबाङ् अप्पोअ्नो।

१६ नुःलो मुःमा नुङ् तक्‍पनुङ् चुःकबा खनावा हामा अमेथ‍ाक्‍सानुम्‍ये, मालेअ्माभने कोरोहोनोअ् खालेहे भेटीबीअ् परमेश्‍वर खुशी पुअ्नो, अखा भेटी जीवाँत सेत्‍तीपलाअ्वादोअ्नोअ् ने।

१७ आनीमी लाम्‍लोमीचीमी अग्गे मानामुःसानुम्‍ये मोलम् अखाचीमी अधिकारखुअ्माअ्मु चुअ्आनीये। अखाचेअ् तक्‍पम् यावमी हीसाप पीअ्मापुअ्नोअ् नेबा खनावा लेःकुचीमाङ् नोअ् आनीमी जुनीमी ल्याक्‍खा मुःकुची। अखाची कोओ याव खुशीनुङ् मोलम् माङेन्‍ये मुःमीतानुप्चे, नभ गो अखाचीमी यावबाङ् आनीन् माङ्ने फाइदा पुगानीनीहीने।

१८ एकामी योक्‍सेअ् प्रार्थना मुःबीअ्माये। इकीमी तयाबुङ् नुःअ् मोलम् छप्‍प‍ै खनावा इमानदार पुक्‍तोअ् मुःमामी खनावाबीअ् इकीन् पक्‍‍का चुःकीन्।

१९ का होनेअ् आनीबीअ् चोप्‍फाङ‍्नोअ् माताहीङाहोउ नेमाङ् कङी योक्‍सेअ् प्रार्थना मुःबीअ्माये इःतोअ् आनीबीअ् बिन्ती मुःकुङ्।

द्‍याङ्पीपा प्रार्थना

२० हो भेडाचीमी छप्‍पैभन्दा धेप्‍प‍़ गोठाला इकीमी प्रभु येशू नीम्‍माङ् चुःकबा करारमी हेरुवाबाङ् सीःखेथाप्पाङ् जिउँदो मुःकबा शान्तिमी परमेश्‍वरए

२१ उमी इच्छा पूरा मुःहीसानुम्‍ये नेमाङ् आनीन् छप्‍प‍ै नुःकबा गुन्‍ए माचेप्‍पीतानीन्‍होउ, मोलम् उसेअ् नेच्‍चोकुबा याव येशू ख्रीष्‍टबाङ् आनीबीअ् मामुःसुहोउ। उमी महिमा जुगजुगधारी नीम्‍माङ् मापुअ्धीन्‍होउ। आमेन।

२२ वथक्‍पा नेछा चो, कङेअ् आनीन् पीत्‍तानीही कङी सुलाम्प‍़ीअ् मानामुःसानुम्‍ये इःतोअ् कङेअ् आनीन् बिन्ती मुःकानीन्, मालेअ्माभने आनीमी योक्‍सेअ् कङेअ् छाबुक्‍पा छाअ्प्‍माल‍़ीङ् भेअ्नी।

२३ आनीसेअ् कोओ खनावा लेःसानुम्‍ये नेमाङ् कङेअ् मीक्‍कुङ्, इकीमी वथक्‍पा नेछा तिमोथी झ्यालखानाबाङ् अप्पोइता। आको चोप्‍फाङ‍्नोअ् कुबीअ् ताअ्आ भने, का आको त‍़ीअ्मानुङ् आनीन् तुब्सी ताङाअँक्‍पाने।

२४ आनीमी छप्‍प‍ै लाम्‍लोमीची नुङ् पवित्र छुत्‍तीङ् मीनाची सेवाफो लीप्‍पीअ्माये। इटालियाबाङ् ताकाहचेअ् आनीन् सेवाफो लीअ्इहाक्‍सानीमी।

२५ आनीन् छुत्‍तीङ्नुङ् अनुग्रह माच्‍चुहोउ।

याकूबमी

छाअ्प्‍माल‍़ीङ्

याकूबमी छाअ्प्‍माल‍़ीङ्

१

१ परमेश्‍वर नुङ् येशू ख्रीष्‍टमी सेउते याकूबबाङ्,

हाबीको मुबीअ् चुःकाह बारो कुल, सेवाफो।

विश्‍वास नुङ् तयाबुङ्

२ कङी वथक्‍पा नेछा चो, आनीबीअ् खल-खालेहे जाँच तायाक्‍ताअ्लो आको आनीसेअ् पूरा सक्‍सेम् पीक्‍कबा खनावा इःतोअ् मीत्‍तानुम्‍ये।

३ मालेअ्माभने आनीमी विश्‍वासमी जाँच पुअ्नोअ्लो आनीमी आङ्‍हीथाम् शक्ति देःअ् नेमाङ् आनीसेअ् लेःकानुम्।

४ आनीपी इमाङ‍् खनावामी ने खाँचो मापुक्‍पा आनीन् पासीङ् नुङ् ठीक पुअ्मामी योक्‍सेअ् तक्‍पम् आङ्‍हीथाम् शक्ति पूरा याव मुःमीतानुम्‍ये।

५ आनीन्मध्ये कोइ तयाबुङ्मी खाँचो सीअ्नो भने, छुद‍़ीअ्वा मातुप्‍तीअ्ये छप्‍प‍ै खेःअ्लो पीक्‍कबा परमेश्‍वरबीअ् माङागुहोउ, मोलम् आकोसेअ् आको तोक्‍कुबाने।

६ तोकोना आकोसेअ् एअ्वा ने शंका मामुःये विश्‍वासबीअ् माङागुहोउ। शंका मुःकबा चैँ हुअ्वापाए बाजुवामी कुङ्वा सोङ्मीकुमाङ् कुइगे मुइगे पुगीतोअ्नोअ् पुअ्नोक्‍‍पाने।

७ आकोरोक्‍पा मीनाए गो प्रभुबाङ् माङ्लो तोक्‍कुङ् नेमाङ् मीत्‍तुनीहोसाङ् ने नुःअ्।

८ मालेअ्माभने दोधारबीअ् सीक्‍कबा मीना उमी छप्‍प‍ै चालबीअ् टुङ्गो नोअ् माअ्अँ।

गरीप पुअ्मा नुङ् सप्चाकबा पुअ्मा

९ इमाङ्ने माच्‍चुःकबा गरीप वथक्‍पा नेछा परमेश्‍वरए अलाङ् पीक्‍कुमाङ् मुत्‍तु थेअ्लीङ्‍कुलो उसेअ् छाक्‍छाअ्वा मामुःसुहोउ।

१० मोरोअ्नोअ् सप्चाकबा परमेश्‍वरए मुअ्मु युङ्‍कुलो उ रमामाल्‍लीहोउ, मालेअ्माभने उ घाँसमी बुङ्दोअ्नोअ् लीःप्‍खेकुबाने।

११ मालेअ्माभने द‍़ीक्‍चाकबा नुअ्नाम्‍नुङ् नाम् केअ्नो मोलम् घाँस लीःप्‍खेअ्मीकु, बुङ् हेअ्धेअ्मीकु मोलम् आकोमी कम्‍नीकबा रूप माःइपीकु। मोरोअ्नोअ् सप्‍चाकबा मीना ने तक्‍प-तक्‍पम् यावबीअ् माःल्हेअ्नो।

१२ जाँच ताअ्लो थप्‍थप्‍बोब्बो मापुअ्ये चुःकबा मीना अलाङ् तोक्‍कबा मीना ने, मालेअ्माभने जाँचबीअ् येब्‍इनोअ्माङ् उसेअ् जुनीमी श्रीपेच तोक्‍कुबाने। आको श्रीपेच परमेश्‍वरए उ नेच्‍चाकाहचीमी योक्‍सेअ् नम्‍एचामा मुःइतु।

१३ जाँच ताअ्लो “परमेश्‍वरबाङ् कङी जाँच पुगाबा ने” इःतोअ् आसेअ् ने माअ्इःयेमाच्‍चुहोउ, मालेअ्माभने इमाङ्ने इ़ःकबा खनावाबाङ् परमेश्‍वरमी जाँच पुअ्हीनी मोलम् उसेअ् ने असामी ने जाँच मुःसुनी।

१४ तोकोना छुत्‍तीङ् मीनाची तक्‍प-तक्‍पम‍ी इ़ःन‍़ीङ्वाए लोभबीअ् सीअ्नोअ्मीमाङ् जाँचबीअ् सीअ्नोअ्मी।

१५ हीःवामाङ्ए इ़ःकाह खनावा उब्‍जेमुःकु मोलम् द्‍याङ्पी आकोसेअ् सीःमाङ्वाबीअ् लाःलीङ‍्कु।

१६ कङेअ् नेच्‍चाकानीही वथक्‍पा नेछा चो, नाःधीमाखेन् अतुमानुम्‍ये।

१७ छप्‍प‍ै नुःकाह नुङ् ठीक वरदानह मुत्‍तुगेप्‍पालम् अर्थात् ज्योतिमी पापालम् ताअ्। फेरालीधीङ्‍कबा लाग्‍दुमादोअ् उ हेअ्‍नी।

१८ इकीन् उसेअ् बनामुःसुहु खनावामी पहिलो चसीदोअ् मापुअ्हीसीहोउ नेमाङ् परमेश्‍वरए तक्‍पमीनोअ् विचारए सत्यमी याङेब‍़बाङ् इकीन् लोलीती।

येम्‍मा नुङ् मुःमा

१९ कङेअ् नेच्‍चाकानीही वथक्‍पा नेछा चो, छप्‍प‍ै मीना चोप्‍फाङ‍् येङ्‍कबा, मतेम्‍बु यामुकबा नुङ् मतेम्‍बु हाङ्‍लीङ्‍कबा पुअ्मापुअ्नोअ् नेमाङ् लेःसानुम्‍ये।

२० मालेअ्माभने मीनामी छुरीअ्ए परमेश्‍वरमी अघि धर्मती पुअ्मामी खनावा तेःतुचीनी।

२१ मोसेअ्नोअ् छप्‍प‍ै चीस्‍फाअ्वा खनावा नुङ् छप्‍प‍ै दुष्‍ट खनावा वेल्‍लाक्‍सानुम्‍ये, मोलम् परमेश्‍वरए आनीमी न‍़ीङ्वाबीअ् लेःअ्भुङ्दुबा याङेब‍़ नम्र पुक्‍तोअ् मानामुःमाबा। आको याङेब‍़ए आनीमी जुनी लेत्‍चामीहीकु।

२२ तोकोना याङेब‍़ मानामुःकबा पुगानीये, मोलम् येङ्‍कबा तेअ् पुक्‍कानीमाङ् आनीन् आनीम् तक्‍पेअ् नाःधीमाखेन् अतुमानुम्‍ये।

२३ मीनाए याङेब‍़ येङ्‍कुमाङ् मानामुःसुनी भने, आकोचैँ एेनाबीअ् तक्‍पम् ङच्‍याअ् खाङ्‍कबा मीनादोअ् पुअ्नो।

२४ मालेअ्माभने आकोसेअ् तक्‍पम् ङच्‍याअ् खाङ्‍कु मोलम् खैनोअ्, मोलम् तक्‍प माक्‍तोअ् ङीत्‍तुङ् नेमाङ् ओक्‍सेअ् मेथ‍ाङ्‍कु।

२५ तोकोना खुल्‍ला मुःकबा सख्खर् व्यवस्था खाङ्‍कबा नुङ् आकोबीअ्नोअ् लगालीधीङ‍्कबा, तोअ्माङ् येम्‍मामाङ् मेथ‍ाङ्‍कबा हेअ्‍नी तोकोना आकोअन्सार याव मुःकबा मीनाए तक्‍पेअ् मुःकुबा यावबीअ् अलाङ् तोक्‍कुबाने।

२६ कोइ मीना तक्‍पनोअ् धर्मती मीक्‍कु, तोकोना तक्‍पम् लेम् हुक्‍‍पी युक्‍सुनी भने, उसेअ् तक्‍पम् न‍़ीङ्वा नाःधीङ्‍कुबा पुअ्नो मोलम् उसेअ् मुःकुबा धर्ममी यावचैँ धीङ्‍गानेपा पुअ्नो।

२७ येच्‍गुप्‍पा-येच्‍गुअ्मा नुङ् लाङ्मेअ्माची अखाचीमी कष्‍टबीअ् रेखदेख मुःमा मोलम् तक्‍प खाम्‍पुम्‍माबाङ् ताकाह खनावालम् मुअ्यु युङ्मा नोअ् परमेश्‍वर पापामी अघि सख्खर् नुङ् पवित्र धर्ममी याव ने।

पोनी अखीम्बा

२

१ कङी वथक्‍पा नेछा चो, इकीमी प्रभु येशू ख्रीष्‍ट, महिमामी प्रभुबीअ् आनीसेअ् विश्‍वास मुःसानुप्पासेअ् आनीसेअ् असा ने पोनी अखीम्माचीही।

२ आनीमी यायुङ्माबीअ् इप्‍पाङ् मीना सुनमी औँठी नुङ् कम्‍नीकाह-कम्‍नीकाह तेःअ् चाङ्मानुङ् ताअ्, अर्कु इप्‍पाङ् गरीप मीना ने मान्‍नुःचे तेःअ् चाङ्मानुङ् ताअ्,

३ तोअ्माङ् आनीसेअ् आको कम्‍नीकबा तेःअ् चाङ्‍कबा मीना योङ् मुःकानुम्‍माङ् “कुबीअ् कम्‍नीकबा थम्बीअ् पेने” लीक्‍कानुम्, मोलम् आको गरीप मीनाचैँ “आना आकोबीअ्नोअ् येब्‍धीते” अथवा “कङी लाङ् क्‍याक्‍पी पेने” लीक्‍कानुम् भने,

४ आनीन् तक्‍पमीन् माझाबीअ् पोनी खीङ्‍कबा नुङ् दुष्‍ट विचार चुःकबा नीया मुःकाह मापुगानी हे?

५ कङेअ् नेच्‍चाकानीही वथक्‍पा नेछा चो, येनानुम्‍ये, परमेश्‍वरए खाम्‍पुम्‍माबीही गरीपची विश्‍वासबीअ् सप्चाकबा मुःसुचीमाङ् आको राज्यमी हकवाला पुअ्मामी योक्‍सेअ् स्यागुचीही हेअ्नेहे? तोअ्माङ् आकोनोअ् राज्य उ नेच्‍चाकाहची पीअ्मामी नम्‍एचामा उसेअ् मुःसुबा हेअ्नेहे?

६ तोकोना आनीसेअ् गरीप मीनामी बेइज्जत मुःसानुम्। सप्चाकाहचेअ् आनीन् फेस्सीतानीमीनी हे? अखाचेअ् आनीन् ययोक्‍खाबीअ् याखेतानीमीनी हे?

७ अखाचेअ् नोअ् आको इज्जत चुःकबा न‍़ीङ्मी लालुवा मुःसुचीनीबा हे? आकोनोअ् न‍़ीङ्बाङ् आनीन् परमेश्‍वरए छेःतानीही ने।

८ “तक्‍पम् बुदीअ्क्‍छा तक्‍पदोअ्नोअ् नेच्‍चाआनुम्‍ये” नेमाङ् परमेश्‍वरमी याङेब‍़बीअ् छाप्‍पलाअ्वा राज्यमी व्यवस्था नीच्‍चानोअ् मानामुःकानुम् भने गो नुःरोअ्नोअ् मुःकानुप्पा।

९ तोकोना आनीसेअ् पोनी खीङ्‍कानुम् भने, आनीसेअ् हीःवामाङ् मुःकानुम्, मोलम् व्यवस्थाए इःसीतोअ्नोअ् आनीन् हीःवाछा पुक्‍कानीन्।

१० मालेअ्माभने आसेअ्लो व्यवस्थाबीअ् छाप्‍पलाअ्वा इक्‍कु तेअ् खनावा मानामामुःहीसु भने, व्यवस्थामी छप्‍प‍ै खनावाबीअ् आको फत्‍तुरधारी पुअ्नो।

११ मालेअ्माभने “व्यभिचार अमुःसे” इःकबासेअ् नोअ् “मीना असेदे” ने इःसु। मोसेअ्नोअ् आना व्यभिचार मामुःकबासेअ् मीना सेदुना भने, आना व्यवस्थाअन्सार हीःवाछा पुअ्नान्बा पुअ्नो।

१२ मोसेअ्नोअ् आनीन् ने खुल्‍ला पुक्‍कबा खनावामी व्यवस्थाबाङ् नीया तोक्‍काह मीनाचीदोअ्नोअ् पुअ्मामाङ् यामुकबा नुङ् व्यवहार मुःकबा पुगानीये।

१३ मालेअ्माभने नम्‍नम् मामीस्‍सीकबा परमेश्‍वरए ने नम्‍नम् मामीस्‍सीये नीया मुःकु। तोकोना नम्‍नम्‍वाए नीया ने कोङ्‍कु।

विश्‍वास नुङ् याव

१४ कङी वथक्‍पा नेछा चो, कोइ मीनाए “कानुङ् विश्‍वास चुःअ्” इःकु, तोकोना यावबाङ् खाङ्मुसुनी भने, आकोबाङ् उ इमाङ‍् फाइदा? आको विश्‍वासए उ लेत्‍चामीहीकुबा हे?

१५ इप्‍पाङ् वथक्‍पा नेछा अथवा मीम्‍छा नेछाए मान्‍नुःचे तेःअ् चाङ्‍कुबा चुःअ्, मोलम् आको लेन्‍पीच्‍छेबा चाःमाकोअ्मी खाँचो चुःअ्,

१६ मोलम् आनीन्मध्ये कोइए आको “शान्तिनुङ् खरे, कुःअ्लो चुअ्ए मोलम् बोअ्खालो चाअ्ए” तेअ् लीक्‍कु, तोकोना आकोमी सरील पाब्‍कबा खनावाचैँ पीत्‍तुनी भने, इमाङ‍् फाइदा पुगामाङ्?

१७ आकोरोअ्नोअ् विश्‍वास ने यावबीअ् खाङ्मुनी भने, आको विश्‍वास सीःखेकबा पुअ्नो।

१८ तोकोना इप्‍पाङ्ए कोरोअ् इःकु होला, “आनानुङ् विश्‍वास चुःअ्, कानुङ्चैँ यावह चुःअ्। याव मेद‍्दीकेबा आम्मी विश्‍वास कङा खाङ्मीअ्माये, मोलम् यावबाङ् कङी विश्‍वास आना खाङ्मीनोअ्नाबाने।”

१९ परमेश्‍वर इक्‍कु तेअ् चुःअ् नेमाङ् आनीसेअ् विश्‍वास मुःकानुम्। आको गो नुःक्‍पा नोअ् ने! भूत सनीअ्वाचेअ् ने आकोरोक्‍पा विश्‍वास मुःकुची मोलम् लीब्‍लीब्‍ए योङ्‍कुची।

२० मूर्ख चो, यावमेद‍्दीकेबा विश्‍वास इमाङ‍् न इमाङ्बा पुअ्नोअ् नेबा खनावा खाङ्मा मीक्‍कानुप्पा हे?

२१ इकीमी पीतुप्‍खा अब्राहामए तक्‍पम् वथक्‍छा इसहाक जीवाँत सेअ्मामाङ् तीःमाबा थम्बीअ् तीःमामी याव मुःसुमाङ् आको यावबाङ् नोअ् धर्मती माखाङ्मुबा हे?

२२ आकोमी यावहनुङ्सु-सुःरी आकोमी विश्‍वासए याव मुःधीतुबा, मोलम् यावहबाङ् नोअ् आकोमी विश्‍वास पूरा पुगाबा।

२३ परमेश्‍वरमी याङेब‍़बीअ् कोरोअ् इःतोअ् छाप्‍पलाअ्वा पूरा पुगा, “अब्राहामए परमेश्‍वरबीअ् विश्‍वास मुःसु, मोलम् उ धर्मती पुगा।” कोओपारे उ परमेश्‍वरमी लकम् पुगा।

२४ तक्‍पए मुःकुबा यावबाङ् मीना धर्मती पुअ्नोक्‍‍पा रीछ, विश्‍वासए तेअ् हेअ्नी नेमाङ् आनीसेअ् खाङ्‍कानुम्।

२५ मोरोअ्नोअ् राहाब वेश्याए ने खनावा खुःकाहची लाप्‍तुमुचीमाङ् अर्कुनोअ् लाप्‍पाङ् पाङ्‍हाक्‍सुची। तोअ्माङ् आकोसेअ् मुःसुबा यावबाङ् नोअ् आको धर्मती पुगाबा हेअ्नीबा हे?

२६ मोसेअ्नोअ् इमाक्‍‍तोअ् इकीमी सरील सनीअ्वालम् फअ्बोअ्नोअ्लो सीःखेकबा पुअ्नोअ्लो, मोरोअ्नोअ् विश्‍वास ने यावहलम् फअ्बोअ्नोअ्लो सीःखेकबा पुअ्नो।

लेम् हुक्‍‍पी युङ्माबा

३

१ कङी वथक्‍पा नेछा चो, आनीन्मध्ये धेरुन् जना इःकबा अपुगानीये, मालेअ्माभने इःकाहचीमी नीया झन छोःकबा पुअ्नोक्‍‍पा नेबा खनावा आनीसेअ् लेःकानुम्।

२ मालेअ्माभने इकीन् छप्‍पैए धेरुन् गल्ती मुःअ्। तक्‍पेअ् यामुबलाअ्वा खनावाबीअ् गल्ती मामुःकबा मीनाचैँ ठीक पुअ्नो मोलम् आकोसेअ् तक्‍पम् पूरा सरील हुक्‍‍पी युङ्‍हीकु।

३ घोडाची हुक्‍‍पी युङ्मामी इकीए अखाचीमी याबीअ् लगाम तेःतामी भने, अखाचीमी पूरानोअ् सरील हाबाङ् मीअ्नोअ्लो मुइगेअ्नोअ् याखेहीअ्मी।

४ जहाजह खाक्‍सानुम्‍ये, अखा धेरुन् धेत्‍त‍़ेहे पुअ्नो मोलम् धेप्‍प‍़ हुअ्वापामी भोरबीअ् अघि खेअ्नो मोलम् अखा इक्‍कु मेछुके फाक्‍थाम्‍लम् जहाज चलामुःकबाए हाबाङ् याखेअ्मा मीक्‍कुलो, मुइगे नोअ् याखेअ्हीकु।

५ मोरोअ्नोअ् लेम् मेछुके पुअ्नो होसाङ् ने आकोसेअ् धेत्‍त‍़ेहे खनावामी छाक्‍छाअ्वा मुःकु। खाक्‍सानुम्‍ये, म‍़ीमी इक्‍कु मेछुके झिल्काए पूरानोअ् थाप्नाम् म‍़ी तेःकु।

६ तोअ्माङ् लेम् ने इक्‍कु म‍़ी नोअ् ने मोलम् सरीलबीअ् चुःकाह अङ्‍गमध्ये अधर्ममी इक्‍कु दुनियाँ नोअ् ने। कोसेअ् पूरानोअ् सरील चीस्‍फाअ्वा मुःकु, जुनीमी छप्‍प‍ै खनावाबीअ् नोअ् म‍़ी लाःप्‍तीकु मोलम् उम्तक्‍पेअ्नोअ् नरकमी म‍़ीबीअ् द‍़ीअ्नो।

७ तोअ्माङ् छप्‍प‍ै खालेहे थाप्नाम् जीवाँतची, छोङ‍्वाची, ओङ्‍काह जीवाँतची नुङ् बाजुवाबीही जीवाँतची हुक्‍‍पी युङ्‍हीअ्मी मोलम् मीनाचेअ् नोअ् अखाची हुक्‍‍पी यङ्‍कुचीमी।

८ तोकोना लेम् आसेअ् ने हुक्‍‍पी युङ्‍हीसुनी। कोओचैँ सीःमाङ्वामी छीःअ्ए चेप्‍खेकबा चुल्बुले दुष्‍ट ने।

९ लेम्‍बाङ् नोअ् इकीए प्रभु नुङ् पापामी प्रशंसा मुःअ्, मोलम् कोओबाङ् नोअ् परमेश्‍वरमी रूपबीअ् बनालीकाह मीनाची माक्‍साअ्नोअ्मी।

१० इक्‍कुन् याबाङ् अलाङ् नुङ् माक्‍साङ्वा अप्पोअ्नो। कङी वथक्‍पा नेछा चो, कोरोअ् गो अपुअ्मा पुगाबा।

११ कुङ्‍वामी इक्‍कुतेअ् पीःथाप्‍पाङ् चानीकबा नुङ् ख‍़ीक्‍कबा कुङ्वा अप्पोअ्नो हे?

१२ कङी वथक्‍पा नेछा चो, वाराफुःमी स‍़ीक्‍पी जैतून अथवा अङ्‍गुरमी स‍़ीक्‍पी वाराफुः सेःक्‍पा हे? युम्‍युम्‍पा कुङ्‍वामी पीःथाप्‍पाङ् चानीकबा कुङ्वा अप्पोअ्हीक्‍‍पा हे?

स्वर्गबाङ् ताकबा तयाबुङ्

१३ आनीमी माझाबीअ् तयाबुङ् चुःकबा नुङ् सन‍़ीङ्वा चुःकबा असा चुःक्‍पा? आकोसेअ् तक्‍पम् नुःकबा जुनीबाङ् तयाबुङ्बाङ् ताकबा नम्र पुअ्मामी खनावाबीअ् तक्‍पम् यावह माखाङ्मुसुहोउ।

१४ तोकोना आनीमी न‍़ीङ्वाबीअ् आँखी नुङ् तक्‍पम् योक्‍सेअ् तेअ् मीअ्मामी खनावा चुःअ् भने, आकोबीअ् छाक्‍छाअ्वा अमुःसानीये, मोलम् सत्य खनावा होरोङ् बनाअमुःसानुम्ये।

१५ कोरोक्‍पा तयाबुङ् स्वर्गबाङ् ताकबा तयाबुङ् हेअ्‍नी, तोकोना कोओ गो खाम्‍पुम्‍मा, सरील नुङ् शैतानबाङ् ताकबा तयाबुङ् ने।

१६ मालेअ्माभने आँखी नुङ् कङी तेअ् मापुअ्होउ नेबा विचार चुःकबा थम्बीअ् गाँजेमाजे नुङ् खल-खालेहे दुष्‍ट याव पुअ्नो।

१७ तोकोना स्वर्गबाङ् ताकबा तयाबुङ्चैँ पहिला सख्खर् पुअ्नो, तोअ्माङ् शान्ति तेःकबा, नम्र पुक्‍कबा, नुःकबा विचार पुक्‍कबा, नम्‍नम्‍वा चुःकबा, नुःखनावाए चेप्‍कबा, पोनी माखीङ्‍कबा नुङ् इमानदार पुअ्नो।

१८ शान्ति तेःकाहचेअ् शान्तिबीअ् हेःकुची, मोलम् परमेश्‍वरए नेच्‍चाकुहु खनावा अखाचेअ् खोम्‍कुची।

खाम्‍पुम्‍मानुङ् लकम् पुअ्मामी खनावा

४

१ आनीमी माझाबीअ् लडाइँ नुङ् खेच्‍बुङ्‍ह इमाङ्ए तेःकुबा? अखा छप्‍प‍ै आनीमी सरीलमी अङ्‍गहबीअ् लडाइँ मुःमा इ़ःकाह इच्छाबाङ् ताअ्आह हेअ्नेहे?

२ आनीसेअ् तोअ्मा गो मीक्‍कानुम्, तोकोना तोक्‍कानुम्‍नी, मोसेअ्नोअ् आनीन् मीना सेक्‍कानीन्। आनीसेअ् लोभ मुःकानुम्, तोकोना तोक्‍कानुम्‍नी, मोसेअ्नोअ् खेच्‍बुङ् नुङ् लडाइँ मुःकानीन्। आनीन्‍नुङ् इमाङ्ने माअ्अँ, मालेअ्माभने आनीसेअ् परमेश्‍वरनुङ् ङागानुम्‍नी।

३ आनीन् ङाअ्मा गो ङाकानीन् तोकोना तोक्‍कानुम्‍नी, मालेअ्माभने आनीसेअ् तक्‍पम‍ी इ़ःकबा इच्छा पूरा मुःमामी योक्‍सेअ् इ़ःन‍़ीङ्वाए ङाकानुम्।

४ आनीन् व्यभिचार मुःकबा मीना चो, खाम्‍पुम्‍मानुङ् लकम् पुअ्मा इःबलाअ्वा परमेश्‍वरनुङ् ङेन् पुअ्माबा नेबा खनावा आनीसेअ् लेःसानुम्‍नीपा हे? मोसेअ्नोअ् खाम्‍पुम्‍मानुङ् लकम् पुअ्मा योक्‍कबासेअ् तक्‍पनोअ् परमेश्‍वरमी ङेन् बनामुःकु।

५ इकीबीअ् परमेश्‍वरए युक्‍पीतीही सनीअ्वामी योक्सेअ् उसेअ् धेरुन् आँखी मुःकु नेमाङ् परमेश्‍वरमी याङेब‍़बीअ् छाप्‍पलाअ्वा खनावा धीङ‍्गाने नेमाङ् आनीसेअ् मीक्‍कानुप्पा हे?

६ तोकोना उसेअ् इकीन् झन धेरुन् अनुग्रह मुःकी। मोसेअ्नोअ् परमेश्‍वरमी याङेब‍़बीअ् कोरोअ् इःतोअ् छाप्‍पलाअ्वा चुःअ्,

“परमेश्‍वरए छाक्‍छाअ्वा मुःकाहचीमी विरोध मुःकु,

तोकोना नम्र पुक्‍काहची अनुग्रह मुःकुची।”

७ मोसेअ्नोअ् आनीम् तक्‍पेअ्नोअ् परमेश्‍वरमी हुक्‍‍पी चुअ्आनीये। शैतानमी विरोध मुःसानुम्‍ये, मोलम् आको आनीबाङ् खुःल्‍हेअ्नोक्‍‍पाने।

८ परमेश्‍वरमी कोअ्योङ् ताअ्आनीये, मोलम् उ आनीमी कोअ्योङ् ताक्‍पाने। हीःवाछा चो, आनीमी हुअ् चोखो युक्‍सानुम्‍ये, विचारबीअ् दोधार पुक्‍काह चो, आनीमी न‍़ीङ्वा सख्खर् मुःसानुम्‍ये।

९ आनीन् तुक्‍तुवा मुःसानीये, सोग् मुःसानीये मोलम् खाबानीये। आनीमी येःमामी खनावा सोग्बीअ् मालेन्होउ मोलम् सक्‍सेम् पुक्‍कबा न‍़ीङ्वाचैँ ख‍़ीक्‍कबा मापुअ्होउ।

१० प्रभुमी अघि आनीम् तक्‍पेअ्नोअ् नम्र पुगानीये, मोलम् उसेअ् आनीन् धेप्‍प‍़ मुःकानीहीने।

वथक्‍पा नेछा नीया मुःमामी खनावा

११ वथक्‍पा नेछा चो, आनीन् इप्‍पाङ्ए अर्कुमी विरोधबीअ् इ़ःकबा खनावा अयामुसानीये। तक्‍पम् वथक्‍पा नेछामी विरोधबीअ् इ़ःकबा खनावा यामुकबा अथवा फत्‍तुर तेःकबा व्यवस्थामी विरोधबीअ् यामुअ् मोलम् व्यवस्था नोअ् फत्‍तुर तेःकु। तोकोना आनेअ् व्यवस्था फत्‍तुर तेःकुना भने गो आनेअ् व्यवस्था मानामुःकुनाबा पुअ्नी, तोकोना व्यवस्था नीया मुःकबा ली पुअ्नोअ्ना।

१२ व्यवस्था पीक्‍कबा नुङ् नीया मुःकबा गो इप्‍पाङ् तेअ् ने, उसेअ् लेत्‍चामीअ्मा ने हेःकु मोलम् सुद‍्धम् ने मुःहीकु। तोकोना तक्‍पम् बुदीअ्क्‍छा फत्‍तुर तेःकबा आना असा?

छाक्‍छाअ्वा मुःमामी खनावा

१३ “आयु अथवा वीन्‍दा इकी इक्‍कु सहरबीअ् खेअ्माइन्, आकोबीअ् इअ्दोङ् चुःमाइन् मोलम् व्यापार मुःमामाङ् फाइदा मुःमाइन्” इःकाहचेअ् हो येनानुम्‍ये।

१४ वीन्‍दा इमाङ‍् पुअ्नोक्‍‍पा नेमाङ् आनीसेअ् लेःसानुम्‍नी। आनीमी जुनी इमाङ‍् चुःअ्माङ्? आनीन् गो इच्‍छोअ् खाङ्मुकबा नुङ् माःखेकबा धवाँलीदोक्‍पानीन् ने।

१५ कोओमी सट्टाबीअ् गो आनीसेअ् कोरोअ् इःमा पुगाबा, “परमेश्‍वरमी इच्छा चुअ्आ भने इकीन् लेत्‍चामाइन् मोलम् कोरोअ्-मोरोअ् मुःमाइन्।”

१६ तोकोना कोरोअ्लोअ् आनीन् छाक्‍छाअ्वा लेक्‍कानीन्माङ् फूर्ति तीःकानीन्। कोरोहो छप्‍प‍ै छाक्‍छाअ्वा इ़ःकाह ने।

१७ मोसेअ्नोअ् नुःलो मुःमा लेःकुमाङ् ने मुःसुनी भने, आकोसेअ् हीःवामाङ् मुःकु।

सप्चाकाहची दाम्‍देअ्मा

५

१ सप्चाकाह मीना चो! येनानुम्‍ये, आनीबीअ् तायाक्‍ताकाह दुक्‍खमी योक्‍सेअ् खाबानीये मोलम् तुक्‍तुवा मुःसानीये।

२ आनीमी छेबेवा कीप्‍खेइता, मोलम् आनीमी तेःअ्ह प‍़ीछेअ्माए चोःइतु।

३ आनीमी सुन नुङ् चाँदीबीअ् कास लगालीख‍ेइता, मोलम् आको कास नोअ् आनीमी विरोधबीअ् साछी पुअ्नोक्‍‍पाने, मोलम् आकोसेअ् म‍़ीए दोअ्नोअ् आनीमी सरील चोःकुबाने। आनीसेअ् द्‍याङ्पीपा समइमी योक्‍सेअ् छेबेवा खोम्‍इतानुम्।

४ आनीमी रोपाबीअ् चसुम् ह्‍याक्‍‍काह खेतालाची आनीसेअ् नाःधीङ्‍कानुप्‍चीमाङ् मापीत्‍तानुप्‍चीही अखाचीमी तोअ्मासीङ् नोअ् आनीमी विरूद्धबीअ् काःधीनोअ्, मोलम् अखा चसुम् ह्‍याक्‍‍काहचीमी सम्‍ला सेनाचीमी परमप्रभुमी नबाक्‍‍पी लेन्‍इता।

५ आनीन् कोओ खाम्‍पुम्‍मामी सुख नुङ् मोज्‍जाबीअ् रमालीतोअ् चुःइतानीन्। खोङ्मामाङ् सेअ्माबा लेन्‍मी योक्‍सेअ् कोइ जीवाँत पोसामुभुक्‍सीतोअ्नोअ् नीयामी लेन्‍मी योक्‍सेअ् आनीम् तक्‍पेअ्नोअ् तेम्‍लीइतानी।

६ आनीमी विरोध मामुःकबा धर्मती मीना फत्‍तुर तेःतानुम्‍माङ् आनीसेअ् सेदानुम्।

थप्थप्बोब्बो मापुअ्ये चुःम्‍बा मोलम् प्रार्थना मुःम्‍बा

७ मोसेअ्नोअ् वथक्‍पा नेछा चो, प्रभु होनेअ् मात्‍ताबाधारी थप्थप्बोब्बो मापुअ्ये हुङानुम्‍येमाङ् चुअ्आनीये। खाक्‍सानुम्‍ये, रोपामी धेरुअ् नोअ् दाम सीक्‍कबा चसुम्‍मी लाम् खाङ्‍कुमाङ् चसुम् तीःकबा खेतीवालाए बर्खाबीपा वरी नुङ् चुङ्नाप्‍पीपा वरी हुङ्धीतीतोअ्नोअ्,

८ आनीसेअ् ने थप्थप्बोब्बो मापुअ्ये हुङ्धीतानुम्‍ये। तक्‍पम् न‍़ीङ्वा त‍़थ‍़ीलो बनामुःसानुम्ये, मालेअ्माभने प्रभु तामामी लेन् ताखेअ्लीता।

९ वथक्‍पा नेछा चो, आनीन् इप्‍पाङ्ए अर्कुमी विरूद्धबीअ् अङेनानीये, आकोरोअ् मुःसानुम् भने गो आनीन् फत्‍तुर सीक्‍कानीहीने। खाक्‍सानुम्‍ये, नीया मुःकबा दैलुबीअ् नोअ् येब्‍धीनोअ्!

१० वथक्‍पा नेछा चो, दुक्‍खमी बेले आङ्‍हीथाम् शक्ति इमाक्‍‍तोअ् पुअ्मापुअ्नोक्‍‍पा नेमाङ् प्रभुमी न‍़ीक्‍पी यामुकाह अगमवक्ताचीमी चीम्‍मासीङ् खाक्‍सानुम्‍ये।

११ येनानुम्‍ये, थप्थप्बोब्बो मापुअ्ये आङ्‍काहची अलाङ् तोक्‍काहची नेमाङ् इकीए इःअ्। अय्यूब त‍़थ‍़ीलो पुगामाङ् चुअ्आबा न‍़ीक्‍थुप्‍पी आनीसेअ् लेःतोइतानुम्, मोलम् उमी जुनीबीअ् प्रभुमी इच्छा इमाङ‍् चुअ्आ नेबा खनावा खाङ्‍इतानुम्। प्रभु नम्‍नम् मीस्‍सीकबा नुङ् नेच्‍चाकबा ने।

१२ कङी वथक्‍पा नेछा चो, छप्‍पैभन्दा धेप्‍प‍़ खनावा कोओ नोअ् ने, स्वर्ग अथवा खाम्‍पुम्‍मामी अथवा अरु इमाङ्ने खनावामी न‍़ीक्‍पी पस्तान् अचाअ्आनीये। तोकोना फत्‍तुर मासीअ्ये माच्‍चुइकाहोउ नेमाङ् आनीसेअ् “हेअ्नो” चैँ “हेअ्नो” मोलम् “हेअ्‍नी” चैँ “हेअ्‍नी” इःमाबा।

१३ आनीन्मध्ये आसेअ्लो कष्‍ट आङ्धीङ्‍कुबा हे? आकोसेअ् प्रार्थना मामुःसुहोउ। आसेअ्लो खुशी मानामुःधीङ्‍कुबा हे? आकोसेअ् परमेश्‍वर प्रशंसा मुःमामी योक्‍सेअ् भजन मालोःसुहोउ।

१४ आनीन्मध्ये कोइ तुक्‍कबा चुःकानीन् हे? आकोसेअ् मण्डलीबीही एल्डरची माछेःतुचीहोउ। अखाचेअ् प्रभुमी न‍़ीक्‍पी आको केवा सीतीकुचीमाङ् प्रार्थना मामुःबीतुचीहोउ,

१५ तोकोना विश्‍वासमी प्रार्थनाए तुक्‍कबा लेत्‍चामीकु, तोअ्माङ् प्रभुए आको नुःलीमीकुबाने। आकोसेअ् हीःवामाङ् नोअ् मुःसुबाहोसाङ् ने क्षमा तोक्‍कुबाने।

१६ मोसेअ्नोअ् आनीन् नुःलीमामी इक्‍कुए अर्कुनुङ् तक्‍पम् हीःवामाङ् मानामुःसानुम्‍ये मोलम् इक्‍कुए अर्कुमी योक्‍सेअ् प्रार्थना मुःसानीये। धर्मती मीनाए मुःकुबा प्रार्थनामी शक्ति धेप्‍प‍़ पुअ्नो मोलम् आको शक्तिए धेप्‍प‍़ याव मुःकु।

१७ एलिया ने इकीन्दोक्पानोअ् मीना नोअ् चुअ्आ। आकोसेअ् वरी मात्‍तायेमाच्‍चुहोउ नेमाङ् न‍़ीङ्वा तीःसुमाङ् प्रार्थना मुःसु, मोलम् सुङ्बोम् दोङ् छ लाधारी वरी मात्‍ता।

१८ आकोसेअ् होनेअ् प्रार्थना मुःसु, मोलम् द्‍याक्‍पी नम्‍बुङ्ल‍़ीङ्वाबाङ् वरी ताअ्आमाङ् खाम्‍पुम्‍माए चसुम् सेःमीतु।

१९ कङी वथक्‍पा नेछा चो, आनीन्मध्ये सत्य लाम् थाम्‍लाङ्‍कुमाङ् खेक्‍कबा आसेअ्लो एत्‍तेकु भने,

२० इप्‍पाङ् हीःवाछा आकोमी इ़ःलाप्‍पाङ् एत्‍तेकबाए आको सीःमाङ्वाबाङ् लेत्‍चामीकुबाने, तोअ्माङ् आकोमी धेरुन् हीःवामाङ्‍ह ने क्षमा पुअ्नोहो नेमाङ् आनीसेअ् लेःसानुम्‍होउ।

पत्रुसमी

पहिलो छाअ्प्‍माल‍़ीङ्

१

१ येशू ख्रीष्‍टमी प्रेरित पत्रुसबाङ्,

पोन्टस, गलातिया, कापाडोकिया, एशिया नुङ् बिथिनियापेच्‍ची छतर्भङ‍्ग पुगामीमाङ् चुःकाहची,

२ मोलम् येशू ख्रीष्‍टमी अग्गे मानामुःमा नुङ् उमी हेःबलाअ्वा हेरुवाबाङ् सख्खर् पुअ्मामी योक्‍सेअ् पवित्र सनीअ्वाबाङ् पवित्र मुःलोङ् अघिबाङ् नोअ् तक्‍पम् इच्छाअन्सार उलम् छेःपलाअ्वाची,

अनुग्रह नुङ् शान्ति खेःअ्लो देःतोअ् माखेअ्होउ।

जिउँदो आशा

३ परमेश्‍वर नुङ् इकीमी प्रभु येशू ख्रीष्‍टमी पापामी प्रशंसा मापुअ्होउ! येशू ख्रीष्‍ट सीःसाबाबाङ् जिउँदो मुःसुमाङ् तक्‍पम् धेप्‍प‍़ नम्‍नम्‍वाअन्सार उसेअ् इक्‍कु ओप्‍चोङ् आशाबीअ् इकीन् होनेअ् लोलीइती।

४ आनीमी योक्‍सेअ् हानीम् ने सुद‍्धम् मापुक्‍कबा, सख्खर् नुङ् मालीःप्‍खेकाह खालेहे अलाङ् स्वर्गबीअ् चुःअ्।

५ द्‍याङ्पीपा समइबीअ् खाङ्मुखेअ्मा योक्‍कबा मुलुवामी योक्‍सेअ् आनीसेअ् विश्‍वास मुःसानुप्पा कारणए परमेश्‍वरमी शक्तिए आनीन् जोगामुःधीङ्‍कानी।

६ कोओ खनावाबीअ् नोअ् आनीन् रमालीकानीन्। मोलम् ने कोओबेले मेछुअ् समइमी योक्‍सेअ् आनीसेअ् खल-खालेहे कष्‍ट आङ्मा पुअ्इता।

७ म‍़ीबाङ् खारेलीकबा तोकोना सुद‍्धम् पुअ्ल्हेकबा सुनभन्दा ने आनीमी विश्‍वास धेरुअ् नोअ् दाम सीक्‍कबा चुःअ्। आनीमी कोओ विश्‍वास नीच्‍चानोक्‍पा माखाङ्मुहोउ, मोलम् कोओनोअ् विश्‍वास येशू ख्रीष्‍ट खाङ्मुअ्लो प्रशंसा, महिमा नुङ् योङ् पीअ्मा खेच्‍चालोक्‍पा मापुअ्होउ।

८ आनीसेअ् खाक्‍तोकानुम्‍नीहोसाङ् ने उ नेच्‍चाकानुम्। कोरोअ्लोअ् आनीसेअ् खाक्‍तोकानुम्‍नीहोसाङ् ने उ विश्‍वास मुःकानुम्, मोलम् महिमाए चेप्‍कानीमाङ् मान्माअ्इःहीये पाराए रमालीकानीन्।

९ तक्‍पेअ् मुःबलाअ्वा विश्‍वासमी चसी अर्थात् आनीमी सनीअ्वामी मुलुवा आनीसेअ् तोअ्धीङ्‍कानुम्।

१० आनीमी योक्‍सेअ् द्‍याङ्पी ताकबा अनुग्रहमी न‍़ीक्‍थुप्‍पी अगमवाणी यामुकाह अगमवक्ताचेअ् कोओनोअ् मुलुवा नुःरो योगुचीबा मोलम् छीमुचीबा।

११ अखाचीअ्यु चुःकबा ख्रीष्‍टमी सनीअ्वाए ख्रीष्‍टमी कष्‍टहमी नुङ् मोबाके ताकबा महिमामी भविष्यवाणी मुःसुलोअ् खाङ्मुसुबा समइ नुङ् तालुकमी न‍़ीक्‍थुप्‍पी अखाचेअ् योग्‍धीतुचीबा।

१२ अखाचेअ् तक्‍पम‍ी हेअ्नी, तोकोना आनीमी योक्‍सेअ् सेवा मुःधीतुची नेबा खनावा अखाची खाङ्मीपलाअ्वा चुअ्आमी। खआ खनावा स्वर्गबाङ् परमेश्‍वरए पाङ्‍हाक्‍सुबा पवित्र सनीअ्वामी शक्तिबीअ् नुःयायेन् येम्‍मीकाहचेअ् कोरोअ्लोअ् आनीन् येम्‍मीइतानीमी। स्वर्गदूतचेअ् ने खआ खनावा खाङ्मा कोद्‍द‍़ो इच्छा मुःइतुची।

इकी पवित्र पुअ्मामी छेःपलाअ्वाइ ने

१३ मोसेअ्नोअ् आनीसेअ् तक्‍पम् न‍़ीङ्वा त‍़थ‍़ीलो मुःसानुम्‍ये, तक्‍पनोअ् हुक्‍‍पी युङ्‍हीकबा पुगानीये मोलम् येशू ख्रीष्‍ट ताअ्लो आनीसेअ् तोअ्मा योक्‍कानुप्पा अनुग्रहबीअ् पूरा आशा युक्‍सानुम्‍ये।

१४ आनीन् अग्गे मानामुःकबा छाचा पुगानीहीसेअ् पैल्हे मालेःये मुःसानुहुम् इ़ःकाह इच्छाबाङ् मुअ्यु चुअ्आनीये।

१५ तोकोना आनीन् छेःकबा पवित्र चुःअ्, मोसेअ्नोअ् आनीन् ने तक्‍पम् छप्‍प‍ै चालचलनबीअ् पवित्र पुगानीये,

१६ मालेअ्माभने परमेश्‍वरमी याङेब‍़बीअ् कोओपारे छाप्‍पलाअ्वा चुःअ्, “आनीन् पवित्र पुगानीये, मालेअ्माभने का पवित्र चुःङाअँ।”

१७ पोनी माखीन्‍ये मीनाए मुःकुबा यावअन्सार नीया मुःकबा पापा इःतोअ् आनीसेअ् यामीकानुम् भने, खाम्‍पुम्‍माबीअ् चुःलो उमी कीमाङ्वा युक्‍सानुम्‍ये,

१८ आनीमी पापा पीतुप्‍खाचेअ् मुःदापुचीही धीङ्‍गानेहे खनावाबाङ् सुन अथवा चाँदीदोअ् सुद‍्धम् पुअ्ल्हेकाह कोअ्बाङ् दाम फोक्‍पलाअ्वामाङ् आनीन् फगानीही हेअ्नी नेमाङ् आनीसेअ् लेन्लेःकानुम्,

१९ तोकोना फत्‍तुर माच्‍चुःकबा नुङ् खोट माच्‍चुःकबा थुँबादोअ् ख्रीष्‍टमी दाम नोअ् अयुङ‍्हीम्‍बा हेरुवाबाङ् दाम फोक्‍पलाअ्वामाङ् आनीन् फगानीही ने।

२० उ गो खाम्‍पुम्‍मा बनामुःमाभन्दा पैल्हे नोअ् परमेश्‍वरए स्यागुबा, तोकोना आनीमी योक्‍सेअ् द्‍याङ्पीपा समइबीअ् खाङ्मुसा।

२१ उ सीःखेथाप्पाङ् जिउँदो मुःसुमाङ् महिमा पीक्‍कबा परमेश्‍वरबीअ् उबाङ् नोअ् आनीसेअ् भरोसा मुःसानुम्, मोसेअ्नोअ् आनीमी विश्‍वास नुङ् आशा परमेश्‍वरबीअ् चुःअ्।

२२ हो आनीसेअ् सत्य खनावा मानामुःसानुम्‍माङ् तक्‍पनोअ् सख्खर् बनामुःइतानुम्। मोसेअ्नोअ् तक्‍पम् वथक्‍पा नेछाची नीच्‍चानोक्‍पा प्रेम मुःयुक्‍सानुप्चे। तोअ्माङ् न‍़ीङ्वालम् नोअ् इक्‍कुसेअ् अर्कु नीच्‍चानोक्‍पा प्रेम मुःसानुम्‍ये।

२३ परमेश्‍वरमी जिउँदो नुङ् नीम्‍माङ् चुःधीङ्‍कबा याङेब‍़बाङ्, सुद‍्धम् पुअ्ल्हेकबा चलेन्‍बाङ् हेअ्‍नी, तोकोना सुद‍्धम् मापुखेकबा चलेन्‍बाङ् आनीन् लोलीतानीही ने।

२४ मालेअ्माभने,

“छप्‍प‍ै सासोअ्मा घाँसदोअ्नोअ् ने,

तोअ्माङ् आकोमी छप्‍प‍ै इज्जत ने घाँसमी बुङ्दोक्‍पानोअ् ने।

घाँस लीःप्‍खेकु,

मोलम् आकोमी बुङ् ने हेअ्धेअ्नो,

२५ तोकोना प्रभुमी याङेब‍़ नीम्‍माङ् चुःधीनो।”

तोअ्माङ् आनीमी योक्‍सेअ् प्रचार पुगाबा नुःयायेन्‍मी याङेब‍़ कोओ नोअ् ने।

जिउँदो लोकोअ्वा नुङ् पवित्र तोःखा

२

१ मोसेअ्नोअ् छप्‍प‍ै दुष्‍ट याव, नाःधीमामी यावह, लालुवा मुःमामी याव, आँखी नुङ् बेइज्जत मुःमामी याव यैतानुम्‍ये।

२ माःरी लोलीङ्‍कबा छाचादोअ्नोअ् सख्खर् सनीअ्वामी दुदुमी खाब्‍साअ्मा मुःसानुम्‍ये मोलम् आकोबाङ् आनीन् तक्‍पम् मुलुवाबीअ् देःतोअ् खेअ्हीकानीहीने।

३ मालेअ्माभने प्रभु एअ्वा नुःक्‍पा नेबा खनावा आनीसेअ् छेप्‍इतानुम्।

४ प्रभुबीअ् खरानीये, उ जिउँदो लोकोअ्वा ने। उ मीनाचेअ् मानामामुःसुची, तोकोना परमेश्‍वरमी खाङ्मावाबीअ् उ स्याक्‍पलाअ्वा नुङ् धेरुन् दाम सीक्‍कबा ने।

५ आनीन् ने येशू ख्रीष्‍टबाङ् जीवाँत सेप्‍पलाअ्वामाङ् भेटी तीःसीतोअ्नोअ् परमेश्‍वरए नेच्‍चालोक्‍पा सनीअ्वामी भेटी तीःकबा पवित्र पुजारीमी याव मुःमामी योक्‍सेअ् जिउँदो लोकोअ्वाह पुगानीयेमाङ् सनीअ्वामी ख‍़ीम् बनालीतोअ् खरानीये।

६ मालेअ्माभने परमेश्‍वरमी याङेब‍़बीअ् छाप्‍पलाअ्वा चुःअ्,

“खाक्‍सानुम्‍ये, कङेअ् सियोनबीअ् इक्‍कु लोकोअ्वा माःरी युङ्‍कुक्‍‍पा,

आको धेरुन् दाम सीक्‍कबा नुङ् सुर लोकोअ्वा ने,

तोअ्माङ् उबीअ् विश्‍वास मुःकबा असा ने ङीस्‍सीमाङ्वाबीअ् सीअ्नीबाने।”

७ मोसेअ्नोअ् उ विश्‍वास मुःकबा आनीमी योक्‍सेअ् गो उ धेरुन् दाम सीक्‍कबा ने, तोकोना विश्‍वास मामुःकाहचीमी योक्‍सेअ् चैँ,

“ख‍़ीम् हेक्‍‍काहचेअ् इन्‍नामेबा इःतोअ् वेल्‍लाक्‍सुचीबा लोकोअ्वा नोअ्

सुरबीअ् युङ्माबा लोकोअ्वा पुगा।”

८ तोअ्माङ्

“इक्‍कु लोकोअ्वा, आकोसेअ् मीनाची तोःक्‍सीमीकुची,

इक्‍कु शीला लोकोअ्वा, आकोसेअ् मीनाची दाम्‍भुङ्‍कुची।”

अखाचेअ् परमेश्‍वरमी याङेब‍़ मानामामुःसुचीबासेअ् दाम्‍नोअ्मी। अखाचीमी योक्‍सेअ् आकोरोअ् पुअ्मा नोअ् परमेश्‍वरमी इच्छा चुअ्आ।

९ तोकोना आनीन् गो स्याक्‍पलाअ्वा मीनानीन्, हाङ्मी पुजारीनीन्, पवित्र तोःखा नुङ् परमेश्‍वरमी तक्‍पमीनोअ् मीनानीन् ने। उमी इल्‍लासी मुःथाम् यावहमी न‍़ीक्‍थुप्‍पी यामुमामी आनीन् नाप्‍चीग‍़ीक्‍पाबाङ् उमी इल्‍लासीमी ज्योतिबीअ् तेःतानीन्।

१० इक्‍खेप्‍पा आनीन् परमेश्‍वरमी मीना माच्‍चुआनीन्, तोकोना हो गो आनीन् उमी मीना पुअ्इतानी। इक्‍खेप्‍पा आनीसेअ् नम्‍नम्‍वा मातोक्‍कानुप्पा, तोकोना हो गो आनीसेअ् नम्‍नम्‍वा तोअ्इतानुम्।

११ कङेअ् नेच्‍चाकानीही चो, कोओ खाम्‍पुम्‍माबीअ् आनीन् इदेन्पची नुङ् ताबाङ्चीदोअ्नोअ् चुःकानी नेबा खनावा लेःकुङ्माङ् आनीमी सनीअ्वामी विरोधबीअ् लडाइँ मुःकबा सरीलमी इच्छाहबाङ् मुअ्यु चुअ्आनीये नेमाङ् कङेअ् आनीन् बिन्ती मुःकानीन्।

१२ अरु तोःखाचीमी माझाबीअ् आनीमी जुनी कम्‍नीअ्लो मापुअ्होउ। कोइ आनीन् इ़ःयाव मुःकबा इःतोअ् आनीमी विरोधबीअ् यामुअ्मीहोसाङ् ने अखाचेअ् आनीमी नुःयाव माखाक्‍सुचीहोउ, मोलम् येशू ख्रीष्‍ट होनेअ् ताक्‍पा लेन्‍बीअ् अखाचेअ् परमेश्‍वरमी महिमा मामुःसुचीहोउ।

१३ प्रभुमी योक्‍सेअ् आनीन् छप्‍प‍ै पाहाङ् मुःकाहचीमी हुक्‍‍पी चुअ्आनीये, छप्‍पैभन्दा धेप्‍प‍़ हाङ‍्,

१४ अथवा हाकिमची होसाङ् ने अखाचीमी हुक्‍‍पी चुअ्आनीये, मालेअ्माभने अखाची दुष्‍ट याव मुःकाहची कासी पीअ्मा नुङ् नुःयाव मुःकाहची प्रशंसा मुःमा उबाङ् खत‍़ेलीबलाअ्वा मीनाची ने।

१५ आनीसेअ् नुःरो मुःसानुम्‍माङ् नोअ् मूर्ख मीनाचेअ् मावाब्‍ये यामुअ्मीही खनावा छ्याअ्मापुअ्नोअ् नेबा परमेश्‍वरमी विचार चुःअ्।

१६ आनीन् खुल्‍ला पुक्‍कबा मीनाचीदोअ् पुगानीयेमाङ् चुअ्आनीये। आनीसेअ् तोक्‍कानुप्पा खुल्‍ला पुअ्मामी खनावा इ़ःयाव मुःथाम् अक्‍‍तेन् अलबानुम्‍ये, तोकोना परमेश्‍वरमी कमाराचीदोअ्नोअ् पुगानीयेमाङ् चुअ्आनीये।

१७ छप्‍प‍ै मीनाची योङ् मुःसानुप्चे। येशू विश्‍वास मुःकाहची नेच्‍चाआनुप्चे। परमेश्‍वरमी कीमाङ्वा युक्‍सानुम्‍ये। हाङ्मी योङ् मुःसानुम्‍ये।

ख्रीष्‍टए आङुबा कष्‍टमी चीम्‍मासीङ्

१८ कमारा चो, छप्‍प‍ै खनावाबीअ् आनीमी तक्‍पम् मालिकचीमी योङ् मुःतोअ् अखाचीमी हुक्‍‍पी चुअ्आनीये। आनीन् नम्‍नम् मीस्‍सीकबा नुङ् नुःरो मुःकाहचीमी हुक्‍‍पी तेअ् हेअ्‍नी, तोकोना आनीन् नम्‍नम् मामीस्‍सीकाहचीमी हुक्‍‍पीअ् ने चुअ्आनीये।

१९ परमेश्‍वर मीक्‍कुमाङ् कोइ मीनाए तक्‍पबीअ् अन्याय पुअ्नोअ्लोअ् ने कष्‍ट आङ्‍कु भने, परमेश्‍वरए आको अलाङ् पीक्‍कु।

२० आनीसेअ् इ़ःयाव मुःकानुम्‍माङ् मोअ्माखेन् तुम्‍कानुम्‍लो थप्‍थप्‍बोब्बो मापुअ्ये आङ‍्कानुम् भने, कोओबीअ् इमाङ‍् धेप्‍प‍़ खनावा पुगामाङ्? तोकोना आनीसेअ् नुःयाव मुःकानुम्‍माङ् ने दुक्‍ख सीक्‍कानीलो थप्‍थप्‍बोब्बो मापुअ्ये आङ‍्कानुम् भने, आको खनावा परमेश्‍वरमी अघि महिमा तोअ्मामी योक्‍सेअ् खेच्‍चालोक्‍पा पुअ्नोक्‍‍पाने।

२१ मालेअ्माभने कोओमी योक्‍सेअ् नोअ् परमेश्‍वरए आनीन् छेःतानीही ने। ख्रीष्‍टए ने आनीमी योक्‍सेअ् कष्‍ट आङुमाङ् इक्‍कु चीम्‍मासीङ् यैदुमाङ् खरा मोलम् आनीन् उमीनोअ् पाइलाबीअ् लाम्धुमापुअ्नो।

२२ “उसेअ् इमाङ्ने हीःवामाङ् मामुःसु,

मोलम् उमी याबीअ् इमाङ्ने होरोङ्मी खनावा तोअ्नी।”

२३ अखाचेअ् उमी लालुवा मुःसुचीलो उसेअ् बद‍्ली माएनु मोलम् दुक्‍ख आङ्मा पुगालोअ् उसेअ् अखाची कीमाङ्वा मान्देतुची, तोकोना नुःरो नीया मुःकबाबीअ् उसेअ् भरोसा युक्‍सु।

२४ इकीन् हीःवामाङ्मी योक्‍सेअ् सीःमाइन् मोलम् धर्मती पुअ्मामाङ् लेत्‍चामाइन् इःतोअ् उसेअ् इकीमी हीःवामाङ् तक्‍पमीनोअ् सरीलबीअ् खीनुमाङ् क्रूसबीअ् क्‍याङा। उमीनोअ् चोटहबाङ् इकीन् नुःलीइती।

२५ मालेअ्माभने आनीन् भेडादोअ्नोअ् वाथामानीही, तोकोना हो आनीमी सनीअ्वामी गोठाला नुङ् नुःरो रेखदेख मुःकबाबीअ् एत्‍ताइतानी।

थप्माची नुङ् थप्पाची

३

१ थप्मा चो, आनीन् तक्‍पम् थप्पाचीमी हुक्‍‍पी चुअ्आनीये, आकोरोअ् पुअ्नोअ्लो अखाचेअ् याङेब‍़ मानामुःसुचीनी होसाङ् ने तक्‍पम् थप्माचीमी नुःकबा व्यवहारमी कारणए मायामुये नोअ् अखाचीमी न‍़ीङ्वा फेरालीहीअ्।

२ आनीमी जुनी एअ्वा सख्खर् चुःक्‍पा नुङ् एअ्वा इज्जतिलो चुःअ् नेबा खनावा अखाचेअ् खाङ्‍कुची।

३ ताङाअ् चाक्‍कानुम्‍माङ्, सुनमी गहना वेःकानीन्माङ् मोलम् महँगो-महँगो तेःअ् चाङ्‍कानीन्माङ् बैरापोत‍़ी ङयेमेअ् खाङ्मुकबा अपुगानीये।

४ तोकोना आनीम्भित्रअ्यु चुःकबा न‍़ीङ्वा नुःकबा नुङ् शान्ति पीक्‍कबा सनीअ्वामी हानीम् ने मामाःखेकबा गहनाए तक्‍प चागानीये। आकोचैँ परमेश्‍वरमी खाङ्मावाबीअ् धेरुन् दाम सीक्‍कबा पुअ्नोअ्।

५ मालेअ्माभने कोरोअ्नोअ् परमेश्‍वरबीअ् आशा युङ्‍काह पैल्हे मीम्‍छाचेअ् तक्‍प-तक्‍पम् थप्पामी हुक्‍‍पी चुःतोअ् ङयेमेअ् पुअ्मामी याव मुःसुचीबा।

६ सारा ने आकोरोक्‍पानोअ् मीम्‍छा चुअ्आ। उसेअ् अब्राहाम मालिक लीत्‍तोअ् आकोमी अग्गे मानामुःयुक्‍सु। आनीसेअ् इमाङ‍् खनावाबीअ् ने माकीस्‍सीये नुःयाव मुःसानुम् भने, आनीन् सारामी नोअ् मीम्‍छा पछानीन् ने।

७ थप्पा चो, मोरोअ्नोअ् आनीन् तक्‍पम‍ी थप्माचीनुङ् नुःरो मीत्‍तानुम्‍येमाङ् चुअ्आनीये मोलम् मीम्‍छाची कमजोर चुःअ्मी नेबा खनावा मीत्‍तानुप्चेमाङ् योङ् मुःसानुप्चे, मालेअ्माभने अखाची आनीन्‍नुङ् जुनीमी अनुग्रहबीअ् हक तोक्‍काहची ने। आकोरोअ् मुःसानुम् भने, आनीमी प्रार्थनाबीअ् इमाङ्ने छ्याक्‍सीथाम‍् खनावा पुअ्नी।

धर्मती पुअ्मालो ताकबा कष्‍ट

८ द्‍याङ्पी आनीन् छप्‍प‍ै इक्‍कुनोअ् न‍़ीङ्वाबा पुगानीये, इप्‍पाङ्ए अर्कु ढुक्‍‍क यीक्‍थाम् न‍़ीङ्वा पीक्‍काले तोःसानीये, बु-नेछादोअ्नोअ् इप्‍पाङ्ए अर्कु नेच्‍चाकाले तोःसानीये, नम्‍नम् मीस्‍सीकबा पुगानीये मोलम् नम्र पुगानीये।

९ इ़ःलोक्‍पामी बद‍्लीबीअ् इ़ःलोअ् मामुःकबा अथवा बेइज्जतमी बद्लीबीअ् बेइज्जत मामुःकबा, बरु कोओमी बद‍्लीबीअ् अलाङ् पीक्‍कबा पुगानीये, मालेअ्माभने कोओमीनोअ् योक्‍सेअ् परमेश्‍वरए आनीन् छेःतानीही ने। आकोरोअ् मुःसानुम् भने, आनीन् अलाङ् तोक्‍कबा पुक्‍कानीहीने।

१० मालेअ्माभने,

“जुनी नेच्‍चाकबा,

मोलम् नुःकाह लेन् खाङ्मा मीङ्‍कबासेअ्,

तक्‍पम‍ी लेम् इ़ःलोक्‍पाङ्

मोलम् तक्‍पम‍ी या इ़ःलोअ् यामुमाबाङ् मुअ्यु युङ्‍कु।

११ इ़ःयावबाङ् आको माएन्होउ मोलम् नुःलो मामुःसुहोउ,

आकोसेअ् शान्तिमी खनावा मायोगुहोउ मोलम् आकोनोअ् मात‍़ीङुहोउ।

१२ मालेअ्माभने परमप्रभुमी म‍़ीअ् धर्मतीचीबीअ् चुःअ्,

मोलम् उमी नबाअ् अखाचीमी प्रार्थना येम्‍मामी खुल्‍ला पुअ्नो,

तोकोना परमप्रभुमी या इ़ःयाव मुःकाहचीमी विरूद्धबीअ् पुअ्नो।”

१३ आनीन् नुः मुःमामी खनावाबीअ् आँट चुःकबानीन् भने, आनीमी हान्ती मुःकबा असा पुअ्नोअ्माङ्?

१४ तोकोना धर्मती याव मुःमालोअ् ने कष्‍ट आङ्मापुअ्नोअ् भने, आनीन् अलाङ् तोक्‍काह पुक्‍कानीहीने। अखाचेअ् कीमाङ्वा खाङ्मीकानीमीलो अकीस्सीआनीये मोलम् थप्थप्बोब्बो अपुगानीये।

१५ तोकोना ख्रीष्‍ट प्रभु इःतोअ् आनीमी न‍़ीङ्वाबीअ् उ इज्जत मुःसानुम्‍ये। कोइ-कोइए आनीबीअ् चुःकबा आशामी न‍़ीक्‍थुप्‍पी छीमानीमी भने, झ्‍वाप पीअ्मा नीम्‍माङ् त्‍याद‍़ी चुअ्आनीये, तोकोना कोओ याव नम्र पुक्‍तोअ् इज्जतनुङ् मुःसानुम्‍ये।

१६ आनीमी तयाबुङ् सख्खर् युक्‍सानुम्‍ये। आकोरोअ् मुःसानुम् भने, आनीमी विरोधबीअ् यामुकबा नुङ् ख्रीष्‍टबीअ् आनीमी चालचलनमी लालुवा मुःकाहची ङीस्‍सीमाङ्वाबीअ् सीअ्नोअ्मीहीने।

१७ परमेश्‍वरमी इच्छा कोरोक्‍पा ने भने, इ़ःयाव मुःमामाङ् कष्‍ट आङ्मा भन्दा गो नुःयाव मुःमामाङ् कष्‍ट आङ्मा नोअ् नुःअ्।

१८ मालेअ्माभने इकीन् परमेश्‍वरबीअ् तेःअ्मामी ख्रीष्‍टए ने हीःवामाङ्‍हमी योक्‍सेअ् नीम्‍माङ्मी योक्‍सेअ् इक्‍खेप्‍पातेअ् सीःसा। उ धर्मती पुगामाङ् ने अधर्मतीचीमी योक्‍सेअ् सरीलबीअ् सीःसा, मोलम् सनीअ्वाबीअ् जिउँदो पुगा।

१९ उसेअ् कोओनोअ् सनीअ्वाबाङ् झ्यालखानाबीअ् सीक्‍काह सनीअ्वाची नुःयायेन् येम्‍मीतुची।

२० उइले नोआए जहाज बनामुःसु बेले परमेश्‍वरए अखाची थप्थप्बोब्बो मापुअ्ये हुङुची, तोकोना अखाचेअ् अग्गे मानामामुःसुची। आको जहाजबीअ् मेछुअ् अर्थात् आठ जना तेअ् बेनामी मोलम् इमाङ्ने मापुअ्ये कुङ्वाबाङ् लेदामी।

२१ कोओ कुङ्वा नोअ् बप्‍तिस्मामी च्‍याक्‍सीङ् ने, आकोसेअ् कोरोअ्लोअ् आनीन् लेत्‍चामीकानीन्। सरीलमी मैलु वेल्‍लाक्‍सीतोअ् कोओ हेअ्‍नी, तोकोना सख्खर् तयाबुङ्मी योक्‍सेअ् परमेश्‍वरए पीत्‍तीही इक्‍कु नम्‍एचामा ने। कोसेअ् येशू ख्रीष्‍ट सीःमाङ्वाबाङ् जिउँदो पुगाबा खनावाबाङ् आनीन् लेत्‍चामीकानीन्।

२२ उ स्वर्गबीअ् खरा मोलम् छप्‍प‍ै स्वर्गदूतची, अधिकारह नुङ् शक्तिह हुक्‍‍पी लाःलोङ् परमेश्‍वरमी चुप्‍त‍़‌ीङ‍‍् हुक्‍‍पीअ्युगे पेन्‍नोक्‍‍पा चुःअ्।

परमेश्‍वरमी योक्‍सेअ् लेत्‍चामाबा

४

१ कोसेअ्नोअ् ख्रीष्‍टए सरीलबीअ् दुक्‍ख आङुबासेअ् आनीसेअ् ने आकोरोक्‍पा खालेबानोअ् मीत्‍तानुम्‍ये, मालेअ्माभने सरीलबीअ् दुक्‍ख आङ्‍कबासेअ् हीःवामाङ् यैकुबा पुअ्नोअ्।

२ कोओपारे आकोसेअ् तक्‍पम् जुनीमी बाँकी समइ मीनामी इ़ःकबा इच्छाअन्सार हेअ्‍नी, तोकोना परमेश्‍वरमी इच्छाअन्सार लेत्‍चाअ्,

३ खराबा समइबीअ् अरु तोःखाचीदोअ्नोअ् आनीसेअ् छाडा यावबीअ्, दुष्‍ट विचारबीअ्, सेअ्ङेअ्मामाङ् लाम्धुमामी खनावाबीअ्, मोज्‍मोज्‍जाबीअ्, मद्यमी भोज तीःमामी खनावाबीअ् मोलम् चीसीअ्मालाम्‍लोक्‍पा मूर्तिपूजाबीअ् सफ्फी समइ य‍़ीगानुम्।

४ अखाची लाम्धुसामीही छाडा लाप्‍पी आनीन् लाम्धुसानीनीही खाङ्‍कानीमीमाङ् अखाची अखेकुची मोलम् आनीमी लालुवा मुःकुची।

५ तोकोना जिउँदा नुङ् सीःखेकाहचीमी नीया मुःमा त्‍याद‍़ी पुक्‍कबा अखाचेअ् हीसाप पीअ्मापुअ्नो।

६ मोसेअ्नोअ् अरु मीनाचेअ् दोअ्नोअ् सरीलबीअ् नीया तोक्‍कुचीहोसाङ् ने सीःखेकाहची परमेश्‍वरनुङ् सनीअ्वाबीअ् नीम्माङ् माच्‍चुःहीमीहोउ नेमाङ् अखाचीमी योक्‍सेअ् ने नुःयायेन् प्रचार पुगा।

७ छप्‍प‍ै खनावा लेस्‍सीमामी समइ कोअ्योङ्नोअ् ताअ्इता। मोसेअ्नोअ् आनीन् प्रार्थनामी योक्‍सेअ् केङ्‍केङ् न‍़ीङ्वा पुक्‍कबा नुङ् तक्‍पनोअ् हुक्‍‍पी युङ्‍हीकबा पुगानीये।

८ छप्‍पैभन्दा धेप्‍प‍़ खनावाचैँ आनीन् इप्‍पाङ्ए अर्कु नेच्‍चाकाले तोःधीतानीये, मालेअ्माभने प्रेमए नोअ् अङेब्सीहीमाह हीःवामाङ् द‍ेःब्‍कु।

९ माङेन्ये इप्‍पाङ्ए अर्कु तक्‍पम् ख‍़ीबीअ् लाप्‍तुमा मुःकाले तोःसानीये।

१० छुत्‍तीङ् मीनाचेअ् वरदानह तोअ्इतुची, परमेश्‍वरमी खल-खालेहे वरदान तोक्‍कबा खास जिम्मेवार मीनादोअ्नोअ् अखा वरदान इप्‍पाङ्ए अर्कुमी योक्‍सेअ् याङानुम्‍ये।

११ कोइ यामुअ्मी भने, परमेश्‍वरमी याङेब‍़ यामुसीतोअ्नोअ् मायामुमीहोउ। कोइए सेवा मुःकुची भने, परमेश्‍वरए पीत्‍तुचीही शक्तिबाङ् सेवा मामुःसुचीहोउ। कोरोअ् ने भने, छप्‍प‍ै खनावाबीअ् येशू ख्रीष्‍टबाङ् परमेश्‍वरमी प्रशंसा पुअ्नोअ्। उ नोअ् महिमा नुङ् शक्ति नीम्‍माङ् मापुअ्होउ। आमेन।

ख्रीष्‍टीयान पुक्‍पलाअ्वा कारणए ताकबा कष्‍ट

१२ कङेअ् नेच्‍चाकानीही लकम् चो, म‍़ीदोअ्नोअ् अआङ्‍हीमाबा जाँच आनीबीअ् ताअ्लो हानीम् ने मापुक्‍कबा खनावा पुगीतोअ् आनीन् अअखेतानीये।

१३ तोकोना आनीन् ख्रीष्‍टए आङुबा कष्‍टबीअ् भाग तोक्‍कानुम्‍लो रमालीसानीये। आकोरोअ् मुःसानुम् भने, उमी महिमा खाङ्मुअ्लो आनीन् रमालीमा नुङ् खुशी पुअ्हीकानीहीने।

१४ ख्रीष्‍टमी न‍़ीक्‍पी आनीमी बेइज्जत पुगा भने, आनीन् अलाङ् तोक्‍कबा पुक्‍कानीन्। मालेअ्माभने महिमामी नुङ् परमेश्‍वरमी सनीअ्वा आनीबीअ् चुःअ्।

१५ तोकोना आनीन् मीना सेक्‍कबा, खुःचाकबा, इ़ःमुःकबा अथवा अर्कुमी खनावाबीअ् हुअ् तीःकबादोअ् पुक्‍कानीमाङ् अन्दुक्‍चाआनीये।

१६ तोकोना ख्रीष्‍टीयान पुक्‍पलाअ्वा कारणए कोइए दुक्‍ख आङ्मा पुगा भने, उ माङीस्‍सीयेमाच्‍चुहोउ, तोकोना आकोनोअ् न‍़ीक्‍पी उसेअ् परमेश्‍वर महिमा मापीत्‍तुहोउ।

१७ मालेअ्माभने नीया परमेश्‍वरमी बुद‍़ीक्‍छाबाङ् नोअ् सुरु पुअ्मामी समइ ताअ्इता, कोओ समइ इकीबाङ् नोअ् सुरु पुअ्नो भने गो परमेश्‍वरमी नुःयायेन् येम्‍मा मानामाल्‍लीकाहचीमी द्‍याङ्पीपा तालुक इमाक्‍‍तोअ् पुअ्नोअ्लो?

१८ तोअ्माङ्,

“धर्मती मीना त मुलुवा तोअ्मा गाह्रो पुअ्नोअ् भने,

अधर्मती नुङ् हीःवाछामी तालुक इमाक्‍‍तोअ् पुअ्नोअ्लो?”

१९ मोसेअ्नोअ् परमेश्‍वरए मीत्‍तीतोअ्नोअ् दुक्‍ख आङ्‍काहचेअ् नुःयाव मामुःसुचीहोउ। तोअ्माङ् अखाचेअ् तक्‍पम् सनीअ्वा विश्‍वास मुःहीम्‍बा नुङ् छप्‍प‍ै कोअ् बनामुःकबा परमेश्‍वरमी हुक्‍‍पी मायुक्‍सुचीहोउ।

परमेश्‍वरमी बगाल रेखदेख मुःमाबा

५

१ ख्रीष्‍टमी कष्‍टमी साछी, वेगेन् खाङ्मुकबा महिमाबीअ् भाग तोक्‍कबा नुङ् सुःरीबा इप्‍पाङ् एल्डर पुगुक्‍पासेअ् मण्डलीबीही एल्डरची कङेअ् बिन्ती मुःकुक्‍‍ची,

२ आनीमी जिम्माबीअ् परमेश्‍वरए पीत्‍तानीही बगालमी रेखदेख मुःसानुम्‍ये। करए हेअ्‍नी, तोकोना तक्‍पमीनोअ् न‍़ीङ्वाए, छेबेवामी लोभए हेअ्‍नी, तोकोना आँटनुङ्,

३ आनीमी जिम्माबीअ् चुःकाहचीबीअ् अधिकार मुःमामाङ् हेअ्‍नी, तोकोना बगालमी योक्‍सेअ् चीम्‍मासीङ् पुगानीयेमाङ् रेखदेख मुःसानुम्‍ये।

४ तोअ्माङ् मुद्‍दे गोठाला खाङ्मुअ्लो मालीःप्‍खेकबा महिमामी श्रीपेच आनीसेअ् तोक्‍कानुप्पाने।

५ मोरोअ्नोअ् वेच्‍चा लाङ्मेअ् चो, पासीङ् मीनाचीमी हुक्‍‍पी चुअ्आनीये। इक्‍कु अर्कुमी हुक्‍‍पी चुअ्आनीयेमाङ् आनीन् छप्‍पैसेअ् तेःअ् चाङीतोअ्नोअ् नम्र पुक्‍थाम् खनावा चाङानुम्‍ये, मालेअ्माभने,

“परमेश्‍वरए छाक्‍छाअ्वा मुःकाहचीमी विरोध मुःकु,

तोकोना नम्रची नम्‍नम् मीस्‍सीकुची।”

६ मोसेअ्नोअ् परमेश्‍वरमी धेप्‍प‍़ शक्ति चुःकबा उमी हुअ् खुअ्माअ्मु आनीम् तक्‍पेअ्नोअ् नम्र पुगानीयेमाङ् चुअ्आनीये, मोलम् उसेअ् खेच्‍चालोक्‍पा समइबीअ् आनीन् धेप्‍प‍़ मुःकानीहीने।

७ आनीमी छप्‍प‍ै सोग् उबीअ् युक्‍पीतानुम्‍ये, मालेअ्माभने उसेअ् आनीमी ल्याक्‍खा मुःकु।

८ आनीन् केङ्‍केङ् न‍़ीङ्वाबा पुगानीये, मोलम् चङ्‍खो पुगानीयेमाङ् चुअ्आनीये। आनीमी ङेन् शैतान असा तुब्माबा मोलम् लीखेअ्माबा इःतोअ् घुरालीकबा नारप्‍पादोअ्नोअ् बाक्‍तीअ्नो।

९ विश्‍वासबीअ् त‍़थ‍़ीलो पुक्‍तोअ् आकोमी विरोध मुःसानुम्‍ये, मालेअ्माभने खाम्‍पुम्‍मापेच्‍ची नोअ् आनीमी वथक्‍पा नेछाचेअ् ने कोरोहोनोअ् कष्‍ट आङ्धीङ्‍कुची।

१० छप्‍प‍ै अनुग्रहमी परमेश्‍वरए ख्रीष्‍टबीअ् हानीम् ने माछीक्‍कबा तक्‍पम् महिमामी योक्‍सेअ् आनीन् छेःइतानीन्। आनीसेअ् मेछुअ् समइ कष्‍ट आङ्‍कानुम्‍माङ् उसेअ् नोअ् आनीन् होनेअ् ओप्‍चोङ्, शक्ति चुःकबा, त‍़थ‍़ीलो नुङ् द‍़ग्‍मगेमाल‍‍्लीकबा मुःकानीहीने।

११ उमीनोअ् शक्ति नीम्‍माङ् मापुअ्होउ! आमेन।

द्‍याङ्पीपा सेवाफो

१२ विश्‍वास मुःहीम्‍बा वथक्‍पा नेछा सिलासनुङ् सहयता ङागुङ्माङ् कङेअ् कोओ त्‍याक्‍सीकबा छाअ्प्‍माल‍़ीङ् माःरी छाब्कुक्‍‍पा। आनीन् आँट पीत्‍तोअ् परमेश्‍वरमी नीच्‍चानोक्‍पा अनुग्रह कोओनोअ् नेमाङ् कङेअ् पक्‍‍का माःरी इःकुक्‍‍पा। कोओबीअ् आनीन् त‍़थ‍़ीलो चुअ्आनीये।

१३ परमेश्‍वरए आनीन्दोअ्नोअ् स्यागुबा बेबिलोनबीअ् चुःकबा मण्डलीए, मोलम् कङी वथक्‍छा मर्कूसए ने आनीन् सेवाफो लीअ्इहाक्‍सानीमी।

१४ आनीन् इप्‍पाङ्ए अर्कु नेच्‍चाकाले तोःसानीयेमाङ् सेःमीकाले तोःसानीये।

ख्रीष्‍टबीअ् चुःकबा आनीन् छुत्‍तीङ् शान्ति मापुगानीन्‍होउ।

पत्रुसमी

दोस्रो छाअ्प्‍माल‍़ीङ्

१

१ येशू ख्रीष्‍टमी सेउते नुङ् प्रेरित सिमोन पत्रुसबाङ्, इकीमी परमेश्‍वर नुङ् मुलुवा पीक्‍कबा प्रभु येशू ख्रीष्‍टमी धर्मती यावबाङ् दाम अइःहीम्बा विश्‍वास तोक्‍काह इकीदोहोची,

२ परमेश्‍वर नुङ् येशू इकीमी प्रभुमी सन‍़ीङ्वाबीअ् अनुग्रह नुङ् शान्ति खेःअ्लो देःतोअ् माखेअ्होउ।

परमेश्‍वरए मालेअ्मा छेःतीही नेमाङ् पक्‍‍का मुःम्‍बा खनावा

३ तक्‍पम‍ी महिमा नुङ् स्वभावबाङ् इकीन् छेःकबा इकीए चीनामुःअ्। मोसेअ्नोअ् परमेश्‍वरमी धेप्‍प‍़ शक्तिबाङ् जुनी नुङ् उबीअ् न‍़ीङ्वा तीःमामी खनावामी योक्‍सेअ् इकीन् पाब्‍काह छप्‍प‍ै कोअ् उसेअ् पीत्‍तीही चुःअ्।

४ खाम्‍पुम्‍मामी इ़ःकबा इच्छाबाङ् ताकबा सुद‍्धम् मुःमामी खनावाबाङ् लेअ्ल्‍हेम्‍माङ् परमेश्‍वरमी स्‍वभावबीअ् भाग मालाःहीसीहोउ नेमाङ् कोओनोअ् उमी महिमा नुङ् स्वभावबाङ् उसेअ् इकीन् दाम नोअ् अदेन्हीमाबा नुङ् छप्‍पैभन्दा धेप्‍प‍़ तक्‍पम् नम्‍एचामाह पीत्‍तीही चुःअ्।

५ मोसेअ्नोअ् धेरुन् बोल् पुगानीयेमाङ् आनीसेअ् तक्‍पम् विश्‍वासबीअ् नुःकबा स्‍वभाव येत्‍तीतानुम्‍ये, मोलम् नुःकबा स्‍वभावबीअ् सन‍़ीङ्वा येत्‍तीतानुम्‍ये,

६ सन‍़ीङ्वाबीअ् तक्‍पनोअ् हुक्‍‍पी युङ्मामी खनावा येत्‍तीतानुम्‍ये, तक्‍पनोअ् हुक्‍‍पी युङ्मामी खनावाबीअ् थप्थप्बोब्बो मापुअ्ये हुङ्मामी खनावा येत्‍तीतानुम्‍ये, थप्थप्बोब्बो मापुअ्ये हुङ्मामी खनावाबीअ् उबीअ् तेअ् न‍़ीङ्वा तीःमामी खनावा येत्‍तीतानुम्‍ये,

७ उबीअ् तेअ् न‍़ीङ्वा तीःमामी खनावाबीअ् बु-नेछाची मुःमाबा नम्‍नम्‍वा येत्‍तीतानुम्‍ये मोलम् बु-नेछाची मुःमाबा नम्‍नम्‍वाबीअ् प्रेम येत्‍तीतानुम्‍ये।

८ मालेअ्माभने खआ खनावा आनीबीअ् खेःअ्लो चुःअ् भने, इकीमी प्रभु येशू ख्रीष्‍टमी सन‍़ीङ्वाबीअ् खसेअ् आनीन् धीङ्‍गानेपा नुङ् चसी मास्सेःमीकबा पुअ्माबाङ् जोगामुःकानीहीने।

९ तोकोना कोइ मीना खआ खनावाबीअ् चुःनी भने उ कोअ्योङ्बीपा खनावा तेअ् खाङ्‍कबा अथवा म‍़ीक्‍सीपा पुअ्नो, मोलम् उसेअ् पुरानोहो हीःवामाङ्‍हलम् सख्खर् पुगाबा खनावा मेथ‍ाङ्‍कुबा पुअ्नो।

१० मोसेअ्नोअ् वथक्‍पा नेछा चो, परमेश्‍वरए आनीन् छेःतानीही नुङ् स्यागानीही खनावा पक्‍‍का मुःमा झन आँट चुःकबा पुगानीये। आनीसेअ् कोरोअ् मुःसानुम् भने, आनीन् उबाङ् हानीम् ने मुअ्यु पुगानीनीहीने।

११ कोओपारे इकीमी प्रभु नुङ् मुलुवा पीक्‍कबा येशू ख्रीष्‍टमी हानीम् ने माछीक्‍कबा राज्यभित्रअ्यु आनीन् धेप्‍प‍़ इज्जतनुङ् बेत्‍तोकानीहीने।

१२ मोसेअ्नोअ् खआ खनावा आनीन् कङेअ् नीम्‍माङ् मीत्‍तोअ्मीकानीहीने। हुन गो आनीसेअ् खआ छप्‍प‍ै खनावा लेःतोइतानुम्, मोलम् आनीबीअ् चुःकबा सत्य खनावाबीअ् त‍़थ‍़ीलो पुअ्इतानी।

१३ का सरीलबीअ् चुःलो आनीन् खआ खनावा मीत्‍तोअ्मीतोअ् नुःरो पुगानीयेमाङ् चुअ्आनीये नेमाङ् इःमा कङा नुःलो यीङ्‍ङाअँ।

१४ मालेअ्माभने इकीमी प्रभु येशू ख्रीष्‍टए कङा खाङ्मीअ्ङाबादोअ्नोअ् कङेअ् कङी सरील यैअ्मामी समइ चोप्‍फाङ‍् माःरी ताअ् नेमाङ् कङेअ् लेःकुङ्।

१५ का सीःखेङाअँमाङ् ने आनीसेअ् खआ खनावा नीम्‍माङ् मीत्‍तोअ्मामी योक्‍सेअ् कङेअ् आनीन् वाब्‍मीअ्मामी बोल् पुअ्ङाअँक्‍पाने।

ख्रीष्‍टमी महिमा नुङ् अगमवाणी

१६ मालेअ्माभने एकामी प्रभु येशू ख्रीष्‍टमी धेप्‍प‍़ शक्ति नुङ् उ तामामी खनावामी यायेन् एकाए आनीन् पीच्‍चीमीलो मीना छेःबा ल्याङ‍ामीमाङ् बनामुःसुचीही धीङ्‍गानेहे सन्थामी द्‍याक्‍पी एका मालाम्धुसीका, तोकोना उमी धेप्‍प‍़ महिमा तक्‍पमीनोअ् म‍़ीगेअ् खाङ्‍कबा साछी एका नोअ् ने।

१७ उसेअ् परमेश्‍वर पापालम् इज्जत नुङ् महिमा तोक्‍कुलो “कोओ कङेअ् नेच्‍चाकुक्‍‍पा कङी वथक्‍छा ने, कोओनुङ् का आक्‍खै खुशी यीङ्‍ङाअँ” इःतोअ् छप्‍पैभन्दा धेप्‍प‍़ महिमाबाङ् इक्‍कु सम्‍ला अप्पोकामाङ् ताअ्आबा।

१८ आको पवित्र बोब्बोपाबीअ् उनुङ् एका चुअ्इकालो स्वर्गबाङ् ताअ्आबा कोओ सम्‍ला एकाम् तक्‍पेअ्नोअ् येनुकबा।

१९ एकानुङ् चुःकाह अगमवक्ताचेअ् इःसुचीबा याङेब‍़ झन पक्‍‍का पुगाबा चुःअ्। रीम्‍‍रीम् मापुक्‍पाधारी मोलम् आनीमी न‍़ीङ्वाबीअ् भ्यानीबा साङ्‍गीमा माकेप्‍पाधारी नाप्‍चीग‍़ीक्‍पाबीअ् ओब्धीङ्‍कबा बत्तीदोअ्नोअ् आनीसेअ् आको याङेब‍़बीअ् न‍़ीङ्वा तीःसानुम् भने नुःलो मुःकानुप्पाने।

२० परमेश्‍वरमी पवित्र याङेब‍़बीअ् छाप्‍पलाअ्वा अगमवाणीमी याङेब‍़ अगमवक्ताए तक्‍पमीन् विचारलम् यामुक्‍पा खनावा हेअ्नी नेमाङ् आनीसेअ् छप्‍पैभन्दा पहिले वाब्‍मापुअ्नो।

२१ मालेअ्माभने मीनामी न‍़ीङ्वाबाङ् माक्‍तोक्‍पाने अगमवाणीमी याङेब‍़ मात्‍ता, तोकोना परमेश्‍वरमी तर्फलम् पवित्र सनीअ्वामी अगुवाईबीअ् मीनाची यामुसामीही ने।

होरोङ् अगमवक्ताची नुङ् इःकाहची

२

१ मीनाचीमी माझाबीअ् होरोङ् अगमवक्ताची चुअ्आमी, मोरोअ्नोअ् आनीमी माझाबीअ् होरोङ् खनावा इःकाहची पुअ्नोअ्मीहीने। अखाचेअ् मालेःतोअ्ये सुद‍्धम् मुःकाह होरोङ् खनावा इःकानीमीहीने, अखाची मुलुवा पीक्‍कबा मालिक ने अखाचेअ् मानामुःसुचीनीबाने, मोलम् तक्‍पबीअ्नोअ् चोप्‍फाङ‍्नोअ् सुद‍्धम् तेःकुचीबाने।

२ अखाचीमी चीसीअ्मालाम्‍लोहो लाम्‍मी द्‍याक्‍पी धेरुन् मीनाची लगालीअ्मीहीने, मोलम् अखाचीमी कारणए सत्यमी लाम्‍मी बदनाम पुअ्नोक्‍‍पाने।

३ लोभमी हुक्‍‍पी सीअ्नोअ्मीमाङ् अखाचेअ् होरोङ् खनावा यामुतोअ् आनीबाङ् फाइदा लाःकुचीहीने। अखाचेअ् तोअ्माबा कासीमी खनावा पैल्हेलम् नोअ् टुङ्‍गो लगालीखेइता, मोलम् अखाचीमी सुद‍्धम् पुअ्मामी खनावा चुन्चुःचाअ्।

४ स्वर्गदूतचेअ् हीःवामाङ् मुःसुचीलो परमेश्‍वरए अखाची ने बाँकी मायुक्‍सुची, तोकोना अखाची नरकबीअ् देत्‍तुची, मोलम् नीयामी लेन् मात्‍ताबाधारी पातालमी नाप्‍चीग‍़ीक्‍पाबीअ् युक्‍सुची।

५ उसेअ् उइलेबा खाम्‍पुम्‍मा बाँकी मायुक्‍सु, तोकोना अधर्मती मीनाचीमी खाम्‍पुम्‍माबीअ् धेप्‍प‍़ भोल् तेःतुलो नीयामी प्रचार मुःकबा नोआ नुङ् अरु सात जना उसेअ् लेत्‍चामीतुची।

६ उसेअ् सदोम नुङ् गमोरा सहरह नीया मुःसुमाङ् थाबीअ् मुःसु, मोलम् अधर्मतीची कोरोअ्नोअ् पुअ्नोअ्मी नेमाङ् इक्‍कु चीम्‍मासीङ् बनामुःसु।

७ उसेअ् दुष्‍टचीमी चीसीअ्मालाम्‍लोहो चालचलनबाङ् धेरुन् दुक्‍खी पुक्‍कबा धर्मती लोत लेत्‍चामीतु।

८ (अखा मीनाचीमी माझाबीअ् चुअ्आलो नुङ् लेन्पीच्‍छे अखाचीमी दुष्‍ट यावह खाक्‍सुलो मोलम् येनुलो, लोतमी सोःजो न‍़ीङ्वा यीप्‍छ्याए पुअ्युक्‍सा।)

९ कोओपारे परमेश्‍वरबीअ् न‍़ीङ्वा तीःकाह मीनाची जाँचबाङ् लेत्‍चामीअ्मा नुङ् अधर्मतीची नीयामी लेन्धारी कासीमी योक्‍सेअ् युङ्‍धीमा प्रभुए लेःकु।

१० खास्‍बीअ् सख्खर् मापुअ्मीकबा छाडा यावबीअ् लगालीधीङ‍्कबा मोलम् अधिकार फेस्सीकाहची उसेअ् कोरोअ् मुःकुची। खआ मीनाची छाक्‍छाक्‍पा नुङ् नहोरी पुअ्नोअ्मी, मोलम् खचेअ् स्वर्गबीअ् चुःकाह सासोअ्माचीमी लालुवा मुःमा ने कीस्‍सीमीनी।

११ तोकोना स्वर्गदूतची धेरुन् शक्ति चुःकबा नुङ् धेप्‍प‍़ पुअ्नोअ्मी होसाङ् ने, प्रभुमी अघि अखा सासोअ्माची लालुवा मुःकुचीमीमाङ् फत्‍तुर तेःतुचीमीनी।

१२ तोकोना खआ मीनाचेअ् तक्‍पेअ्नोअ् वाबुचीनीही खनावामी लालुवा मुःकुची। खची तयाबुङ् माच्‍चुःकाह जीवाँतचीदोअ् चुःअ्मी, मोलम् सरीलमीनोअ् इच्छाहमी हुक्‍‍पी चुःअ्मी। खची लब्‍माचीमाङ् सेअ्मामी योक्‍सेअ् लोलीङ्‍काहचीदोअ् ङीअ्नोअ्मी मोलम् जीवाँतचीदोअ् सुद‍्धम् पुअ्ल्‍हेनोअ्मीहीने।

१३ खचेअ् तक्‍पेअ् मुःकुचीही इ़ःयावहमी योक्‍सेअ् दुक्‍ख आङ्‍कुचीहीने। तोअ्माङ् लेत्‍ताअ् नोअ् सरीलए मीत्‍तीतोक्‍पा यावबीअ् मस्त पुअ्नोअ्मीमाङ् रमालीअ्मी। खची गो दाग नुङ् खोटहची ने, तोअ्माङ् आनीन्‍नुङ् भोजबीअ् पेन्‍नोअ्मीलो सफ्फी चाःमामाङ् दुङ्मामाङ् मोज्‍जा मुःमा नेच्‍चोकुची।

१४ खचीमी म‍़ीअ् व्यभिचारए चेप्‍खेपलाअ्वा पुअ्नो, मोलम् एअ्वा हीःवामाङ् मुःअ्मीहोसाङ् ने मासाप्‍कबा पुअ्नोअ्मी। खचेअ् हीअ्लीके मीनाची लेम्‍कुचीमी। खचीमी न‍़ीङ्वाए लोभ मुःमामी यावमी योक्‍सेअ् तालिम तोक्‍कुबा पुअ्नो। खची माक्‍साङ्वा तोक्‍काह सन्तानची ने।

१५ सोःजो लाम् यैतुचीमाङ् खची इ़ःलाप्‍पी लगालीइतामी, इ़ःयावबाङ् ताकबा कमाई नुःक्‍पा ने इःकबा बओरमी वथक्‍छा बालाममी द्‍याक्‍पी लगालीइतामी।

१६ आकोसेअ् मुःसुबा तक्‍पमीन् हीःवामी कारणए पेःअ्माखेन्तुमु। मायामुकबा गदाहा मीनादोअ्नोअ् यामुसामाङ् आको ङाक्‍सुबाङ् अगमवक्तामी याव छ्याक्‍सीपीतुबा।

१७ खची कुङ्वा माच्‍चुःकाह पीताङ्ची ने, मोलम् हुन्द‍़रीए पेःसुचीही धवाँली ने। परमेश्‍वरए खचीमी योक्‍सेअ् पातालमी नाप्‍चीग‍़ीक्‍पा जोगामुःधीपीअ्धीङ‍्कुची।

१८ खची मूर्ख पुअ्नोअ्मीमाङ् धेप्‍प‍़-धेप्‍प‍़ छाक्‍छाअ्वामी खनावाह इःकुची मोलम् इ़ःयावबाङ् माःरी लेत्‍ताकाहची सरीलबीअ् मोज्‍जा तेःकाह छाडा यावहबीअ् नाअ्धीङ‍्कुचीमी।

१९ खचेअ् अरु खुल्‍ला मुःमामी नम्‍एचामा मुःकुची, तोकोना तक्‍पनोअ्चैँ छाडा यावहमी कमाराची ने, मालेअ्माभने मीनाबीअ् कोक्‍थाम् कोअ्ए नोअ् मीना कमारा बनामुःकी।

२० खचेअ् इकीमी प्रभु नुङ् मुलुवा पीक्‍कबा येशू ख्रीष्‍ट चीनामुःकुचीमाङ् खाम्‍पुम्‍माबीपा दुष्‍ट बनामुःकबा खनावाबाङ् अप्पोखेअ्नोअ्मीमाङ् ने होनेअ् खची आकोबीअ् नोअ् नाअ्युअ्मी भने, खचीमी तालुक पहिलेबा भन्दा झन कअ्इअ्लो पुअ्नोक्‍‍पाने।

२१ मालेअ्माभने परमेश्‍वरए खची पीत्‍तुचीही पवित्र अग्गे लेःसुचीमाङ् ने द्‍याक्‍पी सेअ्माभन्दा गो बरु खचेअ् परमेश्‍वरए नेच्‍चोकुबा लाम्‍मी न‍़ीक्‍थुप्‍पी मान्मालेःसुचीबा गो नुःसाबा।

२२ खची गो कोरोहो सन्थादोअ्नोअ् पुअ्नोअ्मी, “कोचुमा तक्‍पेअ्नोअ् मुःकुबा पाब्‍‍रूङ्माबीअ् एखेअ्नो” मोलम् “छोःक्‍पलाअ्वा बाअ् होनेअ् हिलोबीअ् खेअ्नोअ्माङ् पुल्‍लुए द‍़ीअ्।”

प्रभु तामामी नम्‍एचामा

३

१ कङेअ् नेच्‍चाकानीही चो, कङेअ् आनीन् छाबानीही कोओ दोस्रो छाअ्प्‍माल‍़ीङ् ने, मोलम् ह‍़ीक्‍‍बोम् नोअ् कङी छाअ्प्‍माल‍़ीङ्बीअ् एअ्वा खनावा आनीन् मीत्‍तोअ्मीतानीमाङ् आनीमी सख्खर् न‍़ीङ्वा आँट पीअ्इतुङ्।

२ पवित्र अगमवक्ताचीमी अगमवाणी नुङ् आनीमी प्रेरितचेअ् पीत्‍तानीही प्रभु नुङ् मुलुवा पीक्‍कबामी अग्गे आनीसेअ् मीअ्मापुअ्नो।

३ द्‍याङ्पीही लेन्बीअ् इःचाकाहची इःचातोअ्, अखाचीमी तक्‍पमीन् इ़ःकबा इच्छाबीअ् कोरो इःतोअ् ताअ्मीही नेमाङ् आनीसेअ् पहिले लेःतोअ्मापुअ्नो,

४ “उ ताक्‍पा नेबा नम्‍एचामा हाबीअ् खराबा? इकीमी पीतुप्‍खाची सीःलेरामी, तोकोना छप्‍प‍ै खनावा खाम्‍पुम्‍मा बनालीबलाअ्वा बेलालम् पुअ्दापीतोअ्नोअ् आयु ने आकोरोअ्नोअ् पुअ्धीन्‍नो।”

५ परमेश्‍वरमी याङेब‍़बाङ् नम्‍बुङ्ल‍़ीङ्वा पैल्हेलम् नोअ् चुअ्आ, मोलम् खाम्‍पुम्‍माचैँ कुङ्वाए नुङ् कुङ्वाबाङ् नोअ् बनालीबलाअ्वा नेमाङ् लेःकुचीमाङ् ने अखाचेअ् कोओ खनावा ल्याक्‍खा मुःसुचीनी।

६ आको समइमी खाम्‍पुम्‍मा आकोनोअ् कुङ्वाबीअ् लुमामाङ् सुद‍्धम् पुगा।

७ तोकोना आकोनोअ् याङेब‍़बाङ् परमेश्‍वरए अच्‍चेलीबा नम्‍बुङ्ल‍़ीङ्वा नुङ् खाम्‍पुम्‍मा नीयामी लेन्‍धारी युङ्‍धीङ्‍कुबा चुःअ्। आकोबेले अखा नम्‍बुङ्ल‍़ीङ्वा नुङ् खाम्‍पुम्‍मा म‍़ीए सुद‍्धम् पुअ्नोहोने, मोलम् परमेश्‍वरबीअ् न‍़ीङ्वा मातीःकाह मीनाची सुद‍्धम् पुअ्नोअ्मीहीने।

८ तोकोना कङेअ् नेच्‍चाकानीही चो, प्रभुमी योक्‍सेअ् इअ् लेन् हजार दोङ्दोअ्नोअ्, मोलम् इअ् हजार दोङ् इअ् लेन्दोअ्नोअ् पुअ्नोअ् नेमाङ् आनीसेअ् कोओ इक्‍कु खनावा अमेथ‍ाङ्माबा।

९ प्रभुए मुःसुबा नम्‍एचामाबीअ् उसेअ् मतेम्‍बु मुःकु नेमाङ् कोइ-कोइए इःकुची होसाङ् ने, उसेअ् मतेम्‍बु मुःसुनी, तोकोना छप्‍प‍ै जना सुद‍्धम् मापुअ्ये माच्‍चुमीहोउ, मोलम् छप्‍पैसेअ् हीःवामाङ् यैकुचीमाङ् परमेश्‍वरबीअ् माएम्‍मीहोउ नेबा मीक्‍कुमाङ् प्रभुए हुङ्‍धीङ्‍कुची।

१० तोकोना प्रभुमी लेन् गो खुःचाकबादोअ्नोअ् मीअ्नीबा बेले ताक्‍पाने, आकोबेले नम्‍बुङ्ल‍़ीङ्वाचैँ धेप्‍प‍़ सम्‍ला मुःतोअ् माःखेअ्नोक्‍‍पाने, नम्‍बुङ्ल‍़ीङ्वाबीअ् चुःकाह छप्‍प‍ै कोअ् म‍़ीमी कुःमोअ्वाए योङ्‍ल्‍हेनोहोने, तोअ्माङ् खाम्‍पुम्‍मा नुङ् आकोबीअ् चुःकाह छप्‍प‍ै कोअ् द‍़ीअ्धेअ्नोहोने।

११ खआ छप्‍प‍ै खनावा कोओपारे सुद‍्धम् पुअ्ल्हेअ्नोहो नेबा खनावा लेःकानुम्‍माङ् पवित्र पुअ्मामी खनावा नुङ् परमेश्‍वरबीअ् न‍़ीङ्वा तीःमामी खनावामी न‍़ीक्‍थुप्‍पी आनीमी जुनी इमाक्‍‍तोक्‍पा खालेबा पुअ्मापुअ्नोक्‍‍पा?

१२ आनीसेअ् परमेश्‍वरमी लेन् हुङ्‍कानुम् मोलम् आको लेन् कोअ्योङ् तेःअ्मा योक्‍कानुम्। आको लेन्‍बीअ् नम्‍बुङ्ल‍़ीङ्वा द‍़ीअ्धेअ्नोक्‍‍पाने मोलम् आकोबीअ् चुःकाह छप्‍प‍ै कोअ् म‍़ीमी कुःमोअ्वाए योङ्ल्‍हेअ्नोहोने।

१३ तोकोना इकीन्चैँ परमेश्‍वरए नम्‍एचामा मुःसुबाअन्सार ओप्‍चोङ् नम्‍बुङ्ल‍़ीङ्वा नुङ् ओप्‍चोङ् खाम्‍पुम्‍मामी लाम् खाङ्नो। आकोबीअ् परमेश्‍वरए नेच्‍चाकुहु खनावा तेअ् चुःअ्।

१४ मोसेअ्नोअ् कङेअ् नेच्‍चाकानीही चो, आनीन् खआ खनावा हुङ्‍कबा पुगानीहीसेअ् उमी खाङ्मावाबीअ् दाग अथवा खोट माच्‍चुःकाह नुङ् शान्तिबीअ् चुःकाह पुअ्मामी बोल् पुगानीये।

१५ इकीमी प्रभुमी हुङ्‍मामी शक्ति मुलुवादोअ्नोअ् मीत्‍तानुम्‍ये। एकाए नेच्‍चाउकबा वथक्‍पा नेछा पावलए ने उसेअ् तोक्‍कुबा तयाबुङ्बीअ् आनीन् आकोनोअ् खनावा छाबानीन्।

१६ उसेअ् छाबुहु छप्‍प‍ै छाअ्प्‍माल‍़ीङ्बीअ् ने खआ खनावा नोअ् छाबुहु चुःअ्। अखा उसेअ् छाबुहु कोइ-कोइ खनावा अवाब्हीमाह चुःअ्। पोद‍़ालीमा मालेःकाहची नुङ् न‍़ीङ्वा टुङ्गोबीअ् माच्‍चुःकाह मीनाचेअ् खआ खनावा अरु धर्ममी कीतापदोअ्नोअ् बीब्लेथो सब्लेथो बनामुःकुची मोलम् अखाची उचीम् तक्‍पेअ्नोअ् सुद‍्धम् पुअ्नोअ्मी।

१७ मोसेअ्नोअ् कङेअ् नेच्‍चाकानीही चो, पैल्हेबालम् नोअ् खआ छप्‍प‍ै खनावा लेःतोकानुहुम्‍सेअ् आनीन् नुःरो चुअ्आनीये, दुष्‍ट मीनाचीमी छल खनावाबीअ् फोःसीकानीमाङ् तक्‍पम् पक्‍‍का लाम् अथाम्‍लाक्‍सानुम्‍ये।

१८ तोकोना इकीमी प्रभु नुङ् मुलुवा पीक्‍कबा येशू ख्रीष्‍टमी अनुग्रहबीअ् नुङ् सन‍़ीङ्वाबीअ् देःतोअ् खरानीये। उ नोअ् कोरोअ्लोअ् मोलम् नीम्‍माङ् महिमा मापुअ्धीन्‍होउ! आमेन।

यूहन्‍नामी

पहिलो छाअ्प्‍माल‍़ीङ्

जुनीमी याङेब‍़

१

१ सुरुलम् पुगाबा जुनीमी याङेब‍़मी न‍़ीक्‍थुप्‍पी एकाए येन्‍इतुका, तक्‍पमीनोअ् म‍़ीअ्ए खाक्‍तोइतुका मोलम् खाङ्इतुका मोलम् तक्‍पमीनोअ् हुअ्ए दील्‍लाप्‍इतुका।

२ आको जुनी खाङ्मुसा मोलम् एकाए खाक्‍सुका, मोलम् आकोमी न‍़ीक्‍थुप्‍पी एकाए साछी पीक्‍कुका, तोअ्माङ् आनीन् हानीम् ने मास्सीःकबा आको जुनीमी न‍़ीक्‍थुप्‍पी येम्‍मीअ्नोक्‍‍चीमी। आको जुनी पापानुङ् चुअ्आ, मोलम् एकाबीअ् खाङ्मुसा।

३ एकानुङ् आनीमी संगति मापुअ्होउ नेमाङ् एकाए खाक्‍सुकाह नुङ् येनुकाह खनावामी न‍़ीक्‍थुप्‍पी आनीन् येम्‍मीअ्नोक्‍‍चीमी। एकामी संगति गो पापा नुङ् उमी वथक्‍छा येशू ख्रीष्‍टनुङ् पुअ्नो।

४ एकामी न‍़ीङ्वा पूरा रमामाल्‍लीहोउ नेमाङ् खआ खनावा एकाए माःरी छाब्कुकाह।

परमेश्‍वर ज्योति ने

५ एकाए येशूबाङ् येनुकबा नुङ् आनीन् येम्‍मीचीम्‍पा यायेन् कोओनोअ् ने, परमेश्‍वर ज्योति ने, मोलम् उबीअ् एअ्वा ने नाप्‍चीग‍़ीक्‍पा माअ्अँ।

६ इकीमी संगति उनुङ् चुःअ् इःतोअ् इकीए इःअ् मोलम् नाप्‍चीग‍़ीक्‍पाबीअ्नोअ् लाम्धुकी भने गो, इकीन् होरोङ् बोङ्‍कीन् मोलम् सत्य खनावाबीअ् चुःकबा पुगीनी।

७ तोकोना उ ज्योतिबीअ् चुअ्इतोअ्नोअ् इकी ने ज्योतिबीअ्नोअ् लाम्‍धुकी भने, इप्‍पाङ् अर्कुबीअ् इकीमी संगति पुअ्नो मोलम् उमी वथक्‍छामी हेरुवाए इकीन् छप्‍प‍ै हीःवामाङ्बाङ् सख्खर् मुःकीन्।

८ इकीबीअ् हीःवामाङ् माअ्अँ इकीए इःअ् भने, इकीए इकीम् तक्‍पनोअ् नाःधीनोअ् मोलम् इकीबीअ् सत्य खनावा पुअ्नी।

९ इकीए तक्‍पम् हीःवामाङ्‍ह मानामुःअ् भने, उसेअ् इकीन् क्षमा मुःकी मोलम् छप्‍प‍ै अधर्मती खनावाबाङ् सख्खर् मुःकी, मालेअ्माभने उ विश्‍वास मुःहीलोक्‍पा नुङ् धर्मती ने।

१० इकीए हीःवामाङ् मामुःतीअ् इःतोअ् इःअ् भने, इकीए उ होरोङ् बोङ्‍कबा बनामुःअ् मोलम् उमी याङेब‍़ इकीबीअ् चुःक्‍पा पुअ्नी।

ख्रीष्‍ट इकीमी ओक्‍कील् ने

२

१ कङी मेछुके छाचा चो, आनीसेअ् हीःवामाङ् अमुःसानुम्‍ये इःतोअ् कङेअ् खआ खनावा आनीन् माःरी छाब्कानीन्। तोकोना कोइ मीनाए हीःवामाङ् मुःसु भने ने पापानुङ् यामुबीकबा इप्‍पाङ् चुःअ्, अर्थात् धर्मती येशू ख्रीष्‍ट।

२ उसेअ् इकीमी हीःवामाङ्मी योक्‍सेअ् सीःबीती, मोलम् इकीमी हीःवामाङ्‍हमी योक्‍सेअ् तेअ् हेअ्‍नी, तोकोना छुत्‍तीङ् मीनाचीमी हीःवामाङ्‍हमी योक्‍सेअ् नेअ् ने।

३ इकीए उमी अग्गेह मानामुःअ् भने, इकीए उ चीनामुःअ् नेबा खनावा कोओबाङ् नोअ् लेःतोअ्नो।

४ “कङेअ् उ चीनामुःकुङ्” इःकबा, तोकोना उमी अग्गेह मानामामुःकबा मीना होरोङ् ने, मोलम् आकोबीअ् सत्य खनावा चुःक्‍पा पुअ्नी।

५ तोकोना उमी याङेब‍़ मानामुःकबा मीनाबीअ् परमेश्‍वरमी प्रेम नीच्‍चानोक्‍पा खाङ्मुअ्। इकी उबीअ् चुःकी नेबा खनावा कोओबाङ् नोअ् पक्‍‍का पुअ्नो।

६ उबीअ् चुःङाअँ इःकबा मीनाए ओप्‍तक्‍पेअ्नोअ् येशू लाम्धुसीतोअ्नोअ् लाम्धुमापुअ्नो।

ओप्‍चोङ् अग्गे

७ कङेअ् नेच्‍चाकानीही चो, कङेअ् आनीन् इमाङ्ने ओप्‍चोङ् अग्गे छाबानीही हेअ्‍नी, तोकोना आकोनोअ् पुरानो अग्गे छाब्धीङ्‍कानीन्। आको अग्गे सुरुलम् नोअ् आनीन्‍नुङ् चुअ्आ अर्थात् आनीसेअ् येनानुप्पानोअ् पुरानो अग्गे ने।

८ मोरोअ् पुगा होसाङ् ने इक्‍कु ओप्‍चोङ् अग्गे कङेअ् आनीन् माःरी छाब्कानीही, आको अग्गे उनुङ् मोलम् आनीन्‍नुङ् नीच्‍चानोअ् चुःअ्, मालेअ्माभने नाप्‍चीग‍़ीक्‍पा छीखेअ्धीनोक्‍‍पा ने, मोलम् नीच्‍चानोक्‍पा ज्योति पैल्हेलम् नोअ् चीम्‍ल्याअ्ए लेअ्धीनोक्‍‍पा ने।

९ का ज्योतिबीअ् चुःङाअँ इःकबा मीनाए तक्‍पम् वथक्‍पा नेछा फेस्सीकु भने, आको मीना होनेअ् नाप्‍चीग‍़ीक्‍पाबीअ्नोअ् चुःचाअ्।

१० तक्‍पम् वथक्‍पा नेछा नेच्‍चाकबा मीना ज्योतिबीअ् चुःअ्, मोलम् आको मीनानुङ् अरु तोःक्‍सीमामी इमाङ‍् खनावा पुअ्नी।

११ तोकोना तक्‍पम् वथक्‍पा नेछा फेस्सीकबा मीना नाप्‍चीग‍़ीक्‍पाबीअ् नोअ् चुःअ् मोलम् नाप्‍चीग‍़ीक्‍पाबीअ् नोअ् लाम्धुअ्, तोअ्माङ् आकोसेअ् तक्‍प हाबीअ् खेअ्धीङाअँक्‍पा नेमाङ् लेःसुनी, मालेअ्माभने नाप्‍चीग‍़ीक्‍पाए उ म‍़ीक्‍सीपा बनामुःकुबा पुअ्नो।

१२ कङी मेछुके छाचा चो, कङेअ् आनीन् माःरी छाब्कानीन्,

मालेअ्माभने उमी न‍़ीक्‍पी आनीमी हीःवामाङ् क्षमा पुअ्इता।

१३ पापा चो, कङेअ् आनीन् माःरी छाब्कानीन्,

मालेअ्माभने पैल्हेलम् नोअ् चुःकबा आनीसेअ् चीनामुःकानुम्।

वेच्‍चा चो, कङेअ् आनीन् माःरी छाब्कानीन्,

मालेअ्माभने आनीसेअ् आको दुष्‍ट कोङ्इतानुम्,

मेछुके छाचा चो, कङेअ् आनीन् माःरी छाब्कानीन्,

मालेअ्माभने आनीसेअ् पापा चीनामुःकानुम्।

१४ पापा चो, कङेअ् आनीन् माःरी छाब्कानीन्,

मालेअ्माभने पैल्हेलम् नोअ् चुःकबा आनीसेअ् चीनामुःकानुम्।

वेच्‍चा चो, कङेअ् आनीन् माःरी छाब्कानीन्,

मालेअ्माभने आनीन् त‍़थ‍़ीलो चुःकानीन्,

मोलम् परमेश्‍वरमी याङेब‍़ आनीन्‍नुङ् चुःअ्,

तोअ्माङ् आनीसेअ् आको दुष्‍ट कोङ्इतानुम्।

१५ खाम्‍पुम्‍मा अथवा खाम्‍पुम्‍माबीअ् चुःकाह कोअ् अनेच्‍चाआनुम्‍ये। खाम्‍पुम्‍मा नेच्‍चाकबा मीनाबीअ् पापामी प्रेम माअ्अँ।

१६ मालेअ्माभने खाम्‍पुम्‍माबीअ् चुःकाह छप्‍प‍ै कोअ् अर्थात् सरीलमी इच्छा, म‍़ीअ्मी इच्छा नुङ् जुनीमी छाक्‍छाअ्वा पापाबाङ् ताअ्आह हेअ्‍नी, तोकोना खाम्‍पुम्‍माबाङ् ताअ्आह ने।

१७ खाम्‍पुम्‍मा आकोमी इच्छानुङ्नोअ् छीअ्ल्हेअ्नो, तोकोना परमेश्‍वरमी इच्छा पूरा मुःकबाचैँ नीम्‍माङ्मी योक्‍सेअ् चुःधीनो।

ख्रीष्‍टमी विरोध मुःकबा

१८ मेछुके छाचा चो, द्‍याङ्पीपा समइ कोओनोअ् ने। ख्रीष्‍टमी विरोध मुःकबा माःरी ताअ् नेमाङ् आनीसेअ् येन्‍इतानुम्। कोरोअ्लोअ् धेरुअ् नोअ् ख्रीष्‍टमी विरोध मुःकाहची ताअ्इतामी। मोसेअ्नोअ् कोओ द्‍याङ्पीपा समइ नेमाङ् इकीए लेःअ्।

१९ अखाची इकीबाङ् अप्पोकामीमाङ् खैतामी, मालेअ्माभने अखाची इकीमी मीनाची माच्‍चुमी। अखाची इकीमी मीनाची पुगामी गो गो, अखाची इकीनुङ्नोअ् चुअ्आमीही। तोकोना अखाची छप्‍प‍ै इकीमी हेअ्मीनीही रीछ नेमाङ् खाङ्मुमामी योक्‍सेअ् अखाची अप्पोकामीमाङ् खैतामी।

२० तोकोना आनीमी अभिषेक छप्‍पैभन्दा पवित्र पुक्‍कबाबाङ् पुअ्इता, मोलम् आनीन् छप्‍पैसेअ् सत्य लेःकानुम्।

२१ आनीसेअ् सत्य लेःसानुम्‍नी नेमाङ् कङेअ् छाबुक्‍पा हेअ्‍नी, तोकोना इमाङ‍् ने होरोङ् खनावा सत्यबाङ् तानी नेमाङ् आनीसेअ् लेःकानुम्‍पासेअ् नोअ् कङेअ् आनीन् कोओ छाब्‍इतानीन्।

२२ होरोङ् असा? येशू नोअ् ख्रीष्‍ट नेमाङ् मानामामुःकबा मीना नोअ् होरोङ् ने। पापा नुङ् वथक्‍छा मानामामुःकबा मीना नोअ् ख्रीष्‍टमी विरोध मुःकबा ने।

२३ वथक्‍छा मानामामुःकबा माक्‍तोक्‍पा मीनानुङ् ने पापा माअ्अँ, तोकोना वथक्‍छा मानामुःकबानुङ् पापा चुःअ्।

२४ आनीसेअ् सुरुलम् नोअ् येनानुप्पा खनावा आनीबीअ् माच्‍चुःधीन्होउ। सुरुलम् नोअ् येनानुप्पा आको खनावा आनीबीअ् चुःधीता भने, आनीन् वथक्‍छा नुङ् पापाबीअ् चुःकानीहीने।

२५ तोअ्माङ् उसेअ् इकीनुङ् नम्‍एचामा मुःसुबा खनावा नोअ् हानीम् ने मास्सीःकबा जुनी ने।

२६ आनीन् नाःधीमा योक्‍काहचीमी न‍़ीक्‍थुप्‍पी कङेअ् आनीन् छाब्धीङ्‍कानीन्।

२७ आनीसेअ् उबाङ् तोक्‍कानुप्पा अभिषेक आनीबीअ् चुःधीनो, मोलम् आसेअ् ने आनीन् इःअ्मा पाप्‍पानीनी। तोकोना उसेअ् पीत्‍तानीही अभिषेकए आनीन् छप्‍प‍ै खनावामी न‍़ीक्‍थुप्‍पी इःकानीन्। तोअ्माङ् आको अभिषेक सत्य चुःअ्, होरोङ् हेअ्‍नी। कोओ अभिषेकए आनीन् इःतानीहीअन्सार आनीन् उबीअ् चुःधीतानीये।

परमेश्‍वरमी पछाची

२८ मेछुके छाचा चो, उ होनेअ् खाङ्मुअ्लो इकीबीअ् आँट माच्‍चुहोउ, मोलम् उ होनेअ् ताअ्लो उमी अघि इकी ङीस्‍सीमा मापुअ्येमाच्‍चुहोउ नेमाङ् उबीअ् चुःधीतानीये।

२९ उ धर्मती नेबा खनावा आनीसेअ् लेःकानुम् भने, धर्मती याव मुःकबा मीना परमेश्‍वरबाङ् लोलीङ्‍कबा पुअ्नोअ् नेमाङ् आनीसेअ् पक्‍‍का लेःसानुम्‍ये।

३

१ खाक्‍सानुम्‍ये, पापाए इकीन् एअ्वा धेरुअ् नेच्‍चाइती! मोसेअ्नोअ् मीनाचेअ् इकीन् परमेश्‍वरमी सन्तान लीअ्इतीमी, मोलम् नीच्‍चानोअ्इ नेअ् ने। खाम्‍पुम्‍माए इकीन् चीनामुःसीनी, मालेअ्माभने कोसेअ् उ चीनामामुःसु।

२ कङेअ् नेच्‍चाकानीही चो, कोरोअ्लोअ् इकीन् गो परमेश्‍वरमी सन्तानइ ने, इकीन् इमाक्‍‍तोअ् पुक्‍कीही नेमाङ् कोरोअ्लोधारी मालेःतोक्‍ती। तोकोना उ होनेअ् खाङ्मुअ्लो इकीन् उदोअ्नोअ् खाङ्मुकीही नेमाङ् लेःअ्, मालेअ्माभने उ इमाक्‍‍तोअ् चुःअ्लो, इकीसेअ् उ मोरोअ्नोअ् खाङ्नोक्‍‍पाने।

३ तोअ्माङ् उ पवित्र पुगीतोअ्नोअ् उबीअ् आशा युङ्‍काहचेअ् तक्‍पन् पवित्र मुःकुची।

४ हीःवामाङ् मुःधीङ्‍काह छप्‍पैसेअ् व्यवस्थामी विरोध मुःकुचीबा पुअ्नो, मालेअ्माभने हीःवामाङ्ए नोअ् व्यवस्थामी विरोध मुःकु।

५ हीःवामाङ् लाःलाङ्मामी योक्‍सेअ् नोअ् उ खाङ्मुसाबा नेमाङ् आनीसेअ् लेःतोइतानुम्, तोअ्माङ् उबीअ् इमाङ्ने हीःवामाङ् माअ्अँ।

६ उबीअ् चुःकबा आसेअ् ने हीःवामाङ् मुःधीतुनी। हीःवामाङ् मुःधीङ्‍कबासेअ् उ खाङ्‍कुबा पुअ्नी मोलम् चीनामुःकुबा ने पुअ्नी।

७ मेछुके छाचा चो, आसेअ् ने आनीन् मानाःधीतोअ्येमाच्‍चुहोउ। धर्मती याव मुःकबाचैँ उ धर्मती पुगीतोअ्नोअ् धर्मती पुअ्नो।

८ हीःवामाङ् मुःकबा मीना शैतानमी ने, मालेअ्माभने शैतानए गो पैल्हेलम् नोअ् हीःवामाङ् मुःतोअ् ताअ्इता। शैतानमी यावह सुद‍्धम् मुःमामी योक्‍सेअ् नोअ् परमेश्‍वरमी वथक्‍छा खाङ्मुसाबा ने।

९ परमेश्‍वरबाङ् लोलीङ्‍कबा आसेअ् ने हीःवामाङ् मुःधीतुनी, मालेअ्माभने परमेश्‍वरमी स्वभाव आकोबीअ् चुःअ्, तोअ्माङ् आकोसेअ् हीःवामाङ् मुःधीहीसुनी, मालेअ्माभने आको परमेश्‍वरबाङ् लोलीङ्‍कबा पुअ्नो।

१० परमेश्‍वरमी सन्तान नुङ् शैतानमी सन्तान असा नेमाङ् कोओपारे चीनामुःहीअ्, धर्मती याव मामुःकबा नुङ् तक्‍पम् वथक्‍पा नेछा मानेच्‍चाकबाचैँ परमेश्‍वरमी सन्तान हेअ्‍नी।

इप्‍पाङ्ए अर्कु नेच्‍चाकाले तोःसानीये

११ “इकीसेअ् इप्‍पाङ्ए अर्कु नेच्‍चाकाले तोःमापुअ्नो” इःबलाअ्वा खनावा आनीसेअ् पैल्हेबालम् नोअ् येन्‍इतानुम्।

१२ इकीन् कयिनदोअ् पुअ्मा नुःनी, उ दुष्‍ट चुअ्आ मोलम् तक्‍पम् वथक्‍पा नेछा सेदु। तोअ्माङ् उसेअ् तक्‍पम् वथक्‍पा नेछा मालेअ्मा सेदुबा? मालेअ्माभने उमी याव दुष्‍ट चुअ्आ मोलम् उमी वथक्‍पा नेछामी याव नुःकबा चुअ्आ।

१३ वथक्‍पा नेछा चो, खाम्‍पुम्‍माबीही मीनाचेअ् आनीन् फेस्सीकानीमीलो इल्‍लासी अयीङानीये।

१४ इकीन् सीःमाङ्वामी शक्तिलम् लेअ‍्ल्‍हेइतीमाङ् जुनीबीअ् सरालीइती नेबा खनावा इकीए लेःअ्। मालेअ्माभने इकीए तक्‍पम‍ी वथक्‍पा नेछाची नेच्‍चाअ्मी। मानेच्‍चाकबा मीना होनेअ् सीःमाङ्वाबीअ् नोअ् चुःक्‍पा पुअ्नो।

१५ तक्‍पम् वथक्‍पा नेछा फेस्सीकबाचैँ मीना सेक्‍कबा ने, मोलम् मीना सेक्‍कबानुङ् हानीम् ने मास्सीःकबा जुनी माअ्अँ नेमाङ् आनीसेअ् लेन्लेःकानुम्।

१६ उसेअ् तक्‍पम् जुनी इकीमी योक्‍सेअ् पीत्‍तीहीसेअ् प्रेम इमाङ‍् नेमाङ् इकीए लेःतोइता। मोसेअ्नोअ् इकीसेअ् ने इकीमी जुनी तक्‍पम् वथक्‍पा नेछाचीमी योक्‍सेअ् पीअ्मापुअ्नोअ्मी,

१७ खाम्‍पुम्‍मामी छेबेवा चुःकबासेअ् खाँचोबीअ् सीक्‍काह तक्‍पम् वथक्‍पा नेछा खाङ्‍कुलो तक्‍पम् न‍़ीङ्वा लोकोअ्वादोअ्नोअ् छाअ्लो मुःकु भने, आकोनुङ् परमेश्‍वरमी प्रेम इमाक्‍‍तोअ् बास पेन्‍नोक्‍‍पा?

१८ मेछुके छाचा चो, याए यामुमामाङ् तेअ् हेअ्‍नी, तोकोना याव मुःमामाङ् नीच्‍चानोक्‍पा प्रेम खाङ्मुमा।

१९ कोओबाङ् नोअ् इकीन् सत्यबीअ् चुःकबा मीनाइ नेमाङ् लेःतोअ्नो, मोलम् परमेश्‍वरमी अघि इकीन् ढुक्‍‍क पुअ्मामाङ् चुःहीकी।

२० इकीमी न‍़ीङ्वाए इकी फत्‍तुर तेःकीलो परमेश्‍वर इकीमी न‍़ीङ्वाभन्दा ने धेप्‍प‍़ पुअ्नो मोलम् छप्‍प‍ै खनावा लेःकु इःतोअ् इकीए लेःतोअ्नो।

२१ कङेअ् नेच्‍चाकानीही चो, इकीमी न‍़ीङ्वाए इकीन् फत्‍तुर मातेःती भने, परमेश्‍वरमी अघि खेअ्मा इकी आँट ताअ्।

२२ तोअ्माङ् इकीए ङाअ्नोहो खनावा उसेअ् इकी पीक्‍की, मालेअ्माभने इकीए उमी अग्गे मानामुःअ् मोलम् उसेअ् नेच्‍चालोक्‍पा याव मुःअ्।

२३ उमी वथक्‍छा येशू ख्रीष्‍टमी न‍़ीक्‍पी विश्‍वास मुःमा नुङ् उसेअ् अग्गे मुःसीतोअ्नोअ् मुःतोअ् इक्‍कुए अर्कु नेच्‍चामा नोअ् उमी अग्गे ने।

२४ उमी अग्गे मानामुःकाह छुत्‍तीङ् मीनाची उबीअ् चुःअ्मी, तोअ्माङ् उ अखाचीबीअ् चुःअ्। उसेअ् इकीन् पीत्‍तीही पवित्र सनीअ्वाबाङ् उ इकीबीअ् बास पेन्‍नोअ् नेबा खनावा इकीए लेःअ्।

नीच्‍चानोक्‍पा नुङ् होरोङ् सनीअ्वा

४

१ कङेअ् नेच्‍चाकानीही चो, आनीसेअ् माक्‍तोक्‍पा तोक्‍कानुम्‍लो आकोनोअ् सनीअ्वा विश्‍वास अमुःसानुम्‍ये, तोकोना अखाची परमेश्‍वरलम् ताअ्आमीही लु हेअ्मीनीही नेमाङ् जाँचे मुःसानुप्चे। मालेअ्माभने कोओ खाम्‍पुम्‍माबीअ् धेरुअ् नोअ् होरोङ् अगमवक्ताची ताअ्इतामी।

२ येशू ख्रीष्‍ट मीना पुगामाङ् परमेश्‍वरबाङ् ताअ्आबा नेमाङ् मानामुःकबा सनीअ्वा नोअ् परमेश्‍वरमी सनीअ्वा ने। कोओबाङ् नोअ् आनीसेअ् परमेश्‍वरमी सनीअ्वा चीनामुःकानुम्।

३ तोअ्माङ् येशू मानामामुःकबा सनीअ्वा परमेश्‍वरमी सनीअ्वा हेअ्‍नी। आको गो ख्रीष्‍ट विरोध मुःकबामी सनीअ्वा ने। “आको सनीअ्वा माःरी ताअ्” नेबा आनीसेअ् येन्‍इतानुम् मोलम् कोओबेले आको कोओ खाम्‍पुम्‍माबीअ् ताखेअ्इता।

४ मेछुके छाचा चो, आनीन्चैँ परमेश्‍वरमी ने, मोलम् आनीसेअ् अखाचीबीअ् कोङ्इतानुम्। मालेअ्माभने आनीपी चुःकबा चैँ खाम्‍पुम्‍माबीअ् चुःकबाभन्दा धेप्‍प‍़ ने।

५ अखाची खाम्‍पुम्‍माबीही पुगामीहीसेअ् खाम्‍पुम्‍मामी नोअ् खनावा इःकुची मोलम् खाम्‍पुम्‍माए अखाचीमी खनावा येङ्‍कु।

६ इकीन् परमेश्‍वरमीइ ने। परमेश्‍वर चीनामुःकबासेअ् इकीमी खनावा येङ्‍कु, तोकोना परमेश्‍वर चीनामामुःकबासेअ् इकीमी खनावा येनुनी। कोओबाङ् नोअ् इकीए सत्यमी सनीअ्वा नुङ् होरोङ्मी सनीअ्वा चीनामुःअ्।

परमेश्‍वरमी प्रेम

७ कङेअ् नेच्‍चाकानीही चो, इकीन् इक्‍कुए अर्कु नेच्‍चाकाले तोःमाइन्, मालेअ्माभने प्रेम परमेश्‍वरबाङ् ताअ्। नेच्‍चाकबा मीना परमेश्‍वरबाङ् लोलीङ्‍कबा पुअ्नो, मोलम् आकोसेअ् परमेश्‍वर चीनामुःकु।

८ मानेच्‍चाकबासेअ् परमेश्‍वर चीनामुःसुनी, मालेअ्माभने परमेश्‍वर गो नेच्‍चाकबा ने।

९ तक्‍पम् इक्‍कु तेअ् वथक्‍छाबाङ् इकीसेअ् जुनी मातोअ्हीहोउ नेमाङ् परमेश्‍वरए उ खाम्‍पुम्‍माबीअ् पाङ्‍हाक्‍सु। कोओपारे परमेश्‍वरए तक्‍पम् प्रेम इकीमी माझाबीअ् खाङ्मुसु।

१० इकीसेअ् परमेश्‍वर नेच्‍चाआबा हेअ्‍नी, तोकोना उसेअ् इकीन् नेच्‍चाइही ने, मोलम् इकीमी हीःवामाङ्मी योक्‍सेअ् सीःमामी उसेअ् तक्‍पम् वथक्‍छा पाङ्‍हाक्‍सु, प्रेम इःबलाअ्वा कोओनोअ् ने।

११ कङेअ् नेच्‍चाकानीही चो, परमेश्‍वरए इकीन् कोओपारे नेच्‍चाइती भने, इकीसेअ् ने इप्‍पाङ्ए अर्कु नेच्‍चाकाले तोःमापुअ्नो।

१२ आसेअ् ने परमेश्‍वर हानीम् ने माखाक्‍तीतु। तोकोना इकीन् इप्‍पाङ्ए अर्कु नेच्‍चाकाले तोःसी भने, परमेश्‍वर इकीनुङ् चुःअ्, मोलम् उमी प्रेम इकीमी न‍़ीङ्वाबीअ् पूरा पुअ्नोक्‍‍पा पुअ्नो।

१३ उसेअ् इकीन् तक्‍पम‍ी सनीअ्वा पीत्‍तीहीसेअ् इकीन् परमेश्‍वरबीअ् चुःकीन् मोलम् उ इकीनुङ् चुःअ् नेमाङ् लेःतोअ्नो।

१४ खाम्‍पुम्‍माबीही मीनाची लेत्‍चामीअ्मामी पापाए तक्‍पम् वथक्‍छा पाङ्‍हाङ्‍इतु नेमाङ् इकीए खाङ्इता मोलम् साछी पीअ्नो।

१५ येशू परमेश्‍वरमी वथक्‍छा नेमाङ् मानामुःकबा मीनाबीअ् परमेश्‍वर बास पेन्‍नो, मोलम् आको मीना परमेश्‍वरबीअ् बास पेन्‍नो।

१६ कोओपारे परमेश्‍वरए इकीन् मुःकीही प्रेम लेःतोअ्नो, मोलम् विश्‍वास मुःअ्।

तोअ्माङ् परमेश्‍वर नेच्‍चाकबा ने। नेच्‍चाकबा मीना परमेश्‍वरबीअ् चुःअ् मोलम् परमेश्‍वर आको मीनाबीअ् चुःअ्।

१७ नीयामी लेन्‍बीअ् इकीन् आँटनुङ् माच्‍चुःहीसीहोउ नेमाङ् प्रेम कोओपारे इकीबीअ् पूरा पुअ्इता। मालेअ्माभने उ इमाक्‍‍तोअ् चुःअ्लो, इकीन् ने कोओ खाम्‍पुम्‍माबीअ् मोरोअ्नोअ् चुःकीन्।

१८ प्रेमबीअ् कीमाङ्वा पुअ्नी। तोकोना ठीक प्रेमए कीमाङ्वा य‍़ीअ्लाङ्‍कु, मालेअ्माभने कीमाङ्वाचैँ कासी ली तोअ्नोक्‍‍पा लु नेबा विचार ने। तोअ्माङ् कीस्‍सीकबा मीनाबीअ् आको प्रेम पूरा पुअ्नोक्‍‍पा पुअ्नी।

१९ इकीए नेच्‍चाअ्, मालेअ्माभने उसेअ् नोअ् इकीन् पहिले नेच्‍चाइ।

२० परमेश्‍वर नेच्‍चाकुङ् इःकबासेअ् तक्‍पम् वथक्‍पा नेछा फेस्सीकु भने, आको होरोङ् ने, मालेअ्माभने उसेअ् खाङ्‍कुबा तक्‍पम् वथक्‍पा नेछा नेच्‍चुनी भने, उसेअ् माखाक्‍तीतुबा परमेश्‍वर इमाक्‍‍तोअ् नेच्‍चाहीकुबा?

२१ परमेश्‍वर नेच्‍चाकबा मीनाए तक्‍पम् वथक्‍पा नेछा ने नेच्‍चामापुअ्नो, उसेअ् इकीन् पीत्‍तीही अग्गे कोओ नोअ् ने।

विश्‍वासए खाम्‍पुम्‍मा कोङ्माबा

५

१ येशू नोअ् ख्रीष्‍ट नेमाङ् विश्‍वास मुःकाह छुत्‍तीङ् परमेश्‍वरबाङ् लोलीङ्‍काह पुअ्नोअ्मी, मोलम् पापा नेच्‍चाकबासेअ् उबाङ् लोलीङ्‍कबा ने नेच्‍चोकु।

२ इकीए उ नेच्‍चाअ् तोअ्माङ् उमी अग्गेह मानामुःअ्। कोओबाङ् नोअ् इकीए उमी सन्तान नेच्‍चाअ्मीही खनावा छ्याङ्‍गै पुअ्नो।

३ परमेश्‍वरमी अग्गेह मानामुःमानोअ् उ नेच्‍चामाबा ने। उमी अग्गेह मानामुःमा गाह्रो माअ्अँ,

४ मालेअ्माभने परमेश्‍वरबाङ् लोलीङ्‍काह छुत्‍तीङ्चेअ् खाम्‍पुम्‍मा हेःचोइकुची। इकीमी विश्‍वासए नोअ् इकीसेअ् खाम्‍पुम्‍मा हेःचैनोअ्।

५ खाम्‍पुम्‍मा हेःचैकबा असा? येशू परमेश्‍वरमी वथक्‍छा नेमाङ् विश्‍वास मुःकबाए नोअ् खाम्‍पुम्‍मा हेःचैकु।

वथक्‍छामी न‍़ीक्‍थुप्‍पी साछी

६ येशू ख्रीष्‍ट कुङ्वा नुङ् हेरुवाबाङ् ताअ्आ, उ कुङ्वाबाङ् तेअ् हेअ्‍नी, तोकोना कुङ्वा नुङ् हेरुवाबाङ् ताअ्आ। तोअ्माङ् कोओ खनावामी न‍़ीक्‍थुप्‍पी पवित्र सनीअ्वाए साछी पीक्‍कु, मालेअ्माभने पवित्र सनीअ्वा सत्य ने।

७ साछी पीक्‍कबा गो सुम्जी चुःअ्,

८ पवित्र सनीअ्वा, कुङ्वा नुङ् हेरुवा। तोअ्माङ् खआ सुम्जी छप्‍प‍ै खनावाबीअ् राजी पुअ्नो।

९ मीनाचेअ् पीक्‍कुचीही साछी इकीए विश्‍वास मुःअ्, तोकोना आकोभन्दा मुत्‍तुबा गो परमेश्‍वरमी साछी ने, मालेअ्माभने आको साछी उसेअ् तक्‍पम‍ी वथक्‍छामी न‍़ीक्‍थुप्‍पी पीअ्इतु।

१० परमेश्‍वरमी वथक्‍छाबीअ् विश्‍वास मुःकबामी न‍़ीङ्वाबीअ् कोओ खनावामी साछी पुअ्नो, तोकोना परमेश्‍वरबीअ् विश्‍वास मामुःकबासेअ् उ होरोङ् बनामुःकु। मालेअ्माभने परमेश्‍वरए तक्‍पम् वथक्‍छामी न‍़ीक्‍थुप्‍पी पीत्‍तुबा साछी आकोसेअ् विश्‍वास मुःकुबा पुअ्नी।

११ परमेश्‍वरए हानीम् ने मास्सीःकबा जुनी इकीन् पीअ्इती, मोलम् आको जुनीचैँ उमी वथक्‍छाबीअ् चुःअ् नेबा नोअ् साछी ने।

१२ परमेश्‍वरमी वथक्‍छा चुःकबा मीनानुङ् जुनी चुःअ्, तोकोना उमी वथक्‍छा माच्‍चुःकबा मीनानुङ् जुनी माअ्अँ।

हानीम् ने मास्सीःकबा जुनीमी सन‍़ीङ्वा

१३ आनीसेअ् हानीम् ने मास्सीःकबा जुनी तोअ्इतानुम् नेबा खनावा लेःसानुम्‍ये इःतोअ् परमेश्‍वरमी वथक्‍छामी न‍़ीक्‍पी विश्‍वास मुःकबा आनीन् कोओ छाअ्प्‍माल‍़ीङ् छाब्धीङ्‍कानीन्।

१४ परमेश्‍वरमी इच्छाअन्सार इकीसेअ् इमाङ‍् ङाअ्नोअ्होसाङ् ने उसेअ् येप्‍पीकी नेमाङ् उबीअ् इकीमी पूरा भरोसा चुःअ्।

१५ इकीसेअ् इमाङ‍् ङाअ्नोअ्होसाङ् ने उसेअ् येप्‍पीकी नेमाङ् लेःतोअ्नोअ् भने, ङाक्‍पलाअ्वा खनावा इकीए तोअ्इता नेमाङ् ने लेःतोअ्नो।

१६ कोइ मीनाए तक्‍पम् वथक्‍पा नेछाए हीःवामाङ् मुःधीङ्‍कुबा खाङ्‍कु, मोलम् आको हीःवामाङ्चैँ सीःमाङ्वाधारी लाःलीङ‍्कबा हीःवामाङ् हेअ्‍नी भने, उसेअ् आको वथक्‍पा नेछामी योक्‍सेअ् परमेश्‍वरबीअ् प्रार्थना मामुःबीतुहोउ, मोलम् परमेश्‍वरए आको जुनी पीक्‍कुबाने। कोओ खनावा सीःमाङ्वाधारी मालाःलीङ्‍कबा हीःवामाङ् मुःकाहचीमी न‍़ीक्‍थुप्‍पी कङेअ् इःधीङ्‍कुक्‍‍पा। तोकोना कोइ हीःवामाङ् सीःमाङ्वाधारी लाःलीङ‍्कबा पुअ्नो, कोरोक्‍पा हीःवामाङ् मुःकबा प्रार्थना मुःबीतानुम्‍ये नेमाङ् कङेअ् इःङानी।

१७ छप्‍प‍ै दुष्‍ट याव हीःवामाङ् ने, तोकोना सीःमाङ्वाधारी मालाःलीङ्‍कबा हीःवामाङ् ने पुअ्नो।

१८ परमेश्‍वरबाङ् लोलीङ्‍कबा आसेअ् ने हीःवामाङ् मुःधीतुनी, तोकोना परमेश्‍वरमी वथक्‍छाए आको जोगामुःकु, तोअ्माङ् दुष्‍टए आको दील्‍लापुनी नेमाङ् इकीए लेःअ्।

१९ इकीन् परमेश्‍वरबाङ् लोलीतीही ने मोलम् कोओ छप्‍प‍ै खाम्‍पुम्‍मा दुष्‍टमी हुक्‍‍पी सीअ्इता नेमाङ् इकीए लेःअ्।

२० परमेश्‍वरमी वथक्‍छा ताअ्इता मोलम् उ सत्य नेमाङ् लेःमामी सन‍़ीङ्वा उसेअ् इकीन् पीअ्इती नेमाङ् इकीए लेःअ्। इकीन् उमी वथक्‍छा येशू ख्रीष्‍टबीअ् चुःकी मोलम् उ सत्य ने तोअ्माङ् उबीअ् हानीम् ने मास्सीःकबा जुनी चुःअ्।

२१ मेछुके छाचा चो, आनीम् तक्‍पेअ्नोअ् मूर्तिपूजाहबाङ् मुअ्यु चुअ्आनीये।

यूहन्‍नामी

दोस्रो छाअ्प्‍माल‍़ीङ्

१

१ का एल्डरए, स्याइपलाअ्वा मीम्‍छा नुङ् आकोमी पछाची नीच्‍चानोअ् नेच्‍चाक‍ुक्‍ची। कङेअ् तेअ् हेअ्‍नी, तोकोना सत्य खनावा चीनामुःकाह छप्‍पैसेअ् आनीन् नेच्‍चाकानीमी।

२ आको सत्य खनावा इकीबीअ् चुःअ् मोलम् इकीनुङ् नीम्‍माङ् चुःधीनोक्‍‍पाने।

३ परमेश्‍वर पापा नुङ् पापामी वथक्‍छा येशू ख्रीष्‍टबाङ् इकीन् नम्‍नम्‍वा, अनुग्रह नुङ् शान्ति मातोङ्‍होउ। खआ खनावा सत्य खनावा नुङ् प्रेमबीअ् इकीमी योक्‍सेअ् मापुअ्होउ।

सत्य खनावा नुङ् प्रेम

४ इकीए पापाबाङ् तोक्‍कबा अग्गेदोअ्नोअ् आम्मी पछाचीमध्ये कोइ-कोइ सत्य खनावाबीअ् चुःअ्मीही तोक्‍कुङ्माङ् कङी न‍़ीङ्वा धेरुन् सक्‍सेम्‍ए चेप्‍खेपलाअ्वा चुःअ्।

५ हो आना मीम्‍छा, कङेअ् आना इक्‍कु ओप्‍चोङ् अग्गे छाब्नोअ्नाबा हेअ्‍नी, तोकोना पैल्हेलम् नोअ् एकानुङ् चुःकबा अग्गे माःरी छाब्कुक्‍‍पा। इकी छप्‍पैसेअ् इक्‍कुसेअ् अर्कु नेच्‍चाकाले तोःमाइन् नेमाङ् कङेअ् आना बिन्ती मुःअ्ना।

६ उमी अग्गे मानामुःमामाङ् लाम्‍धुमा नोअ् प्रेम ने। इकीए इप्‍पाङ् अर्कुबीअ् नेच्‍चाकाले तोःमापुअ्नोअ् नेमाङ् आनीसेअ् पैल्हेबालम् नोअ् येन्‍इतानुम्।

७ येशू ख्रीष्‍ट मीना पुगामाङ् ताअ्आबा हेअ्नी नेमाङ् न‍़ीङ्वाबीअ् दोधार मुःकाहची खाम्‍पुम्‍माबीअ् निकै बेन्‍इतामी। कोरोहो मीनाची होरोङ् बोङ्‍काह नुङ् ख्रीष्‍टमी विरोध मुःकाहची ने।

८ चङ्‍खो चुअ्आनीये, मोसेअ्नोअ् आनीसेअ् मुःकानुप्पा यावमी इनाम माःइतानुम्‍नीपाने, तोकोना पूरा इनाम तोक्‍कानुप्पाने।

९ ख्रीष्‍टए इःतीही खनावाबीअ् चुःनीमाङ् वाथाप्‍तीकबानुङ् परमेश्‍वर चुःनी, तोकोना आकोबीअ् नोअ् चुःधीङ्‍कबानुङ् पापा नुङ् वथक्‍छा ह‍़ीक्‍‍पाङ‍्नोअ् चुःक्‍ची।

१० आनाबीअ् ताअ्माङ् आको खनावा माअ्इःकबा असा ने आम्‍मी ख‍़ीबीअ् लाप्‍तुमा अमुःसे, मोलम् अनेअसेःमीते।

११ मालेअ्माभने आको सेःमीकबा गो, आकोमी दुष्‍ट यावहबीअ् भाग लाःकबा पुअ्नो।

१२ कङेअ् आनीन् छाब्मापुक्‍काह खनावा गो धेरुअ् नोअ् चुःअ्, तोकोना कागज नुङ् मसीए छाब्मा मीअ्ङानी। बरु इकीमी सक्‍सेम् पूरा मापुअ्होउ नेमाङ् आकोबीअ् नोअ् तामामाङ् आनीन्‍नुङ् नोअ् चुःम‍ामाङ् यामुमा मीङ्‍ङाअँ।

१३ स्याइपलाअ्वा आम्‍मी मीम्‍छा नेछामी पछाचेअ् आना सेवाफो लीअ्इहाक्‍सामी।

यूहन्‍नामी

तेस्रो छाअ्प्‍माल‍़ीङ्

१

१ का एल्डरए, कङेअ् नेच्‍चाअ्नाबा कङी लकम् गायस, आना कङेअ् नीच्‍चानोअ् नेच्‍चाअ्ना।

२ कङेअ् नेच्‍चाअ्नाबा कङी लकम्, छप्‍प‍ै खनावाबीअ् आम्‍मी नुःलो मापुअ्होउ। तोअ्माङ् आना सनीअ्वाबीअ् ठीक चुअ्इतोअ्नोअ् सरीलबीअ् ने नुःचाए इःतोअ् प्रार्थना मुःङाअँ।

३ मालेअ्माभने एअ्वा जना वथक्‍पा नेछाची काबीअ् ताअ्आमीमाङ् आम्मी जुनीबीअ् पुगाबा सत्य खनावामी साछी पीअ्ङामीलो का धेरुअ् नोअ् सक्‍सेम् पुगुङ्। नीच्‍चानोअ् आनेअ् सत्य खनावा त‍़ीङ्‍धीङ्‍कुना।

४ कङी पछाची सत्य खनावा त‍़ीङ्‍धीङ्‍कुची नेबा खनावा कङेअ् येत्‍तोअ्माभन्दा सक्‍सेम्‍मी खनावा कङी योक्‍सेअ् अरु इमाङ‍् पुअ्हीअ्माङ्?

५ कङेअ् नेच्‍चाअ्नाबा कङी लकम्, आनेअ् विश्‍वास मुःहीलो पाराए वथक्‍पा नेछाचीमी योक्‍सेअ् याव मुःसुना मोलम् इदेन्पचीमी योक्‍सेअ् ने मुःसुना।

६ अखाचेअ् मण्डलीमी अघि आम्मी प्रेममी साछी पीअ्इतुची। परमेश्‍वरमी खाङ्मावाबीअ् उसेअ् नेच्‍चालो पाराए अखाचीमी लाम्‍मी योक्‍सेअ् सघामुःसुचीना भने, आनेअ् नुःलो मुःकुना।

७ मालेअ्माभने अरु तोःखाचीबाङ् इमाङ्ने मालाःये अखाची उमी न‍़ीङ्मी योक्‍सेअ् थम्-थम्बीअ् खेअ्मामी अप्पोकामीही ने।

८ मोसेअ्नोअ् इकीन् सत्य खनावाबीअ् सुःरी याव मुःकबा मापुअ्हीसीहोउ नेमाङ् कोरोहो मीनाची सघामुःमापुअ्नोअ्मी।

९ कङेअ् मण्डली इमाङ‍् खनावा छाबुक्‍पा, तोकोना कानोअ् ने काःमा योक्‍कबा डियोत्रिफसए कङी खनावा मानामुःसुनी।

१० मोसेअ्नोअ् का आकोबीअ् ताङाअँलो उसेअ् मुःधीङ्‍कुबा यावमी न‍़ीक्‍थुप्‍पी कङेअ् खनावा लाःलीङ्‍कुक्‍‍पाने। उ इकीमी विरोधबीअ् दुष्‍ट खनावाह इःतोअ् लाम्धुअ्। आकोरोक्‍पीतेअ् सन्तोक पुअ्नीमाङ् उसेअ् प्रभुमी यावबीअ् लाम्धुकाह वथक्‍पा नेछाची लाप्‍तुमा मुःमा मानामुःसुनी। लाप्‍तुमा मुःमा योक्‍काहची ने उसेअ् छ्याक्‍कुची मोलम् मण्डलीबाङ् बैरा लाःलीङ्‍कुची।

११ कङेअ् नेच्‍चाअ्नाबा कङी लकम्, इ़ःकबा खनावामी द्‍याक्‍पी अलाम्‍धुसे, तोकोना नुःखनावामी द्‍याक्‍पी लाम्‍धुसे। नुःलो मुःकबा परमेश्‍वरमी ने, तोअ्माङ् इ़ःमुःकबाए परमेश्‍वर खाङ्‍कुबा पुअ्नी।

१२ डेमेत्रियसमी न‍़ीक्‍थुप्‍पी गो छुत्‍तीङ् मीनाचेअ् साछी पीअ्इतुची मोलम् सत्यए ने आको साछी पीक्‍कु। एकाए ने साछी पीक्‍कुका, मोलम् एकामी साछी सत्य नेमाङ् आनेअ् लेन्‍लेःकुना।

द्‍याङ्पीपा सेवाफो

१३ कङेअ् धेरुन् खनावा छाब्मा चुअ्आह, तोकोना मसी नुङ् कलमए अखा खनावा आना छाब्मा मीअ्नानी।

१४ तोकोना आना चोप्‍फाङ‍्नोअ् तुब्मा मीअ्नोअ्ना, मोलम् इकी सुःरी चुःम‍ामाङ् यामुमाइ।

१५ आना शान्ति मापुअ्होउ। छुत्‍तीङ् लकप्‍चेअ् आना सेवाफो लीअ्इहाक्‍सामी। आकोबीअ् चुःकाह लकप्‍ची न‍़ीङ् इःतोअ्-इःतोअ् कङी सेवाफो लीप्‍पीअ्माये।

यहूदामी

छाअ्प्‍माल‍़ीङ्

१

१ येशू ख्रीष्‍टमी कमारा, याकूबमी वथक्‍पा नेछा यहूदाबाङ्,

छेःपलाअ्वाची, अर्थात् परमेश्‍वर पापाबाङ् प्रेम तोक्‍कुचीमाङ् येशू ख्रीष्‍टबीअ् चुःधीङ्‍काहची,

२ नम्‍नम्‍वा, शान्ति नुङ् प्रेम खेःअ्लो देःतोअ् माखेअ्होउ।

होरोङ् खनावा इःकाहचीमी नीया

३ कङेअ् नेच्‍चाकानीही चो, इकीए तोक्‍कबा मुलुवामी न‍़ीक्‍थुप्‍पी छाब्मा काबीअ् धेप्‍प‍़ इच्छा चुःअ्, मोसेअ्नोअ् पवित्र मीनाची नीम्‍माङ्मी योक्‍सेअ् परमेश्‍वरए पीत्‍तुचीही विश्‍वास आनीसेअ् जोगामुःधीतानुम्‍ये नेमाङ् बिन्ती मुःमामी योक्‍सेअ् आनीन् छाब्मा कङा नुःलो यीङुङ्।

४ मालेअ्माभने धेरुन् पैल्हेलम् नोअ् कासी तोअ्मा पुक्‍काह कोइ-कोइ मीनाची आसेअ् ने मालेःये आनीमी माझाबीअ् बेखेअ्इतामी। खची परमेश्‍वरमेद‍्दीके मीनाची ने। खचेअ् इकीमी परमेश्‍वरमी अनुग्रह मोज्‍जा मुःमामी यावबीअ् फेल्‍लाङ्इतुची, मोलम् इकीमी इक्‍कुतेअ् मालिक नुङ् प्रभु, येशू ख्रीष्‍ट मानामुःसुचीनी।

५ परमप्रभुए मिश्र देःनबाङ् लेत्‍चामीतुचीमाङ् तेःतुचीही मीनाचीमध्ये विश्‍वास मामुःकाहची उसेअ् द्‍याक्‍पाकेअ् सुद‍्धम् मुःसुची नेबा खनावा इक्‍खेप्‍पा आनीसेअ् लेन्‍लेःसानुम्, मोरोहोसाङ् ने कोरोअ्लोअ् कङेअ् आनीन् मीत्‍तोअ्मीअ्मा मीक्‍कानीन्।

६ तक्‍पए तोक्‍पलाअ्वा हकमी इज्जत मामुःसुचीमाङ् तक्‍पम् चुःथाम् यैदाकाह स्वर्गदूतची उसेअ् पातालमी नाप्‍चीग‍़ीक्‍पाबीअ् नीयामी आको धेप्‍प‍़ लेन्‍मी योक्‍सेअ् मालेअ्ल्‍हेये थुब‍ुचीमाङ् युङ्इतुची।

७ मोरोअ्नोअ् व्यभिचारदोक्‍पा चीसीअ्मालाम्‍लोक्‍पा खनावाबीअ् लगालीधीङ्‍काह सदोम, गमोरा नुङ् आकोमी चुप्‍त‍़‌ीङ‍‍्-ब्याङ्माङ् चुःकाह सहर हानीम् ने मास्सीःकबा म‍़ीमी कासी तोक्‍कुचीमाङ् इक्‍कु चीम्‍मासीङ् पुअ्इतामी।

८ मोरोअ्नोअ् सेम्माक्‍पी भोर सीअ्नोअ्मीमाङ् खआ मीनाचेअ् तक्‍पम् सरील सख्खर् मुःकाहची हेअ्मीनी, अधिकार मानामुःसुचीनी मोलम् स्वर्गबीही सासोअ्माची इःचोकुचीमी।

९ तोकोना छप्‍पैभन्दा धेप्‍प‍़ स्वर्गदूत मिखाएलए मोशामी लाशमी न‍़ीक्‍थुप्‍पी शैताननुङ् खेतोअ्-वातोअ् पुगाचीलो आको फत्‍तुर तेःअ्मामी आँट मामुःसुमाङ् कोरोअ् इःसु, “प्रभुए आना मापेःअ्होउ।”

१० तोकोना अखाचेअ् तक्‍पेअ् वाबुचीनीही खनावामी लालुवा मुःकुची, मोलम् तयाबुङ् माच्‍चुःकाह जीवाँतचीदोअ्नोअ् इमाङ‍् लेःकुची लो आकोबाङ् नोअ् अखाची सुद‍्धम् पुअ्नोअ्मी।

११ अखाची धिक्‍‍कार! मालेअ्माभने अखाची कयिनदोअ्नोअ् पुक्‍तोअ् लाम्धुअ्मी, फाइदा तोअ्मामी योक्‍सेअ् बालामएदोअ्नोअ् गल्ती मुःकुची मोलम् कोरहए बिमाख मुःसुमाङ् सुद‍्धम् पुगीतोअ्नोअ् सुद‍्धम् पुअ्नोअ्मी।

१२ आनीसेअ् मुःकानुप्पा भोजबीअ् खची ङीस्‍सीमाङ्वा तेःकाह मीनाची ने। मालेअ्माभने खची तक्‍पम‍ी तेअ् ल्याक्‍खा मुःकुचीमाङ् ढुक्‍‍कनुङ् चाःअ्मी मोलम् दुङ्नोअ्मी। खची हुअ्वापाए मीअ्ल्‍हेकाह कुङ्वा मेद‍्दीकेबा खीम्‍सुवादोहोचीनोअ् ने, ह‍़ीक्‍‍खेप्‍पा सीःअ्माङ् सम्‍लम् नोअ् साअ्लीइपलाअ्वा चुङ्नाप्‍पीपा स‍़ीङ्दोहोची ने,

१३ खची ङीस्‍सीमालाम्‍लोक्‍पा खपीच्‍याअ्मा लाःलीङ‍्कबा बाजुवामी ङाङ्‍काह वाफ्याङ्ल्याङ्मादोहोनोअ् ने मोलम् नीम्‍माङ् चुःधीङ‍्‍काह पातालमी नाप्‍चीग‍़ीक्‍पामी योक्‍सेअ् युक्‍पलाअ्वा हाबाङ्-हाबाङ् ह‍़ीखेकाह साङ्‍गीमादोहोचीनोअ् ने।

१४ आदमलम् सात पुस्ता द्‍याक्‍पीपा हनोकए ने अखा मीनाचीमी न‍़ीक्‍थुप्‍पी कोरोक्‍पा अगमवाणी यामुसाबा, “खाक्‍सानुम्‍ये, परमप्रभु हजारौं तक्‍पम् पवित्र मीनाचीनुङ् ताअ्,

१५ उसेअ् कोरोहो मीनाची छुत्‍तीङ्मी नीया मुःकुहुने मोलम् उबीअ् न‍़ीङ्वा तीःसुचीनीमाङ् अधर्मती पाराए याव मुःकाहची नुङ् उमी विरोधबीअ् यामुकाहची छुत्‍तीङ् कासी पीक्‍कुची।”

१६ ङेङ्‍कबा, सन्तोक मापुक्‍कबा, तक्‍पम् कअ्इकबा इच्छाअन्सार लाम्धुकबा, छाक्‍छाअ्वामी खनावा मुःकबा नुङ् इमाङ‍् खनावा तोअ्मामी योक्‍सेअ् अरु केवा हीङ्‍काह मीनाची खची नोअ् ने।

दाम्‍देअ्मा नुङ् आँट

१७ तोकोना कङेअ् नेच्‍चाकानीही चो, आनीसेअ् चैँ इकीमी प्रभु येशू ख्रीष्‍टमी प्रेरितचेअ् पैल्हेलम् नोअ् इःसुचीही खनावा मीत्‍तानुम्‍ये।

१८ अखाचेअ् आनीन् कोरोअ् लीत्‍तानीमीही, “द्‍याङ्पीपा समइबीअ् परमेश्‍वरबीअ् न‍़ीङ्वा तीःसुचीनीमाङ् तोअ्माङ् तक्‍पमीन् इ़ःकबा इच्छामी द्‍याक्‍पी लगालीअ्मीमाङ् इःचाकाह मीनाची अप्पोअ्नोअ्मीहीने।”

१९ फोक्‍‍काहची, खाम्‍पुम्‍माअन्सार सोङ्‍काहची मोलम् पवित्र सनीअ्वा माच्‍चुःकाह मीनाची खची नोअ् ने।

२० तोकोना कङेअ् नेच्‍चाकानीही चो, आनीन्चैँ आनीमी धेरुन् पवित्र विश्‍वासबीअ् पक्‍‍का पुक्‍तोअ् खरानीये मोलम् पवित्र सनीअ्वाबीअ् प्रार्थना मुःसानीये।

२१ आनीसेअ् तक्‍पनोअ् परमेश्‍वरमी प्रेमबीअ् युक्‍सानुम्‍ये मोलम् हानीम् ने मास्सीःकबा जुनीमी योक्‍सेअ् इकीमी प्रभु येशूमी नम्‍नम्‍वा हुङानुम्‍ये।

२२ दोधारबीअ् सीक्‍काहची नम्‍नम् मीस्‍सीतानुप्चे,

२३ अरुची म‍़ीबाङ् लाःलीतानुप्चेमाङ् लेत्‍चामीतानुप्चे, अरुची नम्‍नम् मीस्‍सीकानुप्‍चीलो होश चुअ्आनीये, मोलम् हीःवामाङ्मी कारणए दाग लगालीकबा तेःअ् ने चीसीतानुम्‍ये।

द्‍याङ्पीपा प्रार्थना

२४ हो, आनीन् हीःवामाङ्बीअ् नाअ्युमालम् लेत्‍चामीकबा, उमीनोअ् महिमामी अघि फत्‍तुर मासीक्‍कबा मुःमामाङ् सक्‍सेम्‍नुङ् येब्‍मीहीकबा

२५ मोलम् इकीन् मुलुवा पीक्‍कबा इक्‍कुतेअ् परमेश्‍वर चुःअ्। उ नोअ् येशू ख्रीष्‍ट इकीमी प्रभुबाङ् महिमा, धेप्‍प‍़ इज्जत, शक्ति नुङ् अधिकार पैल्हेलम् आयुधारी मोलम् नीम्‍माङ् माच्‍चुःधीन्‍होउ! आमेन।

यूहन्‍नाए छाबुबा

प्रकाश

छेलुम्‍मा नुङ् सेवाफो

१

१ चोप्‍फाङ‍्नोअ् ताकाह तक्‍पम् सेवा मुःकाहची खाङ्मीअ्मामी योक्‍सेअ् परमेश्‍वरए येशू ख्रीष्‍ट प्रकाश पीत्‍तु। येशू ख्रीष्‍टए तक्‍पम् दूत पाङ्‍हाक्‍सुमाङ् कोओ खनावा तक्‍पम् सेवा मुःकबा यूहन्‍ना खाङ्मीतु।

२ यूहन्‍नाए तक्‍पेअ् खाक्‍सुहु छप्‍प‍ै खनावामी अर्थात् परमेश्‍वरमी याङेब‍़ नुङ् येशू ख्रीष्‍टमी साछी पीत्‍तु।

३ अगमवाणीमी खआ याङेब‍़ धेप्‍प‍़ सम्‍लाए पोद‍़ामुःकबा मीना अलाङ् तोक्‍कबा मीना ने, मोलम् अखा याङेब‍़ येङ्‍काह नुङ् मानामुःकाहची अलाङ् तोक्‍काह मीनाची ने, मालेअ्माभने अखा याङेब‍़ पूरा पुअ्मामी समइ कोअ्योङ्नोअ् चुःअ्।

४ यूहन्‍नाबाङ् एशियाबीअ् चुःकाह साथोत‍़ा मण्डलीची,

कोरोअ्लोअ् चुःकबा, पैल्हेबालम् नोअ् चुःकबा नुङ् वेगेन् ताकबाबाङ् मोलम् उमी सिंहासन अघि चुःकाह साथोत‍़ा सनीअ्वाचीबाङ् नम्‍नम्‍वा नुङ् शान्ति,

५ मोलम् विश्‍वास मुःहीम्‍बा साछी, सीःसामीमाङ् जिउँदो पुक्‍काहचीबीअ् तुम्‍मी मोलम् खाम्‍पुम्‍माबीही हाङ्‍चीबीअ् ने अधिकार मुःकबा येशू ख्रीष्‍टबाङ् ने।

इकी नेच्‍चाकबा, तक्‍पम‍ी हेरुवाए इकी इकीमी हीःवामाङ्बाङ् खुल्‍ला मुःकबा,

६ इकी इक्‍कु राज्य बनामुःकबा नुङ् उमी पापा मोलम् परमेश्‍वरमी पुजारीची बनामुःकबामीनोअ् महिमा नुङ् शक्ति नीम्‍माङ् मापुअ्होउ! आमेन।

७ खाक्‍सानुम्‍ये, उ खीम्‍सुवाबीअ् माःरी ताअ्,

छुत्‍तीङ् मीनाचेअ् उ खाङ्‍कुचीबाने,

उ हेःकाहचेअ् ने उ खाङ्‍कुचीबाने,

तोअ्माङ् उमी कारणए खाम्‍पुम्‍माबीही छुत्‍तीङ् मीनाचेअ् तुक्‍तुवा मुःकुचीबाने।

कोरोअ्नोअ् मापुअ्होउ! आमेन।

८ “अल्फा नुङ् ओमेगा का नोअ् ने” इःतोअ् कोरोअ्लोअ् चुःकबा, पैल्हेबालम् नोअ् चुःकबा नुङ् वेगेन् ताकबा छप्‍प‍ै भन्दा धेप्‍प‍़ शक्ति चुःकबा परमेश्‍वरए इःकु।

ख्रीष्‍टमी दर्शन

९ आनीमी बुबु का यूहन्‍ना, येशूबीअ् चुःकाह कष्‍ट, राज्य नुङ् थप्‍थप्‍बोब्बो मापुअ्ये आङ्मामी खनावाबीअ् आनीन्‍नुङ्सुःरी का ने चुःङाअँ। परमेश्‍वरमी याङेब‍़ नुङ् येशूमी साछीमी योक्‍सेअ् का पत्मोस लीप्‍पलाअ्वा वाचोप्‍पारीबीअ् चुअ्उङ्।

१० प्रभुमी लेन्बीअ् का सनीअ्वाबीअ् चुअ्उङ्, मोलम् कङी द्‍याक्‍पी कोरोअ् लीअ्धीङ्‍ङाबा तुरैमी दोक्‍पा इक्‍कु धेप्‍प‍़ सम्‍ला कङेअ् येनुङ्,

११ “आनेअ् खाङ्‍कुनाहँ खनावा इक्‍कु कीतापबीअ् छाबे मोलम् साथोत‍़ा मण्डली नोअ् अर्थात् एफिसस, स्मुर्ना, पर्गामम, थिआटीरा, सार्डिस, फिलाडेल्फिया नुङ् लाउडिसिया पाङ्‍हाक्‍से।”

१२ कानुङ् यामुकबा खाङ्मामी योक्‍सेअ् का द्‍याक्‍पीअ्युगे हीङ्लीतुङ्। द्‍याक्‍पीअ्युगे हीङ्लीतुङ्माङ् खाक्‍सुङ्लो गो सुनमी साथोत‍़ा बत्ती ओप्‍थाम् सामदान,

१३ मोलम् सामदानहमी माझाबीअ् मीनामी वथक्‍छादोअ्नोअ् लाक्‍पीअ्मुधारी नोअ् तेःअ् चाङ्‍कबा नुङ् बोअ्थेब्बीअ् सुनमी धेप्‍प‍़ पाता वेःकबा इप्‍पाङ् कङेअ् खाक्‍सुङ्।

१४ उमी तख्रोअ् नुङ् ताङाअ् ऊन नुङ् नङ्दोअ् बायाप्पा, मोलम् उमी म‍़ीअ् म‍़ीमी म‍़ीच्‍वाम्‍लअ्वादोअ्नोअ् ङीत्‍ता।

१५ उमी लाङ् म‍़ीमी धेप्‍प‍़ भोबुरुबीअ् द‍़ीक्‍पलाअ्वामाङ् त‍़ीङ्ल्याए मुःबलाअ्वा काँसादोअ्नोअ् ङीत्‍ता, मोलम् उमी सम्‍लाचैँ उर्लेलीकबा कुङ्‍वामी सम्‍लादोअ्नोअ् चुअ्आ।

१६ उमी चुप्‍त‍़‌ीङ‍‍् हुअ्ए साथोत‍़ा साङ‍्गीमाची लब्‍धीतुचीही, मोलम् उमी याबाङ् ह‍़ीक्‍बोम्युगेअ्नोअ् धार चुःकबा तरवाल्‍ली अप्पोकबा चुअ्आ। उमी ङच्‍याअ्चैँ पूरा पोङ‍्कबा नाम्‍दोअ्नोअ् छ्याङ्‍गै ङीत्‍ता।

१७ कङेअ् उ खाक्‍तोअ्मादोहो कीस्‍सीमाङ्वे सीःखरीतोअ् पुगुङ्माङ् उमी लाक्‍पी लेत्‍तुङ्। तोकोना उसेअ् कोरोअ् इःतोअ् तक्‍पम् चुप्‍त‍़‌ीङ‍‍् हुअ् काबीअ् युक्‍सु, “अकीस्सीए, सुरु नुङ् द्‍याङ्पी

१८ मोलम् जिउँदोचैँ का नोअ् ने। का सीःखरुक्‍पा चुअ्उङ्। खाक्‍से, का नीम्‍माङ्मी योक्‍सेअ् जिउँदो चुःङाअँ, तोअ्माङ् सीःमाङ्वा नुङ् पातालमी हेस्स‍ीङ्‍ह कानुङ् चुःअ्।

१९ मोसेअ्नोअ् आनेअ् खाङ्‍कुनाबा, कोरोअ्लोअ् माःरी पुअ्नोक्‍‍पा नुङ् वेगेन् पुक्‍काह खनावा छप्‍प‍ै छाबे।

२० कङी चुप्‍त‍़‌ीङ‍‍् हुक्‍‍पी आनेअ् खाङ्‍कुनाहँ खआ साथोत‍़ा साङ‍्गीमाची नुङ् सुनमी साथोत‍़ा बत्ती ओप्‍थाम् सामदानमी भित्र खनावाचैँ कोओ नोअ् ने, साथोत‍़ा साङ्‍गीमाचीचैँ साथोत‍़ा मण्डलीमी स्वर्गदूतची नुङ् साथोत‍़ा सामदानचैँ साथोत‍़ा मण्डलीची ने।”

एफिससमी योक्‍सेअ् यायेन्

२

१ एफिससबीअ् चुःकबा मण्डलीमी दूत कोओ खनावा छाबे,

खआ खनावा साथोत‍़ा साङ्‍गीमा तक्‍पम् हुक्‍‍पी याङ्‍कबा नुङ् सुनमी साथोत‍़ा बत्ती ओप्‍थाम् सामदानमी माझाबीअ् लाम्धुकबासेअ् इःकु।

२ आनेअ् सीःलोमालो मुःसुनाहँ याव नुङ् थप्थप्बोब्बो मापुअ्ये आङ्मामी आम्मी खनावा कङेअ् लेःकुङ्, तोअ्माङ् दुष्‍ट मीनाची आनेअ् खाखेअ्हीसुचीनानी, तोकोना प्रेरित मापुक्‍पा ने प्रेरितङा ने काःकाह मीनाची जाँचे मुःसुचीनामाङ् होरोङ् खाङ्मुइतुचीना नेमाङ् ने कङेअ् लेःकुङ्।

३ आनीसेअ् थप्‍थप्‍बोब्बो मापुअ्ये आङ्धीङ्‍कानुम्, मोलम् कङी न‍़ीङ्मी योक्‍सेअ् कष्‍ट आङ्धीङ्‍कानुम्, मोरोअ्माङ् ने आनीन् मायाःक्‍तेतीतानी।

४ तोकोना आम्मी विरूद्धबीअ् कानुङ् कोओ खनावा चुःअ्, आनानुङ् चुःकबा पहिलो प्रेम आनेअ् यैइतुना।

५ मोसेअ्नोअ् हाबाङ् आना हेअ्युसान्बा, आको मीत्‍ते मोलम् हीःवामाङ् यैतेमाङ् आनेअ् पैल्हे मुःसुनाबा याव मुःसे, आकोरोअ् मामुःसुना भने, का आनाबीअ् ताङाअँमाङ् बत्ती युक्‍थाम् आम्‍मी सामदान आकोमी थम्‍लम् वेल्‍लाङ्‍कुक्‍‍पाने।

६ तोकोना आनीबीअ् कोओ इक्‍कु खनावा चुःअ्, कङेअ् फेस्‍सीतीतोअ्नोअ् आनीसेअ् ने निकोलाइटसचीमी यावह फेस्‍सीकानुम्।

७ नबाअ् चुःकबासेअ् मायेनुहोउ, पवित्र सनीअ्वाए मण्डलीची इमाङ‍् लीक्‍कुचीही। कोङ्‍कबा परमेश्‍वरमी स्वर्गबीअ् चुःकबा जुनीमी स‍़ीङ्बाङ् कङेअ् चाःमा पीक्‍कुक्‍‍पाने।

स्मुर्नामी योक्‍सेअ् यायेन्

८ तोअ्माङ् स्मुर्नाबीअ् चुःकबा मण्डलीमी दूत कोओ खनावा छाबे,

खआ खनावा सीःसामाङ् ने होनेअ् जिउँदो पुक्‍कबासेअ् इःकु, उ सुरु ने मोलम् द्‍याङ्पीपा नेअ् ने।

९ कङेअ् आम्मी कष्‍ट नुङ् आनानुङ् माङ्ने माअ्आबा खनावा लेःकुङ्। तोकोना आना गो सप्चाकबा नोअ् चुःअ्ना। यहूदीइका नेमाङ् अक्‍‍तेन् लब्‍काहचेअ् आम्मी लालुवा मुःकुची नेबा खनावा कङेअ् लेःकुङ्। अखाची शैतानमी यायुङ्माख‍़ीम् ने।

१० आनेअ् तोअ्मान् योक्‍कुन्‍बा कष्‍टनुङ् अकीस्सीए, खाक्‍से, शैतानए आनीन्मध्ये एअ्वा जना जाँच मुःमामी योक्‍सेअ् झ्यालखानाबीअ् तीःथाङ्‍लीतानी, मोलम् आनीन् दश लेन्धारीनोअ् कष्‍ट पुक्‍कानीहीने। आना सीःमाङ्वाधारी नोअ् विश्‍वास मुःहीलोक्‍पा पुगे, मोलम् कङेअ् आना जुनीमी श्रीपेच पीअ्नोन्बाने।

११ नबाअ् चुःकबासेअ् मायेनुहोउ, पवित्र सनीअ्वाए मण्डलीची इमाङ‍् लीक्‍कुचीही। कोङ्‍कबा दोस्रो सीःमाङ्वालम् इमाङ‍् ने हान्ती पुअ्नीबाने।

पर्गामममी योक्‍सेअ् यायेन्

१२ तोअ्माङ् पर्गाममबीअ् चुःकबा मण्डलीमी दूत कोओ खनावा छाबे,

खआ खनावा ह‍़ीक्‍बोम्युगेअ्नोअ् धार चुःकबा तरवाल्‍ली तक्‍पम् पसबीअ् याङ्‍कबासेअ् इःकु।

१३ शैतानमी सिंहासन चुःथाप्‍पी आना पेन्‍नोअ्ना नेबा खनावा कङेअ् लेःकुङ्। मोरोहोसाङ् ने आना कङी न‍़ीङ्मी योक्‍सेअ् त‍़थ‍़ीलो चुःअ्ना। कङी विश्‍वास साछी एन्टिपासमी समइबीअ् ने काबीपा आम्‍मी विश्‍वास आनेअ् मायैतुना। शैतान चुःथाप्‍पी आनीमीनोअ् माझाबीअ् मीनाचेअ् आको सेदुची।

१४ तोकोना आम्मी विरोधबीअ् कानुङ् मेछुअ् खनावा चुःअ्, आनानुङ् बालामए इःताबा खनावा मानामुःकाहची कोइ-कोइ मीनाची चुःअ्मी। इस्राएलीचीमी योक्‍सेअ् छ्याक्‍सीकबा मापुअ्होउ नेमाङ् मूर्तिहबीअ् तीःबलाअ्वा चाःमाकोअ् चाःमा नुङ् व्यभिचार मुःमा आकोसेअ् बालाक इःतु।

१५ आकोरोअ्नोअ् आनानुङ् निकोलाइटसचेअ् इःतामीही खनावा मानामुःकाहची ने धेरुन् जना चुःअ्मी।

१६ कोसेअ् नोअ् तक्‍पम् हीःवामाङ् यैतेमाङ् परमेश्‍वरबीअ् एने, आकोरोअ् मामुःसुना भने, आनाबीअ् का चोप्‍फाङ‍्नोअ् ताङाअँक्‍पाने मोलम् कङी यामी तरवाल्‍लीए अखाचीनुङ् चुङ्‍ङाअँक्‍पाने।

१७ नबाअ् चुःकबासेअ् मायेनुहोउ, पवित्र सनीअ्वाए मण्डलीची इमाङ‍् लीक्‍कुचीही। कोङ्‍कबा त्‍याक्‍पलाअ्वा मन्‍नबाङ् कङेअ् मेछुअ् भाग पीक्‍कुक्‍‍पाने मोलम् ओप्‍चोङ् न‍़ीङ् छाप्‍पलाअ्वा इक्‍कु बायाप्के लोकोअ्वा कङेअ् आको पीक्‍कुक्‍‍पाने। आको लोकोअ्वा तोक्‍कबाए बाहेक अरु आसेअ् ने आको न‍़ीङ् लेःसुनी।

थिआटीरामी योक्‍सेअ् यायेन्

१८ थिआटीराबीअ् चुःकबा मण्डलीमी दूत कोओ खनावा छाबे,

खआ खनावा म‍़ीमी म‍़ीच्‍वाम्‍लअ्वादोअ् म‍़ीअ् नुङ् त‍़ीङ्ल्याए मुःधीपलाअ्वा काँसादोअ् लाङ् पुक्‍कबासेअ् इःकु, उ परमेश्‍वरमी वथक्‍छा ने।

१९ आम्मी याव, आम्मी प्रेम, आम्मी विश्‍वास, आम्मी सेवा नुङ् थप्थप्बोब्बो मापुअ्ये आङ्मामी आम्मी शक्तिमी खनावा कङेअ् लेःकुङ्। आनेअ् मुःसुन्बा द्‍याक्‍पीपा याव अघि मुःसुन्बा यावभन्दा धेरुअ् चुःअ्।

२० तोकोना आम्मी विरोधबीअ् कङेअ् इक्‍कु खनावा इःमा पुअ्नोक्‍‍पाने, तक्‍पनोअ् अगमवाणी मुःकबा मीम्‍छा ने काःअ्माङ् कङी सेवा मुःकाहची व्यभिचार मुःमीकुचीमाङ् तोअ्माङ् मूर्तिहबीअ् तीःबलाअ्वा चाःमाकोअ् चाःमा इःकुचीमाङ् वाथाम्‍कबा ईजेबेल आनेअ् थम् पीक्‍कुना।

२१ कङेअ् आको मीम्‍छा हीःवामाङ् यैअ्मामाङ् परमेश्‍वरबीअ् एम्‍मामी मौका पीत्‍तुङ्, तोकोना आकोसेअ् व्यभिचार मुःमा मान्‍मायैतु।

२२ खाक्‍से, कङेअ् आको तुअ्मीकुङ्माङ् इप्‍थाप्पी वेन्हाङ्‍कुक्‍‍पाने, मोलम् आकोनुङ् व्यभिचार मुःकाहचेअ् आकोनुक्‍पा व्यभिचार यैकुचीमाङ् परमेश्‍वरबीअ् माएम्‍मी भने, कङेअ् अखाची छप्‍पैभन्दा धेप्‍प‍़ कष्‍टबीअ् वेन्हाङ्‍कुक्‍‍चीहीने।

२३ कङेअ् आकोमी पछाची सेक्‍कुक्‍‍चीहीने। तोअ्माङ् छप्‍पैमी न‍़ीङ्वा नुङ् विचारमी जाँच मुःकबा मोलम् छप्‍प‍ै तक्‍पम् यावअन्सार इनाम पीक्‍कबा का नोअ् नेमाङ् छप्‍प‍ै मण्डलीचेअ् लेःतोअ्ङाअँमीपाने।

२४ तोकोना कोओ खनावामी द्‍याक्‍पी माम्‍बेङ्‍काह नुङ् शैतानमी न‍़ीक्‍थुप्‍पी गइरु खनावा माचीङ्‍कबा आना थिआटीरामी अरुची कङेअ् कोरोअ् लीक्‍कानीन्, कङेअ् आनीन् इमाङ्ने अरु भारी खीम्‍मीतानीनीहीने।

२५ आनानुङ् इमाङ‍् चुःअ्लो, का मात्‍ताबाधारी आको युङ्‍धीते।

२६ कोङ्‍कबा नुङ् कङी यावह द्‍याङ‍्पीधारी नोअ् युङ्धीङ्‍कबा कङेअ् तोःखा-तोःखाचीबीअ् अधिकार पीक्‍कुक्‍‍पाने,

२७ आकोसेअ् अखाचीबीअ् फलाममी तोङ्बीरीए राज्य मुःकुबाने,

बाक्‍‍खामी खोङ्दोअ्नोअ् अखाची त्याअ्वा-त्याअ्वा मुःकुचीहीने,

आकोरोअ्नोअ् कङेअ् ने कङी पापाबाङ् अधिकार तोअ्इतुङ्।

२८ कङेअ् आको भ्यानीबा साङ्‍गीमा पीक्‍कुङ्।

२९ नबाअ् चुःकबासेअ् मायेनुहोउ, पवित्र सनीअ्वाए मण्डलीची इमाङ‍् लीक्‍कुचीही।

सार्डिसमी योक्‍सेअ् यायेन्

३

१ सार्डिसबीअ् चुःकबा मण्डलीमी दूत कोओ खनावा छाबे,

खआ खनावा परमेश्‍वरमी सात सनीअ्वाची नुङ् सात साङ‍्गीमाची चुःकबासेअ् इःकु। आम्मी याव कङेअ् लेःकुङ्। आना लेदाना नेबा न‍़ीङ् गो चुःअ्, तोकोना आना सीःइताना।

२ नुःरो चुअ्ए, मोलम् मसालीमा योक्‍काह बाँकी खनावा त‍़थ‍़ीलो मुःसे, मालेअ्माभने आनेअ् मुःकुनाबा याव कङी परमेश्‍वरए खाङ्‍कुलो पूरा पुगाबा कङेअ् मातुब्तीअ्ङा।

३ मोसेअ्नोअ् आनेअ् तोक्‍कुनाबा नुङ् येनुनाबा खनावा मीत्‍ते, आको युङ्‍धीते मोलम् हीःवामाङ् यैतेमाङ् परमेश्‍वरबीअ् एने। आना नुःरो माच्‍चुना भने गो का खुःचाकबादोअ्नोअ् ताङाअँक्‍पाने, मोलम् का इमाङ‍् बेले आनाबीअ् ताङाअँक्‍पा, आनेअ् लेःसुनानीबाने।

४ तोकोना सार्डिसबीअ् चुःकबा एअ्वा जनाए तक्‍पम् तेःअ् सख्खर् मामुःसुचीबा हेअ्नी। अखाची कानुङ् बायाप्के तेःअ् चाङ्मानुङ् लाम्‍धुअ्मीहीने, मालेअ्माभने अखाची आकोमी योक्‍सेअ् खेच्‍चाकबा पुअ्इतामी।

५ कोङ्‍कबाए कोओपारे बायाप्के तेःअ् चाङ्‍कुबाने, मोलम् कङेअ् आकोमी न‍़ीङ् जुनीमी कीतापबाङ् मेत‍़ामुःबीअ्ङानीबाने। कङेअ् आकोमी न‍़ीङ् कङी पापा नुङ् उमी स्वर्गदूतचीमी अघि मानामुःकुक्‍‍पाने।

६ नबाअ् चुःकबासेअ् मायेनुहोउ, पवित्र सनीअ्वाए मण्डलीची इमाङ‍् लीक्‍कुचीही।

फिलाडेल्फियामी योक्‍सेअ् यायेन्

७ फिलाडेल्फियाबीअ् चुःकबा मण्डलीमी दूत कोओ खनावा छाबे,

खआ खनावा पवित्र, सत्य नुङ् दाऊदमी हे‍म्‍मासीङ् तक्‍पनुङ् चुःकबासेअ् इःकु, उसेअ् हेङ्‍कुलो आसेअ् ने छ्याअ्हीसुचीनी मोलम् छ्याक्‍कुलो आसेअ् ने हेम्‍बोहीसुचीनी।

८ कङेअ् आम्‍मी यावहमी न‍़ीक्‍थुप्‍पी लेःकुङ्। खाक्‍से, कङेअ् आम्‍मी अघि दैलु खुल्‍ला युक्‍पीअ्इताना, आको दैलु आसेअ् ने छ्याअ्हीसुचीनी। आनानुङ् मेछुअ् शक्ति चुःअ् नेबा कङेअ् लेःकुङ्, मोरोहोसाङ् ने आनेअ् कङी याङेब‍़ मानामुःइतुना, मोलम् कङी न‍़ीङ् मानामामुःतीतुन्बा हेअ्नी।

९ खाक्‍से, यहूदी हेअ्मीनीहोसाङ् ने यहूदीङा ने काःतोअ् होरोङ् बेङ‍्काहची चैँ शैतानमी यायुङ्मा ख‍़ीम्‍ची ने। का ताङाअँमाङ् अखाची आम्मी लाक्‍पी सेःमीअ्मीकुक्‍‍चीहीने मोलम् आना कङेअ् नेच्‍चाइताना नेबा खनावा अखाचेअ् लेःतोकुचीबाने।

१० आनेअ् थप्‍थप्‍बोब्बो मापुअ्ये हुङ्‍मामी योक्‍सेअ् कङी याङेब‍़ मानामुःसुनाबासेअ् कङेअ् आना जाँचमी बेले लेत्‍चामीनोअ्नाबाने, आको जाँच खाम्‍पुम्‍माबीअ् चुःकाह मीनाची जाँचे मुःसी ताक्‍पाने।

११ का चोप्‍फाङ‍्नोअ् ताङाअँक्‍पाने। आनानुङ् चुःकबा खनावा लब्‍धीते, मोलम् आम्‍मी श्रीपेच आनाबाङ् आसेअ् ने याखेतुनीबाने।

१२ कोङ्‍कबा कङेअ् कङी परमेश्‍वर पुजेमुःथाम् ख‍़ीम्‍मी इक्‍कु छीत्‍ताङ् बनामुःकुक्‍पाने। तोअ्माङ् उ आकोबाङ् हानीम् ने बैरा खेअ्नीबाने। कङेअ् आकोबीअ् कङी परमेश्‍वरमी न‍़ीङ् छाब्कुक्‍‍पाने, मोलम् कङी पापाबाङ् स्वर्गलम् मुअ्मु ताकबा परमेश्‍वरमी सहरमी न‍़ीङ् अर्थात् यरूशलेम छाब्कुक्‍‍पाने। तोअ्माङ् आकोबीअ् कङ् तक्‍पमीनोअ् ओप्‍चोङ् न‍़ीङ् ने छाब्कुक्‍‍पाने।

१३ नबाअ् चुःकबासेअ् मायेनुहोउ, पवित्र सनीअ्वाए मण्डलीची इमाङ‍् लीक्‍कुचीही।

लाओडिसियामी योक्‍सेअ् यायेन्

१४ लाओडिसियाबीअ् चुःकबा मण्डलीमी दूत कोओ खनावा छाबे,

खआ खनावा आमेन, विश्‍वास मुःहीम्‍बा नुङ् नीच्‍चानोक्‍पा साछी तोअ्माङ् परमेश्‍वरए बनामुःसुहु छप्‍प‍ै खनावाबीअ् राज्य मुःकबाए इःकु।

१५ कङेअ् आम्‍मी यावह लेःकुङ्। आना यीने यीप्‍छीअ्नानी, कुने कुःअ्नानी। यीप्‍छीकबा अथवा कुःकबा गो गो नुःसाबा।

१६ मालेअ्माभने आना कुःमोअ्-कुःमोअ्क्‍पा चुःअ्ना, कुने कुःअ्नानी, यीने यीब्‍छीअ्नानी, मोसेअ्नोअ् कङेअ् आना कङी याबाङ् पालाङ्नोअ्नाबाने।

१७ “का सप्चाङाअँ, कानुङ् छेबेवा चुःअ् मोलम् कङा इमाङ‍् खनावामी ने खाँचो माअ्उङ्” इःतोअ् आनेअ् इःकुना, तोकोना आना दुक्‍ख तोक्‍कबा, नम्‍नम् मीस्‍सीअ्मा पुक्‍कबा, इमाङ्ने माच्‍चुःकबा, म‍़ीक्‍सीपा नुङ् नाङ‍्गुते चुःअ्ना नेमाङ् आनेअ् मालेःतीतुना।

१८ कङेअ् आना इमाङ‍् सल्‍ला पीअ्नोअ्ना भने, सप्‍चाकबा पुअ्मामी म‍़ीए खारे मुःबलाअ्वा सुन, तक्‍प नाङ‍्गुते पुअ्मालो ङीस्‍सीमाङ्वा द‍ेःब्‍थाम् बायाप्के तेःअ् नुङ् आनेअ् खाङ्मामी योक्‍सेअ् तक्‍पम् म‍़ीक्‍पी तेःअ्माबा मलहम काबाङ् खेःदे।

१९ कङेअ् नेच्‍चाकुक्‍‍चीहीदोअ् कङेअ् पेःकुक्‍‍ची मोलम् अनुशासनबीअ् युङ्‍कुक्‍‍ची। कोसेअ्नोअ् धेप्‍प‍़ न‍़ीङ्वा पुक्‍कबा पुगानीये मोलम् तक्‍पम् हीःवामाङ् यैतानुम्‍येमाङ् परमेश्‍वरबीअ् एनानीये।

२० खाक्‍सानुम्‍ये, का दैलुबीअ् येब्‍ङाअँमाङ् ध‍़ोक्‍ध‍़ोक् मुःकुङ्। आसेअ्लो कङी सम्‍ला येङ्‍कुमाङ् दैलु आग्बोक्‍‍पीअ्ङाअँ भने, का आको भित्रअ्यु बेङ्‍ङाअँक्‍पाने मोलम् आकोनुङ् चाःमा चाःङाअँक्‍पाने मोलम् आको कानुङ् चाःक्‍पाने।

२१ कोङ्‍कबा कङेअ् कङी सिंहासनबीअ् कानुङ् पेम्‍मीकुक्‍‍पाने, कङ्तक्‍पेअ् ने कोङुङ्माङ् कङी पापानुङ् उमी सिंहासनबीअ् पेन्‍इतुङ्।

२२ नबाअ् चुःकबासेअ् मायेनुहोउ, पवित्र सनीअ्वाए मण्डलीची इमाङ‍् लीक्‍कुचीही।

स्वर्गबीअ् आराधना

४

१ मोबाके कङेअ् खाक्‍सुङ्, मोलम् स्वर्गबीअ् आग्बोक्‍‍पलाअ्वा इक्‍कु दैलु खाक्‍तोकुङ्। कङेअ् पहिले येनुक्‍पा सम्‍लाए तुरैमी दोक्‍पा सम्‍लाबीअ् कानुङ् कोओपारे यामुधीताबा, “कुत्‍तुगे करे, मोलम् कोओमी द्‍याक्‍पी पुअ्मा योक्‍काह खनावा कङेअ् आना खाङ्मीअ्नोअ्नाबाने।”

२ वाअ्ल्याक्‍तोअ् का सनीअ्वामी हुक्‍‍पी चुअ्उङ्, स्वर्गबीअ् इक्‍कु सिंहासन चुअ्आ, मोलम् आको सिंहासनबीअ् इप्‍पाङ् चुअ्आ।

३ आकोबीअ् चुःकबामी ङच्‍याअ् बिल्‍लौर नुङ् लालमाणिदोअ्नोअ् खाङ्मुयुक्‍सा, मोलम् सिंहासनमी कोअ्योङ्मोअ्योङ् पन्‍नादोक्‍पा दक्‍थ्रोक्पा चुअ्आ।

४ आको सिंहासनमी कोअ्योङ्मोअ्योङ् अरु चौबीस कोत‍़ा सिंहासन चुअ्आ, मोलम् तख्रोक्‍पी सुनमी श्रीपेचह नुङ् बायाप्के तेःअ्ह चाङ‍्काह चौबीस जना धर्म-इःकाहची अखा सिंहासनबीअ् पेनामीही कङेअ् खाक्‍तोकुक्‍‍ची।

५ आको सिंहासनबाङ् नाप्‍चीम्‍ल्याअ्वामी उज्यालो, केलेङ्मेलेङ्‍ह नुङ् नाप्कुरुङ्मा काःसाह सम्‍ला अप्पोअ्युक्‍सा मोलम् आकोमी अघि म‍़ीमी साथोत‍़ा बत्ती ओब्धीताह चुअ्आ। खआ साथोत‍़ा बत्ती परमेश्‍वरमी सात सनीअ्वा ने।

६ सिंहासनमी अघि स्फटिक लीअ्पलाअ्वा सिसामी बाजुवादोक्‍पा चुअ्आ।

अघि नुङ् द्‍याक्‍पी जम्मै म‍़ीक्‍तेअ् चुःकाह चारोत‍़ा जिउँदो सासोअ्माचेअ् सिंहासनमी चारैपोत‍़ी घेरामुःसुचीबा।

७ पहिलो सासोअ्मा नारप्‍पादोअ्नोअ् ङीत्‍ता, दोस्रो सासोअ्मा बहरदोअ्नोअ्, तेस्रो सासोअ्मामी ङच्‍याअ् मीनामीदोअ्नोअ् नुङ् चौथो सासोअ्मा पेःधीङ्‍कबा माङ्वामादोअ्नोअ् ङीत्‍ता।

८ अखा चारोत‍़ानोअ् सासोअ्माचीमी छ-छ कोत‍़ा ल्याप्रेङ् चुअ्आ मोलम् अखा ल्याप्रेङ् बैरा नुङ् भित्रपोत‍़ी म‍़ीअ्एतेअ् चेप्‍खेपलाअ्वा चुअ्आ। अखाची लेत्‍ताअ्सेत्‍ताअ् नीम्‍माङ् कोरोअ् इःतोअ् लोःधीनोअ्मी,

“पवित्र, पवित्र, पवित्र परमप्रभु छप्‍पैभन्दा शक्ति चुःकबा परमेश्‍वर,

उ कोरोअ्लोअ् चुःकबा, पैल्हेबालम् नोअ् चुःकबा नुङ् वेगेन् ताकबा ने।”

९ अखा जिउँदो सासोअ्माचेअ् सिंहासनबीअ् चुःकबा नुङ् नीम्‍माङ् जिउँदो चुःकबा महिमा, योङ् नुङ् अलाक्‍छुमा पीक्‍कुची बेला,

१० अखा चौबीस जना धर्म इःकाहची सिंहासनबीअ् चुःकबामी अघि पोब्‍युअ्मी, मोलम् नीम्‍माङ् जिउँदो चुःकबामी अघि पोब्‍युअ्मी, मोलम् अखाचेअ् तक्‍प-तक्‍पम् श्रीपेचह सिंहासनमी अघि युङ्‍कुचीमाङ् कोरोअ् इःकुची,

११ “एकामी प्रभु नुङ् परमेश्‍वर,

आना महिमा, योङ् नुङ् शक्ति तोअ्मामी योक्‍सेअ् खेच्‍चाकबा ने।

मालेअ्माभने छप्‍प‍ै खनावा आनेअ् नोअ् बनामुःसुनाहँ ने,

मोलम् आम्‍मी नोअ् इच्छाअन्सार अखा छप्‍प‍ै बनालीसा, मोलम् छप्‍पैए जुनी तोक्‍कुची।”

कीताप नुङ् थुँबा

५

१ सिंहासनबीअ् पेङ्‍कबामी चुप्‍त‍़‌ीङ‍‍् हुक्‍‍पीअ् भित्र नुङ् बैरापोत‍़ी छाप्‍पलाअ्वा इक्‍कु कीताप कङेअ् खाक्‍तोकुङ्। आकोचैँ साथोत‍़ा छाप तीःबलाअ्वामाङ् छ्याक्‍पलाअ्वा चुअ्आ।

२ तोअ्माङ् इक्‍कु त‍़थ‍़ीलो स्वर्गदूत कङेअ् खाक्‍तोकुङ्। उसेअ् धेप्‍प‍़ सम्‍लाबीअ् कोरोअ् इःधीतुबा चुअ्आ, “कोओ कीताप हेम्‍बोअ्मामी योक्‍सेअ् कोओमी छापह पोअ्मा खेच्‍चाकबा असा चुःक्‍पा?”

३ स्वर्गबीअ् अथवा खाम्‍पुम्‍माबीअ् अथवा खाम्‍पुम्‍मा खुअ्माअ्मु कोओ कीताप हेम्‍बोअ्मा अथवा आको भित्रअ्यु खाङ्‍‍हीकबा असा ने माच्‍चु।

४ आको कीताप हेम्‍बोअ्मा अथवा आको भित्रअ्यु खाङ्मा खेच्‍चाकबा असा ने माच्‍चुबासेअ् का धेरुअ् नोअ् खाबुङ्।

५ तोअ्माङ् धर्म इःकाहचीमध्ये इप्‍पाङ्ए कङा कोरोअ् लीअ्ङा, “अखाबे! खाक्‍से, कोओ कीताप हेम्‍बोअ्मामी योक्‍सेअ् खआ साथोत‍़ा छाप पोअ्मामी यहूदामी कुलमी नारप्‍पा कोङ्‍इतु। उ दाऊदमी बुमीलोबीपा ने।”

६ मोबाके सिंहासन नुङ् चारोत‍़ा जिउँदा सासोअ्माची तोअ्माङ् धर्म इःकाहचीमी माझाबीअ् सेअ्इपलाअ्वादोअ् ङीक्‍कबा इक्‍कु थुँबा येब्‍धीताबा कङेअ् खाक्‍सुङ्। उमी साथोत‍़ा सात‍़ाङ् नुङ् साथोत‍़ा म‍़ीअ् चुअ्आ। अखा म‍़ीअ्चैँ खाम्‍पुम्‍मापेच्‍ची पाङ्‍हाक्‍पलाअ्वा परमेश्‍वरमी साथोत‍़ा सनीअ्वाची ने।

७ तोअ्माङ् आको थुँबा खरामाङ् सिंहासनबीअ् पेङ्‍कबामी चुप्‍त‍़‌ीङ‍‍् हुक्‍‍पाङ् आको कीताप लाःसु।

८ तोअ्माङ् उसेअ् आको कीताप लाःसु बेले अखा चारोत‍़ा जिउँदा सासोअ्माची नुङ् चौबीस जना धर्म इःकाहची थुँबामी अघि पोब्‍युसामी। अखा छप्‍पैमी हुक्‍‍पी वीणा नुङ् धूपए चेप्‍खेपलाअ्वा सुनमी चोमनीह चुअ्आ। अखा चोमनीचैँ पवित्र मीनाचीमी प्रार्थना ने।

९ अखाचेअ् कोरोअ् इःतोअ् इक्‍कु ओप्‍चोङ् छाम् लोःसुची,

“आना कोओ कीताप याङ‍्मा

नुङ् आकोमी छापह पोअ्मा खेच्‍चाकबा ने,

मालेअ्माभने आना मीनाचेअ् सेदामी,

मोलम् आनेअ् छप्‍प‍ै तोःखाबाङ् नुङ् खल-खालेहे प‍़ीअ् यामुकाह छप्‍प‍ै देःनबीही मीनाची तक्‍पम‍ी हेरुवाए परमेश्‍वरमी योक्‍सेअ् खेःदुचीना,

१० मोलम् आनेअ् अखाची इक्‍कु राज्य नुङ् इकीमी परमेश्‍वरमी सेवा मुःकाह पुजारीची बनामुःसुचीना,

तोअ्माङ् अखाचेअ् खाम्‍पुम्‍माबीअ् राज्य मुःकुचीबाने।”

११ तोअ्माङ् कङेअ् खाक्‍सुङ्लो, सिंहासन, जिउँदा सासोअ्माची नुङ् धर्म इःकाहचीमी कोअ्योङ्मोअ्योङ् धेरुन् स्वर्गदूतचीमी सम्‍ला कङेअ् येनुङ्। अखाची लाख-लाख नुङ् करोड-करोड चुअ्आमी।

१२ अखाचेअ् धेप्‍प‍़ सम्‍लाए कोरोअ् इःधीतुचीही,

“सेप्‍पलाअ्वा थुँबा शक्ति, छेबेवा, तयाबुङ्, बोल्, इज्जत,

महिमा नुङ् प्रशंसा तोअ्मा खेच्‍चाकबा ने।”

१३ तोअ्माङ् स्वर्गबीअ् नुङ् खाम्‍पुम्‍माचप्पी मोलम् खाम्‍पुम्‍मा खुअ्माअ्मु मोलम् बाजुवाबीअ् नुङ् आकोबीअ् चुःकाह छप्‍प‍ै सासोअ्माचेअ् कोरोअ् इःधीतुचीबा कङेअ् येनुङ्,

“सिंहासनबीअ् पेङ्‍कबा नुङ् थुँबा

प्रशंसा, इज्जत, महिमा नुङ् शक्ति नीम्‍माङ् मापुअ्होउ।”

१४ तोअ्माङ् चारोत‍़ा सासोअ्माचेअ् इःसुची, “आमेन!” तोअ्माङ् अखा धर्म इःकाहचेअ् पोब्‍युसामीमाङ् सेःमीतुची।

छापह

६

१ थुँबाए अखा साथोत‍़ा छापमध्ये इक्‍कु हेम्‍बोकुबा कङेअ् खाक्‍सुङ्। आकोरोअ्लोअ् चारोत‍़ा जिउँदा सासोअ्माचीमध्ये इक्‍कुए नाप्कुरुङ्मा काःसीतोअ्नोअ् सम्‍लाबीअ् कोरोअ् इःसुबा कङेअ् येनुङ्, “ताअ्ए!”

२ मोबाके कङेअ् इक्‍कु बायाप्पा घोडा खाक्‍सुङ्, आकोमी चप्पी थाङ‍्कबानुङ् इक्‍कु बीच्‍छी चुअ्आ, मोलम् उसेअ् इक्‍कु श्रीपेच तोक्‍कुबा, तोअ्माङ् आको कोङ्मामाङ् कोङ्मामी योक्‍सेअ् आकोबाङ् अप्पोका।

३ उसेअ् दोस्रो छाप हेम्‍बोकुलो दोस्रो जिउँदो सासोअ्माए कोरोअ् इःसुबा कङेअ् येनुङ्, “ताअ्ए!”

४ तोअ्माङ् अर्कु इक्‍कु चीम्‍ल्यावेपा हरप्के घोडा बैरा अप्पोका। मीनाची उची-उचीबीअ् सेक्‍काले मात्‍तोमीहोउ नेमाङ् आको घोडाबीअ् थाङ‍्कबाए खाम्‍पुम्‍माबाङ् शान्ति लाःलाङ्मामी अनुमति तोक्‍कुबा। आकोसेअ् इक्‍कु धेप्‍प‍़ तरवाल्‍ली तोक्‍कुबा।

५ उसेअ् तेस्रो छाप हेम्‍बोकुलो तेस्रो जिउँदा सासोअ्माए कोरोअ् इःसुबा कङेअ् येनुङ्, “ताअ्ए!” तोअ्माङ् कङेअ् इक्‍कु मक्‍थ्रोके घोडा खाक्‍सुङ्। आकोमीचप्पी थाङ्‍कबामी हुक्‍‍पी इक्‍कु थाःक्‍थाम् चुअ्आ।

६ अखा चारोत‍़ा जिउँदा सासोअ्माचीमी माझाबीअ् इक्‍कु सम्‍लाए कोरोअ् इःसुबादोअ् कङेअ् येनुङ्, “इअ् लेन्मी तोअ्मासीङ् इअ् किलो छोङ्, मोलम् इअ् लेन्मी तोअ्मासीङ् सुङ्बोम् किलो त‍़ीक्‍छोङ्, तोकोना केवा नुङ् अङ्‍गुरमी मद्य इमाङ‍् ने अमुःम्बा।”

७ उसेअ् चौथो छाप हेम्‍बोकुलो चौथो जिउँदो सासोअ्माए कोरोअ् इःसुबा कङेअ् येनुङ्, “ताअ्ए!”

८ कङेअ् इक्‍कु हर्दीक्‍‍के घोडा खाक्‍सुङ्, मोलम् आको घोडाबीअ् थाङ्‍कबामी न‍़ीङ्‍चैँ सीःमाङ्वा चुअ्आ, मोलम् पातालए चैँ आको त‍़ीङुबा। तोअ्माङ् खाम्‍पुम्‍मामी चार भागबीअ् इअ् भाग तरवाल्‍ली, सखीरी, महामारी नुङ् खाम्‍पुम्‍माबीही थाप्नाम्साचीबाङ् सेअ्मामी योक्‍सेअ् अखा ह‍़ीक्‍‍पाक्‍‍चेअ् हक तोक्‍काचुबा।

९ उसेअ् पाँचौं छाप हेम्‍बोकुलो परमेश्‍वरमी याङेब‍़मी योक्‍सेअ् नुङ् अखाचेअ् पीत्‍तुचीबा साछीमी कारण मीनाचेअ् सेदुचीमीही छप्‍पै मीनाचीमी सनीअ्वा जीवाँत सेअ्मामाङ् तीःथाम्मी खुअ्माअ्मु कङेअ् खाक्‍सुङ्।

१० तोअ्माङ् अखाची छेल्‍लो सम्‍लाए कोरोअ् इःतोअ् काःसामी, “छुत्‍तीङ्भन्दा धेप्‍प‍़ शक्ति चुःकबा पवित्र नुङ् सत्य प्रभु, होनेअ् हानीम्धारी आनेअ् खाम्‍पुम्‍माबीअ् चुःकाहचीमी नीया मुःसुनानीबा मोलम् एकामी हेरुवामी बद‍्ली लाःसुनानीबा?”

११ अखाची छप्‍पैसेअ् इक्‍कु-इक्‍कु बायाप्के तेःअ् तोक्‍कुची, मोलम् अखाचीनुङ्सुःरी सेवा मुःकाहची नुङ् वथक्‍पा नेछाची ने अखाचीदोअ्नोअ् सीःअ्मीमाङ् पूरा ङेअ्मावा मालेप्‍पाधारी नाःचाआनीये नेबा सम्‍ला अखाचेअ् येनुची।

१२ उसेअ् छैटौं छाप हेम्‍बोकुलो धेप्‍प‍़ लुक्‍दीमा खराबा कङेअ् खाक्‍सुङ्। नाम् भाङ्ग्राङ्दोअ् मक्‍थ्रोके नुङ् लाः हेरुवादोक्‍पा हरप्के पुगाबा चुअ्आ।

१३ तोअ्माङ् वाराफुःमी स‍़ीङ् हुअ्वापाए सोङ्मीकुलो मातुम्‍काह चसी हेअ‍्युसीतोअ्नोअ् नम्‍बुङ्ल‍़ीङ्वाबीही साङ‍्गीमाह खाम्‍पुम्‍माबीअ् हेअ्युसामी।

१४ नम्‍बुङ्ल‍़ीङ्वाचैँ कीताप य‍़ीखरीतोअ्नोअ् माःखरा, मोलम् छप्‍प‍ै चोङ् नुङ् वाचोप्‍पारी तक्‍प-तक्‍पम् थम्बाङ् सेअ्लेरा।

१५ तोअ्माङ् खाम्‍पुम्‍माबीही हाङ्ची, मुद्‍दे-मुद्‍दे मीनाची, जर्नेलची, सप्चाकाहची, याम्‍नीकाहची, छप्‍प‍ै कमाराची नुङ् खुल्‍ला मीनाची होङ्‍द्रोक्‍पायुगे नुङ् चोङ्मी धेत्‍त‍़ेहे लोकोअ्वायुगे कुमामी।

१६ अखाचेअ् चोङ्‍ह नुङ् धेत्‍त‍़ेहे लोकोअ्वा कोरोअ् लीत्‍तुची, “एकामीचप्पी हेअ्युसानीये, मोलम् सिंहासनबीअ् पेङ्‍कबामी खाङ्मावाबाङ्, मोलम् थुँबामी धेप्‍प‍़ छुरीअ्बाङ् एका त्‍याअ्माये,

१७ मालेअ्माभने उचीमी धेप्‍प‍़ छुरीअ्मी धेप्‍प‍़ लेन् ताखेअ्इता, आकोमी अघि असा येब्‍हीक्‍‍पा?”

इअ् लाख चवालीस हजार इस्राएल छाप लगालीसाबा

७

१ मोबाके खाम्‍पुम्‍माबीअ् अथवा बाजुवाबीअ् अथवा हाबीपा ने स‍़ीक्‍पी हुअ्वापा मालोःयेमाच्‍चुहोउ नेमाङ् खाम्‍पुम्‍मामी चारैपोत‍़ीबाङ् ताकबा हुअ्वापा छ्याक्‍तोअ् चार स्वर्गदूतची खाम्‍पुम्‍मामी चार कुनाबीअ् येब्‍धीतामीही कङेअ् खाक्‍सुक्‍ची।

२ मोबाके जिउँदो परमेश्‍वरमी छाप याङ्मानुङ् अर्कु इप्‍पाङ् स्वर्गदूत नाम्‍केत्‍थाप्‍पाङ् अप्पोकबा कङेअ् खाक्‍सुङ्। तोअ्माङ् खाम्‍पुम्‍मा नुङ् बाजुवा हान्ती मुःमामी हक तोक्‍काह चार जना स्वर्गदूतची आकोसेअ् छेल्‍लो सम्‍लाबीअ् कोरोअ् लीत्‍तुची,

३ “एकामी परमेश्‍वरमी सेउतेचीमी ङच्‍याक्‍पी एकाए छाप मातेःपाधारी खाम्‍पुम्‍मा अथवा बाजुवा अथवा स‍़ीङ्‍‍ह इमाङ्ने हान्ती अमुःमाह।”

४ तोअ्माङ् छाप सीक्‍काहचीमी ङेअ्मावामी न‍़ीक्‍थुप्‍पी कङेअ् येनुङ्। अखाची इअ् लाख चवालीस हजार चुअ्आमी, मोलम् अखाची इस्राएलमी छप्‍प‍ै कुलबाहाङ्ची चुअ्आमी।

५ यहूदामी कुलबाङ् बारो हजार,

रूबेनमी कुलबाङ् बारो हजार,

गादमी कुलबाङ् बारो हजार,

६ आशेरमी कुलबाङ् बारो हजार,

नप्‍तालीमी कुलबाङ् बारो हजार,

मनश्शेमी कुलबाङ् बारो हजार,

७ शिमियोनमी कुलबाङ् बारो हजार,

लेवीमी कुलबाङ् बारो हजार,

इस्‍साखारमी कुलबाङ् बारो हजार,

८ जबूलूनमी कुलबाङ् बारो हजार,

योसेफमी कुलबाङ् बारो हजार,

मोलम् बेन्यामीनमी कुलबाङ् बारो हजार चुअ्आमी।

छप्‍प‍ै तोःखामी धेप्‍प‍़ ओइरु

९ मोबाके छप्‍प‍ै देःनबीही, छप्‍प‍ै कुलबीही, छप्‍प‍ै प‍़ीक्‍पीही नुङ् छप्‍प‍ै तोःखाबीही आसेअ् ने अङेब्सीहीमाबा इक्‍कु धेप्‍प‍़ ओइरु कङेअ् खाक्‍सुङ्। अखाची बायाप्के तेःअ् चाङ्मानुङ् हुक्‍‍पी खजुरमी हाँगाह याक्‍तोअ् सिंहासन नुङ् थुँबामी अघि येब्‍धीतामीही।

१० अखाची कोरोअ् इःतोअ् धेप्‍प‍़ सम्‍लाए काःसामी,

“सिंहासनबीअ् पेङ्‍कबा इकीमी परमेश्‍वर

मोलम् थुँबाबीअ् मुलुवा चुःअ्।”

११ तोअ्माङ् सिंहासन, धर्म इःकाहची नुङ् चार जिउँदा सासोअ्माचीमी कोअ्योङ्मोअ्योङ् छप्‍प‍ै स्वर्गदूतची येबामी, मोलम् सिंहासनमी अघि पोब्‍युसामीमाङ् कोरोअ् इःतोअ् परमेश्‍वर सेःमीतुची,

१२ “आमेन! इकीमी परमेश्‍वर

प्रशंसा, महिमा, तयाबुङ्, अलाक्‍छुमा, इज्जत,

शक्ति नुङ् बोल् नीम्‍माङ्मी योक्‍सेअ् मापुअ्होउ। आमेन!”

१३ धर्म इःकाहचीमध्ये इक्‍कुसेअ् कङा छीम्‍ङा, “खआ बायाप्के तेःअ् चाङ्‍काहची असाची, मोलम् हाबाङ् ताअ्आमीही?”

१४ तोअ्माङ् कङेअ् आको लीत्‍तुङ्, “मालिक, आनेअ् नोअ् लेःकुना।”

तोअ्माङ् आकोसेअ् कङा लीअ्ङा, “खचीचैँ धेप्‍प‍़ दुक्‍ख आङामीमाङ् ताअ्आमीही ने। खचेअ् तक्‍प-तक्‍पम् तेःअ्ह थुँबामी हेरुवाबीअ् छोःगुचीमाङ् बायाप्के बनामुःइतुची।

१५ मोसेअ्नोअ्,

“‘अखाची परमेश्‍वरमी सिंहासनमी अघि चुःअ्मीही,

मोलम् लेत्‍ताअ्सेत्‍ताअ् परमेश्‍वर पुजेमुःथाम् ख‍़ीबीअ् उमी सेवा मुःकुची,

तोअ्माङ् सिंहासनबीअ् पेङ्‍कबासेअ् उम्तक्‍पेअ्नोअ् अखाचीमी रच्‍छे मुःकुचीहीने।

१६ अखाची हानीम् ने साअ् नुङ् वेःअ्मेसीसुचीनीहीने,

नाम्‍मी कुःमोअ्वा अखाचीबीअ् सीअ्नीबाने,

अथवा द‍़ीक्‍कबा कुःकबा ने सीअ्नीबाने।

१७ मालेअ्माभने सिंहासनमी माझाबीअ् पेङ्‍कबा थुँबा नोअ् अखाचीमी गोठाला पुअ्नोक्‍‍पाने,

तोअ्माङ् उसेअ् अखाची जिउँदो कुङ्‍वामी पीताङ्धारी याखेकुचीहीने,

मोलम् परमेश्‍वरए अखाचीमी म‍़ीक्‍पाङ् छप्‍प‍ै म‍़ीअ्वा तुःक्‍पीकुचीहीने’।”

सातौं छाप नुङ् धूप इथ्थाम् सुनमी खोङ्

८

१ थुँबाए सातौं छाप हेम्‍बोकुलो आधा घण्टाधारी स्वर्गबीअ् पीक्‍पीङ्‍लोलो पुगा।

२ परमेश्‍वरमी अघि येब्काह सात स्वर्गदूतची कङेअ् खाक्‍सुक्‍ची। अखाचेअ् इक्‍कु-इक्‍कु तुरै तोक्‍कुचीही।

३ तोअ्माङ् अर्कु इक्‍कु स्वर्गदूत ताअ्आमाङ् धूप इथ्थाम् सुनमी खोङ् याङुमाङ् जीवाँत सेअ्मामाङ् तीःथाम् क्‍याक्‍पी येबा, मोलम् सिंहासनमी अघि चुःकबा जीवाँत सेअ्मामाङ् तीःथाम् सुनमी थम्चप्पी छप्‍प‍ै पवित्र मीनाचीमी प्रार्थनानुङ् तीःमामी योक्‍सेअ् आकोसेअ् धेरुअ् नोअ् धूप तोक्‍कु।

४ पवित्र मीनाचीमी प्रार्थनानुङ् सुःरी धूपमी म्‍याक्‍खुमा स्वर्गदूतमी हुक्‍‍पाङ् मुत्‍तुगे पुक्‍तोअ् परमेश्‍वरमी अघि खरा।

५ मोबाके स्वर्गदूतए धूप इथ्थाम् खोङ् याङुमाङ् जीवाँत सेअ्मामाङ् तीःथाम् थम्मी म‍़ी आकोबीअ् चेप्‍तीसु मोलम् खाम्‍पुम्‍माबीअ् वेनु, तोअ्माङ् आकोबीअ् नाप्कुरुङ्मा काःसाह सम्‍ला, केलेङ्मेलेङ्‍ह अप्पोका, तोअ्माङ् नाप्‍चीम्‍ल्याअ्वा चीम्‍ल्याअ् लेत्‍ता मोलम् लुक्‍दीमा खरा।

तुरैह‍

६ हो अखा इक्‍कु-इक्‍कु तुरै चुःकाह सात जना नोअ् स्वर्गदूतची तुरै मीअ्मामी योक्‍सेअ् त्‍याद‍़ी पुगामी।

७ पहिलो स्वर्गदूतए तक्‍पम् तुरै मीदु, मोलम् हेरुवानुङ् थोःबलाअ्वा बोम् नुङ् म‍़ी खाम्‍पुम्‍माबीअ् हेअ्दारा। तोअ्माङ् खाम्‍पुम्‍मामी सुङ्बोम् भागबीअ् इअ् भाग, स‍़ीङ्‍हमी सुङ्बोम् भागबीअ् इअ् भाग नुङ् छप्‍प‍ै फीफीके घाँस द‍़ीअ्द‍़रा।

८ दोस्रो स्वर्गदूतए तक्‍पम् तुरै मीदु, मोलम् म‍़ीए द‍़ीअ्धीङ्‍कबा इक्‍कु धेप्‍प‍़ चोङ्दोक्‍पा बाजुवाबीअ् हेअ्युसा, तोअ्माङ् बाजुवामी सुङ्बोम् भागबीअ् इअ् भाग हेरुवा पुगा,

९ मोलम् बाजुवाबीअ् चुःकाह जिउँदा सासोअ्माचीमी सुङ्बोम् भागबीअ् इअ् भाग सीःसामी, मोलम् जहाजह ने सुङ्बोम् भागबीअ् इअ् भाग सुद‍्धम् पुगा।

१० तेस्रो स्वर्गदूतए तक्‍पम् तुरै मीदु, मोलम् नम्‍बुङ्ल‍़ीङ्वाबाङ् हाधीङ्‍कबा राँकोदोक्‍पा इक्‍कु धेप्‍प‍़ साङ्‍गीमा युवामाङ्‍हमी सुङ्बोम् भागमी इअ् भागबीअ् नुङ् कुङ्‍वामी पीःथाम्‍हबीअ् आको हेअ्युसा।

११ आको साङ्‍गीमामी न‍़ीङ् “ऐरेलु” ने, आकोमी कारणए सुङ्बोम् भागबीअ् इअ् भाग कुङ्वा ख‍़ीक्‍कबा पुगा, मोलम् आको कुङ्वा दुङ्‍काह धेरुअ् नोअ् मीनाची सीःसामी।

१२ चौथो स्वर्गदूतए तक्‍पम् तुरै मीदु, मोलम् नाम्‍मी सुङ्बोम् भागबीअ् इअ् भागचप्पी, लाःमी सुङ्बोम् भागबीअ् इअ् भागचप्पी मोलम् साङ्‍गीमामी सुङ्बोम् भागबीअ् इअ् भागचप्पी आकोसेअ् तक्‍पम् शक्तिए चीःबु, मोलम् अखाचीमी उज्यालोमी सुङ्बोम् भागबीअ् इअ् भाग नाप्‍चीग‍़ीक्‍पा पुगा, तोअ्माङ् लेत्‍ताअ् नुङ् सेत्‍ताअ्मी ने सुङ्बोम् भागबीअ् इअ् भाग उज्यालोमेद‍्दीके पुगा।

१३ कङेअ् खाक्‍सुङ्लो नम्‍बुङ्ल‍़ीङ्वाबीअ् पेःधीङ्‍कबा इक्‍कु बाबाङ्ल‍़ीअ्वा कोरोअ् इःतोअ् धेप्‍प‍़ सम्‍लाए काःसाबा येनुङ्, “सुङ्बोम् स्‍वर्गदूतचीमी मीअ्मा बाँकी चुःकाह तुरैमी सम्‍लामी कारणए खाम्‍पुम्‍माबीअ् बास मुःकाहची धिक्‍‍कार! धिक्‍‍कार! धिक्‍‍कार!”

९

१ तोअ्माङ् पाँचौं स्वर्गदूतए तक्‍पम् तुरै मीदु, मोलम् स्वर्गबाङ् इक्‍कु साङ्‍गीमा खाम्‍पुम्‍माबीअ् हेअ्युसाबा कङेअ् खाक्‍सुङ्। आको साङ्‍गीमाए पातालमी हेस्स‍ीङ् तोक्‍कुबा चुअ्आ।

२ आकोसेअ् पाताल हेम्‍बोकु, मोलम् आकोबाङ् म‍़ीमी धेप्‍प‍़ भट्टीबाङ् अप्पोकबा म्‍याक्‍खुमादोक्‍पा अप्पोका, तोअ्माङ् आकोसेअ् नाम् नुङ् नम्‍बुङ्ल‍़ीङ्वा नाप्‍चीग‍़ीक्‍पा बनामुःसु।

३ मोबाके आको म्‍याक्‍खुमाबाङ् खाम्‍पुम्‍माबीअ् लुक्‍खीची अप्पोकामी, मोलम् खाम्‍पुम्‍माबीही छोग‍़ीब्‍चीमी दोअ्नोअ् शक्ति अखाचेअ् तोक्‍कुची।

४ खाम्‍पुम्‍माबीही घाँस अथवा मेछुकेहे स‍़ीङ्लुङ् अथवा स‍़ीङ्‍ह हान्ती अमुःमाह, तोकोना ङच्‍याक्‍पी परमेश्‍वरमी छाप माच्‍चुःकाह मीनाची तेअ् हान्ती मुःमाचीही नेबा अखाचेअ् अग्गे तोक्‍कुचीबा चुअ्आ।

५ मीनाची सेअ्इमाचीही हेअ्‍नी, तोकोना पाँच लाधारी दुक्‍ख पीअ्मामी अनुमति अखाचेअ् तोक्‍कुची, मोलम् छोग‍़ीब्‍ए द‍़ोक्‍कीलो तुक्‍कीतोअ्नोअ् अखाचेअ् द‍़ोक्‍कीमीलोअ् ने तुक्‍कबा पुअ्युक्‍सा।

६ अखा लेन्बीअ् मीनाची सीःमा योअ्नोअ्मीहीने, तोकोना सीःतोअ्मीनीहीने। अखाचेअ् सीःमामी इच्छा मुःकुचीबाने, तोकोना सीःमाङ्वा अखाचीबाङ् खुःल्‍हेअ्नोक्‍‍पाने।

७ अखा लुक्‍खीचीमी रूप लडाइँबीअ् खेअ्मामी योक्‍सेअ् त्‍याद‍़ी पुक्‍काह घोडाचीमीदोअ् ङीत्‍ता। अखाचीमी तख्रोक्‍पी सुनमी श्रीपेचदोहो माङ्देन न चुअ्आ, मोलम् अखाचीमी ङच्‍याअ्चैँ मीनामी ङच्‍याअ्दोअ्नोअ् ङीत्‍ता।

८ अखाचीमी ताङाअ् मीम्‍छाचीमी ताङाअ्दोअ्नोअ् नुङ् अखाचीमी क्‍याङ् नारप्‍पामीदोअ्नोअ् ङीत्‍ता।

९ तोअ्माङ् अखाचीमी बोअ्थेब्बीही पाता फलाममी चुअ्आ, मोलम् अखाचीमी ल्याप्रेङ्मी सम्‍ला लडाइँबीअ् पीङ्‍काह धेरुन् रथ नुङ् घोडाचीमी सम्‍लादोअ् काःसा।

१० अखाचीमी मीरीअ् नुङ् सेन् छोग‍़ीब्‍मी दोअ्नोअ् ङीत्‍ता। अखाचीमी मीरीक्‍पी पाँच लाधारी मीना दुक्‍ख पीक्‍कबा शक्ति चुअ्आ।

११ पातालमी दूत अखाचीमी हाङ‍् चुअ्आ। हिब्रू प‍़ीक्‍पी आकोमी न‍़ीङ् एबाड्डोन नुङ् ग्रीक प‍़ीक्‍पी अपोल्‍लियोन ने।

१२ पहिलो विपत्ति खैता। होनेअ् ह‍़ीक्‍‍बोम् विपत्ति तामा बाँकी चुःअ्।

१३ तोअ्माङ् छैटौं स्वर्गदूतए तक्‍पम् तुरै मीदु, मोलम् परमेश्‍वरमी अघि चुःकबा जीवाँत सेअ्मामाङ् तीःथाम् सुनमी थम्बीपा चारोत‍़ा सात‍़ाङ‍्बाङ् अप्पोकबा इक्‍कु सम्‍ला कङेअ् येनुङ्।

१४ आको सम्‍लाए तुरै हुक्‍‍पी याङ्‍कबा आको छैटौं स्वर्गदूत कोरोअ् लीत्‍तु, “धेप्‍प‍़ युवामाङ् यूफ्रेटिसबीअ् थुब्‍भुक्‍पलाअ्वाची अखा चार जना स्वर्गदूतची लेब्‍बेतुचे।”

१५ तोअ्माङ् अखा चार जना स्‍वर्गदूतची आको छैटौं स्वर्गदूतए लेब्‍बेतुची। मीनाचीमी सुङ्बोम् भागबीअ् इअ् भाग सेअ्मामी कोओनोअ् बेलेमी, कोओनोअ् लेन्‍मी, कोओनोअ् लाःमी, मोलम् कोओनोअ् दोङ्मी योक्‍सेअ् अखा स्वर्गदूतची त्‍याद‍़ी मुःबलाअ्वा चुअ्आमी।

१६ आकोबीअ् घोडा थाङ्‍काह फौजमी ङेअ्मावा बीस करोड चुअ्आमी नेबा कङेअ् येनुङ्।

१७ कङेअ् खाक्‍सुक्‍पा दर्शनबीअ् घोडा नुङ् घोडाबीअ् थाङ्‍काहची कोरोअ् ङीत्‍तामी, अखाचेअ् म‍़ीदोक्‍पा हरप्के, नीलमणिदोक्‍पा नीलो नुङ् गन्धकदोक्‍पा हर्दीक्‍‍के रङ्मी पाताह तक्‍पम् बोअ्थेब्बीअ् वेःदुचीही चुअ्आ। अखा घोडाचीमी तख्रोअ् नारप्‍पाचीमीदोअ् ङीत्‍ता। तोअ्माङ् अखाचीमी याबाङ् म‍़ी, म्‍याक्‍खुमा नुङ् गन्धक अप्पोअ्युक्‍सा।

१८ अखाचीमी याबाङ् अप्पोकाह म‍़ी, म्‍याक्‍खुमा नुङ् गन्धकमी सुङ्बोम् खालेबा विपत्तिबाङ् सुङ्बोम् भागबीअ् इअ् भाग मीनाची सीःसामी।

१९ अखा घोडाचीमी शक्ति अखाचीमी या नुङ् मीरीक्‍पी चुअ्आ, मालेअ्माभने अखाचीमी मीरीअ् पुदोअ्नोअ् ङीत्‍ता, मोलम् अखा मीरीअ्मी तख्रोअ् ने चुअ्आ। तोअ्माङ् आकोबाङ् नोअ् अखाचेअ् मीनाची चोट सीअ्मीअ्युक्‍सुचीमी।

२० खआ विपत्तिबाङ् मास्सीःकाह अरु मीनाचेअ् तक्‍पेअ् मुःसुचीही याव यैतुचीमाङ् होनेअ् परमेश्‍वरयुगे माएन्मी। अखाचेअ् भूतची नुङ् सुन, चाँदी, काँसा, लोकोअ्वा, मोलम् स‍़ीङ्मी मूर्तिह पुजा मुःमा मायैतुची, अखा मूर्तिए खाङ्‍हीसुचीनी, येन्हीसुचीनी, मोलम् लाम्धुहीमीनी।

२१ तोअ्माङ् मीना सेअ्मामी, टुना-मुना मुःमामी, व्यभिचार मुःमामी नुङ् खुःचामामीदोक्‍पा अखाचेअ् मुःसुचीही याव यैलोङ् परमेश्‍वरबीअ् माएन्मी।

स्वर्गदूत नुङ् मेछुके कीताप

१०

१ मोबाके स्वर्गबाङ् माःरी कुक्‍‍साबा धेप्‍प‍़ शक्ति चुःकबा स्वर्गदूत कङेअ् खाक्‍सुङ्। आको खीम्‍सुवाबीअ् य‍़ीक्‍पलाअ्वा चुअ्आ मोलम् आकोमी तख्रोक्‍पी दक्‍थ्रोक्पा चुअ्आ। आकोमी ङच्‍याअ् नाम्दोअ् नुङ् लाङ्‍ह म‍़ीमी छीत्‍ताङ्दोअ् ङीत्‍ता।

२ आकोमी हुक्‍‍पी फेःबोक्‍पलाअ्वा इक्‍कु मेछुके कीताप चुअ्आ। आकोसेअ् तक्‍पम् चुप्‍त‍़‌ीङ‍‍् लाङ् बाजुवाबीअ् नुङ् ब्याङ्माङ् लाङ् जीमीन्बीअ् युक्‍सुबा चुअ्आ।

३ तोअ्माङ् नारप्‍पा घुरालीसीतोअ्नोअ् आको धेप्‍प‍़ सम्‍लाए काःसा, आको काःसालो नाप्कुरुङ्मा काःसाबा साथोत‍़ा सम्‍लादोअ्नोअ् पुक्‍ताअ्आ।

४ नाप्कुरुङ्मा काःसाबा साथोत‍़ा अखा सम्‍ला अप्पोकालो आकोमी न‍़ीक्‍थुप्‍पी कङेअ् छाब्सी बेम्मान् योगुक्‍पा, आकोरोअ्लोअ्नोअ् स्वर्गबाङ् कोरोअ् इःकबा सम्‍ला कङेअ् येनुङ्, “नाप्कुरुङ्मा काःसाबा साथोत‍़ा अखा सम्‍लाए इःसुहु खनावा आसेअ् ने मालेःतोअ्ये युक्‍से, मोलम् आको अछाबे।”

५ मोबाके बाजुवा नुङ् जीमीन्बीअ् येब्‍धीताबा कङेअ् खाक्‍सुक्‍पा स्वर्गदूतए तक्‍पम् चुप्‍त‍़‌ीङ‍‍् हुअ् स्वर्गतुगेअ् थेअ्लीतु,

६ तोअ्माङ् नीम्‍माङ्मी योक्‍सेअ् जिउँदो चुःकबा, मोलम् स्वर्ग नुङ् आकोबीअ् चुःकाह खनावा, खाम्‍पुम्‍मा नुङ् आकोबीअ् चुःकाह खनावा मोलम् बाजुवा नुङ् आकोबीअ् चुःकाह खनावा बनामुःकबामी न‍़ीक्‍पी आकोसेअ् पस्तान् चोयुमाङ् कोरोअ् इःसु, “हो मतेम्‍बु पुअ्नीबाने।”

७ तोकोना सातौं स्वर्गदूतए तक्‍पम् तुरै मीअ्मान् योक्‍कुबा लेन्हबीअ् परमेश्‍वरए तक्‍पम् सेवा मुःकाह अगमवक्ताची लीत्‍तीतोअ्नोअ् परमेश्‍वरमी अलेःतोअ्हीमाबा खनावा पूरा पुअ्नोक्‍‍पाने।

८ मोबाके स्वर्गबाङ् ताअ्आबा कङेअ् येनुक्‍पा सम्‍लाए कङा होनेअ् कोरोअ् लीअ्ङा, “खरे, मोलम् बाजुवा नुङ् जीमीन्बीअ् येब्‍धीङ्‍कबा दूतमी हुक्‍‍पी चुःकबा फेःबोक्‍पलाअ्वा कीताप याङे।”

९ तोअ्माङ् का आको स्वर्गदूतबीअ् खरुङ् मोलम् आको मेछुके कीताप ङागुङ्। तोअ्माङ् आकोसेअ् कङा कोरोअ् लीअ्ङा, “कोओ ताबे मोलम् चोये। कोसेअ् आम्मी बोअ् सीम्मीकुबाने, तोकोना आम्मी याबीअ् चैँ आको खुदुदोअ्नोअ् लीम्‍नोक्‍‍पाने।”

१० कङेअ् आको स्वर्गदूतमी हुक्‍‍पाङ् आको मेछुके कीताप ताबुङ् मोलम् चाःङ्। कङी याबीअ् खुदुदोअ्नोअ् लीप्‍पा, तोकोना आको चाःङ्माङ् कङी बोअ् सीत्‍ता।

११ मोबाके कङेअ् कोरोक्‍पा अग्गे तोक्‍कुङ्, “आनेअ् धेरुन् मीनाची, धेरुन् तोःखाची, धेरुन् प‍़ीअ् यामुकाह मीनाची नुङ् धेरुन् हाङ्चीमी न‍़ीक्‍थुप्‍पी होनेअ् अगमवाणी यामुमा पुअ्नोक्‍‍पाने।”

ह‍़ीक्‍‍बोम् साछी

११

१ मोबाके कङेअ् छ‍़ीःअ्मामी योक्‍सेअ् तोङ्बीरीदोक्‍पा इक्‍कु द‍़ीक्‍फोअ्वा तोक्‍कुङ्, मोलम् कोरोअ् इःबलाअ्वा अग्गे तोक्‍कुङ्, “पोःगे, तोअ्माङ् परमेश्‍वर पुजेमुःथाम् ख‍़ीम् नुङ् जीवाँत सेअ्मामाङ् तीःथाम् छ‍़ीःगे, मोलम् आकोबीअ् आराधना मुःकाहची ङेबुचे।

२ तोकोना परमेश्‍वर पुजेमुःथाम् ख‍़ीम्‍मी पाङ्‍लुपाचैँ यैते मोलम् अछ‍़ीःगे, मालेअ्माभने आकोचैँ परमेश्‍वरए अरु तोःखाची पीत्‍तुचीही ने, मोलम् अखाचेअ् बयालीस लाधारी पवित्र सहर स‍़ीक्‍कुचीबाने।

३ तोअ्माङ् कङी ह‍़ीक्‍‍बोम् साछी इअ् हजार ह‍़ीक् सइ साठी लेन्‍धारी भाङ्‍ग्राङ् चाङ्मानुङ् अगमवाणी यामुमामी शक्ति कङेअ् पीक्‍कुक्‍‍चीहीने।”

४ खाम्‍पुम्‍माबीपा प्रभुमी अघि चुःकबा जैतूनमी ह‍़ीक्‍‍बोम् स‍़ीङ् नुङ् ह‍़ीक्‍‍बोम् सामदान नोअ् खआ ह‍़ीक्‍‍बोम् साछी ने।

५ कोइ मीनाए अखा ह‍़ीक्‍‍बोम् हान्ती मुःमा योगु भने, अखाचीमी याबाङ् अप्पोकबा म‍़ीए अखाचीमी ङेच्‍ची सुद‍्धम् मुःकुचीमीहीने। अखाची हान्ती मुःमा योक्‍काहची आकोरोअ्नोअ् सीःअ्मीहीने।

६ अखाची अगमवाणी यामुक्‍चीही लेन्‍हबीअ् वरी मात्‍तायेमाच्‍चुहोउ इःतोअ् नम्‍बुङ्ल‍़ीङ्वा छ्याअ्मामी शक्ति अखाचीनुङ् चुःअ्, मोलम् कुङ्वा हेरुवा बनामुःमामी तोअ्माङ् अखाचेअ् इःसीतोअ् खाम्‍पुम्‍माबीअ् खल-खालेहे विपत्ति तेःथाम् शक्ति अखाचीनुङ् चुःअ्।

७ अखाचेअ् तक्‍पम् साछी पीस्‍साङ्नोक्‍‍चुमाङ् पातालबाङ् अप्पोनोअ्माङ् ताकबा जीवाँत अखाचीनुङ् चुङ्नोक्‍‍पाने मोलम् कोङ्नोअ्माङ् अखाची सेक्‍कुचीहीने।

८ अखाचीमी लाश आको धेप्‍प‍़ सहरमी लाप्‍पी वेम्भुक्‍पलाअ्वा पुअ्नोक्‍‍चीहीने। आको सहर चीम्‍मासीङ्मी रूपबीअ् सदोम नुङ् मिश्र लीअ्नोअ् मोलम् आको सहरबीअ् नोअ् अखाचीमी प्रभु मीनाचेअ् क्रूसबीअ् क्‍याङ‍्धीतुचीबा।

९ साढे सुङ्बोम् लेन्‍धारी अखाचीमी लाश छप्‍प‍ै देःनबीही, छप्‍प‍ै कुलबीही, छप्‍प‍ै प‍़ीक्‍पीही नुङ् छप्‍प‍ै तोःखाबीही मीनाचेअ् खाङ्‍कुचीहीने, तोकोना अखाचीमी लाश न्‍याःअ्मा पीत्‍तुचीमीनीहीने।

१० अखाची सीःक्‍चीही खनावाबीअ् खाम्‍पुम्‍माबीअ् चुःकाह मीनाची रमालीअ्मीहीने, खुशी पुअ्नोअ्मीहीने मोलम् इक्‍कुए अर्कु उपहार पीक्‍काले तोःअ्मीहीने, मालेअ्माभने अखा ह‍़ीक्‍‍बोम् अगमवक्ताचेअ् खाम्‍पुम्‍माबीअ् चुःकाह मीनाची पीअ्माधारी दुक्‍ख पीत्‍तुचीमीही।

११ तोकोना साढे सुङ्बोम् लेन् द्‍याक्‍पी परमेश्‍वरबाङ् ताअ्आबा जुनीमी सोअ्मा अखाचीअ्यु बेना, मोलम् अखाची तक्‍पम् लाक्‍पी येबाची। तोअ्माङ् अखाची खाङ्‍काह मीनाची धेरुअ् नोअ् कीस्‍सीआमी।

१२ तोअ्माङ् स्वर्गबाङ् कोरोअ् इःबलाअ्वा इक्‍कु सम्‍ला अखाचेअ् येनाचु, “कुत्‍तु कराचे।” तोअ्माङ् अखाचीमी ङेच्‍चेअ् खाक्‍सुची खाक्‍सुचीमीलोअ्नोअ् अखाची ख‍ीम्‍सुवा पुक्‍तोअ् स्वर्गतुगेअ् खराची।

१३ आकोरोअ्लोअ् नोअ् लुक्‍दीमा करामाङ् सहरमी दश भागबीअ् इअ् भाग त्याअ्युसा, मोलम् आको लुक्‍दीमाबीअ् सात हजार मीनाची सीःसामी। लेत्‍चाकाह मीनाची कीस्‍सीआमी मोलम् स्वर्गबीपा परमेश्‍वर महिमा पीत्‍तुची।

१४ दोस्रो विपत्ति छीदा, खाक्‍सानुम्‍ये हो तेस्रो विपत्ति ताखेअ्लीता।

सातौं तुरै

१५ तोअ्माङ् सातौं स्वर्गदूतए तक्‍पम् तुरै मीदु, मोलम् स्वर्गबीअ् कोरोअ् इःबलाअ्वा धेप्‍प‍़ सम्‍ला मुगा,

“खाम्‍पुम्‍मामी राज्य इकीमी प्रभुमी नुङ् उमी ख्रीष्‍टमी राज्य पुअ्इता,

तोअ्माङ् उसेअ् नीम्‍माङ् राज मुःकुबाने।”

१६ तोअ्माङ् परमेश्‍वरमी अघि तक्‍प-तक्‍पम् सिंहासनबीअ् पेङ्‍काह चौबीस जना धर्म इःकाहचेअ् पोब्‍युसामीमाङ् परमेश्‍वर सेःमीतुची,

१७ मोलम् कोरोअ् इःसुची,

“आना परमप्रभु परमेश्‍वर, छप्‍पैभन्दा धेप्‍प‍़ शक्ति चुःकबा,

कोरोअ्लोअ् चुःकबा, मोलम् पैल्हेबालम् नोअ् चुःकबा एकाए अलाक्‍छुमा पीअ्नोक्‍‍चीमी,

मालेअ्माभने आनेअ् तक्‍पम् धेप्‍प‍़ शक्ति हुक्‍‍पीअ् लाःइतुना

मोलम् राज मुःलीइतुना।

१८ तोःखा-तोःखाची सारुन् हाङुची, तोकोना आम्‍मी धेप्‍प‍़ छुरीअ् खाङ्मुसा।

तोअ्माङ् सीःखेकाहचीमी नीयामी समइ ताअ्आ,

मोलम् आम्‍मी सेउतेची, अगमवक्ताची नुङ् पवित्र मीनाची

मोलम् आम्‍मी न‍़ीङ्मी योङ् मुःकाह मेछुके नुङ् धेप्‍प‍़ची इनाम पीअ्मामी,

मोलम् खाम्‍पुम्‍माबीअ् सुद‍्धम् तेःकाहची सुद‍्धम् मुःमामी समइ ताअ्इता।”

१९ मोबाके स्वर्गबीअ् परमेश्‍वर पुजेमुःथाम् ख‍़ीम् ओग्‍बोका, मोलम् आकोभित्रअ्यु उमी करारमी बाकस खाङ्मुसा। तोअ्माङ् नाप्‍चीम्‍ल्याअ्वा चीम्‍ल्याअ् लेत्‍ता, केलेङ्मेलेङ्‍ह नुङ् नाप्कुरुङ्मा काःसाह सम्‍ला य‍़ीङ्मुसा, लुक्‍दीमा करा मोलम् धेप्‍प‍़-धेप्‍प‍़ बोम् हेअ्युसा।

मीम्‍छा नुङ् वाछीअ्दुङ्

१२

१ मोबाके नम्‍बुङ्ल‍़ीङ्वाबीअ् इक्‍कु अखेअ्मीथाम् धेप्‍प‍़ च्‍याक्‍सीङ् खाङ्मुसा। आकोबीअ् नाम् खाम्‍कबा इप्‍पाङ् मीम्‍छा खाङ्मुसा, आकोमी लाङ‍्खुअ्माअ्मु लाः चुअ्आ, मोलम् आकोसेअ् तक्‍पम् तख्रोक्‍पी बारो कोत‍़ा साङ्‍गीमामी श्रीपेच खामुहु चुअ्आ।

२ आको बोअ्दीमा चुअ्आ, मोलम् छाचा लोलीमामी तुअ्मावाए पेःअ्धीताबा।

३ तोअ्माङ् नम्‍बुङ्ल‍़ीङ्वाबीअ् अर्कु इक्‍कु अखेअ्मीथाम् च्‍याक्‍सीङ् खाङ्मुसा। आकोबीअ् साथोत‍़ा तख्रोअ्, दसोत‍़ा सात‍़ाङ् नुङ् तख्रोक्‍पी साथोत‍़ा श्रीपेच खाम्‍कबा इक्‍कु धेप्‍प‍़ वाछीअ्दुङ् खाङ्मुसा।

४ आकोमी मीरीअ्ए नम्‍बुङ्ल‍़ीङ्वामी सुङ्बोम् भागबीअ् इअ् भाग साङ‍्गीमाची त्याङुचीमाङ् खाम्‍पुम्‍माबीअ् वेन्‍धीतुची। छाचा लोलीमादोहो लीखेअ्मामी योक्‍सेअ् आको वाछीअ्दुङ् छाचा लोलीमा योक्‍कबा मीम्‍छामी अघि येबा।

५ आकोसेअ् छप्‍प‍ै मी‍न‍ाची फलाममी तोङ्बीरीए राज मुःकबा इक्‍कु वथक्‍छा लोलीतु। आकोमी छाचा परमेश्‍वरए थेखेतुमाङ् तक्‍पम् सिंहासनबीअ् याखेतु,

६ तोअ्माङ् आको मीम्‍छाचैँ बलउती-बलउतीतेअ् चुःथाम्युगे खुःखरा। आकोबीअ् आको मीम्‍छामी योक्‍सेअ् नुःरो रेखदेख मापुअ्होउ नेमाङ् परमेश्‍वरए इअ् हजार ह‍़ीक् सइ साठी लेन्‍धारीमी योक्‍सेअ् नुःरो त्‍याद‍़ी मुःबीतुबा चुअ्आ।

७ तोअ्माङ् स्वर्गबीअ् लडाइँ सुरु पुगा। मिखाएल नुङ् आकोमी दूतची आको वाछीअ्दुङ्नुङ् चुङामी। वाछीअ्दुङ् नुङ् आकोमी दूतची ने अखाचीनुङ् चुङामी।

८ तोकोना आको वाछीअ्दुङ् नुङ् आकोमी दूतची हरालीसामी, मोलम् अखाचीमी योक्‍सेअ् स्वर्गबीअ् हाबीअ् ने थम् मापुअ्।

९ आको धेप्‍प‍़ वाछीअ्दुङ् मुअ्मु वेन्‍धीमाखेन्तुमु, आको छप्‍पैभन्दा पहिलेबा पु अर्थात् शैतान नुङ् छुत्‍तीङ् मीनाची नाःधीङ्‍कबा ने। आकोमी दूतचीनुङ् सुःरी आको खाम्‍पुम्‍माबीअ् वेन्‍धीमाखेन्तुमु।

१० मोबाके स्वर्गबीअ् इक्‍कु कोरोअ् इःबलाअ्वा धेप्‍प‍़ सम्‍ला कङेअ् येनुङ्,

“हो, इकीमी परमेश्‍वरमी मुलुवा, शक्ति नुङ् राज्य

तोअ्माङ् उमी ख्रीष्‍टमी अधिकार ताअ्इता।

मालेअ्माभने परमेश्‍वरमी अघि लेत्‍ताअ्सेत्‍ताअ्

इकीमी वथक्‍पा नेछाची फत्‍तुर तेःकबा मुअ्मु वेन्‍धीपलाअ्वा चुःअ्।

११ तोअ्माङ् अखाची थुँबामी हेरुवा नुङ् तक्‍पम् साछीमी याङेब‍़मी कारणए आको कोङ्इतुची,

मोलम् अखाचेअ् सीःमाङ्वाधारी ने तक्‍पम् जुनीमी माया मामीत्‍तुची।

१२ मोसेअ्नोअ् आनीन् स्वर्गबीअ् चुःकबा रमालीसानीये।

तोकोना खाम्‍पुम्‍मा नुङ् बाजुवा धिक्‍‍कार!

शैतान तक्‍पम् धेप्‍प‍़ छुरीअ्बीअ् आनीबीअ् कुअ्मु कुङ्इता,

मालेअ्माभने तक्‍पम् समइ त्याअ्नोअ् नेमाङ् आकोसेअ् लेःकु।”

१३ आको वाछीअ्दुङ्ए तक्‍प खाम्‍पुम्‍माबीअ् वेन्‍धीपलाअ्वा खाक्‍सुमाङ् आकोसेअ् छाचा लोलीङ्‍कबा आको मीम्‍छा य‍़ीगु।

१४ तोकोना आको वाछीअ्दुङ्बाङ् पेःखरामाङ् बलउती-बलउतीतेअ् चुःथाप्‍पी खेअ्मामी योक्‍सेअ् धेप्‍प‍़ बाबाङ्ल‍़ीअ्वामी ह‍़ीक्‍‍बोम् ल्याप्रेङ् आकोसेअ् तोक्‍कु। आको थम्चैँ साढे सुङ्बोम् दोङ्धारी आको मीम्‍छामी नुःरो रेखदेखमी योक्‍सेअ् त्‍याद‍़ी मुःबलाअ्वा चुअ्आ।

१५ आको मीम्‍छा भोल्‍ए माथेम्‍ल्‍हेतुहोउ नेमाङ् आको पुए तक्‍पम् याबाङ् मीम्‍छामी द्‍याक्‍पीअ्युगे युवामाङ्दोअ् वेक्‍कबा कुङ्वा लाःलीतु।

१६ तोकोना खाम्‍पुम्‍माए आको मीम्‍छा सघामुःसु, आको वाछीअ्दुङ्ए तक्‍पम् याबाङ् लाःलीतुबा युवामाङ्दोअ् वेक्‍कबा कुङ्वा खाम्‍पुम्‍माए तक्‍पम् या आग्बोकुमाङ् लीखेपीतु।

१७ मोबाके आको वाछीअ्दुङ् आको मीम्‍छानुङ् आक्‍खै हाङ‍ु, मोलम् आको मीम्‍छामी बाँकी सन्ताननुङ् अर्थात् परमेश्‍वरमी अग्गे मानामुःकाह नुङ् येशूमी साछी पीक्‍काहचीनुङ् चुक्‍सी खरा।

१८ तोअ्माङ् आको वाछीअ्दुङ् बाजुवामी क्‍याक्‍पी येबा।

ह‍़ीक्‍‍बोम् जीवाँतची

१३

१ बाजुवाबाङ् माःरी अप्पोअ्ङेकबा इक्‍कु जीवाँत कङेअ् खाक्‍सुङ्। आको जीवाँतमी दसोत‍़ा सात‍़ाङ् नुङ् साथोत‍़ा तख्रोअ् चुअ्आ। आकोमी सात‍़ाङ्बीअ् दसोत‍़ा श्रीपेच चुअ्आ, मोलम् आकोमी तख्रोक्‍पी परमेश्‍वरमी लालुवा मुःथाम् इक्‍कु न‍़ीङ् छाप्‍पलाअ्वा चुअ्आ।

२ कङेअ् खाक्‍सुक्‍पा आको जीवाँत क‍़ीबदोअ् ङीत्‍ता। आकोमी लाङ्‍ह माक्‍सामीदोअ् ङीत्‍ता, आकोमी या नारप्‍पामी दोअ् ङीत्‍ता। आको वाछीअ्दुङ्ए तक्‍पम् शक्ति, तक्‍पम् सिंहासन नुङ् धेप्‍प‍़ अधिकार आको जीवाँत पीत्‍तु।

३ आकोमी इक्‍कु तख्रोक्‍पी चैँ सीःलोक्‍पा चोट सीत्‍तीतोक्‍पा कङेअ् खाक्‍सुङ्, तोकोना आकोमी चोट नुःलीइताबा चुअ्आ। तोअ्माङ् खाम्‍पुम्‍माबीही छुत्‍तीङ् मीनाची अखेतोअ् आको जीवाँत त‍़ीङुची।

४ आकोसेअ् तक्‍पम् अधिकार आको जीवाँत पीत्‍तुबासेअ् छुत्‍तीङ् मीनाचेअ् आको वाछीअ्दुङ्मी पुजा मुःसुची। अखाचेअ् कोरोअ् इःतोअ् आकोमी पुजा मुःसुची, “कोओ जीवाँतदोक्‍पा अरु असा चुःक्‍पा? मोलम् कोओमी विरोधबीअ् चुङ्मा आसेअ् हेःकुमाङ्?”

५ आको जीवाँतए छाक्‍छाअ्वामी खनावा मुःथाम् नुङ् परमेश्‍वरमी न‍़ीङ्मी लालुवा मुःथाम् या तोक्‍कु, तोअ्माङ् बयालीस लाधारी अधिकार मुःमामी अनुमति तोक्‍कु।

६ आकोसेअ् परमेश्‍वरमी विरोधबीअ् लालुवा मुःमा, उमी न‍़ीङ् नुङ् उ चुःथाम् तोअ्माङ् स्वर्गबीअ् चुःकाहचीधारी छप्‍पैमी लालुवा मुःमामी तक्‍पम् या बीब्बोकु।

७ तोअ्माङ् आकोसेअ् पवित्र मीनाचीनुङ् चुङ्मामाङ् अखाची हेःचैअ्मामी अनुमति तोक्‍कु। छप्‍प‍ै कुल, छुत्‍तीङ् मीना, छप्‍प‍ै प‍़ीअ् नुङ् छप्‍प‍ै देःन‍बीअ् ने आकोसेअ् पाहाङ् ल्याङ्मामी अधिकार तोक्‍कु।

८ तोअ्माङ् खाम्‍पुम्‍माबीअ् बास चुःकाह छप्‍पैसेअ् अर्थात् खाम्‍पुम्‍मा बनालीसाबालम् नोअ् मीनाचेअ् सेदुचीबा थुँबामी जुनीमी कीतापबीअ् न‍़ीङ् माछाप्‍पलाअ्वाचेअ् आको जीवाँत पुजेमुःकुचीबाने।

९ नबाअ् चुःकबासेअ् मायेनुहोउ।

१० झ्यालखानाबीअ् खेअ्मापुक्‍कबा मीना झ्यालखानाबीअ् नोअ् खेअ्नोक्‍‍पाने,

तरवाल्‍लीए सीःमापुक्‍कबा मीना तरवाल्‍लीबाङ् नोअ् सीःक्‍पाने।

पवित्र मीनाचीमी थप्थप्बोब्बो मापुअ्ये आङ्‍हीमाबा शक्ति नुङ् विश्‍वास कुबीअ्नोअ् चुःअ्।

११ मोबाके खाम्‍पुम्‍माबाङ् माःरी अप्पोअ्ङेकबा इक्‍कु जीवाँत कङेअ् खाक्‍सुङ्। आकोमी ने थुँबामीदोअ्नोअ् ह‍़ीक्‍‍बोम् सात‍़ाङ् चुअ्आ, मोलम् आको यामुयुक्‍सालो वाछीअ्दुङ्दोअ्नोअ् यामुयुक्‍सा।

१२ आकोसेअ् पहिलो जीवाँतमी अघि आको जीवाँतमी नोअ् छप्‍प‍ै अधिकार चलामुःयुक्‍सु। तोअ्माङ् खाम्‍पुम्‍मा नुङ् आकोबीअ् चुःकाह छुत्‍तीङ् मीनाची धेप्‍प‍़ चोट सीत्‍तामाङ् नुःलीताबा आको पहिलो जीवाँतमी पुजा मुःमीअ्युक्‍सुची।

१३ आकोसेअ् मीनाचीमी अघि नम्‍बुङ्ल‍़ीङ्वालम् खाम्‍पुम्‍माबीअ् म‍़ी हेअ्युसीतोअ्नोअ् धेत्‍त‍़ेहे अखेअ्मीथाम् च्‍याक्‍सीङ् मुःसु।

१४ पहिलो जीवाँतमी अघि अखेअ्मीथाम् याव मुःमामी शक्ति आकोसेअ् तोक्‍कु। आको शक्तिए नोअ् आकोसेअ् खाम्‍पुम्‍माबीही छुत्‍तीङ् मीनाची नाःधीतुची। तरवाल्‍लीमी चोट सीत्‍तामाङ् ने लेक्‍कबा आको पहिलो जीवाँतमी योङ् मुःमामी आको जीवाँतमी नोअ् इक्‍कु मूर्ति बनामुःम्बा नेमाङ् आकोसेअ् मीनाची हुकुम मुःसुची।

१५ आको पहिलो जीवाँतमी मूर्ति मायामुहोउ मोलम् आको मूर्ति पुजेमामुःकाहची मासेदुचीमीहोउ नेमाङ् आको जीवाँतमी मूर्तिबीअ् सोअ्मा मीप्‍पीअ्मामी अनुमति दोस्रो जीवाँतए तोक्‍कु।

१६ तोअ्माङ् आकोसेअ् मेछुके नुङ् धेप्‍प‍़, सप्चाकबा नुङ् गरीप तोअ्माङ् कमारा नुङ् खुल्‍ला छुत्‍तीङ् अखाचीमी चुप्‍त‍़‌ीङ‍‍् हुअ् अथवा ङच्‍याक्‍पी छाप वेःअ्मीतुची।

१७ आको छाप माच्‍चुबा आसेअ् ने इमाङ्ने खेःअ्मा नुङ् देम्‍मा मातोक्‍कबा पुगा। आको छापचैँ पहिलो जीवाँतमी न‍़ीङ् अथवा आकोमी न‍़ीङ्मी नम्बर चुअ्आ।

१८ कोओ नम्बर वाब्‍मामी तयाबुङ् पाब्‍नो। तयाबुङ् चुःकबासेअ् आको जीवाँतमी नम्बर माचोगुहोउ, मालेअ्माभने आको नम्बर कोइ मीनामी नम्बर ने, मोलम् आको नम्बरचैँ छ सइ छयसठ्ठी ने।

इअ् लाख चवालीस हजारमी छाम्

१४

१ तोअ्माङ् कङेअ् खाक्‍सुङ्लो, सियोन बोब्बोपाबीअ् थुँबा येबाबा कङेअ् खाक्‍सुङ्, उनुङ् इअ् लाख चवालीस हजार मीनाची चुअ्आमी। अखाचीमी ङच्‍याक्‍पी उमी न‍़ीङ् नुङ् उमी पापामी न‍़ीङ् छाप्‍पलाअ्वा चुअ्आ।

२ तोअ्माङ् धेरुन् कुङ्‍वामी सम्‍ला नुङ् नाप्कुरुङ्मा काःसाबा धेप्‍प‍़ सम्‍लादोक्‍पा सम्‍ला स्वर्गबाङ् ताअ्आबा कङेअ् येनुङ्। आको कङेअ् येनुक्‍पा सम्‍लाचैँ बीणा दुब्‍काहचेअ् दुब्‍धीङ्‍कुचीबा बीणामी सम्‍लादोक्‍पा काःसा।

३ सिंहासन, चार जिउँदा सासोअ्माची नुङ् धर्म इःकाहचीमी अघि अखाची इक्‍कु ओप्‍चोङ् छाम् लोःधीतामीही। खाम्‍पुम्‍माबाङ् दाम फोङ्मामाङ् खुल्‍ला मुःबलाअ्वा इअ् लाख चवालीस हजार बाहेक अरु आसेअ् ने आको छाम् चीम्‍मा माहेःयुक्‍सुचीही।

४ अखाची मीम्‍छाचीनुङ् लसपस मापुअ्ये तक्‍प कन्यादोक्‍पा चोखो युङ्‍काह मीनाची चुअ्आमी। अखाची थुँबा हाबाङ्-हाबाङ् खेअ्नोअ्लो, मोबाङ्-मोबाङ् नोअ् खेक्‍काहची ने। अखाची परमेश्‍वर नुङ् थुँबामी योक्‍सेअ् पहिलो चसीमी रूपबीअ् मीनाचीमी माझाबाङ् दाम फोक्‍पलाअ्वामाङ् खुल्‍ला मुःबलाअ्वाची ने,

५ मोलम् अखाची हानीम् ने होरोङ् माम्‍बोङ्‍काह नुङ् फत्‍तुर माच्‍चुःकाहची ने।

सुम्बाङ् स्वर्गदूतचीमी यायेन्

६ तोअ्माङ् अर्कु स्वर्गदूत नम्‍बुङ्ल‍़ीङ्वामी माझाबीअ् पेःधीताबा कङेअ् खाक्‍सुङ्। खाम्‍पुम्‍माबीअ् चुःकाह छप्‍प‍ै देःन, छप्‍प‍ै कुल, छप्‍प‍ै प‍़ीअ् नुङ् छप्‍प‍ै तोःखाबीही मीनाची येम्‍मीअ्मा पुक्‍कबा नीम्‍माङ् चुःधीङ्‍कबा नुःयायेन् कोओनुङ् चुअ्आ।

७ आकोसेअ् धेप्‍प‍़ सम्‍लाबीअ् कोरोअ् इःसु, “परमेश्‍वरनुङ् कीस्‍सीआनीये, मोलम् उमी महिमा मुःसानुम्‍ये। मालेअ्माभने मीनाचीमी नीया मुःमामी उमी समइ ताअ्इता। नम्‍बुङ्ल‍़ीङ्वा, खाम्‍पुम्‍मा, बाजुवा नुङ् कुङ्‍वामी पीःथाम्‍ह बनामुःकबा सेःमीतानुम्‍ये।”

८ मोबाके पहिलो स्वर्गदूतमी द‍़्याङ्-द‍़्याङ् दोस्रो स्वर्गदूत कोरोअ् इःतोअ् खरा, “सुद‍्धम् पुगा! छप्‍पैभन्दा धेप्‍प‍़ बेबिलोनमी सुद‍्धम् पुगा! आकोसेअ् छुत्‍तीङ् मीनाची परमेश्‍वरमी धेप्‍प‍़ छुरीअ् तेःकबा तक्‍पम् व्यभिचारमी मद्य दुङ्मीअ्युक्‍सुची।”

९ तोअ्माङ् तेस्रो स्वर्गदूत धेप्‍प‍़ सम्‍लाबीअ् कोरोअ् इःतोअ् अखाचीमी द‍़्याङ्-द‍़्याङ् ताअ्आ, “कोइ-कोइ मीनाचेअ् आको जीवाँत नुङ् आकोमी मूर्ति पुजा मुःकुचीमाङ् तक्‍पम् ङच्‍याअ् अथवा हुक्‍‍पी आकोमी छाप वेःदामी भने,

१० आकोसेअ् ने परमेश्‍वरमी धेप्‍प‍़ छुरीअ्मी चोमनीबाङ् इमाङ्ने मात्‍थोःबा त्‍याद‍़ी मुःबलाअ्वा उमी धेप्‍प‍़ छुरीअ्मी मद्य दुङ्‍कुबाने। पवित्र स्वर्गदूतची नुङ् थुँबामी अघि म‍़ी नुङ् गन्धकबीअ् आकोसेअ् कासी तोक्‍कुबाने।

११ अखाचीमी कासीमी म्‍याक्‍खुमा नीम्‍माङ् मुत्‍तुगे खेअ्धीन्‍नोक्‍‍पा पुअ्नोक्‍‍पाने। अखाचीचैँ आको जीवाँत नुङ् आकोमी मूर्ति पुजा मुःकुचीमाङ् आकोमी छाप वेःकाहची ने। अखाची लेत्‍ताअ्सेत्‍ताअ् नाःचातोअ्मीनीहीने।”

१२ परमेश्‍वरमी अग्गेह मानामुःकाहची नुङ् येशूबीअ् विश्‍वास मुःकाह पवित्र मीनाचीमी हुङ्‍हीमामी शक्ति कोओबीअ्नोअ् चुःअ्।

१३ तोअ्माङ् स्वर्गबाङ् ताअ्आबा इक्‍कु कोरोक्‍पा सम्‍ला कङेअ् येनुङ्, “कोओ खनावा छाबेः आयुबालम् मुइगे प्रभुमी सेवा मुःमालो सीःकाहचेअ् अलाङ् तोक्‍कुचीबाने।” सनीअ्वाए इःकु, “अँ, अखाचेअ् तक्‍प-तक्‍पम् यावबाङ् नाःचातोअ्नोअ्मीहीने, मालेअ्माभने अखाचीमी याव अखाचीमी द्‍याक्‍पी लगालीक्‍पाने।”

खाम्‍पुम्‍माबीअ् चसुम् खोम्‍मा बेला

१४ तोअ्माङ् कङेअ् खाक्‍सुङ्लो, इक्‍कु बायाप्के ख‍ीम्‍सुवा नुङ् आकोमी चप्पी पेङ्‍कबा मीनामी वथक्‍छादोक्‍पा इप्‍पाङ् कङेअ् खाक्‍सुङ्, उमी तख्रोक्‍पी सुनमी श्रीपेच नुङ् हुक्‍‍पअ् येङ्‍कबा लुक्‍सुमा चुअ्आ।

१५ अर्कु इक्‍कु स्वर्गदूत परमेश्‍वर पुजेमुःथाम् ख‍़ीबाङ् बैरा अप्पोका मोलम् खीम्‍सुवामी चप्पी पेङ्‍कबा धेप्‍प‍़ सम्‍लाए कोरोअ् लीत्‍तु, “आनेअ् तक्‍पम् लुक्‍सुमा लबे, मोलम् चसुम् चुबे, मालेअ्माभने चसुम् चुब्‍मामी बेला ताअ्इता, खाम्‍पुम्‍मामी चसुम् पूरानोअ् तुप्‍खेअ्इता।”

१६ कोओपारे खीम्‍सुवाचप्पी पेङ्‍कबासेअ् तक्‍पम् लुक्‍सुमा खाम्‍पुम्‍माबीअ् याङु, तोअ्माङ् खाम्‍पुम्‍मामी चसुम् चुअ्मामी याव पुगा।

१७ तोअ्माङ् स्वर्गबीअ् चुःकबा परमेश्‍वर पुजेमुःथाम् ख‍़ीबाङ् इक्‍कु अर्कु स्वर्गदूत बैरा अप्पोका। आकोनुङ् ने इक्‍कु येङ्‍कबा लुक्‍सुमा चुअ्आ।

१८ तोअ्माङ् जीवाँत सेअ्मामाङ् तीःथाम्‍बाङ् अर्कु स्वर्गदूत अप्पोका, आकोनुङ् म‍़ीबीअ् ने अधिकार चुअ्आ, आकोसेअ् येङ्‍कबा लुक्‍सुमा चुःकबा धेप्‍प‍़ सम्‍लाबीअ् कोरोअ् लीत्‍तु, “आनानुङ् चुःकबा येङ्‍कबा लुक्‍सुमा याङेमाङ् खाम्‍पुम्‍मामी अङ्‍गुरमी झुप्पाह खोमे, मालेअ्माभने खाम्‍पुम्‍माबीही अङ‍्गुर‍ पूरानोअ् तुप्‍खेअ्इता।”

१९ तोअ्माङ् आको स्वर्गदूतए तक्‍पम् लुक्‍सुमा खाम्‍पुम्‍माबीअ् याङु, मोलम् खाम्‍पुम्‍माबीही अङ‍्गुर‍ खोमु, तोअ्माङ् आको परमेश्‍वरमी धेप्‍प‍़ छुरीअ्मी अङ‍्गुर‍ य‍़ीप्थाम् धेप्‍प‍़ कोलाबीअ् वेत्‍तीसु।

२० सहरलम् बैरा चुःकबा अङ‍्गुर‍ य‍़ीप्थाम् कोलाबीअ् अखा अङ‍्गुर‍ य‍़ीम्मामी याव पुगा, मोलम् आको कोलाबाङ् हेरुवा अप्पोका। आको हेरुवा घोडामी लगामधारी लेल्‍लोक्‍पा लुम्‍कबा चुअ्आ, मोलम् सुङ्बोम् सइ किलोमिटरधारी ओङाबा चुअ्आ।

स्वर्गदूतची नुङ् द्‍याङ्पीही विपत्ति

१५

१ कङेअ् नम्‍बुङ्ल‍़ीङ्वाबीअ् धेप्‍प‍़ नुङ् अखेअ्मीथाम् अर्कु च्‍याक्‍सीङ् खाक्‍सुङ्। सात स्वर्गदूतचेअ् इक्‍कु-इक्‍कु विपत्ति याङुचीही चुअ्आ। अखा नोअ् परमेश्‍वरमी धेप्‍प‍़ छुरीअ्मी द्‍याङ्पीही विपत्ति चुअ्आ।

२ म‍़ीनुङ् थोःबलाअ्वा सिसामी बाजुवादोक्‍पा कङेअ् खाक्‍सुङ्। आकोबीअ् जीवाँत नुङ् आकोमी मूर्तिबीअ् मोलम् आकोमी न‍़ीङ्मी नम्बरबीअ् कोङ‍्काहची तक्‍प-तक्‍पम् हुक्‍‍पी परमेश्‍वरमी बीणा याङ्मानुङ् आको सिसामी बाजुवामी वाथाप्‍खाबीअ् येबामी।

३ अखाची कोरोअ् इःतोअ् परमेश्‍वरमी सेउते मोशामी भजन नुङ् थुँबामी भजन लोःधीतामीही,

“धेप्‍प‍़ शक्ति चुःकबा परमप्रभु परमेश्‍वर

आम्‍मी यावह धेप्‍प‍़ नुङ् इल्‍लासी खालेहे चुःअ्!

तोःखा-तोःखामी हाङ‍्,

आम्‍मी लाम्‍ह धर्मती नुङ् सत्य चुःअ्!

४ परमप्रभु, आना आसेअ् कीअ्मीनीमाङ्?

मोलम् आम्‍मी न‍़ीङ्मी महिमा आसेअ् लो मुःसुचीनीमाङ‍्?

मालेअ्माभने आना तेअ् पवित्र चुःअ्ना,

मोलम् छप्‍प‍ै तोःखाची ताअ्मीमाङ् आना सेःमीअ्नोअ्मीपाने,

मालेअ्माभने आम्‍मी धर्मती यावह खाङ्मुइता।”

५ मोबाके कङेअ् खाक्‍सुङ्, मोलम् स्वर्गबीअ् परमेश्‍वर पुजेमुःथाम् ख‍़ीम् अर्थात् साछीमी तम्बू आग्बोक्‍‍पलाअ्वा चुअ्आ।

६ केङ्‍केङ् नुङ् चीम्‍ल्यावेपा तेःअ् चाङ्‍काहची मोलम् बोअ्थेब्बीअ् सुनमी पेटी छीङ‍्काहची सात स्वर्गदूतची सात विपत्ति याङ्मानुङ् परमेश्‍वर पुजेमुःथाम् ख‍़ीबाङ् बैरा अप्पोकामी।

७ तोअ्माङ् चार जिउँदा सासोअ्माचीमध्ये इक्‍कुए नीम्‍माङ् जिउँदा चुःधीङ्‍कबा परमेश्‍वरमी धेप्‍प‍़ छुरीअ्ए चेप्‍खेपलाअ्वा सुनमी सात चोमनी अखा सात स्वर्गदूतची पीत्‍तुची।

८ तोअ्माङ् परमेश्‍वरमी महिमा नुङ् उमी शक्तिमी कारणए उ पुजेमुःथाम् ख‍़ीम् म्‍याक्‍खुमेअ् चेप्खेतु। अखा सात स्वर्गदूतचीनुङ् चुःकाह सात विपत्ति माछीप्‍पाधारी असा ने परमेश्‍वर पुजेमुःथाम् ख‍़ीबीअ्यु माम्‍बेन्‍हीमी।

परमेश्‍वरमी धेप्‍प‍़ छुरीअ्मी चोमनी

१६

१ मोबाके परमेश्‍वर पुजेमुःथाम् ख‍़ीबाङ् अप्पोकबा इक्‍कु धेप्‍प‍़ सम्‍लाए सात स्वर्गदूतची कोरोअ् लीअ्धीतुचीही कङेअ् येनुङ्, “आनीन् खरानीये, मोलम् परमेश्‍वरमी धेप्‍प‍़ छुरीअ्मी सात चोमनी खाम्‍पुम्‍माबीअ् छीब्‍धीतानुम्‍ये।”

२ मोबाके पहिलो स्वर्गदूत खरामाङ् तक्‍पम् चोमनी खाम्‍पुम्‍माबीअ् छीब्‍धीतु, मोलम् आकोमी कारणए आको जीवाँतमी छाप चुःकबा नुङ् आकोमी मूर्ति पुजेमुःकाह मीनाचीमी सरीलपेच्‍ची चीसीअ्मालाम्‍लोहो नुङ् तुक्‍काह खुवा अप्पोका।

३ दोस्रो स्वर्गदूतए तक्‍पम् चोमनी बाजुवाबीअ् छीब्‍धीतु, मोलम् आको बाजुवा सीःखेकबा मीनामी हेरुवादोअ्नोअ् पुगा, तोअ्माङ् बाजुवाबीअ् चुःकाह छप्‍प‍ै जिउँदा सासोअ्माची सीःसामी।

४ तेस्रो स्वर्गदूतए तक्‍पम् चोमनी युवामाङ्‍ह नुङ् कुङ्‍वामी पीःथाम्‍हबीअ् छीब्‍धीतु, मोलम् अखा छप्‍प‍ै हेरुवा पुखरा।

५ मोबाके कुङ्‍वामी जिम्मा लाःकबा स्वर्गदूतए कोरोअ् इःधीतुबा कङेअ् येनुङ्,

“आनेअ् तक्‍पेअ् नीया मुःकुनालो नुःरो मुःकुना,

आना कोरोअ्लोअ् चुःकबा नुङ् पैल्हेबालम् नोअ् चुःकबा पवित्र परमेश्‍वर ने,

मालेअ्माभने कोरोअ्नोअ् आनेअ् नीया मुःसुनाबा ने।

६ मालेअ्माभने अखाचेअ् पवित्र मीनाचीमी नुङ् अगमवक्ताचीमी हेरुवा ओङ्मीइतुची,

मोलम् आनेअ् अखाची हेरुवा दुङ्मा पीअ्इतुचीना।

अखाचेअ् तोअ्मा पुक्‍कबा खनावा कोओनोअ् ने।”

७ मोबाके जीवाँत सेअ्मामाङ् तीःथाम् थम्बाङ् कोरोअ् इःधीपलाअ्वा सम्‍ला कङेअ् येनुङ्,

“हँ, धेप्‍प‍़ शक्ति चुःकबा परमप्रभु परमेश्‍वर,

आम्‍मी नीया सत्य नुङ् धर्मती पुअ्नो!”

८ चौथो स्वर्गदूतए तक्‍पम् चोमनी नाप्‍पी छीब्‍धीतु, तोअ्माङ् आको नाम्‍ए मीनाची म‍़ीए द‍़ीअ्मामी अनुमति तोक्‍कु।

९ अखाची अआङ्‍हीमाबा कुःकबासेअ् द‍़ीगामी मोलम् अखाचेअ् विपत्तिहबीअ् अधिकार चुःकबा परमेश्‍वरमी न‍़ीङ्मी लालुवा मुःसुची। तोकोना अखाची हीःवा यैअ्मामाङ् परमेश्‍वरबीअ् एम्‍मा नुङ् उमी महिमा मुःमा मानामाल्‍लीमी।

१० पाँचौं स्वर्गदूतए तक्‍पम् चोमनी आको जीवाँतमी सिंहासनबीअ् छीब्‍धीतु, मोलम् आकोमी राज्य नाप्‍चीग‍़ीक्‍पाए देःबु। तुअ्माङ्वामी कारणए मीनाचेअ् तक्‍प-तक्‍पम् लेम् ङ्यागुची,

११ मोलम् अखाचीमी तुअ्माङ्वा नुङ् खुवामी कारणए अखाचेअ् स्वर्गबीअ् चुःकबा परमेश्‍वर माक्‍साकुची। तोकोना तक्‍पेअ् मुःबलाअ्वा दुष्‍ट यावहलम् अखाची परमेश्‍वरबीअ् एम्‍मा मानामाल्‍लीमी।

१२ छैटौं स्वर्गदूतए तक्‍पम् चोमनी धेप्‍प‍़ युवामाङ् यूफ्रेटिसबीअ् छीब्‍धीतु। आको युवामाङ् वाअ्ल्याक्‍तोअ् स्याखरा, मोलम् नाम्‍केत्‍थाप्‍पाङ् ताकाह हाङ्चीमी योक्‍सेअ् लाम् त्‍याद‍़ी पुगा।

१३ मोबाके आको वाछीअ्दुङ्, आको जीवाँत नुङ् आको होरोङ् अगमवक्तामी याबाङ् बोरोअ्दोअ् ङीक्‍काह सुङ्बोम् दुष्‍ट सनीअ्वाची माःरी अप्पोकामीही कङेअ् खाक्‍सुक्‍ची।

१४ मालेअ्माभने अखाची इल्‍लासीमी याव मुःकाह भूत सनीअ्वाची ने। अखाची खाम्‍पुम्‍मापेच्‍ची चुःकाह हाङ्‍चीबीअ् खेअ्नोअ्मी, मोलम् धेप्‍प‍़ शक्ति चुःकबा परमेश्‍वरमी धेप्‍प‍़ लेन्‍बीअ् चुङ्मामी अखाची खोम्‍कुची।

१५ “खाक्‍सानुम्‍ये, का खुःचाकबादोअ्नोअ् लेत्‍तोअ् ताङाअँक्‍पाने! चेन्‍नोअ्माङ् तक्‍पम् तेःअ्मी रेखदेख मुःकबासेअ् अलाङ् तोक्‍कुबाने, नभ गो आको नाङ्‍गुतेनोअ् लाम्धुक्‍पाने मोलम् ङीस्‍सीम्‍लाम्‍लो पुअ्नोक्‍‍पाने।”

१६ अखाचेअ् हाङ्‍ची हिब्रू प‍़ीक्‍पी आर-मागेड्डोन लीप्‍पलाअ्वा थम्बीअ् खोमुचीमी।

१७ सातौं स्वर्गदूतए तक्‍पम् चोमनी हुअ्वापाबीअ् छीब्‍धीतु, आकोरोअ्लोअ् परमेश्‍वर पुजेमुःथाम् ख‍़ीम्‍मी सिंहासनबाङ् कोरोअ् इःबलाअ्वा इक्‍कु धेप्‍प‍़ सम्‍ला अप्पोका, “हो छीदा!”

१८ तोअ्माङ् नाप्‍चीम्‍ल्याअ्वा चीम्‍ल्याअ् लेत्‍ता, सम्‍लाह अप्पोका, नाप्कुरुङ्मा मुगा, मोलम् धेप्‍प‍़ लुक्‍दीमा करा। आकोरोअ् धेप्‍प‍़ लुक्‍दीमा गो मीनाची बनालीसामीहीलम् कुइगे हानीम् ने मात्‍ताबा चुअ्आ।

१९ तोअ्माङ् आको धेप्‍प‍़ सहर सुङ्बोम् त्याअ्वा पुगा, मोलम् देःन-देःनबीही छप्‍प‍ै सहर होःसा। परमेश्‍वरए आकोबेले धेप्‍प‍़ बेबिलोन मीत्‍तु, मोलम् उसेअ् तक्‍पम् धेप्‍प‍़ छुरीअ्मी मद्यए चेप्‍खेपलाअ्वा चोमनी आको दुङ्मा पीत्‍तु।

२० तोअ्माङ् छप्‍प‍ै वाचोप्‍पारी माःखरा मोलम् चोङ्‍ह बेपत्ता पुगा।

२१ चालीस-चालीस किलोग्राममी बोम्ह मीनाचीबीअ् हेअ्युसा, अखा बोम्मी विपत्तिमी कारणए मीनाचेअ् परमेश्‍वर माक्‍साकुची, मालेअ्माभने अखा विपत्ति सारुनोअ् कीअ्मालाम्‍लो ङीत्‍ता।

वेश्या मीम्‍छा नुङ् जीवाँत

१७

१ अखा सात चोमनी याङ्‍काह सात स्वर्गदूतचीमध्ये इप्‍पाङ् काबीअ् ताअ्आमाङ् कोरोअ् लीअ्ङा, “कुइगे दाबे, धेरुन् कुङ्वाबीअ् पेङ्‍कबा आको धेप्‍प‍़ वेश्या पीप्‍पलाअ्वा नीया कङेअ् आना खाङ्मीनोअ्नाबाने।

२ खाम्‍पुम्‍माबीही हाङ्चेअ् आकोनुङ् व्यभिचार मुःइतुची, मोलम् खाम्‍पुम्‍माबीही मीनाची आकोमी व्यभिचारमी मद्य दुङुचीमाङ् सेअ्ङेखेइतुची।”

३ तोअ्माङ् आकोसेअ् का सनीअ्वाबीअ् खीखेअ्ङामाङ् बलउती-बलउतीतेअ् चुःकबा इक्‍कु थम्यु याखेअ्ङा, तोअ्माङ् इक्‍कु मीम्‍छा चीम्‍ल्यावेपा हरप्के रङ्मी जीवाँतमी चप्पी पेनाबा कङेअ् खाक्‍सुङ्। आको जीवाँतमी जिउपेच्‍ची परमेश्‍वरमी लालुवा मुःथाम् न‍़ीङ् छाप्‍पलाअ्वा चुअ्आ मोलम् आकोमी साथोत‍़ा तख्रोअ् नुङ् दसोत‍़ा सात‍़ाङ् चुअ्आ।

४ आको मीम्‍छाए बैजनी नुङ् चीम्‍ल्यावेपा हरप्के तेःअ् चाङुबा चुअ्आ, तोअ्माङ् सुन, रत्न नुङ् मोतीहए चाक्‍भुक्‍पलाअ्वा चुअ्आ। आकोसेअ् चीसीअ्मालाम्‍लोहो खनावा अर्थात् आकोमी व्यभिचारमी सख्खर् मापुक्‍काह खनावाए चेप्‍खेपलाअ्वा इक्‍कु सुनमी चोमनी हुक्‍‍पी याङुबा चुअ्आ।

५ आकोमी ङच्‍याक्‍पी इक्‍कु मालेःबलाअ्वा कोरोक्‍पा न‍़ीङ् छाप्‍पलाअ्वा चुअ्आः

खाम्‍पुम्‍माबीही वेश्याची

नुङ् चीसीअ्मालाम्‍लोहो खनावामी मामा

धेप्‍प‍़ बेबिलोन!

६ तोअ्माङ् आको मीम्‍छा पवित्र मीनाचीमी हेरुवा नुङ् येशूमी न‍़ीक्‍पी सीःकाहचीमी हेरुवाए सेअ्ङेतुबा कङेअ् खाक्‍सुङ्। आको मीम्‍छा खाक्‍सुङ्लो का सारुन् इल्‍लासी यीङुङ्।

७ तोअ्माङ् आको स्वर्गदूतए कङा कोरोअ् लीअ्ङा, “आना मालेअ्मा इल्‍लासी यीङ्नोक्‍‍पा? आको मीम्‍छा नुङ् आको मीम्‍छा खीङ्‍काह साथोत‍़ा तख्रोअ् नुङ् दसोत‍़ा सात‍़ाङ् चुःकबा जीवाँतमी न‍़ीक्‍थुप्‍पी आसेअ् ने मालेःबलाअ्वा खनावा कङेअ् आना लीअ्नोअ्नाबाने।

८ आनेअ् खाक्‍सुन्‍बा आको जीवाँत पैल्हे चुअ्आ, तोकोना कोरोअ्लोअ् गो माअ्अँ, मोलम् सुद‍्धम् पुअ्मामी योक्‍सेअ् पातालबाङ् मुत्‍तु अप्पोअ्मा योअ्नो। तोअ्माङ् खाम्‍पुम्‍मा बनालीसाबालम् जुनीमी कीतापबीअ् न‍़ीङ् माछाप्‍पलाअ्वा कोओ खाम्‍पुम्‍माबीही मीनाचेअ् आको जीवाँत खाङ‍्कुचीमाङ् इल्‍लासी यीङ्‍कुचीहीने, मालेअ्माभने आको जीवाँत पैल्हे चुअ्आ, तोकोना कोरोअ्लोअ् गो माअ्अँ मोलम् वेगेन् ताक्‍पाने।

९ “तयाबुङ् चुःकबाए वाब्‍हीकु, अखा साथोत‍़ा तख्रोअ् सात चोङ् ने, मोलम् आकोमी चप्पी आको मीम्‍छा पेन्‍नोक्‍‍पा चुःअ्। अखा साथोत‍़ा तख्रोअ् सात हाङ्ची ने।

१० अखाचीमध्ये पाँच जना सुद‍्धम् पुखेअ्इतामी, इप्‍पाङ् चुन्चुःचाअ् मोलम् इप्‍पाङ् चैँ होनेअ् मात्‍तातीअ्। आको ताअ्माङ् इच्छोक्‍‍तेअ् पेत्‍तोअ्नोक्‍‍पाने।

११ आको जीवाँत पैल्हे चुअ्आ, तोकोना कोरोअ्लोअ् माअ्अँ। आको जीवाँतचैँ सात जना हाङ‍्चीमध्ये इप्‍पाङ् हाङ‍् होसाङ् ने आको आठौं हाङ‍् पुअ्नोअ्माङ् ताक्‍पाने, तोकोना आको सुद‍्धम् पुअ्नोक्‍‍पाने।

१२ “आनेअ् खाक्‍सुनाहँ अखा दसोत‍़ा सात‍़ाङ्चैँ दश जना हाङ्‍ची ने। अखाचेअ् होधारी राज मुःथाम् शक्ति मातोक्‍तीतुची, तोकोना अखाचेअ् आको जीवाँतनुङ्नोअ् त्याक्‍सीअ्लो समइमी योक्‍सेअ् हाङ्मीनोअ् अधिकार तोक्‍कुचीबाने।

१३ अखाचीमी न‍़ीङ्वा इक्‍कुनोअ् चुःअ्, मोलम् अखाचेअ् तक्‍पम् शक्ति नुङ् अधिकार आको जीवाँत पीक्‍कुचीबाने।

१४ अखाची थुँबामी विरूद्धबीअ् चुङ्नोअ्मीहीने। तोकोना थुँबाए अखाची हेःचोइकुचीहीने, मालेअ्माभने उचैँ प्रभुचीमी प्रभु नुङ् हाङ्चीमी हाङ‍् ने। परमेश्‍वरए छेःतुचीही, स्यागुचीही नुङ् विश्‍वास मुःहीमाहची उनुङ्नोअ् चुःअ्मीहीने।”

१५ आको स्वर्गदूतए कङा कोरोअ् लीअ्ङा, “आनेअ् खाक्‍सुन्‍बा आको वेश्या मीम्‍छा पेनाबा धेरुन् कुङ्वाचैँ मीनाची, ओइरुची, तोःखाची नुङ् मीनाचेअ् यामुमाह प‍़ीअ् ने।

१६ तोअ्माङ् आनेअ् खाक्‍सुनाहँ अखा दसोत‍़ा सात‍़ाङ् नुङ् आको जीवाँतए आको वेश्या मीम्‍छा फेस्सीकुबाने। अखाचेअ् आको इप्‍पाङ् तेअ् मुःकुचीमाङ् नाङ‍्गुते मुःकुचीबाने, आकोमी सा चोःकुचीबाने मोलम् आको म‍़ीबीअ् द‍़ीक्‍तीकुचीबाने।

१७ मालेअ्माभने परमेश्‍वरमी इच्छा पूरा मुःमामी याव अखाचेअ् मामुःसुचीहोउ नेमाङ् परमेश्‍वरए अखाचीमी न‍़ीङ्वाबीअ् कोओ विचार देप्‍पीतुची। कोओपारे अखाचेअ् इक्‍कुनोअ् न‍़ीङ्वा मुःतोअ् तक्‍पम् राज मुःथाम् शक्ति आको जीवाँत पीक्‍कुचीबाने मोलम् परमेश्‍वरमी याङेब‍़ पूरा पुअ्नोहोने।

१८ आनेअ् खाक्‍सुन्‍बा आको मीम्‍छाचैँ खाम्‍पुम्‍मामी हाङ्‍चीबीअ् राज मुःकबा आको धेप्‍प‍़ सहर ने।”

बेबिलोन सुद‍्धम् पुगाबा

१८

१ मोबाके धेप्‍प‍़ अधिकार चुःकबा अर्कु स्वर्गदूत स्वर्गबाङ् कुअ्मु माःरी कुक्‍‍साबा कङेअ् खाक्‍सुङ्। आकोमी महिमाए खाम्‍पुम्‍मा उज्यालो पुगा।

२ आकोसेअ् कोरोअ् इःतोअ् धेप्‍प‍़ सम्‍ला मुःसुमाङ् काःसा,

“धेप्‍प‍़ बेबिलोन सुद‍्धम् पुअ्लेरा!

आकोचैँ भूतची चुःथाम् पुअ्इता,

छप्‍प‍ै सख्खर् मापुक्‍काह सनीअ्वाचीमी चुःथाम्,

छप्‍प‍ै सख्खर् मापुक्‍काह छोङ्वाचीमी चुःथाम्,

मोलम् छप्‍प‍ै सख्खर् मापुक्‍काह नुङ् चीसीअ्मालाम्‍लोहो थाप्‍नाम्‍बीही जीवाँतचीमी चुःथाम् पुअ्इता।

३ मालेअ्माभने छप्‍प‍ै तोःखाचेअ् आकोमी व्यभिचार मुःमामी इच्छामी मद्य दुङ‍्इतुची,

मोलम् खाम्‍पुम्‍माबीही हाङ्चेअ् आकोनुङ् व्यभिचार मुःइतुची,

तोअ्माङ् खाम्‍पुम्‍माबीही देच्‍चाकाहची आकोमी मोज्‍जाबीअ् भाग लाःसामीमाङ् सप्चाकाह पुअ्इतामी।”

४ तोअ्माङ् स्वर्गबाङ् कोरोअ् इःधीतुबा अर्कु सम्‍ला कङेअ् येनुङ्,

“कङी मीना चो, आको मीम्‍छाबाङ् अप्पोकानीये,

हेअ्‍नी भने गो आकोमी हीःवामाङ्‍ह‍नुङ् आनीन् ने थोःथेकानीहीने,

मोलम् आकोमी विपत्तिह आनीसेअ् ने तोक्‍कानुहुम्‍ने,

५ मालेअ्माभने आकोमी हीःवामाङ्‍ह नम्‍बुङ्ल‍़ीङ्वाधारीनोअ् मुङ्लीइता,

मोलम् परमेश्‍वरए आकोमी हीःवाह मीअ्इतु।

६ आकोसेअ् इमाङ‍् मुःसुलो, आको आकोनोअ् मुःबीतानुम्‍ये,

आकोसेअ् मुःसुहु यावमी दोब्बर आको एप्‍पीतानुम्‍ये।

आकोसेअ् चोमनीबीअ् इमाङ‍् थोःतीइतुलो,

आकोमी दोब्बर थोःतीसानुम्‍येमाङ् आको पीत्‍तानुम्‍ये।

७ आकोनुङ् एअ्वा इज्जत नुङ् मोज्‍मोज्‍जामी जुनी चुःअ्लो,

आको आकोरोअ्नोअ् कष्‍ट पीत्‍तानुम्‍ये मोलम् सोग् मुःकबा बनामुःसानुम्ये।

मालेअ्माभने आकोसेअ् तक्‍पम् न‍़ीङ्वाबीअ् कोरोअ् इःकु,

‘का हाङ्मेअ् पुक्‍तोअ् चुःङाअँक्‍पा, का लाङ्मेअ्मा हेअ्ङानी,

तोअ्माङ् कङेअ् हानीम् ने सोग् मुःमा पाब्‍ङानीबाने।’

८ मोसेअ्नोअ् इअ् लेन्बीअ् नोअ् आकोबीअ् विपत्ति ताअ्हनेः

अर्थात् सीःमाङ्वा, सोग् नुङ् सखीरी।

तोअ्माङ् आको म‍़ीए द‍़ीअ्नोक्‍‍पाने,

मालेअ्माभने आकोमी नीया मुःकबा परमप्रभु परमेश्‍वर छप्‍पैभन्दा शक्ति चुःकबा ने।”

९ आकोनुङ् व्यभिचार मुःकाह नुङ् मोज्‍जा मुःकाह खाम्‍पुम्‍माबीही हाङ्चेअ् आको द‍़ीअ्नोक्‍‍पा म्‍याक्‍खुमा खाङ‍्कुचीमाङ् आकोमी योक्‍सेअ् खाब्‍नोअ्मीहीने मोलम् तुक्‍तुवा मुःअ्मीहीने।

१० आकोसेअ् तोक्‍कुबा कष्‍ट खाङ‍्कुचीमाङ् कीस्‍सीतोअ् मुअ्यु-मुअ्यु येब्‍नोअ्मीमाङ् अखाचेअ् कोरोअ् इःकुचीबाने,

“धिक्‍‍कार, धिक्‍‍कार! आना धेप्‍प‍़ सहर,

धेप्‍प‍़ शक्ति चुःकबा सहर, बेबिलोन!

मालेअ्माभने इअ् घण्टाबीअ्नोअ् आम्‍मी कासी आनाबीअ् सीत्‍ता।”

११ खाम्‍पुम्‍माबीही देच्‍चाकाहची आकोमी योक्‍सेअ् खाब्‍नोअ्मीहीने, मोलम् तुक्‍तुवा मुःअ्मीहीने, मालेअ्माभने आसेअ् ने अखाचीमी कोक्‍छुम् खेःदुचीनी।

१२ अर्थात् सुन, चाँदी, रत्न, मोती, नुःकबा सुतीमी तेःअ्, बैजनी रङ्मी तेःअ्, रेशम, त‍़ीङ‍्ल्याअ्वेपा हरप्के तेःअ्, नाम्‍नीकाह छप्‍प‍ै खालेहे स‍़ीङ्, हादीमामी क्‍याङ‍्लम् बनामुःबलाअ्वा छप्‍प‍ै कोक्‍छुम्, छप्‍प‍ै खालेहे महँगो स‍़ीङ्, काँसा, फलाम, सिङ्‍गमरमरमी कोक्‍छुम्,

१३ दालचिनी, मसला, नाम्‍नीकबा धूप, मूर्र, बायाप्पा धूप, मद्य, केवा, न्‍याःकाह खअ्मी, छोङ्, गाई-साङ्वाची, भेडाची, घोडाची, रथची, कमारा-कमारीची अर्थात् मीनाची खेःदुचीनी।

१४ “आना पाब्‍काह नुःकाह खनावा आनाबाङ् खैइता,

“मोलम् छप्‍प‍ै छेबेवा नुङ् इज्जत आनेअ् लेअ्लाक्‍सुना,

मोलम् आनेअ् अखा होनेअ् तोक्‍कुनानीहीने।”

१५ आको सहरबीअ् व्यापार मुःसामीमाङ् सप्चाकाहची आकोसेअ् तोक्‍कुबा कष्‍ट खाङ‍्कुचीमाङ् कीस्‍सीतोअ् मुअ्यु-मुअ्यु येब्‍नोअ्मीमाङ् खाब्‍तोअ् नुङ् तुक्‍तुवा मुःतोअ् कोरोअ् इःकुचीबाने,

१६ “धिक्‍‍कार, धिक्‍‍कार! आको धेप्‍प‍़ सहर,

आकोसेअ् गो नुःकबा सुतीमी तेःअ्, बैजनी रङ्मी नुङ् त‍़ीङ्ल्यावेपा हरप्के तेःअ्,

सुन, रत्न नुङ् मोती वेःदुमाङ् सारुन् कम्‍नीअ्लो पुगाबा!

१७ मालेअ्माभने इअ् घण्टाबीअ्नोअ् कोरोअ् धेरुअ् छेबेवा सुद‍्धम् पुअ्लेरा।”

तोअ्माङ् जहाज चलामुःकाहची, जहाजबीअ् थाङ्‍काहची, जहाज चलामुःमा सघामुःकाहची नुङ् जहाजबीअ् व्यापार मुःकाहची छुत्‍तीङ् मुअ्यु येबामी,

१८ मोलम् आको सहर द‍़ीगामाङ् अप्पोकबा म्‍याक्‍खुमा खाक्‍सुचीमाङ् कोरोअ् इःसुची, “कोरोअ् धेप्‍प‍़ सहरदोक्‍पा गो अरु माक्‍तोक्‍पा ने माच्‍चु!”

१९ तोअ्माङ् अखाचेअ् तक्‍प-तक्‍पम‍ी तख्रोक्‍पी धुलो तीःसुचीमाङ् खाब्‍तोअ् नुङ् तुक्‍तुवा मुःतोअ् कोरोअ् इःतोअ् काःसामी,

“धिक्‍‍कार! धिक्‍‍कार! आको धेप्‍प‍़ सहर,

आकोमी छेबेवाबाङ् जहाज चुःकाहची छप्‍प‍ै सप्चाकाह पुगामीही!

मालेअ्माभने इअ् घण्टाबीअ्नोअ् आको धेप्‍प‍़ सहर सुद‍्धम् पुअ्लेरा।

२० हे स्वर्ग, आकोमी नीयाबीअ् सक्‍सेम् पुगे!

पवित्र मीनाची, प्रेरितची तोअ्माङ् अगमवक्ताची ने रमालीसानीये!

मालेअ्माभने आकोसेअ् आनीन् इमाङ‍् मुःसानीन्लो,

आकोमी योक्‍सेअ् परमेश्‍वरए आको नीया मुःइतु।”

२१ मोबाके इप्‍पाङ् धेप्‍प‍़ शक्ति चुःकबा स्वर्गदूतए धेप्‍प‍़ ल‍़ीङ्दुअ्दोक्‍पा इक्‍कु लोकोअ्वा थेअ्लीतु, मोलम् कोरोअ् इःतोअ् बाजुवाबीअ् वेत्‍तीसु,

“कोरोअ्नोअ् धेप्‍प‍़ सहर बेबिलोन ने जोडए वेत्‍तीक्‍पाने,

मोलम् आको हानीम् ने तोअ्नीबाने।

२२ तोअ्माङ् बीणा दुब्‍काहचीमी, लोःकाहचीमी,

बाँसुरी दुब्‍काहचीमी नुङ् तुरै मीक्‍काहचीमी सम्‍ला

होनेअ् आनाबीअ् हानीम् ने येत्‍तानीहीने।

याव मुःमामी सीगीप‍़ मीनाची

होनेअ् आनाबीअ् हानीम् ने खाङ्मुमीनीहीने।

ल‍़ीङ्दुअ्मी सम्‍ला

होनेअ् आनाबीअ् हानीम् ने येत्‍तानीबाने।

२३ बत्तीमी ज्योति

होनेअ् आनाबीअ् हानीम् ने चीम्‍ल्याअ्ए लेअ्नीबाने।

दाङ्पा नुङ् दाङ्मामी सम्‍ला

होनेअ् आनाबीअ् हानीम् ने येन्‍नीहीने।

मालेअ्माभने खाम्‍पुम्‍माबीही आम्‍मी देच्‍चाकाहची धेप्‍प‍़-धेप्‍प‍़ मीनाची चुअ्आमी,

मोलम् आम्‍मी तन्त्र-मन्त्रए छप्‍प‍ै तोःखाची नाःधीतुचीही।

२४ आकोबीअ् नोअ् अगमवक्ताची, पवित्र मीनाची

नुङ् खाम्‍पुम्‍माबीअ् मीनाचेअ् सेदुचीमीही छुत्‍तीङ्मी हेरुवा तोक्‍पलाअ्वा चुअ्आ।”

१९

१ मोबाके स्वर्गबाङ् धेप्‍प‍़ ओइरुए काःतोअ् कोरोअ् इःधीतुबा कङेअ् येनुङ्,

“हल्‍लेलूयाह!

मुलुवा, महिमा नुङ् शक्ति इकीमी परमेश्‍वरमीनोअ् ने,

२ मालेअ्माभने उमी नीया सत्य नुङ् धर्मती चुःअ्।

पूरानोअ् खाम्‍पुम्‍मा तक्‍पम् व्यभिचारए बीगारेमुःकबा

आको धेप्‍प‍़ वेश्या उसेअ् कासी पीअ्इतु।

उसेअ् तक्‍पम् सेवा मुःकाहचीमी हेरुवामी बद‍्ली आकोनुङ् लाःसाक्‍सु।”

३ अखाचेअ् होनेअ् इक्‍खेप्‍पा धेप्‍प‍़ सम्‍लाबीअ् कोरोअ् इःसुची,

“हल्‍लेलूयाह!

आको धेप्‍प‍़ सहरबाङ् द‍़ीक्‍कबामी म्‍याक्‍खुमा नीम्‍माङ् मुत्‍तुगे खेअ्धीन्‍नो।”

४ तोअ्माङ् चौबीस जना धर्म इःकाहची नुङ् चार जिउँदा सासोअ्माचेअ् सिंहासनबीअ् पेङ्‍कबा परमेश्‍वर कोरोअ् लीत्‍तोअ् पोब्‍युसामीमाङ् सेःमीतुची,

“आमेन, हल्‍लेलूयाह!”

थुँबामी सुरीखामी भोज

५ तोअ्माङ् सिंहासनबाङ् कोरोअ् इःकबा इक्‍कु सम्‍ला अप्पोका,

“परमेश्‍वरमी सेवा मुःकाह आनीन्

मोलम् परमेश्‍वरमी योङ् मुःकाह मेछुके धेप्‍प‍़ छुत्‍तीङ्चेअ्

इकीमी परमेश्‍वरमी प्रशंसा मुःसानुम्‍ये!”

६ मोबाके मीनाचीमी इक्‍कु धेप्‍प‍़ ओइरुमी सम्‍लादोक्‍पा, धेरुन् कुङ्‍वामी सम्‍लादोक्‍पा नुङ् नाप्कुरुङ्मा काःसाबामी छेल्‍लो सम्‍लादोक्‍पा कङेअ् येनुङ्, आकोसेअ् कोरोअ् इःधीतुबा चुअ्आ,

“हल्‍लेलूयाह!

मालेअ्माभने धेप्‍प‍़ शक्ति चुःकबा परमप्रभु इकीमी परमेश्‍वर राज मुःअ्।

७ इकीन् रमालीमाइन् मोलम् कोद्‍द‍़ो खुशी पुअ्माइन्

मोलम् उमी महिमा मुःमाइन्!

मालेअ्माभने थुँबामी सुरीखामी लेन् ताखेअ्इता,

मोलम् उमी दाङ्मा उम्तक्‍पेअ्नोअ् त्‍याद‍़ी पुअ्इता।

८ चाङ्मामी योक्‍सेअ् नुःकबा, चीम्‍ल्यावेपा नुङ् नुःकबा सुतीमी तेःअ् दाङ्माए तोक्‍कु।”

नुःकबा सुतीमी तेःअ्चैँ पवित्र मीनाचीमी धार्मिक यावह ने।

९ तोअ्माङ् आको स्वर्गदूतए कङा कोरोअ् लीअ्ङा, “कोओ खनावा छाबे, थुँबामी सुरीखामी भोजबीअ् निम्तो तोक्‍काहची अलाङ् तोक्‍काहची ने।” आकोसेअ् होनेअ् कङा कोरोअ् लीअ्ङा, “परमेश्‍वरमी सत्य याङेब‍़ खआ नोअ् ने।”

१० मोबाके आको स्वर्गदूत सेःमीअ्मामी आकोमी लाक्‍पीअ्मु का पोब्‍युसुङ्। तोकोना आकोसेअ् कङा कोरोअ् लीअ्ङा, “आनेअ् कोरोअ् अमुःसे! का येशूमी साछी युङ्‍काह आम्मी वथक्‍पा नेछाची नुङ् आनानुङ् सुःरीबा कमारा तेअ्ङा ने। परमेश्‍वरतेअ् सेःमीते!” मालेअ्माभने येशूमी साछीचैँ अगमवाणीमी सनीअ्वा ने।

बायाप्के घोडाबीअ् थाङ‍्कबा

११ मोबाके कङेअ् स्वर्ग ओग्‍बोकबा खाक्‍सुङ्, मोलम् आकोबीअ् इक्‍कु बायाप्के घोडा चुअ्आ। आको घोडाबीअ् थाङ‍्कबा विश्‍वास मुःहीम्‍बा नुङ् सत्य ने। उसेअ् नुःरो नीया मुःकु मोलम् चुङ्नो।

१२ उमी म‍़ीअ् म‍़ीमी म‍़ीच्‍वाम्‍लअ्वादोअ् ङीत्‍ता, मोलम् उमी तख्रोक्‍पी धेरुन् श्रीपेच चुअ्आ। उबीअ् इक्‍कु न‍़ीङ् छाप्‍पलाअ्वा चुअ्आ, आको न‍़ीङ् उसेअ्भन्दा बाहेक आसेअ् ने मालेःसुची।

१३ उसेअ् हेरुवाबीअ् लुप्‍पलाअ्वा तेःअ् चाङुबा चुअ्आ, मोलम् उमी न‍़ीङ् “परमेश्‍वरमी याङेब‍़” ने।

१४ स्वर्गबीही सेनाची नुःकबा, चीम्‍ल्यावेपा नुङ् केङ्‍केङ् सुतीमी तेःअ् चाङामीमाङ् तोअ्माङ् बायाप्के घोडाचीबीअ् थाङामीमाङ् उमी द‍़्याङ्-द‍़्याङ् खेअ्धीतामीही।

१५ तोःखा-तोःखाची ज्याङ्मामी योक्‍सेअ् उमी याबाङ् इक्‍कु येङ्‍कबा तरवाल्‍ली अप्पोअ्नो, मोलम् फलाममी तोङ्बीरीए अखाचीबीअ् उसेअ् राज मुःकुबाने। कोलाबीअ् अङ‍्गुर‍ य‍़ीमीतोअ्नोअ् उसेअ् धेप्‍प‍़ शक्ति चुःकबा परमेश्‍वरमी धेप्‍प‍़ छुरीअ्मी कोलाबीअ् अखाची स‍़ीक्‍कुचीहीने।

१६ उमी तेःअ् नुङ् सालक्‍पी कोरोक्‍पा न‍़ीङ् छाप्‍पलाअ्वा चुःअ्,

हाङ‍्चीमी हाङ‍् नुङ् प्रभुचीमी प्रभु।

१७ तोअ्माङ् इक्‍कु स्वर्गदूत नाप्‍पी येब्‍धीताबा कङेअ् खाक्‍सुङ्, मोलम् आकोसेअ् नम्‍बुङ्ल‍़ीङ्वामी माझाबीअ् पेःकाह छोङ‍्वाची धेप्‍प‍़ सम्‍लाबीअ् कोरोअ् लीत्‍तुची, “ताअ्आनीये, परमेश्‍वरमी धेप्‍प‍़ भोजबीअ् खोमानीये।

१८ आनीसेअ् हाङ्ची, कप्‍तानची, धेप्‍प‍़ शक्ति चुःकाह मीनाची, घोडाची नुङ् आकोबीअ् थाङ्‍काहची, छप्‍प‍ै खुल्‍ला मोलम् कमारा कमारीची मोलम् धेप्‍प‍़ नुङ् मेछुके छप्‍पैमी सा चाःकानुहुम्‍ने।”

१९ तोअ्माङ् आको घोडाबीअ् थाङ‍्कबा नुङ् आकोमी सेनाचीमी विरूद्धबीअ् चुङ्मामी आको जीवाँत, खाम्‍पुम्‍माबीही हाङ्ची नुङ् अखाचीमी सेनाची खोमामीही कङेअ् खाक्‍सुक्‍ची।

२० मोबाके आको जीवाँत लब्‍भुङ्माखेन्तुमु, मोलम् आको जीवाँत सु-सुःरी आकोमी योक्‍सेअ् इल्‍लासीमी च्‍याक्‍सीङ् मुःकबा आको होरोङ् अगमवक्ता ने लब्‍भुङ्माखेन्तुमु। अखा अखेअ्मीथाम् यावबाङ् नोअ् आको होरोङ् अगमवक्ताए आको जीवाँतमी छाप लाःकाह नुङ् आकोमी मूर्ति पुजा मुःकाह मीनाची नाःधीतुचीही। अखा ह‍़ीक्‍‍पाङ‍्नोअ् गन्धकमी हाधीङ्‍कबा म‍़ीबीअ् जिउँदोनोअ् वेन्‍धीमाखेन्तुमाचु।

२१ तोअ्माङ् अखाचीमी सेनाचीचैँ घोडाबीअ् थाङ्‍कबामी याबाङ् अप्पोकबा तरवाल्‍लीबाङ् सेअ्माखेन्तुमुची, मोलम् छप्‍प‍ै छोङ‍्वाचेअ् अखाचीमी सा बोअ्खालो चोःची।

इअ् हजार दोङ्

२०

१ मोबाके पातालमी हेस्स‍ीङ् नुङ् इक्‍कु धेप्‍प‍़ साङ्ली तक्‍पम् हुक्‍‍पी याङ्‍कबा इक्‍कु स्वर्गदूत स्वर्गबाङ् माःरी कुक्‍‍साबा कङेअ् खाक्‍सुङ्।

२ आकोसेअ् आको वाछीअ्दुङ् छप्‍पैभन्दा पहिलेबा आको पु इअ् हजार दोङ्मी योक्‍सेअ् थुबुमाङ् युक्‍सु, आको दियाबलस अर्थात् शैतान ने।

३ आकोसेअ् आको पातालबीअ् वेन्‍धीतु, मोलम् इअ् हजार दोङ्धारी तोःखा-तोःखाची आकोसेअ् मानाःधीयेमाच्‍चुमीहोउ नेमाङ् आको पाताल छ्यागुमाङ् छाप तीःसु। मोबाके इच्‍छोअ्मी योक्‍सेअ् आको यैअ्मा पुअ्नोक्‍‍पाने।

४ मोबाके सिंहासनह‍ नुङ् आकोबीअ् चुःकाहची कङेअ् खाक्‍सुक्‍ची, अखाचेअ् नीया मुःमामी अधिकार तोक्‍कुचीबा चुअ्आ। तोअ्माङ् येशूमी साछी पीत्‍तुचीबा कारण नुङ् परमेश्‍वरमी याङेब‍़मी कारण तख्रोअ् द‍़ाङ्लाक्‍पलाअ्वाचीमी सनीअ्वाची कङेअ् खाक्‍सुक्‍ची। अखाचेअ् आको जीवाँत नुङ् आकोमी मूर्ति पुजा मुःसुचीबा माच्‍चु मोलम् आकोमी छाप तक्‍पम् ङच्‍याक्‍पी अथवा हुक्‍‍पी वेःदुचीबा माच्‍चु। अखाची होनेअ् जिउँदा पुगामी, मोलम् अखाचेअ् ख्रीष्‍टनुङ् नोअ् इअ् हजार दोङ्धारी राज्य मुःसुची।

५ अरु सीःखेकाहची चैँ इअ् हजार दोङ् माछीप्‍पाधारी जिउँदा पुअ्मीनी। सीःखेथाप्पाङ् जिउँदो पुअ्मामी पहिलो खनावा नोअ् कोओ ने।

६ सीःखेथाप्पाङ् पहिलो जिउँदो पुक्‍काहची अलाङ् तोक्‍काहची नुङ् पवित्रची ने। दोस्रो सीःमाङ्वामी शक्तिए अखाची इमाङ्ने मुःहीसुचीनी, तोकोना अखाची परमेश्‍वर नुङ् ख्रीष्‍टमी पुजारी पुअ्नोअ्मीमाङ् उनुङ् नोअ् इअ् हजार दोङ् राज मुःअ्मीहीने।

हरालीकबा शैतान

७ इअ् हजार दोङ् छीअ्नोअ्माङ् शैतान झ्यालखानाबाङ् अप्पोअ्नोक्‍‍पाने,

८ मोलम् उ खाम्‍पुम्‍मामी चारै कुनाबीअ् चुःकाह तोःखा-तोःखामी मीनाची नाःधीसी अप्पोअ्नोक्‍‍पाने मोलम् गोग नुङ् मागोग चुङ्मामी योक्‍सेअ् खोम्‍कुचीहीने। अखाची बाजुवाबीही बलउतीदोअ्नोअ् धेरुअ् पुअ्नोअ्मीहीने।

९ अखाची खाम्‍पुम्‍मापेच्‍ची खरामीमाङ् पवित्र मीनाची चुःथाम् छाउनीमी चारैपोत‍़ी नुङ् परमेश्‍वरए नेच्‍चुबा सहर घेरामुःसुची, तोकोना स्वर्गबाङ् म‍़ी कुक्‍‍सामाङ् अखाची सुद‍्धम् मुःसुची।

१० मीनाची नाःधीङ्‍कबा आको शैतान म‍़ी नुङ् गन्धकमी कुण्डबीअ् वेन्‍धीमाखेन्तुमु, आकोबीअ् आको जीवाँत नुङ् होरोङ् अगमवक्ता ने चुअ्आ। अखाचेअ् आकोबीअ् लेत्‍ताअ्सेत्‍ताअ् नीम्‍माङ् नोअ् कष्‍ट तोक्‍कुचीबाने।

बायाप्के सिंहासनबीअ् पुक्‍कबा नीया

११ मोबाके इक्‍कु धेप्‍प‍़ बायाप्के सिंहासन नुङ् आकोबीअ् पेङ्‍कबा कङेअ् खाक्‍सुङ्। उमी अघिबाङ् खाम्‍पुम्‍मा नुङ् नम्‍बुङ्ल‍़ीङ्वा खुःलेराची, मोलम् अखाचीमी योक्‍सेअ् चुःथाम् हाबीअ् ने माच्‍चु।

१२ आको सिंहासनमी अघि मेछुके धेप्‍प‍़ सीःकाह छुत्‍तीङ् मीनाची येब्‍धीतामीही कङेअ् खाक्‍सुक्‍ची। कीतापह फेःबोक्‍पलाअ्वा चुअ्आ। अर्कु कीताप ने फेःबोका, आकोचैँ जुनीमी कीताप ने। अखा कीतापबीअ् छाप्‍पलाअ्वा अखाचीमी यावअन्सार नोअ् सीःखेकाहचीमी नीया पुगा।

१३ बाजुवाए आकोबीअ् चुःकाह सीःखेकाहची पीअ्इतुची, मोलम् सीःमाङ्वा नुङ् पातालए ने आकोबीअ् चुःकाह सीःखेकाहची पीअ्इतुची। अखाचीमी यावअन्सार नोअ् अखाचीमी नीया पुगा।

१४ सीःमाङ्वा नुङ् पाताल म‍़ीमी कुण्डबीअ् वेन्‍धीमाखेन्तुमु। आको म‍़ीमी कुण्डचैँ दोस्रो सीःमाङ्वा ने।

१५ जुनीमी कीतापबीअ् न‍़ीङ् माछाप्‍पलाअ्वाची म‍़ीमी कुण्डबीअ् वेन्‍धीमाखेन्तुमुची।

ओप्‍चोङ् स्वर्ग नुङ् ओप्‍चोङ् खाम्‍पुम्‍मा

२१

१ मोबाके कङेअ् ओप्‍चोङ् स्वर्ग नुङ् ओप्‍चोङ् खाम्‍पुम्‍मा खाक्‍सुङ्, मालेअ्माभने पुरानो स्वर्ग नुङ् पुरानो खाम्‍पुम्‍मा माःलेराबा, मोलम् बाजुवा गो मान्‍माच्‍चु।

२ तोअ्माङ् परमेश्‍वरबाङ् स्वर्गलम् पवित्र सहर अर्थात् ओप्‍चोङ् यरूशलेम कुअ्मु माःरी कुक्‍‍साबा कङेअ् खाक्‍सुङ्, आकोचैँ दाङ्पामी योक्‍सेअ् चाक्‍पलाअ्वामाङ् त्‍याद‍़ी मुःबलाअ्वा दाङ्मादोअ् ङीत्‍ता।

३ सिंहासनबाङ् कोरोअ् इःबलाअ्वा इक्‍कु धेप्‍प‍़ सम्‍ला कङेअ् येनुङ्, “खाक्‍सानुम्‍ये, परमेश्‍वरमी बास चुःथाम् मीनाचीनुङ् चुःअ्। उ अखाचीनुङ् बास चुःक्‍पाने, मोलम् अखाची उमी मीनाची पुअ्नोअ्मीहीने, तोअ्माङ् उ उम्तक्‍पेअ्नोअ् अखाचीमी परमेश्‍वर पुअ्नोअ्माङ् अखाचीनुङ् चुःक्‍पाने।

४ उसेअ् अखाचीमी म‍़ीक्‍पीही छप्‍प‍ै म‍़ीअ्वा तुःक्‍पीकुचीहीने। अखाची होनेअ् हानीम् ने सीःमीनीहीने, अखाचेअ् तुक्‍तुवा मुःमा पाब्‍नीबाने, खाब्‍मा पाब्‍नीबाने मोलम् इमाङ्ने कष्‍ट आङ्मा पाब्‍नीबाने। मालेअ्माभने पैल्हे खनावा खैइता।”

५ सिंहासनबीअ् पेङ्‍कबाए कङा कोरोअ् लीअ्ङा, “खाक्‍से, कङेअ् छप्‍प‍ै खनावा माःरी ओप्‍चोङ् बनामुःकुक्‍पा।” उसेअ् कोरोअ् ने इःसु, “कोओ खनावा छाबे, मालेअ्माभने खआ खनावा विश्‍वास मुःहीमाह नुङ् सत्य चुःअ्।”

६ तोअ्माङ् उसेअ् कङा कोरोअ् लीअ्ङा, “हो छीदा! अल्फा नुङ् ओमेगा, सुरु नुङ् द्‍याङ्पी का नोअ् ने। वेःअ्मेसीकाहची जुनीमी कुङ्‍वामी पीःथाप्‍पाङ् कङेअ् मोरोअ्नोअ् दुङ्मा पीक्‍कुक्‍‍चीहीने।

७ कोङ्‍कबासेअ् कोओ अधिकार तोक्‍कुबाने, मोलम् का आकोमी परमेश्‍वर पुअ्ङाअँक्‍पाने तोअ्माङ् आको कङी वथक्‍छा पुअ्नोक्‍‍पाने।

८ तोकोना कीस्‍सीकाहची, विश्‍वास मामुःकाहची, चीसीअ्मालाम्‍लोहो याव मुःकाहची, मीना सेक्‍काहची, व्यभिचार मुःकाहची, टुना-मुना मुःकाहची, मूर्ति पुजा मुःकाहची, मोलम् होरोङ् बोङ्‍काह छुत्‍तीङ्मी भाग म‍़ी नुङ् गन्धक हाकबा कुण्ड पुअ्नोक्‍‍पाने। आकोचैँ दोस्रो सीःमाङ्वा ने।”

ओप्‍चोङ् यरूशलेम

९ मोबाके द्‍याङ्पीही सात विपत्तिए चेप्‍पलाअ्वा साथोत‍़ा चोमनी याङ्‍काह सात स्वर्गदूतचीमध्ये इप्‍पाङ् काबीअ् ताअ्आमाङ् कोरोअ् लीअ्ङा, “कुबीअ् ताअ्ए, कङेअ् आना थुँबामी थप्मा अर्थात् उमी दाङ्मा खाङ्मीनोअ्नाबाने।”

१० तोअ्माङ् आकोसेअ् कङा पवित्र सनीअ्वाबीअ् अगुवाई मुःङामाङ् इक्‍कु धेप्‍प‍़ मोलम् भेक्‍कबा बोब्बोपाबीअ् त‍़ीखेअ्ङा, तोअ्माङ् परमेश्‍वरबाङ् स्वर्गलम् मुअ्मु माःरी कुक्‍‍साबा पवित्र सहर यरूशलेम कङा खाङ्मीअ्ङा।

११ आको सहरबीअ् परमेश्‍वरमी महिमा चुअ्आ, मोलम् महँगो लोकोअ्वादोअ् आको चीम्‍ल्यावेपा चुअ्आ, बिल्‍लौर नुङ् स्फटिकदोअ् केङ्‍केङ् ङीत्‍ता।

१२ आकोमी चारैपोत‍़ी धेप्‍प‍़ नुङ् भेक्‍कबा थोअ्माल‍़ीङ् चुअ्आ, मोलम् आकोबीअ् बारोकोत‍़ा दैलु चुअ्आ। अखा दैलुबीअ् बारो स्वर्गदूतची चुअ्आमी। अखा दैलुबीअ् इस्राएलबीही बारो कुलमी न‍़ीङ् छाप्‍पलाअ्वा चुअ्आ।

१३ नाम्‍केत्‍थाप्‍पी सुङ्बोम्, पोप्‍तीबीअ् सुङ्बोम्, पोप्‍युम्‍बीअ् सुङ्बोम् नुङ् नाम्‍दाथाप्‍पीअ्युगे सुङ्बोम् दैलु चुअ्आ।

१४ सहरबीही थोअ्माल‍़ीङ्मी बारोकोत‍़ा जग चुअ्आ, मोलम् अखा जगबीअ् थुँबामी बारो जना प्रेरितचीमी न‍़ीङ् छाप्‍पलाअ्वा चुअ्आ।

१५ आको सहर नुङ् आकोमी दैलुह मोलम् थोअ्माल‍़ीङ् छ‍़ीःअ्मामी कानुङ् यामुकबा स्वर्गदूतनुङ् इक्‍कु सुनमी तोङ्बीरी चुअ्आ।

१६ आको सहर चारपाटे चुअ्आ। आकोमी लम्बाइ नुङ् चौडाइ सरोबर चुअ्आ। आकोसेअ् तक्‍पम् छ‍़ीःक्‍थाम् तोङ्बीरीए आको सहर छ‍़ीःगुलो ह‍़ीक् हजार चार सइ किलोमिटर चुअ्आ। आको सहरमी लम्बाइ, चौडाइ नुङ् उचाइ सरोबर चुअ्आ।

१७ स्वर्गदूतए आको सहरमी थोअ्माल‍़ीङ् छ‍़ीःगु, मोलम् मीनाए छ‍़ीःगीतोअ्नोअ् आको पैँसठ्ठी मिटर भेत्‍ता।

१८ आको थोअ्माल‍़ीङ् बिल्‍लौर लोकोअ्वाए बनालीबलाअ्वा चुअ्आ, मोलम् सहरचैँ सख्खर् सुनए बनालीबलाअ्वा चुअ्आ मोलम् केङ्‍केङ् सिसादोअ्नोअ् चीम्‍ल्यावेपा चुअ्आ।

१९ थोअ्माल‍़ीङ्मी जगह खल-खालेहे महँगो लोकोअ्वाए चाक्‍भुक्‍पलाअ्वा चुअ्आ। पहिलो जग बिल्‍लौरमी, दोस्रो नीर, तेस्रो हरित, चौथो पन्‍ना,

२० पाँचौं आनिक्‍स, छैटौं लालमणि, सातौं पीतमणि, आठौं बेरूज, नवौं पुष्पराज, दशौं लसुने, एघारौं नीलमणि नुङ् बाह्रौं कटेलामी चुअ्आ।

२१ अखा बारोकोत‍़ा दैलुचैँ बारो मोतीमी चुअ्आ, मोलम् इक्‍कु दैलु पूरानोअ् मोतीमी चुअ्आ। आको सहरमी लाम् त‍़ीङ्ल्यावेपा सिसादोअ्नोअ् सख्खर् सुनमी चुअ्आ।

२२ कङेअ् आको सहरबीअ् परमेश्‍वर पुजेमुःथाम् ख‍़ीम् हाबीअ् ने माखाङ्‍ङा, मालेअ्माभने परमेश्‍वर पुजेमुःथाम् आकोबीपा ख‍़ीम्‍चैँ छप्‍पैभन्दा धेप्‍प‍़ शक्ति चुःकबा परमप्रभु परमेश्‍वर नुङ् थुँबा नोअ् चुःयुक्‍साची।

२३ आको सहर उज्यालो मुःमामी नाम् नुङ् लाःमी खाँचो माच्‍चु, मालेअ्माभने परमेश्‍वरमी महिमा नोअ् आकोबीपा उज्यालो चुअ्आ, मोलम् आकोबीपा बत्तीचैँ थुँबा ओप्‍तक्‍पेअ्नोअ् ने।

२४ आकोनोअ् उज्यालोबीअ् तोःखा-तोःखामी मीनाची बाक्‍‍तीनोअ्मीहीने। खाम्‍पुम्‍माबीही हाङ्चेअ् तक्‍पम् छेबेवा आकोबीअ् तेःकुचीहीने।

२५ लेल्‍लेन्‍नोअ् आको सहरबीही दैलु छ्याअ्नीहीने, मोलम् आकोबीअ् हानीम् ने नाम् कीअ्नीबाने।

२६ तोःखा-तोःखाबीही मीनाचेअ् तक्‍पम् महिमा नुङ् योङ् आकोबीअ् तेःकुचीहीने।

२७ तोकोना आकोभित्रअ्यु सख्खर् मापुक्‍कबा खनावा, चीसीअ्मालाम्‍लोहो याव मुःकाह अथवा होरोङ् बोङ‍्काहची इमाक्‍‍तोअ्होसाङ् ने बेत्‍तोअ्मीनीहीने, तोकोना थुँबामी जुनीमी कीतापबीअ् न‍़ीङ् छाप्‍पलाअ्वाची तेअ् बेत्‍तोअ्नोअ्मीहीने।

२२

१ मोबाके आको स्वर्गदूतए स्फटिकदोअ्नोअ् त‍़ीङ्ल्यावेपा जुनीमी कुङ्‍वामी युवामाङ् कङा खाङ्मीअ्ङा। आको युवामाङ् परमेश्‍वरमी नुङ् थुँबामी सिंहासनबाङ् अप्पोकामाङ्

२ आको सहरबीपा माझा लाम् पुक्‍तोअ् ओङ्धीताबा चुअ्आ। आको युवामाङ्मी वाथाप्‍खाबीअ् जुनीमी स‍़ीङ् चुअ्आ, आको स‍़ीक्‍पी बारोनोअ् ला बारोनोअ् खालेहे चसी सेःधीयुक्‍सा। आको स‍़ीङ्मी स‍़ीङ्बाअ्हचैँ तोःखा-तोःखाबीही मीनाची नुःलीमीअ्मामी योक्‍सेअ् याङ्युक्‍सा।

३ आयुबालम् मुइगे आकोबीअ् हानीम् ने माक्‍साङ्वा सीअ्नीबाने। परमेश्‍वर नुङ् थुँबामी सिंहासन आकोबीअ् पुअ्नोक्‍‍पाने, मोलम् उमी सेवा मुःकाहचेअ् उमी सेवा मुःकुचीबाने।

४ अखाचेअ् उमी ङच्‍याअ् खाङ्‍कुचीबाने, मोलम् उमी न‍़ीङ् अखाचीमी ङच्‍याक्‍पी चुःहुने।

५ तोअ्माङ् आकोबीअ् होनेअ् नाम् कीअ्नीबाने। अखाचीमी योक्‍सेअ् बत्ती अथवा नाम्‍मी खाँचो सीअ्नीबाने, मालेअ्माभने परमप्रभु परमेश्‍वर नोअ् अखाचीमी उज्यालो पुअ्नोक्‍‍पाने, मोलम् अखाचेअ् नीम्‍माङ् राज मुःकुचीबाने।

ख्रीष्‍ट माःरी ताअ्

६ मोबाके आको स्वर्गदूतए कङा कोरोअ् लीअ्ङा, “खआ याङेब‍़ विश्‍वास मुःहीलोहो नुङ् सत्य चुःअ्। अगमवक्ताची सनीअ्वा पीक्‍कबा परमप्रभु परमेश्‍वरए हो चोप्‍फाङ‍्नोअ् पुअ्मा योक्‍काह खनावा तक्‍पम् सेवा मुःकाहची खाङ्मीअ्मामी तक्‍पम् स्वर्गदूत पाङ्‍हाक्‍सु।”

७ “खाक्‍से, का चोप्‍फाङ‍्नोअ् ताङाअँक्‍पाने! कोओ कीतापबीही अगमवाणीमी याङेब‍़ मानामुःकाहचेअ् अलाङ् तोक्‍कुचीबाने।”

८ खआ खनावा येङ्‍कबा नुङ् खाङ्‍कबा का यूहन्‍नाङा ने। कङेअ् खआ खनावा येनुङ्माङ् नुङ् खाक्‍सुङ्माङ् कङा खआ खनावा खाङ्मीकबा स्वर्गदूत सेःमीसीअ् उमी लाक्‍पी पोब्‍युसुङ्।

९ तोकोना आकोसेअ् कङा कोरोअ् लीअ्ङा, “आनेअ् कोरोअ् मुःमा नुःनी। का गो आना, अगमवाणी यामुकाह आम्मी वथक्‍पा नेछाची नुङ् कोओ कीतापबीही याङेब‍़ मानामुःकाहचीनुक्‍पा सुःरीबा कमारा तेअ्ङा ने। परमेश्‍वर तेअ् सेःमीते!”

१० आकोसेअ् कङा होनेअ् कोरोअ् लीअ्ङा, “कोओ कीतापबीही अगमवाणीमी याङेब‍़बीअ् छाप अतीःसे, मालेअ्माभने समइ कोअ्योङ् ताखेअ्इता।

११ दुष्‍ट याव मुःकबासेअ् दुष्‍ट याव मुःतोअ् माच्‍चुहोउ, चीसीअ्मालाम्‍लोहो याव मुःकबासेअ् चीसीअ्मालाम्‍लोहो याव मुःतोअ् माच्‍चुहोउ, धर्मती याव मुःकबासेअ् धर्मती याव मुःतोअ् माच्‍चुहोउ, मोलम् पवित्र मीना पवित्र मापुअ्धीन्‍होउ।”

१२ “खाक्‍से, का चोप्‍फाङ‍्नोअ् ताङाअँक्‍पाने! छुत्‍तीङ् मीनाचेअ् मुःसुचीही यावअन्सार अखाची पीअ्माह इनाम कानुङ् चुःअ्।

१३ अल्फा नुङ् ओमेगा, अघिबा नुङ् द्‍याङ्पीपा मोलम् सुरु नुङ् द्‍याङ्पी का नोअ् ने।

१४ “जुनीमी स‍़ीङ्मी अधिकार मातोअ्ङाहोउ मोलम् सहरमी दैलुहबाङ् भित्र माम्‍बेत्‍तोङाहोउ नेमाङ् तक्‍पम् तेःअ्ह दाप्‍काहचेअ् अलाङ् तोक्‍कुचीबाने।

१५ बैराचैँ कोचुमाची, टुना-मुना मुःकाहची, व्यभिचार मुःकाहची, मीना सेक्‍काहची, मूर्ति पुजे मुःकाहची नुङ् इ़ःयाव नेच्‍चाकाह नुङ् आकोअन्सार नोअ् चुःकाह पुअ्नोअ्मी।

१६ “का येशूए मण्डलीचीमी योक्‍सेअ् साछी पीअ्मामी तक्‍पम् दूत आनाबीअ् पाङ्‍हाङ्‍इतुङ्। का दाऊद बुमीलोबीपा नुङ् उमीनोअ् सन्तानङा ने, मोलम् भ्यानीबा चीम्‍ल्यावेपा साङ्‍गीमाङा ने।”

१७ सनीअ्वा नुङ् दाङ्माए कोरोअ् इःक्‍चु, “ताअ्ए!” तोअ्माङ् येङ्‍कबासेअ् कोरोअ् माअ्इःसुहोउ, “ताअ्ए!” वेःअ्मेसीकबा मात्‍ताहोउ मोलम् जुनीमी कुङ्वा दुङ्मा मीङ्‍कबासेअ् मोरोअ्नोअ् मायाखेतुहोउ।

१८ कोओ कीतापबीही अगमवाणीमी याङेब‍़ येङ्‍काह छुत्‍तीङ् मीनाची कङेअ् छोःलो अग्गे मुःकुक्‍‍ची, आसेअ्लो कोओ अगमवाणीमी याङेब‍़बीअ् इमाङ‍् खनावा येत्‍तीतु भने, कोओ कीतापबीअ् छाप्‍पलाअ्वा विपत्तिह परमेश्‍वरए उबीअ् येत्‍तीबीकुबाने।

१९ तोअ्माङ् आसेअ्लो कोओ अगमवाणीमी याङेब‍़बाङ् इमाङ‍् खनावा सेअ्धीतु भने, कोओ कीतापबीअ् छाप्‍पलाअ्वा जुनीमी स‍़ीङ् नुङ् पवित्र सहरबाङ् उसेअ् तोअ्माबा भाग परमेश्‍वरए सेअ्धीपीकुबाने।

२० खआ खनावामी साछी पीक्‍कबासेअ् कोरोअ् इःकु, “नीच्‍चानोअ् का चोप्‍फाङ‍्नोअ् ताङाअँक्‍पाने!”

आमेन, ताअ्ए, प्रभु येशू!

२१ प्रभु येशूमी अनुग्रह छुत्‍तीङ्नुङ् माच्‍चुहोउ। आमेन!